
xu:: 
#  No. 1022-A
No. 1022-A
大華嚴藏。流出無邊萬行。
種種差別。開方便門。
以幻修幻。靈光徹耀。
六相俱空。此善財南遊。
不思議境界也。有忠上人者。
摭是標洎。以筆三昧。
遊戲神通。幻出諸相。
如鏡涵像。對現色身。
若人如是觀。如是信解。
不起于坐。親見德雲比丘。
初未發心。已契文殊室利。
屬予為序。予欲無言得乎哉。 ^620a5

滎陽潘興嗣述
other:: 
# 五相智識頌
 ^620a15

繪像〔守護天等〕 ^620a20

華嚴入法界品善財參問變相經 ^620a22

爾時文殊師利菩薩　頌曰。
　　覺花初綻覺城東　稽首文殊盡指蒙
　　底事百城參遍後　石人撫掌笑春風 ^620a24

繪像〔文殊〕 ^620a30

於是善財　頌曰。
　　妙高峯頂尋知識　南北東西望何極
　　德雲遙自別山來　珍重分身千百億 ^620a32

繪像〔德雲〕 ^620a38

爾時善財　頌曰。
　　波間化佛坐蓮花　早是重重為撒沙
　　不用進前求妙悟　只堪此處便歸家 ^620a40

繪像〔海雲〕 ^620b4

善財漸次　頌曰。
　　往來空際示全身　出沒縱橫日見真
　　法法盡歸無住本　了知無佛亦無人 ^620b6

繪像〔善住〕 ^620b12

善財童子漸次南行　頌曰。
　　高踞狻猊閙市間　十千天眾奉慈顏
　　彌伽頓入圓通理　坐聽流鸎啼亂山 ^620b14

繪像〔彌伽〕 ^620b20

善財童子漸次南行　頌曰。
　　解脫門開處處通　謝家舡上釣魚翁
　　區區十二年方到　千聖從教立下風 ^620b22

繪像〔解脫〕 ^620b28

善財童子漸次遊行　頌曰。
　　海幢入定經多日　足下舒光咸迅疾
　　童子殷勤扣兩端　摩訶般若波羅蜜 ^620b30

繪像〔海幢〕 ^620b36

善財童子漸次南行　頌曰。
　　休捨優婆上海隅　園林高踞白芙蕖
　　分明示我真如性　福不唐捐果不虗 ^620b38

繪像〔休捨〕 ^620b44

頌曰。
　　鹿皮為服草為喪　仙子壺中別有秋
　　執手共君遊賞處　河沙佛剎一時周 ^620b46

繪像〔毗目瞿沙〕 ^620c4

頌曰。
　　童子尋求勝熱公　門庭別露一家風
　　刀山火聚方登跳　頓悟圓明色是空 ^620c6

繪像〔勝熱〕 ^620c12

頌曰。
　　奮迅城中慈行女　皮膚紺紫金光聚
　　毗盧藏殿路分明　童子行行驀直去 ^620c14

繪像〔慈行〕 ^620c20

頌曰。
　　善見曾云我後生　恒沙諸佛次修行
　　但知隨順燈光智　不管傍人論甲庚 ^620c22

繪像〔善見〕 ^620c28

頌曰。
　　童子聚沙河渚畔　十千流類相遊翫
　　文殊受我筭兼書　兩箇五百是一貫 ^620c30

繪像〔自在主〕 ^620c36

頌曰。
　　我此宅中唯一器　隨器所欲皆如意
　　名無盡藏解脫門　休更紛紜求受記 ^620c38

繪像〔具足〕 ^620c44

頌曰。
　　五百諸天奏眾音　爭如居士沒絃琴
　　輕彈一曲無生忍　八面清風爽客襟 ^620c46

繪像〔明智〕 ^621a4

頌曰。
　　寶髻慇懃接善財　歸家携手看樓臺
　　一九香信傳來久　不是音知不肯開 ^621a6

繪像〔寶髻〕 ^621a12

頌曰。
　　普眼城中合眾香　纔沾馥郁頓清涼
　　雖非沉水并龍麝　引得諸天歎異常 ^621a14

繪像〔普眼〕 ^621a20

頌曰。
　　王者威嚴獄吏嗔　刻心劈腹太愁人
　　逡巡引入無生殿　一曲後薗桃李春 ^621a22

繪像〔無厭足王〕 ^621a28

頌曰。
　　妙光城裏大光王　寶座高登道路傍
　　童子不須頻扣問　釣魚船上謝三郎 ^621a30

繪像〔大光王〕 ^621a36

頌曰。
　　奇哉不動優婆夷　神變多能出定時
　　顧問善財還見否　一輪明月印天池 ^621a38

繪像〔不動〕 ^621a44

頌曰。
　　日出東方夜落西　城頭遙望月明時
　　莫言外道無機巧　峯頂遲遲獨杖梨 ^621a46

繪像〔遍行〕 ^621b4

頌曰。
　　長者鬻香方術好　一九能斷諸煩惱
　　要傳消息也非#CB17215;　文殊手內一枝草 ^621b6

繪像〔優鉢羅花〕 ^621b12

頌曰。
　　氣候煙雲觀聚散　海門來往無虗憚
　　一帆風舉上船來　疾使行人登彼岸 ^621b14

繪像〔婆施羅〕 ^621b20

頌曰。
　　可樂城中無上勝　善財見已生欣慶
　　百千居士鎮相隨　一粒靈丹能治病 ^621b22

繪像〔無上勝〕 ^621b28

頌曰。
　　師子嚬呻劉#CB05033;磨　今古英豪能幾箇
　　饒君親見釋迦文　一狀喚來同領過
〔咄〕 ^621b30

繪像〔師子嚬呻〕 ^621b36

頌曰。
　　童子虗空尋鳥迹　行行等見婆須蜜
　　嬉遊同看後園春　千眼頓開千界日 ^621b38

繪像〔婆須蜜女〕 ^621b44

頌曰。
　　涅槃般與不般　時地枯蘇纏葛
　　爭如頓悟圓通　稽首觀音菩薩 ^621b46

繪像〔鞞瑟胝羅〕 ^621c4

頌曰。
　　泉溜泠泠#CB15106;密間　嵓花輕襯碧琅玕
　　觀音大士居中也　童子高高著眼看 ^621c6

繪像〔觀自在〕 ^621c12

頌曰。
　　得法初因普勝生　普門疾速久修行
　　所從來國如相問　看我眉毛有幾莖 ^621c14

繪像〔正趣〕 ^621c20

頌曰。
　　大天獨器空王殿　海水掬來因洗面
　　身長丈六釋迦文　折半破三猶未見 ^621c22

繪像〔大天神〕 ^621c28

頌曰。
　　此地君曾種善因　君家寶藏鎮隨身
　　明明今日重分付　免作途中不了人 ^621c30

繪像〔安住主〕 ^621c36

頌曰。
　　身服朱衣戴梵冠　燦然列宿一身攢
　　風前月下如相見　笑殺曹州謝長官 ^621c38

繪像〔珊婆演底〕 ^621c44

頌曰。
　　凉宵月色十分圓　主夜神君說悟緣
　　去去不須重話會　金剛門外弩雙拳 ^621c46

繪像〔普德淨光〕 ^622a4

頌曰。
　　有一夜神名喜目　身出慈雲無數億
　　隨順根機利有情　底事還他慈忍力 ^622a6

繪像〔喜目觀察〕 ^622a12

頌曰。
　　夜神常放白毫光　舒展眉間照十方
　　非為善財權示現　而今遍界不曾藏 ^622a14

繪像〔普救眾生妙德〕 ^622a20

頌曰。
　　念念出生廣大智　塵塵演說無邊義
　　寂靜音海主夜神　曾得矍曇親受記 ^622a22

繪像〔寂靜音海〕 ^622a28

頌曰。
　　語言音響是聲塵　出得塵來聽即真
　　有客登門如未曉　黃鸎枝上一聲新 ^622a30

繪像〔守護一切城〕 ^622a36

頌曰。
　　金烏西墜月華傾　大地茫茫夢未惺
　　有一老翁來枕畔　呵呵長笑兩三聲 ^622a38

繪像〔開敷一切樹花〕 ^622a44

頌曰。
　　救護眾生主夜神　寶花座上散珠珍
　　自携瓶去沽村酒　却著衫來作主人 ^622a46

繪像〔大願精進力〕 ^622b4

頌曰。
　　如來家國遍娑婆　南北東西見也麼
　　童子欲知菩薩行　更於前路問瞿波 ^622b6

繪像〔妙德圓滿〕 ^622b12

頌曰。
　　童子先登大講堂　宮神百萬首迎將
　　悠悠漸見瞿波女　喝起泥牛笑一場 ^622b14

繪像〔瞿波〕 ^622b20

頌曰。
　　三世如來小廝兒　從吾生育不思議
　　凉宵對月輕彈指　珍重摩耶大肚皮 ^622b22

繪像〔摩耶夫人〕 ^622b28

頌曰。
　　行到天宮三十二　天女慇懃話幽致
　　善財尋訪不辭勞　大似脚跟不點地 ^622b30

繪像〔天主光〕 ^622b36

頌曰。
　　童子行行尋遍友　善知眾藝嗣其後
　　唱持字母入圓明　別是一家風景秀 ^622b38

繪像〔遍友眾藝〕 ^622b44

頌曰。
　　次參賢勝諸三昧　底事元來無向背
　　多謝叮寧說悟由　不免登途又辭退 ^622b46

繪像〔善知眾藝賢勝〕 ^622c4

頌曰。
　　知君解脫名無著　翠竹黃花未消鑠
　　參尋若不達其源　也是區區枉行脚 ^622c6

繪像〔竪固解脫〕 ^622c12

頌曰。
　　只此城中參妙月　善財見已生欣悅
　　宅中光彩甚光明　童子依前得一橛 ^622c14

繪像〔妙月〕 ^622c20

頌曰。
　　無量佛傳無盡藏　無盡藏生無盡相
　　無住本空無所依　無所得故成無上 ^622c22

繪像〔無勝軍〕 ^622c28

頌曰。
　　婆羅門只在城南　不憚區區獨往參
　　三昧已聞誠願語　信知諸佛沒虗談 ^622c30

繪像〔寂靜〕 ^622c36

頌曰。
　　童女童男骨目新　手中牽固玉騏驎
　　殷勤來報善財道　彌勒樓前路最親 ^622c38

繪像〔德生有德〕 ^622c44

頌曰。
　　遊歷諸方已漸回　忽逢一獲好樓臺
　　舉頭彌勒輕彈指　頓覺平生眼豁開 ^622c46

繪像〔彌勒〕 ^623a4

頌曰。
　　古佛廟前蒙付囑　人間天上尋知識
　　紫金光臂謝重申　稽首文殊大智力 ^623a6

繪像〔再見文殊〕 ^623a12

頌曰。
　　行鼓弄琵琶　還他一會家　木童能無掌
　　石女解煎茶　雲散天邊月　春來樹上花
　　善財參遍處　累豆未生芽 ^623a14

繪像〔普賢〕 ^623a22

余頃閱華嚴。至德生童子。
有悳童女品。以清涼疏主李長者諭主義。
詳之未諭。反復深思。
忽自有省。作頌曰。
　　妙意童真末後収　善財到此罷南遊
　　豁然頓入毗盧藏　悔向他山見比丘 ^623a24

今因延慶老携所畵華嚴變相。
及五十二頌相示。
因記前頌。筆于卷末。
以足其意。
xu:: 
#  No. 1022-B
No. 1022-B ^623a34

紹聖四年閏二月十一日　知洪州張商英筆 ^623a40

集賢校理黃　庭堅一稽首
　　 #CB17214;工能畵諸世間　十方三世唯心造
　　五十三門一關鈕　我與善財同徧參
　　幻人夢入諸境界　一切學道真規矩
　　菩提妙德生死心　重重影現大圓鏡 ^623a42

予聞李伯時。畵此變相。
而未見也。伯時好學。
善楷書小篆。畵為今世道子忠師。
未識伯時而此#CB15148;已自得其髣髴。
當往從之游。以成此絕技耳。 ^623b6

眉山蘇子由題 ^623b10

紹聖三年九月佛印元老自雲居訪予高安携以相示。 ^623b12

蘇公謂。忠師之筆。
髣髴李伯時。此特見其畵耳。
予謂忠師非畵也。
直欲追善才影迹。
逍遙法界之間耳。
後之覽者。不起于座。
自於覺城東際。逆覩文殊象王迴旋。
平生際會南求善友。
遍歷百城。曠劫之功。
一時參畢。所謂開大施門。
於末法之時。畵焉能盡之。 ^623b16

紹聖丙子十月二十日臥龍庵佛印大師
〔了元〕#CB02494; ^623b26

建長三年四月九日。
於知足院草菴。以聖願房之所渡觀良房之唐本。
書寫之了。彼本雖有畵像并經文。
依卒爾省略之了。 ^623b29

願以此見聞隨喜之善根。
必成彼解行證如如大用矣。
四恩為始。遍法界群類。
今生為本。至盡未來際。
普蒙知識加護。共入毗盧果海了。 ^623b35

華嚴末葉沙門釋　心海
 ^623b41
