
other:: 
other:: 
other:: 聯燈會要卷第二十六
collector:: 住泉州崇福禪寺嗣祖比丘　悟明　集
青原下第八世
other:: 
#### 福州玄沙師備禪師法嗣
福州玄沙師備禪師法嗣
other:: 
##### 漳州羅漢桂琛禪師
漳州羅漢桂琛禪師〔凡十三〕 ^224a6

常山李氏子。玄沙問。
三界惟心。子作麼生。
師指倚子云。和尚喚這箇。
作甚麼。沙云。倚子。
師云。和尚不會三界惟心。
沙云。我喚這箇作竹木。
儞喚作甚麼。師云。
某甲亦喚作竹木。
沙云。盡大。地。覔箇會佛法人。
了不可得。 ^224a10

師因中塔。侍立玄沙次。
沙打一棒云。就名就體。
塔無對。 ^224a20

沙問師。師云。這漢。
著一棒。不知來處。 ^224a22

師作玄沙忌。請報恩藥石。
恩見靈位無真。遂問。
還有真麼。師以手揖云看。
恩云。元來無真。師云。
大似不相識。 ^224a24

師與長慶保福。入州。
見牡丹障子。福云。
好一朵牡丹花。慶云。
莫眼花。師云。可惜一朵花。 ^224a30

玄覺云。三尊宿語。
還有親踈也無。只如羅漢與麼道。
落在甚麼處。 ^224a34

保福有僧來。師問。
彼中如何示徒。僧云。
和尚一日示眾云。
塞却儞眼。教儞覰不見。
塞却儞耳。教儞聽不聞。
坐却儞意根。教儞分別不得。
師云。我問儞。我不塞儞眼。
儞見箇甚麼。不塞儞耳。
儞聞箇甚麼。不坐儞意根。
儞作麼生分別。僧於言下有省。 ^224a38

師晚參次。忽聞皷角聲。
乃云。羅漢三日一參。
王太尉二時相助。 ^224a48

師問僧。甚處來。云#CB15086;州。
師云。將得甚麼物來。
云不將得物來。師云。
儞為甚麼。對眾謾語。
僧無對。 ^224b4

師却問。#CB15086;州豈不是出鸚鵡。
云鸚鵡出隴西。師云。
也不較多。 ^224b6

師問招慶僧云。儞在招慶。
有甚麼異聞底事。
試舉看。云不敢錯舉。
師云。真實底事作麼生。
云和尚因甚麼如此。
師云。儞話墮也。 ^224b10

師問僧。甚處來。云報恩來。
師云。何不且在彼中。
云僧家不定。師云。
既是僧家。為甚麼不定。
僧無對。 ^224b16

玄覺代云。謝和尚顧問。 ^224b20

師問僧。甚處來。云南方。
師云。南方知識。有何言句示徒。
云彼中道。金屑雖貴。
眼裏著不得。師云。
我道。須彌在儞眼裏。 ^224b22

翠巖芝云。且道。地藏還免得這僧麼。 ^224b28

師見僧來。竪起拂子。
僧作禮。師云。見箇甚麼。
便作禮。云謝和尚指示。
師便打。 ^224b30

却云。見我竪起拂子。
便道謝和尚指示。
每日見我掃床掃地。
為甚麼。不道謝指示。 ^224b32

師插田次。見僧乃問。
甚處來。云南方。師云。
南方近日。佛法如何。
云商量浩浩地。師云。
爭如我這裏。種田博飯喫。
云爭柰三界何。師云。
儞喚甚麼。作三界。
僧有省。 ^224b36

大溈喆云。清貧長樂。
濁富多憂。 ^224b42

僧問。以字不成。八字不是。
是甚麼字。師云。汝不識此字那。
云不識。師云。看取註脚。 ^224b44

僧問。如何是和尚一句。
師云。我若向儞說。
却成兩句。
other:: 
##### 福州安國惠球禪師
福州安國惠球禪師〔凡六〕 ^224b48

泉州莆田人也。師問玄沙。
如何是第一月。沙云。
用汝箇月作麼。師言下大悟。 ^224c2

示眾云。我此間粥飯因緣。
為兄弟提唱。終是不常。
如今欲得省要。却是山河大地。
舉明其事。却常亦能究竟。
若從文殊門入者。
一切草木瓦礫。助汝發機。
若從觀音門入者。
一切蝦蟆蚯蚓。助汝發機。
若從普賢門入者。
不動步而到。我以此三門。
方便示汝。如將一隻折筯。
攪彼大海。令彼魚龍。
知水為命。會麼。若無智眼。
審而諦之。任儞百般巧妙。
不為究竟。 ^224c6

琅瑘覺云。雖是善因。
而招惡果。 ^224c20

示眾云。諸人若要商量。
向髑髏後。通取箇消息來。
共相商量。這裏不曾遮障人光明。 ^224c22

師問了院主。先師道。
盡十方世界。是箇真實人體。
儞還見僧堂麼。主云。
和尚莫眼花。師云。
先師遷化。肉猶曖在。 ^224c26

僧問。諸佛還有師也無。
師云有。云如何是諸佛師。
師云。一切人識不得。 ^224c32

僧問。如何是大庾嶺頭事。
師云。料汝承當不下。
云重多少。師云。這般底。
論劫不柰何。
other:: 
##### 婺州金華國泰瑫禪師
婺州金華國泰瑫禪師〔凡一〕 ^224c36

示眾云。不離當處。
咸是妙明真心。所以玄沙和尚道。
我會最後句。出世少人知。
爭如國泰。有末頭一句。 ^224c40

時有僧問。如何是末頭一句。
師云。闍梨向太遲。
便歸方丈。
other:: 
##### 福州螺峰冲奧禪師
福州螺峰冲奧禪師〔凡一〕 ^224c44

僧問。牛頭未見四祖時如何。
師云。德重鬼神欽。
云見後如何。師云。
通身聖莫測。 ^224c48

乃云。人人具足。人人成見。
爭怪得老僧。珍重。
other:: 
##### 泉州睡龍禪師
泉州睡龍禪師〔凡一〕 ^225a4

拈拄杖。謂眾云。三十年住山。
得他氣力。僧云。和尚得他甚麼氣力。
師云。過山過嶺。東拄西拄。
便拄歸方丈。
other:: 
##### 天台雲峯光緒禪師
天台雲峯光緒禪師〔凡二〕 ^225a6

示眾云。但以眾生日用而不知。
譬如三千大千世界。
日月星辰。江河淮海。
一切含靈。從一毛孔。
入一毛孔。毛孔不小。
世界不大。其中眾生。
不覺不知。若要易會。
上座日用亦復不知。 ^225a12

僧問。日裏僧#CB00501;像。
夜裏像#CB00501;僧。
未審此意如何。師云。
闍梨。豈不是茶堂裏來。
other:: 
##### 天台國清師靜上座
天台國清師靜上座〔凡二〕 ^225a20

師謁玄沙。遇上堂云。
汝諸人。但能一生。
如喪考妣。吾保汝。
究得徹去。 ^225a24

師遂問。只如教中道。
不得以所知心。測度如來無上知見。
又作麼生。沙云。汝道。
究得徹底。所知心。
還測度得及麼。師於此信入。 ^225a26

有問。弟子每當靜坐。
心念紛飛。未明攝伏之方。
願垂指誨。師云。如或安坐。
心念紛飛。却將紛飛之心。
以究紛飛之處。究之無處。
則紛飛之念何存。
反究究心。則能究之心安在。
能照之智本空。所緣之境亦寂。
寂而非寂者。蓋無能寂之人也。
照而非照者。蓋無所照之境也。
境智俱寂。心慮安然。
外不尋枝。內不住定。
二塗俱泯。一性怡然。
此乃還源之要道也。
other:: 
#### 韶州雲門文偃禪師法嗣
韶州雲門文偃禪師法嗣
other:: 
##### 韶州白雲祥禪師
韶州白雲祥禪師〔凡二〕 ^225a34

示眾云。諸人會麼。
但向街頭市尾。屠兒魁膾。
地獄鑊湯處。會取。
若恁麼會。堪與人天為師為匠。
若向衲僧門下。天地懸殊。
更有一般底。只向長連床上。
作好人去。儞道。此兩般人。
那箇有長處。無事。
珍重。 ^225b2

師問僧。不壞假名。
而談實相。作麼生。
云這箇是倚子。師以手撥云。
與我將鞋袋來。僧無語。
師云。這虗頭漢。 ^225b12

雲門聞乃云。須是我祥兄始得。
other:: 
##### 岳州巴陵顥鑒禪師
岳州巴陵顥鑒禪師〔凡四〕 ^225b16

雲門舉雪峯云。開却門。
達磨來也。意作麼生。
師云。築著和尚鼻孔。
門云。阿修羅王惡發。
將須彌山一摑。#CB01387;跳上梵天。
帝釋為甚麼。却去日本國裏藏身。
師云。莫恁麼心行好。
門云。汝道。築著鼻孔。
又作麼生。師休去。 ^225b18

師問僧。為佛法來。
游山來。云清平世界。
說甚麼佛法。師云。
好箇無事底禪客。
云早是多事也。師云。
上座去年在此過夏了。
云不曾。師云。恁麼則先來不相識。
下去。 ^225b28

師將拂子與僧。僧云。
本來清淨。用拂子作麼。
師云。既知清淨。切莫忘却。 ^225b36

梁山觀別云。也須拂却。 ^225b40

僧問。祖意教意。是同是別。
師云。雞寒上樹。鴨寒下水。 ^225b42

問如何是提婆宗。
師云。銀盌裏盛雪。
問如何是道。師云。
明眼人落井。 ^225b44

問如何是吹毛劒。
師云。#CB07713;瑚枝枝撐著月。
other:: 
##### 隋州智門師寬禪師
隋州智門師寬禪師〔凡五〕 ^225b46

師游山回。首座出松門接。
座云。游山#CB06595;嶮不易。
師拈起拄杖云。全得這箇力。
座奪拄杖。拋向一邊。
師放身便倒。大眾進前扶起。
師拈拄杖。一時趂散。
却回顧首座云。向道全得這箇力。 ^225c2

黃龍南云。明教雖然會倒會起。
不覺弄巧成拙。 ^225c10

師訪白兆。兆云。老僧有箇木魚頌。
師云。請舉看。兆云。
伏惟爛木一橛。佛與眾生不別。
若以杖子擊著。直得聖凡路絕。
師云。此頌有成褫。
無成褫。兆云。無成褫。
師云。佛與眾生不別。
聻。左右救云。有成褫。
師云。直得聖凡路絕聻。
當時白兆一眾失色。 ^225c12

五祖戒和尚來參。
師問。諸方言教。即不問。
不涉泥水一句。道將來。
戒云。話墮也。師云。
拖泥帶水漢。戒云。
和尚幸是大人。師云。
禿丁子。參堂去。 ^225c22

師一日。舉拂子云。
我這箇。為中下之機。
僧云。忽遇上上人來時如何。
師云。打皷為三軍。 ^225c28

僧問。新年頭。還有佛法也無。
師云。無。僧云。日日是好日。
年年是好年。為甚麼却無。
師云。張公喫酒李公醉。
云老老大大。龍頭虵尾。
師云。明教今日失利。
other:: 
##### 襄州洞山守初禪師
襄州洞山守初禪師〔凡九〕 ^225c32

師謁雲門。門問。近離甚處。
師云查渡。門云。夏在甚處。
師云。湖南報慈。門云。
幾時離彼。師云。八月二十五。
門云。放子三頓棒。 ^225c38

師次日上去問訊云。
昨日蒙和尚放三頓棒。
未審某甲。過在甚麼處。
門云。飯袋子。江西湖南。
便恁麼商量。師於言下大悟。
遂云。某甲他時異日。
向無人煙處。卓箇庵子。
不畜一粒米。不種一莖茉。
接待十方往來。盡與他。
出却釘。拔却楔。拈却炙脂帽。
脫却鶻臭衫。教伊洒洒落落地。
作箇衲僧去。豈不快哉。
雲門云。儞身如椰子大。
開得許大口。 ^225c42

雪竇云。雲門氣宇如王。
拶著便氷消瓦解。
當時若據令而行。
兒孫也未到斷絕　白雲端云。
大小雲門。被洞山一問。
直得額頭汗出。口裏膠生。 ^226a10

示眾生。楚山北畔。
漢水南江。擊法皷而會禪徒。
舉宗風而明祖意。
若以揚眉瞬目。舉指竪拂。
罄欬咳嗽。是厨中拭鉢帛。
道甚麼。會也無。是衲僧破草鞋。
這瞎漢這漆桶。是箇弄精魂鬼。
總與麼。總不與麼。
是東司頭廁籌子。
以此稱提從上來事。
盡是邪魔所作。謗大乘。
滅胡種。與儞天地懸殊。
且道。衲僧據箇甚麼道理。
出來。對眾道看。折脚鐺子。
各出一隻手。貴要宗乘不斷。
亦表叢林有人。有麼。
若無。洞山不惜眉毛。
打葛藤去也。葛藤之事。
只在目前。萬象森羅。
乾坤大地。百千諸佛。
日月星辰。地獄三塗。
起心動念。每日經歷。
皆是諸德自己。何不向這裏。
體當尋覔看。驀然覰得。
倜儻分明。不虗行脚。
也自得箇安樂田地。
洞山此語。且作死馬醫。
若據明眼衲僧。將草鞋。
驀口#CB05218;。
還怪得他也無。怪即不怪。
儞道。憑箇甚麼。捉得將來。
脚跟下推尋。毫末參差。
槌折儞腰。莫麤心好。 ^226a16

示眾云。明機自昧。
息慮迷源。萬法同塵。
語默難顯。不是情中法。
莫生種種心。離此章句。
別有商量。且道。離却作麼生商量。
還有委悉者麼。明明地揀破。
明明地顯示。明明地舉唱。
明明地歌詠。更無囊藏被蓋。
純說乾#CB15090;#CB15090;地禪。
若是靈利漢。纔聞舉著。
便合眼卓朔地。知箇落處。
豈不是自家具眼。
其柰罕遇其人。蓋緣洞山這裏。
言無味。食無味。法無味。
無味之句。塞斷人口。
兄弟。到這裏。難為湊泊。
若向這裏。覰得分明。
天下尊宿。到與不到。
徹與不徹。總被儞驗破。
何故。智有邪正。道有真偽。
多只是心機意識。
認得箇門頭屋後底。
學得路布葛藤。一堆一擔。
蘊在胷襟。道我會禪會道。
還夢見禪道也未。
喚作打底不遇作家。
到老只成骨董。待到明朝後日。
驀劄地。踏著正脉。
省前所行履處。方始羞見本命元辰。 ^226a46

示眾云。舉唱宗乘。
闡揚大教。須得法眼精明。
方能鑑辨緇素。切緣真妄一源。
水乳同器。到此難分。
洞山尋常。以心中眼。
觀身外相。觀之又觀。
乃辨真偽。若不如是。
何名善知識。 ^226b26

夫善知識者。驅耕夫之牛。
奪飢人之食。方名善知識。
即今天下。那箇是真善知識。
諸人參得幾箇善知識來。
也不是等閑。直須是參教徹。
覰教透。千聖莫能證明。
方顯丈夫兒。不見釋迦老子。
明星現時。豁然大悟。
與大地眾生。同時成佛。
無前後際。豈不暢哉。
雖然如是。若遇明眼衲僧。
也好劈脊棒。 ^226b32

示眾云。言無展事。
語不投機。承言者喪。
滯句者迷。還得麼。
儞衲僧分上事。到這裏。
須具擇法眼始得。
只如洞山恁麼道。
也有一場過。且道。
過在甚麼處。 ^226b44

示眾云。語中有語。
名為死句。語中無語。
名為活句。諸禪德。
作麼生是活句。到這裏。
實難得人。若也不動一塵。
不撥一境。見事便道答話。
長老下口不得。東西南北。
莫知多少。要得去離泥水。
活人眼目。舉唱宗風。
激揚大事。不道全無。
其柰還少。即緣未達其源。
落在第八魔界中。
識得箇不名不物。
無是無非。頭頭物物。
無不具足。道我得安樂田地。
更不求餘。凡有扣擊問難。
便敲床竪拂。更不惜便施便設。
便行便用。向惡水坑裏。
頭出頭沒弄箇無尾猢猻。
臈月三十日。鼓也打破了。
猢猻又走却了。手忙脚亂。
一無所成。悔將何及。
儞若是箇衲僧。乍可凍殺餓殺。
終不著他鶻臭布衫。 ^226c2

示眾云。洞山這裏。
尋常方丈內。不似諸方。
一箇上來。一箇下去。
啾啾唧唧地。衷私說底。
佛法禪道。盡是向儞兄弟面前。
滿口道。滿口說。滿口拈提。
滿口欒揀。無儞左遮右掩處。
一時和底翻出。諸德作麼生委悉。
試對眾道看。譬如太末蟲。
處處泊得。不能泊於火#CB08504;之上。
被他諸方老禿奴。
甜唇美舌。說作配當道。
這箇是禪。這箇是道。
這箇是菩提涅槃。
這箇是真如解脫。
被丈二釘八尺榍。
榍在眼裏。不知不覺。
乍到洞山這裏。不知是何說話。
會得麼。直饒會得。
真如涅槃。菩提解脫。
毫末無差。被他條繩子。
於脚跟下繫却。不得出離。
若是靈利衲僧。一咬咬斷。
作箇脫洒衲僧。豈不快哉。
若三咬兩咬不斷。
准前打入骨董社裏。
有甚麼出頭時。洞山不獲已。
傍地為儞著力。珍重。 ^226c24

師問僧。甚處來。云汝州。
師云。此去多少。云八百里。
師云。踏破幾緉草鞋。
云三緉。師云。甚處得錢買。
云打笠子。師云。參堂去。
僧應諾去。 ^227a2

問赤水求珠。猶是人間之寶。
和雲唱出。固非格外之談。
未審今日。將何示人。
師云。夜聞祭鬼鼓。
朝聽上灘歌。 ^227a8

問言超象表青霄外。
出語幽玄事若何。
師云。岸上行人聲有韻。
舡中漁父和不齊。
云幽玄事若何。師云。
鈎長線短。 ^227a12

問如何是佛。師云。
麻三斤。
問纔生便死時如何。
師云。鍾馗解舞十八拍。 ^227a16

問如何是古佛心。
師云。巢知風穴知雨。 ^227a18

問蓮華未出水時如何。
師云。漢水正東流。
云出後如何。師云。
楚山頭倒卓。 ^227a22

問如何是衲僧本分事。
師云。雲褁楚山頭。
決定多風雨。 ^227a26

問衲僧得一時如何。
師云。五九四十五。
太陽來入戶。 ^227a28

問佛法禪道。是同是別。
師云。頭不梳面不洗。
問德山入門便棒。
臨濟入門便喝。未審和尚意旨如何。
師云。尖#CB00356;量不盡。
other:: 
##### 韶州雙峰競欽禪師
韶州雙峰競欽禪師〔凡二〕 ^227a30

益州人也。示眾云。
進一步則迷理。退一步即失事。
饒汝一向兀然去。
又同無情。 ^227a36

時有僧問。如何得不同無情去。
師云。動轉施為。云如何得不迷理失事去。
師云。進一步。退一步。
僧作禮。師云。向來有人恁麼會。
老僧不肯伊。云請和尚直指。
師便打出。 ^227a40

僧問。如何是法王劒。
師云。鉛刀徒逞。不若龍泉。
云用者如何。師云。
藏鋒猶不許。露刃更何堪。
other:: 
##### 蘄州北禪寂禪師
蘄州北禪寂禪師〔凡二〕 ^227a48

師拈拄杖。示眾云。
過去未來現在。三世諸佛。
微塵菩薩。一時在拄杖頭上。
轉大法輪。盡向諸人鼻孔裏過。
還見麼。若見。與我拈將來。
若不見。大似立地死漢。
良久云。風恬浪靜。
不如歸堂。 ^227b4

師問僧。甚處來。云黃州。
師云。在甚麼寺。云資福。
師云。福將何資。僧云。
兩重公案。師云。爭柰在北禪手裏。
云在手裏。即収取。
師便打。僧不甘。師隨後趂出。 ^227b12

雪竇云。奇怪宛有超師之作。
還知這僧麼。只解瞻前。
不能顧後。若在雪竇手裏。
棒折也未放在。
other:: 
##### 朗州德山圓明密禪師
朗州德山圓明密禪師〔凡八〕 ^227b18

示眾云。靈山會上。
付囑相傳。十方諸佛。
出現於世。喚作建立道場。
轉大法輪。如斯之法。
只在如今。若於祖宗門下。
天地懸殊。上上之流。
何不啟問。 ^227b22

時有僧出。師便云。
去去西天路。迢迢十萬餘。 ^227b28

問靈山一會。意旨如何。
師云。當時妄想。直至如今。 ^227b30

云如何是最初一句。
師云。三生六十劫。
云大悟底人。還有過也無。
師云。鐵山橫在路。 ^227b32

師乃云。坐斷日頭。
天地黯黑。茫茫者。
匝地普天。當此之時。
佛祖出頭來。也好與三十棒。
雖然如是。官不容針。
私通車馬。 ^227b34

示眾云。十方諸佛出世。
了無一法與人。只是治病解縛。
但有來者。盡是依草附木。
竹木精靈。所以從頭地棒待有箇獨脫底出來。
別有商量。眾中還有麼。 ^227b40

時有僧出作禮。師便下座。 ^227b44

示眾云。一人在須彌頂上。
一人在千尺井中。
又無繩索。亦無梯橙。
日月照不到。要與此人相見。
且作麼生得相見。
若相見了。朝打三千。
暮打八百。良久云。
直饒恁麼會得。埋沒宗乘。
不恁麼會得。辜負平生。
據汝諸人。論甚麼劫數。 ^227b48

示眾云。與麼來者。
現成公案。不與麼來者。
垛生招箭。總不與麼來者。
徐六擔板。迅速鋒鋩。
猶是鈍漢。萬里無雲。
青天猶在。 ^227c10

示眾。舉臨濟示眾云。
恁麼來者。恰似失却。
不恁麼來者。無繩自縛。
十二時中。莫亂斟珪。
會與不會。都盧是錯。
分明與麼道。一任天下人貶剝。 ^227c16

師云。古鏡闊一丈。
屋梁長三尺。是汝鉢盂饙子。
闊多少。 ^227c20

示眾云。但參活句。
莫參死句。活句下薦得。
永劫無滯。一塵一佛國。
一葉一釋迦。是死句。
揚眉瞬目。舉指竪拂。
是死句。山河大地。
更無誵訛。是死句。 ^227c24

時有僧問。如何是活句。
師云。波斯仰面看。
云恁麼則不謬去也。
師便打。 ^227c28

示眾云。俱胝和尚。
凡有扣問。只竪一指。
寒則普天普地寒〔雪竇云。
甚麼處見俱胝老〕。
熱則普天普地熱〔雪竇云。
且莫錯認定盤星〕。 ^227c34

雪竇復云。森羅萬象。
徹下孤危。大地山河。
通上嶮絕。甚麼處。
得一指頭禪來。 ^227c38

僧問。牛頭未見四祖時如何。
師云。秋來黃葉落。
云見後如何。師云。
春來草自青。 ^227c42

問達磨未來時如何。
師云。千年松倒挂。
云來後如何。師云。
金剛努起拳。 ^227c46

問羚羊未挂角時如何。
師云。獵屎狗。云挂角後如何。
師云。獵屎狗。 ^228a2

問明星現時。便成正覺。
時如何。師云。曲為今時。
云倜儻無差時如何。
師云。繫驢橛。云過在甚麼處。
師云。自屎不覺臭。
云和尚與麼道即得。
師云。蜣蜋推糞毬。 ^228a6

問一物不將來時如何。
師云。猢猻繫露拄。
問無蹤無跡。是甚麼人行履處。
師云。偷牛賊。
other:: 
##### 隋州雙泉郁禪師
隋州雙泉郁禪師〔凡二〕 ^228a12

僧問。如何是第一句。
師云。回頭終不顧。
云如何是第二句。
師云。未語先分付。
云如何是第三句。
師云。連根猶帶苦。 ^228a16

示眾云。初祖不虗傳。
二祖不虗受。彼彼大丈夫。
因甚麼到恁麼地。
便下座。
other:: 
##### 郢州林溪敬脫禪師
郢州林溪敬脫禪師〔凡四〕 ^228a22

僧問。如何是法身。
師云。四海五湖賓。 ^228a26

問如何是本來人。
師云。風吹滿面塵。 ^228a28

問牛頭未見四祖時如何。
師云。富貴多賓客。
云見後如何。師云。
貧窮絕往還。 ^228a30

問如何是佛。師云。
十字街頭。云如何是法。
師云。三家村裏。云佛之與法。
是一是二。師云。露柱渡三江。
猶懷感恨長。
other:: 
##### 潞府妙勝臻禪師
潞府妙勝臻禪師〔凡一〕 ^228a34

僧問。金粟如來。為甚麼。
却降釋迦會裏。師云。
香山南雪山北。云南瞻部洲事。
又作麼生。師云。黃河水急浪花麤。 ^228a40

云如何是向上一路。
師云。一條濟水貫新羅。
other:: 
##### 益州香林澄遠禪師
益州香林澄遠禪師〔凡四〕 ^228a44

漢州綿竹。上官氏子。
示眾云。諸上座。本來只是箇無事人。
不造作。不攀緣。無所得。
一念相應。不受後有。
不見病惱逼迫。四大本空。
五陰虗假。起心動念。
有少疑慮。盡屬魔民。
皆落妄想。若得實地。
逆須皆通。實際理地。
無法當情。凡有施設。
不滯前塵。物物當體。
都無所得。本來解脫。
不假功成。故云。一切法常住。
且無儞加減處。盡十方法界。
一塵一剎。頭頭並是一真實人體。
皆是受用門庭。若離此外。
別有何見。並是揑目生花。
三頭二首。外道邪魔。
鬼神群隊。且不編入本姓。
與儞自己。了無交涉。 ^228a48

師在眾時。普請鋤茶次。
一僧喚云。看。俗家火發。
師云。那裏失火。僧云。
儞不見那。師云。不見。
僧云。這瞎漢。 ^228b20

是時一眾。皆謂遠上座敗闕。
後智門寬和尚。聞云。
須是我遠兄始得。 ^228b22

僧問。北斗裏藏身。
意旨如何。師云。月似彎弓。
少雨多風。 ^228b28

問如何是室內一盌燈。
師云。三人證龜成鼈。
問如何是衲衣下事。
師云。臈月火燒山。 ^228b30

問魚游陸地時如何。
師云。發言必有後救。
云却下碧潭時如何。
師云。頭重尾輕。 ^228b34

問。但有言句。盡是賓。
如何是主。師云。長安城裏。
云如何領會。師云。
千家萬家。 ^228b38

師臨示寂時。示眾云。
老僧四十年來。不能打得成一片。
言訖告寂。
other:: 
##### 韶州雲門法球禪師
韶州雲門法球禪師〔凡一〕 ^228b42

示眾云。一法如是。
諸法亦然。萬別千差。
不離方寸。諸禪德。
若能如是。盡十方世界。
一時拈來。向諸人眼睫上。
百千諸佛。向眼睫上。
轉大法輪。各各湧身。
向虗空。現十八變。
為三世諸佛說法。
諸人還見麼。若道不見。
可惜父母祈生眼。
若道見。且作甚麼面目。
試對眾道看。良久云。
買賣不當價。拊掌一下。
other:: 
##### 潭州南臺道遵禪師
潭州南臺道遵禪師〔凡二〕 ^228b46

示眾云。從上宗乘。
合作麼生提綱。合作麼生言論。
將佛法兩字。當得麼。
雖然如是。細不通風。
大通車馬。若約理化門中。
一言啟口。振動乾坤。
山河大地。海晏河清。
三世諸佛。說法現前。
若也分明。古佛殿前。
同登彼岸。 ^228c12

僧問牛頭未見四祖時如何。
師云。著衣喫飯。云見後如何。
師云。鉢盂挂壁上。
other:: 
##### 南岳般若啟柔禪師
南岳般若啟柔禪師〔凡二〕 ^228c22

上堂聞板聲。乃云。
善哉三下板。知識盡來參。
既善知時節。吾今不再三。 ^228c26

僧問。西天以蠟人為驗。
此土以何為驗。師云。
新羅人草鞋。
other:: 
##### 信州鵝湖雲震禪師
信州鵝湖雲震禪師〔凡一〕 ^228c30

僧問。如何是佛。師云。
闍梨不是。 ^228c34

云如何是鵝湖家風。
師云。客是主人相師。
云恁麼則謝師周旋去也。
師云。難下陳蕃之榻。
other:: 
##### 廬州天王徽禪師
廬州天王徽禪師〔凡二〕 ^228c36

僧問。如何是一大藏教。
師云。高座不曾登。
云登後如何。師云。
三段不同。今當第一。
向下文長。付在來日。
東家籬西家壁。自己分上。
合作麼生。僧無對。
師便打。 ^228c40

僧問。如何是從天降下。
師云。風雨順時。云如何是從地涌出。
師云。稻麻竹#CB00719;。
other:: 
##### 深明二上座
深明二上座〔凡二〕 ^228c48

因聞僧問法眼。如何是色。
法眼竪起拂子。或云。
雞冠花。或云。貼肉汗衫。 ^229a4

二師特特遠訪。遂問。
承聞和尚。有三種色語。
是否。眼云是。深云。
#CB15154;子過新羅。
便歸眾。 ^229a6

時李後主在座下。
不肯。乃白法眼。寡人來日。
為致茶筵。請此二人。
重新問話。明日茶筵罷。
備綵一箱。劒一口。
謂二師曰。上座問話。
若問得是。奉賞雜綵。
若問不是。只賜一劒。
法眼既陞座。深復出問。
今日奉勑問話。師還許也無。
眼云。許。深云。#CB15143;子過新羅。
捧綵便行。 ^229a10

大眾一時散去。時法燈作維那。
乃鳴鍾集眾僧堂前。
勘二師。眾既集。法燈問。
承聞二上座。久在雲門。
有甚奇特因緣。舉一兩則來。
商量看。深云。古人道。
白鷺下田千點雪。
黃鶯上樹一枝花。
維那作麼生商量。
燈擬議。深打一坐具。
便歸眾。 ^229a20

二上座。到淮河。見人牽網。
有魚從網透出。深云。
明兄。俊哉。一似箇衲僧。
明云。雖然如此。爭如當初不撞入網羅好。
深云。明兄。儞欠悟在。
明至中夜。方省。
other:: 
##### 饒州薦福古禪師
饒州薦福古禪師〔凡三〕 ^229a30

師望雲門百餘歲。
因閱其錄。發明己見。
即為之嗣。 ^229a36

示眾云。三世諸佛。
仰望不及。天下祖師。
結舌有分。知有者。
善自保任。未知有者。
不休何待。 ^229a38

示眾云。劒去遠矣。
爾方刻舟。便下座。 ^229a44

示眾。舉百丈恒和尚。
有時上堂。眾纔集。
便云。喫茶去。 ^229a46

有時眾纔集。便云。
珍重。
有時眾纔集。便云。
歇。便下座。往往多用此時節因緣。 ^229a48

後自作一頌。頌此三轉因緣云。
百丈有三訣。喫茶珍重歇。
直下便承當。敢保君未徹。 ^229b2

大眾。只如恒和尚。
作此一頌。且道。見處如何。
還知得失麼。據他三度上堂時。
恰似箇好人。後來作此一頌。
恰似面上雕兩行字。
若是通人達士。舉起便知。
後學初機。難為揀辨。
老僧與儞。從頭註出。
百丈有三訣。賊身已露。
喫茶珍重歇。贓物出來。
直下便承當。敢保君未徹。
大似抱贓判事。雖然如此。
諸仁者。若具擇法眼。
方能證明。如或邪正未分。
可謂顢頇佛性。更須愽問賢良。
可惜虗生浪死。
other:: 
#### 福州長慶慧稜禪師法嗣
福州長慶慧稜禪師法嗣
other:: 
##### 泉州招慶道匡禪師
泉州招慶道匡禪師〔凡四〕 ^229b6

潮州人也。示眾云。
聲前薦得。辜負平生。
句後投機。殊乖道體。
且道。從來合作麼生。 ^229b24

示眾云。招慶今日。
與諸人一時道却。
還知落處麼。
有僧出云。大眾一時散去。
還稱師意也無。師云。
好與三十拄杖。僧作禮。
師云。雖有盲龜之意。
且無曉月之程。 ^229b30

時有僧問。如何是曉月之程。
師云。此是盲龜之意。
云如何是沙門行。
師云。非行不行。 ^229b36

云如何是祖師西來意。
師云。蚊子上鐵牛。 ^229b38

師在長慶。作桶頭。
常與眾僧語話。
一日長慶入寮。見。
乃問。儞終日口嘮嘮地。
作甚麼。師云。一日不作。
一日不食。慶云。與麼則磨弓錯箭去也。
師云。專待尉遲來。
慶云。尉遲來時如何。
師云。教伊筋骨徧地。
眼睛突出。慶便出去。 ^229b42

僧問。如何是佛法大意。
師云。七顛八倒。
問如何是招慶家風。
師云。清貧長樂。濁富多憂。
other:: 
##### 福州報慈光雲禪師
福州報慈光雲禪師〔凡三〕 ^229c4

閩王問。報慈與神泉。
相去遠近。師云。若說遠近。
不如親到。 ^229c8

師問。大王日應千差。
是甚麼心。王云。甚麼處得心來。
師云。豈有無心者。
王云。那邊事作麼生。
師云。請向那邊問。
王云。大師謾別人即得。
師休去。 ^229c10

示眾云。瘥病之藥。
不假驢#CB00501;。
若據如今。各自歸堂好。 ^229c18

師問僧。甚處來。云臥龍。
師云。在彼多少時。
云經冬過夏。師云。
龍門無宿客。因甚麼在彼許多時。
云師子窟中無異獸。
師云。汝試作師子吼看。
云若作師子吼。即無和尚去。
師云。念汝新到。放汝三十棒。 ^229c20

雪竇云。奇怪諸禪德。
若平展。則兩不相傷。
若據令。則彼此俱嶮。
還檢點得出麼。
other:: 
##### 婺州報恩寶資禪師
婺州報恩寶資禪師〔凡二〕 ^229c28

僧問。波騰鼎沸。起必全真。
未審古人意旨如何。
師叱之。僧云。恁麼則造次也。
師云。儞話墮也。 ^229c32

又云。我話亦墮。汝作麼生。
僧無對。 ^229c36

師令侍者。取西橋水。
灌東邊蓮盆。侍者灌了。
師云。灌何處。者云。
東邊蓮盆。師顧旁僧云。
是真實。是妄語。
other:: 
##### 襄州鷲嶺明遠禪師
襄州鷲嶺明遠禪師〔凡三〕 ^229c38

長慶問師。汝名甚麼。
師云。明遠。慶云。那邊事作麼生。
師云。明遠退兩步。
慶云。儞無端退兩步作麼。
師無語。慶代云。若不退兩步。
爭知明遠。師於是喻旨。 ^229c42

僧問。無一法當前。
應用無差。時如何。
師以手卓火。其僧有省。
other:: 
##### 福州石佛靜禪師
福州石佛靜禪師〔凡一〕 ^230a2

示眾云。素面相呈。
猶兼脂粉。縱離忝過。
猶有負#CB00985;。
諸人作麼生體悉。
other:: 
##### 福州僊天守玭禪師
福州僊天守玭禪師〔凡一〕 ^230a6

僧問。十二時中。常在底人。
還消得人天供養也無。
師云。消不得。云為甚麼消不得。
師云。為伊常在。云只如不常在底人。
還消得麼。師云驢年。
other:: 
##### 杭州傾心法瑫禪師
杭州傾心法瑫禪師〔凡二〕 ^230a10

示眾。良久云。大眾不待一句語。
便歸堂去。還有紹繼宗風分也無。
若有人酬得。這裏與諸人為怪笑。
若無人酬得。諸人與這裏為怪笑。 ^230a18

僧問。承古有言。不斷煩惱。
而入涅槃。此意如何。
師云。又是發人業。
云如何得不發人業去。
師云。汝話墮也。
other:: 
##### 新羅龜山和尚
新羅龜山和尚〔凡一〕 ^230a26

師舉。裴相國問僧。
看甚麼經。云無言童子經。
裴云。有幾卷。云兩卷。
裴云。既是無言。為甚有經兩卷。
僧無對。 ^230a30

師代云。若論無言。
非唯兩卷。
other:: 
##### 大傳王公延彬
大傳王公延彬〔凡三〕 ^230a34

因入佛殿。指鉢盂。
問殿主。這箇是甚麼鉢。
主云。藥師鉢。公云。
只聞有降龍鉢。主云。
待有龍即降。公云。
忽遇拏雲 #CB05181;霧來時。
又作麼生。云他亦不顧。
公云。話墮也。 ^230a36

玄沙云。盡儞神力走。
向甚麼處去　保福展云。
皈依佛法僧　雲門云。
他日生天。莫辜負老僧。 ^230a44

王與長慶語話次。
慶舉。雪峰見僧來。
竪起拂子。僧便出去。 ^230a48

慶云。若據此僧。合喚回與一頓棒。
公云。和尚是甚麼心行。
慶云。洎合放過。 ^230b2

公到招慶。煎茶次。
時朗上座。與明招把銚。
忽翻却茶銚。公見乃問。
茶爐下是甚麼。朗云。
捧爐神。公云。既是捧爐神。
為甚麼飜却茶銚。
朗云。事官千日。失在一朝。
公拂袖而出。招云。
朗上座。喫却招慶飯了。
却向江外打野榸。
朗云。儞又作麼生。
招云。非人得其便。 ^230b6

雪竇云。當時但踏倒茶爐　大溈喆云。
王太傅。大似相如奪璧。
怒髮衝冠。明招也是忍俊不禁。
難逢快便。大溈若作朗上座。
當時見問。但呵呵大笑。
何故。見之不取。千載難忘。
other:: 
#### 漳州保福從展禪師法嗣
漳州保福從展禪師法嗣
other:: 
##### 泉州招慶省僜禪師
泉州招慶省僜禪師〔凡一〕 ^230b16

同保福。入佛殿。覩佛像。
福舉手問師。佛與麼。
意作麼生。師云。和尚也是橫身。
福云。一橛我自取。
師云。和尚不唯橫身。
福然之。
other:: 
##### 漳州報恩熈禪師
漳州報恩熈禪師〔凡一〕 ^230b26

為保福。往王太傅宅。
下書。王問。漳南和尚。
近日還為人麼。師云。
若道為人。即屈著和尚。
若道不為人。又屈著太傅。
王云。何不道取一句。
待鐵牛能嚙草。木馬解含煙。
師云。某甲惜口喫飯。 ^230b32

王良久。又問。驢來馬來。
師云。驢馬不同途。
王云。爭得到這裏。
師云。謝太尉領話。
other:: 
#### 福州皷山神晏國師法嗣
福州皷山神晏國師法嗣
other:: 
##### 金陵淨德慧悟禪師
金陵淨德慧悟禪師〔凡一〕 ^230b38

福州人也。僧問。如何是大道。
師云。我無小徑。云如何是小徑。
師云。我不知有大道。
other:: 
##### 福州鼓山智岳禪師
福州鼓山智岳禪師〔凡一〕 ^230b46

本州人也。初游方。
至鄂州黃龍。遂問。
久響黃龍。到來只見赤斑虵。
龍云。汝只見赤斑虵。
且不識黃龍。師云。
如何是黃龍。龍云。
滔滔地。師云。忽遇金翅鳥來。
又作麼生。龍云。性命難存。
師云。恁麼則被他吞却也。
龍云。謝子供養。 ^230c4

師不契。尋回受業。
禮覲國師。發明奧旨。
other:: 
##### 建州白雲智作禪師
建州白雲智作禪師〔凡三〕 ^230c12

因皷山上堂。召大眾。
眾皆迴眸。山披襟示之。
師忽有省。 ^230c16

鼓山一日問。南泉喚院主。
意作麼生。師叉手端容而立。
山莞然奇之。 ^230c20

示眾云。還有人向宗乘中。
致得一問來麼。待山僧向宗乘中答。
時有僧出作禮。師便歸方丈。
other:: 
#### 明州翠巖令參禪師法嗣
明州翠巖令參禪師法嗣
other:: 
##### 杭州龍#CB04693;子興禪師
杭州龍#CB04693;子興禪師〔凡二〕 ^230c24

僧問。正位中。還有成佛否。
師云。誰是眾生。云恁麼則成佛去也。
師云。還我正位來。
云如何是正位。師云。
汝是眾生。 ^230c30

僧問。如何是無價珍。
師云。卞和空抱璞。
云忽遇楚王。還進也無。
師云。刖足始知非。
other:: 
#### 泉州臥龍道溥禪師法嗣
泉州臥龍道溥禪師法嗣
other:: 
##### 漳州保福清豁禪師
漳州保福清豁禪師〔凡二〕 ^230c36

福州永泰人也。臥龍問師。
豁闍梨。見何尊宿來。
師云。某甲謁大章。
得箇信入處。龍遂陞座。
眾集。龍召豁闍梨。
出來燒香。對眾說悟處。
老僧為汝證明。師出燒香云。
香已燒了。悟臥不悟。
龍深肯之。 ^230c42

僧問。家貧遭劫時如何。
師云。不能盡底去。
云為甚麼不能盡底去。
師云。賊是家親。云既是家親。
為甚麼飜成家賊。
師云。內既無應。外亦不能為。
云忽然捉敗。功歸何處。
師云。賞亦未曾聞。
云恁麼則勞而無功去也。
師云。功則不無。成而不處。
云為甚麼不處。師云。
不見道。太平本是將軍致。
不許將軍見太平。 ^231a4

妙喜云。絲來線去。
弄精魂。
other:: 
#### 洪州雲居懷岳禪師法嗣
洪州雲居懷岳禪師法嗣
other:: 
##### 揚州風化令崇禪師
揚州風化令崇禪師〔凡一〕 ^231a16

僧問。如何是敵國一局碁。
師云。下將來。 ^231a20

問一棒打破虗空時如何。
師云。把將一片來。
other:: 
#### 安州白兆志圓禪師法嗣
安州白兆志圓禪師法嗣
other:: 
##### 朗州大龍智洪禪師
朗州大龍智洪禪師〔凡一〕 ^231a22

僧問。如何是佛。師云。
即汝是。云如何領會。
師云。更嫌鉢盂無柄那。
other:: 
##### 襄州白馬行靄禪師
襄州白馬行靄禪師〔凡一〕 ^231a28

僧問。如何是清淨法身。
師云。井底蝦蟆吞却月。 ^231a32

云如何是白馬正眼。
師云。面南看北斗。
other:: 
##### 晉州興化師普禪師
晉州興化師普禪師〔凡二〕 ^231a34

僧問。盈龍宮。溢海藏。
真詮。即不問。如何是教外別傳底事。
師云。眼裏耳裏鼻裏。
云莫只這便是麼。
師云。是甚麼。僧便喝。
師便打。 ^231a38

師問僧。近離甚處。
云下寨。師云。還逢著賊也無。
云今日捉下。師云。
放儞三十棒。
other:: 
#### 洪州同安丕禪師法嗣
洪州同安丕禪師法嗣
other:: 
##### 洪州同安志禪師
洪州同安志禪師〔凡一〕 ^231a44

僧問。一機不到。如何舉唱。
師云。徧處不逢。玄中不失。 ^231b2

問凡有言句。盡落今時。
學人上來。請師直指。
師云。目前不現。句後不迷。
云向上事如何。師云。
逈然不換。標的即乖。
other:: 
### 青原下第九世
青原下第九世
other:: 
#### 婺州明招德謙禪師法嗣
婺州明招德謙禪師法嗣
other:: 
##### 處州報恩契從禪師
處州報恩契從禪師〔凡一〕 ^231b4

示眾云。烈士鋒前。
還有俊鷹俊#CB15143;麼。
放一箇出來看。 ^231b14

時有僧出。師云。著精彩。
僧擬議。師云。甚麼處去也。 ^231b16

問師子未出窟時如何。
師云。鋒鋩難擊。云出窟後如何。
師云。藏身無路。云欲出未出時如何。
師云。命若懸絲。云向去事如何。
師云拶。
other:: 
#### 鄂州黃龍誨璣禪師法嗣
鄂州黃龍誨璣禪師法嗣
other:: 
##### 棗樹和尚
棗樹和尚〔凡四〕 ^231b18

僧問訊次。師問。儞見阿誰了。
便不審。云見師不問訊。
禮式不全。師云。却是辜負老僧。 ^231b26

僧舉似首座。座云。
和尚近日。可謂為人切。
師聞乃打首座七棒。
座云。某甲恁麼道。
未有過在。亂打作麼。
師云。喫了我多少鹽醋。
又打七棒。 ^231b28

有僧辭。師問。若到諸方。
有人問儞老僧法道。
作麼生對他。云待他問。
即道。師云。何處有無口底佛。
云只這也還難。師竪起拂子云。
還見麼。僧云。何處有無眼底佛。
師云。只這也還難。
僧繞繩床一迊而出。
師云。善能祗對。僧便喝。
師云。老僧不識子。
云用識作麼。師敲繩床三下。 ^231b36

師問僧。發足甚處。
云閩中。師云。俊哉。
云謝師指示。師云屈哉。
僧作禮。師云。我與麼道。
落在甚麼處。僧無對。
師云。彼自無瘡。勿傷之也。 ^231b48

師問僧。未到這裏時。
在甚麼處。安身立命。
僧叉手近前。師亦近前。
相並而立。僧云。某甲未到此時。
和尚與誰並立。師指背後云。
莫是伊麼。僧無語。
師云。不獨自謾。兼謾老僧。
僧作禮。師云。正是自謾。
other:: 
##### 嘉州黑水和尚
嘉州黑水和尚〔凡一〕 ^231c6

問黃龍。雪覆蘆花時如何。
龍云。猛烈。師云。不猛烈。
龍又云。猛烈。師又云。
不猛烈。龍便打。師因而有省。
other:: 
#### 漳州羅漢桂琛禪師法嗣
漳州羅漢桂琛禪師法嗣
other:: 
##### 金陵清涼法眼文益禪師
金陵清涼法眼文益禪師〔凡十三〕 ^231c14

餘杭魯氏子。參長慶。
不大發明。後同景修法璡三人。
欲出嶺。經過地藏。
阻雪。少憩。藏即琛禪師也。
琛問。此行何之。師云。
行脚去。琛云。作麼生是行脚事。
師云。不知。藏云。不知最親切。 ^231c22

又同三人。舉肇論。
至天地與我同根處。
琛云。山河大地。與儞自己。
是同是別。師云同。
琛竪起兩指。熟視之云。
兩箇。即便起去。 ^231c30

師須臾啟行。琛門送之。
問云。上座尋常說。
三界惟心。萬法惟識。
乃指庭下片石云。
且道。此石。在心內。
在心外。師云。在心內。
琛云。行脚人。著甚來由。
安片石。在心頭耶。
師窘。無以對。即放包。
依席下。求決擇。近一月餘。
日呈見解。說道理。
藏語之曰。佛法不恁麼。
師云。某甲詞窮理絕也。
藏云。若論佛法。一切見成。
師於言下大悟。 ^231c34

後出世撫州崇壽。 ^231c46

長慶會下。有子昭首座。
平昔與師商確古今。
心中憤憤。一日領眾。
遠詣撫州。責問於師。
師舉眾出迎。特加禮待。
主賓位上。各挂拂子。
茶罷。昭忽變色問云。
長老開堂。的嗣何人。
師云。地藏。昭云。何太辜長慶先師。
某甲同在座下。商確古今。
曾無間隔。因何却嗣地藏。
師云。某甲不會長慶一則因緣。
昭云。何不問來。師云。
長慶道。萬象之中獨露身。
作麼生。昭竪起拂子。
師叱云。首座。此是當年學得底。
別作麼生。昭無對。
師云。只如萬象之中獨露身。
是撥萬象。不撥萬象。
昭云。不撥。師云。兩箇。
參隨。連聲救云。撥萬象。
師云。萬象之中獨露身。
聻。昭等。#CB05269;#CB01334;而退。
師指住云。首座。殺父殺母。
猶通懺悔。謗大般若。
誠難懺悔。昭竟不能對。 ^231c48

於是參師。發明己見。
更不開堂。 ^232a22

示眾云。出家兒。但隨時及節。
便得。寒即寒。熱即熱。
欲識佛性義。當觀時節因緣。
古今方便不少。石頭初看肇論。
至會萬物為己者。
其惟聖人乎。則曰。
聖人無己。靡所不己。
乃作參同契。首言。
竺土大僊心。無過此語也。
中間亦是尋常說話。
夫欲會萬物。為自己去。
盖盡大地。無有一法可見。
已而又囑云。光陰莫虗度。
所以告汝輩。但隨時及節。
便得。若也移時失候。
却虗度光陰。於非色中。
作色解。即是移時失候。
且道。色作非色解。
還當得麼。若恁麼會。
便是沒交涉。正是癡狂兩頭走。
有甚用處。但守分過時好。 ^232a26

示眾云。古人道。我立地待儞搆去。
山僧如今坐地。待儞搆去。
還有道理也無。那箇親。
那箇踈。試斷看。 ^232a46

示眾云。盡十方世界。
皎皎地。無一絲頭。
若有一絲頭。即是一絲頭。 ^232b2

法燈云。若有一絲頭。
不是一絲頭。 ^232b6

師指橙子云。識得橙子。
周匝有餘。 ^232b8

雲門云。識得橙子。
天地懸殊　天衣懷云。
識得橙子。梌楠木做　圓通秀云。
識得橙子。四脚著地。
其間一出一沒。半合半開。
有得有失。有親有疎。
具眼禪人。一任檢點。 ^232b10

妙喜云。識得橙子。
好剃頭洗脚。 ^232b18

師問修山主。毫釐有差。
天地懸隔。兄作麼生。
修云。毫釐有差。天地懸隔。
師云。恁麼會又爭得。
修云。某甲只恁麼。
和尚作麼生。師云。
毫#CB12530;有差。
天地懸隔。修作禮。 ^232b20

保寧代修山主云。
恁麼會。又爭得。 ^232b26

又頌云。石城親切問同參。
不話東西便指南。
明暗兩條來去路。
依稀屈曲在烟嵐。 ^232b28

師拈香匙。問悟空云。
兄不得喚作香匙。
畢竟喚作甚麼。空云香匙。
師不肯。悟空後二十餘日。
方省。 ^232b32

師問僧。甚處來。云泗州禮拜大聖來。
師云。大聖今年出塔否。
云出。師却問傍僧。
儞道。這僧曾到泗洲麼。 ^232b36

一日有二僧來參。
師以手指簾。二僧齊去捲。
師云。一得一失。 ^232b40

師開井。泉眼不通。
問僧。泉眼不通。被沙塞。
道眼不通。被甚麼礙。
僧無對。師代云。被眼礙。 ^232b44

子方上座。自長慶來。
師問。長慶道。萬象之中獨露身。
作麼生。方舉起拂子。
師云。恁麼會又爭得。
云師意如何。師云。
儞喚甚麼。作萬象。
云古人不撥萬象。
師云。萬象之中獨露身。
說甚麼撥與不撥。
方豁然有省。 ^232b48

師指竹問僧。還見麼。
云見。師云。竹來眼裏。
眼到竹邊。云總不恁麼。
師休去。 ^232c8

師問百法座主云。
百法是體用雙陳。
明門是能所兼舉。
座主是能。法座是所。
作麼生說箇兼舉底道理。
主無對。 ^232c12

雪竇別云。和尚分半院。
與某甲。始得。 ^232c18

僧問。如何是塵劫來事。
師云。盡在于今。 ^232c20

楊次公頌云。塵劫來事。
盡在于今。祖師不會。
面壁沉吟。
other:: 
##### 襄州青溪洪璡禪師
襄州青溪洪璡禪師〔凡三〕 ^232c22

師在地藏。居第一座。
因二僧禮拜地藏和尚。
藏云。俱錯。僧無對。 ^232c26

下堂請益修山主。
修云。儞自巍巍堂堂。
却禮拜。擬問別人。
豈不是錯耶。 ^232c28

師聞之不肯。修乃問。
未審上座作麼生。
師云。汝自迷暗。焉可為人。
修憤然。上方丈。請益地藏。
藏指庫下云。典座入庫頭去也。
修乃有省。 ^232c32

師問修山主。明知生是不生之理。
為甚麼。為生死之所流。
修云。笋畢竟成竹去。
如今作篾使得麼。
師云。汝向後自悟去在。
修云。某甲所見。只如此。
上座作麼生。師云。
這箇是監院房。那箇是典座房。
修乃作禮。 ^232c38

僧問。眾旨摸象。各說異端。
忽遇明眼人。又作麼生。
師云。汝但舉似諸方。
other:: 
##### 撫州龍濟紹修山主
撫州龍濟紹修山主〔凡七〕 ^232c46

師同法眼悟空三人。
到地藏。阻雪。附爐次。
藏問。山河大地。與上座自己。
是同是別。眼云別。
藏竪起兩指。師云同。
藏亦竪起兩指。便起去。
師罔措。遂投誠入室。 ^233a2

師問地藏。古人道。
萬象之中獨露身。
意旨如何。藏云。汝道。
撥萬象。不撥萬象。
師云不撥。藏云兩箇。
師駭然沉思。却問。
未審古人。撥萬象。
不撥萬象。藏云。儞喚甚麼作萬象。
師於言下領旨。 ^233a10

示眾云。具足凡夫法。
凡夫不知。具足聖人法。
聖人不會。聖人若會。
即是凡夫。凡夫若知。
即是聖人。此語具一理二義。
若人辨得。不妨於佛法中。
有箇入路。若辨不得。
莫道不疑。 ^233a18

示眾云。聲色不到處。
病在見聞。言詮不及處。
過在唇舌。僧云。離却聲色。
請和尚道。師云。聲色裏問將來。 ^233a26

師問僧。甚處來。云翠岩。
師云。有何言句。云尋常道。
出門逢彌勒。入門見釋迦。
師云。恁麼道。又爭得。
云和尚作麼生。師云。
出門逢阿誰。入門見甚麼。
僧言下有省。 ^233a30

天衣懷云。雖得一場榮。
刖却一雙足。且道。
落在賓家分上。主家分上。
若定當得出。憂則共戚。
樂則同歡。山僧即不然。
出門則吳山楚水。
入門則佛殿行廊。
或有箇衲僧。出來問。
師意如何。也許伊具一隻眼。 ^233a36

僧問。師子返擲時如何。
師云。儞還怕文殊麼。
云非但文殊。佛來亦不顧。
師云。爭柰披文殊騎何。
云文殊騎者。不是師子。
師云。返擲事作麼生。
云應用無虧。師云。
正是文殊騎師子。 ^233a46

僧問。劫火洞然。大千俱壞。
未審這箇。壞不壞。
師云。不壞。云為甚麼不壞。
師云。為同大千。 ^233b6

問毫#CB12530;不隔。
為甚麼。覰之不見。
師云。作家弄影漢。 ^233b10

問古鏡未磨時如何。
師云。照天照地。云磨後如何。
師云。黑似漆。 ^233b12

師有頌云。欲識解脫道。
諸法不相到。眼耳絕見聞。
聲色閙浩浩。 ^233b16

又云。諸佛不出世。
四十九年說。祖師不西來。
少林有妙訣。 ^233b18

又云。萬法是心光。
諸緣唯性曉。本無迷悟人。
只要今日了。
other:: 
##### 金陵清涼休復悟空禪師
金陵清涼休復悟空禪師〔凡三〕 ^233b20

師凡三度入嶺。偶值地藏不安。
師一日侍立床前。
乃啟地藏云。某甲與和尚因緣背。
此來。又值和尚不安。
地藏起身。拈拄杖卓向面前云。
這箇也不背。師於此有省。 ^233b24

示眾云。古聖纔生下。
便周行七步。目顧四方云。
天上天下。唯我獨尊。
便有這箇方便奇特。
只如諸上座。生下時。
有箇甚麼奇特。試舉看。
若道無。是對面諱却。
若道有。作麼生。通得箇消息來。
還會麼。諸上座。幸自有奇特事。
因甚麼不知去。 ^233b32

問如何是佛。師云。
汝是眾生。 ^233b42

問如何是髑目菩提。
師云。問取髑髏後人。
問如何是諸佛本源。
師云。儞喚甚麼作諸佛。
other:: 
##### 南岳南臺守安禪師
南岳南臺守安禪師〔凡一〕 ^233b44

僧問。寂寂無依時如何。
師云。寂寂底聻。 ^233b48

師有偈云。南臺靜坐一爐香。
終日凝然萬慮忘。
不是息心除妄想。
都緣無事好思量。 ^233c2

資壽尼妙總云。可惜南臺。
向死水裏浸殺。當初若見。
與他一拶。令渠別有生涯。
聯燈會要卷第二十六
 ^233c6
