科註妙法蓮華經卷第十
author:: 宋　柯山金谿棲雲沙門　守倫　註
other:: 明　玉谿菩提菴沙門　法濟　參訂　　吳興瓶城居士　閔夢得　較刻
other:: 
# 觀世音菩薩普門品第二十五

commentary:: 
△三觀音品二初申品目。
orig::  ^825a35

玅法蓮華經觀世音菩薩普門品第二十五
commentary::  ^825a37

觀音圓通，善應諸方之所；普門宏闡，不動真際之場。
慈運無緣，若春功之及物；悲心未愍，猶谷響以傳聲。
智炬照幽，若皎月懸於霄漢；慧雲含潤，似彩霞映於洞天。
機感相符，境智冥合。
譬彼摩尼之寶，亦喻藥樹之王。
三毒四倒以皆融，七難二求而悉備。
現三十二應之瑞相，示一十九說之秘言。
隨他意則運彼權謀，照自心則冥通實際。
應隨高下，迹任方圓。
顧智境以彌明，類霜蟾而向滿。
惟斷德之究顯，比月魄以將#CB01926;。
此界娑婆，愍羣機而普化；他方安養，俟補處以來儀。
今此人法合題，故稱觀世音普門品。 ^825a39

△二、釋經文二：初、問答，二、聞品得益。
初文又二：初、前問答，二、後問答。
初文又二：初、菩薩問四：初、時節〔爾時〕，二、
標人〔無盡〕，三、敬儀〔即從〕。
orig::  ^825b14

爾時，無盡意菩薩即從座起，偏袒右肩，
合掌向佛而作是言：
commentary::  ^825b20

爾時者，爾言即也。
即是說東方妙音弘經已訖，次說西方觀音弘經之時。
或大眾已聞妙音弘經，歡喜已竟，宜聞觀音發心生善之時。
或時眾疑於妙音，若為利益上來說法，
破眾疑情已竟，時眾有疑觀音之德，正破此疑之時。
或時眾機在妙音，聞即得道，如二土菩薩得道已竟，
八萬四千悟理之時，須聞觀音。
由茲多義，故言爾時。
然諸佛如來不虗說法，有四悉檀因緣，
爾乃為說，正是敷演四悉之時耳。
無盡意者，非盡非無盡，為對小乘明盡，故言無盡。
小乘明盡，為對盡智、無生智，滅色取空之盡，故名無盡。
又云何無盡？所謂空不可盡，假不可盡，
中不可盡，故名無盡。
大品云：即色是空，非色滅空，空故無盡。
大集云：東方過十恒沙國微塵世界，國名不眴，
佛號普賢，純諸菩薩，無二乘名，但修念佛三昧，
不滅不生，不出不住，心行平等，猶如虗空，是為念佛。
即見佛時，即具六波羅蜜，得無生忍，所謂不取色即檀，
除色相即尸，觀色盡即羼提，觀色寂滅即毗梨耶，
不行色即禪，不戲論色即般若。
於是身子問云：誰為汝作字，名無盡意？
答：一切諸法因緣果報無盡，一切諸法不可盡，初發無上菩提心已不可盡。
譬如虗空不可窮盡，為一切智發菩提心，豈可盡乎？
諸佛戒、定、慧、解脫、解脫知見、十力、無畏等無盡，
因如是等發心，故不可盡。
眾生性無盡，教化眾生無盡，知一切法性無盡，
故無盡，是名菩薩發心無盡。
又檀波羅蜜無盡，乃至方便無盡，凡八十無盡。
八十無盡，悉能含受一切佛法，從是得名，名無盡意也。
又淨名云：何謂為盡？
謂不盡有為。何謂無盡？
謂不住無為。又華嚴有十無盡法門。
如此等經，皆就假名分別一切諸法因緣果報，以明無盡意。
又勝鬘云：如來色無盡，智慧亦復然，一切法常住。
又大品云：一切法趣意，是趣不過意，為法界意，則非盡非無盡。
如是無盡，例如非常非無常，是乃為常。
又淨名云：法若盡若不盡，皆是無盡相。
無盡相即是空，空則無有盡與不盡。
故知非盡非無盡，是真無盡義。
又大品云：癡如虗空不可盡，乃至老死如虗空不可盡，
色不可盡，乃至識不可盡。
如此等經，皆約中道之理，以名無盡。
通達空、假、中三諦不可盡，故名無盡意菩薩也。
菩薩者，梵云摩訶菩提質多薩埵，此云大道心眾生。
言眾生者，始心行者為煩惱所生，二乘為五分法身所生，
六度菩薩為福德所生，別、圓為中道所生。
故大品云：如來身者，不從一因一緣生如來身，
菩薩為眾行所生，故言眾生。
又發心求佛，故言為大道。
利益一切，以法道成他，或言成眾生，是故名菩薩。
即從座起等者，此明敬儀有三意：一、起，
二、祖，三、合掌。起者，禮云請益起、請業起。
今菩薩於佛備其二義，故言起也。
觀解者，菩薩常修遠離行，故言起。
亦是契諸法空，空即是座，於此空無所染著，故言起也。
又菩薩安住空理，理本無起，為愍眾生故，
乘機利益，故言起。
又中道之寂，非起非不起，而能起不起無起之起，
起即實相，亦起眾生實相，故言起耳。
褊袒右肩者，外國以袒為敬。
露右者，示執奉為便，表弟子事師充役之儀，是故以袒為恭也。
此方以袒為慢，然古有須賈肉袒謝過，於張儀露兩胛也。
此方亦不一向是慢也。
觀解者，覆露表於空假二諦，又表權實。
以實不可說，如覆左，表有冥益；權於化便，
如露右，表有顯益也。
合掌者，有二意：初、釋合掌；次、釋向佛。
此方以拱手為恭，外國以合掌為敬，手本二邊，
今合為一，表不敢散誕，專至一心，一心相當，故以此表敬。
觀解者，昔權實不合，而今得合。
又五指表五陰，仁王云：法性色受想行識，
此即實智真身，亦有五陰；應化因緣，亦有五陰；
眾生性德之理，亦有五陰；眾生生死果報，亦有五陰。
聖人為化眾生，示有應身五陰，是則權實陰殊。
若眾生法性理顯，聖人亦息化歸真，權實不二。
合掌表於返本歸源，入非權非實，事理契合者也。
向佛者，表萬善之因，向萬德之果，亦是行人分證權實合，
向於究竟權實合，故言向佛也。 ^825b24

△四、正問三：初、稱歎，二、標所問人〔觀世〕，
三、正問〔以何〕。
orig::  ^826b14

世尊！觀世音菩薩以何因緣名觀世音？
commentary::  ^826b18

正問者，此下有兩番問答：初問觀音，後問普門。
大經云：汝具二莊嚴故能問是義，我具二莊嚴故能答是義。
今無盡意具二莊嚴，欲顯觀音二種莊嚴，所以諮發如來。
如來究竟具二莊嚴，故當答此義。
釋論云：問有多種：有不解問、有試問、有赴機問。
今即赴機問也。世尊者，稱歎尊號也。
十號具出釋論，今用彼釋此。
觀音者，標所問人也。
以何因緣者，因緣甚多，略言境智因緣耳。
若就眾生，則以善惡兩機為因，聖人靈智慈悲為緣。
若就聖人，以觀智慈悲為因，眾生機感為緣。 ^826b20

△二、佛答三：初、總答，二、別答，三、勸持。
初文又二：初、明機四：初、標人數。
orig::  ^826b38

佛告無盡意菩薩：善男子！
若有無量百千萬億眾生，
commentary::  ^826b42

十法界機其數無量，今言百千萬億者，葢通途就同業為語也。
何者？如一地獄界大略是同，其間優劣復有何量？
如一獄復有百千萬億品格之殊，一一品格復有百千萬億罪人，
是罪業正同，所以同受一品罪苦。
若將此意廣歷餓鬼、畜生、修羅、人、天，皆亦如是。
故知此數是標同業之意也。
所以舉多數者，欲明百千萬億種業遭苦稱名，
一時有機一時能應皆得解脫，何況一人一業一機獨來而不能救？
此舉境眾機多，以顯觀深應大。 ^826b44

△二遭苦
orig::  ^826c12

受諸苦惱。
commentary::  ^826c14

此語成上義。上百千是業同，此言諸苦惱，
一苦惱是一業者，凡有百千萬億，故知有諸百千萬億。
上明數同，下明業別。
若以此意歷十法界，萬機之徒不可說，不可說也。
今言受苦者，正是現遭苦厄也。
此苦由於結業果多，故因亦多。
此即總答，文略而意廣，徧該十界，不止人道而已。
於後別答中，文廣而意狹，別舉人間七難而已，故此處總答也。 ^826c16

△三、聞名，四、稱號〔一心〕。
orig::  ^826c28

聞是觀世音菩薩，一心稱名。
commentary::  ^826c32

聞是觀音者，由上明遭苦，此明生善，善惡合為機，此即明文。
聞有四義，如別記。
若能如是通達四種聞義，即是聞慧。
心無所依，無住無著，即是思慧。
一心稱名，即是修慧。
此文雖窄，三慧意顯。
一心稱名者，有事有理，若用心存念，念念相續，
餘心不間，故名一心。
或可如請觀音中，繫念數息，十息不亂，名為一念。
或可無量息，不雜異想，心想雖長，亦名一心。
一心歸憑，更無二意，故名事一心也。
稱名者，或可略稱如此文，或廣稱如下文。
南無者，歸命之辭，皆是事一心耳。
理一心者，達此心性，自、他、共、無因，俱不可得，
無心無念，空慧相應，此乃無一，亦無心也。
知聲相空，呼響不實，能稱所稱，皆不可得，
是名無稱，即理一心也。 ^826c34

△二、明應二：初、明應相，二、明解脫〔皆得〕。
orig::  ^827a10

觀世音菩薩即時觀其音聲，皆得解脫。
commentary::  ^827a14

所言應者，應有多種。
若三教之應，應不一時；圓教觀音，一時圓應。
是故眾機厄急，應速一時。
聞即稱，是機速也；稱即應，是應速也；皆得解脫，即蒙應也。
皆者，非但顯於多機眾益，亦是顯於圓徧之應也。
問：十法界眾生無量，機既無量，云何一時令得解脫？
答：譬如父母念子心重，多智多財，具大勢力，
眾子在難，即能拔之。
菩薩亦爾，無緣慈悲重，權實二智深，聖財無量，
神通力大，十界雖多，應有餘裕。
安樂行云：忍辱大力，智慧寶藏，以大慈悲，如法化世。
即此意也。又如毒龍罪報，尚能以一眼徧視一切，
視之皆死，何況菩薩種智圓明耶？
又如磁石，亦類明鏡。
又如入王三昧力，一時十番，利益一切。
問：一心稱名，皆得解脫。
今見稱唱累年，不蒙寸效，何也？
答：經云：一心稱名，有事一、理一。
若二途無取，何能感聖？
譬如臨鏡背視，對谷閉口，何能致影響耶？ ^827a16

△二、別答三：初、口機，二、意機，三、身機。
初文又二：初、明七難七：初、火難四：初、持名。
orig::  ^827a44

若有持是觀世音菩薩名者；
commentary::  ^827b2

若有持是者，凡言若有、設有、或有，皆是不定之辭。
然此火難卒暴，須預憶持。
若憶持者，必無此難。
設脫有者，皆是放捨所持，背善從惡，稱之為設。
此如慈童女因緣。
若能至意修孝，不遭火輪，違母絕髮，受地獄苦。
此是秉孝不純，廣出因緣。
行人持名，本不應遭難，緣差忽忘。 ^827b4

△二遭苦
orig::  ^827b14

設入大火。
commentary::  ^827b16

△三應。
orig::  ^827b18

火不能燒。
commentary::  ^827b20

若能憶先所持，即得免難。
火難既重，機亦須深，所以先持後脫，其義可見。 ^827b22

△四、結。
orig::  ^827b24

由是菩薩威神力故。
commentary::  ^827b26

由是菩薩威神力故者，是結火難也。
又舉事證，晉世謝敷，宇慶緒，會稽山陰人也。
少有高操，篤信大法，平居寫楞嚴經，撰觀音應驗傳。
至齊時，有陸果者，又續之。
其傳云：竺長舒於晉元康中，於洛陽為延火所及，
草屋下風，豈有免理？
一心稱名，斯須風迴火轉，將鄰所居，其火遽滅。
鄉民淺信，謂為自爾，因風燥日，擲火焚之，
三擲三滅，眾方懺謝。
又沙門法力，於魯郡起精舍，於上谷乞得一車麻，
於空野遇火，法力疲極小臥，比覺火勢已及，
因舉聲稱觀，未得稱世音，應聲火滅。
又沙門法智，為白衣時，獨行大澤，猛火四面，
一時俱集，自知必死，乃合面於地禮，至心稱觀音號，
怪火不至，舉頭視之，一澤之草，至若纖微，
皆已煨燼，唯法智所踞之地，火不能燒，
從是感悟，棄俗出家。
此皆傳記。又觀解者，火有多種，有果報火、
業火、煩惱火等。果報火至初禪，業火通三界，煩惱火通三乘人。
又果報火，始乎地獄，上至初禪，皆悉有之，
如阿鼻鬲子八萬四千，內外洞徹，上下交炎，
餓鬼支節烟起，舉體焦然，畜生燠煑湯炭。
修羅亦有火難，人中焚燒現見事也。
若至劫盡須彌洞然，諸天宮殿悉皆煨燼，
初禪已降無免火災，凡一十五有眾生百千萬億諸業苦惱，
若能持是觀音名者，火不能燒，何但就閻浮提人作解耶？
惡業火者，隨有改惡修善之處，若五戒十善多為惡業所難，
故經云：燒諸善根無過瞋恚，雖生有頂頭上火然，如術婆伽欲火所燒。
光明云：憂愁盛火今來燒我。
能破善業退上墮下皆名為火，若能稱名得離惡業，
故請觀音云：破梵行人作十惡業，蕩除糞穢令得清淨。
斯由菩薩威神力也。
煩惱火者，若聲聞人厭惡生死，見三界因果猶如火宅，
四倒結業烟炎俱起，輪轉墮落為火所燒，
生死蔓莚晝夜不息，勤求方便競共推排，
爭出火宅稱觀世音，機成感應乘於羊車速出火宅，入有餘無餘涅槃即得解脫。
又支佛暨六度通別圓教，變易土中利鈍根性，
凡有九番行人修道之時，並為五住煩惱惑火之所燒害，
各修方便，方便未成火難恒逼，稱觀世音方便即成便得解脫，
一一當其法門細作機感之義。
問：菩薩住何法門而能如是耶？
答：菩薩法門無量，不出別圓兩觀，本起慈悲故能十番垂應。
何者？菩薩元初發菩提心，見果報火燒諸眾生，
即起慈悲，誓當度脫。
受持禁戒，亦起慈悲，救諸業火。
修無漏觀，白骨流光，發火光三昧。
故八勝處中有火勝處，十一切處中有火一切處，
皆起慈悲，當為眾生滅煩惱火。
又觀諸火悉是因緣生法，體之即空。
又從火空而觀火假，分別因緣。
又觀火中見火實相。
如是次第，節節皆有慈悲，誓當利物。
今住補處，力用無窮，以本誓力熏諸眾生，
未曾捨離，隨有機感，即能垂應。
若事火起，稱名求救，即對本時果上慈悲，拔苦與樂。
若惡業火起，即用持戒修定中慈悲。
若煩惱火起，即用無漏入空、入假、入中等慈悲，節節相關。
若眾機競起，一時牽感，慈悲徧應，皆得解脫。
如華嚴第四十云：善財詣進求國，見方便命婆羅門修習苦行，
求一切智。有大刀山，四面火聚，從刀山上自投於火，
語善財云：能入此者，是菩薩行。
善財生疑，言是邪法。
梵語善財：莫作此念，此是金剛大智人。
欲竭愛海自在天云：此菩薩五熱炙身，
令我滅邪見，離我心。
諸魔又云：菩薩炙身時，我等宮殿猶如聚墨，我即發菩提心。
乃至他化自在天，於煩惱中得自在法門。
乃至龍、鬼、阿鼻，皆發菩提心，捨本惡念。
善財聞空中語已，即時悔過，登刀山，入大火聚。
然未至得於菩薩安住三昧，入火得菩薩寂靜安樂照明三昧。
此火山者，名為無盡法門。
若入此門，能知諸法，故舉彼經火法門。
如此證成觀音火法門，慈悲救苦，十番利益。
次明菩薩本修圓觀所起慈悲者，但觀一火，
具十法界一切諸法，入火字門。
於一火門，雖無分別，明識一切果報火、
業火、煩惱火等，明了通達，無緣慈悲，徧覆一切，是為火門入王三昧。
若法界火起，菩薩以本地誓願，普應眾生，如磁石吸鐵。
雖無分別，而分別說者，以十五三昧救果報火，
用二十四三昧救修因火，二十五三昧通救二乘通教六度別圓等入空煩惱火，
還用二十五三昧救別教出假火，還用二十五三昧圓救圓教人入中煩惱火。
雖應入諸火，不為諸火所燒。
大集云：譬如虗空，火災起時，所不能燒。
菩薩亦如是，以不思議慈悲，普應一切，皆得解脫也。
常途釋七難，止解得救人中苦，而失二十四有。
及變易中苦，止得如幻三昧少分，全失二十四三昧廣大之用也。 ^827b28

△二、水難三：初、遭水，二、稱名〔稱其〕，三、蒙應〔即得〕。
orig::  ^828b36

若為大水所漂，稱其名號，即得淺處。
commentary::  ^828b40

遭水是有苦，稱名是善得，淺處是應。
問：何意言為大水所漂？
答：小水不成難，或嬉戲故，入水亦不成難。
欲論其難，故言大水所漂。
至若觀音，重難尚救，況輕難耶？
引證者，應驗傳云：昔海鹽縣有溺水者，
同伴俱沒，此人稱觀音。
偶得一石，困倦如眠，夢見兩人乘船喚入，
開眼果見有船人送達岸，轉盻船人，即不復見。
此人後為沙門，彌大精進。
有劉澄者，隨費淹為廣州牧，行達宮停，遭風。
澄母及兩尼聲聲不絕，唱觀世音勿見。
兩人挾船，遂得安隱。
澄妻在別船，及餘船皆不濟。
又道冏三人乘氷度孟津，垂半，一人前陷，一人次沒。
冏則進退氷上，必死不疑，遂一心稱觀世音。
忽覺脚如蹋板，夜遇赤光，徑得至岸，皆蒙聖力。
約觀解者，果報水至二禪，惡業水通三界，煩惱水通大小乘。
如地獄鑊湯沸屎，鹹海#CB01926;河，流漂沒溺。
餓鬼道中，亦有填河塞海。
畜生淹沒，衝波致患。
阿修羅亦有水難，人中可知。
水災及二禪，汎瀁無岸。
是時若不稱名，尚不致淺處，何況永免耶？
惡業水者，凡諸惡破壞善業者，悉名惡業。
波浪愛欲因緣之所毀壞，澍入三惡道中，
忘失正念，放捨浮囊，見思羅剎，退善入惡者，
即是水漂，何必洪濤巨浪耶？
若能一心稱名，即得淺處。
煩惱水者，如經云：煩惱大河能漂香象。
緣覺觀愛欲之水，增長二十五有稠林，
潦水波蕩，惱亂我心，暴風巨浪，有河洄澓，
沒溺眾生，無明所盲而不能出，涅槃彼岸何由可登？
又二乘人修三十七品之機，運手動足，
截有生死險岸，前途遙遠，一心稱名。
若發見諦，三果皆名淺處，以無學為彼岸。
次支佛侵習為淺處，通教正習盡為彼岸；
別教斷四住為淺處，斷無明為彼岸。
次明圓教六根清淨為淺處，入銅輪為彼岸；
若變易中分破分證是淺處，無明究盡，方稱彼岸。
復次，初果免見流，三果免欲流，四果免有流，乃至圓教方免無明流。
菩薩所以徧應水難者，皆是本修別、圓二觀慈悲，今日成就王三昧力。
何者？菩薩修別觀時，見眾生漂果報水，起誓拯濟。
菩薩修戒、定時，以善治惡，於諸禪定水、
光三昧水、勝處水，一切處皆起慈悲，以善改惡。
又從水假入空，發真無漏，從空出假，達水因緣，
入水中道，見水實相，節節法門皆起慈悲，熏諸眾生。
今成王三昧，寂而常照。
若眾生為報水所漂，稱名為機。
對事慈悲救果報水，戒定慈悲救惡業水，
三觀慈悲救煩惱水，一切一時皆得解脫。
如華嚴三十八明善財至海門國，海雲比丘為說普眼經云：
十二年來，常觀此海，漸漸轉深，大身居止，珍寶聚集。
如是觀已，則見海底生大蓮華，無量天龍八部莊嚴。
華上有佛，相好無邊。
即申右手，摩於我頂，為說普賢經。
千二百歲，一日所受阿僧祇品，無量無邊。
若以海水為墨，須彌聚筆，書寫此經，不能得盡。
當知水法門，該攝一切法。
亦如大品阿字門，具足一切義。
觀音於水法門久已通達，故能徧應一切水難。
復次，本修圓觀法門，無緣慈悲徧應一切者，
觀水字門，十法界法趣于水字，是趣不過。
然水字尚不可得，云何當有趣不趣耶？
當知十法界趣水是俗諦，水尚不可得即真諦，云何當有趣不趣？
即雙非二邊，顯中道第一義諦。
如此觀水字，十法界三諦之法即起無緣慈悲，
徧熏三諦十法界眾生，故能圓應一切。
若分別觀者，以十六三昧救果報水，以二十四三昧救惡業水，
以二十五三昧救二乘通別圓入空有流等水，
以二十五三昧救圓教入中無明流水，一切一時俱得解脫。 ^828b42

△三、羅剎難二：初、明難五：初、舉數，二、難由
〔假使〕，三、遭苦〔飄墮〕，四、明機〔其中〕，五、明應
〔是諸〕，二、結名〔以是〕。
orig::  ^829b14

若有百千萬億眾生，為求金、銀、瑠璃、硨磲、
瑪瑙、珊瑚、琥珀、真珠等寶入於大海，假使黑風吹其船舫飄墮羅剎鬼國，
其中若有乃至一人稱觀世音菩薩名者，
是諸人等皆得解脫羅剎之難，以是因緣名觀世音。
commentary::  ^829b20

若有百千等，此但舉百千總數，不定判多少，
明入海求珍結伴無定數，雖無定數終不可獨往，故舉百千萬億大數也。
賢愚云：田殖百倍、商估千倍、仕宦萬倍，
入海吉還得無量倍，故云入海。
金銀瑠璃等，已如向釋。
假使黑風者，難之由也。
若開風為正難者，下文不應云皆得解脫，羅剎之難驗非正難矣。
由者何？但風，風災難切，故風是墮難之由也。
七寶是正寶，珠是偽寶。
又如意珠寶最上，今言等者，謂等上等下諸寶也。
樓炭云：巨海有七種似寶，一百二十種真珠寶。
復次黑風者，請觀音云黑風，洄波仁王般若云有六色風，
謂黑、赤、青、天、地、火耳。
受陰經明五風，阿含亦云有黑風，風加以黑怖之甚也。
羅剎者，是食人鬼，人屍若臭能咒養之令鮮。
復有噉精氣鬼，凡人心中有七渧甜水和養精神，
鬼噉一渧令頭痛，三渧悶絕，七渧盡即死。
一人稱名餘伴悉脫者，同憂戚休否是共，
雖口不同唱心助一，覓福故俱獲濟是均。
若後值賊則同聲者，陸地心多不并，決須稱號令使齊，是故與水難為異也。
問：何意就此結觀音名耶？
答：此正就一人稱名而賴兼羣黨，明慈力廣被救護平等，而以顯觀音之名也。
又約事證應驗傳云：外國百餘人從師子國汎海向扶南，
忽遇惡風墮鬼國，時羅剎便欲盡食之，舉舶驚怖俱稱觀音。
眾中有一小乘沙門，不信觀音不肯稱名，
鬼便索此沙門，沙門狼狽學稱亦得免脫。
觀釋者，不但明世界中風，黑業亦名風。
華嚴云：嫌恨猛風吹罪心火常令熾然，
吹諸行商人墮落惡道，失人道善寶及無漏聖財。
復次始從地獄上至三禪，其間皆有果報風難。
如僧護經明地獄種種形相，疾風猛浪沒溺破壞餓鬼所噉，
若鬼道中寒風裂骨身碎#CB15156;#CB04528;，
畜生飛走之類傾巢覆卵，何可勝言。
修羅亦有風難，若風災起時諸山擊搏上至三禪，
諸天宮殿碎為微塵，當此之時誰能救濟？
唯當一心稱觀世音。
爾時此菩薩以王三昧力，或以手障或以口吸，無量方便令得解脫。
次明若修諸善惡業風，吹壞五戒十善船舫，墮三途鬼國及愛見境中。
大經云：羅剎婦女隨所生子而悉食之，
食子既盡復食其夫，急須稱念觀世音，此菩薩以慈悲力能令解脫。
次明二乘人採聖財寶，為煩惱風吹慧行船、
行行舫，墮見愛境，為見愛羅剎所害。
若能稱觀世音，得脫見愛二輪，永免二十五有黑業也。
次明支佛六度行通別圓變易等，入煩惱海，
採一切智寶，八倒暴風所吹，飄諸行船，
墮二邊鬼國，用正觀心，體達諸法不生不滅，
入實際中，即得解脫。
鬼義合前後章，故不重說。
然法界風難無量，一時圓應者，皆由別圓慈悲所熏。
菩薩本修別觀，見事中風，即起慈悲，修戒定慧，
見惡業風，即起慈悲。
修三觀時，節節慈悲，令入風實相王三昧中，
以事慈悲救果報風，以戒定慈悲救惡業風，
三觀慈悲救煩惱風，故能十番拔難。
若作圓觀論機應者，但觀風字門，具照十法界，
三諦宛然，通達無礙，慈悲徧覆。
若分別說王三昧者，以十七三昧救果報風，
以二十四三昧救修因風，以二十五三昧救二乘通別圓從假入空煩惱風，
以二十五三昧救別教出假無知風，以二十五三昧救圓教入中無明風，
變易可解。如是徧救法界，一切一時皆得解脫。 ^829b28

△四、刀杖難三：初、遭難，二、稱名〔稱觀〕，三、
蒙應〔彼所〕。
orig::  ^830a42

若復有人臨當被害，稱觀世音菩薩名者，彼所執刀杖尋段段壞而得解脫。
commentary::  ^830a44

言刀杖段段壞者，此明人執殺具，一折一來，
隨來隨斷，彌顯力大耳。
又約事證應驗傳云：晉太元中，彭城有一人，被枉為賊。
斯人本供觀音金像，帶在髻中。
後伏法，刀下但聞金聲，刀三斫而頭終無異。
後解髻看像，像有三痕，由是得放。
又蜀有一人，常檀函盛像安髻中。
值姚萇宼蜀，此人與萇相遇。
萇以刃斫之，聞頂有聲。
退後看像，果見有痕。
其人悲感，寧傷我身，反損聖容。
從是益加精進。又晉太元高簡，滎陽京人。
犯法臨刑，一心歸命，鉗鎻不復見處。
下刀刀折，絞之寸斷。
遂賣妻子及自身，起五層塔。
在京縣約觀釋者，非但世間殺具名為刀杖，眾生惡業亦能傷善業。
身命煩惱、六塵、三毒等，皆名刀箭。
故地獄即有刀山挂骨，劒樹傷身，鋸解層膾，狼籍痛楚。
餓鬼更相斬刺，互相殘害。
畜生自有雌雄牙角，自相觸突，又被剉切#CB00315;剝。
修羅晝夜征戰，龍王降雨，變成刀刃。
人中前履白刃，却怖難誅。
復有橫屍塞外，復有#CB03458;刀束市。
天共修羅戰時，五情失守，皆有刀杖怖畏失命之苦。
若能稱觀音，若赴形所，刀尋斷壞；若赴戰陣，
立之等力，令得安和。
次明修諸善因，為三毒刀箭惡業破壞善心，
割斷戒皮、定肉、慧骨、微妙心髓，法身慧命退失墮落，
失人天道，乃至正命登難崩易，萬劫不復起怖畏心。
稱觀世音，即蒙救護，三毒不傷，清升受樂，即菩薩力也。
又聲聞厭患生死，即時觀三界見思，劇於刀箭。
故大經云：寧以終身近旃陀羅，不能暫時親近五陰。
愛詐親善六拔刀賊，趣向正路，如為怨逐。
大論云：譬如臨陣白刃間，結賊未滅害未除，
如共毒蛇同室居，如入被縛將去殺，爾時云何安可眠？
如此怖畏，何由得脫？
應須一心稱觀世音，三業至到，機成感徹，
則能裂生死券，度恩愛河，不為煩惱刀杖所害，欲主魔王無如之何。
次明支佛及六度行，通、別、圓、變易等五住刀箭，
傷法身，損慧命。若能稱名，即蒙聖應，免離通、
別刀杖，脫二死地，豈非法身慈力耶？
復次，明刀杖機應徧法界者，良由本修別、
圓觀時，見諸鋒刃傷毀，即起慈悲，我當救護。
修善遮惡時，於善惡業復起慈悲。
若觀刀杖是因緣生法，修三觀時，復起慈悲，行願填滿。
今住王三昧中，無量神力，以本事慈悲，
對果報刀箭；修善慈悲，救惡業刀箭；修三觀慈悲，救煩惱刀箭。
刀杖是質礙法，屬地字門攝。
菩薩於質礙地門，通達明了。
如華嚴四十明彌多羅童女，於師子奮迅城師子幢王宮中，
處明淨寶藏法堂，不可思議莊校。
此堂一瑠璃柱、一金剛壁、一摩尼鏡，諸寶、
諸鈴、諸樹、諸形像、諸瓔珞中住。
是一切質礙具內，悉見一切如來，從初發心、
行菩薩道，乃至成正覺、入滅，皆於中現，
無不明了，如於淨水見月影像。
此法門名般若普莊嚴法門。
善財入此地法門時，能得不可說陀羅尼、
大慈大悲陀羅尼、能作佛事陀羅尼，於一切法無不具足。
當知地字門，普應一切，令得解脫。
復次，圓觀觀地大質礙之法，攝一切十法界，三諦宛然明了。
在地字門中，圓起慈悲，徧於法界，寂而常照，無機不應。
若欲分別說之令易解者，以十三昧救果報刀杖，
以二十四三昧救三毒刀杖，以二十五三昧救入空煩惱刀杖，
以二十五三昧救出假無知刀杖，以二十五三昧救入中無明刀杖，
一切一時皆得解脫。 ^830a48

△五、鬼難四：初、標處，二、遭難〔滿中〕，三、稱名
〔聞其〕，四、蒙應〔是諸〕。
orig::  ^831a14

若三千大千國土滿中夜义羅剎欲來惱人，
聞其稱觀世音菩薩名者，是諸惡鬼尚不能以惡眼視之，況復加害？
commentary::  ^831a18

言三千大千國土滿中者，此假設之詞也。
若言滿中，復更從何處來？
知是假言爾。問：上水火何不假設滿大千？
答：鬼有心識相延故滿，假設為便；水火無心，假說為難。
然鬼所以畏者，以觀音有威有恩故也。
若非懷恩，即是畏威，所以聞名尚不能加惡眼，豈容興害心？
害心、惡眼，二俱歇也。
約觀解者，若果報論鬼難者，地獄道亦應有弊惡大力鬼惱諸罪人，
鬼道中力大者惱於小鬼，畜生道鬼亦噉畜生，人中可知。
諸天既領鬼，何容為鬼所惱？
如阿含云：有大力鬼忽坐帝釋牀，帝釋大瞋，
鬼光明轉盛，帝釋發慈心，鬼光明即滅，尋便離去。
然天主既為鬼所惱，何況四王修羅道耶？
如是等處，鬼難怖畏，稱觀世音，即不能加害。
次明修因者，自有惡業名為鬼，自有鬼動三毒。
如阿含云：婬亦有鬼，鬼入人心，使人婬佚無度，或鬼使瞋使邪。
當知鬼亦破善也。
三毒當體是鬼者，如婬破梵行，瞋破慈悲，
貪鬼惱不盜戒，嗜鬼惱不飲戒，乃至十善諸禪亦如是，皆為惡業鬼毀損人天動不動業。
若能稱名，即不加害。
次明煩惱鬼者，見心為男鬼，愛心為女鬼。
若論此鬼，即得滿大千，非復假設之言。
何以故？見使歷三界有八十八，愛歷三界合有九十八，豈不徧滿？
此鬼欲來惱二乘人，乃至六度通別圓等行人。
故大經云：惟願世尊善良呪師，當為我等除無明鬼。
又云：愚癡羅剎止住其中。
豈非煩惱鬼耶？若稱名誦念，觀智成就，
能令見愛塵勞隨意所轉，不能為害。
次別圓本觀慈悲機應者，別觀菩薩初發心時，
見諸惡鬼惱亂世間，無能救解，如訖拏迦羅等惱毗舍離，
是故菩薩興起慈悲，為作擁護。
若修諸善，為惡所壞，亦起慈悲，令善成就。
若觀此鬼及以業鬼，皆是因緣生法，從假入空，
出假入中，皆節節慈悲誓願，於諸煩惱深達實相，成王三昧。
以於誓願熏法界眾生，若遭鬼難，能徧法界救護。
以事中慈悲救果報上鬼，以修善慈悲救惡業鬼，
以三觀慈悲救愛見無明等鬼，悉令諸鬼堪任乘御，不能為惡眼視之。
如華嚴四十三迦毗盧婆城娑婆陀夜天，
於日沒後見處虗空，見其身上有一切星現，
一毛孔中現所化眾生，或生天上，或得二乘，
或修菩薩行，種種方便皆悉見聞。
爾時，夜天告善財言：我於惡眾生發大慈心，
於不善眾生發大悲心，於聲聞、緣覺發安立一切智道心。
我見眾生遠離正道，趣於邪徑，著諸顛倒，
虗妄迷惑，受眾苦惱。
我見此已，無量方便除諸邪惑，安立正見。
故知法身菩薩以夜叉鬼身，能作如此安立眾生。
觀音菩薩於此鬼神法門，豈不通達，普應一切，令得無害？
若圓觀識種，是愛見鬼門一切法趣。
此識種鬼法門，十法界三諦具足，無緣慈悲普被一切，即是鬼門王三昧力徧應法界。
若分別說者，以十三昧救事鬼，以二十四三昧救惡業鬼，
以二十五三昧救二乘、通、別、圓入空鬼，
乃至入中道，一切一時俱不加害。 ^831a24

△六、枷鎻難四：初、標罪，二、遭難〔杻械〕，三、
稱名〔稱觀〕，四、蒙應〔皆悉〕。
orig::  ^831c26

設復有人，若有罪、若無罪，杻械枷鏁檢繫其身，
稱觀世音菩薩名者，皆悉斷壞，即得解脫。
commentary::  ^831c30

言若有罪無罪者，或是推檢未定，或可判入徒流，
若判未判，俱被禁節。
此明聖心普等，本救其囚執，不論有罪無罪也。
杻械等者，在手名杻，在脚名械，在頸名枷，
連身名鎻，此則三木一鐵之名也。
繫名繫礙，檢是封檢，繫未必檢，檢必被繫，
繫而具檢，憂怖亦深，稱菩薩名，皆悉斷壞。
解脫者，鳥死聲哀，人死言善，若能稱觀音者，
重關自開，鐵木斷壞。
又引事證應驗，傳云：有葢護，山陽人也，
繫獄應死，三日三夜，稱菩薩名，心無間息，
即眼見觀音，放光照之，鎻脫門開，尋光而去，
行二十里，光方息矣。
約觀釋者，地獄體是囹圄，鬼及畜生亦有籠繫，
修羅亦被五縛，然北方及天上自在，應無此難，
降斯已還，無免幽厄，若能稱名，皆得斷壞。
次明修因者，眾生惡業，即名枷鎻。
諸業雖有力，不遂不作者。
若有造業，果終不失。
故云：不失法如券。
若人修習諸善，被惡業覆，如大山映覆於心，
使善敗壞，更增惡業。
惡業即招果縛，無由可解。
若欲脫此業者，因時可救，急稱觀音，能令三惡業壞。
故經云：妻子為鎻械，錢財為牢獄，王法為獄籍。
遮礙行人，不得修道。
望現在是果報縛，望過去是業也。
次約二乘暨六度通別圓等，大槩準上，可以意得也。
華嚴三十九云：善住比丘，於虗空中，大作佛事。
若作圓觀，觀空種因緣性相本末究竟等，
則一切十法界，悉趣空門。
識亦如是，起無緣慈悲，熏諸眾生。
十法界有機，即能一切一時，皆得解脫。 ^831c34

△七、怨賊難四：初、標處，二、遭難，三、明機，
四、蒙應。初文又二：初、明處，二、明難〔滿中〕。
　二、遭難四：初、立主〔有一〕，二、有從〔將諸〕，
三、懷寶〔齎持〕，四、涉險〔經過〕。
　三、明機四：初、明一人安慰〔其中〕，二、勸稱名
〔汝等〕，三、歎德〔是菩〕，四、眾人俱稱〔眾商〕。
　四、蒙應〔稱其〕。
orig::  ^832a34

若三千大千國土滿中怨賊，有一商主將諸商人，
齎持重寶經過險路，其中一人作是唱言：諸善男子！
勿得恐怖，汝等應當一心稱觀世音菩薩名號，是菩薩能以無畏施於眾生。
汝等若稱名者，於此怨賊當得解脫。
眾商人聞，俱發聲言：南無觀世音菩薩！
稱其名故，即得解脫。
commentary::  ^832a44

三千大千者，示其處也。
滿中怨賊者，明難也。
滿中者，亦是假設之辭也。
國曠賊多，聖力能救，則顯功之至也。
怨賊則重難之稱也。
賊本求財，怨本奪命，今怨為賊，必財命兩圖。
若過去流血名怨，現在奪財名賊，如此怨賊，
徧滿大千，尚能護之，輕者豈不能救？
商者，量也，即四民之一。
主者，斯人擇識貴賤，善解財利，商量得宜，堪為商人之主。
故漢書云：通財鬻貨曰商，此之謂也矣。
既有其主，必有所將之徒，故云諸商人也。
既歷險涉遠，其所齎者，必是難得之貨，故云重寶。
言險路者，或可曠絕幽隘，名為險路。
或值怨賊衝出之處，名為險路。
勿得恐怖者，明安慰也。
次勸稱名者，設其上#CB15081;也。
三所以歎德者，#CB00727;令定膽，而使心晏如也。
四眾人俱稱者，方知此菩薩決定能施無畏決果，
依憑俱時稱唱，機應即得解脫。
又約事證應驗傳云：釋慧達於晉隆安二年，
於北隴上，荷鉏堀藥，于時羗餓，而捕人食之，
達為羗所得，收閉在一柵中，擇肥者先食，
於是達急一心稱名誦經，羗食餘人稍盡，
唯達并一小兒，次擬明日。
于時達竟夜稱誦不已，猶冀一感。
向曉羗來欲取，忽見一虎從草透出，咆哮震吼，
諸羗散走，虎因囓柵作一穴而去。
達將小兒走叛得免。
又有裴安起者，從虜叛還，南至河邊，不能得過，
望見追騎在後，死至須臾。
於是稱觀世音，遽見一白狼，安起於是逶抱一擲，
便過南岸，即失狼所。
追騎隔岸，歎惋不已。
約觀釋者，若果報論怨賊者，從地獄至第六天，皆有鬪諍。
如阿含云：忉利戰，不如修羅索援至第六天。
如此怨會，稱名得脫。
復次修善之時，惡多是怨，猶如氷炭。
若能稱名，惡退善業成就，如闇滅明生。
次明煩惱為怨賊者，一切煩惱是出世法怨也。
商主是三師，羯磨受戒人是商人，無作戒是重寶，五塵是怨賊。
或法師是商主，徒眾是商人，理教是重寶，兩遇魔事是怨賊。
或心王是商主，心數是商人，正觀之智是重寶，覺觀為怨賊。
或般若是商主，五度萬行是商人，法性實相是重寶，六蔽是怨賊。
將茲意歷諸教義，自在作悉成，稱名即得解脫也。 ^832b8

△二、結口機。
orig::  ^832c30

無盡意！觀世音菩薩摩訶薩，威神之力巍巍如是。
commentary::  ^832c32

無盡意下。即結口機。
今言觀音勢力既大，加護亦廣，豈止七難而已。
當知徧法界皆能得救護，故言巍巍。
巍巍者，重明高累之辭也。
明觀音之力出分段之外，竪應二土，故言重明。
載沐神應，故言高累。
以是義故，故言巍巍如是也。 ^832c34

△二、明意機二：初、正明意機。
orig::  ^832c42

若有眾生多於淫欲，常念恭敬觀世音菩薩，
便得離欲；若多瞋恚，常念恭敬觀世音菩薩，
便得離瞋；若多愚癡，當念恭敬觀世音菩薩，
便得離癡；
commentary::  ^832c46

此一科約三毒為三章，章各有三：一、明有苦；
二、默念，此兩即是明機；三、明離，即是明其應三也。
通稱毒者，以貪瞋癡侵害行人喻之。
如毒多於者，以多況少也。
多尚得離，少可知矣。
大論云：女人違戒垢，謗法餘殃，不擇禽獸，
不避高墻廣壍之難，不計名聞德行，破家亡國，滅族傾宗。
禍延其身，如術婆伽；禍延其國，如周敗褒。
似淨住及禪經明多欲人有欲蟲，男蟲淚出而青白，女蟲吐血而紅赤。
又言有欲鬼嬈動其心，令生倒惑。
大經云：若習近貪欲，是報熟時。
此舉多欲相也。若少欲人，蟲鬼潛伏，無狂醉過，是少欲相。
瞋恚多者，令世人不喜見，如渴馬護水，如射師子母。
遺教云：劫功德賊，無過瞋恚。
華嚴云：一念瞋起，障百法明門。
菩薩以瞋乖慈，障道事重。
大集云：一念起瞋，一切魔鬼得便。
涅槃云：習近瞋恚。
若例淫恚，亦應有鬼。
如奈女經瞋則蝎蟲，是名多瞋相。
與上相違，是少瞋相。
愚癡多者，邪畫諸見，撥無因果，謗毀大乘。
例前亦應有蟲鬼三毒過患如此。
欲離此過，至心存念觀音，即得免離。
問：離煩惱須智慧，但念豈得離耶？
答：經稱常念，即是正念。
體達煩惱，性無所有。
住貪欲際，即是實際。
絕四句，無能無所，念性清淨也。
如此正念，非是智慧，更何處覔智慧？
此慧不離煩惱，其誰能離耶？
如華嚴四十二，明險難國寶莊嚴城婆須蜜多女，說離欲際法門。
一切眾生，隨類見我，我皆為其女像。
若見我者，得歡喜三昧。
共我語者，得無礙妙音三昧。
執我手者，得詣諸佛剎三昧。
同我宿者，得解脫光明三昧。
目視我者，得寂靜三昧。
見我嚬呻，得壞散外道法門。
阿梨宜我者，得攝一切眾生三昧。
阿眾 #CB16014;我者，得諸功德密藏。
住是離欲法門，廣作利益。
此豈非逆順欲法門，導利群品耶？
又四十一，滿幢城滿足王，於正殿行王法。
其犯法者，斬截燒煑，劈裂屠膾，瞋目訶責，苦楚治罪。
善財生疑。王斷事已，執善財手，入其宮中。
見不可思議境界，不可譬喻。
語善財云：我知幻化法門，化作眾生，而苦治之，以調一切。
令見聞者，發菩提心。
此豈非瞋法門？如前所引，方便命婆羅門，
五熱炙身，即是癡法門。
然此應明別圓兩觀，觀三毒慈悲機感，準例可解。 ^833a4

△二、結意機。
orig::  ^833b28

無盡意！觀世音菩薩有如是等大威神力，
多所饒益，是故眾生常應心念。
commentary::  ^833b32

△三、明身機二：初、求願二：初、求男三：初、立願。
orig::  ^833b36

若有女人，設欲求男，
commentary::  ^833b38

問：世人無孝，絕嗣有子，則父母俱欣。
經中何意獨標女人求男耶？
答：女人以無子為苦。
何者？脫或無子，則夫之所棄，並婦所輕，傍人所笑。
又婦有七失，六猶可忍，無子最劇。
七者，謂容惡、性妬、不能事公姑、貪食、無子拙。
然無子既苦，是故標女人求男也。 ^833b40

△二修行
orig::  ^833c2

禮拜供養觀世音菩薩。
commentary::  ^833c4

△三德業。
orig::  ^833c6

便生福德，智慧之男。
commentary::  ^833c8

德業者，士有百行，智居其首。
若但智而無福，則位卑而財貧，觸途壈坎。
若智與福合，則彌相扶顯。
福則財位高升，慧則名聞博遠，故言便生福德智慧之男。 ^833c10

△二、求女二：初、立願。
orig::  ^833c16

設欲求女。
commentary::  ^833c18

△二德業。
orig::  ^833c20

便生端正有相之女，宿植德本，眾人愛敬。
commentary::  ^833c22

然求女文中，但有願與德業，不明修行者，何也？
當知行同禮拜，故不重論。
願德既殊，故須各辨。
女人端正，七德之初，但端正無相者，或早孤少寡，相貌不佳。
今明貌與相相扶，彌顯其德。
端正則招寵愛，相則招於祿敬。
故文云：眾人愛敬，宿植德本者，菩薩聖力甚大，
無所不與，能使先世有福慧者託生也。
縱先世不植善緣，亦能令其於中陰中修福。
此義出中陰經。 ^833c24

△二、結歎。
orig::  ^833c38

無盡意！觀世音菩薩有如是力，若有眾生恭敬禮拜觀世音菩薩，
福不唐捐。
commentary::  ^833c40

無盡意下。結歎也。
若有禮拜福不唐捐者，此則應隨高下迹任方圓。
或有禱而不克者，葢機緣障業所隔爾，譬彼大明歷天而瞽夫不覩。
又有問云：上文令離欲去貪，今何云欲求男女皆得隨願，莫相戾乎？
答：大士權宜隨機攝物，先以欲鈎牽，後令入佛道，斯之謂矣。 ^833c44

△三、勸持三：初、勸持。
orig::  ^834a6

是故眾生皆應受持觀世音菩薩名號。
commentary::  ^834a8

言勸持者，上說觀音得名因緣其力廣大，
既不辨形質相對，止述名論德，若欲歸崇宜奉持名號，故舉持名為勸也。 ^834a10

△二、格量四：初、格量木，二、問〔於汝〕，三、答
〔無盡〕，四、正格量。〔佛言：〕
orig::  ^834a14

無盡意！若有人受持六十二億恒河沙菩薩名字，
復盡形供養飲食、衣服、臥具、醫藥。
於汝意云何？是善男子、善女人功德多不？
無盡意言：甚多，世尊！
佛言：若復有人受持觀世音菩薩名號，
乃至一時禮拜、供養，是二人福正等無異，於百千萬億劫不可窮盡。
commentary::  ^834a18

格量本者，葢舉四多而為本也。
四者：一、謂受持名號多；二、謂六十二億，
此舉福田多；三、謂盡其形壽，此舉時節多；
四、謂四事具足，此舉種子多。
問答之義，如文可解。
第四、正格量者，還舉四少以格四多，而功德正等也。
四者，謂持名、福田、時節、種子，四俱少也。
問：何得以少敵多耶？
答：佛眼稱量，不增不減，雖四多重倍，而功德正齊。
如此格量，則秋毫無謬。
復次，須知一多之性，初不可得，以無有二相也。
當知一則非一，多則非多，同入如實際，實際正等無異。
一中解無量，故說六十二億；無量中解一，故說觀音。
展轉生非實者，則是一無一實，一從無量生故；
多無多實，多從一生故。
其理正均，故言不異。
智者無所畏者，照其事理既明，不生疑畏，故言正等也。
法華論云：畢竟決定知法故，法即法性、
真如、法身。是故六十二億佛名與觀音名，功德無差別也。
又約觀解者，二觀發中道，二觀實不等。
而言等者，以中道等故，故言為等。
如乞人等，彼難勝如來，故言等也。 ^834a28

△三、結歎。
orig::  ^834b14

無盡意！受持觀世音菩薩名號，得如是無量無邊福德之利。
commentary::  ^834b16

一時稱名，福不可盡。
如大品云：一華散空，乃至畢苦，其福不盡。
即其義也。 ^834b20

△二、後問答二：初、問三：初、問身。
orig::  ^834b22

無盡意菩薩白佛言：世尊！
觀世音菩薩云何遊此娑婆世界？
commentary::  ^834b26

此第二問答從無盡意白佛言：云何遊娑婆下，
前問何緣得名，即佛答眾生三業顯機為境，
菩薩法身靈智冥應，以境智因緣名觀世音，此義已竟。
今問云何遊此娑婆世界，佛答以普門示現三業顯應，應眾生冥機等十義也。
初問，次答。問即為三：云何遊，是問身業。 ^834b30

△二問口。
orig::  ^834b40

云何而為眾生說法？
commentary::  ^834b42

云何說是問口業？
△三問意。
orig::  ^834b44

方便之力，其事云何？
commentary::  ^834b46

方便之力，是問意業。
此是聖人三業，無謀而徧應一切，亦名三不失，
謂三輪不思議化也，亦名三不護。
三不護者，此明觀音住不思議圓普法門，
實不作意計校籌量，次第經營，方施此應。
既無分別，亦無前後，任運成就。
譬如明鏡，隨對即現，一時等應，故言三業不護也。
三無失者，眾生根機不同，淺深有異。
觀音雖不作念逗機，逗機無失，契當前人，
冥會事理，故言不失。
三輪不思議化者，若示現為佛身，亦示佛心佛口，
乃至示執金剛神身，亦示金剛心口。
雖普現色身，屈曲利物，於法身智慧無所損減。
淨名云：善能分別諸法相，於第一義而不動。
然不動而動，此乃不思議化故也。
問：意業云何可示？
答：聖意無能測者，若欲示之，乃至崐蟲亦能得知。 ^834b48

△二、答三：初、別答，二、總答，三、勸供養。
初文又八：初、明聖身。
orig::  ^834c26

佛告無盡意菩薩：善男子！
若有國土眾生應以佛身得度者，觀世音菩薩即現佛身而為說法；
應以辟支佛身得度者，即現辟支佛身而為說法；
應以聲聞身得度者，即現聲聞身而為說法。
commentary::  ^834c30

此別答也。還答三問。
應以之言，是答其方便之力意業問也。
何故爾者，意地觀機，見其所宜，宜示何身，
宜說何法，隨而化之，故知應以是答意業也。
現身是答身業，說法是答口業，故知具答三問也。
又但作二答，而可兼得於三。
論其現身，不止色陰而已，是知必具五陰，即兼答意也。
然口亦依身，即兼答口。
若說法者，不止如樹木無心，欲知智在說，
巧運四悉檀方便，即兼口以答意也。
二釋俱明答三問也。
然從別答中，凡現三十三身、十九說法，束為十界之身。
而文中闕二界者，或指上妙音品云菩薩身，
或恐翻宣者脫落，或依古本正法華文，
或云觀音即是菩薩身，何須更現？
然菩薩一界，或權或實，種種應化，義不可闕。
又無地獄界身者，或指上品，或言苦重不可度，
或言其形破壞，人見驚畏，故不現耳。
今明別釋雖無，總答中有文云：以種種形遊諸國土。
何得言無耶？又請觀音云：或遊戲地獄，大悲代受苦。
或言秖代受苦，不論說法。
若依方等、婆藪教化，即有說法。
釋論云：菩薩化地獄，多作佛身，獄卒見不敢遮。
以此而推，應有地獄界身說法也。
若爾，十法界身則為具足。
然應由機感，教藉緣興。
若小機，則示三藏佛身說法；若大機，應以舍那佛身說法。
是故降神母胎，即示兩相。
若頓機所感，即見舍那與百千菩薩圍繞，
處胎說法，十方眾聖皆在胎中。
至若出胎，光明徧滿寂滅道場，成盧舍那佛，轉一實諦及無量四諦等法輪。
譬如日出高山，前照即見佛性而得度也。
故涅槃云：雪山有草，名曰忍辱，牛若食者，即得醍醐。
此之謂也。若小機感佛，正念託胎，出生王宮，
六年苦行，樹下坐草，成老比丘。
佛於鹿野苑轉生滅四諦法輪，拘鄰五人初得甘露，
悟小乘道，既非醍醐，未名得度。
故云：但離虗妄，名為解脫。
其實未得一切解脫，未堪大教，如聾如啞，於其無益。
於大教中，止有冥薰之力，取譬如乳，方便說三，轉乳名酪。
問：應以佛身者，此是應佛耶？
化佛耶？答：聖人逗物，具有二義：若一時欻有者，
名化也；應同始終者，名應也。
問：何不以真佛為眾生說法，而以應耶？
答：佛身多種，若應化，非真佛，亦非說法人。
其真佛者，據妙覺法身，究竟極地毗盧遮那，乃名真佛。
真佛淵遠，不可說示，云何能解？
如妙音所作，文殊不知，況下地凡夫為示真身耶？
如為牛羊彈琴，不如作蚊虻之聲。
菩薩身得度者，或上地、下地、三藏、通、別、
圓等，輔佛不同。若佛於實報作佛，觀音即為實報菩薩形，
或作方便菩薩形，或作同居菩薩形，赴利鈍兩緣也。
赴利緣者，如華嚴中法慧、金剛藏等；赴鈍緣者，如彌勒等。
若佛轉五味法輪，法門興廢，輔佛菩薩亦節節興廢，
若權若實，廣利眾生。
支佛身者，此如文殊二萬億劫作支佛，
化眾生，現身說法。
聲聞身者，或作三藏，或作通教聲聞，或作隨五味轉聲聞，
內秘外現，莊嚴四枯四榮，引導眾生。
次引華嚴中諸菩薩比丘入法界所見，
住不思議法門者，成此義也。
次引大經四種觀、十二因緣觀、別、圓，本地慈悲，
不取不捨，今作四種聖人，普應一切。
問：佛云何度佛？答：等覺菩薩作佛身，度初地佛，何意不得？
如人亦能度人。 ^834c38

△二明天身
orig::  ^835b46

應以梵王身得度者，即現梵王身而為說法；
應以帝釋身得度者，即現帝釋身而為說法；
應以自在天身得度者，即現自在天身而為說法；
應以大自在天身得度者，即現大自在天身而為說法；
應以天大將軍身得度者，即現天大將軍身而為說法；
應以毗沙門身得度者，即現毗沙門身而為說法；
commentary::  ^835c2

梵王，梵即色天主，名為尸棄，此云頂髻。
瓔珞明四禪皆有王，此言梵者，應是初禪頂，
猶有覺觀語法，得為千界之主。
觀音修白色三昧，不取不捨。
不取故，不隨禪生；不捨故，應為梵王說出欲論。
四句現身，以權引實。
帝釋者，是地居天主，具云釋迦提桓因陀羅。
釋迦言能，提桓只是提婆，提婆即是天。
因陀羅名主，能作天主。
菩薩修難伏三昧，不取不捨，說種種勝論。
四句現身，以權引實。
自在天者，是欲界頂，具云婆舍#CB02494;提，此云他化自在。
假他所作，以成己樂，即是魔王也。
淨名云：多是住不思議解脫。
菩薩住赤色三昧，不取不捨，應為魔王，令諸魔界即是佛界。
四句現身，以權引實。
大自在者，即色界頂魔醯首羅也。
樓炭稱為阿迦尼吒，華嚴稱為色究竟，
或有人以為第六天，而諸經論多稱大自在是色界頂。
釋論云：過淨居天有十住菩薩，號大自在，為大千界主。
十住經云：大自在天光明勝，一切眾生涅槃獻供，大自在天最勝。
故非第六天明矣。
釋論云：摩醯首羅，此稱大自在，騎白牛，
八臂三眼，是諸天將。
未知此是同名，為即指王為將。
天大將軍者，如金光明中即以散脂為大將。
大經云：八徤提天中力士。
釋論稱魔醯首羅如前。
又稱鳩摩伽，此云童子，騎孔#CB15179;，
擎雞，持鐸，捉赤幡。
又韋紐，此稱徧聞，四臂，捉貝，持輪，騎金翅鳥。
皆是諸天大將。未知此大將軍定是何等。
四句相對。毗沙門者，此云多聞，居須彌北面，即護世四王之一。 ^835c14

△三明人身
orig::  ^836a14

應以小王身得度者，即現小王身而為說法；
應以長者身得度者，即現長者身而為說法；
應以居士身得度者，即現居士身而為說法；
應以宰官身得度者，即現宰官身而為說法；
應以婆羅門身得度者，即現婆羅門身而為說法；
commentary::  ^836a16

小王身者，或云天王為大，人王為小。
就人王中，四種轉輪王，自有大小。
如非四輪者，名粟散王，自有小大。
中國名大，附庸名小，傳傳相望。
今言小者，小尚為之，何況其大。
此亦有四句，何獨為福業受報，入此同居土，
具足化他，共修功德，慈心利物，是為王也。
長者身者，應釋十長人之德，內合法門。
居士者，多積財貨，居業豐盈，以此為名也。
或曰自有居道居山居財之士耳。
宰官者，宰主也，官管也，以功勳德業為義，如三台以勳業輔相於王者是也。
又郡邑亦稱宰官者，此則寬猛相濟，威德更興，
政民牧吏，使法條章，俾夫上下肅如也。
婆羅門者，此名淨行，劫初種族，即西域四姓之一。
山野自閒，隱逸肥遁，葢竺乾仙人之通稱耳。 ^836a26

△四、明四眾。
orig::  ^836b2

應以比丘、比丘尼、優婆塞、優婆夷身得度者，
即現比丘、比丘尼、優婆塞、優婆夷身而為說法。
commentary::  ^836b4

比明四眾，委如前釋。
△五明婦女。
orig::  ^836b8

應以長者、居士、宰官、婆羅門婦女身得度者，即現婦女身而為說法。
commentary::  ^836b10

文中不云小王婦女者，以王家禁固，不得散遊，
化物為難，故不作耳。
若如妙音，即云於王後宮變為女像。 ^836b14

△六明童真
orig::  ^836b18

應以童男、童女身得度者，即現童男、童女身而為說法。
commentary::  ^836b20

如華嚴童子，算沙嬉戲也。
△七明八部
orig::  ^836b24

應以天、龍、夜叉、乾闥婆、阿脩羅、迦樓羅、
緊那羅、摩睺羅伽、人非人等身得度者，即皆現之而為說法。
commentary::  ^836b26

如上已列大威德天竟，今更舉者，或可是星宿掌握人間者也。
龍者，是鱗蟲之長，其類有四種：一、守天宮殿持令不落，
今人間屋上或作龍者像之爾；二、興雲致雨滋益人間；
三、地龍決江開瀆；四、伏藏守轉輪王大福人藏也。
夜叉，此云捷疾，自有三處，謂海島、空中、
天上，傳傳相持不得食人，佛初成道及說法傳唱至天，即此鬼也。
乾闥婆，此云香陰，帝釋之樂神，居須彌南金剛窟中，
天欲作樂其心即動，什法師云在寶山中住，身有異相即上奏樂也。
阿修羅，或有千頭二千手，或萬頭二萬手，
或三頭六手，此云無酒，一持不飲，或男醜女端在眾相山中住，
或言居海底風輪，持水如雲彼居其下，
上文云居在海邊有大力，口呵日月日月為之失光，
掌搏須彌須彌為之跛哦，具如前釋。
迦樓羅，此云金翅，翅頭金色因以名之，
此鳥與龍約，汝遶須彌令斷，我搏海見泥，
我不如則輸子為汝給使，汝不如則輸子與我食噉，
須彌以天力所持不斷，則龍輸子為金翅所噉。
緊那羅者，天帝絲竹樂神，小不如乾闥婆，
其形似人而頭有角，亦呼為疑神，又名人非人。
摩睺羅伽者，什法師云是地龍，肇法師云是大蟒腹行也。
人非人者，非向之緊那羅，乃是總結八部各有所將之眾耳，
然此八部皆能變本形在座聽法也。 ^836b30

△八明金剛。
orig::  ^836c26

應以執金剛神得度者，即現執金剛神而為說法。
commentary::  ^836c28

金剛非八部之數，以彼手執此寶而護持佛法也。
或言在欲色天中教化諸天，即大權神也。
經云：是吾之兄。問：上界身可化下，下界身云何化上？
答：菩薩所為，應以得度，乃應之爾。 ^836c30

△二、總答。
orig::  ^836c36

無盡意！是觀世音菩薩成就如是功德，以種種形遊諸國土度脫眾生。
commentary::  ^836c38

此從成就如是功德者，是總答也。
此則結別開總。成就如是功德，是結別也。
以種種形遊諸國土，是總答也。
遊諸國土，橫則周徧十方，豎則貫通三土。
隨機應現，何止三十三身？
託化逐緣，豈局在娑婆世界？
以種種形，總明示現身廣；遊諸國土，總明所化處廣；
度脫眾生，總明得益者廣。
言雖略上，義極廣前，故稱為總答也。
善財入法界，其文雖廣，義未必該。
十法界地人見文廣，判為圓宗；見法華文略，判為不真宗。
若尋此意，無不真之義也。 ^836c42

△三、勸供養二：初、勸供二：初、稱美，二、出意〔是故〕。
orig::  ^837a10

是故，汝等應當一心供養觀世音菩薩。
是觀世音菩薩摩訶薩於怖畏急難之中能施無畏，是故此娑婆世界皆號之為施無畏者。
commentary::  ^837a14

此勸供文不無深意。
佛答前問，先總後別，末即勸受持。
而眾生仰荷冥益，但可持名秉字而已，
故前開三段，始終開合於義相稱。
佛答後問，前別後總，末勸供養。
眾生既荷顯益，見色聞聲故勸供養，此則開合始終相稱，而總別前後者葢互舉爾。
問：後勸供養受旨奉瓔珞，前勸持名何得無耶？
答：默念持名故不彰文，供養事顯須脫瓔珞。
又欲成冥顯義，前是顯機更持名默念即成冥機，
後是冥機復更供養即成顯機，則合二義具足。
問：亦應更成二應耶？
答：二機既具必知有應，故不更說。
且初勸供養中有二意：先稱美功德如文，次出供養之意。
意者正由能施眾生無畏從德受名，又眾生於畏得脫為作此名，
然德既無量名亦應多，不可說不可說也。 ^837a20

△二、奉旨六：初、奉命。
orig::  ^837a46

無盡意菩薩白佛言：世尊！
我今當供養觀世音菩薩。
即解頸眾寶珠瓔珞價直百千兩金而以與之，
作是言：仁者！受此法施珍寶瓔珞。
commentary::  ^837a48

眾寶瓔珞者，以眾寶間珠共為嚴飾也。
若依瓔珞經，從初住是銅寶瓔珞，乃至等覺是摩尼珠瓔珞。
今無盡意位高，那忽止直百千兩金？
答：此略言百姓萬民爾，實不啻堪此也。
若就觀解者，頸表中道一實之理，以眾多無著法門莊嚴實相，
如瓔珞在頸也。解者，表菩薩為常捨行故，
一切願行功德，乃至佛智菩提涅槃，亦不住不著無依無倚，
故言解也。大集云：戒定慧陀羅尼以為瓔珞，莊嚴法身也。
百千是十萬，此表一地有萬功德，是則十地成乎十萬也。
法施者，正以財通於法名，財即是法，財即因緣生法，
即空即假即中，三諦一心一切具足，於法平等於財亦等，如此施者即是法施。 ^837b6

△二不受
orig::  ^837b28

時觀世音菩薩不肯受之。
commentary::  ^837b30

不肯受者，若約事解，以無盡意奉命供養，我未奉命那忽輙受？
亦是事須遜讓也。
觀解者，不受三昧廣大之用，故無所受。 ^837b32

△三重奉
orig::  ^837b36

無盡意復白觀世音菩薩言：仁者！
愍我等故受此瓔珞。
commentary::  ^837b38

重白愍我者，或可請上愍下，或可地位相齊故相愍，
或可我為四眾故施仁，愍四眾故受，以無所受而受諸受。 ^837b42

△四、佛勸。
orig::  ^837b46

爾時，佛告觀世音菩薩：當愍此無盡意菩薩及四眾、
天、龍、夜叉、乾闥婆、阿脩羅、迦樓羅、緊那羅、
摩睺羅伽、人非人等故，受是瓔珞。
commentary::  ^837b48

佛勸愍者，即是愍一切眾生及四眾也，
正以菩薩為物故施、為物故受。 ^837c6

△五受施
orig::  ^837c8

即時，觀世音菩薩愍諸四眾及於天、龍、
人非人等，受其瓔珞，分作二分：一分奉釋迦牟尼佛，一分奉多寶佛塔。
commentary::  ^837c10

二分者，表事理二因。
奉二佛者，表二因趣二果也。
當知理圓即法佛，事圓即報佛，二佛表二果也。 ^837c16

△六、結德。
orig::  ^837c18

無盡意！觀世音菩薩有如是自在神力，遊於娑婆世界。 ^837c22

爾時，無盡意菩薩以偈問曰：
commentary::  ^837c26

△次、偈頌三：初、一行雙頌，二、問二：初、歎德。
orig::  ^837c28

世尊妙相具。
commentary::  ^837c30

四明云：此文後重頌什公不譯，諸師皆謂梵本中有。
荊溪云：此亦未測什公深意。
續高僧傳云：偈是闍那掘多所譯，智者出時此偈未行，故無所解。
荊谿亦於輔行記中引還著於本人之文，故知具釋理亦無妨。
近者天竺寺式法師分節其文，對於長行二種問答宛如符契，
今依彼科略消此偈。
世尊妙相具者，誠由萬德之所莊嚴，是故歎相即是美德。 ^837c32

△二、雙問二：初、含上二問。
orig::  ^837c46

我今重問彼。
commentary::  ^837c48

我今重問彼者，此一句含上二問也。
何則？長行先問得名因緣，次問三業遊化之相，今既重頌豈闕後問？
故知句中問彼兩字兼含次問也。 ^838a2

△二、別頌。初、問：
orig::  ^838a6

佛子何因緣，名為觀世音？
commentary::  ^838a10

佛子！何因緣名觀世音？
此兩句別頌初問，文甚顯著。 ^838a12

△二、雙頌二答二：初、經家敘。
orig::  ^838a14

具足妙相尊，偈答無盡意：
commentary::  ^838a16

此二句是經家緝綴之語，合當直說。
今為偈者，或集經者乘便頌之，或是掘多以偈翻之，貫散無在。 ^838a18

△二、正頌佛答二：初、加頌總歎願行。
orig::  ^838a22

汝聽觀音行，善應諸方所，弘誓深如海，
歷劫不思議，侍多千億佛，發大清淨願。
commentary::  ^838a24

汝聽二字敕令審諦。
觀音行者，即一心三智觀彼類音，令無量苦一時解脫，即是已成利他也。
善應者，不動真心垂形三土，方名善應也。
諸方者，處處現往故曰諸方。
此二句總歎所克真應二身，次則總論能成行願。
初明始心四弘願廣，後示行行經劫難量，
以誓深故長時不退，以時長故值佛唯多，隨佛作為方名侍佛修諸佛行也。
一一佛所皆發淨願，後心別願也。
若不爾者，安得真智徧拔眾苦？
安能應身普度一切？ ^838a28

△二、別頌二答二：初、頌總答。
觀音得名二：初、頌總答。
orig::  ^838a44

我為汝略說，聞名及見身，心念不空過，能滅諸有苦。
commentary::  ^838a48

此一行頌總答也。
舉要言之，故云略說。
聞名故稱，口業機也；見身故禮，身業機也；
心念正當，意業機也。
上明冥應，今云見身，二應具也。
亦可見於妙智之身，不虧冥應。
長行總答，機但稱名，而別答中，機具三業。
至今重頌，總中三業，別但心念，綺文互現，頌之巧也。 ^838b2

△二、頌別答二：初、別頌七難十二：初、火難。
orig::  ^838b12

假使興害意，推落大火坑，念彼觀音力，火坑變成池。
commentary::  ^838b16

此一行頌第一火難也。
大槩如前疏釋。下去諸難，皆可例知。
問：上長行中求離三毒，常念觀音，疏云：
常念乃是正念，體達煩惱即是實際，無能無所。
今偈那云念彼觀音？
彼、此既分，豈忘能、所？
答：圓妙之教不可情求，文似相違，義歸一揆，即於無差而說差故。
豈有差別異無差耶？
今文言彼，義當兩向：若就佛說，則以觀音為彼，
即是師弟而分彼、此；若就眾生說，則以眾生為彼此，
乃感應而分彼、此。
當知師弟感應，妙教詮之，皆是法界，一一圓融也。
眾生乃感心中彼佛，諸佛還應心內彼生。
此教行人或遭苦難，念彼觀音，豈謂能念異所念耶？
以知皆是法界故也。
達彼觀音，即念而具。
既知即念，有何能、所？
故彼、此雖分，能、所俱絕。
是故偈文雖云念彼，與上正念全不相違。
問：求脫苦難，心念觀音，一切機緣，俱能感聖。
今釋念彼，何但約圓？
豈果、報等機全不能感？
答：王三昧力救一一難，皆論十番。
始離惡報，終入寂光，十界眾機，誰不蒙益？
疏釋前答，此義備彰。
頌開七難而為十二，各合具明十番感應。
但以部意正在醍醐，是故長行。
佛示意機，唯令常念，常念必須絕於破立。
今聞重頌念彼觀音，必合疑云：前令絕所，
今教念彼，豈不相違？
故須約圓釋此伏難。
彼此即念，能、所豈存？
學者應知：觀音應物雖無所遺，今宗示人唯在妙觀。
是故前疏釋乎意機，全廢餘途，一向圓解。
至今重頌念彼觀音，豈可異前？
自從淺解，違大師意，勸今學人：若說若行，
勿離圓觀；一苦一樂，常念觀音。
既成妙機，何爽圓應？ ^838b18

△二水難。
orig::  ^838c20

或漂流巨海，龍魚諸鬼難，念彼觀音力，波浪不能沒。
commentary::  ^838c24

此三行，初一行頌水難，又引事證。
昔有沙門慧慶，欲渡江之廬山，適乘小船。
于時暴風忽起，船在波心，狀若騫騰，殆欲沈覆。
慶則極誠稱念觀音，冀垂憐愍。
斯須，人見慧慶迎飈截流，似有數人牽挽其船，徑到旁岸。
彼船餘人，俱時獲濟。
此等感驗，欲見其緣。
廣出古德傳記，其類頗多。
舉一例諸，不能繁引。
然菩薩不思議之應，譬若虗谷明鏡，呼之必響，
對之即鑑，決無疑矣。 ^838c26

△三、加頌墮須彌峰。
orig::  ^838c40

或在須彌峰，為人所推墮，念彼觀音力，如日虗空住。
commentary::  ^838c42

次一行加頌，墮須彌峰。
△四、加頌墮金剛山。
orig::  ^838c44

或被惡人逐，墮落金剛山，念彼觀音力，不能損一毛。
commentary::  ^838c46

後一行加頌墮金剛山。
上文中加頌墮須彌峰與金剛山之二行，
與下文呪咀毒藥等頌者，葢舉艱危至酷之處，
欲彰菩薩威神力大、感應功深，能提難提、
能救難救，舉重況輕、以難顯易之意也。
何者至若須彌金剛，此是崇高危嶮難侔之處，
設或有人於此墮落，若念觀音尚蒙嘉應，
令彼依空一毛不損，況其他乎？
然凡情可料、聖意難知，宜以意通文、無以文害意，則下文呪藥還著本人自無疑矣。
不可妄恣臆斷僭改經文，亦不可云聖人慈悲豈應救一殺一。 ^838c48

△五超頌怨賊難。
orig::  ^839a18

或值怨賊繞，各執刀加害，念彼觀音力，咸即起慈心。
commentary::  ^839a20

此三行，初一行超頌怨賊難，又引事證秦。
尚書徐義為賊兵所得，埋其雙足，編髮于樹，
擬加極楚，而後戮之。
至夜，徐義默念觀音，雨淚哀告，奮動身手，
足髮俱解，潛然逃遁，隱叢草中。
追騎雲飛，火炬星陳，竟無見者。 ^839a22

△六、追頌刀杖難。
orig::  ^839a30

或遭王難苦，臨刑欲壽終，念彼觀音力，刀尋段段壞。
commentary::  ^839a32

次一行頌刀杖難。
又吳國有陸暉者，緣事禁獄，將赴極刑，分甘必死。
至心猶想平時家中所供觀音，必能相濟，日夕瞻望。
續就法時，刀三斫三折。
用是聞于朝，遂愍而赦之。
於後一日，偶見聖像，項有三痕，悲號感歎，謝過罔極。 ^839a34

△七、追頌幽執難。
orig::  ^839a42

或囚禁枷鏁，手足被杻械，念彼觀音力，釋然得解脫。
commentary::  ^839a44

後一行頌幽執難。
晉有竇傳者，因事枷鎻，禁錮在獄，尅日擬殺。
彼則極誠稱念觀音，頃刻不忘。
忽於一夜，覺所被枷鎻如人擊，遽然分解，
從是逃去，因獲免難。
事見應驗傳。 ^839a46

△八、加頌呪咀難。
orig::  ^839b4

呪詛諸毒藥，所欲害身者，念彼觀音力，還著於本人。
commentary::  ^839b6

此一行加頌呪咀難也。
還著本人者，凡呪毒藥乃用鬼法欲害於人，
前人邪念方受其害，若能正念還著本人。
所言還著本人者，此欲彰菩薩難能之功、感驗之力也。
且世之君子尚能惻隱利將兼人，冤親一貫彼我雙亡，
豈有出世聖人具無緣慈不謀而應，仁育法界子視羣生，何其救殺不均而反蠹物？
賢者宜以理裁無專事斷，自誤誤人深不可也。
如譬喻經中有清信士初持五戒，從時衰老多有廢忘。
爾時山中有渴梵志，後其乞飲田家事忙，不暇看之遂恨而去。
然彼梵志能起尸使鬼，召得殺鬼勅曰：彼辱於我可往殺之。
爾時山中有羅漢知之，往詣田家語言：
汝於今夜可早然燈勤三自歸，口誦守口身莫犯偈，慈念眾生方得安隱。
主人如教通曉念佛誦戒，其鬼至曉求其微尤無能得害。
然鬼神之法，人令其殺即便欲殺，但彼有不可殺之德，
法當却殺其使鬼者，是故其鬼乃恚欲害梵志，
羅漢知而蔽之令鬼不見，田家悟道梵志得活。
輔行引此云：正是觀音經中還著於本人之文也。 ^839b8

△九、追頌羅剎難。
orig::  ^839b44

或遇惡羅剎，毒龍諸鬼等，念彼觀音力，時悉不敢害。
commentary::  ^839b46

此四行，初一行追頌羅利難，次一行加頌惡獸難，
三一行加頌蛇蝎難，四一行加頌雷雨難。
足前七難而為十二，皆須具約報、業、煩惱、
六道、四教一一釋之。
若論所表，不出六種。
至若須彌、金剛亦是地種，雷雨屬水，蛇獸哭咀同是有情，皆表識種。
菩薩因中於此六種修別圓觀，今住六種如實之際，
故徧法界救諸苦難，皆令得住六種本際。
斯是觀音證惡法性，於惡自在，方能任運徧赴諸難。
以要言之，一切依正皆是菩薩妙色妙心，
一切眾生於聖色心而自為難，求救三業，亦即觀音。
是故機成即應，當以此義念念觀之，何患不同觀音利物？ ^839b48

△十、加頌惡獸難。
orig::  ^839c20

若惡獸圍繞，利牙爪可怖，念彼觀音力，疾走無邊方。
commentary::  ^839c24

惡獸圍者，如釋曇無竭，平居常讀誦普門品，稱菩薩號。
於後一日，偶行僻道，忽逢羣象，其性狂暴，殆欲逼觸。
竭念觀音，遽有師子從林躍出，群象驚怖，
俱時迸走，因獲免難。 ^839c26

△十一、加頌蛇蝎難
orig::  ^839c32

蚖蛇及蝮蝎，氣毒煙火然，念彼觀音力，尋聲自迴去。
commentary::  ^839c34

蚖蛇蝮蝎，一切有毒，能螫人者，臨當被害。
若念觀音，無不免也。
舉一例諸，當準知矣。 ^839c36

△十二、加頌雷雨難。
orig::  ^839c38

雲雷鼓掣電，降雹澍大雨，念彼觀音力，應時得消散。
commentary::  ^839c42

△二、總頌三毒二求。
orig::  ^839c44

眾生被困厄，無量苦逼身，觀音玅智力，能救世間苦。
commentary::  ^839c46

此一行總頌三毒、二求也。
一切眾生多於界內貪、瞋、邪見及以界外三毒之惑，
外則無於報德男、女，內則乏於定、慧男、
女，致招二種生死困厄，是故名為無量苦逼。
若能正助為機，即感真身妙智之力，救於二種世間之苦。
疏：解長行三毒、二求，義該一切。
對今重頌，更無所遺。 ^839c48

△二、頌次答普門示現二：初、頌示現二：
初、超頌總答。
orig::  ^840a10

具足神通力，廣修智方便，十方諸國土，無剎不現身。
commentary::  ^840a14

此一行超頌總答也。
然上長行先別後總，以總結別；今頌先總後別，
開總出別，前後互顯矣。
所以長行總答云：以種種形，遊諸國土，度脫眾生。
今頌却論能應之由，由神通力及智方便，
若非千如全體之用，不名具足神通力也。
通雖性具，復由廣修妙智方便，照性發通，
故得普門示現自在，十方無外，三土非他，
不離一心，徧應諸剎。 ^840a16

△二、追頌別答三：初、頌身業普應。
orig::  ^840a28

種種諸惡趣，地獄鬼畜生，生老病死苦，以漸悉令滅。
commentary::  ^840a32

種種下。追頌別答。
上長行中別列諸身身皆三業，今頌別示三業業皆徧周，重頌之巧也。
此一行是則頌身業普應，文中合明十界，
今但示三途，以下況上也。
又種種惡趣通指九界，九界望佛皆名為惡，次別舉三途極惡故也。
九界二死皆有四相，漸令除滅歸於常寂。 ^840a34

△二、頌意業普觀二：初、明本觀慈悲。
orig::  ^840a44

真觀清淨觀，廣大智慧觀，悲觀及慈觀，常願常瞻仰。
commentary::  ^840a48

此二行者，初一行明本觀慈、悲也。
此一行中有五觀字，皆去聲呼，具明三觀及以慈、悲。
真觀，空也；清淨觀，假也。
假從空得，無見思染，故名清淨。
又空唯自淨，假令他淨，故名清淨。
又不思議假，三觀具足，離三惑染，故名清淨，廣大智慧中也。
雙遮雙照，無偏無待，即平等大慧也。
此之三觀，或次第修，或不次修，無不皆以慈、悲合運。
而其慈、悲皆稱觀者，其意有二：一者、慈、
悲是觀，如四無量心名四種禪，禪即觀也。
觀音乃以無緣慈、悲觀察眾生，名慈悲觀。
二者、慈、悲之法必用三觀，良以三觀能成眾行。
用三觀拔苦，故名悲觀；用三觀與樂，故名慈觀。
故上文云：即時觀其音聲，皆得解脫。
豈非悲心用於三觀？
雖有二解，體是一也。
當知菩薩從初至于鄰極，三觀慈、悲未始離念，
故令眾生常願修此，常仰茲觀。
疏解：長行冥顯二應，因中合有本觀慈、
悲；後譯重頌，果有其文。
信智者言，冥符佛意。 ^840b2

△二、明智光徧照。
orig::  ^840b32

無垢清淨光，慧日破諸闇，能伏災風火，普明照世間。
commentary::  ^840b36

無垢淨光下，一行。
此明智光徧照三觀慈悲，因中立誓也。
智光徧照果上，益物鑒機也。
無垢淨光，則照窮正性，察其本末。
若其不破三惑諸闇、二死風火，何能普益二世間之機？
然火災至初禪，喻同居生死；風災至三禪，
喻實報生死；水災至二禪，喻方便生死。
舉二不言水者，中可例知。 ^840b38

△三、頌口業普說二：初、頌二輪為化本。
orig::  ^840b48

悲體戒雷震，慈意妙大雲，
commentary::  ^840c4

此一行頌口業普說，為二：初兩句頌二輪為化本。
應知說雖在口，必假身意為授法本。
初句者，為法現形本期救苦，故說法身名為悲體，
此身先用戒德驚人，如天震雷物無肅不。
次句者，菩薩以慈為心，無緣而被名之為妙，
物無不覆譬若大雲，二輪既施然可授法。 ^840c6

△二、正頌口輪說法。
orig::  ^840c16

澍甘露法雨，滅除煩惱焰。
commentary::  ^840c18

澍甘露法雨者，此頌口輪說法也。
甘露者，智者云：諸天不死之神藥也。
所宣至理，解必無生。
若匪無生，焉能不死矣。
然本性常法，非說那知。
於慈雲中，澍大法雨。
眾生受者，三惑#CB08504;滅。
以茲三普，為入道門。
故當別頌普門義也。 ^840c20

△二、加頌顯機。
orig::  ^840c28

諍訟經官處，怖畏軍陣中，念彼觀音力，眾怨悉退散。
commentary::  ^840c30

此一行加頌顯機也。
然長行顯應，以被冥機。
疏以施瓔，彰顯機義。
今逢重頌，有顯機文。
益見天台，冥契聖旨。
事係訟庭，身臨戰陣。
心憂刑罰，命慮兵殘。
今昔冤仇，此時合會。
一心致感，眾難皆祛。
如前疏釋。七難通於三障，即諍訟等。
義該諸有，及以三乘，思之可見。
眾怨退散者，又引事證。
昔有沙門道汪，在梁州道中，遭兵賊所圍，欲劫衣資。
汪與弟子數人，同心竭志，共念觀音。
俄頃，忽覺黑雲四垂，覆蔽道汪及諸弟子。
羣賊自見雲霧之中，有一神人，被金鎻甲，
橫操大戟，身長數丈，徐行雲端，如履平地。
羣賊畏憚，悉皆迸走。
汪與其徒，遂免斯難。 ^840c32

△三、雙頌二勸二：初、頌勸受持二：初、明境智深妙以勸常念。
orig::  ^841a4

妙音觀世音，梵音海潮音，勝彼世間音，是故須常念。
commentary::  ^841a10

此二行頌勸受持，有二：初一行明境智深妙，以勸常念。
初三句有五音字，皆是眾生稱唱言音。
以由菩薩妙智觀故，皆成妙境；三智照故，音成三境。
雙遮空、有，即成妙音；雙照空、有，即成世音。
世即二世間也。不別而別，此二音字中智境也。
梵是四等：慈、悲、喜、捨。
四觀照之，即成俗諦，故名梵音。
稱俗照機，若熟若脫，時節不差，名海潮音。
此二音字，假智境也。
畢竟空智，出九界情；照眾生音，超二世相，是故名為勝世間音。
此一音字，空智境也。
言雖次第觀在一心，智外無音，音外無智，
境智冥一，思慮頓忘，是故須常念者，即正勸持念也。
此之類音，雖是眾生口業所發，以大聖三智照成三諦，
即是三身，故勸行者念此三身。
言常念者，如疏解云：即是正念。
非破非立，無能無所，三諦俱照，三觀俱亡，
不次不偏，名常名正。
若其然者，名為妙機。 ^841a12

△二、明感應難測，以勸勿疑。
orig::  ^841a40

念念勿生疑，觀世音淨聖，於苦惱死厄，能為作依怙。
commentary::  ^841a44

念念勿生疑者，此明感應難測，以勸勿疑。
上文先舉境智，次勸常念。
今先勸勿疑，次陳感應。
葢左右互顯耳。言念念者，相續繫念也。
念即觀音深妙智境，雖達常住，未免遷流。
即於遷流，照常境智。
是則念念不離觀音也。
如南岳示眾偈云：實心繫實境，實緣次第生。
實實迭相注，自然入實理。
言實緣者，剎那念也。
次第而起，一一皆是實觀之緣。
如是繫念，唯慎生疑。
疑兕若生，理境斯障。
故明聖德，以勸息疑。
縱久修不成，求之未應。
須知淨聖，冥資不虗。
於二死中，如父如母，可依可怙。
念念持護，感應必彰。
然疑有三，所謂疑、人疑、法疑。
自今但舉人，其二可息。
勸令常念，復誡生疑。
疑去念成，勸持意足。 ^841a46

△二、頌勸供養。
orig::  ^841b20

具一切功德，慈眼視眾生，福聚海無量，是故應頂禮。
commentary::  ^841b24

此頌勸供養。先舉功德，方勸頂禮。
初句總示一切功德，次二句別彰慈眼及以福聚。
慈為善本，福收萬行，結示普門，勸修供養。
禮既屬身，身必具口，非意不行，頂禮已成三業供養。 ^841b26

△二、歎聞品功德二：初、持地歎功德。
orig::  ^841b32

爾時，持地菩薩即從座起，前白佛言：世尊！
若有眾生聞是觀世音菩薩品自在之業，
普門示現神通力者，當知是人功德不少。
commentary::  ^841b36

持地者，寶雲經云：菩薩有十法名持地三昧，
如世間地：一廣大，二眾生依，三無好惡，
四受大雨，五生草木，六種子所依，七出生眾寶，
八生眾藥，九風不能動，十師子吼亦不能驚，菩薩亦爾。
妙樂引此云經一一合今，謂以八教判方應今經。
聞是觀音者，是聞上冥益一段問答也。
普門品者，是聞顯益一段問答也。
自在業者，若凡夫之業為愛所潤，有漏因緣不得自在，
觀音為調伏十法界示此三業，慈悲力潤隨感受生，
不為煩惱之所惑累，故言自在業也。
亦復為中道第一義諦所攝，於二諦中而得自在，即是普門示現神通力矣。
聞者能得觀行真似微妙功德，故云不少也。 ^841b42

△二、聞品獲益。
orig::  ^841c16

佛說是普門品時，眾中八萬四千眾生，皆發無等等阿耨多羅三藐三菩提心。
commentary::  ^841c18

皆發無等等者，二乘雖出三界猶有上法非是無等，
佛是極地故言無等，以發求佛心故言無等等。
等者，等於佛也。又約心心中具足八萬四千法門，
若發實相心即是等於八萬四千法門，
亦是八萬四千波羅蜜，亦是八萬四千塵勞門，為如來種。
故經云：發心畢竟二不別，如是二心前心難。
今發初心等於後心，初心難發故言是無等，等於後心名無等等。
此即四悉檀意明發心也。
然發心凡有三：一名字發，即五品弟子；
二相似發，即是六根清淨；三分真發，即初住已上。
此發心是真發心也。
other:: 
# 陀羅尼品第二十六

commentary::  ^841c22

△四陀羅尼品二初、申品目。
orig::  ^841c42

妙法蓮華經陀羅尼品第二十六
commentary::  ^841c44

此品明總持陀羅尼者，翻總持。
總持令惡不起，總持令善不失。
又翻能遮能持，能持善遮惡故。
眾經開遮不同，或專用治病，如那達居士；
或專護法，如今文；或用滅罪，如方等；或通用治病、
滅罪、護經，如請觀音；或大明呪、無上明呪、
無等等明呪，則非治病、非滅罪、非護經也。
若通方者，亦應兼之；若別論者，幸須依經，勿乖教諸師。
或說：呪是鬼神主名，稱其王名，則部落敬主，
不敢為非，故能降伏一切魍魎。
或云：呪者，如軍中之密號，唱號相應，無所呵問；
若不相應，即執治罪。
若不順呪者，頭破七分；若順呪者，則無過失。
或云：呪者，密默治惡，惡自休息。
譬如微賤從此國逃，彼國詐稱王子，彼國以公主妻之，多瞋難事。
有一明人從其國來，主往說之。
其人語主：彼瞋時，當說偈云。
偈云：無親詣他國，欺誑一切人，麤食是常事，何勞復作瞋？
說是偈時，默然瞋歇，後不復瞋。
主及餘人但聞斯偈，皆不知意。
呪亦如是，密默遮惡，餘無知者。
或云：呪者，是諸佛密語。
如王索先陀婆，一切群下無有能識，唯有智臣乃能知之。
呪亦如是，秖是一法，徧有諸力，病愈罪除，善生道合。
為此義故，皆存本音，譯人不翻，意在此也。
然惡世弘經，喜多惱難，以呪護之，使道流通也。
先陀婆者，事見大經。
彼云：鹽、水、器、馬，一名四實。
智臣善知，洗時奉水，食時奉鹽，飲時奉器，遊時奉馬。
王皆預云先陀婆來，喻意可見。
世有天機高妙，領在言前，號先陀客者，此是謂矣。 ^841c46

△二、釋經文四：初、問持經功德。
orig::  ^842a46

爾時，藥王菩薩即從座起，偏袒右肩，合掌向佛，
而白佛言：世尊！若善男子、善女人，有能受持法華經者，
若讀誦通利，若書寫經卷，得幾所福？
commentary::  ^842b2

此是藥王菩薩問佛持經功德。
言幾所者，即是幾許也。 ^842b8

△二、答功德甚多四：初、立格量本。
orig::  ^842b10

佛告藥王：若有善男子、善女人，供養八百萬億那由他恒河沙等諸佛。
commentary::  ^842b12

此答中有四意：一佛告藥王止恒河等者，即格量本也。
次於汝意云何止寧為多不者，即問也。
三甚多世尊者，即答也。
四佛言止功德甚多者，即格出功德。 ^842b16

△二、舉問多不。
orig::  ^842b22

於汝意云何？其所得福寧為多不？
commentary::  ^842b24

△三、實答甚多。
orig::  ^842b26

甚多，世尊！
commentary::  ^842b28

△四格出功德
orig::  ^842b30

佛言：若善男子、善女人，能於是經，乃至受持一四句偈，
讀誦解義，如說修行，功德甚多。
commentary::  ^842b32

△三、請以呪守護五：初、藥王四：初、請。
orig::  ^842b36

爾時，藥王菩薩白佛言：世尊！
我今當與說法者陀羅尼呪以守護之。
commentary::  ^842b38

此四文意，且初請者，即諮白懇告之意，葢求如來印可也。
初爾時藥王白佛止，以守護之，是初意也。
次正說呪，即次意也。
三世尊是陀羅尼止，則為侵毀，是諸佛已，是歎意也。
四時釋迦止，多所饒益，即佛印可也。 ^842b42

△二說。
orig::  ^842c2

即說呪曰： ^842c4

安爾〔一〕，曼爾〔二〕，摩禰〔三〕，摩摩禰〔四〕，旨#CB12528;
〔五〕，遮梨第〔六〕，賖〔詩遮切〕咩〔莫者切〕〔七〕，賖履多瑋
〔八〕，羶〔尸連切〕帝〔九〕，目帝〔十〕，目多履〔十一〕，
娑履〔十二〕，阿瑋娑履〔十三〕，桑履〔十四〕，娑履
〔十五〕，叉裔〔十六〕，阿叉裔〔十七〕，阿耆膩〔十八〕，
羶帝〔十九〕，賖履〔二十〕，陀羅尼〔二十一〕，阿盧伽婆沙
〔蘇柰切〕簱蔗毗叉膩〔二十二〕，禰毗剃〔二十三〕，
阿便哆邏禰履剃〔二十四〕，阿亶〔多罕切〕
哆波#CB12528;輸地〔二十五〕，
甌究 #CB12528;〔二十六〕，
牟究#CB12528;〔二十七〕，阿羅#CB12528;
〔二十八〕，波羅#CB12528;〔二十九〕，
首迦差〔初几切〕〔三十〕，阿三磨三履〔三十一〕，
佛陀毗吉利袠〔音姪〕帝，達磨波利差〔猜離切〕
帝〔三十三〕，僧伽涅瞿沙禰〔三十四〕，婆舍婆舍輸地
〔三十五〕，曼哆邏〔三十六〕，曼哆邏叉夜多
〔三十七〕，郵〔音尤〕樓哆〔三十八〕，郵樓哆憍舍略
〔來加切〕〔三十九〕，惡义邏〔四十〕，惡叉治多治
〔四十一〕，阿婆盧〔四十二〕，阿摩若〔荏蔗反〕
那多夜〔四十三〕。
commentary::  ^842c6

△三歎
orig::  ^842c30

世尊！是陀羅尼神呪，六十二億恒河沙等諸佛所說，
若有侵毀此法師者，則為侵毀是諸佛已。
commentary::  ^842c32

△四印
orig::  ^842c36

時釋迦牟尼佛讚藥王菩薩言：善哉，善哉！
藥王！汝愍念擁護此法師故，說是陀羅尼，於諸眾生多所饒益。
commentary::  ^842c38

△二、勇施三：初、請。
orig::  ^842c42

爾時勇施菩薩白佛言：世尊！
我亦為擁護讀誦受持法華經者說陀羅尼。
若此法師得是陀羅尼，若夜叉、若羅剎、
若富單那、若吉蔗、若鳩槃荼、若餓鬼等，伺求其短無能得便。
commentary::  ^842c44

此文三意：一爾時勇施止無能得便，是初請也。
次正說呪，即次意也。
三世尊止則為侵毀，是諸佛已，即歎意也。
夜叉者翻捷疾鬼，羅剎翻食人鬼，此二部是北方多聞天王之大將也。
富單那是熱病鬼，或云臭餓鬼。
吉蔗是起屍鬼。鳩槃荼已如上釋。
若餓鬼者，不出三品九類，所謂得失、得棄、
大癭、臭毛、勢力等至。
若勢力鬼者，以其過去生中罪福不精、
善惡雜糅，所以感報亦殊。
因是天與災祥之職、人興禍福之心，或居傑閣茂林、
或寄荒亭古廟，依草附木作祟興妖，恒起妄心覬人邪祀。
如是徒黨欲惱法師，神呪威加初不得便。
上下諸文準此可知。 ^843a4

△二說。
orig::  ^843a26

即於佛前而說呪曰： ^843a28

座〔誓螺切〕#CB12528;〔一〕，摩訶痤#CB12528;
〔二〕，郁枳〔音詆〕〔三〕，目枳〔四〕，阿#CB12528;
〔五〕，阿羅婆第〔六〕，涅#CB12528;第
〔七〕，涅#CB12528;多婆第〔八〕，
伊緻〔猪履切〕抳〔女紙切〕〔九〕，韋緻抳〔十〕，旨緻抳
〔十一〕，涅#CB12528;墀抳〔十二〕，
涅梨墀婆底〔十三〕
commentary::  ^843a30

△三歎
orig::  ^843a38

世尊！是陀羅尼神呪，恒河沙等諸佛所說亦皆隨喜。
若有侵毀此法師者，則為侵毀是諸佛已。
commentary::  ^843a40

三、毗沙門三：初、請。
orig::  ^843a44

爾時，毗沙門天王護世者白佛言：世尊，
我亦為愍念眾生擁護此法師故，說是陀羅尼。
commentary::  ^843a46

此亦三意：一、毗沙門止說是陀羅尼，初請也；
次正說呪，即次意也；三、世尊以是神呪止無諸衰患，即歎意也。
毗沙門，此云多聞，或云種種聞，即四王之一，
居須彌北，面領二鬼，謂夜叉、羅剎也。
常敕諸鬼不令惱人，故稱護世。 ^843b2

△二說。
orig::  ^843b10

即說呪曰： ^843b12

阿梨〔一〕，那梨〔二〕，#CB00145;那梨
〔三〕，阿那盧〔四〕，那履〔五〕，拘那履〔六〕
commentary::  ^843b14

△三歎
orig::  ^843b18

世尊！以是神呪擁護法師，我亦自當擁護持是經者，令百由旬內無諸衰患。
commentary::  ^843b20

令百由旬內者，由旬自有三品，上八十里，
中六十，下四十，如世之驛程也。
今以四十里為約，是則令彼四千里內無諸衰患，惡魔不祥。
近持經者，此葢是神呪冥熏之功，仍託多聞護持之力。 ^843b24

△四、持國三：初、請。
orig::  ^843b30

爾時，持國天王在此會中，與千萬億那由他乾闥婆眾恭敬圍繞，
前詣佛所，合掌白佛言：世尊！
我亦以陀羅尼神呪擁護持法華經者。
commentary::  ^843b34

此亦三意：一、爾時持國天王止持法華經者，初請也。
正說呪，即次意也。
三、世尊是陀羅尼止則為侵毀是諸佛已者，即歎意也。
梵云提頭賴吒，此翻持國，亦曰安民，謂護持世界安樂人民，
與夫護世其義同也。
居須彌東面黃金山，領二鬼：一、富單那；
二、乾闥婆那。由他者，此云百萬億，梵土之數名也。
既云千萬億，是知其數甚夥。 ^843b40

△二說。
orig::  ^843c4

即說呪曰： ^843c6

阿伽禰〔一〕，伽禰〔二〕，瞿利〔三〕，乾〔音虔〕陀利
〔四〕，旃陀利〔五〕，摩蹬〔音鄧〕耆〔六〕，常求利〔七〕，
浮樓莎抳〔八〕，頞〔音遏〕底〔九〕
commentary::  ^843c8

△三歎
orig::  ^843c12

世尊！是陀羅尼神呪，四十二億諸佛所說，
若有毀侵此法師者，則為毀侵是諸佛已。
commentary::  ^843c14

△五十女五：初、列名。
orig::  ^843c18

爾時，有羅剎女等，一名、藍婆，二名、毗藍婆，
三名、曲齒，四名、華齒，五名、黑齒，六名、多髮，
七名、無厭足，八名、持瓔珞，九名、皐帝，十名、奪一切眾生精氣。
是十羅剎女，與鬼子母并其子及眷屬，俱詣佛所。
commentary::  ^843c20

此文有五意：始一名藍婆止，并其子及眷屬俱詣佛所，是初列名也。
次同聲白佛言止說呪文，盡請說也。
三寧上我頭上止偈，盡歎也。
四諸羅剎女止消眾毒藥，誓護也。
五佛告諸女去盡文，是如來印可而讚歎也。
羅剎女者是食人鬼，如向已辨。
若具足應云羅剎娑，又云囉叉娑。
若羅剎女則名羅叉，斯乃惡鬼之通名也。
此翻可畏，或云暴惡。
然此鬼類多是女鬼，以其感報恒噉血肉及人精氣草木英華，
食子既盡復食其夫，穢惡業報有如此者。
然於其間不無權實，有大力者蒙佛付囑，居常擁護如來教法。
孔#CB15179;明王云：有大卑舍支女名曰一髻，
是大羅剎婦，居大海岸聞血氣香，於一日夜行八萬踰繕那，
於菩薩處胎時初生時及生已，此羅剎婦常為衛護。
此其證也。今文十女之名不出二意，謂從體用而得之也。
前之三雙從顏貌體質而建名，此如藍婆黑齒多髮曲齒是也。
次四者從運用掌職而立號。
何者？七者名無厭足，謂噉食血肉恒起貪婪無有滿足也。
九名皐帝者，此是彼類之上首，能以勢力君於諸鬼，
故下文如來印可付囑云：皐帝！
汝等及眷屬應當擁護如是法師。
是以得知皐帝是能王，所以如來獨稱其上首，信不疑矣。
然指皐帝則等於餘九及眷屬者，以此十女各有所將之眾也。
八名持瓔珞，十名奪一切眾生精氣者，
此從用得名，於意可見。 ^843c28

△二、請說。
orig::  ^844a26

同聲白佛言：世尊！
我等亦欲擁護讀誦受持法華經者，除其衰患。
若有伺求法師短者，令不得便。 ^844a28

即於佛前而說呪曰： ^844a32

伊提履〔一〕，伊提泯〔二〕，伊提履〔三〕，阿提履
〔四〕，伊提履〔五〕，泥履〔六〕，泥履〔七〕，泥履〔八〕，泥履
〔九〕，泥履〔十〕，樓醯〔呼雞切〕〔十一〕，樓醯〔十二〕，
樓醯〔十三〕，樓醯〔十四〕，多醯〔十六〕，多醯〔十七〕，
兜醯〔十八〕，#CB00145;醯〔十九〕
commentary::  ^844a34

△三歎
orig::  ^844a42

寧上我頭上，莫惱於法師。
若夜叉、若羅剎、若餓鬼、若富單那、若吉蔗、
若毗陀羅、若犍駄、若烏摩勒伽、若阿 #CB02494;摩羅、
若夜叉吉蔗、若人吉蔗、若熱病、若一日、
若二日、若三日、若四日、若至七日、若常熱病、
若男形、若女形、若童男形、若童女形，乃至夢中亦復莫惱。
即於佛前而說偈言：
commentary::  ^844a44

毗陀羅者，是赤色鬼。
犍#CB00501;，或云犍陀羅，是黃色鬼。
烏摩勒伽，黑色鬼。
阿#CB02494;摩羅，是青色鬼。
若夜叉吉蔗，若人吉蔗，是起屍鬼，如向已明。
今加夜叉及人者，以人及夜叉趣中，俱有此鬼，所以云也。
如此等鬼，或變男形而奇，或化女質而美，
託入夢鄉，增人邪念，故世有染病，或夢鬼交，即其事也。
今則彼自發願，加以如來敕付殷勤，誓當衛護，
不敢為非，益顯圓頓上乘，力用難思也。
orig::  ^844b8

若不順我呪，惱亂說法者，頭破作七分，如阿梨樹枝。
如殺父母罪，亦如壓油殃，斗秤欺誑人，調達破僧罪。
犯此法師者，當獲如是殃。
commentary::  ^844b24

頭破作七分，如阿梨樹枝者，天台云：阿梨樹者，
其枝墮地，破為七片。
此謂自然而破也。
不空三藏譯孔#CB15179;云：
頭破作七分，猶如蘭香蕱。
復斥舊譯為非，謂西國元無此樹。
然羅什豈可迷此？
讀者各徇現文，無以彼此相惑，斯皆事相，於理何咎？
如殺父母及破僧者，逆罪之三也。
壓油殃者，凡外國造油，必擣麻俾生蟲，
然後合雜而壓之，規多汁而益肥，其罪尤甚。
斗秤欺誑者，謂入用大斗，出使小升，於秤亦然，
而詐偽欺人，其罪不淺。
調達者，或云提婆達多，此云天授，或云天熱。
天熱者，以其生時人天心熱也。
報恩經云：提婆達多無量劫來常欲害佛，
至佛成道，則出佛身血，破和合僧。
即其事也。 ^844b30

△四誓護。
orig::  ^844c4

諸羅剎女說此偈已，白佛言：世尊！
我等亦當身自擁護，受持、讀誦、修行是經者，
令得安隱，離諸衰患，消眾毒藥。
commentary::  ^844c8

△五印可
orig::  ^844c14

佛告諸羅剎女：善哉，善哉！
汝等但能擁護受持法華名者，福不可量，
何況擁護具足受持供養經卷，華香、瓔珞、
抹香、塗香、燒香、幡葢、伎樂，然種種燈，蘇燈、
油燈、諸香油燈、蘇摩那華油燈、瞻蔔華油燈、
婆師迦華油燈、優鉢羅華油燈，如是等百千種供養者。
臯帝！汝等及眷屬，應當擁護如是法師。
commentary::  ^844c16

△四、聞品得益。
orig::  ^844c28

說是陀羅尼品時，六萬八千人得無生法忍。
other:: 
# 妙莊嚴王本事品第二十七

commentary::  ^844c30

△五妙莊嚴王品二初申品目。
orig::  ^844c32

妙法蓮華經妙莊嚴王本事品第二十七
commentary::  ^844c34

此品明外護誓願。
然妙莊嚴王本事因緣，出于他經。
昔佛末法有四比丘，於法華經極生殷重，
雖卷舒秘教，甘露未霑，日夜翹誠，晷刻無忘。
歎云：苟非其人，地非其處，世間紛愀，靜散相乖，
直爾求閒，尚須厭棄，況崇道乎？
於是結契山林，志欣佛慧，幽居日積，衣糧單罄，
有待多煩，無時不乏。
一餐喀喀，廢萬里之行；十旬九飯，屈雲霄之志。
可得言哉！其一人云：吾等四窮，尚不存身，法將安寄？
君三人者，但以命奉道，莫慮朝中。
我一人者，捨此身力，誓給所須。
於是振錫門閭，以求供繼，自春至冬，周而復始。
如僕奉大家，甘苦無喜慍。
三人得展其誠，功圓事辦，一世之益，當無量生。
其一人者，數涉人間，屢逢聲色，坯器未火，難可護持。
遇逢王出，車馬駢闐，旌旗噏赫，生心動念，
愛彼光榮，功德熏修，隨業受報，人間天上，
常得為王，福雖不貲，亦有限也。
三人得道，會而議云：我免籠樊，功由此王。
其躭果報，增長有為。
從此死已，不復為王。
方沈火坑，良難可救。
幸其未苦，正可開化。
其一人云：此王著欲，而復邪見。
若非愛鉤，無由可拔。
一人可為端正婦，二作聦明兒。
兒婦之言，必當從順。
如宜設化，果獲改邪。
婦者，妙音菩薩是。
昔二子者，今藥王、藥上二菩薩是。
昔時王者，今華德菩薩是。
所以白毫東召，陞紫臺而西引；神呪護經，使流通而大益。
說四聖之前緣，故名妙莊嚴王本事品。
又妙莊嚴者，妙法功德莊嚴諸根也。
此王往日於妙法有緣，道熏時熟，諸根應淨。
生雖未獲，其理必臻。
靈瑞感通，喜名早立。
例如善吉，雖未無諍，已號空生。
故下文云：得清淨功德莊嚴三昧。
以是義故，名妙莊嚴。
前品說呪護，今文說人護。
人護尚爾，呪護彌良，普勸流通也。 ^844c36

△二、釋經文六：初、明事本，二、雙標能所，
三、能化方便，四、所化得益，五、結會古今，
六、聞品悟道。今初。
orig::  ^845a44

爾時，佛告諸大眾：乃往古世，過無量無邊不可思議阿僧祇劫，
有佛名雲雷音宿王華智多陀阿伽度、
阿羅訶、三藐三佛陀，國名光明莊嚴，劫名喜見。
commentary::  ^845b2

此科明其事本，如文可解。
多陀阿伽度，秦言如來。
阿羅訶，秦言應供。
三藐三佛陀，秦言正徧知。
即如來十號之三也。
向上已釋。 ^845b8

△二、雙標能所。
orig::  ^845b12

彼佛法中有王名妙莊嚴，其王夫人名曰淨德，
有二子：一名淨藏，二名淨眼。
是二子有大神力福德智慧，久修菩薩所行之道，
所謂檀波羅蜜、尸羅波羅蜜、羼提波羅蜜、
毗梨耶波羅蜜、禪波羅蜜、般若波羅蜜、
方便波羅蜜，慈悲喜捨乃至三十七品助道法，皆悉明了通達。
又得菩薩淨三昧、日星宿三昧、淨光三昧、
淨色三昧、淨照明三昧、長莊嚴三昧、大威德藏三昧，於此三昧亦悉通達。
commentary::  ^845b14

此段科為標能所者，一人是所化，三人是能化，
俱出其名，別顯二子福慧六度四弘。
餘經指此為十波羅蜜，橫法門也。
三十七助道，豎法門也。
餘經為正道，行行為助道。
今經指十度為正，呼此是助道也。
則禪度中具有三昧，道品中節節有三昧。
更標七三昧者，廣顯法門耳。
三十七品助道法者，略則戒定慧之三學，廣則三十七品助道法。
言三十七者，初四念處：一觀身不淨〔色蘊〕，
二觀受是苦〔受蘊〕，三觀心無常〔識蘊〕，四觀法無我〔想行蘊。
此五法諸經云五陰〕。
次四正勤：一未生惡令不生，二已生惡令滅，
三未生善令生，四已生善令增長。
三四如意足〔欲念進慧〕，四五根，五五力
〔同五根名〕，六七覺支〔念擇進喜輕安定捨〕，七八正道。
已上七科總有三十七門，故稱品也。
以其皆可資助進趣悟入正道，故云品也。 ^845b30

△三、能化方便三：初、時至。
orig::  ^845c10

爾時，彼佛欲引導妙莊嚴王及愍念眾生故，說是法華經。
commentary::  ^845c12

時至者，彼佛出世常宣正法，於王緣弱則非其時，
若說法華則其時矣，故云引導等也。 ^845c16

△二、論議四：初、子白母時至。
orig::  ^845c18

時淨藏、淨眼二子到其母所，合十指爪掌白言：
願母往詣雲雷音宿王華智佛所，我等亦當待從親近供養禮拜。
所以者何？此佛於一切天人眾中說法華經，宜應聽受。
commentary::  ^845c22

此一科有四意：一時，淨藏、淨眼二子，止宜應聽受，是二子白母之時也。 ^845c30

△二母讓令其化父。
orig::  ^845c32

母告子言：汝父信受外道，深著婆羅門法，
汝等應往白父，與共俱去。
commentary::  ^845c34

次母告子言：止與共俱去。
是母令二子化父也。
△三子怨生邪見家。
orig::  ^845c38

淨藏淨眼合十指爪掌白母：我等是法王子，而生此邪見家。
commentary::  ^845c42

三、淨藏淨眼，合十指爪掌止，而生此邪見，是怨訴不合生邪見家也。 ^845c46

△四、母責令憂念父。
orig::  ^845c48

母告子言：汝等當憂念汝父為現神變，
若得見者心必清淨，或聽我等往至佛所。
commentary::  ^846a2

四母告子言：止！或聽我等至佛所。
是母責二子，令憂念其父也。 ^846a6

△三、現化。
orig::  ^846a8

於是二子念其父故，踊在虗空高七多羅樹，
現種種神變，於虗空中行住坐臥，身上出水身下出火，
身下出水身上出火，或現大身滿虗空中，
而復現小小復現大，於空中滅忽然在地，入地如水履水如地。
現如是等種種神變，令其父王心淨信解。
commentary::  ^846a10

現化應十八變，即是彼之二子現於十八神變而化其父。
十八神變者：一、右脇出水；二、左脇出火；
三、左出水；四、右出火，又於身之上下各出水火為四，
并前為八種；九、履水如地；十、履地如水；
十一、從空中沒而復在地；十二、又從地沒而現空中，
又於空中行住坐臥而為四種，并前成一十六也；
十七、或現於大身滿虗空中；十八、大復現小。
是則名為十八神變。
父王覩二子神異，所以心淨信解，棄邪歸正。 ^846a20

△四、所化得益十：初、信子伏師。
orig::  ^846a36

時父見子神力如是，心大歡喜得未曾有，
合掌向子言：汝等師為是誰？
誰之弟子？二子白言：大王！
彼雲雷音宿王華智佛，今在七寶菩提樹下法座上坐，
於一切世間天人眾中廣說法華經，是我等師，我是弟子。
父語子言：我今亦欲見汝等師，可共俱往。
commentary::  ^846a38

時父下即所化得益，有十意，今先釋其四：
一時父見子神力如是：止！
我今亦欲見汝等師，可共俱往。
初信子而伏其師也。
於是父王自覩邪變，或一或二狹而具陋，
見子所作歎未曾有，即信其子而伏其師，
問：師是誰？我亦願見。 ^846a48

△二父已信白母
orig::  ^846b8

於是二子從空中下，到其母所合掌白母：
父王今已信解，堪任發阿耨多羅三藐三菩提心，
我等為父已作佛事，願母見聽，於彼佛所出家修道。
爾時二子欲重宣其意，以偈白母： ^846b10

願母放我等，出家作沙門，諸佛甚難值，我等隨佛學。
如優曇鉢華，值佛復難是，脫諸難亦難，願聽我出家。
母即告言：聽汝出家。
所以者何？佛難值故。
commentary::  ^846b18

於是二子從空中止，母即告言：聽汝出家，佛難值故。
次是父已信也。此父已信，宮中八萬四千又熟，
白母稱慶，願放出家，母亦聽之矣。 ^846b24

△三重催父母
orig::  ^846b28

於是二子白父母言：善哉父母！
願時往詣雲雷音宿王華智佛所親覲供養。
所以者何？佛難得值如優曇鉢羅華，又如一眼之龜值浮木孔。
而我等宿福深厚生值佛法，是故父母當聽我等令得出家。
所以者何？諸佛難值時亦難遇。
commentary::  ^846b30

三、於是二子白父母言：止！
諸佛難值，時亦難遇。
即是重催父母也。
疏云：今正其時，佛難值故。
即是催逼之意。如優曇鉢羅華者，梵語也，
此云靈瑞，或云瑞應。
以此華三千年一放，放則金輪王出，是皆取其難值之意。
一眼之龜值浮木者，阿含云：佛告諸比丘：
如大海中有一盲龜，壽無量劫，百年一出。
其頭海中有一浮木，秪有一孔，漂流海內，逐浪東西。
盲龜一出，擬值此孔，穿頭向中，其木西浮，
龜或東出，圍繞亦爾。
雖復差違，尚或相值。
凡夫漂流五趣之海，復得人身，難甚於此。
莊嚴論云：有一小兒聞佛說此人身難得，如彼盲龜值浮木孔。
小兒嬉戲，穴版為孔，置池水中，以頭試出，
雖百千帀，竟不能值。
以是而知值之實不易矣。 ^846b40

△四化功已著
orig::  ^846c16

彼時妙莊嚴王後宮八萬四千人，皆悉堪任受持是法華經。
淨眼菩薩於法華三昧久已通達。
淨藏菩薩已於無量百千萬億劫通達離諸惡趣三昧，欲令一切眾生離諸惡趣故。
其王夫人得諸佛集三昧，能知諸佛祕密之藏。
二子如是以方便力善化其父，令心信解好樂佛法。
commentary::  ^846c18

四、彼時妙莊嚴王後宮八萬止，令心信解好樂佛法者，是化功已著。
法華三昧者，攝一切法歸一實相，已如向說。
離惡趣者，一往以三途為惡趣，具論則二十五有皆乖真起妄，
悉是惡趣。今皆離之，即二十五三昧破二十五有也。 ^846c30

△五、俱詣佛所五：初、正俱詣佛所。
二、聞法〔爾時〕。三、供養〔爾時〕。
四、見瑞〔於虗〕。五、歡喜〔爾時〕。
orig::  ^846c38

於是，妙莊嚴王與群臣眷屬俱，淨德夫人與後宮彩女眷屬俱，
其王二子與四萬二千人俱，一時共詣佛所。
到已，頭面禮足，繞佛三帀，却住一面。
爾時，彼佛為王說法，示教利喜，王大歡悅。
爾時，妙莊嚴王及其夫人，解頸真珠、瓔珞，
價直百千，以散佛上。
於虗空中化成四柱寶臺，臺中有大寶牀，敷百千萬天衣。
其上有佛，結跏趺坐，放大光明。
爾時，妙莊嚴王作是念：佛身希有，端嚴殊特，成就第一微妙之色。
commentary::  ^846c44

此一科有五意：一、妙莊嚴王止却住一面，
正俱詣佛所；次、爾時，彼佛為王說法止王大歡悅，
此聞法也；三、爾時，妙莊嚴王及其夫人止以散佛上者，
即供養也；四、於虗空中止放大光明，此見瑞也；
五、爾時，妙莊嚴王作是念止微妙之色，此歡喜也。
此歡喜葢有二歡喜。
何則？如前聞法中既云王大歡悅，豈非歡喜耶？
以理推之，應於聞法、見瑞兩科中各分二意，方符文旨。
各分二者，於聞法中，初聞法，次歡喜。
見瑞準知。 ^847a12

△六、佛與授記。
orig::  ^847a28

時雲雷音宿王華智佛告四眾言：汝等見是妙莊嚴王於我前合掌立不？
此王於我法中作比丘，精勤修習助佛道法，
當得作佛，號娑羅樹王，國名大光，劫名大高王。
其娑羅樹王佛，有無量菩薩眾及無量聲聞，其國平正功德如是。
commentary::  ^847a30

此一段科，疏但謂佛與授記，今私節之，
有五：初、時雲雷音止於我前合掌立，不者，
即召眾指證也；次、此王於我法止作佛，
號娑羅樹王者，明修因感果也；次、國名大光止大高王者，
記劫國名號也；三、其娑羅樹王止無量聲聞者，
示其弟子之數也；四、其國平正者，顯土淨之相也；
五、功德如是者，總結也。
問：聲聞既無量，何名淨土耶？
答：此例如安樂世界，但不躭空住寂，設有何妨？
況經中有其國平正之言，則淨土顯矣。
若其穢土，則丘陸坑坎，高下不平。 ^847a40

△七、出家修行
orig::  ^847b10

其王即時以國付弟，王與夫人、二子并諸眷屬，於佛法中出家脩道。
王出家已，於八萬四千歲常勤精進，脩行玅法華經。
過是已後，得一切淨功德莊嚴三昧，即升虗空，高七多羅樹。
commentary::  ^847b12

此一科今亦私作四意節之：一、其王以國付弟者，明棄榮奉道。
次與夫人二子止出家修道者，正明出家修道。
三、王出家已止法華經者，顯修行經時。
四、過是已後止七多羅樹，葢指由因克果也。 ^847b20

△八、稱歎二子。
orig::  ^847b26

而白佛言：世尊！此我二子已作佛事，以神通變化轉我邪心，
令得安住於佛法中得見世尊。
此二子者是我善知識，為欲發起宿世善根，饒益我故來生我家。
commentary::  ^847b30

此亦私作三意節之。
初白佛言止轉我邪心者，自述捨邪向正也。
次令得安住止得見世尊者，自陳心有所詣也。
三此二子止來生我家，正稱歎二子。 ^847b36

△九、佛述行高
orig::  ^847b42

爾時，雲雷音宿王華智佛告妙莊嚴王言：
如是，如是！如汝所言。
若善男子、善女人種善根故，世世得善知識，
其善知識能作佛事，示教利喜，令入阿耨多羅三藐三菩提。
大王當知！善知識者是大因緣，所謂化導令得見佛，發阿耨多羅三藐三菩提心。
大王！汝見此二子不？
此二子已曾供養六十五百千萬億那由他恒河沙諸佛，
親近恭敬，於諸佛所受持法華經，愍念邪見眾生令住正見。
commentary::  ^847b44

此亦私作二意節之：一爾時雲雷音止三菩提心者，佛歎知識功能也。
次大王汝見二子止令住正見者，佛述二子本地行高也。
初文自為三：一佛告妙莊嚴王止如汝所言者，如來印可也。
次若善男子止得善知識者，明感應因緣也。
三其善知識止三菩提心者，正歎知識功能也。
次文為三：大王汝見此二子不者，此是如來徵問作敘述之由也。
次此二子已曾供養止授持法華經者，明本地行因廣愽也。
三愍念邪見令住正見者，明導邪迷使其從本垂迹也。
佛讚善知識大有義，能作佛事此外護善知識也。
示教利喜者，此則教授善知識也。
所謂化導令得見佛者，此則同行善知識也。
令入菩提，此則實相善知識也。
雜阿含云：善知識者若貞良妻，即外護義。
又善知識者如宗親財，即同行義。
又云：善知識如商主導，即教授義。
又云：善知識如子臥父懷，即實際義。 ^847c12

△十、歎佛自誓。
orig::  ^847c42

妙莊嚴王即從虗空中下，而白佛言：世尊，如來甚希有！
以功德智慧故，頂上肉髻光明顯照，其眼長廣而紺青色，
眉間毫相白如珂月，齒白齊密常有光明，唇色赤好如頻婆果。
爾時，妙莊嚴王讚歎佛如是等無量百千萬億功德已，
於如來前一心合掌，復白佛言：世尊，未曾有也！
如來之法具足成就不可思議微妙功德，教戒所行安穩快善。
我從今日不復自隨心行，不生邪見、憍慢、瞋恚諸惡之心。
說是語已，禮佛而出。
commentary::  ^847c44

此歎佛自誓也。於如來三十二相隨舉其五，
謂肉髻、白毫、眼根暨脣齒等，大槩如前已釋。
從一心合掌下，即自誓也。
葢嚴王捨邪歸正而自革，故知非所以仰對紺容重發深誓。
一心合掌者，謂去憍慢邪見妄想昏沈，惟秉一心也。 ^848a12

△五、結會古今二：初、結會。
orig::  ^848a20

佛告大眾：於意云何？
妙莊嚴王豈異人乎？
今華德菩薩是。其淨德夫人，今佛前光照莊嚴相菩薩是。
哀愍妙莊嚴王及諸眷屬故，於彼中生。
其二子者，今藥王菩薩、藥上菩薩是。
commentary::  ^848a24

結會之文，其意甚顯。
葢菩薩以同事攝而誘之，兒婦之言，安得不信？
化有由矣。其二子者，今藥王、藥上菩薩是。
故楞嚴云：藥王、藥上二法王子，即從座起，
而白佛言：我無始劫，為世良醫，口中甞此娑婆世界草木金石名數，
凡有十萬八千，如是悉知苦、酢、鹹、淡、甘、
辛等味，并諸和合，俱生變易，是冷是熱，
有毒無毒，悉能徧知。
承事如來，了知味性，非空非有，非即身心，
非離身心，分別味因，從是開悟。
蒙佛如來印我昆秊藥王、藥上二菩薩名，
今於會中為法王子，因味覺明，位登菩薩。
佛問圓通：如我所證，味因為上。 ^848a32

△二、結歎。
orig::  ^848b4

是藥王！藥上菩薩成就如此諸大功德，
已於無量百千萬億諸佛所植眾德本，成就不可思議諸善功德。
若有人識是二菩薩名字者，一切世間諸天人民亦應禮拜。
commentary::  ^848b6

此結歎藥王、藥上二菩薩也。
天人亦應禮拜者，聲論云：槃那#CB00895;，
或云槃淡，華言禮也。
地持論云：凡五輪著地，始成禮也。
長阿含云：二肘兩膝，頭面著地，謂之五輪，亦云五體投地。
凡禮拜者，必先並足正身，合掌俯首，以手攝衣，
先以右手按地，次下左膝，乃以二肘著地，
舒兩掌過額，彰接足之狀，以頭頓地，方為一拜。
智論云：禮有三品：一、口稱南無是下禮，
三、屈膝是中禮，三、五輪著地是上禮。
白虎通云：人所以拜者何也？
葢表情見意，居節卑體，尊事之也。
又拜之言服也。至若俗中兩拜者，法陰陽也。
釋氏三拜，表三業也。
西域記云：竺國致敬之儀有九等：一、發言慰問，
二、俯首示敬，三、舉手高揖，四、合掌平拱，
五、屈膝，六、長跪，七、手膝踞地，八、五輪俱屈，
九、五體投地。凡斯九等，極唯一拜。 ^848b14

△六、聞品悟道。
orig::  ^848b40

佛說是妙莊嚴王本事品時，八萬四千人遠塵離垢，於諸法中得法眼淨。
commentary::  ^848b42

此品末結聞經得道人，稱八萬四千者，表八萬四千塵勞也。
故云遠塵離垢，即是離無明垢穢，法眼圓明，
位登地住，開秘藏，顯真如之謂也。
復次，八萬四千塵勞者，流轉眾生皆具八萬四千煩惱，
佛欲斷之，故設八萬四千法門，析伏對治。
智論云：般若波羅蜜能除八萬四千病，根本四病。
此八萬四千塵勞，皆因四病而起：一、貪，
二、瞋，三、癡，四、即三毒。
等分四病，各有二萬一千，以不淨觀除貪欲二萬一千，
以慈悲觀除瞋恚二萬一千，以因緣觀除愚癡二萬一千，總用上藥除等分病二萬一千。
譬如寶珠能除黑闇，般若能除煩惱是也。
記云：聞品益中法眼淨者，有云初果也。
嚴王夫人及與八萬，皆持此經，皆當作佛，豈聞品者得小果耶？
名同義殊，善須斟酌，已如前說。
註者亦云所見清淨，不云小乘初果位也。
other:: 
# 普賢菩薩勸發品第二十八

commentary::  ^848b46

△三普賢菩薩勸發品二初申品目。
orig::  ^848c28

妙法蓮華經普賢菩薩勸發品第二十八
commentary::  ^848c30

大論及觀經皆名徧吉，此經稱普賢，皆漢語，
梵音邲輪颰陀，此云普賢。
悲華經云：我誓於穢惡世界行菩薩道，
使得嚴淨，我行要當勝諸菩薩。
寶藏佛言：以是因緣，今改汝字，名為普賢。
今論等覺之位，居於眾伏之頂，伏道周徧，
故名為普；斷道纔盡，所較無幾，鄰終際極，故名為賢。
勸發者，戀法之辭也。
遙在彼國，具聞此經，始末既周，欲令自行化他，
永永無已，故自東自西而來勸發，具四悉檀意。
文云：我為供養法華經故，自現其身，若見我身，
甚大歡喜，此世界悉檀也；以見我故，轉復精進，
即得三昧及陀羅尼，此為人悉檀也；得是陀羅尼故，
無有非人能破壞者，亦復不為女人之所惑亂，
此對治悉檀也；三千世界微塵菩薩具普賢道，此第一義悉檀也。
如此明文，即四悉檀而來勸發也。 ^848c32

△二、釋經文四：初、經家敘發來，二、勸發，
三、述發，四、發益。初文又三：初、上供。
orig::  ^849a10

爾時，普賢菩薩以自在神通力、威德、名聞，
與大菩薩無量無邊不可稱數從東方來，
所經諸國普皆震動，雨寶蓮華，作無量百千萬億種種伎樂。
commentary::  ^849a16

此文三意：自在者理一也，神通者行一也，
威德者人一也，名聞者教一也。
又自在者常也，神通者樂也，威德者我也，名聞者淨也。
言說如此，即一而四，德無不備，自在義焉。
淨力故雨華，樂力故奏伎，神通力故動地，
自在力故隨意而雨，隨去隨雨隨動隨奏。
譬如大龍飛行不息，身邊雲雨流起無窮。
普賢及眷屬以菩薩身，用四德力來勸四一，
所經歷處自行上供，其事如此。 ^849a22

△二下化
orig::  ^849a36

又與無數諸天、龍、夜义、乾闥婆、阿脩羅、
迦樓羅、緊那羅、摩睺羅伽、人非人等大眾圍繞，各現威德神通之力。
commentary::  ^849a38

次從又與諸天龍下所經歷處下化利益，
隨他所宜現八部像，略用二力隨所堪任其事如此。 ^849a44

△三修敬
orig::  ^849a46

到娑婆世界耆闍崛山中，頭面禮釋迦牟尼佛，右繞七帀。
commentary::  ^849b2

三、到娑婆下，示修敬也。
身旋面禮，如文。
△二、勸發二：初、請問。
勸發二：初、請問。
orig::  ^849b6

白佛言：世尊！我於寶威德上王佛國，遙聞此娑婆世界說法華經，
與無量無邊百千萬億諸菩薩眾共來聽受，惟願世尊當為說之。
若善男子、善女人，於如來滅後，云何能得是法華經？
commentary::  ^849b10

此請問者，遙聞經竟戀法無已，遠來之志志在勸發，
是故更請正說而勸發自行，更請流通勸發化他，
如來若許二途再演光光無極，是故雙請也。 ^849b18

△二、佛答三：初、總。
orig::  ^849b22

佛告普賢菩薩：若善男子、善女人成就四法，於如來滅後當得是法華經。
commentary::  ^849b26

△二別。
orig::  ^849b30

一者、為諸佛護念，二者、植眾德本，三者、
入正定聚，四者、發救一切眾生之心。
commentary::  ^849b32

別列四法名，如文。
其既雙請，所以如來巧答，略舉四以蔽諸。
何者？四法之要，該括正通。
何者？佛雖無偏，若能遠惡從善，反迷還正，
開權知見，顯佛知見者，則稱可聖心，諸佛護念。
若佛知見開，則般若照明，是植眾德本，
亦是入正定聚；不亂不味，不取不捨，亦是發救眾生。
當知此四，與開權顯實，名異體同，無二無別。
又佛護念者，是開佛知見；植眾德者，是示佛知見；
發救眾生，是悟佛知見；入正定聚，是入佛知見。
迹門之要，此四收矣。
又迹則有本，從本開示悟入，故有迹中開示悟入。
今開迹即顯本，本迹無二無別。
以四法答其請正，於義明矣。
以四法答請流通，流通之方，唯三唯四。
發救眾生，是入如來室，入正定聚；佛所護念，
是著如來衣；植眾德本，是坐如來座。
是弘宣之要，即四而三。
發救眾生，是誓願安樂行；入正定聚，是意安樂行；
植眾德本，是口安樂行；護念，是身安樂行。
當知後四，即前四也。
一答詶其兩請，舉四冠#CB00746;一經。
法華之重演，斯經之再宣，遠來之勸發，其義如此。 ^849b36

△三、結。
orig::  ^849c22

善男子、善女人如是成就四法，於如來滅後必得是經。
commentary::  ^849c24

於如來滅後，必得是經。
舊云：能行四法，於未來世，當手得是經。
今謂不爾。上文云：諸法實相義，已為汝等說。
又云：咸令眾生開示悟入佛之知見。
此葢法華之正體。
能行四法，必得此解，名解為經。
此結其請正之問。
若能運此解行，傳與他人，他人得斯信解，成初依人。
能得真解，成第二、第三、第四依人。
此結其請流通之問。 ^849c28

△二、誓願勸發二：初、護人六：初、攘其外難二：
初、總攘其難。
orig::  ^849c40

爾時，普賢菩薩白佛言：世尊！
於後五百歲濁惡世中，其有受持是經典者，
我當守護，除其衰患，令得安穩，使無伺求得其便者。
commentary::  ^849c44

此文二段，初總攘其難。
攘，除也，却也。文言使無伺求得其便者是也。 ^850a2

△二別攘其難。
orig::  ^850a4

若魔、若魔子、若魔女、若魔民、若為魔所著者，
若夜叉、若羅剎、若鳩槃荼、若毗舍闍、若吉蔗、
若富單那、若韋陀羅等諸惱人者，皆不得便。
commentary::  ^850a6

次從若魔下，別攘其難，文舉十二非人是也。
△二、教其內法三：初、行立讀誦。
orig::  ^850a12

是人若行若立讀誦此經，我爾時乘六牙白象王，
與大菩薩眾俱詣其所，而自現身供養守護安慰其心，亦為供養法華經故。
commentary::  ^850a16

此教內法也。凡有三番教訓：初行立讀誦，
乘六牙白象，安慰其心。 ^850a22

△二坐思惟
orig::  ^850a24

是人若坐思惟此經，爾時我復乘白象王現其人前，
其人若於法華經有所忘失一句一偈，我當教之與共讀誦還令通利。
爾時受持讀誦法華經者，得見我身甚大歡喜轉復精進，
以見我故即得三昧及陀羅尼，名為旋陀羅尼、
百千萬億旋陀羅尼、法音方便陀羅尼，得如是等陀羅尼。
commentary::  ^850a26

次坐思惟，復乘六牙教示其經與其三昧。
旋陀羅尼者，旋假入空也。
百千旋者，旋空出假也。
方便者，二為方便道，得入中道第一義諦也。 ^850a38

△三三七。一心精進
orig::  ^850a42

世尊！若後世後五百歲濁惡世中，比丘、
比丘尼、優婆塞、優婆夷，求索者、受持者、
讀誦者、書寫者，欲修習是法華經，於三七日中應一心精進。
滿三七日已，我當乘六牙白象，與無量菩薩而自圍繞，
以一切眾生所喜見身現其人前，而為說法示教利喜，亦復與其陀羅尼呪。
得是陀羅尼故，無有非人能破壞者，亦不為女人之所惑亂，
我身亦自常護是人。
惟願世尊聽我說此陀羅尼。
即於佛前而說呪曰：
commentary::  ^850a46

三世尊若後世後五百歲下三七，一心精進，
復乘六牙，示教利喜也。
說呪如文。又引事證。
昔釋法志於餘杭山卓庵誦法華經，歷歲既久，感驗屢彰。
甞有一雉，遇師展卷，則伏翼諦聽，前後三載，
初無懈歇，動輙類人。
一日，偶世緣將謝，師拊之曰：汝雖羽族，
夙植善本，而能聽經。
苟脫業身，必生人趣。
明辰遽殞，尋塟菴側。
既而託識於山下豪姓王氏家誕育，修目疎眉，
容貌異常，家人珍惜。
但三歲不能語，以此為苦。
王氏一日設食命志，志方踵門，此子遽曰：我師來也。
舉家驚駭，携以示志。
志拊之曰：此我雉兒。
遂命解衣，周視腋下，尚有雉毛三莖，各陳所自，二俱欣躍。
王氏曰：俟登九歲，乃捨入座，下執巾缾，可乎？
志許之。如期入山，即為薙除，法名曇翼。
雖居妙齡，有邁往之操，遂梯山航海，徧參知識。
初依廬山遠法師，明悟大乘。
續入京，扣羅什尊者，參譯經義，益增辨敏。
遂東裴徊遊會稽，因觀秦望山，林麓茂密，
即誅茅為菴，日誦法華，以為常課，殆僅一紀。
偶一日，時將曛暮，見一婦人，容儀美麗，
身被彩服，手携竹籃，內有白豕，暨大蒜兩莖，
正立師前，方且泣曰：妾因采薇入山，道逢猛虎，
奔遁至此，日既夕矣。
前之無託，癡意告師，暫投一宵，不知可乎？
師稱涉嫌，堅却不從。
女則雨淚哀鳴，師乃憐之，讓以草牀，遂蒙頂壁。
觀至三鼓，女號呼疾作，其聲悲緊。
師訪之曰：汝何所苦？
答以腹疾#CB17975;痛，其痛難忍，
覬師慈悲，與之按抑。
師曰：吾大戒師僧，摩挲婦人，破毀禁戒，此何理也？
雖然，不忍坐視。遂以淨巾裹杖，遙為按抑。
斯須告云：已不須矣。
翌日凌晨，女出庭際，以彩服化祥雲，豕變白象，蒜化雙蓮。
女曰：我普賢也，故來相試，汝不久預我眷屬矣。
言訖，乘象騰空而去。
天華地振，鄉落人民，覩未曾有。
遂錄實聞州縣，續奏朝廷，蒙賜法華寺額，今天衣是也。
orig::  ^850b14

阿檀地〔一〕，檀陀婆地〔二〕，檀陀婆帝〔三〕，檀陀鳩賖隷
〔四〕，檀陀脩陀隷〔五〕，脩陀隷〔六〕，脩陀羅婆底
〔七〕，佛#CB00501;波羶禰〔八〕，
薩婆陀羅尼阿婆多尼〔九〕，薩婆婆沙阿婆多尼
〔十〕，脩阿婆多尼〔十一〕，僧伽婆履叉尼〔十二〕，
僧伽涅伽陀尼〔十三〕，阿僧祇〔十四〕，僧伽波伽地
〔十五〕，帝隷阿惰僧伽兜略阿羅帝波羅帝
〔十六〕，薩婆僧伽三摩地伽蘭地〔十七〕，薩婆達磨脩波利剎帝
〔十八〕，薩婆薩埵樓駄憍舍略阿#CB00145;伽地
〔十九〕，辛阿毗吉利地帝〔二十〕
commentary::  ^850c28

△三、覆以神力
orig::  ^850c44

世尊！若有菩薩得聞是陀羅尼者，當知普賢神通之力。
若法華經行閻浮提有受持者，應作此念：皆是普賢威神之力。
commentary::  ^850c46

覆以神力者，是知若聞若持，莫非普賢神力致之也。 ^851a4

△四、示勝因。
orig::  ^851a6

若有受持、讀誦、正憶念、解其義趣、如說修行，
當知是人行普賢行，於無量無邊諸佛所深種善根，為諸如來手摩其頭。
commentary::  ^851a8

若能為五種法師流通法華，即於三世佛所為種、
為熟、為脫也。此人同未來諸佛得脫，故言同普賢行。
此人已於先佛植善，故言深種善根。
此人為現佛所熟，故信手摩其頭。 ^851a14

△五、示近果
orig::  ^851a20

若但書寫，是人命終當生忉利天上，是時八萬四千天女作眾伎樂而來迎之，
其人即著七寶冠，於采女中娛樂快樂，
何況受持、讀誦、正憶念、解其義趣、如說修行！
若有人受持、讀誦、解其義趣，是人命終為千佛授手，
令不恐怖、不墮惡趣，即往兜率天上彌勒菩薩所。
彌勒菩薩有三十二相大菩薩眾所共圍繞，
有百千萬億天女眷屬而於中生，有如是等功德利益。
commentary::  ^851a22

但能書寫。近在忉利。
具五法師。次在兜率。
△六、總結。
orig::  ^851a36

是故，智者應當一心自書、若使人書，受持、
讀誦、正憶念、如說修行。
commentary::  ^851a40

△二護法。
orig::  ^851a44

世尊，我今以神通力故守護是經，於如來滅後閻浮提內，廣令流布使不斷絕。
commentary::  ^851a46

此誓願護法也。
△三、述發三：初、超述護法。
orig::  ^851b2

爾時，釋迦牟尼佛讚言：善哉，善哉！
普賢！汝能護助是經，令多所眾生安樂利益。
汝已成就不可思議功德，深大慈悲，從久遠來發阿耨多羅三藐三菩提意，
而能作是神通之願，守護是經。
我當以神通力，守護能受持普賢菩薩名者。
commentary::  ^851b4

第三、述發者，即是如來舉勝述成其劣，增進行者勇銳弘宣。
今先述護法，云：汝能如是外多利益、內積慈悲，
又久遠已來作如此護，我亦以佛之神力守護是法，況復汝耶？ ^851b14

△二、追述護人五：初、述示身教法。
orig::  ^851b20

普賢！若有受持、讀誦、正憶念、修習、書寫是法華經者，
當知是人則見釋迦牟尼佛，如從佛口聞此經典；
當知是人供養釋迦牟尼佛；當知是人佛讚善哉；
當知是人為釋迦牟尼佛手摩其頭；當知是人為釋迦牟尼佛衣之所覆。
commentary::  ^851b24

自此以下述其護人。
雖不次第述成意足，當知是人則見釋迦牟尼佛者，述其示身教法也。
其尚見我萬德果身，況汝因中六牙白象？
其尚從佛口具足聞經，況汝所教忘失章句？
其尚為佛口讚手摩佛衣所覆，況汝因人陀羅尼覆耶？ ^851b34

△二、超述舉勝因。
orig::  ^851b42

如是之人，不復貪著世樂，不好外道經書手筆，
亦復不喜親近其人及諸惡者，若屠兒、
若畜豬羊雞狗、若獵師、若衒賣女色。
是人心意質直，有正憶念，有福德力。
是人不為三毒所惱，亦不為嫉妬、我慢、
邪慢、增上慢所惱。
是人少欲知足，能修普賢之行。
commentary::  ^851b46

此廣舉因中無諸過惡，少欲知足，修普賢行，即是述勝因也。
我慢者，恃我陵物也。
邪慢者，妄自尊大也。
增上慢者，未得謂得也至若廣明七慢，具在上文。
少欲知足者，涅槃經云：不求不取，名為少欲。
得少之時，心無悔恨，名為知足。 ^851c8

△三、超述示近果
orig::  ^851c16

普賢！若如來滅後後五百歲，若有人見受持讀誦法華經者，
應作是念：此人不久當詣道場破諸魔眾，
得阿耨多羅三藐三菩提，轉法輪、擊法鼓、
吹法螺、雨法雨，當坐天人大眾中師子法座上。
普賢！若於後世受持讀誦是經典者，是人不復貪著衣服、
臥具、飲食、資生之物，所願不虗，亦於現世得其福報。
commentary::  ^851c18

此述近果也。其人當詣道場，必成遠果，況近果耶？
亦於現世得其近果，不但生天。 ^851c30

△四、追述攘外難。
orig::  ^851c32

若有人輕毀之言：汝狂人耳！
空作是行，終無所獲。
如是罪報，當世世無眼。
若有供養讚歎之者，當於今世得現果報。
若復見受持是經典者，出其過惡，若實、
若不實，此人現世得白癩病。
若輕笑之者，當世世牙齒疎缺、醜脣平鼻、
手脚繚戾、眼目角睞、身體臭穢、惡瘡膿血、
水腹短氣、諸惡重病。
commentary::  ^851c34

此述其能攘外難也。
如來廣示毀者之罪，令知過必改，不相惱亂，
非但持經者得其難滅，抑亦乃欲毀者福生。
既無毀無難，則彼此安樂，曠濟無偏，慈之至也。
引事證。有廬山僧，號祖可，字正平，姓蘇氏，
西蜀廣漢伯固之子，養直之弟。
幼瞻家學，預江西詩社，與當時賢士為莫逆交，
其聲藉甚，有瀑泉集版行。
可平時身雖出家，而留心風月，每以騷雅為事。
偶一日，猛省曰：眉宇向秋，自壯迄今，專於吟詠，皆是綺語。
忽若死魔索戰，將何排敵？
遽扣一耆宿曰：且藏乘秘典，何者為勝？
宿曰：法華君於群經，此為最勝。
何則？如來自稱諸經之王，固可信矣。
可依教歷覽，既而乃曰：雖徧閱終軸，所可取者，
止有香風吹萎華，更雨新好者一聯，頗協下意，
可以習氣凝厚，其於貝書無自而入。
輕發此言，即時感迦摩羅疾，舉身焦爛，世謂大風疾是矣。
其臭初不可近，自是逾三十年方殞，故叢林迄今以癩可目之。
經云：若見受持是經者，出其過惡，若實若不實，此人現世得白癩病。
此其騐也，可不龜鑑哉！ ^851c46

△五、述信者功德
orig::  ^852a32

是故，普賢！若見受持是經典者，當起遠迎，當如敬佛。
commentary::  ^852a36

此述其結信者功德也。
當如敬佛者，其敬至矣。
△四、發益二：初、聞品益。
orig::  ^852a38

說是普賢勸發品時，恒河沙等無量無邊菩薩得百千萬億旋陀羅尼，
三千大千世界微塵等諸菩薩具普賢道。
commentary::  ^852a42

此結聞品益也。旋陀羅尼是初地位，具普賢道是十地位。 ^852a48

△二、聞經益。
orig::  ^852b2

佛說是經時，普賢等諸菩薩，舍利弗等諸聲聞，
及諸天、龍、人非人等，一切大會皆大歡喜，
受持佛語，作禮而去。
commentary::  ^852b4

此聞經益也。歡喜如前說。
問：此中云何猶稱聲聞？
答：乃是經家存其本位耳。
又經家稱其是大乘聲聞，以佛道聲令一切聞，則斯義彌顯也。
總上第八卷文畢。
妙法蓮華經卷第十〔終〕
 ^852b10
