
other:: 大方廣圓覺修多羅了義經心鏡卷第二
author:: 前住台州赤城山崇善教寺釋智聰述
other:: 
## 普眼菩薩章
○普眼菩薩章
commentary:: 
蓋聞菩提之為極，神妙寂通，圓智湛照，
道絕形識之封，理畢生滅之境。
眾生無始之病，起自四大、五蘊、六根，喻如人之兩足，
有足則能行，無足則不能動。
是以聖人有以見動足以喪志，舉足以失方，
於是止而觀之，靜而明之，使其動而能靜，靜而能明。
普明觀眾生動而未靜，欲息空花之病足，
廣說如幻之法門，故有此章之來意也。
orig::  ^388b25

於是普眼菩薩在大眾中〔至〕長跪叉手而白佛言：
commentary::  ^388b39

請法式儀例如前釋〔次正請〕。
orig::  ^388b41

大悲世尊願為此會〔至〕演說菩薩修行漸次。
commentary::  ^388b43

此位菩薩因聞幻化空花如幻三昧，雖聞未知如何思惟，
雖思未知如何修行，雖修未知如何取證，故特啟問。
如來思惟修證之法，依經本有六問，攝六歸二，且存二問。
經曰：云何思惟？云何住持？
立二云何見？止是二問。
諸宗立說不同，唯慈室云：兩番云何？
顯是正請也。但思惟必藉方便，住持必攝開悟，
故今列二正問，以兼修行漸次，并假設方便開悟也。
orig::  ^388b45

云何思惟？云何住持？
commentary::  ^388c16

十六、觀經韋提希夫人請修淨業，亦有二問，與此大同。
彼云：教我思惟，教我正受。
正受、住持，名異體同。
但觀經云正受，即三昧，非今住院之住持。
此云住持，即秘密藏住如幻三昧。
經云：入理般若名為住。
今問思惟修習，亦是正心行處也。
佛因韋提希問，答以三種淨業，即孝養父母，
行世仁慈，受持三歸，具足眾戒。
此經思惟修習，豈越於此三業？
彼云教我正受，佛答以十六妙觀，觀即住三昧也。
經云：諸佛如來以法界身入眾生心想中，
是心作佛，是心是佛，諸佛正徧知海從心想生。
今之云住持，豈離法界身？
此經能證者，雖作止任滅，亦是觀經是心作佛，是心是佛。
心作心是，即與向下作止任滅義意不迷。
金剛亦云：應云何住？
云何降伏其心？今云住，即住理。
二乘住真諦，菩薩住俗諦，佛住中道第一義諦，亦與諸佛住處名常寂光。
寂光即三德也，豈非三德秘藏也？
又經云：以大圓覺為伽藍，安住平等性智。
豈作世間伽藍解會也？
orig::  ^388c18

眾生未悟，作何方便普令開悟？
commentary::  ^389a4

未悟，即是未聞思修人，未入三昧正心行處人，
更作方便，曲巧善權，此是再三勤懇之意。
orig::  ^389a6

世尊！若彼眾生無正方便〔至〕如是三請終而復始。
commentary::  ^389a12

正方便，法華謂之秘妙方便。
十六觀經有異方便，即是如來善權誘引之辭，通謂之方便。
蓋佛本無身無說，亦無眾生，亦無成佛不成佛。
一真法界，實相理地。
祇為眾生迷真逐妄之久，不能覺悟，剛強難化。
諸佛慈悲心切，假說方便，立圓覺名。
圓無自性，人人本具。
此圓覺即佛知佛見。
法華謂開佛知見，可謂一潮以通百浦也。
〔次誡其所聽。〕
orig::  ^389a14

爾時，世尊告普眼菩薩言〔至〕默然而聽〔下答起行方便〕。 ^389a28

善男子！彼新學菩薩〔至〕應當正憶念遠離諸幻。
commentary::  ^389a30

正念者，即正心行處三昧也。
諸家解不同，多以無念為正念。
今謂未然。若論本來無念，何用正之？
只緣見今有念，其念虗妄不正，必須以正正之。
如世人屋，屋若不邪，何正之有？
正之必為邪也。眾生無始妄心，六塵緣影。
此妄邪念，念念是病。
聖人假設法藥，以正關邪，其邪必正。
如來淨圓覺心，本無邪正。
只為不守正性，為邪妄熏動。
正隨妄轉，水逐波流。
假說方便為筏，以八正為船，度難度者。
其念若正，五蘊空花，六根重病，任運自離。
故云遠離諸幻。但知離幻，方未知幻藥實用。
故後具出方藥。〔初修習定〕
orig::  ^389a32

先依如來奢摩他行。
commentary::  ^389b4

圓覺體寂，因元靜乃稱止；本覺虗照，由常明故曰觀。
妄風俄動，假妙奢摩他而止之；心珠久昏，須毗婆舍那而觀之。
散即止，昏即朗。非此法藥，覺性何由可顯？
奢摩他，此云止。涅槃名為能滅，能滅一切煩惱。
又云能調，能調諸根惡不善故。
又云寂靜，能令三業成寂靜故。
又云遠離，離眾生五欲故。
又云能淨，能清貪欲、嗔恚、愚癡三濁惡法故。
以是義故，名止為定。
毗婆舍那，此云觀。
涅槃名為正見，又名了見，曰能見，曰徧見，
曰次第見，曰別見，慧之總名也。
優畢叉，此云止觀平等。
涅槃名為平等，又名不諍。
永嘉云：奢摩他曰寂而常照，毗婆舍那曰照而常寂。
優畢叉，非照非寂。
奢摩他名出楞嚴、圓覺，如前所引三名出涅槃也。
天台出時，楞嚴、圓覺未至。
後智者自影傍三觀，立三止名：體真止
〔即奢摩佗〕，方便隨緣止〔即三摩鉢提〕，息二邊分別止
〔即禪那〕，亦曰定。此經為之二十五定輪。
今依如來因地法行，須明深觀。
又觀即是境。天台云：對觀名境，對止名諦。
其實三止三觀，名異體同。
如水與氷，氷名為止，水名為觀。
水性雖流，觀也；結而為氷，止也。
今先依奢摩他行，此用三止，止其虗妄流動之心，息其攀緣。
一念若止已，即止即觀，照此幻心，自然消落。
幻心離念，一切精神，動靜不移，憶忘如一。
因地修行，想見其為人也〔次令持戒〕。
orig::  ^389b6

堅持禁戒。
commentary::  ^389c4

夫持戒者，精潔如氷壺玉井，立志如節操嚴霜，
秋毫無犯，方曰堅持。
戒品有三：一名毗尼，二名尸羅〔此翻為戒，
即六度中一也〕，三名波羅提木叉〔此云處處解脫，亦云別別解脫〕。
天台戒疏云：戒乃運善之初章，却惡之前陣，
亦謂之善生符、不死藥。
據理先受三歸，次受五戒。
此三歸、五戒，大小乘為發行之初，修觀之始。
龍樹云：念佛如醫王，念法如服藥，念僧如看病人，念戒如藥禁忌。
故三歸之後，方明諸戒也。
佛初出世，未轉法輪，先為白衣波離提謂二人受三歸，次受五戒。
若在家佛弟子破此五戒者，則非清信士女。
經云：五戒者，天下之大禁忌。
若犯五戒，在天則違五星，在地則違五嶽，
在方則違五帝，在身則違五臟，如是世間違犯無量。
若約出世間犯五戒者，則破五分法身、一切佛法。
所以者何？五戒，一切大小尸羅根本。
若犯此五戒，則不得更受大小乘戒也。
此五通名戒者，以防止為義，能防惡律儀無作之非，止三業所起之惡。
此出天台法界次第。
今時道俗雖云持戒，豈知有大小乘律儀之殊？
今依大智律師資持事鈔，出小乘僧尼所受五篇七聚名目。
五篇者：一、波羅夷，二、僧伽婆尸沙，三、偷蘭遮，
四、波逸提五波羅提提舍尼。
〔義翻向彼悔，從對治境。
僧祇云：此罪應發露也。〕
如上五篇，更加六突吉羅為六聚。
若云七聚者，分突吉羅為二聚：身名惡作，口名惡說。
分身口為二聚，故云五篇七聚。
智論云：禁戒為性，剃髮染衣為相，氷潔其心，
玉潤其德，如前戒品。
僧尼所受之法，不通俗人。
僧則二百五十，尼則五百，並五篇七聚。
持之無犯，證阿羅漢，後出大乘。
菩薩律儀，通道俗七眾人受。
大乘三聚戒者：一、攝律儀戒，二、攝善法戒，
三、攝眾生戒。知則斷惡，修善度生。
梵網云：戒如明日月，亦如纓絡珠，微塵菩薩眾，由是成正覺。
又云：誦我本師戒，甘露門則開。
當知修圓覺者，先依如來奢摩他，定其志，攝其心。
次依毗尼軌則身心，然後身開遮，口容說默，
意行止觀，遠離諸幻，到清凉池也。
〔次資徒眾琢磨。〕
orig::  ^389c6

安處徒眾。
commentary::  ^390a40

道不孤運，弘之由人。
聖人制法，假緣進道。
如陶家輪作瓶瓦等，先擇良處，水草豐便，始立作所。
欲結期限，建置壇場，必安處徒眾。
選良朋勝友，互相#CB15081;發，為同行善知識。
如法華、淨藏、淨眼與淨德夫人，化妙莊嚴王，
飜邪為正，同見宿王華智佛，此皆良友也。
所以云：蓬生麻中，不扶而直。
安處徒眾，意在於斯。
〔次攝念思惟〕
orig::  ^390a42

宴坐靜室。
commentary::  ^390b8

天台依大藏教，立四種三昧。
皆先二十五方便，建立壇場。
如棱嚴圓覺，皆有期限，制之一處。
今宴坐者，安坐以攝身住。
身住則心安，心閑則境寂。
故攝身心者，必須靜室。
要知道雖無在，必假緣生。
故古之修道者，多於山林樹下，阿蘭若閴寂之處，
薙草結茅，木食澗飲。
或依蕙嶂，或友猿鶴，或枯木身心，或韜光晦跡，
或飛錫泉涌，或翠峗晏寂。
如此聖流，道高龍虎，德重鬼神，豈比今時纓情好爵者。
佛在世時，有一沙門過失，遣出外居，絕無衣食。
適遇四王會下，一神鬼亦有過，遣下人間相會，共言衣食。
鬼云：吾雖有過，神力尚在。
汝可上吾肩上，遊行世間。
人見之，謂是阿羅漢。
每日得食，兩共歡喜。
忽一日，四王遣神將收錄此鬼。
鬼急走，奔越肩上。
沙門墮地，苦惱自當。
又如五扇提羅果報，曾不畏哉。
思之古人，或得志之後，雲房嵓屋，長養聖胎。
或黃卷青燈，亦不遺深志。
因念此世浪死虗生之徒，偶言及此。
〔次明生法二空境。
初生空境。〕
orig::  ^390b10

恒作是念我今此身〔至〕和合為相實同幻化。
commentary::  ^390b44

此明生空境。生空者，常作此念，即以空慧觀見此身從虗偽生，
最初一性與本覺同體。
忽為無明業熏，不守自性，隨業受報為風火。
持此識性入母胎中，錯認遺弃如己舍宅，
生愛樂心以為己身，生我所相。
攬此不淨聚成一塊，為之色身，是名色蘊。
領受此身生苦樂想，是名受蘊。
思想苦樂，是名想蘊。
因此造作，名為行蘊。
識居其中，是名識蘊。
如五指頭成一拳相，是名身見，又名人見，又名眾生。
攬此四大五蘊成此色身，故名生空境。
推其根本，是無明業識假四大生。
風火二大摶識來入母胎，赤白二滴，是名水大。
如水生泡聚而為身，是名地大。
此四大並無實性，錯認為身，故名五陰實法。
此四大雖無實體，假緣而生，因緣和合而有，故曰緣生。
緣是因緣，於父母有少因緣來生我家。
若識去時，息風隨去，暖亦隨之。
地水二大既無火風所養，是故地水自然散滅。
前世善業為因，故名為生。
生者，成也。因業若謝，則此色身為之果亡。
四大分散，故名為死。
死者，盡也。魂識蕩散，主宰既去，因緣盡矣。
髮毛者，血之苗也。
爪齒者，髓之苗也。
皮肉髮毛所依之地，次血潤之，則有增長。
筋骨者，爪齒所依之地，以髓潤之，則有增長。
凡有三百六十骨節，九萬九千毛孔，八萬四千戶蟲，如上總歸地大。
唾涕膿血便利，水大也。
暖，火大也。動轉，風大也。
父母合氣成身，從生至長，及以老死，皆名垢色。
地水火風，各自還源，故曰各離。
四大既散，妄身即滅。
死了燒了，#CB01926;飛煙滅。
故云今者妄身，當在何處。
結上文云，即知此身，畢竟無體。
和合為相，實同幻化。
結生空境也。佛在世時，有人夜宿空亭。
至深夜間，見餓鬼持一死屍來。
續有一鬼，隨後而至。
二鬼爭此死屍，互相是非，競諍不已。
遂問空亭人，是誰將來。
是空亭人，慮左右或不得者，必來加害，只得實說。
大鬼持來，小鬼於空亭人，拔去其手。
大鬼將屍上手補之。
如是一身，都被換盡。
二鬼喫了死屍，抹口而去。
此人了了分明，見如此事。
至天明，默地沈吟，今我此身，被鬼換盡。
我自無其身，一向逢人問言，我今是有身，是無身。
直到祇桓寺，問諸羅漢，今我身者，是有是無。
聖者云，此人可度。
於是答言，爾身從來是無。
因緣和合，假名為身。
因此悟道，證阿羅漢。
經之所謂實同幻化者，類斯意歟。
〔次根塵，名法空境。〕
orig::  ^390b46

四緣假合妄有六根〔至〕似有緣相假名為心。
commentary::  ^391a28

四緣即四大。此四假和合，如水生泡，名之為身。
此身具眼、耳、鼻、舌、身、意為六根，如眼緣色塵之類。
五根亦名有所緣。
空品云：各各自緣諸塵境界。
中外合成者，於中內六識積聚，似有緣相，假名為心。
錯認緣影為自心相。
又云：虗妄浮心，多諸巧見。
涅槃德王品云：譬如有王，以四毒蛇盛之一篋，令人瞻養。
若令一蛇生嗔恚，我當準法戮之都市。
其人怖畏，捨篋逃逝。
王遣五旃陀羅拔刀隨之。
一人藏刀，詐為親友。
其人不信，投一聚落，欲自隱匿。
既入聚落中，不見人物，聞空中聲：今夜當有六大賊來。
其人恐怖，復捨而去。
路值一河，其水漂急，即取竹木為筏，截流而過。
達彼岸已，安隱無患。
菩薩亦爾，聞涅槃經，觀身如篋，四大如蛇，五旃陀羅五陰。
詐為親友，即貪愛空聚落。
六入六賊，即外六塵。
河即煩惱。以道品之筏，到於常樂涅槃彼岸。
向下經文，結上根塵。
緣塵之心，亦是結上法空境。
此與空品明生、法二空境同。
先賢未知，不作此釋。
〔次結法空境觀。〕
orig::  ^391a30

善男子，此虗妄心若無六塵〔至〕畢竟無有緣心可見。
commentary::  ^391b16

須知在母胎未生時，四大成身，為之生空境。
出胎之後，根攬外色，緣六塵影，名為六根、
六塵，方名法空境。
以由六根、六塵、六識，總為十八界，謂之諸法，故云法空境。
今文正結法空境。
根緣塵影，認之為心，故云此虗妄心。
若無六塵，則不能有。
此結法空，故云無有緣心可見。
〔次明生空觀。〕
orig::  ^391b18

善男子！彼之眾生幻身滅故〔至〕幻滅滅故，非幻不滅。
commentary::  ^391b30

此明生空觀也。觀必對境，故曰生空境。
若四大和合，成此色身，名境。
復用幻觀，觀此四大色身，四大有散有滅，故云幻身滅故。
幻心本依四大色身而住，既身滅已，無四大身，
此心無依止處，故云幻心亦滅。
此幻心既滅已，無取塵者，故云幻塵亦滅。
滅塵之幻，此幻亦自無體，性本自空，故云幻滅亦滅。
滅幻之智，智還成障，此智亦滅，故云幻滅滅故。
如燃火杖，亦復自燃，以屑出屑，屑亦頓出，
心身俱滅，境觀雙亡，始本一合，無能合者，
故曰非幻不滅，唯真如之智獨存也。
此智亦如鏡中像，有像則現，無像則虗，
全修是性，全性成修，性無所移，修常宛爾。
〔下引喻〕
orig::  ^391b32

譬如磨鏡，垢盡明現。
commentary::  ^391c8

此譬生空觀，去四大色身之垢，須假圓照觀力，幻身方滅。
如鏡昏須藥磨之，垢去明現，圓覺之性，不得磨也。
更了垢即是明，明即是垢，無明法性，二無二也。
氷水之喻可知也。
〔次明法空觀。〕
orig::  ^391c10

善男子！當知身心皆為幻垢，垢相永滅，十方清淨。
commentary::  ^391c18

此明法空觀。當知身心者，身六根，心即緣塵之影。
一心三智，蕩一切相，不出六根六塵六識此十八界。
而此根識，與塵相偶。
用攀緣心，以五愛根，取五欲塵。
此五欲境，如花上露，見陽則晞。
非真如理觀，垢相如何永滅。
當知圓覺寂照，如紅爐一點雪，豈容暫住。
十方即十界，地獄轉即天堂，穢#CB15131;轉即淨國。
依正不相妨，色心無罣礙。
〔下引喻五欲根，取五欲境。〕
orig::  ^391c20

善男子！譬如清淨摩尼寶珠〔至〕見彼摩尼實有五色。
commentary::  ^391c34

此文正譬五根取五欲塵，珠喻圓覺一性也。
圓覺不守自性，隨五欲根，取五塵境，如珠映色，隨方顯現。
愚者見色，凡夫自味，二乘自離，如鬼虎龍蛇。
菩薩見色，皆是圓覺。
色即法界，佛見色非如非異。
永嘉云：心是根，法是塵，兩種猶如鏡上痕。
痕垢盡除光始現，心法双亡性即真。
聖人區區，假說方便，如採花成蜜。
〔下結法空觀。〕
orig::  ^391c36

善男子！圓覺淨性現於身心〔至〕身心自相亦復如是。
commentary::  ^392a2

此結法空觀。圓覺隨緣作一切法，在身則全覺性為四大，
地水火風覺性；在心則眼結為色，耳結為聲，
鼻結為香，舌結為味，身結為觸，得非隨類各應也。
迷者為愚，謂淨圓覺性實有身心之相，
認之為我生四見心，執之為我妄見生滅，
故云亦復如是也〔下總結生法二空境觀〕。
orig::  ^392a4

由此不能遠於幻化〔至〕即無對垢及說名者。
commentary::  ^392a16

此節經意，即是總結上生法二空，若境若觀。
眾生初中陰來受胎時，只為迷於無明。
始無明緣行，終至老死。
十二緣中，初認無明錯用之始，四大五蘊為生空，六塵緣影為法空。
生法二空，是眾生妄執之境。
今用奢摩他圓覺寂照，名二空。
觀空此四大五蘊十二入十八界，並無根元。
悟空花相，幻化相塵，轉為覺明。
此圓覺性，性亦本空。
無明垢盡，即無對垢。
垢既盡已，六度行圓，強名菩薩。
平等性中，亦無生佛之名。
故云及說名者，是諸法空相。
不生不滅，不垢不淨，亦無老死。
無老死盡，無苦集滅道，無四諦也。
無智無得，方可名菩提薩埵。
orig::  ^392a18

善男子！此菩薩及末世眾生〔至〕無邊虗空覺所顯發。
commentary::  ^392a42

此明當機之眾，末世眾生，遠及如來滅後，
後五百歲中，如是修圓覺者，觀行功成，
眾生在迷，如古鏡未磨，覺性不顯。
今用圓觀，照於覺相，境觀双運，如垢去鏡明，
百界三千，一時顯現。
又須知心鑑本明，性德三千本具，但圓覺未顯。
盖三惑塵垢所覆，今既去塵，影像俱滅，
如幻三昧現前，全由性具。
到此一切諸法，法法清淨，有何方所？
故曰無方清淨。佛頂云：十方虗空，生我心內。
故曰無邊虗空。境智双融，故云覺所顯發。
覺者觀也，所者境也，顯發即感應道交。
指要云：凡地三千無隔，隨一念以俱圓。
佛地三千既融，隨一塵而盡具。
況生成心中之佛，佛應心中之生，感應之體尚同，權實之益何別？
故云：但化菩薩，不為二乘。
其有聞法者，無一不成佛。
以上觀成理顯，向下經文，復將所顯三千妙法，一一歷於色心依正眾生。
諸佛百千三昧，無量行門，一一無非圓覺妙心。
如是則一切眾生，皆毗盧體，一切國土，
悉常寂光，心佛眾生，三無差別。
orig::  ^392a44

覺圓明故顯心清淨〔至〕鼻、舌、身、意亦復如是。
commentary::  ^392b32

始覺之智，謂之覺圓明。
此之覺智，與本覺合。
合起本覺妙明，謂之圓覺。
圓覺即佛也。既已成佛，毗盧遮那遍一切處。
將此毗盧，歷一切法。
即攝一切諸法，歸己識心。
反觀諸法，唯心所造。
今之歷法，要顯心具。
具無別具，盡是緣生。
生無別生，盡是心具。
心生心具，法法清淨。
故云顯心清淨。華嚴云：三界無別法，唯是一心作。
心清淨，見塵清淨。
諸經多云心見者，只謂心與眼，在先明之。
棱嚴七處徵心，八還辨見。
此經亦云：虗妄浮心，多諸巧見。
見塵屬色，色即法界。
塵清淨故，則眼根清淨。
浮塵根，即眼是也。
行法云：眼漸漸見障外事，豈非淨乎？
根既淨，識又安得不淨？
故云識清淨。此識乃七識，亦云傳送識，如世傳言送語也。
此則心見一雙，故先明也。
聞塵即耳根，根塵識三事清淨。
覺塵即身根，亦塵識三事清淨。
鼻舌身意，亦皆清淨。
故云亦如是。經中先言心，後言意，心意一也。
覺觸即身也。此二並出佛慈，鄭重如上。
歷六根竟〔次歷六塵清淨〕。
orig::  ^392b34

善男子！根清淨故色塵清淨，〔至〕香、味、觸、法亦復如是。
commentary::  ^392c20

此六塵亦云六入，屬識所遊涉，故亦名六塵。
塵以染汙為義，以能染汙情識，故通名為塵也。
在眼曰色，在耳曰聲，在鼻曰香，在舌曰味，
在身曰觸，在心曰法。
法即心緣想一切諸法也。
此六塵境，大能引人入於惡道。
大修行人，道俗須用防謹。
如家賊貪欲熾盛者，且當恣其所向。
如輪釣魚，魚強絲弱，不可強牽。
但釣餌入口，其近遠亦不久而獲於塵。
修觀亦復如是。如佛在世，在家之人，皆得道果。
鴦崛摩羅，彌殺彌慈。
末利夫人，唯酒為戒。
和須蜜多，婬而梵行。
提婆達多，邪見即正。
當知惡不妨道，須用之有方。
祖師云：呵五欲者，為障道故。
今經一一歷此六塵境，皆是圓覺。
婬坊酒肆，柳巷花街，皆是覺性。
色本不迷，但人自迷之。
酒無醉人之心，人自醉之。
聖人見之如毒蛇，許由洗耳，巢父飲牛。
先賢尚畏聲色，吾何以獨不畏哉。
所以金剛經云：不著色聲香味觸法者，良哉其言矣。
〔次歷四大〕
orig::  ^392c22

善男子！六塵清淨故〔至〕火大、風大亦復如是。
commentary::  ^393a6

此則言一人四大，徧一切處。
如棱嚴中，西竺人家，午時無火種，將陽燧取火
〔陽燧，火鏡也〕。先將鏡擎在手中，以艾安鏡前，
朝於太陽，須臾自然火出。
今窮四大之性，亦復如是。
火從天降，為從艾生，為從鏡出？
若從天降，宮中須有一帶火路而來。
若從艾生，艾是野徑之物，在野不見生火。
若從鏡出，未取火時，鏡在臺上，不見火生。
如是因緣和合，而有鏡、艾、日三各居，不和合時，斷不生火。
緣者是緣生，緣生中具火性。
鏡、艾、日三若差別時，雖三各有性，具緣不合時，亦不生火。
以此例之，若非圓覺觀力，塵終不消。
用圓覺照之，是為緣生。
因緣和合，塵消覺圓，生死情盡〔次歷眾生法，依正約多人也〕。
orig::  ^393a8

善男子！四大清淨故，十二處、十八界、二十五有清淨。
commentary::  ^393a32

此歷眾生法，四大、五陰、十二處、十八界。
二十五有者，四洲、四惡處、六欲天、梵天、
四禪天、四空處天、無想天、那含天，各有界入根塵。
一人妄識，入畫瓶中。
空品云：其心在在常處，諸根如鳥投網。
如佛世一比丘，樹下坐禪，經十二年，心緣六塵，不能覺悟。
佛化為一僧，至晚同宿樹下河中。
忽一龜從河而出，漸至路傍。
有野狗搏此龜，其龜藏了六處，狗不得便而去。
龜下水，佛問比丘：汝見否？
曰：見。見甚麼？見龜藏六，得活性命。
佛云：汝十二年貪香味觸，攀緣塵境，不能入道，
反不如龜能藏，達性反常。
比丘聞之，證阿羅漢果。
〔次明歷佛法依正清淨。〕
orig::  ^393a34

彼清淨故十力、四無所畏〔至〕陀羅尼門一切清淨。
commentary::  ^393b8

十力者，一處非處力、二業力、三定力、四根力、
五欲力、六性力、七至處道力、八宿命力、
九天眼力、十漏盡力。
四無畏者，一智無所畏、二漏盡無所畏、
三說障道無所畏、四說盡苦道無所畏。
四無礙智者，一義無礙智、二法無礙智、
三辭無礙智、四樂說無礙智。
十八不共法者，一身無失、二口無失、三念無失、
四無異想、五無不定心、六無不知已捨、
七欲無減、八精進無減、九念無減、十慧無減、
十一解脫無減、十二解脫知見無減、十三一切身業隨智慧行、
十四一切口業隨智慧行、十五一切意業隨智慧行、
十六智慧知過去世無礙、十七智慧知未來世無礙、十八智慧知現在世無礙。
三十七助品者，入道淺深之氣類也。
四念處〔一身念處、二受念處、三心念處、
四法念處〕、四正勤、四如意足〔一欲如意足，
二精進如意足，三心如意足，四思惟如意足〕，
五根〔一信根，二精進根，三念根，四定根，
五慧根〕，五力，七覺支，八正道。
陀羅尼門，廣有八萬四千。
處中說有五百，略說有三種，有旋陀羅尼，
有百千萬億旋陀羅尼，有法音方便旋陀羅尼，
皆遮持義，遮惡持善，如完器盛水不漏，
如是法門，入圓覺中，一時清淨。
orig::  ^393b10

善男子！一切實相性清淨故〔至〕十方眾生圓覺清淨。
commentary::  ^393c12

初是登圓初住菩薩，破一品無明，證一分三德，三德即實相也。
此菩薩證實相已，分身百世界作佛，豈止一身多身，
乃至十方眾生，悉入圓覺，圓明清淨，況四十二，直至妙覺分身。
不可以心思，此是佛正報，正報身是也，以身歷一切法也。
orig::  ^393c14

善男子！一世界清淨故〔至〕一切平等清淨不動。
commentary::  ^393c26

初住菩薩，分身百世界作佛，何止圓裹三世。
此聖人力，用三千大千火起，一唾能滅三千大千。
蕩為虗空，則一吹便成。
擲大千於方外，吞萬象於胸中。
將一毛吞大海水，不撓龍魚。
以芥子藏須彌山，不傷樹木。
故曰清淨不動。
orig::  ^393c28

善男子！虗空如是平等不動〔至〕當知覺性平等不動。
commentary::  ^393c40

圓頓極致，本無位次，約所證淺深而立其階降。
今且從圓初住中間四十一位，觀成歷法，
攝一切諸法無遺，不從心外生也。
虗空性與覺性平等不動者，棱嚴云：十方虗空生汝心中，猶如片雲點太清裏。
十方佛國世界在虗空中，虗空尚在我心，佛國世界又安得不在我心？
我心不動，虗空性亦不動。
虗空不動，十方佛國亦不動。
身不動，心不動，依正二報俱不動。
不動即常住，不迁不變，法法如如，謂之諸法寂滅相，不可以言宣。
此不動性，非造作令不動，乃覺性天然不動。
本性空中，自無動相。
四大不動，不出依報，常知覺性。
只圓覺之性，非動非不動，不動之動為之動。
此不動性，攝八萬四千陀羅尼門，皆歸不動性中，
不寬不窄，常住湛然，性自清淨，即空如來藏第一義諦也。
〔次明妙覺極證，歷一切法。〕
orig::  ^393c42

善男子！覺性徧滿清淨不動〔至〕陀羅尼門徧滿法界。
commentary::  ^394a22

此是妙覺究竟果覺歷法，故云徧滿。
且中間四十一位未圓，故不言滿。
妙覺者，如十五夜月，輪郭既滿，更無邪光。
諸佛所證，證諸眾生根塵見聞覺知。
佛即是眾生，眾生即是佛，況陀羅尼門而不徧滿？
須知八萬四千塵勞，即八萬四千法藏，亦八萬四千相好。
依中現正，正中現依，一毫端上現寶王剎，
坐微塵裏轉大法輪，豈非是大聖歷一切法也？
或云不然者，下文云彼妙覺性，既指彼者，即前經文妙覺歷也。
過茶無字，金剛後心入妙覺位，所證既極，
一切清淨法界含容，本無色像，有何更存往來？
故下文顯言妙覺。
orig::  ^394a24

善男子！由彼妙覺性徧滿故〔至〕陀羅尼門無壞無雜。
commentary::  ^394a48

言妙覺，即本覺也。
本覺，即見前眾生一念性德。
此性即本覺性，如氷水無二。
此性圓融，徧在眾生根塵內，無壞無雜。
無壞者，豈可壞了一根，別取一根。
只為今人情生，智隔不融，見有生滅。
十信菩薩，六根清淨，不易生身，即是法身。
如法華云：父母所生眼，悉見三千界。
父母所生耳，聞三千大千世界聲。
龍女，即此父母生身，便往成佛。
智者大師，悟法華經，見靈鷲山，儼然未散，
皆是肉眼，可為不壞也。
無雜者，且如人眼與耳，不過一二寸，各守界分。
眼只能見，不能聞。
耳能聞，不能見。鼻舌身意，各各皆然。
於內雖通，於外常隔，可謂不雜。
松直#CB00331;曲，烏黑鵠白，亦不相雜。
雖不壞不雜，又須知亦壞亦雜。
蓋佛法中，以非相為相。
所以凡所有相者，皆是虗妄也。
當知陀羅尼門，即遮惡持善。
今論善惡，無壞無雜。
惡不壞，如性惡。性惡如水，性善如氷。
若去性惡，則諸佛普現色身，從何而立。
若去其水，即無其氷。
以是知性惡不斷。
陀羅尼雖云遮惡，惡即是善，何惡之有。
惡雖不斷，善惡自分明，亦無壞，亦無雜。
春風無高下，花枝自短長。
世間幻術，尚能即無即有，何況大聖所證真幻之術。
幻有，則成一切法。
幻無，則空一切相。
空而不空，謂之空。
有而非有，謂之有。
當知心生法生，心滅法滅。
呂公尚能撮土為香，況佛能融五嶽，枯四海，
窮無量劫事，豈可以凡心所測也。
〔下引喻。〕
orig::  ^394b2

如百千燈，光照一室，其光徧滿，無壞無雜。
commentary::  ^394c2

楞嚴制壇場，以十鏡環繞，中燃一燈，燈體交參，莫分向背。
況百千燈光，照于一室。
雖百千燈，其光歸一。
彼十鏡燈，光亦歸一。
妙覺證性，遍入根塵。
根性塵性，皆是覺性。
覺性滿故，根性塵性亦滿。
陀羅尼門，無壞無雜，故云亦復如是。
古云：鏡灯灯鏡本無差，大地山河眼裏花。
黃葉飄飄滿庭際，不知砧杵落誰家。
人祇知佛性徧滿，殊不知自性徧滿。
要知自性徧滿麼，飢來喫飯困來眠，莫向人間辨是非。
〔次明歷法既徧，諸法平等，無修無證，無生無佛，有法有譬。〕
orig::  ^394c4

善男子！覺成就故〔至〕何以故？
一切覺故。
commentary::  ^394c22

覺成就，此指果人。
妙覺所證，既極觀一切世間之法，無能無所，
無縛無脫，當知菩薩指因人。
菩薩雖居因地，亦解心虗通，亦見一切法本源，
無染無淨，無縛無脫，亦不厭生死，亦不愛涅拌。
盖此菩薩，雖未得度，先欲度人。
佛頂云：自未得度，先欲度人，菩薩發心也。
生死涅拌，猶如昨夢。
如昨夢故，持戒毀禁，初學久習，不起憎愛。
文殊般若云：清淨行者，不入涅槃。
犯重比丘，不入地獄。
何以故？一切覺故。
此言因人果人，諸法平等，無修無證。
〔下引喻〕
orig::  ^394c24

譬如眼光曉了前境〔至〕光體無二，無憎愛故。
commentary::  ^394c42

此且取眼光照前境時，光但直視其物，未分憎愛。
蓋憎愛從人心生，今取光照物時，不分憎愛。
若分憎愛，於我愛者則照之，於我憎者則昧之。
光既憎愛，物亦二之。
今將光喻菩薩心平等，於一切法上圓滿，
無欠無剩，不重不輕，不毀不讚。
彌勒云：一鉢千家飯，孤身萬里遊。
人無青白眼，問路白雲頭。
orig::  ^394c44

善男子！此菩薩及末世眾生〔至〕生死涅槃猶如昨夢。
commentary::  ^395a10

此明菩薩功成道辨。
所證之法，所成就法，離性絕非，見性本元，
達性法界，不從心生，不從外入。
所以非修非證，不即不離，不縛不脫。
雖佛有出世出沒，如石火電光。
雖具有梵音語言，如金針玉線。
諸佛世界，亂起亂滅，如空中華。
生死涅槃，並如昨夢。
可謂佛是眾生，眾生是佛，豈始知本來是佛。
orig::  ^395a12

善男子如昨夢故〔至〕一切法性平等不壞。
commentary::  ^395a26

瞿曇畢竟老婆心切，將自己所證之法，換眾生所逆之心。
大似在夢中與人交易，將黃金換彼頑鐵。
換時雖知貴賤，覺來物之與人，貴人與賤，皆是夢事。
當知生死涅槃，取亦得，不取亦得，為在夢中非實。
起滅去來，亦復如是。
其所證者，亦如夢中得點鐵成金之術。
果向夢中，已成夢事。
夢事非實，得失取捨，皆不可得。
雖不可得，夢事宛然。
其能證者，即是觀慧。
非奢摩佗圓覺妙觀，安能證之。
點金之術，非易可得。
及覺來還在夢中，全夢是空，其夢亦宛然也。
到此作亦得，不作亦得。
止亦可，不止亦可。
任之與滅，亦復如是。
復結云：於此證中，無能無所，必竟無證。
既無我人，亦無證者。
今問證者是誰，誰是證者。
夢中說夢，非虗非實。
圓覺如夢，夢即是覺，覺即是夢。
夢覺即空，空無空相。
永嘉云：夢裏冥冥有六趣，覺後空空無大千。
斯之謂矣。〔次結普眼所問之事。〕
orig::  ^395a28

善男子！彼諸菩薩如是修行〔至〕求如是法亦不迷悶。
commentary::  ^395b10

結上所問，思惟住持，皆是正修行路。
修時不無圓覺，覺後圓覺亦無。
證時說有眾生，諸佛證了生佛皆空。
覺此空花，空花亦是於覺。
如是修行，定不迷悶也。
〔次重頌〕。
orig::  ^395b12

爾時，世尊欲重宣此義，而說偈言： ^395b20

普眼汝當知，一切諸眾生〔至〕應如是修習。
commentary::  ^395b22

此偈實以無說示說。
無和合中求和合故。
有四大六塵聖凡之合。
雖然皆夢中幻事。
other:: 
## 金剛藏菩薩章
○金剛藏菩薩章
commentary::  ^395b24

金剛藏菩薩因文殊問：如來本起因地覺心，
要與常住果位名目相應，謂菩提、涅槃、
真如、佛性、庵麻羅識、空如來藏、大圓鏡智等。
因地之覺，果位藏性，相容相通，無明法性，本來不二。
故得金剛藏以迷歎悟，以事難理，以因難果，
以生難佛，是以來意若此。
orig::  ^395b30

於是金剛藏菩薩在大眾中〔至〕幻翳朗然慧目清淨。
commentary::  ^395b42

啟蒙之初，爭得不敘由來蹊逕。
請法式儀例如前釋。
orig::  ^395b44

世尊！若諸眾生本來成佛〔至〕何時復生一切煩惱。
commentary::  ^395b48

此之三疑，乃因聞普眼章，始知眾生本來成佛。
慈室云：成佛者，佛即覺也。
一切無明者，無明不覺也。
覺與不覺，不可並立。
眾生既本是佛，佛即覺也，何故云復成不覺？
此第一疑。又無明若本來是有，無明是不覺，
又如何復云眾生本來成佛，佛即覺也？
又云本來是佛，又云本來無明，無明與佛，言不並出？
此第二疑。此且指一人，有覺有不覺。
下疑十法界眾生，十方即十界。
若十法界異生，始自諸佛，下至地獄，本來已成佛了，何故後來復起無明？
一切如來，何時復生一切煩惱？
此第三疑。今別出楞嚴經中，富樓那亦有此問，大同此意。
彼經云：世尊！若復世間一切根塵陰處界等，
皆如來藏清淨本然，云何忽生山河大地諸有為相，
次第迁流，終而復始？
富樓那〔亦云滿慈子〕再問言：若此妙覺，
本妙覺明，與如來心，不增不減。
難云：無狀忽生山河大地諸有為相〔無狀即無故也〕，
如來今得妙空明覺，山河大地諸有為相，何當復生？
若此妙覺，本妙覺明，與如來藏，心不增不減。
金剛藏云：十方異生，本成佛道是同。
金剛藏云：復起無明。
富樓那云：無狀忽生山河大地等是同。
會剛藏云：如來何時復生一切煩惱？
富樓那云：如來今得妙空明覺等是同。
但金剛藏所問唯屬因，富樓那所問兼因果，
有此之異〔次請通釋〕。
orig::  ^395c2

唯願世尊不捨無遮大慈〔至〕終而復始〔次世尊戒其所聽〕。 ^395c46

爾時，世尊告金剛藏菩薩言〔至〕默然而聽〔次正答三疑〕。 ^395c48

善男子！一切世界始終生滅〔至〕若免輪迴，無有是處。
commentary::  ^396a2

金剛藏問，因上文眾生本來成佛之語，遂出三疑。
佛今答之，且從近事，故云始終、生滅、前後、
有無、聚散、起止。此言器世界，下至風輪，
風馳水，水馳火，火馳金，遂立世界。
若有情世界，即世人之色身，四大、五蘊、
六根、塵、入等，上至佛，下至地獄，皆是有情世界。
此二世界，有情無情，亦謂之依正二報，
有始有終，有生滅，有前後，有無聚散，有起止。
如是六雙生滅之境，念念相續，種種取捨。
究理言之，總是眾生無始無明業識。
無明未破，順業輪迴，趣生趣死，無有休息。
若將此無休息之心，欲辨圓覺，則此圓覺，
隨眾生心轉，加不休息。
〔次以湛水轉火，月運岸移喻之。〕
orig::  ^396a4

譬如動目能搖湛水〔至〕舟行岸移亦復如是。
commentary::  ^396a26

動目定眼，雲駛舟行，此四譬妄動也。
水火月岸，此四喻真性也。
真即圓覺，妄即無明。
無明業識未斷，圓覺隨妄轉為迷。
作眾生者，破此無明識業為之悟，則無明不覺轉為覺。
皆是無明識業，次第相番，入海筭沙。
若非直截，何時得了。
〔次答法結二喻意。〕
orig::  ^396a28

善男子！諸旋未息彼物先住〔至〕是故汝等便生三惑。
commentary::  ^396a38

彼物先住者，諸家釋意不盡。
此說小乘生死涅槃，且二乘住真諦理，
此真如鍮，非真金也。
又是無明未盡，菩薩直到等覺，隣真亞聖尚用入重玄之門，
倒修凡事。如布袋、豐干、寒山、拾得，皆是倒修凡事。
若以四十二品無明節節破之，彼物亦可節節先住。
真既未滿，故喻尚不可得，況凡夫眾生見思惑未斷纖毫，
常居迷悶無明業識，如大石壓草，要顯圓覺。
今之善知識者，脚未踏實地，得少知見，
便生上慢，訶佛罵祖，可謂自作孽也。
似此輩如稻麻竹葦，彼物先住者，又是解心虗通，
未入品位，亦是菩薩為解礙。
如西竺有一羅漢，遊俗姓家，見教子不利，打罵不已。
尊者大笑，彼云：比丘慈悲為念，見我打子，反貽笑耶？
問曰：汝為何打子？
曰：教讀聲明論不利。
曰：論是誰造？曰：古仙人造。
仙人在否？曰：不在。
既不在，打之何益？
尊者曰：即汝此子，便是仙人，是他所造。
曰：何以教之不利？
曰：虗妄。心上發少聦明，都屬虗妄。
如人居暗室，未復燈光，滿室皆暗。
忽獲燈光，室內暫明。
油盡灯滅，其暗復存。
汝豈不聞，昔南海邊有枯木，有五百蝙蝠穴居其中。
忽五六人夜宿樹下，時遇冬寒，拾柴向火。
中有一人念阿毗達磨〔翻無比法〕，梵音深遠，五百蝙蝠諦聽樂聞。
忽樹梢烟焰發生，五百蝙蝠為火閉死。
其神生一國土，為五百男子出家，證阿羅漢。
造大毗婆沙論者，即彼五百蝙蝠，貧道預其一也。
學不達性，不破無明，仍落生死，入無明鄉。
昔佛在世，女禪比丘得四禪定，謂證四果。
以自誑故，墮阿鼻獄。
學圓覺者，須要深細求善友決擇，不可自任。
orig::  ^396a40

善男子！譬如幻翳妄見空華〔至〕何時更起一切諸翳。
commentary::  ^396b48

金剛藏以因難果，以迷難悟。
眾生在因也，若本來成佛，是果也。
眾生在因，若便是佛，如花即是果，故有苑果同時之疑。
若本是佛，何故復有一切無明？
既成佛了，復作眾生，莫是顛倒。
又難眾生：無明既是本有，何因緣故，如來復說本來成佛，却是眾生即佛？
愈加其惑。本只二疑，為迷真重者，解黏去縛，種種取喻。
所疑只是幻翳與空華二物。
楞嚴云：猶如狂華，非從空來，非從日出。
若空來者，既從空來，還從空入。
若有出入，即非虗空。
空若非空，自不容其華相起滅。
若目出者，既從目出，還從目入。
即此華性，從目出故，當合有見。
若有見者，去既華空，旋合見眼。
若無見者，出既翳空，旋當翳眼。
究論相狀，無物為空，無物為華。
空華本無，亦非今有。
為之空華，乃眼病見有。
欲除空華，須去眼翳。
翳既去已，空華自云喻意。
見生佛者，都是眼病。
眼翳若去，無佛無生。
〔次明華翳不並出。〕
orig::  ^396c2

何以故翳華二法非相待故〔至〕妙覺圓照離於華翳。
commentary::  ^396c34

此明翳自眼生，華自空有，此二各爾相知。
若二物相對，謂二相待，此二非相待而有。
何以故？華自空生，翳在我眼，即非相待。
又復空元本無華，亦非待翳而生，只可於翳上尋花，不可於空中而取。
蓋空本來不曾生華，但愚者迷自翳之華，
取空中華相，如渴鹿見陽#CB08504;，
謂是水奔之，終非水也。
又只知華滅，不識翳消，復更於華滅處云：
此華滅後，何時更生？
向本是愚，今愚復甚，故云何時更起空華。
此翳在眼，但除眼翳，不須問華。
但破無明業盡，佛道現前，圓覺自顯，亦不須問今已成佛，
何時再作眾生，再起無明。
華生華滅，自翳中有，不在虗空。
虗空本無華相，亦非起滅。
當知凡夫生死，二乘涅槃，此二同於華翳。
若大乘菩薩修圓頓行，以性奪修，名無作行，皆是性惡法門。
直指華翳，生死涅拌，本如來藏，即大圓覺。
可謂熱#CB00828;不留蚊蚋足，
紅鑪豈容片雪存，斯之謂歟。
〔二、以金鑛答三疑。〕
orig::  ^396c36

善男子，當知虗空非是暫有〔至〕而為虗空平等本性。
commentary::  ^397a20

此言圓覺之性，無起滅，無去來，非新非故，
非迷非悟，非虗非實，亘古今而不迁不變。
雖以虗空取虗空，無邊際義，無窮盡義，即非覺性與虗空等。
棱嚴云：十方虗空生汝心中，猶如片雲點太清裏。
我心者，圓覺妙心也。
含裹十方虗空，在圓覺妙心內，豈可言暫有暫無耶？
凡夫生死曰有，二乘涅槃曰無。
大圓覺性，非有非無，非虗非實，所以不入凡夫生死，不居二乘涅槃。
楞嚴云：淨極光通達，寂照含虗空。
與此大同。故云：況復如來圓覺，平等本性而為虗空。
要見圓覺之虗空，非今之虗空。
今之虗空屬顯色，非是真空也。
〔下引喻〕
orig::  ^397a22

善男子！如銷金鑛，金非銷有〔至〕如來圓覺亦復如是。
commentary::  ^397a44

鑛中之金，喻迷中有佛性也。
銷成之金，喻悟中佛體也。
此二佛性，體雖二而不二，在迷此性不迷，在悟此性亦非悟。
蓋此性本來不曾迷悟，故在迷不迷，在悟非悟，故云眾生本來成佛。
眾生雖有佛性，如鑛中金，待銷鑛了出鑪後，方復本來真佛性也。
眾生本佛，法喻甚齊，但眾生是理成，未是事成，
欠緣了二因，莊嚴修證。
在諸佛已成，如入鑪煆成之金，有修有證，稱法界成。
始覺本覺一合，無後分張，如出鑪金，故云不重為鑛也。
眾生理雖具，如鑛中金，尚在迷，謂之在纏如來藏。
佛是離鑛之金，謂之出纏如來藏。
二如來藏，體性不殊，但分迷悟也。
眾生在鑛，佛已成金，又喻氷，如鑛中金。
金喻氷中水，如湯消氷，氷還成水。
不應說言，本非成就，花能成果。
若不開花，何由生果？
未有不花之果，不果之花。
今取果義莫究，花因既成，果不重花。
如來圓覺，亦復如是。
〔次明諸佛所證圓極，驗聲聞法界未圓。〕
orig::  ^397a46

善男子！一切如來妙圓覺心〔至〕無妄輪迴及非輪迴。
commentary::  ^397b30

楞嚴中，富樓那以生滅難如來藏云：清淨本然，云何忽生山河大地？
與此金剛藏疑：眾生本來成佛，何故復有無明同如來？
答云：一切世界始終生滅，若常住真心，自所證法則無生無滅。
故彼經云：我以妙明不生不滅含如來藏，而如來藏唯妙覺明圓照法界。
是故於中一為無量、無量為一，小中現大、
大中現小，不動道場遍十方界，身含十方無盡虗空，
於一毫端現寶王剎，坐微塵裏轉大法輪，
滅塵合覺，故發真如妙覺明性。
而如來藏本妙圓心不生不滅，即斯之義。
今云本無菩提及與涅槃，義理一貫。
岳師云：當知用雖萬變，體實無渝。
是由天動星迴，辰極鎖居其所；璇璣輪轉，衡軸常執其中。
能知此者，則知本無菩提涅槃、成與不成、
輪迴及非輪迴，皆歸如來大圓覺海。
〔次明聲聞不達性，終不能至彼之親證。〕
orig::  ^397b32

善男子！但諸聲聞所圓境界〔至〕測度如來圓覺境界。
commentary::  ^397c12

此一節經意，只緣金剛藏本論圓覺妙心、
大圓鏡智，本無生滅前後有無。
因聞上文眾生本來成佛，興起問端，以生滅心法難圓覺不生滅法。
吾佛欲打成片，生滅及不生滅。
凡夫諸佛，生死涅槃，地獄天堂，皆歸第一義諦。
空如來藏，於非相上滿足菩提。
空澄雲暗，花笑鳥啼，盡是正法眼藏涅柈妙心。
如是則金剛藏之所疑，富樓那之所惑，亦並不離見色聞聲。
若以色見我，以音聲求我，則所邪道只為聲色。
乃口齒之間無非生滅，如何可極如來圓覺境界？
圓覺雖不屬見聞覺知，亦不離見聞覺知。
故云：不可以有思惟心而測度之，亦不可以無思惟心而得之。
故今文付聲聞緣覺所圓境界，只局在身心。
經言：不出斷滅之見。
肇師云：小聖#CB01926;身滅智，掃影絕慮。
內無機照之勤，外息大患之本。
超然與羣有永別，渾爾與太虗同體。
冥冥長往，莫知所之。
棱嚴云：三有眾生及聲聞緣覺，以所知心測度如來無上菩提。
用世語言，入佛知見。
〔次引喻〕
orig::  ^397c14

如取螢火燒須彌山〔至〕先斷無始輪迴根本。
commentary::  ^397c48

螢火，譬小聖之智。
聲聞緣覺，約惑斷見思，初證真諦理。
小乘涅槃，所見佛只丈六之身，窮盡八萬大劫。
若望極聖之智，不啻螢火。
況螢光非火，是光尚不能照身，又安能燒物。
須彌之大，螢光之小，難能可知也。
小聖雖斷分段生死，更有變易生死，亦是輪迴心。
以生滅輪迴心，終不能至如來寂滅海。
等覺後心，四十二品無明斷盡，入妙覺位。
如十五夜月，更無斜光。
大覺之智，智極於斯。
無始輪迴根本者，始必對終。
無明終者，終盡也。
至此妙覺根本無明盡矣，永無生死，遍法界，證一切清淨。
故云，三賢十聖住果報，唯佛一人居淨土。
〔次結三問非正。〕
orig::  ^398a2

善男子！有作思惟從有心起〔至〕展轉妄想，無有是處。
commentary::  ^398a24

法華云：是法非思量分別之所能解。
有思惟心，即是分別心也。
分別心，即六塵緣影。
阿難認之為心，佛咄叱之：此非汝心，此是法塵分別影事。
如此心病，只在一有字。
不合存有心，使落思惟。
若無心，即無思惟。
行法云：觀心無心，法不住法。
又云：我心自空，罪福無主。
起信云：離念相者，等虗空界，無所不徧。
法界一相，即是如來平等法身。
空得盡處，方曰離念。
非如木石之無心，頑然之無性。
須知現前心識，更不頃改變，別有新識心為離念。
但於日用中，無我、無人、無眾生、無壽者。
四見既無，五蘊消落，四大不拘，將誰緣六塵影？
凡有一毫之相，皆是虗妄。
若見非相，即見如來。
非相者，非凡夫生死相，非聲聞涅柈相，
非有非無相，是名實相。
到此魔界如、佛界如，一如無二如。
如此空花空果，皆歸佛果。
有性無性，齊成佛道。
古人云：江谷春風吹不起，鷓鴣啼在深花裡。
三汲浪中魚化龍，痴人猶戽野塘水。
orig::  ^398a26

善男子！虗妄浮心多諸巧見〔至〕如是分別非為正問。
commentary::  ^398b12

即今見前日用念起者，此是虗妄浮心。
此念不實，為之浮心；橫生是非，為之巧見。
一念嗔心起，百萬障門開；一念菩提心，佛道即可成。
十善菩薩發大心，長別三界苦輪海。
龍女，一念善心相應，幻純是法，女便為男，
凡即成聖，往南方成佛。
善星，惡心謗佛，見生身陷地獄。
古之所謂天堂地獄門相對，乃在人心一念中。
若起顛倒心，生於巧見，終不能成圓覺。
蓋圓覺如美玉，瑕不能染；圓覺清淨，穢不能入；
圓覺真實，虗妄不入。
又須知圓覺之性，即三千具德之性，亦包藏一切善惡。
棱嚴云：即如來藏元明心妙，即心即空，
即地即水，即風即火，即耳即眼鼻舌身意，
即色即聲香味觸法，即眼識界，如是乃至即意識界，
即明無明、明無明盡，如是乃至即老即死、
即老死盡，即苦即集、即滅即道，即智即得、
即檀那即尸羅，如是乃至即常即樂、即我即淨，
以是俱即世出世間，即如來藏妙明心元，
離即離非、是即非即。
如何以所知心測度如來無上菩提，用世間語言入佛知見？
譬如琴瑟箜#CB17532;琵琶，
雖有妙音，若非妙指終不能發。
汝與眾生亦復如是，寶覺真心各各圓滿，
如我按指海印發光，汝暫舉心塵勞先起，
不能成就圓覺方便者，說著圓覺亦是方便。
一大藏教皆方便門，所以法華經謂之開方便門示真實相。
且道如何是諸法實相？
古人誦法華偈至諸法從本來，常自寂滅相，
忽然發悟，有云：春暖百花紅，鷓鴣啼柳上。
非為正問，正是結斥。
orig::  ^398b14

爾時，世尊欲重宣此意，而說偈言： ^398c18

金剛藏當知如來寂滅性〔至〕然後求圓覺。
commentary::  ^398c20

長行中已是窮理盡性，至重頌如#CB00701;竹，
皆迎刃而解，不復雪上加霜。
且夫金剛藏是夢中人，釋迦老子又於夢中說夢，
忽被無心道人一時驚破其夢，元來總是如幻三昧，夢中佛事。
大方廣圓覺修多羅了義經心鏡卷第二
 ^398c22
