大乘本生心地觀經淺註卷第四
author:: 清神京外栴檀寺沙門　來舟　註
other:: 
# 十別解文義

other:: 
## 厭捨品第三

commentary:: 
△二、智光發心出家請佛除疑說法二：
初、正投出家述疑請法二：初、品題。
orig::  ^1a9

厭捨品第三
commentary::  ^1a13

厭者，憎惡也。捨者，脫離也。
智光因聞心無所得，名為報恩。
反思塵事之繁擾，心不能靜，以厭惡求離，
捨俗出家，故名厭捨。 ^1a15

△二、經文四：初、正陳疑問四：初、經家敘儀。
orig::  ^1a19

爾時，智光長者承佛威神，即從座起頂禮佛足，
恭敬合掌而白佛言：
commentary::  ^1a23

承佛威神者，謂佛見智光，因聞前品發其大志，
故以神力加之令彼騰疑，致請經家歸恩於佛，故敘之。 ^1a27

△二感恩述懷。
orig::  ^1a31

世尊！我今從佛聞是報恩甚深妙法，心懷踊躍得未曾有，如饑渴人遇甘露食。
我今樂欲酬報四恩，投佛法僧出家修道，常勤精進希證菩提。
commentary::  ^1a33

心懷等二句，有通別兩說。
通謂聞佛說偈重示四恩，更加戒懺微細發明，
向所未聞今得聞之，故踊躍稱歎未有也。
別者即心無所得一句是親切處，從此得悟故云得未曾有。
然未曾有即是無所得，所謂三輪體空也。
以妙達佛意，凡一切自他兩利事理之中必達三空，方是真實契道之行。
長者一聞不覺忻忭盈懷，故曰踊躍。
向佛呈解故云未有。
以悟為得，得無所得真無漏法。
如饑二句，謂已往不得一乘法味如饑，
未得智水灌既如渴，今聞妙法開我襟懷充足本志，如飲甘露饑渴皆除也。
以上皆是感恩。我今下述懷，謂既得悟法宜知恩報恩，故投三寶出家修證也。
然報恩必欲出家者，據佛言以無所得心方為報恩，
假若在家為俗事擾擾不得心淨，故求出家離塵，
必三空易得，故云希證菩提。 ^1a39

△三、引昔述疑二：初、讚在家疑三：初、說法唯心。
orig::  ^1b22

佛大慈悲，於一時中，在毗舍離城，為無垢稱說甚深法。
汝無垢稱，以清淨心為善業根，以不善心為惡業根，
心清淨故世界清淨，心雜穢故世界雜穢。
我佛法中以心為主，一切諸法無不由心。
commentary::  ^1b26

毗舍離，此云廣嚴。
無垢稱，即是淨名。
以無垢即淨，稱即是名，乃維摩詰翻過之言也。
甚深法者，即惟心之法。
以清淨下，正標惟心。
良以清淨心，即三輪俱寂；不善心，即惡念縱橫。
蓋心為發業招報之本，故曰根。
下文釋之，如形直影端，容妍像麗。
然心既清淨，則寂照無為，不著諸法，即無漏心。
從此淨心所現世界，自然瑠璃為地，七寶莊嚴，
無所不淨，故曰心清淨故，世界清淨。
下二句反此。以心既雜穢，從穢心現出，
故見便利不淨，瓦礫荊棘，亦無所不穢，
故曰心雜穢故，世界雜穢〔心兼聖凡，界兼情器〕。
我佛下，結一切諸法，該盡十法界依正。
華嚴云：應觀法界性，一切唯心造。
此經云：以心為主，無不由心。
故天如大師造唯心十法界圖，本此也。 ^1b34

△二、稱讚在家。
orig::  ^1c10

汝今在家有大福德，眾寶瓔珞無不充足，
男女眷屬安隱快樂，成就正見不謗三寶，
以孝養心恭敬尊親，起大慈悲給施孤獨，
乃至螻蟻尚不加害，忍辱為衣慈悲為室，
尊敬有德心無憍慢，憐愍一切猶如赤子，
不貪財利常修善捨，供養三寶心無厭足，為法捨身而無悋惜。
如是白衣雖不出家，已具無量無邊功德。
commentary::  ^1c12

既云在家，足知無垢稱乃居士也。
有大下。歎德。以大福德三字總稱也。
下皆別顯。以眾寶下。
現世福果也。男女下。
現世德表也。不謗三寶即是正見。
約一體三寶說，以正見了達自性覺悟即佛寶，
自性軌持即法寶，自性和合即僧寶。
以不達自性者為謗，能達自性為不謗。
然謗必不信，不信則不悟，此則因信達悟是為正見也。
以孝下。歎其孝養尊親為眾善之本，此為現世之福相，又為當來之福因也。
且約自利說起，大下又歎利他，謂能給孤獨乃至蟻不加害等，
乃現世之德相，又為當來之德因也。
忍辱下。衣能遮體不露醜形，喻忍能遮恚不露嗔形。
又衣能護體寒不能入，忍能護道禍不能入，蓋忍為入道之大本也。
慈悲下。以室能容身，喻慈能容物。
又室喻聖人所證之精奧處，以聖學盡於精奧，必慈悲彰之也。
慈悲即仁，假有一物不被其澤，不滿仁道之分量。
菩薩能發此心者，無生不度，無物不容，
亦義含法空為座，但是缺文。
若不法空，皆是有為功用，焉得後文授記菩提耶？
尊敬有德者，亦見己之有德也。
心無憍慢者，即法空為座之德也。
何以知然？良以憍有八種，慢有七種，不假人法雙空，難以制伏。
憐愍一切如赤子者，慈悲室之德也。
不貪等至於捨身無悋，滿檀度也。
如是二字，指無垢稱。
雖不出家者，雖是活辭，言雖現居士身，
却行菩薩道，故云已具等。
即前檀度攝六萬行齊修，故云無量功德。 ^1c24

△三、兼以授記。
orig::  ^2a26

汝於來世，萬行圓滿，超過三界，證大菩提。
汝所修心，即真沙門，亦婆羅門，是真比丘，是真出家。
如是之人，此則名為在家、出家。
commentary::  ^2a30

萬行圓滿因具足，證大菩提果具足。
超過三界者，必離分段生死，義兼不唯獨超三界，
亦復超越三乘，亦離變易生死也。
以上授與來記。汝所下，讚現世修行，以凡夫修身，菩薩修心。
真沙門者，不以身為沙門，以心為沙門也。
假如身被法服，而心不入道者，但名字比丘耳。
身雖白衣，而心能入道者，真比丘也。
雖有妻子，心出三界者，真出家也。
以上皆是佛言，智光述之，意在有疑。 ^2a36

△二、斥出家疑三：初、正斥六羣。
orig::  ^2b2

世尊！或有一時，於迦蘭陀竹林精舍，為其惡性六羣比丘，
說教誡法而告之言：汝等比丘！
諦聽，諦聽！入佛法海，信為根本；渡生死河，戒為船筏。
若人出家不護禁戒，貪著世樂毀佛戒寶，
或失正見入邪見林，引無量人墮大深坑，
如是比丘不名出家，非是沙門非婆羅門，
形似沙門心常在家，如是沙門無遠離行。
commentary::  ^2b6

大智度論云：竹林精舍在耆闍崛山中，
其地平坦嚴淨，勝於餘處。
佛曾於中說法，故有精舍。
迦蘭無，翻即園名。
精舍謂精雅堂，舍即法堂也。
六羣者，於佛世時，聚集成眾，作諸非威儀事。
羣出隊入，故名六羣。
一、蘭陀，即車匿，釋種也。
二、迦留陀夷，此云黑光。
此二人性多貪痴，不受人語，住迦尸黑山聚落，作諸非威儀事。
時黑山聚落諸優婆塞來白佛言：六羣比丘於彼聚落作諸非法。
佛令阿難同六十比丘往彼作驅出羯磨。
二人知之，出一由旬外，迎請阿難，即求懺悔言：
我所作非善，從今已去，不敢復作。
即同阿難還至佛所。
三、文陀達多，四、摩醯沙達多，五、馬師，此三人性多愚痴，不受人語。
六、滿宿，性多瞋恚。
此四人皆釋種，常作非威儀事。
因不受人語，故云惡性。
六人各聚眾不法，故云六羣。
佛為說教誡法者，即教誨警誡，欲彼改過成善也。
汝等下，正教誡之言。
謂佛法如大海，信為能入，且為根本。
如十一善法，信為其首，乃入道之原也。
以上二句，勉信足知向之不信也。
渡生死河，戒為船筏者，勉戒足知向之不戒也。
若人下，皆斥辱易知。
深坑，指地獄說。如是下，指名痛斥。
謂貌似佛子，心非佛子，故云不名出家。
以其形具僧體，心不染道，故云非是沙門。
以身居聚落，心無淨行，故云非婆羅門。
以俗情未退，解脫未成，故云無遠離行。 ^2b18

△二、說遠離行。
orig::  ^2c16

遠離之行，有其二種：一身遠離，二心遠離。
身遠離者，若人出家，身處空閑，不染欲境，名身遠離。
身雖離故，心貪欲境，如是之人，不名遠離。
若淨信男，及淨信女，身居聚落，發無上心，
以大慈悲，饒益一切，如是修行，名真遠離。
commentary::  ^2c18

遠離下。標舉列名。
身遠下。釋義。出家者，棄捨祖業，割愛辭親，為身出世俗之家。
空閑者，或深山窮谷，或清雅園林，安居進道，
不為聲色所惑，故曰不染欲境。
以其身安道存，即身遠離也。
身雖下四句，乃反顯痛斥之。
若淨下。明真遠離行，不落形跡，故云若男若女。
如其居塵不染，信道不疑，故名淨信。
聚落者，乃五欲繁華之處。
無上心者，即凡心而發佛心。
大慈悲者，即塵勞而行佛行。
有自他雨利之功，故云饒益一切。
如是下。結讚。良以修行一事，元不局在家出家，
要在絕妄明真，超凡入聖者，可以承當。
若夫狂心未歇，逐境攀緣，雖處深山，繫念塵世，
如是之流，出家俗漢，生死業根。
所以佛斥非遠離行者，斥之當也。
有等身雖在家，心遊覺海，五塵融為自性，
六念合入菩提，仍從大悲心中，流出妙行，
饒益有情，如是之人，即纏出纏。
是以如來極口稱揚真遠行。 ^2c28

△三、六羣獲益。
orig::  ^3a10

於是六群，惡性比丘，聞是法音，得柔順忍。
commentary::  ^3a12

凡性惡者多剛，剛者多逆。
今聞佛斥，生大慚愧，惡性頓釋，直下柔順。
所謂狂心歇處，即是菩提。
雖然，猶歸於世尊應病之良劑耳。
是知淨名會上，彈偏斥小，歎大褒圓，即如是矣。 ^3a14

△四、求佛決答四：初、述疑讚請。
orig::  ^3a20

然今我等雖信佛說，各各懷疑意未決定。
善哉，世尊！能斷世間一切疑者，於一切法得自在者，
真實語者，無二語者，是知道者，是開道者。
惟願如來為我等輩及未來世一切有情，
捨於方便說真實法，永離疑悔令入佛道。
commentary::  ^3a24

然為轉文之辭，雖是未畢之語，因佛已往皆真實語，
不敢不信，奈心中不了，未免懷疑，故云雖信。
疑非一人，故云各各。
意欲出家，因斥六群，故未決定。
以上述疑。善哉下。
讚佛意在求實也。
以佛語不定，取捨兩難，望佛實說，故先稱善哉。
此為總讚，下為別讚。
能斷疑者，讚佛智透徹也。
於法自在者，讚權實一體也。
真實語者，讚稱理之說也。
無二語者，言之決也。
知道者，謂佛能親證也。
開道者，謂佛能指示也。
以上如此稱讚，意望一決，所以下文哀懇，故云惟願等。
我輩，謂現前大眾。
未來，即後輩眾生。
方便屬權，而明知抑揚是權，又不得不疑，故望佛捨之。
唯說真實，是親切之懇，以一言剖斷，更不猶豫，故云永離疑悔。
直下翻身，便趨覺海，故云令入佛道。 ^3a34

△二復陳己見。
orig::  ^3b12

今此會中有二菩薩：一者、出家，二者、在家。
是二菩薩善能利樂一切有情而無休息。
如我惟忖：出家菩薩不及在家修菩薩行。
commentary::  ^3b14

有二菩薩，是兩種人皆行菩薩道者。
出家，謂拋別六親剃除鬚髮者。
在家，謂六親合會居塵不染者。
是二下，謂形別道同也。
善能者，應物曲巧。
利樂者，得意亡言。
有情言一切者，乃不擇其機。
無休息者，乃誨人不倦。
惟忖者，己意推度。
出家不及在家者，以其拋別父母以無養親之道也。 ^3b20

△三、徵釋所以。
orig::  ^3b30

所以者何？昔有金輪轉輪王，發阿耨多羅三藐三菩提心，
厭離世間無常苦空，捨輪王位如棄洟唾，清淨出家入於佛道。
是時後宮夫人婇女八萬四千，見王出家各懷戀慕，
心生號慟生大逼惱，起愛別離如地獄苦。
金輪聖王初受位時，所感寶女及王千子大臣眷屬，
共傷離別捨位出家，號泣之聲滿四天下。
此諸眷屬各作是言：我王福智無量無邊，如何見棄捨我出家？
哀哉苦哉！世間空虗，後今已去無依無怙。
commentary::  ^3b32

初句徵。謂所以出家反不如在家修行者何也。
昔有下，釋。金輪王出於增劫，釋迦出於減劫，
未嘗親見或展轉聞知，故云昔有金輪王。
解見初卷。發阿等，即能發之心。
厭離等，是發心之本。
無常者，謂世有遷流，界有成壞，人有生死，
物有轉變，皆為無常所逼，故曰苦。
終歸滅盡，故曰空。
因厭苦空，故捨王位。
以撒手弗顧，故云如棄洟唾。
以纖塵不染，故云清淨出家。
以修行證果，不負其志，故云入於佛道。
是時下，宮眷哀號，悲慟戀慕，如人子之喪考妣也。
如地獄苦者，以地獄罪苦為業火所逼，
愛別離苦亦為憂火所逼，比如地獄，非真地獄也。
以上先述夫人婇女等悲戀如此。
金輪下，又述寶女千子及諸臣民等別離之情狀如此也。
號泣下，以四海之內皆為王民，君為臣民之主，
君既出家，人無所依，而何處不知，何人不痛，故號泣之聲滿四天下也。
世間空虗者，乃哀痛無依之詞。
應知此乃智光推度，出家固妙，唯此傷慈，又何忍心哉。 ^3b48

△四、轉申疑難。
orig::  ^3c32

若有淨信善男子、善女人，歸佛法僧發菩提心，
捨離父母出家入道，父母憐愍恩念情深，
離別悲哀感動天地，如涸轍魚宛轉於地，
愛別離苦亦復如是，如彼輪王眷屬之心。
出家菩薩饒益眾生，云何嬈害父母妻子，令無量人受大苦惱？
以是因緣，出家菩薩無慈無悲不利眾生，
是故非如在家菩薩具大慈悲，憐愍眾生利益一切。
commentary::  ^3c36

此又引淨信男女念生死求解脫，未嘗不高尚其志。
其父母哀號不捨，亦世人之常情。
如涸下。取喻。轍者，車輪所輾之跡。
涸者，枯也。魚入枯轍，宛轉必死。
比父母哭子，肝胆碎裂，與魚無別。
故云愛別離苦，亦復如是。
如彼下。與前喻會同。
當知前喻乃以下悲上，此喻以父悲子。
其上下雖別，而悲痛是同也。
蓋以上二種，但是引事。
出家下。方是疑難。
謂菩薩所以出家者，元為饒益眾生。
若如上二事，不唯無益於父母等，而反成嬈害，不得不疑。
故曰云何。以是下。
躡住前文，責其大過。
上不念父母鞠養之恩為無慈，下不念妻子恩愛之情為無悲。
至親至愛者，尚不能顧，況眾生耶？
故云不利眾生。是故二字承前。
非如下。結顯。謂在家菩薩，上不離父母，
下不離妻子，慈悲憐愍皆具。
豈不是憐愍眾生，利益一切者耶？
良以法不孤起，教藉緣興，不假疑難，則出家大益，何以興焉？
然智光之見，猶未脫俗。
引生死之根，為利生之益，不亦悲乎？ ^4a2

△二、佛與決疑三：初、讚責不當。
orig::  ^4a36

爾時，佛告智光長者：善哉，善哉！
汝大慈悲，勸請我說出家、在家二種勝劣。
汝今所問出家菩薩不如在家，是義不然。
commentary::  ^4a38

善哉者，讚美其請，欲佛分別勝劣，意有利他之美，所以稱善。
重稱者，善之至也，意在不得。
此舉不得聞出家之妙。
汝今下，又責其不當者，因不知出家之底蘊也。 ^4a44

△二、徵釋所以。
orig::  ^4b2

所以者何？出家菩薩勝於在家，無量無邊不可為比。
何以故？出家菩薩以正慧力，微細觀察在家所有種種過失。
commentary::  ^4b4

所以雖引佛言，猶責其不然者，何謂也？
謂出家者有慧力故。
然慧之言正者，有揀別意。
良以出家菩薩，高尚其志，參求知識，得聞正法，
引發正智，復以智慧入理深究，故云微細觀察。
以不致荒唐曰微，不致粗浮曰細，始覺內照曰觀，
會事歸理曰察，此出家之勝也。
凡讀者當於微細觀察，斷一斷在家等。
另舉言在家者，雖有出世之心，未免塵勞之累，
不能徧參知識，不暇博覽聖教，則正慧無由而生焉。
更有五欲濁心，貪求繫念，及逐境攀緣，故云種種過失。 ^4b10

△三、廣說諸喻九：初、貪如大海喻六：初、標立喻本。
orig::  ^4b32

所謂世間一切舍宅積聚其中不知滿足，猶如大海容受一切大小河水未曾滿足。
commentary::  ^4b36

世間即三界之內，舍宅即五蘊之身。
阿賴耶識如宅主，謂眾生識性主人，依五蘊而住，故將五蘊身呼舍宅。
下皆倣此。又舍宅能容物，喻人之貪心。
下句正明其貪。凡諸可欲五塵，雖能積聚，
猶不知足，而譬如大海吞流無異。
前云種種過失者，此其一也。 ^4b40

△二、舉譬吞流。
orig::  ^4c2

善男子！香山之南、雪山之北，有阿耨池，四大龍王各居一角。
東南龍王白象頭、西南龍王水牛頭、西北龍王獅子頭、
東北龍王大馬頭，各從四角涌出大河：
一、殑伽河，其水所至，白象隨出；二、信渡河，
其水所至，水牛隨出；三、縛芻河，其水所至，
獅子隨出；四、私陀河，其水所至，大馬隨出。
如是大河，一一河各有五百中河，中河各有無量小河，
是大、中、小一切眾水皆入大海，然此大海未曾滿足。
commentary::  ^4c4

阿耨池。西域記云：南贍部洲之中，有阿那婆達多池，
華言無熱惱，或曰阿耨達池。
在香山之南，大雪山北，周八百里，金、銀、
銅、鐵、琉璃、頗胝，飾其岸焉。
金沙瀰漫，清波皎鏡。
大地菩薩，以願力故，化為龍王，於中潛宅，出清冷水。
是以池東面金牛口，流出殑伽河，繞池一匝，入東南海。
池南面金象口，流出信渡河，繞池一匝，流入西南海。
西面琉璃馬口，流出縛芻河，繞池一匝，流入西北海。
池北面頗胝獅子口，流出徙多河，繞池一匝，流入東北海。
或曰：潛流地下，出積石山，即徙多河之流，為中國之河源也。
然本經與彼少異者，彼曰：龍王是菩薩化現，此經未言。
此經明出龍王形相差別，曰白象頭、水牛頭等，彼則未出。
又彼曰：河從池之四面，各有流出河口，
如金牛口、金象口等。
此經無河口名，且曰：河從四角流出。
然彼此互有隱顯則可，惟面之與角相反無准者，
或角者是河流所歸之海，曰角則無疑矣。
然經中明云：各從四角涌出大河者，或譯人之誤面為角，亦未可知。
再不然，必西域記誤角為面，亦未可知。
雖今經作喻，事出假設，然名相之疑，不可不辨。
餘文易知不解。〔此經私陀，即彼徙多。〕 ^4c20

△三、以法合喻
orig::  ^5a14

世間眾生所有一切居處舍宅亦復如是，
聚諸珍寶從四方來，悉入宅中未曾滿足，
多求積聚造種種罪，無常忽至棄捨故宅。
是時宅主隨業受報，經無量劫終無所歸。
commentary::  ^5a16

世間眾生，指能貪之人。
聚諸珍寶，即所貪之物。
舍宅即身，故云亦復如是。
合前大海吞流也。
聚諸下四方，合上四大河。
諸珍寶，合上中河、小河及無量流派。
悉入下，合前眾流歸海等。
多求積聚者，得一望二，得少望多，乃至愈得愈為不足者，
亦眾生常情，與彼大海未曾滿足無異也。
多求下，明因貪造業者，蓋為多求必失正，
或謀財以喪德，或希色而昧心，皆不應而強作，
至於圖奪傷殺等，故名造種種罪。
無常忽至者，死時不保朝暮也。
棄捨故宅者，死尸已撇也。
宅主，即阿賴耶。識隨業者，即業牽識走也。
業謂引業，即在日所作善惡事務，薰成業種，
由業牽引，隨業受報，而眾生無自由分也。
嗚呼！若不遇諸佛菩薩大善知識，開示發心，
克志修道，不唯今生不能脫離無常，乃至盡未來際，
終無所歸，反顯惟見佛性，證菩提，為所歸向也。 ^5a24

△四、釋明宅義。
orig::  ^5b4

善男子！所為宅者即五蘊身，其宅主者是汝本識。
commentary::  ^5b8

五蘊者，即色受想行識也。
然色蘊雖寬，且約自己父母所生者高低肥瘦容顏差別為色法，
後四總一心法。受者，謂領納前境覺知違順者是。
想者，於所緣境記憶不忘者是。
行者，謂念念遷流新新不住者是。
識者，了別前境含藏種子者是。
五法，謂蘊者即藏義，以含藏佛性故。
本識即識蘊，前五蘊為通說，本識別顯，即眾生帶惑之佛性也。
然佛性在五蘊身中，如人依宅而住也。 ^5b10

△五、智者不受
orig::  ^5b24

誰有智者樂有為宅？
唯有菩薩安樂寶宮，離老、病、死、憂、悲、苦、惱。
若有利根淨信深厚善男子等，欲度父母、
妻子、眷屬，令入無為甘露宅者，須歸三寶，出家學道。
commentary::  ^5b26

有為即眾生造業，有所作為故。
誰有二句。激勵之言，謂有智之者，必不樂著五蘊為依，必不貪著五塵造業。
唯有下。菩薩即智人。
寶宮喻涅槃，菩薩依之如住宮室。
涅槃為斷德，而於中煩惱皆盡，生死永亡，故云離老病等。
若有下。勸修。一聞千悟為利根，決志不疑為淨信，信之篤實為深厚。
善男子等即淨信之人。
欲度父母者是我。
世尊勸人盡其子道，如目連之救母也。
度妻者盡其夫道，如佛度耶輸也。
度眷屬者盡其父兄之道，亦如佛度羅云及難陀等。
無為即涅槃。甘露喻菩提。
宅者依託也。凡夫依宅住，聖人依菩提涅槃住。
須智理契合，故云令入。
須歸下。正勸也。須者必用也。
歸者依向也。以三寶為依託，得其良師也。
出家有二種：剃除鬚髮者始出世俗家，超脫生死者更出三界家。
學道二字即止觀定慧能悟能行者也。
蓋因智光有出家之志，猶豫不決，故如來特用法喻一抑一揚，
亦乘時應病之良藥也。 ^5b32

△六、以偈重頌。
orig::  ^5c16

爾時，如來重說偈曰：
commentary::  ^5c18

此標舉也。偈頌有二種：一、祗夜，二、伽陀。
祗夜謂重頌，即頌上長行。
伽陀云孤起，不頌長行，孤另頌之。
orig::  ^5c20

出家菩薩勝在家，算分喻分莫能比。
commentary::  ^5c24

此正頌初二句，頌喻本也。
算謂籌算，以數較計，知其分量者是。
分即分數，謂以在家較量出家者，盡其算數之極，猶不及出家之一分。
喻分者，謂譬喻比之盡其極，亦不及出家之一分，故云莫能比。
此但標定，下喻釋之。
orig::  ^5c26

在家逼迫如牢獄，欲求解脫甚為難。
出家閒曠若虗空，自在無為離繫著。
諦觀在家多過失，造諸罪業無有邊。
commentary::  ^5c36

此不頌長行突然而出，為孤起頌。
如牢獄者，但言有拘礙，不得自在，故云逼迫。
俗語云：兒女金枷，妻子玉鎻，為情緣所迫，
恩愛纏縛，欲求解脫，似覺為難，故比如牢獄，非罵人也。
出家閒曠者，謂上無王差所繫，下無妻子牽連，
孤雲野鶴，無所罣礙，故喻虗空自在。
無為者，喻所得之道果，即離繫果也。
諦觀等二句，因出家閑曠，對顯在家過失。
良以世間牢獄，不禁無罪之人；在家過失，正顯有情自造。
逐境運用為業，惡業成就為罪，罪之多曰無邊。
古德云：十纏十使，積成有漏之因；六根六塵，妄作無邊之罪是也。
orig::  ^5c42

營生貪求恒不足，猶如大海難可滿。
阿耨達池龍王等，四角涌出四大河，大中小河所有水，
晝夜流注無蹔歇，然彼大海未嘗滿，所貪舍宅亦如是。
commentary::  ^6a16

此正頌貪喻也。初句是法，次下皆喻。
運用活計曰營生，希望謀取曰貪求，愈得愈求曰不足。
故死心禪師云：冷笑富家翁，營生忙似箭。
囤裡米生虫，庫中錢爛串。
日裏把秤稱，夜來點燈算。
形骸似傀儡，莫教繩索斷。
良哉斯言！世間富翁，大約如此。
次句大海，喻貪心。
四河為總、中、小，又是四河分開之流派耳。
總該一切江、河、淮、濟，晝夜流注，無蹔時停歇，皆歸於海。
然彼大海，未嘗滿足，此但為喻。
末句法合。所貪舍宅者，即具貪心之身也。
合上大海，故云亦如是。
orig::  ^6a22

在家多起諸惡業，未嘗洗懺令滅除，空知愛念危脆身，不覺命隨朝露盡。
琰魔使者相催逼，妻子屋宅無所隨，幽冥黑闇長夜中，獨往死門隨業受。
諸佛出現起悲愍，欲令眾生厭世間，汝今已獲難得身，當勤精進勿放逸。
在家屋宅深可厭，空寂寶舍難思議，永離病苦及憂惱，
commentary::  ^6a42

此段孤起警策，令人著眼。
初句明業，謂在家者有妻子產業，五欲交心，
以心隨境動，而身口隨心，則何業不造乎？
然人非聖賢，孰能無過？
假有慚愧者，洗心求懺，可令滅除。
如身濁不淨，洗之則潔矣。
今云未嘗者，蓋在家人五欲堆頭，以為常事，
任運不知，何能求懺？
固此積習之久，則為墮緣矣。
哀哉！空知下。廣明生死迅速以警之也。
且世人明知肉身危脆，誰不保之？
然危者不得久安，脆者知其必死，是以愛之念之，
豐衣足食，醫之藥之，欲求長壽，却不肯洗心求懺，
戒定修心，故曰空知。
所以日往月來，死時將至，猶未曉解，故云不覺。
朝露者，即清晨露水，日出則盡，一息不還，嗚呼死矣！
琰魔即是閻君，使者即是鬼使，催逼者不容展限到此。
萬般將不去，唯有業隨身，故云妻子等。
幽冥黑闇，即是地獄。
經云：鐵圍兩間，幽闇之處，名為地獄。
人死有罪者，必入其中。
獨往者，言至親不能相隨，權勢不能相救，
唯孤魂自逝，投入死門。
隨業受者，業謂生前所造之因，受是領納地獄之苦。
蓋魂隨業引，苦隨業受，如影隨形，莫能迯之也。
諸佛下。出佛本意。
謂佛所出世者，以慈悲愍念，說無常苦空，
生死迅速，令人厭生死苦，發菩提心，證無上道。
世間有二種：一、無情器世間，有成住壞空；
二、即有情眾生世間，有生老病死。
二皆無常，故令厭之。
欲因厭求脫，即佛之慈悲也。
汝今下。誡囑也。難得身，即是人身。
以六道中，唯人身難得。
故裴相序圓覺云：鬼神沉幽愁之苦，鳥獸懷獝狘之悲，
修羅方瞋，諸天正樂，可以整心慮，趣菩提，惟人道為能耳。
可謂六道中，獨人身難得也。
下句勸修。謂既得人身，不可空過，須發勤勞心，
起精進行，勿得放逸。
下句正出可厭。如前文云：逼迫如牢獄，
貪望如大海等，意在令離也。
空寂者，亦如前文。
出家閒曠，等若虗空。
寶舍者，謂出家人，以戒定慧品，蘊於身中，
如舍盛寶，故云寶舍。
難思議者，亦如前文。
出家菩薩，勝於在家，無量無邊，不可得比，意在勸人必行也。
永離病苦等，其義最深。
謂身病、心病。憂惱者，即五住煩惱，心病也。
病苦者，即二種生死，身病也。
出家成道，不復更生，故云永離。
orig::  ^6b6

諸有智者善觀察，當求淨信善男女，欲度父母及眷屬，令入無為甘露城。
願求出家修妙道，漸漸修行成正覺，當轉無上大法輪，
commentary::  ^6c32

此頌智者不受生死也。
承上在家之過，出家之功，既明於前，是以智者善須觀察之。
當求下，是頌長行若有淨信深厚善男子等，
奈何當求二字，文義不順，宜用若有二字，則與長行照應。
然諸有智者一句，是頌長行誰有智者等文。
故知若有二字，前後無違。
若用當求二字，無味之甚。
縱然將錯就錯釋之，終不順義。
或譯人之錯，或謄錄之訛。
假若必就當求釋者，作佛命智者當觀察求機說。
若淨信欲度父母之人，願求出家修行妙道，
必欲漸漸修行成等正覺者，汝當為他轉無上大法。
何也？彼既出家修行妙道，漸成正覺，非無上大法，不稱其機。
應知此解，於義則可，應長行則不可。
思之。 ^6c38

△二、石火燒木喻四：初、正說譬喻。
orig::  ^7a12

復次，善男子！出家菩薩觀世舍宅猶如石火，深生厭患。
何以故？譬如微火能燒一切諸艸木等。
commentary::  ^7a16

石火者，如打石所出。
一星之火而深生厭患者，謂一星之火雖微，
放蕩能燒萬頃之荒，故厭患可畏。
譬如二字雷同，猶如當改。
石火雖微，於標釋皆順。 ^7a20

△二、以法合喻
orig::  ^7a26

世間舍宅亦復如是，貪心求覔馳走四方，
若有所得受用不足，於一切時追求無厭；
若無所得，心生熱惱日夜追求。
是故世間一切舍宅，能生無量煩惱之火，為起貪心恒無知足。
世間財寶猶如艸木，貪欲之心如世舍宅。
commentary::  ^7a28

舍宅即眾生身，後皆倣此。
亦復下。合喻。以身合宅，貪合石火。
貪心求覔等，言希望無厭，合上石火燒木亦不知厭。
然求覔必使馳走者，貪之表也。
謂念起於心，形動於身，使之不得自由，
亦如石火蔓延，觸處皆燒，不能自息也。
若有下。謂求之稱心受用，愈得愈不足，
而聖人觀之如火可畏，眾生更加追求，
且盡一切時而無厭足，此言稱意則滋貪。
若無下。又因貪不得，熱惱生瞋，以瞋助貪，
而貪之愈急，故云日夜追求。
言追求者，即不當貪而強貪，未免勞身勞心，此又因貪見痴也。
是故下。躡上顯害。
能生無量煩惱火者，言其根隨諸惑頓然皆起，又不止上之三種也。
為起下。因害推本。
皆為起一念貪心，恒無知足使然也。
世間下。結合前喻。
謂財寶如草木，下句當云貪欲如石火，而不言石火。
言舍宅者，舍宅即是眾生，舍宅即火也。
良以艸木為石火燒盡，財寶為貪心攝盡也。 ^7a38

△三、結喻火宅。
orig::  ^7b20

以是因緣，一切諸佛說於三界名為火宅。
善男子！出家菩薩能如是觀，厭離世間，名真出家。
commentary::  ^7b22

初句躡前。由一貪心引諸煩惱，晝夜逼迫，
苦身勞心，是這等因緣。
所以一切諸佛說三界無安，猶如火宅，正欲令人厭離此也。
然因緣有兩解：一、則通說，如因由緣故，
謂一念舉貪，引起無量塵勞煩惱，以能引為因緣也。
二、別說，亦可親生為因，即貪心；助法為緣，即財欲。
由世間財欲等諸惑勾引為緣，貪心始發，
以因緣付合無量苦，生種種逼迫，非火宅而何哉？
善男下。結勸。 ^7b26

△四、以偈重頌。
orig::  ^7b40

爾時，如來重說偈言： ^7b42

出家菩薩觀世宅，猶如人間微少火，一切艸木漸能燒，世宅當知亦如是。
眾生所有眾財寶，更互追求常不足，求不得苦恒在心，老病死火無時滅。
以是因緣諸世尊，說於三界為火宅。
若欲超過三界苦，應修梵行作沙門，三昧神通得現前，自利利他悉圓滿。
commentary::  ^7b44

初句標定，次二句頌喻。
世宅下，頌法合。眾生下，明貪心轉盛。
更互者，非一人舉世皆然。
追求者，苦心也。常不足者，謂追求稱心猶自不足，貪之愈盛也。
求不得苦者，謂求之不得苦逼於心引起瞋也。
老病下，言火者，非獨貪心一種，而老病死等皆為火也。
無時滅者，相續也。
火宅詳如法華，恐繁不引。
若欲下，頌前結勸。
梵行即淨行，謂心不起貪方為梵行。
作沙門者，勸出家也。
三昧等，乃出家修行所得功德也。
良以梵行戒也，三昧定也，神通乃定力發出之大用也。
自利下，言兩利之功皆慧也。
以始覺觀照自利之慧，復起後得智鑑機說法利他之慧，
二慧皆足故云悉圓滿，總言戒定慧三學為沙門成道之大本也。 ^7c6

△三、石窟喪命喻二：初、標舉寶藏。
orig::  ^7c30

復次，善男子！愛樂出家當觀舍宅，如彼深山石窟之中有大寶藏。
commentary::  ^7c32

如後合文，石窟喻舍宅，即自身也。
寶藏喻善根，喻義在後，此但標舉耳。 ^7c36

△二、別喻父子八：初、長者大富；
orig::  ^7c38

譬如長者唯有一子，其家大富，財寶無量，
奴婢、僕從、象、馬無數。
commentary::  ^7c42

此一科喻廣合略，若不配釋難盡其詳，
理宜長者喻佛〔不必引法華疏長者具十德，
只泛言有德者，皆有長者之稱〕。
其家喻三界，從理涉事應身三界為教主，依止三界故以為家。
家者統也，統身家於其中也。
財富無量者，總喻如來法財萬德，一切功德皆具足也。
奴婢僕從為男女使用之人，或喻權智隨實智使用，或喻八部鬼神隨佛護法如僕隨主也。
象馬喻法門，無數言多種，法華云種種因緣、
種種譬喻、廣演言教、無數方便等是也。
唯有一子者，喻諸眾生業果雖別同一佛性，故佛觀眾生猶如一子。 ^7c46

△二、命終付業。
orig::  ^8a16

是父於後忽遭重病，名醫良藥不能救療。
長者自知將死不久，即命其子而告之言：
凡我所有一切財寶付囑於汝，勤加守護，勿令漏失。
既付囑已，即便命終。
commentary::  ^8a18

忽遭重病者，喻佛示生三界與民同患，如九惱臂痛等。
醫不能治者，喻諸定業，如金鎗馬麥等。
自知將死不久者，如佛自知涅槃時至也。
命其子等者，喻佛遺教也。
一切財寶，喻戒定慧品之法財也。
付囑下，喻佛囑累云依我四念處住戒，
為汝等大師，勿喪法身，勿損慧命，不可退失菩提心等，即勤加守護勿令漏失之。
言即便命終者，喻雙林入滅也。 ^8a24

△三痴兒耗業。
orig::  ^8a38

時長者子不順其命恣行放逸，既損家業財物散失，童僕迯逝而無所依。
時彼老母心懷憂惱，遂得重病即便終歿，其子貧窮無所恃怙。
commentary::  ^8a40

子，喻生死。凡夫不順命者，喻佛徒遺言，教人不遵行也。
恣行放逸者，喻眾生貪求五欲，無所忌憚也。
損家財，喻自迷真性。
童僕迯，喻善神遠離。
無所依者，無善可恃也。
老母亦終者，以父母皆喻佛方便，權智喻父，以實智及慈悲喻母。
謂眾生不遵行佛法，造罪無機，佛雖慈悲，亦因之息化。
即如母終，其子貧窮者，無聖人之法財如貧，無聖人之果位如窮。
無所恃怙者，以母亡失所恃，父亡失所怙，
內合眾生造罪，不得諸佛權實二智恃怙，孤煢極矣。 ^8a46

△四、採薪獲寶。
orig::  ^8b14

遂投山谷，拾薪採果，貨鬻自給。
彼時遇雪，入石窟中，權自憩息。
然此窟中，是昔國王藏七寶所，無能知者，
經數百千年，逈絕人迹。
時彼貧人，業因緣故，偶入窟中，見無量金，
心大歡喜，得未曾有，因而分割若干分金造立舍宅，
若干分金為娶妻財，如是奴婢，如是象馬，
隨心所欲，皆如其意。
commentary::  ^8b18

初三句，喻心逐境牽，業能感果。
如貨鬻來果，不失為自給。
此一喻歷三生也。
痴兒、耗業、採薪等，喻前陰身。
遇雪者，雪是寒物，喻死時也。
入石窟者，喻中陰身投託母胎也。
權自憩息者，喻後陰身報成，出胎為人時，前陰業息也。
古國王，喻自己法身。
七寶，喻性中所具法財功德。
經百千年，逈絕人跡者，喻眾生迷失性寶，其來無始也。
時彼貧人下，喻雖迷性寶，却有多劫善根因緣，得受後身。
如彼人入窟，見無量金者，謂多劫善種成熟，今得富報。
分割其金至皆如其意者，喻豐衣足食，
受享五欲，功名富貴，所事稱心也。 ^8b30

△五、群賊劫害
orig::  ^8c6

作是計時，有諸群賊為趂走鹿到於窟前，
見此貧人以金分配，遂捨其鹿殺人取金。
commentary::  ^8c8

作是下。喻眾生正受五欲，為樂所迷之時也。
群賊，喻琰魔。使者，即無常。
殺鬼殺人，即鬼使勾魂，不讓人情。
取金，即所作諸業，隨之去矣。
現前財產，不屬已有也。
應知此節，大警人心哉。
所謂昨日廟堂，今歸黃土。
賀者纔臨，而吊者隨至。
嗚呼哀哉。 ^8c12

△六、以法合喻
orig::  ^8c20

異痴凡夫亦復如是，深著世樂，不樂出離深山石窟如世舍宅，
伏藏金寶猶如善根。
琰魔使者即是群賊，隨業受報墮三惡道，
不聞父母三寶名字，喪失善根。
commentary::  ^8c26

初二句總合意，該痴兒耗業等義。
深著世樂，合窟中分金，皆如其意。
世樂，是世間五欲財利。
深著，是眾生染著之心。
不樂出離者，謂世人為五欲所迷，只恐貪之不多，
求之不巧，享之不久，誰肯念生死，求出家，
離煩惱，正顯愚痴凡夫也。
深山等法，喻對合言。
喻中深山石窟，即如世間之舍宅。
五蘊，身也。伏藏金寶，猶如宿習善根，感今生之富貴。
琰魔使者，即是羣賊。
隨業受報，墮三惡道等，此言在日不修出世之行，
貪戀五欲，又造惡因，死之必墮惡道也。
然惡道之中，不聞父母三寶名字者，謂地獄中，
舉目所視，皆牛頭阿傍，銅蛇鐵狗等。
身之所受，皆刀山掛骨，劍樹穿身等。
口中所噉，皆鑊湯洋銅，焦丸鐵糜等。
耳之所聽，皆喝罵斥吒，刑具受苦之聲。
嗚呼，何聞三寶之名，那見父母之面哉。
若墮餓鬼道中，肢節火然，乃至擔沙負石，
填河塞海，如是惡業所障，便是三寶。
父母覿面相對，亦自障不見。
畜生愚癡障性，或有見者聞者，而愚癡不識，
亦雖見聞，而實不見聞也。
又畜生知母不知父，縱然知母，亦愚癡顛倒，
罔聞倫類，喪失善根者，可謂一失人身，萬劫不復矣。 ^8c32

△七、結勸出家。
orig::  ^9a22

以是因緣，應當厭離，發於無上大菩提心，
出家修道，希成妙覺。
commentary::  ^9a24

初句承上深著世樂至喪失善根之因緣。
應當下，勸離是分所當為之事也。
蓋厭塵者出塵，修道者成道，當以菩提心為因地心，妙覺為果地覺。
雖然，假若在家繁擾，必多作少成，理應出家修道，
如鳥出籠，無上妙覺庶其可望，故云希成。 ^9a28

△八、以偈重頌。
orig::  ^9a36

爾時，如來重說偈言：
commentary::  ^9a40

此標章，下正頌。
orig::  ^9a42

愛樂在家諸菩薩，觀於舍宅如寶藏。
譬如長者有一子，其家大富饒財寶，奴婢僕從及象馬，一切所須無不豐。
於後長者身有病，舉世良醫皆拱手，
commentary::  ^9a44

此頌長者大富喻。
初句即深著世樂不欲出離之人。
諸菩薩者，稱呼也。
如前文云在家菩薩、出家菩薩。
觀於舍宅者，警策在家之人，令自己觀察己身也。
如寶藏者，長文以金寶雖喻善根，然喻中因貪寶藏遭賊劫殺，
彼法合因著世樂墮落三途，故佛教與應如是觀。
此二句標住，下正頌譬喻，六句皆同長行。
拱手二字，言長者病重必死醫不敢治，
如搖頭拱手皆告辭不應之意，喻佛示滅勢不能留。
orig::  ^9b2

臨終告命諸親族，付囑家財與其子，教誨令存孝養心，當勤享祀無斷絕。
commentary::  ^9b18

此頌臨終付業。告親族者，喻佛留法要，須同人天八部等。
孝養享祀等者，皆喻依教奉行，佛種莫斷也。
orig::  ^9b22

是時其子違父命，度縱愚癡多放逸，老母懷憂疾病身，
又因惡子尋喪逝，眷屬乖離無所託。
commentary::  ^9b28

此頌癡兒耗業。父母，皆喻佛。
權智，喻父實智。慈悲，喻母。
惡子，喻凡夫。不信正法，如違父命。
能生惡見，如縱愚放逸。
尋者，俄也。喪逝，喻佛隱身不現，配准長行。
orig::  ^9b32

拾薪貨鬻以為常。
往彼山中遇風雪，入於石窟而蹔息。
窟中往昔藏妙寶，已經久遠無人知。
樵人得遇真金藏，心懷踊躍生希有。
尋時分配真金寶，隨意所欲悉用之。
或以造舍或妻財，奴婢象馬並車乘，校計未來無能捨。
commentary::  ^9b40

此頌採薪獲寶，與長行大同。
orig::  ^9c2

群賊因鹿到其前，是彼怨家會遇時，遂殺貧人取金去。
commentary::  ^9c4

此頌群賊劫害。因鹿者，殺人取金之由致也。
喻中群賊，因逐鹿見珍財以殺人，賊為貧人之怨家。
法中殺鬼，因隨業見壽盡以追命，鬼亦世人之怨家。
orig::  ^9c8

愚癡眾生亦如是，石窟猶如世間宅，伏藏真金比善根，琰魔鬼使如劫賊。
commentary::  ^9c14

此頌法合，世間即眾生，世間宅即身，餘皆准前。
orig::  ^9c18

以是因緣諸佛子，早趣出家修善品，應觀身命類浮泡，勤修戒忍波羅蜜。
當詣七寶菩提樹，金剛座上證如如，常住不滅難思議，轉正法輪化群品。
commentary::  ^9c20

此頌結勸出家也。
初二句，謂眾生雖有善根受享五欲，而閻羅老子不順人情，
無常殺鬼有何面目？
故云以是因緣。諸佛子三字，是佛呼召警覺之辭。
早趣下，佛勸智光等趂早出家。
修善品者，乃勸行人履踐之功夫也。
善品不出三學六度，此為直勸下文，令自觀身乃父母精血合成無常有死，
觀命乃識息煖三連持數盡即亡，如浮漚水泡虗幻無堅以警策之。
勤修戒忍等六度，舉二者言，非戒無以為基，
非忍觸境則退，此二為入道根源，萬行之首引也。
波羅蜜云到彼岸，良以本於戒忍資以萬行，
而功圓行滿則究竟成佛，故云當詣七寶等。
七寶表覺支，菩提即智果，樹表仁，覆座表斷果，
金剛表堅，則成報身佛也，故云證如如。
即法如如智，合法如如理，理智究竟自然常住不滅矣。
然本是凡夫遂成佛果，推本則始於出家，
是以出家至於成佛之功德，誠哉不可思議也。
以上成佛為自利，末句利他，以其既能成佛理宜轉法，亦自然之道也。 ^9c26

△四、密觀辯毒喻七：初、毒雜甘露。
orig::  ^10a12

復次，善男子！世間所有一切舍宅，猶如雜毒甘露飲食。
commentary::  ^10a14

舍宅亦眾生身。甘露云：不死之藥，喻佛性不滅。
毒能害命，喻煩惱惑心。
雜謂混雜，喻眾生五蘊身中雖具佛性，却又具足一切煩惱種子。
以有煩惱則招感生死，以有佛性則修證成佛，故云猶如等。
起信云：生滅與不生滅和合，非一非異，成阿賴耶識。
此則標舉大本也。 ^10a18

△二聰子辯毒。
orig::  ^10a28

譬如長者唯有一子，總慧利根，達迦樓羅祕密觀門，
能辯妻藥善巧方便，父母恩憐愛念無比。
時長者子為有事緣，往至鄽肆未及歸家。
commentary::  ^10a30

子，喻出家菩薩。長者，喻在家父母。
此喻出家者，不惟自利，亦能救父母出苦。
所謂一子出家，九祖生天，實利也。
喻中子有聰利之資，能博覽群書，能通辯毒之術。
喻出家人，因參近知識，博覽正教，能辯邪正因果等。
迦樓，即金翅鳥王，頸有如意珠，以龍為食，亦能辯毒。
而後食之，乃妨害也。
辯毒之術，借彼為名耳。
祕密者，口傳心受，不許多人共得之法。
喻佛心印，非機不傳。
善巧方便，喻權法也。
亦可祕密，喻實智。
觀門，喻權智。父母下，皆喻中虗文，不可強配。
若欲配者，事緣，喻修行。
至鄽，喻利他。未及歸家，即出家也。 ^10a36

△三、親服毒藥。
orig::  ^10b8

爾時父母，與諸親族，歡喜宴樂，具設甘饍。
時有怨家，密以毒藥，致飲食中，無人覺知。
是時父母，不知食中，有雜毒藥，遂令長幼，服雜毒食。
其子後來，父母歡喜，所留飲食，賜與其子。
commentary::  ^10b10

父母宴樂，喻任運度日也。
甘饍喻佛性，怨家喻無明。
以無明不覺真性，隨緣轉生三細及至六粗，豈非怨家乎？
豈非毒藥雜於甘饍乎？
眾生因迷不覺，如父母不知有毒也。
喻中父母不知令人服之者，假設之虗文法中，
以無明所覆十二類生，孰不具之也？
子從父生，煩惱本具，義如留與。 ^10b18

△四子藥解毒。
orig::  ^10b28

是長者子未須飲食，念迦樓羅祕密觀門，便知食中有雜毒藥。
其子雖知父母服毒，而不為說悞服毒藥。
所以者何？若覺服毒更加悶亂，毒氣速發必令人死。
即設方便白父母言：我且不食如是飲食，蹔往市中却來當食。
何以故？我先買得無價寶珠，留在櫃中而忘封閉。
於是父母聞說寶珠，生歡喜心任子所往。
子遂馳走詣醫王家，求阿伽陀解毒妙藥。
既得此藥疾走還家，乳酥粆糖三味合煎和阿伽陀。
作是藥已白父母言：惟願父母服是甘露，此是雪山阿伽陀藥。
所以者何？父母向來悞服毒藥，我所蹔出，
本為父母及諸人等，求得如是不死妙藥。
commentary::  ^10b30

子能辯毒不食者，喻出家菩薩以正法考驗，不受煩惱也。
子知父母服毒，而不為說等者，喻出家菩薩雖知父母具煩惱生死，
且不輕說。何也？恐其不信，反生其怒，怒必生謗，
謗則墮苦，何異毒發而死？
即設方便等，喻出家菩薩雖不受諸煩惱，
猶不敢向人自誇，如子不敢直說，云我且不食等。
蹔往市中等者，如出家菩薩向父母言：
我雖出家，尚未參學，待參學後，再來省近。
何以下，徵釋。買得寶珠，喻向來聞過佛法，心地法門誠然無價。
留在櫃中，喻賴耶持種而忘封閉，是不曾封閉，
喻心法種子內薰，漸漸增長。
父母聞說下，喻出家菩薩父母聞知參學修道，
亦歡喜不留，任子所往。
子遂馳走，詣醫王家下，喻出家人學無常師，
有道者便參醫王，喻佛菩薩或大善知識，
如欽風不遠千里而趨，故云馳走。
阿伽陀，此云治一切病，故云妙藥，喻一乘大法，
即至理一言，轉凡成聖也。
得藥還家，喻大道已成，回家度親也。
如佛升忉利天為母說法，目連入地獄救母超昇等。
乳酥粆糖三味合煎者，喻大乘戒定慧品缺一不可也。
和阿伽陀者，喻道借修成，修凴法證也。
作是下，白父母服藥者，如子既成道，為親說法。
惟願者，喻勸勉也。
甘露者，讚法也。言雪山者，雪是白色，喻一乘白淨法，
為諸佛所證者，已向我說也。
所以下，徵釋上義，喻中為救父母求藥，法中為度父母求法也。
不死之藥，喻一乘心法，即是眾生自有之真心，
雖自心本具，非求不能自悟，故曰求得等。
本有不遺，究竟不滅，故喻不死。
依教修行，見性成佛，故喻妙藥。 ^10c4

△五吐毒延壽。
orig::  ^11a8

於是父母及眾人等，心大歡喜得未曾有，
即服妙藥吐諸毒氣，便得不死更延壽命。
commentary::  ^11a10

父母等歡喜，喻教投機也。
良以子對母言，法喻皆信，服藥喻修行，
吐毒喻斷惑，不死即離死，既能斷惑，果則不生，再不受生死之苦也。
更延壽命者，喻得證法身，真常不滅也。 ^11a14

△六、以法合喻
orig::  ^11a20

出家菩薩亦復如是，過去父母沉淪生死，
現在父母不能出離，未來生死難可斷盡，現在煩惱難可伏除。
以是因緣，為度父母及諸眾生，激發同體大慈悲心，
求大菩提，出家入道。
善男子！是名舍宅，如雜毒藥入甘美食。
commentary::  ^11a22

初二句總合救親。
過去下，言三世父母出家能度。
過去即前生。沈者，重也。
墜，墮也。淪者，溺也。
淹，沒也。謂生死如巨溺，沉淪即墮於生死，
如人墮巨溺，淹沒不能自出也。
現在即今世。不能出離者，如業果纏縛，誰肯求脫？
未來即後世。言難可斷盡者，不能盡之也。
以上言果。現在下，煩惱明因，謂種現熏發，
不假定慧，誠難伏除。
以是下，謂以是父母不能自度因緣，所以子即出家度之。
激發下，謂父子至親，如法身皆同，故云同體。
父母受苦，子何忍心？
故激同體大悲，心欲救之。
然既曰同體，該盡含生，又不止只救父母也。
將欲救之，求大菩提者，誓願成佛也。
所以始則出家，終則入道，或以神通提拔，
或以智辯說法，能令過現父母斷惑證真，永離生死。
是故盡人子之孝，追遠之誠，誠不辜佛化，不負己靈。
蓋出家之功，可思議哉！
善男子下，結文不全，但結初科，意在以總攝別，
應知佛言自在也〔激發者，逆境動心也〕。 ^11a32

△七、以偈重頌。
orig::  ^11b16

爾時，如來重說偈言：世間所有諸舍宅，
說名雜毒甘美食，
commentary::  ^11b18

此頌毒雜甘露。
orig::  ^11b22

譬如長者有一子，聰明利智復多才，善迦樓羅祕密門，能辯毒藥巧方便。
子有事緣往#CB15801;肆，
蹔時貨易未還家，
commentary::  ^11b24

此頌聰子辯毒，與長行同。
orig::  ^11b30

父每宴樂會諸親，百味珍饈皆具足。
有一惡人持毒藥，密來致之於飲食。
其子是時不在家，父母為兒留一分，舉家悞服雜毒藥。
commentary::  ^11b32

此頌親服毒藥。初二句，喻眾生貪五欲，
戀塵勞，亦猶是矣。
長行言怨家，頌中言惡人，蓋怨家即是惡人，喻根本無明也。
長行言甘饍，頌言珍饈，通喻佛性也。
密來下，喻無明雜佛性，不知不覺也。
子不在家者，喻大乘根器，即世間而離世間也。
舉家，喻五道凡夫，皆服無明毒也。
為兒留一分者，因同分無明，除佛一位，
其餘凡聖，通具如留。
orig::  ^11b38

子念觀門知有毒，即便奔馳到醫所，求得伽陀不死藥。
三味和煎藥已成，遂白諸親速令服，如是所服如甘露，差諸雜毒皆安樂。
commentary::  ^11c4

此頌子藥解毒也。
初句以觀門辯毒，喻正知見人知因識果也。
奔馳等，喻念生死苦投佛出家也。
求不死藥，喻親證妙法而當體常住，故云不死。
三味和煎，喻戒定慧品正助相佐也。
白親服藥，喻子既成道度化父母也。
所服如甘露者，喻大乘一言心得明悟也。
差字去聲呼，即解毒愈病之義，喻子能說法父母奉行諸惑皆盡，
出生死證涅槃，故云安樂。
orig::  ^11c10

一切信心善男子，出家修道亦如是，為濟父母及眾生，所服煩惱諸毒藥。
狂心顛倒造諸罪，永沉生死憂悲海，割愛辭親入佛道，得近調御大醫王。
所修無漏阿伽陀，還生父母三界宅，令服法藥斷三障，當證無上菩提果。
盡未來際常不滅，能度眾生作歸依，畢竟處於大涅槃，及佛菩提圓鏡智。
commentary::  ^11c26

此頌以法合喻也。
初三句，合子求良藥，救親所服。
下三句，即惑業苦三，合父母服毒也。
割愛辭親，即是出家。
應前為濟父母及諸眾生，所以出家，良以辭親實為救親，割愛始為真愛。
若世俗恩愛不忘，生死不出，而自救不暇，焉能濟人耶？
然必欲割愛辭親，而後成道者，蓋以恩愛牽連，
為生死業根，是以割之辭之，一心不亂，
正念修行，方入佛道矣。
調御即佛，惟佛為出世間大醫王，以權實二智，
三乘法藥，能治眾生生死大病。
所以出家者，須要投佛，故云得近無漏。
阿伽陀藥，略喻戒定慧，廣喻三十七品道法。
應知此藥，該盡一切權實頓漸諸法，皆為斷惑證真之良劑也。
所修二字，該義亦廣，即一切觀鍊熏修趣進之行，
以無間道，達解脫道，而後果成是也。
還生下，可謂倒駕慈航，從理涉事，應身三界，
度化父母，及諸眾生也。
令服法藥者，法性之藥，名為法藥，喻所說之法也。
令服者，喻勸勉令修也。
斷除三障者，令業障報障煩惱障，因盡果亡之謂也。
當證下，謂三障既除，二死則盡，即是菩提涅槃，故云當證等盡。
未下，謂自證而後，又復度生也。
畢竟下，是令所度之人，證涅槃及圓鏡智也。
當知此頌，展轉三次，始則子念父母，出家成道，
成道而後，度父母成道，父母既成，又度眾生成道。
此之功德，皆歸最初，一念出家，能獲三世之益，
故出家功德，不可思議也。 ^11c38

△五#CB07862;風不住喻八。
初舉喻#CB17682;風。
orig::  ^12a36

復次，善男子！出家菩薩常觀世間一切舍宅，猶如大風不能蹔住。
commentary::  ^12a38

大風喻五塵境界，不能蹔住者，所謂境隨心現，
心逐境牽，是則五塵大風，激動心海，妄識浪生，相續不斷。 ^12a42

△二、徵起合喻
orig::  ^12a46

何以故？善男子！在家之心，恒起妄想，執著外境，
不能了真，無明昏酔，顛倒觸境，亦常不住，
惡覺易起，善心難生，由妄想緣，起諸煩惱，
因眾煩惱，造善惡業，依善惡業，感五趣果，
如是如是，生死不斷。
commentary::  ^12a48

妄想即六識分別，外境即現在六塵執著，為俱生細惑法執分別也。
良以真如常住，清淨洞然，本無外境及諸眾生，
特由無始一念不覺，而有無明晦昧真性，
由是真性隨緣轉成業識，依業識故復起轉現二相。
轉即見分，現即相分，所謂無明不覺生三細者是也。
然見相二分互相引發，以轉相欲見帶出相分，如人瞪目妄見空華。
由有相分，以不了唯心引起見分，由不達唯心執為實有，
既執為實是為六塵，由六塵境界激動心海轉生諸識，
本非外境，因執成外遂成法執煩惱。
真即真如，了即明了，不能者正是法執所障也。
無明即癡，昏暗為相，眾生被迷昏昏如醉，
逐妄迷真心外取法，故云顛倒觸境。
亦常不住者，種現薰發相續不斷故。
惡覺易起者，惡覺即邪見，亦為心上不善種子念念增長，故云易起。
由邪念惡念增熾，所以善心難生也〔此約無漏善說，
然無漏善種非無因無明所覆，惡種力強不能發起，故曰難生〕。
由妄想緣者，妄想即是惡覺，約種子說。
起諸煩惱者，由妄想種子發動為緣，引起一切塵勞煩惱。
煩惱不出根隨二種。
因眾二句，謂因煩惱起於心，業用形於外，故云造業。
造者，作為也，有善有惡。
善者，即有漏善種成熟發起者。
惡者，亦為惡種成熟，發起現行，令人行惡。
然此二者，各有輕重差別，皆為現身所造之業，善惡不同。
依善二句，又以善惡二業為依憑，招感五趣後果。
如是下二句，指上判定生死相續，故云不斷。
兩個如是，非重辭也，通指前文相續之義。
如妄想起於妄心，妄心發現妄境，因取妄境為實，起諸煩惱。
復由煩惱造業，因業感果，總為惑業苦三。
如是鈎鎻連環，相續不斷，故云如是如是。 ^12b8

△三、別舉無漏。
orig::  ^12c32

唯有正見不顛倒心作諸善業，因三善根及以信等，
增長無漏法爾種子，能起無漏三昧神通，如是如是證聖相續。
若伏妄想修習正觀，一切煩惱永盡無餘。
commentary::  ^12c36

正見，翻前不正見。
然不正見，即五利使見惑之本，能使撥因果，
執斷常，事火崇水，一切凡夫外道，信此墮邪，即邪見也。
正見者，無漏智慧本也，能分邪正，識聖凡，
明因果，達事理，不為邪惑，不為境瞞，一切賢聖，
用此見道，即有分別智也。
不顛倒心者，翻前顛倒觸境，以心外執法為顛倒，
會法唯心，是不顛倒，是以心倒則法法皆倒，
心正則事事皆正，故云作諸善業。
蓋上二句，即返妄歸真見道之智，作善業，即身口運用二利之行也。
三善根者，即不貪不瞋不癡，能生一切善法，
無漏聖道，依此成也。
信等者，即十一善法，信為其首，於實德法，
深忍樂欲，能清疑濁，如水清珠，能清濁水，為諸善之首。
百行之源等者，舉一該餘。
增長無漏等者，謂十一善法，以三善根為本，
是以翻貪瞋癡成戒定慧，戒定慧為無漏聖學根本。
然根本既成無漏，信等助佐皆成無漏，
以無漏法念念相續，故云增長。
法爾者，自類當然之詞，即上句無漏諸法。
種子者，由前無漏現行薰習成因，含於藏識，是為種子。
能起無漏下，謂種子增長成熟，發起無漏體用。
三昧即定體，神通即妙用，皆妙用不可思議，故云神通兩個。
如是者，指法授受不盡之義。
如前無漏種子為因，發起無漏定通為果，
故曰證聖，即親證聖果也。
相續即授受義，如慧焰聯芳，法脉永嗣也。
若伏下，正明承續。
師既授資，資當奉行。
若欲降伏妄想，須當修習正觀。
觀如熱湯，妄想如氷，熱湯消氷，不久皆盡，故云一切煩惱永盡無餘。
蓋五住既盡，義兼二死，亦必永亡也。 ^12c42

△四、當機問觀。
orig::  ^13a46

爾時，智光長者白佛言：世尊！
修習正觀有無量門，修何等觀能伏妄想？
commentary::  ^13a48

長者謂大小教乘皆有觀門，如五停心觀及諸止觀等，
隨機所說差別不同，故云無量。
不知何觀相應？能伏妄想故。
問。 ^13b4

△五、佛授妙觀。
orig::  ^13b8

爾時，世尊告長者言：善男子！
應當修習無相正觀。
無相能伏妄想，唯觀實性，不見實相。
一切諸法體本空寂，無見無知，是名正觀。
commentary::  ^13b10

叮嚀囑之分。所該作曰：應當即事觀理，為修精進。
無間云：習正能破邪，觀能破妄，以無分別智照諸萬法，名為正觀。
無相者，當照之時，不作依正想，不作聖凡解，
不作煩惱想，不作涅槃想，一切有為無為頓然皆空，
故云無相，即大乘空觀也。
妄想即煩惱總稱，今既無相，故云能伏。
伏即降伏，具二義：淺則如石壓草，惟止現行不起；
深則除根，種子亦滅。
唯觀下，釋正觀義。
應知性相二字，性為相之理，相為性之表，
謂一切諸法皆真性，隨緣變現，有種種相，
相即是性，故性相一體，二皆是真。
然雖一體即真，若行人初作功夫，唯觀性，不見相。
一切下，釋上唯觀不見二義。
然既是真性變現，當體皆性，故云唯觀實性。
相乃幻化，故云不見實相，謂不見實有諸相，即會相歸性也。
末二句結名，承上體本空寂，所以無見無知，是名正觀。
良以知見皆無者，非獨無所見所知，理應能所皆無，
則事障理障二皆空矣，方是稱真正觀也。 ^13b16

△六、觀成獲益。
orig::  ^13b48

若有佛子安住正念，如是觀察，長時修習無為妄想猛風，
寂然不動，聖智現觀，證理圓成。
善男子！是名：賢聖，是名：菩薩，是名：如來阿耨多羅三藐三菩提。
commentary::  ^13c2

正念，謂冥心菩提，不容間斷，故云安住。
如是觀察者，即前唯觀實性，不見實相也。
長時下。非朝勤夕怠，須要久久精進也。
修習即觀，無為即正。
然修習必欲無為者，假若有所作為，即涉妄想，焉能成觀乎？
謂正作觀時，不作觀想，即是無為。
又修習無為四字，性修互導之義。
無為即性，修習即觀。
謂性體無為，非觀不能證性，故云修習，是以修導性。
觀雖能證，非性不能攝用，故云無為，是以性導修。
體用相資，理事無礙，妙觀也。
妄想喻猛風者，以猛風能摧艸木，喻妄想能害性德。
今因正觀無為，故寂然不動矣。
聖智即本覺，現觀即始覺。
及至始本究竟，是為證理。
以證理之時，方知本來圓成，非從外得。
善男子下。結名。謂如此修證，在因為賢聖，
為菩薩；在果是名如來等。 ^13c8

△七、結成報恩。
orig::  ^13c36

以是因緣，一切菩薩為伏妄想永不起故，
為報四恩成就四德，出家修學息妄想心，經無量劫成就佛道。
commentary::  ^13c38

為字平聲呼訓，當乃總結前文，又兼勸修菩薩為能修之人，
妄想為所伏之惑。
為報四恩者，以前云出家成道方報四恩故也。
四德者有二義：一者謂四恩不報名為無德，
出家既報則成有德，每報一恩成就一德。
二者如文，既證阿耨菩提，則得常樂我淨四德也。
出家之上再加是為二字，讀之則順，為結歸前文也。
無量劫者有二義：一約漸證，須歷三祗，
欲滿四洪誓願，利他心重故經歷時長。
二約頓證，雖言無量，正觀之中一念萬年，
萬年一念雖歷多劫，一生而就，如善財一生圓曠劫之果也。
前義歸漸教，後義即頓教，此經為頓教，文雖似漸義實歸頓。 ^13c42

△八、以偈重頌二：初、頌執妄。
orig::  ^14a16

爾時，如來重說偈言：出家菩薩觀在家，
猶如暴風不蹔住，
commentary::  ^14a18

此二句重頌暴風，喻眾生之妄想念念相續，如風之不住也。
orig::  ^14a22

亦如妄執水中月，分別計度以為實。
水中本來月影無，淨水為緣見本月，
commentary::  ^14a26

此喻乃孤起頌也。
長行無頌中，補出初二句，喻境從妄現。
水喻妄想，月影喻身境，萬法天上必有真月喻真如。
妄執，即眾生識心取著，為我法二執。
良以諸法身境本無，由識心妄想為緣，真如隨妄緣變現。
眾生癡迷，不達唯心，妄執實有，於身境中計有主宰者為我執，
計心外實有萬法者為法執，故云分別計度等。
第三句，喻妄體無實。
第四句，因執妄見也。
水喻妄想，淨喻能感。
本月，即天上本有之真月。
此言水中月影，虗假無實，以癡人不了，妄謂本月法合在次。
orig::  ^14a30

諸法緣生皆是假，凡愚妄計以為我。
即此從緣法非真，妄想分別計為有，若能斷除於二執，當證無上大菩提。
commentary::  ^14b2

此頌法合水月也。
初二句，諸法即身境，萬法合上月影，緣即妄計合上淨水，
凡愚即具惑凡夫，妄計即識心分別以為我者，
如圓覺經云：妄認四大為自身相，六塵緣影為自心相，將妄身緣影計我我所也。
第三句釋初句，此字即初句，諸法從緣者，
謂諸法本無，由妄計為緣，從緣生故，所以當體非真，釋初句皆是假三字也。
第四句釋第二句，謂我非實有，以妄想分別計為實有，
合月影非有，由淨水為緣，妄見有也。
蓋妄想是俱生思惑，分別是利使見惑，
計即分別，由分別故，雖無而見有也。
若能二句，謂有緣善人既遇此經，轉愚為智，
照破二執皆空，無上菩提不求自得，即是滅妄明真，
超凡入聖，故云當證等。
orig::  ^14b8

凡情妄想如黑風，吹生死林念念起。
四顛倒鬼常隨逐，令造五種無間因。
三不善根現為纏，生死輪迴鎮相續。
commentary::  ^14b34

此合前暴風喻也。
生死如林木，妄想如黑風。
念念起者，雙關二義：一約妄想，二約生死。
起者相續義，謂妄想有生滅相續，生死亦反復相續。
又風有摧引二義：一風能折木，約死說；
二風亦引發，約生說。
言生死本無，由妄想感發故有生，亦妄想催逼故有死也。
四顛倒者，身受心法也。
謂身本父母精血所成，當體不淨，眾生計之為淨，
一倒也；受本是苦，計之為樂，二倒也；心本無常，
計之為常，三倒也；法本無我，計之為我，四倒也。
見理不真，如魍魎鬼，世世不離，故曰常逐，即見惑也。
三不善根，應置此下，即貪嗔癡三毒思惑也。
現為纏者，由種子發起現行，熏發不離，
猶如纏縛，不能自脫也。
是以三毒四倒，皆是妄想，合黑風也。
令造下因，即惡業。
五種無間，即地獄果也。
謂諸有情，隨所造業，受諸苦報，無有間斷，故名無間。
五者，一趣果無間，二受苦無間。
三時無間。四壽命無間。
五身形無間。是為五種無間地獄果也。
因謂生前造作惡業為能感，亦有五種：
一弑父，二弑母，三弑阿羅漢，四出佛身血，五破羯磨轉法輪僧。
令造者，謂使令也。
由此四倒為利使，三毒為鈍使。
使令眾生，造作諸業，乃舉重該輕，但云無間。
以上三句，為起惑造業，末句隨業受報。
生死即苦果也。輪迴不止生死，亦兼六道。
鎮者，按也，壓也。謂生死壓伏，誰敢不受。
相續有二：一生死相續，二業果相續。
天上人間，皆不能免。
有緣善人，當生恐怖，及早回心，求出世道。
不然，大限到時，隨他去也。
慈親孝子，不能相救。
哀哉！ ^14b40

△二、頌真修。
orig::  ^15a2

若人聞經深信解，正見能除顛倒心，菩提種子念念生，大智神通三昧起。
若能修習深妙觀，惑業苦果無由起，
commentary::  ^15a4

此泛頌三慧也。聞即聞慧，信解思慧。
然信必不疑，解必參悟，用處綿密，故云深也。
正見者，為信解之本。
若非正見，則邪信邪解矣。
蓋明能破暗，正能除邪，正見一發，顛倒妄想頓然而滅，屬修慧。
此二句但是斷惑之功，為現世三慧也。
菩提下。似推往因，釋前起後。
釋前者，由往昔菩提聖種念念生發，所以無漏三慧始能頓現。
大智下。正明起後。
由菩提種子念念發生，所以三昧之體、
大智之慧、神通之用頓然皆起矣。
然有大智則能說法，有神通則能降魔，
有三昧則能發用，千變萬化利益眾生，皆從聞經信解正見中來也。
若能下。勸結。言妄想生死本空，菩提涅槃本具，
若能修習深遠妙觀，惑業苦三無由而起，則菩提涅槃居然可證。
orig::  ^15a10

唯觀實相真性如，能所俱亡離諸見，男女性相本來空，妄執隨緣生二相。
如來永斷妄想因，真性本無男女相，菩提妙果證皆同，妄計凡夫生異相。
三十二相本非相，了相非相為實相，
commentary::  ^15a36

此正頌妙觀也。長行云：唯觀實性，不見實相。
頌又云：唯觀實相者，當知長行斥相妄，獨顯性真。
謂真性體中不見諸法實有之相，唯性是真，故云唯觀實性。
頌中會相歸性，謂諸法之相全體即性，皆是真如。
故知實相即是實性。
楞嚴云：幻妄稱相其性真。
為妙覺明體，故云唯觀實相。
真性如能所一句，釋觀字深義。
言正作觀時，不見能觀，不著所觀，故云俱亡。
諸見者，於諸法之上妄起分別，故曰諸見。
今既能所俱亡，心境皆空，而一切妄見皆無，故曰離矣。
男女下，頌前一切諸法體本空寂。
男女該盡有情，性相該盡萬法。
本來空者，謂真如實際之中不容一法。
妄執下，言眾生見有者，因妄想執著為緣，真如隨緣出生二相。
二相者，其義亦多，且約男女為二相。
如來下，頌妄想滅盡即是如來。
以真性體中本無男女二相，如眼中翳病若除，空華自滅矣。
菩提一句，頌眾生本來是佛。
若一念反妄歸真，證得之時，與諸佛不二。
故曰皆同。妄計下，斥妄。
謂妙果本同，眾生自迷。
異相本無，凡夫妄計。
因妄想見有，故云生異相。
亦如目有赤眚，妄見燈輪也。
三十二相下，遣聖凡見也。
謂真性之中，不唯無男女諸相，便是如來三十二相，猶是應緣假現。
故云本來非相。了相下，謂若人修習觀時，
不唯不著男女萬法之相，亦可照了如來之相，當體非相。
不著佛見，不著法見，則聖凡情盡，而盡性亦無。
是為實相也。
orig::  ^15a44

若人出家修梵行，攝心寂靜處空閑，是為菩薩真淨心，不久當證菩提果。
commentary::  ^15c6

梵行有二說：一、即戒行，身心潔白皎如氷霜故；
二、凡所作為不起能所故。
攝心即最初一步功夫，心即妄想雜念，攝即收束反照。
寂靜乃無相觀成，如一念不生浩然無際，
即前梵行之實，而且約心言。
處空閑者，約處言，意謂修行人必宜閒靜故。
然空閑亦寂義，離諸喧閙幽靜安然，正是心境俱寂。
是為下，顯道成之相。
菩薩即出家具道之稱，真淨心是離妄絕染之名。
由前處空閑則外境不入，攝妄心則雜念不生，
頓然即妄成真、即染成淨。
既曰真心，可謂狂心歇處即是菩提，故曰不久當證。
不久亦頓義。 ^15c10

△六、造立舍宅喻八：初、標立喻本。
orig::  ^15c30

復次，善男子！出家菩薩日夜恒觀世間舍宅，一切皆是煩惱生處。
commentary::  ^15c32

舍宅即眾生身。
△二、徵起喻釋。
orig::  ^15c36

何以故？如有一人造立舍宅，以諸寶物而自莊嚴。
造此宅已而作是念：今此舍宅是我所有不屬他人，
唯我舍宅最為吉祥，他人舍宅所不能及。
如是執著能生煩惱，由煩惱故，我、我所執而為根本，八萬四千諸塵勞門更相競起充滿宅中。
commentary::  ^15c38

喻雖假設，世間凡夫惑業果報大約如此。
初句承標徵起，謂一切皆是煩惱生處果。
何以故？如有下，喻明。
謂假如世間有一人造立舍宅等，良以喻中以造宅為起煩惱之本，
以諸下二句為起愛之本，造此下五句為分別之本，唯我下四句為我慢憍慠之本。
如是執著者，指前諸本妄生我見也。
執謂守持，著謂認真。
能生下，謂執著故，則能引生種種煩惱。
是知造立舍宅則妄念起，以寶莊嚴則愛心起，
是我舍宅則分別起，我宅吉等則憍慢起，
若希望增盛則貪心起，堅守不捨則悋心起，
若他人侵占則嗔心起，堅執固守則癡心起。
由是我法二執俱生，分別煩心受惱皆依此起，故曰能生煩惱。
由煩下，躡上。由種種煩惱則我見增熾，
我即自認為我執我所，即舍宅莊嚴等是我所有為法執。
而為下，正明增熾。
由我法二執為本，則八萬四千諸塵勞門更相競起。
更相競起者，或因貪動瞋等互相引發爭競起矣。
充滿宅中者，謂因一造宅一切煩惱頓起，至於八萬四千可謂充滿矣。
又宅指身說，亦可如不離一身也。
此上為喻雖假設為能，例下文徵釋合喻亦不出此。 ^15c48

△三、重徵合喻
orig::  ^16a40

所以者何？在家凡夫深著五欲，妻子眷屬、
奴婢僕使悉皆具足，以是因緣，生死病死、
憂悲苦惱、怨憎合會、恩愛別離、貧窮諸衰求不得苦。
如是眾苦如影隨形、如響應聲，世世相續恒不斷絕。
如是眾苦非無所因，大小煩惱而為根本，一切財寶追求而得。
若無先因不可追求，假使追求亦無所獲。
commentary::  ^16a42

初句徵曰：所以為一造宅至於煩惱充滿者，
意在於何耶下，釋。
在家凡夫合造宅之人，五欲妻子等合宅，悉皆具足合莊嚴等。
以是因緣者，即五欲妻子為生八苦之由，致合造宅之緣。
生老下，合煩惱。由前緣感發故今世有生苦，
謂在母身之中受胞胎拘縛之苦，出胎時受冷風吹體如生牛剝皮之苦，
蘊熟為老受龍鍾衰惱之苦，五臟失調身則有病受肢節疼痛呻吟難奈之苦，
蘊壞曰死受痰絕氣盡之苦，冤憎合會則受惱苦，
恩愛別離則受悲苦，貧窮諸衰則受憂苦，
求之不得則受困苦，此為八苦也。
如是下，承上結顯如影等。
復以喻例，言有形則有影，影不離形故云隨形；
有聲則有響，響不離聲故云應聲。
然妻子等喻形聲，八苦等如影響也。
世世下，顯常。謂一生而續多生，一世而增百世，
出生入死改形易報，經百千劫恒不斷絕。
如是下，又窮究源本。
非無所因者，正顯有因也。
因即煩惱故為根本，根本六惑為大煩惱，二十隨惑為小煩惱。
而為下，謂大小煩惱雖為根本，若無助緣，亦不能招苦故。
一切下，顯助緣。財寶乃五欲境之一法，
兼妻子等五欲具足，皆為助發資緣。
因有財寶等為緣，引起煩惱。
因煩惱起於心，追求造業形於外。
由惑業追求為因緣，故受諸苦惱也。
以上謂有因無緣因不自生，必待緣助方生也。
若無下，又顯有緣無因亦不能生。
謂若無煩惱先起之因，雖有財寶五欲之緣助之，亦不能追求造業矣。
假使下，詳推所以。
謂若無緣助，假使勉強追求，亦無所獲之苦果矣。
總言由五欲引煩惱，由煩惱起追求，由追求造業，故受生老病死憂悲苦惱之果報。
假若世間無五欲之妄境，則無煩惱。
既無煩惱，必無追求。
既不追求造業，則八苦果報無由而生矣。
總合前喻。若不造舍宅，則不生煩惱。
既無煩惱，不執我法。
既無我法二執之根本，則八萬等塵勞無由而起矣。
只可總喻總合，不可逐句強配。 ^16b6

△四、結示追求。
orig::  ^16c22

善男子！以是義故，一切煩惱追求為本。
若滅追求，無量煩惱悉皆斷盡。
commentary::  ^16c24

前義外有五欲引起煩惱，而後追求造業相繼受苦。
以煩惱為本者，彼從次第生起說。
此科以追求為本者，別約造業說。
以是義故者，躡上一切財寶追求而得之義。
故一切下，謂雖煩惱在心，因追求則引發。
此追求又為煩惱之本，即惑業互相薰發之謂也。
若滅下，人若修行，先斷追求，不造諸業。
既不造業，亦不薰種。
故粗細煩惱雖有無量，一念不生之時，一時斷盡矣。
應知生起自細而粗，修斷從粗而細。 ^16c28

△五、勸離引偈。
orig::  ^16c44

然今是身眾苦所依，諸有智者當生厭離。
如是去世，迦葉如來為諸禽獸而說偈言：
是身為苦本，餘苦為枝葉，若能斷苦本，眾苦悉皆除。
汝等先世業，造罪心不悔，感得不可愛，雜類受苦身。
若起殷重心，一念求懺悔，如火焚山澤，眾罪皆銷滅。
是身苦不淨，無我及無常，汝等咸應當，深生厭離心。
commentary::  ^16c46

然是語辭，是身指眾生自身說。
眾苦所依者，謂惑依身起，業依身造，苦即身受，
惑業苦三皆依身有，故為眾苦之所依也。
諸有下。勸離。既身為苦本當生厭惡，離之可也。
不拘何人何類，但能離之皆為智者，故曰諸有。
如是下。引古證今。
謂如是身為苦本，非我一佛所說，去世迦葉如來亦說。
為禽獸說者，蓋佛所說法不擇其機，或鳥獸欲脫其倫親近於佛，
或佛憐鳥獸，佛性是同業果有異，若彼脫倫因之說偈也。
是身下。標定。餘苦下。
釋之。餘者是身之餘，外者如貧窮困愛別離等種種諸苦，
以身如樹莖，餘苦即如枝葉。
此二句指示曉解之言。
若能下。訓導勸修之意。
斷苦本者，本雖指身斷須除業，惡業不造則苦果不生，故云眾苦悉皆除。
汝等四句，釋明前義。
汝等下，指類出本。
謂由汝先世造業，罪心不悔，乃為招身之本。
此釋初句之苦本也。
感得等二句，明因業感報。
雜類，即異類禽獸。
謂因汝前生，罪心不悔，為能感之因；受禽獸身，為酬因之報。
頭前尾後，故不可愛；常懷恐怖，是為苦身。
若起下，勸修殷重。
心，即誠心也。一念求懺，眾罪皆銷者，以罪性本空，
由心所造，心生則罪生，心滅則罪滅，故一念真心悔過，罪性當下即滅矣。
悔心如火，罪如山澤艸木；懺能銷罪，如火燒山，艸木盡矣。
末四句，結勸。謂是身也，生死逼迫為苦，
膿血雜亂為不淨，自無主宰即無我，生滅不停即無常。
前二句警策，後二句勸離。 ^17a10

△六、禽獸獲益。
orig::  ^17b10

爾時，無量諸禽獸等聞此偈已，於一念心至誠懺悔，
便捨惡道生第四天，奉覲一生補處菩薩，聞不退法究竟涅槃。
commentary::  ^17b12

第四天，即兜率陀天，彌勒內院。
奉者，承侍也。覲，即見也。
一生補處菩薩，即是彌勒。
一生者，再一下生人間，即能成佛。
補處者，補即候補，處即佛位，現居菩薩之位，
以當來下生，始能成佛，故以菩薩稱之。
此言禽獸聞偈，至誠懺悔，便捨禽獸惡道之身，
得生彼天者，以其罪性本空，業果如夢，
但一念心空，當下即滅，志與道合，故生彼天。
又聞彌勒菩薩說不退轉法，聞即聞慧，
義含思修，至於究竟涅槃，是當成佛果也。
夫真源本淨，惑業全空，由念起以迷心，
逐迷心而造業，隨限量則六道分然，悟真心則空明闊徹，
人中無信，億劫輪迴，鳥獸傾誠，片言成道。
且佛法難聞，人身難得，今既幸得人身，
復聞如來大教，若迷心不開，堅執不入，
罪心不懺，妙觀不修，自心忖量，人道何貴？
可謂甘心苦趣，束守死門，無救無歸，可悲可痛。
裴公云：人而不為，吾末如之何也已矣。 ^17b18

△七、結勸成道。
orig::  ^17b48

善男子！以是因緣，今此苦身猶如舍宅，一切煩惱即為宅主。
是故，淨信善男子等發菩提心、出家、入道，
必得解脫一切眾苦，皆當成就阿耨多羅三藐三菩提。
commentary::  ^17c2

以是因緣者，指前鳥獸始終之因緣。
應知此句義含佛性本具、罪性本空，所以一念心空罪性即是佛性，
以即心是佛故至究竟涅槃也。
今此下，勸勉。先合前喻。
現今所具苦身猶如喻中所造舍宅，一切大小煩惱即為造宅之主，
意謂舍宅本無由宅主營造而有，義合人身苦果本無由煩惱起業而成。
是故下，承上勸修。
男子！言善、言淨信者，以非善不能信道、
非信不能成善，信之不淨猶致多疑，信之淨者則深忍樂欲發心出家為入道之資，
既得入道必能脫苦，成就菩提則不難矣，故云皆當等。 ^17c8

△八、以偈重頌。
orig::  ^17c28

爾時，如來重說偈言：出家菩薩恒觀察，
舍宅所生諸煩惱，
commentary::  ^17c30

此標立喻本也。
orig::  ^17c34

如有一人造舍宅，種種珍寶以嚴飾，自念壯麗無能比，不屬他人唯我有。
工巧所修最殊妙，世間舍宅無能及，如是分別生執著，以我我所為根本。
八萬四千諸煩惱，充滿舍宅以為災，
commentary::  ^17c36

此正頌譬喻。前九句與長行全同，唯第十句以為災三字長行無，
頌中欲七字成句加之。
災者，病也，即長行執著諸煩惱等是也。
今不言煩惱而言災者，謂法性真體清淨本然，
忽起無明，轉生煩惱，發業受報，煩心勞身，即法性真體之災病耳。
orig::  ^17c44

世間一切諸男女，六親眷屬皆圓滿，以是因緣生眾苦，
所謂生老及病死，憂悲苦惱常隨逐，如影隨形不蹔離。
諸苦所因貪欲生，若斷追求盡諸苦，是身能為諸若本，勤修厭離趣菩提。
三界身心如舍宅，煩惱宅主居其中，
commentary::  ^18a6

此頌法合男女，泛說有情眾生及六親眷屬之身，合前舍宅也。
因緣生苦等者，或因自身功名富貴，或為六親恩愛牽連，以此因緣故生眾苦。
所謂下，出苦相也。
以生等八苦人不能免，故云常隨逐。
如影下，喻明身及六親如形、眾苦如影。
然形影既不蹔離，喻苦身亦不能蹔脫矣。
諸苦下，明苦本。以現世諸苦推究所因，皆前生貪欲所生也。
貪欲有二種：一、貪婬欲，為受身之本。
法華云：諸苦所因，貪欲為本。
又經云：一切眾生皆由婬欲而正性命是也。
二者、貪五欲。經云：眾生以五欲財利故，
現受眾苦，後受地獄、餓鬼、畜生之苦。
若生天上及在人間，貧窮困苦、愛別離苦、
怨憎會苦，如是等種種諸苦，眾生沒在其中。
若斷下。勸修。謂若斷追求，不造諸業，則粗惑先盡，
細惑亦銷，不作苦因，諸苦自盡矣。
是身下。指苦。再勸苦本者，為造苦因之本，亦為受苦之本。
勤修厭離四字，似語倒轉換可也，必先厭而後修之也。
末二句。合喻。謂三界內凡夫身心，如喻中舍宅。
此句以法合喻，下句却是將喻合法。
言喻中宅主，因造舍宅，起諸煩惱，而具煩惱之宅主，居住其中。
意謂宅主因宅生惱，不離宅中而戀宅。
如界內凡夫，因身受苦，猶不離身而戀身。
以法喻互顯，合明大義。
orig::  ^18a16

汝等應發菩提心，捨離凡夫出三界，
commentary::  ^18b18

此二句，結勸成道也。
上句勸發心，下句勸出界。
謂既能發菩提心，必修無漏道，方得捨凡夫果報，
永出三界，得證菩提矣。
應、發、捨、離及出，皆勸詞也。 ^18b20

△七、癡子違父喻。
七一、標喻長者大富。
orig::  ^18b24

復次，善男子！出家菩薩常觀在家，猶如大國有一長者，
其家豪富，財寶無量。
commentary::  ^18b28

出家下，舉喻本。猶如下，舉喻。
大國，喻凡聖同居土〔佛有四土，且約同居〕。
長者，喻佛〔佛具三身，且約化身〕。
其家下二句，喻佛富有萬德，法財無量。 ^18b32

△二、父子相襲行善
orig::  ^18b36

於多劫中，父子因緣相襲不斷，修諸善行名稱遠聞。
是大長者所有財寶皆分為四：一分財寶常求息利以贍家業，
一分財寶以充隨日供給所須，一分財寶惠施獨孤以修當福，
一分財寶拯濟宗親往來賓旅。
如是四分曾無斷絕，父子相承為世家業。
commentary::  ^18b38

喻中多劫者，從祖上以來久遠之謂。
父子言因緣者，即順次生子為因，承上接續為緣，故云相襲不斷。
襲者繼嗣也，喻前佛入滅後佛補處是也。
修諸下，明長者盛德因行諸善，名因德表、
德藉名彰，所以名稱遠聞則見高風四達而無處不知，而喻佛權實利物十界同尊也。
是大下，明行善遠聞之實行也。
財寶分四者，以見長者仁慈有公物之德，喻佛大悲大智普利之德也。
一分下，喻佛實智證理德，佛依本覺發始覺，
同長者出本求利，以始覺合本覺成究竟覺，同長者收利贍養家業也。
一分以充隨日供給所須者，喻佛權智應物德，
能以折攝兩門隨機施設，以權智為實智之所用，
以充實智之所須，合長者將財寶供給自己所須也。
一分惠施孤獨者，顯長者惻隱之德，以物施人曰惠，故云惠施。
幼而無父曰孤，老而無子曰獨，以能濟孤獨乃仁人之心也。
此與下文皆喻如來大悲設教德。
教有二種：一小教，二大教。
此喻說小教內兼人天戒善，如長者施財也。
以人天未得無漏，小乘未發大心，非佛同類故同所濟。
陌路孤獨以修當福者，謂長者惠施以修當來自己之福，
喻佛施教雖為利他却成己德，亦當來自己福也。
一分拯濟宗親賓旅者，宗親者同一祖脉，
賓旅者與己志同有時困乏，長者有仁厚之德拯拔周濟之，
喻佛施大教令彼修證。
宗親喻此方大機，賓旅喻他方菩薩。
如是下結為世家，喻三世如來相繼教化，亦出世間之世家也。 ^18b48

△三、癡子恣縱五欲。
orig::  ^19a2

後有一子愚癡獘惡，深著五欲恣行放逸，
違父母教不依四業，起諸舍宅七層樓觀，
倍於常制眾寶嚴飾，瑠璃為地寶窻交映，
龍首魚形無不具足，微妙音樂晝夜不絕，
受五欲樂如忉利天，鬼神憎嫌人天遠離。
commentary::  ^19a4

一子之愚惡者，喻諸凡夫也。
以愚癡則不識因果，獘惡則能造諸業。
由愚癡故，深著五欲。
由獘惡故，恣行放逸。
違父母下，正顯愚癡之實也。
蓋愚癡獘惡，喻俱生思惑。
深著五欲，喻分別見惑。
且喻起惑。恣行放逸，喻造諸業。
違教二句，喻不信佛言，不依佛教。
四業，喻佛權實二智，小大二教也。
起諸舍下，正明放逸所為之事，奢侈之極矣。
此乃喻諸凡夫之業果也。
舍宅，喻身。七層樓觀，喻七趣果報。
雖善惡不同，生死同也。
且喻七趣總報。如其眾寶嚴飾等，又喻七趣別報。
至龍首魚形者，顯樓閣房舍，彫刻彩畫，
奇奇恠恠，而無不具足也。
其於音樂之美，晝夜之歡，五欲之樂，誠然尊貴如天。
鬼神等二句，顯奢侈不訓之極。
至於鬼神憎，人天離，喻聖凡相遠之義也。
然善神既憎，凶事將至矣。
此喻諸天有衰相，人物有病災，皆死之先兆也。 ^19a12

△四、招災焚業喪命。
orig::  ^19a44

於是隣家，忽然火起，猛焰熾盛，隨風蔓延，
焚燒庫藏，及諸樓臺。
時長者子，見是猛火，起大瞋心，速命妻子奴婢眷屬，
入於重舍，閉樓閣門，以愚癡故，一時俱死。
commentary::  ^19a46

風火燒宅，雖七級重樓，不能免死。
喻無常殺鬼到時，雖諸天至尊，猶不能免也。
良以隣家喻業，火喻無常。
癡子見火起，命妻子登樓，不能免死。
喻世間人見生死逼迫，修有漏定，生禪空二天，
將欲免死，亦不可得也。
喻中子違父教，以愚癡故，所以喪命。
法合眾生，不遵佛教，以迷惑故，而受輪迴。 ^19b4

△五、佛生合喻父子
orig::  ^19b14

在家凡夫亦復如是，世間愚人如長者子，
諸佛如來猶如長者，不順佛教造作惡業，墮三惡道受大苦惱。
commentary::  ^19b18

合文最明，但唯顯三途，未彰七趣。
蓋佛大慈悲，警策世人，令人畏苦發心，
雖說三途，義兼七趣。
古德云：從義不從文，百無一失。
今從義釋也。 ^19b22

△六、結勸厭離成道。
orig::  ^19b26

以是因緣，出家菩薩當觀在家，如長者子不順父母，
為火所燒，妻子俱死。
善男子等！應生厭離人天世樂，修清淨行，當證菩提。
commentary::  ^19b30

初句承前，以是不順佛教，墮苦因緣故。
凡出家菩薩，當觀在家時，如同癡子想，
深生厭離，捨人天之樂，修行證果，不負出家之志也。 ^19b36

△七、以偈重頌。
orig::  ^19b40

爾時，如來重說偈言：出家菩薩觀在家，
猶如長者生愚子，其家富有諸財寶，久遠相承無闕乏。
先世家業傳子孫，一切資產為四分，常修勝行無過惡，名稱徧滿諸國土。
金銀珍寶數無邊，出入息利徧他國，慈悲喜捨心無倦，惠施孤貧常不絕。
commentary::  ^19b42

初二句標舉法喻，次十句頌父子相襲行善資產。
為四分者，准長行喻佛權實二智、小大二乘。
出入息利者，謂出則取利，入則息利，喻佛以利他之功成己之德，
即是息利。徧他國者，喻佛法利周徧十方也。
慈悲下，長者四無量心，惠施孤貧常無斷絕，喻佛之四心盡未來際法施無量也。
orig::  ^19c4

長者最後生一子，愚癡不孝無智慧，年齒已邁筋力衰，家財內外皆付子。
子違父命行放逸，四業不紹墮於家，造立七層珍寶樓，用紺瑠璃作窻牗。
歌吹管絃曾不歇，常以不善師於心，受五欲樂如天宮，一切龍神皆遠離。
commentary::  ^19c16

此頌癡子恣縱五欲也。
癡子既言最後生者，足知以前更有肖子。
而肖子喻受道之機，即菩薩等。
今癡子不孝無慧，喻凡夫愚癡不解佛旨。
良以眾生之癡，猶彼癡子之癡也。
年齒下，喻佛智斷二德。
法華以年高學廣喻佛智德，衰邁根純喻佛斷德。
今經亦然，故喻智斷二德。
家財付子者，喻佛說教遺與眾生也。
子違父命，喻眾生不遵佛教也。
行放逸者，喻眾生不懼因果也。
四業下，皆准長行。
不善師心者，師者法也，謂心之所用皆是惡法，故云不善。
又師者軍旅也，喻眾生煩惱眾惑攻心，如軍旅之交戰也。
五欲等，皆准長行〔師字或施字之誤〕。
orig::  ^19c26

隣家欻然災火起，猛#CB08504;隨風難可禁。
庫藏珍財及妻子，層樓舍宅悉焚燒。
積惡招殃遂滅身，妻子眷屬同殞歿。
commentary::  ^19c48

此頌招災焚業喪命也。
雖隣家之延火，實積惡之所招也。
儒典云：積不善之家，必有餘殃。
殞殃即死也。妻子皆死者，餘殃也。
orig::  ^20a6

三世諸佛如長者，一切凡夫是愚子，不修正道起邪心，
命終墮在諸惡趣，長劫獨受焚燒苦，如是展轉無盡期。
commentary::  ^20a12

此頌生佛合喻父子也。
焚燒苦者，謂惡業感報三途苦逼皆如焚燒。
如是下既曰展轉，義兼七趣，七趣輪迴即展轉也。
然三途兼七，長行有辯。
orig::  ^20a18

在家佛子汝當知，不貪世樂勤修證，厭世出家修梵行，山林寂靜離諸緣。
為報四恩修世德，當於三界為法王，盡未來際度眾生，作不請友常說法。
永截愛流超彼岸，住於清淨涅槃城，
commentary::  ^20a24

此頌結觀厭離成道也。
初句呼召訓曉，次句戒貪勸修，三四二句修行。
必欲山林者，以外離喧雜，妄塵不入，則必妄心易銷矣。
諸緣即是五塵，以塵為助發，能引妄心故勸。
若欲修行，必要離緣，始得修勝德者，即如前章作無相觀是也。
為報四恩者，當重看，以智光為聞四恩，
請佛重說，故佛以多喻勸令出家修道，
可以報之，以滿智光之本願也。
為法王者，即是成佛。
作不請友者，即是承願度生，不待請而自至也。
常說法者，悲心之感發也。
而世人所不見者，業力自障也。
愛流即是見思無明，彼岸即是涅槃。
截者斷也，住者居也，謂既斷見思無明，則住涅槃彼岸矣。
然涅槃喻城者，城乃防非禦敵，涅槃亦然，
防五住之非，禦二死之敵也。
涅槃言清淨者，揀二乘涅槃，細惑未盡，
不名清淨，此佛之涅槃，故名清淨也。
良以佛勸出家修道，必證法王者，自不負出家己利之志，
又盡未來際，度化眾生，作不請友，復滿利他之願，
而如是自他兩利之功，不辜佛教，不負己靈，可謂真報四恩者也。 ^20a32

△八、童女作夢喻八：初、標舉法喻。
orig::  ^20b18

復次，善男子！出家菩薩觀於世間一切舍宅猶如大夢。
commentary::  ^20b22

△二合家歡樂。
orig::  ^20b26

譬如長者，有一童女，年始十五，端正殊妙。
爾時父母，處三層樓，將其愛女，受諸歡樂。
於夜分中，母女同宿，在一寶牀，而共安寢。
commentary::  ^20b28

長者等事出假設，故以為喻。
但比三界娛樂凡夫，其五欲之歡，合家之樂，
大槩如此，不必又將長者喻佛。 ^20b34

△三夢娉生子。
orig::  ^20b38

於是童女夢見父母娉與夫家，經歷多年，
遂生一子，端正殊妙，有聰慧相，日漸恩養，
能自行步，處在高樓。
commentary::  ^20b40

夢事雖虗幻之境，然亦獨頭意識所現影像，
當體無實，妄生分別。
良以童女夢中嫁夫生子，喻盡世間人倫之道也。
然子有殊妙之相，聰明之資，其母必愛，此又喻盡世間恩愛也。
能自行步，處在高樓，又喻盡世間名高顯達之者。 ^20b44

△四子墮虎食
orig::  ^20c4

因危墮落，未至於地，見有餓虎，接而食之。
是時童女，倍復驚怖，舉聲號哭，遂便夢覺。
commentary::  ^20c6

因危墮落者，危謂高危，喻人間雖貴，天上雖高，
然報盡還來，墮落諸趣也。
餓虎喻琰魔王，可知一切有漏之福，縱至非想之定，猶不免鐵面老子之手也。
其夢中驚怖號哭，又喻盡世間恩愛別離之苦也。
夢覺者，喻大智慧人，忽然#CB17674;悟，
方覺萬法唯心，生死是幻也。 ^20c10

△五夢覺知羞。
orig::  ^20c20

爾時父母問其女言：以何因緣忽然驚怖？
時女羞耻不肯說之，其母慇懃竊問其故，時女為母密說如上所夢之事。
commentary::  ^20c22

父母問女：如世間未悟之人，問已悟之人，云何便悟？
然彼悟人，有口道不出。
何也？蓋此一著，如人飲水，冷煖自知。
古德云：到這裏，三世諸佛，口掛壁上；歷代祖師，望風截舌。
密說者，如善知識，或機緣語句，或棒或喝，
就中一點消息，畢竟向人吐露不出，便是如來。
無非因緣譬喻，方便開示，其自覺聖智，亦不能道。
如彼童女，雖密說夢，必不能得夢中之事。
良以夢事顛倒，醒後所以羞耻；喻生死顛倒，悟後反成大笑矣。 ^20c28

△六、以法合喻
orig::  ^20c44

善男子，世間生死有為舍宅，長處輪迴未得真覺，爾所分位恒處夢中。
生老病死三界舍宅，如彼童女處於夢中，虗妄分別亦復如是。
琰魔鬼使忽然而至，如彼餓虎於虗空中接彼嬰孩而噉食之，
一切眾生念念無常，老病死苦亦復如是。
commentary::  ^20c46

世間，該盡三界依報生死，且約六凡分段。
有為即有情，舍宅即眾生，身長處即是不離，
輪迴即是生死，真覺即是本覺，未得即是迷惑，
爾所是指辭，分位即六道果報。
如人有人之分位，天等亦然，其恒處分位如在夢中也。
良以眾生真如本覺，動靜之間未嘗離却片時，
而任運不覺徒受生死，實為世尊大可憐愍之事，所以種種譬喻曉訓於人也。
生老下，正合喻中童女，故云虗妄分別亦復如是。
以上通合夢中娉夫生子喜樂之事也。
琰魔下，合餓虎食子也。
琰魔即是閻羅鬼使，即是追魂取命者。
生死不保朝暮，故云忽然而至。
如彼下，又提喻帖合。
一切下，復以法合。
念念無常即是行陰，遷流催逼不由自己，
而無常殺鬼忽至，不順人情、不懼權勢、
不受財賄，亦不能推託。
嗚呼！只得隨他去也。
到此慈親孝子不能相救，功名富貴盡非己有，
可謂萬般將不去，唯有業隨身，何異餓虎食子？
故云老病死苦亦復如是。 ^21a8

△七、結勸修道。
orig::  ^21a40

誰有智者愛樂此身，以是因緣觀於生死，
長夜夢中發菩提心厭離世間，當得如來常住妙果？
commentary::  ^21a42

誰有二句，言活意決。
正顯愚者愛身，智者厭身。
而厭身者，必求出離；愛身者，必受纏縛。
纏縛者，永墮生死；出離者，必證佛道。
以是智者不愛因緣故，觀察生死無明，
如同長夜；諸事無常，猶如夢中。
發菩提心下，正結勸修道。 ^21a46

△八、以偈重頌。
orig::  ^21b6

爾時，如來重說偈言：佛子至求無上道，當觀舍宅如夢中。
譬如富貴大長者，有一童女妙端嚴，隨其父母上高樓，觀視遊從甚歡樂。
commentary::  ^21b8

初二句，標舉法喻。
次四句，頌合家歡樂。
喻盡世間父子之情，富貴之樂，不過如此。
orig::  ^21b14

女向樓中作是夢，分明夢見適他人。
後於夫家誕一子，其母愛念心憐愍。
commentary::  ^21b18

此頌夢娉生子也。
適者，嫁也。誕者，生也。
餘准長行。
orig::  ^21b22

子上高樓躭喜樂，因危墜墮於虎口。
遂乃失聲從夢覺，方知夢想本非真。
無明闇障如長夜，未成正覺知夢中。
生死世間常不實，妄想分別亦如是。
唯有四智大圓明，破闇稱為真妙覺。
無常念念如餓虎，有為虗假難久停。
宿鳥平旦各分飛，命盡別離亦如是。
往來任業受諸報，父母恩情不相識。
哀哉凡夫生死身，輪轉三塗長受苦。
commentary::  ^21b24

初二句頌子墮虎食，次二句頌夢覺知羞。
無明下，頌法合之文。
未成下三句，不惟凡夫分段生死不實如夢，
便是二乘權教之果，如止化城法華云無有餘乘若二若三皆如夢中也。
唯有下二句，當文外加徵，如云二乘權果猶夢未實，然實證者其誰乎？
曰唯有四智等。四智者，即轉八識心品所成者，如二卷中解。
大圓明即大圓鏡智也。
闇即無明，破通能所，謂智為能破、闇為所破，
是以無明既破生死全空，妄想塵勞應念化為真覺妙明矣。
無常下，法喻易知。
宿鳥二句，別以喻明。
林中宿鳥一宿同眠平旦各飛，喻盡世間恩愛別離，故曰亦如是。
往來即是輪迴生死，任業即是魂隨業轉。
亡者無自由分受諸報者，且約五道凡夫各隨本業受報差別，
然有墮胎之迷改頭換面，雖父母之恩、
骨肉之情，誰能知之？
故曰不相識。哀哉，歎辭也。
所謂惑業襲習報應綸輪，塵沙劫波莫之遏絕，故云輪轉等。
orig::  ^21b38

若知善惡隨業感，應當懺悔令消滅。
一切人天妙樂果，慚愧正見為所因，應發堅固菩提心，被精進甲勤修學。
commentary::  ^21c22

此頌結勸修道也。
善惡二業，輕重不等。
惡業重者，即五逆十惡，人死之時，本業牽引，
或殺鬼擒捉，直墮阿鼻大地獄中，五無間苦，無所不受。
若五逆十惡，造不全者，墮有間獄，受苦或間歇。
若再輕者，受報亦輕。
楞嚴云：輕生有間，重生無間等。
鬼道亦然。如毀謗三寶，慳悋之極，加嫉妬障礙。
如是重者，墮餓鬼，如針咽炬口，支節火燃。
次少輕者，擔沙負石，填河塞海。
再輕者，食人不淨等。
畜生之業者，如其傷人倫，敗風化，欺瞞盜物，
或借貸不還，即墮其類。
重為毛群，輕為羽族，酬人宿債，或酬命債等。
若從三途罪滿，初出為人，必愚癡暗獘，
六根不全，貧窮下賤，為人所使。
惡業既爾，善業亦然。
若從禮事三寶中來者，必有聰明之資，
豪富尊貴，亦隨本業輕重，受報不同。
若上品有漏戒善，引生諸天，亦有輕重。
若但行戒善，生六欲天，加之有漏禪定，感生禪天。
若修空定，感生四空天。
若雖行戒善，動嗔怒者，感生修羅。
良以善惡業緣，受報好醜，誰敢不信？
若知下。承前勸離。
謂諸天雖勝，猶有生死，理宜求出。
若欲免苦，欲脫其倫，須求懺悔，消滅諸障。
若不懺悔，必不能離。
然懺悔之功不可思議，故佛急勸。
應當等一切下。別明善道。
即果推因，上句果，下句因。
既云慚愧正見為人天因，反顯不慚愧為畜類因，邪見為妖魅因等。
應發下。結勸。良以人天之果雖妙雖樂，
而佛所勸者，未嘗教發人天有漏之心。
而世尊大慈，往往勸發者，皆菩提心，且要堅固。
然人天戒善，佛非不勸，蓋有漏因果不足勸也。
是知菩提心尤不易發。
其所勸發者，元為修行，而更加精進。
復喻如被甲者，恐其佛道長遠，倘一念退縮，
則懈怠隨生，反成徒衒虗名，終無實果，可不惜乎？
是故如來勉之，言精進必假堅固，如大將被甲冑，不懼強敵也。
意在克證故耳。應知頌文與長行、修證二事，互有隱顯。
以長行但云當得如來常住妙果，不說修學。
而頌文但云發心修學，不云證果。
蓋譯人之巧耳。意在果必因成，而因終證果也。 ^21c28

△九、眾商採寶喻八：初、標舉法喻。
orig::  ^22a46

復次，善男子！出家菩薩觀於舍宅，如牝馬口海出於猛#CB08504;，
吞納四瀆百川眾流，無不燒盡。
commentary::  ^22b2

此卷共九喻。前八皆喻煩惱生死之差別，
種種警策，種種勸勉，必令發心出家，求無上果，方可脫離也。
今第九別為警策已發心後修行邊事，
須求善知識引導，庶其不遭墮落，理宜珍重。
當知舍宅雖喻人身，義含總別。
總喻三界一切凡夫，別喻自己一身。
善男下，謂出家菩薩。
既已出家，理宜反觀在家之時，五蘊舍宅，具真妄二心。
真心即佛性，妄心即煩惱。
真心如大海，浩然無際，具足法寶。
妄心如牝馬口海，出於猛焰。
然此牝馬口海，有二功能：一能納流，二能燒盡。
〔三途果報，身口惡業，五住煩惱，皆可喻火。〕
四瀆者，江河淮濟。
百川者，眾流之別稱，喻界內一切五欲之境。
貪喻納流，嗔喻猛焰，且作喻本標住耳。 ^22b6

△二、眾商求師。
orig::  ^22b28

譬如往昔羅陀國中，有一菩薩名妙得彼岸，然是菩薩有慈悲心常懷饒益。
有諸商人入海採寶，將是菩薩同載船舶，
皆達寶洲度於嶮難，而無所礙到於彼岸。
commentary::  ^22b32

羅陀，華言未詳。既云往昔，又指出國名及菩薩名，
必是前代實事，今借來作喻也。
菩薩者，道心人之總稱，即引導之師也。
名妙得彼岸者，以有慈悲導眾之心，真實之語，
加善神護佑，行不遭難，且識路逕嶮夷，
心達彼岸，故據實德彰名，喻諸佛及善知識，
慈悲利物，指津導人也。
然是下，歎德。諸商，喻出家人舉心修行，
求證菩提，如入海採寶。
將者，舉心也。同載者，欲共船指示也。
洲者，海中現出陸地也。
洲中出寶，故曰寶洲，喻佛果也。
海中大船曰舶，避險行夷云度，不遭危難曰無所礙，
遂志得所云到彼岸，即到寶洲之岸也。
然喻中洲有眾寶，非導師不能達；法中性具法寶，非佛師不能證。 ^22b40

△三後商哀請。
orig::  ^22c14

後時菩薩，年漸衰老，已經百歲，起坐扶策，力不能前。
有一商主，詣菩薩所，禮拜供養，白菩薩言：
我欲入海，求諸珍寶，永離貧窮，得大富貴，
今請菩薩，與我同往。
爾時菩薩，告商主言：我今衰老，筋力微弱，不能入海。
商主復言：惟願大士，不捨慈悲，哀受我請，
於我舶中，但自安坐，是我所願。
commentary::  ^22c18

應知前科喻約佛在因中行菩薩行時說，此科約佛到果上說。
年漸衰老者，年謂年高學滿，喻佛智德。
衰謂根志純熟，喻佛斷德。
百歲者，壽之滿數，喻佛證法身萬德具足也。
起坐下，喻佛既證法身，理宜常寂光中受享法樂。
有一下，商主，喻後學求佛之機，而佛雖愛享法樂，亦有感必應也。
商主詣拜等，喻誠心感格。
我欲下，述志，喻請佛開示也。
離貧窮，喻捨生死。
得富貴，喻求佛果。
今請下，欲佛必應，開示引導之謂也。
爾時下，推阻不去者，喻佛看驗其機，若非機不肯傳與心法也。
商主下，述願顯誠之至，喻眾生真心大機發動也。
良以喻中非誠且不能感導師，況佛法杳冥，非至誠焉能應之哉？ ^22c30

△四、受請引導。
orig::  ^23a4

爾時，菩薩受商人請，乘大舶船入於大海，向東南隅詣其寶所。
commentary::  ^23a8

此喻上說最明。若以法合，大舶船喻大乘實教，大海喻一乘心法。
向東南隅詣其寶所者，東南為巽地，具柔順德，
喻佛權法，以權法能隨順眾生。
寶所喻佛果義，謂乘大教入大理，順權達實究竟佛果也。 ^23a12

△五猛風易處。
orig::  ^23a20

時遇北風，漂墮南海，猛風迅疾，晝夜不停。
commentary::  ^23a22

北風者，北為坎，乃險陷之地。
於中風起，即險風也。
南方離為虗明之地。
然則險風喻生死催逼，虗明喻聲聞但空三昧。
應知此喻，初則舉心求寶，如人發心成佛。
導師引向東南，喻佛觀眾生根不甚利，且令從權。
向漸教中入，未免經歷時長。
其機心恐怖，謂佛道長遠，難以近成，欲望小果易就。
一念初起，猶如猛風。
念念欲進，如猛風不住。
志向有餘涅槃，如漂墮南海。
又猛風迅疾不停者，喻涅槃欲證而未證愈，
加功進行，如猛風之不停也。
當知猛風具二義：一喻生死催逼，一喻行人之志願。
然凡夫生死，固喻猛風，而猶不知。
二乘志願，縱證涅槃，猶未免變易生死。
雖聖凡不同，生死不異，故皆喻猛風也。 ^23a24

△六、利害雙舉三：初、隨風見利四：初、隨風見金。
orig::  ^23b2

經於七日，見大海水，變為金色，猶如鎔金。
爾時眾商，白菩薩言：以何因緣，水變金色，有如是相？
菩薩告言：汝等當知，我今已入黃金大海，
無量無邊紫磨真金，充滿大海，金寶交映，有如是相。
汝等既能超過正路，墮此海中，各自勤求，
設諸方便，還歸北方。
commentary::  ^23b6

事上顯然。但法上欲證無上菩提，須從人天經歷而過。
人天超小果，寶位則至矣。
今到金色海者，喻人道也。
此文以下經歷諸海，通喻六道善惡開合配之。
今人道喻金者，金為諸寶之首，喻諸賢聖皆人道中成。
所謂拯心慮趣菩提，唯人道為能耳。
喻中商主白菩薩者，喻修行人既投師從教，有疑當問之義也。
菩薩告言，即承問開示也。
我今下，喻佛開示人身難得，囑其珍重勿得退墮之義也。
汝等下，喻佛深為警策。
正路，喻心地法門。
超過二字，當錯過二字看。
謂舉心元為從心地法求菩提果，今雖人身難得，猶為錯過了也。
各自下，勸修方便。
即存心注念還歸北方者，北方即此岸，喻生死。
如行人修證，既得人身，不可忘却生死。
歸者，即歸念生死不可放肆之謂。 ^23b16

△二復見真珠。
orig::  ^23b44

復經數日，見大海水變為白色猶如珂雪，
菩薩告言：汝等當知，我今已入真珠大海，
白玉真珠充滿海中，珠映水色有如是相，汝當盡力設諸方便還歸北方。
commentary::  ^23b46

商主不問者，缺文也。
菩薩告言等，訓曉也。
法中白海，喻欲界天道也。
如行人修進自人道，勤修戒善，得達彼天。
白玉真珠等，喻天上有視東忘西之樂境。
汝當下即佛慈，警策天福，雖樂久必壞生，勿得淹留。
住此當奮力前進，念生死苦如，還歸北方。 ^23c4

△三、見玻瓈寶。
orig::  ^23c12

復經數日，大海之水變為青色如青瑠璃。
菩薩告言：我及汝等已入青玻瓈海，無量無邊青玻瓈寶充滿大海，
玻瓈之色交映如是。
commentary::  ^23c16

此喻色界諸天果位也。
如修行人戒善之上，加有漏禪定，得達彼天。
青玻瓈等，喻禪天之樂。
此中無還歸北方者，理應有之，但是缺文，義兼警誡。
同前。 ^23c22

△四見紅色寶。
orig::  ^23c28

復經數日，大海之水變為紅色猶如血現。
菩薩告言：我及汝等已入紅玻瓈海，無量無邊紅玻瓈寶充滿大海，
寶色紅赤交映如是。
commentary::  ^23c30

此喻無色界天。紅玻瓈等，喻彼空定樂境。
其警策勉進，亦同前二。 ^23c36

△二、因風墮苦七：初、水中火現。
orig::  ^23c44

復經數日，水變黑色猶如墨汁，遙聞猛火#CB15090;裂之聲，
猶如大火燒乾竹林，熾然烽#CB00197;甚可怖畏，
如是相貌曾未見聞。
又見大火起於南方，猶如攢峯高逾百丈焰勢飛空，
或合或散光流掣電，如是之相未曾見聞。
我等身命實難可保。
commentary::  ^23c46

此喻三途惡道，境相差別也。
以上四科，喻人天善果，極於四空。
非非想天，報盡則墮，不免三途。
當知此下諸喻，於修行行人，大有警策。
良以水變黑色者，喻人間四相，天上五衰。
凡衰相現前，將死不久之謂也。
猛火#CB15090;裂之聲，偏喻死相。
四大分張，觔絕骨離，神識惶惶，苦聲悲慟，是為死火燒然之相也。
又遙聞者，喻未及墮彼，先有衰相，如同遙聞。
以上偏喻死相，策發人心也。
若通喻三途者，地獄以火為體，無不燒然。
餓鬼肢節火然。畜生道中，雖無火燒，而愚癡之火，未免焚燒也。
熾然者，火勝之貌。
烽 #CB00197;者，煙密之貌。
甚可怖畏者，喻三途惡趣，聞之膽寒，孰不驚怖。
以上三途苦相，大槩如此。
又見大火起於南方者，南方前文，喻二乘。
但空三昧，即小果涅槃，何得言火義。
如天台釋普門品，有果報火，惡業火，煩惱火。
果報火，即三途受報燒然之火。
惡業火通三界，如人間四相、天上五衰，
皆業轉變，但有燒義，非實火也。
煩惱火通三乘，如今所言，小果尚有塵沙無明，何況諸天？
然不唯小果便是菩薩，猶有根本無明變易。
生死喻中，猶如攢峯高逾百丈等者，無非顯盛。
然火勢以燒為害，二乘人躭著涅槃，沉冥滯寂，
#CB01926;斷纏空，不發菩提心，
不行菩薩道，觀三界如火宅，於佛菩提為害非細，
故以盛猛之火喻之，因害菩提為火，亦非實火也。
其焰勢飛空、合散、掣電等，形容火相法中，
不必逐句強配，但以大義合之，未曾下假設怖畏而已。
若夫二乘果人，躭之為樂，豈知是火？
唯佛觀之，有害法身，以慈悲故，似有怖義。
故菩薩戒中，若發聲聞、辟支佛心者，為犯菩薩戒；
須發菩提心者，為佛弟子。
然火義雖通三乘，今且約三界說，權小義兼耳。 ^24a8

△二、菩薩警眾。
orig::  ^24b16

於是菩薩告眾人言：汝等今者甚何怖畏？
何以故？我等已入牝馬口海皆被燒盡。
所以者何？由諸眾生業增上力，自然天火能燒海水。
若是天火不燒海水，一日夜中一切陸地變成大海，所有眾生悉皆漂沒。
然今我等遇大黑風，漂流如是牝馬口海，我今眾人餘命無幾。
commentary::  ^24b20

喻中菩薩告眾，內合如來說法甚何怖畏，
正喻佛說無常、苦、空、四相、五衰等警覺之。
何以下。徵釋可畏之義。
謂人之妄心具諸煩惱，能造惡業，能感生死。
如入牝馬口海，其性分所具法財功德，皆為妄業燒盡。
所以下。重徵再釋。
喻中由眾生增上業力所感，自然天火燒海。
水則世間陸地安平，世人所以居止，五穀草木所以發生。
假若天火不燒，則一晝夜間大地人物皆遭淹沒矣。
然今下。正以警眾。
言天火燒海，雖於世間有益，但人不可觸犯。
設若觸之則燒，入之必死。
故結云餘命無幾〔即活不久也〕。
喻上如此易解。法合水喻生，火喻死。
假若有生無死，則有情眾生世間不能容矣，何異水淹大地等。
增上業力喻行陰遷流，故有生有死。
黑風喻無明。然前喻生死，此喻無明者，隨文定義。
而法喻多有轉變者，但以義合，不以文拘。
佛義活潑，勿得以喻難法。
蓋喻上因風吹船故，流入牝馬口海。
法上因無明薰真如，則墮入於妄心矣。
我今下。喻佛說警世法。
如生死事大，無常迅速。
又喻上由導師警策眾商，所以悲號。
法上由佛開示行人，所以警心焉。 ^24b32

△三、眾悲求救。
orig::  ^24c20

爾時，舶船有千餘人，同時發聲，悲號啼哭，
或自拔髮，或自投身，作如是言：我等今者，
為求珍寶，入於大海，遇此險難。
哀哉！苦哉！以何方便，得免是難？
時，千人等至誠歸命，或稱悲母，或稱慈父，
或稱梵天，或稱摩醯首羅天王，或稱大力那羅延天。
commentary::  ^24c24

千人悲號者，意在有死無生，至於拔髮投身，愈顯悲傷之至也。
喻人之死時，孰不恐怖。
作如是言等，即自陳己過，元為貪圖，不期遭苦。
苦哉者，歎聲也。以何等者，求脫離也。
至誠下，祈禱求神。
摩醯首羅云：色究竟，即色界頂天，三目八臂，
騎白牛，執白拂者，為三界之尊，神通自在，故以求之。
那羅延云：天力士，亦可救人也。
喻上易明法，合修行人或戒體有犯，或定力不堅，
衰相現時，慚愧悔過之義。
祈禱求神，喻妄本逐末，向外馳求，或發人天等願，不能了脫生死也。
與此求神無效等無異也。 ^24c34

△四、覿面求師。
orig::  ^25a4

或有歸命得岸菩薩，敬禮大士而作是言：惟願菩薩濟我等輩。
commentary::  ^25a8

此喻一切修行人，求脫之心雖同，其知見各別。
有向外馳求者，亦有提撕本參者。
故知別求者枉然，顧本者獲益。
然得岸菩薩有兩喻，一內二外。
一喻內具參究自心之菩薩，仍救自心之苦難。
二喻外求佛聖皈命救我，得免生死。 ^25a12

△五、菩薩安慰。
orig::  ^25a20

爾時，菩薩為是眾人離諸恐怖，而說偈言：
世間最上大丈夫，雖入死門不生畏，汝若憂悲失智慧，應當一心設方便。
若得善巧方便門，離諸八難超彼岸，是故安心勿憂懼，應當懇念大慈尊。
commentary::  ^25a22

喻中菩薩，或喻佛，或喻一切知識，必有格言教之也。
世間下，安慰之言，如大丈夫視死如歸。
若法上，會之如說，生死如幻，不可多憂。
若憂之過度，慧不能發，死不能離。
故當專住一心，設修方便法門。
若得善巧，惟心法門參之。
果若悟得惟心，則八難皆超矣。
慈尊即是自心佛也。 ^25a30

△六、發願濟眾。
orig::  ^25a42

於是菩薩說此偈已，燒眾名香，禮拜供養十方諸佛，
發是願言：南無十方諸佛！
南無十方諸佛！諸大菩薩摩訶薩眾！
四向四果一切賢聖，有天眼者、有天耳者、
知他心者、眾自在者，我為眾生運大悲心，棄捨身命濟諸苦難。
然今我身有一善根，受持如來不妄語戒，無量生中未曾缺犯。
若我一生有妄語者，今此惡風轉加增盛。
如是戒德非虗妄者，願以此善迴施一切，我與眾生當成佛道。
若實不虗，願此惡風應時休息，如意便風隨念而至。
然諸眾生即是我身，眾生與我等無差別。
commentary::  ^25a46

喻雖假設，亦表真誠。
若修行人，痛念生死事大，無常迅速，洗心求懺，
自有感應，與喻無異也。
燒香表信，禮拜表誠。
然喻中菩薩，信誠祈禱，元為濟眾救苦得樂。
若法合菩薩，有二義：一喻諸佛及善知識，
神力道力，加被護佑，令其離苦得樂。
一者菩薩喻自心慈悲，發自心之誠信，
求自心之諸佛，救自心之苦難。
所謂應觀法界性，一切唯心造是也。
良以諸佛菩薩，四向四果，及三明六通，皆自心本具。
若發佛心，則能成佛。
菩薩聲聞，亦復如是。
若心外求法，無有是處。
然今下，明戒為感應之本。
而戒品雖多，語言為重。
蓋妄語從妄心中出，實語從真心中出。
今以實語感格，故惡風休息，便風隨至矣。
然諸下，明心佛眾生，三無差別。
良以喻上如是，法上亦然。
出家菩薩，用真實語，持堅固戒，根深蒂固，
一切定慧枝葉，自然發生無上菩提，庶其可望矣。 ^25b18

△七、隨願脫苦。
orig::  ^25c12

是大菩薩發起如是同體大悲無礙願已，
經一念頃惡風尋止，便得順風解脫眾難。
commentary::  ^25c14

喻中菩薩，以同體之悲，真實之語，無礙之願，便得解脫眾難。
然不負其眾商之請，誠可為之師矣。
若法上諸佛，大悲實語，固不待言也。
嗚呼！師明資順，所以脫苦。
假若名字知識，自無實德，自己苦難，尚不能離。
欲脫人之苦難者，無有是處。
是故為人師者，必己利而後利人，己達而後達人。
若夫自己昏昏，欲使人之昭昭者，是為無慚之人，可不羞死耶？
而參師學道者，空有慕道之心，不下真實之苦。
徒衒虗名，將謂修行無効。
此等之流，不唯不能成道，且有謗法之愆，亦不以羞死乎？ ^25c18

△三回頭到岸。
orig::  ^25c40

得至寶所獲諸珍寶。
爾時菩薩告商人言：如是珍寶難逢難遇，
汝等先世廣行檀施，得值如是眾妙珍寶。
昔修施時心有悋惜，以是因緣遇是惡風。
汝諸商人所得珍寶，須知限量無使多取，以縱貪心後招大難。
汝等當知，眾寶之中命寶為最，若存其命是無價寶。
時商人等蒙菩薩教，生知足心不敢多取。
爾時眾人得免災難獲大珍寶，遠離貧窮到於彼岸。
commentary::  ^25c42

喻中既能脫難得達寶所，其師又警是寶難遇，
復以因果之事示之，謂先世之廣施為因，
今得珍寶為報；前世之悋心為因，今遇惡風亦報。
又戒其無使多取，以縱貪心後招大難，
復警之以命寶為最，實菩薩之格言也。
時商下，尊師量取，亦眾商之知足也。
爾時下，結到彼岸，然喻固如此。
內合法者，言行人既到寶所，即合佛位，而稱性法財無不具焉。
菩薩警眾，合諸佛證明，或知識印證等須知限量。
戒無多取者，合宜中道平等也。
縱心招難者，合不從中道，而偏空則招二乘沉冥之難，
偏假則招有為繫縛之難，以墮落二邊背却菩提，故為大難矣。
所謂不著空有棲神中道妙證真常，是為現量親證也。
命寶即合慧命，而慧命真無價也。
時商下，合尊教克中歸恩於佛。
得免災難遠離貧窮者，合五住究盡二死永亡。
獲大珍寶到於彼岸者，合親證菩提涅槃也。 ^26a8

△七、以法合喻
orig::  ^26a38

諸善男子！出家菩薩亦復如是，親近諸佛、
善友、知識，如彼商人得遇菩薩，永離生死到於彼岸，猶如商主獲大富貴。
世間所有有為舍宅，如牝馬口海能燒眾流；
出家菩薩亦復如是，審諦觀察在家過失。
汝善男子！不染世間諸五欲樂，厭離三界生死苦難，得入清涼安樂大城。
commentary::  ^26a40

初二句，總合前喻。
親近下，別合差別。
出家菩薩，合商人。
諸佛善友知識，合妙得彼岸菩薩。
謂出家人親近真善知識，如商人得彼菩薩也。
然法喻合明，其文最顯。
但有為舍宅，即五蘊身具。
生老病死，八苦五濁，合牝馬口海，能燒眾流。
蓋喻中火能燒水，如法中死能克生也。
在家過失，不過五欲，恐有忽略。
又囑審諦觀察世間五欲，即合喻中金色寶海等。
不染及厭離，合前各自勤求，設諸方便。
三界生死苦難，合猛火燒水。
得入二句，合前息風到岸。
清涼者，生死如大火炬，涅槃如清涼池。
苦身如牝馬口海，涅槃如安樂大城也。
此為正合之文。而前喻中逐節有合釋者，
以喻中汗漫文長，而合文尚遠，落落無歸，不得不合。
然亦法古，不為杜撰。 ^26b4

△八、重頌法喻。
orig::  ^26b32

爾時，如來重說偈言：出家菩薩觀舍宅，
如牝馬海燒眾流，譬如往昔羅陀國，有一菩薩名得岸，
具大富智巧方便，無緣慈悲攝有情，得是菩薩乘舶船，商人獲寶超彼岸。
然是大士年衰老，不樂利他好禪寂，有一商主請菩薩，欲入大海求珍寶。
commentary::  ^26b34

初二句標舉法喻，次十句頌眾商求師具大富智之富字，或福字之錯也。
以有福故達寶所，有智故識險夷，喻佛福智兩足。
餘文准前。
orig::  ^26b44

惟願大士受我請，令我富饒無闕乏。
commentary::  ^26c2

此頌商主哀請也。
喻行人誠心感佛，或志願求師。
初句哀請之言，次句哀請之意。
orig::  ^26c4

於是菩薩運大悲，即便受請乘舶船，時張大帆遇順風，直往東南詣寶所。
commentary::  ^26c8

此頌受請引導也。
喻如來隨緣赴感，以度群機。
菩薩喻佛，船喻教法，風喻善根，東南喻權法，寶所喻實果。
謂先以權乘引導，後以一乘證果，如長行解。
orig::  ^26c12

忽遇暴風吹舶船，漂墮南海迷所往。
commentary::  ^26c18

此頌猛風易處也。
喻中因多生悋心，所感暴風迷其所往。
法上因行人以無明薰真如忽生退怯，
畏佛道長遠欲就小果，故迷佛菩提也。
南海喻二乘但空三昧，以退失大心有向小之意，故如猛風易處。
orig::  ^26c20

經過七日大海水，悉皆變作黃金色，紫磨黃金滿海中，寶映光現真金色。
復經數日大海水，變為白色如珂雪，真珠珍寶滿海中，所以海水成白色。
又經數日大海水，變作紺青如瑠璃，青玻瓈珠滿大海，所以水作紺青色。
又經數日大海水，悉皆變作紅赤色，紅玻瓈珠滿海中，故變水色同於彼。
commentary::  ^26c30

此下皆頌利害雙舉。
先頌隨風見利，喻未證小果，先歷人天也。
初四句喻人道，次四句喻六欲諸天，再次四句喻色界禪天，
末四句喻四空天。
法喻皆准長行。
orig::  ^26c42

復經數日大海水，變為黑水如墨汁，如是天火所焚燒，海水盡皆如墨色。
此海名為牝馬口，吞納四海及眾流，一切船舶若經過，有人到此多皆死。
天火熾盛如山集，#CB15090;裂之聲如雷震，
眾人遙見心驚怖，號呌搥 #CB05577;白大師：
commentary::  ^27a2

此頌因風墮苦也。
黑水喻人間有四相〔即生老病死〕，天上有五衰
〔即華冠萎悴，脇下汗流，目睛瞬動，眷屬不和，
不樂本位，是為五衰〕。
凡衰相現時，諸天大生恐怖，自知將墮不久，
如海水忽變黑色，誰不恐怖？
准長行牝馬口海喻妄，心吞流喻貪，大火喻嗔。
有人到此，多皆死者，喻天上人間皆不能免。
天火下二句，喻死相現前，業火燒身，四大分張，如火#CB15090;裂。
呌苦之聲，猶如雷震。
眾人下二句，喻迴心向道，如白大師。
良以初發菩提心，求無上道，非佛師不能引導。
又畏佛道長遠，欲向二乘。
然二乘未就，先歷人天，此皆凡夫眾生常情也。
及至人天，雖善果猶不能免生死。
及至死相現時，道心復舉，克志求離，知其苦固心造，佛亦心成。
故下文有感應，如影響焉。
orig::  ^27a12

於是菩薩起慈悲，不惜身命垂救護，暴風尋止順風起，
渡於險難至寶所，各獲珍琦達彼岸，永離貧窮受安樂。
commentary::  ^27a40

此頌迴頭到岸也。
初二句，喻諸佛及善知識，親切為人，權實利物。
不惜身命，喻從法垂應也。
暴風尋止者，喻無明頓息也。
順風起者，喻本覺內薰，真智將現也。
渡於險難，喻二死永亡也。
至寶所者，喻親證涅槃也。
末二句，喻受享法樂，皆歸恩於佛也。
orig::  ^27a46

出家菩薩亦如是，親近諸佛如商主，永離火宅超真覺，猶如商人歸本處。
世間所有諸宅舍，如彼牝馬大口海，出家常厭於在家，不染世間離五欲。
樂住空閑心不動，善達甚深真妙理，或處人間聚落中，如蜂採華無所損。
四威儀中恒利物，不貪世樂及名聞，口中常出柔輭音，麤鄙惡言斷相續。
知恩報恩修善業，自他俱得入真常，
commentary::  ^27b8

此頌法合。初二句合總喻。
諸佛合喻中菩薩，謂出家行人親近諸佛，如商主親近菩薩也。
火宅猶為別喻，宅喻三界依報，火喻八苦五濁，若從佛教修行能出三界火宅。
真覺者，謂真如本覺也。
當體無妄曰真，當體不迷曰覺，只因無明晦昧馳背自迷，
如雲籠月月本不失，今依教開心群迷頓超真覺自現，如雲斂長空冰輪獨照也。
猶如下，合喻。歸本處即到彼岸也。
以生死如他國，涅槃如本處。
世間下二句，法喻可知。
出家二句，發覺之初心也。
世間五欲乃人之樂境也。
在家凡夫以癡心染著，故不離世間汩沒生死，
是故出家學者常生厭離而不染著，則妄念息矣。
樂住下，心境皆寂。
善達下，理智契合。
然初住空閑心雖不動，始為入道之初步，
未必全獲二空，至於善達更復甚深，以見功夫純靜人法皆空，
稱真妙理始得親證也。
或處下，明既證真理，然後隨所度生無一定之處，
故云或處〔處音觸〕，即人間聚落熱閙場中大作佛事也。
如蜂下，蜂喻證理之人，華喻聚落五欲，
然蜂雖採華而蜂無情見華無所損，喻證理之人雖在聚落五欲堆頭，
自心妄念全空，五欲不入，所謂長安雖閙，我國晏然。
此二句標住。四威下。
正明利他。以行住坐臥為四，威則體重，
儀則有法；又威則可畏，儀則可法；又威則折伏，儀則攝受。
既於四威儀中利物不倦，故云恒利不貪等。
正明清淨說法，名尚不著，何況世樂？
口中下。明說法之善巧。
即言辭柔軟，悅可眾心，可謂利他之善權也。
麤鄙惡言，豈出正人君子之口？
故云斷相續，是為弘法人千世之龜鏡也。
末二句結。如此利物，可謂自他兩利，共入真常。
凡如此行持，是為知恩報恩，是為出家善業。
當知前八句合喻大義；次八句為孤起頌，
明二利規模；末二句結勸報恩也。
良以智光長者等，因聞四恩，欲以酬報，
投佛出家，有疑未決，請佛決之。
是以如來以九重譬喻，詳細發明，顯出家閒曠，
猶若虗空，在家籠繁，種種過失。
至此九喻已竟，勝劣已分，所以結勸，令其莫忘報恩之心，
莫退出家之志，以盡如來一片婆心。
如此以上，佛與決疑一大科已竟。 ^27b22

△三、求佛出家五：初、當機深悟佛旨。
orig::  ^27c46

爾時，智光及諸長者一萬人俱，異口同音而白佛言：善哉！
世尊！希有！善逝！如是！
如是！世尊所說微妙第一，善巧方便饒益有情，如佛所說。
commentary::  ^28a2

聞佛法喻詳明，群疑頓釋，始知出家之勝，故極稱善哉希有也。
善逝者，稱佛妙往菩提號。
與上句世尊，總是稱佛如是。
如是者，領悟之辭。
世尊下，述領悟之旨。
謂教能合機曰妙，旨趣詳細曰微，稱實之談曰第一，
借喻顯法曰善巧方便，發人正解曰饒益有情，悟從佛得曰如佛所說。 ^28a8

△二、出家離苦求樂。
orig::  ^28a18

我今悉知世間舍宅猶如牢獄，一切惡法從舍宅生。
出家之人實有無量無邊勝利，由是我等深樂出家，
現在、當來恒受法樂。
commentary::  ^28a22

猶如下。是智光厭惡之比況也。
言在家有六親妻子恩愛牽連，雖有出世之心而難免五欲之事，
心有餘而力不足者，蓋為家緣籠繫不能自脫，如人在獄何異哉？
一切惡法者，不出見思惑業，皆從恩愛五欲中生。
以上顯在家之過如此也。
出家下。極言勝利解脫之無盡也。
良以既已出家，如鳥出籠自在無礙，故得解脫。
實有勝利者，略言近則人天供養鬼神護持，
遠則果證菩提受享法樂，加之神通變化利物隨心，
皆出思議之表，故云無量無邊。
由是下。決意出家現在等，欲求妙證也。
謂我若有緣則今生成道，不然則當來成道，
意在決志成佛，故云恒受法樂。 ^28a28

△三、如來印讚勸眾。
orig::  ^28b2

爾時，世尊告諸長者：善哉！
善哉！汝等發心樂欲出家。
若善男子、善女人，發阿耨多羅三藐三菩提心，
一日一夜出家修道，二百萬劫不墮惡趣，
常生善處受勝妙樂，遇善知識永不退轉，
得值諸佛受菩提記，坐金剛座成正覺道。
commentary::  ^28b4

初一行，即讚智光及五百長者出家志決，
再不生疑，故曰樂欲。
善男下，普勸大眾，令其發心。
謂一念舉心，惡業頓空，所以永無惡趣之分，故云不墮。
以無漏善願感發善處，故曰常生。
善處者，即人天善報之處也。
然雖生人天，不為人天所迷；雖受勝樂，亦不為勝樂所染。
蓋為無漏聖種所持，名為妙樂。
以上明聖志不亡也。
遇善下，明善緣接化。
謂承其善種善願，世世得遇真善知識，
提撕接引，令其善根增長，永不退轉，以至善根緣熟，
得值諸佛授記，成正覺道。
〔值者，遇也。諸佛授記者，非一切佛皆與其記，
但一佛授與記莂，則與諸佛同耳。〕
金剛座者，座表所證之理，不壞不滅，喻金剛之堅也。
良以發心出家一晝夜者，但言志之未決，
行之未永，尚感如此之報，何況智光等。
其志已決，必一世道成者，不在此例，乃以劣顯勝也。 ^28b14

△四警策持戒最難。
orig::  ^28b40

然出家者持戒最難，能持戒者是真出家。
commentary::  ^28b44

長者！將欲出家，如來警策持戒最難者，
以藏識之中所含婬殺種子，念念相續而行，
人似如不由己者，所謂好正固邪，欲潔偏染，蓋業種使然也。
能持戒者，起無漏聖智，消滅積習種子，
所謂一念不生，即心是佛，是名真實出家。 ^28b46

△五長者決願成道。
orig::  ^28c6

時，諸長者白佛言：世尊！
我等持戒修諸梵行，願我速出生死苦海，
願我速入常樂寶宮，願我廣度一切眾生，願我疾證於無生智。
commentary::  ^28c8

持戒梵行，遵從佛命也。
願我下。發願述志。
生死必兼二種，苦海義兼五住，常樂亦含我淨，寶宮即喻涅槃。
生死願出，涅槃願入，二皆願速者，以度生之心急也。
意謂不成佛道，度生不廣，若得成佛，則具無量神通，
無量智慧，或以神通提拔，或以智慧隨應，
及至分形散影，隨方利物，令其聞名歸依，
見相從化，受道者眾，故云廣度一切。
夫既發自他兩利之願，身雖未及出家，其心已成菩薩矣。
但末後二句，似文義不順，當疾證一句，
置於寶宮之下，為自利之智，隨接度生，
是為利他之悲，其文順義顯，學者知之。
無生智者，類同小乘，似羅漢斷三界見思，
煩惱已盡，知諸縛已解，更不三界受生，是名無生智。
今以前後照應，前願廣度一切，乃菩薩願也。
後云得無生法忍，又云入如來祕密境界等，
是知無生智者，非小乘智也。
今依名釋義，分為兩說。
其一或智光雖求出家，雖發大願，然於教義名相，
未必全通，故隨口發願，言雖濫小，意實在大。
二者或譯人忽略，誤置其名，今則將錯就錯，
釋為能證無生法忍之智，故名無生智也。 ^28c14

△四、世尊命度三：初、佛命大士令度。
orig::  ^29a2

爾時，世尊告彌勒菩薩及文殊師利：如是長者付囑汝等，勸令出家受持淨戒。
commentary::  ^29a6

智光等求佛出家，今世尊却命菩薩分度者，
有二義：一者從事，二者表法。
從事者，佛命彌勒等勸度，即佛度也。
表法者，彌勒表悲，文殊表智。
良以非悲不能度生，非智不能自證。
以悲智相導，故見兩利之功。
然則合之則雙顯，離之則各兼。
雙顯則悲智互導，各兼則皆有隱顯。
如彌勒悲顯智隱，若非智暗導，久之則著生死。
如文殊智顯悲隱，若非悲暗導，久之則沉涅槃。
是知以智導悲，不墮生死。
以悲導智，不墮涅槃。
若相背而實相合也。 ^29a10

△二大士領旨分度。
orig::  ^29a28

時九千人於彌勒前，出家修道，受持佛戒；
七千人俱於文殊前，出家修道，受佛禁戒。
commentary::  ^29a30

此後皆經家序文也。
然出家必言修道者，謂出家本為修道，
若不修道，徒衒虗名，出家無益。
修道不離定慧，定慧必依戒生。
領納戒品曰受，秉任為持，必義兼止作也。
定慧則履踐曰修，達理為道，義兼權實也。
良以人數九千七千，共一萬六千，理應人各八千。
今以九千七千分者，不無所表也。
蓋九表九有，非悲不能救苦，所以歸彌勒，
望其拔苦與樂，出九有生死，得涅槃法樂。
七表七方便人，非智不能入實，所以歸文殊，
望其引小歸大，出小道化城，入一乘寶所。 ^29a34

△三、分別所獲勝益二：初、出家勝益。
orig::  ^29b8

如是人等既得出家成就法忍，入於如來祕密境界不復退轉。
commentary::  ^29b12

法忍者，因前持戒修道，以道證法，默忍於己，是自得之益也。
如來祕密境界者，乃諸佛之證境，深固幽遠，
無人能到，即是法忍。
入者，成就義，有智理契合之益也。
不復退轉者，一入永入。 ^29b16

△二、聞法勝益。
orig::  ^29b22

無量萬人發菩提心，至不退轉位；無數人天遠塵離垢，
得法眼淨；
commentary::  ^29b24

菩提心，即成佛因心，不出三心四願。
自利利他不退轉，當八地位。
遠塵離垢，即斷分別二障也。
法眼，即見道之智。
以能見道，故名眼。
以離二障，故云淨。
以上正投出家述疑請法已竟。
大乘本生心地觀經淺註卷第四
 ^29b28
