南宋元明禪林僧寶傳卷十四
other:: 
# 隨州龍泉聰禪師
隨州龍泉聰禪師
禪師。諱明聦。字無聞。
邵武光澤奚氏子也。
宗傳臨濟。師事天奇。
天奇之盛化也。聯芳授受。
龍象數百員。而師#CB15072;其萃。
然師不就疏請。不藉檀脂。
卓立當陽。開創禪社。
愛以劇務繩學者。
重振百丈之規。或不堪其勞而去。
未期月復來歸之。
以故升其堂者。皆挺特有志之士。
且函丈之室如旅泊。
中夜跏趺。四壁凜然。
榻下咄咄之聲。常驚達旦。
是以楊歧之令。至師又行焉。
師初受業於講肆。
精研性相有聲。同輩憚其鋒。
以英邵武嘲之。師獨陰疑大通智勝佛。
十劫坐道場。佛法不現前。
不能成佛道。乃與義學浩浩盤桓。
有曰。既是佛矣。何須更成。
或曰。為度眾生故。
所以不成佛。師默嘆曰。
審如是乎。遂盡棄其所好。
堅扣禪宗不契。忽聞馬嘶。
廓然自驚。趨見天奇瑞禪師。
瑞嗔目叱出。同行者曰。
君與和尚無緣耶。
師笑曰。真箇那是晚。
瑞公問曰。今日我罵底僧。
在否。有對曰。是必在。
公即曳杖下旦過寮。
師迎作禮。公便擊之。
師進曰。適來草草。
觸忤和尚。公按杖曰。
老僧今日被上座勘破。
師又進曰。和尚是在。
世忘世在。念忘念豈被人勘破〔一本云。
豈能勘破〕。公曰。在世忘世是如何。
對曰。了物非物。曰。
在念忘念是如何。
對曰。於心無心。曰。
心物俱忘時如何。
對曰。華山高突太行峩。
公休去。未幾。以化柄屬焉。
且誡師曰。從上真宗有子。
擔荷何憂哉。但百獸雖潛踪於獅子聲中。
然千花卻發艶於象王影裡。
子其勉之。師既受囑。
獨入光州。山居六年。
六安山又六年。復還光州舊隱。
又五年。始出隨州關子嶺。
建立龍泉寺。以安來學。
而學者集焉。常謂眾曰。
吾師天奇老人。每懼後學外著文義。
內生情見。故有語云。
文義者法也。情見者人也。
非人何以有其見。
非法何以有其文。
是以。文義情見。通屬人法。
人之不空。情見難絕。
法之不空。文義難滅。
文若不盡。見奚能盡。
義若不盡。情何能絕。
如是奔競。展轉無窮發之乎。
文生於見。義生於情。
返之乎。見生於文。
情生於義。先乃所引生能。
後乃能追生所。總名曰生。
文滅則見滅。義絕則情亡。
情不自忘因乎義忘而情忘。
見不自泯。因乎文泯而見泯。
統名曰死。死死生生。
實可哀哉。此吾老人防微杜漸。
切實至極。汝輩有志於吾宗。
寧可忽諸。然食飯不咬米。
行地不踏土。又作麼生委悉。
是時也。師之同門諸尊宿。
或隱或現。往來衲子。
獨推尊龍泉。為人勦絕枝蔓。
不涉離微。惟月心寶。
得入龍泉之室。師甞召寶曰。
玄沙不肯霛雲意作麼生。
對曰。賊入空房。曰。
不得草草。寶喝。師諾。
寶乃辭去。歷載還侍師。
又召曰。人人有箇本來父母。
子之父母。今在何處。
對曰。佛眼#CB15111;不見。
曰。子還見否。對曰。
某亦不見。師曰。子何不見。
曰。若見則非真父母。
師曰。如何是真父母。
對曰。本來真父母。
歷劫不曾離。起坐承他力。
寒溫亦共知。相逢不相見。
相見不相識。為問今何在。
分明舉似師。師深肯之。
僧問。本來面目。師答曰。
石香亭。曰。便恁麼去時如何。
師曰。喪卻了也。寶曰。
放去較危。收來太速。
又僧問。今朝天下皆慶佛誕。
未審。佛於何處降生。
師畫圓相示之。僧無語。
寶代僧作禮云。盡界普瞻。
師以大法有所倚重遂隱去。
經二載還龍泉。龍泉牀曆益慎。
班白者半滿其間。
間有二三玅齡披田服者。
皆格守律度。參請如救眉然。
但師有辭世意矣。
一日師陞座說法。
已而擲下拄杖。儼然化去。
塔於龍泉寺右。
other:: 
# 笑巖寶禪師
笑巖寶禪師 ^645c36

笑巖禪師。名德寶。
字月心。生於正德壬申臘之望日。
其父吳氏。乃金臺世襲錦衣也。
師以父卒。銳自立。
不樂嗣軄。愛遊佛地。
因聽華嚴。恍如破夢。
乃卸世籍。為大比丘。
歷參南北知識三十餘人。
然訪隱者於西山。
質單丁於破院。又莫計也。
卒得道於龍泉聦禪師。
出世。高座牛首圓通諸處。
當是時。義學紛紜。
禪宗落寞。而少室一枝。
流入評唱。斷橋一派。
幾及平沉。雖南方剎竿相望。
率皆半生半滅。佛祖慧命。
殆且素矣。師力弘法柄。
隨方建立。可行則行。
否則默之。然剷邪劈膠。
間不容髮。即據室匡徒之輩。
雕龍吐鳳之儔。始與師抗。
次與師游。終乃俛首。
入煅死盡偷心。至於盤根固執三隅不反者。
師不少假詞色。圖為孽生種草也。
有廬阜五禪客。請曰。
竊聞。和尚闡化多年。
而得人未見其廣。
況今禪社蕭然。異知殊見。
茅塞宇內矣。師掌珠不展。
其晚近何繇得入。
伏冀。曲以垂慈。入草求人。
以為何如。昔船子不得夾山。
而藥山宗風。不幾掃土乎。
師曰。諸公之言。不無可采。
但無上佛祖心印。
力荷者。畢世一人足矣。
下迄曹溪。時英競發。
不得已。而印可亦不繇不如是而然也。
山僧秖是任分。未敢越理穿鑿。
待彼自化。雖無人。
未為多罪也。故師法幢所樹不定何所。
有龍象八人。常隨師遊。
時號八杰。師甞於楚漢兩間寓夏。
新秋二日。衲子隨侍。
於金沙灘頭地坐。
四顧無人。忽有龐眉沙門。
逼前莊立。朗聲問曰。
仁者。可識從上相承密論密義否。
師。從容答曰。善來仁者。
密則非論。論則非義。
沙門乃以錫橫肩。
翹一足曰。是甚麼義。
師於地書更字酬之。
又以錫畫地。濶兩脛立畫上。
復以錫橫按。亞身而視曰。
者是甚麼義。師書嘉字酧之。
又卓錫於地。兩手叉腰翹一足。
切齒怒目。作降魔勢曰。
是甚麼義。師書之字酬之。
又分手指天地。周行一匝曰。
是甚麼義。師書尤字酧之。
又復進前一步。作女人拜。
分手指兩衲子曰。
是甚麼義。師書蚕字酧之。
又遶師三匝作禮。
立於師右。師書#CB15128;字示之曰。
會麼。沙門擬對。師止曰。
設到此地。復書#CB15128;字曰。
更須知有者箇始得。
沙門歡喜合爪。面師嘆曰。
咦。真摩訶衍薩婆若上士。
振錫而去。二衲子驚喜曰。
彼是何沙門。所為復是何義。
師良久曰。還識麼。
俱對曰。不識。師曰。
此乃應真聖賢。所呈金剛王變相三昧。
及三昧王三昧。用來勘吾。
然彼亦將有新證耳。
又過潼關。禮熊耳祖塔。
寺僧叱曰。憨拜空塔奚為。
師指曰。空塔乎。曰。
然。師曰。祖師聻。曰。
擕履西逝久矣。師曰。
蒼天蒼天。師甞倒握拂柄。
以示僧曰。會麼。曰。
某已識和尚做處也。
師曰。你道荊州黃四娘。
禮佛求箇甚麼。又僧問。
打破鏡。未審。作麼生相見。
師曰。慚愧殺人。僧頓領旨。
於是。江湖聞而慕之者雖切。
然搆之者益稀矣。
萬曆丁丑。燕京緇素建精舍。
挽師歸隱。師既謝游轍。
門無雜賓。乃整齊先覺經綸。
提掇古德綱目。或徵或贊。
或判或頌。高巘曉霜。
千江秋月也。又五年。
懸衣大寂。閱世七十一。
坐夏四十八。塔於京城西直門外高浪橋之北郊。
署師正宗南行者。
幻有傳禪師也。代師闡化北之東臺者。
瑞峰和尚也。其臥隱於優曇苑者。
幻也。老宿也。識者謂。
濟宗鼎峙。則師不負於龍泉矣。
師前後所參尊宿。
約出天奇之門。獨於襄西得謁大覺圓。
圓為海舟慈公之四葉。
其臘高貌碩。詞如截銕。
因歷舉古公案。以詰師。
師對無滯響。圓曰。
若以諸方子當絕類。
為不可測人。老僧却不然。
再將爛熟底一則機緣問你。
外道問佛。不問有言不問無言。
世尊良久。外道大悟。
且既不涉有無。良久亦是閒名。
正恁麼時。外道悟去。
悟箇甚麼。師擬對。
圓急掩師口曰。止。
止。師頓契其機。即以偈獻圓。
圓大喜曰。奇哉。斯乃從上果地人語也。
師住後。常道圓公之為人。
other:: 
# 龍池幻有傳禪師
龍池幻有傳禪師 ^646c2

禪師。名正傳。字幻有。
應天溧陽呂氏子也。
根器宏遠。慧語驚人。
年二十二。荊谿沙門樂菴度之。
即示師心法。師輙感奮。
聞燈花#CB09585;。
有省。樂菴歿。師計閱晚近禪門。
方死繩墨。乃北抵神京。
謁笑巖寶禪師。傾心具述所以。
寶陰異之。忽趯出隻履。
變色厲聲曰。向者裡速道一句。
師愕然無對。寶公便起。
師俛首而退。中夜徬徨。
公晨出。見師猶立簷下。
顏如稿木。驀喚師。
師回顧公。公翹足作修羅障日月勢。
師豁然。深達堂奧矣。
久之辭去。公以一笠與師曰。
覆之。勿露圭角。師徑往五臺。
栖息秘魔巖。一十三載。
會太常唐公鶴徵。
問道臺山。見師如夙契。
且約師還南。師以樂菴未塔聽之。
至荊谿。徵以龍池延師。
龍池。故一源禪師道場也。
嘉隆以來。先德物故。
東南法社。例如#CB01926;冷。
師至。愴然念百丈大智之風。
有徒數輩。一如萬指臨之。
於是。志士咸集。槌拂下。
多頴脫而去。僅六載謝事。
復遊燕都。居普炤寺。
時縉紳輩。留神空宗。
日夕從師質證。師甞舉扇。
示諸大夫曰。當時孔子。
還知有者箇麼。皆曰。
不知。師置扇曰。以我為隱乎。
吾無隱乎。爾眾躍然稱謝。
其揭示多類此。以故。
笑巗道化。復振於燕趙。
雖南北異勢。而衝寒#CB00155;暑之士。
不絕足下。圍繞皆大器也。
師據坐顧眾曰。是大盡。
是小盡。有對曰。大盡。
有曰。小盡。小師從傍進曰。
敢保不在曆本上論量。
師哂而休去。其徵勘。
又多類此。法師月川者與師同參寶公。
川左袒清凉。以非肇公物不遷論。
當世莫能抗其說。
師乃反覆剖析累萬言。
川卒#CB05137;板以謝。
其整頓綱宗。又能類此。
京中有為妖書詆上者。
詔捕弗獲。當事人藉口桑門。
時紫栢可公逮繫矣。
一時名德。引去馳師。
師笑曰。學道期了生死。
生死了顧反畏禍耶。
高臥如故。事寢。乃赴唐公再住龍池之命。
其處境安詳。又多類此。
師前後京都二十餘年。
當是時。兩宮奉我田服之徒。
方藉以有為。師獨無所事。
生平如饑如渴。一以宗旨為己任。
故終師之世。陞堂入室無虗日。
每以門前冷落車馬稀。
老大嫁作商人婦話。
問士大夫。般若無知。
靡所不知。問。學者尠有契其機者。
師曰。今時人多有說得。
儘是者恰像箇膾子手何也。
任他佛頭來。魔頭來獅子頭來。
象頭來。牛頭馬頭人頭狗頭羊頭鵝鴨頭。
到汝案上。一一儘汝破除。
打發一邊去。只恐把箇死猫頭來。
便茫然罔措。於此打發得開去。
纔是好膾子手。有僧進曰。
請將死猫頭來。師笑曰。
果然不識。師處躬應物。
嚴慈等之。故開遮如如。
為不可測。卒以大機得人。
而大振滹沱之宗。
示寂之年。六十有六矣。
先一日。有僧自臺山來。
師欣然與劇談山中宿昔。
抵暮索浴。浴出而示微疾。
眾驚疑環擁之。師舉所著帽者三。
眾弗敢對。師乃拍膝宴然矣。
葢明神宗萬曆甲寅年二月十二日子夜也。
塔建本山之左。 ^647b28

贊曰。語云重雷發響。
百里飛聲。無事之者。
愕然而驚。空聞其響。
不見其形。吾滹沱一宗。
自元明叔季葢氷霜之際矣。
笑巗父子公孫。震匝地法雷。
於嚴冷之首。下開萬彚之蒙。
上正千秋之統。猗歟休哉。
至有覓形鏡裡。尋聲谷中。
亦獨何哉。
other:: 
# 幻也慧禪師
幻也慧禪師 ^648a22

禪師。名佛慧。字幻也。
會稽人。其先史氏。
慧初生。出家行脚。
俱有奇徵。乃與幻有禪師。
同出笑巗寶公之門。
洎住嘉禾之優曇苑。
自號懶石叟。著懶石語。
累萬千言。格盡物情。
時共珍之。又疾當世學者走聲便輭煖。
一澄之以枯淡。數十年門無宿賓。
惟一能明侍者。終身料理巾瓶而已。
及其法鼓乍鳴。有道緇素。
爭集如雲。慧曰。四大之軀孰不有。
五味之食孰能無。
白玉體箇箇分明紫金身。
人人可得爭柰食之不常而食。
衣之不常而衣。八萬種魔。
寧教易曉。四百四病。
以何遣除。諸仁者不是祝髮了。
呌做出家。披金襴呌作出家識文達理。
呌作出家。能行苦行。
呌作出家。避喧求靜。
呌做出家。有人緣。
呌作出家。感天供。
呌作出家。緊要在著草鞋。
入釋迦腹裡。屙屎放尿跨大步。
穿達磨心中。戴角披毛。
枯草拈來。直得百花相鬬。
鼓動含靈。喚起維摩寂默。
十方如來。密付汝印。
一切天魔。自然傾膽。
咦。鳥啼春晝閒彌勒。
花發東風見故人。
又曰。一番相見一番新。
好看#CB00647;盂添柄。
幾處行來。幾處險密。
奇艇內藏輪海。不顧山頭月白。
一任浮沉空。無柰雨脚風。
清大家和會。參方衲子講席。
高流居士宰官。天仙魔梵。
有情無情。生一乾坤。
死一乾坤。聖一法界。
凡一法界。何曾謾得諸人。
若也謾得。便討說箇是非好惡。
賢善才能。尊卑異類。
灼然些子。謾不得欠不得。
你道是甚麼境界。
會麼。滿目塵埃千聖眼。
半身落魄五宗心。
晚移燕京多寶菴。
重修笑巗之令。足不越閫者。
復十餘載。緇素飡風而過。
從者多不堪其嘯唾而去。
朝廷知而敬之。老且耄矣。
忽思南歸。復止優曇。
俄示疾。簡曆。謂小師曰。
後二日可。小師涕泣固留。
慧笑諾。為遲三日。
懇再留不許。遠近從遊者聞之趨。
置龕室。適工報竣。
而跏趺示寂。閱世九十一。
坐七十有八夏。 ^648a34

贊曰。明之中葉。象教崇隆之際。
公則閴然一室。嗒然一我。
雖德重大內。弗居也。
以故。追隨於公者。
皆一時賢君子。受公面折。
欣如獲寶。於其鬻聲都市。
駕譽權門之流。得非天壤與。
公語音如鐘。足有輪紋。
皤皤黃髮。齒落更生。
共疑為果地人再世。
豈苟然哉。
other:: 
# 法舟濟禪師
法舟濟禪師 ^648b44

禪師。名道濟。字法舟。
嘉興人也。受業於東禪昂。
以向上宗乘。走叩吉菴祚禪師。
遂得道焉。是濟為無際悟之五世也。
初悟以斷橋正脉。
付廣善潭。潭付默菴宣。
宣付吉菴祚。由潭至祚。
垂百年來。其家聲幾不振矣。
濟承之。出世金陵安隱。
而爼豆先人於名賢之間。
恢述其志。刻如履氷。
每以隔宿挂上堂牌。
衲子陰笑之。甞舉拂子召眾曰。
見麼。又擊曰。聞麼。
既是舉起便見。擊著便聞。
玅真如藏。應用全彰。
是汝諸人。自不丈夫。
故乃傍人門戶。求知求見。
韜晦家珍。甘為寒乞。
將謂諸聖別有奇特事。
廣額屠兒。颺下屠刀。
便云。我是千佛一數。
豈有曲折作知見耶。
丈夫子。何不恁麼擔荷去。
於是。學流愛慕而親之。
吏部陸公光祖。邀濟還里。
以天寧居之。祖既篤於真乘。
常游天寧。恨見濟之晚。
因問曰。畫前元有易否。
濟曰。若無庖犧氏將甚麼畫。
曰。畫後如何。濟曰。
元無一畫。曰。現有六十四卦。
何得言無。濟曰。莫著文字。
曰。請師離文字發一爻看。
濟召公。公應諾。濟曰。
者一爻從何處。起公大笑而謝。
自稱五臺居士。遂多出入叢林。
而擊節焉。又別駕熊公南沙問曰。
設有將劒來取師頭。
師還避否。濟曰。若有殺人不眨眼地將軍。
便有不怕死和尚。
沙作揮劍勢。濟放身便倒。
沙曰。好箇師僧死在劍下。
濟起。呵呵大笑曰。
作麼作麼。濟。任緣揮麈。
惟津津焉。提唱綱宗而已。
稍不如意。飄然去之。
或舟或#CB14224;。
或破寺村菴。前後凡遷居二十餘所。
但其為人真率閒雅。
胸無隱事。耳目交接。
使人忘其名勢。以故。
賢彥追崇之。其於院務。
凡百濶略。知友常以書勉濟。
濟笑曰。牙籌算計。
俗尚為譏。況道人乎。
古製不立烟#CB05315;。
草衣樹宿。聞道益廣。
行道益多。今人。動以規法相繩。
禮樂鏗鏘。舉一狗子無佛性話。
求其不惑者尠矣。
尤云。我能據守祖庭。
利其徒屬。能作能為。
破律喪行。恣彼陷溺。
是何益也。濟。晚年閒著異跡。
機不厭繁。有道人拈拄杖問曰。
者是誰底。濟曰。是山僧底。
曰。既是師底。因甚在我手裡。
濟呼曰。度拄杖來。
道人度杖與濟。濟曰。
汝底在甚麼處。道人整冠。
濟曰。似則也似。是則未是。
道人大笑。又指吉祥草。
問傍僧曰。是甚麼。
曰。吉祥草。曰。更有吉祥者否。
僧以足按地。道人曰。
獅子窟中。果無異獸。
濟擯僧出院。又僧問。
得何三昧。便乃隨波逐浪。
濟曰。兩岸春風香不斷。
一谿流水落花新。
曰。怎柰學人不會。
濟曰。蜻蜓飛尚緩。
蛺蝶舞偏忙。曰。和尚莫將境示人。
濟喝。僧便作禮。濟曰。
啼得血流無用處。
不如緘口過殘春。
濟二十二出家。歿年七十有四矣。
眾知濟有厭世意。
請留偈。濟以手搖曳曰。
何多事也。乃趨寂。
時嘉靖。庚戌之秋也。
得法者二人。一居胥山。
曰雲谷會。一居精嚴寺。
曰冬溪澤。俱以嚴標行話於世。 ^648c8

贊曰。濟公近繼無際。
遠續斷橋。歷觀其始末。
機智毫忽不爽。然前後居無定相。
惟激勵學者為要務。
諸莊旱損。略不干懷。
可謂救時之明哲者也。
尚有以不事事短之。
所謂盲人問豹。與語奇斑哉。
other:: 
# 敬畏空禪師
敬畏空禪師 ^649a48

無趣禪師。諱如空。
其先施姓。嘉興秀水人也。
早歲留神內典。浮沉於理路文言。
過僧舍。覧傳燈錄。
心目茫然。乃執卷求老僧解。
老僧曰。此歷祖真參。
實悟之要玅也。非意識可能至耳。
空。奮發棄家裹幘巾。
同濟法舟。徧訪諸方耆宿。
抵杭城。見封自然。
值封簷坐補破衲。
空進問曰。和尚補者箇。
遮寒即是遮熱即是。
封停針。熟視空曰。
道甚麼。空即禮拜。
封曰。點茶來。空作舞而出。
如是經行八載。克志勞躬。
此中尚未廓鬯。既歸秀水。
不復居家。東尋西討。
如游峰逐。世人多笑之。
適埜翁曉禪師來東塔。
空大喜。即走請益。
曉以本色示空。空罔措其指。
復經三年。聞鷄鳴始獲慶快。
乃機投曉公。曉以斷橋真脉許空焉。
葢曉遡嗣寶芳進。
進嗣月谿澄。澄乃福林度之三世也。
故曉為斷橋七世之苗裔。
曉又囑空曰。昔六祖能大師。
自傳衣法。潛隱獵隊。
一十六載。方大露布。
汝宜慎之。空即就秀水掩關。
乃說法曰。三十餘年。
參禮請益。十方宗匠。
問法皆云無說。問佛皆云無相。
幸得無相無說。不覺頓空伎倆。
追昔脚跟。失却便宜。
今喜眉毛生在眼上。
從斯丟去草鞋。即便抝折拄杖。
拍雙空手。入玄關。
坐看陰陽消長。復有一偈。
窮子還歸長者宅。
善財參徧雜花林。
大千收拾毫端內。
推出虗空掩上門。
於是。嘉禾有道之士。
爭遊空之門。會正信長者。
經營敬畏菴。請空弘持祖道。
空乃啟關曰。自結玄關自活埋。
自吾閉也自吾開。
一拳打破虗空竅。
放出從前者漢來。
始會名宿。就菴披剃。
受滿分戒。主持菴事。
名傾緇素。選部陸光祖。
常訪道要於空。空驀頭生按。
祖嘆曰。澄之不清。
淆之不濁。趣公之謂與。
一日小參眾方集。
空喝曰。禍出私門。
便下座。乃謂性冲曰。
有件不了公案。來歲中秋。
汝為我來。冲應期而至。
空大悅。說偈俄化。
偈曰。生來死去空花。
死去生來一夢。皮囊付與丙丁公白骨。
斷橋隨眾呵呵。明月清風吟弄。
時萬曆庚辰也。 ^649b10

贊曰。無趣。脫略墨繩。
真斷橋之後也。然竟以一木而支大廈。
其得不危者。幸也歟。
幸也歟。
other:: 
# 壽昌經禪師
壽昌經禪師 ^649c24

禪師。名慧經。字無明。
撫州仁和裴氏子也。
九歲。誦孔孟章句。
即究其義。每問。浩然之氣。
是箇甚麼。或有笑者。
或有訝者。公皆一舉手而去之。
遂潛心內典。如獲故物。
年二十一。父事廩山忠老宿。
求忠斬髮。忠曰。著急作麼。
待汝瞥地。我為汝師。
公乃刻志苦行三載。
因見雙林頌有省。
輙遯跡峩峯。又三載。
讀傳燈。至僧問興善如何是道。
善曰大好山。又深疑之。
因力撼巨石。得達其旨。
乃曰。欲參無上菩提道。
急急疏通大好山。
知道始知山不好。
翻身跳出祖師關。
趨呈於忠。忠笑曰。
吾不汝欺。為公圓頂。
時年二十有七。復還舊隱。
不下山者二十四載。
遠近賢之。萬曆甲午。
出住寶方有道者過訪曰。
師住此山。曾見何人。
公曰。總未行脚。曰。
寧以一隅。而小天下乎。
公敬諾。即杖笠觀方。
諸尊宿皆珍譽之。
登五臺參瑞峯和尚。
峰出笑巗禪師之門。
公請曰。某甲。於古德機緣。
不盡餘疑。旦雖徧歷門墻。
如窺羅縠之月。乞慈垂憫下剖愚蒙。
語畢。慇勤作禮。峯嘆曰。
善哉上座。以英偉之姿。
銳於入道。而胸中尚有芥蔕耶。
如不棄山埜。試舉將來。
公曰。臨濟道。佛法無多子。
畢竟是箇甚麼。曰。
向道佛法無多子。
又是箇甚麼。公曰。
玄沙謂靈雲未徹。
那裡是它未徹處。
曰。大是玄沙未徹。
公曰。趙州勘破婆子。
未審。甚處遭他勘破。
曰。卻是婆子勘破趙州。
公釋然。再拜謝之。
復獻頌曰。暗藏春色。
明露秋光。有眼莫見。
縱智難量。到家不上長安道。
一任風花雪月揚。
峰。深肯公語叶洞上宗旨。
而公亦以紹續洞宗自任。
南還。初住董巗遷壽昌。
中興曹洞。其時像教相尚。
公獨不攀外護。甞誡知事曰。
萬般存此道一味信前緣。
每同眾耕耘。耆年不怠。
學侶參尋。每將钁柄為禪杖。
尊賓顧訪。且就蓑衣準布袍。
故有壽昌古佛之稱。
益王嚮公。齎香修敬。
公漠然不答。知事懼叢林所係。
請稍循時宜。公曰。
吾佛制。不臣天子。
不友諸侯。為佛兒孫。
而違佛制。是叛佛也。
吾豈作叛佛之人哉。
王聞而嘆曰。去聖時遙。
幸遺此老。公三坐道場。
殿宇禪坊。煥然鼎新。
別建蘭若。二十餘所。
從未隻字干及檀信。
檀信自歸。有引修懺佛事於山中。
公重詬之曰。汝邀一時之利。
開晚近流獘之端。
使禪坊流為應院。
豈非巨罪之魁也。
以故。公之名號所及。
而古風習習。其規繩不整。
而自肅。甞上堂曰。
諸佛時常說法。不須擬議猜詳。
是何法。天地玄黃宇宙洪荒。
不論通宗透教。只貴直下承當承當。
箇甚麼雲騰致雨露結為霜。
蛟龍不宿死水。猛虎豈行路傍。
透得者些關棙。何須願化西方。
不問先佛後祖鼻孔。
一樣放光。化被草木。
賴及萬方。釋迦不肯洩破。
達磨九年覆藏。峩峯不惜口業。
一下為眾宣揚。且道。
作麼生宣揚。揮几云。
罔談彼短。靡恃己長。
又曰。宗乘中事。難以措辭。
大道門庭。爭容擬議。
等閒垂一句。如大阿鋒離匣。
逢之者。則死不移時。
似塗毒鼓受槌。聞之者。
則喪不旋踵。所謂妙峰峻仞。
埜獸難藏寶樹晶光。
靈禽莫泊其用也。
單趂金毛歸埜窟。
直追鐵額入深山。
掃天下之攙搶。拂世間之孽屑。
提墮坑落壍之類。
揭迷封滯殻之流。
其功也。使法界世界虗空界。
一體同觀。佛道人道地獄道。
萬法融會。雖然如是。
猶未為向上事。須知更有出格在。
噫。正令不行先斬首。
大機一發聖賢悲。
又曰。抽筋不動皮。
換骨不見血。筋骨一齊空。
遊行不倒跌。達磨大師。
解滅而不解生。釋迦老人。
解生而不解滅。要知生滅不相干。
除是當年乾矢橛。
萬曆丁巳臘之七日。
公田務歸。顧眾曰。
老僧自此不復作矣。
除夕上堂曰。今年只有茲時在。
請問諸人知也無。
那事未曾親磕著。
切須綿密作工夫。
越三日告寂。眾悲惶不已。
公復展目。說偈慰之。
為留旬餘。裁書徧辭隣壁道俗。
更自作偈。令侍僧舉火。
至十七日。晨起盥漱拭身曰。
不必再浴矣。乃大書今日分明。
指示。擲筆而逝。其年七十有一。
依命闍維。侍僧。宣公所遺之偈曰。
無量劫來秖者箇。
今日依然又者箇。
復將者箇了那箇。
者箇那箇同安樂。 ^649c30

火光忽成五色。諸牙頂髻不壞。
就寢堂建塔藏之。
其門人無異來。已開化博山矣。
南宋元明僧寶傳卷十四
 ^650c14
