
other:: 玄籤證釋卷第七
author:: 苕上沙門　智銓　述
大品稱華葉益。大論八十五卷舉大品道樹品：須菩提！
何等為葉益眾生？
因菩薩摩訶薩得離三惡道，是為葉益；
因菩薩得生剎利大姓乃至三界諸天，是為華益眾生。
生蘇七益，謂即前云略為七益：一、二十五有果報益；
次、二十五有因華開敷益，亦名小艸益；
三、中艸益；四、上艸益；五、小樹益；六、大樹益；
七、最實事益。 ^615b27

○雖復差別，即無差別，藥艸喻品中開譬〔云云〕。 ^615b39

有病導師。無量義經云：大船師運載群生，
度生死河，置涅槃岸。 ^615b41

○上艸亦在五品位中等，以五品同三藏菩薩，皆未斷惑故。 ^615b43

○勿起剎那，小乘一念六十剎那等，仁王般若經九十剎那為一念
〔云云〕。 ^615b45

第五、結成權實。肇師云：等維摩經總十四品：
初、佛國品，乃至第十三、法供養品，第十四、囑累品也。 ^615c4

○問：前來諸文，處處約教等籤，分二：初立問答別料簡，第五章明權實。
次然此迹門下，立十門，總攝十玅，為觀法大體。
古明六意：一、為結成玅解，結此十玅歸乎十門；
二、顯教行一轍一期，縱橫不出一心三千；
三、以行成解，以十乘行成乎十玅；四、以解成行，
以十玅解成其玅行；五、彰一念具法，一念徧見己他生佛；
六、指心為觀境，心色法法相攝成觀境，
故後人錄出別行，名十不二門；四、明師有指要，
鈔可師又有詳解〔云云〕。 ^615c6

○十玅大綱，謂界如三千，即空、假、中等，為十玅大綱。
故玅樂云：此是法華之理本，諸教之端首，
釋義之關鍵，眾生之依止，發心之凭杖，
權謀之用體，迷悟之根源，果德之理本，
一化之周窮，五時之終卒〔云云〕。 ^615c24

○十玅為觀法大體。
籤云：若得此意，法華三昧于茲現矣，一經樞楗于茲立矣，
一代教旨于茲攢矣，佛出世意于茲辦矣，
十法成觀之精髓矣，十不思議之導首矣。 ^615c30

○一者、色心不二門等十門次第。
初四門約名中自行因果立觀法大體，後六門明名中化他能所立觀法大體。
色心乃至因果即法字，四箇不二即玅字，合言即自行玅法也。
後六門染淨乃至受潤即法字，六個不二即玅字，合言即化他能所玅法也。
色心不二門玅樂，指云事理不二門。 ^615c38

○三脩性不二門。
飜譯名義第十一卷中辨脩性離合，用孤山解，不用四明解。
以古來尊宿云：解此門四明不及孤山，故此門分科亦準孤山。
次釋分二：初脩性雙顯，又二：初脩性相成，次又了順下脩性相對。
初又二：初指性立脩正明脩性相成，次脩又二下別明二脩要使轉迷成了，
又二：初明逆順二脩理同事異，次可由下由轉迷見性二脩皆泯。
次又了下明脩性相對，又二：初法，次二與下喻，次應知下脩性俱泯。
四因果門中夢空幻像四喻法數，第四卷有圖。 ^615c48

○三身並常。指要鈔中三千並常，又法數六，即圖中亦是三千並常。 ^616a18

○乃由果成，指要中乃至果成。 ^616a20

本門十玅。
○無住本立一切法。
維摩經中問：顛倒想孰為本？
答曰：無住為本。問：無住孰為本？
答曰：無住則無本。
文殊師利從無住本立一切法。
玅樂云：無住即本，名無無本。 ^616a24

○本迹雖殊二句，是維摩經序語。
肇法師作詳解云：今家雖用其語，義則永異。
以約久遠成佛為本，中間施化今日五時近成為迹。
本迹久近雖殊，三千三諦不思議一也。 ^616a30

○觀一切法空如實相，大論云：實相即畢竟空。
又云：諸法實相，即如、法性、實際〔云云〕。
安樂行品疏廣釋。 ^616a36

○無明即法性，法性即無明。
詳解云：圓教無明、法性，體同大論三十七卷。
經云：不見有法出法性者。
論云：若有法無明不入者，是則出於法性。
但是事不然，無有法出無明者。
是故菩薩不見有法出法性者。 ^616a40

○無明法性皆無住。
玅樂云：無明實相，俱名無住。
即無住本，立一切法。
理則性德緣了，事則脩德三因。
迷則三道流轉，悟則果中勝用。
如是四重，並由迷中實相而立〔云云〕。
又淨名疏云：無住有住，有開合否？
若合無明，即是法性。
法性無住，無明無住，故言無住。
此是圓教相即義。
此合是即。□若開法性出無明，無明依法性，亦得言有住。
有住者，依法性住，法性非煩惱，即是無住。
此是別教義。荊溪云：此中開合，合義唯圓，開義唯別。 ^616a48

○六重本迹等籤，分三：初總明簡通出別意，
次別釋相顯理融義，三通簡六門引證文。
次又二：初總釋六重，次又已下別簡已。
今初又二：初出借他言，次今下明今自義。
又初二約總明，次若約下約別明，又二：
初前五重，次第六重。 ^616b16

○若望初本，則應又簡已今不同。
謂大師玄中，單說已為迹，今為本。
荊溪籤意，說謂已中增已今，今說中亦增已今。
收攝已今本迹，道理始盡。
故云方是實說。 ^616b24

○前三引迹等，讀教記云：六重本迹，唯體用一重是引本文，
餘五皆迹。籤云：前三引迹，後三引本者，
斯葢記主點經玄意，實權已今，即指迹文為本門也。
故云今記已今為本，方是實說。
然則前三不指本，何也？
曰：前三既通，但以迹例本。
後三既是通中復別，故須指迹為本。
可觀通別二字，此例甚多。
如文句明本迹，初引壽量成佛已來甚大久遠，
又方便我本立誓願〔云云〕。
記云：初正引本文，次方便引迹文，以迹中密示本意故。
若顯露說，即迹中本迹。
下文顯已，通得引用。
又釋十雙權實云：然此八中，前七迹門，第八本門。
本雖未至，權實理徧。
故下文云：是我方便〔云云〕。
故方便之名，通于本迹。
文既玄釋不同，今諸家商略者，或云前三是從本垂迹，
後三是發迹顯本，故云三引迹文。
或云前三是因為迹，後三是果為本。
或云玄譚大旨，不分本迹之文。
或云別含本意，云三引本文。
本因狹故，為本因文狹也。 ^616b30

○六門中三因二果。
古德云：前三是因，後三是果。
今除已今一門，故云二果。
如後三世料簡末文明。 ^616c14

○師云：恐別有意，此是荊溪之師也。
○合習果報果為三法，謂習果既證三法，
必有壽命國土，但合為一三法耳。
開習果出報果等，蓋由涅槃壽命國土，是稱實感報。
故於習果，開出涅槃壽命國土之報果，亦是開正報出依報也。 ^616c18

○明開合意。詳解上卷云：二門因果，既有傍正，
所以文有廣狹，義有可否，故有開合〔云云〕。 ^616c26

○若不了迹中十門，即迹門十玅完，荊溪立十不二門也。 ^616c30

○胡本大師之時，未分胡梵，故云文胡。 ^616c32

五，廣釋。
○父母之年等。論語上：於曰：父母之年，不可不知也。 ^616c34

○次正明，即正釋。
應云：初明因玅。
○大論第四在第三卷。 ^616c36

○彼佛弟子名，即舍利弗、目犍連、阿難也。
○具如瑞應太子瑞應本起經兩卷。
上卷云：昔者定光佛出世，我為菩薩，名曰儒童〔云云〕。
王家女名瞿夷，持七枚青蓮華，菩薩五百銀錢買之。
瞿夷與五莖華，自留二枚。
菩薩言：欲以上佛。
瞿夷請寄二華獻佛。
然燈即定光也。 ^616c38

○具如悲華。此經有十卷，此中所引在大施品，彼授記品在第三卷。
寶海次授彌陀記。
諸處皆云寶藏佛授彌陀記，彌陀但從寶海發心，
故玄云又是彌陀之師，似多寶海二字。 ^616c48

○本迹雖殊，不思議一，謂本迹論事故殊。
若本迹理，三千三諦玅理無二，故云不思議一也。 ^617a6

○本果玅，籤科初文。
二、若準前，應云：三、若不準前，下國土玅亦作二分，下去準思。 ^617a10

○道樹草座。增一阿含云：過去諸佛，坐於草蓐。
成佛時，有吉祥梵志刈草，即至彼所。
汝名姓何等？梵志答曰：我名吉祥，其姓弗星。
佛曰：善哉姓字，世之希有〔云云〕。
欲求少草，吉祥執草詣送，佛坐其上，即成無上正真之道。 ^617a12

○天衣為座。大品云：我當於菩提樹下坐，
四天王乃至阿迦膩吒天，以天衣為座。 ^617a22

○問難人名字須菩提等大論六十四卷中。 ^617a24

○三祗四階，謂三藏教菩薩三祗百劫成佛，故云四階成佛。
今文出處非一，如智玅、位玅等文。 ^617a26

○大論三十八，在三十四卷中。
○聲聞經草座，即增一阿含二十三卷。 ^617a30

○六天天衣不同。
大論云：四天王衣重二兩，忉利重一兩，
夜摩重十八銖，兜率重十二銖，化樂六銖，他化三銖。
色界天衣無重相。
欲界天衣從樹邊生，無鏤無織，如薄冰，光色明淨。
色天衣色金黃。 ^617a32

○止觀第三記輔行二十一卷。
○三藏佛三時。照機雜心論第九卷云：
佛晝夜三時，以佛眼觀察眾生。 ^617a40

○十因緣並三藏佛觀機相，如大論等文。 ^617a44

○他身、他事，如疏記明。
據疏記文，以土、塵皆說為他事，豈得稱偏神通乎？
今應約義而解，示佛界事為己事，示九界事為他事。
現身即是神通，故身名神通。
輪現身時，必顯示十界事。
如今經現瑞，即佛界事。
餘經多現九界事，復屬神通，略例涅槃。
三味出牛，此引譬譬教，非譬部也。
此五味譬亦然。大經第二章安疏云：既舉甘露破於毒乳，應辨常義破於無常。
牛譬教主，即喻法身。
常身舍那尊，特異於無常。
丈六乳譬常教，此乳亦名醍醐。
牛食忍草，即出醍醐。
是其義也。酒糟，酒清譬無為定，糟濁譬有為定。
佛不耽染真諦三昧，如不飲酒。
不味著俗諦三昧，如不食糟。
滑草、麥#CB04484;者，泥洹智易得，如滑。
分別智難生，如#CB04484;。
佛智非一切智，非道種智。
其犢調善，得中道理。
柔和善順，不處高下。
不以涅槃為證，不以生死可住。
飲以清水，非五欲淤泥，非無明暗濁。
離此二邊，即佛性清水。
不馳空、真，不驟俗、假。
不與特牛者，特牛無乳，譬無慈悲，明佛有不共慈悲。
調適者，入空為饑，出假為飽。
中道不入不出，即不饑不飽。
此中大有義，須檢金錍已。
今俱權者，本門是迹，佛說便屬於權。 ^617a46

○大品有諸法底三昧，大論四十七卷釋大品達一切有底散三昧，
從文殊觀音至感者未了，略出迹中不同之相，
故知此文是舉迹顯本，後拂迹文亦從此發去。 ^617b34

○非滅唱滅，疏中三身並有非滅唱滅之義。
據此以釋文，三身皆常住本寂，故非實滅。
唱言滅度，皆為調伏眾生。
下文結會兩經中，亦指三身皆常，豈可但指法身為常？ ^617b40

○大經列眾，即第一序品文。
成就大乘，簡非小道也。
第一空行，簡非淺近也。
一恒，謂一恒河沙數也。
二恒、三恒等，準說離車，此云邊地主。
又東方去，次召他土眾也。 ^617b46

○亦曰蜣蜋。爾雅下卷釋蟲文并注。 ^617c4

○史記云等列傳云：田儋，狄人也。
田榮，田橫之從兄，故齊王田氏族也。
又云：蝮螫手則斬手，螫足則斬足。
應劭注云：蝮一名虺，螫人手足，則割去其肉，不然則致死。 ^617c6

○左傳云。左傳第六卷云：蜹蛾#CB01983;躉，皆能害人。
今籤云十年等，是注文。 ^617c12

○止觀第八記輔行三十四。
三十五卷止觀第一記在。
第七記輔行二十九卷大論。
第二卷明。 ^617c16

○長者周那。長阿含云：時有工師子，名曰周那。
佛為周那說法已而還，中路止樹下，告阿難言：向者周那無悔恨意耶？
阿難白佛：周那設供，無有福利。
所以者何？如來最後於其舍食，便取涅槃。
佛告阿難：勿作是言。
今者周那為獲大利，為得壽命，得色得力，
得善名譽，生多財寶，死得生天，所欲自然。
即大經中純陀也。 ^617c18

○像法決疑經，即涅槃結經，今藏中不見此經。 ^617c30

○第三經初，謂長壽品也。
迦葉菩薩問偈，河西云三十四問。
開善作三十六問章，安用河西初一行問佛因果也？ ^617c32

○寄金譬，在迦葉未問前說。
因如來告比丘使問，諸比丘云：我等無智慧，不能問。
遂說此譬。有二段文：先寄老人，老人即死無嗣，
所寄散失，寄人來索無所，此喻聲聞不堪付托。
次段寄金，少年之人，寄人來索，一一無所忘失，此喻當付囑大菩薩。
文中百金，喻百句解脫。
二十五少年，喻大菩薩。
二十五三昧老人，喻聲聞。
長者，喻如來。 ^617c36

○下金剛身等，在第三卷中。
章安云：金剛能譬，身是所譬，法譬雙題，故云金剛身品。
經中先佛告迦葉：如來身者，是常住身、金剛之身。
次問如來身所因，佛答以能護持正法〔云云〕。 ^618a2

六，三世料簡。
○東方有佛，名善德等。
普賢觀經云：既懺悔已，見多寶佛放大光明，
其身金色，徧照東方及十方界無量諸佛，身真金色。
東方空中作是唱言：此佛世尊號曰善德，
亦有無數分身諸佛〔云云〕。 ^618a10

○釋論解念佛在二十一卷，其中無多寶佛。
大論第七卷釋大品經請佛說法：復次，
有諸佛，無人請者，便入涅槃，如多寶佛〔云云〕。 ^618a16

○八念。大論二十一卷云：念佛、念法、念僧、
念戒、念捨、念天、念出入息、念死。 ^618a22

○既云化身，論云：一一光中出七寶千葉蓮華，
一一華上皆有坐佛，一一諸佛放光，一一光中出千葉蓮華，
一一皆有坐佛〔云云〕。 ^618a24

○若爾，事理、理教、教行等，前籤云：以六門中三因二果，是故隨義所攝不同。
今籤中仍略本國土玅。 ^618a30

○一一皆以三義釋迹，謂前釋十玅文，
初十玅皆開三科，其第三科明拂迹顯本。
約三義釋迹：一、近故，二、淺深不同故，三、被拂故。 ^618a34

○若不曉十門之旨，即前十不二門也。 ^618a38

料簡大玅。
○如寶性論等寶性第三卷云：謂於色等無常事中，
起於常想，乃至於不淨中，起於淨想，名為四倒。
為對治四倒，有四非顛倒法。
於色等事中，生無常想，乃至不淨想，名四不顛倒。
若依如來法身，復是顛倒。
對治此四倒，說有如來常波羅蜜〔云云〕。
次引勝鬘經云：凡夫眾生，於五陰法，起四顛倒，
所謂無常常想，乃至不淨淨想。
一切阿羅漢、辟支佛空智者，於一切境界，
及如來法身，本所不見〔云云〕。 ^618a42

次釋蓮華。
○用十二字，即為蓮故華，華開蓮現，華落蓮成也。
陸佃云：蓬者，葉散生，遇風輙拔而旋。
古者觀轉蓬為輪〔云云〕。
倉頡觀鳥跡制字。 ^618b10

○博物誌張華。著。
伏羲氏造八卦，謂一乾、二兌、三離、四震、
五巽、六坎、七艮、八坤也。
五穀，周書云：禾、麥、黍、稻、粟、菽，輔行明五穀。 ^618b14

○約上根是法名，謂身子說法，周中悟入，
則蓮華非喻，乃是法性蓮華也。 ^618b20

○三、引經論。
○十七名，論釋序品七成就中第三成就云：
為諸菩薩說大乘經故，此大乘脩多羅有十七種名，
顯示甚深功德應知：一、名無量義經〔云云〕。
二、名最勝脩多羅。
乃至第十六、名玅法蓮華〔云云〕。
十七、名最上法門〔云云〕。 ^618b22

○古人何故從昔題名。
文句釋方便品云：世人浪釋方便品〔云云〕。
記云：生公天真獨秀，尚云從昔題名。 ^618b30

○共大菩薩皆非生死人等，謂前玄文云必非坐華葉也，
乃是諸菩薩聞說一圓道，證一圓果，處華王界，同舍那佛坐蓮華臺耳。 ^618b34

○憐愍莖等。大方等大集經序品云：爾時如來成正覺道，
始十六年，于欲色二界中間，出大坊庭〔云云〕。 ^618b40

爾時諸天說偈讚佛。
此中偈是他化自在天王與他化自在天子讚。
又以戒等在第二陀羅尼自在王菩薩品中。
自在王問佛：云何名為菩薩之行？
以何瓔珞莊嚴菩薩〔云云〕？
佛答云：菩薩有四瓔珞莊嚴：一、戒瓔珞，
二、三昧瓔珞，三、智慧瓔珞，四、陀羅尼瓔珞莊嚴菩薩〔云云〕。 ^618b44

○大經八喻，在二十七卷師子吼品。
先列八喻，次一一有釋。
釋竟云：凡所引喻，不必盡取。
或取少分，或取多分〔云云〕。 ^618c6

○分喻者等，在第五卷四相品，廣明解脫，以虗空非喻為喻。
故佛云：非喻者，如無比之物，不可引喻。
有因緣故，可得引喻。
如經中說面貌。 ^618c10

○次廣中，具如序中文意，即前序王文。
○大論二十三在二十五卷。
論云：如師子王清淨種中生，深山大谷中住，
方頰大骨，身肉肥滿，頭大眼長，光澤明淨，
眉廣而高，牙利白淨，口鼻方大，厚實堅滿，
齒密齊利，吐赤白舌，雙耳高上，髦髮光潤，
上身廣大，膚肉堅著，脩脊細腰，其腹不現，
長尾利爪，其足安立，巨身大力，從住處出，
偃脊嚬呻，以口扣地，現大威勢，食不過時，
顯晨朝相，表師子王力，乃至覺諸久睡，
降伏高強有力勢者，自開行路，而大哮吼，
其有聞者，或喜或怖。
佛師子亦如是，從六波羅蜜古四聖種大姓中生，
寂滅大山深#CB15588;禪定谷中住，
得一切種智頭，集諸善根頰，無漏正見脩目，
光澤定慧等行高廣眉，乃至四無礙智嚬呻〔云云〕。
籤三種示現，脩平脊輔行。
三十八卷云：佛身三如意也。 ^618c16

○大經波利質多羅樹，此云園生樹。
師子吼品，即徧喻文。 ^618c42

○如止觀第一記。
輔行第一卷。玄籤證釋卷第七
 ^618c44
