
other:: 宗門拈古彚集卷第三十七
collector:: 古杭白巖嗣祖沙門　淨符　彚集
△青六
other:: 
## 撫州金峰從志禪師
撫州金峰從志禪師〔青六曹山寂嗣〕 ^213a21

上堂。事存函葢合。
理應箭鋒拄。還有人道得麼。
若有人道得。金峰分半院與他住。
時有僧出禮拜。峰曰。
相見易得好。共住難為情。
便下座。 ^213a23

天童覺云。重賞之下必有勇夫。
者僧擬乎強取。金峰却又不甘。
還知蚌#CB15815;相持總落漁人之手麼。
若也辨得函葢箭鋒。
金峰一院兩手分付。 ^213a31

寶壽新云。金峰將個破院子看得活寶相似。
放又恐放去。揑又怕捏殺。
當時者僧若是個漢。
待道有人道得金峰分半院與他住。
便好掀倒禪牀喝散大眾。
管教一院兩廊雙手分付。
還有旁不甘底麼。
出來與金峰作主。 ^213a37

金峰因僧侍次。乃謂僧曰。
舉一則因緣。汝第一不得亂會。
僧曰請和尚舉。峰豎起拂子。
僧良久。峰曰知道闍黎亂會。
僧以目視東西。峰曰雪上□□霜。 ^213b2

昭覺勤云。金峰起模畵樣。
者僧好肉剜瘡。不唯雪上加霜。
亦且將錯就錯。山僧亦有一則機緣。
只是不舉向諸人。
何故。六耳不同謀。 ^213b8

清化嶾云。古洞雲興。
碧潭霧起。金峰老漢不合教壞人家男女。
怎如山僧者裏。全無□□佛法道理。 ^213b14

金峰一日拈起枕子示僧曰。
一切人喚作枕子。
金峰道不是。僧曰未審和尚喚作什麼。
峰拈起枕子。僧曰恁麼則依而行之。
峰曰你喚作什麼。
曰枕子。峰曰落在金峰窠裏。 ^213b18

法雲秀云。買賣不相當。
牛頭南馬頭北。與麼說話也未出得金峰窠窟在。
畢竟如何。心不負人。
面無慙色。 ^213b26

雲葢本云。賣寶遇著瞎波斯。 ^213b32

昭覺勤云。渾圇無縫罅。
綿密不通風。#CB15148;也#CB15148;不成。
描也描不就。喚作枕子固是落在金峰窠窟裏。
直饒不喚作枕子。
未免亦落在金峰窠窟裏。
且作麼生出得金峰窠窟。
識取鈎頭意。莫認定盤星。 ^213b34

髻珠昰云平。地上栽荊棘。
不善趨避者刺手刺脚。
未審和尚喚作什麼。
他拈起枕子便好一喝。
當時者僧若能下得者一喝。
管取金峰□□在窠窟裏出頭不得。 ^213b42

金峰因僧問訊次。
乃把住曰輙不得向人道我有一則因緣舉似你。
僧作聽勢。峰與一掌。
僧曰為什麼打某甲。
峰曰我要者話行。 ^213c2

明招謙云。可惜許。
金峰好一則因緣被者僧塌却。
若要話行。者一掌須是金峰自喫始得。 ^213c8

昭覺勤別云。六耳不同謀。 ^213c12

金峰上堂。老僧二十年前有老婆心。
二十年後無老婆心。
僧便問如何是和尚二十年前有老婆心。
峰曰問凡答凡問聖答聖。
如何是二十年後無老婆心。
峰曰問凡不答凡問聖不答聖。 ^213c14

天童傑云。烏巨當時若見。
但冷笑兩聲。者老漢忽若瞥地。
自然不墮聖凡窠臼。 ^213c22

報恩琇云。金峰可謂得向上鉗錘。
不落時人窠窟。然檢點將來。
也是自起自倒。 ^213c26

壽昌浩云。金峰老漢縝密處水泄不通。
疎頑時隨邪逐惡。
者僧貪他香餌。未免墮在聖凡窠窟裏。
百劫千生出身無路。
興國今日平高就下買帽相頭。
諸仁者。莫謂山僧為你說老婆禪好。
喝一喝。 ^213c30

□□泰云。二十年前有老婆心。
也沒交涉。二十年後無老婆心。
也沒交涉。畢竟如何。
再遲二十年與諸人道破。 ^213c38

金峰因僧問。是身無知如土木瓦石。
此意如何。峰下禪牀扭僧耳朵。
僧負痛作聲。峰曰今日始捉著個無知漢。
僧作禮出。峰召闍黎。
僧回首。峰曰若到堂中切不得舉著。
曰為什麼。峰曰恐有人笑金峰老婆心。 ^213c44

南山寶云。殺人刀活人劒。
在金峰慣得其妙。
怎奈者僧貪觀天上月失却手中橈。
當時若是個漢。待伊擬下禪牀。
便與一啐。管取金峰作伎倆不成。 ^214a4

金峰一日見僧來便起身。
僧便出去。峰曰恰共昨日那師僧見解不別。
僧遂回曰昨日僧道什麼。
峰曰恰與麼問。曰知道金峰有眼。
峰曰。金峰且置。你今日何處喫飯。
曰道著即不中。峰曰與麼則無來處也。
曰老婆心堪作什麼。
峰曰。金峰問僧不曾弱他。
就中闍黎無話會處。
曰豈是分外。峰曰小慈妨大慈。 ^214a10

昭覺勤云。鈎頭香餌放去收來。
衝浪錦鱗搖頭振 #CB15168;。
雖金峰不曾弱他。
奈者僧承機自弱。
還會麼。小慈妨大慈。 ^214a22

金峰問僧甚處來。
曰東國來。峰曰作麼生過得金峰關。
曰公驗分明。峰曰試呈似金峰看。
僧展兩手。峰曰金峰關從來無人過得。
曰和尚過得麼。峰曰波斯喫胡椒。 ^214a28

仰山欽云。過關須是透關眼。
守關須是把關人。
金峰不覺瞌睡。致被者僧衝突。
雖然。蕩蕩一條官驛路。
晨昏曾不禁人行。 ^214a36

金峰因僧問。金杯滿酌時如何。
峰云金峰不勝酩酊。 ^214a42

昭覺勤云。承言會宗。
明機普應。則不無金峰。
子細檢點將來。也大漏逗。
若有人問蔣山。金杯滿酌時如何。
只對他道山僧自來天戒。
other:: 
## 撫州曹山慧霞禪師
撫州曹山慧霞禪師〔青六曹山寂嗣〕 ^214a44

僧問。佛未出世時如何。
山曰曹山不如。曰出世後如何。
山曰不如曹山。 ^214b2

天童覺云。佛與曹山主賓互換。
出世不出世各具一隻眼。
未有常行而不住。
未有常住而不行。
還會麼。幽洞豈拘關鎖意。
縱橫不涉兩頭機。 ^214b6

報恩秀云。曹山不如。
自携瓶去酤村酒。
不如曹山。却著衫來作主人。
天童拈處不礙裂開。
萬松著語何妨揑聚。
佛與曹山主賓和合出。
世不出世雙眼圓明。
終日在途中不離家舍。
終日在家舍不離途中。
還會麼。雲生洞口還歸洞。
密密金刀剪不開。 ^214b12

天寧琦云。大小曹山口甜心苦。
若有人問壽山。佛未出世時如何。
好。出世後如何。好。
與他三個好。且聽一生參。 ^214b22

龍華體云。曹山可謂寶鏡高懸妍#CB15525;并照。
美則美矣未免話作兩橛。
今日若有問新弁山。
佛未出世時如何。
向道以吾為隱乎。
出世後如何。吾無隱乎爾。
且道與曹山是同是別。 ^214b28

壽昌浩云。正偏妙叶還他本分宗師。
就裏明機須□當陽有準。
若有問山僧。佛未出世時如何。
水足草足。出世後如何。
牽犂拽耙。何故。不見道雲散家家月。
春來處處花。 ^214b36

曹山因僧侍立。山曰道者可煞熱。
曰是。乃問。祇如恁麼熱。
向什麼處迴避。山曰向鑊湯爐炭裏#CB06873;避。
曰鑊湯爐炭裏作麼生#CB06873;避。
山曰眾苦不能到。 ^214b44

昭覺勤云。回機轉位。
宛爾通方。直下似臘月蓮花。
雖然如是。斬釘截鐵更饒一路。
或有問山僧。恁麼熱向什麼處#CB06873;避。
只向他道鑊湯爐炭裏#CB06873;避。
鑊湯爐炭裏如何向避。
向道熱殺也。且道還有為人處也無。 ^214c2

資福侶云。親切提持。
圓融自在。還他曹山。
然檢點將來。尚存義路。
山僧者裏則不。然若有問鑊湯爐炭裏作麼生#CB06873;避。
向他道知汝信不及。 ^214c12

洞山度云。諸禪德。
只如鑊湯爐炭裏苦不可言。
因甚道眾苦不能到。
還知古人落處也無。
若知落處。寒則普天普地寒。
熱則普天普地熱。
者裏會得。更須知有向上一竅。
其或未然。只知事逐眼前過。
不覺老從頭上來。 ^214c18

龍潭觀云。喜善則不然。
寒暑到來向什麼處#CB06873;避。
只向伊道。三條椽下七尺單前。
他若更問祇如三條椽下七尺單前作麼生#CB06873;避。
向道熱則乘凉寒便添衣。 ^214c28

曹山因僧問。四山相逼時如何。
山曰曹山在裏許。
曰還求出也無。山曰在裏許即求出。 ^214c36

灜山誾云。潦倒曹山被者僧拶得立地尿出。 ^214c40

白巖符云。與麼答話。
大似自語相違。我若作曹山。
待道還求出也無。
不求出。他必問為什麼不求出。
却向道。是他受用慣常。
other:: 
## 洪州鳳棲山同安丕禪師
洪州鳳棲山同安丕禪師〔青六雲居膺嗣〕 ^214c42

僧問。如何是和尚家風。
安曰。金雞抱子歸霄漢。
玉兔懷胎入紫薇。
曰忽遇客來將何祇待。
安曰。金果早朝猿摘去。
玉華晚後鳳#CB03340;歸。 ^214c48

廣福勤云。廣福則不然。
有問如何是和尚家風。
祇向他道。翠竹叢邊歌欵乃。
碧巖深處臥烟蘿。
忽遇客來將何祇待。
沒底籃兒盛皓月。
無心盌子貯清風。 ^215a8

徑山杲云。同安家風不妨奇怪。
徑山要且不然。有問如何是和尚家風。
但向道。齋時一鉢和羅飯。
禪道是非總不知。
客來將何祇待。蒸餅#CB05281;飥。 ^215a16

天寧琦云。正偏回互不犯鋒鋩。
問答縱橫唯明尊貴。
同安老人慣得其便。
或有人問天寧。如何是和尚家風。
向道鉢盂鐼子。忽遇客來將何祇待。
飯後一杯茶。且道與古人是同是別。 ^215a22

天童忞云。同安十分奇怪。
大慧一味尋常。從上家風但只恁麼。
達磨一宗埽土而盡。
大覺門下又復不然。
有問如何是和尚家風。
爛研巴豆三千顆。
瀉却諸方五味禪。
客來將何祇待。換骨洗腸重整頓。
通身是眼更須參。 ^215a30

紫梅周云。同安家風太殺富貴。
要且無衲僧氣味。
者裏則不然。忽有問如何是和尚家風。
但對道。鬱鬱長松盤翠葢。
林林修竹結青垣。
忽遇客來將何祇待。
齋時炊燕麥。午後點麤茶。
且道與古人相去多少。 ^215a40

鳳山啟云。同安老祖富同金谷俠比孟甞。
雖則賣弄祖父家風。
未免糜費常住。脫有問妙叶家風。
向他道。鉏翻碧落雲千頃。
消受青山月一瓢。
客來將何欵待。只有家常飯。
殊無五味香。 ^215b2

同安問僧甚處來。
曰湖南。安曰還知同安者裏風雲體道花檻璇璣麼。
曰知。安曰非公境界。
僧便喝。安曰短敗樵人徒誇書劒。
僧擬進語。安曰劒甲未施賊身已露。 ^215b10

百丈泐云。者僧祇知貪程不覺錯路。
同安善於接機却費許多周折。
百丈則不然。問他甚處來。
曰湖南。便云劒甲未施賊身已露。
不特令者僧慶快平生。
亦免使諸人話墮。 ^215b18

同安看經次。見僧來參遂以衣袖葢却頭。
僧近前作弔慰勢。
安放下衣袖提起經曰會麼。
僧却以衣袖葢頭。
安曰蒼天蒼天。 ^215b26

寶壽方云。盡道者兩個漢大似赤眼撞著火柴頭。
殊不知他是個名門老將。
遇著孫武子家兒孫。
自然縱奪可觀互換有準。
雖然。笑殺釣魚臺上客有分在。 ^215b32

□□泰云。橫身宇宙。
明暗交馳。換手捶胷。
互為賓主。所謂作家相遇各盡來機。
然就中一句。終是未曾道著。
other:: 
## 池州嵆山章禪師
池州嵆山章禪師〔青六雲居膺嗣〕 ^215b40

在投子作柴頭。一日侍投子同喫茶次。
子舉茶盌曰。森羅萬象總在裏許。
山遂將茶潑却曰。
森羅萬象在什麼處。
子曰可惜一盌茶。 ^215b46

明招謙云嵆山未潑茶前合下得什麼語免他道可惜一盌茶。
other:: 
## 歙州朱溪謙禪師
歙州朱溪謙禪師〔青六雲居膺嗣〕 ^215c4

韶國師行脚時到參。
值犬咬靈鼠。韶便問是什麼聲。
溪曰犬咬靈鼠聲。
韶曰。既是靈鼠。因甚麼却被犬咬。
溪曰咬殺也。韶曰好個犬。
溪便打。韶曰莫打某甲話在。
溪休去。 ^215c8

昭覺勤云。朱溪八面受敵。
固宜委曲接人。國師一著當機。
未免承虗接響。當時待他道莫打某甲話在。
但向道已後須遇人始得。
other:: 
## 杭州佛日本空禪師
杭州佛日本空禪師〔青六雲居膺嗣〕 ^215c16

參夾山。入方丈。纔至階前。
山便問甚處來。曰雲居來。
山曰即今在什麼處。
曰在夾山頂#CB00576;上。
山曰。老僧行年在坎。
五鬼臨身。日擬上階。
山曰三道寶階從何而上。
曰。三道寶階曲為今時向上一路。
請師直指。山便揖。
日乃上階禮拜。山問闍黎與什麼人同行。
曰木上座。山曰何不來相看老僧。
曰和尚看他有分。
山曰在甚處。曰在堂中。
山便同日下到堂中。
日遂取拄杖擲在山面前。
山曰莫從天台得否。
曰非五嶽之所生。
山曰莫從須彌得否。
曰月宮亦不逢。山曰恁麼則從人得也。
曰。自己尚是冤家。
從人得。堪作什麼。
山曰冷#CB01926;裏有一粒豆#CB15090;。 ^215c22

寶壽方云。本公一酬一對大有來由。
不媿為雲居嫡子。
然敲磕將來。不無話作兩橛。
當時待問木上座在甚處。
何不向道某甲乍到勞倦。
別日再來呈似。拂袖便出。
夾山眼裏有睛。自當大開東閣。
却乃曰在堂中。衲僧分上成得個甚麼。
other:: 
## 潭州報慈藏嶼禪師
潭州報慈藏嶼禪師〔青六龍牙遁嗣〕 ^215c44

僧問。情生智隔。相變體殊。
只如情未生時如何。
慈曰隔。曰情未生時隔個什麼。
慈曰者個梢郎子未遇人在。 ^216a6

瑯瑘覺云。報慈不妨入泥入水。
若據衲僧門下。遠之遠矣。 ^216a12

黃龍新云。也是小慈妨大慈。
者僧還同受屈。梢郎子未遇人在。
今時往往作是非會。
不作是非會如何理論。
良久云。天上有星皆拱北。
人間無水不朝東。 ^216a16

開福寧云。報慈一隔。
佛祖命脉。放去收來。
凡聖罔測。 ^216a24

東禪觀云。報慈始初大開東閣。
末梢只以麤茶備禮。 ^216a28

南#CB00589;問云。
報慈可謂冰稜上行。
劒刃上走。怎怪者僧對面千里。 ^216a32

大同安云。慈禪法施非慳。
無問其人。將至寶一時擿出。
怎奈困神窮子見不能取。
乃曰。惜哉。如何而處。
other:: 
## 隋州護國守澄淨果禪師
隋州護國守澄淨果禪師〔青六疎山仁嗣〕 ^216a36

僧問。鶴立枯松時如何。
國曰地下底一場懡#CB01334;。
曰滴水滴凍時如何。
國曰日出後一場懡#CB01334;。
曰會昌沙汰時護法善神向甚麼處去。
國曰三門頭兩個漢一場懡#CB01334;。 ^216a42

博山來云。護國三懡#CB01334;。
囫圇無縫罅。便是具鐵眼銅睛底漢子也分剖不下。
惟同道者方知。且道誰是同道者。
直饒你知得道得。
總是一場懡#CB01334;。
other:: 
# 南七
△南七
other:: 
## 汝州風穴延沼禪師
汝州風穴延沼禪師〔南七南院顒嗣〕 ^216b2

在郢州衙內陞座曰。
祖師心印狀似鐵牛之機。
去即印住。住即印破。
祇如不去不住。印即是不印即是。
時有盧陂長老出問。
某甲有鐵牛之機。
請師不搭印。穴曰慣釣鯨鯢沉巨浸。
却嗟蛙步蹍泥沙。
陂佇思。穴喝曰。長老何不進語。
陂擬議。穴打一拂子曰。
還記得話頭麼。陂擬開口。
穴又打一拂子。牧主曰。
信知佛法與王法一般。
穴曰太守見個甚麼道理。
牧曰當斷不斷反招其亂。
穴便下座。 ^216b10

昭覺勤云。風穴擐三玄戈甲。
施四種賓主。明立信旗密排陣敵。
及至盧陂纔跨鐵牛。
畫時擒下。遂令牧主知歸。
所謂龍驤虎驟鳳翥鸞翔。
雖然。若是崇寧。待伊道有鐵牛之機。
劈脊便棒。殺人刀活人劒還知落處麼。 ^216b26

報恩秀云。風穴道太守見個甚麼道理。
者裏便好與盧陂雪屈。 ^216b36

天寧琦云。擊石火。
閃電光。搆得搆不得。
未免喪身失命。風穴壁立千仞。
坐斷盧陂舌頭。盧陂若是個人。
未到牧主檢責。纔見他道祖師心印狀似鐵牛之機。
呵呵大笑。他若擬議。
拍一拍便行。無端請師不搭印。
倚他門戶旁他牆。
剛被時人喚作郎。
如今有人與風穴作主。
我要問他。心印在什麼處。 ^216b40

博山來云。風穴泥印子在手。
印住也得。印破也得。
盧陂不搭印。正是鐵牛機。
可惜乾#CB15090;#CB15090;地。
若帶些水頭。管取他泥印子爛去。 ^216c4

磬山修云。決戰者不顧其首。
盧陂也是一員猛將。
敢來奪令攙旂。怎奈風穴作家陣勢排定。
教你無門可入無路可出。
自非披三玄戈甲七事隨身者。
孰能如是。雖然。當時不得牧主。
怎生收煞。 ^216c10

天童忞云。風穴據令。
牧主知歸。可謂龍驤虎驟鳳翥鸞翔。
旦暮一時。千秋或遇。
祇如盧陂落節。且道過在什麼處。 ^216c18

焦山乘云。風穴牧主早已被盧陂看破。 ^216c24

龍華宗云。向弓弦上走馬。
針鋒上削鐵。卷舒自在收放臨時。
還他興化老漢。若是龍華又且不然。
遂拍膝一下云。自有一雙窮相手。
未曾容易舞三臺。 ^216c26

崇慶古云。者僧祇解據虎頭不解收虎尾。
累及風穴喪盡生平。
何似我龍上座。入水不動波。
出林不動草。便能以鐵牛機一印印定。
且道憑何證據。呈拄杖云。
應如是知。如是見。
如是信解。復卓一卓。 ^216c32

大覺昇云。風穴正令全行。
盧陂退身賣陣。檢點將來。
總讓牧主一籌。何故。
伯牙縱有高山調。
不是知音也是閒。 ^216c40

白巖符云。大小風穴一期做處。
却被個俗官覰破。
若不得個隱身符子。
討甚衲僧。好與盧陂長老一狀領過。 ^216c46

風穴參南院。入門不禮拜。
院曰入門須辨主。
穴曰端的請師分。
院於左膝拍一拍。
穴便喝。院於右膝拍一拍。
穴又喝。院曰左邊一拍且置。
右邊一拍作麼生。
穴曰瞎。院便拈棒。
穴曰。莫盲枷瞎棒。
奪打和尚。莫言不道。
院擿下棒曰。今日被黃面浙子鈍置一場。
穴曰。和尚大似持鉢不得詐道不饑。
院曰闍黎曾到此間麼。
穴曰是何言歟。院曰老僧好好借問。
穴曰也不得放過。 ^217a4

靈隱嶽云。嗄。也甚奇怪。
一個禿笤#CB00416;。
一個破糞箕。搕#CB05329;堆頭也用得著。
然未免鈍置門風。
若據令而行。總欠一著。 ^217a20

南堂欲云。精金躍冶正要鉗錘。
赤驥追風豈資鞭影。
是他南院末上太殺傷慈。
直到下梢分疎不下。
本覺者裏設有問。
入門須辨主端的請師分。
便與連棒趁出。何故。
當門不用栽荊棘。
免得人來惹著衣。 ^217a26

風穴上堂。若立一塵。
家國興盛野老顰蹙。
不立一塵。家國喪亡野老安怗。
於此明得。闍黎無分全是老僧。
於此不明。老僧却是闍黎。
闍黎與老僧。亦能悟却天下人。
亦能瞎却天下人。
欲識闍黎麼。右邊一拍曰者裏是。
欲識老僧麼。左邊一拍曰者裏是。 ^217a36

雲門偃云。者裏即易。
那裏即難。 ^217a46

瑯瑘覺云。杓卜聽虗聲。 ^217a48

雪竇顯舉若立一塵家國興盛不立一塵家國喪亡。
遂拈拄杖云。還有同生同死底衲僧麼。 ^217b2

白雲端云。大眾。立即是不立即是。
良久云。心不負人。
面無慚色。拍禪牀一下。 ^217b6

五祖演云。太平即不然。
若立一塵。法堂前草深一丈。
不立一塵。錦上鋪花。
何也。不見道九九八十一。
窮漢受罪畢。纔擬展脚眠。
蚊蟲獦蚤出。 ^217b10

靈隱嶽云。大小風穴醋氣猶在。
何故。始作翕如也。
縱之純如也。皦如也。
繹如也以成。喝一喝。 ^217b16

報恩秀云。雲門矢上加尖。
瑯瑘腦後拔楔。此亦一塵廢立家國興亡也。
其實中心樹子何曾少動。 ^217b20

烏石道云。風穴大似個賣卜漢。
未拋卦錢時吉凶禍福盡在自身。
擿下卦錢禍福吉凶盡在他人分上。
然雖如是。且道他以手左邊拍一拍。
右邊拍一拍。意作麼生。 ^217b24

愚菴盂云。喫官酒。
臥官街。當處死。當處埋。
妙手何須誇徧拍。
三台須是大家催。 ^217b32

洞山瑩云。風穴將十方常住一片田地。
開兩路門頭與人較奢論富。
美則美矣。檢點將來。
少些大人氣相。洞山則不然。
卓拄杖云。蕩蕩皇風成一片。
不知何處有封疆。 ^217b36

廣潤融云。者黃面浙子把臨濟主賓玄要一時瓜分得七花八裂了也。
雖然。幸喜伊能喝不作喝用。
故門風不致掃土。
且道那裏是喝不作喝用處。
遂一喝。 ^217b44

風穴因僧問。語默涉離微。
如何通不犯。穴曰。
常憶江南三月裏。
鷓鴣啼處百花香。 ^217c4

雪竇顯云。曾有人問。
我對他道。劈腹剜心。
又且如何。復云。因風吹火。
別是一家。傷鼈恕龜。
必應有主。 ^217c8

鼓山珪云。且道是犯不犯。 ^217c12

南華昺云。風穴入林不動草。
入水不動波。眼睛裏倒卓須彌。
眉毛裏橫安世界。
畢竟落在甚處。只許老胡知不許老胡會。 ^217c14

西禪需舉雪竇語畢云。
二老漢一人如三春和煦。
一人如雪上加霜。
雖則來機不昧縱奪可觀。
其奈未出者僧所問。
曾有僧問西禪。向伊道。
泥牛吼處千華秀。
木馬嘶時萬木秋。
復云。師子頻呻。象王回顧。
三千年後。和泥合水。
莫道見西禪來。 ^217c20

天童覺云。露躶躶。
圓陀陀。直是無稜縫。
且道風穴無稜縫何似雪竇無稜縫。
還會麼。和光惹事。
刮篤成家。 ^217c30

天童傑云。風穴老祖將白#CB15097;和麩殻糶了。
引得後來人徒向百花深處作道理。
成羣作隊外邊打之遶。
徑山則不然。有問語默涉離微如何通不犯。
即向他道。置將一問來。 ^217c36

中峰本云。者僧問處如大浸稽天。
無物不在波瀾之內。
風穴固是入水不溺。
怎奈全身在裏許。 ^217c44

雲居莊云。者僧與麼問。
風穴與麼答。似則似矣。
是則未是。雖然。你要見他風穴。
三生六十劫。 ^217c48

積翠潤云。者裏若有問。
語默涉離微如何通不犯。
便劈脊棒云。話墮了也。 ^218a4

風穴因僧問。九夏賞勞請師言薦。
穴曰。出袖拂開龍洞雨。
泛杯波湧鉢囊華。 ^218a8

昭覺勤云。風穴用得當陽事。
不妨風流儒雅。要且只道得途中句。
或有問道林。九夏賞勞請師言薦。
向道四絕堂邊呈瑞氣。
三湘江畔奪高標。 ^218a12

風穴因真園頭同念法華問訊次。
穴問真。如何是世尊不說說。
迦葉不聞聞。真曰鵓鳩樹上啼。
穴曰。你作許多癡福作麼。
何不體究言句。乃問念法華。
你作麼生。念曰。動容揚古路。
不墮悄然機。穴却顧真曰。
你何不看念法華下語。 ^218a18

高峰妙云。山僧昔年侍立先師次。
亦甞被問此話。擬下語間。
遂遭一頓熱棒打出。
直得三日忍痛不已。
大眾。端要見二老優劣。
但將妙上座喫棒處看。 ^218a28

風穴因僧問。古曲無音韻。
如何和得齊。穴曰。
木雞啼子夜。芻狗吠天明。 ^218a34

徑山杲云。者黃面浙子恁麼答話也。
做臨濟兒孫未得在。
今日或有問徑山。
古曲無音韻如何和得齊。
只向他道。木雞啼子夜。
芻狗吠天明。 ^218a38

南堂欲云。先行不到。
末後太過。要見條理始終。
須是金聲玉振。 ^218a44

磬山修云。妙喜老人恁麼答話。
亦未作得風穴兒孫在。
有人問磬山。古曲無音韻如何和得齊。
但向他道。木雞啼子夜。
芻犬吠天明。 ^218a48

報恩賢舉妙喜語畢云。
富而好禮。以見無驕。
財不苟得。方無濫取。
徑山老人只欲抑人揚己。
不顧旁觀。自不能逃二者之咎。
雖然。還知他為人處麼。
若非捨己從人。那見婆心切切。
喝一喝。 ^218b6

甌峰承云。此三大老一人得第一句。
一人得第二句。一人得第三句。
有人揀辨得出。堪為濟下兒孫。
其或未然。鄭州出曹門。 ^218b14

風穴因僧問。如何是學人自己。
穴曰是汝自己。僧禮拜。
穴便打。 ^218b20

天寶樞云。是汝自己。
以水澆水。劈脊便棒。
徹骨徹髓。
other:: 
## 郢州芭蕉繼徹禪師
郢州芭蕉繼徹禪師〔南七芭蕉清嗣〕 ^218b24

僧問。有一人不捨生死不證涅槃。
師還提携也無。蕉曰不提携。
曰為什麼不提携。
蕉曰林溪麤識好惡。 ^218b28

天童覺云。芭蕉雖然識好惡。
且不能驅耕夫之牛奪饑人之食。
如今有問長蘆。便和聲打。
為什麼如此。從來不識好惡。 ^218b34

洞山瑩云。芭蕉雖識好惡。
大似醉後添杯。要活者僧不得。
天童不識好惡。是則驅耕奪食。
雖活者僧。未免傷鋒犯手。
若有問新豐。但向道利劒不斬死漢。
他若是個衲僧。管取別有生涯。
other:: 
## 郢州興陽歸靜禪師
郢州興陽歸靜禪師〔南七西院明嗣〕 ^218b40

初參西院便問。擬問不問時如何。
院便打。陽良久。院曰。
若喚作棒。眉鬚墮落。
陽於言下大悟。 ^218b48

保福展云。雖然如是。
你眉毛有幾莖。 ^218c6

開福寧云。者僧却有陷虎之機。
西院不覺投他深穽。
若人辨得。親佩毗盧印。
當陽捋虎鬚。如其見解未圓。
棒頭有眼明如日。
要識真金火裏看。 ^218c8

樟山量云。興陽悟去則且置。
諸人還知西院落處麼。
良久乃曰。倚天長劍用無痕。
宗門拈古彚集卷第三十七
 ^218c14
