
other:: 宗統編年卷之十九
other:: 
## 臨濟第五世祖
臨濟第五世祖
諱省念。萊州狄氏子。
受業於本郡南禪寺。
纔具尸羅。徧遊叢席。
常密誦法華經。眾稱為念法華。
晚於風穴嗣法。歷住首山廣教寶應。 ^199c37

宋太祖甲戌開寶七年。 ^199c43

臨濟第五世首山祖嗣宗統〔二十年〕。 ^199c45

祖住汝州首山。 ^200a2

示眾曰。諸上座不得盲喝亂喝。
尋常向你道。賓則始終賓。
主則始終主。賓無二賓。
主無二主。若有二賓二主。
即是兩個瞎漢。所以我若立時你須坐。
我若坐時你須立。
坐則共你坐。立則共你立。
雖然如是。到這裏急著眼始得。
若是眼目定動。即千里萬里。
何故如此。如隔窗看馬騎相似。
擬議即沒交涉。 ^200a4

祥符蔭曰。若能作賓。
方能作主。若能作得賓中賓。
方能作得主中主。
今之一等知識。只知在賓全正令。
而忘立主要須圓。
所以只知步步登高。
不解從空放下。只知坐斷千佛頂#CB00576;。
不解隨一切眾生脚跟轉。
只成主中主。不成賓中賓。
若槩以賓主歷然混之。
此中正自儱侗不少。
一喝分賓主是也。
全在照用一時行。
眼目定動。即沒交涉。
師子象王。半身全體。
豈容擬議於其間哉。 ^200a16

禪師法眼下第三世杭州報恩永安寂。 ^200a32

安韶國師嗣。住報恩。
告眾問答。跏趺而逝。
茶毗。舌根不壞。柔軟如紅蓮花。 ^200a34

乙亥八年。 ^200a38

禪師法眼下第三世永明智覺延壽寂。 ^200a40

壽乘願為震旦法施主。
居永明十五載。度弟子一千五百人。
入天台山度戒萬餘人。
常與七眾授菩薩戒。
夜施鬼神食。朝放諸生類。
六時散花。日夕修持百八事。
寒暑無替。聲被異國。
高麗遣僧航海問道。
受師印記者三十六人。
其國王投師敘門弟子之禮。
是年十二月示疾。
二十六日辰時。焚香告眾跏趺而化。
塔全身於大慈山。
壽以賢首慈恩天台三宗。
互相氷炭。不達大全。
館其徒之精法義者。
於兩閣。博閱羣籍。
更相質難。壽以心宗之衡準平之。
又集大乘經論六十部。
西天此土聖賢之言三百家。
證成惟心之旨。為書一百卷。
目曰宗鏡錄。吳越王錢俶序而行之。 ^200a42

祥符蔭曰。沙門行道。
須是福慧二嚴。若永明壽。
方無愧忝。真震旦法檀。
大乘龍象也。 ^200b18

丙子九年〔十二月太平興國元年〕。 ^200b22

太宗〔名匡義太祖之弟在位二十二年〕。 ^200b24

太宗丁丑太平興國二年。 ^200b26

禪師雲門下第二世韶州雙峯竟欽寂。 ^200b28

欽雲門嗣。住雙峯。
三月謂門人曰。吾不久去矣。
可砌個卵塔。五月二十三日工畢。
欽曰。後日子時行矣。
及期。適雲門爽溫門舜諸老夜話。
侍者報三更。欽索香焚之。
合掌而化。 ^200b30

禪師清溪下廬山圓通道濟緣德寂。 ^200b38

德嗣清溪進。住圓通。
宋齊邱至。僧眾趨迎。
德閱經自若。邱問看甚麼經。
德舉經以示。邱異之。
曹翰統兵入寺。德宴坐如平日。
翰至不起。翰怒曰。
汝不聞殺人不眨眼將軍乎。
德熟視曰。汝安知有不懼生死和尚耶。
翰警悚欽歎。問曰。
禪者何為而散。德曰。
擊鼓自集。翰遣#CB01140;校擊之。
無至者。德曰。公有殺心故爾。
因自起擊之。禪者乃集。
翰拜問決勝之#CB15081;。
德曰。非禪者所知。
德住持無所事事。
惟頹然默坐。而學者自成規矩。
平生著一衲裙。夜申其裙以當被。
十月七日。陞堂告眾而化。
諡道濟。 ^200b40

戊寅三年。 ^200c12

詔改曹溪為南華寺。 ^200c14

知禮從法師寶雲義通傳天台教觀。 ^200c16

禮字約言。四明金氏子。
父母艱嗣。禱於佛。
夢僧携童子授之曰。
此佛子羅睺羅也。
出家具戒。學於寶雲通。
傳天台教旨。 ^200c18

己卯四年。
庚辰五年。
辛巳六年。 ^200c24

壬午七年。 ^200c26

詔立譯經傳法院於東京如唐故事。 ^200c28

沙門贊甯奉勅修撰高僧傳。 ^200c30

靈隱禮曰。臣僧之稱。
始於贊甯。清規一書。
多受更竄。自後臣僧之稱。
遵行勿失。雖英邁俊傑如妙喜。
亦無能挽回風運。
其氣象亦止似與兩宋名臣碩儒相頡頏。
欲如南陽忠。國一欽。
懶殘黃檗一輩尊宿。
確乎以師道自守。
相去遠矣。信乎唐宋一代人文。
逈不相及。雖出世大士。
亦不能不受域也。
與時偕行。又何疑乎。 ^200c32

祥符蔭曰。雲門大師遺表有云。
伏念臣跡本寒微。
生從草莽之語。是稱臣不始於贊甯也。
但更竄大智清規。
為蔑裂從上法式耳。
然雲門法中特起之王。
南漢乃偏霸之主。
似不應稱臣。存之以稽疑云。 ^200c46

癸未八年。 ^201a6

禪師善昭來參於祖言下大悟。 ^201a8

昭器識沉#CB15035;。
少緣飾。有大智。歷參諸方知識七十一員。
皆妙得其機用。最後至首山。
一日祖陞座。昭出問曰。
百丈捲席。意旨如何。
祖曰。龍袖拂開全體見。
昭曰。師意如何。祖曰。
象王行處絕狐踪。
昭於言下大悟。拜起曰。
萬古碧潭空界月。
再三撈摝始應知。
服勤久之。遂付正法。 ^201a10

甲申雍熈元年。 ^201a22

乙酉二年。 ^201a24

祖住寶安山廣教禪院。 ^201a26

入院上堂。有僧問曹溪一句。
天下人聞。廣教一句。
什麼人聞。祖曰。不出三門外。
僧曰。為什麼不出三門外。
祖曰。舉似天下人。 ^201a28

元璉來參領悟。 ^201a34

璉參舉。一日問學人親到寶山。
空手回時如何。曰家家門前火把子。
璉當下大悟。曰某甲不疑天下老和尚舌頭也。
曰汝會處作麼生。
與我說來看。璉曰。
祇是地上水碙砂也。
曰汝會也。璉便禮拜。 ^201a36

禪師法眼下第三世杭州五雲山華嚴志逢寂。 ^201a44

逢得法於韶國師。
一日宴坐。有神人跪膝於前。
逢問。汝其誰乎。曰護戒神也。
師有一小過。凡折鉢水。
每傾棄之。非所宜也。
逢自此洗鉢水盡飲之。
大將凌超於五雲山創院奉供。
逢每出。携大扇。乞錢買肉飼虎。
虎每迎之。載以還山。 ^201a46

丙戌三年。 ^201b10

歸省參祖領悟言下。 ^201b12

省參祖。祖一日舉竹篦問曰。
喚作竹篦即觸。不喚作竹篦即背。
喚作甚麼。省掣得擲地上曰。
是甚麼。祖曰瞎。省於言下大悟。 ^201b14

丁亥四年。 ^201b20

楚圓生於全州李氏。 ^201b22

禪師雲門下益州香林澄遠寂。 ^201b24

遠綿竹上官氏。依雲門十八年為侍者。
門不許學者記持語言。
遠以紙為衣。凡有言句。
皆密書之。初住西川迎祥寺。
復住青城香林。大振雲門法道。
將寂。辭知府宋璫曰。
老僧行脚去。通判曰。
這僧風狂。八十歲行脚去那裏。
宋曰。大善知識。去住自由。
歸謂眾曰。老僧四十年。
方打成一片。言訖而逝。 ^201b26

法師中興天台教觀螺溪羲寂寂。 ^201b38

戊子端拱元年。 ^201b44

詔撰三教聖賢事跡。 ^201b46

贊甯撰集宋高僧傳成。 ^201b48

傳凡三十卷。分為十科。
一譯經。二義解。三習禪。
四明律。五護法。六感通。
七遺身。八讀誦。九興福。
十雜科。本傳五十三人。
附見一百三十人。
表上。詔褒答之。賜絹三千疋。
令編入大藏。 ^201c2

祥符蔭曰。甯既未達禪宗。
文筆亦復冗雜。詮次闒茸。
備覧而已。 ^201c10

性宗法師寶雲義通寂。 ^201c14

通受學螺溪。住寶雲。
精研教觀。茶毗得舍利五色。
建塔。 ^201c16

沙門遵式苦學感疾入台疾愈　發明〔書之以為力行延壽者勸〕。 ^201c20

式四明人。母夢吞明珠而生。
受學於寶雲通。苦學感疾幾殆。
乃入天台自誓曰。
若教興在我。則疾有瘳。
否則畢命。持呪滿七七日。
聞空中聲曰。十方諸佛。
增汝福壽。是夕見巨人持金剛杵擬其口。
觀音大士垂手於其口。
引出數蟲。復注甘露。
疾頓愈。 ^201c22

己丑二年。 ^201c32

祖住寶應。 ^201c34

祖徇眾請入寶應禪院。
〔為南院第三世〕三處法席。
海眾雲臻。 ^201c36

智嵩來參有省。 ^201c40

嵩參祖。問如何是佛法的的大意。
祖曰。梵王城畔。汝水東流。
嵩有省。 ^201c42

庚寅淳化元年。 ^201c46

禪師雲門下洞山宗慧寂。 ^201c48

僧問如何是佛。答曰。
麻三斤。七月。無疾跏趺而化。 ^202a2

禪師鏡清下衢州烏巨山開明儀宴寂。 ^202a4

宴禪定深入。太宗加禮詔延。
不赴。錢忠懿王錫號開明。
壽一百十五。闍維白光燭天。
舍利五色。 ^202a6

僧師善昭遨遊湘沔。 ^202a10

長沙守張茂宗。以四名剎請擇居。
昭一笑而去。襄陽守劉昌言。
恨見之晚。時洞山谷急諸名剎皆虗席。
前後八請。堅臥不答。 ^202a12

禪師雲門下洞山守初寂。 ^202a18

初嗣雲門。住洞山四十年。
道及天下。秋無疾而化。 ^202a20

禪師洪諲隱迹南嶽。 ^202a22

諲襄水扈氏子。遊方禮祖。
言下大悟。乃入南嶽山。
隱於三生藏。 ^202a24

辛卯二年。 ^202a28

禪師雲門下第四世南安巖尊者自嚴寂。 ^202a30

嚴契心法於西峯雲豁。
頗著異跡。有沙彌無慧而事嚴謹愿。
嚴愍之作偈。使誦。
偈曰。大智發於心。
於心何處尋。成就一切義。
無古亦無今。久之。
世間章句。吾伊上口。
正月六日集眾曰。
吾此日生。今正是時。
右脇而化。 ^202a32

壬辰三年。 ^202a42

祖上堂示眾。 ^202a44

十二月四日。上堂示眾曰。
今年六十七。老病隨緣且遣日。
今年記却來年事。
來年記却今朝日。 ^202a46

祖示綱宗偈〔汾州昭注〕。 ^202b2

偈曰。咄哉拙郎君〔昭注曰。
素潔條然〕。巧妙無人識〔運機非耳目〕。
打破鳳林關〔蕩盡玲瓏性〕。
著靴水上立〔塵泥自異〕。
咄哉巧女兒〔妙智理圓融〕。
攛梭不解織〔無間功不立〕。
看他鬬雞人。水牛也不識〔全力能負。
不露頭角〕。背陰山子向陽多〔葉縣省曰。
逈無背面〕。南來北住意如何〔不墮有無邊〕。
若人問我西來意〔從來無間斷〕。
東海東面有新羅〔大地不奈何〕。 ^202b4

安隱忍曰。汾州葉縣注綱宗三偈。
徹法源底。惟雪竇得其體裁。
後世未有繼之者。
或曰。達摩不立文字。
豈有禪宗加註釋乎。
譬如愚人傲慢王憲。
曰我欲法羲皇耳。 ^202b16

蘊聰來參領悟。 ^202b24

聰參祖。問學人親到寶山。
空手回時如何。祖曰。
家家門前火把子。
聰言下大悟。 ^202b26

禪師智嵩住并州承天。 ^202b30

癸巳四年。 ^202b32

臨濟第五世汝州首山祖示寂。 ^202b34

十二月四日。上堂示眾曰。
白銀世界金色身。
情與無情共一真。
明暗盡時俱不照。
日輪午後是全身。
言訖安坐。日將昳而逝。
闍維。舍利五色。
other:: 
## 臨濟第六世祖
臨濟第六世祖 ^202b36

諱善昭。太原俞氏子。 ^202b44

甲午淳化五年。 ^202b46

臨濟第六世汾州祖嗣宗統〔三十年〕。 ^202b48

祖至汾州沙門契聰排闥請之　發明。 ^202c2

首山祖寂。西河道俗千餘人。
協心削牘。遣沙門契聰。
迎請住持汾州太平寺太子院。
祖閉關高枕。聰排闥而入。
讓之曰。佛法大事。
靜退小節。風穴懼應讖。
憂宗旨墜滅。幸而有先師。
先師已棄世。汝有力荷擔如來大法者。
今何時而欲安眠哉。
祖矍起握聰手曰。
非公不聞此語。促辦嚴。
吾行矣。既至。宴坐一榻。
足不越閫者三十年。
天下道俗。仰慕不敢名。
同曰汾州。 ^202c6

安隱忍曰。生死之大事不了。
不容不遍參。生死之大事#CB15111;破。
不容不休去。惟師匠。
而後我之生死根株頓斷。
不容不起荷法之心。
此昭祖八辭住持。
而末上欣然肯來也。
祖接人下刃處。有大方便。
故得慈明等大士出其門。
皆氣宇如王。至楊岐白雲五祖。
而濟上宗風益振。
今而知汾陽為中興也。 ^202c22

祖示十智同真。 ^202c34

上堂示眾曰。夫說法者。
須具十智同真。若不具十智同真。
邪正不辨。緇素不分。
不能與人天為眼目。
決斷是非。如鳥飛空而折翼。
如箭射的而斷絃。
絃斷故射的不中。
翼折故空不可飛。
絃壯翼牢。空的俱徹。
作麼生是十智同真。
與諸上座一一點出。
一同一質。二同大事。
三總同參。四同真志。
五同徧普。六同具足。
七同得失。八同生殺。
九同音吼。十同得入。
又曰。與甚麼人同得入。
與阿誰同音吼。作麼生是同生殺。
甚麼物同得失。阿那個同具足。
是甚麼同徧普。何人同真志。
孰能總同參。那個同大事。
何物同一質。有點得出的麼。
點得出者。不吝慈悲。
點不出來。未有參學眼在。
切須辨取。要識是非。
面目見在。 ^202c36

徑山杲曰。汾陽老子末後若無個面目見在。
一場敗闕。雖然如是。
未免喪我見孫。喝一喝。
頌曰。兔角龜毛眼裏栽。
鐵山當面勢崔嵬。
東西南北無門入。
曠劫無明當下#CB01926;。 ^203a14

祥符蔭曰。臨濟六傳而至汾州。
百二十餘年。大綱要旨。
流播彰彰。在人耳目。
若非汾州祖密提樞紐。
括剔玄微。主賓玄要。
蚤同土籠瓦鼓。供人描邈矣。
是以祖嘗有頌曰。
三玄三要事難分。
得意忘言道易親。
一句明明該萬象。
重陽九日菊花新。
故善提挈變化臨濟氏之道者。
莫如我汾州祖也。 ^203a22

乙未至道元年。 ^203a34

禪師警玄至梁山領旨。 ^203a36

玄江夏張氏子。十九為大僧。
聽圓覺了義。問何名圓覺。
曰圓以圓融有漏為義。
覺以覺盡無餘為義。
玄笑曰。空諸有無。
何名圓覺。講者嘆曰。
是兒齒少。識卓如此。
我所有何足以益之。
政如以穢食置寶器。
其可哉。遊方謁梁山。
問如何是無相道場。
祖指觀音曰。這個是吳處士畫。
玄擬進語。祖急索曰。
這個是有相底。那個是無相底。
玄遂有省。便禮拜。
祖曰。何不道取一句。
玄曰。道即不辭。恐上紙筆。
祖笑曰。此語上#CB15156;去在。
玄呈偈曰。我昔初機學道迷。
萬水千山覓見知。
明今辨古終難會。
直說無心轉更疑。
蒙師點出秦時鏡。
照見父母未生時。
如今覺了何所得。
夜放烏雞帶雪飛。
祖稱謂可興洞上之宗。 ^203a38

禪師法眼下第三世溫州瑞鹿寺遇安寂。 ^203b14

安嗣天台韶。破句讀楞嚴經悟道。
將寂。辭眾澡身易衣安坐。
令舁棺至。良久自入棺。
經三日。門人啟棺覩安。
右脇吉祥而臥。四眾哀慟。
安乃再起陞堂。說法誡眾。
復入棺而寂。 ^203b16

丙申二年。 ^203b24

丁酉三年　分天下州軍為十五路。 ^203b26

禪師澄湜住棲賢。 ^203b30

湜嗣百丈恒。住棲賢。
性高簡。律身精嚴。
動不違法。三終藏經。
以坐閱為未敬。立誦行披之。 ^203b32

禪師清涼下雲居道齊寂。 ^203b36

齊嗣清涼欽。擊鐘集眾。
笑敘出家本末。揖謝輔佐叢席者而化。 ^203b38

真宗〔名恒在位二十五年〕。 ^203b42

真宗戊戌咸平元年。 ^203b44

己亥二年。 ^203b46

曹洞宗第五世朗州梁山祖示寂。
other:: 
## 曹洞宗第六世祖
曹洞宗第六世祖 ^203b48

諱警玄。祥符中避國諱。
易為警延。江夏張氏子。
嗣梁山。山寂。辭塔出山至太陽。 ^203c4

庚子三年。 ^203c8

曹洞宗第六世郢州太陽祖嗣宗統〔二十八年〕。 ^203c10

祖住太陽明安。 ^203c12

祖辭梁山祖塔。出山至郢州太陽。
主席堅禪師。欣然讓法席請主之。
退處偏室。祖受其請。
上堂曰。諸禪德。須明平常無生句。
妙玄無私句。體明無盡句。
第一句通一路。第二句無賓主。
第三句兼帶去。一句道得。
師子嚬呻。二句道得。
師子返擲。三句道得。
師子踞地。縱也周徧十方。
擒也一時坐斷。正當恁麼時。
作麼生通得個消息。
若不通得個消息。
來朝更獻楚王看。 ^203c14

辛丑四年。 ^203c30

禪師蘊聰住谷穩。 ^203c32

壬寅五年。
癸卯六年。 ^203c34

甲辰景德元年。 ^203c36

禪師元璉住汝州廣慧。 ^203c38

楊億字大年。建甯人。
幼舉神童。及壯負才名。
而未知有佛。一日過同僚。
見讀金剛經。笑且罪之。
彼讀自若。億疑之曰。
是豈出孔孟之右乎。
何侫甚。因閱數葉。
茫然。始少敬信。後會翰林李維勉令參問。
及由秘書監。出守汝州。
首謁璉。於言下脫然無疑。
作偈曰。八角磨盤空裏走。
金毛師子變作狗。
擬欲將身北斗藏。
應須合掌南辰後。 ^203c40

乙巳二年。 ^204a6

丙午三年。 ^204a8

清剖顯如參太陽俱悟旨。 ^204a10

剖參太陽祖得悟。
作園頭。有僧問剖。
妙竭出海乾坤震。
覿面相呈事若何。
曰金翅鳥王當宇宙。
箇中誰是出頭人。
曰忽遇出頭時又作麼生。
曰似鶻捉鳩君不信。
髑髏前驗始知真。
曰恁麼則叉手當胸退身三步也。
曰須彌座下烏龜子。
莫待重遭點額回。
羅浮山顯如參祖。
祖問。汝是甚處人。
曰益州。曰此去幾里。
曰五千里。曰你與麼來。
還曾踏著麼。曰不曾踏著。
曰汝解騰空耶。曰不解騰空。
曰爭得到這裏。曰步步不迷方。
通身無辨處。曰汝得超方三昧耶。
曰聖心不可得。三昧豈彰名。
曰如是如是。汝應信此。
即本體全彰。理事不二。
善自護持。 ^204a12

丁未四年。 ^204a34

沙門道原纂傳燈錄成曰景德傳燈錄。 ^204a36

起自七佛。終於咸平三年庚子。
濟宗止於汾州。洞宗止於太陽。
共諸方廣語。凡三十卷。 ^204a38

祥符蔭曰。宗門師匠。
絕迹忘言。向上全提。
與人相見。而禁記持言句。
所以傳燈一書。久無人纂。
道原因寶林傳。聖胄集。
纂成傳燈錄。翰林楊億。
員外李淮等。共為校定。
真宗撰序頒入大藏。
可謂法門文獻足徵之典。
但以一人而定五宗世系。
容有擇而不精。語而不詳者。
史之闕文。孔子以吾猶見為幸。
則甚矣立言之難也。
寶林傳文字鄙俗。
序致繁亂。明教嵩嘗言之矣。
又豈無舛漏之失乎。 ^204a42

戊申大中祥符元年。 ^204b10

楚圓出家。 ^204b12

圓少為書生。連眉秀目。
頎然豐碩。年二十二。
依湘山靜隱寺出家。
其母有賢行。使之遊方。
所至忽繩墨。為老宿所訶。
圓崖柴而笑曰。龍象蹴蹋。
非驢所堪。嘗橐骨董箱。
以竹杖荷之。遊襄沔間。 ^204b14

禪師法眼下第三世溫州瑞鹿寺本先寂。 ^204b22

先韶國師嗣。住瑞鹿。
足不歷城邑。手不度財帛。
不設臥具。卯齋終日。
宴坐申旦。三十年如一日。
二月謂上首如晝曰。
可造石龕。中秋望日。
吾將順化。及期。遠近趨仰。
先參問如常。至午坐方丈。
手結寶印。與如晝問答罷。
奄一目微視而逝。 ^204b24

己酉二年。 ^204b34

禪師洞山道詮移住棲賢以曉聰繼席。 ^204b36

聰曲江杜氏子。少出家。
頭角嶢然。一帔閱寒暑。
周遊荊楚。飫厭保社。
由雲居至洞山。依詮座下。
詮移棲賢。以聰繼其席。
示眾。一大藏教。是個之字。
祖師西來是右字。
作麼生是正義。良久曰。
天晴葢却屋。趂閑打却禾。
輸納王租了。鼓腹自高歌。
聰凡見僧來有所問。
輒嗔目視之曰。我擊虎術。
汝不會去。 ^204b38

衡嶽諲住神鼎。 ^204c2

諲隱衡嶽二十年。
有湘陰豪貴。來遊福嚴。
見諲氣貌閑靜。一鉢挂壁。
餘無長物。傾愛之。
遂拜跪請曰。師甯甘長客於人。
亦欲住山乎。神鼎乃我家植福之地。
久乏宗匠。願師俱往。
諲笑曰諾。乃以己馬迎諲還。
諲至神鼎。設魚鼓粥飯如諸方。
一年成叢席。十年有眾三十輩。 ^204c4

禪師歸省住葉縣。 ^204c16

省住持嚴冷枯淡。
法遠義懷往參。時方寒雪。
省訶罵驅逐。至以水潑地。
僧皆怒而去。惟遠懷整濕衣安坐。
省曰。你更不去。我打你。
遠曰。某二人數千里來參和尚。
豈以一杓水潑便去。
即打殺也不去。省乃令掛搭。
續命遠充典座。眾苦枯淡。
遠乘省出。竊取油#CB15097;。
為眾僧造五味粥。
省知。算所值罰遠。
估衣鉢還訖。打趁出。
因寄居廊房。省出見。
復索租錢。遠持鉢於市化錢還之。
省乃曰。遠真有意參禪。
乃呼之歸。 ^204c18

祥符蔭曰。神鼎葉縣。
皆當時明眼尊宿。
其高風冷韻乃如此。
後世喜行平易狥門庭者。
或未之思夫。 ^204c36

庚戌三年。 ^204c40

楚圓至汾州。 ^204c42

圓與守芝谷泉俱結伴入洛中。
聞汾州祖望。為天下第一。
決志親依。時朝廷方問罪河東。
潞澤皆屯重兵。多勸其無行。
圓不顧。渡大河。登太行。
易衣類廝養。竄名火隊中。
露眠草宿。至隴州。
遂造汾陽。祖壯之。
先是祖預告首座。
非久有異僧至。傳持吾道。
一日忽率首座出山曰。
接侍者去。果逢圓至。 ^204c44

祥符蔭曰。寒梅雪冷。
翠竹霜清。其與芳草繁花。
低徊於和風甘雨之下者。
風韻自異矣。求師者如圓芝之造汾州。
煅鍊來學如葉縣之待懷遠。
方有少分衲子風規。
校他煖室商量。淨几安排者。
相去夫何如哉。 ^205a8

辛亥四年。 ^205a18

異僧至汾州請法。 ^205a20

并汾苦寒。祖暫罷夜參。
有異比邱振錫而至。
謂祖曰。會中有大士六人。
奈何不說法。言訖騰空而去。
祖密記以偈曰。胡僧金錫光。
請法到汾陽。六人成大器。
勸請為敷揚〔時楚圓。
守芝。慧覺智圓。谷泉。
齊舉等。在座下〕。 ^205a22

禪師楚圓悟道。 ^205a30

圓每詣祖。祖揣其志。
必詬罵。使令者。或毀詆諸方。
及有所訓。皆流俗鄙事。
一夕訴曰。自至法席。
已再夏。不蒙指示。
但增世俗塵勞。念歲月飄忽。
己事不明。失出家之利。
語未卒。祖熟視罵曰。
是惡知識。敢 #CB01140;販我。
怒舉杖逐之。圓擬伸救。
祖掩其口。圓大悟。
曰。乃知臨濟道出常情。 ^205a32

祥符蔭曰。真師成就學者。
如天地陶冶萬物。
造化無痕。和風甘雨。
亦且不得已而用之。
況迅雷掣電乎。觀祖之於圓。
可見今之打七坐香。
扭抳人家鼻孔者。
皆第二三等接人者也。
謂之門庭施設則可。
若云。行此出情之道。
則未也。然學者豈盡能如圓哉。
則今之門庭施設。
正自不可少也。金將火試。
玉將石攻。宗師垂手接人。
不出常情之外。學者不離常情之中。
會歸出情之道。方不負參學邊事也。 ^205a44

居士李遵勗謁谷隱〔參悟了截。
居士中無如勗者。
故書之〕。 ^205b12

都尉李遵勗謁谷隱聰。
問出家事。聰舉徑山欽答崔趙公話。
出家乃大丈夫事。
非將相之所能為。
勗於言下大悟。說偈曰。
學道須是鐵漢。著手心頭便判。
直趨無上菩提。一切是非莫管。 ^205b14

壬子五年。 ^205b22

癸丑六年。 ^205b24

重顯參北塔祚得其道。 ^205b26

顯遂甯李氏子。浮沉荊渚間。
橫經講席。無有抗其鋒者。
嘗典客太陽。與客論趙州宗旨。
時有苦行名韓大伯者。
貌寒寢。侍其旁。輒匿笑而去。
客退。顯數曰。我偶客語。
汝笑何事。曰笑知客智眼未正。
擇法不明。顯曰。豈有說乎。
對以偈曰。一兔橫身當古路。
蒼鷹才見便生擒。
後來獵犬無靈性。
空向枯樁舊處尋。
顯陰異之。結以為友。
北遊至復州北塔參光祚。
即伸問曰。不起一念。
云何有過。祚召顯近前。
顯纔近前。祚以拂子驀口打。
顯擬開口。祚又打。
顯豁然開悟。留止五年。
盡得其道。 ^205b28

甲寅七年。
乙卯八年。
丙辰九年。 ^205b48

丁巳天禧元年。 ^205c2

禪師楚圓受祖記囑造洞山為第一座。 ^205c4

圓服役七年。同守芝輩辭祖。
祖曰。此行不可以戒臘推。
聽吾偈曰。天無頭。
吉州城外起戈矛。
將軍匹馬林下過。
員州城裏閙啾啾。
圓遽出班曰。楚圓何人敢。
受和尚如此記莂。
祖囑之曰。吾在先師處親證三昧。
汝今已得。宜往南方大興吾道。
先是祖謂圓曰。我徧參雲門兒孫。
特以未見聰為恨。
圓以母老。乃辭祖歸筠州。
於路訪唐明嵩。與楊億李遵勗機語投契。
尋造洞山。聰陞堂請居第一座。 ^205c6

安隱忍曰。汾州參善知識者七十一人。
猶以不見聰老為恨。
慈明已悟出情之道。
又依聰三年。可謂朝宗百川。
故為當世仰重如此。 ^205c22

戊午二年。 ^205c28

禪師守芝住大愚。 ^205c30

芝自受汾陽心印。
辭遊南方。住高安大愚。
僧問如何是佛。芝曰。
鋸解稱錘。 ^205c32

禪師重顯出世翠峯。 ^205c36

顯自得法智門。乃復徧參洞山大龍南嶽大愚諸宗匠。
初學士曾會。與顯厚善。
相值淮上。問顯何之。
顯曰。將遊錢塘。絕西興。
登天台雁蕩。會曰。
靈隱天下勝處。珊禪師吾故人。
以書薦顯。顯至靈隱三年。
陸沉眾中。俄會奉使浙西。
訪顯於靈隱。無識之者。
時堂中僧千餘。使吏檢牀歷物色乃至。
會問向所附書。顯袖納之曰。
公意勤。然行脚人於世無求。
敢希薦達哉。會大笑。
珊奇之。吳江翠峯虗席。
舉顯出世。燒香法嗣北塔。 ^205c38

神鼎諲說法智度。 ^206a8

諲住神鼎。枯淡無比。
一朽木牀。夜則諲坐其上。
三十輩環聽其誨。
智度寺沙門本延謁諲夜語。
還謂郡守曰。諲公所謂本色老宿。
惜陸沉山中。郡以禮請開法。
諲辭不得。乃陞座說法。
道俗歡呼。得未曾有。
於是諲名聲普聞。 ^206a10

己未三年。 ^206a20

庚申四年。 ^206a22

禪師楚圓開法南源。 ^206a24

圓在洞山首眾三年。
辭去遊仰山。楊億以書抵宜春守黃宗旦。
請開法南源。 ^206a26

禪師法遠至太陽受祖付託〔遠來太陽。
關係洞宗法脉。故書至。
喜之之詞也〕。 ^206a30

遠初謁三交嵩。次謁汾州。
次謁葉縣省受記莂。
天禧中遊襄漢。至郢州太陽。
與祖機語相契。祖會下有承剖兩衲子。
皆先卒。祖歎無可繼洞宗者。
欲囑累遠以大法。
遠以業有師承辭。
祖曰。吾老矣。洞上一宗。
遂竟無人耶。以平生所著直裰皮履示之。
遠曰。當為持此衣履。
求人付之。如何。祖囑記曰。
他日果得人。出吾偈為證。
偈曰。楊廣山前草。
憑君待價烹。異苗翻茂處。
深密固靈根。書其尾云。
得法者。潛眾十年。
方可闡揚。遠拜受辭去。 ^206a32

鶴林門曰。太陽嚴以清佛祖之源。
遠公厚以護佛祖之統。
余嘗歎二老。當失常處變之際。
各有精微深遠之意。
存乎其間。以匡法門。
非太陽不啟遠公之篤義。
非遠公不副太陽之重託。
故其高風峻德。至今存焉。
嗚呼。古人之心。誠難及也。
代之一字。古人以之絕濫。
今人以之開濫。相去不天淵哉。 ^206b2

祥符蔭曰。古今人不相及。
時為之也。古人灼見法運汙隆之際。
不妨嚴以杜其濫。
今人誠有見於接續之重。
故不得不代以存其脉。
總之從法道起見。
而無庸心於其間也。 ^206b14

辛酉五年。 ^206b22

台宗法師省常往生淨土。 ^206b24

常字造微。湻化中住昭慶。
慕廬山之風。易蓮社以淨行。
與士大夫結淨行社。
丞相王旦為之首。
一時公卿牧伯。百二十人。
比邱千人。皆稱淨行社弟子。
正月日端坐念佛。
有頃。厲聲曰。佛來也。
泊然而化。眾見地皆金色。
移時方沒。 ^206b26

壬戌乾興元年。 ^206b36

台宗法師孤山法惠智圓寂。 ^206b38

圓字無外。號中庸子。
又稱潛夫。傳台宗於奉先清。
居西湖孤山。與處士林和靖為友。
王欽若出撫錢塘。
慈雲遣使邀圓同迓之。
圓笑謂使者曰。錢塘境上。
且駐却一僧。蚤嬰瘵疾。
又號病夫。講道吟詠未嘗倦。
預誡門人曰。吾歿後。
毋厚葬我。毋建塔以誣我。
毋謁有位求銘。以虗美我。
宜以陶器二合而瘞之。
立石志名字年月而已。
二月十七日寂。壽四十七。
門人如所誡。後十五年。
積雨山頹。門人啟視陶器。
肉身不壞。爪髮俱長。
乃更襲新衣。而重瘞之。
撰著甚富。諡法惠大師。 ^206b40

仁宗〔名禎在位四十一年〕。 ^206c12

仁宗癸亥天聖元年。 ^206c14

南源圓訪神鼎。 ^206c16

圓居南源三年棄去。
訪神鼎諲。諲望尊一時。
衲子非人類精奇。
無敢登其門者。住山三十年。
門弟子氣吞諸方。
圓髮長不剪。獘衣楚音。
通謁稱法侄。一眾大笑。
諲遣童子問。長老誰之嗣。
圓仰視屋曰。親見汾陽來。
諲杖而出。顧見頎然。
問曰。汾州有西河師子是否。
圓指其後絕呌曰。
屋倒矣。童子返走。
諲回顧相矍鑠。圓地坐脫隻履而視之。
諲忘所問。又失圓所在。
圓徐起整衣。且行且語曰。
見面不如聞名。遂去。
諲遣人追之不可。
歎曰。汾州乃有此兒耶。
自是名重叢林。 ^206c18

翠峯顯移住雪竇。 ^206c38

曾會守四明。延顯住雪竇。
既至。宗風大振。天下龍蟠鳳逸衲子。
爭集座下。號雲門中興。 ^206c40

臨濟第六世汾州祖示寂。 ^206c44

龍德府尹李侯請主承天。
使三反不赴。使者受罰。
復至曰。必欲俱往。
不然。有死而已。祖笑曰。
老病業已不出山。
借往。當先後之。何必俱耶。
使曰。師諾則先後惟所擇。
祖乃令設饌。且俶裝告眾曰。
老僧去也。誰人隨得。
一僧出曰。某甲隨得。
祖曰。汝日行幾里。
僧曰。五十里。祖曰。
汝隨我不得。又一僧出曰。
某甲隨得。祖曰。汝日行幾里。
僧曰。七十里。祖曰。
汝也隨我不得。侍者出曰。
某甲隨得。但和尚到處。
某甲即到。祖曰。汝却隨得老僧。
言訖。謂侍者曰。吾先行矣。
停箸而逝。侍者即立化。
闍維。收舍利起塔。
宗統編年卷之十九
 ^206c46
