
other:: 
pin:: 大方廣佛華嚴經綱要卷第三十二
other:: 于闐國三藏沙門實叉難陀　譯經
other:: 清涼山大華嚴寺沙門澄觀　疏義
other:: 明匡山法雲寺憨山沙門德清提挈
pin:: 十迴向品第二十五之十
orig:: 
佛子！云何菩薩摩訶薩等法界無量迴向？
commentary::  ^720b37

第十、等法界無量迴向。
於中長行，先位行，後位果。
前牒名，廣釋中釋名，謂稱法界起大用故。
等者，入義。故本分中名入法界，法界無量即是所入。
何法能入？略有其四：一、所迴行法，謂法施之行，稱法界施故。
二、所行行體，廣大無邊故。
三、能迴之智。四、所迴之德，謂以稱法界之大智，
迴等法界之善根，向同法界之大用，成法界之行體。
此則位滿至極，故標法界之名，當法受稱。
等何法界？此通四義：一、等理法界，故經云：如法界性。
二、等事法界，經云：欲見等法界無量諸佛，調伏等法界無量眾生。
三、等理事無礙法界，經云：願一切眾生作修行無相道法師，
以諸妙相而自莊嚴，則相無礙。
皆其類也。四、等事事無礙法界，經云：一切佛剎中現一切佛剎。
然其四事全等四種法界，融而無二。
故此能等即是所等，非有二物而可依之。
故上稱入，入無所入。
本業但云法界無等入言，即斯意也。
釋云：覺一切法第一義諦中道無相，一切法皆一相照故。
第一中道即是所入，皆一相照即是能入。
此二無二即是法界，故不可但以事法界為名。
言無量者，約理則無分量，約事則無數量。
前迴向明依體起用，此明體用無礙。
圓極自在，即以法施及諸相應普賢自在大善巧德為其位體。
orig::  ^720b39

佛子！此菩薩摩訶薩以離垢繒而繫其頂，住法師位。
commentary::  ^720c38

第二、廣釋中，大文分三：初、明所迴善根；
二、以此善根下，攝將迴向；三、佛子！
菩薩摩訶薩如是迴向時，安住下，迴向成益。
初中，先明行依身位；第二、廣行下，依位起行。
今初，言離垢等者，如十地得離垢三昧受智職位，
內得此定，灌心首故；外示表彰，白繒繫頂。
法從喻稱，名離垢繒。
但有此相，知得彼定，表位成滿，方能雲雨說法，
以益羣生，名法師位。
然此位滿，總有五重：一、信滿，如賢首品說，
使得灌頂而昇位等；二、約解滿，如灌頂住；
三、約所滿，如第十行，入因陀羅網法界等；
四、善巧願滿，如此位辨；五、約證滿，如十地說。
此五重內，隨一成處，必具理行，內相應故，皆名位滿。
若約圓融，但一位滿，即是究竟，更不待餘。
又若得一，即得餘位。
總一法界受職之位，隨門差別，五位不同，
法體融通，全攝無礙。
orig::  ^720c40

廣行法施，起大慈悲安立眾生；於菩提心常行饒益，
無有休息；以菩提心長養善根，為諸眾生作調御師，
示諸眾生一切智道；為諸眾生作法藏日，
善根光明普照一切；於諸眾生其心平等，
修諸善行無有休息；心淨無染，智慧自在，
不捨一切善根道業；作諸眾生大智商主，
普令得入安隱正道；為諸眾生而作導首，
令修一切善根法行；為諸眾生作不可壞堅固善友，令其善根增長成就。
佛子！此菩薩摩訶薩以法施為首，發生一切清淨白法，
攝受趣向一切智心，殊勝願力究竟堅固，
成就增益，具大威德；依善知識，心無諂誑，思惟觀察一切智門無邊境界。
commentary::  ^721a20

二、依位起行中二：先明起行；後佛子下，顯其行成。
又前即利他，後明自利。
又前明自分，後顯勝進。
今初中十一句：初總，餘別。
別顯慈等皆是法施。
夫法施者，生解之妙方，起行之根本，入聖道之階漸，越苦海之津梁。
古德云：此經中託人以弘道，多歎法師之勝德；
寄行以表法，每引普賢為末篇。
故知法施之功過，財施之難喻。
於中十句：一、慈悲安物，二、益物無息，此二即廣大心；
三、大心長養，四、究竟調御，此二即第一心；
五、法日普照，六、等勸修善，此二即常心，
常愛眾生同於己故，名為平等；七、心淨無礙，
即不顛倒心；八、示果寶渚，故云商主，然寶渚即涅槃、
菩提之果；九、導以萬行之因，此二即第一心；
十、增長不壞，為護念也。
始令發心，終令成就，有始有卒者，其唯聖人乎！
次云佛子！此菩薩以法施為首下，顯其行成。
初牒前法施；攝受下五句，正顯成相。
然所向者，特此善根耳。
orig::  ^721a42

以此善根如是迴向：願得修習、成就、增長廣大無礙一切境界；
願得於佛正教之中，乃至聽聞一句一偈，
受持演說；願得憶念與法界等無量無邊一切世界去、
來、現在一切諸佛，既憶念已，修菩薩行；
又願以此念佛善根，為一眾生，於一世界，
盡未來劫，修菩薩行；如於一世界，盡法界、
虗空界、一切世界皆亦如是；如為一眾生，為一切眾生亦復如是。
以善方便，一一皆為盡未來劫大誓莊嚴，
終無離佛善知識想，常見諸佛現在其前，
無有一佛出興於世，不得親近一切諸佛及諸菩薩所讚、
所說清淨梵行；誓願修行，悉令圓滿，所謂：
不破梵行、不缺梵行、不雜梵行、無玷梵行、
無失梵行、無能蔽梵行、佛所讚梵行、無所依梵行、
無所得梵行、增益菩薩清淨梵行、三世諸佛所行梵行、
無礙梵行、無著梵行、無諍梵行、無滅梵行、
安住梵行、無比梵行、無動梵行、無亂梵行、無恚梵行。
佛子！菩薩摩訶薩若能為己修行如是清淨梵行，
則能普為一切眾生，令一切眾生皆得安住，
令一切眾生皆得開曉，令一切眾生皆得成就，
令一切眾生皆得清淨，令一切眾生皆得無垢，
令一切眾生皆得照明，令一切眾生離諸塵染，
令一切眾生無諸障翳，令一切眾生離諸熱惱，
令一切眾生離諸纏縛，令一切眾生永離諸惡，
令一切眾生無諸惱害，畢竟清淨。
何以故？菩薩摩訶薩自於梵行不能清淨，
不能令他而得清淨；自於梵行而有退轉，
不能令他無有退轉；自於梵行而有失壞，
不能令他無有失壞；自於梵行而有遠離，
不能令他常不遠離；自於梵行而有懈怠，
不能令他不生懈怠；自於梵行不生信解，
不能令他心生信解；自於梵行而不安住，
不能令他而得安住；自於梵行而不證入，
不能令他心得證入；自於梵行而有放捨，
不能令他恒不放捨；自於梵行而有散動，不能令他心不散動。
何以故？菩薩摩訶薩住無倒行，說無倒法，
所言誠實，如說修行，淨身、口、意，離諸雜染，
住無礙行，滅一切障。
菩薩摩訶薩自得淨心，為他演說清淨心法；
自修和忍，以諸善根調伏其心，令他和忍，
以諸善根調伏其心；自離疑悔，亦令他人永離癡悔；
自得淨信，亦令他得不壞淨信；自住正法，亦令眾生安住正法。
commentary::  ^721b26

第二、攝將迴向下，文總有二十一門。
大文分三：初九門別對十一句善根以明迴向，
即自分；次四門通顯迴向之意；三、有八門更以異門別明迴向，
即勝進。今初，即為九段：第一、願聞法見佛，
修二利行，對前二句。
於中，初一願總明，餘皆別顯。
今初，初句牒前；次願得已下，正顯願辭。
一切境界者，文局初段，義總該於二十一段迴向，皆一切境。
此一切境廣大如法界，理事、事事皆無障礙。
如此境界，皆得增長成就。
次別顯中二：初云願得於佛正教之中一行，
經願聞法受持，即成上廣行法施之義；
次云願得憶念下一行半，經願念佛修行，成上饒益無休。
於中，先正明念佛之行；次又願以此善根下四行，
經迴念佛善，成二利行。
於中亦二：先總為一切，徧於時、處修菩薩行；
後一切諸佛下，別明修行。
梵行為萬行之本，故偏明之。
於中有三：初一行，餘經總舉所願；次所謂不破梵行下四行半，
經列所修之行。於中有二十梵行，與智論所列十界多同，
謂：不缺，不破，不穿，不雜，隨道，無著，智所讚，
自在，隨定，具足，通用性戒而為根本。
今開十為二十一。
疏依經次第，會論十戒。
經不破在初者，謂持四重、十重。
若犯此者，猶破器無用故。
二、不缺者，謂持僧殘。
殘如器缺，猶可修補。
三、不雜者，謂持方便。
若念破戒事，染心共語，聞環釧聲，皆名為雜。
四、無點者，謂持波逸提。
如白圭之點，雖則可磨亦不為也。
六無失者，定心相應乃至吉羅亦不誤失。
六緣不能壞。上三皆不穿戒，穿如漏器不堪受道。
前六皆律儀。七即智所讚。
八無依者，不依名利果報。
九無得，謂不得能持所持。
次增益下三皆隨道戒，十揀小道，十一顯是佛行，
十二兼能通達非道故云無礙，十三無著即見真成聖。
次無諍下四即具足戒，謂觀中道具事理故：
一事理無違，二順理而行則心常不滅，
三心能詣理故云安住，四對餘超勝故云無比。
次無動已下皆隨定戒，謂首楞嚴定、不起滅定現諸威儀，
雖示十法界像，無戒不行而寂然不動，
順境不能亂、違境而無恚。
次云佛子！菩薩摩訶薩若能為已下七行經，第三通難釋成。
有伏難云：菩薩期心先人後己，今先自行豈不相違？
故下釋云：但自修行即為益物。
此亦成上安立眾生於菩提心，及以菩提心長養善根。
文中二：初正明，二重徵釋。
今初若能一句總明，次令一切下別顯，有十二句總顯持犯。
次何以故下徵釋中二：初正徵反釋，後重徵順釋。
今初正釋中有八行經，文有十句。
徵意云：自他行異，如何自行便是為他？
釋意云：自身不正其令不從，故上自行便為利物。
次何以故下重徵順釋，有六行經。
徵意云：石雖不利而能利刀，自雖不行何妨利物？
今云不能益者，其故何耶？
釋意云：若自犯教他便成顛倒，菩薩無倒必言行相符，故要如說而行方能如行。
如說文中先總明，後菩薩下別顯。 ^722a2

初門竟。
orig::  ^722c2

佛子！菩薩摩訶薩復以法施所生善根如是迴向，
所謂：願我獲得一切諸佛無盡法門，普為眾生分別解說，
皆令歡喜，心得滿足，摧滅一切外道異論。
願我能為一切眾生演說三世諸佛法海，
於一一法生起、一一法義理、一一法名言、
一一法安立、一一法解說、一一法顯示、
一一法門戶、一一法悟入、一一法觀察、
一一法分位，悉得無邊無盡法藏，獲無所畏，
具四辯才，廣為眾生分別解說，窮未來際而無有盡。
為欲令一切眾生立勝志願，出生無礙、
無謬失辯；為欲令一切眾生皆生歡喜；
為欲令一切眾生成就一切淨法光明，
隨其類音，演說無斷；為欲令一切眾生深信歡喜，
住一切智，辯了諸法，俾無迷惑，作是念言：
我當普於一切世界，為諸眾生精勤修習，
得徧法界無量自在身，得徧法界無量廣大心，
具等法界無量清淨音聲，現等法界無量眾會道場，
修等法界無量菩薩業，得等法界無量菩薩住，
證等法界無量菩薩平等，學等法界無量菩薩法，
住等法界無量菩薩行，入等法界無量菩薩迴向。
是為菩薩摩訶薩以諸善根而為迴向，為令眾生悉得成就一切智故。
commentary::  ^722c4

第二門願得廣演以益自他，亦成上文為調御師示一切智道。
文中有三：初以法施一句牒前起後。
次所謂下正明中有二：初一願總明得法，
文有四節：一得法，二解脫，三益機，四摧滅。
次云願我能為下別明演法，釋前文四義，
文有五節：初二句總明；次於一一法下明得法；
三獲無所畏下明能演；四為欲令一切下四行經明所為機；
五作是念下五行半經明自修成德，即為物勤修自成己德，
成十種德。初二云徧，徧於理事；餘八云等，兼等無礙。
次云是為菩薩摩訶薩以諸善根下總結中，
上成自德亦為攝生，故復重云為令眾生成一切智。 ^722c42

上第二門竟。
orig::  ^723a14

佛子！菩薩摩訶薩復以善根如是迴向，
所謂：為欲見等法界無量諸佛，調伏等法界無量眾生，
住持等法界無量佛剎，證等法界無量菩薩智，
獲等法界無量無所畏，成等法界無量諸菩薩陀羅尼，
得等法界無量諸菩薩不思議住，具等法界無量功德，
滿等法界無量利益眾生善根；又願以此善根故，
令我得福德平等、智慧平等、力平等、無畏平等、
清淨平等、自在平等、正覺平等、說法平等、
義平等、決定平等、一切神通平等，如是等法皆悉圓滿。
如我所得，願一切眾生亦如是得，如我無異。
commentary::  ^723a18

第三門願得二利行，圓成上作法藏日獲智見佛等皆普照故。
文中二：初有五行，餘經先通二利，次云又願以此下四行經別明二利，
即成上文於諸眾生其心平等。
初以自等於理，後我所得下令物等自。 ^723a38

第三門竟。
orig::  ^723a46

佛子！菩薩摩訶薩復以善根如是迴向，
所謂：如法界無量，善根迴向亦復如是，
所得智慧終無有量；如法界無邊，善根迴向亦復如是，
見一切佛無有其邊；如法界無限，善根迴向亦復如是，
詣諸佛剎無有齊限；如法界無際，善根迴向亦復如是，
於一切世界修菩薩行無有涯際；如法界無斷，
善根迴向亦復如是，住一切智永不斷絕；
如法界一性，善根迴向亦復如是，與一切眾生同一智性；
如法界自性清淨，善根迴向亦復如是，
令一切眾生究竟清淨；如法界隨順，善根迴向亦復如是，
令一切眾生悉皆隨順普賢行願；如法界莊嚴，
善根迴向亦復如是，令一切眾生以普賢行而為莊嚴；
如法界不可失壞，善根迴向亦復如是，令諸菩薩永不失壞諸清淨行。
commentary::  ^723a48

第四門願行稱法界，成上心淨無染及智慧自在，
以動合法界故無所染，是以末云永不失壞諸清淨行。
此章多同理法界，如智因理發，故同法界即向實際也。 ^723b26

第四門竟。
orig::  ^723b32

佛子！菩薩摩訶薩復以此善根如是迴向，
所謂：願以此善根，承事一切諸佛菩薩，
皆令歡喜；願以此善根，速得趣入一切智性；
願以此善根，徧一切處，修一切智；願以此善根，
令一切眾生常得往覲一切諸佛；願以此善根，
令一切眾生常見諸佛，能作佛事；願以此善根，
令一切眾生恒得見佛，不於佛事生怠慢心；
願以此善根，令一切眾生常得見佛，心喜清淨，
無有退轉；願以此善根，令一切眾生常得見佛，
心善解了；願以此善根，令一切眾生常得見佛，
不生執著；願以此善根，令一切眾生常得見佛，
了達無礙；願以此善根，令一切眾生常得見佛，
成普賢行；願以此善根，令一切眾生常見諸佛，
現在其前，無時暫捨；願以此善根，令一切眾生常見諸佛，
出生菩薩無量諸力；願以此善根，令一切眾生常見諸佛，於一切法永不忘失。
commentary::  ^723b34

第五門願得見佛解法，有十四行半。
經列十四願，成上大智商主。
初三自成智性，是商主德；餘為眾生，是商主事。
五門竟。
orig::  ^723c14

佛子！菩薩摩訶薩又以諸善根如是迴向，
所謂：如法界無起性迴向、如法界根本性迴向、
如法界自體性迴向、如法界無依性迴向、
如法界無忘失性迴向、如法界空無性迴向、
如法界寂靜性迴向、如法界無處所性迴向、
如法界無遷動性迴向、如法界無差別性迴向。
commentary::  ^723c20

第六門，願解法界即理法界，豈以此文而名隨相？
然此中云如，晉經云解，解契於理，故名為如，即是成前安隱正道。
文有十句：一、不隨緣變；二、不守自性，故為法本；
三、如亦復如，是其自體；四、非是能所依；
五、不蹔離如；六、隨緣無性，即是如性；七、
無性亦無，本來寂靜；八、無二性，離能所故；
九、不隨三世；十、一味平等。
第六門竟。
orig::  ^723c32

佛子！菩薩摩訶薩復以法施所有宣示、
所有開悟及因此起一切善根如是迴向，
所謂：願一切眾生成菩薩法師，常為諸佛之所護念。
願一切眾生作無上法師，方便安立一切眾生於一切智。
願一切眾生作無屈法師，一切問難莫能窮盡。
願一切眾生作無礙法師，得一切法無礙光明。
願一切眾生作智藏法師，能善巧說一切佛法。
願一切眾生成諸如來自在法師，善能分別如來智慧。
願一切眾生作如眼法師，說如實法，不由他教。
願一切眾生作憶持一切佛法法師，如理演說，不違句義。
願一切眾生作修行無相道法師，以諸妙相而自莊嚴，
放無量光，善入諸法。
願一切眾生作大身法師，其身普徧一切國土，
興大法雲，雨諸佛法。
願一切眾生作護法藏法師，建無勝幢，
護諸佛法，令正法海無所缺減。
願一切眾生作一切法日法師，得佛辯才，巧說諸法。
願一切眾生作妙音方便法師，善說無邊法界之藏。
願一切眾生作到法彼岸法師，以智神通開正法藏。
願一切眾生作安住正法法師，演說如來究竟智慧。
願一切眾生作了達諸法法師，能說無量無盡功德。
願一切眾生作不誑世間法師，能以方便令入實際。
願一切眾生作破諸魔眾法師，善能覺知一切魔業。
願一切眾生作諸佛所攝受法師，離我、我所攝受之心。
願一切眾生作安隱一切世間法師，成就菩薩說法願力。
commentary::  ^723c46

第七門願眾生成法師，即成上而作導首，導首即是法師。
上為他作，今令他作。
有二十二經，列二十法師：七、云如眼者，
現證非聞見故；九、無相之相是妙相故；
二十、唯有說法能安世間。
第七門竟。
orig::  ^724a44

佛子！菩薩摩訶薩復以諸善根如是迴向，
所謂：不以取著業故迴向，不以取著報故迴向，
不以取著心故迴向，不以取著法故迴向，
不以取著事故迴向，不以取著因故迴向，
不以取著語言、音聲故迴向，不以取著名句、
文身故迴向，不以取著迴向故迴向，不以取著利益眾生故迴向。
commentary::  ^724b4

第八門，不取著迴向，即向實際。
此及第九，成上作不可壞堅固善友。
文有十句，明堅固緣。
第八門竟。
orig::  ^724b16

佛子！菩薩摩訶薩復以善根如是迴向，
所謂：不為耽著色境界故迴向，不為耽著聲、
香、味、觸、法境界故迴向，不為求生天故迴向，
不為求欲樂故迴向，不為著欲境界故迴向，
不為求眷屬故迴向，不為求自在故迴向，
不為求生死樂故迴向，不為着生死故迴向，
不為樂諸有故迴向，不為求和合樂故迴向，
不為求可樂著處故迴向，不為懷毒害心故迴向，
不壞善根故迴向，不依三界故迴向，不著諸禪解脫三昧故迴向，
不住聲聞、辟支佛乘故迴向。
但為教化調伏一切眾生故迴向；但為成滿一切智智故迴向；
但為得無礙智故迴向；但為得無障礙清淨善根故迴向；
但為令一切眾生超出生死、證大智慧故迴向；
但為令大菩提心如金剛不可壞故迴向；
但為成就究竟不死法故迴向；但為以無量莊嚴莊嚴佛種性，
示現一切智自在故迴向；但為求菩薩一切法明大神通智故迴向；
但為於盡法界、虗空界一切佛剎，行普賢行圓滿不退，
被堅固大願鎧，令一切眾生住普賢地故迴向；
但為盡未來劫度脫眾生常無休息，示現一切智地無礙光明恒不斷故迴向。
commentary::  ^724b20

第九門離過成德，於中分二：先十七句離過，
即離可壞緣；後但為下成德，明其所為為不壞堅固善友。
今初，前十五事護煩惱行，其第十六若解脫三昧唯小乘因，
諸禪三昧通生死因，未得不求、已得不著，誰復求死？
所謂求生，生必死故。
求和合者，除涅槃樂皆有合故。
沙彌求龍是懷毒迴向，願為魔王即壞善迴向。
次云但為教化調伏下九行半，經顯成德，明其所為亦是所求。
第九門竟。 ^724c10

上初九門別對十句善根迴向竟。
orig::  ^724c24

佛子！菩薩摩訶薩以彼善根迴向時，以如是心迴向，
所謂：以本性平等心迴向，以法性平等心迴向，
以一切眾生無量平等心迴向，以無諍平等心迴向，
以自性無所起平等心迴向，以知諸法無亂心迴向，
以入三世平等心迴向，以出生三世諸佛種性心迴向，
以得不退失神通心迴向，以生成一切智行心迴向。
又為令一切眾生永離一切地獄故迴向；
為令一切眾生不入畜生趣故迴向；為令一切眾生不往閻羅王處故迴向；
為令一切眾生除滅一切障道法故迴向；
為令一切眾生滿足一切善根故迴向；
為令一切眾生能應時轉法輪，令一切歡喜故迴向；
為令一切眾生入十方輪故迴向；為令一切眾生滿足菩薩無邊清淨法願故迴向；
為令一切眾生隨順一切善知識教，菩提心器得滿足故迴向；
為令一切眾生受持修行甚深佛法，得一切佛智光明故迴向；
為令一切眾生修諸菩薩無障礙行常現前故迴向；
為令一切眾生常見諸佛現其前故迴向；
為令一切眾生清淨法光明常現前故迴向；
無令一切眾生無畏大菩提心常現前故迴向；
為令一切眾生菩薩不思議智常現前故迴向；
為令一切眾生普救護眾生，令清淨大悲心常現前故迴向；
為令一切眾生以不可說不可說勝妙莊嚴具莊嚴一切諸佛剎故迴向；
為令一切眾生摧滅一切眾魔鬪諍羅網業故迴向；
為令一切眾生於一切佛剎皆無所依修菩薩行故迴向；
為令眾切眾生發一切種智心，入一切佛法廣大門故迴向。
commentary::  ^724c28

大文第二四門總顯迴向之意，故初不云復以善根，
但云以彼善根迴向時，居然揀別。
初一門明應向實際及向眾生，第二門明應向菩提，
第三門明應離過，第四門明有成益。
初門有二：初明應向實際，後為令下明應向眾生。
初中十句有十種心，言本性即不變性，
法性即隨緣性，眾生是人、無諍是法、理事不乖，
自性則起無所起，諸法則橫該本寂，三世則竪入無差，
以知法性為緣則生佛種，依性依用無退失時，照斯實際實智行立。
次云又為令一切眾生下明應向眾生，
有十八行，餘經列二十所為。
七云十力輪者，圓滿摧伏故。
十四云無畏菩提心者，不畏生死長遠、
眾生難度、轉依難證、萬行難修、菩提曠遠故。
次四門中初門竟。
orig::  ^725a30

佛子！菩薩摩訶薩又以此善根，正念清淨迴向，
智慧決定迴向，盡知一切佛法方便迴向，
為成就無量無礙智故迴向，為欲滿足清淨殊勝心故迴向，
為一切眾生住大慈故迴向，為一切眾生住大悲故迴向，
為一切眾生住大喜故迴向，為一切眾生住大捨故迴向，
為永離二著住勝善根故迴向，為思惟、
觀察、分別、演說一切緣起法故迴向，為立大勇猛幢心故迴向，
為立無能勝幢藏故迴向，為破諸魔眾故迴向，
為得一切法清淨無礙心故迴向，為修一切菩薩行不退轉故迴向，
為得樂求第一勝法心故迴向，為得樂求諸功德法自在清淨一切智智心故迴向，
為滿一切願、除一切諍、得佛自在無礙清淨法、
為一切眾生轉不退法輪故迴向，為得如來最上殊勝法智慧日、
百千光明之所莊嚴、普照一切法界眾生故迴向，
為欲調伏一切眾生、隨其所樂常令滿足、
不捨本願、盡未來際聽聞正法、修習大行、
得淨智慧離垢光明、斷除一切憍慢、消滅一切煩惱、
裂愛欲網、破愚癡闇、具足無垢無障礙法故迴向，
為一切眾生於阿僧祇劫常勤修習一切智行無有退轉、
一一令得無礙妙慧、示現諸佛自在神通無有休息故迴向。
commentary::  ^725b8

第二門應向菩提中有二十四迴向，初三句少為字，欲成二十故。
於中前二十迴向明因圓果滿，後二明得果不捨因，窮未來際以化物故。
第二門竟。
orig::  ^725b48

佛子！菩薩摩訶薩以諸善根如是迴向時，
不應貪著三有、五欲境界。
何以故？菩薩摩訶薩應以無貪善根迴向，
應以無瞋善根迴向，應以無癡善根迴向，
應以不害善根迴向，應以離慢善根迴向，
應以不諂善根迴向，應以質直善根迴向，
應以精勤善根迴向，應以修習善根迴向。
commentary::  ^725c6

第三門，明應離過。
orig::  ^725c18

佛子！菩薩摩訶薩如是迴向時，得淨信心，
於菩薩行歡喜忍受，修習清淨大菩薩道，
具佛種性，得佛智慧，捨一切惡，離眾魔業，
親近善友，成己大願，請諸眾生設大施會。
commentary::  ^725c20

第四門，明有成益。
上四門顯迴向之意竟。
orig::  ^725c28

佛子！菩薩摩訶薩復以此法施所生善根如是迴向，
所謂：令一切眾生，得淨妙音，得柔輭音，
得天鼓音，得無量無數不思議音，得可愛樂音，
得清淨音，得周徧一切佛剎音，得百千那由他不可說功德莊嚴音，
得高遠音，得廣大音，得滅一切散亂音，
得充滿法界音，得攝取一切眾生語言音，
得一切眾生無邊音聲智，得一切清淨語言音聲智，
得無量語言音聲智，得最自在音入一切音聲智，
得一切清淨莊嚴音，得一切世間無厭足音，
得究竟不繫屬一切世間音，得歡喜音，
得佛清淨語言音，得說一切佛法遠離癡翳名稱普聞音，
得令一切眾生得一切法陀羅尼莊嚴音，
得說一切無量種法音，得普至法界無量眾會道場音，
得普攝持不可思議法金剛句音，得開示一切法音，
得能說不可說字句差別智藏音，得演說一切法無所著不斷音，
得一切法光明照曜音，得能令一切世間清淨究竟至於一切智音，
得普攝一切法句義音，得神力護持自在無礙音，得到一切世間彼岸智音。
又以此善根，令一切眾生，得不下劣音，
得無怖畏音，得無染著音，得一切眾會道場歡喜音，
得隨順美妙音，得善說一切佛法音，得斷一切眾生疑念皆令覺悟音，
得具足辯才音，得普覺悟一切眾生長夜睡眠音。
佛子！菩薩摩訶薩復以諸善根如是迴向，
所謂：願一切眾生得離眾過惡清淨法身，
願一切眾生得離眾過惡淨妙功德，願一切眾生得離眾過惡清淨妙相，
願一切眾生得離眾過惡清淨業果，願一切眾生得離眾過惡清淨一切智心，
願一切眾生得離眾過惡無量清淨菩提心，
願一切眾生得離眾過惡了知諸根清淨方便，
願一切眾生得離眾過惡清淨信解，願一切眾生得離眾過惡清淨勤修無礙行願，
願一切眾生得離眾過惡清淨正念智慧辯才。
commentary::  ^725c30

大文第三、有八門，更以異門別明迴向，即是勝進。
文分四別：第一、有二門迴向眾生，二、有二門迴向菩提，
三、有二門總顯所為，四、有一門迴向實際。
今初，分二：前門願得圓音，後門總令是德。
今初，以法師位，故欲令物同得圓音；演法要，故有二十行。
經列四十五種音聲，疏有多釋。
次云：佛子！復以此善根下，明總令眾生具德。
文有十句：前五句果滿，後五句因圓。
八中，初二門迴向眾生竟。
orig::  ^726a42

佛子！菩薩摩訶薩復以諸善根，為一切眾生如是迴向：
願得種種清淨妙身，所謂：光明身、離濁身、
無染身、清淨身、極清淨身、離塵身、極離塵身、
離垢身、可愛樂身、無障礙身。
於一切世界現諸業像，於一切世間現言說像，
於一切宮殿現安立像；如淨明鏡，種種色像自然顯現。
示諸眾生大菩提行，示諸眾生甚深妙法，
示諸眾生種種功德，示諸眾生修行之道，
示諸眾生成就之行，示諸眾生菩薩行願，
示諸眾生於一世界、一切世界佛興於世，
示諸眾生一切諸佛神通變化，示諸眾生一切菩薩不可思議解脫威力，
示諸眾生成滿普賢菩薩行願一切智性。
菩薩摩訶薩以如是等微妙淨身，方便攝取一切眾生，悉令成就清淨功德一切智身。
commentary::  ^726b10

第二、三門迴向菩提，分三：初一門得正果，
次一門二果因圓，後一門依報果滿。
今初。然上眾生得果有其十句，各應有多。
今但廣初一身，則餘可例取。
文中三：初明得身，次顯身用，後結所成。
今初中，初句總相；所謂下，別相。
身是同相，餘是異相，成壞可知。
然此十身通法、通智：一、光明者，身光、智光無不照故；
二、體無闇障，能鑒徹故；三、體不受染；四、
淨德內充，如玉無瑕翳；五、非蹔時淨。
上三就體辨，次三對境以明，六、不為塵坌對上清淨，
七、極微不著對上極清淨，八、垢穢無污對上不染。
若就內德，即煩惱障盡，名為離塵；習氣亦亡，
名極離塵；所知不住，名離心垢。
九、具相具德。十、形充法界，智遍十方，山河事理不能障礙。
次云於一切世界下，明依身起用。
前四色身用：前三羅一身於法界，後一收萬象於一身。
次示諸眾生下，五句智身用；後示菩薩行願下，
通二身用；後云菩薩摩訶薩以如是等下，總結所成。
二、向菩提中，初門竟。
orig::  ^726b36

佛子！菩薩摩訶薩復以法施所生善根如是迴向：
願身隨住一切世界修菩薩行，眾生見者皆悉不虗，
發菩提心永無退轉，順真實義不可傾動；
於一切世界，盡未來劫，住菩薩道而無疲厭；
大悲均普，量同法界；知眾生根，應時說法，
常不休息；於善知識，心常正念，乃至不捨一剎那頃；
一切諸佛常現在前，心常正念，未曾暫懈；
修諸善根，無有虗偽；置諸眾生於一切智，
令不退轉；具足一切佛法光明，持大法雲，
受大法雨，修菩薩行；入一切眾生，入一切佛剎，
入一切諸法，入一切三世，入一切眾生業報智，
入一切菩薩善巧方便智，入一切菩薩出生智，
入一切菩薩清淨境界智，入一切佛自在神通，
入一切無邊法界，於此安住，修菩薩行。
commentary::  ^726c22

第二、有一門願二果圓滿，中分二：初即理起用行；
後入一切下，即事入玄行。
今初，初成行緣，身隨住故；後眾生見下，
利他不空；後於善知識下，兼通二利；次云入一切眾生下，
即事入玄行中，智契冥入；無邊法界，通身智入。
上八中，二、迴向菩提一門，二、果因圓竟。
後卷初菩提中三：一門明依報果滿。
大方廣佛華嚴經綱要卷第三十二
 ^726c48
