禪宗頌古聯珠通集卷第三
collector:: 宋池州報恩光孝禪寺沙門法應　集元紹興天衣萬壽禪寺沙門普會續集
other:: 
# 菩薩機緣
菩薩機緣
文殊師利。在靈山會上諸佛集處。
見一女子近佛坐入於三昧。
文殊白佛。云何此女得近佛坐。
佛云。汝但覺此女令從三昧起。
汝自問之。文殊繞女子三帀。
鳴指一下。乃至托上梵天。
盡其神力而不能出。
佛云。假使百千文殊。
亦出此女定不得。
下方過四十二恒沙國土有罔明菩薩。
能出此女定。須臾罔明至佛所。
佛敕出此女定。罔明即於女子前鳴指一下。
女子於是從定而出　有尊宿問僧曰。
文殊是七佛之師。
為甚麼出女子定不得。
罔明為甚麼却出得。
僧無對　翠巖芝和尚云。
僧投寺裏宿。賊打不防家。
　頌曰。 ^487b35

文殊托上梵天。罔明輕輕彈指。
女子黃面瞿曇。看他一倒一起。
〔天衣懷〕。 ^487c12

千眼莫辯來由。孤坐是何三昧。
文殊著力雖多。女子隨邪亦殺。
罔明關捩有誰知。
雨過春山如潑黛。。 ^487c16

罔明彈指也尋常。
豈是文殊智不長。
因憶江南二三月。
鷓鴣啼處百華香。
〔佛印元〕。 ^487c22

佛性天真事。誰云別有師。
罔明彈指處。女子出禪時。
不費纖毫力。何曾動所思。
眾生總平等。日用自多疑。
〔真淨文〕。 ^487c26

百千文殊出不得。
罔明不費纖毫力。
落霞與孤鶩齊飛。
秋水共長天一色。
〔雲居祐〕。 ^487c32

獨坐靈山誰得知。
罔明出定破羣迷。
如今四海皆通達。
信道無心總不疑。
〔雲蓋智〕。 ^487c36

文殊用盡平生力。
罔明彈指便回來。
不是老胡深有意。
雙眸未肎為渠開。
〔成枯木〕。 ^487c40

拂拭瑤琴月下彈。
調高雪曲和還難。
五矦費盡平生志。
從此詩書懶更看。
〔寶峯照〕。 ^487c44

坐擁羣峯覆白雲。
鶯啼深谷不知春。
巖前華雨紛紛落。
夢覺初回識故人。
〔石門易〕。 ^487c48

一拳拳倒黃鶴樓。
一踢踢翻鸚鵡洲。
欲識罔明彈出定。
青山不動水長流。
〔智海清〕。 ^488a4

當機密薦箇中玄。
女子何因坐佛前。
切莫途中為解礙。
刻舟求劍實徒然。
〔禾山方〕。 ^488a8

女子文殊與罔明。
禪徒畢竟如何委。
除非格外妙投機。
始信波濤元是水。
〔龍牙才〕。 ^488a12

出定只消彈指。佛法豈用工夫。
我今要用便用。不管罔明文殊。
〔洪覺範〕。 ^488a16

畵得天然別。花間試展開。
黃鶯偷眼覰。不敢下枝來。
〔慈受深〕。 ^488a20

出得出不得。初不離是定。
聖者超凡情。凡人而乃聖。
到用與橫拈。扶邪及顯正。
春雨春風竹戶涼。
落花啼鳥千峯靜。
〔龍門遠〕。 ^488a24

瞿曇身心如泥。女子肝腸似鐵。
文殊貪尋鍋子。罔明由來著楔。
歷觀大地眾生。不解閉門作活。
不動干戈建太平。
雨過青山如黛潑。
〔佛燈珣〕。 ^488a30

女子與瞿曇。自起還自倒。
無眼傍觀人。投身入荒草。
〔月菴果〕。 ^488a36

二菩薩出定。咲殺老禪和。
富嫌千口少。貧恨一身多。
〔圓覺演〕。 ^488a40

不假文殊神通。休要罔明彈指。
爾時靈山會中。女子從定而起。
〔鼓山珪〕。 ^488a44

出得出不得。是定非正定。
罔明與文殊。喪却窮性命。
〔徑山杲〕。 ^488a48

文殊出不得。罔明却出得。
叵耐這冤家。冷地裏作賊。
〔白楊順〕。 ^488b4

文殊彈指。罔明出定。
今日重新。打翻舊令。
女子瞿曇。在我心鏡。
〔楚安方〕。 ^488b8

【續收】入定出定。因邪打正。
堪咲文殊。春行秋令。
〔石#CB15840;明〕。 ^488b12

長江輥底浪如銀。
秋日白蘋紅蓼新。
莫怪扁舟難到岸。
行船由在把梢人。
〔慈受深〕。 ^488b14

大定等虗空。廓然誰辨的。
女子與瞿曇。據令何調直。
師子奮迅兮搖蕩乾坤。
象王回旋兮不費餘力。
孰勝孰負誰出誰入。
雨散雲收青天白日。
君不見。馬駒踏殺天下人。
臨濟未是白拈賊。
〔圓悟勤〕。 ^488b18

抹粉塗坏恰我獃。
神頭鬼面舞三臺。
千千萬萬人窺看。
子細不知誰見來。
〔開福寧〕。 ^488b26

懷藏日月。八面玲瓏。
袖裏金鎚。鮮血通紅。
香風#CB05304;#CB05304;。
花雨濛濛。兵隨印轉處萬里長虹。
將逐符行時些子神通。
〔南堂興〕。 ^488b30

四箇沒意智漢。做處總無畔岸。
一狀領過堦前。與伊據欵結案。
〔開善謙〕。 ^488b36

出得出不得。滿面是埃塵。
愁人莫向愁人說。
說向愁人愁殺人。
〔應菴華〕。 ^488b40

金不博金。水不洗水。
兩既不成。一何有爾。
罔明文殊。靴裏動指。
〔尼無著總〕。 ^488b44

一畆之地。三蛇九鼠。
子細看來。是何面胔。
〔佛縣光〕。 ^488b48

苦瓠連根苦。同坑無異土。
二千年已前。一火破落戶。
〔或菴體〕。 ^488c2

出得何如未出時。
瞎驢成隊喪全機。
如今四海平如砥。
蘆笛迎風撩亂吹。
〔密菴傑〕。 ^488c6

人平不語。水平不流。
瞿曇女子。鬼面神頭。
〔肯堂充〕。 ^488c10

出得出不得。攧落精靈窟。
何處不風流。祖師無妙訣。
〔松源岳〕。 ^488c12

子不嫌母醜。犬不厭家貧。
舉頭天外看。誰是我般人。
〔孤峯深〕。 ^488c16

文死罔明休卜度。
瞿曇女子謾鍼錐。
推倒鐵山歸去也。
縱橫十字更由誰。
〔石菴玿〕。 ^488c20

誰在畵樓西。相逢語咲低。
到家春色晚。華落鷓鴣啼。
〔雪菴瑾〕。 ^488c24

文殊遶三帀。罔明輕彈指。
世尊努眼睛。女子從定起。
〔幻菴覺〕。 ^488c28

鵲鵶午夜破雲飛。
寶印無私孰解提。
若道罔明能出定。
是人拔舌入阿鼻。
〔劒門分〕。 ^488c32

古老相傳鬼叫坑。
看來人鬼不多爭。
早知鬼便是人作。
夜半三更也可行。
〔無準範〕。 ^488c36

鮑叔眼下安眉。趙哥口邊著耳。
驀然狹路相逢。兩個是甚面胔。
〔斷橋倫〕。 ^488c40

出得出不得。渠儂得自由。
神頭并鬼面。敗闕當風流。
〔無門開〕。 ^488c44

是定出得不得。關捩初無多子。
文殊神通太過。罔明輕輕彈指。
〔橫川珙〕。 ^488c48

文殊師利。令善財童子採藥。
云是藥者採將來。
善財徧採無不是藥。
却來白云。無不是者。
殊云。是藥者採將來。
善財拈一枝草度與殊。
殊接得示眾云。此藥能殺人亦能活人。
　頌曰。 ^489a4

是藥拈來更不疑。
師資相見在臨時。
從茲病甚無醫處。
殺活還應作者知。
〔佛印元〕。 ^489a12

信手拈來草最靈。
一枝能殺亦能生。
曼殊室裏開金口。
直至如今藥道行。
〔正覺逸〕。 ^489a16

大地蒼生病似麻。
吉祥靈藥示無涯。
其間殺活難分辨。
又是重添眼裏花。
〔保寧勇〕。 ^489a20

藥病相治貶更褒。
當機殺活按吹毛。
毗盧海闊烟波靜。
誰把長竿釣巨鰲〔照覺總〕。 ^489a24

歷劫何曾異。明明百草頭。
甘和苦澁味。死活病須瘳。
好咲文殊老。憐兒不覺羞。
〔雲溪恭〕。 ^489a28

善財拈起一枝草。
持來度與文殊老。
殺活雖然在手中。
徧界不藏光杲杲。
〔楚安方〕。 ^489a32

【續收】善財採藥不知名。
度與文殊用得靈。
便把黃連當甘草。
等閑殺活幾多人。
〔鐵山仁〕。 ^489a36

採藥與用藥。相逢一會家。
殺人活人不眨眼。
白玉無瑕却有瑕。
〔石田薰〕。 ^489a40

一莖草上定綱宗。
殺活全歸掌握中。
未舉已前先薦得。
分明#CB15143;子過遼東。
〔掩室開〕。 ^489a44

【增收】文殊問菴提遮女云。
生以何為義。女云。
生以不生生為生義。
殊云。如何是生以不生生為生義。
女云。若能明知地水火風四緣。
未甞自得有所和合。
而能隨其所宜。以為生義。
殊又問。死以何為義。
女云。死以不死死為死義。
殊云。如何是死以不死死為死義。
女云。若能明知地水火風四緣。
未甞自得有所離散。
而能隨其所宜。以為死義。
　頌曰。 ^489a48

生以不生生。死以不死死。
根本豁然明。應時超佛祖。
隨宜離散與和合。
十字縱橫活鱍鱍。
金剛寶劒倚天寒。
外道天魔皆膽慴。
〔圓悟勤〕。 ^489b16

生以不生生為生。
指天指地四方行。
死以不死死為死。
雙林樹下亦如此。
生不生死不死。四十九年無一字。
掣斷金鎻天麒麟。
突出金毛師子子。
〔南堂興〕。 ^489b22

生無所生。死無所死。
風動塵飛。波澄浪止。
和合離散。隨處發現。
滿月彎弓。雙雕一箭。
〔佛性泰〕。 ^489b28

問處分明答處端。
當機覿面不相謾。
死生生死元無際。
月上青山玉一團。
〔簡翁敬〕。 ^489b32

【增收】文殊三處度夏。
一月在魔宮。一月在長者家。
一月在婬坊。夏畢却歸世尊會中解制。
迦葉欲白槌擯出。
纔舉此念。見會中有無量釋迦無量文殊無量迦葉無量楗稚。
迦葉既見。世尊云汝擯那箇文殊　晦室明云。
文殊徧越聖制。固是罪不容誅。
大小世尊前。言不副後語。
楞嚴會上道。如是文殊。
若有二相即非文殊。
者裏又道。欲擯出那箇文殊。
惑亂不少。育王當時作迦葉。
且放過文殊。但擯出世尊一箇。
何故。殺一有罪而天下咸服。
　頌曰。 ^489b36

千峯月照楚江秋。
衲子初開布袋頭。
聞道淮南米價賤。
便隨船子下楊州。
〔褚衲秀〕。 ^489c8

大象不遊兔徑。燕#CB15179;安知鴻鵠。
據令宛若成風。破的渾如齧鏃。
徧界是文殊。徧界是迦葉。
相對各儼然。舉槌何處罰。
好一劄。金色頭陀曾落節。
〔圓悟勤〕。 ^489c12

剎剎塵塵見不難。
頭陀何苦被他瞞。
當初若論收姦細。
莫把瞿曇做佛看。
〔心聞賁〕。 ^489c18

天高雲靜月彎彎。
雨過秋空眼界寬。
百億文殊真妙體。
分明只在一毫端。
〔正堂辯〕。 ^489c22

三處移場定是非。
頑心全不改毫釐。
胡言漢語憑誰會。
鐵額銅頭也皺眉。
〔密菴傑〕。 ^489c26

錦衣公子春遊慣。
白首佳人懊恨多。
彼富尚嫌千口少。
自貧無奈一身何。
〔月庭忠〕。 ^489c30

舍利弗入城。遙見月上女出城。
弗心口思惟。此姉見佛。
不知得忍不。我試問之。
纔近便問。甚麼處去。
女曰。如舍利弗與麼去。
弗云。我方入城。汝當出城。
云何言如舍利弗與麼去。
女云。諸佛弟子當依何住。
弗云。諸佛弟子當依大涅槃而住。
女云。諸佛弟子既依大涅槃而住。
而我如舍利弗與麼去。
　頌曰。 ^489c34

淡籠煙深#CB07055;霧。
鶖子寧知此條路。
直饒撞入涅槃城。
未免隨他與麼去。
月上女實堪悲。愛將青黛畵峨眉。
〔佛慧泉〕。 ^489c48

本來正體徹根源。
出入同途只此門。
已住如來大解脫。
掌中至寶耀乾坤。
〔圓悟勤〕。 ^490a6

重城曉入冒輕煙。
閙市相逢豈偶然。
一句等閑相借問。
平田忽爾浪滔天。
月上女實堪憐。雲髻高梳何處去。
借婆裙子拜婆年。
〔佛性泰〕。 ^490a10

涅槃一路同來往。
寸步寧虧達本鄉。
鶖子黠兒輕借便。
由如啞子喫生薑。
月上女太無良。不塗紅粉自風光。
金#CB07055;玄關留不住。
百尺竿頭信脚行。
〔佛燈珣〕。 ^490a16

【續收】出入分明報已知。
更言何處有狐疑。
但如鶖子恁麼去。
莫管傍人說是非。
〔文殊道〕。 ^490a22

如舍利弗與麼去。
千人萬人攔不住。
優游自在涅槃城。
步步蓮華隨足舉。
〔且菴仁〕。 ^490a26

相逢打鼓弄琵琶。
須是還他兩會家。
曲罷不知何處去。
夕陽斜映暮天霞。
〔石菴玿〕。 ^490a30

有禮有樂。能放能收。
人平不語。水平不流。
漢地不收秦不管。
又騎驢子下楊州。
〔無際派〕。 ^490a34

月上女曾與麼去。
我今亦依如是住。
明明今古不曾藏。
一點靈光常獨露。
〔月林觀〕。 ^490a38

大地絕纖塵。面南看北斗。
嫁雞逐雞飛。嫁狗逐狗走。
〔雪菴瑾〕。 ^490a42

【增收】舍利弗因維摩詰室有一天女散華。
次問言。汝何不轉却女身。
曰我從十二年來求女人相了不可得。
當何所轉。即時天女以神通力變舍利弗作天女。
天乃化身如舍利弗。
而問言。何不轉却女身。
弗以天女像而答。
我今不知何轉而變為女身。
天曰。舍利弗若能轉此女身。
則一切女人亦當能轉。
如舍利弗非女而現女身。
一切女人亦復如是。
雖現女身而非女也。
即時攝舍利弗身。
還復如故。而問言。
女身色相今何所在。
舍利弗言。女身色相無在無不在。
天曰。一切諸法亦復如是。
無在無不在。　頌曰。 ^490a46

鶖子已圓無漏種。
換却身形總不知。
通途一貫非他物。
午夜胡僧步雪歸。
〔正堂辯〕。 ^490b20

賓頭盧尊者。赴阿育王宮大會。
王行香次作禮問曰。
承聞尊者親見佛來是不。
者以手策起眉毛曰。
會麼。王曰不會。者曰。
阿耨達池龍王請佛齋。
吾是時亦預其數。
　頌曰。 ^490b24

拈起眉毛示育王。
當時凡聖絕商量。
從來對眾難收拾。
眼上依前兩簇長。
〔佛印元〕。 ^490b32

一翳在眼空花亂墜。
狹路相逢難為回避。
大王還識老僧無。
似雪眉毛長窣地。
〔佛慧泉〕。 ^490b36

我佛親見賓頭盧。
眉長#CB00993;短雙眉麤。
阿育王猶疑狐。唵摩呢噠哩悉哩蘇嚧。
〔保寧勇〕。 ^490b40

【續收】靈山會上舊家風。
脫略從茲勢莫窮。
金斗峯前重漏泄。
莫將附子當天雄。
〔正堂辨〕。 ^490b44

尊者親曾見佛來。
雙眉#CB15081;起咲顏開。
古今不隔絲毫許。
天上人間孰可陪。
〔佛照光〕。 ^490b48

以手#CB15081;起眉毛。
千聖從來不識。一會靈山儼然。
說甚今朝昨日。〔月林觀〕。 ^490c4

 #CB15081;起眉毛答問端。
親曾見佛不相謾。
至今應供四天下。
春在梅梢帶雪寒。
〔天童淨〕。 ^490c8

尊者當時親見佛。
眉毛#CB15081;起有來端。
頂門#CB05233;瞎金剛眼。
恩大難酬雨露寬。
〔枯禪鏡〕。 ^490c12

厖眉#CB15081;起貌稜層。
見佛元來却不曾。
南嶽天台相撞著。
被人喚作捉齋僧。
〔巳菴深〕。 ^490c16

 #CB15081;起眉毛示育王。
分明佛面露堂堂。
至今阿耨池中水。
流落人間潤八荒。
〔天目禮〕。 ^490c20

君王一語出如綸。
尊者眉毛八字分。
四海風清煙浪靜。
碧天無際水無垠。
〔無準範〕。 ^490c24

尊者#CB15081;眉王不會。
十方剎土古風清。
佛齋勝會親曾預。
不是尋常粥飯僧。
〔橫川珙〕。 ^490c28

殃崫摩羅未出家時。
事外道受教。為憍尸迦欲登王位。
用千人拇指為花冠。
所得九百九十九。
唯欠一指。遂欲殺母取指。
時佛在靈山。以天眼觀之。
乃化作沙門在殃崫前。
殃崫遂釋母欲殺佛。
佛徐行。殃崫急行追不及。
乃喚曰。瞿曇住住。
佛告曰。我住久矣。
是汝不住。殃崫聞之心忽開悟。
遂棄刃投佛出家。
佛即授與落髮披衣。
　頌曰。 ^490c32

殃崫雄雄方勇銳。
瞿曇住住息風波。
殺人作佛當頭劄。
覆雨翻雲在剎那。
〔踈山如〕。 ^490c48

急行緩步無前後。
渾踏長安路一條。
殃崫回頭知住處。
便能平步上雲霄。
花冠不用娘生指。
鬚髮寧煩費力搖。
好是移花兼蝶至。
等閑買石得雲饒。
〔佛燈珣〕。 ^491a4

【續收】我住久矣是汝不住。
是汝若住鼻孔相拄。
不動步而徧界遊。
師姑畢竟女兒作。
〔雲居悟〕。 ^491a10

從人求覓枉奔波。
過在孳生口數多。
殺却渾家仍自殺。
誰能奈得你儂何。
〔野雲南〕。 ^491a14

殃崫摩羅既出家為沙門。
因持鉢入城至一長者家。
值其婦產難。子母未分。
長者云。瞿曇弟子汝為至聖。
當有何法能免產難。
殃崫曰。我乍入道未知此法。
當去問佛却來相報。
遽返白佛。具陳上事。
佛告曰。汝速去說。
我自從賢聖法來未曾殺生。
殃崫往告。其婦人聞之。
當時分免。母子平安。
　頌曰。 ^491a18

聖法從來不殺生。
本無生殺亘精明。
是諸人我皆空相。
一切冤親盡假名。
甘露纔霑除熱惱。
玉蓮金子兩敷榮。
〔覺海元〕。 ^491a32

月裏姮娥不畵眉。
只將雲霧作羅衣。
不知夢逐青鸞去。
猶把花枝蓋面歸。
〔鼓山珪〕。 ^491a38

華陰山前百尺井。
中有寒泉徹骨冷。
誰家女子來照影。
不照其餘照斜領。
〔徑山杲〕。 ^491a42

【續收】不遲一步不疾一刻。
明眼衲僧如何會得。
粉骨碎身未足酬。
一句了然超百億。
〔尼無著總〕。 ^491a46

賢聖劫來未曾殺。
而今斷這一刀休。
果然葛怛胷中落。
笑殺靈山老比丘。
〔密菴傑〕。 ^491b2

不因一事不長一智。
不曾殺生了無忌諱。
傅言送語當風流。
拈得口兮失却鼻。
〔木菴永〕。 ^491b6

賢聖中來不殺生。
其家子母自團圓。
陰陽造化初無迹。
春在花枝特地妍。
〔天目禮〕。 ^491b10

綵仗神旗獵曉風。
鷄人催唱鼓鼕鼕。
銅壺漏永何時歇。
如此相催即老翁。
〔南叟茂〕。 ^491b14

非食不療飢。非藥不療病。
黃面老瞿曇。識盡眾生性。
〔寶葉源〕。 ^491b18

我瞿曇佛。具正徧知。
子母分解。只在當時。
〔橫川珙〕。 ^491b22

那吒太子。析肉還母。
析骨還父。然後現本身運大神力。
為父母說法　佛眼遠云。
肉既還母。骨聚還父。
用甚麼為身。學人到這裡若見得去。
廓清五蘊吞盡十方。
乃頌曰。 ^491b24

骨還父。肉還母。何者是身。
分明聽取。山河國土現全軀。
十方世界在裏許。
萬劫千生絕去來。
山僧此說非言語。 ^491b32

骨肉都還父母了。
未知那箇是那吒。
一毛頭上翻身轉。
一一毛頭渾不差。
〔徑山杲〕。 ^491b38

【續收】那吒太子本來身。
卓卓無依不受塵。
雲散水流天地靜。
籬間黃菊正爭春。
〔自得暉〕。 ^491b42

析骨還父肉還母。
不知那箇是那吒。
夜深失脚千峯外。
萬古長風片月斜。
〔少室睦〕。 ^491b46

骨還父肉還母。日西沉水東注。
〔良久〕露。〔北磵簡〕。 ^491c2

雨散雲收後。崔嵬數十峯。
王維雖敏手。難落筆頭蹤。
〔無準範〕。 ^491c4

七賢聖女姉妹。同遊屍陀林。
一姉指屍曰。屍在此人在甚處。
諸姉妹諦觀皆悉悟道。
乃感帝釋雨華讚曰。
我是帝釋。見諸姉悟道故來供養。
但諸姉有何所須。
我能給施。女曰我家四事七珍悉皆具足。
唯要三般物。一要無根樹一株。
二要無陰陽地一片。
三要叫不應谷一所。
帝釋曰。一切所須我悉有之。
若此三物我實無。
女曰。汝若無此。爭解濟人。
遂同往白佛。佛言。
我諸弟子不解此義。
唯有諸菩薩乃解此義。
　頌曰。 ^491c8

寒林裏忽逢伊。帝釋行檀恨已遲。
三物索來何處有。
却令諸姉皺雙眉。
憍尸迦知不知。更獻天華三兩枝。
〔佛慧泉〕。 ^491c26

屍在此兮人何在。
疾雷破山風振海。
雲飛雨散相見時。
髑髏眼睛放光彩。
〔龍牙才〕。 ^491c32

帝子遊春不逐他。
相邀諸姉入屍陀。
死人堆裏出身路撥動煙塵見也麼。
靈利漢不消多。回頭踏著自家底洞雲深處舊煙蘿。
〔佛燈珣〕。 ^491c36

【續收】談玄談妙實堪誇。
帝釋纔聞便雨華。
臨機須索三般物。
看看愁殺憍尸迦。
歷劫不曾違背面。
明明借問却周遮。
〔大溈智〕。 ^491c42

無陰陽地無根樹。
谷呼不應當頭露。
羅列七珍森太虗。
動地雨華無量數。
天帝釋七賢女。明明指出真金處。
無生無法本如如。
只箇如今離言語。
〔圓悟勤〕。 ^491c48

無陰陽地叫不響山。
無根樹子大家攀。
七賢女太嬌癡。却將紅粉#CB15148;蛾眉。
憍尸無此三般物。
那得天華撩亂飛。
〔佛鑑懃〕。 ^492a6

無根樹子枝條累。
山谷無聲句最親。
陰陽不到閒田地。
結子開華朵朵新。
〔正堂辯〕。 ^492a12

觀之不可見。聽之不可聞。
家有三般寶。富貴壓乾坤。
〔月菴果〕。 ^492a16

無根樹子一株。山翁不費誅鋤鎚碎千年桃核不須緣木求魚。
〔蒙菴岳〕。〔三〕。 ^492a20

無陰陽地一片。明明賣貴買賤。
死屍無處活埋。露出三頭兩面。 ^492a24

不應山谷一所。透出千門萬戶。
清曉一聲杜#CB15102;。
勸人不如歸去。 ^492a28

無陰陽地有甚巴鼻。
無根樹子荒得人死。
叫不響山谷。摩醯亞三目。
作麼作麼。因禍致福。
惱得憍尸迦。大咲却成哭。
〔退菴奇〕。 ^492a32

七珍八寶任君需。
三物從來的是無。
若向無中拈得出。
不須見佛問何如。
〔天目禮〕。 ^492a38

【增收】昔城東有一老姥。
與佛同生。而不欲見佛。
每見佛來即便回避。
雖然如此。回顧東西總皆是佛。
遂以手掩面。於十指掌中亦總是佛。
　頌曰。 ^492a42

覺城東際老婆婆。
白髮#CB02575;#CB02575;意氣多。
與佛同生嫌見佛。
惡人無奈惡人何。
〔笑翁堪〕。 ^492a48

開眼也著。合眼也著。
回避無門。將錯就錯。
祥麟只有一隻角。
〔掩室開〕。 ^492b4

城東聖姥坐蓮臺。
大地眾生正眼開。
與佛同生嫌見佛。
一身難作二如來。
〔虗堂愚〕。 ^492b8

平生不願佛相逢。
十指尖頭現紺容。
夾路桃華風雨後。
馬蹄無處避殘紅。
〔石室輝〕。 ^492b12

雙林善慧大士。因梁武帝請講經。
士升座。以尺拊案一下。
便下座。武帝愕然。
誌公乃問。陛下會麼。
帝云不會。誌云。大士講經竟。
　頌曰。 ^492b16

不向雙林寄此身。
却於梁土惹埃塵。
當時不得誌公老。
也是悽悽去國人。
〔雪竇顯〕。 ^492b22

遠別雙林事有因。
金陵明主慕仁人。
良哉高座登臨次。
一擊大千經出塵。
〔正覺逸〕。 ^492b26

大士何曾會講經。
誌公方便且相成。
一揮案上俱無取。
直得梁王努眼睛。
〔白雲端〕。 ^492b30

大士講經時。揮案成註脚。
一丸消眾病。不假驢駝藥。
〔慈受深〕。 ^492b34

案上一聲鳴#CB16596;#CB16596;。
已是重重添註脚。
梁王何事不回頭。
誌公將錯還就錯。
〔佛鑑懃〕。 ^492b38

【續收】身受龍華三會主。
槌開鳳閣九重城。
梁王築倒金剛佛。
更問如何不講經。
〔剋符道者〕。 ^492b42

兩口明明一無舌。
同生同死為君決。
那吒頂上喫蒺藜。
金剛脚下流出血。
〔東山空〕。 ^492b46

大士錯解註。誌公錯註解。
臭肉積屠門。堪笑無人買。
〔範無準〕。 ^492c2

雙林大士太無端。
又向梁朝露一班。
經旨未分玄路絕。
一揮案上動龍顏。
〔葛廬覃〕。 ^492c6

傅大士見梁武帝不起。
羣臣曰。大士見王。
為甚不起。士曰。法地一動一切不安。
　頌曰。 ^492c10

梁國令他魏國愁。
渡江投水暗隨流。
雖然寸土居無動。
爭奈雙林半樹秋。
〔投子青〕。 ^492c14

【增收】傅大士一日披衲頂冠靸履。
朝見梁武帝。帝問是僧邪。
士以手指冠。帝云是道邪。
士以手指靸履。帝云是俗邪。
士以手指衲衣　汾陽昭代云。
大士多能　五祖戒云。
笑殺傍觀　佛心才云。
要識三教聖人體麼。
向武帝問處會。要識三教聖人用處麼。
向大士指處薦取。
直饒體用分明。衲僧門下大遠在。
　頌曰。 ^492c18

道冠儒履釋袈裟。
和會三家作一家。
忘却率陁天上路。
雙林端坐待龍華。
〔胡隱濟〕。 ^492c32

身披壞衲片雲寒。
脚著朝靴頂戴冠。
要使三宗同一轍。
揑沙終是不成團。
〔笑翁堪〕。 ^492c36

泥封三詔出煙霞。
直到金陵帝主家。
自古多能誰得及。
道冠儒履釋袈裟。
〔寶葉源〕。 ^492c40

非儒非道亦非禪。
杜撰修行忒可憐。
擔閣一身三不了。
至今八百有餘年。
〔一衲戒〕。 ^492c44

【增收】傅大士頌云。
夜夜抱佛眠。朝朝還共起。
起坐鎮相隨。如形影相似。
欲識佛去處。祇者語聲是。
　頌曰。 ^492c48

誰有單于調。換取假銀城。
〔良久〕曾被雪霜苦。
楊花落也驚。〔天衣懷〕。 ^493a6

要眠時便眠。要起時即起。
水洗面皮光。啜茶濕却觜。
大海紅塵生。平地波濤起。
呵呵阿呵阿。囉哩哩囉哩。
〔保寧勇〕。 ^493a10

【增收】傅大士頌云。
空手把鋤頭。步行騎水牛。
人從橋上過。橋流水不流。
　頌曰。 ^493a16

六月上伏。八月中秋。
人平不語。水平不流。
〔心聞賁〕。 ^493a20

魚行水濁。鳥飛毛落。
大士橫身。不受斧鑿。
〔木菴永〕。 ^493a22

狗走抖擻口。猴愁摟搜頭。
瑞巖門外水。自古向西流。
〔斷橋倫〕。 ^493a24

【增收】傅大士頌云。
須彌芥子父。芥子須彌爺。
山水坦然平。敲氷來煑茶。
　頌曰。 ^493a28

須彌納芥不容易。
芥納須彌匹似閑。
長河攪著成酥酪。
輕輕擊透祖師關。
〔圓悟勤〕。 ^493a32

【增收】傅大士頌云。
有物先天地。無形本寂寥。
能為萬象主。不逐四時凋　五祖演云。
古人恁麼道。可謂錦上鋪花。
不妨奇特。諸人且作麼生會。
白蓮今日曲順後機。
不惜眉毛。亦為頌云。 ^493a36

有中有。無中無。細中細。
麤中麤。 ^493a44

土面#CB01926;頭不染塵。
華街柳巷樂天真。
金鷄唱曉瓊樓夢。
一樹華開浩劫春。
〔足菴鑒〕。禪宗頌古聯珠通集卷第三
 ^493a46
