
other:: 
# 目次
續佛祖統紀諸師列傳之一法照法師文杲法師智覺法師永清法師子儀法師允澤法師元凱法師性澄法師蒙潤法師弘濟法師本無法師允若法師善繼法師續佛祖統紀諸師列傳之二必才法師普曜法師正壽法師子實法師大佑法師慧日法師子思法師普容法師祖禰法師弘道法師友奎法師如玘法師自朋法師大山法師良玉法師元領法師紹宗法師續佛祖統紀卷之一
other:: 
# 北峰印法師法嗣
北峰印法師法嗣
other:: 
## 法師法照
法師法照
字晦岩。台州黃岩大墺人。
俗姓童氏。族聚四百餘年。
父冕。事佛崇善里#CB15364;童佛。
生九子。師居其次。
母陳氏。夢日#CB16789;褰裳得之妊。
十二月乃娩。氣貌奇偉。
耳垂肩。眼瞱瞱如電。
方入小學。根器已不凡。
讀儒書多頴悟。年十三繼父志。
願為僧。禮聖水宣公出家。
一夕歸自外寺。僧望兩炬晶熒近接之。
乃目光也。月溪暉公言於多福堪首座曰。
此子異。必振吾宗。
堪為薙落。自後肄業東掖。
精進教乘。三#CB04944;大藏。
出遊諸方。先往北禪謁北峰印法師。
次參蔣山琰浙翁。
北峯住下竺。招師歸。
講論授受冷然有得。
北峯順寂。振錫東還。
錢丞相作高僧堂以延之。
年三十三出住陽淡。
改住天台大慈。迁聖水。
史衛王舉住雲間延慶。
繼迁鳳山褒親。丞相史永公舉住四明。
延慶．海順二師自日本來聽講。
請所撰讀教記。繪師像歸國。
高麗崔丞相亦致書問佛法大旨。
乞九祖圖。且遺師縹甆鉢及金硯匣香藥。
育王虗席。郡請兼住辭。
曰。自梁隋已降。達磨智者各有宗承。
舉痴絕冲。自代#CB16836;師奪寺園為酒庫。
師即排包而遁道。
出東掖。兩山學徒歡迎於境上。
宏齋包公屈致智者真覺。
重祖庭也。理宗聞師名。
勑住下天竺。尋迁上竺。
補右街鑒義。特賜佛光法師。
進錄左街。賜金襴袈裟。
召見倚桂閣。對御稱旨。
時集慶寺成。有旨命開山。
力辭。舉白蓮觀主南峰誠法師以代。
明年誠圓寂。特旨轉左右街都僧錄。
令兼住。不許辭免。
御書晦岩二大字賜之。
師曰。開無礙講。凡禪教律三宗學徒雲集。
聞者多所解悟。召見延相殿講華嚴經。
又大書靈山堂以賜。
遣姪武經即童炎奉震翰歸里。
東宮成引見後右殿講般若經。
再賜紫金襴衣。齋于明華殿。
力奏還山。度宗即位。
勅再住上天竺。前後閱二十四年。
平章賈魏公為造塔於寺之東岡。
奏請額天岩塔院。
賜田三頃以助香灯。
是年秋示疾。移歸塔院。
卻藥屏醫。作文自祭。
中秋之夕書偈云。
仙壽八十。我多九年。
虗空掇轉。大用現前。
擲筆端坐而逝。享年八十又九。
僧臘七十四。生於淳凞乙巳七月二十八日。
終於咸淳八月十五日。
大弟子妙聲．繼席及時舉等四十餘人。
手度一百餘人。奉全身窆。
以衣髮窆金地天岩墓。
導初志也。次年賜諡普通法師。
塔曰慈應。師以學問之淵愽。
識見之峻拔。機鋒之敏捷。
度量之廓容。禪律無不貫通。
等視幻世。不物於物。
人莫得以涯涘窺。
宜德表叢林。名薄海外。
上而冕旒簡知。下而名公鉅卿。
皆願與交。衡台之道至師尤盛。
有讀教記二十卷行世。
其餘法語遺文具見別集。
法師行果號南#CB00589;。
住天竺靈鷲。與湯文清公漢為莫逆交。
有唱和詩文。又乞檜於吳中學士云。
昨荷許頒蟠檜。足仞慨特。
然非托世契。不敢致此請。
倘蒙踐言。遴選二株高大相稱者即授以的。
俾群目聳觀。飛來增勝。
亦不孤珍賜也〔云云〕。
無文燦禪師祭之以文曰。
我昔遊長安。見公飛來峰下。
挾病負貪轍煩車。
殆公授之舘。餉之泉石。
納之圖#CB15148;中。
倐而來。忽而逝。公不以久數而厭且殆也。
綠#CB15257;青箬西還大江之南。
今七十年矣。量如泰山之納雲。
氣如春風之著物。
公風度儀軌耽耽心目間也。
去年秋。伯氏還京師。
公以書來。感慨激越。
與昔者往來書詞大異。
既讀而疑曰。老子將厭人間世乎。
何其言之訣也。不幾何時。
前之疑者遂信然矣。
烏乎。悲夫口不必講而心法合於契經。
眾不必多而光#CB08504;厭於靈竺。
貨不必殖而揮斥富於猗頓。
天地大矣。如此人品百年能幾見哉。
尚記昔者侍坐時。
升降進退。眼中無凡子。
韻如叔凱。清如小山。
雅如貫卿。和如養直。
顒顒印印。應接不暇。
今三子者已不可作。
小山深入台雲。燦也眩甚。
亦將槁死江南澤中。
今北道主人亦不復見矣。
遙想北山之下。疏通岩戶自若也。
玲瓏臺觀自若也。
鮮明松桂自若也。
一世人物能復如昔之盛乎。
斂不知以何日。葬不知以何時。
塔不知以何地。長安故人既不我告。
天地闊遠。欲問無所也。
我哀無聲。我言無文。
山中猿鶴。間應斷魂。
other:: 
# 總庵心法師法嗣
總庵心法師法嗣
other:: 
## 法師文杲
法師文杲 ^739b11

字如晦。姓喻盛氏。
其先開封人。生秀之華亭。
自號古鏡。以母初妊甞驚窹大圓鏡也。
早失恃怙。慶寧寺僧師訓謂出家可以報德。
師從之。十八受具戒。
性醇。謹一#CB15106;多羅未甞去體。
時台宗推總庵心公．坦庵英公。
師遊其間盡究宗旨。
一夕夢韋天神執雙箭處層閣。
師欲陞未能。忽垣庵從旁招之。
平躋#CB16827;視。
皆大教古軸。若干親題抄者。
早起識于慶寧之壁垣。
庵住天竺靈山。請為第一座。
坦庵聞其提唱。嘆曰。
吾鉢囊有所付矣。
從容次言及執箭事。
垣庵曰。子神交賢聖。
晚迭住上下兩竺。
此其兆乎。嘉定戊辰住青鎮廣福塔寺。
有盜數十。擕凶具夜至。
師略無怖意。空所蓄與之。
甞謂學不悟則不能洞徹佛意。
行不密則不能優入聖域。
是故諸三昧期或七七晝夜。
歲率為常。間舉似總庵之偈曰。
一隊痴漢患顛。四七晝夜不眠。
費盡娘生氣力。分明掘地討天。
又遷吳王之時。思薦福雲間之延慶。
鳳山之褒親。惟廣福前後三至焉。
壬辰秋詔主天竺靈山。
端平三年中使齎御奩。
賜無量壽佛像。建閣嚴奉。
奎章大書其扁。昭回雲漢。
嘉凞己亥上竺虗席。
京兆端明趙公與權奏。
無以易文杲。詔曰可。
明年意若有不豫。
抗章請退。先是信人羅氏創寶華院。
擬師開山。至是適副其願。
上竺挽請益力。師乃還。
天旱。大士出明慶寺。
六月晦。師入奏謝。
丙寅皇帝詣寺請禱。
師啟白辭意懇切。
上契震哀。駕回而雨。
即班左街僧錄。主管教門公事之旨。
及佛慧法師之號。
未幾詔主靈山。聽學者日不下數千指。
歲饑。雲水之眾無歸。
獨靈山不戶。其入腹皆果然。
建僧堂以贍眾。廣懺室以熏修。
增置畎畝靡費不舉。
甞述住持十箴。自儆不逮。
務誠實以成智行。
依定慧以導律儀。
弘道德以接方來。
崇梵福以裨國祚。
量才能以為翊輔。
合禮義以識安危。
用悉檀以應眾機。
儉一己以興百廢。
明因果以護常住。
立法度以振紀綱。
缺一於斯。虗名何益。
端明平齋洪公咨夔。
見而題曰。此古鏡磨鏡法也。
久後光明透徹。似無待磨。
諸禪莫被老行者熱瞞道不須拂拭。
時北#CB00589;簡師亦有贊辭。
又以四無自厲。謂然無盡灯。
續無聲漏。坐無生境。
觀無量壽也。栢庭月公以四偈發明其趣。
甞疏嚴觀諸師異同。
會歸于一。以啟學者。
淳祐二年六服乙亥示寂于靈山。
正 #CB05903;先一日。
力疾草奏。手書訣朝賢。
或以藥進。正色曰。
世間相常住。汝知之。
手書偈。擲筆而逝。
奉全身塔于月桂峯之右。
諡其塔曰圓照。坐夏五十九。
享年七十六。得度者幾二百人。
得法者東掖．妙湛．延慶．如益．廣福．如皎．
興福．懷總．先福．懷德．永寧．道彬．永福．德斌．
慈感．普慧等十餘人。
other:: 
# 嘯岩虎法師法嗣
嘯岩虎法師法嗣
other:: 
## 法師智覺
法師智覺 ^740a48

號頑空。東嘉項氏簪纓之族。
蚤惠就家塾。進倍羣穉。
十三捨家。禮郡之越興寺從定得度。
甫具戒即白定曰。
誓學台乘。徧依諸老。
隙地淨几金玉寸陰決志大猷不弄筆墨。
涼霄雨夕朗誦祖誥曰。
吾以此代聲律。忽感而曰。
卿先哲廣智．法智適也。
在則人。亡則書。敢不勉諸。
歸取二智遺書。沉潛反覆。
砉然解會。回視群言如破竹矣。
往見嘯岩於東掖山。
岩已默識之。從容詶詰。
尺囲鑰合。即俾冠冕多士。
久之徜徉二竺間。
栢庭．古雲二主翁禮敬優異。
先後命分其席庭。
羅致尤勤。形諸偈語。
紹定己丑春有旨。
以禳禬事宣上竺主僧赴南水門引見。
庭方在假。師居座元。
得旨代入峻事。王音褒嘉。
賜賚甚渥。庭目疾久。
擬告老。表師自代。
牢讓乃已。出世明之。
超杲濵海。凋瘵處旋。
徙室嚴。京尹節齊．趙大資以大雄招。
僅及。暮有旨住圓覺。
學子繩繩雷動蟄奮。
各隨根器。及玄鍵闔開。
雖老同門叵測。首闢大義堂。
雋徒質疑問難其中。
滯於言則引之以意味。
膠於玄則示之以正直。
方將索之於意味徑直中。
則舌端河漢濤瀾起伏。
不使滯一隅矣。四處應緣一香未拈。
有間焉則曰涅槃堂裡看。
眾莫涯其意。當示寂日。
始撾皷會眾。一瓣為嘯岩。
償初心也。書偈曰。
六十一年。弄巧成拙。
末後翻身。虗空迸裂。
擲筆而逝。僧臘四十七。
龕留四日。闍維頂骨牙齒儼然於燼餘。
塔藏歸雲之東。師傾然而癯。
頴邁超豁。筌#CB04590;名句。
槖籥深徵。當講說時部帙皆屏去。
惟趺坐默然。及臨筵捉麈則庭瓴決隄未足為駛。
每言三千中道之談。
乃性德圓具之旨。
雖肧胎妙經中。由智者發其秘。
法智宏闡深切著明。
淨覺封執而失諸馴致。
厥後謬謂三千尅體則當俗諦。
其毫#CB12530;千里之謂歟。
早年假道禪關入太白無際之室。
與諸老相抑揚。故見于講貫者。
脫洒圓活與執帒上語者大遼邈矣。
一日講至迦葉聞琴起舞。
須彌涌沒低昂。海水騰波處。
縱學流之說隨攻破之。
俟其語窮意盡。忽指露柱曰。
請為諸人說。或謂師曰。
盍著述乎。師曰吾不欲屋下架屋。
因曉之曰。夫言所以達意。
得意忘言。言忘則意亦忘。
名相何有哉。龍猛建宗。
達磨別傳。同工而異曲。
安晚鄭丞相問曰。
一人發真歸元。十方世界悉皆消殞。
頑空消殞也無。師曰向甚處見頑空。
又曰。好箇佛堂未有佛在。
師曰何處不稱尊。
存畊趙開府為奏賜真悟大師之號。
餘公卿以內典問者。
隨機啟迪。皆充然有得焉。
一衲修然終老孝敬。
方母病革呻吟。師為焚香哀懺即安。
然而終子夜必盥漱誦經。
資親於冥。寒暑造次不爽。
把弟隨緣不問榮陋。
傾鉢勝新建置。輟施利。
周貧急。所至皆然。
此時餘事耳。
other:: 
# 桐洲坦法師法嗣
桐洲坦法師法嗣
other:: 
## 法師永清
法師永清 ^740c40

字夷仲。號古源。嘉興海鹽人徐氏。
生嘉定乙亥十一月二十四日。
在襁褓能稱佛號。
其母驚異。年十二依邑之廣程萬壽寺義公習法華。
甫三月背誦如流。
二十薙髮受具戒。
晨夜禮佛。聞華亭延慶桐洲法師學行高世。
白義往從之。五年得其道。
復見佛光於上竺。
佛光偉視之。遂以為領袖。
淳祐辛亥出世常熟報慈。
越十年百廢具舉。
丘公岳．常公懋．即公用雷皆因是知之。
有捨田伍頃為立觀堂者。
邑令尹俾文士為之記。
辛酉遷杭之興福新像。
設作猊軒。講貫無虗日。
暇則與同志補涅槃經。
未入科者學徒賴之。
增置田土以給饘粥。
聲譽徹聞。壬戌召入內道場懺禱有驗。
賜號祥應法師加紫服。
甲子冬召至福寧殿講法華稱旨。
內翰林公希逸贊其繪像云。
得佛心。傳佛口。福寧殿上師子吼。
蓋紀實也。甲戌歸舊隱。
自時厥後世故相仍甞遭剽掠。
勑牒伽黎。得之水濵。
為靈山都講。歲餘副參楊公鎮疆。
起住南竺演福。甞與林公論一心三觀。
林曰。欲知智者空中假。
即是南華周遍咸。
師以為南華虗無之說豈同三觀真實名義者哉。
要不可以文字語嘿會。
林以偈謝曰。誰能會得渠三昧。
便是宗家老大虫。
乃作興其寺。瓶立宏規。
象龍雲會。大昌教海。
自是而始。寺右有肇法師講經處。
名曰白蓮華遺迹。
猶存寺左。有僧史寧僧統塔。
越在艸莾。遷於肇之東。
建堂三間。每月八日集同袍四十八人效廬山社修念佛三昧。
一日語眾曰。辨才在上竺年七十遂退歸龍井。
吾年今已及不可復留。
亦退歸白蓮華。天竺．南湖爭致之。
辭不復往。偶行山後卓錫得泉。
觱沸甘美闢以為池。
名曰祥應。示不忘本也。
師姿狀瓌秀襟期洒落。
所至多有建立。日誦法華雖老不懈。
亦有言句傳諸其人。
自更憂患。一味退斂。
作貧老歌以見志。
布衣蔬食隨化委順而已。
隨建四七晝夜法華期懺。
僅再舉。示疾而終。
辛卯正月十日也。
壽七十七。臘五十七。
茶毗齒不壞。舍利燦然。
二月四日藏骨肇寧之西。
中順大夫牟#CB16817;為作塔上之。
銘有曰。昔田命其子曰。
我死必塟西門豹邊。
其履行與吾等。而王伯鸞宜相近今古。
源塔近肇寧。得非志行之同者歟。
other:: 
# 冶堂模法師法嗣
冶堂模法師法嗣
other:: 
## 法師子儀
法師子儀 ^741b32

鳳山其號也。會稽上虞人。
其父陳□。在宋知縣溫之樂清。
為元兵所執。不屈而死。
師在襁褓。其母懷抱歸里。
家益窶。十歲依郡之大善寺德公。
#CB05735;以梵書。
一覽即嘿誦。又五年祝髮稟戒。
尋從冶堂於華涇報本。
習智者教。治堂遷台之國清。
又侍焉。悉究其學。
繼遊錢唐。謁雲夢澤公於演福。
俾綱維其眾。由是聲譽驟起。
甞手寫法華經三帙。
其一以墨。二用黃金。
三則出指血也。出世餘姚之積慶。
辨香卒歸冶堂。至大初觀光上國。
高麗瀋王．璋王秉意教門傾心內典。
問法師授據經論。
談辨雲興。引見武宗。
皇帝降璽書復台之瀑布。
既領寺事。廣興土木。
更瓶殿宇及佛菩薩天神之像。
明年朝京賜金納失失伽黎。
加佛智強範海月寶淨妙慧大師號。
特命講經三藏試鴻臚卿以冠其首。
繼奉青宮令旨。撰金剛膽巴上師行業傳。
書成經進。同高僧傳入藏。
賜賚優渥。荐沐綸音。
升住杭之天竺靈山。
師極力振興。犯律軌者擯斥焉。
持行業者與進焉。
人多嚴憚之。四方學子捿止輪下。
師皆待以殊禮。甞曰初學難同老成〔云云〕。
累聀充講。乃分內事。
初學之士離父師。
棄鄉井。非負道念奚能至是。
吾等據宗師之位。
不以禮貌汲引。使其望涯而退。
寧不為斷佛種人。
延祐中瀋王遊江浙。
集諸山碩德於郡之明慶律寺。
啟如意輪懺期。竣事設伊蒲饌。
有司供張。推王中居高座廁。
諸山下席。法師昌言於前曰。
今日齊事誰為之。
審斯禮。甚非王者待教門之意。
即令撤下其座。王欣然服從。
即延諸山上席。聞者莫不韙之。
尋歸越城。購別業。
奉母氏食息其中。
夷險不貶其志。至治初英宗皇帝踐祚。
入覲被旨再住下天竺。
名香馹騎絡繹于道。
錫予無虗日。明年復趨上京。
寓慶壽寺之西堂。
名公鉅卿從師論道。
戶外車馬常滿鄈丘。
李公仲賓．吳興子昂趙公．漁陽鮮于伯機．東陽柳公道傳皆與師交。
詩文酧唱累滿卷軸。
師以母老。欽省侍丞欲還里。
至下邳。忽得微疾。
#CB15164;謂左右曰。
吾平昔講貫。鮮事利養。
雖處住持。然皆廢弛之餘。
力莫能興。思仰聖上鴻福。
少展未景。今既若此。
時緣可知。而等能以白金奉吾母。
死無所憾。言畢書偈遂卒於舟中。
是歲丙寅十一月十日也。
其徒奉遺骨歸葬受經之石奇山。
世壽八十五。僧臘四十三。
所著有讀教私記。
其詩文曰天遊集。
前奎章學士蜀郡虞公為之序。
師神觀雄邁。音吐如鐘。
英風剛氣。震動山岳。
自國家崇尚教乘。
海內宗匠莫不奮躍所長以趨至化。
故世道益理教法益振。
師出入禁闥二十年。
際遇三朝。聖君賢相能以吾佛妙說彌縫昌運扶樹教基。
使東南弘天台之學者金舂玉應。
為世所重。殆非偶然者矣。
other:: 
# 剡源先師法嗣
剡源先師法嗣
other:: 
## 法師允澤
法師允澤 ^742a8

字立翁。自號雲夢。
越之剡溪人。俗姓求氏。
師生時。伯父夢神人東下。
輿服導從非常。明日瑞彩充幃。
異香滿室乃娩。在褓襁。
神氣冲裕。齠齔類成人。
不茹世味。十四出家于報恩寺。
投剡源妙悟法師得度。
明年稟具。習法華．楞嚴．楞伽諸經。
悉通大義。玅悟時主浙東西名剎。
從學者常數百人。
師侍巾瓶盡得其道。
一心三觀之旨洞然無疑。
年二十九出住崇壽。
如新發硎。上慢退席。
繼遷廣福。起廢歸侵。
刻石猶在。復升延慶。
講席大啟。樓殿#CB13748;新。
粥魚齊皷歲入有加。
孤山以玄門廢。師起而寺復。
開山之席乃成遠襲。
國清以禪宗革。師出而論定。
雨華之塵乃授同門。
基故宮以創興源。
而規畫之。而闡揚之。
相形勢以#CB15210;演福。
而指授之。而振起之。
下至姚園五百羅漢寺日崇且闢而綱維之。
余山建報恩為退處之地。
龍井創安養為十方學子之歸。
剡之報恩則又追崇其師之鄉也。
一皆崇以棟宇。入以土田。
慈恩之報意亦勤矣。
師凡再詣闕庭。世祖神功文武皇帝召見。
問佛法大旨。賜齊香殿。
授以紅金襴大衣。
錫佛慧玄辨之號。
璽書屢降。光被諸方。
便教之冠於禪者。
實師之功也。翰林伯淳張公#CB15364;為權實之教魁。
圓頓之宗碩者。殆非虗語。
大德丁酉七月十六日留偈示寂于南竺演福。
越八日門人奉遺骨塔于龍井之安養。
春秋六十有七。僧夏五十有三。
得法弟子志安．元淨．性澄．淨真．宗渠等四十餘人。
師歷名剎七復道場。
二被璽書。三其道德之隥重。
考燄之輝赫。一時王公大臣交致問法。
宗工磌士北面服膺者亦有所自矣夫。
other:: 
# 東屏吾法師法嗣(佛光下)
東屏吾法師法嗣〔佛光下〕
other:: 
## 法師元凱
法師元凱 ^742b48

號南叟。以南天竺演福第一座出世青鎮廣福。
初寺西向而紆。議開正路以易之。
三十年弗克底成。
延祐三年南叟既至。
以弘教為急務。故人從之者日益眾。
乃架橋芙蓉浦曰翠波。
疏榛穢直至。車溪墓道。
作門揭其扁曰。車溪祖關。
又搆亭曰景遠。所以尊祖也。
始開正路得大坦平。
所以繼志也。宋大參陳公簡齊奉祠于寺。
與大儒葉天經．詩僧大圓叟洪智講道賦詩。
作三老亭於浦上。
既久廢。南叟亦即其基作亭以復其舊。
所以敬賢也。翰林待制周仁榮寺記云。
南叟之行學事業逈異於眾。
宜所建立。克輝前哲。
故喜道之以為記。
other:: 
# 雲夢澤法師法嗣
雲夢澤法師法嗣
other:: 
## 法師性澄
法師性澄 ^743a6

因字以為號曰湛堂。
家本越之會稽。故又以越溪為別號。
父孫君滿。母姜氏。
夢日輪從空而墮。
既覺。初日正照其榻。
師遂以生。幼有異質。
四歲戲拈筆為佛像。
授以經書即能成誦。
若宿習然。至元丙子出家。
投佛果寺石門殊律師。
明年祝髮受具戒。
持法華經以為日課。
石門謂。三世佛法。
戒為根本。而通其遮性雙單制聽止作之義。
歲乙酉始依佛鑑銛法師為天台之學。
聞#CB13748;山講席之盛。
更往依焉。尋歸侍石門。
時弘公道夫．靜公仁叟適相密邇。
二公皆宗門巨擘。
朝夕咨扣得益為多。
逮石門示寂。乃謁雲夢澤公於南天竺。
一見深加器重。歷居要職。
天台國清寺實智者大師行道之所。
或據而有之。且易教為禪。
師不遠數千里走京師。
具建置之顛末。白于宣政院。
平復其舊。以秘密教不傳於東土。
因稟戒於膽巴上師。
既入其室而受覺海圓明之號。
又從哈尊上師傳修習法門而究其宗旨。
元貞乙未入覲于上京。
賜食禁中。復以國清為言。
宣政院為奏請降璽書加護。
命弘公主之。辨正宗緒扶植教基。
使來者有依庇焉。
師欲東遊勾麗求天台遺書。
先上書其國之嗣王。
而彼國答以無有遂止。
再詣上京。陛辭而歸。
大德丁酉出世東天竺之興源。
丁未吳越大旱。師為說法禳禱。
好事之家多為感動。
指所有以活。其不能自食者死。
無以斂。則為掩其遺骸。
仍作大會普度之。
至大戊申遷住南天竺之演福。
郡長官剡上其道行及濟人利物之功于行宣政院者。
轉聞于朝。降璽書加護焉。
至治壬戌驛召至京師。
入對明仁殿。被旨於青塔寺校正經律論三藏。
有司供張。歲時錫予為禮殊厚。
駕幸文殊閣引見問勞。
賜食正旦。及天壽節再朝於大明殿。
賜以無量壽經。挍正事畢。
特賜金襴袈裟加以御用衣段已給驛券。
將南還。俄有旨。即白塔寺建水陸大會。
亟相東平忠獻王留陞座說法。
眾感悅服事。聞寵賚尤渥。
仍降璽書加護。追號佛海大法師。
一時文學侍從之臣皆賦詩以美之。
泰定甲子選住上天竺。
越至順辛未七年矣。
是歲六月朔。撾鼓告眾曰。
吾三住名山逾三十年。
自行無益。世緣有限。
雖愧不敏。古德風烈猶或可攀。
即說偈。以辨才歸龍井自喻。
眾固留不可。竟拂衣歸南竺雲外齊。
歲餘東還佛果以終老焉。
師所至學徒坌集。
諸方宿衲素有時名者爭趨其座下。
誨迪獎勵未甞少怠。
台乘四書大小部講徹則復始。
雄談愽辨風駛濤湧。
有疑而未決者折以數語。
莫不冷然意解。晚年薦志淨業。
晨昏繫念雖病不廢。
曾屏絕左右修一心不亂觀門七晝夜。
屢感瑞應。至於統領庶務。
細靡密未始憚煩。
規制庳陋則增廣#CB07055;之。
居處弊壞則繕完之。
資用儉薄則經度之。
不以其涉於有為而忽之也。
佛果久廢。師歸休其中。
慨念石門付囑之重。
罄己槖一新之。一日眾以月旦問訊如常。
時師遽迎之曰。老僧向非退閑。
十二年幾在半途。
今日則有。明日則無。
光陰其可把。既乎煩大眾點指行李。
用表無常。眾為念佛。
師曰。止止。佛須自念。
明日却勞送別。黎明眾集。
端坐書偈而逝。至正壬午八月二日也。
春秋七十有八。夏六十四。
奉全身窆于清泰院。
先是師在上竺剏流香塔院以奉開山臻法師．洎如法師。
而肖己像於其左。
至是分爪髮建塔其中。
及南竺明靜塔院。
以為後人展敬之地。
所著有金剛經集註．消灾經注．彌陀經句解．仁王經如意論。
呪經科並行於世。
嗣其法者弘濟．本無．允若．大安．善繼等若干人。
other:: 
# 古源清法師法嗣
古源清法師法嗣
other:: 
## 法師蒙潤
法師蒙潤 ^743a30

號玉岡。海鹽顧氏。
父敏。隱君子也。母強氏。
祥應法師清公之甥女。
師方娠。母感異夢。
年十四棄家依清公於白蓮花。
甞禮護伽藍神。土偶輙仆若荅拜然。
左右皆驚。授以經書應口成誦。
命禮院僧一祥為師。
祝髮進具。從古源受天台家金錍．十不二門諸書。
即能了其大義。會古源歸寂。
又從竹堂傳公以卒其業。
因苦學嬰奇疾。修請觀音懺七七日。
既獲靈應。疾愈而心倍明利。
勤說勤行。自集慶維那分座於演福。
湛堂澄公來莅教席。
號為極盛。師陞居第一座。
凡所闡揚。辭暢旨顯。
老成宿學咸敬服焉。
出世於海鹽德藏。
長夏講法華經。聽者日千餘人。
屠沽有為之易業者。
瑞應不可勝紀。遷主演福。
宗風益振。居六年退歸白蓮花修念佛三昧。
依之者益眾。日於肇公講堂為說止觀。
間語其徒曰。吾祖智者所謂風烟山水外足忘憂。
妙慧深禪內充愉樂者。
其在茲乎。自是誓不出山。
行宣政院強起之主下竺靈山。
時寺新#CB05137;惟普賢殿巋存。
因慨然曰。吾茲寺成於慈雲。
一殿尚存則祖師願力有在。
乃首加葺治。次苐構諸堂舍。
然不以經度程督之勞癈教。
事晝夜講演無倦色。
率同志修法華三昧。
感普賢放光現瑞。
居三年以涉世將迎幸其素志。
復歸白蓮老焉。至正二年十二月二十六日示寂。
呼子實．法明#CB15081;示止觀安之法。
且告之曰。吾生緣殆盡。
茲惟其時。驟#CB15364;佛號數考。
泊然而逝。世壽六十八。
僧臘五十四。明年正月三日茶毗。
得舍利於遺燼中。
始師無恙時。有請預為造塔者。
以偈謝之曰。死後茶毗一幻身。
盡収白骨煅為塵。
何須石塔標名字。
畢竟當初無此人。
其人遂不敢復請。
至是門人建塔於風篁嶺下白蓮華院之六唯亭。
奉舍利藏焉。所着有四教儀集註行於世。
師神資頴秀出於天賦。
道力純固。觀慧虗融。
志在他有所即應利。
甞求古源塔銘於凌陽牟公。
問以三觀之義。其答如響。
公擊節不已。以為聞所未聞。
每與儒士折衷儒釋所談理性之異同。
無不嘆其言簡而理盡。
及於徇緣御物一本於誠。
所至道俗嚮慕。或捨所居或剏寺宇以延致之。
在嘉禾則有演壽．吉祥．慧光。
在杭則有壽聖．瑞光懺院等。
至於自行之精進。
修常坐三昧以九十日為期者七。
法華．光明．大悲．淨土諸懺法不計期數。
而潛德密行證語所及。
有未易淺窺者。此特其應迹而已。
天目中峰國師甞致書曰。
法師能以芬陀利香充塞宇宙。
人謂古佛復出。信矣。
other:: 
# 佛海澄法師法嗣
佛海澄法師法嗣
other:: 
## 法師弘濟
法師弘濟 ^743c48

字同丹。別號天岸。
紹興餘姚姚氏。蚤孤投從父舜田滿禪師出家。
其祖繼公授以妙經。
應口能闇誦。十六薙染。
二十進戒。持四分律。
忽自奮曰。律可學。
教不可學乎。遂往四明延慶。
從半山全公習衡台止觀之書。
甞修法華．金光明．淨土期懺。
在觀定中都智者國師授以犀角如意。
自是講貫了無留碍。
時大山#CB15210;公主松江延慶。
佛海澄公董杭之演福。
學徒川委。並延師居第一座。
高昌總統般若室利公。
學通華梵出入經論。
以本國言與法師譯小止觀。
文采粲發。公深敬服。
泰定初開法圓覺。
倡佛海之道自師始。
兩浙學人奔湊。師罄大小部帙。
晝夜弘演多所啟發。
明年鹽官洲崩。行省亟相脫驩公憂之。
禱于上竺廣興法事。
命法師親履其地。
仍令有司修水陸大會七日夕。
法師呪以沙水。足迹所按土皆凝然。
至今居民不化魚#CB16792;者。
葢師願力有在也。
天曆改元陞住大集慶。
歲饑喟然嘆曰。吾教雖以食為外命。
其如四眾何。即退處別室。
吳人以#CB00562;幣來聘師。
誘掖來學留姑蘇者六夏。
至元再紀之五年。
郡以圓通久廢。屈師主之。
則曰。先德弘化。報地主恩為重。
越吾父母#CB15131;。
欣然應聘。至焉。糧食闢齊舍。
攝徒侶至數千指。
隘無以容。咸謂茲山自開。
香嚴重興。後五十年無此。
作四載又謝事。旋故丘。
專修念佛三昧。當會心處不知念而非念。
非念而念也。扁室曰其中。
着銘以自見。至正七年年八十矣。
杭三宗又以大普福起之。
師堅臥不赴。門人法航請曰。
圓頓大教退藏於密久矣。
不在此時作某等龜鏡。
將抱終身之憾。乃束裝徑度。
居亡何海內兵興。
竟拂衣還山。開清鏡閣而深蟄焉。
龍翔咲隱訢公有詩美之。
甞閱楞嚴經古註。
繁簡不倫。方將折衷其說。
俄疾作進。諸徒申淨土法門有未解師意者。
師厲聲曰。死生難。
頃之書偈而逝。至正十六年三月十日也。
世壽八十六。僧夏七十一。
嗣法上首上竺．道臻．超果．允中．雍熈．淨琛．圓通有傳等。
先是師卜地受經之西崦。
植松其上。標曰松華塢。
其法孫至大以陶器奉蛻質焉。
導治命也。師狀貌魁偉。
言吐洒然。魯誥竺墳過目不忘。
緇白無貴賤爭導事之。
平日以疏通教觀為務。
講法華妙義無慮百十會。
若杭城東之吉祥。
西湖之崇福。獲之南翔大德。
皆有瑞徵感天雨花。
集賢仁榮周公曰。
法師才贍而言約。
器宏而道深。安陽明善韓公曰。
師才全學愽。以文寓意。
無求於名觀二先生之言。
可以知師之為人矣。
所著有四教儀紀要．天岸外集。
並行於世。至若上堂題贊詩頌。
時#CB15364;獨步。
不俟編集。傳諸人人焉。
other:: 
## 法師本無
法師本無 ^744b34

字極元。或以其宴居之扁#CB15364;為我菴。
台之黃岩著族。姓陳氏。
父自然。素業儒。其高曾皆以科舉取顯仕。
父早世。母趙清献公抃四世孫。
賢而知書。師在髫齓。
母課之語孟。殊進年十三。
依方山寶禪師於瑞岩為落髮受具柢。
中竺元叟端禪師留居侍旁。
時佛海澄公住演福。
而寺之方山大公佐焉。
實師母黨親。每過候之。
輙以老病相屬托。
遮挽不聽去。咄曰。
佛法隨緣。若果無情耶。
會澄公亦問以山家教義開其意。
玉岡潤公從臾其間。
師由是無它志。篝燈達曙。
深契二威緘授之妙。
而荊溪四明記述之詳。
過目皆能口辨指畫。
以極其淵奧。故任之紀綱而眾濟其才。
位之表率而眾熏其德。
甞曰。文字之學必待靜默而後有所悟入。
師得之矣。俄以宣政院檄出住鳳山崇壽。
繼遷普福及明之延慶。
詔書法旨累加漿譽。
授以佛護宣覺憲慈匡道之號。
時教法大行。簦笈趨擁。
鼓聲籤顯靡間晝夜。
其智謀幹力有餘地。
則理產業。飾佛像。
起頹仆。為壯麗事。
蹟見所在#CB15156;刻。
若以金新昌彌勒像板。
集註楞嚴經。亦其化風所致。
師性姿高潔。所交多名士大夫。
若屬文議論雄拔。
有山意集行世。尤不耐紛#CB16838;。
稍遇之則引避。#CB15164;延慶酬應煩劇。
即築溪舍南湖上以老焉。
至正二年納麟高公使行院。
起師住上天竺三年。
癸未示寂。世壽五十八。
臘四十二。門人以其遺體塔于上竺之流香別院。
嗣法弘道．慧隱．允中．大始等。
other:: 
## 法師允若
法師允若 ^745a22

字季蘅。族相里氏。
父慶。以儒行#CB15364;。
師九歲能通春秋。
其父方以亢宗為期。
忽翛然有出塵之想。
乃依雲門廣孝元公祝髮。
十五納滿分戒。渡江至虎林謁大山#CB15210;師於興福。
授以天台諸乘即知大意。
已而聞佛海澄公主南竺演福。
四方名德多來棲止。
而方岩則師．愛山靜師尤龍象中#CB15364;雄者。
師復住依焉。凡法智立陰觀妄別理隨緣究竟蛣#CB04762;理毒性惡等文。
益推斥其義而沉涵之。
至於恩清之兼業。
昭圓之異說。齋潤之黨邪。
仁岳之背正。亦皆察其非是及所以害道之故。
心既有得乃質之二師。
而復取正於澄公。
聲入心通解行日著。
澄公甚器之。俾歷要職。
至治初澄公奉詔入燕都挍正經律論三藏。
遂白其行業於帝師大寶法王。
錫以慈光圓照法師之號。
大德中出世昌源淨聖。
丁歲侵師為經度之。
田之菜蕪者闢之。
室之弊漏者葺之。
踰三年演福請師居第一座。
攝眾千餘人。師持規峻整。
升堂入室具有儀範。
經其指示多所悟入。
泰定中行宣政院請主興福。
當是時倡道杭之南北兩山者。
若天岸濟我庵．無玉庭罕與師皆有重望。
人#CB15364;為佛海四天王。
居無何。退皈雲門。
與斷江恩師．體畊逸師翱翔千岩萬岳中。
人又目之為雲門三高。
至正間起主越之圓通。
亟相康里公具疏延主下竺靈山。
有瓔珞泉其涸已久。
師持錫扣岩祝曰。
吾緣苟在是。泉當為吾一來。
言始脫口。泉果涌出。
戶部尚書貢公師泰。
比之慈雲重榮檜。
命名曰再來泉。作文記之。
師四坐道場。教雨灌溉如甘露醍醐。
飲者心泰。尋以年高退居雲門。
築深居精舍。以法華觀慧三昧為暮年淨行。
會天下亂干戈紛擾。
師與之遇。脅以白刃毅然不為屈。
因遇害。白乳溢於地。
實至正己亥二月二十九日。
世壽八十。僧夏五十有五。
兵既退。其徒孫息幻具衣棺為斂。
闍維之夕獲舍利甚夥。
塔于雲門之麓。師風度簡遠。
不妄言笑。趙魏公孟頫呼之為僧中御史。
善詩若文。雄健有法。
黃文獻公溍為序其首。
謂其遊戲如幻。變化不測。
理事混融。不相留礙。
一時名公卿如鄧文肅公．袁文清公．虞文靖公．韓莊節公皆與師方外交。
而忠介公泰不華歆豔為尤切。
函書問道殆無虗日。
雲門之旁有若耶溪。
世以法師名高宜配地望。
故復稱之為若耶溪。
嗣其法者則集慶友奎．演福良謹等。
或者以師素履之美而不獲考終命。
頗致疑焉。殊不知定業所感千劫弗遷。
雖以西域聖師深入神通三昧。
或為鴆毒所加。或罹刀劍之厄。
卒未能免。何傷乎道德之高也。
other:: 
## 法師善繼
法師善繼 ^745b22

字絕宗。族婁氏。越之諸暨人。
母王氏。當有妊。夢神人授白芙蕖乃生。
始能言。見母持佛號合掌隨聲和之。
年稍長。季父客授山陰靈秘寺。
從治春秋經。竊窺三藏諸書。
嘆曰。春秋乃世間法。
欲求出世。非釋氏將疇依。
即投其寺僧思恭祝髮授具戒。
從杭之興福大山#CB15210;公習天台教觀。
時大山遷雲間延慶。
師復往南竺演福從湛堂澄公。
間問之曰十不二門屬何觀。
法師曰。三種觀法屬對三部。
此文既與止觀同成觀體。
的是從行。又問諸經之體為迷為悟。
師曰。體非迷悟。迷悟由人。
顧所詮經之旨何如耳。
湛堂喜溢顏色曰。
真法輪將。它日有望於子矣。
宗周文公時住集慶。
豔師之學。延曲賓師。
尋領懺事。湛堂復招師居座端。
南竺素稱教海。師提唱宗乘有聲。
絕出於四方。會湛堂遷上竺。
而玉岡潤公來補其處。
仍留師居其職。學徒四集。
無不涵腴飲醇克足而後去。
天曆己巳出往良渚大雄。
日講金光明經。夢法智謂之曰。
汝所談經與吾若合符節。
惜乎所踐猶未逮其言耳。
遂益篤精進之行。
至正壬午高公納麟為宣政院使。
移住天竺薦福。丙戌江浙行省左亟相朵爾只公領院事。
陞住天台能仁。凡三主名剎。
執經輪下者多豪俊之士。
開闡法華妙玄文句五章四釋奧義昭晣。
且#CB15081;勵之曰。
吾祖有云。止觀一部即法華三昧之筌#CB04590;。
十乘十觀即法華三昧之正體。
須解行並馳。正助兼運。
則圓位可登。而不負吾祖命家之意。
未幾兵難荐作。其高弟是乘請師还華經。
歡然就之。且以無常迅速。
嚴修淨業。繫念佛名晝夜不輟。
一日集眾而言曰。
佛祖弘化貴乎時節因緣。
緣與時違。化將焉托。
吾其歸矣。遂索筆書偈端坐而逝。
時丁酉七月二十二日也。
春秋七十有二。夏六十三。
火化齒牙及舌根不壞。
舍利纍纍然。斂骨塔于靈秘之西坡。
嗣其法者靈鷲懷古．延慶自明．崇壽是乘．
演福如玘．能仁淨昱等。
師氣局衍裕。行履固純。
山家諸書無不精徹。
大江東南推為教中之宗。
講演法華．金光明凡若干會。
主修懺期所感靈異不一。
是乘甞請著書以淑後人。
師曰。吾宗本離言說。
不得已而有言。為彰授受也。
是故章安結集之後。
不過代相緘授。其間或有斥邪衛正者。
亦豈好辨哉。今大經大法粲如日星。
宜修習不暇。奚俟予言。
聞者悅脫。續佛祖統紀卷之一
 ^746a8
