華嚴懸談會玄記卷第十一
collector:: 蒼山再光寺比丘　普瑞集
orig:: 
疏：七、說勝行者。以所說勝行為因，能說言教為果。
若不修行，成道無日。
如數他寶，自無其分；說食與人，終不能飽。
匪知之艱，而行之艱。
經云：不如說行於佛菩提，則為永離。
故君子下。君子者，大人也。
賢智有德，謂之君子。
上敬尊長，如臣事君；下恤萬民，如父育子。
故曰君子。彼疏云：不憂無祿位，但憂無立身之才學耳。
以況行人不憂無圓融行布之位，但憂己德行不立。
commentary::  ^160b9

鈔：包氏者，後漢儒林傳云：包咸，字子良，會稽曲阿人也。
少為諸生，習魯詩、論語。
舉孝康，除郎中。建武中，入授皇太子論語，又為其章句。
拜諫議大夫。永平五年，遷大鴻臚。
彼疏云：不憂無人知見於己，求善道而行之，
使己才學有可知重，則人知己也。
今引上二句行成得位，證此由行，故得位也。
求為可知者，行成得名，以行為能立，名與位皆所立。
人為能立，行為所立，故云及所能立，皆是行也。
下兩句行成得名，非今所用。
今為下，疏欲證前由行得位，故但引前兩句耳。
orig::  ^160b23

疏一、頓成諸行者，新經疏云：此復有二義：
一、約心觀，二、約性融。
今初，謂一念相應，能頓具故。
謂知此心即是佛智，佛智即是無念。
無念心體，內、外無著：一、諸過自防，〔二〕、忍可諦理，
〔三〕、離身、心相，〔四〕、寂然不動，〔五〕、了見性空，
〔六〕、善達有、無，〔七〕、進詣妙覺，〔八〕、是真信習，
〔九〕、決斷分明，〔十〕、十度具矣。
十度既具，餘行例然。
故修一行成一切行。
二、約性融者，以修一行稱法性故，性融攝故，
令此一行如性普收，無行不具。 ^160b43

疏十住品云下，言等者，次云：文隨於義義隨文如是一切展轉成此不退人應為說。
又彌勒告大眾言：餘諸菩薩經無量百千那由他劫，
乃能滿足菩薩行願，乃至此長者子於一生內，
則能淨佛剎，乃至則能具足普賢諸行。
皆一行即一切行義也。
commentary::  ^160c14

鈔：等取一障，一切障等者，問：今證一行，一切行何證？
以斷障、修證耶？答：以此皆行中別義。
障是行之所斷，斷以行為能斷；修正約行，證則行之所證故也。 ^160c24

▲鈔：初、說十句等者，此指一斷一切斷等文也。
經云：欲疾滿足諸菩薩行，應修十種法，
所謂：心不棄捨一切眾生：一、於諸菩薩生如來想，
〔二〕、永不誹謗一切佛法，〔三〕、知諸國土無有窮盡，
〔四〕、於菩薩行深生信樂，〔五〕、不捨平等虗空法界菩提之心，
〔六〕、觀察菩提，入如來力，〔七〕、精進修習無礙辯才，
〔八〕、教化眾生，無有疲厭，〔九〕、住一切世界，心無所著。
次有五十句，謂：十種清淨、十種廣大智、
十種普入、十種勝妙心、十種佛法善巧智。
下疏云能治深妙。
〔若所治，即下百萬障是也。〕
後五十展轉，依初十是為初，即攝後一治一切治。
說有前後，得即一時。
評曰：別是一斷一切斷，并一修一切修，通一行則一切行也。 ^160c30

▲鈔：一、念嗔心下，即所斷也。
經云：佛子！我不見一法為大過失，如諸菩薩於他菩薩起嗔心者。
何以故？佛子！若諸菩薩於餘菩薩起嗔恚心，即成就百萬障門故。
所謂：不見菩提障，不聞正法障，乃至遠離三世諸佛、菩薩種性。
下疏云：決定毗尼經云：寧起百萬貪心，
不起一嗔，以捨眾生違起大悲，莫過此故。
既一惑成百萬障，則一障、一切障義，惑惑皆然。
今從重說。雖標百萬，略列百門。
古人寄位分五，是知通障一切。
信尚不起，況諸位耶？
又所障法界，如帝網重；重能障同，所亦無盡。
故知百萬猶是略明。
問：上之斷惑，約何位斷？
答：准教章云：準上下經，文有四種：一、約證，
謂十地中斷；二、約位斷，十住已去斷；三、
約行，十信終心斷；四、約實無可斷，以本來清淨故。 ^161a6

▲鈔：故偈中下，約所依顯能依行。
時既延、促自在，行亦一、多圓融。
妙嚴品約法顯行，可知。
orig::  ^161a34

疏乃至等覺中行者，問：前彰地位中直至妙覺，
此說勝行秪至等覺，其故何耶？
答：位是所得，通因及果；行為能得，唯至因圓。
以等覺因圓，便能至果，故行不說妙覺。
淨行品疏：鈔說約行修有障等，但四十一位行；
妙覺位是所求，無障，非行故。
commentary::  ^161a40

鈔：體即三心者，是起信文。
疏云：一、體直心，即大智。
無所執著，絕能、所念，名念真如。
後二心以其為本。
二、深心者，樂修諸善，謂四弘願等。
雖發此願，而無分別，契前直心；諸行相中不可稱量，故名深心。
三、大悲心者，見受苦眾生，方便救拔；見得樂眾生，護令不失。
雖發此心，而無愛見，即無緣悲，故曰大悲，亦順直心。
又以前二心皆為眾生，則無心非悲。
以悲、直二心，皆順深心，則行、願無涯。
說即三心次第，發必不得單行。
言四弘等者，等一切願也。
貞元疏云：以大願為主。
然願無量，而多說四弘者，對於無作四諦理故：
一、眾生無邊誓度者，度於苦源；二、煩惱無邊誓斷者，
斷於結集；三、法門無邊誓學者，學於道諦；
四、佛道無上誓成者，證於滅理。
言無作者，不同小乘有生、滅，謂造境即中，無不真實。
陰、入皆如，無苦可捨；煩惱即菩提，無集可斷；
邊、邪皆中、正，無道可修；生死即涅槃，無滅可證。
無苦，無集，即無世間；無滅，無道，即無出世間。
不取不捨，直趣真實。
若更深入，應知：一苦，一切苦，則一度，一切度，
事事無礙故；一惑，一切惑，則一斷，一切斷；
一道，一切道，則一修，一切修，萬行一體故；
一佛，一切佛，一成，一切成等。
然此深義是上圓融行之願也。
上圓融雖約行說，此約願說。
思之。 ^161b2

▲鈔：七十八、經云者，即慈氏章中文也。
言大悲為油者，約喻，即油不盡而燈不滅；
約法，則大悲無盡，大願無窮，智光不息，恒照法界。
行願品云：是故菩提屬於眾生。
若無眾生，一切菩薩終不能成無上菩提。
言上求，即直心；下化，即悲、願。
照理起行亦然。故云不出此故。 ^161b44

鈔：言相者下，釋疏中相字，而有四義：一、
無相為相者，以發心文云今所發覺心遠離諸性、
相故；二、同法界相者，同理、事無礙法界，
事、事無礙法界故；三、無分量相者，無分齊頭數等行相可稱量故；
四、無齊限相者，貞元疏云：若約悲、願二心無齊限，
盡度眾生，盡修諸行故；約直心無齊限，
下無眾生可度，上無菩提可求，中無萬行可修，亦無真如而為所念。
淨名云：捨於分別菩提之見。
菩提者，不可以身得，不可以心得，寂滅是菩提，滅諸相故。
若融上三心，則度而無度，修而無修。
故光明覺品經云：若於一切智法發生迴向心見心無所生當獲大名稱。
鈔：言功德下，釋疏中功德字。
言無德不收者，貞元疏云：經云：一切功德皆在最初菩提心中安住故。
是以語其智，等虗空而非類；論其德，碎塵剎而難量。
極念劫之圓融，盡法門之重顯。
初心契於佛智，豈有邊涯；微滴入於天池，齊無終始。 ^161c8

▲鈔：發心品十種大喻下，經云：佛子！
假使有人以一切樂具供養東方阿僧祇世界所有眾生，
終於一劫，然後教令淨持五戒。
南、西、北方，四維，上、下，亦復如是。
乃至云：教令住辟支佛果。
比發心功德，百分不及一，乃至優波尼沙陀分亦不及一。
此即第一喻利樂眾生喻也，二、速疾步剎喻，
三、知劫成壞喻，四、善知勝解喻，五、善知根性喻，
六、善知欲樂喻，七、善知方便喻，八、善知他方喻，
九、善知業相喻，十、善知煩惱喻，十一、供佛及生喻。
隨一喻而十者，十門校量顯勝，總有一百一十門。
今云十喻百門者，約大數耳，亦寄顯圓義故。
問：如第十一喻中云：有人以不可說不可說供具念念供不可說佛及眾生，
經不可說劫。此之功德全比，容許不齊，何以不及少分？
答：有三義：一、無時、處齊限故，二、稱法性故，
三、事事無礙故。問：此發心功德既爾，豈是行布行耶？
答：是即圓融之行布故。 ^161c38

▲鈔：獨覺、聲聞下，問起一念二乘意，退菩提心。
何以菩提心出，二乘安樂？
答：由佛出世，說二乘法，方有二乘得道。
佛因菩提心得，據本為言，亦從菩提心出。
有解云：菩薩發心，非但出生如來，亦令二乘迴心向大，
得大乘安樂之果者，非也。
今云二乘之安樂，故問：獨覺自悟，出無佛世，豈由佛出？
答：說得果時，云無佛世，必前世已見佛聞法，推本亦由佛出故。
又佛昔依一乘發菩提心，今於一乘分別說二乘，亦依菩提心出也。
故十住婆沙論第二云：一切聲聞、辟支佛，皆由佛出。
若無諸佛，何由而出？ ^162a22

鈔：此上三事下，貞元疏云：體、相、德三，不相捨離。
猶如日輪，體是珠寶，其相圓明，德無不照，
成熟糓稼，廓徹虗空，三無離理。
言為萬行之本者，離世間品云：忘失菩提心，
修諸善根，是為魔業。
善財求友，先陳已發菩提心者，是法器故。
彌伽翻禮於初心。
若敬白月之新吐，。
海雲驚其初發，美青松之始萌。
不有凌雲之心，豈展垂天之翼？
若無等佛之志，豈成妙覺之尊？
長流生死凡夫初發此心，為後萬行之本。
言即此發心，便名為行者，問：此中說勝行，何言發心耶？
故此答也。十信已上，即此發心，便名為行；
乃至十度萬行，皆名行相。
問：淨行品疏云：夫妙行者，統惟無念。
歷修萬行，疲役身心，豈當為道？
答：若斯見者，離念求於無念，尚未得於真無念，況念無念之無礙耶？
orig::  ^162a48

疏此二、無礙者。問：圓融行布，復說無礙，
即可如實能行，云何？
答：始則圓布，別修淳熟，自然雙具。
亦猶前之四地，真、俗別觀；至五地中，真、俗雙運。
若爾，何殊有作之修，終成敗壞？
答：善用其心不已，故能無心體極。
本不以有作為是，則非認賊為子也。
問：既無心體極，何須斷惡修善？
但以無心體極，善、惡無礙行之，復何礙耶？
答：為實無心體極，謂如能渡水之人，逆、
順、出、入自在者，得無礙行之。
其有力未任者，心雖欲得逆、順、出、入自在無礙，
以力未任，入必沉沒，難得出離。
幸須冷、暖自知，慎勿欺心而已。
故圭山云：世有非法之人，假為菩薩之行，
誑惑愚夫，說空、無相之言，不拘齋戒，以麤行為大乘，以真修為小教。
愚人不曉，却敬彼麤人，不知弟子有擇師之分。
既聞彼說已，仍須勘以聖教，合者名正，不合者名邪。
又須日夕體之，心在佛道，大悲利生，方堪歸依。
無得杜順和尚食肉，便乃食肉，彼却食臰屍，汝何不食？
誌公食魚鱠，吐之水盆，魚跳躍食鴿，口中飛出。
汝等為能如此自在否？
若更縱無知之心，阿鼻地獄，何門可逃？ ^162b36

疏：八、示真法者，所示真法為因，能示言教為果。
欲成下，躡前起後。
不體下，我等無始至今亦曾修善，云何猶不出離？
良以未能深心體達理、事等真實之法，
所修之善得人、天果，皆生死之業也。
今仍不求學通達，如何解脫故？
言故兜率下，上二句云：眾生無始來生死久流轉〔即法幢菩薩偈〕。
言此亦下，貞元疏云示四法界，今略言二也。 ^162c30

疏：九、開因性者，開即開說、顯示之義。
以所開因性為因，能開言教為果。
言上因、果、理、事者，因即第六、第七，果即第五，
理、事即第八。既皆性有，不唯但具性功德爾。
行願鈔徵云：如何開耶？
答：如出現品云：佛子！
如來智慧無所不在。
何以故？無一眾生而不具有如來智慧等。
即開因性也。若性非下，喻上性有，可知。 ^162c44

疏良以下。蓋為我等具足包含恒沙功德為體性，
即本有涅槃；全依本覺佛智之海以為根源，即本有菩提。
義分理、智，實無二體。
〔此釋因性二字也。〕
commentary::  ^163a8

鈔：初明因義下，恒沙性德即舉所具德，
顯能具體，即涅槃也；本覺、佛智約自體說，即菩提也。
此無二體。又本覺因性與佛果智本新似異，
然佛果智亦本有故，故云無二體。
故疏云：因、果、理、事，皆由眾生性有。
問：此何舉同教？沙德本覺之因性耶？
答：此性、德、智海實通別教，今且約同教一分以釋相也。
或可然在眾生有之，故非同教因性之義。
問：何以下，引涅槃、法華為證？
答：用涅槃、法華之文成華嚴之義，引同入別。
眾生既全，包此為身，故眾生與理、智而無二體。
orig::  ^163a14

疏但相變下。但真性隨緣受五趣身，名相改變。
執此凡相，謂別有體性，以是虗妄。
情執既生，本智斯隔而非。
commentary::  ^163a34

鈔：覆彼因義者，雖具理、智之因，由相變情生，
全不覺知，即隱覆義。
故須說經開示。言迷真如下，以楞伽五法釋此二段文也。
以瑜伽七十二亦有五法：一、相，二、名，三、
分別，四、真如，五、正智。
分別即是妄想異名。
下疏云：迷如以成名、相。
妄想是生悟，而名、相本如，執翻成智。
如外無智，智體即如。
此二猶空，寂照無礙。
言上對約境者，迷真境以成妄境故；下對約心者，失真心以成妄心故。
本唯一體，遂成五法。
既知如此，須開示之。
此釋開字之因也。 ^163a42

鈔：今令下，正釋開字，以能開言教為果。
言知心空寂者，經中顯說令我等知妄心空寂，
則無所變名、相之境，故合體也。
言達本下，通達本有智慧，元不於境住著，
則妄想亡滅，而正智生。
如前睡夢之人有覺者，警之令寤，即夢見惡身，
便是好身，即合體也。
豈有能合、所合？是故聖說真智證理之時，
無能、所相故。 ^163b12

▲鈔：真本下，重釋上文。
真本約性，深源約智。
亦可反此。如前作夢之人好身，何假功成？
覺時則亡。功本就覺，故正智何假外求？
如作夢之人不顛倒心，何假功用方成覺？
如行盡源成。言若寂照下，融理智也。
若寂然絕相，朗鑒居懷，行者能爾，則因性開矣。
由教令人開故。或眾生亦具開義。
言性即知見者，即上因性之理智，即佛知見也。
本有涅槃，知見性也；本有菩提，知見相也。
既能寂、照雙流，所以並皆顯現。
言故談下，顯教為能開也。 ^163b24

鈔：如示貧女下，涅槃云：如貧女舍內多有金藏，無有知者。
時有一人善知方便，語貧女言：汝舍內有真金藏等。
彼疏云：凡夫無德稱貧，能生真解名女，五蘊名舍。
即蔭有性，故言舍內有多金藏。
不覺自身有如來性，名無知者；善知造修顯勝之法，名知方便。
故經合云：眾生佛性亦復如是，無有知者。
如來普示眾生諸覺寶藏，所謂佛性。
此但知有佛性，未見未證，則教能指示令知，故云唯明示義。 ^163b42

鈔：二、使其下，釋。疏：第二義中具開、示、悟、入四義。
使其行者，修行義通開、示二義。
能銓教法，使其修行，如令掘寶藏，示義也；
能令行者見佛性，是開義。
開說名開，即開、示二義俱是能詮。
言教行者，先來不分明了知，今明了知之，
名悟；因悟證達，名入，即悟、入二義俱是行人。
言顯現之言下，即教開說，朗然顯現，對四義中開示義也。
或眾生悟入因性，顯現分明，則對上能詮開顯，故云顯現之言等。 ^163c10

鈔：經云：如有大經卷下，證上開示義。
下疏釋云：大經者，佛智無涯，性、德圓滿故。
潛入一塵者，略有三義：一、妄覆真故，二、
小含大故，三、一具多故。
一切塵者，無一眾生不具佛智故。
有一聰慧人下，出經益物，喻上離妄現前。
佛智亦如是下，合也。
佛智合上大經，眾生身及妄想俱合上塵。
諸佛下，合出經益物，可知。 ^163c26

鈔：唯以一大事因緣下，解疏文一句。
鈔：文分二：初指他經〔疏唯〕二正解釋〔二〕
初依慈恩且解事字〔大乘〕後自清涼具解一句
〔二〕初解一大事〔今略〕後解因緣家〔二〕初因緣無別屬於如來通於因果解
〔言因〕後因親緣疎屬於大事因緣唯因解
〔二〕初具釋〔二〕初屬大事〔又因〕後解因緣
〔正因〕後料揀〔斯則〕 ^164a2

鈔：大乘法師者，即玄贊疏也。
言隨應皆得意者，此段大意但釋知見大事，
亦可約義曲配事、物等四義也。
次文又云：為此大事因緣，所以出現世間大事，體即知見。
〔總出大事體也。〕真如所證義、理、境界，俱名為義證智；
能證、能知義、理、真境，即能證、所證能、所知見，並名知見。
或知正體智、見後得智，此二是用，此二本性即是真如，合名知見。
菩提體是有為，本有種子，多聞熏習，因修增長，體即四智。
其涅槃性，體是無為，本來而有，自性清淨，
後逢善友，斷障所顯。
雖一真如，逢緣證別，名四涅槃。
〔約菩提、涅槃釋開知、見也。
前當因性，此當開字。〕 ^164a28

鈔：今略釋下，絕待名。
一、佛因佛果者，真菩薩正行為因，如來實報名果，故稱為大因果。
並有幹事之能，〔周易曰：貞者，事之幹也。
有幹，即能有為事。〕
所謂令物皆得究竟解脫。 ^164a54

▲鈔：言因緣下，謂因由。
緣由所以之義，不分二別，但為前絕待因果幹能，故佛出現耳。 ^164a60

▲鈔：又因緣下，此因緣屬法，分其疎、親。
言屬大事者，以狹即寬故。
因緣即大事中因義故。
言正因、佛性等者，此出涅槃經。
今引祖據，知彼經文。
次釋今鈔。彼經二十八云：善男子！
因有二種：一者、生因，二者、了因。
能生述者，是名生因；燈能照物，名為了因。
煩惱諸結，是名生因；眾生父母，名為了因。
糓子名生，水、土名了。
六度阿耨菩提，名為生因；佛性阿耨菩提，名為了因。
復有了因，謂六度波羅蜜多佛性；復有生因，
謂首楞嚴三昧阿耨菩提；復有了因，謂八正道阿耨菩提；
復有生因，謂信心六度。
又云：善男子！因有二種：一者、正因，二者、緣因。
正因者，如乳生酪；緣因者，如酵、暖等。
又云：正因者，名為佛性；緣因者，發菩提心。
又云：正因者，謂眾生。
善男子！僧名和合。
和合者，名十二因緣。
十二因緣中亦有佛性。
十二因緣常，佛性亦常。
是故我說僧有佛性。
下疏云：然則緣因即是了因。
了因未必是於緣因，有親、疎故。
善友是於緣因，而必是了。
佛性名為了因，未必是緣，此約智慧性故。
〔以無漏智性本自具足，本有真實識知等義，當體名了。
又約有性，居然是了。〕
若以第一義空為佛性者，唯是正因，而非了因；
但為了因所了，而非生因所生。
若以智慧為佛性者，即是了因。
〔結成上義，生次文也。〕
若以五蘊為佛性者，名為正因，亦名生因。
然復生必對了，正必對緣。
又云：五蘊相續即是正因，亦名生因。
言正因者，是中道義，中道即是佛性。
〔上引祖據訖。〕次釋今鈔者，此有二對：初、正緣對。
言正因佛性為因者，即上涅槃云：正因者，
名為佛性，即中道佛性也。
望六度行，名為正因。
〔親故名因。〕緣因佛性者，即六度行也。
〔疎故名緣。〕言了因下，二、生了對也。
即般若為了因，意令行者修學般若，了第一義空之性為因，
如燈了物故。言生因下，即前五蘊為生因也。
欲勵行人依今五蘊，〔五蘊名生因。〕
發菩提心，修菩薩行為緣，如種生現。
〔上寂照義。〕若會解云：生因亦名正因，如穀生芽，正因攝故。
今由佛種起成菩提，故云生因，所生為緣也。
所生即菩提，此是果義。
今約以所生目能生，故屬因也。
評曰：上二解，前解以能生通緣因，〔五蘊為正因，發心等通緣因。〕
後解能生唯正因。
前解為正，若單穀無土等，不能生芽故。 ^164b2

▲鈔：斯則下，結揀也。
通揀四字。大事則因果幹能，故寬；因緣但說大事中因義，故狹也。 ^164c42

▲鈔：故彼經云下，證也。
佛種，正因佛性也。
萬行為緣，通於緣了，起斯佛種，成菩提故，即是生因。
故一句經，四因皆具也。
問：準下，鈔引此文釋之，有因、果二種性。
今何但證於因耶？
答：此中且說初義，於初義內復分二種因、緣。
彼但是此中後義，蓋影略以明也。 ^164c46

鈔：廣釋如別者，應指天台文句并慈恩玄贊，亦未可詳定。
而天台文句初廣引十餘家解，次開法華論意，
以為四釋：一、約四位釋。
開者，即是十住初破無明，開如來藏，見實相理，
緣修惑破，名使得清淨。
示者，惑障既除，知見體顯，體備萬德，法界眾德顯示分明，
故名為示，即是十行位也。
悟者，障除體顯，法界行明，事、理融通，更無二趣，
故名為悟，即十迴向位也。
入者，事、理既融，自在無礙，自在流注，任運從阿到茶，
入薩婆若海，即是十地位也。
然圓通妙位，一位之中即具四十一地功德，
秪開即具示、悟、入，更非異心。
二、約四智釋：一、道慧，見道實性，實性中得開佛知見也；
二、道種慧，知十法界諸道種別解惑之相，
一一皆示佛知見也；三、一切智，知一切法一相寂滅，
寂滅即悟佛知見也；四、一切種智，知一切法一相寂滅相，
種種行類相貌皆識，即入佛知見也。
又道慧如理名開，道種慧如量名示，一切智理、
量不二稱悟，一切種智理、量雙照為入。
此亦約實理無淺深中而淺深分別也。
三、約圓教四門橫釋四句者，空門一空一切空，
即開佛知見；有門一有一切有，即示佛知見也；
亦空亦有門一切亦空亦有，即悟佛智見也；
非空非有門一切非空非有，即入佛知見。
能通則四，所通則一，開、示、悟、入是能通之門，
所知、所見是所通之理也。
四、約觀心釋者，觀於心性三諦之理不可思議，此觀明淨為開。
雖不可思議，而能分別空、假、中心，宛然無濫，名為示。
空、假、中心即三而一，即一而三，名為悟。
空、假、中心非空、假、中，而齊照空、假、中，名為入。
是為一心觀而分開、示、悟、入之殊也。
所以四釋者，見理由位，位立由智，智發由門，門通由觀。
觀故則門通，門通故智成，智成故位立，
位立故見理，見理故名為理一也。
〔恐要知天台宗義，故筆于此。〕
言略釋如下者，下鈔云：古有多釋：一、法華論云：
開者無上義，〔論標名也。〕
謂除一切智更無餘事。
〔即雙開菩提、涅槃二無上果，謂知見之性為涅槃，知見之相為菩提也。〕
示者同義，三乘同法身故。
〔別示涅槃即法身也。〕
悟者不知義，不知唯一實事故。
〔今令知成報身故，即別悟菩提也。〕
入者令證不退地故，即是因義。
二、嘉祥云：開示約能化，悟入約所化。
能化有大開之與曲示，〔但說有性為大開，
言此是凡夫性，此是聖人性，因果理行即曲示也。〕
所化有始悟之與終入。
〔豁然了知故名為悟，修行契證目之為入，即始淺終深也。〕
然此天台破云：經明四句，皆云為令眾生語意為主。
前機得益，非開化主，應作所化人開悟，那即分兩句作能化開示耶？
今為通云：如經第二句云欲示眾生佛之知見，豈非佛為能示？
又法華論牒初句云如經欲開知見，令眾生知得清淨，
牒第二句云欲示眾生佛知見故，皆為約能開示說也。
若牒第三句，則云如經欲令眾生悟佛知見故，
牒第四句欲令眾生入佛知見故，此二句約所化悟入說也。
故經論正意自約能所明義，那忽破云四句皆云為令眾生耶？
華嚴亦云其性本清淨，開示諸羣生，亦佛為能示也。
只由此故，吾宗多引嘉祥此義也。
又清涼略釋云：謂開除惑障，顯示真理，
令悟體空，證入心體也。
又禪門釋者，北宗云：智用是知，慧用是見。
見一心不起名智，智能知五根不動名慧，慧能見是佛知見。
心不動是開，開者開方便門；色不動是示，示者示真實相。
悟即妄念不生，入即萬境常寂。
南宗云：眾生佛智妄隔不見，但得無念，即本來自性寂靜為開。
寂靜體上自有本智，以本智能見本來自性寂靜名示。
既得指示，即見本性佛與眾生本來無異為悟。
悟後於一切有為無為、有佛無佛常見本性，
自知妄想無性，自覺聖智，故是菩薩前聖所知，
轉相傳授，即是入義。
上二各是一理。〔上略釋是鈔主意，由鈔中指，故依會解繁引。〕
orig::  ^165a10

疏：十、利今後者。貞元疏云：諸佛設教，起則有始，用乃無終。
若雨滴滄溟，與海俱竭；一言稱性，與性齊終。
法界無終，斯教何盡？
故廣利無邊。然能利是經，所利是機。
今取能利為因，不同前機感取其所也。 ^165c40

疏發心品云等者，此品次前文中，由法慧說此法時，諸佛證已。
次經云：汝說此法時，有萬佛剎微塵數菩薩發菩提心。
我等今者悉授其記，於當來世過千不可說無邊劫，
同一劫中而得作佛，出興于世，皆號清淨心如來。
所住世界，各各差別。
我等悉當護持此法，令未來世一切菩薩未曾聞者，悉皆得聞。
下疏釋云：汝說下，顯益證成，通二世：初顯現在；
後我等下，顯及當來。
今初，清淨心者，以聞菩提，見心性故。
而經多劫者，然餘教說定三僧祇。
此宗所明劫數不定，略有四類：一、或展，
則無量不可說不可說剎塵劫，如法界品說。
〔即瞿目波仙人暫時執手，時經多劫等是也。〕
二、或千不可說，或減，或增，如大威太子及此中說。
三、或一生，二生，如善財童子、兜率天子。
四、初心即得，如前文說。
所乘之法既自在圓融，能乘之人亦遲、
速不定，念劫融故。
故彌勒云：一切菩薩無量劫修，善財一生皆得起信。
則以若遲，若速，皆為方便。
此宗楷定為權，並有聖言，無煩固執，不以長時而生退怯，不以速證而起輕心。
若遲，若疾，誓要當尅，是佛意也。
〔今以起信宗以遲、速為方便，則定三祗，故皆判為權。
今圓宗遲、速四說，並皆實也。〕
commentary::  ^165c48

鈔：等取餘經者，是疏引不盡自餘經文，非是他經。
疏云：吞服金剛喻，喻智德，智慧破惑，如金剛故。
以有智者，必無煩惱，故不共住。
orig::  ^166a38

疏設有菩薩等者，如教迹中釋也。
言生如來家者下，疏云：初住見心性故，
故名生家；四地寄出世故，生道品家；八地無功用故，生無生法忍家。
今此通三，兼顯凡夫解心，亦名生家，因、果無礙故。
commentary::  ^166a46

鈔：乃至深入下，下疏云生如來家為總，
乃至所引九句為別：一、以如境為家，無性攝論云：
謂佛法界，於此證會，名為生家。
二、以行法為家，具家法故。
三、俗境為家，世親攝論云：由此令佛種不斷故。
〔謂由後得智，了達俗境，觀機審法，說教化生，
令生依行成聖，佛種不斷故。〕
四、遠離非家。〔遠離世間，不是如來家法故。〕
五、以佛行為家。十住婆沙論云：初地菩薩行如來道，相續不斷故。
六、菩薩法性為家故。
七、當淨佛家。〔當來至佛位中，所得自在上，
心無疑惑，故淨也。〕
八、住本佛家。〔住本有性，不從師得之佛家也。〕
九、因果理事無礙家：前六自分家，〔但就因位說，通諸地。〕
後三勝進家。〔約果位說也。
因是能勝進，果是所勝進。〕
orig::  ^166b6

疏良以有非等者，鏡心錄云：依八識生滅有作之心修於萬行，
則見有實惑可斷，實行可作，當果可求，名為有作。
既依生滅有作心修，故所修萬行盡屬有作。
如木作器，器器皆木。
若頓悟真心本淨，妄心本空，故所修萬行盡是真心。
〔既屬真心，則名無作。〕
如金作器，器器皆金。
非謂全不修作，名為無作。
若全不修作，即是修外；求於無修，乃外道見也。
言無心體極者，既悟妄心本無，真心本淨，故所起心皆是無心。
何以故？謂知己所起之心本無，妄心元是真心也。
又若但無心，亦未能體極，亦不能一念契證也。
如肇公破支慜度心無義云：心無者，無心於萬物，萬物未甞無。
此得在於神靜，失在於無虗。
今云一念契者，若三乘望理，為一念契佛家；
今圓教中，一念即無量劫。
故一念契時，即已究竟生無生法忍家矣。
故新經序云：失其旨也，徒修因於曠劫；
得其門也，等諸佛於一朝。
言賢首品下，上半證有作之修，下半證無心體極。
由信該果海，故勝前福也。
下疏云：唯明誦持，餘略不說。
亦顯所行真行不可校量也。
即如說而修行，其福不可限 ^166b28

疏成見、聞益者，以成及益，皆通能、所。
能成能益，謂法爾常徧之因；所成所益，謂物之機。
見、聞唯局所益，謂能成名成，成之見、聞；
所成名成，成即見、聞。
依主持業二釋，如次益字例知。
下九亦然。而皆言聞者，望果聞因故。
commentary::  ^166c16

鈔：所以辨異者，亦為揀濫等者，以此十因亦探玄中義，
而此利今後是清涼新加，恐人濫于順機感中，故此辨異也。
言前但約時者，問：感者善根豈非行耶？
何得言但約時？答：以善根約時中說故。
言又順機多約於所等者，謂順機約所順之機善根為因，感能順教為果。
今此以能順教上有能利今後功用為因，
起教法之體為果，故不同也。
既云多約，有互通、少分二世義故。
言又順機但是別義者，即利益總、別也。 ^166c26

鈔：此十種益出於旨歸者，彼有十門，此是第九門，明經益中文也。
言從淺至深者，准旨歸意，前五從淺至深，
皆自利：初、見、聞但泛爾，故最淺；二、因見、
聞而發心，故次深；三、由發心，乃起眾行，
故復深；四、由行成，即攝於位，更為深；五、
由具位，速證圓滿，故最深也；六、令他滅障；
七、令他展轉得益。
上皆汎明。八、如善財童子，九、如六千比丘，此二別彰得益之人。
第十、總具深、淺〔前五〕、自、他〔前五自利，六、
七利他〕、總、別〔第十為總，前九為別〕等義
〔等前七泛明，八、九別指〕。
故鈔云自利、利他等，而為其次等字，亦等其總、
別，汎明別指六字也。
問：造、修與起行何異？
頓得與速證何殊？
答：體雖無異，而義不同。
造修對劣顯勝，起行直彰其妙，頓得通得諸益，
〔旨歸云：六千比丘頓見如來十眼境界，逝多林中菩薩頓得無量自在法海。〕
速證則別明入地。
或可約自起行，令他造修，自速證，令他頓得。
〔自利利他異也。〕又起行總指不揀何人，
造修別指善財，速證總明不揀何人，頓得別指六千等。
或可起行約初修，造修約成就，則勝劣有異。
速證約疾，頓得約齊，則寬狹有異。
〔雖有四意，初意為正，旨歸有文，故後之三意共成初意。〕 ^166c48

鈔：然見聞下，通妨也。
妨云：詳此十益，隨舉一益，可具十因；或隨前一因，可通成十益。
今何故以一因為一益耶？
故此通也。初二句領妨，後二句通妨也。 ^167a44

▲鈔：便能觸目對境者，如不思議品云一一毛端處有不可說不可說佛剎微塵數世界，
一一世界念念有不可說不可說佛說法等，
是知何有不說法之時、處耶？
言常如法見者，如猶稱也，稱法而見故。
言所引經文如前總中者，即前法爾因中疏鈔所引不思議品第四十七卷經中文也。
此言總者，意顯法爾因直談法性，不待別因名總。
下九因各是別義，不同前利益總、別。
不爾，何處更明法爾常說、徧說為總耶？
問：十因之中，法爾為深；十益之中，見、聞為淺。
何以對深因而成淺益耶？
答：理實法爾，皆成十益，深、淺皆具。
今以常、徧說上見問義顯，且作是配，非不該於深也。
下九皆爾。華嚴懸談會玄記卷第十一
w:: 音釋
note:: 酵 ^167b2

〔古孝切，酒酵也。〕
 ^167b35
