
other:: 般若綱要卷五
other:: 古南沙門　通門　閱正
author:: 七空居士　葛#CB17830;　提綱
卷二百九十二之六葉〔說般若相品〕至二百九十六 ^103a8

爾時，世尊告善現言：彌勒菩薩亦於此處宣說般若波羅蜜多。
爾時，善現白佛言：彌勒菩薩摩訶薩得阿耨多羅三藐三菩提時，
當以何法諸行、相、狀，宣說如是甚深般若波羅蜜多？
佛言：當以色非常非無常、非樂非苦、非我非無我、
非淨非不淨、非寂靜非不寂靜、非遠離非不遠離、
非縛非解、非有非空、非過去非未來非現在，
乃至非以諸佛無上正等菩提非常非無常、
非過去未來現在，宣說如是甚深般若波羅蜜多。
爾時，善現復白佛言：彌勒菩薩摩訶薩得阿耨多羅三藐三菩提時，
證何等法？復說何法？
佛言：證色畢竟淨法，說色畢竟淨法，乃至證諸佛無上正等菩提畢竟淨法，
說諸佛無上正等菩提畢竟淨法。
爾時，善現復白佛言：云何一切法清淨故，般若波羅蜜多清淨？
善現，一切法無生無滅、無染無淨故，一切法清淨故，般若波羅蜜多清淨。 ^103a10

云何一切法無染污故，般若波羅蜜多清淨？
善現！一切法不可取故無染污，一切法無染污故，般若波羅蜜多清淨。
復次，世尊！云何一切法惟假說故，般若波羅蜜多清淨？
善現！如依虗空二事響現，一切唯假說故，
般若波羅蜜多清淨；一切法無可說事故不可說，
由此般若波羅蜜多清淨；一切法無可得事故不可得，
由此般若波羅蜜多清淨；一切法畢竟空故不生不滅、
不染不淨，由此般若波羅蜜多清淨。
〔卷九十六之四葉止〕讀誦宣說功德利益。 ^103a40

善現！如是般若波羅蜜多大寶藏中，不說有法是善是非善、
是世間是出世間、是有漏是無漏、是有罪是無罪、
是襍染是清淨、是有為是無為，如是般若波羅蜜多名無所得大法寶藏。 ^103b10

善現！如是般若波羅蜜多，於一切法不向不背、
不引不賓、不取不捨、不生不滅、不染不淨、
不常不斷、不一不異、不來不去、不出不入、
不增不減、非過去非未來非現在、不超欲界不住欲界、
不超色界不住色界、不超無色界不住無色界，
於一切法不與不捨、不與無為法不捨有為法。
所以者何？若佛出世、若不出世，如是諸法常無變易，
法性、法界、法定、法住，一切如來等覺現觀。 ^103b18

善現白佛言：般若波羅蜜多是大波羅蜜多，達一切法自性空故。
雖達一切法自性皆空，而諸菩薩摩訶薩因此般若波羅蜜多，
證得無上正等菩提，轉妙法輪度無量眾。
雖證菩提而無所證，證、不證法不可得故；
雖轉法輪而無所轉，轉法、還法不可得故；
雖度有情而無所度，見、不見法不可得故。
世尊！如是大波羅蜜多中，轉法輪事畢竟不可得，以一切法皆永不生故。
所以者何？非空、無相、無願法中可有能轉及能還事。
〔說般若相品竟〕。 ^103b34

卷二百九十六之十三葉〔波羅蜜多品下卷之二葉止〕 ^103c4

卷二百九十七〔難聞功德品〕至二百九十九 ^103c6

佛告天帝釋言：如汝所說敬禮般若波羅蜜多，即為敬禮一切智智。
何以故？諸佛世尊一切智智皆從般若波羅蜜多而得生故。
欲住諸佛一切智智，當學般若波羅蜜多。
爾時，天帝釋白佛言：修行般若波羅蜜多時，云何住一切法？
佛言：菩薩摩訶薩行般若波羅蜜多時，
若於一切法不住不習，是為住習一切法，以所住習一切法不可得故。
復次，憍尸迦！菩薩行般若波羅蜜多時，
若於一切法非住非不住、非習非不習，是為住習一切法。
何以故？是菩薩摩訶薩觀一切法前、後、中際不可得故。
爾時，舍利子白佛言：如是般若最為甚深。
佛言：如是！舍利子！
一切法真如甚深故，般若波羅蜜多甚深。
舍利子復白佛言：如是般若難可測量。
佛言：如是！舍利子！
一切法真如難測量故，般若波羅蜜多難可測量。
舍利子復白佛言：如是般若最為無量。
佛言：如是！舍利子！
一切法真如無量故，般若波羅蜜多無量。
舍利子白佛言：云何菩薩行般若波羅蜜多？
佛言：若菩薩摩訶薩行般若波羅蜜多時，
不行一切法甚深性，是行般若波羅蜜多。
何以故？一切法甚深性則非一切法故。 ^103c8

舍利子，不行一切法難測量性是行般若波羅蜜多。
何以故？一切法難測量性則非一切法故。
舍利子，不行一切法無量性是行般若波羅蜜多。
何以故？一切法無量性則非一切法故。
爾時，舍利子白佛言：如是般若波羅蜜多既最甚深，
難測、難量、難可信解，不應在彼新學大乘菩薩前說，但應在彼不退轉位菩薩前說。 ^103c46

卷三百　三百一 ^104a12

舍利子白佛言：我今樂說菩薩譬喻。
佛言：汝善說譬喻，當知皆是佛威神力。 ^104a14

善現復白佛言：云何修行般若速得圓滿？
佛言：修行般若波羅蜜多時，不見一切法若增若減速得圓滿。
何以故？以一切法無性相故，無作用故，
不可轉故，虗妄、誑詐、性不堅實、不自在故，
無覺受故，離我、有情、命者、生者廣說乃至知見者故。 ^104a18

善現白佛言：如來所說不可思議。
佛告善現：一切法不可思議故，如來所說不可思議。
若菩薩行般若波羅蜜多時，於一切法不起不思議想，是菩薩摩訶薩修行般若波羅蜜多速得圓滿。 ^104a28

善現白佛言：如是般若理趣甚深，誰能信解？
佛言：若菩薩已久修六波羅蜜多，已久種善根，
已供養多佛，已事多善友，是能信解。
是菩薩摩訶薩行般若波羅蜜多時，不思惟分別一切法，
不思惟分別一切法相，不思惟分別一切法性。
何以故？一切法不可思議故。 ^104a36

善現白佛言：如是般若極為甚深。
佛言：一切法甚深故，般若波羅蜜多甚深，是故般若波羅蜜多名極甚深。
善現言：如是般若是大寶聚。
佛言：能與有情功德寶故。 ^104a46

卷三百二 ^104b6

善現復白佛言：如是般若波羅蜜多是清淨聚。
佛言：一切法清淨故般若波羅蜜多清淨。 ^104b8

善現白佛言：般若波羅蜜多以極甚深多諸留難。
佛言：佛神力故，今雖廣說留難不生。
是故大乘諸善男子等於此般若波羅蜜多，
若欲書寫應疾書寫，若欲讀誦應疾讀誦，
若欲受持應疾受持，若欲修習應疾修習，
若欲思惟應疾思惟，若欲宣說應疾宣說。
何以故？甚深般若波羅蜜多多諸留難，留難事起不究竟故。
善男子等以能書寫、受持、讀誦、供養恭敬、
尊重讚歎甚深般若波羅蜜多，由此善根乃至無上正等菩提常不遠離一切法，
由此因緣，於此般若波羅蜜多應勤書寫、
受持、讀誦、修習、思惟、為他廣說。 ^104b12

舍利子！是善男子等信解廣大，能依妙色、
聲、香、味、觸修廣大施，修此施已復能種殖廣大善根，
因此善根復能攝受廣大果報，攝受如是廣大果報專為利樂一切有情，
於諸有情能捨內外一切所有。
彼迴如是所種善根，願生他方諸佛國土現有如來、
應、正等覺，宣說如是甚深般若波羅蜜多無上法處。
彼聞如是甚深般若波羅蜜多無上法已，
復能安立彼佛土中無量百千俱胝那庾多諸有情類，
令發無上正等覺心，令於無上正等菩提得不退轉。 ^104b32

舍利子！恒於此六波羅蜜多，勇猛精進欣求不息，
一切時得無不得時，諸佛菩薩常護念故，
恒於此六波羅蜜多相應經典，受持讀誦思惟修學，
由此善根隨所生處，常得此六波羅蜜多相應契經，受持讀誦如教修行。
〔難聞功德品竟〕。 ^104c2

卷三百三〔魔事品〕　三百四 ^104c12

善現白佛言：云何是修諸行時留難魔事？
佛言：若善男子等棄捨一切智智根本甚深般若波羅蜜多，
而攀枝葉諸餘經典，終不能得大菩提，是為菩薩魔事。
善現白佛言：何等餘經猶如枝葉，不能引發一切智智？
佛言：若說二乘相應之法，謂四念住、四正斷、
四神足、五根、五力、七等覺支、八聖道支及空、
無相、無願解脫門等所有諸經，於中修學得預流果、
得一來果、得不還果、得阿羅漢果、得獨覺菩提，
不得無上正等菩提，是名餘經猶如枝葉，不能引發一切智智。
甚深般若波羅蜜多定能引發一切智智，有大勢力猶如樹根。
何以故？如是般若波羅蜜多甚深經典，
出生一切菩薩摩訶薩世間、出世間功德法故。
若修學般若波羅蜜多，則為修學一切世間、出世間法。 ^104c14

善男子等！書大般若波羅蜜多甚深經時，
眾辯競起，樂說種種差別法門，令所書寫不得究竟，是為菩薩魔事。
何以故？甚深般若波羅蜜多中無樂說相故，
所說諸法都無所有、皆不可得。 ^104c40

善現白佛言：甚深般若波羅蜜多可書寫否？
佛言：不可書寫。何以故？
於此般若波羅蜜多甚深經中，諸法自性無所有不可得。
善現！諸法自性皆無所有不可得故即是無性，
如是無性即是般若波羅蜜多，非無性法能書無性，是故般若波羅蜜多不可書寫。
若作如是於此般若波羅蜜多甚深經中，
無性是諸法，當知是為菩薩魔事。 ^104c48

彼執文字能書寫般若波羅蜜多，當知是為菩薩魔事。
何以故？於此般若波羅蜜多甚深經中，
一切法無文字，是故不應執有文字能書般若波羅蜜多。
若作如是執：於此甚深經中，無文字是一切法。
當知是為菩薩魔事。 ^105a14

有諸惡魔作苾芻像，至菩薩所謂作是言：
汝所習誦無相經典非真般若波羅蜜多，我所習誦有相經典是真般若波羅蜜多。
有諸菩薩未得受記便生疑惑，當知是為菩薩魔事。
有諸惡魔作苾芻像，威儀庠序形貌端嚴，
菩薩見之深生愛著，由斯損減一切智智。
有作佛形像，身純金色，常光一尋，具三十二大丈夫相，
八十隨好以自莊嚴，菩薩見之深生愛著，由斯損減一切智智。
有化作菩薩摩訶薩像，若百、若千乃至無量，
或行布施波羅蜜多，或行淨戒、安忍、精進、
靜慮、般若波羅蜜多，菩薩見之深生愛著，由斯損減一切智智。
不獲聽問、書寫、受持、讀誦、修習、思惟、演說甚深般若波羅蜜多，
當知是為菩薩魔事。
所以者何？於此甚深般若波羅蜜中一切無所有，
則於是處佛無所有，菩薩、聲聞、獨覺亦無所有。
何以故？以一切法自性空故〔魔事品竟〕。 ^105a24

卷三百五〔佛母品〕至三百八之十葉 ^105b6

佛言：善現！甚深般若波羅蜜多能生我等一切佛法，能示世間諸法實相。
由此因緣，諸佛常以佛眼觀視護念甚深般若波羅蜜多，為報彼恩不應暫捨。
善現！一切如來、應、正等覺已得無上正等菩提，
今得無上正等菩提，當得無上正等菩提，皆因如是甚深般若波羅蜜多於諸如來有大恩德。 ^105b8

善現！甚深般若波羅蜜多能示世間諸法實相者，謂能示世間五蘊實相。
善現！諸佛般若波羅蜜多俱不說示五蘊有成有壞、
有生有滅、有染有淨、有增有減、有入有出，
俱不說示五蘊有過去有未來有現在、
有善有不善有無記、有欲界繫有色界繫有無色界繫。
所以者何？善現！非諸空法有成有壞，非無相法有成有壞，
非無願法有成有壞，非無作法有成有壞，
非無生滅法有成有壞，非無體性法有成有壞。
諸佛般若波羅蜜多如是說示五蘊實相，
此五蘊相即是世間，是故世間亦無成壞、生滅等相。
善現！一切如來、應、正等覺皆依般若波羅蜜多，普能證知諸有情類無量無數心行差別。
然此般若波羅蜜多甚深理中，無有情，
無有情施設可得；無諸法，無諸法施設可得，如是說示世間實相。
善現！然此般若甚深理中不示現諸法。
何以故？如是般若波羅蜜多甚深理中，
甚深般若波羅蜜多尚無所有不可得，況有一切法可得示現！
復次，善現！一切有情施設言說，一切如來、
應、正等覺依甚深般若波羅蜜多，皆如實知諸有情類略心、
散心。善現！如來、應、正等覺由法性故，如實知法性中法性尚不可得，
況有略心、散心！復次，善現！
一切如來、應、正等覺依甚深般若波羅蜜多，
如實知彼諸有情類有貪心、離貪心，有瞋心、
離瞋心，有癡心、離癡心。
善現！如來、應、正等覺，如實知彼諸有情類有貪、
瞋、癡心如實性，非有貪、瞋、癡心、非離貪、
瞋、癡心；如實知離貪、瞋、癡心如實性，非有貪、
瞋、癡心、非離貪、瞋、癡心。
何以故？如實性中心、心所法尚不可得，
況有有貪、瞋、癡心、離貪、瞋、癡心！
復次，善現！一切如來、應、正等覺依甚深般若波羅蜜多，
如實知諸有情類所有廣心，無廣無狹、
無增無減、無去無來。
何以故？心之自性無所有故，誰廣誰狹？
誰增誰減？誰去誰來？
如實知諸有情類所有大心，無去無來、
無生無滅、無住無異、無大無小。
何以故？心之自性無所有故，非去非來、
非生非滅、非住非異、非大非小。
如實知諸有情類所有無量心，非住非不住、非去非不去。
何以故？無量心性無漏無依，如何可說有住不住、有去不去？
如實知諸有情類所有無見、無對心皆無心相。
何以故？以一切心自相空故。
如實知諸有情類所有無色不可見心，諸佛五眼皆不能見。
何以故？一切心自性空故。
如實知諸有情類心、心所法若出若沒、
若屈若伸，謂諸如來、應、正等覺，如實知出沒屈伸心、
心所法，或依色，或依受、想、行、識，執我及世間常，
此是諦實，餘皆癡妄；執我及世間無常，
此是諦實，餘皆癡妄；執我及世間亦常亦無常，
此是諦實，餘皆癡妄；執我及世間非常非無常，
此是諦實，餘皆癡妄；執我及世間有邊無邊、
亦有邊亦無邊、非有邊非無邊，此是諦實，
餘皆癡妄；執命者即身，執命者異身，此是諦實，
餘皆癡妄；執如來死後有，執如來死後非有，
執如來死後亦有亦非有，執如來死後非有非非有，
此是諦實，餘皆癡妄。
復次，善現！一切法真如即一切如來、應、
正等覺真如，一切如來、應、正等覺真如即一切有情真如。
善現！若一切如來、應、正等覺真如，若一切有情真如，
若一切法真如，無二無別，是一真如，如是真如無別異故，
無壞、無盡、不可分別。
善現！一切如來、應、正等覺依甚深般若波羅蜜多，
證一切法真如究竟，乃得無上正等菩提，
由此故說甚深般若波羅蜜多能生諸佛，
是諸佛母，能示諸佛世間實相。
善現白佛言：一切法真如甚深，誰能信解？
佛言：真如無盡是故甚深，以一切法皆無盡故真如無盡。
如來證真如故，獲得無上正等菩提，為諸有情顯示分別一切法真如相，
由此故名真實說者。 ^105b20

佛告諸天子言：甚深般若波羅蜜多有無量諸相，
世間天、人、阿素洛等皆不能壞。
何以故？天、人、阿素洛等亦是相故。
當知諸相不能破壞諸相，諸相不能了知諸相，
諸相不能破壞無相，諸相不能了知諸相，
諸相不能破壞無相，諸相不能了知無相，
無相不能破壞諸相，無相不能了知諸相，
無相不能破壞無相，無相不能了知無相。
何以故？若相、若無相、若相無相皆無所有，
能破、能知、所破、所知及破、知者不可得故。
天子當知！諸相非一切法所作，無所繫屬、不可宣說。
當知甚深般若波羅蜜多遠離眾相，不應致問：
以何為相，一切如來、應、正等覺住如是相，
分別開示甚深般若波羅蜜多，為諸有情集諸法相方便開示？
世尊告天子言：一切法相，如來如實覺為無相，
所謂變礙是色相，如來如實覺為無相；
領納是受相，如來如實覺為無相；取像是想相，
如來如實覺為無相；造作是行相，如來如實覺為無相；
了別是識相，如來如實覺為無相；苦惱聚是蘊相，
如來如實覺為無相；生長門是處相，如來如實覺為無相；
多毒害是界相，如來如實覺為無相；和合起是緣起相，
如來如實覺為無相；能惠捨是布施相，
如來如實覺為無相；無熱惱是淨戒相，
如來如實覺為無相；不忿恚是安忍相，
如來如實覺為無相；不可伏是精進相，
如來如實覺為無相；攝持心是靜慮相，
如來如實覺為無相；無罣礙是般若相，
如來如實覺為無相；無所有是內空等相，
如來如實覺為無相；不顛倒是真如等相，
如來如實覺為無相；不虗妄是四聖諦相，
如來如實覺為無相；無擾惱是四靜慮相，
如來如實覺為無相；無限礙是四無量相，
如來如實覺為無相；無諠雜是四無色定相，
如來如實覺為無相；無繫縛是八解脫相，
如來如實覺為無相；能制伏是八勝處相，
如來如實覺為無相；不散亂是九次第定相，
如來如實覺為無相；無邊際是十徧處相，
如來如實覺為無相；能出離是三十七菩提分法相，
如來如實覺為無相；極遠離是空解脫門相，
如來如實覺為無相；最寂靜是無相解脫門相，
如來如實覺為無相；厭眾苦是無願解脫門相，
如來如實覺為無相；趣大覺是菩薩十地相，
如來如實覺為無相；能觀照是五眼相，
如來如實覺為無相；無壅滯是六神通相，
如來如實覺為無相；善決定是佛十力相，
如來如實覺為無相；善安立是四無所畏相，
如來如實覺為無相；無斷絕為四無礙解相，
如來如實覺為無相；拔哀苦是大悲相，
如來如實覺為無相；慶善事是大喜相，
如來如實覺為無相；棄諠雜是大捨相，
如來如實覺為無相；不可奪是十八佛不共法相，
如來如實覺為無相；善憶念是無忘失法相，
如來如實覺為無相；無取著是恒住捨性相，
如來如實覺為無相；現等覺是一切智相，
如來如實覺為無相；善通達是道相智相，
如來如實覺為無相；現別覺是一切相智相，
如來如實覺為無相；徧攝持是一切陀羅尼門相，
如來如實覺為無相；徧攝受是一切三摩地門相，
如來如實覺為無相；善受教是聲聞果相，
如來如實覺為無相；自開悟是獨覺菩提相，
如來如實覺為無相；趣大果是一切菩薩摩訶薩行相，
如來如實覺為無相；無與等是諸佛無上正等菩提相，如來如實覺為無相。
於如是等一切法相，皆能如實覺為無相。
由是因緣，我說諸佛得無礙智無與等者。 ^106a42

佛告善現言：一切如來、應、正等覺無不皆依甚深般若波羅蜜多，
於諸有相及無相法，皆現等覺無實作用，
以能作者無所有故；無所成辦，以諸形質不可得故。
如來能現等覺相、無相法，皆無作用、無所成辦，
於一切時供養恭敬、尊重讚歎、攝受、護持無有間斷，
故名真實知恩、報恩。 ^107a8

善現白佛言：云何不見一切法故名示一切法相？
佛言：由不緣一切法而生於識，是為不見一切法故名示一切法相。
復次，善現！甚深般若波羅蜜多，能為諸佛顯世間空，
令諸世間受世間空、想世間空、思世間空、了世間空。
復次，善現！甚深般若波羅蜜多，能示諸佛世間空相，
能示諸佛世間不可思議相，能示諸佛世間遠離相，
能示諸佛世間寂靜相，能示諸佛世間畢竟空相，
能示諸佛世間無性空相，能示諸佛世間自性空相，
能示諸佛世間無性自性空相，能示諸佛世間純空相，
能示諸佛世間純無相、無願相。
善現！由如是義，甚深般若波羅蜜多，能示諸佛世間實相，名諸佛母。
〔佛母品竟〕。 ^107a20

卷三百八之十一葉〔不思議等品〕至三百十之七葉 ^107a44

善現白佛言：世尊！
為但如來、應、正等覺所有佛性、如來性、
自然法性、一切智智性不可思議、不可稱量、
無數量、無等等，為更有餘法耶？
佛言：非但如來、應、正等覺所有佛性、如來性、
自然法性、一切智智性不可思議、不可稱量、
無數量、無等等，一切法亦不可思議、不可稱量、
無數量、無等等。善現！
於一切法真法性中，心及心所皆不可得。
復次，善現！一切法不可施設不可思議、
不可稱量、無數量、無等等性。
善現！一切法自性不可思議、不可稱量、
無數量、無等等、無自性故，一切法不可施設思議、
稱量、數量、平等不平等性。
善現！無自性中一切法可得不？
不也！世尊！佛言：善現！
如是！如是！由此因緣，一切法皆不可思議、
不可稱量、無數量、無等等。
以一切法皆不可思議乃至無等等故，
一切如來、應、正等覺所有佛法、如來法、
自然法、一切智智法亦不可思議乃至無等等〔不思議品竟〕。 ^107a46

卷三百十之八葉〔辦事品〕　三百十一之九葉 ^107b28

善現！甚深般若波羅蜜多，不取著一切法故出現世間能成辦事。 ^107b30

善現言：云何出現世間不取著一切法？
佛言：善現，汝頗見一切法可取可著否？
頗見有法能取能著不？
頗見由是法有取有著不？
不也，世尊。佛言：我亦不見一切法可取可著，
亦可見有法能取能著，亦不見由是法有取有著。
由不見故不取，不取故不著。 ^107b34

爾時，欲、色界諸天子白佛言：於此般若波羅蜜多忍樂、
思惟、稱量、觀察所成就忍，勝彼智斷無量無邊。
何以故？諸隨信行所有智斷，皆是已得無生法忍菩薩忍少分故；
諸隨法行第八、預流、一來、不還、阿羅漢、
獨覺所有智斷，皆是已得無生法忍菩薩忍少分故。 ^107b44

卷三百十一之十葉〔眾喻品〕至三百十三之九葉 ^107c8

善現白佛言：聞說般若深生信解，復能書寫、
讀誦、受持、思惟、修習，是菩薩從何處沒來生此間？
佛言：善現！有菩薩乘補特伽羅，雖於先世得聞一切法，
而不請問甚深義趣，今生人中聞說如是甚深般若波羅蜜多，
其心迷悶、猶豫、怯弱或生異解。
有菩薩乘補特伽羅，雖於先世得聞般若波羅蜜多，
亦曾請問甚深義趣，而不能經一日、二日、
三、四、五日隨順修行，今生人中聞說如是甚深般若波羅蜜多，
設經一日乃至五日，其心堅固無能壞者，若離所聞尋便退失。
何以故？以先世雖復請問甚深義趣，而不如說隨順修行故。
於今生若遇善友殷勤勸勵便樂聽受，
若無善友，或時樂聞、或時不樂、或時堅固、
或時退失，其心輕動進退非恒，如堵羅綿隨風飄颺。
當知如是補特伽羅發趣大乘經時未久，
未多親近諸善知識，未曾供養諸佛世尊，
未曾受持、讀誦、書寫、思惟、演說甚深般若波羅蜜多。
善現當知！如是補特伽羅未曾修學般若、
靜慮、精進、安忍、淨戒、布施波羅蜜多，乃至未曾修學無上正等菩提。
復次，善現！住菩薩乘善男子等，不能以甚深般若波羅蜜多乃至無上正等菩提攝他有情，
復不能隨順修行甚深般若波羅蜜多乃至無上正等菩提，
由此因緣，或墮聲聞地或獨覺地，不證無上正等菩提。
如泛大海，所乘船破定知溺死，若能取木器物、
浮囊、板片以為依附，當知是類終不沒死，得至安隱大海彼岸。
善現！是善男子等若能書寫、受持、讀誦、
思惟、修習甚深般若波羅蜜多以為依附，
復能思惟、修習靜慮、精進、安忍、淨戒、布施波羅蜜多，
乃至修習諸佛無上正等菩提以為依附，
終不中道退入聲聞或獨覺地，定證無上正等菩提。
如人欲度險惡曠野，攝受資糧、器具，必當達到安樂國土。
如是，善現！諸善男子等若不攝受甚深般若波羅蜜多，
亦不攝受方便善巧，墮聲聞、獨覺，不證無上正等菩提。
若能攝受甚深般若波羅蜜多，亦能攝受方便善巧，
不墮聲聞、獨覺，疾證無上正等菩提〔眾喻品竟〕。 ^107c10

卷三百十三之十葉〔真善友品〕至三百十六之十五葉 ^108a28

善現白佛言：初業菩薩應云何學般若乃至布施波羅蜜多？
佛言：應作是念：所修六波羅蜜普施一切有情，
同共迴向無上正等菩提，汝不應以一切法而取無上正等菩提。
所以者何？若不取一切法便得無上正等菩提，汝勿於一切法而生貪愛。
何以故？以一切法自性空故。 ^108a30

善現復白佛言：菩薩摩訶薩能為難事，
於一切法自性空中，希求無上正等菩提。
佛言：如是！如是！菩薩雖知一切法如幻、
如夢、如響、如像、如光影、如陽焰、如變化事、
如尋香城自性皆空，而為世間得義利故，
發趣無上正等菩提，為令世間得利益故，
為令世間得安樂故，為欲救拔諸世間故，
為與世間作歸依故，為與世間作舍宅故，
為欲作世間究竟道故，為與世間作洲渚故，
為與世間作光明故，為與世間作焰炬故，
為與世間作導師故，為與世間作將帥故，
為與世間作所趣故，發趣無上正等菩提。 ^108a42

善現！一切法皆不和合，不和合即不相屬，
不相屬即無生，無生即無滅，無滅即不和合。
菩薩摩訶薩欲為有情說一切法皆有如是不和合相，
發趣無上正等菩提〔宅舍〕。 ^108b14

善現！一切法究竟即非一切法。
善現白佛言：若一切法相如究竟相者，云何菩薩摩訶薩於一切法應現等覺？
所以者何？世尊！非一切法究竟中有如是分別，謂此是一切法。
佛言：如是！如是！如汝所說。
一切法究竟中無如是分別，謂此是一切法。
是為菩薩摩訶薩難事，雖觀一切法皆寂滅相而心不沈沒，
作是念言：我於是法現等覺已，證得無上正等菩提〔究竟道〕。 ^108b22

善現！譬如巨海、大小河中高顯可居，周迴水斷說名洲渚。
一切法前後際斷，由此前後際斷故一切法斷，
此一切法前後際斷即是寂滅、即是微妙、
即是如實，謂空無所得道斷、愛盡、無餘、
離染、永滅、涅槃〔洲渚〕。 ^108b36

善現！一切法以虗空為所趣，為諸有情宣說開示一切法非趣非不趣。
何以故？以一切法性空，空中無趣不趣故。
所以者何？一切法皆以空為趣，彼於是趣不可超越。
何以故？空中趣不趣不可得故。
一切法皆以無相無願、無起無作、無生無滅、
無染無淨為趣，彼於是趣不可超越。
何以故？無相無願乃至無染無淨中非趣非不趣不可得故。
一切法皆以無所有為趣，彼於是趣不可超越。
何以故？無所有中趣非趣不可得故。
一切法皆以幻為趣、以夢為趣，乃以皆以尋香城為趣，彼於是趣不可超越。
何以故？幻中、夢中乃至尋香城中趣非趣不可得故。
一切法皆以無量無邊為趣，彼於是趣不可以超越。
何以故？無量無邊中趣非趣不可得故。
一切法皆以不與不取、不舉不下、無去無來、
無增無減、不入不出、不集不散、不合不離為趣，彼於是趣不可超越。
何以故？不與不取乃至不合不離中趣非趣不可得故。
一切法皆以我、有情、命者乃至知者、見者為趣，彼於是趣不可超越。
何以故？我、有情、命者乃至知者、見者尚畢竟無所有，況有趣非趣可得！
一切法皆以常為趣、以樂為趣、以我為趣、
以淨為趣，彼於是趣不可超越。
何以故？常乃至淨尚畢竟無所有，況有趣非趣可得！
一切法皆以無常為趣、以苦為趣、以無我為趣、
以不淨為趣，彼於是趣不可超越。
何以故？無常乃至不淨尚畢竟無所有，況有趣非趣可得！
一切法皆以貪事為趣、瞋事為趣、癡事為趣，彼於是趣不可超越。
何以故？貪事、瞋事、癡事尚畢竟無所有，況有趣非趣可得！
一切法皆以見所作事為趣，彼於是趣不可超越。
何以故？見所作事尚畢竟無所有，況有趣非趣可得！
一切法皆以真如為趣、法界為趣、法性為趣、
不虗妄性為趣、不變異性為趣、平等性為趣、
離生性為趣、法定為趣、法住為趣、實際為趣、
虗空界為趣、不思議界為趣，彼於是趣不可超越。
何以故？真如中乃至不思議界中，趣非趣畢竟不可得故。
一切法皆以不動為趣，彼於是趣不可超越。
何以故？不動中，趣非趣畢竟不可得故。
一切法皆以色為趣，受、想、行、識為趣，乃至皆以一切相智為趣，
彼於是趣不可超越。
何以故？色、受、想、行、識乃至一切相智尚畢竟不可得，況有趣非趣！
如是，善現！菩薩為與世間作所趣故，發趣無上正等菩提〔作所趣〕。
〔真善友品竟〕 ^108b44

卷三百十六之十六葉〔趣智品〕至卷三百十八 ^109a24

爾時，善現白佛言：誰於如是甚深般若波羅蜜多能生信解？
佛言：若菩薩久於無上正等菩提，發意趣求精勤修行已，
供養多佛發弘誓願，善根淳熟善友攝受故，乃於如是般若波羅蜜多能生信解。
善現復白佛言：生信解者，何性？
何相？何狀？何貌？佛言：調伏貪、瞋、癡性為性，
遠離貪、瞋、癡相為相，遠離貪、瞋、癡狀為狀，
遠離貪、瞋、癡貌為貌。
時，善現白佛言：信解如是甚深般若波羅蜜多當何所趣？
佛言：當趣一切智智。
若能趣向一切智智，則能與一切有情為所歸趣。
善現復言：是菩薩能為難事，謂擐如是堅固甲冑，
度脫一切有情，皆令證得究竟涅槃，雖於有情作如是事，而都不見有情施設。
佛言：善現！如是！如是！
是菩薩所擐甲冑不屬色。
何以故？色畢竟無所有，非菩薩非甲冑故，說彼甲冑不屬色。
是菩薩所擐甲冑不屬受、想、行、識。
何以故？受、想、行、識畢竟無所有，非菩薩非甲冑故，
說彼甲冑不屬受、想、行、識。
乃至是菩薩甲冑不屬道相智、一切相智。
何以故？道相智、一切相智畢竟無所有，
非菩薩非甲冑故，說彼甲冑不屬道相智、一切相智。
善現，是菩薩行深般若波羅蜜多，能擐如是堅固甲冑，度脫有情皆證究竟涅槃。
善現言：是菩薩非為度脫少分有情而擐甲冑，亦非為求少分智故而擐甲冑。
佛言：如是，如是，是菩薩為救拔一切有情令般涅槃而擐甲冑，
為求得一切智智而擐甲冑，由此因緣不墮聲聞及獨覺地。
爾時，善現白佛言：如是般若波羅蜜多最為甚深，
無能修者、無所修法、亦無修處、亦無由此而得修習。
所以者何？非此般若波羅蜜多甚深義中，
而有少分實法可得名能修者及所修法、
若修習處、若由此修。
世尊，若修虗空是修般若波羅蜜多，若修一切法是修般若波羅蜜多，
若修不實法是修般若波羅蜜多，若修無所有是修般若波羅蜜多，
若修無攝受是修般若波羅蜜多，若修除遣是修般若波羅蜜多。
佛言：善現，修何除遣為修般若波羅蜜多？
善現答言：世尊，修除遣色是修般若波羅蜜多，
修除遣受、想、行、識是修般若波羅蜜多，
乃至修除遣道相智、一切相智是修般若波羅蜜多。
佛言：如是，如是。爾時，佛告善現言：應依甚深般若波羅蜜多驗知不退轉菩薩，
若菩薩於甚深般若波羅蜜多不生執著。
當知是為不退轉菩薩。
乃至於道相智。一切相智。
不生執著。當知是為不退轉菩薩。
善現，不退轉菩薩行深般若波羅蜜多，
不為貪心之所牽引，不為瞋心、癡心、慢心之所牽引，
不為種種餘雜染心之所牽引，不離六種波羅蜜多，
聞說甚深般若波羅蜜多，其心不驚、不恐、
不怖、不沈、不沒亦不退捨，歡喜樂聞、受持、
讀誦、究竟通利、如說修行。
善現白佛言：若菩薩聞說般若，其心不驚、
不恐乃至亦不退捨，是菩薩云何修行甚深般若波羅蜜多？
佛言：是菩薩相續隨順趣向臨入一切智智，應作如是行深般若波羅蜜多。
世尊，云何相續隨順趣向臨入一切智智？
善現，若菩薩相續隨順趣向臨入空、無相、
無願、虗空、無所有、無生無滅、無染無淨、
真如、法界、法性、不虗妄性、不變異性、平等性、
離生性、法定、法住、實際、虗空界、不思議界、
無造作、幻、夢、響、像、光影、陽焰、變化事、尋香城，
行深般若波羅蜜多，是為菩薩相續隨順趣向臨入一切智智行深般若波羅蜜多
〔三百十七〕。善現白佛言：世尊！
如佛所說相續隨順趣向臨入空、無相、
無願乃至變化事、尋香城行深般若波羅蜜多者，是菩薩為行色不？
為行受、想、行、識不？
乃至為行道相智、一切相智不？
佛言：是菩薩不行色，不行受、想、行、識，乃至不行道相智、一切相智。
所以者何？善現！是菩薩所隨順趣向臨入一切智智，
無能作、無能壞，無所從來、無所去處亦無所住，
無方無域、無數無量、無往無來。
善現！如是一切智智既無數量往來可得亦無能證，
如是一切智智不可以色證，不可以受、
想、行、識證，乃至不可以道相智、一切相智證。
何以故？色即是一切智智，受、想、行、識即是一切智智，
乃至道相智、一切相智即是一切智智。
所以者何？若色真如，若一切智智真如，
若一切法真如，皆一真如無二無別。
若受、想、行、識真如，若一切智智真如，若一切法真如，皆一真如無二無別。
乃至若道相智、一切相智真如，若一切智智真如，
若一切法真如，皆一真如無二無別〔趣智品竟〕。 ^109a26

卷三百十八之十三葉〔真如品〕至卷三百二十一 ^110a22

爾時，欲、色界諸天子各持香華遙散佛上，
頂禮白言：如是般若波羅蜜多最為甚深，
難見難覺，不可尋思，過尋思境，微妙冲寂，
聰敏智者之所能知，非諸世間卒能信受，即佛無上正等菩提。
一切如來、應、正等覺於此經中皆作是說：
色即是一切智智，一切智智即是色；受、
想、行、識即是一切智智，一切智智即是受、
想、行、識；諸佛無上正等菩提即是一切智智，
一切智智即是諸佛無上正等菩提，無二無別亦無窮盡。
爾時，世尊告欲、色界諸天子言：如是！
如是！如汝所說。諸天子！
我觀此義，心恒趣寂不樂說法。
所以者何？謂深般若波羅蜜多即是如來、
應、正等覺所證無上正等菩提，如是無上正等菩提，
無能證、非所證、無證處、無證時。
諸天子！此法深妙不二現行，非諸世間所能比度。
諸天子！虗空甚深故此法甚深，真如甚深故此法甚深，
法界甚深故此法甚深，乃至不思議界甚深故此法甚深。
諸天子！無量無邊甚深故此法甚深，無來無去甚深故此法甚深，
無生無滅甚深故此法甚深，無染無淨甚深故此法甚深，
無知無得甚深故此法甚深，無造無作甚深故此法甚深。
時，欲、色界諸天子白佛言：世尊！
此深妙法不為攝取色故說，不為棄捨色故說；
不為攝取受、想、行、識故說，不為棄捨受、
想、行、識故說；乃至不為攝取道相智、一切相智故說，
不為棄捨道相智、一切相智故說。
世尊！諸世間有情多行攝取行，起我、我所執，謂色是我是我所。
受想行識是我是我所。
乃至道相智一切相智是我是我所。
爾時，佛告諸天子言：如是！
如是！如汝所說。諸天子！
若菩薩為攝取色故行，為棄捨色故行，
為攝取受、想、行、識故行，為棄捨受、想、行、
識故行，是菩薩不能修般若波羅蜜多，
亦不能修靜慮乃至布施波羅蜜多，乃至亦不能修道相智、
一切相智。爾時，善現白佛言：此深妙法隨順般若波羅蜜多，
乃至隨順道相智、一切相智。
世尊！此深妙法於色無礙，於受、想、行、識無礙，
乃至於道相智、一切相智無礙。
世尊！此深妙法無生無滅。
何以故？色無生無滅，受、想、行、識無生無滅，
乃至道相智、一切相智無生無滅故。
世尊！此深妙法都無足迹。
何以故？色足迹不可得，受、想、行、識足迹不可得，
乃至道相智、一切相智足迹不可得故。
時，欲、色界諸天子復白佛言：上座善現隨如來生，佛真弟子。
所以者何？善現諸法所說，一切皆與空相應故。
爾時，善現告諸天子言：云何善現隨如來生？
謂隨如來真如生故。
所以者何？如來真如無來無去，善現真如亦爾，無來無去。
如來真如即一切法真如，一切法真如即如來真如，
如是真如無真如性亦無不真如性，善現真如亦爾。
如來真如常住為相，善現真如亦爾，常住為相。
如來真如無變異、無分別、徧諸法轉，善現真如亦爾，
無變異、無分別、徧諸法轉。
如來真如無所罣礙，一切法真如亦無所罣礙，
同一真如無二無別、無造無作。
如是真如常真如相，無時非真如相，善現真如亦爾，故說善現隨如來生。
復次，如來真如不離一切法真如，一切法真如不離如來真如，
善現真如亦爾，故說善現隨如來生。
雖說隨生而無所隨生，以善現真如不異佛故。 ^110a24

卷三百二十二 ^110c30

正說如是真如相時，於此三千大千世界六種變動。
時，欲、色界諸天子，以種種香華奉散世尊及善現上座，
而白佛言：甚奇！世尊！
未曾有也！上座善現由真如故隨如來生。
爾時，善現告諸天子言：當知上座善現不由一切法故隨如來生，
不由一切法真如故隨如來生，不離一切法故隨如來生，
不離一切法真如故隨如來生；不由有為故隨如來生，
不由有為真如故隨如來生，不離有為故隨如來生，
不離有為真如故隨如來生；不由無為故隨如來生，
不由無為真如故隨如來生，不離無為故隨如來生，不離無為真如故隨如來生。
何以故？諸天子！是一切法都無所有，諸隨生者、
若所隨生、由此隨生及隨生處皆不可得。
爾時，舍利子白佛言：諸法真如、法界、法性乃至不思議界皆最甚深。
世尊！此中色不可得，色真如亦不可得。
何以故？此中色尚不可得，況有色真如可得！
此中受、想、行、識不可得，受、想、行、識真如亦不可得。
何以故？此中受、想、行、識尚不可得，況有受、
想、行、識真如可得！
乃至此中道相智、一切相智不可得，道相智、一切相智真如亦不可得。
何以故？此中道相智、一切相智尚不可得，
況有道相智、一切相智真如可得！
佛言：如是！如是！如汝所說。
說此真如相時，六萬菩薩諸漏永盡，心得解脫成阿羅漢。
爾時，佛告舍利子言：此六萬菩薩已於過去親近供養五百諸佛，
一一佛所發弘誓願正信出家，雖修布施、
淨戒、安忍、精進、靜慮，而不攝受般若波羅蜜多，
亦不攝受方便善巧故，起別異想行別異行。
修布施時作如是念：此是布施，此是財物，
此是受者，我能行施。
修淨戒時作如是念：此是淨戒，此是罪業，
此所護境，我得持戒。
修安忍時作如是念：此是安忍，此是忍障，
此是忍境，我能安忍。
修精進時作如是念：此是精進，此是懈怠，
此是所為，我能精進。
修靜慮時作如是念：此是靜慮，此是散動，
此是所為，我能修定。
彼離般若波羅蜜多及離方便善巧故，
依別異想而行布施、淨戒、安忍、精進別異之行；
由別異想、別異行故，不得入菩薩正性離生位；
由不得入菩薩正性離生位故，得預流果漸次乃至阿羅漢果。
舍利子！此諸菩薩雖有菩薩道空、無相、
無願解脫門，而遠離般若波羅蜜多及方便善巧力故，於實際作證得聲聞果。 ^110c32

卷三百二十三 ^111b12

爾時，舍利子白佛言：世尊！
何因緣故，有諸菩薩修空、無相、無願解脫門，
不攝受般若波羅蜜多，無方便善巧，便證實際取聲聞果或獨覺菩提？
有諸菩薩修空、無相、無願解脫門，攝受般若波羅蜜多，
有方便善巧，不證實際而趣無上正等菩提？
佛言：舍利子！若諸菩薩遠離一切智智心，
修空、無相、無願解脫門，是菩薩不攝受般若波羅蜜多，
無方便善巧故，便證實際取聲聞果或獨覺菩提。
若諸菩薩不離一切智智心，修空、無相、
無願解脫門，是菩薩攝受般若波羅蜜多，
有方便善巧故，能入菩薩正性離生位，得阿耨多羅三藐三菩提。
譬如有鳥，其身長大而無有翅，從於三十三天投身而下，
於其中道便作是念：我欲還上三十三天。
是能還不？舍利子言：不也！
世尊！是鳥身大從遠而墮，無有翅故。
佛言：諸菩薩亦復如是，雖經殑伽沙數大劫，
勤修布施乃至靜慮，亦修三解脫門，作廣大事發廣大心，
欲證無量無所攝受微妙無上正等菩提，
而無般若波羅蜜多，遠離方便善巧力故，便墮聲聞或獨覺地。
何以故？是菩薩遠離一切智智心，雖念過去、
未來、現在一切如來、應、正等覺戒蘊乃至解脫智見蘊，
恭敬供養隨順修行，而於其中執取相故，不能正解是諸如來真實功德。
雖聞菩薩道空、無相、無願解脫門聲，而依此聲執取其相，執取相已迴向無上正等菩提。
此菩薩如是迴向不得菩提，住於聲聞或獨覺地。
舍利子！有諸菩薩從初發心常不遠離一切智智心，
勤修布施乃至靜慮，不離般若波羅蜜多方便善巧，
雖念過去、未來、現在一切如來、應、正等覺戒蘊、
定蘊、慧蘊、解脫蘊、解脫知見蘊而不取相，
雖修一切空、無相、無願解脫門亦不取相，
雖念自他種種功德善根，與諸有情同共迴向無上正等菩提亦不取相。
當知是菩薩摩訶薩不住聲聞及獨覺地，直趣無上正等菩提。
何以故？是菩薩有方便善巧故，以離相心修行布施波羅蜜多，
以離相心修行淨戒、安忍、精進、靜慮、般若波羅蜜多，
乃至以離相心修行道相智、一切相智。
舍利子白佛言：世尊！
善男子等遠離般若波羅蜜多方便善巧，
而求無上正等菩提或得、不得。
何以故？於所修行六波羅蜜多乃至道相智、一切相智皆取相故。
爾時，欲、色界諸天子白佛言：諸佛無上正等菩提極難信解、
甚難證得。所以者何？
於一切法自相、共相皆能證知，方能獲得所求無上正等菩提，
而諸菩薩所知法相，都無所有、皆不可得。
佛告諸天子言：天子當知！
我亦現覺一切法相，證得無上正等菩提，
而都不得勝義法相，可說名為此是能證、
此是所證、此是證處、此是證時，及可說為由此而證。
何以故？一切法畢竟淨故，有為、無為畢竟空故。
爾時，善現白佛言：如我思惟佛所說義，
諸佛無上正等菩提，極易信解、甚易證得。
所以者何？若能信解無法能證、無法所證、
無有證處、無有證時，亦無由此而有所證，
則能信解諸佛無上正等菩提，則能證得所求無上正等菩提。
何以故？以一切法皆畢竟空，畢竟空中都無有法可名能證、
可名所證、可名證處、可名證時、可名由此而有所證。
所以者何？諸法皆空，若增若減都無所有、
皆不可得，諸菩薩摩訶薩所修諸法，都無所有、皆不可得。
以是因緣，我思惟佛所說義趣，極易信解、
甚易證得，不應於中謂難信解及難證得。
所以者何？一切法自性空故。
若菩薩摩訶薩於如是自性空，深生信解、
無倒證知，便得無上正等菩提，由此故說非難信解、非難證得。 ^111b14

時，舍利子謂善現言：觀一切法都無自性皆如虗空，
若菩薩摩訶薩信解一切法皆與虗空等，
便於無上正等菩提易生信解、易證得者，
則不應有殑伽沙等菩薩摩訶薩，擐大功德鎧發趣無上正等菩提，
於其中間而有退屈。
故知無上正等菩提極難信解、甚難證得。
爾時，善現白尊者舍利弗言：舍利子！
於意云何？一切法於無上正等菩提有退屈不？
舍利子言：不也！善現！
舍利子！於意云何？
離一切法有法於無上正等菩提有退屈不？
舍利子言：不也！善現！
爾時，善現語舍利子言：若一切法諦故、
住故都無所有皆不可得，說何等法可於無上正等菩提而有退屈？
舍利子語善現言：如仁者所說，無生法忍中都無有法，亦無菩薩可於無上正等菩提說有退屈。
若爾，何故佛說三種住菩薩乘補特伽羅但應說一？
又如仁者說，應無三乘菩薩差別，但應有一正等覺乘。
善現語舍利子言：一切法真如中，為有三種住菩薩乘補特伽羅差別相不？
謂於無上正等菩提定有退屈、定無退屈及不定耶？
舍利子言：不也！善現！
舍利子！一切法真如中為有三乘菩薩異不？
謂聲聞乘、獨覺乘、正等覺乘耶？
舍利子言：不也！善現！
舍利子！一切法真如中為實有一定無退屈菩薩乘不？
舍利子言：不也！善現！
舍利子！一切法真如中為實有一正等覺乘諸菩薩不？
舍利子言：不也！善現！
舍利子！諸法真如有一、有二、有三相不？
舍利子言：不也！善現！
舍利子！一切法真如中為有一法或一菩薩而可得不？
舍利子言：不也！善現！
爾時，善現語舍利子言：若一切法諦故、
住故都無所有、皆不可得，云何舍利子可作是念言：
如是菩薩於佛無上正等菩提定有退屈、
定無退屈，說不決定如是菩薩是聲聞乘、
是獨覺乘、是正等覺乘，如是為三、如是為一？
舍利子！若菩薩摩訶薩于一切法都無所得，
於一切法真如亦善能信解都無所得，
於諸菩薩亦無所得，於佛無上正等菩提亦無所得，
當知是為真菩薩摩訶薩若聞說如是諸法真如不可得相，
其心不驚不恐乃至不退不沒，疾得無上正等菩提〔真如品竟〕。 ^112a32

卷三百二十四之十三葉〔菩薩住品〕至下卷之十葉 ^112c4

善現白佛言：若菩薩欲得無上正等菩提，當於何住？
應云何住？佛言：當於一切有情住平等心，
不應住不平等心，乃至應於一切有情起畢竟空、
無所有、不可得心，起空、無相、無願心。
菩薩欲得無上正等菩提，當於此住。 ^112c6

卷三百二十五之十一葉〔不退轉品〕至三百二十七 ^112c16

善現白佛言：不退轉菩薩有何行、狀、相？
佛言：善現！能觀一切法無行、無狀、無相，當知是為不退轉菩薩摩訶薩。 ^112c18

善現復白佛言：若一切法無行、狀、相，是菩薩於何法退轉故名不退轉？
佛言：是菩薩於一切法退轉故名不退轉。
何以故？一切法自性無所有，是菩薩摩訶薩於中不住故名退轉。 ^112c24

若菩薩恒常成就慈、悲、喜、捨等起相應身、
語、意業。當知是為不退轉。 ^112c32

若菩薩入出往來。
心不迷謬。恒時安住正念正知。
進止威儀。行住坐臥。
舉足下足。安詳繫念。
運動語言。常無卒暴。
當知是為不退轉。
若菩薩隨所聽聞世、出世法，皆能方便會入般若波羅蜜多甚深理趣；
諸所造作世間事業，亦以般若波羅蜜多會入法性，
不見一事出法性者；設有不與法性相應，
亦能方便會入般若波羅蜜多甚深理趣，由此不見出法性者。 ^112c36

菩薩摩訶薩以自相空觀一切法，已入菩薩正性離生，
乃至不見少法可得，不可得故無所造作，
畢竟不生故名無生法忍，由得如是無生法忍故名不退轉。
惡魔惱壞謂菩薩言：無上菩提與虗空等，
自性、自相皆畢竟空都無所有，云何唐受勤苦求證無上正等菩提？
汝等應捨大菩提願，勿于長夜唐為利樂一切有情自受勤苦。
菩薩摩訶薩聞彼語時，能審觀察不應信受，
彼說：雖一切法與虗空等，自性、自相皆畢竟空，
而諸有情生死長夜不知、不見、不解、不覺，顛倒放逸受諸劇苦。
我當擐以性相皆空如太虗空大功德鎧，
速趣無上正等菩提，為諸有情如應說法，令其解脫生死大苦。
是菩薩摩訶薩依此堅固不動轉心，恒正修行布施、
淨戒、安忍、精進、靜慮、般若波羅蜜多，由此六種隨分成就，
已入菩薩正性離生，由此得入不退轉位。 ^113a2

善現白佛言：是菩薩摩訶薩為不退轉故名不退轉，為退轉故名不退轉耶？
佛言：以不退轉故名不退轉，亦以退轉故名不退轉。
是菩薩摩訶薩超過聲聞及獨覺地，不復退墮彼二地中，
由斯故說：不退轉故名不退轉。
遠離聲聞及獨覺地，於彼二地決定退捨，
由斯故說：以退轉故名不退轉。 ^113a32

若菩薩當不遠離大菩提心，不見有法可生貴重。
何以故？一切法與虗空等，性相皆空，無生義故，當知是為不退轉。 ^113a44

不退轉位菩薩摩訶薩，恒為上士不為下士，
是菩薩一切煩惱不復現前，剎那剎那功德精進，
乃至無上正等菩提，於一切時心無散亂，當知是為不退轉。 ^113b2

若菩薩達一切世間文章、伎藝，皆雜穢語邪命所攝，是故菩薩知而不為。
又諸世俗外道書論，所說理事多有增減，
於菩薩道非為隨順，皆是戲論雜穢語攝，
是故菩薩知而不樂，當知是為不退轉。
若菩薩摩訶薩常修一切法，不見少法可於無上正等菩提說有退轉，
亦不見少法可於無上正等菩提說無退轉，
於自所住不退轉地所攝諸法，現知現見無惑無疑，
住此地中嚴淨佛土、成熟有情修諸功德，
有魔事起即能覺知善能摧滅，令不障礙所修功德。
譬如造作無間業者，彼無間心恒常隨逐，乃至命終亦不能捨。
何以故？彼能等起無間業纏，增上勢力恒常隨轉，
乃至命盡亦不能伏，設有餘心不能遮礙。
是不退轉位菩薩亦復如是，安住自地其心不動無所分別，
世間天、人、阿素洛等皆不能轉。
所以者何？是菩薩其心堅固，已入菩薩正性離生，已得殊勝神通。
是菩薩安住自地，有魔事起即能覺知，
終不隨順而轉，以善巧力集諸魔事，置實際中方便除滅，於自地法無惑無疑。
何以故？知一切法皆入實際，通達實際非一非多，於實際中無所分別亦無猶豫。
是菩薩設轉受生，亦於實際無復退轉趣向聲聞或獨覺地。
何以故？是菩薩知一切法自相皆空，於此空中不見有法若生若滅、
若染若淨，乃至轉身亦不疑我當得菩提、
為不當得，是菩薩即是無上正等菩提。 ^113b8

若菩薩摩訶薩護持正法不惜身命，作是念：
如來所說一切法空，是諸有情所歸依處，
菩薩修學速證無上正等菩提，拔諸有情生老病死憂悲苦惱，
令得畢竟安樂涅槃，故應護持不惜身命。
由此因緣，諸佛正法即是我法，我應護持不惜身命，
我未來世得作佛時，亦當說此諸法空故。
當知是為不退轉菩薩。
普聞一切有情之類所有言音、文字、義理，
悉能解了無惑無疑，窮未來際無有忘失。
所以者何？已得字藏陀羅尼等，任持所說令不忘故。
當知是為不退轉菩薩。 ^113c6

卷三百二十八〔巧方便品〕至三百三十之十三葉 ^113c26

善現白佛言：由此所說諸行、相、狀，顯不退轉位菩薩摩訶薩成就種種殊勝功德。
惟願如來、應、正等覺復為菩薩說甚深處，
令諸菩薩安住其中，修一切法令速圓滿！
佛言：甚深處者，謂空、無相、無願、無作、無生、
無滅、寂靜、涅槃、真如、法界、法性、實際，如是等法名甚深處。
如是所說甚深處名，皆顯涅槃為甚深處。
善現言：為但涅槃名甚深處，為諸餘法亦名甚深？
佛言：餘一切法亦名甚深。
善現言：云何一切法亦名甚深？
佛言：一切法真如甚深故，一切法亦甚深。
善現言：云何一切法真如甚深？
佛言：一切法真如非即一切法，非離一切法，是故甚深。
爾時，善現白佛言：佛以甚奇微妙方便，
為不退轉地菩薩遮遣一切法顯示涅槃，
遮遣一切若世間若出世間、若共若不共、
若有漏若無漏、若有為若無為法顯示涅槃。 ^113c28

復次，善現！若菩薩能於如是諸甚深處，
依般若波羅蜜多相應理趣，審諦思惟、
稱量觀察，如所說而住、如所說而學，是菩薩起一念心，
尚能攝取無邊功德，超無量劫生死流轉，
疾證無上菩提，況能無間常修般若波羅蜜多，恒住無上正等菩提相應作意！
善現！若菩薩遠離般若波羅蜜多，設經殑伽沙數大劫修一切法，
若依甚深般若波羅蜜多所說而住，經一晝夜修行一切法，
所獲功德甚多於彼，是故常應不離甚深般若波羅蜜多。
爾時，善現白佛言：如佛所說，分別所作皆非實有，以何因緣獲福無數無量無邊？
佛言：如汝所說，分別所作不能發起真實正見，
不能趣入正性離生，不能得預流果乃至無上菩提。
善現！諸菩薩摩訶薩善學內空乃至無性自性空，
安住空已如如觀察，分別所作空無所有虗妄不實，
如是，如是，即不遠離甚深般若波羅蜜多，獲福無數無量無邊。
善現言：無量、無數無邊有何差別？
佛言：言無數者，數不可得，不可數在有為界中、無為界中。
言無量者，量不可得，不可量在過去、未來、現在法中。
言無邊者，邊不可得，不可測度彼邊際故。
善現，我常說此諸法皆空，如汝所說無盡、
無數、無量、無邊文義無別，皆共顯了諸法空故。
善現，一切法空皆不可說，如來方便說為無盡，
或說無數，或說無量，或說無邊，或說為空，
或說無相，或說無願，或說無作，或說無生，
或說無滅，或說離染，或說寂滅，或說涅槃，
或說真如，或說法界，或說法性，或說實際，如是等義皆是如來方便演說。
善現，一切法性皆不可說。
所以者何？一切法性皆畢竟空，無能宣說畢竟空者。 ^114a8

善現白佛言：不可說義有增減否？
佛言：不可說義無增無減。
善現復言：不可說義無增無減者，則一切法義亦應無增無減。
世尊！若一切法無增無減者，云何菩薩摩訶薩修行一切法，
證得無上正等菩提？
佛言：不可說義無增無減者，一切法亦無增無減。
善現！諸菩薩摩訶薩修行般若波羅蜜多，
安住般若波羅蜜多方便善巧，不作是念：我於般若波羅蜜多若增若減。
但作是想：惟有名想謂為般若波羅蜜多。
善現！菩薩摩訶薩修行一切法時，持此一切法俱行作意，
及依此起心及善根，與諸有情平等共有迴向無上正等菩提。 ^114b14

善現白佛言：何謂無上正等菩提？
佛言：一切法真如是謂無上正等菩提。
善現！諸法真如無增無減故，諸佛無上正等菩提亦無增無減。
諸菩薩摩訶薩依止無增無減方便，修行般若波羅蜜多，
由此為門集諸功德，便證無上正等菩提。 ^114b36

善現言：是菩薩摩訶薩為用初心證得無上正等菩提？
為用後心證得無上正等菩提？
世尊！若用初心證得無上正等菩提，初心起時後心未起，
無和合義；若用後心證得無上正等菩提，
後心起時前心已滅，無和合義。
如是前後心、心所法進退推徵無和合義，云何可得積集善根？
若諸善根不可積集，如何菩薩能證無上正等菩提？
佛言：善現！我當為汝略說一喻。
如然燈時，為初焰能焦炷？
為後焰能焦炷？世尊！
如我意解，非初焰能焦炷，亦不離初焰；
非後焰能焦炷，亦不離後焰。
善現！於意云何？炷為焦不？
世尊！世間現見其炷實燋。
佛言：諸菩薩摩訶薩亦復如是，非用初心證得無上正等菩提，
亦不離初心證得無上正等菩提；非用後心證得無上正等菩提，
亦不離後心證得無上正等菩提。 ^114b46

佛告善現：若心已滅，可更生不？
善現答言：不也！世尊！
若心已生，有滅法不？
善現答言：如是！世尊！
有滅法，心非當滅不？
善現答言：不也！世尊！
心住，為如心真如不？
善現答言：如是！世尊！
心如真如住，為如實際不？
善現答言：不也！世尊！
真如實際為甚深不？
善現答言：如是！世尊！
即真如是心不？善現答言：不也！
世尊！離真如有心不？
善現答言：不也！世尊！
即心是真如不？善現答言：不也！
世尊！離心有真如不？
善現答言：不也！世尊！
真如見真如不？善現答言：不也！
世尊！若菩薩能如是行，是行深般若波羅蜜多不？
善現答言：能如是行，是行深般若波羅蜜多。
若菩薩能如是行，為行何處？
善現答言：能如是行都無行處。
所以者何？菩薩行深般若波羅蜜多，無心現行、無現行處。
何以故？世尊！住真如中都無現行、現行處故。
佛告善現：為行在何處？
善現答言：行在勝義諦中，此中現行及現行處俱無所有，
能取、所取不可得故。
行勝義諦中雖不取相而行相不？
善現答言：不也！世尊！
行勝義諦中為壞相不？
善現答言：不也！世尊！
行勝義諦中壞相想不？
善現答言：不也！世尊！
云何不壞相亦不壞相想？
善現答言：是菩薩不作是念：我當壞相及壞相想。
亦不作是念：我當壞無相及壞無相想。
於一切種無分別故。
世尊！是菩薩雖能如是離諸分別，而佛十力、
四無所畏、四無礙解、大慈、大悲、大喜、大捨、
十八佛不共法等無量勝功德未圓滿故，未證無上正等菩提。
世尊！是菩薩成就方便善巧力故，於一切法不取不壞。
何以故？知一切法自相空故。
住一切法自相空中，為度諸有情入三三摩地，
大悲願力所牽逼故，用此三定成熟有情。
佛言：如是！如是！如汝所說。
時，善現白佛言：云何入此三三摩地成熟有情？
佛言：菩薩安住空三摩地，見諸有情多執我者，以方便力教令安住空三摩地。
菩薩安住無相三摩地，見諸有情多行相者，以方便力教令安住無相三摩地。
菩薩安住無願三摩地，見諸有情多願樂者，以方便力教令安住無願三摩地。
時，舍利子問善現言：夢中入此三三摩地。
於深般若波羅蜜多。
有增益不。善現答言。
若晝時入此三三摩地。
於深般若波羅蜜多有增益者，彼夢中入亦有增益。
何以故？晝與夢中無差別故。
舍利子！若菩薩晝行般若波羅蜜多，既名修習甚深般若波羅蜜多，
是菩薩夢行般若波羅蜜多，亦名修習甚深般若波羅蜜多。
三三摩地於深般若波羅蜜多能為增益亦應如是。
時，舍利子問善現言：夢中作業為有增益或損減不？
佛說有為虗妄不實如夢所作，云何彼業能有增減？
善現答言：諸有晝日斷他命已，於夜夢中憶想分別深自慶快，
或復有人夢斷他命，謂在覺位生大歡喜，如是二業於意云何？
舍利子言：無所緣事，若思、若業俱不得生，
要有所緣思業方起，夢中思業緣何而生？
善現答言：如是！如是！
舍利子！若夢、若覺要於見聞覺知法中有覺慧轉，
由斯起染或復起淨，若無見聞覺知，諸法無覺慧轉亦無染淨。
由此故知，若夢、若覺有所緣事思業方起，無所緣事思業不生。
舍利子問善現言：佛說思業皆離自性，云何可言有所緣起？
善現答言：雖諸思業及所緣事自性皆空，
而由自心取相分別，故說思業有所緣生，若無所緣思業不起。
舍利子問善現言：若菩薩夢中修行布施、
淨戒、安忍、精進、靜慮、般若，持此善根與諸有情平等共有迴向無上正等菩提，
是菩薩為實迴向大菩提不？
善現語舍利子言：慈氏菩薩摩訶薩久已受不退轉記，
惟隔一生定當作佛，善能酬答一切難問，現在此會宜請問之。
舍利子！如善現言恭敬請問。
時，慈氏菩薩語舍利子言：謂何等名慈氏能答？
為色耶？為受、想、行、識耶？
為色空耶？為受、想、行、識空耶？
且色不能答，受、想、行、識亦不能答；色空不能答，
受、想、行、識空亦不能答。
何以故？舍利子！我都不見有法能答、有法所答，
答處、答時及由此答亦皆不見；我都不見有法能記、
有法所記，記處、記時及由此記亦皆不見。
以一切法本性皆空，都無所有、無二、無別，畢竟推徵不可得故。
時，舍利子復問慈氏言：仁者所說法為如所證不？
慈氏菩薩言：我所說法非如所證。
何以故？我所證法不可說故。
爾時，佛告舍利子言：汝由是法得阿羅漢果，為見此法是可說不？
舍利子言：不也！世尊！
佛言：諸菩薩所證諸法亦復如是，是菩薩行深般若波羅蜜多不生猶豫：
我於無上正等菩提為得、不得？
但作是念：我於無上正等菩提定當證得。
〔巧方便品竟〕般若綱要卷五
 ^114c26
