
pin:: 大方廣佛新華嚴經合論卷第四十一
other:: 唐于闐國三藏沙門實叉難陀譯經
author:: 唐太原方山長者李通玄造論
author:: 唐福州開元寺沙門志寧釐經合論
pin:: 昇兜率天宮品第二十三之餘
orig:: 
【經】爾時，如來威神力故，往昔善根之所流故，
不可思議自在力故，兜率宮中一切諸天及諸天女，
皆遙見佛，如對目前，同興念言：如來出世，
難可值遇，我今得見具一切智、於法無礙正等覺者。
如是思惟，如是觀察，與諸眾會，悉共同時奉迎如來；
各以天衣，盛一切華，盛一切香，盛一切寶，
盛一切莊嚴具，盛一切天栴檀粖香，盛一切天沉水粖香，
盛一切天妙寶粖香，盛一切天香華，盛一切天曼陀羅華，
悉以奉散，供養於佛。
百千億那由他阿僧祇兜率陀天子，住虗空中，
咸於佛所，起智慧境界心，燒一切香，香氣成雲，
莊嚴虗空；又於佛所，起歡喜心，雨一切天華雲，
莊嚴虗空；又於佛所，起尊重心，雨一切天蓋雲，
莊嚴虗空；又於佛所，起供養心，散一切天鬘雲，
莊嚴虗空；又於佛所，生信解心，布阿僧祇金網，
彌覆虗空，一切寶鈴，常出妙音；又於佛所，
生最勝福田心，以阿僧祇帳，莊嚴虗空，
雨一切纓絡雲，無有斷絕；又於佛所，生深信心，
以阿僧祇諸天宮殿，莊嚴虗空，一切天樂，
出微妙音；又於佛所，生最勝難遇心，以阿僧祇種種色天衣雲，
莊嚴虗空，雨於無比種種妙衣；又於佛所生無量歡喜踊躍心，
以阿僧祇諸天寶冠莊嚴虗空，雨無量天冠廣大成雲；
又於佛所起歡喜心，以阿僧祇種種色寶莊嚴虗空，
雨一切纓絡雲，無有斷絕。
百千億那由他阿僧祇天子，咸於佛所生淨信心，
散無數種種色天華，然無數種種色天香，
供養如來；又於佛所起大莊嚴變化心，
持無數種種色天栴檀粖香，奉散如來；
又於佛所起歡喜踊躍心，持無數種種色蓋，
隨逐如來；又於佛所起增上心，持無數種種色天寶衣，
敷布道路，供養如來；又於佛所起清淨心，
持無數種種色天寶幢，奉迎如來；又於佛所起增上歡喜心，
持無數種種色天莊嚴具，供養如來；又於佛所生不壞信心，
持無數天寶鬘，供養如來；又於佛所生無比歡喜心，
持無數種種色天寶幡，供養如來。
百千億那由他阿僧祇諸天子，以調順寂靜無放逸心，
持無數種種色天樂，出妙音聲，供養如來。
百千億那由他不可說先住兜率宮諸菩薩眾，
以從超過三界法所生、離諸煩惱行所生、
周徧無礙心所生、甚深方便法所生、無量廣大智所生、
堅固清淨信所增長不思議善根所生、
起阿僧祇善巧變化所成就，供養佛心之所現，
無作法門之所印，出過諸天諸供養具，供養於佛。
以從波羅蜜所生一切寶蓋，於一切佛境界清淨解所生一切華，
張無生法忍所生一切衣，入金剛法無礙心所生一切鈴網，
解一切法如幻心所生一切堅固香，周徧一切佛境界如來座心所生一切佛眾寶妙座，
供養佛不懈心所生一切寶幢，解諸法如夢歡喜心所生佛所住一切寶宮殿，
無著善根、無生善根所生一切寶蓮華雲、
一切堅固香雲、一切無邊色華雲、一切種種色妙衣雲、
一切無邊清淨栴檀香雲、一切妙莊嚴寶蓋雲、
一切燒香雲、一切妙鬘雲、一切清淨莊嚴具雲，
皆徧法界，出過諸天供養之具，供養於佛。
其諸菩薩，一一身各出不可說百千億那由他菩薩，
皆充滿法界、虗空界，其心等於三世諸佛，
以從無顛倒法所起，無量如來力所加，
開示眾生安隱之道，具足不可說名、味、
句，普入無量法，一切陀羅尼種中生不可窮盡辨才之藏，
心無所畏，生大歡喜，以不可說無量無盡如實讚歎法讚歎如來，
無有厭足。
commentary::  ^279c43

【論】第三、爾時，如來威神力故已下，至讚歎如來無厭足一段，
經明諸天迎佛，各各遙見佛來，如對目前敬佛興供分。
釋義者分為五段，云遙見佛來，明從前十行發起迴向大悲大願故。
如對目前者，明不離根本智常相應故，下文云見如來具一切智是也。
於法無礙正等覺者，明與佛智、正覺合故。
如是思惟已下四句，是正入位故。
各以天衣盛供已下十種供養，明前由以身化供，明起願也。
此段明以衣盛供，表身行周也。
於此興供一段六十五行，經約作五門分別：
一、爾時，如來威神力故已下，至同時奉迎如來，
有五行半，經明諸天以佛神力、自善根力遙見佛來，自契佛智奉迎分。
二、各以天衣已下，至供養於佛，有四行，
經明諸天以衣盛香華散佛供養分，此有十種供養眾。
三百千億那由他已下，至雨一切纓絡雲無有斷絕，
有十六行，經明諸天各各以心所興供雲供養，分此一段十種供養眾。
四百千億那由他已下至天樂出妙音聲供養如來有十四行，
經明并陳所興十種持散供養佛，分五百千億那由他已下至無厭足有二十五行，
經明舊住兜率天宮中菩薩以諸波羅蜜行興其依果以為供養，
此一段十七種供養。
云舊住者本位，新來者加行入位，此十七種供中先舉蓋為先者，
為此位迴入大悲菩薩行故，以大悲為首，
以諸波羅蜜一時助華，是智慧開敷義，
帳是含容義，衣為忍義，鈴網是說教義，
如幻心是堅固義，為無體可成壞故，餘准例約名義知之。
此第三段有三十種百萬億供養眾，末後有先住天宮菩薩眾有十七種供，
從波羅蜜諸行生，從法身智慧解脫知見生，如文具明。
所以勝天之供為非有為所報得故，是法界無作門所起超情作故。
orig::  ^280c12

【經】爾時，一切諸天及諸菩薩眾，見於如來、
應、正等覺不可思議人中之雄，其身無量不可稱數，
現不思議種種神變；令無數眾生心大歡喜，
普徧一切虗空界、一切法界，以佛莊嚴而為莊嚴；
令一切眾生安住善根，示現無量諸佛神力，
超過一切諸語言道，諸大菩薩所共欽敬，
隨所應化皆令歡喜；住於諸佛廣大之身，
功德善根悉已清淨，色相第一無能暎奪，
智慧境界不可窮盡，無比三昧之所出生；
其身無際，徧住一切眾生身中，令無量眾生皆大歡喜，
令一切智種性不斷；住於諸佛究竟所住，
生於三世諸佛之家；令不可數眾生信解清淨，
令一切菩薩智慧成就、諸根悅豫；法雲普覆虗空法界，
教化調伏無有遺餘；隨眾生心悉令滿足，
令其安住無分別智，出過一切眾生之上；
獲一切智，放大光明，宿世善根皆令顯現；
普使一切發廣大心，令一切眾生安住普賢不可壞智；
徧住一切眾生國土，從於不退正法中生；
住於一切平等法界，明了眾生心之所宜；
現不可說不可說種種差別如來之身，
非世言詞而歎可盡；能令一切常思念佛，
充滿法界，廣度羣生；隨初發心所欲利益，
以法惠施，令其調伏，信行清淨；示現色身不可思議，
等觀眾生，心無所著；住無礙住，得佛十力，
無所障礙；心常寂定，未曾散亂；住一切智，
善能開演種種文句真實之義，能悉深入無邊智海，
出生無量功德慧藏；恒以佛日普照法界，
隨本願力常現不沒；恒住法界，住佛所住，
無有變異；於我、我所俱無所著，住出世法，
世法無染；於一切世間建智慧幢，其智廣大，
超過世間，無所染著；拔諸眾生令出淤泥，
置於最上智慧之地，所有福德饒益眾生而無有盡；
了知一切菩薩智慧，信向決定，當成正覺；
以大慈悲現不可說無量佛身種種莊嚴，
以妙音聲演無量法，隨眾生意悉令滿足；
於去、來、今心常清淨，令諸眾生不著境界；
恒與一切諸菩薩記，令其皆入佛之種性，
生在佛家，得佛灌頂；常遊十方未曾休息，
而於一切無所樂著；法界佛剎悉能徧往，
諸眾生心靡不了知；所有福德離世清淨，
不住生死，而於世間如影普現；以智慧月普照法界，
了達一切悉無所得；恒以智慧知諸世間如幻、
如影、如夢、如化，一切皆以心為自性，如是而住；
隨諸眾生業報不同、心樂差別、諸根各異而現佛身，
如來恒以無數眾生而為所緣，為說世間皆從緣起，
知諸法相皆悉無相，唯是一相智慧之本；
欲令眾生離諸相著，示現一切世間性相而行於世，
為其開示無上菩提；為欲救護一切眾生，
出現世間，開示佛道，令其得見如來身相；
攀緣憶念，勤加修習，除滅世間煩惱之相；
修菩提行，心不散動，於大乘門皆得圓滿，
成就一切諸佛義利，悉能觀察眾生善根而不壞滅；
清淨業報，智慧明了，普入三世，永離一切世間分別；
放光明網普照十方，一切世界無不充滿；
色身妙好，見者無厭；以大功德智慧神通，
出生種種菩薩諸行，諸根境界自在圓滿；
作諸佛事，作已便沒；善能開示過、現、未來一切智道，
為諸菩薩普雨無量陀羅尼雨，令其發起廣大欲樂，
受持修習；成就一切諸佛功德，圓滿熾盛無邊妙色莊嚴其身，
一切世間靡不現覩；永離一切障礙之法，
於一切法真實之義已得清淨，於功德法而得自在；
為大法王，如日普照；為世福田，具大威德；
於一切世間普現化身，放智慧光，悉令開悟；
欲令眾生知佛具足無邊功德，以無礙繒繫頂受位，
隨順世間方便開導，以智慧手安慰眾生；
為大醫王，善療眾病，一切世間無量國土悉能徧往，
未曾休息；清淨慧眼離諸障翳，悉能明見；
於作不善惡業眾生，種種調伏，令其入道，
善取時宜，無有休息；若諸眾生起平等心，
即為化現平等業報，隨其心樂，隨其業果，
為現佛身種種神變而為說法，令其悟解，
得法智慧，心大歡喜，諸根踊躍；見無量佛，
起深重信，生諸善根，永不退轉；一切眾生隨業所繫，
長眠生死，如來出世能覺悟之，安慰其心，
使無憂怖；若得見者，悉令證入無依義智；
智慧善巧，了達境界，莊嚴妙好，無能暎奪；
智山法芽，悉已清淨；或現菩薩，或現佛身，
令諸眾生至無患地；無數功德之所莊嚴，
業行所成，現於世間；一切諸佛莊嚴清淨，
莫不皆以一切智業之所成就；常守本願，
不捨世間，作諸眾生堅固善友，清淨第一離垢光明，
令一切眾生皆得現見；六趣眾生無量無邊，
佛以神力常隨不捨；若有往昔同種善根，
皆令清淨；而於六趣一切眾生，不捨本願，
無所欺誑，悉以善法方便攝取，令其修習清淨之業，
摧破一切諸魔鬬諍；從無礙際出廣大力，
最勝日藏無有障礙，於淨心界而現影像，
一切世間無不覩見，以種種法廣施眾生；
佛是無邊光明之藏，諸力智慧皆悉圓滿，
恒以大光普照眾生，隨其所願皆令滿足；
離諸怨敵，為上福田，一切眾生共所依怙；
凡有所施，悉令清淨；修少善行，受無量福，
悉令得入無盡智地；為一切眾生種植善根淨心之主，
為一切眾生發生福德最上良田；智慧甚深，
方便善巧，能救一切三惡道苦。
如是信解，如是觀察，如是入於智慧之淵，
如是遊於功德之海，如是普至虗空智慧，
如是而知眾生福田，如是正念現前觀察，
如是觀佛諸業相好，如是觀佛普現世間，如是觀佛神通自在。
時，彼大眾見如來身，一一毛孔出百千億那由他阿僧祇光明，
一一光明有阿僧祇色、阿僧祇清淨、阿僧祇照明，
令阿僧祇眾觀察、阿僧祇眾歡喜、阿僧祗眾快樂、
阿僧祇眾深信增長、阿僧祇眾志樂清淨、
阿僧祇眾諸根清涼、阿僧祇眾恭敬尊重。
commentary::  ^281a24

【論】第四、爾時，一切諸天及諸菩薩已下，
至阿僧祇眾，恭敬尊重，有一百六行經。
此之一段經文，明諸天、菩薩見佛神變，
饒益眾生，充滿十方，徧周無限分。
於中文義，如經具明。
orig::  ^282b12

【經】爾時，大眾咸見佛身放百千億那由他不思議大光明，
一一光明皆有不思議色、不思議光，照不思議無邊法界。
以佛神力出大妙音，其音演暢百千億那由他不思議讚頌，
超諸世間所有言辭，出世善根之所成就。
復現百千億那由他不思議微妙莊嚴，
於百千億那由他不思議劫歎不可盡，皆是如來無盡自在之所出生。
又現不可說諸佛如來出興于世，令諸眾生入智慧門，解甚深義。
又現不可說諸佛如來所有變化，盡法界、
虗空界，令一切世間平等清淨。
如是皆從如來所住無障礙一切智生，亦從如來所修行不思議勝德生。
復現百千億那由他不思議妙寶光 #CB08504;，
從昔大願善根所起，以曾供養無量如來修清淨行無放逸故，
薩婆若心無有障礙生善根故，為顯如來力廣徧故，
為斷一切眾生疑故，為令咸得見如來故，
令無量眾生住善根故，顯示如來神通之力無暎奪故，
欲令眾生普得入於究竟海故，為令一切諸佛國土菩薩大眾皆來集故，
為欲開示不可思議佛法門故。
commentary::  ^282b20

【論】第五、爾時，大眾咸見佛身已下，至不可思議佛法門故。
此之一段，明如來身光徧照無限分。
於此分中，有二十行經，約分七段：一、爾時，
大眾咸見佛身已下，至無邊法界兩行半經，明見佛光明境界分。
二、以佛神力已下，至出世善根之所成就可兩行經，明如來神力出妙音聲讚頌分。
三、復現百千億那由他已下，至自在之所出生有兩行半經，
明如來現自報相莊嚴分。
四、又現不可說已下，至甚深義可一行半經，明現無盡諸佛出興分。
五、又現不可說已下，至平等清淨一行半經，明如來神力通變徧周分。
六、如是已下，至不思議勝德所生有一行半經，明前所現是如來勝智德所生分。
七、復現百千億那由他已下，至佛法門故有八行經，
明如來現不思議妙寶焰，現自善根集大眾分。
此七段，經中文義自具。
此段意明如來自現境界，令迴向者加行契入。
orig::  ^282c8

【經】爾時，如來大悲普覆，示一切智所有莊嚴，
欲令不可說百千億那由他阿僧祇世界中眾生，
未信者信，已信者增長，已增長者令其清淨，
已清淨者令其成熟，已成熟者令心調伏；
觀甚深法，具足無量智慧光明，發生無量廣大之心，
薩婆若心無有退轉；不違法性，不怖實際，
證真實理，滿足一切波羅蜜行，出世善根皆悉清淨；
猶如普賢，得佛自在；離魔境界，入諸佛境；
了知深法，獲難思智；大乘誓願，永不退轉；
常見諸佛，未曾捨離；成就證智，證無量法；
具足無邊福德藏力，發歡喜心；入無疑地，
離惡清淨；依一切智，見法不動；得入一切菩薩眾會，常生三世諸如來家。
世尊所現如是莊嚴，皆是過去先所積集善根所成，
為欲調伏諸眾生故，開示如來大威德故，
照明無礙智慧藏故，示現如來無邊勝德極熾然故，
顯示如來不可思議大神變故，以神通力於一切趣現佛身故，
示現如來神通變化無邊際故，本所志願悉成滿故，
顯示如來勇猛智慧能徧往故，於法自在成法王故，
出生一切智慧門故，示現如來身清淨故，
又現其身最殊妙故，顯示證得三世諸佛平等法故，
開示善根清淨藏故，顯示世間無能為喻上妙色故，
顯示具足十力之相令其見者無厭足故，為世間日照三世故。
自在法王一切功德，皆從往昔善根所現，一切菩薩於一切劫稱揚讚說不可窮盡。
commentary::  ^282c40

【論】第六、爾時，如來大悲已下，至稱揚讚說不可窮盡。
此之一段，有二十六行半經，明如來示一切智所有莊嚴，
隨根利生，無限令增長分。
於此分中，分為兩段：一、爾時，如來大悲所覆已下，
至生三世諸如來家，有十二行半經，明如來示現莊嚴及神力，
令不可說世界眾生護益分。
二、世尊所現已下，至此段末，有十三行半經，
明如來所現之德，顯佛自在，令一切眾生發諸菩薩入佛所行，
酬本願分。
orig::  ^283a38

【經】爾時，兜率陀天王奉為如來嚴辦如是諸供具已，
與百千億那由他阿僧祇兜率天子向佛合掌，
白佛言：善來，世尊！
善來，善逝！善來，如來、應、正等覺！
唯見哀愍，處此宮殿。
爾時，世尊以佛莊嚴而自莊嚴，具大威德，
為令一切眾生生大歡喜故，一切菩薩發深悟解故，
一切兜率陀天子增益欲樂故，兜率陀天王供養承事無厭足故，
無量眾生緣念於佛而發心故，無量眾生種見佛善根福德無盡故，
常能發起清淨信故，見佛供養無所求故，
所有志願皆清淨故，勤集善根無懈息故，
發大誓願求一切智故，受天王請，入一切寶莊嚴殿。
如此世界，十方所有一切世界悉亦如是。
commentary::  ^283b6

【論】第七、爾時，兜率陀天王已下，至一切世界，悉亦如是。
此之一段，明兜率天王辦供已畢，請佛入宮殿。
如來受請分有十，三行經明兜率天王辦供請佛，
如來為欲盡益眾生故受請，并結十方同此分。
orig::  ^283b28

【經】爾時，一切寶莊嚴殿，自然而有妙好莊嚴，
出過諸天莊嚴之上，一切寶網周帀彌覆，
普雨一切上妙寶雲，普雨一切莊嚴具雲，
普雨一切寶衣雲，普雨一切栴檀香雲，
普雨一切堅固香雲，普雨一切寶莊嚴蓋雲，
普雨不可思議華聚雲，普出不可思議妓樂音聲，
讚揚如來一切種智，悉與妙法而共相應；
如是一切諸供養具，悉過諸天供養之上。
時，兜率宮中，妓樂歌讚，熾然不息；以佛神力，
令兜率王心無動亂，往昔善根皆得圓滿，
無量善法益加堅固，增長淨信，起大精進，
生大歡喜，淨深志樂，發菩提心，念法無斷，總持不忘。
爾時，兜率陀天王承佛威力，即自憶念過去佛所種善根而說頌言：
commentary::  ^283b36

【論】第八、爾時，一切寶莊嚴殿已下，至而說頌言。
此之一段，明如來入殿，以佛殊勝德熏，
令殿莊嚴，勝天所供。
分有十三行半。經約分為兩段：一、爾時，
一切寶莊嚴已下，至悉過諸天供養之上，有八行。
經明如來受請入殿，以佛自己善根，依果出勝。
諸天無比對分，此明加行會位，勝德如佛故。
二、時，兜率宮中已下，至而說頌言，有五行半。
經明諸天妓樂熾然不息。
諸天歡喜說頌分，此明入法悅樂故。
orig::  ^283c12

【經】
　　昔有如來無礙月，諸吉祥中最殊勝，
　　彼曾入此莊嚴殿，是故此處最吉祥。
　　昔有如來名廣智，諸吉祥中最殊勝，
　　彼曾入此金色殿，是故此處最吉祥。
　　昔有如來名普眼，諸吉祥中最殊勝，
　　彼曾入此蓮華殿，是故此處最吉祥。
　　昔有如來號珊瑚，諸吉祥中最殊勝，
　　彼曾入此寶藏殿，是故此處最吉祥。
　　昔有如來論師子，諸吉祥中最殊勝，
　　彼曾入此山王殿，是故此處最吉祥。
　　昔有如來名日照，諸吉祥中最殊勝，
　　彼曾入此眾華殿，是故此處最吉祥。
　　昔有佛號無邊光，諸吉祥中最殊勝，
　　彼曾入此樹嚴殿，是故此處最吉祥。
　　昔有如來名法幢，諸吉祥中最殊勝，
　　彼曾入此寶宮殿，是故此處最吉祥。
　　昔有如來名智燈，諸吉祥中最殊勝，
　　彼曾入此香山殿，是故此處最吉祥。
　　昔有佛號功德光，諸吉祥中最殊勝，
　　彼曾入此摩尼殿，是故此處最吉祥。
commentary::  ^283c28

【論】第九、有二十行頌，稱歎往昔十佛皆入此殿。
分云：吉祥者，眾善所集名吉，眾福所加名祥。
云金色殿者，殿有金色光明，亦明法身無垢。
云蓮華殿者，殿有眾色蓮華莊嚴，亦表法身無染，是蓮華義。
山王殿者，明積德如山王，非殿有山。
如經云：寶者，貴德為寶，非關寶玉。
餘義可知。所以須歎往昔如來者，有三義：
一、兜率天王念昔自分善根力今古；二、
明古今諸佛道跡普周；三、明如來道跡依古不異，
非天、魔、梵所為，令眾生生信入故。
此十佛亦以加行、隨行成名。
orig::  ^284a20

【經】如此世界兜率天王，承佛神力，以頌讚歎過去諸佛；
十方一切諸世界中兜率天王，悉亦如是歎佛功德。
commentary::  ^284a40

【論】第十、兩行經，都結十方，同此稱歎往昔如來入此殿分。
orig::  ^284a46

【經】爾時，世尊於一切寶莊嚴殿摩尼寶藏師子座上，結跏趺坐。
法身清淨，妙用自在，與三世佛同一境界；
住一切智，與一切佛同入一性；佛眼明了，
見一切法皆無障礙；有大威力，普遊法界，
未甞休息；具大神通，隨有可化眾生之處，
悉能徧往；以一切諸佛無礙莊嚴而嚴其身，
善知其時，為眾說法；不可說諸菩薩眾，
各從他方種種國土而共來集，眾會清淨，
法身無二，無所依止，而能自在起佛身行。
坐此座已，於其殿中，自然而有無量無數殊特妙好出過諸天供養之具，
所謂：華鬘、衣服、塗香、粖香、寶蓋、幢幡、妓樂、
歌讚，如是等事，一一皆悉不可稱數，以廣大心，
恭敬、尊重、供養於佛；十方一切兜率陀天，悉亦如是。
commentary::  ^284b2

【論】第十一、爾時，世尊已下，至悉亦如是。
此之一段，明如來入殿，昇座而坐。
以佛之德，殿內殊好，出過諸天及十方菩薩皆來集分。
於此品末，有十三行半經，約分為二段：
一、爾時，世尊已下，至為眾說法，有六行半經，
明如來處座，為眾說法分。
二、不可說諸菩薩眾已下，至悉亦如是，
有七行經，明十方菩薩來集處座。
殿內莊嚴妙好，勝出諸天，一切十方兜率悉同。
此雲集莊嚴分座體，前已釋訖。
師子座上結跏趺坐者，有二義：一、世間威儀，
二、會。此十迴向中，理事交徹。
如來座體，以法界緣起不思議智，無所依住，
大慈大悲，以為座體。
以無依住智，性自徧周，與虗空等，不去不來，
而對現色身，與眾生數等，任根差別，隨應調伏而化度之，而無所造作。
如經云法身清淨，妙用自在者是也。
與三世佛同一境界，住一切智者，以智體無內、
外、中、邊，諸佛同住境界亦爾。
與一切佛同入一性者，為無性之性，無出入也，諸佛同此也。
佛眼明了者，覺一切法非有無，而能以智徧知一切諸法也。
有大威力，普遊十方，未甞休息者，以無作無依之理智，
破一切邪見執著，皆悉消亡，名之為威力。
以智無表裏，性徧如空，應感現形，而無來去，名之為遊。
無俗不真，名為法界。
一念三世，古今情盡，教化眾生，無終無始，
名未甞休息，明時不遷也。
具大神通者，大智無依無形，性無生滅，名之為神。
智無不達，名之為通。
隨應可化，悉能徧往者，智無去來中邊表裏，
十方眾生應感皆見，皆悉不同，名之為徧往。
以一切諸佛無礙莊嚴而莊嚴之，有二義：
一、四無礙智莊嚴，二、佛依報正報二福莊嚴。
一切相好及隨好是，以如來身是正報，國土蓮華藏界是依報。
智自善業而嚴自身及境為智，法爾自具無邊功德，
如九十七種大人之相是，只為無明所覆，以慈悲喜捨饒益眾生。
報得依果者，即隨好光明功德是，如佛大人相有十華藏世界微塵數隨好無限。
經且約舉一種隨好功德，名圓滿王，所有利益具在經說。
又如無依住智，體無自他內外所執，所有依報正報莊嚴，
身及國土一切境界互相含入，猶如百千明鏡影像互相容入，
重重重重無盡，重重重重身土眾境互入無盡，
猶如帝釋所居寶網，諸天眷屬寶內重重，
眾像相入，身境無礙，身出剎土，剎土出身，
雲俱現佛事，一種自在。
諸法總然，於智境界不說有情無情之法。
經云：善知其時，為眾說法者，了根生熟，如應化度。
問曰：何為諸佛知眾生心時與非時？
答曰：諸佛如來心與一切眾生心本不異故，
是一心一智慧故，以此知時與非時。
諸佛悟而了與眾生共之眾生迷，自謂為隔一切諸佛，
以一切眾生心智慧而成正覺，一切眾生迷諸佛智慧而作眾生，
及至成佛時，還成眾生迷理之佛所說法門，
還解眾生心裏迷佛眾生，以此不異，故知眾生心。
經云：不可說諸菩薩，各從他方種種國土而共來集者，
約萬行差別，名為他方。
以法隨根，應物調伏，名種種國土。
不出如來大圓明智，名為而共來集。
眾會清淨者，無情識也。
法身無二者，與佛同一體性，等無性也。
無所依止，無得無證也。
而能自在起佛身行者，無作之智，同佛用也。
坐此座已，會此十迴向，法界本也。
殿出殊好，以智所感也。
出過諸天者，以智報感，非有情為也。
論主頌解云：菩薩所有報相，約行所生。
頌曰：菩薩以忍為垂鬘，慚愧恒為衣服飾，
戒品塗香及粖香，慈悲普覆為其蓋，正心不動禪定幢，
智慧幢破諸邪見，方便常住生死海，饒益眾生為妓樂，
總持演暢妙法音，聞者解脫為歌樂。
已上如文可知。此段有不可說他方菩薩眾，
此一段諸天住兜率天菩薩眾，總有一百一十八箇百萬億眾。
若他方所來菩薩，有不可說諸天莊嚴高座及宮殿，
色類有百八十四種差別，一類有百萬億如來及菩薩，自福莊嚴無有限數。
此會所將如是大悲，如是智慧，如是萬行，
但為長養初發心，住初生佛家之智慧大悲，
令慣習自在故，時亦不改，法亦不異，智亦不遷，
猶如竹葦依舊而成，初生與終無有麤細，
亦如小兒長初生而為大，無異大也。
此直以十行、十迴向、十地、十一地為長養道之方便，佛果在於初發心。
又十住中，一住具十住之功用故，及十住、
十行、十迴向、十地，總十住中總具足故。
猶如神龍馬王所生，其神駒生在其地，
與父遲速相似，唯力用未如其父母。
如初發心菩薩，以乘如來一切智乘，初生佛家，
與佛同智，唯神通道力未如，以待大悲萬行長養故。
雖長養功終，法不異也，時不遷也，終不出初發心時力用功畢。
如龍女不出剎那際，一生成佛是。
如善財一生得佛果亦爾。
一生義者，得無生也。
今且約立無生有十：一、諸蘊自體無生，
二、諸見自體無生，三、空無生，四、性無生，
五、時劫不遷無生，六、涅槃生死無生，七、
說法音聲寂默無生，八、智慧分別無生，
九、神通道力性自周徧無生，十、不出剎那際對現三世盡古今劫一切眾生前身無生。
有此十種無生義故，是名一生當得菩提。
是此經意，以十行、十迴向、十地、十一地法方便，
用資初發心佛果，絕前後之情所望故。
以資糧與佛果同時，互為體用相資，故號為覺行。
嚴經以果資行，令行無著；以行資果，大悲大用得辦。
如三乘以意生身菩薩，未說乘佛一切智乘者，推佛果在十一地後三祇之劫終也。
即地前三賢為資糧，十地為見道，佛果在十一地三祇之劫終也。
如此教與三乘中五位行相一倍顛倒，
行相不同，後當更明。
大方廣佛新華嚴經合論卷第四十一
w:: 音切
note:: 慰 ^284b26

〔於胃切。〕諍
〔側迸切。〕辭
〔詳資切。〕逸
〔亦音。〕兜
〔當侯切。〕暢
〔丑亮切。〕葦
遷 ^285c28

〔千音。〕
 ^285c30
