
other:: 俱舍頌疏記　論本第二十五
author:: 富春沙門　遁麟　述
言遇少緣便退所得者正理論云謂彼獲得如是類根安住此根與退緣合便退所得無退緣者便般涅槃或有精勤進得勝性。 ^500c6

言恒思自害者正理論云恒作如是思勿遇病等便於正念有所忘失於加行中致有慢緩由此慢緩令我有退由斯籌慮起自害思或由艱辛方達勝位。 ^500c10

言自防護者正理釋云彼作是念我且未能修習練根堪達安住法但於自愛心解脫中能不放逸精勤防護如是種類名為護法。 ^500c16

言安住者此性無進退二勝緣即安住遇二勝緣即或進或退。 ^500c20

言不動者正理云謂有一類根性殊勝於行自在於斷煩惱隨煩惱中得方便智不為一切隨眠退法之所傾動乃至廣說。 ^500c24

此五總名時解脫者具足應言待時解脫略初言故如言蘇瓶時有六種者是婆沙文此論但言謂待資具無病處等勝緣合時方入定故。 ^500c28

一得好衣者謂是好衣時乃至第六亦須言時章中略也若不爾者如言好處等可名時耶。 ^500c34

言後不時解脫者謂於六中不動種性最居後故但言其後表是不動此必無退故名不動貪等盡故名心解脫不待好衣等時故名為不時故論云謂三摩地隨欲現前不待勝緣和合時故。 ^500c38

言退法種性必是先有者以退法性最是極下無有先非此性而後成也言退法非必定退乃至通三界皆有者三順釋退法等名約容有立故六種羅漢得通三界言若退定退乃至無餘四者反釋也若退法等非容有立者則唯欲界具六種羅漢上界無四既言具六故知退非定退等上界無退等四者如頌言此及往上生無練根并退故問既無此四如何言彼有六種性答彼雖不退是此性人故名退等。 ^500c48

言唯思等四有種性退者簡初後二種初以極下故不退性後以不動故唯此四種有下性可退故言退法等五皆容有退者前約退性唯思等四此論退果故兼退法雖不退性有退果故言雖俱有退者或以四種為俱或以性果為俱言學無學所成堅故者謂二道資持極堅窂故若諸有學先凡位中所住種性彼從此性亦無退理世出世道所成堅故。 ^501a16

頌言非先不攝退法者謂思法等四有是先有有是後成先有則不退後成則許退故以非先簡之今退法性雖必先有而亦退果故非先言但望思等不論退法也舊云或可此文言並非先從多分說理實退法先亦有退果言修惑迷事至有失念退者謂見惑迷理是無事惑修惑迷麤事生名有事惑論云又修斷惑非審慮生昧鈍性故見所斷惑由審慮生推度性故聖不審慮於麤事中失念惑生審慮不爾如於繩等卒爾謂虵故修斷惑聖有退起非由卒爾可起見惑聖若審慮便見諦理故聖見斷定無退義言大眾部預流有退羅漢無退失者以預流煩惱惑未盡聖解未滿故所以退羅漢煩惱惑已盡聖解已滿無有退經部預流羅漢必無有退果者預流不退與有宗同羅漢無退與有宗異論主評云經部所說應理云何知然由理教故如何由教經言苾芻聖慧斷惑名為實斷乃至有學應不放逸非阿羅漢云何由理若阿羅漢此道未生未能永拔煩惱種故應非漏盡若非漏盡寧說為應是名由理然此部意羅漢猶退現法樂住者謂由利養等擾亂過失故於所得現法樂住容有退失。 ^501a28

言所證四種增上心所至隨一有退者四種謂四靜慮心所目定此說退現法樂住所得不動心解脫至無因緣退者謂無退不動法果如何不動退現法樂住者此問意既言退現法樂不退不動法果如何退現法樂住耶即以三退答之言不動約受用退者問既言利根羅漢有中後二退今何故唯約受用一退通此難耶答汎明不動羅漢通望一切有未得退今既言已得四種心所故無未得退但不可四種頓現前故有受用退。 ^501b22

言住果位所不作至必亦不作者謂退果之後不造為果事業果時不為退亦不作故言不作者作前例也正理論云誰有退誰無退耶修不淨觀入聖道者容有退失修持息念入聖道者必無退失又何界何趣容有退耶唯欲界三州有退六欲天處得聖果者名為利根故無有退以有勝智解能制伏心背妙欲境入聖道故有說退者由闕資緣或所依身不平等故六欲天處二事並無雖有鈍根隨信行性生彼得聖理亦無退理。 ^501b40

退法等五轉一一性者謂不動無練根故但言五猶如初得預流果者引喻釋也正理論云若有學位修練根時道數所修如斷上界見道所斷由彼但與隣得果時道相似故問修惑有九品無學練根各九無間見道有八忍有學練根八無間耶答見斷上下八諦一諦之下自有九品之惑今但合為一品頓斷故約一諦成一無間一解脫道不約異諦修道一地之中分九品斷故彼即成九無間等此上所明無間解脫道學無學位多少有異若論加行齊一無間一解脫道故論云彼加行道諸位各一又正理云以何等故名為練根答調練諸根令增長故謂道力故令根相續捨下得中捨中得上漸漸增勝名為練根故練根名目轉根義也言唯無漏者此明聖者故唯無漏若凡轉根理應有漏言唯人三州者三州有退怖畏退故故修練根惡趣北州無聖道故天趣之中無有退故言無學依九地者無學練根如得應果得果既通九地練根亦通九地也言所得唯果至但依六地者謂有學練根亦如得果無色不得有學果故練根不依無色以有學前二果唯依未至第三不還通依六地故此等意者但以無色無有學果非無有學之向既練根唯得果不得向故知不依無色也問何故捨通向果所得唯果答練根心唯欣樂果所以所得唯果意總棄劣所以捨通果向。 ^501c10

言由下下等九品根異者如退法最劣由下下根乃至大覺由上上根不動分二者謂本是利根不因練根得名為不退若先鈍根後練得者但名不動不名不退。 ^502a8

依根不同立次二聖者謂修道位鈍根信增名信勝解利根慧增故名見至義如前解言解脫障不染無知為體者正理云何等名為解脫障體謂有劣無知無覆無記性能障解脫故由彼力故能為障礙令於彼定不自在轉言三道各二者謂各唯利鈍二聖其身證一即是信解見至慧解脫俱解脫二即是時不時也。 ^502a16

言有學名滿具由三因者謂有學中有前二果未名滿故第三名為果滿其根定等有得未得故並相對立其滿名若無學果一向是滿故不約果名為滿也夫得滅定必是不還者明有學中是定滿必果滿故故論云無有學者但由定故及根定故亦得滿名准此無二句餘可知。 ^502a30

言道謂求所依者前解道是路之別名此約所依義釋謂有所追求必依於道依此四道求涅槃故亦名為乘是所依運動之義問加行無間趣向涅槃可名為道解脫已至勝進已過如何名道論有三釋一云與道類同轉上品故二云或前前力至後後故三云或能趣入無餘依故正理論云二乘賢聖涉此為途速達二種涅槃界故。 ^502a42

言任運轉故名之為樂者此謂不艱辛名樂非樂受也如第四禪無樂受亦名樂通行無色等中無苦受亦名苦通行也正理論云任運轉故如乘船筏苦通行如依陸地乘馬等行言止觀不等者但以增減不均非有無漏也此依地立苦樂名鈍根名遲利根名速者此依根立遲速名新云此遲速名在道非人正理論云此行五蘊四蘊為性由依色定無色定別而名通者顯慧勝故如見道位雖具五蘊以慧勝故偏立見名。 ^502b8

言菩提云覺者謂末伽云道菩提云覺西域常言覺有二義一如睡覺二覺知故章中無明睡眠皆永斷故即是初義准論又言及如實知已作已事不復作故此二名覺解云知已作已事者是盡智覺不復作者是無生智覺。 ^502b26

章中十一體同也毗婆沙師說有十一者新云婆沙有三說一說同此論一說開戒為二一師開為三謂正語正業正命今章但敘第二說。 ^502b36

言念住等三名無別屬者謂但名念住等無別所屬如何獨說為慧勤定等言如實見者能明記者實見是慧明記是念既因實見方能明記故知因慧令念住境論云如念住中已廣分別言勤斷二惡者一已生惡法方便令斷二未生惡法遮皆令不生勤修二善者一未生善法方便令生二已生善法修令增廣故婆娑云一正勤體有四作用如燈一時有四作用問前二可名斷後二何名斷答以初為名故無有失或此四種皆有斷義謂前二斷煩惱障後二斷所知障修善法斷無知故暫斷永斷俱名斷故神謂靈妙德者謂現諸變化等事為靈妙德也然下文云神體謂等持彼即定為神體也舊云理實而言定為體性而言四神足者從因說四就果名神就用稱足釋四名者欲謂希求勤謂勤#CB15081;心謂所依觀謂觀察故從同時四因為名如人依床床有四足神依於定定有四因亦爾故婆沙云謂於俱有相應法中資養等持此四勝故。 ^502b42

言身等四境者謂身受心法四境為念所觀故正理論云謂此位中為息顛倒思念勢力於身等境自相共相能審了知壞二種愚慧用勝故言能證異品者謂此決擇望前順解脫分名為異品或能證入後忍等位名異前解為正正理論云謂此位中見生死過涅槃功德遂能勇猛發勤精進不墮生死速趣涅槃勤用勝故頂法位中趣無退位者謂趣忍位忍不退故正理論云謂此位中能制伏心識趣不退位終不遺乏信等善根定用勝故言忍位中善根堅固者正理云謂此位中永息惡趣終不退墮速入離生增上義成根義勝故言得無屈義者正理云謂此位中不為煩惱之所屈伏力義勝故或此位中不為一切餘異生法之所屈伏故於此位力義偏增又論云何緣信等先說為根後名為力由此五法依上下品分前後故言修道位近菩提者謂與無學盡智相隣次故正理云或此位中斷九品惑數數覺支義增言見道位至八正道增者謂尋求依及通往趣二義具故說名為道見道位中二義最勝謂此位中聖慧初生如實尋求諦理勝故又於此位不起邪心能速疾行往趣勝故言於見道位建立覺支者准論餘師不破契經所說次第立念住等但不迴見道於後遂於見道立覺支增與婆沙宗異。 ^502c28

言七覺八道支唯無漏者論云唯於修道見道位中方建立故又正理云一切覺支皆助菩提唯一獨標覺支名以最隣近菩提果故由此理趣證七覺支應知但依治有頂說此為上首類治下地唯於無漏立覺支名乃至見道位中八道支勝故此一向無漏性攝雖正見等亦通有漏然彼不得聖道支名。 ^503a24

言於下地法猶疑慮者謂與下地相隣恐為下法所染亂也言前三無色除戒三支者謂正語業命三是色法故故無色界無此三支然與有頂外別說者有頂無無漏全無七覺及八道支此三地中有無漏故有七覺支及餘道支也正理論云初根本定雖容有三十七然實三十四解云謂四念住必不並生以一慧分四念住故應諸地中若據同時即各除三雖慧定等一法義分據義不同亦不除故。 ^503a36

言覺分轉時必能得證淨者轉之言起起之言生謂根力等覺分生時必能獲得四證淨也或從根力轉入證淨故今名四證淨仍三是信為體一戒以色為體昔言四不壞信總以信為體也一於佛證淨者謂緣佛身諸無學法生信也二法證淨者謂無我理等正理論云於何等法如何而得法證淨耶謂唯於苦達唯有法無實有情生決定信如是次第見集滅時亦唯如前得二證淨新云准上信法不緣教也言僧者謂以佛為師因教得道總名為僧不簡道俗但取無漏若約現行唯有信戒二種證淨者謂現觀心但緣諦法得法證淨戒必俱故有戒證淨而約得修未來有別緣佛無學法及菩薩二根
〔除具知根以學地故〕辟支三根及四向果各不同故名具四種言菩薩道及獨覺道名法者謂簡佛僧道別標此二道以佛僧自立為二證淨故論云然所信法略有二種一別二總總通四諦別唯三諦全菩薩獨覺道准此三諦唯別道通總別今頌約別相故偏舉也言菩薩獨覺唯有一人者一世界中唯有一佛故言菩薩獨一即王宮生三十四心成菩薩道也獨覺約麟喻不取部行故亦唯一聖所受戒與現觀俱者即無漏道俱戒也言由所信別故名有四者此言總而且略謂由所信別分信成三并戒成四非即信別成四種也言證四諦理故名為證者謂如實覺知四諦理故故名為證言正信三寶及妙尸羅者謂信三寶及得尸羅非謂及言顯信於戒故論下釋言由信心淨故發聖戒乃至要具前信此戒現前等故言由證得淨者前三證得淨信後一證得淨戒並是證淨言佛如良醫者此約喻說准論先法說云如出觀時現起次第故說觀內次第如是謂出觀位信世尊是正等覺次於正法毗奈耶中信是善說後信聖僧是妙行者後方說喻如章又第二喻云或此四種由如導師道路商侶及所乘乘可知。 ^503b4

言成就八支者即正見等八道支也。
言尚有餘縛無解脫等支者謂如多繩縛雖解多縛唯有一縛不名解脫故論云非雖少縛可名解脫故無學已脫諸煩惱縛後能起二了解脫智由二顯了可立二支有學不然故唯成八
〔解云二了解脫智即盡無生由正解正智二相顯了故立支名〕
言無學勝解者即通大地中勝解為體言無為解脫者即擇滅為體言已立支名屬有為者既言其支明顯有為不通無為以無為非支故言心慧解脫者此開解脫支為心慧二種即此二種皆以通中勝解為體是有部宗言盡無生智為正智體者謂此以如實正智知我生已盡等故名正智。 ^503c20

言從煩惱障正得解脫者謂煩惱得是其障體故論云由彼能遮此心生故此就顯說言煩惱得理實亦通色無色業此業亦障阿羅漢故言若現在名已解脫者論云金剛喻定已滅位中彼得已斷初無學心名已解脫未生無學及世俗心當於爾時亦名解脫然今但說決定生者以戒爾時行身世故。 ^503c42

言道能斷障唯正滅時者謂道現在有用能衰惑得令無勢用不引後得若過未道並皆無能以無作用故非如解脫通生未生已生離障同故正理論云如世現是開水路時近水遠水皆離其障如是既見能斷惑道身中已生亦應可說近心遠心皆得解脫。 ^504a6

無為說三界者此釋經中三界即是前二解脫中無為解脫體一無為就三義別立三名也故正理論云然三界體約假有異若就實事無有差別云何三界如是差別謂有漏法總略有三一者能繫而非能染二者能繫亦是能染三者非二順繫染法故斷此三所證無為如次名為斷等三界。 ^504a16

言厭離相對廣狹有殊者謂厭通斷惑不斷惑是廣唯緣苦集是狹離通四諦是廣唯是斷惑故狹言惑以先斷者謂超越人先斷惑故雖是其忍亦不名離又此中言智能斷唯修道中無間道餘並不能。 ^504a28

言忍能斷要未離染又是離句通取法忍類忍非離句中但言法忍不言類忍可以思知餘相易了故不復釋。
俱舍頌疏記
 ^504a34
