
other:: 金剛般若波羅蜜經注卷中
orig:: 
須菩提！譬如有人身如須彌山王。
於意云何，是身為大不？
commentary::  ^455c43

前來並約法身斷疑，此問次約應身斷疑。
疑曰：法身是真如，真如不可取者，應身是真智，真智不可取也。
如其是可取，何取有累於無相？
如其不可取，何以自取為法王？
佛欲斷此疑，故為斯問。
須彌山王，喻應身也。
量高八萬，可言大也。
勝出諸山，可言王也。
orig::  ^456a2

須菩提言：甚大，世尊！
commentary::  ^456a14

答：意明應身以真智為體，以自在為用。
體周法界，可言大也。
用超眾聖，可言王也。
須彌雖大，以非心故，不謂我是山王。
應身雖大，以離相故，不謂我是法王也。
orig::  ^456a16

何以故？佛說非身，是名大身。
commentary::  ^456a24

更曉身之大義。何者？
身有二種：一、有流身，二、無流身。
非身者，非有流之身；大身者，是無流之身。
夫有流，即遇物斯限；無流，即觸徒斯契。
有限者，不能周；能契者，必能遍。
不能周，故失大身之名；必能遍，故得大身之義也。
orig::  ^456a26

須菩提！如恒河中所有沙數，如是沙等恒河。
於意云何？是諸恒河沙寧為多不？
commentary::  ^456a36

前來宗明經體，自下主明經用。
用難指事，故格量以喻之。
初言三千，不即言恒沙者，自少之多，開化漸也。
恒河者，恒是河之神名，河即因神立目。
問意言：初以一恒之沙為數，次有爾許沙數恒河，
後諸恒之中復各有諸沙數，是諸沙數寧為多不？
orig::  ^456a40

須菩提言：甚多，世尊！
但諸恒河尚多無數，何況其沙！
commentary::  ^456b2

諸河為總？諸沙為別？
河尚無數，況乃沙乎？
orig::  ^456b4

須菩提！我今實言告汝，若有善男子．善女人，
以七寶滿爾所恒河沙數三千大千世界，
以用布施，得福多不？
commentary::  ^456b6

一恒之沙，為第一多；一沙復為一恒河，
為第二多；諸恒之中，復各有諸沙數，為第三多；
諸沙之中，一沙復為一世界，為第四多。
今問：若人施寶，同乎此量，所生之福，得為多不？
orig::  ^456b12

須菩提言：甚多，世尊！
commentary::  ^456b20

答：明多也。
orig::  ^456b22

佛告須菩提：若善男子．善女人，於此經中，
乃至受持四句偈等，為他人說，如此福德，勝前福德。
commentary::  ^456b24

捨寶雖多而生福少，持經雖少而生福多者，經之勝用在乎此也。
orig::  ^456b28

復次，須菩提！隨說是經乃至四句偈等，
當知此處一切世間天、人、阿修羅，皆應供養如佛塔廟。
commentary::  ^456b32

下明此經之勝，成彼生福之多。
此章明此經能令物尊。
隨何處說此經，即令此處可尊。
隨何人說此經，即令此人可貴。
隨何所捨此寶，不令此處可尊。
隨何人捨此寶，不令此人可貴。
由此義故，持經雖少而福多，捨寶雖多而福少也。
orig::  ^456b36

何況有人盡能受持讀誦？
commentary::  ^456b46

何況者，一、以無情況有情，謂以地況人；
二、以少況多，即一偈況於盡受也。
地本無靈，說處尚令尊仰；人既有識，持者深須虔養也。
orig::  ^456b48

須菩提！當知是人成就最上第一希有之法。
commentary::  ^456c6

希有之法是菩提，成就菩提即人可貴也。
orig::  ^456c8

若是經典所在之處，則為有佛。
若尊重弟子。
commentary::  ^456c10

有經之處則有佛教，佛教不異經教也。
可重之者是弟子，弟子即是菩薩也。
有佛顯有能說，有菩薩顯有能受，兩聖居中處可尊。
orig::  ^456c12

爾時，須菩提白佛言：世尊！
當何名此經？我等云何奉持？
commentary::  ^456c18

此章明此經體是真流。
夫證真如者，得真般若，從真般若流乎大定，
從大定流乎大悲，從大悲流乎化身，從化身流乎此經，故此經真所流也。
經是真流，故持雖少而福多。
寶非真流，故施雖多而福少。
須菩提欲顯此義，故設兩請。
初請約文以求，目此文以何為名。
後請約義以問，持此義云何修奉。
orig::  ^456c22

佛告須菩提：是經名為金剛般若波羅蜜。
commentary::  ^456c34

此答初問，顯真流義也。
夫名以宣實，實為名本。
證實者能流名，尋名者能津實。
欲顯此經既為證真者之所流，還詮證真者之般若，故目之曰金剛般若也。
金剛以不壞為義，喻智真也。
般若以神照為功，即智體也。
波羅蜜以到岸為趣，顯智用也。
orig::  ^456c36

以是名字，汝當奉持。
commentary::  ^456c46

此答後問，即令依向所立之名，以持此文之義。
所以爾者，立名之意，欲令依名以取文，
依文以尋義，依義以修行，依行以證真，故須依此名字而奉持也。
orig::  ^456c48

所以者何？須菩提，佛說般若波羅蜜，則非般若波羅蜜。
commentary::  ^457a8

更曉前意，夫證真之曰，得真般若，得真之時，
便捨文字，故云佛說般若，即非般若也。
若能依名作取捨兩意，以持此文之義，即是如法奉持也。
orig::  ^457a12

須菩提！於意云何？
如來有所說法不？
commentary::  ^457a18

此章明此經是諸佛同說。
夫能證真者能說真，如說行者能證真。
諸佛已證，為他證故同說。
菩薩未證，為自證故同行。
欲顯同行者必同證，先明同證者必同說，故為斯問。
問意言：頗有一法，唯我釋迦獨說，非餘諸佛所說耶？
若唯我獨說，即我名有所說。
若餘佛亦說，即我名無所說矣。
orig::  ^457a20

須菩提白佛言：世尊！
如來無所說。
commentary::  ^457a32

此說同彼佛，則說無所說也。
若然者，隨是一法，則一切諸佛同說，無有一實得一切諸人共捨法可同說。
同行者必同證，所以持雖少而福多。
財無共捨，別捨者不同證，所以施雖多而福少也。
orig::  ^457a34

須菩提！於意云何？
三千大千世界所有微塵是為多不？
須菩提言：甚多，世尊！
commentary::  ^457a42

此章明此經是滅惑之本。
夫通論財施之福，內生不善之惑，外感無記之塵；
弘經之善，則近滅煩惱之因，遠感菩提之報。
今欲明施福之所生，即經福之所滅，故為斯問。
夫積微塵以成世界，則塵因而界果；碎世界以作微塵，則界因而塵果。
然則世界作微塵，是微塵從世界出，此喻示何義？
示煩惱從財施生。
微塵眾甚多，是微塵遍滿虗空，此喻示何義？
示煩惱彌綸法界。
orig::  ^457a46

須菩提！諸微塵，如來說非微塵，是名微塵。
如來說世界非世界，是名世界。
commentary::  ^457b14

塵以染坌為義，界以因性為理。
地塵非染塵，是說地微塵；世界非染因，是說為世界。
此喻通顯兩意：一、取非為喻，顯智慧非染塵，
經福非染因；二、取是為喻，顯煩惱是染塵，施福是染因。
然則前是破麤為細，示因少而果多；此即摧有入無，顯始生而終滅。
何以明之？夫地塵是相結，屬分別性；煩惱塵是麤重結，屬依他性。
相結雖不可以無生觀斷，然可以無相觀滅；
麤重結雖不可以無相觀滅，然可以無生觀斷。
二塵雖異，俱財用之所生；兩觀乃殊，並經力之能致。
若爾，財福之所生，即經福之所滅，能滅即為勝，所滅即為劣。
由此義故，施寶雖多而福少，弘經雖少而福多也。
orig::  ^457b18

須菩提！於意云何？
可以三十二相見如來不？
commentary::  ^457b42

此章明弘經之福，是諸善中勝。
夫因以感果，果以酬因，果勝即因勝，果劣即因劣。
欲寄應真兩果，以辨勝劣二因，故為斯問。
問意云：如來以真如為體，三十二相是虗妄之法，可以此相見如來不？
orig::  ^457b44

不也，世尊。何以故？
如來說三十二相即是非相，是名三十二相。
commentary::  ^457c4

三十二相是丈夫之相。
無相是菩提之相。
即是非相。非菩提之相。
是名三十二相。是丈夫之相。
此明兩相異體，即顯應真殊狀。
夫三十二相是世間之勝報，其因尚劣於經福；
無相是出世之妙果，其業理勝於施善。
由此義故，施寶雖多而福少，弘經雖少而福多也。
orig::  ^457c8

須菩提！若有善男子．善女人，以恒河沙等身命布施；
若復有人，於此經中，乃至受持四句偈等，
為他人說，其福甚多。
commentary::  ^457c20

前寄捨財以明勝，此寄捨身以明勝。
依報易捨，正報難捐，自易之難，亦化漸也。
orig::  ^457c26

爾時，須菩提聞說是經，深解義趣，涕淚悲泣。
commentary::  ^457c30

須菩提欲歎經勝以成福，先陳己悟以興感。
然則凡夫悲感，多為憂生。
聖人悲感，多因喜起。
今者須菩提耳飡正說，慧鑒真如。
一則愍彼捨身，二則欣今所說。
orig::  ^457c32

而白佛言：希有世尊！
佛說如是甚深經典，我從昔來所得慧眼，未曾得聞如是之經。
commentary::  ^457c40

此歎希有。昔來之所不聞，約時以顯希有也。
慧眼之所不聞，約行以顯希有也。
經是希有，故弘雖少而福多。
身非希有，故施雖多而福少也。
orig::  ^457c44

世尊！若復有人得聞是經，信心清淨則生實相，當知是人成就第一希有功德。
commentary::  ^458a2

此歎不共。何者？斯經有實信，不與二乘共也。
信心清淨，信教也；則生實相，信理也。
然實相可顯不可生，言生實相者，但生實相信耳。
orig::  ^458a6

世尊！是實相者則是非相，是故如來說名實相。
commentary::  ^458a12

更曉前意，則是非相，則非二乘之實相；
說名實相，說名大乘之實相。
非二乘之實相，下人之所不成；是大乘之實相，上人之所獨得。
由經有不共之實相，所以弘雖少而福多；
身無不共之實相，所以施雖多而福少也。
orig::  ^458a14

世尊！我今得聞如是經典，信解、受持，不足為難。
若當來世後五百歲，其有眾生得聞是經，
信解、受持，是人則為第一希有。
commentary::  ^458a24

此歎生解深。夫信為人道之初宗，智為究竟之玄術。
將言生智之不易，先美起信之為難。
須菩提言：我今承力而得解易，故非為希有。
末世自思而起信難，故方為希有。
orig::  ^458a30

何以故？
commentary::  ^458a38

欲明希有意，故發問以徵之。
orig::  ^458a40

此人無我相、人相、眾生相、壽者相。
commentary::  ^458a42

此明依經起信，悟人空以答之。
orig::  ^458a44

所以者何？我相即是非相，人相、眾生相、壽者相即是非相。
commentary::  ^458a46

此明依經起信，悟法空以釋之。
此明法空者，何以不言法相即是非相耶？
夫無我有二種，前明無人我之相，今明無法我之相，不相違也。
orig::  ^458b2

何以故？離一切諸相則名諸佛。
commentary::  ^458b8

相若是實，則佛不能離；今離相名佛，故知相即非相。
orig::  ^458b10

佛告須菩提：如是，如是！
若復有人得聞是經，不驚、不怖、不畏，當知是人甚為希有。
commentary::  ^458b14

如是如是，述其言也。
得聞不怖，成其義也。
一往怛愕名驚，心膽怯弱名怖，深惡前事名畏。
驚是始行人，怖是二乘人，畏是外道人。
初人於真空理有信而無定亂故，所以心驚；
次人有定而無信疑故，所以生怖；後人無信亦無定謗故，所以生畏。
異初人故，聞經不驚；異次人故，思義不怖；
異後人故，修行不畏。
orig::  ^458b18

何以故？須菩提，如來說第一波羅蜜，非第一波羅蜜，是名第一波羅蜜。
commentary::  ^458b32

此歎教中勝。夫斯經以般若為主，般若則六度之中為勝，故云第一。
非餘人之所量，故云非第一。
言非第一者，顯不共義。
是名第一者，顯最勝義。
般若為因，言教為果。
般若勝故，言教第一。
經是第一，故弘雖少而福多。
身非第一，故施雖多而福少也。
orig::  ^458b36

須菩提！忍辱波羅蜜，如來說非忍辱波羅蜜。
commentary::  ^458b46

此中復有疑，此疑從有住起。
疑曰：捨身苦身而得福劣者，依經起行亦生苦受，得福云何勝耶？
為斷斯疑，故明忍度。
何者？此忍以無癡善根為體、無生法忍為性，
唯諸佛之所窮，故名波羅蜜；非餘人之能究，故說非波羅蜜。
依經起行既生無生之勝忍，豈苦受之所倦哉？
orig::  ^458b48

何以故？須菩提！如我昔為歌利王割截身體，
我於爾時，無我相、無人相、無眾生相、無壽者相。
commentary::  ^458c12

前明有苦而能忍，此明有忍故無苦，何者？
若有自我．他我之異，便見能害．所害之殊，
我於爾時，既無兩我之執，則不見歌利為能害．
我身為所害，既無兩害之體，苦受從誰而生？
orig::  ^458c16

何以故？我於往昔節節支解時，若有我相、
人相、眾生相、壽者相，應生瞋恨。
commentary::  ^458c24

更說無苦義。節節支解，害事極也。
不生瞋恨，忍力猛也。
瞋恨因我執而生，我執既無，瞋恨從誰而作。
然瞋是大惑，恨是小纏。
大惑即可報之以殺心，小纏但得加之以楚毒也。
orig::  ^458c28

須菩提！又念過去於五百世作忍辱仙人，
於爾所世無我相、無人相、無眾生相、無壽者相。
commentary::  ^458c36

前明有忍故無苦，此明無苦故有樂。
何者？作忍辱仙人，顯有慈悲；無我等相，明無瞋恨。
無瞋恨故無苦，有慈悲故有樂也。
orig::  ^458c40

是故，須菩提！菩薩應離一切相，發阿耨多羅三藐三菩提心。
commentary::  ^458c46

下更防其過也。夫見苦而行苦者，則心疲而退沒。
忘苦而行苦者，則心輕而進昇。
為防退沒之行，所以教發無住之心也。
夫菩提以無住為體，若能忘相發心，心即泯同無住。
所以離相發心，即無住心之體也。
orig::  ^459a2

不應住色生心，不應住聲、香、味、觸、法生心，應生無所住心。
commentary::  ^459a12

此示無住境也。不住色等生心，令離果報也。
應生無所住心，令離報因也。
orig::  ^459a16

若心有住，則為非住。
commentary::  ^459a20

此示無住障也。若心有住，住前二境，則為非住，不住菩提。
若有此心，便成障也。
orig::  ^459a22

是故佛說：菩薩心不應住色布施。
commentary::  ^459a26

此示無住行也。夫昇高者必自邇，涉深者必自淺，
是故欲入無住之心位者，應修無住之行也。
無住心位，初地以上；無住行位，道種以還。
故攝大乘論曰：願樂位六波羅蜜，雖是世間法，能引出世心。
今言施者，亦以三檀攝六也。
orig::  ^459a28

須菩提！菩薩為利益一切眾生，應如是布施。
commentary::  ^459a38

前約有住斷疑，今約無住斷疑。
疑曰：若其無住，為誰修行？
若見眾生可為，應名住著眾生。
今明約俗，可言有為，故言為利益一切眾生，應如是布施。
若三檀分別，即令眾生捨三種苦，得三種樂。
由資生檀故，令捨貧窮苦，得巨富樂；由無畏檀故，
令捨怖畏苦，得安隱樂；由法檀故，令捨生死苦，得涅槃樂也。
orig::  ^459a40

如來說一切諸相即是非相，又說一切眾生則非眾生。
commentary::  ^459b6

此明約真，可言無住。
何者？諸相是眾生之體，眾生之體即眾生之名。
諸相非相，體空而非實；眾生非生，名空而是假。
名體空矣，何所住哉？
orig::  ^459b10

須菩提！如來是真語者、實語者、如語者、
不誑語者、不異語者。
commentary::  ^459b16

前約外化明無住，此約自行明無住。
疑曰：道若無住，不應與果為因。
若住果者，何得復名無住？
今明道雖不住，而能為因，此乃證真者之所通，非理外者之能達。
但可依我語以取信，憑聖教以修行耳。
欲顯此行可信未可證，故舉五語以勸之。
五語者，為顯四義：真語說真智，如語說真如，
實語說四諦之理，不誑語說三世之事。
不異一語，即總定前四不可迴也。
orig::  ^459b20

須菩提！如來所得法，此法無實無虗。
commentary::  ^459b36

前既舉言以勸信，或畏守言而失道，為防彼故，今對治之。
此法即目如來言教之法，此法是佛法，
辨之所通是佛辭，辨之所說與佛相應，故是如來所得法。
夫道處無言，守言即失道，所以此法無實。
然言能示道，離言不見道，所以此法無虗。
言能示道，故指月之譬興；道處無言，故捨船之喻作。
orig::  ^459b38

須菩提！若菩薩心住於法而行布施，如人入闇，則無所見。
若菩薩心不住法而行布施，如人有目，
日光明照，見種種色。
commentary::  ^459c2

此章雙約有住．無住斷疑。
疑曰：若菩提即真如，真如之體，時無不通，處無不遍。
若爾，云何心無住時能得菩提，心有住時即不能得？
云何聖人處可得，凡夫處不得？
今斷此疑，故為斯譬。
闇以譬惑，明以譬道，色以譬真。
若心有住，是有惑而無道；若心無住，是有道而無惑。
夫真雖不隔於惑道，其惑不滅，不可以道證真；
猶色雖不隔於明闇，其闇不滅，不可以眼見色。
若爾，見者自得，不見者自不得。
得與不得，由乎見與不見，何關真如遍與不遍也哉？
orig::  ^459c8

須菩提！當來之世，若有善男子．善女人，能於此經受持讀誦。
commentary::  ^459c26

從上初恒以來，大意主明經用。
自此訖於後問，義旨為顯修行。
能於此經，修行處也。
受持讀誦，修行事也。
orig::  ^459c30

則為如來以佛智慧悉知是人、悉見是人，皆得成就無量無邊功德。
commentary::  ^459c36

欲顯修福之轉勝，先言得福之無邊。
orig::  ^459c40

須菩提！若有善男子．善女人，初日分以恒河沙等身布施，
中日分復以恒河沙等身布施，後日分亦以恒河沙等身布施，
如是無量百千萬億劫以身布施。
commentary::  ^459c42

前捨多身而時短，今捨多身而時長，從短之長，此轉勝之義也。
orig::  ^459c48

若復有人聞此經典，信心不逆，其福勝彼，
何況書寫、受持、讀誦、為人解脫！
commentary::  ^460a4

不逆，不謗也。此中從淺至深，有六種修行：
一書，二受，三持，四讀，五誦，六說。
夫不謗是行前之淺信，受說即行內之深修。
淺信福已過前，深修固難為喻。
orig::  ^460a8

須菩提！以要言之，是經有不可思議．不可稱量．無邊功德。
commentary::  ^460a14

此下歎修行之用，以勵修者之心。
此章明境界深，心口所不及，不可思議也。
權衡不能准，不可稱量也。
orig::  ^460a18

如來為發大乘者說？
為發最上乘者說？
commentary::  ^460a24

此章明依止大，運出二乘之表故曰大乘，顯過兩障之外故稱最上。
由佛說有三：一下說，說四諦即小乘；二上說，
說六度即大乘；三最上說，說三無性即一乘。
此經為發後二乘者說，所以依止大也。
orig::  ^460a26

若有人能受持、讀誦、廣為人說，如來悉知是人、
悉見是人，皆得成就不可量．不可稱．無有邊．不可思議功德。
commentary::  ^460a34

此章明滿界種。界種即是三種佛性也：
一、自性住佛性，二、引出佛性，三、至德果佛性。
自性住佛性即真如界，引出佛性即菩提心，至德果佛性即六度行。
初一名界，後兩名種。
所謂依真如之界，發萌芽之種，故合名界種。
若人依經起行，即生無邊之福，與此三性相應，故能圓滿界種也。
orig::  ^460a40

如是人等，則為荷擔如來阿耨多羅三藐三菩提。
commentary::  ^460b4

此章明持正法，正法即菩提也。
菩提名覺，覺有四種：一、應覺，謂真如覺之緣也；
二、正覺，謂真智覺之體也；三、覺分，謂福德覺之因也；
四、令覺，謂正教覺之用也。
若人修行正說，是攝持令覺；依正說修正行，
是攝持覺分；依正行生真智，是攝持正覺；
依真智證真如，是攝持應覺。
攝持即是荷擔也。
orig::  ^460b6

何以故？須菩提！若樂小法者，著我見、人見、
眾生見、壽者見，則於此經不能聽受讀誦、為人解脫。
commentary::  ^460b18

此章明難信聞。樂小是聲聞緣覺，著我是外道凡夫。
樂小明無受大之機，著我顯與無我正反。
並非法器，豈妄授哉。
orig::  ^460b22

須菩提！在在處處若有此經，一切世間天、
人、阿修羅所應供養，當知此處則為是塔，
皆應恭敬作禮圍繞，以諸香華而散其處。
commentary::  ^460b28

此章明處成尊。恭敬圍繞，內心處也。
華香散處，外則供也。
orig::  ^460b34

復次，須菩提！善男子．善女人受持讀誦此經，
若為人輕賤，是人先世罪業應墮惡道；
以今世人輕賤故，先世罪業則為消滅，當得阿耨多羅三藐三菩提。
commentary::  ^460b38

此章明淨三障：一惑障，二業障，三報障。
由經力故，轉重為輕，促長令短，此淨義也。
為人輕賤，轉報障也。
先世罪滅，轉業障也。
當得菩提，滅惑障也。
orig::  ^460b44

須菩提！我念過去無量阿僧祇劫，於然燈佛前，
得值八百四千萬億那由他諸佛，悉皆供養承事，無空過者。
若復有人，於後末世，能受持讀誦此經，
所得功德，於我所供養諸佛功德，百分不及一，
千萬億分，乃至算數譬喻所不能及。
commentary::  ^460c2

此章明速證果。阿僧祇，此云不可數也。
外國算法有六十位，過此以後佛可復知，故名阿僧祇。
夫以事佛之福為一分，持經之福為百分，
事佛福一分不及經福百中之一分，次以百中之一分為千分，
亦不及千中之一分，後去皆爾，故云乃至算數譬喻所不能及也。
orig::  ^460c12

須菩提！若善男子．善女人，於後末世，有受持讀誦此經，
所得功德，我若具說者，或有人聞，心則狂亂，狐疑不信。
commentary::  ^460c24

此章明得大報，先顯因多也。
具說則文浩蕩故耳識不能受，義深邃故意識不能持，
耳不能受則耳識亂，意不能持則意識狂，
由亂由狂則懷疑以生謗，由疑由謗則墮獄而受殃，由此義故佛不具說也。
orig::  ^460c30

須菩提！當知是經義不可思議，果報亦不可思議。
commentary::  ^460c40

此明果大也。近招十王果報，遠感諸佛三身。
十王果報，勢力遠而難思；諸佛三身，體用大而無測也。
orig::  ^460c42

爾時，須菩提白佛言：世尊！
善男子．善女人發阿耨多羅三藐三菩提心，云何應住？
云何降伏其心？
commentary::  ^460c46

前來第一周，為立菩薩行體。
自下第二周，為斷菩薩行障。
何者？前周之初，教菩薩起三行。
涉行深者，即忘懷而捨著。
發迹近者，或存能以自取。
謂我能如是住，我能如是修，我能如是降伏，我即真是菩薩。
夫有我即有住，有住即有障。
無我即無住，無住即無障。
住與不住相違，我與無我正反。
有我之心，既迷無我之妙理。
有住之執，亦障無住之真行也。
夫行以趣果為功，障以礙道為用。
障若不斷，行無由成。
障斷行成，則菩提之果，日可登也。
為此義故，須菩提重請前章以發端，欲令如來絕彼證道之深累。
orig::  ^461a2

佛告須菩提：善男子．善女人發阿耨多羅三藐三菩提心者，
當生如是心：我應滅度一切眾生。
滅度一切眾生已，而無有一眾生實滅度者。
何以故？若菩薩有我相、人相、眾生相、壽者相，則非菩薩。
所以者何？須菩提！
實無有法發阿耨多羅三藐三菩提心者。
commentary::  ^461a24

此答初請，即斷彼行障也。
何則？夫存自者不能忘觀，存他者不能忘境，
其欲自他兩滅者，莫若境觀雙盡也。
是故如來控前無度以盡境，引今無發以盡觀，
境盡故絕乎所度，觀盡故絕乎能度，所度絕即他我滅也，能度絕即自我滅也。
兩我之執既滅，障道之累自靜，由此論之，豈有一我為菩薩而為發心之物乎？
故曰所以者何？實無有法發阿耨多羅三藐三菩提心者也。
須菩提既三行具請，如來但舉一答，何也？
夫發心為初，修行為次，降伏為後，發心為顯攝道，
修行為顯成就道，降伏為顯不退道，既初無發心者，而況修行乎？
況於降伏乎？金剛般若波羅蜜經註卷中
 ^461a34
