
other:: 第二本圓覺經類解卷第二本
other:: 
## 普眼章

commentary:: 
經起普眼章 ^183a6

自下廣明行相，有九章經。
初四乃通明觀行，上根修證。
今普眼一章，乃開示觀門同佛也。
言普眼者，由此法門，令觀身心無體，根識塵境，
世及出世，自身他身，一切清淨，徧滿法界，普同諸佛。
觀行成就，頓見如此境界，是真普眼也。
此含悲智，謂普見諸法清淨，是大智普眼。
普見眾生成佛，是大悲普眼。
此章依文殊之解，及普賢之行，入二空觀，并做修法界觀。
然則科謂之通明觀待者，通指三根之人。
別明觀行者，上中下三根，各各不同。
根有上中下不同機，即是頓機也。
然疏中謂此諸章，前前不假後後，後後必躡前前也。
orig::  ^183a8

於是，普眼菩薩在大眾中即從座起，頂禮佛足，
右繞三帀，長跪叉手而白佛言：大悲世尊！
願為此會諸菩薩眾及為末世一切眾生，演說菩薩修行漸次。
云何思惟？云何住持？
眾生未悟，作何方便普令開悟？
世尊！若彼眾生無正方便及正思惟，聞佛如來說此三昧，
心生迷悶，則於圓覺不能悟入。
願與慈悲為我等輩及末世眾生假說方便。
作是語已，五體投地，如是三請，終而復始。 ^183a30

爾時，世尊告普眼菩薩言：善哉，善哉！
善男子！汝等乃能為諸菩薩及末世眾生，
問於如來修行漸次思惟住持，乃至假說種種方便。
汝今諦聽，當為汝說。
時，普眼菩薩奉教歡喜，及諸大眾默然而聽。
commentary::  ^183a46

請問之內，先標請修行漸次者，良由前章普賢所問幽微深遠，
世尊之答又稱理而告，先便消除心病，然後萬行齊修。
又恐前聞世尊知幻即離，不作方便，亦無漸次，
便謂但知之則已，何必更修？
今普眼欲使教門圓足，故此請問。
思惟即思慧，住持即修慧，佇聽等即聞慧，
此乃從凡入聖，返妄皈真，必假三慧。
故楞嚴云：從聞、思、修入三摩地。
今問云：若彼眾生無正方便及正思惟，
聞佛如來說此三昧，心生迷悶，即於圓覺不能悟入。
意云：必由方便等得入。
故疏云：反顯請也。
此指文殊章及普賢章開解行之人，此三昧即普賢章離幻法門，
迷則不悟，悶則不入。
若據悟、入二字，深淺不同，豁然明了曰悟，修行契證曰入。
所以道：大開曲示，始悟、修、入也。
牒請等科，例前可解。
orig::  ^183b6

善男子！彼新學菩薩及末世眾生，欲求如來淨圓覺心，應當正念遠離諸幻。
commentary::  ^183b34

答：文有四：一、起行方便也。
正念者，即文殊開解；遠離諸幻者，即普賢章開行。
所以前云：第三、普眼菩薩依文殊之解、
普賢之行入觀，乃指此文。
何謂正念？即無念謂之正念。
有念是魔業，無念即法印。
分別魔軍熾，忘機佛道隆。
又云：離念相者，等虗空界。
謂一切諸法，皆因妄念而有差別。
若離妄念，即無一切境界。
是知無念為正念。
若考諸經，皆各有方便。
且華嚴以修諸行門皆無所得而為方便，
金剛以無住為方便，禪門以離念為方便，此經以正念為方便。
良以外存一法，則內起緣念；內有緣念，則外見有法。
遠離諸幻，即普賢章四重遣遣之文也。
orig::  ^183b38

先依如來奢摩他行，堅持禁戒，安處徒眾，宴坐靜室。
commentary::  ^183c12

二、觀行也。文有二節，今先戒、定也。
奢摩他，此云止，止即定義。
何謂之止？蓋止絕一切妄想，觀諸法性空。
何以知之？起信云：若修止者，住於靜處，
端坐正意，不依氣息，不依形色，不依於空，
乃至不依地水火風，不依見聞覺知，一切諸想隨念皆除，
能除之心，此謂之止也。
堅持禁戒者，謂一向絕緣，的不毀犯，曰竪持防禁根門。
戒約身口禁戒，戒則防非止惡。
獨標如來奢摩他行者，以簡不是小乘及菩薩之定。
大底學道之人，莫不皆由三無漏學而成聖果，此文已具。
謂奢摩他即定，堅持禁戒即戒，下二空觀即慧。
若持三歸五戒，便出三途，生在人天。
若修定者，即超六欲。
若修慧者，便出三界，如二乘人是也。
古云：戒出三途，定超六欲，慧出三界。
又云：定慧等學，明見佛性。
此就法說。若就喻說者，戒如捉賊，定如賊縛，慧如殺賊。
問：諸經皆言戒、定、慧，今經何言定、戒、慧耶？
荅：有二故：一者，行人若用亂心持戒，不堪入此觀門，
故先言定，後言戒。
二者，此經教人先了悟覺性，次修菩薩行，
所以持戒居定之後，此屬行。
安處徒眾者，即同見、同聞、同學論量佛法之眾。
宴者，默也。靜室，喻圓覺。
意謂若行人欲入二空觀之時，必先依倚十方諸佛之定及十方諸佛之戒，
約束禁制身口六根。
然易伏猛獸，難降寸心。
學道之人，初雖有悟門，而無量劫來習氣種子尚在於十二時中，
當以諸佛清淨之戒防護，無令犯人苗稼，
然後安然出處，在於同學之中，心地默默，常如在靜室中。
圭峯云：坐為攝身，身住則心安，心閑則境寂。
經云：一切業障海，皆從妄想生。
若欲懺悔者，端坐念實相。
見畫跏趺坐，魔王尚驚怖，何況入道人，端坐不傾動。
下經云：無礙清淨慧，皆因禪定生。
從定生慧，其理必然。
orig::  ^183c14

恒作是念：我今此身四大和合，所謂髮毛爪齒、
皮肉筋骨、髓腦垢色，皆皈於地；唾涕膿血、
津液涎沫、痰淚精氣、大小便利，皆皈於水；
煖氣皈火；動轉皈風。
四大各離，今者妄身當在何處？
commentary::  ^184a26

二觀慧也。又有二章，今先二空觀，自此已下先觀我空也。
世尊教示行人，於行住坐臥中，常作尋求伺察之正念，
觀我今一箇形骸，並是假借天地之中地水火風和合成形。
子細思量，畢竟阿那箇是汝真身？
所以莊子云：百體九竅，五臟六腑，胘而存焉，吾誰與為親？
汝皆悅之乎？其有私焉？
今此一段文亦然。
初云我今此身四大和合，此是總舉。
其次所謂下文，皆是別舉。
所謂二字，評量之詞。
評量如今此身之上，髮毛爪齒、皮肉筋骨、
髓腦垢色，都是質礙之物，自當皈還於地大。
又髮毛爪齒、皮肉筋骨、髓腦血、津液涎沫、
痰淚精氣、大小便利，皆是潤濕之物，自當皈還於水大。
身上所有煖氣，自當皈還於火大。
於十二時中，回轉上下，折旋俯仰，起居問訊，自當皈還於風大。
然四大假合，缺一不可。
若唯有地大無水火者，如握乾#CB01926;，終不成團。
若唯有水大無地大者，譬如油水，無有堅實。
若唯有地大與水大無火大者，譬如夏月陰處肉團，
無日光照，即便壞爛。
若唯有地水火大無風大者，則不能得增長。
何故？為風能長萬物。
既然四大各各別有所屬之時，今汝等一切眾生，
為復地大是你，水大是你，火大是你，風大是你？
若作此見之時，地水歸水，火歸火，風歸風，四大各離。
離者，空義。則又不知前妄執之身，當在何處。
此時捉敗四大殼漏子，虗幻不被渠瞞，方是正念解正行也。
orig::  ^184a34

即知此身畢竟無體，和合為相，實同幻化。
commentary::  ^184b34

此乃因前入尋伺觀，觀四大妄身，皆無妄盡，方見真如實理也。
智度論云：佛在世時，有一人遠行，獨宿空舍。
夜中忽有一鬼，擔一死人來，放著其前。
復有一鬼逐來，瞋罵云：死人是我物，汝何擔來？
先鬼言：是我物，我自擔來。
二鬼各捉一手一足，爭之不已。
前鬼言：此間有人，可共問之。
後鬼問曰：是死人是誰擔來？
是人思惟：此二鬼力大，若實不實，俱不免死，不如實說。
乃曰：是前鬼將來。
後鬼大怒，捉其人手，拔出著地。
前鬼愍之，急取死人一臂，附之即著。
如是兩臂、兩脚、兩手、頭、脇，舉身皆易。
於是二鬼遂將所易人身，對坐共喫，却拭吻而去。
以此推之，即知一切眾生之身，畢竟無實體，
俱是死人之屍，摧時補在。
此豈非幻化虗妄不實之物乎？
莊子云：託異物以成體，不其然乎？
orig::  ^184b36

四緣假合妄有六根，六根四大中外合成，
妄有緣氣於中積聚，似有緣相假名為心。
commentary::  ^184c16

前則觀身無我，此則觀心無我也。
四緣，即地水火風。
六根為外，四大為中。
緣氣者，此即於六塵之上，起能攀緣之心。
此心是真心上一分之氣，與真心氣分契合意，謂之一身。
但是地水火風四緣，假合而成。
既是於中妄有四大，則外妄有六根。
既有六根，必有六塵。
既有六塵，則牽惹引起中間分別緣氣之妄心，
於四大六根之間積聚，似有形相一般。
遂破云：但是假合為心，不是真實之心。
此乃勘破無量劫來顛倒妄想攀緣之心。
所以楞嚴會上，慶喜執此心而無據，七處茫然。
世尊告阿難云：咄哉！
此非汝心。此是前塵分別妄想顛倒，非汝真心。
與此同意也。
orig::  ^184c20

善男子，此虗妄心若無六塵，則不能有四大分解無塵可得，
於中緣塵各皈散滅，畢竟無有緣心可見。
commentary::  ^184c44

此妄心，牒前緣氣之心。
此能分別妄心，若外無色、聲、香、味、觸、法之六塵，則中便無分別之心。
故傅大士云：未有無心境，曾無無境心。
若正觀之時，四大分解各空，無六塵可得，
於中四大及六塵各散皈空之後，到底畢竟亦無能緣分別之心。
可見前章云：妄認四大為自身相，到此我空觀中，
經文從恒作是念至實同幻化處，一時破之。
又妄認六塵緣影為自心相，到此經文從四緣假合至無有緣心可見，
又一時破之。故得妄身妄心，皆同實相也。
orig::  ^184c48

善男子！彼之眾生幻身滅故，幻心亦滅；
幻心滅故，幻塵亦滅；幻塵滅故，幻滅亦滅。
commentary::  ^185a18

前則我空觀，此則法空觀，彼則指前開解起行。
眾生到此，入我空觀之後，則覺四大幻身皆空。
非唯身空，中間緣氣幻心亦空。
幻心滅故者，此一句牒上起下。
非唯幻心空，則幻塵亦空，此六塵屬法；
非唯法空，幻滅亦滅，此智亦空。
故心經云：無眼、耳、鼻、舌、身、意，無色、聲、香、
味、觸、法，乃至無智亦無得。
盤山云：心月孤圓，光含萬像，光非照境，
境亦非存，光境俱亡，復是何物？
orig::  ^185a22

幻滅滅故，非幻不滅。
commentary::  ^185a38

前皆破執，此方顯二空真如理也。
文亦有二，此舉法也。
行人前既修二空觀，破我法二執，執盡見除，
證圓覺二空真理，故曰非幻不滅。
既不是前身心法智數重之幻，豈可滅耶？
若謂可滅，即落斷見。
古云心法雙亡性即真，即斯旨也。
orig::  ^185a40

譬如磨鏡，垢盡明現。
commentary::  ^185b2

此舉喻也。為上文法說，恐人難明，遂將世間可見之物譬喻。
垢喻我法二執，磨喻尋伺，觀現喻我法二執，空明喻圓覺二空。
理顯磨鏡，本是磨塵，今取文順，謂前說破我法二執，
執盡見除，真理既現，由如世人以藥措塵鏡上，
塵垢既盡，鏡裏光明發現。
大凡磨塵二字，亦有多說，謂或近善知識，
聽聞大乘，懺除業障，或對治煩惱，或跏趺正定，
或心法一境，或呵欲棄蓋，皆是磨塵也。
上文皆二空觀，向下經文乃法界觀。
orig::  ^185b4

善男子！當知身心皆為幻垢，垢相永滅，十方清淨。
commentary::  ^185b22

此乃印前顯後也。
當知身心皆為幻垢，此印前也。
垢相永滅，十方清淨，此顯後也。
幻謂虗幻，無有實體。
垢謂塵垢，坌污為義。
佛告普賢菩薩言：汝等當須覺知此之四大妄身，
及能覺分別緣影妄心，皆是幻化不實之法。
譬如塵垢，有坌污真身真心義。
既知是幻，不執人法，便是垢相永滅。
以何得知？蓋人執曰垢相，法執亦曰垢相。
既我空法寂，何所不通？
便見十方世界，都是本有離相無染妙覺。
所謂山河及大地，全露法王身。
orig::  ^185b24

善男子！譬如清淨摩尼寶珠，映於五色隨方各現，諸愚癡者見彼摩尼實有五色。
commentary::  ^185b42

此設喻也。摩尼，此云雨寶。
謂世間摩尼之珠，其中圓明瑩潔，本無形色，隨方各現。
若將此珠頓在東方時，彼珠中即現青色；
若頓在中央方時，彼珠中即現黃色；若頓在西方時，
彼珠中即現白色；若頓在北方時，彼珠中即現黑色。
然珠中之體，圓明瑩淨，本無青、黃、赤、白、
黑等色相，但隨處發現耳。
然世有愚人，東西不辨，南北不分，真謂摩尼珠中實有如是五色。
此乃就喻說。若法說者，五色喻五道：青色喻餓鬼，
黃色喻人道，赤色喻畜生，白色喻天道，黑色喻地獄道。
問：鏡之與珠，同耶？
別耶？答：別也。蓋前舉磨鏡者，但喻修二空觀，
破二執，顯二空之理。
今此舉摩尼者，用作下三重法界之宗，故不同也。
何以知之？且珠之體，本來圓明瑩淨，了無絲毫物污，謂之真空絕相觀。
而珠中所現諸像，像不礙珠，珠不礙像，此謂之事無礙觀。
不離諸像，諸像全珠，此謂之事事無礙觀。
若以三性配之者，摩尼喻圓成性，即所顯二空之理也。
各現色者，喻依他性，即所說諸幻，愚人執為實有也。
五色者，喻徧計性，即前所說塵垢也。
然世尊一日以珠問五方天王云：此珠作何色？
時五方天王互說異色。
世尊遂藏珠於袖中，却擡手云：此珠作何色？
天王云：佛手無珠，何處有色？
世尊嘆曰：汝何迷倒之甚！
吾將世珠示之，便各強說青、黃、赤、白；吾將真珠示之，便總不知。
時五方天王聞佛開示，悉皆悟道。
然我等心珠，還曾見麼？
orig::  ^185b46

善男子！圓覺淨性現於身心，隨類各應。
彼愚癡者說淨圓覺實有如是，身心自相亦復如是。
commentary::  ^185c48

前摩尼珠是就喻說，此方就法上說。
合前喻文，謂一切眾生若將此圓覺淨性頓在餓鬼道之時，
而此圓覺性中便見餓鬼形狀，直得眼光似電，
咽孔如針，不聞漿水之名，不見飲食之面，
肢節一時火起，動轉五百車聲。
若將圓覺性頓在人道之時，而此圓覺性中便現人之相貌，
相貌眉橫鼻直，頭圓像天，脚方似地。
其間若至尊至貴者，食前方丈，侍妾數百，
堂上一呼，堂下百喏。
若至貧至賤者，或居陋巷，或處道途，衣不蓋形，食不充口。
若將此圓覺性頓在畜生道者，而此圓覺性中便現畜生形將，
或背翼，或戴角，或分牙，或布爪，或仰飛，或伏走。
若將此圓覺性頓在天道者，而此圓覺性中便現天仙之相，
或身長五百丈，或壽八千年，以龍起龍眠而為春秋，
以蓮開蓮合而為晝夜，天男天女、天香天樂常相圍遶，
顧東忘西，觀南忘北，快樂無窮。
若將圓覺性頓在地獄道之時，而此圓覺性中便現地獄之相，
便乃刀林聳目，劒戟參天，沸鑊騰波，紅爐起焰，
鐵城盡掩，銅柱夜燃，煑鼻烹魂，舂頭擣脚，受無量苦焚。
然此圓覺之性，如是隨類，各各應現五道之中。
而此圓覺本體之上，本無天、人、地獄、餓鬼、
畜生之相，但是不曾明悟心地愚癡之人，
妄執為有此種種差別之相，亦如愚人執珠中有五色，故云亦復如是。
所以古云：珠中無五方之色，因光所映；
性中無五趣之身，隨業而現。
迷珠者，執珠中實色；昧性者，執性內虗身。
法喻皎然，真偽可驗。
然此五道，非唯一向就外取之，若一身之上亦具十法界。
何以知之？六祖云：汝若思惡法，此心即化為地獄；
思善法，即化為天堂；毒害化為畜生；貪嗔化為餓鬼修羅；慈悲喜捨即化為諸佛菩薩。
是知萬行由心，一切在我，內虗外終不實，
外細內終不麤，善因終值善緣，惡行難逃惡境，
取禍招讎，固非天之所出，亦非地之所生。
觀斯之說，修行之人若於十二時中安頓自己分上摩尼寶珠，
宜著好處，勿使異日有噬臍之悔也。
orig::  ^186a4

由此不能遠於幻化，是故我說身心幻垢對離幻垢說名菩薩，
垢盡對除即無對垢及說名者。
commentary::  ^186b24

此拂迹入玄。幻化，指身心。
此一段，有人有法，有能有所。
人是三能，法是三所。
人是三能者，一眾生是能執也，垢是所執也。
二菩薩是能離也，垢是所離也。
三佛是能說也，執垢離垢人法等，皆是所說也。
意謂因眾生妄執淨圓覺性中，實有如是四大六塵緣影，不能遠離虗幻不實境界。
以此之故，於是世尊不得已，遂有王宮降誕，
雪嶺修行，金剛座上悟道，菩提樹下降魔。
出世四十九年，說法三百餘會。
其說法者，只說一切眾生，不知此身此心，皆是幻化垢污。
對執幻垢說法，便令如說修行，斷障離垢。
且眾生未離垢之時，即是凡夫。
若離垢之後，便是菩薩。
雖然離得凡夫了，而菩薩猶存。
凡夫如病，菩薩如藥。
病雖除去，藥尚猶存。
要須凡夫之垢盡後，而對凡夫底菩薩，亦須除去。
如病去藥亦除，凡聖俱盡，便無對與垢。
非唯無凡夫與菩薩，并對機說離垢，世尊之相亦無。
此是拂迹皈真。圭峰云：法身說法，義在茲矣。
若據大鈔中經文，到此有二種方便：一者近方便，二者遠方便。
謂前二空觀及摩尼珠，乃是後三重法界觀之遠方便。
此拂迹入玄經文，乃是法界觀近方便。
頓教門中，用此二方便，誘引行人，直造入華嚴不思議門法界觀。
所以云：此經正屬頓教，分屬圓教。
且頓機若證二空觀了，便自然任運直造華嚴境界，便是圓機。
若約喻釋者，頓教喻如門，若開得門，自然任運到得入也。
又今經頓教，正以二空觀為正途。
所以有法界觀者，即倣修也，欲令行人倣傚華嚴圓機修行。
何以知之？後說周徧含容觀了。
經云：當知菩薩不與法縛，不求法脫，不厭生死，
不受涅槃，不敬持戒，不憎毀禁，不重久習，不輕初學。
何以故下，若是修法界觀者，合當云事事無礙故。
今既不云事事無礙，而乃告云一切覺故者，此是歸頓教宗旨。
凡學佛書者，當曉其宗旨，并其途轍也。
且法界二字，論其體也，無增無減；語其用也，徧在森羅。
一得永常，盡未來際，諸佛以此為師，眾生以此為體，萬像以此為源。
不可以貌識，但是一心耳。
問：既是一心，何故又名法界？
答：為一心之上，有二義故：一者、軌持義，故稱。
蓋性無分限，事有千差。
然法之一字，有隨緣義。
若在理，為理法界；若在事，為事法界；若在理事，
為理事無礙法界；若在事事，為事事無礙法界。
此之法界，當以法義分之。
且一真法界為法。
圭峯云：未明理事，不說有空，直指本覺靈源，故曰一真法界。
然後就此一真法界中，分出理法界、事法界、
理事無礙法界、事事無礙法界。
此四重法界，皆屬義也。
昔唐初有帝心和尚，乃文殊之應身，用自己無盡之智，
見華嚴大經所說義理，莫不一一是四重法界。
於是束其所詮之義，為三重觀門：一曰真空絕相觀，
二曰理事無礙觀，三曰周徧含容觀。
第一真空觀中，有四句十門，唯要揀去凡夫外道執斷空實色之情，
顯出一真法界之理。
雖然顯出一真法界，本來一真之理但得其體，
尚未明山河大地與自己是異是一，遂用第二理事無礙觀發起妙用，
頓見理即事，事即理，如千波即水，萬器同金。
此觀中於理上說有隨緣不變義，而於事上說有成事體空義，
猶未造諸佛廣大不思議境界。
又要第三周徧含容觀中，明一法遍在一切法中，
一切法全攝在一法內，於一切事上、一切境上說事事無礙。
如善財童子至毗盧遮那莊嚴藏大樓閣前，
白彌勒言：唯願大聖開樓閣門，令我得入。
於是彌勒彈指，其門即開，命善財入。
入已還閉，遂見樓閣中皆有彌勒，一一彌勒前皆有善財，
一一善財悉皆合掌，見一善財之身入一切善財之身，
一切善財攝入一善財內，一樓閣為主，一切樓閣為伴。
諸法重重無盡。所以清涼云：諸佛與眾生交徹，淨土與穢土融通。
法法皆彼此該收，塵塵悉包含世界。
相即相入，無礙圓融。
具十玄門，重重無盡。
問：二空觀破執，與法界觀中，第一真空絕相觀揀情，是同是別耶？
若謂同，世尊何故於二空觀後，又說真空絕相觀？
若謂別，豈有修二空觀證入了，又却修真空觀，方始揀去斷空實色之情執？
決無此理。答：二空觀中破執，即是真空觀揀情。
彼中揀情，此中破執。
破執彼此，各有所宗。
言不併出，文不頓書，理不頓顯也。
但初於二空觀後顯理。
文云：幻滅滅故，非幻不滅。
一句說未盡者，却於此處，廣說六根、六塵、
六識、外內四大、世出世間諸法，及自他依報、
正報七段經文，皆談清淨，廣顯出法界中真空絕相之理。
又前二空破執，及摩尼珠，是遠方便。
并拂迹入玄，是近方便。
此二方便，不可不明。
色相空淨一科，即當彼真空觀中，第三空色無礙觀一句也。
此是解終趣行。其次空色同如一科，即當彼真空觀中，第四泯絕無寄觀一句也。
此正成行體。即當彼法界中，真空觀中，
會色皈空，及明空即色二句。
此是揀情顯解也。
orig::  ^186b28

善男子！此菩薩及末世眾生，證得諸幻滅影像故，爾時便得無方清淨無邊虗空覺所顯發。
commentary::  ^187b48

經文顯所引行人進入華嚴法界不思議境界，
承前二空境界所作功用，由此功用之故，所以得證入起於後文。
意謂世尊告普賢云：入二空觀菩薩并末世眾生，
因何得證入法界，觀見十方清淨？
良由所修二空觀行成就，悟得自心是幻化不實，
却又滅五蘊、十二處、十八界依他影像之法。
若執身心，即有東西南北方所。
今既不執身心之時，便見盡十世界無量無邊虗空，
並是廣大靈明圓覺之性，無不開發也。
顯謂空消覺現，發謂妄盡心開。
所謂盡大地是沙門一隻眼，若未悟時見彼虗空，
便作虗空會了；若悟之後，即彼虗空便是本覺，更不見有虗空之相。
此謂之渾虗空為體性，乘願行以彌綸。
故楞嚴云：若有一人發真歸源，十方虗空悉皆銷殞。
豈非此云無邊虗空覺所顯發乎？
orig::  ^187c4

覺圓明故顯心清淨，心清淨故見塵清淨，
見清淨故眼根清淨，根清淨故眼識清淨，
識清淨故聞塵清淨，聞清淨故耳根清淨，
根清淨故耳識清淨，識清淨故覺塵清淨；
如是乃至鼻、舌、身、意亦復如是。
善男子，根清淨故色塵清淨，色清淨故聲塵清淨，
香、味、觸、法亦復如是。
commentary::  ^187c32

明六根、六塵、六識清淨，即色相空淨中，
一、內身根識也。至六根清淨下，二、外境六塵也。
根有生識之義，塵有坌污之義，識有了別之義。
且六塵中，色之一字有三義：一、有見有對，
二、無見有對，三、無見無對。
且有見有對者，即眼所見之色也。
無見有對者，即聲、香、味、觸、法，雖然不見，然有對也。
無見無對者，唯法處所攝色也。
然眼所見麤色中又有三：一、顯色，即青、
黃、赤、白、光、影、明、暗等。
二、形色，即大、小、方、圓、麤、細、長、短、高、下、正、不正等。
三、表色，即行、住、坐、臥、屈、伸、俯、仰、取、捨、分別好惡等。
聲有執受義、不執受義，香有好、惡、和合等，
味有變易、生、熟、可意等，觸有四大、冷、暖、
澀、滑、飽、飢等。法者，意所知境，除五塵外，餘皆是法也。
orig::  ^187c44

善男子！六塵清淨故地大清淨，地清淨故水大清淨，
火大、風大亦復如是。
commentary::  ^188a22

三，內四大及外四大也。
然人之一身，皆地水火風四大而成，而在生之時，
隨緣和合，到死之後，內外四大一切俱空也，故云悉皆清淨。
orig::  ^188a26

善男子！四大清淨故，十二處、十八界、二十五有清淨。
commentary::  ^188a32

四世間法也。十二處即六塵，乃是心識生處。
十八界即六根，塵識成十八也。
界以性分為義，眼根與識為界，識與色為界等。
問：舉十二處，又言十八界，豈非重疊耶？
答：此三科法，初舉五蘊時，即當六根。
次正舉六塵，帶起六根，謂之十二處。
後舉六識，帶起六根六塵，謂之十八界。
故非重也。頌曰：聚生門種族，故說蘊處界。
五蘊者，以色受想行識積聚為義。
十二處者，是心識生處，出入之門故。
或曰：六入種族者，眼與色為種族，耳與聲為種族等。
二十五有者，四洲四惡趣，四禪四空處，
無想及淨居，梵王六欲天，為二十五有。
謂皆是有，各約實報，非正智攝故。
orig::  ^188a34

彼清淨故，十力、四無所畏、四無礙智、佛十八不共法、
三十七助道品清淨，如是乃至八萬四千陀羅尼門一切清淨。
commentary::  ^188b10

五出世諸法也。言十力者，能摧怨敵不可屈伏故。
就用分十種者，一是處非處智力，二者三世業智力，
三諸禪解脫三昧力，四五根上中下力，
五種種欲樂智力，六一切種智力，七一切道智力，
八得宿命智力，九天眼智力，十漏盡智力也。
四無所畏者，一一切智無所畏，二漏盡無所畏，
三說法障道無所畏，四說盡苦道無所畏也。
四無礙智者，一法無礙智，二義無礙智，
三詞無礙智，四樂說無礙智也。
佛十八不共法者，一身無失，二口無失，
三念無失，四無異想，五無不定心，六無不知已捨，
七欲，八精進，九念，十慧，十一解脫，十二解脫知見，
十三十四十五即一切身口意三業隨智慧行，十六十七十八以智慧知過未現在三世通達無礙也。
三十七助道品者，助謂資助，助正道故。
道即是因，所謂止觀。
品即是類，正因類故。
亦云菩提分，分亦因義。
三十七者，謂四念處，四正勤，四神足，五根，
五力，七菩提，八正聖道。
然三十七助道品屬因，餘皆如來所證之法屬果。
八萬四千總持門者，若未悟明心地之者，即八萬四千塵勞妄想。
悟了粙染為淨，為八萬四千陀羅尼總持門者也。
orig::  ^188b16

善男子！一切實相性清淨故，一身清淨；
一身清淨故，多身清淨；多身清淨故，如是乃至十方眾生圓覺清淨。
commentary::  ^188c8

言實相者，即無相也。
法性本空，假言實相。
一身等者，第六正報也。
即人等形質，或肥或瘦，血氣所聚，心識了知之者也。
orig::  ^188c14

善男子！一世界清淨故，多世界清淨；多世界清淨故，
如是乃至盡於虗空，圓褁三世，一切平等，清淨不動。
commentary::  ^188c20

此第七，依報也。謂所住屋宇、床搨、臺觀、
園林，一切受用之物，屬依報。
圓則圓徧虗空，褁則含褁三世。
此七段經物色相空淨一科，當法界觀中第三空色。
無礙觀鈔云：前七段文，諸法即空淨，更不待除去諸法，故當第三句也。
法界觀注云：雖有色空二字，本意唯歸於空。
以色是虗名虗相，無緣毫之體可得，只要顯真空之理。
然迷時悟時，並悉皆相躡也。
orig::  ^188c24

善男子！虗空如是平等不動，當知覺性平等不動；
四大不動故，當知覺性平等不動。
commentary::  ^188c40

虗空與四大陀羅尼門皆屬幻色，覺性二字即真空。
此空色同如一科，即當法界觀。
真空觀中第四泯絕無寄觀，上文總當真空絕相觀也。
意顯諸法當體本寂，平等不動。
orig::  ^188c44

善男子！覺性徧滿、清淨、不動、圓無際故，
當知六根徧滿法界；根徧滿故，當知六塵徧滿法界；
塵徧滿故，當知四大徧滿法界，如是乃至陀羅尼門徧滿法界。
commentary::  ^189a4

此理事無礙觀，覺性即法界真理。
六根、六塵、四大、陀羅尼門皆屬事法，即理不礙事，
事不礙理，互相融攝，發起妙用。
所以理即事故，無有智外如為智之所入；
事即理故，無有如外智為如之所證。
六根徧滿法界者，此謂之六根門頭，各各動地，
放大光明，照十方界。
佛果云：若以眼見，文殊橫身；若以耳聞，
觀音彰用；若以心知，普賢當堂。
又高城云：應眼時，若千日，萬像不能逃影質，
凡夫只是不曾觀，何得自輕而退屈？
應耳時，若幽谷，大小音聲無不足，十方擊皷一時聞，靈光烱烱常相續。
楞嚴云：一根反原，六根解脫，乃至離即離非，
無是非是，真正俱融，依正平等。
在法界觀理事無礙，觀有乎十門，今經正當第二事徧於理門，
兼餘門也。前真空中俱攝事歸理，今則動靜一一周徧起用。
orig::  ^189a10

善男子！由彼妙覺性徧滿故，根性、塵性無壞、
無雜；根、塵無壞故，如是乃至陀羅尼門無壞、無雜。
如百千燈光照一室，其光徧滿，無壞、無雜。
commentary::  ^189a38

此周徧含容觀。妙覺二字，為下事事之因。
由下六根、六塵，皆就事上為宗。
如法界觀中第三觀十門，前三門談理與事，
後七門皆下談理，只說無礙。
今經妙覺二字，亦是彼中前三門之意也。
到此事事無礙中，喚作見山依前是山，
見水依前是水，見拄杖依前是拄杖，更不許移易一絲毫許。
竇云：不得動著，動著三十棒。
兜率悅云：要真盡屬真，立假全歸假。
平地上行舩，虗空裏走馬。
然室喻法界，灯喻真理，光喻事法。
只如自己分上，人人有一椀灯，如是光明，
如是普照，互相顯燭，不曾相礙，不相雜壞。
不然，試窮究看。若識得此理，便許你入華嚴大樓閣中，
親見善財、弘勒。故演義云：凡聖不礙，狀多鏡以納眾形；
彼此無妨，千差涉入而無礙。
問：法界之中，有何義故，而得諸法融通如此耶？
答：大疏有十義故：一、唯心所現故，二、法無定相故，
三、緣起相由故，四、諸法融通故，五、如幻夢故，
六、如影像故，七、因無限故，八、佛證窮故，
九、深定用故，十、神通解脫故。
十中隨舉其一，即見諸法融通無礙也。
orig::  ^189a44

善男子！覺成就故，當知菩薩不與法縛、
不求法脫、不厭生死、不愛涅槃、不敬持戒、
不憎毀禁、不重久習、不輕初學。
何以故？一切覺故。
commentary::  ^189b32

此是用心見境，一一稱真，頓同諸佛所見之境界也。
法縛即六凡，以六凡被貪嗔癡之所縛也。
法脫即四聖法也。
生死即染法，涅槃即淨法，持戒即奉持戒律也。
對八境之上，不起勝劣之心，便與十方諸佛之心一同，更無兩箇。
所以晦堂云：不用愛聖，聖是空名。
不用厭凡，凡是妄立。
但得聖凡情盡，自然體露真常。
又僧問南陽忠國師：如何是佛？
答云：佛與眾生，一時放却，當處解脫。
又徵云：以何義故，四對八境，得如此成就？
遂出所以云：良由於一切處，一切時，念念常與本覺相應。
故梵云佛陀耶，此云覺。
圭峯云：我心元，佛心齊，曠劫沈淪只為迷。
梵云菩提，此云覺，覺心寂照是菩提。
其實與佛一同，但覺與不覺耳。
永嘉云：自從頓悟了無生，於諸榮辱何憂喜。
orig::  ^189b38

譬如眼光曉了前境，其光圓滿得無憎愛。
何以故？光體無二，無憎愛故。
commentary::  ^189c18

上文舉法，此是舉喻。
眼是現量，只如以眼洞達照了前面淨穢高低一切境界，
而眼光豈有憎穢愛淨、憎下愛高乎？
以何義故，得如此益？
眼之光體，本無二故，所以無憎無愛也。
眼光喻於本覺平等，無自佗相。
orig::  ^189c22

善男子！此菩薩及末世眾生，修習此心得成就者，
於此無修亦無成就，圓覺普照寂滅無二，
於中百千萬億阿僧祇不可說恒河沙諸佛世界，
猶如空華亂起亂滅，不即不離無縛無脫，
始知眾生本來成佛，生死涅槃猶如昨夢。
commentary::  ^189c32

上明用心同佛，此明見境同佛。
上之用心者，即能觀無分別之智。
非唯智與佛同，然所觀境上，亦與佛同。
修習此心者，指前觀行及八境。
無修成者，恐更向頭上安頭，屋下架屋。
若實有修有成，則有兩箇圓覺。
是總指寂滅乃圓覺之體，普照乃圓覺之用。
等覺照寂，妙覺寂照。
到此用即體，體即用，無二無二分，無別無斷故。
如空合空，似水投水，了無痕迹。
問：何故此文不先言寂滅，而先言普照耶？
答：欲顯行人在觀中，頓同佛故。
蓋等覺與佛是同。
若妙覺者，便是佛位，何同之有？
故先言普照。於中者，於圓覺普照寂滅之中，
或百千萬億，此皆是此方小數與大數。
阿僧祇，此云無數劫。
不可說恒河沙，此西域之數。
恒河方四十里，其沙細如麵。
將一箇沙，數一箇諸佛世界。
如是許多世界，於圓覺中，猶如空中之華相似，在空中亂起亂滅。
然而不作即圓覺會，亦不作離圓覺會。
何故如是？由不離故，覺性奪之，以成空華。
由不即故，世界不妨有起，滅此無縛無脫。
故楞嚴云：根塵同源，縛脫無二。
識性虗妄，猶若空華。
到此境界，方知三界四生九類本來是佛。
到此知諸佛眾生其猶影像，涅槃生死俱是強名。
所以禪宗云：人人盡握靈蛇之珠，箇箇皆抱荊山之璞。
無闕無餘，更不假修證。
然後却來觀世間凡夫生死之法，與出世間聖人涅槃之法，
一似夜來見夢中事，還曾是實有乎？
此之夢字，今依大智度論說，有五義故：
一熱氣夢，二冷氣夢，三風氣多夢，四見聞多夢，五天神與夢。
今此夢乃是見聞多夢。
又此一段文，配三種世間及三覺。
世者即器世間，眾生者即有情世間，佛即智正覺世間。
此觀行成就，能融三種世間為一味法。
又始知者即始覺，本來即本覺，成佛即究竟覺。
約教者，始知即頓教，本來成佛即圓教。
若五教各有成佛，且愚教說悉達太子一生成佛，
始教說三大阿僧劫修行成佛，終教說相盡性顯成佛，
頓教說一念成佛，圓教說本來成佛，謂初發心時便是佛也。
不可說者，圭峯注云：乃是華嚴大數也。
彼經云：修菩薩行，無數無量，無邊無等，
不可數不可稱，不可思不可量，不可說不可說，不可說今當第九數。
orig::  ^189c42

善男子！如昨夢故，當知生死及與涅槃無起、
無滅，無來、無去。其所證者，無得、無失，無取、
無捨；其能證者，無作、無止，無任、無滅。
於此證中無能、無所，畢竟無證亦無證者，一切法性平等不壞。
commentary::  ^190b20

此稱實同也。謂於能觀之智，所觀之境，稱其真實之理。
此文有四段：一、總標稱實；二、別指能所；
三、雙拂能所；四、總結稱實。
如昨夢故一句，躡前猶如昨夢故文。
當知生死及與涅槃，無起無滅，無來無去。
此是總標稱實。謂迷生死時，如空華起；
悟涅槃時，如空華滅。
既知一切法如夢之後，豈有生死之起，涅槃之滅乎？
非唯無起無滅，亦無聖法新來，凡法滅去。
其所證無分別理境上，無得真，無失妄。
非唯無得真，無失妄，亦無取妙捨麤之事。
所證理上，既然如是，能證無分別智，亦無作止任滅之病。
此是別指能所也。
於此能證所證之中，無能無所，畢竟無所證之境，與能證之智。
此是第三、雙拂能所下，總結稱實。
問：如何得無上來能證所證一切諸病耶？
答：良由行人入觀，於一切處，一切時，頓同諸佛用心，
頓悟一切或凡或聖，或染或淨，或性或相，
或本或末，種種諸法之性，本來平等，無壞無成。
老氏云：人成不缺。
楞嚴云：歇即菩提，勝淨明心，不從人得。
古人云：本來具足，無闕無餘。
皆斯義也。若爾，則本是淨潔人，狂來泥裏污。
orig::  ^190b28

善男子！彼諸菩薩如是修行、如是漸次、
如是思惟、如是住持、如是方便、如是開悟，求如是法亦不迷悶。
commentary::  ^190c18

此結牒問辭。前普眼設七段問，後此結答。
但依世尊教示，令汝等先入定持戒，修二空觀，兼倣修三重法界觀。
如是用心修行，如是漸次，如是方便，如是開悟。
若能如是入觀用心，即不迷悶，便能悟入圓覺境界，同佛知見矣。
orig::  ^190c22

爾時，世尊欲重宣此義，而說偈言： ^190c32

普眼汝當知，一切諸眾生，身心皆如幻。
身相屬四大，心性皈六塵，四大體各離，誰為和合者？
如是漸修行，一切悉清淨，不動徧法界，
無作止任滅，亦無能證者。
一切佛世界，猶如虗空華，三世悉平等，畢竟無去來。
初發心菩薩，及末世眾生，欲求入佛道，應如是修習。
commentary::  ^190c34

偈中一切悉清淨與不動二字，皆頌真空觀。
徧法界三字，頌理事無礙與事事無礙觀也。
無作止下，頌頓同佛境等也。
other:: 
## 金剛藏章

orig::  ^190c44

於是金剛藏菩薩在大眾中，即從座起，
頂禮佛足，右繞三帀，長跪叉手而白佛言：
commentary::  ^191a2

此徵釋迷悟始終。
金剛者，從喻得名。
金剛不取青黃、大小、貴賤等，唯取其金剛體上有堅義、利義。
金剛之體堅，一切物不能壞；金剛之用利，能壞一切萬物。
今此菩薩之智亦然。
此之智體堅，一切煩惱不能侵，一切魔境不能動；
此之智用利，能斷疑，能遣障，能證體，能起用。
藏者，有含攝義。能斷疑盡，即具一切無量功德，故曰藏。
良由行人於普賢章中入觀，觀中遂起三重難難佛，
互相發揚，以消末世之疑。
故當此菩薩請問：
orig::  ^191a6

大悲世尊善為一切諸菩薩眾，宣揚如來圓覺清淨大陀羅尼，
因地法行漸次方便，與諸眾生開發蒙昧。
在會法眾承佛慈誨，幻翳朗然慧目清淨。
commentary::  ^191a24

此乃慶悟也。因地者，躡文殊章問本起因地，
此是一切行位之根本，後必躡前也。
蒙昧者，蒙則蒙蔽，昧則昏昧。
揚子曰：天降生民，倥侗顓蒙，恣于情性，聰明不開。
承者，受也。幻翳者，幻喻生死之相，翳喻無明之執。
慧目即根本智，此智達理，照一切法，無不清淨。
orig::  ^191a30

世尊！若諸眾生本來成佛，何故復有一切無明？
若諸無明眾生本有，何因緣故如來復說本來成佛？
十方異生本成佛道後起無明，一切如來何時復生一切煩惱？
commentary::  ^191a42

此金剛藏起三疑難問佛：一、疑真能生妄；
二、疑說妄為真；三、牒而縱之責無窮過也。
世尊！若諸眾生本來成佛，此是躡前普賢章中聞世尊云始知眾生本來成佛二句也。
何故復有一切無明，此二句是疑真能生妄也。
若諸無明眾生本有，何因緣故如來復說本來成佛，此五句是疑說妄為真也。
謂世尊既說一切眾生本來自成佛了，
以何義故如今現見一切眾生妄認四大為自身相、
六塵緣影為自心相，於一切處、一切時觸境對事依然却有無明煩惱耶？
莫是真能生妄否？
若謂一切無明煩惱眾生本性上本來自有之時便說作佛不得，
又以何義故世尊却說一切眾生本來成佛了？
何故如此自語相違反復不定耶？
莫是說妄為真否？
第三、牒世尊說縱起無明，便舉十方如來已成佛了，
不知幾時却生煩惱，如是責難於世尊也。
十方異生本成佛道二句是牒也，後起無明一句是縱也。
一切如來何時復生一切煩惱，此六句責無窮之過。
十方異生者，即十法界中眾異類生也。
謂且說十法界中異類眾生人人具足、
箇箇圓成，先成佛了後方起一切貪瞋癡無明煩惱之時，此說且置一邊。
只如三世諸佛、十方如來如今都已成佛了，又不知從此去幾時再起無明煩惱耶？
且十方諸佛已成聖人，豈有復為凡夫乎？
下文佛答非為正問也。
然金剛藏非真有此疑，蓋為後代之人起疑生正信也。
orig::  ^191b2

惟願不捨無遮大慈，為諸菩薩開祕密藏，
及為末世一切眾生，得聞如是修多羅教了義法門，永斷疑悔。
作是語已，五體投地，如是三請，終而復始。
commentary::  ^191c4

祕密藏者，有祕藏，有密藏。
祕藏者，如不開櫃；密藏者，說一法中含一切法。
今文不簡，末世眾生則是開祕藏，顯了而說則是開密藏。
疑則於真諦理中生二心猶豫也。
然此疑有三種：一、疑自；二、疑師；二、疑法。
譬如有病之人，疑自、疑醫、疑藥，若如此者，則所患之病終不能愈。
金剛藏之疑，乃疑法也。
悔是不定之辭，悔善則惡，悔惡則善，今是悔惡也。
orig::  ^191c10

爾時，世尊告金剛藏菩薩言：善哉，善哉！
善男子！汝等乃能為諸菩薩及末世眾生，
問於如來甚深祕密究竟方便，是諸菩薩最上教誨了義大乘，
能使十方修學菩薩及諸末世一切眾生，得決定信永斷疑悔。
汝今諦聽，當為汝說。
時，金剛藏菩薩奉教歡喜，及諸大眾默然而聽。
善男子！一切世界始終生滅、前後有無、
聚散起止，念念相續循環往復，種種取捨皆是輪迴。
commentary::  ^191c24

答中總標輪迴之所以。
一切世界者，此世界通舉有情世界并器世界。
有情者即眾生，器世界即山河國土。
何以知之？此世界二字，通指情器。
如金剛經十三分所說，三千大千世界所有微塵，
天親論以世界為器世界，無著論以世界為眾生受想行識四蘊之心，
以微塵為眾生一蘊之色。
以此證之，是知今經世界二字，通舉有情與器二世界也。
始終生滅者，此二對屬情世界并器世界也。
前後有無聚散者，此三對唯屬器世界也。
起止者，此一對唯屬有情世界也。
始謂創變，謂一切眾生於本覺上，一念不覺，
動心便成業相現相，此迷真逐妄也。
終謂極證 #CB17520;轉相，
一切眾生因遇佛教，如說修行，斷疑遣障，
地位滿足，捨微細煩惱，成等正覺。
生謂新新不住，滅謂念念落謝。
前謂過去，後謂未來。
有謂住劫，無謂空劫。
聚謂成劫，散謂壞劫。
起謂現行之念，如金剛說：現行疑同。
止謂端坐調身，調息捺伏。
其以上說有情無情世界，皆因一念妄心分別，
相續不斷而有，便見器世界成了復壞，
壞了復成；有情世界生了復死，死了復生。
所有一切眾生，惑業襲習，報應輪輪，改形易質，
受種種苦，塵沙劫波，莫之遏絕。
其間或取我身，或厭離我身，或捨麤障，
或取淨妙，或厭生死，或取涅槃，或厭捨娑婆，
或樂生淨土，或捨有，或取無，種種生心動念。
此之妄念，便結云皆一，是眾生顛倒，輪迴繫縛，不能出三界之心也。
問：極證則出輪迴，何以總結云皆是輪迴耶？
答：此六對皆是所計之幻境，能計之心是輪迴故，所計之境亦流轉也。
圓覺經類解卷第二本第二末圓覺經類解卷第二末
orig::  ^191c38

未出輪迴而辨圓覺，彼圓覺性即同流轉，若免輪迴無有是處。
commentary::  ^192b6

此真隨妄轉，謂若用前始終生滅、前後有無、
聚散起止、種種取捨、不出輪迴三界之心，
明辨如來廣大圓覺之時，便妄見如來圓覺之性，
亦同妄心有始有終，有生有滅，有前有後，
有有有無，有聚散起止、動轉流散。
然而圓覺之性本不曾流散動轉，但是不合將妄心湊泊妄見耳。
譬如世人將筯攪水中之月一般，正當攪時，
却見水中之月百雜千碎，隨手中筯流轉，而本月何曾動靜？
今行人若將妄心湊泊圓覺真性，欲超夢幻、
出輪迴，如此用心，一時錯了，豈有是處？
此上經就法說之也。
orig::  ^192b10

譬如動目能搖湛水，又如定眼猶迴轉火，
雲駛月運、舟行岸移亦復如是。
commentary::  ^192b30

次就喻。眼轉火者，即以手旋火成輪。
此蓋眼識遲鈍，妄見成輪。
駛者，奔流急走之義。
此四克取親所見之物為喻。
然水成波，火成輪，但是眼目定動，喻於圓覺。
見凡見聖，但是流轉妄心。
岸移月運，雲駛舩行，亦同此意。
亦復如是一句，總結四喻，合前法也。
此四喻亦如行人將未出輪迴妄心而明辨圓覺，便妄見圓覺之性亦同流轉。
然此四喻不必配法，但用眼前可見之物譬之，令其易曉。
orig::  ^192b34

善男子！諸旋未息，彼物先住尚不可得，
何況輪轉生死垢心曾未清淨，觀佛圓覺而不旋復？
commentary::  ^192c2

此一段文，先合喻，次合法。
諸旋未息至尚不可得。
此合喻也。諸旋者，指喻中眼目雲舟。
彼物，指水火月岸也。
眼目雲舟，喻前始終生滅等生死垢心。
水火月岸，喻圓覺世尊告金剛藏云：且如世間之人不肯住目，
只要湛水不搖動，尚不能得。
又如定却眼睛，只要旋火不成輪，尚不能得。
又如天上雲奔流急走不肯住，只要月不運行，尚不能得。
又如江河水上之人不肯住舩，只要兩岸先住，尚不能得。
此皆是世間容易麤淺不難之法，尚自千難万難，
要他先住，尚不可得。
又豈況凡夫之人，直將無量劫來始終生滅、
前後有無、聚散起止、種種取舍、分別計度、
輪迴生死垢污之心，求覓十方諸佛廣大不可思議清淨圓覺境界，
如何得妄見佛之圓覺，不隨汝等妄心旋復流轉耶？
orig::  ^192c6

是故汝等便生三惑。
commentary::  ^192c34

此結指前疑，以是上來所說因之，故剛藏等便生三疑：
一疑由真能生妄，二疑說妄為真，三疑先真後妄。
上來之文且是佛先為剛藏等標舉建立答問之義，
便令息如上之念，即前疑自亡也。
下文將空華一喻通答三疑，金鑛一喻則答第三疑，牒而縱之責無窮過也。
orig::  ^192c36

善男子，譬如幻翳妄見空華，幻翳若除，
不可說言：此翳已滅，何時更起一切諸翳？
何以故？翳、華二法非相待故。
commentary::  ^192c48

幻之一字，若據圭峯疏云：謂不知華因翳有，妄執華從空生。
推此之意，謂譬如世人眼才有翳，便見空中有華；
法上心若有妄，便見輪回。
所謂一翳在眼，千華亂空；一妄在心，河沙生滅。
謂眼瘡有患翳，便見空中有華；眼翳若差，空華即滅。
既滅之後，又不可更說此眼翳已除。
不知此去幾時，眼中更生翳耶？
譬如人睡起夢覺，又更云：何妨明夜再夢？
今此翳差華亡，眾生即佛，人罕能華知。
又徵云：以何義故，不可說此翳更起耶？
却為眼中翳才差，而空中便無華？
此之二法，同時而起，同時而滅，非是一箇先去，一箇尚在。
此相待等，決無此理。
翳喻無明，華喻生死。
如眾生若有無明執心，便見有生死；此心若除，便見無生死。
豈可此無明去後，又有生死者也？
所以圭峯云：眾生本自不生，空華畢竟不起。
莫將翳待，莫以迷求。
此之謂也。
orig::  ^193a6

亦如空華滅於空時，不可說言：虗空何時更起空華？
何以故？空本無華，非起滅故。
commentary::  ^193a36

前說翳不再起，此說華不再生，乃是通答前剛藏三疑。
謂又如空華在虗空中滅了，汝等又不可更作此見解。
謂空中此去，幾時更再起華？
徵云：以何因由所以之故，不得言空華再起耶？
為虗空中本自無華，既本不曾有華，必無華起華滅之理。
今法上亦然，十方諸佛成等正覺之後，豈更再作凡夫？
所以圭峯云：空華既不再起，果位何得再迷？
orig::  ^193a40

生死涅槃，同於起滅。
妙覺圓照，離於華翳。
commentary::  ^193b6

此時法合喻云：但是眾生迷時見有生死，
如空華起；悟時見有涅槃，如空華滅。
但是見有凡夫，見有聖人，並是生心動念，
即乖法體，失正念故。
殊不知十方諸佛不思議妙覺圓照之體，
本無眼翳之無明，本無空華之生死。
所以楞嚴云：真淨界中，云何更容他物？
禪宗云：他家無如是事。
orig::  ^193b8

善男子，當知虗空非是暫有，亦非暫無，況復如來圓覺隨順而為虗空平等本性？
commentary::  ^193b20

列子云：天地乃是有形中之最巨者，空中之細物。
此謂萬物雖有形狀，不如天地之形最大。
若以萬物觀之，則天地為大。
若以無邊虗空觀之，則天地未足為大，乃是虗空中之細物爾。
何也？謂虗空又包却天地。
據他道教所談，止此而已。
今我佛於楞嚴中說，則又不然。
經云：空生大覺中，如海一漚發。
謂虗豁無知無覺頑空，生在十方諸佛廣大靈明圓覺妙性之中，
如大海中一浮漚，或沈或浮相似。
大海即喻妙覺，一漚即喻虗空。
是知此說又過於列子之說。
故殻法師云：首楞嘆虗空之小，圓覺嗟法性之寬。
比之常談，海形牛迹。
若以尋常列子之說，比於世尊之說。
世尊之說，如海之形，廣大深遠，無窮無盡。
列子之說，如牛迹之狹，真淺有限。
謂汝等須知外面頑空，乃是世間麤淺之法，
尚不同空華暫起暫滅，暫去暫來。
何況諸佛廣大真實常住，隨順圓覺之性，
而能與虗空混同一體，無二無別，平等之性。
豈有同凡夫之迷，同二乘之悟，如空華起滅耶？
此意明覺性無迷無悟，無染無淨，無去無來，
無生無滅，湛然常住，廓爾無私，裏許無一絲毫許是生滅法。
永嘉云：大千沙界海中漚，一切聖賢如電拂。
orig::  ^193b24

善男子！如銷金鑛，金非銷有，既已成金，
不重為鑛，經無窮時，金性不壞，不應說言本非成就。
如來圓覺亦復如是。
commentary::  ^193c18

此再舉喻也。如人以爐冶銷去其鑛鎔出真金，金在鑛中須假鎔出。
金既出後，金性之體本自有之，又不是因銷而復有。
若是銷因方有金者，試將瓦礫土石等物銷之，
又不見有金，是知此之金性本自有之。
既然成金之後，豈更有再作鑛之理？
假使經無窮之時，此金性應無改變損壞。
楞嚴云：又如金鑛雜於精金，其金一純更不成雜，到此謂之病去藥除鑛銷金見。
若如此之時，不當說言此之金性本不成就喻說也。
如來圓覺亦復如是，此二句就法法合也。
意謂十方諸佛已於三祇修鍊得成正覺，不復再為凡夫也。
然剛藏前起三疑，世尊遂以前段空華一喻通答三疑。
又以此段金鑛一喻別答第三疑者，蓋第三疑牒而縱之責無窮過。
所以須將金鑛一喻別答第三疑者，蓋第三疑疑諸佛成等正覺之後却再作凡夫，
此疑過患甚深，所以別答之。
此兩喻如兩服藥相似，修行之人皆要服之。
若世尊但用前空華一喻，即令後代眾生闡提撥無因果迷悟之相，
便成邪見。若但用金鑛一喻，即令一切眾生本覺性上有染不清淨滯在修習，
以謂自是凡夫未曾修行，如何是佛？
失真常理亦成邪見。
又前空華一喻，對治大即病不即，不離方處手中道故也。
orig::  ^193c24

善男子！一切如來妙圓覺心，本無菩提及與涅槃，
亦無成佛及不成佛，無妄輪迴及非輪迴。
commentary::  ^194a20

妙，則染而不染。圓者離相，覺者不空。
心者，常住真實之心。
何謂染而不染？此圓覺性，若在佛果之時，
即全同諸佛，而圓覺之性不是佛。
若在菩薩界，即全同菩薩，而圓覺性不是菩薩。
乃至若在聲聞、緣覺、天、人、地獄、餓鬼、畜生，
即全同天、人、餓鬼、畜生等，而此覺性非聲聞、畜生等。
此謂染而不染。何謂之圓者離相？
謂此圓覺體上，非青、黃、赤、白、陰、陽、高、下、
長、短、方、圓、邪、正等相。
此謂之離相。何謂覺者不空？
謂此圓覺性，不是無知無覺，虗豁斷滅，
頑空而裏許，有大智慧光明義、徧照法界義、
真實識知義、清涼不變義、常樂我淨義。
具足如是，過於？河沙無量無邊功德，一時滿足。
此謂之不空也。心者，無像無名，無依無住。
細入無間之中，而不可言其小。
大包乾象之外，亦不可語其寬。
處聖稱真，在凡號俗。
如金作器，隨器得名。
在指曰鐶，飾臂曰釧。
不可以智知，不可以識識。
此謂之心也。此是先標十方如來圓覺妙心為宗，下方拂迹也。
本無菩提及與涅槃者。
及與涅槃者，謂因地轉煩惱，果上證菩提；
因地轉生死，果上證涅槃。
此是二轉。依號此名，皆是因妄而得。
而圓覺中，本無此事也。
又成佛不成佛，輪迴非輪迴，兩對四雙，皆是對待之法。
而覺性之中，亦都無此。
若存小見，則迷圓覺。
華嚴云：於法若有見，此則未為見。
若無有見者，如是乃見佛。
圭峯云：靈靈自覺元無物，擾擾他緣盡是空。
orig::  ^194a24

善男子，但諸聲聞所圓境界，身心語言皆悉斷滅，終不能至彼之親證所現涅槃。
commentary::  ^194b24

聲聞之人，皆於鹿野苑，請佛三轉法輪，
聞聲悟道，故曰聲聞。
三轉法輪者，初曰示轉，二曰勸轉，三曰證轉。
初示轉者，佛告云：此是苦，此是集，此是滅，此是道。
次勸轉者，此是苦，汝應知；此是集，汝應斷；
此是滅，汝應證；此是道，汝應修。
次證轉者，此是苦，汝已知；此是集，汝已斷；
此是滅，汝已證；此是道，汝已修。
此謂之三轉法輪也。
此聲聞之人，於音聲中而得聞解，聞佛宣說苦集滅道四諦法門，
於是悟道。今且將此比較，謂聲聞圓修有餘涅槃并無餘涅槃之境界，
不執四大五蘊妄身，并六塵緣影妄心，
一切所有言句，皆悉斷滅。
無執著之心，一向沈空滯寂，#CB01926;身滅智。
如此修行，尚不能造到聲聞親證所現有餘涅槃并無餘涅槃也。
有一種聲聞人，作如是言：我梵行已立，
所作已辦，不受後有，已出三界，已無生死，
不妨留此身飛行自在，與一切眾生供養。
此謂之證有餘涅槃。
所以肇云：餘緣不盡，餘迹不泯，業報猶魂，聖智尚存。
又一種聲聞人作如是言：我梵行已立，
所作已辦，不受後有，已出三界，已無生死，安用此身？
於是自放三昧火，焚之歸無。
此謂之證無餘涅槃。
所以肇云：夫聖人#CB01926;身滅智，
掃形絕慮，內無機照之勤，外息大患之本，
超然與群有永分，渾爾與太虗同體，冥冥長往，莫知所之。
問：既是聲聞人，身心語言皆悉斷滅，何故楞嚴經云：
如何三有眾生及出世間聲聞、緣覺，以所知心測度如來無上菩提，
用世語入佛知見耶？
答：二經意同，但語言別爾。
蓋二乘人於今經中斷滅所知之心，尚不能證自己之道，
豈況楞嚴經中許有所知，用世語言入佛知見，愈不許也。
orig::  ^194b28

何況能以有思惟心，測度如來圓覺境界。
commentary::  ^194c36

前證我空之理，及證我空之智，是聲聞小乘人，
如此加功練行，妄情泯迹修行，尚未能到，
豈況凡夫之人，直用前始終生滅，前後有無，
聚散起止，種種取捨，未出輪迴，思惟分別，
計度識心，便要擬測度量十方諸佛廣大圓覺清淨不思議界中，
湛然常住，廓爾無私，亘古亘今，不生不滅，豈可以心測度也。
若根身器界種子，許第八識緣。
若有漏無漏二法及四我，許第七識緣。
若三性通內外一切差別之法，許第六識緣。
若色聲香味觸，許前五識緣。
此圓覺不可思議，若以思惟心學法者，
譬如幻刀斫石，若霧染空相似，終不能得。
所以圭峯云，百僚尚畏宰相，百姓豈親天子。
百僚者，喻聲聞。宰相者，喻所現涅槃。
百姓者，喻凡夫思惟妄心。
天子者，喻如來圓覺也。
古云，自古上賢猶未到，造次凡流那得知。
此二段文，謂之舉聲聞之勝，彰凡夫之劣。
凡事莫不勝從劣顯，順由逆彰也。
orig::  ^194c38

如取螢火燒須彌山，終不能著；以輪迴心生輪迴見，
入於如來大寂滅海，終不能至。
commentary::  ^195a22

螢火，即凡夫思惟妄心。
須彌山，亦云妙高峯，此喻圓覺。
然此山出水八萬四千逾繕那，入水八萬四千逾繕那，又安可用不真之火而擬燎者哉？
經云：如人聚集於螢火，欲燒四寶大峯巒，
縱使勤勞經累劫，豈能損著一毫端？
楞嚴云：阿難，汝今云何於中措心？
以諸世間戲論名相而得分別，如以手掌撮虗空，
祇益自勞，虗空云何隨汝執捉？
次文法合可見，但寂滅喻圓覺境界也。
orig::  ^195a26

是故我說一切菩薩及末世眾生，先斷無始輪迴根本。
commentary::  ^195a42

此勸止息思惟妄心。
根即舉喻，喻如樹根也。
本即舉法，愛為本也。
古云：伐樹不盡根，數數更生樹，斷愛愛不盡，數數得生苦。
orig::  ^195a46

善男子！有作思惟：從有心起，皆是六塵妄想緣氣，
非實心體，已如空華。
用此思惟，辨於佛境，猶如空華，復結空果，
展轉妄想，無有是處。
commentary::  ^195b4

有作思惟者，即再顯前始終生滅，前後有無，
聚散起止，種種取捨，思惟計度之心。
此心從第六意識上起。
問：何故有此識心耶？
答：為因有色聲香味觸法六塵之法，遂牽引起中間能攀緣分別之心。
此心乃是真心上起一分緣慮影像。
妄心如水上之泡，如鏡中之像，如空中之華。
此心常與真心氣分契合。
所以楞嚴會上，慶喜執心而無據，直得七處茫然。
此並不是真實之心體，一似空中之華。
且空中華，是實是虗耶？
只此自是一重妄想。
而修行之者，又不知覺悟，却用此思惟妄心，
要求辨別明了十方諸佛廣大圓覺不思議境界，却是兩重妄想。
如見空華，已是不是，又見結果，又是一重妄想。
如此展轉相依，一時錯了，有甚是處？
所以楞嚴云：汝等皆是迷中倍人。
又云：觀相元妄，無可指陳，猶邀空華，復結空果。
誠哉是言，得不銘心者哉！
orig::  ^195b10

善男子，虗妄浮心多諸巧見，不能成就圓覺方便。
commentary::  ^195b40

此指金剛藏前三疑，皆是無量劫來熏習顛倒，
妄想分別，虗浮不實，特地生出巧偽之見，
終不得斷障遣疑，證入成就十方諸佛廣大圓覺方便之法門也。
orig::  ^195b42

如是分別，非為正問。
commentary::  ^195c2

此結三疑，謂於佛法中不是真正當理之問也。
orig::  ^195c4

爾時，世尊欲重宣此義，而說偈言： ^195c6

金剛藏當知，如來寂滅性，未曾有終始。
若以輪回心，思惟即旋復，但至輪回際，不能入佛界。
譬如銷金鑛，金非銷故有，雖復本來金，終以銷成就。
一成真金體，不復重為鑛，生死與涅槃，
凡夫及諸佛，同為空華相。
思惟猶幻化，何況詰虗妄？
若能了此心，然後求圓覺。
commentary::  ^195c8

偈云：譬如銷金，非銷故有。
此二句說本有之法，對治有修金鑛執。
雖復本來金，終以銷成就。
此二句對治無修執。
思惟猶幻化，此頌長行中有作思惟，從有心起至已如空華。
何況詰虗妄，此頌用此思惟辨於佛境，
謂前思惟之心自是虗妄幻化，豈況又將此虗妄之心詰辨分別圓覺境界，
如是分別展轉不是也。
other:: 
## 彌勒章

orig::  ^195c18

於是彌勒菩薩在大眾中，即從座起頂禮佛足，
右遶三迊長跪叉手，而白佛言：
commentary::  ^195c32

此深究輪回之根也。
彌勒，此云慈氏，乃是其姓也。
良由此門深究愛根，蕩除細惑，窮其展轉根元，推其差別五種之性。
彌勒是等覺菩薩一生補處，表除細惑。
大凡教中說等覺位，方斷四事。
四事者：一、劣無漏；二、微細習氣；三、分段生死及變易生死；
四、內外轉依。斷此四事，方入妙覺，故當彌勒請問。
orig::  ^195c36

大悲世尊廣為菩薩開祕密藏，令諸大眾深悟輪回，
分別邪正，能施末世一切眾生無畏道眼，
於大涅槃生決定信，無復重隨輪轉境界起循環見。
commentary::  ^195c48

深悟輪回即慧眼，分別邪正即法眼。
然慧眼證真，法眼達事。
又慧眼即根本智，法眼即後得智。
然天台以根本智為拙智，謂只證得自己之性。
以後得智，謂能鑒機逗教，分別邪正，說法度生。
言道眼，即具上二眼也。
決定信者，即能信之智。
大涅槃者，即所信之法。
無復重隨輪轉者，即指前雲駛月運等也。
orig::  ^196a6

世尊！若諸菩薩及末世眾生，欲遊如來大寂滅海，云何當斷輪回根本？
於諸輪回有幾種性？
commentary::  ^196a20

此舉法以請先斷輪回也。
大則絕對待之大，性本自靜曰寂，相本自寂曰滅。
海是喻，喻如大海體深用廣，具河沙功德。
遊者不住，即指無住處大涅槃也。
當斷輪回根本者，由前剛藏章聞佛說末世眾生先斷無始輪回根本，
今請問未審是那箇根本？
如何斷絕？并諸輪迴六趣之中有幾般種性之人也？
orig::  ^196a24

修佛菩提幾等差別迴入塵勞？
當設幾種教化方便度諸眾生？
commentary::  ^196a38

此請悲智也。修佛菩提幾等差別，此當大智；
回入塵勞至眾生，此當大悲。
又初則從假入空觀，次則從空入假觀。
又初當無邊法門誓願學，次當無邊眾生誓願度。
上文說云何當斷輪回根本者，此當無邊煩惱誓願斷。
然諸佛有無量無邊門，亦要學之。
何謂之無邊法門？
只如一代時教修行法門，以至禪門、諸方尊宿接人差別之智，
各自不同。既知諸法之門，便須依文解義、
悟理見性之後，此方是自行無邊事，然後却要行利他之行。
何故却要行利他之行耶？
緣為根本智只了得自己邊事，謂之理孤事寡，
終不圓通，隻翼單輪，豈能飛運？
譬如一水無以和其味，一木無以成大廈，
一衣無以稱眾體，一藥無以療殊疾，一綵無以為紋綉，
一聲無以諧琴瑟，一言無以勸眾善，一戒無以防多失。
只如華嚴會上，大海龍王置十千之間，
普慧并申二百之疑，若遇斯機，當如之何？
所以釋迦老子有後得之智，遂為龍王開八萬塵勞之門，答普慧大士二千樂說之辨。
今欲鑒機說法，行利他行者，亦復如是，
直須要會於無言說中假以言說，於無方便中假立方便，
於無譬喻假立譬喻，念念慈，念念悲，行無緣慈，
作不請友，廣開方便，饒益有情，利樂群品。
以此推之，後得智者，真巧智也。
所以禪宗道：大凡參玄之士，須具二眼：
一、己眼明宗；二、智眼辨惑。
序云：佛稱種智，修假多聞。
又壽禪師云：百川雖潤，何妨大海廣含？
五岳自高，不礙大陽普照也。
orig::  ^196a42

惟願不捨救世大悲，令諸修行一切菩薩及末世眾生，
慧目肅清，照曜心鏡，圓悟如來無上知見。
作是語已，五體投地，如是三請，終而復始。
commentary::  ^196b44

慧目，即能照也。肅清，則塵緣影像，一切境界，皆不雜壞也。
照曜，即所照也。心是舉法，鏡是舉喻。
謂欲使末世修行之人，於十二時中，能照之智，
及所照之境，如鏡對像，互不相瞞。
於中不受不拒，物來斯照，物去斯忘，應變無窮，卷舒自在。
若能如是，即圓滿證悟十方如來無上智見也。
圓悟，即無能所。世間之法，莫能先之，故曰無上。
然無上知見者，謂見聞覺知也。
此舉初後，攝中間耳。
何謂之無上知見？
古云：有所知，有所不知。
無所知，無所不知。
有所見，有所不見。
無所見，無所不見。
且有所見，有所不見者，如夜秉燭相似，
有所照，有所不照也。
無所見，無所不見，如日輪升空，天下洞然也。
且行時若見有行底，則不見住時底。
坐時若見坐時底，則不見有臥時底。
唯是行時不見行，住時不見住，以至坐臥時，不見坐臥底。
乃至見聞覺知，於一切處，一切時，不妨行住坐臥，
見聞覺知，千差萬別，一時坐斷，觸目對境。
無非是登解脫清淨法殿，無非是證大圓覺妙莊嚴域。
這箇喚作無上知見。
豈有世間虗幻之法，而過得此法也。
如是會者，方始有大利益。
所以古云：無心，則十方諸佛，千里同風。
有知，則十方諸佛，對面胡越。
又老子得此道理，乃曰：不出戶，天知天下。
不窺牖，見天道。若約教家配者，無上知見，聖涅槃性。
菩提，即涅槃法也。
orig::  ^196c2

爾時，世尊告彌勒菩薩言：善哉！
善哉！善男子！汝等乃能為諸菩薩及末世眾生請問如來深奧祕密微妙之義，
令諸菩薩潔清慧目，及令一切末世眾生永斷輪回，
心悟實相，具無生忍。
汝今諦聽，當為汝說。
時彌勒菩薩奉教歡喜，及諸大眾默然而聽。
commentary::  ^196c48

心悟實相，實相具無生忍者，實相者，於一切法上不動，
乃無相之相，若出其體，即圓覺也。
忍者有五，若資粮位伏忍，見道位初地謂之信忍，
修道位二地至六地謂之順忍，通達位七地至九地謂之無生忍，
無學位十地至妙覺謂之寂滅忍。
當五忍中，無生忍也。
謂前章說一切眾生未悟輪回，妄見生滅，
今既悟實相，了妄心既不生，輪回永絕，如是即可名無生忍也。
orig::  ^197a10

善男子！一切眾生從無始際，由有種種恩愛、
貪欲，故有輪回。
commentary::  ^197a26

答中，別釋愛本中，約欲以標指，此指四生九類。
種種者，或天屬之恩，如父母等；或感事之恩；
或任運生愛；或因敬成愛，因恩成愛。
恩之與愛，種種不一。
今貪欲者，的指婬欲也。
orig::  ^197a30

若諸世界一切種性，卵生、胎生、濕生、化生，
皆因淫欲而正性命，當知輪回愛為根本。
commentary::  ^197a38

二、約受生，即欲界六天及五趣雜居之中。
正者，受也。古云：愛不重，不生娑婆；念不一，不生淨土。
生娑婆者，皆因愛欲之心重也。
且如忉利天以交抱為行欲，兜率天以執手為行欲，
化樂天以戲笑為行欲，他化自在天以相視為行欲，
以至鴉以觜傳氣，鵲以枝傳繞，此皆因淫欲受身命也。
凡世間之人，臨命終時，若一生作善法之人，
先從下冷上至臍，自頂以上煖氣後盡者，
即生人道；若至頭面熱後盡者，此人即生天道也。
若一生造十惡者，與此相反。
從上至腰熱後盡者，墮於鬼趣；從腰至膝熱氣後盡者，
墮於畜生中；從膝已下乃至脚熱氣後盡者，墮地獄中。
無學之人入涅槃者，或在心煖，或在頂煖。
又死之後，若一生善法功德多者，即生善道；
惡業重者，即墮惡趣。
善惡相半未定者，遂於暗昧之處，謂之中有身，
須四十九日自定之，如秤秤物相似。
若善業稍勝，即先受善趣；若惡業稍勝，即先受惡報。
後受善報滿足之後，復還受生。
臨受生時，所有詫生之處雖遠，由業力故，見在目前。
有福之者，或聞大眾歌舞聲，鐘鈴羅皷聲，
兼寂靜美妙種種可意之聲；無福之者，
或聞風雨雷電聲，江河泛漲聲，及紛亂種種不可意之聲。
是時或妄見自身入臺觀宮殿之中，或見身入荊棘叢林聲，
芦華之中。若變成男者，於母胎中即起男人欲心，
背外而面向內，在其左脇。
若變成女者，即於父身上起女人欲心，
背內而面向外，在其右脇。
是時父精母血和合己靈，即生歡喜，乃託彼生矣。
在母腹中，生臟之下，熱臟之上。
母噉一坏熱食之時，其體如在鑊湯。
母飲一坏冷水之時，其體猶如寒氷切身。
母飽之時，迫窄體痛，不可具言。
母飢之時，腹中亦似倒懸，其苦無量。
此說卵胎受生。若濕化二生者，則又不然。
濕生但染香故，若至生處，此香或淨或不淨，墮其宿業所感也。
若化生者，但愛樂所依之處，或好或惡，亦隨宿業所感。
俱舍云：顛倒處欲境，濕化染香處。
凡在胎中，三十八箇七日，方得出生。
一七如生酪，二七如凝酥，三七如藥杵，
四七如溫石，五七體形漸現，六七現肘膝，
七七生手足，八七現二十指，九七生眼耳等，
十七如浮囊，十一七身孔通，十二七生腸骨，
十三七生飢渴想，十四七生筋，十五七生諸脉，
十六七諸孔出氣，十七七眼鼻等明淨。
十八七、諸根長。十九七、具三根。
二十七、生諸骨。二十一七、生肉。
二十二七、生血。二十三七、生皮。
二十四七、生膚。二十五七、生肉增長。
二十六七、生髮毛爪甲。
二十七七、各隨善惡業苦相，一一覺知。
二十八七、生顛倒想。
二十九七、現形色。
三十七、毛爪增長。
三十一七、至十五七、人相具足。
三十六七、生厭離想。
三十七七、生五種惡想。
三十八七、欲生之時，母腹風起，或上或下，
轉其兒身，令倒懸頭，向於產門，猶如兩石夾山。
其身福者，時心自念言：我投浴池水中遊戲，如墮高床華香之處。
其無福者，時心自念言：吾從高山，墮落懸岸溝坑溷中，
或如地獄羅網荊棘之上，及曠野石間劒戟之中。
愁憂無量。又欲生之時，母危兒怖，生墮草上，
身體細軟，風草觸身，猶如履刀劒之上，
忽然失聲大叫，其痛苦亦無量。
出生之後，一七日內，身中方生八萬戶虫。
以此推之，四生九類，莫不皆因婬欲中而受其身，
以至竛竮五趣，匍匐四生，無由解脫者，皆由愛欲為根本。
根是舉喻，本是舉法。
何以知之？伐樹不盡根，數數更生樹；斷愛不盡本，數數得生苦。
良可為證。
orig::  ^197a42

由有諸欲助發愛性，是故能令生死相續。
commentary::  ^198a16

欲助成因也。由者，因也。
諸欲即境，愛性即無量劫來種子。
由外塵境，牽起愛心種子，所以十二時中，
愛繩萬結，情網千重。
因此愛心，貪欲故造業，造業故受報，由此生死不斷，因緣相牽。
譬如磁石吸針，針乃北方銕，此屬陰；石乃南方之物，
南屬陽，由陰陽相感耳。
楞嚴云：我愛汝色，汝怜我心，以是因緣，
百劫千生，常在纏縛。
肇云：眾生所以久流轉者，皆由著欲故也。
若欲止於心，無復生死也。
orig::  ^198a18

欲因愛生，命因欲有。
眾生愛命，還依欲本。
愛欲為因，愛命為果。
commentary::  ^198a34

此明因欲故，因果展轉，更相依倚不斷。
欲謂貪婬，命謂身命，若無愛欲，則不生此身。
當知一切眾生，欲從能愛之心上有，既於過去因有婬欲，
生得此身，今生又就此身之上，又生愛惜保護貪著之心，
由愛此身所以之故，又依傍此身，作來生婬欲之因，
因此又感來生生死果報，如是展轉相續無窮，故云愛命為果。
orig::  ^198a38

由於欲境起諸違順，境背愛心而生憎嫉，
造種種業，是故復生地獄、餓鬼。
commentary::  ^198b4

此惡業招苦報也。
違者不可意，順者可意。
由愛彼境，境不順心，便生熱惱憎嫉，起嗔之故，
或殺或害，或打罵凌辱，種種惡業。
若境順愛心，而生染著，婬盜飲啖，侵奪綺妄，種種惡業。
若於十二時中，如此用心者，遂感三途之報。
若起嗔心，感地獄之報。
若起癡心，感畜生之報。
若起貪心，感餓鬼之報。
不言畜生者，有二義故：一欲成文，二舉初後攝中間也。
orig::  ^198b8

知欲可厭，愛厭業道，捨惡樂善，復現天人。
commentary::  ^198b22

此造善招樂報也。
謂前文說眾生則不知不覺，起惑造業，墮於惡道。
今已知覺悟前來起貪欲之心，非是善道，
深可厭捨，念念即是愛厭於三途惡業之道，
遂捨去能造十惡之心，却起樂十善法功德之心，
修信、進、念、定、慧，得十善之法。
若於十二時如此用心，遂感人間及六欲天福報。
雖然如是，亦未為善。
何也？為人間有八苦，天上有五衰。
八苦者：一、生苦；二、老苦；三、病苦；四、死苦；
五、愛別離苦；六、怨憎會苦；七、求不得苦；
八、五陰熾盛苦。五衰者：一、衣垢染；二、華鬘萎顇；
三、兩腋汗流；四、體便臭穢；五、不樂。
本座廣說五衰八苦，見文殊章。
orig::  ^198b24

又知諸愛可厭惡故，棄愛樂捨，還滋愛本，便現有為增上善果。
commentary::  ^198b46

此感色界不動業也。
依報，謂又不知其前來愛造惡及愛造善之心，
但未免苦輪，遂棄彼愛心及樂修善心，一時皆捨去。
又不知此之捨心與彼愛心一般，依前潤起愛心之本。
如此用心，乃是有為之心，感得色界漸漸增上無色界正報。
俱舍論云：梵王天人身長十由旬，無色界天人身長三十六由旬。
不動業者，謂因不動，果不動也。
因則不被下欲界境之所動，果則不被四禪心定之所動也。
如初禪不被欲界境之所動，二禪又不被初禪境界之所動，
三禪又不被二禪境界之所動，如是漸增至四空處天也。
orig::  ^198c2

皆輪迴故，不成聖道。
commentary::  ^198c24

此總結也。以是上來所說，愛欲之心不斷，受三途之報。
捨心不斷，受上二界之報。
此皆三界生死，出六道輪迴者。
必先依佛所說，斷除貪婬之心，及能起愛渴之心。
愛心，喻渴求水之謂。
報應云：事起必由其心，報應必由其事。
是故自報以觀事，而事可變。
舉事以責心，而心可反。
譬如世人，欲要流乾，先須竭其源。
欲要湯不沸，先須除其火。
所以古云：擁其流者，未若扗其源。
揚其湯者，未若撲其火。
由源出於水，源未扗而水無窮。
火沸於湯，火未撲而湯誰息。
故有扗源之客，不擁流而自乾。
有撲火之賓，不揚湯而自止。
類斯而談，可得詳矣。
厭其果者，未若絕其因。
怖其苦者，未若懲於惡。
因滋於果，因未絕而果未窮。
惡生於苦，惡未懲而苦詎息。
故使絕因之士，不厭果而自亡。
懲惡之賢，不怖苦而自離。
凡百君子，書而誡歟。
所以道：一切眾生輪迴根本，只是貪欲及愛三字也。
前文殊章，無明為生死根本，此即發業也。
今彌勒章，以貪愛為輪迴根本，此即潤業也。
諸經或說發業，未若此經文簡而具備矣。
orig::  ^198c26

善男子！菩薩變化示現世間，非愛為本，
但以慈悲令彼捨愛，假諸貪欲而入生死。
commentary::  ^199a16

此通妨慈能與樂，悲能拔苦，恐有此疑，害其觀智。
只如龐居士，豈是真箇縈妻，育男養女，貪著世間之事耶？
又如猪頭和尚等，皆菩薩化現，但是示現受生，
同於凡夫，為欲利益調伏，攝受教化一切眾生故也。
orig::  ^199a20

若諸末世一切眾生，能捨諸欲及除憎愛，
永斷輪迴，勤求如來圓覺境界，於清淨心便得開悟。
commentary::  ^199a30

此顯覺也。一切眾生能捨諸欲及除增愛永斷輪迴者，
此一段文約禪宗說之，乃是熟處放教生。
其次勤求如來圓覺境界，於清淨心便得開悟者，乃是生處放教熟。
約教宗說者，先是出鑛，後方成金。
已上經文總答彌勒前問：欲遊如來大寂滅海，云何當斷輪迴根本？
今告云：愛欲二字也。
orig::  ^199a34

善男子！一切眾生由本貪欲發揮無明，
顯出五性差別不等，依二種障而現深淺。
commentary::  ^199a46

二、明種性中總標因依，發則顯發，揮則揮散。
無明即根本煩惱，謂一切眾生因背覺合塵貪欲之故，
遂發顯揮散根本無明，是時便顯出聲聞性、
緣覺性、菩薩性、外道性、不定性，各各差別不同。
何故如此？為始初遇著邪師教者，則於人法二我上堅執不捨，
此障對於二乘為深；若遇二乘之教，說人空理，
雖已知人空，其於法執未忘，對前邪師為淺；
若遇菩薩之教，對二乘又為淺也。
然此眾生覺性之上，本無深淺之障，但隨其所薰習耳。
orig::  ^199b2

云何二障？一者、理障，礙正知見；二者、事障，續諸生死。
commentary::  ^199b20

此所依二障也。凡夫有我執，即前妄認四大為自身相，
故曰事障，所以竛竮四生，匍匐六道。
二乘有法執，故曰理障，所以有智無悲。
左此二障，若在起信論，謂之我執、法執。
蓋起信說初於本覺上一念不覺動心為業相，
有所見為轉相，境界現為現相，起分別心為智相，
此心不斷為相續相，此五皆謂之法執。
起取著之心為執著相，於執著處計度其名字為計名字相，
此二相屬我執。若在唯識，謂之煩惱障及所知障。
為煩惱障障心，心不解脫；所知障障慧，慧不解脫。
若在此經，謂之理障、事障。
若二障之體在起信論，二障之義在唯識論，二障之名在今經也。
天台教煩惱曰界內見思，所知曰界外見思。
注曰：我執即一蘊之色，法執即四蘊之心。
在參同契，謂之執事猶是迷，契理亦非悟。
故楞嚴經云：初伏客塵煩惱。
又云：永斷根本無明。
大意皆同。
orig::  ^199b22

云何五性？
commentary::  ^199c4

此徵問也。性字從心從生，謂從心而生謂之性。
orig::  ^199c6

善男子！若此二障未得斷滅，名未成佛。
commentary::  ^199c8

此簡未熏之者，正當楞伽經中無性。
此經本以發心修證，約二障故成五性。
此一種人都未曾聞佛教，未熏修性，二障未曾斷，故不當其五性中之數也。
orig::  ^199c10

若諸眾生永捨貪欲，先除事障，未斷理障，
但能悟入聲聞、緣覺，未能顯住菩薩境界。
commentary::  ^199c18

五性中，此當第一、聲聞性，第二、緣覺性。
此之聲聞、緣覺，皆是三乘之數。
於中聲聞，乃聞佛三轉四諦法門而悟道，當二乘中鈍根之人。
所以華嚴經云：隨他語解，故號聲聞。
辟支迦，此云緣覺。
此人出無佛世，但觀四時遷變代謝而悟道，更不假師繩。
所以道：春觀百華開，秋觀黃葉落。
此當二觀，恐乘中一利根者也。
此二乘之性，不先求了悟覺性，但知生死苦，遂止息攀緣。
先除事障，已除我執，尚有法執、理障未除。
雖云超出三界，於台教四土之中，約居方便土，未到菩薩境界。
此人一向厭下苦多障，欣上淨妙離也。
orig::  ^199c22

善男子！若諸末世一切眾生，欲泛如來大圓覺海，
先當發願勤斷二障；二障已伏，即能悟入菩薩境界；
若事、理障已永斷滅，即入如來微妙圓覺，滿足菩提及大涅槃。
commentary::  ^199c44

此第三，菩薩性。先當發顧者，似令修證，
不是分別五性，此譯人之訛。
今文只要分別出五性差別不同，當云唯先發願。
又悟入者，當作順入。
此中亦只先願斷障，不先了心。
未覺了真性，而二障又已伏之不行，此當地前菩薩霍伏，
自然潛同菩薩，故云順入。
永斷者，此約地上果位，蓋地上方#CB00450;斷也。
大涅槃者，即無住處大涅槃也。
orig::  ^200a4

善男子！一切眾生皆證圓覺，逢善知識，
依彼所作因地法行，爾時修習便有頓漸；
若遇如來無上菩提正修行路，根無大小皆成佛果。
commentary::  ^200a18

此第四、不定性。問：既是四生九類已皆證入十方如來圓覺了，
何故更要依倚善知識所教，示修習因地法門耶？
據圭峯注，以謂譯師訛之，當云證諸眾生皆有圓覺，
謂吾佛大聖人普為一切眾生保任作證，人人具有此廣大靈明圓覺之性。
此之性，上本無菩提可求，下無眾生可度，中無萬行可修。
所以道：人人壁立千仞，箇箇常光現前，
一道恩光，何人無分？
人人并眉佛祖，各各鼻孔遼天，本來具足，本來無闕。
但以妄想執著而不證得，於是有褁粮笈、
撥草瞻風、尋師訪道之事，或逢箇知真識妄、
知病識藥底善知識之教，因修心地法門，行稱性法行也。
若遇頓師教之，則成頓證；若遇漸師教之，則成漸證。
然彼眾生覺性之體與佛一般，初無頓漸也，
若遇如來之教，並許成佛。
良由此不定性之人，遇善則善，遇惡則惡。
如一張白紙相似，褁香則香，褁臭則臭。
孟子所謂：人之性，其猶於水，決諸東則東流，決諸西則西流。
論語所謂：中人已上，可以語上也，可以語下也。
老子謂：中士聞道，若存若亡也。
又如大智度論云：昔王不立廐於寺者，
謂此王有象，可敵諸國。
每有爭戰，莊嚴器杖，令象前戰，無不克勝。
而諸國皆懼，久而無敵，遂立廐養僧寺之。
久聞僧眾持念之聲，其象遂乃心善。
後有敵國兵眾相侵，依前以象前敵，其象都不肯戰。
其王憂愁，慮國衰敗。
有智臣白王言：此象久處僧舍，見聞善事，與之俱化矣。
今可移處屠坊，令常見殺。
住未經久，其象惡心還起。
畜生尚爾，況復於人近善不善，近惡不惡耶？
故儒典亦常令學者擇其所習，可不信哉！
orig::  ^200a24

若諸眾生雖求善友，遇邪見者未得正悟，
是則名為外道種性，邪師過謬，非眾生咎。
commentary::  ^200b32

此第五、外道性。此有二義故：若約事，則西天有九十六種外道；
若約理，則心遊理外，便謂之外道，不必六師也。
邪師過謬者，謂眾生覺性，本同諸佛正覺之性，
但是遇著邪師，熏成雜種，謂之外道。
此非眾生之過，乃邪師妄謬之過。
所以道：我眼本正，因師故邪。
故仁王經云：天羅國有一太子，名班足。
登位時，有一外道，名善施，與王灌頂，乃令班足取千王頭，以祀家間摩訶迦羅大黑天神。
班足自登位已，得九百九十九王，唯少一王。
地行萬里，見一王，名普明。
班足欲取之，普明乃曰：願聽一日禮敬三寶，飯食沙門。
班足許之。普明遂敷百高座，請百法師，
一日二時，講說般若。
班足聞已，即證空定，遂告諸王言：我為外道邪師所誤，非汝等咎。
因以國付弟，出家得果。
是知修行之人，創初發意起心，宜須揀擇邪正也。
orig::  ^200b36

是名眾生五性差別。
commentary::  ^200c18

此結答彌勒。前問世尊云：於諸輪迴有幾種性？
今答：有五種差別不同也。
orig::  ^200c20

善男子！菩薩唯以大悲方便，入諸世間開發未悟，
乃至示現種種形相逆順境界，與其同事化令成佛，皆依無始清淨願力。
若諸末世一切眾生，於大圓覺起增上心，
當發菩薩清淨大願，應作是言：願我今者住佛圓覺求善知識，
莫值外道及與二乘，依願修行漸斷諸障，
障盡願滿便登解脫清淨法殿，證大圓覺妙莊嚴城。
爾時，世尊欲重宣此義，而說偈言：
commentary::  ^200c24

此答前問修佛菩提幾等差別。
今答云：一切眾生於十方諸佛廣大圓覺性中，
發起決定趣向殊勝增上心，更當發菩薩清淨大願：願我修此圓覺。
求知真識妄、知病識藥之人，誓願決定不隨。
前五性中外道及小乘之人，依發願之力修行。
問：今經屬頓教，何云漸斷障耶銷？
答：若據理則頓悟，乘悟併事非頓除，因次第盡，所以漸斷諸障。
障盡則行住臥一切時中，觸向無非大解脫門，故以法殿況之。
願滿則觸目對境一切諸法，無非是大圓覺，故以莊嚴域喻之。
問：法殿與妙莊嚴域何異耶？
答：殿者乃王者之所居處，今借用之。
然法王宮殿有二：若受法樂即涅槃，若令他同己即處慈悲宮殿。
今障盡常在解脫，故喻如殿。
如華嚴第一卷中，初以宮殿喻於涅槃，
涅槃者即解脫，故解脫曰殿。
莊嚴者，此未證真法之時但空但假，然圓覺超絕空假，逈然獨立不名涅槃。
今願滿全證，一境三諦、一心三觀，觀諦無二，故諸法無非圓覺。
而圓覺性中具此無量無數一切諸法，是莊嚴覺性也。
域者，如國界王都三京觸目，皆是圓覺壃界境域。
然解脫是一向超絕之義，那莊嚴之流類？
圓覺與諸法本末相攝，離於諸法無別所在無可住處，故與宮殿亦非流類。
以此二事各喻一法可見也。
問：前彌勒請問者，先問大智即修佛菩提幾等差別文，次問大悲即迴入塵勞文。
今佛何故先答悲而後答智耶？
答：悲智相即故。若智不即悲者，為小乘觀智之所寂，
遂見三界無安猶如火宅，希求出離如救頭然，如獐獨跳不顧後群。
若悲不即智者，在在處處不能離相起貪愛心，即落凡夫愛見。
如楞嚴云：我愛汝色，汝怜我心，以是因緣百劫千生常在纏縛。
若智即悲者，不為小乘觀智之所寂，不妨在生死界中度脫眾生饒益群品。
悲即智者，不為凡夫愛見之所動，終日度生而不見有眾生可度也。
如金剛經前三紙經文，教示行人悲智相即同意。
彼文從一切眾生之類至而滅度之，此正發大悲心。
又從如是滅度至得滅度者，此兼發大智心，此乃是悲即智。
又從復次須菩提不住於相，此不住色與不住相皆正發大智心，
布施二字兼發大悲心，此乃智即悲。
然對彼經文可解今意也。
orig::  ^200c38

彌勒汝當知，一切諸眾生，不得大解脫，
皆由貪欲故，墮落於生死。
若能斷憎愛，及與貪瞋癡，不因差別性，皆得成佛道。
二障永消滅，求師得正悟，隨順菩薩願，依止大涅槃。
十方諸菩薩，皆以大悲願，示現入生死。
現在修行者，及末世眾生，勤斷諸愛見，便皈大圓覺。
圓覺經類解卷第二末
 ^201b18
