
other:: 勝鬘經述記卷下
author:: 大乘慈恩　基法師說
other:: 門人　義令　記
於第三明道諦智中有二：初明二乘不得四智，第二明如來得四智。
前中有三：初舉喻顯此有三，二意即生；
第二牒四住地、無明住地作業不同；第三將無明住地與四住斷處懸別。
前中有二：初舉喻，二出法。
言世尊！又如取緣有漏業因而生三有者，
述曰：三界處生，要須名言、種子為親因，
愛、取業為增上緣，三有果起。
今不取名言為因，乃用有漏業為因，愛、取為緣。
以業望果，有大勝用，故說為因。
愛、取資助既能說為緣，故於明法中有二：
初乘前起，後明亦有三，第二說三種意生身因緣是爾。
言如是無明住地至三種意生身者，述曰：
昔由有漏業所感得身，若隨業力，不久即滅。
聖者即欲三劫修因，恐癈長時修涅槃行，乃將定願無漏資助感身。
今身業令彼長時與果不絕，所知障助為緣。
無漏有分別業為因，有三種意生身，謂阿羅漢、
辟支佛、大力菩薩。
阿羅漢喻欲界，辟支佛若色界，大力菩薩猶無色界。
成唯識名大自在菩薩，謂八地已上皆得相、
土二自在，故名為自在。
問：何故楞伽經云：前五地名三摩#CB02494;提業樂法意生身，
六、七二地名覺法自性意生身，八、九、十地名種類俱生無作行意生身。
然今此經即言羅漢等三耶？
答：此經據三乘決定者作。
言羅漢、辟支佛，以前三果迴心受變易不定故，菩薩之中唯據頓悟。
大悲增者，要八地已上方受變易身。
其楞伽經唯據頓悟，不說二乘漸悟，唯論大智增上，非增上者故。
前五地已還修五度，故名三摩#CB02494;提樂法意生身。
六、七二地既得無相在身，猶有加行，名覺法自性意生身。
八地已上與前相似，名為種類；任運起故，
名曰俱生；更不作功用，名無作行。
二種經各據一義，亦取不相違也。
言此三地彼三種意生身至依無明住地者。
述曰：第二、諸因緣意爾。
於中有二：初、明依；二、明緣。
無明住地，彰三身起無始時義。
此三地者，謂羅漢、辟支佛、大悲菩薩樂受生時也。
彼三種身由無漏業資無明住地為緣，須正逐生也。
言有緣非無緣至緣無明住地者。
述曰：二、明緣彼定。
此三種三身，彼有緣非是無緣，故在生。
是故三身無漏業為因，無明是緣也。 ^911c31

言世尊如是有愛住地至業因者。
述曰：第二、明五住地作業不同也。
有愛最上微玅，故今偏舉。
由四住地能發業而生，通不善故。
其所知障，以非發法發潤，唯有覆故。
但能發有覆、無覆二業，不能發不善之業，故說不同業也。 ^912b8

於第三明無明住地與四住斷處懸別中有二：
初總標，第二別顯所以。
言無明住地異，離四住地至佛菩提智所斷者。
述曰：總標也。無明住地與四住地異，亦離於彼，
唯佛能斷，非二乘除，以不證法空故。
何以故下，釋所以。
於中有二：初明二乘證理不盡，二明二乘不知不見也。
前中有二：初明二乘不盡，二出不盡之相。
言何以故至亦不作證者。
述曰：問云：有何所以，唯如來能斷，二乘不除耶？
言無漏不盡，不得自在者。
古解漏有二，謂煩惱漏，二過失漏。
二乘但斷煩惱漏盡，作所作已辦，以不能滅過失漏，名無。
彼漏不盡故，不得自在也。
今基法師云：不然。
無漏者，只道淨，故名無漏。
無漏有二：若生空無漏，二乘證得；以不得法空無漏，名證。
無漏不盡故，不得自在，亦不作證也。
問：何者是無漏不盡耶？
言無漏不盡者，即是無明住地者。
述曰：第二出不盡相。
由二乘不斷無明住地故，便證無漏不盡，謂法空智是也。
第二出二乘不知等中有四：初明斷過有餘；
二以不斷故下，明三事有餘；三以成就下，
明知諦有餘；四是名得少分下，明所得涅槃有餘也。
前中有二：初明三乘聖人為無明所覆，
遂無知覺；二明不究竟。
言世尊至不知不覺者。
述曰：明三乘聖人為覆無知覺也。
此二乘人為未斷無明住地，覆法空理，
障法空智，於彼彼真俗境中不知不覺。
最後身菩薩者，或是化相中王宮生菩薩，
未至妙覺地，為微細者著礙所覆障，未得知覺。
或是實相菩薩，未至金剛道已還，不斷二障種習，
解脫道果未起已來，為障所覆，亦無知覺。
無知覺者，二乘未得法空中根本者智，
故不知；無後得智，故不覺。
亦約盡智、無生智解也。
若最後身菩薩，未得佛地真淨圓滿本後二智，名不知覺也。
亦約如理、如量二智解也。
言以不知見至究竟者。
述曰：第二、明不究竟也。
若二乘人，未迴心，未斷過地，不滿不斷所應斷法執，終不究竟證得大果。
若最後身菩薩，未到妙覺地始，等覺地終，
猶有餘染，未名圓證樂果，名不究竟也。
上雖有二，名斷過有餘也。
言以不斷故至一切功德者。
述曰：第二、三事有餘也。
言三事者，即涅槃經中三事涅槃故。
然解三事有三義：一、唯約無為真如，二、
唯約有為智慧，三、通約心境也。
言約無為真如者，此真如上，性有三德，
為煩惱覆不顯，非是新得。
修道證三時，假名新淨，如虗空除，雲作淨也。
即此真如，在纏名如來藏；出纏與眾生為依，
名為法身；離障縛邊，名為解脫身；性能覺照，
與覺知為依，名摩訶般若身。
此即體一義分有三也。
言約有為智慧者，即此智慧，雖是修生，
然種本有，要仰勳習四智，方成為法莊嚴之相。
依處體，依聚義，總得名身，稱法身也。
昔為無知，覆而礙解，今既斷已，如蓮華開，
永無障染，名解脫身。
智慧本來，性能覺了，此已圓滿，具德無邊，名為般若也。
言通約心境者，此三事中，法身唯攝真如性凝，
非假所立；般若但取智慧動照，要藉修生。
解脫離縛，得名境智二俱成有。
若言唯真三事，二乘何不證修？
若道獨智，稱三慧照，寧無真境？
如來二俱平等，離障顯淨。
既云通二，合得三身，於理教當見矣。
二乘雖證真如，與佛無別，但無利他業，
三義不顯，與佛有異。
下此文中，言解脫者，解脫身；言清淨者，
即法身；言功德者，即般若。
此三中，一一皆初句稱與，後句感應也。
言以成就至有餘功德故者。
述曰：明知諦有餘，於中有二：初、牒前三事，
生起後文；二、正明知諦。
此即初也。為於三事未得，雖昔證理，於真諦猶不具足。
言知有餘苦至修有餘道者。
述曰：正明知諦也。
然諦有三義：一、苦等；二、名諦，是已實也；
三、名實，一真法界也。
然凡夫但知苦等，不知諦是實；二乘知苦等及諦，
而不知實；菩薩於中，三皆有知。
故今二乘為不知四諦之實理，皆名有餘也。
如涅槃經辨，或可約有作、無作八諦解亦得。
言是名少分至向涅槃界。
述曰：第四、明所得涅槃有餘也。
約四種涅槃，無第四故，名作有餘。
是得涅槃之分，無為理故，向涅槃界。
界者，因也。是向涅槃之不因，起菩提之大體故。 ^912b18

於第二明如來得四智中有二：初明佛所得之爾所以，
以佛成就一切功德故得；二如來應等正師子吼大，正明佛得。
前中有四，翻前二乘四種有餘，得四無餘。
經文前却不次。前二乘中，初斷過，二事，
三知諦，四明無。今此文中，初知諦，二涅槃，
三三事，四斷過。問：何故作次不同？
然答是如來隨自意語，不可准釋也。 ^913b4

言若知一切苦至修一切道者。
述曰：明知諦無餘，翻前三有作、無作二種，皆名四無餘。
又於苦等諦，一實三事中，俱證悟盡，名無餘也。 ^913b16

於第二、明涅槃中有二：初、明佛自利德；
二、於無覆護下，明利他德也。
翻第四、言於無常壞世間至常住涅槃界者。
述曰：明自利德也。
凡世間有二，謂言器世間、有情世間。
如來於有情世間自斷障染，於器世間為他分所持，於中但見清淨。
言無常壞世間者，器世間也。
然此為三灾所壞，四相所遷，隨業感生起，名無常壞也。
言無常病世間者，有情世間也。
有情隨業生死漂流，四百四病常不離身，
非情非故，三乘因眾皆有此病，麤細有異。
如來於二世間中證得常住圓寂妙理，名涅槃界也。
言於無覆至為依者。
述曰：第二、明利他德也。
言無覆世間者，是有情世間皆未證無漏所收，
名無覆護，如來能為護世。
言無依世間者，是器世間既有成、住、壞、
空，無久依處，如來於彼為依，令成淨土也。 ^913b22

於第三明三事中有三：初總明三事，二智慧等下別明，三是故下結也。
翻前第二也。言何以故至故得涅槃。
述曰：總明也。有二：初徵，次釋。
言法無優劣者，如來所成名優，優者長也滿也。
二乘所證名劣，劣者弱也半也。
此一法言有通四種：理、教、行、果。
今既會如果，同歸一乘四種俱會。
如法華經中云三車誘引果同設異，此即會果也。
一雨普潤教同機異，此即會教也。
涅槃經中三獸渡河理同證異，此即會理也。
此經上文六處大因行同修異，此即會行也。
教理行果皆同一味即無優劣，若悟此理故得涅槃也。
言智慧等至得涅槃者。
述曰：第二別明三事也。
等者平等，無半滿、絕大小、混師資、離頓漸，名為平等也。
言智慧等者，摩訶般若也。
言解脫等者，解脫身也。
言清淨者，法身也。
言是故涅槃〔至〕謂解脫味者。
述曰：第三結成三味也。
一味者法身也，味者般若也，解脫身也。
味者資身之用，如世間味資壽命，出世之味益慧命，故此三味即三事涅槃。
如來悟知引二乘證 ^913c2

於第四斷無餘，翻前第一中有二：初、返釋如來不斷之失；
二、世尊！於此起煩惱下，順解斷得。
前返中有三：初、以淨顯前，由不斷無明住地，
不得三事；二、何以故下，若不斷無明住地，
不得恒沙佛法；三、是故無明住地積集下，
由不斷無明住地，遂起恒沙煩惱。
言世尊！若無相住地至謂明解脫味者。
述曰：以後證前也。
但為不斷無明住地，故三事理皆不證。
既不證三事，即是斷過有餘；既證三事，明知斷過無餘也。 ^913c36

於第二、不得恒沙佛法中有二：初、明不斷不究竟；
二、正明不得恒沙佛法。
言何以故至不究竟者。
述曰：明不斷不究竟也。
但為無明住地不空故，過恒沙所應斷法，皆不斷不究竟也。
言過恒沙等至應證不證者。
述曰：正明不得佛法也。
但為過恒沙等所應斷法，無明不斷故，
遂於得中，道諦應得而不得，滅諦應證而不證，便為大失。 ^914a2

於第三由無明生一切煩惱中有三：初明無明能生一切煩惱；
二如是過恒沙下，明一切煩惱依無明立；
三一切上煩惱起下，雙結之。
前中有二解：一云合有十三句，文分之為二：
初二是總，十一是別。
別中有二：前七能覆因上，後四能不得果上。
前七中有二：初一能覆菩提心，下有六覆。
菩薩行中，止是定初，觀是慧始，禪與正受是定行成，方便與智是慧行成。
於果中，初一是總，後三是別也。
二云於十三句中合為五對：初二名見修對，
二有三句三學對，三有二句名界地對，
四有三句名因果對，五有三句名有為無為對。
今約後解，名為五段也。
言是故至上煩惱者，述曰：第三句見修對也。
言修道斷，煩惱俱生也。
上煩惱者，見惑分別起，以亦別助，故名為上故。
言彼生心上至觀上煩惱者，述曰：第二有三句，名三學對也。
問：止者名定，觀故稱慧，其理可知。
何以故言心行為戒耶？
答：二乘持戒，但防七支，唯色非通。
菩薩持戒，具受十支，雖通色心，意不防色，但護其心。
故涅槃經云：淨壞聞有女人環命，菩薩起念，
即是犯心，故非關色。
又云：菩薩有戒，雖非形色，而可護持；雖無解體，
善修方便，可得具足。
以此文證，故心名戒。
然此三以下，非是煩惱為戒緣起，從境得名，
即分三種，如滅、道、諦也。
言禪上至受上煩惱者，述曰：第三、有二句，
名、界、地、對也。禪謂四禪，即是色界；正受謂無色界。
緣此起惑，乃分二也。
言方便上至果上煩惱者，述曰：第四、有三句，
因、果、對也。方便謂加行，智者謂因中所有智，此二是因後名也。
言得上至無畏上煩惱者，述曰：第五、有三果句，
有為、無為對。得謂證得無為之得，力謂十力，
無畏謂四無所畏，此二名有為也。
言如是至之所建立者，述曰：第二、明一切煩惱皆依無明得立也。
此四住地，如來能除起時，依無明住地方得生矣，如天。
言一切上至緣無明住地者，述曰：第三、雙結也。
言一切上煩惱起者，謂四住地，若因若緣，皆因無明住地而得生長。
此一皆言通下緣上，應云一切煩惱起，
皆因無明住地，皆緣無明住地故。 ^914a16

於第二順明佛斷得中有三：初明由斷無明故，
恒沙惑隨滅，翻前第三；如是一切煩惱上，
煩惱斷下，明得恒沙佛法，翻前第二；三離一切過惡下，
明三事，翻前第一。
前中有二：初將五住地相對辨麤細，二正明隨滅。
前中有二：初明四住地是麤，二明無明住地是細。
言世尊！於此煩惱至剎那相應者。
述曰：第一明四住地麤也。
起者，現行義。剎那者，時節義。
然相應具五義，謂時、依、行、緣、事，即心法具，此名相應。
故今文云：於此起煩惱者，出能相應心所也。
剎那心者，出所相應心王也。
剎那相應者，合辨相應，以具五義故。
言世尊！心不相應無始無明住地者。
述曰：第二明無明住地細也。
言心不相應義者，種子義。
無緣慮故，名不相應也。
無始者，顯無始本際，是常起義也。
無明住地者，出體。
問：何故四住地但明現行，無明住地中唯明種子耶？
答：有二義：一云欲明五住地有麤細相續間斷義。
起者，名曰現行。現行不即常起，名為間斷，麤也。
心不相應者，是種子。
種子無始恒有，名為相續，細也。
二云起四住豈種子，何曰得無明恒無現行？
此是影略說也。於第二明隨斷中有三：
初法說，二喻說，三合說。
言世尊！若復過至所建立者。
述曰：法說也。但四住地一切煩惱現起未斷已來，皆依無明住地持建立。
若准喻合說中，此少隨滅，但有依生，至下當知。
於喻說中有二：初明依生喻，二明隨義滅喻也。
言譬如至建立增長者。
述曰：依生也。一切種子喻四住地，地者喻無明住地，
緣有地故，一切種子依地生已，復依地增長也。
言若地壞者彼亦隨壞者。
述曰：隨滅也。大地為水火風所壞之時，
萬物種類皆隨地滅，所依無故，能依不立也。
於合說中有二：初合生。
二合說中有二：初合生，二合隨滅。
言如是至建立增長者。
述曰：合上生也。但有生執，必有法法為依，
故自有法執，無有生獨行法執，故由此四住地皆依無明生也。
言若無明住地斷者至亦隨斷者。
述曰：合上隨滅也。
唯十地位中法執已出，生執不隨滅，要至金剛除，即不得言隨無明斷滅。
然約十地故，意心因生種道力時，法執皆斷。
若不合斷，何故者留？
為道欲斷，方便受生，異於二乘，得留名故。
又約畢竟所說，金剛道中，四住隨滅也。
問：為要由無明斷，四住隨滅？
為有不由無明斷，四住自滅？
若要由無明者，二乘既不斷無明，四住應不滅；
不由無明故滅，即不得言皆隨法執滅也。
答：無明本，四住末，未若斷時，皆須依本。
二乘雖斷，唯滅種子，習氣未亡，無學果中猶有障礙，
在依附性、不調異性、不安隱性、硬澁無堪住性，
障生淨土，無外清淨。
若也迴心斷無明已，習氣隨滅，更無餘染，由是得言四住隨滅也。
言如是一切至一切智見者。
述曰：第二、得恒沙佛法也。
一切諸法者，謂真俗法也。
通達無礙者，根本智也。
一切智見者，後得智也。
又解：通達無礙者，人法二空智也。
一切智見者，謂二根本智故。
一切見者，謂二後得智故。
二乘不得，此名有餘也。
言離一切過惡至自在之地者。
述曰：第三、明得三事也。
離一切過惡者，解脫身也。
一、得切功德者，法身為諸功德之所莊嚴及依故。
法王法主而得自在者，謂般若也。
謂諸四智，緣真故稱王，緣俗故稱主，皆得自在也。
登一切法自在之地者，總結三事，謂如來昇妙覺地，為法王主也。 ^914b36

上總明如來得之所以，下正明佛得。
於中有三：初歎佛德用，二正明得四種無餘之智，三結佛得之所由。
言如來至正師子吼者。
述曰：歎德也。德中有二：初內自利德，二外利他德。
言如來應等正覺者，內自德也。
有十號，前三號三德所收。
如來者，斷德也。應等者，恩德也。
正覺者，智德也。即是經中多陀阿伽等義，故廣釋名義如常。
正師子吼者，外利德也。
由如來具梵音聲相利益群品，為師子吼故。 ^915a46

言我生已盡至不受後有者。
述曰：第二、正明佛德四智也。
明佛具證八聖諦盡，不同二乘也。
言是故世尊至一向記說者。
述曰：結也。非了義非不了義，但說一向，
非餘三記，不同二乘也。 ^915b12

於第四、明集諦智中有二：初、總標不受後有智；
第二、別顯。言世尊！
不受後有智有二種者，述曰：總也。
有二解：一云、言二種智者，謂半、滿二智也。
如來具得二故，名得不受後有智圓；二乘但得半智，所以四智不究竟也。
二云、二智者，謂分段、變易二智也。
如來具斷二生死無證，四智究竟；二乘但斷分段，四智不圓滿也。
別顯中有二：初、明佛得以智圓；二、明二乘不得。
前中有二：初、明如來具得三事智故圓滿；
第二、結成。前中有三：初、法身；二、般若；三、解脫也。
言謂如來至不思議法身者，述曰：明降魔成道，證得法身。
伏魔有三，謂實、權、破，如法華抄中述也。
言於一切爾炎地至無所得地者，述曰：明般若也。
爾炎翻為境界，亦名智母，能生智故。
能於真、俗二境之中無礙自在至不退地，
名無所得地，所作已辦故。
言十力勇猛至無畏之地者，述曰：解脫德圓滿也。
雖有此三，合為第一也。
言一切爾炎至師子吼者，述曰：第二、總結成也。
明如來得此智究竟也。 ^915b22

明二乘不得中有二：初、明得離苦；第二、明得蘇息處。
言世尊！阿羅漢至不受死苦者。
述曰：明離苦也。言世尊至蘇息處涅槃地者。
述曰：明得蘇息處。
上來雖有多文，廣釋怖畏中第一、正明怖畏訖。 ^915c6

自下第二攝入一乘中有二：初談不定種姓得入一乘，第二何以故下正明攝入。
前中有二：初談本性，二明用。
言世尊！彼先所得地至不由於他者。
述曰：明本性也。彼先所得地者，謂住二乘因果之位地也。
不愚於法者，謂聲聞有二：若定姓總名愚法，
聞說大乘生怖畏故；二、若不定種姓名不愚法，一聞大乘即便迴趣求一乘故。
言不由於他者，謂身中舊有菩薩種姓，
性自仁賢，非由他人有所作故。
言亦自知得有餘地至三菩提者。
述曰：明用也。有一二乘證得自道，滿已得與，
此執今得，離苦圓滿，不求菩提也。
有一二乘雖證小位，自知已得有餘之地，
當有所作，及意能往無上涅槃。
言亦者，何以不愚於法，亦能自知證有餘地，捨而起大也？ ^915c14

於第二正明攝入中有二：初總攝入，二得一乘者下別攝入。
前中有二：初徵，後釋也。
言何以故者，述曰：徵也。
問意云：有何所以二乘證得自乘而非究竟耶？
言聲聞至即是一乘者，述曰：外徵也。
汎明乘有三對：一小大對，二因果對，三一三對。
言大乘對小故，言佛乘形因故，言一乘待三故。
約此三對以明攝入。
小乘入大乘，因乘入佛乘，三乘入一乘者，名總明攝入也。
於別明攝入中有五：初入菩提，二入涅槃，
三入法身，四入一乘，五結成無邊不斷。
言得一乘者至三菩提者，述曰：入菩提也。
言阿耨至涅槃界者，述曰：入涅槃也。
言涅槃界至如來法身者，述曰：入法身也。
言得究竟法身至一乘者，述曰：入一乘也。
言無異如來至無邊不斷者，述曰：結歸不斷，
將如來法身辨無異相，即名為究竟。
即是一乘究竟，名無邊不斷也。 ^915c38

於第二廣釋依章中有二：初正明歸依，二若如來隨彼意欲下明攝入一乘。
前中有二：初明別歸依，二明同歸依。
前中有二：初明歸依佛，二法者已下歸依法僧。
前中有二：初歸依三身，二無限大悲下結戒歸依。
前中有三，即三身也。 ^916a20

言世尊至時住者。
述曰：第一、明法身也。
真體凝然，無有限齊，遍周法界，無處不在，何語限齊？
言如來至後際等住者。
述曰：第二、受用身也。
受用身有二，謂自、他故。
若自受用，四智為體，亦遍法界，同前無限；
若他受用，唯化色形，而無慮用，隨機起化，
三際往來，名後際等住。
今文舉十中三德，言後際者，是他受用也。
言如來至安慰世間者。
述曰：第三、明變化身也。
然變化身依法身，亦今同舉法以證化身，始能安慰。
言如來無限齊者，舉法身也。
言大悲亦無限齊者，是化身也。
談如來德化相，具大慈悲，今此獨明悲者，偏明拔苦勝故。
由法身無限，明知能依化身，大悲亦無限齊，
為起大悲故，遂能安愍世間也。
第二、結中有二：初、別結；二、總。
別中有二：初、結化身；二、結法、受二身。
言無限大悲至是名善說如來者，述曰：結化也。
即此化有二用：一能行悲，二能安慰。
此二俱無限，齊為法身。
故如是說者，是名善說也。
問：如維摩經云：或有恐怖，或歡喜者，名為化身。
故此化身，安怖不定，一向受樂，名受用身。
若唯行大悲，安慰情敬，便是受用，何名變化？
答：談聖化身，通有歡怖。
今且偏舉拔苦，安恐濫地上他。
受用身，據世間稱也。
言無盡法常住者，結法身也。
言一切世間之所歸者，結受用身也。
能如是說者，亦名善說如來也。
言是故至正覺也者，述曰：第二總結三身也。
言於未度世間、無依世間者，化身也。
未度者，外凡位。無依者，內凡位。
言與後際等，作無盡歸依者，受用身也。
言常住歸依者，法身也。
謂已上出所歸依法體故。
上明歸依佛訖。 ^916a30

於歸依法僧二寶中有二：初出法僧二體，二明歸依非真非令。
言法者至三乘眾者。
述曰：第二出法僧體也。
言法者，即是說一乘道。
道者，三乘之法，是大乘之方便也。
僧者，是三乘眾者，四果四向出獨行十地，
三僧俱僧寶攝，出二歸依體也。
明歸依非中有二：初總標，舉宗歸依；二者不二；
何以故下，釋非所以。
言此二歸依至少分歸依者。
述曰：舉宗也。若別歸法僧非究竟，不令猶有上故。
於釋非中有三：初徵，次釋，後結也。
言何以故者。述曰：初徵也。
有何所以法僧二歸名少分耶？
下釋中有二：初釋法，二釋僧。
言說一乘道法至一乘法事者。
述曰：釋法也。若說一乘道法能得法身，
法身上更無說有一乘法中，即如來法身名一乘法。
然二乘法上即更有一乘法事，故非究竟也。
言三乘眾者至菩提者。
述曰：釋僧。若三乘眾障習未盡，是有恐怖歸依；
若能求出修學大因，即是向菩提分，是究竟也。
此二皆舉實歸依及證二乘，是權也。
言是故至是有限依者。
述曰：第三、結二歸是有限無限。
問：直明二乘非實，歸依便足，何須舉實法、僧明權耶？
答：舉權顯實故釋。
今知權實故，又明權歸不真，故須舉實也。
問曰：何故佛中但明真歸，法、僧便二耶？
答：理實俱齊，是並有權實。
然佛中即真佛大悲之因，不須破遣；法、
僧二內有偽有真，所以雙舉。
問：一乘說有三十四心，次第成佛，王宮樹下即是真身，
將此為依，何必究竟？
如何內不舉破之？
答：佛中權實三身俱是歸依，然二乘不了，
迷假愚權，執為真佛，但歸依者是實歸處。
由是前文具明三身法、僧二寶有真實真權，
修迷假化，真假真假俱非究竟，為是法、僧二中舉權顯實也。 ^916b34

上明別歸訖，下明同歸。
同歸者，一體三寶，於真如上說三義故。
故涅槃經云：若能計三寶常住真諦，此則是諸佛最真誓願。
於中有三：初、出能歸依人，依別法、僧。
二、非此二歸下，言若有眾生至是二歸依者。
述曰：第二、出歸依人也。
言若有眾生如來調伏者，外凡位人也。
言歸依如來者，地前位也。
得法津澤者，十地內也。
生信樂心者，雙結上二，以信通漏、無漏故。
又解云：從若有眾生歸依如來者，十信已前。
得法津澤者，地前菩薩非得初地無漏法水之津澤，未具正潤故。
言生信樂心者，初地以上證四不壞信心也。
此人若別歸法、僧者，名別歸依也。
於釋別彰同中有：初、摧別歸同是；二、何以故下，以同即別非有。
有二：初、摧別即非令歸第一；二、摧別非令歸究竟也。
言非此二歸依至是歸依如來者。
述曰：令歸第一也。
解云：非此二歸依，即是歸依第一義諦，是歸依如來故。
言此二歸依至如來者。
述曰：令歸究竟也。
若能歸依第一義者，即是究竟歸依如來故。
言何以故至即三歸依者。
述曰：以同即別非也。
如來者，即攝二歸依義，義歸與如來道身無異。
如來者，即三歸依故。
上明別非同是訖，下舉如來為證也。
言何以故至獅子吼說者。
述曰：以如來說一乘道、四無所畏，師子吼說談一乘道，
同體三歸，深為可信。
別歸法非竟也。上明歸依訖。 ^917a4

下辨攝入，於中有二：初明權，二辨實。
言若如來至無有三乘者。
述曰：明權也。即法華經中破三歸一，但有攝入一乘，
即是如來隨彼意欲而方便說，非真了義，名為權說也。
言三乘者至即第一義乘者。
述曰：明實也。今此經中具明出生攝入一乘真諦了義，
不隨他語，名真說故。
若法華經中說一乘是實，三乘稱；此經中四乘是實，說一乘稱權。
以有無種姓、定姓二乘，故各別說，說人名實；
若隱此種姓，總說一乘，一乘是權。
其攝大乘論，為引攝一類等，欲破不定種姓，
令歸大乘，非定姓故。
上有五章，明行、果二訖。
下有八章，明教、理兩種。
理外無教，約理以明聖教故。 ^917a48

於無邊聖諦中有二：初、釋無邊；二、世尊！
聖者下，釋聖諦。 ^917b22

前中有五對：初行因頓漸對，二修行半滿對，
三出戒令缺對，四證理同分對，五得果勝劣對。
前中有二：初明因漸非頓，二行八因頓非漸。
前中有二：初約人標初智斷諸地非上，二釋初智知四諦相也。
言世尊至斷諸住地者。
述曰：約人標初智也。
二乘人於苦法忍，初觀四諦之斷諸住地，
不以無作之智斷無明地，所以非上也。
言以一智四至此四法義者。
述曰：斷相也。言以一智四者，謂是一有作智，分為四種也。
言斷知功德作證者，四智。
然名斷者斷集，知者知苦，功德者修道，作證者滅諦也。
言亦善以下，不但能知四智之理，亦能善知此四法之與義也。
上明漸，下辨頓。頓中有三：初反釋。
上上智無漸至，故云順釋。
頓智名上上也。言世尊至及四緣漸至者。
述曰：反釋也。出世間上上者，謂是頓悟無作智故。
若有作智，即有漸至之義。
此出世間智，無有四智及緣漸至之理也。
言無漸至上上智者。
述曰：順釋也。若無有四智緣漸至法者，
是出世上上無作之智，由此故名為頓智也。
上名行因頓漸對，故下明修行半滿對。
於中有二：初順終滿，二反始半。
言世尊至第一義智者。
述曰：反辨知半也。
非二乘不出無明地，以初智名第一義可得，由此反證二乘初智名半也。
於出惑全缺對中有三：初明出惑缺，二辨出惑全。
言世尊以無二至斷諸住起者。
述曰：明缺也。二乘以無二聖諦智，但以有作一智，
斷諸四住地，名出惑，不盡稱缺也。
言世尊如來至煩惱藏者。
述曰：明全也。如來以不思議空智，出一切煩惱，
四住地藏稱全，非二乘境界故。
言世尊若壞至第一義智者。
述曰：第四證理同分對也。
如來能壞五住地煩惱藏，證理既圓，名究竟第一智。
二乘但斷四住，不滅其藏，證理分非究竟，非第一義智也。
言初聖諦智至三菩提智者。
述曰：第五明得果勝劣對也。
初聖諦智，非究竟智，明劣也。
向三菩提智，是究竟智，名勝果也。
上明無邊訖。 ^917b26

下，辨出諦。於中有二：初、明聖及諦不在二乘；
二、世尊！此諦下，明聖及諦唯在如來。
前中有二：初、明聖義非二乘義；二、聖諦者下，明諦非二乘諦。
言世尊！聖義者至故名之為聖者。
述曰：明聖非二乘也。
初、先舉聖義非二乘，得有量少分，釋成小聖。
即二乘人，但成就有量少分功德，名之為聖，不名大聖。
以未得無量全分功德，故明聖義非二乘義也。
言聖諦者至緣覺功德者。
述曰：明諦非二乘也。
今言聖諦者，非二乘所得諦，亦彼功德要無作諦，始名聖諦故。
於明聖諦在如來中有三：初、明聖諦如來始覺；
二、明如來能說；三、歎聖諦深義。
上二乘中，具明聖及諦；下如來中，亦合明二。
唯辨聖諦者，以如來即是大聖故。
言世尊至初始覺知者。
述曰：第一、明如來始覺也。
然此聖諦，如來大師尚始覺知，反顯二乘元來不得也。
言然後至是故名聖諦者。
述曰：顯如來能說也。
佛證無作，始覺知也。
復能無倒，為彼世間無明#CB00592;藏愚痴眾生開現演說，
故名聖諦也。於歎聖諦中有二：初、果歎甚深；
二、明所智能信也。
言聖諦者說甚深義者。
述曰：牒歎也。言微細難知至所不能信者。
述曰：釋成甚深，辨知不信也。
即此聖諦，義既甚深，微細難知，非心慮境，
是智者所知，世間所不能信。
若二乘少分信，今菩薩少分知，全分能信，
佛即圓滿，故知聖諦甚深也。 ^918a6

於如來藏章中有四：初、牒前甚深說如來之藏以生後；
二、明非二乘知；三、歎甚深；四、明不信。 ^918b2

言何以故至如來之藏者。
述曰：牒前也。初徵，後解。
言如來藏者至緣覺所知者。
述曰：此究是理，唯如來知。
十地尚不能知，何況二乘耶？
言如來藏處至聖諦亦甚深者。
述曰：歎甚深也。將境即知二種甚深，依如來藏處說有聖諦之義。
處既甚深，故知聖諦亦甚深也。
言微細難知至所不能信者。
述曰：第四、聖者悉信，世間不信。
以理法甚深，卒難生信也。
然如來藏有四種，依楞伽經有二：謂阿梨耶識，
名空如來藏；具足無漏薰習，名不空如來藏也。
依此經有二：謂諸煩惱覆真如性；二、真如理性。
若本識含無漏種子，後時生報身佛；若煩惱所覆真理，當顯得法身也。
本識藏，故所捨也；煩惱藏，故所出也；聞薰藏，
故所生；真如藏，故所顯也。 ^918b6

於法身中有三：初、將因即果；二、於說如來藏下，
合因、果二即二諦；三、世尊！
過於恒沙不離下，釋因、果相異。
言若於無量煩惱藏至亦無疑惑者。
述曰：將因即果也。
若眾生自知身中具有佛性，解如來藏。
因既如是，於如來法身亦不生疑惑也。 ^918b32

於第二中有三：初總舉因果即二諦；第二如是難知下，
別釋二諦；第三如是八聖諦下，結成四。
言於說如來藏如來法身至說二聖諦者。
述曰：此初也。若有眾生於藏法身心得決定不疑者，便能信解說二諦義。
別釋二諦中有二：初總標，二問答解釋。
言如是難解者，謂說二聖諦義者。
述曰：總標。言何等說為二聖諦義者。
述曰：問答解釋有二：初問起，二答。
此初也。言謂說作聖諦義，說無作聖諦義者。
述曰：下答也。有二：初總答，二別答。
此初也。別答，總標也。
言說作聖諦義者，是說有量至四聖諦義者。
述曰：別答也。有二：初答有作，二答無作。
有作中有三：初立宗，二釋，三結。
此立宗也。有作，聖諦也。
問：何故此有無有八，瑜伽安立有四，非安唯一，成唯識論世俗勝義各四耶？
答：瑜伽據別體實性證而知者，故說非安唯一，安立有四。
唯識據別法相形，有勝有劣，故成各四。
此經據約人說法，有無各四。
作是生義，起滅之用也。
安立通理事二門，有作唯在聖事也。
量謂限量。二乘劣智，且知有量，不知無量。
何者耶？言何以故非因他能至修一切道者。
述曰：釋也。二乘要他說各四，因他始能立知苦、
斷集、證滅、修道，菩薩非由他能作四諦斷也。
言是故世尊至及無餘者，述曰：結證也。
如來依此說有二死，二槃分段生死因緣俱有為，
故名有為生死、變易生死。
若據真理名無為，變化即有為；若據無漏法，
不為業煩惱為故，亦為名無為，即變易得名無為生死。
從助因說，因既有二，得果非一。
若煩惱障盡，所得真理名為有餘；具出一切二障盡，名曰無餘也。
答：無作中有二：初、立宗明無作義；二、釋所以。
言說無作聖諦義者至四聖諦義者，述曰：立宗也。
法無邊際也，名為無量也。
言何以故至修一切受滅道者，述曰：釋所以也。
由具出二障，離二生死，修二智道，證不住等理，所以不無量也。
於第三、結八成四中有二：初、牒八不越於四；
二、如是四無作下，釋云權實明盡不盡。
言如是八聖諦，如來說四聖諦者，述曰：
第一、牒成四也。理實有其八，類攝實遇有四，謂苦等也。
於釋中有二：初、牒四無作雙苦二乘，如來明究竟；
二、別釋二義如來相。
言如是四無作聖諦義至辟支佛事究竟者，
述曰：第一、雙分也。
無作無量，道理深遠，唯佛淨土是究竟事，非二乘事為究竟。
此即宗下，釋所以，有二：初、釋二乘非究竟；
二、釋如來是究竟。
言何以故非下、中、上法得涅槃者。
述曰：自釋二乘也。
二乘以欲界智為下，色界智名中，無色名上。
既起三界出智，唯能證有作四聖諦，不能得彼無作四聖諦，
故知非究竟。下釋如來中有三：初、釋如來是究竟立宗；
二、出無作之相；三、釋疑。
言何以故如來、應、等正覺至事究竟者。
述曰：立宗也。二乘不爾，唯佛而為究竟也。
言以一切如來、應、等正覺至苦滅作證者。
述曰：第二、出無作相也。
以如來、正覺不但知現在，亦知未苦三障等，
總出修證盡四諦，文即為四，所以如來事究竟。
言世尊！非壞法故，名為苦滅者。
述曰：第三、釋疑，有二：初、略標釋疑；二、所以言下，出相除疑。
此初也。亦可初、明事滅；二、明理滅也。
恐有人疑所苦壞無所得之理，今滅者非是壞法，名作苦滅總也。
言所言苦滅者至離一切煩惱藏者。
述曰：第二、出相除疑也。
本有無始無成，故無作無為，故無起無盡，
更無遷動，名常住；在纏不染，名自性清淨；
能除諸惑，名離一切煩惱藏也。
上來第二、釋因果，即二諦訖。 ^918b42

自下第三，明因果相別。
初果相，後因相。言世尊！
過於恒沙〔至〕如來法身者。
述曰：明果也。由此真理不離成就，名為法身也。
言世尊！如是如來至名如來藏者。
述曰：明因也。未離煩惱，名為藏也。 ^919b20

自下有空義覆真實中釋前如來藏，於中有二：
初總標立宗，明有二種如來藏非未滿者所知；第二別釋。
前中有二：初立二宗，二非化所知。
言世尊！如來藏智是如來空智者。
述曰：古來相傳，以實空為如來藏者，非也。
此是清辨等宗。然梵本有二名：若若多名為空，
空者無也；若瞬若多名空性，性者有也。
今言空者，從空所顯理故名空，據體有也。
此明如來智，故不被覆。
言世尊！如來藏者至本所不得者。
述曰：第二非他所知，明無智故被覆。
此如來藏非阿羅漢、辟支佛、大力菩薩本所不見不得，
十地菩薩猶不能了盡，況二乘耶？
故名不見不得也。
此上標宗也。下釋中有二：初標藏，二第二解不見不得。
前中有三：初標藏，二二別釋二藏，三舉能信人。
言世尊！有二種如來藏空智者。
述曰：標有二義藏，謂空、理、智也。
釋中有二：初釋空，二解不空。
言世尊！空如來藏至一切煩惱者。
述曰：解空也。四種如來藏中能覆隱真理，
名空如來藏，於金剛道後此方出故。
言世尊！不空如來藏至不可思議佛法者。
述曰：解不空也。此真理為煩惱所覆，不離脫等諸佛法故，
當得法身，名不空如來藏也。
此下第二、舉能信人結也。
言世尊！此二空智至能信如來者。
述曰：此二種藏，皆有二義，大地菩薩能信解如來也。
何故但說聲聞能信，不論獨覺、菩薩耶？
答曰：菩薩能信，不說自成；聲聞能信，於理為妙。
一、是回心人；二、不愚法；三、如瑜伽論廣慧聲聞能信。
其獨覺者，一、為不見，佛何能信？
二、亦於聲聞中，上解二藏訖。
自下解不見不得中有三：初、明二乘唯於四不處；
二、結也；三、舉佛能知，反顯二乘不知。
言一切阿羅漢至倒境界轉者。
述曰：由二乘等唯常、樂、我、淨四處轉，為是不見不得如來藏二種也。
言是故至本所不得者。
述曰：結成前義。言一切苦滅至一切滅苦道者。
述曰：第三、舉佛知，顯二乘不知所由。
唯有如來滅一切苦，二生死盡，證一切滅苦道；
二乘不爾，故不見不得也。 ^919b28

於一諦章中有二：初釋一諦義，二是滅過一切下解一諦深妙。
此一諦一依釋前法身。
身者依止義，故成唯識第十卷云：體依聚義總說名身，
法謂能持自性非假，所立真如能與恒沙功德為依止處，名為法身。
今一諦者，一謂真理更無差別，名為一也。
諦者實也，有即言有、無即言無。
今非此義，唯實名諦，即是身也。
於前中有二：初總標，第二釋所以。 ^920a8

言世尊！此四聖諦至一是常者。
述曰：若有漏無漏，對苦集有漏，滅道通無漏。
若有無為，對有多義。
若非為業煩惱所為名無為，滅道俱名無為。
故前文無為生死，據無漏煩惱、無漏助因說。
若據性墮起盡眾緣所生名有為，非如此名無為者，
即三諦俱有為，唯滅是無為。
今此真如具二義，故名曰無為。
一性不起盡，二非業所為也。
由此一唯常也。 ^920a22

於釋中有二：初釋三是無常，二釋擇滅是常。
前中有二：初釋，後結。
釋中有二知：初明有為等三義，二明非依。
言何以故三諦入中為相至是虗妄法者。
述曰：有何所以三諦是有為耶？
以三入有為相故。
有為即無常性。有起盡無常者，無彼常有常無，名曰無常。
真如有而恒有，故是常有。
我今三生，故簡本無今有，名生也。
兔角無而常無，故是常無。
今三滅而簡，故本有今無。
故此三雙無彼常有常無，故名曰無常也。
若無常者，即是虗妄。
虗妄者顛倒，即苦、集二可名虗妄，豈有道諦亦是妄耶？
以非倒故，但說三界心、心所是虗妄分別，不言無漏也。
答：今與二諦合為文故，總名虗妄。
據實，道諦虗而非妄也。
此上三義訖，下辨非依也。
言虗妄法者，非諦非常非依者。
述曰：若有無別定，俱三名諦。
若性凝名諦，餘三即由非非諦不常。
不常故，非是為依之處，所以之非依。
言是故〔至〕非常非依者。
述曰：第二總結，三明非依攝入無常也。 ^920a34

於釋一滅中有二：初釋，次結。
前中有二：初一滅離有為等三義，二明是依。
言一苦滅諦至非虗妄法者。
述曰：此真如理離有二：初一滅離有為相，
非生等所遷，離彼相是常，常故非虗妄也。
言非虗妄者至是依者依。
述曰：二明依也。此一諦既非虗妄，是諦故，
是常故，可依三乘，究竟皆趣依彼故。
言是故滅諦至不思議者。
述曰：能成一常也。 ^920b20

於釋一諦深妙中有二：初略解，二凡夫下廣解。
前中有三：初法說，二舉喻，第三合。 ^920b34

言是滅諦至智慧境界者。
述曰：法說。然此真理，凡夫不能識，二乘所不知，細境麤智不能緣故。
言譬如生盲至不見日輪者。
述曰：喻說也。如世間人，若生盲者，離有眾色顯現於前，
而自無目，不能得見。
復有七日嬰兒，眼睛猶弱，縱覩日色，為耀石鑒，
但為目眼是初，非圓日滅也。
言苦滅諦者至智慧境界。
述曰：合法也。凡夫無始已來不覺，喻生盲者不覩色。
二乘雖證半道，猶嬰兒者，非見日色，恒而不滅。
有盲俗者，不見苦滅，常而無沒。
水聖所以，良由至理甚深，無識淺智而不悟也。 ^920b38

於廣釋中有二：初略標非凡夫二乘境界，
開二章也；二別顯所由，釋二別章。
言凡夫識者至則是清淨者。
述曰：凡夫而二見所弊，顛倒不見真如；
二乘雖出兩邪，智淺不能觀達。
為此故，非彼境也。
由二章也。 ^920c10

於別釋中有二：初釋凡夫二見章，二釋二乘清淨智章也。
於前中有四：初明邊見依我見生，二出二見相収，
三釋二見起之所由，四解二見作用也。
言邊見者至所謂常見斷見者。
述曰：第一也。凡夫之人於五受陰妄想計著，執為身見。
依此身見計之，有常有斷，名為邊見。
故知邊依我見起也。
問：此中欲解凡夫為惡見所弊，不見滅理，何故但說二見？
豈餘三見不覆理耶？
答：論實五見俱能覆真，此中但據根本，故說身見。
身見即起邊見，為此且舉二也。
問：邊見依身起，能依但二二取？
答：二取起時不定，或通餘此，不說邊見。
若起定依身，為此但言身邊二也。 ^920c18

言見諸行無常是斷見至作如是見者。
述曰：第二也。遷流造作，名之為行。
此行前盡後生，二趣相接，名曰無常。
愚夫不了，不覩未來生相續，遂計為斷，名為斷見。
心心所法，微細難知，本識一類，常無改易。
不了是識，便計為我。
此我恒通，能作業受果，無有生滅，妄執為涅槃，
常住不滅，即名為常見。
七、由妄想見故，作如是見也。
言於身諸根至妄想見故者。
述曰：第三、明起二見所由，有二：初、斷，二、常。
此斷見也。於身諸根者，謂於五根四大種，次起分別思惟度見。
此根相續斷壞，於後不見，遂生斷相。
謂或身滅，起中見也。
言於心相續至妄想見故者。
述曰：明常見。於心相續者，謂於心心所法上起，
或可是本識相續不斷，容他執故。
愚闡者，謂無明覆心，不達本識，或一切心法非常非我也。
不知剎那間者，然心心法，念念謝滅，為餘境易，達時不定。
若准此說間，言上文於心者，通一切心法，
非唯第八，以此中說餘境間故。
又可間又間者，未必為餘境所隔名間，
但是念念前後相續，剎那不同，名之為間。
上文於心者，唯是第八，故攝論第一：云何容分別，此度為我心。
第八始從無始，終至金剛，行相一類，無改易故。
故知今執為常，謂是涅槃，不離第八也。
意識境界者，謂諸心法，皆第六緣，名意識境。
若取第八為心者，即意識言，通六七兩識，意及意識故。
類形業道相似，不違此法，起常見故，妄想生也。 ^921a2

言此妄想見至不淨淨想者。
述曰：第四、明二見作用也。
若常見，於彼心法之義，昔非涅槃，今妄計為涅槃，
趣於上，名若過，作異分別起常見。
若斷見，於身根彼義，未來實有，不達至處，
深計為斷，情慮不到，名不及，作異分別起斷見也。
由此二見，有情於五受陰起常、樂、我、淨、非我等上起也。 ^921a48

於明二乘清淨智中有三：初明二乘不見，
二明隨順者能見，三舉二乘極果顯初業當得也。
言一切阿羅漢至本所不見者。
述曰：第一明二業智識，於一切若總別、
若真俗、若理、若虗實等境，及如來法身，本來不聞不見也。 ^921b12

於第二、明隨順中有二：初、總標，二、釋所以。
言或有眾生至是名正見者。
述曰：若有眾生，雖是凡夫，有大乘種姓，
不愚於法，聞佛所說常等四德，即便隨信，
言不虗妄，名為正見也。
下釋所以中有三：初、明起四不倒，二、結名正見，
三、名真佛子。言何以故至淨波羅蜜者。
述曰：於四德中，能深悟解波羅蜜到彼岸義，
信真理是常、是樂、是我、是淨，不起於無常等、妄起常等。
如是解者，名為正見。
此中或破凡夫四倒、二乘四倒，或約煩惱、
業生四障，或約闡提、不信等四障，具說亦得也。
言於佛法身至是名正見者。
述曰：第二、結名正見也。
言正見者至得法餘財者。
述曰：第三、明真佛子，有三釋。
若有無漏法爾種子，樂大乘上果，如來攝受，名真佛子也。
從佛口生，名聞慧；從正法生，思慧；從法化生，謂修慧。
於七聖財未能證盡，已得少分，名得法餘財也。
二、是佛子者，三乘不定性人，其性定故，
如來攝受，名真佛子。
從佛口生，聲聞也；從正法生，緣覺也；從法化生，大乘也。
法財各自隨分證得也。
三、真佛子，如前解。
言從佛口生，謂初發心十信也；從正法生，
十信解、十行、十迴向也；從法化生，謂四善根位中得法餘財，
謂至見道已去也。 ^921b20

於第三、舉二乘極果，顯初業當得。
於中有二：初、舉極果定性者不能，況初業人；
二、釋初當業所以。
前中有二：初、單舉二極果，二、相例也。
言世尊！淨智者至波羅蜜者。
述曰：波羅蜜名到彼岸，故是二乘極果也。
言此淨智者至況四智依智者。
述曰：第二、相例也。
二乘極果淨智尚不知一苦滅諦，況二乘初學依四諦智之人能了耶？
言何以故至說四依者。
述曰：下釋所以。二乘初業者，謂二乘人創迴心向大乘時，
名為初業，以不愚於法。
然於彼義中，無間道當覺，解脫道當得也。
為彼故，世尊說四依者，此是反顯世尊為彼決定種姓愚法之人說四智，
及顯初業之人不愚於法，當覺當得，世尊不為說四依智也。
言或可如是，反顯此文即解不定性人未迴心時，世尊為說四依智也。
於一切依中有二：初、明安立非安立二諦依義；
二、世尊！生死者下，明如來藏即生死涅槃為迷悟依也。
前中有二：初、明安立非安立。
若依詮顯諦，真如滅諦收安立也；若癈詮談旨，真如非滅攝非安立也。
言世尊！此四依者是世間者。
述曰：明安立諦也。
若據性是有漏名世間者，即無漏名出世；
若據有此相狀名世間，安立四諦俱名為世間法也。
言世尊！一依者至所謂滅諦者。
述曰：明非安立諦也。
謂滅諦更無差別名一，諸法之止住處名依。
於一切依中，此最上第一義依，不可思議也。 ^921c10

於第二明迷悟依中有二：初迷依，二世尊若無下明悟依。
迷中有二：初本際依，二世尊生死生死下明不一不異。
前中有二：初明生依，二明依持依。 ^922a20

言世尊！生死者至本際不可知者。
述曰：生，依也。生死妄法，由迷故生，依真而起。
如來藏既如下無始，本際不可知，如滿月輪，故至無始不可得也。
言世尊！有如來藏故至是名善說者。
述曰：依持如波，依水波無；有水有波，波水不異。
我今生死依於真如，由理故能持生死也。
此解依訖。 ^922a26

自下第二解不異不一，於中有二：初釋，二是故下結。
前中有二：初明不異，二明不一。
前中有二：初解生死名，二正明不異也。
言世尊！生死生死者至是名生死者。
述曰：為生死過多，故其聖言生死於異，
領納受果為先，本識執受諸根，名受根也。
若諸受根沒不受，名為死；若次第受根起，名生也。
又云：諸受根彼次第不受，名死；若諸受根次第起，名生也。
若言不受根名生，豈有一根不為本識執受耶？
應問法師。言世尊！
生死者至有死有生者。
述曰：第二明不異。
然此二法依如起，離本無末，虗幻所生生死法。
今如來藏猶波即水，但由世間假立說故，
道有生死二名，窮其實也。
真外無妄，言說有故，故知不異也。
解不一中有二：初解生死，二明不一。
言死者諸根壞，生者新諸根起者。
述曰：諸根壞已名死，諸根新起名生，故說無常有生滅也。
言非如來藏有生有死至常住不變者。
述曰：如來藏者，性也。
凝然永離有為等相，但妄有生死二，非如來藏有此二法也。
若將如來藏一向一者，豈如來藏亦有生死？
故知不可定一定異，故大乘宗一切諸法不異不一也。
自下結。結中有三：初、總結如來藏是依等；
二、出所依持法體義；三、舉不能為依外，顯出能為依法。
言是故如來藏至是建立者。
述曰：如來藏，生死之依，能持生死。
生死妄法，由此建立。
建立者，施設造作義，談是本故也。
言世尊！不離不斷至佛法者。
述曰：第二、出所依法體。
真如常一，故曰不離；非妄可染，名為不斷；
無為，故名不脫；一類，故名不異；非一識議所得，名不思議佛法也。
言世尊！斷、脫異外至是如來藏者。
述曰：第三、生死妄，謂是斷、是脫、是異，此二外別有一法不斷解等。
故真如理性體為依持建立者，是如來藏也。
於明悟依中有二：初、明無藏不能；二、明有藏即能。
前中有二：初、標；二、釋。
言世尊！若無如來藏者至樂求涅槃者。
述曰：若無種姓有情，無佛性故，常為無明所覆，究竟不能厭苦欣求涅槃。
或可以無慧解，不能照了簡擇是非，亦不能也。
言何以至樂求涅槃。
述曰：釋也。由因中有眼等六識，果上心、
法、智。佛地智強而識劣，但以心、法、智為名；
因中識勝而智劣，乃據六識以為因。
若因對果應有，亦以果形因，因應心、智，
各據一義，亦不相違。
由此七法剎那不住，念念不種，為是不能厭苦樂求涅槃也。 ^922a38

言世尊！如來藏者至樂求涅槃者。
述曰：第二、明有藏。
即能以如來藏本來無際，不生不滅，由是能厭苦，樂求涅槃也。
於顛倒章中有二：初、明非四執所緣；二、明非三類有情境。
言世尊！如來藏至非命非人者。
述曰：此非我等執，如唯識抄說也。
言如來藏者至非其境界者。
述曰：外道異生，不達真俗二理，迷真執事，
人我遂生，名墮身見眾生人執也。
二乘雖斷我愚，而於諸法執有法體，名顛倒眾生也，如執法也。
清辨等類，堅執空理，撥無實有，真亦無，
名空亂意眾生，如撥無四塵也。 ^922c18

於自性清淨章中有二：初、勝鬘自說；二、如來述贊。
前中有二：初、略明清淨義；二、何以故下，廣辨清淨等義。
前略中有四：初、明自性清淨；二、明其用深；
三、下情不測；四、唯佛能知。 ^923a2

言世尊至自性清淨藏。
述曰：明自性清淨也。
有四藏：一、法界藏，通非情故；二、法身藏，
唯情所收故；三、出世間藏，出纏也；四、清淨藏，在纏也。
言此自性至上煩惱所染。
述曰：第二、彰其用深也。
性雖本淨，而為客塵所汙故。
言不思議者。述曰：第三、下情不測也。
言如來境界者。述曰：第四、唯佛能知也。
上略明四義訖。 ^923a10

自下廣辨，亦有其四，如次即是。
言何以故至而能得染心者。
述曰：解第一也。言剎那善心者，謂無垢如也。
即此二心，性非煩惱故。
言觸者，和合一味義。
此心與煩惱既不和合一味，何得說有染心耶？
心者，真實義，謂真如也。
言世尊至煩惱染心者。
述曰：解第二也。雖復性淨，然為五住地之所染也。
言自性清淨至難可了知者。
述曰：解第三也。既有情淨，染依二名，實難了也。
言唯佛世尊至如實知見者。
述曰：解第四也。 ^923a20

第二如來述讚中有二：初內心隨喜，二發言述可。
言勝鬘夫人至佛即隨喜者，述曰：第一內心隨喜也。
於發言述可中有二，但述可前四義中收二，
不述前二義，易知故也。
言如是如是至亦難可了知者，述曰：第一述前第三非下情測也。
言此二法至唯信佛語者，述曰：第二述前第四唯佛能知也。 ^923a40

於如來真子章中有三：初、明信利益；二、
於我滅後下，明歎信利益；三、信如來者下，結信利益也。
前中有二：初、略明信者，能隨順得究竟；
二、廣解五種觀也。
言若我弟子至而得究竟者。
述曰：第一、略明信也。
言隨信者，謂四十心中也。
言信增上者，謂四善根中也。
言依明信已者，謂初地已去，證得四不壞信，即能隨順法智而得究竟也。
四不壞信，謂三寶及戒故。
於廣解五種觀中有二：初、解五觀；二、總結也。
於五種觀中有二：初二、明染觀；第二、有三種明淨觀。
前染中有二：初一、觀十二入；第二、觀因果也。
言隨順法智至觀察業報者。
述曰：第一、觀染也。
言根意者，六根也。
言境界者，六塵也。
因緣無定之身，施設恒無定實，名意，名意解。
言業者，因也。言報者，果也。
言觀察阿羅漢眠至聖自在通者。
述曰：第二、明觀淨也。
有三觀，分為二：初、人明淨果；後二、辨淨因。
言眠者，謂是煩惱羅漢身中，此眠既斷，
即知是無學果，今時仰學故。
又云：二乘入滅無餘，與眠相似，名眠也。
言心自在樂、禪樂者，謂得四禪樂在身，
而常得四禪樂在身，而常願樂故。
言聖自在通者，謂觀三乘所得神通也。
言此五種巧便觀成就者。
述曰：第二、總結也。
言於我滅後至入大乘道因者。
述曰：第二、歎信利益也。
由能具信增上隨法智故，雖為彼染，然自性淨，即是究竟入大乘因也。
言信如來者至不謗深義者。
述曰：第三、結信利益也。 ^923b4

於明勝鬘師子吼章中有五：初勝鬘承力求說，
二如來聽許，三勝鬘正說，四說已頭敬佛足，五如來述讚也。
言爾時勝鬘至復說斯義者，述曰：第一承力求說也。
言佛言便說者，述曰：第二如來聽許也。
今正是時也。言第三正說中有二：初簡去善人非是所化，二諸眾生下偏就惡人以明化益。
前中復二：初舉三種善人，二願此諸下總已簡之。
前中復二：初略解，二何等以下廣解。
言勝鬘白佛言至入大乘道者，述曰：略釋也。
勝鬘云：有三種善人而不須化，謂於深義不生誹謗，名自離毀傷也。
能生出善根生大功德，復能求無上覺，名入大乘道也。
於廣釋中有二：初徵，二釋。
言何等為三者，述曰：徵起也。
既言三種善人，何者是耶？
於釋中有三，列三種名，即為三段：初自利，
第二利他，第三於甚深義仰推如來非我境界。
言謂若善男子至甚深法智者，述曰：第一自利也。
於如義中不生誹謗離自毀義，名自利也。
言若善男子至隨順法智者，述曰：第二利他也。
能隨順法智廣利眾生，名利他也。
言若善男子至仰推如來者，述曰：第三仰推佛也。
此是住分智故。言除此諸善男子、善女人已者。
述曰：第二、結也。言諸餘眾生至而調伏之。
述曰：第二、約不善人而明化導也。
言爾時至佛足者。
述曰：第四、頭敬佛足也。
言佛言：善哉！善哉！
至能說此義者。述曰：第五、如來述讚也。
第三、是述。依行分中有三：初、如來等還；
二、爾時，世尊入祇洹下，重述其教；三、時，
天帝釋至歡喜奉行，大眾奉行也。
於還中有二：初、如來還國；二、入城中下，勝鬘入城。
如來還中有二：初、世尊還國；二、時，勝鬘下，夫人隨含。
言爾時，世尊至還舍衛國者。
述曰：第一、如來還國也。
七多羅者，一樹高七仞，一仞高七尺，總一樹高四十九尺，七樹即說三百四十三尺。
言時，勝鬘至具足念佛者。
述曰：第二、夫人隨念如來，具有三業。
言還入城中至皆向大乘者。
述曰：第二、勝鬘入城也。
夫人住宮與王城別，故說入城。
於重述中有三：初、如來告念；二、應念即至；
三、佛為說以明付屬也。
言爾時，世尊至及念天帝釋者。
述曰：第一、告念也。
言應時至住於佛前者。
述曰：第二、應念即至，於第三、佛為說經。
付屬中有二：初、如來說經；二、始明付屬。
言爾時，世尊至廣說此經者。
述曰：第一、說經也。 ^923c2

於第二付屬中有二：初通付屬天帝阿難，第二復次憍尸迦下別付屬天帝。
於通中有二：初難益勸持，第二時天帝釋白佛下問奉行。
前中有二：初告天帝，二復告阿難。
前中有三：初總告勸持，二校量勝劣，三是故下總結受持。
言說已至此經者，述曰：第一總告也。
於校量中有二：初舉餘行大勝，二對持經猶尚不及。
言憍尸迦至波羅者，述曰：第一舉勝也。
言若復至為人說者，述曰：第二方比不及。
言是故至分別廣說者，述曰：總結也。
言復告阿難至四眾廣說者，述曰：第二告阿難也。
於第二問經奉持中有二：初天帝問持，二如來正答。
言時天帝至云何奉持者，述曰：此經問名請奉持法也。
於如來正答中有二：初讚法深妙如見極離，二今當下前略為說。
前中有二：初歎經非二乘境，二歎經微妙。
言佛告至知見者，述曰：歎非境界也。
言憍尸迦至大功德聚者，述曰：歎妙也。
於如來為說中有三：初如來勅聽，二天帝等受教，三正為說。
言今當至念之者。
述曰：第一勅諸許說也。
言時天帝至受教者。
述曰：第二顯受。言佛言至師子吼如是受持者。
述曰：第三正說正答。
答中有二：初句答前名，後句答前持也。
於別付天帝中有三：初歎經深，二正付屬，三奉尊教。
言復次至入一二乘道者。
述曰：歎深也。言憍尸迦至廣分別說者。
述曰：第二正付也。
言帝釋至頂受尊教者。
述曰：第三遵教。言時天帝至歎奉行者。
述曰：第三依行分也。
其中真草未定規矩，如有人寫者好用心力，
仰於感享歲影，從法師首尾中間曾無蹔捨。
謹於界部寶國伽藍，令自春初聽勝鬘經及二十論，
隨所採撮諮聽未聞，既受指麾編為述記，但文約義廣披閱稍難。
又於儀鳳二年夏，洛都東太原寺重更普搆，
舒文展義疎缺更#CB17702;，
廣引文證，庶後學者願莫#CB16582;焉，義令記也。
勝鬘經述記卷下〔終〕
 ^924a40
