重雕補註禪苑清規第七卷
other:: 
# 大小便利
大小便利
欲上東司應須預往。
勿致臨時內逼倉卒。
乃疊袈裟安寮中案上或淨竿上。
問訊而去。即先披掛子。
然後左臂搭淨巾。
不得由尊殿經過。
於東司近外淨竿上安掛子手巾訖。
捲裙疊徧衫。搭東司前竿上。
仍置徧衫於裙上。
以腰絛繫之。一以記號。
二恐墮地。右手#CB06078;瓶詣廁。
棄鞋亦須齊整。輕手掩門。
低手放瓶。臨廁彈指三下。
以警噉糞之鬼。不得涕唾狼籍努氣作聲。
廁籌劃地隔門壁共人語笑。
洗淨之法。冷水為上。
如用熱湯引生膓風。
右手提瓶左手用水〔仍護第一第二指〕。
不得撒水污地及槽脣左右。
用籌不得過一莖。
洗手先#CB01926;次土。
至後架用皂莢澡豆並洗至肘前。
盥嗽訖〔准律須嚼楊枝〕還至本處。
收掛子淨巾。問訊袈裟披之。
准律若不洗淨不得坐僧牀及禮三寶。
亦不得受人禮拜。
初到廁門。如內有人。
不得謦欬彈指及以語言相逼。
如先在廁上。覺外有人。
即須早出〔自洗籌者至此不宜〕。
如上尿寮小解。收衫袖裙衣。
近裏蹲身。不得涕唾說話。
常須迴避宿德之人〔淮律小便亦須洗淨。
違者同前〕。
other:: 
# 亡僧
亡僧 ^540c27

如僧人病勢稍困。
堂主計會維那監院首座藏主書記知客。
同共抄劄口辭收祠部。
并衣物入堂司收掌。
首座封押并收掌鑰匙。
知事申官。如加病勢。
即再申困重。如已遷化。
又申官乞行殯送。
三日內繳納祠部或紫衣師號牒。
亡僧初化。即澡浴梯頭披掛子。
坐桶內以龕貯之。
置延壽堂前。設香火供養。
并剪造白幡書無常偈。
及置佛喪花於龕上。
題云。歿故某人上座之靈。
集眾念誦。是夜法事誦戒迴向。
來日早晨或齋後津送。
至日維那於粥飯遍槌罷。
或行襯罷。白槌一下云。
大眾粥後〔或齋後〕聞鐘聲各具威儀。
普請送亡僧。除諸寮頭首並皆齊赴。
謹白。打槌一下。維那乃於聖僧前問訊。
復於住持人前問訊巡堂一匝。
如堂外有僧亦當問訊。
除後僧堂。時至鳴鐘。
龕前齊集。住持人已下次第燒香。
維那念誦竟。鳴鼓舉龕前行。
大眾隨後把幡提磬香鑪香臺法事。
庫司知事預前差撥。
行者直歲部領舉龕准此。
備柴薪壇前。一宗諸事並皆主之。
既至塔頭。住持已下燒香略聲法事。
下火訖。十念阿彌陀佛。
再聲法事。罷散或有諷經。
各隨自意。若在城隍。
送葬之法須當往還次序齊整。
不得戲笑。默念佛名秘語迴向亡人。
齊赴齊歸。並不得留身在後。
若有所幹別日於堂司請假。
次日堂主維那法事收骨入普同塔。
或散水內。唱衣之法。
掛牌告眾。鳴鐘入堂。
先為亡僧念誦。次將衣鉢請首座驗封頭。
對眾開之〔未鳴鐘前。
先將衣鉢陳於堂內〕。
次第估唱訖。維那復為亡僧念誦。
住持人并內知事並不得唱亡僧衣物。
維那支破須合眾情。
不得妄有費用。除用外俵大眾看經。
或暫到見送亡僧。
及見唱衣。三分得一。
施主看經亦如之。
如多有衣鉢即抽。
那設粥或齋供。至於上七日。
集眾人所誦經呪。
同時宣表破使文字張掛後架。
令眾人知之〔眾知事簽押以表通眾無私〕。
出家之人修行之外。
常令衣鉢齊整。足用而已。
不宜蓄積增長貪心。
唱衣之日免令大眾久坐生惱。
又不得全無衣鉢。
免令身後侵損常住。
凡唱亡僧衣物。此謂對破慳心。
及與亡僧結緣。不可賤唱貴賣。
如所唱衣物價例太高。
不得動念。免令眾人輕笑。
維那唱衣。須知所唱衣物價例高低。
新即言新。舊即言舊。
破即言破。聲定錢陌〔或足或省或是依除〕。
如大眾不肯添錢。
雖賤亦須打與。如添錢太過。
維那即云。更須子細。
後悔難追。免致眾中動念生事。
亦不得寄唱眾人及常住衣物。
恐涉嫌疑。如常住或堂頭入眾唱衣。
即許人寄唱。病僧前念誦。
龕前念誦。　舉龕念誦〔詞云。
欲舉靈龕赴茶毗之盛禮。
仰憑尊眾誦諸聖之洪名。
用表攀違上資覺路。
念十聲佛號罷便行〕。
塔前十念。唱衣前念誦。
大眾集。維那鳴磬一下云。
復鳴磬云。夫唱衣之法葢稟常規。
新舊短長自宜照顧。
錢須足陌。無以新錫相兼。
磬聲斷後不得飜悔。
謹白。唱衣竟。乃云。
誦戒煎湯唱衣點茶並係庫司所管。
准律死屍并衣物並不得塔下過。
亦不得於塔下燒死屍。
other:: 
# 請立僧
請立僧 ^541a18

退院尊宿首座藏主如合眾望。
可舉立僧。即住持人陞座舉白訖。
知事大眾詣寮禮請。
如不允。更不答拜云〔自救不了豈可為人〕。
如允即時還禮〔云既蒙堅請不敢固辭〕。
乃上方丈陳謝。禮數隨宜。
退院尊行〔謝云。本欲依棲貴藏衰拙。
既蒙見舉不敢奉違。
答云。象駕既臨法輪常轉。
雖然不合奉煩。且以佛法為念〕。
退院平交〔謝云。方圖自養復為為人。
上命難違下情多愧。
答云。不合奉煩。且以佛法為念〕。
諸方名德及參學小師。
並相看陳謝知事。
次日堂頭庫下特為煎點〔置食隨意〕。
other:: 
# 請尊宿
請尊宿 ^541c44

監院維那內推排一人。
外頭首內推排一人。
并前資勤資推排有心力曉叢林慣熟了事者數人。
具合用錢物行李人轎等。
或舟船要用之物。
官疏院疏僧官疏諸院長老疏施主疏閑居官員疏。
住持帖本州縣開報彼處州縣文殊。
官員書信院門茶榜並須子細備辨。
如法安置。如錢物之類須選一僧主管收支。
不得多用亦不得太儉。
防避官中點檢。並不得張皇聲勢。
出於不意為上。專使一人先經彼州縣下關牒。
然後入院安下。如彼州縣不肯發遣。
即請#CB06873;牒先令專使一人執回牒報本處州縣。
不得便迴。如有文字再請。
即依前告彼州縣發遣。
如無再請文字。方可歸院。
如彼州縣允從。即就院如法禮請。
專使先看知事計會訖。
上堂頭人事茶罷。
便賷書疏咨聞禮請。
慇懃三請乃可受之〔法雲圓通禪師每受請。
必待三迴遣使方受之〕。
other:: 
# 尊宿受疏
尊宿受疏 ^542a16

受疏之法。如是見住持人。
先於方丈三請。如有允意。
鳴鼓集眾。更須辭讓不得已受之。
香薰顯示〔當有法語〕。
請維那宣讀。陞座舉揚畢。
下座。與知事首座大眾賀謝。
兩展三禮。如所請非見住持人。
先詣寮三請。如有允意。
住持人陞座舉白同眾人禮請。
然後禮拜。住持人受疏。
如未經出世本院。
專使預備法衣一條。
宣疏罷。專使呈獻。
香薰顯示披之〔當有法語〕。
如有已經出世即不須也。
然後指法座上座〔當有法語〕。
舉揚畢。下座禮謝住持人。
或大展九拜。或兩展三禮。
次與知事首座大眾賀謝。
兩展三禮。次第巡寮一兩日專使特為新住持人先呈茶牓。
次日置食點茶。臨行陞堂別眾小參之禮。
各逐方宜。如見住侍人受請。
切不可將院中受用之物衷私隨行。
如有錢穀交加。須是交割分明。
亦不得將院中得力行者移帳前去。
亦不得多受本院送路。
如和會參隨亦不得令本院失事。
然後請先馳兄弟并具一行。
合用書信先馳。中選一人下官員檀越謝書并到狀。
兩人歸院打疊。新住持人於起程之日同大眾打包離院。
other:: 
# 尊宿入院
尊宿入院 ^542a46

入院之法。新住持人打包在前。
參隨在後。如遇迎接。
或下笠斂杖問訊。
或右手略把笠緣低身。
或請就座茶湯。但卸笠倚杖就坐。
不可卸包。入院於三門下燒香〔當有法語〕。
就僧堂前解包了。
後架洗脚。入堂參聖僧燒香。
同參隨大展三拜同巡堂一匝。
維那請就位。觸禮三拜。
掛搭訖。新住持人先到大殿。
次土地堂。次真堂。
並聲法事燒香。知事請入方丈。
據座顯示訖。知事禮謝。
略與人客相見。須臾鳴鼓陞堂。
次第人事賀謝。如解結之禮〔賀詞云。
伏承象駕光據法筵。
下情無任喜躍之至。
謝詞云。自慙非器。
竊據名藍。下情無任惶恐之至〕。
至晚小參。三日為准。
次日早晨看官。次第人事。
擇日開堂。纔到人事稍定。
便合特為專使參隨。
并迎請官員施主及前資勤舊相伴。
other:: 
# 尊宿住持
尊宿住持 ^542b44

代佛揚化表異知事故云傳法。
各處一方續佛慧命斯曰住持。
初轉法輪命為出世。
師承有據乃号傳燈。
得善現尊者長老之名。
居金粟如來方丈之地。
私稱洒掃貴徒嚴淨道場。
官請焚修。葢為祝延聖壽。
故宜運大心演大法。
薀大德與大行。廓大慈悲作大佛事成大利益。
權衡在手縱奪臨。
時規矩準繩故難擬議。
然其大體令行禁止必在威嚴。
形直影端莫如尊重。
量才補職略為指蹤。
拱手仰成慎無徹肘。
整肅叢林規矩。撫循龍象高僧。
朝晡不倦指南。便是人天眼目。
other:: 
# 尊宿遷化
尊宿遷化 ^542c26

如已坐化。置方丈中。
香花供養。以遺誡偈頌貼牌上。
掛靈筵左右。於眾尊宿中請法屬一人為喪主。
如無法屬則請自餘住持尊宿。
然後修寫遺書報官員檀越僧官。
鄰近尊宿嗣法小師。
親密法屬。請僧分頭下書。
三日後入龕。如亡僧法。
入龕時請尊宿一人舉靈座〔當有法語〕。
法堂上西間置龕。
東間鋪設臥牀衣架。
隨身受用之具。法座上掛真。
法堂上用素幕白花燈燭供養之物。
真前鋪道場法事。
小師在龕幃之後幕下。
具孝服守龕。法堂上安排了。
喪主已下禮真訖。
然後知事頭首孝子大眾與喪主相見。
喪主已下次第相慰。
如有外人弔慰。外知客引到堂上。
內知客引於真前。
燒香致禮竟。與喪主知事首座相看。
卻來幕下慰孝小師。
然後卻來與喪主茶湯。
外知客送出。如有致祭。
於真前陳設。若不將帶讀祭文人來。
即本院維那書記代讀。
送葬之儀合備大龕。
結飾臨時并真亭香亭法事花幡。
起龕之日本院隨力作一大齋。
襯施重於尋常。至時請尊宿一人舉龕〔當有法語〕。
孝子并行者圍繞龕後。
次喪主已下送孝人及本院大眾等相繼中道而行。
官員施主在大眾左右並行。
尼師宅眷隨在末後送葬。
若焚化。即請尊宿一人舉火〔當有法語〕。
若入塔即請尊宿一人下龕〔當有法語〕。
又請尊宿一人撒土〔當有法語〕。
然十念等如亡僧之禮。
本院應散念佛錢。
歸院請尊宿一人掛真〔當有法語〕。
且就寢堂內安排。
喪主已下禮真。相慰而散。
知事頭首孝子等早暮赴真前燒香。
及齋粥二時隨眾供養。
候新住持人入院有日則移入真堂。
其入龕舉龕下火下龕撒土掛真並有乳藥。
喪主重有酬謝。院門稍似定疊。
如上尊宿。諸人須當特為陳謝。
次第商量。請新住持人知事下狀申明。
諸院長老及僧官保明申上。
如所保未允眾情。
即本院知事赴官申訴。
別行定奪。如官中專行及令本院委保。
亦須及早行遣。免本院久闕住持之人。
other:: 
# 退院
退院 ^542c46

如是年老。或有疾病。
或因事故。不得顧戀住持。
預先打疊方丈衣鉢及準備包杖。
如常住錢物僧供之類。
須與知事結絕文曆分明。
及堂頭公用合行交割。
亦具文曆抅管。用院印印押通知事知之。
別請一人看守方丈并主管物色。
在侍者寮安下。如方丈衣鉢稍多。
未退已前估唱齋僧及支撥錢物入常住。
防有侵損互用之過。
退院行李唯隨身依物道具而已。
如行李太多即動人譏笑。
或別生謗議。金銀匹帛係稅及禁榷之物。
並不宜帶行。亦不得與官員附帶書信及菴子。
及不得預修退居院。
如欲出本州界遠去。
即預先方便擘劃判憑。
若諸事已辨。即令侍者或小師一人下退院狀。
住持人隨後避本院前去。
或在別寮安下。如退院後諸處為客安下。
只宜將帶侍者行者各一人。
不得太多。恐人家院舍動念。
自餘精麤隨眾。不得于預院事及輕議主人。
知事頭首長短亦不得言及舊日。
住持所有勞績及一切點胸擔版之事。
如經過所在主人請陞座或小參受。
與不受臨時。如非主人所舉及知事大眾禮請。
不得擅便受人入室。
如已退本院。不宜常在左右及舊院安下。
人情極不穩順。宜深戒之。
如病患年老不可去。
即隨意無害。重雕補註禪苑清規第七卷
 ^543b14
