大顛祖師註解
undefined:: 
波羅者，到彼岸也。
經云：渡河須用筏，到岸不須船。
若一人發真歸源，窮理盡性，親見本來面目，
頓悟無生，便登彼岸，一得永得，一悟永悟，
更不復生，輪迴永息，生死永斷，作一箇物外閑人，
任性逍遙，寂然快樂。 ^949a7

密之一字，喻於太虗，能包萬法。
太虗之中，森羅萬象。
情與無情，總在太虗之內。
萬法是心之異名，分為八萬四千，廣則無窮無盡。
心生種種法生，心滅種種法滅。
這一箇字，人人盡有。
不能自見，說亦不信，喚作一字法門。
眾生不信，是心是佛。
佛有多動方便，指眾生見自本性。
青青翠竹，盡是真如，須是親見真如。
#CB15106;#CB15106;黃華，
無非般若，須是親見般若。
夾山道：道無乎不在。
又道：見色便見心。
眾生只見色，不見心。
若能窮究，步步行行，念茲在茲。
#CB17821;著合著，忽然親見，名曰見性。
此性不可以智知，不可以識識。
須是左顧右盻，回頭轉腦，處處逢渠。
渠今正是我，我今不是渠。
若能如是會，方得契如如。
此性無形無相，於不見之上親見，於親見之上不見。
離種種相，見自本性，是名玅道。 ^949a15

經是眾生脩行之徑路。
此經人人本有，亘古亘今，只為眾生不悟，所以信之不及。
若信於此，舉心動念，有一真人常在赤肉團上出出入入，這裡親見此菩薩優游自在。
行，脩行也。欲行千里，一步為初，看這一步從何而超。
若知超處，便知生死之根源。
深者，徹骨處也。五蘊頓徹，絲毫不掛，如父母未生相似。
般若云：智慧大智之人，知有生便知有死，
當自坐觀生從何來，死從何往。
若有人發此一念，便能親近知識，決擇生死之法。 ^949a41

五蘊者，色、受、想、行、識。
今人依此脩行，常自反照，照見五蘊淨盡，
淨躶躶，赤洒洒，到這田地，自然休歇。
若不得五蘊空，依舊墮落生死界。
四大五蘊，身如客店，主人暫住。
主人既離，屋舍到壞，利子常存。 ^949b14

色與空一種，上至諸佛，下至螻螘，各各本來總是空。
眼是色不能見，只是真空能見；耳是色不能聞，只是真空能聞。
分為四萬八千見聞覺知，總歸六根色空，不異真空玅理。 ^949b22

因有眼故，便受其色；因有色故，便受其想；
因有想故，便受其行；因有行故，便受其識；
因有識故，便有六根名相，隨聲逐色，流浪生死，終無止住。
若要生死斷，但從一根照破，當下空寂，直下承當。
空劫以前，自己寂而常照，照而常寂，寂無所寂，
唯見於空，空無所空，八萬四千塵勞妄想，一時頓息。
人亦空，法亦空，言語道斷，心行處滅，動念即乖，安排即錯。
若能徹底無依，直下承當，亦無人，亦無佛。 ^949b30

四大五蘊，從它虗生虗沒，於自己法身總無交涉。
和光塵不染，三界獨為尊。
此長劫虗空不壞之身，會麼？
竹影掃堦塵不動，月輪穿海水無痕。
眾生法身，清淨無瑕，無染無污，壞不得，
燒不得，如蓮華不著，水心清淨。
虗空之體，在聖而不增，在凡而不減，如如不動，無欠無餘。
棒打虗空空不痛，刀碎虗空空不斷，繩縛虗空空不住，火燒虗空空不著。
虗空之體，安色空不受色，安聲空不受聲，
六道四生，一切假名，都無所受。 ^949b46

有此六根，隨順眾生。
眾生具足法身，法身有名無形。
在眼曰見，在耳曰聞，在鼻曰嗅，在舌談論，
在手執持，在足運奔。
全體起用，全體法身。
非是六根引導眾生，須是親見法身。
若得親見，轉凡成聖。 ^949c14

此六塵皆從一根上起，但去一根，反照從何而起？
若識起處，身非我有。
我身既無，十八界頓然清淨。
此十八界，因執有眼界，連累十八界，起諸惡業。
但去眼界，反照虗假，六根皆歸敗壞，總無真實，
為虗空之體，湛然常寂，亦無脩證。
那伽常在定，無有不定時，無散無亂，孤明獨照，
猶如秋月，普天匝地，光明洞耀，逈脫根塵，
體露真常，不拘文字，心性無染，本自員明，
但離妄緣，即如如佛。 ^949c22

一切眾生，展轉流浪，皆因無明歷劫受苦，
忽然自覺，掃除心地，不見有身。
身盡無明盡，萬劫塵沙之罪，一時頓息。
有身即有無明，惡業昏暗，背覺合塵。
若能於此一一轉得，凡夫即是聖人，聖人即是凡夫，
居塵不染塵，在欲而無欲，形影不存，纖毫不立。
古云：無卓錐之地，喚作無心道人。
莫道無心云是佛，無心猶隔一重關。
會麼？一片白雲橫谷口，幾多歸鳥盡迷巢。 ^949c38

既得無明盡，便無老死。
眾生顛倒，隨物流轉。
因執人我，妄心不滅。
迢迢塵劫，人我不除。
執著聲色，墮落生死。
對境目前，亦有生滅。
若是見性之人，目前無法，亦無眾生心。
脫體全忘，不存踪跡。
通身手眼，不立纖塵。
十二因緣，六度萬行，一時頓脫。
無苦無樂，無集無滅，無道無德。
到這裡脩證即不無，染污即不得，一超直入如來地。
會麼？密竹不妨流水過，山高豈礙白雲飛。
離種種見，脫體無依。
自性清淨，實無一法。
歸根得旨，念念空寂。
太虗之體，聲色不存。
如世界，如虗空，是了事清淨道人。
了得人空，名曰菩提。
了得法空，名曰薩埵。
人法俱空，名曰玅覺。 ^950a4

依此解說，得大智慧，隨機利物，引導羣迷，同到彼岸。
三界唯心，萬法唯識，體用雙行，混融歸一。
外清淨，內清淨，外空內空，當體即空。
天地未有，先有此空。
無名天地之始，有名萬物之母。
太始太初，視之不見，聽之不聞，迎之不見其首，隨之不見其後。
如千燈照室，其光遍滿，一切幻化，總無障礙。
東去無窮，西去無極，縱橫自在，拘係不能得，千聖不奈何。
若要遠離，先斷貪欲。
眾生輪迴，顛倒不息，如夢幻泡影，流轉世間，終無了期。
若有人打得透，永免顛倒夢幻。
竟者，盡也。窮盡之法，廓徹無也，萬緣頓息。
離四句，絕百非，知見無見，斯則涅槃。
如何是涅槃？咫尺之間不睹師。
迢迢空劫，盡在如今，放光動地，人法俱妄。
不見有過去、未來、現在，三世自空。
非識滅空，識性自空。 ^950a26

不生謂涅，不死謂槃。 ^950b4

波羅蜜多正法眼藏，十方諸佛依此修行，
員成正覺，自悟自性，不容記授。
若有傳授，盡是外道邪見，六代祖師自脩自證，亦無一法與人。 ^950b6

阿，言無。耨多羅，言上。
三藐三菩提，正真也。
依此四箇字脩證，直超聖果圓頓之位，不立名字。
若自學解，就人馳求，終不成就。
此呪亦是眾生具足心，得此法門，有大神通，
反真歸源，魔宮震動，心光發現，普照十方，
一切萬法，無能越者，是大明無上呪。
揭諦者，人空。又揭諦者，法空。
到空無所空，生死永斷，同到彼岸，永不受生，故曰波羅揭諦。
五欲塵勞染污，不得及本還源，歸根得旨，故曰波羅僧揭諦。
菩提是初，薩婆訶是末。
發菩提心，勇猛修行，迢出三界，了無所了，
得無所得，蕩然清淨極樂之所，故曰薩婆訶。
看讀至此，廓然頓悟。
三界，欲界、色界、無色界也。
般若波羅蜜多心經注解〔終〕
 ^950b12
