第三義疏上楞伽阿#CB02494;多羅寶經卷第三義疏上
other:: 天竺三藏求那#CB02494;陀羅　譯經
author:: 支那蕅益沙門釋智旭　疏義
pin:: 
# 一切佛語心品之三
一切佛語心品之三
orig:: 
。
commentary::  ^551b31

○第十八、意生身門二：初、許宣。
二、正說。
△今初
orig::  ^551b35

爾時世尊告大慧菩薩摩訶薩言：意生身分別通相，〔魏云意生身修行差別。
○唐云意成身差別相。〕
我今當說。諦聽諦聽，善思念之。
大慧白佛言：善哉世尊！
唯然受教。
commentary::  ^551b37

○二、正說三：初、列名。
二、釋相。三、結頌。
△今初
orig::  ^551b45

佛告大慧：有三種意生身。
云何為三？所謂：三昧樂正受意生身。
覺法自性性意生身。
種類俱生無行作意生身。
修行者了知初地上上增進相，得三種身。
commentary::  ^551c2

疏曰：三種意生身者，相似三觀之所成也。
三昧，此翻等持，亦翻正定。
以五別境中之定心所為體，於所觀境令心專注，
不散為性，智依為業。
故大涅槃云：一切眾生具足三定。
若專注佛性，則名上定；若專注四禪，則名中定；
若專注世間諸事，則名下定也。
樂者，出世寂滅樂也。
正受者，不受世間諸受，即魏譯三摩#CB02494;提，
此翻為等至也。問：三摩#CB02494;提即圓覺所謂三摩鉢提，
以起幻為行，宜屬假觀，胡得以正受釋之？
答：唯其不受諸受，故能起種種幻。
如明鏡不受諸像，故能現像；空谷不受諸響，故能答響。
不受言其當體，起幻言其功用也。
此入三昧樂意生身，藏四果、通見地以上、
別十住、圓初信皆能得之。
若在藏、通，已是真空觀成。
今約圓道言之，故云相似空觀所成耳。
覺法自性性者，知其種種差別，性相通出假，
別十行、圓八信皆能得之。
若在通、別，已是幻假觀成。
今約圓道，故云相似假觀耳。
種類俱生無行作者，一時普現一切身相而無作行，
別十迴向、圓十信皆能得之。
未證法身，猶名為意生身，故云相似中觀耳。
從初乾慧如實修行，上上增進乃能得之，所謂通入圓也。 ^551c16

△二、釋相。
orig::  ^552a6

大慧！云何三昧樂正受意生身？
謂第三第四第五地三昧樂正受故，種種自心寂靜安住，
心海起浪識相不生，知自心現境界性非性，是名三昧樂正受意生身。
commentary::  ^552a8

疏曰：三、八人地，入無間三昧；四、見地，證出世智；
五、薄地，重慮緣真，斷俱生惑，令其漸薄。
皆能體法即空，故轉識波浪不起，安住出世正受樂也。
orig::  ^552a18

大慧！云何覺法自性性意生身？
謂第八地，觀察覺了如幻等法，悉無所有，
身心轉變，得如幻三昧，及餘三昧門，無量相力自在明
〔二云神通〕，如玅華莊嚴，迅疾如意，猶如幻夢水月鏡像，
非造非所造，如造所造，一切色種種支分，
具足莊嚴，隨入一切佛剎大眾，通達自性法故
〔唐云了諸法性〕，是名覺法自性性意生身。
commentary::  ^552a24

疏曰：八辟支地正使斷盡，兼斷習氣，故能從空入假，
以如幻等諸三昧門現無量化，普入佛剎也。
此約鈍根八地被接言之。
若利根者，五、六、七地亦當可得。
orig::  ^552a38

大慧！云何種類俱生無行作意生身？
所謂覺一切佛法緣自得樂相〔唐云謂了達諸佛自證法相〕，
是名種類俱生無行作意生身。
commentary::  ^552a46

疏曰：不言在何地者，意指從八地後，接入別向圓信，
修習中觀，雖未親證自覺聖智，已能覺諸佛法，
緣其所證，自得樂相也。
二、釋相竟。 ^552b4

△三、結頌。
orig::  ^552b8

大慧！於彼三種身相，觀察覺了，應當修學。
爾時，世尊欲重宣此義，而說偈言：非我乘大乘，
非說〔唐作聲〕亦非字，非諦非解脫，非無有境界〔唐云亦非無相境〕。
然乘摩訶衍，三摩提自在，種種意生身，自在華莊嚴。
commentary::  ^552b10

疏曰：此頌意顯如來法身本非三種意生身，而三種意生身皆是法身所流布也。
初句應依二譯具足，則云：我大乘即非大乘，
亦非聲說，亦非文字，亦非四諦、三諦、二諦、
一諦，亦非解脫，亦非無相、無所有境，故不可喚作三種意生身也。
然行人若能乘於大乘，入三摩提而得自在，
則三種意生身任運先得成就，然後證大菩提。
譬如樹之生果，先有華莊嚴也。
第十八、意生身門竟。 ^552b20

○第十九、五無間業門三：初、請問。
二、許宣。三、正說。 ^552b34

△今初
orig::  ^552b36

爾時大慧菩薩摩訶薩白佛言：世尊！
如世尊說：若男子女人行五無間業，不入無擇地獄。
世尊！云何男子女人行五無間業，不入無擇地獄？
commentary::  ^552b38

疏曰：約世事論，五逆定隨無間，故名五無間業。
約觀心論，五逆定能無間證入佛法，故亦名五無間業。
一則墮獄，一不墮獄。
故大慧意欲雙問之也。 ^552b46

△二許宣。
orig::  ^552c2

佛告大慧：諦聽！諦聽！
善思念之，當為汝說。
大慧白佛言：善哉！
世尊！唯然受教。
commentary::  ^552c6

○三、正說二：初、長文，二、偈頌。
初中三：初、泛標五名，二、約觀心釋，三、約世事釋。 ^552c10

△今初
orig::  ^552c12

佛告大慧：云何五無間業？
所謂殺〔音弑〕父〔弑〕母，及害羅漢，破壞眾僧
〔二云破和合僧〕，惡心出佛身血。
commentary::  ^552c14

△二、約觀心釋。
orig::  ^552c18

大慧！云何眾生母？
謂愛更受生，貪喜俱如緣母立，無明為父生入處聚落〔唐云何者為父？
所謂無明令生六處聚落中故〕，斷二根本名害父母。
commentary::  ^552c20

疏曰：十二緣中之愛支，與貪喜俱能潤生，故名之為母。
其無明支能發業，故名之為父。
斷此發業潤生二惑，名害父母，則得無間，證三乘果也。
orig::  ^552c28

彼諸使不現，如鼠毒發諸法，究竟斷彼，名害羅漢。
commentary::  ^552c34

疏曰：下文既以心王諦佛，故今直以隨眠心所譬羅漢也。
不現，即隨眠也。無漏種子，不名粗重，不名隨眠。
有漏善及無覆無記種子，但名粗重，不名隨眠。
有覆無記及不善種子，亦名粗重，亦名隨眠。
今云諸使隨眠，即指不善有覆心所之種子也。
鼠毒發者，鼠之嚙人，瘡雖已愈，其毒遇雷即發。
眾生諸使種子亦爾，未遇緣時，不可得見，
遇緣即發，故斷彼時，名為觀心害阿羅漢。
orig::  ^552c40

云何破僧？謂異相諸陰和合積聚，究竟斷彼，名為破僧。
commentary::  ^553a8

疏曰：僧伽名和合眾，以其異姓同居而無乖諍故也。
觀心五陰異相和合成假名我，破此我執故名破和合僧。
orig::  ^553a12

大慧！不覺外自共相，自心現量七識身，
以三解脫無漏惡想，究竟斷彼七種識佛，名為惡心出佛身血。
commentary::  ^553a18

疏曰：佛者，覺也。識者，了別也。
八識皆以了別而為行相，故名為佛。
前七為能熏，第八為所熏；前七為所持，
第八為能持；前七為能依，第八為所依；
前七現行為所生，八中種子為能生。
一切諸法自相、共相，本唯心現，心外無法。
前七不覺，妄起我、法二執，二執所熏種子藏在第八識中，
復起二執現行，染汙不淨，故名為血。
前七血出，則第八之血亦出矣。
三解脫者，一空，一切空，十界皆空；一無相，
一切無相，十界皆無相；一無作，一切無作，十界皆無作。
性絕二邊，故名無漏；無所不破，故名惡想。
此是妙觀察智相應心品，能令第七前五永斷現行，
能令第八永斷種子，故云斷彼七種識佛也。
orig::  ^553a28

若男子女人，行此無間事者，名五無間，亦名無間等。
commentary::  ^553b4

疏曰：約觀心釋，故名為內，非謂在身內也。
入無間三昧，不出觀而證真如，無有能為之間隔者，
能證所證平等平等，故亦名無間等也。
二、約觀心釋竟。 ^553b12

△三、約世事釋。
orig::  ^553b18

復次，大慧！有外無間，今當演說。
汝及餘菩薩摩訶薩，聞是義已，於未來世，不墮愚癡。
云何五無間？謂先所說無間。
若行此者，於三解脫，一一不得無間等法。
〔唐云若有作者，於三解脫，不能現證。〕
commentary::  ^553b20

疏曰：約世事釋故名為外，非謂在心外也。
此五逆罪諸罪中最，縱令取相無生懺悔，
但可轉重令輕，然於現世決不能入無間三昧證三解脫也。
orig::  ^553b30

除此已，餘化神力現無間等。
謂聲聞化神力、菩薩化神力、如來化神力，
為餘作無間罪者，除疑悔過，為勸發故，神力變化現無間等。
commentary::  ^553b36

疏曰：此釋疑也。謂如佛在世時，文殊仗劒害佛，
央掘指作華冠，豈非亦是無間重罪，何以現證解脫？
故今釋云：此為勸發實造罪者，令其除疑悔過化現為之，非是實造逆罪而得現身證解脫也。
orig::  ^553b48

無有一向作無間事，不得無間等。
除覺自心現量，離身財妄想，離我我所攝受。
或時遇善知識，解脫餘趣相續妄想。
commentary::  ^553c8

疏曰：此明凡愚實造世間五逆，必當墮無間獄，終不現身證無間三昧也。
或其人宿種大乘善根，今雖迷惑造五逆罪，
尋即覺了依正皆唯心現，離我、我所執見，
又得遇善知識，如阿闍世王見佛懺悔，
得無根信，乃能轉身即悟無生法忍耳。
初長文竟。 ^553c24

△二、偈頌。
orig::  ^553c34

爾時，世尊欲重宣此義，而說偈言：貪愛名為母，
無明則為父，覺境識為佛，諸使為羅漢，
陰集名為僧，無間次第斷，謂是五無間，不入無擇獄。
commentary::  ^553c36

疏曰：此但重頌觀心釋也。
第十九五無間業門竟。 ^553c42

○第二十、佛知覺門二：初、正明佛知覺，
二、兼釋密意語。初中二：初、問，二、答。 ^553c44

△今初
orig::  ^553c46

爾時大慧菩薩復白佛言：世尊！
唯願為說佛之知覺。
〔魏云如來知覺之相。
○唐云諸佛體性。〕
世尊！何等是佛之知覺？
commentary::  ^553c48

△二答
orig::  ^554a6

佛告大慧：覺人法無我，了知二障，離二種死，
斷二煩惱，是名佛之知覺。
聲聞緣覺得此法者，亦名為佛。
以是因緣故，我說一乘。
爾時世尊欲重宣此義，而說偈言：善知二無我，
二障煩惱斷，永離二種死，是名佛知覺。
commentary::  ^554a8

疏曰：人我執障大涅槃，法我執障大菩提，
故覺二無我，則了知二障也。
四住煩惱感分段生死，無明煩惱感變易生死，
故離二死，由斷二煩惱也。
鈍根之人先觀人無我，了涅槃障，斷四住煩惱，
離分段生死，故名聲聞、緣覺。
若至三昧酒消，復入出世間上上無漏界，
滿足眾具，則亦名為佛矣。
重頌可知。初正明佛知覺竟。 ^554a18

○二、兼釋密意語二：初、釋一佛義，二、釋不說義。
初中二：初、疑問，二、答釋。 ^554a30

△今初
orig::  ^554a32

爾時大慧菩薩白佛言：世尊！
何故世尊於大眾中唱如是言：我是過去一切佛及種種受生，
我爾時作曼陀轉輪聖王〔二皆云頂生王〕、
六牙大象及鸚鵡鳥、釋提桓因〔唐云帝釋〕、善眼仙人。
如是等百千生經說。
commentary::  ^554a34

疏曰：此疑既是過去諸佛，不應復有種種受生。
既本生經所說受生百千差別，不應即是過去諸佛，故問之也。 ^554a42

○二、答釋三：初、標四平等。
二、釋四平等。三、結頌。 ^554a46

△今初
orig::  ^554a48

佛告大慧：以四等故，如來、應供、等正覺，
於大眾中，唱如是言：我爾時作拘留孫拘那含牟尼迦葉佛。
云何四等？謂字等、語等、法等、身等。
是名四等。以四種等故，如來、應供、等正覺，
於大眾中，唱如是言：
commentary::  ^554b2

疏曰：此但釋我是過去諸佛，乃密意語，
則知百千本生皆由願力化現，非密意語也。
拘留孫，此翻所應斷，亦翻作用，賢劫最初佛也。
拘那含牟尼，此翻金寂，亦翻金仙，賢劫第二佛也。
迦葉，此翻飲光，賢劫第三佛也。 ^554b14

△二、釋四平等。
orig::  ^554b22

云何字等？若字稱我為佛，彼字亦稱一切諸佛，
彼字自性無有差別，是名字等。
云何語等？謂我六十四種梵音言語相生，
彼諸如來應供等正覺亦如是六十四種梵音言語相生，
無增無減無有差別，迦陵頻伽梵音聲性。
云何身等？謂我與諸佛法身及色身相好無有差別，
除為調伏彼彼諸趣差別眾生故，示現種種差別色身，是名身等。
云何法等？謂我及彼佛得三十七菩提分法，略說佛法無障礙智。
commentary::  ^554b24

疏曰：六十四種梵音聲者，西域聲有八轉：
一、體，二、業，三、俱，四、為，五、從，六、屬，七、於，八、呼。
佛於此八轉聲各具八德：一、調和，二、柔軟，
三、諦了，四、易解，五、無錯謬，六、無雌小，七、
廣大，八、深遠。故有八八六十四相也。
迦陵頻伽，此翻妙聲，鳥、人、天等聲無能及者，故以譬佛音聲。
餘可知。 ^554b46

△三、結頌。
orig::  ^554c8

是名四等。是故如來、應供、等正覺，於大眾中唱如是言。
爾時，世尊欲重宣此義，而說偈言：迦葉拘留孫，
拘那含是我，以此四種等，我為佛子說。
commentary::  ^554c10

初釋一佛義竟。
○二、釋不說義二：初、疑問，二、答釋。 ^554c16

△今初
orig::  ^554c18

大慧復白佛言：如世尊所說：我從某夜得最正覺，
乃至某夜入般涅槃，於其中間，乃至不說一字，
亦不已說當說，不說是佛說。
世尊、如來、應供、等正覺，何因說言不說是佛說？
commentary::  ^554c20

○二、答釋三：初、標二法。
二、釋二法。三、結頌。
△今初
orig::  ^554c30

佛告大慧：我因二法故〔唐云依二密法故〕，作如是說。
云何二法？謂緣自得法〔唐云自證法〕，及本住法，是名二法。
因此二法故，我如是說。
commentary::  ^554c32

△二、釋二法。
orig::  ^554c38

云何緣自得法？若彼如來所得，我亦得之，
無增無減，緣自得法，究竟境界，離言說妄想，離字二趣。
commentary::  ^554c40

疏曰：此明能證之智不可說也。
字二趣者，能詮及所詮，如前所明。
言說及所說，皆非第一義也。
orig::  ^554c48

云何本住法？謂古先聖道，如金銀等性法界常住，若如來出世若不出世法界常住。
如趣彼城道，譬如士夫行曠野中，見向古城平坦正道，即隨入城受如意樂。
大慧！於意云何？彼作是道及城中種種樂耶？
答言：不也。佛告大慧：我及過去一切諸佛法界常住，亦復如是。
是故說言，我從某夜得最正覺，乃至其夜入般涅槃，
於其中間不說一字，亦不已說當說。
commentary::  ^555a4

疏曰：此明所證之理不可說也。
然有四悉檀因緣，故能證所證亦皆可說，
而說即無說，非以杜口結舌為無說也。
乘言滯句者，曷深思之。
二、釋二法竟。 ^555a26

△三、結頌。
orig::  ^555a32

爾時世尊欲重宣此義，而說偈言：我某夜成道，
至某夜涅槃，於此二中間，我都無所說。
緣自得法住，故我作是說〔唐云自證本住法故作是密語〕。
彼佛及與我，悉無有差別。
commentary::  ^555a34

第二十，佛知覺門竟。
○第二十一、離有無門三：初、請問，二、許宣，
三、正說。 ^555a42

△今初
orig::  ^555a44

爾時大慧菩薩復請世尊：惟願為說一切法有無有相，
令我及餘菩薩摩訶薩離有無有相，疾得阿耨多羅三藐三菩提。
commentary::  ^555a46

△二許宣。
orig::  ^555b4

佛告大慧：諦聽！諦聽！
善思念之，當為汝說。
大慧白佛言：善哉！
世尊！唯然受教。
commentary::  ^555b6

○三、正說二：初、長文；二、偈頌。
初中二：初、正明二見；二、更斥無見。 ^555b10

△今初
orig::  ^555b12

佛告大慧：此世間依有二種，謂依有及無，
墮性非性欲見，不離離相〔魏云以見有諸法見無諸法故，非究竟法生究竟想〕。
大慧！云何世間依有？
謂有世間因緣生非不有，從有生非無有生。
大慧！彼如是說者，是說世間無因。
commentary::  ^555b14

疏曰：一切諸法唯心所現，故非有、無，離於邪見。
世間眾生不達唯心，所以或墮有見，則計諸法有性；
或墮無見，則計諸法非性也。
先釋墮有見者，謂實有勝性、自在、四大、
極微、時、方、神、我等因，能生諸法，非不有因；
實有諸法，從彼因生，非不有法。
夫勝性等本非諸法之因，而妄計為因，
則昧唯心正因；世間諸法本非勝性等所生之果，
而妄計從彼因生，則昧唯心幻果。
故總斷云：是說世間無因也。
豈知世間苦、樂諸法皆以自心善、惡為因哉？
orig::  ^555b28

大慧！云何世間依無？
謂受貪、恚、癡性已，然後妄想計著貪、恚、癡性非性。
大慧！若不取有性者，性相寂靜故。
謂諸如來、聲聞、緣覺，不取貪、恚、癡性，為有為無？
commentary::  ^555b46

疏曰：墮無見者，不能永斷貪瞋癡等諸惑業根，
但以貪等現行無間，即滅妄計，性即無性。
又妄計雖行貪等，若不取著有性，則性相便自寂靜。
又妄謂諸佛二乘亦但不取貪恚癡性為有為無而已，有何貪恚癡可斷哉？
此正末世邪禪錯解覓罪了不可得之旨，
故墮惡取空見，妄謂坐斷有無兩頭，不知口便說空，
行在有中，必與善星同墮落也。
初正明二見竟。 ^555c14

△二、更斥無見。
orig::  ^555c28

大慧！此中何等為壞者？
大慧白佛言：世尊！
若彼取貪、恚、癡性，後不復取。
佛告大慧：善哉！善哉！
汝如是解。大慧！非但貪、恚、癡性非性為壞者，
於聲聞、緣覺及佛亦是壞者。
所以者何？謂內外不可得故，煩惱性異不異故。
大慧！貪、恚、癡若內若外不可得，貪、恚、癡性無身故，無取故。
〔唐云：無體性故，無可取故。〕
非佛、聲聞、緣覺是壞者，佛、聲聞、緣覺自性解脫故，縛與縛因非性故。
大慧！若有縛者，應有縛是縛因故。
〔唐云：若有能縛及以縛因，則有所縛。〕
大慧！如是說壞者，是名無有相。
大慧！因是故我說。
〔唐云：我依此義，密意而說。〕
寧取人見〔唐云：寧起我見。〕
如須彌山，不起無所有增上慢空見。
〔唐云：不起空見，懷增上慢。〕
大慧！無所有增上慢者，是名為壞，墮自共相見希望。
不知自心現量。〔唐云：不了諸法唯心所現。〕
見外性無常，剎那展轉壞。
陰界入相續，流注變滅。
離文字相妄想，是名為壞者。
〔唐云：虗妄分別，離文字相，亦成壞者。〕
commentary::  ^555c30

疏曰：前已具列有、無二見，故問：二見之中，何見能壞一切善根？
大慧深知無見過患，故決定答，佛亦決定印成之也。
謂彼現有貪、恚、癡過，妄云性即非性，則非但謗貪、
恚、癡無有作用，亦且謗佛、聲聞、緣覺非自法解脫矣。
所以者何？謂煩惱性本不在內，亦不在外，覓之原不可得故。
且其體性如幻，非異，非不異故。
若果了達內、外皆不可得，無有體性，無有可取，
則證自性解脫，無有能縛，亦無縛因，乃名佛、
聲聞、緣覺，故非壞者。
若彼現行起貪、恚、癡，則分明有受縛者。
若有受縛之人，則有能縛及縛因矣。
而又妄說為無，譬如掩耳盜鈴，亦如靈龜曳尾，豈非壞者？
是名世間所墮無有之相，反不如起我見者，
未至於撥因果，斷善根也。
初增上慢，惡取空見，仍墮自、共相見希望之中，豈了諸法皆唯心現？
以不了故，妄見外性剎那無常，計以為空，計以為離文字相。
不知此所謂空，所謂離文字相，皆是妄想分別而已。
是故有、無二見雖皆是邪，而無所有空見，
其毒尤甚，是名為壞者也。
初長文竟。 ^556a26

△二、偈頌。
orig::  ^556b12

爾時，世尊欲重宣此義，而說偈言：有無是二邊，
乃至心境界〔唐云所行〕。
淨除彼境界，平等心寂滅。
無取境界性，滅非無所有〔唐云不取於境界，非滅非所有〕。
有事悉如如，如賢聖境界。
無種而有生，生已而復滅。
因緣有非有，不住我教法。
非外道非佛，非我亦非餘。
因緣所集起，云何而得無？
誰集因緣有〔唐云誰以緣成有〕，而復說言無？
邪見論生法，妄想計有無。
若知無所生，亦復無所滅。
觀此〔唐作世〕悉空寂，有無二俱離。
commentary::  ^556b14

疏曰：初二句明有無二邊皆心所行境界，心外無境也。
次二句明不取境界，則本自寂滅也。
次四句明若不取，則既非是滅，亦非所有，
一切事物當體即是真如，如諸賢聖所證也。
次四句謂若妄計從無而有，從有復滅，
計有計無，皆非佛法也。
次六句明緣起之法皆是自心現量，法界常住，
既非佛及外道餘眾之所能作，云何而得妄撥為無？
況諦觀緣起無性，誰為集者？
既無集者，云何復說為無？
次二句總明若說有生，便是邪見；若計有無，便是妄想。
次四句結明既知無生，則亦無滅；無生無滅，當體空寂。
以無生故離有，以無滅故離無也。
第二十一、離有無門竟。 ^556b32

○第二十二、宗通門三：初、請問，二、許宣，
三、正說。 ^556c6

△今初
orig::  ^556c8

爾時大慧菩薩復白佛言：世尊！
惟願為我及諸菩薩說宗通相。
若善分別宗通相者，我及諸菩薩通達是相。
通達是相已，速成阿耨多羅三藐三菩提，不隨覺想及眾魔外道。
commentary::  ^556c10

疏曰：宗者，修行之綱要也。
通者，從因趣果之正轍也。
宗通約自行，說通約化他，故下文雙答之。 ^556c22

△二許宣。
orig::  ^556c24

佛告大慧：諦聽！諦聽！
善思念之，當為汝說。
大慧白佛言：唯然受教。
commentary::  ^556c28

○三、正說二：初、長文。
二、偈頌。
△今初
orig::  ^556c32

佛告大慧：一切聲聞、緣覺、菩薩，有二種通相，謂宗通及說通。
大慧！宗通者，謂緣自得勝進相，〔唐云謂自所證殊勝之相。〕
遠離言說文字妄想，趣無漏界自覺地自相，
遠離一切虗妄覺想，降伏一切外道眾魔，緣自覺趣光明輝發。
是明宗通相。云何說通相？
謂說九部種種教法，離異不異有無等相，
以巧方便隨順眾生，如應說法令得度脫，是名說通相。
大慧！汝及餘菩薩應當修學。
commentary::  ^556c34

疏曰：自行為宗，故離言說文字及虗妄覺，
降魔伏外，發自覺光也。
化他為說，故有大小九部教法，離諸四句，
巧便隨機，應病與藥，令得度脫也。
二者缺一不可，故誡令應當修學。 ^557a8

△二、偈頌。
orig::  ^557a14

爾時世尊欲重宣此義，而說偈言：宗及說通相，
緣自與教法，善見善分別，不隨諸覺想。
非有真實性，如愚夫妄想〔唐云如愚所分別，非是真實相〕。
云何起妄想？非性為解脫〔唐云彼豈不求度，無法而可得〕。
觀察諸有為，生滅等相續，增長於二見，顛倒無所知。
一是為真諦，無罪為涅槃〔唐云涅槃離心意，唯此一法實〕。
觀察世妄想，如幻夢芭蕉，雖〔唐作無〕有貪恚癡，而實無有人。
從愛生諸陰，有皆如幻夢。
commentary::  ^557a16

疏曰：初一偈正頌宗、說二通，後四偈皆明二通之意也。
蓋宗通者，秪是通達自心現量；說通者，秪是開示令達自心現量。
若夫愚夫妄想，分別有無、一異、俱不俱等，
並無實義，縱求解脫，終非解脫法也。
苟不達唯心，但觀察有為生滅相續，則見生處徒增有見，
逮見滅處徒增無見，是以顛倒終無所知，
而不知一是乃為真諦，無罪即為涅槃。
是故一切世法悉屬妄想，似有貪、恚、癡及人，
實無貪、恚、癡及人，雖云從愛生陰，但如幻夢而已。
悟此之謂宗通，示此之謂說通也。
第二十二、宗通門竟。 ^557a32

○第二十三、不實妄想相門三：初、請問。
二、許宣。三、正說。 ^557b2

△今初
orig::  ^557b4

爾時，大慧菩薩白佛言：世尊！
惟願為說不實妄想相。
不實妄想云何而生？
說何等法名不實妄想？
於何等法中不實妄想？
commentary::  ^557b8

疏曰：不實妄想相，即虗妄分別相，此總問也。
一問云何而生，二問說何等法以為其體，即唐是何而生句也。
三問於何法中而生，即唐因何而生，誰之所生二句也。
唐更加總結一句。 ^557b18

△二許宣。
orig::  ^557b24

佛告大慧：善哉善哉！
能問如來如是之義，多所饒益多所安樂，哀愍世間一切天人。
諦聽諦聽！善思念之！
當為汝說。大慧白佛言：善哉世尊！
唯然受教。
commentary::  ^557b26

○三、正說二：初、長文；二、偈頌。
初中二：初、正答所問；二、更釋所疑。 ^557b32

△今初
orig::  ^557b34

佛告大慧：種種義、種種不實妄想、計著妄想生。
commentary::  ^557b36

疏曰：此答云何而生？
謂由不了唯心故生也。
orig::  ^557b42

大慧，攝所攝計著，不知自心現量，及墮有無見，增長外道見妄想習氣。
commentary::  ^557b44

疏曰：此答以何為體？
謂以計著能所有無，增長外道習氣為其體也。
orig::  ^557c6

計著外種種義，心心數妄想，計著我我所生。
commentary::  ^557c10

疏曰：此答於何等法中不實妄想？
謂因執著外種種義而生，即心心數之所生也。
據唐譯則以我我所句，結答何故名為虗妄分別。
初正答所問竟。 ^557c20

○二、更釋所疑二：初、疑問，二、答釋。 ^557c24

△今初
orig::  ^557c26

大慧白佛言：世尊，若種種義、種種不實妄想計著，
妄想生攝、所攝計著，不知自心現量，及墮有無見，
增長外道見妄想習氣，計著外種種義，
心、心數妄想，我、我所計著生。
commentary::  ^557c28

疏曰：此牒佛答以啟難端也。
唐譯略而不存。
orig::  ^557c36

世尊！若如是，外種種義相墮有無相，離性非性，離見相。
〔唐云：若如是者，外種種義性離有無，起諸見相。〕
世尊！第一義亦如是，離量、根、分、譬、因、相。
世尊！何故一處妄想不實義種種性計著妄想生，非計著第一義處相妄想生？
將無世尊說邪因論耶？
說一生一不生？
commentary::  ^557c38

疏曰：此以世諦例第一義，同皆離有無相，
何故但說於世諦中而生妄想，不說於第一義生妄想耶？
又世諦既如幻事，非有非無，則妄想分別亦如幻事，
亦非有無，何言妄想墮有無見耶？
初疑問竟。 ^558a12

△二、答釋。
orig::  ^558a18

佛告大慧：非妄想一生一不生〔唐云分別不生不滅〕。
所以者何？謂有無妄想不生故，外現性非性覺自心現量妄想不生。
大慧！我說餘愚夫自心種種妄想相故，事業在前種種妄想性相計著生。
云何愚夫得離我我所計著見，離作所作因緣過？
覺自妄想心量身心轉變，究竟明解一切地如來自覺境界
〔唐云善明諸地入佛境界〕，離五法自性事見妄想〔唐云捨五法自性諸分別見〕。
以是因緣故，我說妄想從種種不實義計著生，
知如實義，得解脫自心種種妄想。
commentary::  ^558a22

疏曰：此明若達唯心，則有無妄想不生。
世諦本即第一義諦，但由愚夫不了唯心，
故於自心所現境界妄計有無，則第一義便成世諦。
非謂二諦各有自體，而云一生妄想，一不生妄想也。
是故為說種種諸義皆唯心現，非有非無，
莫墮有無見中，令其得斷我、我所見，離作、
所作諸惡因緣，乃至入如來境也。
由此言之，則虗妄分別，秪由執著自心所現諸境界生。
若能如實了知，即得解脫矣。
初長文竟。 ^558b2

△二、偈頌。
orig::  ^558b18

爾時世尊欲重宣此義，而說偈言：諸因及與緣，
從此生世間，妄想著四句，不知我所通。
世間非有生，亦復非無生，不從有無生，亦非非有無。
諸因及與緣，云何愚妄想？
非有亦非無，亦復非有無，如是觀世間，心轉得無我。
一切性不生，以從緣生故，一切緣所作，所作非自有。
〔唐云諸緣之所作，所作法非生。〕
事不自生事，有二事過故。
無二事過故，非有性可得。
觀諸有為法，離攀緣〔唐作能緣。〕
所緣，無心之心量，我說為心量。
〔唐云決定是唯心，故我說心量。〕
量者自性處，緣性二俱離。
性究竟妙淨，我說名心量。
施設世諦我，彼則無實事，〔唐云：施設假名我，而實不可得。〕
諸陰陰施設，無事亦復然。
〔唐云：諸蘊蘊假名，亦皆無實事。〕
有四種平等，相及因性生，〔唐云：相因及所生。〕
第三無我等，第四修修者。
妄想習氣轉，有種種心生，境界於外現，是世俗心量。
外現而非有，心見彼種種，建立於身財，我說為心量。
離一切諸見，及離想所想，無得亦無生，我說為心量。
非性非非性，性非性悉離，謂彼心解脫，我說為心量。
如如與空際，涅槃及法界，種種意生身，
〔魏云：意身身心等。〕
我說為心量。〔魏皆云：故我說唯心。〕
commentary::  ^558b20

疏曰：初四句直明世間因緣生法本離四句，即是如來所通達之第一義諦。
但以妄想著四句故，不知我所通也。
次六句重明世間非四句生，而愚夫妄想分別諸因緣起皆非理也。
非有生者，非勝性等邪因生也。
非無生者，非自生也。
不從有無生者，不共生也。
亦非非有無者，不無因生也。
既非有無四句所生，則凡世間所謂諸因與緣，但是愚夫妄想分別而已。
次非有等四句，明離四句觀察，則可悟二無我也。
次一切性等四句，明從緣生法即是不生，以諸緣所作非自有生故也。
次四句明因緣既不生果，則果亦不自生果。
果若生果，則有二果。
既無二果，則非有性明矣。
次四句明有為諸法離能所緣，故是唯心。
次四句明離緣離法究竟妙淨，亦是唯心。
次四句明假名我法並無實事。
次四句明相平等、因平等、生平等、無我平等，應修觀察。
次妄想習氣四句，明分別性惟心。
次外現等四句，明緣起性唯心。
後三偈皆明成自性唯心也。
於中離一切諸見四句，是明見道正智唯心。
非性非非性四句，是明修道正智唯心。
如如與空際四句，是明究竟所證真如亦唯心也。
第二十三不實妄想相門竟。 ^558c24

○第二十四、善語義門三：初、正明語義，
二、兼辨智識，三、破外道轉變論。
初中三：初、請問，二、許宣，三、正說。 ^559a16

△今初
orig::  ^559a20

爾時大慧菩薩白佛言：世尊！
如世尊所說，菩薩摩訶薩當善語義。
云何為菩薩善語義？
云何為語？云何為義？
commentary::  ^559a22

△二許宣。
orig::  ^559a28

佛告大慧：諦聽！諦聽！
善思念之，當為汝說。
大慧白佛言：善哉！
世尊！唯然受教。
commentary::  ^559a30

○三、正說二：初、正明語義，二、破言說妄想。
△今初
orig::  ^559a34

佛告大慧：云何為語？
謂言字妄想和合，依咽喉脣舌齒齗頰輔，
因彼我言說妄想習氣計著生，是名為語。
大慧！云何為義？謂離一切妄想相言說相，是名為義。
大慧！菩薩摩訶薩於如是義，獨一靜處聞思修慧，
緣自覺了向涅槃城，習氣身轉變已自覺境界，
觀地地中間勝進義相，是名菩薩摩訶薩善義。
commentary::  ^559a36

疏曰：語者，言語音聲，是能詮相。
義者，如人飲水，冷煖自知，非言音之可及也。
orig::  ^559b8

復次，大慧！善語義菩薩摩訶薩，觀語與義非異非不異，觀義與語亦復如是。
若語異義者，則不因語辨義，而以語入義，如燈照色。
commentary::  ^559b12

疏曰：語如燈，義如色，譬如因燈照色。
燈之與色，非異不異，故因語辨義，亦非異非不異也。
前已分釋語義，顯非不異，今意欲顯非異耳。
初正明語義竟。 ^559b22

○二、破言說妄想二：初、長文，二、偈頌。
△今初
orig::  ^559b28

復次，大慧！不生不滅、自性、涅槃、三乘、一乘、
心自性等，如緣言說義計著，墮建立及誹謗見，
異建立、異妄想，如幻種種妄想現。
譬如種種幻，凡愚眾生作異妄想，非聖賢也。
commentary::  ^559b30

疏曰：前門已明如如空際皆唯心量，今恐如言取義之人，
還於此等語言計有計無，墮建立誹謗見中。
故譬以幻事，不應計其實有實無也。 ^559b44

△二、偈頌。
orig::  ^559b48

爾時世尊欲重宣此義，而說偈言：彼言說妄想，
建立於諸法，以彼建立故，死墮泥犂中。
陰中無有我，陰非即是我，不如彼妄想，
亦復非無我〔唐云不如彼分別亦復非無有〕。
一切悉有性，如凡愚妄想〔唐云如愚所分別一切皆有性〕，
若如彼所見，一切應見諦。
一切法無性，淨穢悉無有，不實如彼見
〔唐云不如彼所見〕，亦非無所有。
commentary::  ^559c2

疏曰：此重明隨言取義之過也。
夫一切法性，本不可說，以四悉檀因緣，
作種種說，貴在因語辨義。
若隨言取義，妄計實有不生不滅等法，
執性廢修，或妄撥總無不生不滅等性，
誹謗正法，此則於無可建立中，建立有無二種邪見，安得不墮泥犂中耶？
然外道妄想分別，不出四句，或計陰中有我，
或計我中有陰，或計陰即是我，或計陰不即我，但是我所。
今以正觀推之，故云陰中無有我，陰非即是我，
乃略破二句，例餘二句也。
不如彼妄想者，結其四句皆非也。
亦復非無我者，破其轉計斷滅，撥無假名我法也。
次一偈縱破，謂若使一切悉有性，如凡愚所妄想者，
則實有而見有，皆應名為見諦，不復名顛倒矣。
次一偈正明無性，殊不知一切染淨諸法，
悉無所有，不同彼外道之見，而亦非斷滅無所有也。
初正明語義竟。 ^559c18

○二、兼辨智識二：初、長文，二、偈頌。 ^559c46

△今初
orig::  ^559c48

復次，大慧！智識相今當說。
若善分別智識相者，汝及諸菩薩則能通達智識之相，疾得阿耨多羅三藐三菩提。
commentary::  ^560a2

疏曰：智者，別境五心所之一，亦名為慧。
或云因中名慧，果上名智，一往語耳。
因亦可名智，果亦可名慧也。
識者，八心王之總稱，亦攝心所定相應故。
夫智有邪正，識有染淨，非必智勝而識劣也。
特以施化門中，每作轉識成智等說，欲人因語辯義，故今更分別之。
雖分別而不隨言取義，故名為善也。
orig::  ^560a8

大慧！彼智有三種，謂世間、出世間、出世間上上。
云何世間智？謂一切外道凡夫計著有無。
云何出世間智？謂一切聲聞緣覺墮自共相希望計著。
云何出世間上上智？
謂諸佛菩薩觀無所有法，見不生不滅離有無品如來地，人法無我緣自得生。
大慧！彼生滅者是識，不生不滅者是智。
復次，墮相無相及墮有無種種相因是識，超無有相是智。
復次，長養相是識，非長養相是智。
commentary::  ^560a20

疏曰：先明智有三種，智是心所，必與心王相應，此顯智識皆通上中下也。
次明生滅者是識等，此顯施化門中別以世智出世智皆名為識，
出世上上智乃名為智，令人轉識成智也。
長養相唐作有積集相，非長養相唐作無積集相。
蓋有漏現種互為因果，故有積集長養；
無漏損生，故無積集長養相也。
orig::  ^560a38

復次，有三種智，謂知生滅〔二譯皆列在第二〕、
知自共相〔二譯皆列在第一〕、知不生不滅。
commentary::  ^560b4

疏曰：此明諸佛菩薩具此三種智也。
知生滅者，凡外妄計生滅有無，不知生滅之義；
諸佛菩薩亦有世智，能知彼生滅法，而不妄計為有無也。
知自共相者，二乘著自共相，不知自共相義；
諸佛菩薩亦有出世之智，能知自共相法，而無希望計著也。
或依二譯，則凡外執自共相為實為常，
諸佛菩薩能知自共相非實非常；二乘執自共相實有生滅，
諸佛菩薩能知生滅法並皆無性也。
此二皆是權智。第三、知不生不滅即是實智。
orig::  ^560b8

復次，無礙相是智，境界種種礙相是識。
復次，三事和合生方便相是識，無事方便自性相是智。
復次，得相是識，不得相是智；自得聖智境界，
不出不入故，如水中月。
commentary::  ^560b26

疏曰：此重約施化門中以辨智識差別相也。
謂不論知生滅、知自共相、知不生不滅，
但令了達心外無法，則無礙相，故名為智。
若妄見有種種境界礙相，所謂若生滅礙相、
若自共相礙相、若不生不滅礙相，即皆是識也。
又若必藉根、境、作意三事方便和合，方得生起，
則名為識；若無事方便，性自神解，乃名為智。
又若不達唯心，妄見有相可得，則名為識；
了達唯心，能知相不可得，則名為智。
以證自覺聖智境界者，知一切法即心自性，
不出不入，譬如水中月故。
如此分別，令人轉識成智，皆須因語辨義，不可隨言取義也。
初長文竟。 ^560b34

△二、偈頌。
orig::  ^560c6

爾時，世尊欲重宣此義，而說偈言：採集業為識，
不採集為智，觀察一切法，通達無所有，
逮得自在力，是則名為慧。
縛境界為心，覺想生為智，無所有及勝，
慧則從是生〔唐云無相及增勝，智慧於中起〕。
心意及與識，遠離思惟想，得無思想法。
佛子非聲聞，寂靜勝進忍，如來清淨智，
生於善勝義，所行悉遠離〔唐云遠離諸所行〕。
我有三種智，聖開發真實，於彼想思惟，悉攝受諸性。
二乘不相應，智離諸所有，計著於自性，
從諸聲聞生，超度諸心量，如來智清淨
〔唐云如來智無垢，了達唯心故〕。
commentary::  ^560c8

疏曰：初十句重頌智、識之相，亦於施化門中以心、
識為所轉捨，智、慧為所轉得也。
次四句明心、意、識本離分別，但佛子知其平等無相，聲聞不能知也。
次四句明佛子之能證、所證同於如來，
能即非能，所即非所，故云所行悉遠離也。
次四句重頌佛有三智，既能照真，又能了俗也。
次二句明三智雙照真、俗，皆非二乘所能相應。
後四句結明聲聞智不同如來智也。
二、兼辨智、識竟。 ^560c32

○三、破外道轉變論二：初、長文，二、偈頌。
初中三：初、總敘九種，二、就一種別破，三、結破。 ^560c46

△今初
orig::  ^561a2

復次，大慧！外道有九種轉變論，外道轉變見生，
所謂：形處轉變、相轉變、因轉變、成轉變
〔二云相應〕、見轉變、性轉變〔二云生〕、緣分明轉變、
所作分明轉變、事轉變〔二云物〕。
大慧！是名九種轉變見，一切外道因是起有無生轉變論。
commentary::  ^561a4

疏曰：此明外道不達唯心，故於九種虗妄轉變而起見執，遂生九種轉變論也。
形者，長短、方圓、大小等形量也。
相者，狀貌也。因者，種子也。
成者，現行相應法也。
見者，能見也。性者，所見暫有名生之法也。
緣分明者，能作之眾緣也。
所作分明者，眾緣之所作也。
事者，物之當體也。
皆如幻夢，非有非無。
外道見其轉變，不達唯心，故或計轉變從有生，或計轉變從無生也。 ^561a18

△二、就一種別破。
orig::  ^561a32

云何形處轉變？謂形處異見。
譬如金變作諸器物，則有種種形處顯現，
非金性變；一切性變亦復如是。
commentary::  ^561a34

疏曰：心外無金，心外無器。
以自心所現之金，作自心所現之器，如夢中金作夢中器。
不可謂定無，不可謂實有，不可謂定不轉變，不可謂定有轉變。
又金可譬藏性，器可譬十法界。
藏性不變隨緣，譬如金之舉體作器。
藏性隨緣不變，譬如器形不同金，金性如故也。
orig::  ^561a38

或有外道作如是妄想，乃至事變妄想，
彼非如非異妄想故，如是一切性轉變當知。
commentary::  ^561b2

疏曰：此正顯外道不知心外無法，故作形處轉變妄想分別，
乃至作事轉變妄想分別也。
心外無實轉變，故非如是有。
此唯心轉變，故非別異。
形處轉變既爾，餘一切轉變皆可例知也。
orig::  ^561b10

如乳酪酒果等熟，外道轉變妄想，彼亦無有轉變。
若有若無，自心現外性非性。
commentary::  ^561b18

疏曰：乳變為酪，酪變為生熟酥等，酒之與果，
亦皆從生至熟，當知並是自心所現相分。
心外無法，不可說定有轉變，不可說定無轉變也。
而外道乃作轉變妄想，何哉？
二、就一種別破竟。 ^561b24

△三、結破。
orig::  ^561b30

大慧！如是凡愚眾生，自妄想修習生。
大慧！無有法若生若滅，如見幻夢色生。
commentary::  ^561b32

疏曰：幻夢所見諸色，有而非有，故無生滅。
一切諸法皆唯心現，亦無生滅。
但由妄想分別習氣，妄計有生滅耳。
初長文竟。 ^561b40

△二、偈頌。
orig::  ^561b44

爾時世尊欲重宣此義，而說偈言：形處時轉變，
四大種諸根，中陰漸次生，妄想非明智。
最勝於緣起，非如彼妄想〔唐云諸佛不分別緣起及世間〕。
然世間緣起，如乾闥婆城。
commentary::  ^561b46

疏曰：世間妄計轉變之相，莫甚於托胎受生一事，
故頌特明其為妄想分別，非明智也。
佛於緣起，不說實有，亦不說斷無，但如乾闥婆城，
有即非有，非有似有而已。
第二十四善語義門竟。
楞伽阿#CB02494;多羅寶經卷第三義疏上第三義疏下楞伽阿#CB02494;多羅寶經卷第三義疏下
commentary::  ^561c6

○第二十五、相續解脫義門三：初、請問。
二、許宣。三、正說。 ^561c22

△今初
orig::  ^561c24

爾時，大慧菩薩復白佛言：世尊！
惟願為說一切法相續義、解脫義。
若善分別一切法相續不相續相，我及諸菩薩善解一切相續巧方便，
不墮如所說義計著相續〔唐云不墮如言取義深密執著〕，
善於一切諸法相續不相續相，及離言說文字妄想覺，
遊行一切諸佛剎土，無量大眾力自在通總持之印，
種種變化光明照曜覺慧，善入十無盡句無方便行
〔唐云無功用〕，猶如日月摩尼四大，於一切地離自妄想相見，
見一切法如幻夢等入佛地身，於一切眾生界隨其所應而為說法而引導之，
悉令安住一切諸法如幻夢等，離有無品及生滅妄想異言說義
〔唐云斷生滅執不著言說〕，其身轉勝。
commentary::  ^561c26

疏曰：此承上文善語義而起問也。
隨言取義，則執著轉深，名相續義。
因語辨義，則如燈照色，名解脫義。
知此二義，則知病識藥，應病與藥，故能自利利他，乃至證得轉依也。 ^562a10

△二許宣。
orig::  ^562a16

佛告大慧：善哉！善哉！
諦聽！諦聽！善思念之，當為汝說。
大慧白佛言：唯然受教。
commentary::  ^562a18

○三、正說二：初、正答所問，二、更釋疑妨。
初中二：初、長文，二、偈頌。 ^562a22

△今初
orig::  ^562a24

佛告大慧：無量一切諸法，如所說義計著相續。
所謂：相計著相續，緣計著相續，性非性計著相續，
生不生妄想計著相續，滅不滅妄想計著相續，
乘非乘妄想計著相續，有為無為妄想計著相續，
地地自相妄想計著相續，自妄想無間妄想計著相續
〔唐云自分別現證執著〕，有無品外道依妄想計著相續
〔唐云外道宗有無品執著〕，三乘一乘無間妄想計著相續。
復次，大慧！此及餘凡愚眾生自妄想相續，
以此相續故，凡愚妄想如蠶作繭，以妄想絲自纏纏他，有無有相續相計著。
commentary::  ^562a26

疏曰：此先明相續義也。
隨所說義而起計著，堅密難斷，故名相續。
其所執著，總不出有無二句也。
orig::  ^562b4

復次，大慧！彼中亦無相續及不相續相。
見一切法寂靜，妄想不生故，菩薩摩訶薩見一切法寂靜。
復次，大慧！覺外性非性自心現相無所有，
隨順觀察自心現量有無一切性無相，
見相續寂靜故，於一切法無相續不相續相。
復次，大慧！彼中無有若縛若解，餘墮不如實覺知有縛有解。
所以者何？謂於一切法有無，有無眾生可得故。
commentary::  ^562b8

疏曰：此正明解脫義也。
不相續非對相續言也，解非對縛言也。
了知本無相續及不相續，本無縛解，乃名真解脫義耳。
orig::  ^562b32

復次，大慧！愚夫有三相續，謂貪、恚、癡及愛，未來有喜愛俱。
以此相續故，有趣相續。
彼相續者，續五趣。
大慧！相續斷者，無有相續不相續相〔唐云密縛若斷是則無有密非密相〕。
commentary::  ^562b38

疏曰：初番意明分別惑相續義、解脫義，
此番意明俱生惑相續義、解脫義也。
orig::  ^562b46

復次，大慧！三和合緣作方便計著，識相續無間生，方便計著則有相續。
三和合緣識斷見三解脫，一切相續不生。
commentary::  ^562c2

疏曰：前二番既明見思集諦相續及解脫義，此一番乃明諸識苦諦相續及解脫義也。
初長文竟。 ^562c12

△二偈
orig::  ^562c14

爾時世尊欲重宣此義，而說偈言：不真實妄想，
是說相續相，若知彼真實，相續網則斷。
於諸性無知，隨言說攝受，譬如彼蠶蟲，結網而自纏。
愚夫妄想縛，相續不觀察。
commentary::  ^562c18

初、正答所問竟。
○二、更釋疑妨二：初、釋疑，二、釋妨。
初中四：初、疑問，二、答釋，三、重難，四、重答。 ^562c30

△今初
orig::  ^562c32

大慧復白佛言：如世尊所說：以彼彼妄想，
妄想彼彼性，非有彼自性，但妄想自性耳。
世尊！若但妄想自性非性自性相待者，非為世尊如是說煩惱清淨無性過耶？
一切法妄想自性非性故。
commentary::  ^562c34

疏曰：此牒世尊常所說義而疑難也。
唐譯簡明。
△二、答釋。
orig::  ^562c46

佛告大慧：如是，如是，如汝所說。
大慧，非如愚夫性自性妄想真實，此妄想自性非有性自性相。
然大慧，如聖智有性自性，聖知、聖見、聖慧眼如是性自性知。
commentary::  ^563a2

疏曰：凡愚妄想分別，譬如見繩為蛇，蛇非有也。
聖者慧眼知見，譬如了繩即麻，麻非無也。 ^563a14

△三重難。
orig::  ^563a16

大慧白佛言：若使如聖，以聖知聖見聖慧眼，
非天眼非肉眼，性自性如是知，非如愚夫妄想。
世尊！云何愚夫離是妄想？
不覺聖性事故。
commentary::  ^563a18

疏曰：此且以凡夫不能覺了聖法為難端也。
謂凡愚無聖慧眼，不見法性，云何能離妄分別耶？
orig::  ^563a28

世尊！彼亦非顛倒非不顛倒。
所以者何？謂不覺聖事性自性故〔唐云不見聖人所見法故〕，
不見離有無相故。
commentary::  ^563a32

疏曰：此正興難辭也。
如聖人不見凡愚所見諸法，名非顛倒。
今凡愚不見聖人所見法性，亦應名非顛倒。
不見離有無相，故云非不顛倒。
此易可知。
orig::  ^563a38

世尊！聖亦不如是見如事妄想，不以自相境界為境界故。
世尊！彼亦性自性相妄想自性如是現
〔唐云彼亦見有諸法性相如妄執性而顯現故〕，
不說因無因故〔唐云不說有因及無因故〕，
謂墮性相見故〔唐云墮於諸法性相見故〕，
異境界非如彼等如是無窮過〔唐云其餘境界既不同此，如是則成無窮之失〕。
世尊！不覺性自性相故〔唐云孰能於法了知性相〕。
commentary::  ^563a44

疏曰：此更難聖眼所見諸法自性，濫同凡愚妄分別事也。
故曰：聖亦不應如是見諸法性，猶如凡愚之事。
妄想既有諸法自性可得，則非自覺聖智所行境界相故。
彼亦見有諸法性自性相，還如妄想自性而顯現故。
夫妄想所見諸法，實非有因無因。
今聖眼所見法性，亦不說有因無因，故亦墮諸法性相見故。
其餘凡夫所見境界，既不同此，安知餘皆顛倒？
此不顛倒，儻更有人不如是見，則又以此為顛倒矣。
豈不成無窮之過失耶？
然則聖不見有凡境，則以凡為顛倒。
凡不見有聖境，亦可以聖為顛倒。
譬如魚龍見水為窟宅，則以餓鬼為顛倒。
餓鬼見水為膿血猛#CB08504;等，亦可以魚龍為顛倒也。
究竟孰能了知諸法之性相耶？
orig::  ^563b12

世尊！亦非妄想自性因性自性相，彼云何妄想非妄想如實知妄想？
世尊！妄想異、自性相異？
世尊！不相似因妄想自性相〔唐云因不相似云何諸法而由分別〕？
彼云何各各不妄想而愚夫不如實知？
然為眾生離妄想故，說如妄想相不如實有？
commentary::  ^563b38

疏曰：此更以凡聖所見不同，而展轉互難也。
謂世尊平日說諸法無性，皆因妄分別有。
今說聖眼所見諸法自性，則不因妄分別有。
則平日所謂以分別故，而有諸法，其義墮矣。
彼云何在凡則名妄想分別，在聖則非妄想分別，而又能如實知妄想分別耶？
且夫妄想分別，與諸法自性，其相各異，其因亦不相似。
云何獨言凡夫之妄想分別，為諸法自性相之因由耶？
又若聖眼所見諸法自性，既非妄想分別，
則凡愚所見諸法性相，亦應非妄想分別矣。
彼云何各各不是妄想分別，而獨謂愚夫不如實知耶？
又何須作如是言，為令眾生離妄想故，
說如妄想分別所見法相，為不如實有耶？
orig::  ^563c8

世尊何故遮眾生有無見事，自性計著，
聖智所行境界，計著墮有見，說空法非性，而說聖智自性事？
commentary::  ^563c32

疏曰：此結難也。三重難竟。
△四重答
orig::  ^563c42

佛告大慧：非我說空法非性，亦不墮有見，說聖智自性事。
然為令眾生離恐怖句故，眾生無始以來，
計著性自性相，聖智事自性，計著相見說空法。
commentary::  ^563c44

疏曰：此明聖智自性事非空非有，能破空有二執也。
眾生著有，為說寂靜空法，非斷空也。
眾生怖空，為說聖智性事，豈執有哉？
orig::  ^564a8

大慧！我不說性自性相。
大慧！但我住自得如實空法離惑亂相見，
離自心現性非性見，得三解脫如實印所印，
於性自性得緣自覺觀察住，離有無事見相。
commentary::  ^564a14

疏曰：此明說聖智自性事之利益也。
果能依此遠離有無之說，唯心直進，不墮凡愚妄想分別，
則能如實證得寂靜空法，離惑亂相，乃至永離有無諸著，豈同凡愚之所見哉？
初釋疑竟。 ^564a26

○二、釋妨二：初、長文。
二、偈頌。 ^564a32

△今初
orig::  ^564a34

復次，大慧！一切法不生者，菩薩摩訶薩不應立是宗〔唐云菩薩不應成立一切諸法皆悉不生〕。
所以者何？謂宗一切性非性故，及彼因生相故。
commentary::  ^564a36

疏曰：上明離有無事見相，則知一切諸法本無有生，亦無可滅矣。
夫無生無滅者，言語道斷，心行處滅。
既無有生，豈有不生？
若復於此立不生宗，則犯多過。
謂若立一切法以為前陳有法，則一切性本非性，故不可立為有法。
此一過也。若立不生為後陳宗，則必立因以成此宗。
既宗必藉立因以生其相，如何可名為不生耶？
此二過也。
orig::  ^564a44

說一切法不生宗，彼宗則壞。
彼宗一切法不生，彼宗壞者，以宗有待而生故
〔唐云何以故，彼宗有待而生故〕。
又破宗不生，入一切法故，不壞相不生故。
立一切法不生宗者，彼說則壞。
commentary::  ^564b10

疏曰：既立不生宗，則必與生相待。
待生說不生，則不生二字待生而生，何名不生？
又既云一切法不生，則不生宗入於一切法中。
而欲立此宗，仍藉因、喻等多分共成，不得廢壞其相。
若不壞因、喻等多分之相總不生者，如何能成不生之宗？
是故若欲立不生宗，便為自壞也。
orig::  ^564b22

大慧！有無不生宗，彼宗入一切性，有無相不可得。
大慧！若使彼宗不生，一切性不生而立宗，
如是彼宗壞，以有無性相不生故，不應立宗。
五分論多過故，展轉異因相故，及為作故，
不應立宗分，謂一切法不生。
commentary::  ^564b34

疏曰：若彼避有待過，更立宗云有亦不生，
無亦不生者，是不生宗徧入有無法矣。
有既不生，則有相不可得；無既不生，則無相不可得。
有無性相既不可得，何必立宗？
設欲立宗，以何為因？
以何為喻？以何為同品？
以何為異品？以何而合？
以何而離？設仍有因喻，同異合離，展轉相作，又何名有無一切法皆不生耶？
故多過而自壞也。
orig::  ^564b48

如是一切法空，如是一切法無自性，不應立宗。
commentary::  ^564c14

疏曰：說無生者，為破執有生也，非立不生宗也。
說法空者，為破執實有也，非立空宗也。
說無自性者，為破執有定性也，非立無自性宗也。
orig::  ^564c18

大慧！然菩薩摩訶薩說一切法如幻夢，
現不現相故，及見覺過故〔唐云見不見故，
一切皆是惑亂相故〕，當說一切法如幻夢性。
commentary::  ^564c24

疏曰：一切諸法皆如幻夢，非生非不生。
有時現見，則非生似生；有時不現，則非不生而似不生。
生與不生，皆是見覺惑亂過故。
若知幻夢之性，則知一切法性不變隨緣，
有生不生；隨緣不變，非生不生。
是故但云因緣所生，即空、假、中，終不妄立不生宗也。
orig::  ^564c30

除為愚夫離恐怖處故。
大慧！愚夫墮有無見，莫令彼恐怖遠離摩訶衍。
commentary::  ^564c42

疏曰：菩薩亦有時不說諸法皆如幻夢，
別說善惡因果皆不忒者，乃為愚夫離恐怖句，
應病與藥，未甞執定一說也。
若必為說如幻如夢，則彼便驚怖，遠離大乘矣。
說法不當機，於彼為非說，為實施權，循循善誘，
行菩薩道者，不可不知也。
初長文竟。 ^564c48

△二、偈頌。
orig::  ^565a8

爾時世尊欲重宣此義，而說偈言：無自性無說，無事無相續。
〔唐云無依處。〕彼愚夫妄想，如死屍惡覺。
一切法不生，非彼外道宗。
〔魏云餘見悉不成。
唐云外道所成立。〕
至竟無所生，性緣所成就。
一切法不生，慧者不作想。
彼宗因生故，覺者悉除滅。
commentary::  ^565a12

疏曰：初一偈總明一切諸法本無自性，
亦無言說，亦無事體，亦無相續。
而愚夫於中妄想分別，計有自性、言說、
事體、相續，此其惡覺如死屍也。
次一偈明一切法本自不生，不待成立。
若更欲成立之，則反成外道宗。
以諸法畢竟無所生者，因緣所生即無生故。
若彼外道既不達正因緣生法，如何能成不生宗耶？
次一偈明一切法不生，有智慧者不應分別。
葢若立宗，必待因生。
若待因生，則不生宗便壞。
是故覺者自除滅此戲論也。
orig::  ^565a30

譬如瞖目視，妄見垂髮相，計著性亦然，愚夫邪妄想。
〔唐云：諸法亦如是，凡愚妄分別。〕
施設於三有，無有事自性，施設事自性，思惟起妄想。
相事設言教，意亂極震掉。
〔唐云：假名諸事相，動亂於心意。〕
佛子能超出，遠離諸妄想。
〔唐云：佛子悉超過，遊行無分別。〕
非水水想受，〔唐云：無水取水相。〕
斯從渴愛生。愚夫如是惑，聖見則不然。
聖人見清淨，三脫三昧生，遠離於生滅，遊行無所有。
〔唐云：常行無相境。〕
修行無所有，亦無性非性。
〔唐云：修行無相境，亦復無有無。〕
性非性平等，從是生聖果。
〔唐云：有無悉平等，是故生聖果。〕
云何性非性？云何為平等？
〔唐云：云何法有無？
云何成平等？〕謂彼心不知，內外極漂動，
若能壞彼者，心則平等見。
commentary::  ^565a48

疏曰：初二句舉譬，次八句法合，皆明迷之失也。
佛子二句，明悟之得也。
次三句，重譬迷者之失。
次聖見等九句，重明悟者之得。
悟平等故，而生聖果，聖果不墮有無明矣。
次二句，重雙徵迷悟。
後四句，乃雙釋迷悟也。
第二十五相續解脫義門竟。 ^565b28

○第二十六、智不得境門二：初、正明智體，
二、兼明二通。初中二：初、難問，二、答釋。 ^565b36

△今初
orig::  ^565b40

爾時大慧菩薩復白佛言：世尊！
如世尊說，如攀緣事智慧不得，是施設量建立。
施設所攝受非性，攝受亦非性〔唐云無所取故亦無能取〕，
以無攝故智則不生，唯施設名耳〔唐云能取所取二俱無故不起分別說名為智〕。
commentary::  ^565b42

疏曰：此述世尊常所說法，以起難端也。
葢一切境界，本唯心現，心外無法。
凡愚不了，起我法執，似有我法種種相現。
此所現相，皆假施設，都不可得。
若能唯心直進，了知境界，但是假名，不可得者，則無所取。
既無所取，則能取亦無。
能所既無，不起分別，親證真如，說名為根本正智。
此根本正智，體是無漏，乃轉識所成。
譬如轉冰成水，但轉其名，而無實性，非別有智相生也。
orig::  ^565c4

云何？世尊！為不覺性自相共相異不異故，智不得耶？
為自相共相種種性自性相隱蔽故，智不得耶？
為山巖石壁地水火風障故，智不得耶？
為極遠極近故，智不得耶？
為老小盲冥諸根不具故，智不得耶？
commentary::  ^565c20

疏曰：六祖有云：法法皆通，法法皆備，而無一法可得，名最上乘。
葢由洞了諸法性相，無非即心自性。
所以真俗並照，空有俱明。
如明淨眼，見空見色。
非以拍盲無所分別，名為根本智也。
末世義學，才欲通一切法，備一切法，則必心外取法。
不知本無一法可得，固為大惑。
而末世邪禪，但高談無法可得，實未嘗法法皆通，法法皆備。
豈非不了自相共相，異不異故，而言不得。
何異山巖等所覆障，極遠極近，老小盲冥，
諸根不具故，而言不得耶。
大慧懸知末世禪病，故特發此難端也。
orig::  ^565c36

世尊！若不覺自共相異不異，智不得者，
不應說智，應說無智，以有事不得故。
〔唐云：以有境界而不知故。〕
若復種種自共相性，自性相隱蔽故，智不得者，
彼亦無智，非是智。
世尊！有爾#CB08504;故智生，
非無性會爾#CB08504;，故名為智。
〔唐云：此亦非智，以知於境，說名為智，非不知故。〕
若山巖石壁，地水火風，極遠極近，老小盲冥，
諸根不具，智不得者，此亦非智，應是無智，以有事不可得故。
〔唐云：以有境界，智不具足，而不知故。〕
commentary::  ^566a8

疏曰：此正成難意也。
爾燄謂所知境界，餘並可知。
初難問竟。 ^566a24

○二、答釋二：初、長文，二、偈頌。
△今初
orig::  ^566a26

佛告大慧：不如是無智，應是智，非非智。
我不如是隱覆說。
攀緣事，智慧不得，是施設量建立。
〔唐云：我言境界，惟是假名，不可得者。〕
覺自心現量，〔唐云：以了但是自心所現。〕
有無有，外性非性，知而事不得。
〔唐云：外法有無，智慧於中，畢竟無得。〕
不得故，智於爾#CB08504;不生。
〔唐云：以無得故，爾燄不起。〕
順三解脫，智亦不得。
〔唐云：入三脫門，智體亦忘。〕
非妄想者，無始性非性虗偽習智，作如是知。
是知彼不知。〔唐云：如是而知，名為不知。〕
故於外事處所，相性無性，妄想不斷，自心現量建立。
說我我所相，攝受計著，不覺自心現量，於智爾#CB08504;而起妄想。
妄想故，外性非性，觀察不得，依於斷見。
commentary::  ^566a28

疏曰：此明了境唯心，故無境可得，智體亦忘，乃是真智。
非同大慧所問，實有外境而不能知之無智也。
若不了唯心，計著外法有性無性，如是之知，即是不知。
若不了外法體非有無，則智及境界分別宛然。
而又柏盲言不可得，是即依於斷見，其實何能斷哉？
欲離有無斷常妄想分別，必須了境唯心。
所以唯心直進，為此經之宗要也。 ^566b14

△二、偈頌。
orig::  ^566b26

爾時世尊欲重宣此義，而說偈言：有諸攀緣事，
智慧不覺察，〔唐云若有於所緣，智慧不觀見。〕
此無智非智，是妄想者說。
於不異相性，智慧不觀察，障礙及遠近，是名為邪智。
老小諸盲冥，而智慧不生，而實有爾#CB08504;，
〔唐云而實有境界，不能生智慧。〕
是亦說邪智。
commentary::  ^566b28

疏曰：此頌但斥所問之非，所以深警末世邪禪也。
初正明智體竟。 ^566b40

○二、兼明二通三：初、承前訶責不了自宗，
二、因問許宣，三、正明二種法通。 ^566b42

△今初
orig::  ^566b44

復次，大慧！愚癡凡夫無始虗偽惡邪妄想之所迴轉，
迴轉時自宗通及說通不善了知，著自心現外性相故著方便說，
於自宗四句清淨通相不善分別。
commentary::  ^566b46

疏曰：前明宗通、說通二相，總約三乘自行化他言之。
今明自宗通及說通，惟約圓頓自行化他言之。
故自宗通，唐譯名如實也。
自宗四句清淨通相者，如實圓理，本離四句，故名清淨。
如實修習，名自宗通。
以四悉檀因緣方便，為人分別演說，為實施權，
開權顯實，皆名為說通也。 ^566c8

△二因問許宣。
orig::  ^566c18

大慧白佛言：誠如尊教，唯願世尊為我分別說通及宗通，
我及餘菩薩摩訶薩善於二通，來世凡夫聲聞緣覺不得其短。
佛告大慧：善哉善哉！
諦聽諦聽！善思念之！
當為汝說。大慧白佛言：唯然受教。
commentary::  ^566c20

○三、正明二種法，通二：初、長文，二、偈頌。
△今初
orig::  ^566c28

佛告大慧：三世如來有二種法通，謂說通及自宗通〔唐云謂如實法及言說法〕。
說通者，謂隨眾生心之所應，為說種種眾具契經
〔唐云諸方便教〕，是名說通。
自宗通者，謂修行者離自心現種種妄想，
謂不墮一異俱不俱品，超度一切心意意識，
自覺聖境界離因成見相，一切外道聲聞緣覺墮二邊者所不能知，
我說是名自宗通法。
大慧！是名自宗通及說通相，汝及餘菩薩摩訶薩應當修學。
commentary::  ^566c30

疏曰：宗通而說不通，何以化他？
說通而宗不通，何以自行？
又宗既不通，則說何能通？
如未飲食，何能辨味？
說苟不通，則何名宗通？
如不見色，豈名見空？
是知宗說本自不二，特約自行化他說有二耳。
菩薩應當修學此權實不二法門也。 ^566c48

△二、偈頌。
orig::  ^567a8

爾時世尊欲重宣此義，而說偈言：我謂二種通，宗通及言說。
說者授童蒙，宗為修行者。
commentary::  ^567a10

疏曰：既授童蒙，理須權實並用，四悉隨機。
既為修行，則唯有自覺聖智境界而已。
第二十六、智不得境門竟。 ^567a14

○第二十七、勿習近世論門。
文分為二：初、長文，二、偈頌。
初中二：初、正斥世論，二、轉釋疑問。
初中二：初、請問，二、示答。 ^567a18

△今初
orig::  ^567a22

爾時，大慧菩薩白佛言：世尊！
如世尊一時說言：世間諸論種種辯說，慎勿習近。
若習近者，攝受貪欲，不攝受法。
世尊！何故作如是說？
commentary::  ^567a26

疏曰：盧伽耶陀，亦云路伽耶陀，此翻世間論也。
△二、示答
orig::  ^567a32

佛告大慧：世間言論種種句味，因緣譬喻採集莊嚴，
誘引誑惑愚癡凡夫，不入真實自通，不覺一切法，妄想顛倒墮於二邊。
凡愚癡惑而自破壞，諸趣相續不得解脫，
不能覺知自心現量，不離外性自心妄想計著。
是故世間言論種種辯說，不脫生老病死、
憂悲苦惱、誑惑迷亂。
commentary::  ^567a36

疏曰：此總斥世論無益有損也。
文並易知。
orig::  ^567a48

大慧！釋提桓因廣解眾論，自造聲論。
彼世論者，有一弟子持龍形像〔唐云現作龍身〕，
詣釋天宮建立論宗，要壞帝釋千輻之輪，
隨我不如，斷一一頭以謝所屈。
作是要已，即以釋法〔唐云論法〕摧伏帝釋，
釋墮負處，即壞其車還來人間。
如是大慧！世間言論因譬莊嚴，乃至畜生亦能以種種句味，
惑彼諸天及阿修羅著生滅見，而況於人？
是故大慧！世間言論應當遠離，以能招致苦生因故，慎勿習近。
commentary::  ^567b2

疏曰：此引事以顯世論之過也。
由帝釋自習世論，故彼世論弟子還以世論摧之。
夫龍形尚可誑惑諸天，況人形乎？
天、阿修羅尚受其惑，又況人乎？
從招現在、未來苦因，是故誡勿習近也。
orig::  ^567b26

大慧！世論者，惟說身覺境界而已。
大慧！彼世論者乃有百千，但於後時後五十年，
當破壞結集惡覺，因見盛故惡弟子受。
如是，大慧！世論破壞結集種種句味因譬莊嚴，說外道事著自因緣無有自通。
大慧！彼諸外道無自通論，於餘世論廣說無量百千事門無有自通，
亦不自知愚癡世論。
commentary::  ^567b34

疏曰：此結斥世論，唯依愛見，無一可取也。
身覺身智，即是五陰。
身即色陰，覺智即餘四陰也。
初正斥世論竟。 ^567c10

○二、轉釋疑問二：初、釋佛說濫同世論疑，
二、答攝受貪欲及法義。
初中二：初、疑問，二、答釋。 ^567c14

△今初
orig::  ^567c16

爾時大慧白佛言：世尊！
若外道世論種種句味因譬莊嚴，無有自通自事計著者，
世尊亦說世論，為種種異方諸來會眾、
天、人、阿修羅，廣說無量種種句味，亦非自通耶？
亦入一切外道智慧言說數耶？
commentary::  ^567c20

疏曰：此因十二分教之中亦有因緣、譬喻、
本事、本生等說，故疑其濫同世論，以不純說自覺法故。 ^567c32

○二、答釋二：初、正明不說世論，二、重述廣破世論。 ^567c34

△今初
orig::  ^567c36

佛告大慧：我不說世論亦無來去，唯說不來不去。
大慧！來者趣聚會生，去者散壞，不來不去者是不生不滅。
我所說義，不墮世論妄想數中。
所以者何？謂不計著外性非性。
自心現處，二邊妄想所不能轉。
相境非性，覺自心現，別自心現，妄想不生〔唐云不行根境不生分別〕。
妄想不生者，空、無相、無作，入三脫門，名為解脫。
commentary::  ^567c40

疏曰：若計心外有生有滅，有來有去，名為世論。
佛雖有時假說趣會集生名之為來，緣散壞滅名之為去，
而生實無所從來，滅亦無所至去，則是當處出生，
隨處滅盡，故唯說不來不去。
若知不來不去即是不生不滅，以其不計外性為有為無，
了知皆是唯心所現，而能取所取二邊妄想所不能轉故也。
是故覺自心現則妄想不生，妄想不生則入三解脫門矣。
安得名之為世論耶？ ^568a10

○二、重述廣破世論二：初、正述答外道問，
二、結斥習近之失。 ^568a24

△今初
orig::  ^568a26

大慧！我念一時於一處住，有世論婆羅門來詣我所，
不請空閑，便問我言〔唐云遽問我言〕：
commentary::  ^568a28

疏曰：西土禮節，凡欲問時，先須白言：欲有所問，願垂聽許。
名請空閑。今粗率遽問，故云不請空閑也。
orig::  ^568a32

瞿曇，一切所作耶？
我時答言：婆羅門，一切所作是初世論。
彼復問言：一切非所作耶？
我復報言：一切非所作是第二世論。
彼復問言：一切常耶？
一切無常耶？一切生耶？
一切不生耶？我時報言：是六世論。
大慧，彼復問我言：一切一耶？
一切異耶？一切俱耶？
一切不俱耶？一切因種種受生現耶？
我時報言：是十一世論。
大慧，彼復問言：一切無記耶？
一切記耶〔唐云一切有記耶〕？
有我耶？無我耶？有此世耶？
無此世耶？有他世耶？
無他世耶？有解脫耶？
無解脫耶？一切剎那耶？
一切不剎那耶？虗空耶？
非數滅耶？涅槃耶？
瞿曇，作耶？非作耶〔唐云虗空、涅槃及非擇滅，是所作耶？
非所作耶〕？有中陰耶？
無中陰耶？大慧，我時報言：婆羅門，如是說者悉是世論，非我所說是汝世論。
commentary::  ^568a36

疏曰：不了諸法唯心所現，乃有此等戲論，故皆以世論斥之。
orig::  ^568b16

我唯說無始虗偽妄想習氣種種諸惡三有之因，
不能覺知自心現量，而生妄想攀緣外性。
如外道法，我諸根義三合知生，我不如是。
婆羅門，我不說因，不說無因，唯說妄想攝所攝性施設緣起，
非汝及餘墮受我相續者所能覺知。
〔唐云非汝及餘取著我者之所能測。〕
commentary::  ^568b20

疏曰：此正為說，非世論也。
三界唯心，和盤托出，外道不知，所以下文復問耳。
orig::  ^568b38

大慧，涅槃、虗空、滅，非有三種，但數有三耳。
commentary::  ^568b42

疏曰：小乘法數明三無為，愚法聲聞計有實法，不知皆非心外實有也。
是故若三、若六、若八，平等平等。
orig::  ^568b48

復次，大慧！爾時世論婆羅門復問我言：
癡愛業因故〔唐云無明愛業為因緣故〕，有三有耶？
為無因耶？我時報言：此二者亦是世論耳。
彼復問言：一切性皆入自共相耶〔唐云一切諸法皆入自相及共相耶〕？
我復報言：此亦世論。
婆羅門！乃至意流妄計外塵，皆是世論。
commentary::  ^568c6

疏曰：此外道依附佛法而問。
然既不達唯心，是故亦為世論，以妄計有外境故。
orig::  ^568c18

復次，大慧！爾時世論婆羅門復問我言：頗有非世論者不？
我是一切外道之宗，說種種句味、因緣、
譬喻、莊嚴。我復報言：婆羅門！
有非汝有者，非為、非宗、非說。
非不說種種句味，非不因譬莊嚴。
commentary::  ^568c22

疏曰：非為、非宗、非說，即魏所云非不建立，唐所云非世不許也。
餘可知。
orig::  ^568c38

婆羅門言：何等為非世論，非非宗，非非說？
我時報言：婆羅門，有非世論，汝諸外道所不能知，以於外性不實妄想虗偽計著故。
〔唐云：以於外法虗妄分別生執著故。〕
謂妄想不生，覺了有無自心現量，妄想不生，
不受外塵，妄想永息。
是名非世論。此是我法，非汝有也。
婆羅門，略說彼識，若來若去，若死若生，
若樂若苦，若溺若見，若觸若著，種種相若和合相續，若愛若因計著。
婆羅門，如是比者，是汝等世論，非是我有。
commentary::  ^568c42

疏曰：先為說非世論，次為略舉一切世論。
一則妄想永息，一則種種計著，可謂皎然明白矣。
而外道猶然未悟，可奈何哉。
初正述答外道問竟。 ^569a20

△二、結斥習近之失。
orig::  ^569a24

大慧！世論婆羅門作如是問，我如是答，彼即默然不辭而退。
〔唐云不問於我自宗實法，默然而去。〕
思自通處，作是念言：沙門釋子出於通外，
說無生、無相、無因，覺自妄想現相，妄想不生。
大慧！此即是汝向所問，我何故說習近世論種種辯說，攝受貪欲不攝受法？
commentary::  ^569a28

疏曰：世論婆羅門如是問佛，佛如是答，
而彼執著自見，反謂瞿曇外於我法，豈非攝受貪欲不攝受法之明證耶？
初釋佛說濫同世論疑竟。 ^569a44

○二、答攝受貪欲及法義三：初、請問。
二、許宣。三、正說。 ^569a48

△今初
orig::  ^569b2

大慧白佛言：世尊！
攝受貪欲及法，有何句義？
commentary::  ^569b4

疏曰：食之與財，皆人情所貪欲也，如何攝貪而不攝法？
如何攝法而不攝貪？
此所謂危微之辨，舜跖之關，故不可不審也。 ^569b10

△二許宣。
orig::  ^569b14

佛告大慧：善哉善哉！
汝乃能為未來眾生，思惟諮問如是句義。
諦聽諦聽！善思念之！
當為汝說。大慧白佛言：唯然受教。
commentary::  ^569b16

○三、正說三：初、釋貪句義。
二、釋法句義。三、結勸修學。 ^569b22

△今初
orig::  ^569b24

佛告大慧：所謂貪者，若取若捨，若觸若味，
繫著外塵，墮二邊見，復生苦陰。
生老病死，憂悲苦惱，如是諸患，皆從愛起。
斯由習近世論及世論者，我及諸佛，說名為貪。
是名攝受貪欲不攝受法。
commentary::  ^569b26

疏曰：習近世論及世論者，唯與愛見相應心外取法，
安得不增長生死、違遠涅槃耶？ ^569b36

△二、釋法句義。
orig::  ^569b38

大慧！云何攝受法？
謂善覺知自心現量，見人無我及法無我相，妄想不生。
善知上上地，離心意意識，一切諸佛智慧灌頂，具足攝受十無盡句。
於一切法，無開發自在，是名為法。
所謂不墮一切見、一切虗偽、一切妄想、
一切性、一切二邊。
〔唐云：以是不墮一切諸見戲論分別常斷二邊。〕
大慧！多有外道癡人，墮於二邊，若斷若常，
非黠慧者，受無因論，則起常見。
外因壞，因緣非性，則起斷見。
大慧！我不見生住滅故，說名為法。
〔唐云：我說不見生住滅者，名得法利。〕
commentary::  ^569b40

疏曰：既了唯心，則我法本空。
依於所顯真如方便，建立上上諸地，轉八識，
成四智，諸佛灌頂，行無盡願，由其不墮斷常二邊故也。
若無黠慧，不達心外無法，受無因論，則以法皆本有為常。
見外因滅，則以不可復得為斷。
豈知生住滅相，皆由自心妄想分別所現，心外何有生住滅可見哉。 ^569c14

△三、結勸修學。
orig::  ^569c24

大慧，是名貪欲及法，汝及餘菩薩摩訶薩應當修學。
commentary::  ^569c28

初長文竟。
△二、偈頌。
orig::  ^569c30

爾時，世尊欲重宣此義，而說偈言：一切世間論，
外道虗妄說，妄見作所作，彼則無自宗。
惟我一自宗，離於作所作〔唐云不著於能所〕，
為諸弟子說，遠離諸世論。
心量不可見，不觀察二心，攝所攝非性，
斷常二俱離，乃至心流轉，是則為世論。
妄想不轉者，是人見自心，來者謂事生，
去者世不現，明了知去來，妄想不復生。
有常及無常，所作無所作，此世他世等，斯皆世論通。
commentary::  ^569c34

疏曰：應用魏、唐初一偈義，以顯佛說十二分教，本不與世論同也。
一切世間等四句，重頌世論之失。
惟我等八句，重頌非世論之得。
次乃至一偈，總顯世論與非世論不同之由。
來者二句，重頌來去義。
明了二句，重頌不來不去義。
後四句，總結斥一切世論也。
第二十七、勿習近世論門竟。 ^570a6

○第二十八、重辨涅槃門〔魏云涅槃品第六〕。
文分為三：初、請問。
二、許宣。三、正說。 ^570a16

△今初
orig::  ^570a20

爾時大慧菩薩復白佛言：世尊！
所言涅槃者，說何等法名為涅槃，而諸外道各起妄想？
commentary::  ^570a22

疏曰：第二卷中已明般涅槃義，今因一切世論亦各妄計涅槃，
故問之也。 ^570a28

△二許宣。
orig::  ^570a30

佛告大慧：諦聽諦聽，善思念之，當為汝說。
如諸外道妄想涅槃，非彼妄想隨順涅槃。
大慧白佛言：唯然受教。
commentary::  ^570a32

○三、正說二：初、長文。
二、偈頌。初中四：初、廣敘外計。
二、總申破斥。三、明涅槃義。
四、結成勸誡。 ^570a38

△今初
orig::  ^570a40

佛告大慧：或有外道，陰界入滅，境界離欲，
見法無常，心心法品不生，不念去來現在境界，
諸受陰盡，如燈火滅，如種子壞，妄想不生，斯等於此作涅槃想。
大慧！非以見壞名為涅槃。
commentary::  ^570a42

疏曰：諸法從本來，常自寂滅相。
譬如晴空，本無狂華於中起滅，由瞖目故妄見空華，但除其瞖無華可除。
而彼妄於如燈盡種敗火滅境界起涅槃想，則仍有法當情瞖見未壞滅也。
orig::  ^570b10

大慧！或以從方至方，名為解脫。
境界想滅，猶如風止。
commentary::  ^570b18

疏曰：若依魏譯，則是二義：一、計涅槃有所至方，
一、計分別觸境便起。
此分別性有常性故，名涅槃也。
若依宋、唐二譯，則是一義：謂此方有境界故，
生分別風，名為生死；彼方離境界故，分別風止，名為涅槃也。
orig::  ^570b26

或復以覺所覺見壞，名為解脫。
commentary::  ^570b36

疏曰：不達本無能所，但以不見名為涅槃。
此所謂拍盲邪禪大乘止觀，喻以閉眼入闇者也。
orig::  ^570b42

或見常無常作解脫想。
commentary::  ^570b46

疏曰：不知諸法非常無常，但以見常無常不起分別，
名為涅槃，亦是拍盲禪也。
orig::  ^570c2

或見種種相想，招致苦生因。
思惟是已，不善覺知自心現量，怖畏於相而見無相，深生愛樂作涅槃想。
commentary::  ^570c6

疏曰：相即無相，故名無相解脫。
若怖相而求無相，則無相反成所愛樂相矣，豈真得涅槃耶？
orig::  ^570c16

或有覺知內外諸法自相共相，去來現在有性不壞，作涅槃想。
commentary::  ^570c20

疏曰：不達唯心，妄見三世內外諸法各有自相共相，
則謂自相共相常住不壞，即涅槃也。
orig::  ^570c26

或謂我、人、眾生、壽命，一切法壞，作涅槃想。
commentary::  ^570c30

疏曰：若據宋譯，則以形死神滅名為涅槃，乃斷見也。
據魏唐譯，則以若我若法終不壞滅名為涅槃，乃常見也。
orig::  ^570c36

或以外道惡燒智慧，見自性及士夫。
彼二有間，士夫所出名為自性，如冥初比求那轉變。
求那是作者，作涅槃想。
commentary::  ^570c42

疏曰：此即數論師邪計也。
所計冥諦名為自性，所計神我名為士夫。
冥諦為能作，中間二十三法為所作；神我為能受用，二十三法為所受用。
二十三法皆以冥諦為其所依，依之轉成二十三法，故指冥初自性為涅槃也。
orig::  ^571a4

或謂福非福盡〔魏云罪盡故福德亦盡名為涅槃〕，
或謂諸煩惱盡，或謂智慧。
commentary::  ^571a18

疏曰：非福即罪也。
罪福性空，非果有盡不盡也。
彼計罪盡，則福亦盡，不復受生，名為涅槃。
豈知虗妄受生，不唯在於罪福，而在於癡愛耶？
且癡愛亦是自心妄起，非心外有癡愛也。
煩惱智慧，如冰與水。
若妄計以為二法，則或計盡煩惱以依智慧，
或計不由智慧諸煩惱盡，皆非隨順涅槃者矣。
orig::  ^571a24

或見自在是真實，作生死者作涅槃想。
commentary::  ^571a36

疏曰：妄計天生萬物，皆此見之流類也。
orig::  ^571a42

或謂展轉相生生死，更無餘因，如是即是計著因。
而彼愚癡，不能覺知。
以不知故，作涅槃想。
commentary::  ^571a44

疏曰：若約權說，則中陰與父母有緣，方乃受生。
若約實義，則唯心所現，如夢如幻。
而彼直計父母生子，子又生孫，相生不斷，即名涅槃。
尚未知權說之義，況實義耶？
orig::  ^571b8

或有外道言：得真諦道，作涅槃想。
commentary::  ^571b16

疏曰：此指外道所立邪諦，自以為真，非出世四聖諦也。
orig::  ^571b22

或見功德，功德所起和合一異、俱不俱，作涅槃想。
commentary::  ^571b26

疏曰：求那或譯為依諦，今宋譯為功德，魏譯為作也。
計此能作所作和合，或云能所定一名為涅槃，
或云能所定異名為涅槃，或云能所亦一亦異名為涅槃，或云能所非一非異名涅槃。
orig::  ^571b34

或見自性所起孔#CB15179;文彩種種雜寶及利刺等性，
見已作涅槃想。
commentary::  ^571b42

疏曰：此與大佛頂經行陰魔中二無因論相同。
orig::  ^571c2

大慧！或有覺二十五真實，或王守護國受六德論作涅槃想。
commentary::  ^571c4

疏曰：前以冥諦為涅槃，此以覺二十五諦乃得涅槃，故不同也。
六德六分，如優婆塞戒經善生所述外道禮六方者是〔魏譯缺此二種〕。
orig::  ^571c10

或見時是作者，時節世間，如是覺者，作涅槃想。
或謂性，或謂非性〔唐云或計無物以為涅槃〕，
或謂知性非性〔唐云或有計著有物無物為涅槃者〕，
或見有覺與涅槃差別，作涅槃想。
commentary::  ^571c16

初、廣敘外計竟。
△二、總申破斥。
orig::  ^571c28

有如是比種種妄想，外道所說，不成所成，智者所棄。
大慧，如是一切悉墮二邊作涅槃想。
如是等外道涅槃妄想，彼中都無若生若滅。
大慧，彼一一外道涅槃，彼等自論，智慧觀察都無所立。
〔唐云違背於理無所成就。〕
如彼妄想，心意來去漂馳流動，〔唐云唯令心意馳散往來。〕
一切無有得涅槃者。
commentary::  ^571c30

疏曰：外道徧計若我若法以為涅槃，唯屬妄想，
從來無性，故無若生若滅。
所謂徧計本空，無可生滅也。
餘可知。 ^571c48

△三、明涅槃義。
orig::  ^572a4

大慧！如我所說涅槃者，謂善覺知自心現量，
不著外性〔唐云不取外境〕，離於四句見如實處，
不墮自心現妄想二邊，攝所攝不可得，
一切度量不見所成〔唐云不入諸量〕，愚於真實不應攝受〔唐云不著真實〕。
棄捨彼已，得自覺聖法〔唐云住於聖智所現證法〕，
知二無我，離二煩惱，淨除二障，永離二死，
上上地、如來地，如影幻等諸深三昧，離心意意識，說名涅槃。
commentary::  ^572a6

疏曰：轉八識成四智，故云離心意識也。
餘可知。
△四、結成勸誡。
orig::  ^572a24

大慧，汝等及餘菩薩摩訶薩，應當修學，當疾遠離一切外道諸涅槃見。
commentary::  ^572a28

初長文竟。
△二、偈頌。
orig::  ^572a32

爾時世尊欲重宣此義，而說偈言：外道涅槃見，各各起妄想。
斯從心想生，無解脫方便。
愚於縛縛者，遠離善方便。
外道解脫想，解脫終不生。
〔唐云妄生解脫想，而實無解脫。〕
眾智各異趣，〔二作取。〕
外道所見通。彼悉無解脫，愚癡妄想故。
一切癡外道，妄見作所作。
有無有品論，〔唐云悉著有無論。〕
彼悉無解脫。凡愚樂妄想，不聞真實慧。
言語三苦本，〔二皆作三界本。〕
真實滅苦因。譬如鏡中像，雖現而非有。
於妄想心鏡，愚夫見有二。
不識心及緣，則起二妄想。
了心及境界，妄想則不生。
心者即種種，遠離相所相。
事現而無現，如彼愚妄想。
〔唐云如愚所分別，雖見而無見。〕
三有唯妄想，外義悉無有。
妄想種種現，凡愚不能了。
經經說妄想，終不出於名。
若離於言說，亦無有所說。
commentary::  ^572a34

疏曰：末偈申明妄想分別，但有名字，本無實體也。
餘並可知。第二十八、重辨涅槃門竟。
楞伽阿#CB02494;多羅寶經卷第三義疏下
 ^572b22
