金光明經文句新記卷第四
author:: 永嘉沙門釋　從義　撰
pin:: 
# 釋懺悔品第三
釋懺悔品
次釋下三品明用，文為三：初釋懺悔品明滅惡，
文為二：初釋品題，又為二：初與諸經對辨。
言多分者，如普賢觀亦專明懺悔故對今品，而諸大乘乃是多分散明之耳。
今先下次正釋，文為二：初約義正釋，又為二：
初正釋，文為四： ^416a8

初釋懺悔名□。存梵語，應云懺摩，此翻悔過，
華梵雙舉，故云懺悔。
如此翻□，人之常說，故今且置，但約首伏等以釋其名耳。
於中為二：初正釋。
文為五：初約首伏釋。
首〔舒救切〕者，自陳罪也。
欵〔苦管切〕者，誠也。
次約取捨釋。企〔去智切〕者，望也。
尚者，庶幾也。白法宜取，黑法宜捨，故云取捨也。
三約棄往求來釋。
鄙猶嫌也。惡〔烏路切〕者，憎也。
四約能所合棄釋。
能作者，續心也。所作者，過失也。
既發露過失，復斷相續心，即是能所合棄也。
五約慚愧釋。孤山四明，於此慚愧，分為總別。
懺者名慚，悔者名愧，兩句為總。
從慙則下，即是別也。
別中有五，并總成六，更加前四，乃為十番，故下結云十番釋名也。
然上下之文，既皆結云故名懺悔，若開總別，
恐非文意〔云云〕。於中為五：初約人天釋。
肉眼有礙，故但見顯。
天眼無障，故見其冥。
冥者，幽也，暗也。惡〔烏路切〕又人是下，次約三藏釋。
文為二：初約賢聖釋。
賢謂七賢，聖謂七聖。
菩薩伏惑在賢位攝，支佛亦在聖位所收，故但語賢聖則三乘□矣。
逮者及也。又賢聖下，次、約事理釋。
第一義天是理者，即偏真之理也。
又慚三乘下，三、約通教釋。
又為二：初、約賢聖釋。
三乘之聖即八人見地，已去三乘之賢即乾慧性地也。
又三乘下，次、約事理釋。
此理亦是偏真，但三藏是實有滅為真，通教是幻有即空真耳。
又三乘下，四、約別教釋。
又為二：初、約賢聖釋。
三乘賢聖尚非菩薩之賢等者，以通教三乘賢聖不知中道，
又菩薩不斷界外塵沙、不伏根本無明，故非別教菩薩三十心之賢也。
尚不及賢況齊聖乎？
然三十心既是內凡，但伏無明故名賢人，十地既斷乃名聖也。
總此下，次、約事理釋。
第一義理即中道也。
又三十心下，五、約圓教釋。
文為二：初、約賢聖釋。
三十心去自判聖人者，以圓初住即破無明故也。
十信是賢者，亦是內凡但伏耳。
總此下，次、約事理釋。
第一義理亦是中道，但不但異乃分別圓，
具在諸文此不煩舉，合十番□次總結也。
文但有九，且從大數故云十耳。 ^416a18

次明懺悔處。文為二：初標，次釋。
文為四：初總明。文為二：初引經示處。
以大經第一義真諦，法華行處寶所等，
與今甚深法性，辭異意同，故得引之，以明懺悔依歸之處也。
於中為三：初引大經麤言輭語者，章安但云：
次一行半歎輭語，輭語對麤語。
若且一往相對說者，凡訶責之語，皆名麤言，
如訶調達云：汝為癡人，食人涕唾。
凡攝受之言，皆名輭語，如云善乘比丘等。
若約教區，辨以小大，真中偏圓，迭分麤輭。
如此麤輭，皆悉歸於第一義者，以麤輭之語，
是全體之用，故攝用還本，乃歸第一義也。
法華文句，約觀心釋，畢陵伽婆蹉，乃以所破之惑為麤輭，
三觀總別為第一義〔云云〕。
次引法華者，行處近處，住忍辱地，即一實諦。
而此實諦，雙亡二邊，故云亦不行。
一相亦無，故云不分別。
寶處寶所，只是喻於一實而已。
言在近者，五百由旬，已行三百，更有二百，
此則不遠，可以前進，故至法華，開權顯實。
滅化城者，廢權也。
至寶所者，立實也。
皆言即者，非異時也。
以由滅化，必至寶所，若至寶所，必滅化城，
故廢權即立實，立實即廢權也。
此附教相，故作是說。
若今文意，初心明達剎那性常、緣起理一，
是則名為寶所在近，名懺悔處〔云云〕。
三、引今經。文為二：初、引文；次、歸依處者下，
釋意；次、若得下，結示所以。
本立喻於得懺悔處，道生喻於懺悔法成，反此則喻不得其處。
平地顛墜，顛者頂也，平地猶如顛頂墜落，以由無處失所故也。
又顛覆墜下也，是故復喻盲入棘林〔荊棘叢林〕、
動轉罣〔胡卦切〕礙，所以須明懺悔處也。
故普賢觀下，次、別示。
文為五：初、引經。觀普賢菩薩行法經目錄中注云：亦名普賢觀經也。
次、無罪相者下，解釋；三、若三種下，約教判；
四、諸大下，舉人修學；五、若識下，結示；三、
大經下，舉譬。文為二：初、舉譬。
引大經者，理具諸法如海水也，修觀行者如在浴也，行攝一切名已用也。
今且置修，正取海水以喻處耳。
引大品者，負債人喻有罪眾生，依投於王喻歸依法性處也。
引書喻處，文意可見。
孤山云：書即劉子也。
次、行人下，合法。且合書云：牆頭草莖葉高長，所依得處。
而大品、大經合法可解，故不煩文也。
行人若識此意下，第四、總結示也。 ^416b38

三明懺悔法，文為三：初標列，次正法者下解釋。
文為二：初釋正法，又為二：初明正法深妙，
又為二：初正明，前懺悔處既是一心三諦，今懺悔法豈非一心三觀？
若不爾者，如何消於觀法性之慧，乃至境智相冥等邪？
次經言下引證，文為二：初正引，即仁王般若經言也。
皆名般若，證能觀也。
皆名實相，證所觀也。
若約能觀者，智若處皆名般若。
若約所觀，若智若處皆名實相。
以能所不二、境智一如，故以心為境，心亦能照能所俱心，
心心相照於理易明〔云云〕。
次說如下融通者，如止觀云：文字性離即是解脫，即說是無說。
大經云：若知如來常不說法，是即多聞，不說即是說。
輔行云：明說體性相即，文字是色法，色法即實相，
實相既無別，說即是無說。
如來本無說，逗物名多聞，多聞不離理，無說即是說。
以此觀慧下，次明歷法成觀者，如義例云：
以此淨心歷一切法任運脗合，從五品去無不皆然。
故止觀明初隨喜品一心三諦豁爾開明，
如臨淨鏡徧了諸色，於一念心圓解成就，
不加功力，任運分明。
初品既爾，後品已去，節節勝前。
於中為三：初總標，次故云下，別釋。
文為二：初正釋。既以觀慧歷色、心等一切諸法，
無不皆是如如實相，故知即是普賢觀云：毗盧遮那徧一切處。
遮那若不徧一切處，觀慧歷法，那見實相。
既歷一切皆見實相，遮那法身。
然而報應不離法身，況法身處二身常在，故知三身徧於諸法。
故得行、住及以明、暗皆悉見佛，一色一香無非中道，故六根所對無非佛法矣。
耆婆下，次舉喻者，四分律云：耆婆初詣得叉尸羅國，
姓阿提梨，字賓迦羅，而學醫道。
經于七年，其師即便以一籠器及掘草之具，
令於國內面一由旬求覓諸草，若有不是藥者持來。
耆婆如教，即於國內面一由旬周徧求覓，
所見草木盡皆分別，無有草木而非藥者。
師即告云：汝今可去，醫道已成。
我若死後，次即有汝〔云云〕。
善見律云：釋男是佛叔父之子，大佛一月日得斯陀含果。
如大經云：釋摩男執諸瓦礫皆悉成寶，
斯由過去心力所致〔云云〕。
那律自念：過去九十一劫，時世饑饉，我乃賣薪，
見辟支佛乞食，遂請至家中，以稗飯子糜而奉施，即於現世獲無量福。
從是已來，九十一劫，天上人間，無所乏少。
乃至今身在家之時，我常優游，不喜世務。
兄摩訶男，常有怨辭。
我母乃云：我兒福德。
摩訶男云：我獨勞慮家裏田業，彼乃優閑臥食，何言福德？
母欲試之，遣至田監臨作事，令莫送食。
我怪食遲，便遣人往，詣母索食。
母乃令人而語我言：無所有也。
我還白言：唯願與我，送無所有。
母既聞已，即取寶器，嚴其器物，以幞覆上，
乃送與我，令摩訶男隨而看之。
既到我所，撥去其幞，百味飲食，案器悉滿〔云云〕。
故今借此，以喻妙觀。
歷一切法，任運皆見。
實相中道，亦復如是〔云云〕。
若如是下。三、結示。
普賢觀云：觀心法不住法，我心自空，罪福無主。
計有能觀，名為我心。
有我心故，能所不亡。
我所若亡，罪福無主，能所俱盡。
是故名為觀心無心，法不住法。
心法叵得，實相乃彰。
是故名為所觀罪福。
非罪非福，俱即實相。
實相是中，名大懺悔。
故法華云：觀一切法，空如實相。
無名無相，實無所有。
非謂十界善惡罪福，相相宛然。
須知中道，體性寂滅。
雙遮二邊，尚非是空，何況是有？
若乃雙照空有二邊，方得名為無罪相懺，名莊嚴懺。
又若不了今家所明理事二觀，從理唯達法性本自二空，
從事專照起心推撿入空，將何以明所觀罪福皆是實相？
故一切法空是實相之體，猶如明鏡亦似如意珠也〔云云〕。
次釋助法，文為二：初明用助之意，又為二：初正明。
止觀云：先知逆順十心而繫緣實相是第一懺，
常懺悔無不懺悔時，但心理微密觀用輕疎，
黑惡覆障卒難開曉，重運身口助發意業，便疾相應更加五悔耳。
故上文云懺悔首伏，及下文云身旋禮等，即其意也。
次所謂下舉譬。莢〔古恊切〕槵〔胡慣切〕次略言下正明助法，
又為二：初正明。身旋禮等具如今經懺法儀式〔云云〕。
次如順下舉譬。篙〔古勞切〕進船竿也，亦作#CB17667;。
棹〔馳效切〕檝〔即葉切〕也。
順流喻所觀實相，順風喻能觀正法。
皆言順者，謂順性順修也。
順謂了性為行，不其然乎？
篙棹喻助法身旋禮等。
三如是下總結正助之相，廣如止觀。
此為消釋懺悔品題，故且略耳。 ^417a12

四釋懺悔位，文為二：初標，次若作下釋。
文為二：初斥局，故新本下次明通。
文為二：初正明。彼新本中業障滅品，廣明懺悔業障文畢，
乃云：若已犯罪即應懺悔，欲求清淨如是懺悔。
若欲生於富樂之家、婆羅門家、剎利之家、
四天王天、三十三天乃至色究竟天，皆須懺悔滅除業障。
若求初果二三四果三明六通，支佛菩薩阿耨菩提，
亦應懺悔滅除業障〔云云〕。
今文謂之人從父母稟身等，並是大師約義開拓彼經之意耳。
於中為六：初明懺悔四趣業障。
鞠亦養也。撫者安也存也。
惟惟者，孤山引舊解云：憐子之貌。
升者舉也。教方者，教其令知東西等方也。
教數者，教其一二等數也。
禮記內則篇云：六年教之數與方名。
注云：名東西也。我亦作弑〔式更切〕，大逆也。
佛為人天師者，即十號中之一號也。
大論問云：佛能度龍鬼神等，何故獨言天人師邪？
答：度餘道中生者少，度天人生者多。
又人天結使薄智慧利，厭心易得〔云云〕。
師嚴道尊者，禮記云：凡學之道嚴師為難，
師嚴然後道尊，道尊然後民知敬學。
是故君之所不臣於其臣者二：當其為尸則弗臣也，當其為師則弗臣也。
雖詔於天子無北面，所以尊師也。
注云：嚴謂尊敬也。
初篇謂五篇之初波羅夷也，後聚謂六聚之後吉羅也。
五篇六聚綺文互現，且舉初後中間準知。
爾者汝也。欺者誑也。
負者背也。三師七僧，此約中國一法而說。
更有邊方僧，少五人受戒。
若後有僧，用本開法，得戒得罪〔云云〕。
佛海死屍者，南山云：夫律海沖深，津通萬象。
雖包含無外，而不宿死屍。
華園爛肉，類此可知。
言四重人應須懺者，且從重說，非謂不懺四篇五聚。
世言大乘不須持戒，今文何故懺破戒罪？
自既有犯，復障他持。
他或問於佛所制戒，便答佛為小乘而已。
豈非謗法，誤無量人？
請尋止觀，持戒清淨，足以自鑑。
虺〔許偉切〕，爾雅云：蝮虺博三寸，首大如擘。
注云：身廣三寸，頭大如人擘指。
此自一種蛇，名蝮虺。
#CB02281;〔音瑟〕蟻〔魚倚切〕，
應作蟻〔居倚切〕。相殘害者，互相吞啖，受苦無窮。
多怖畏者，常好鬪戰，怕怖無極也。
次明懺悔人天業障。
言八苦者，四諦論：問：略說八苦，其義云何？
答：眾苦依止，名為生苦；能令變壞，名為老苦；
能逼身因，名為病苦；能滅諸根，名為死苦；
非愛共聚，名怨憎會苦；可愛相遠，名愛別離苦；
希望不遂，名求不得苦；是眾苦相，名五陰苦。
具如大經第十一卷〔云云〕。
言五衰者，俱舍論：有大小五衰。
小五衰者：一、衣服嚴具，出非愛聲；二、自身光明，
忽然昧劣；三、於沐浴位，水滴著身；四、本性囂馳，
今滯一境；五、眼本凝寂，今數瞬動。
大五衰者：一、頭上華萎；二、腋下汗出；三、
項中光滅；四、兩目數瞬；五、不樂本座。
地獄等苦者，謂五衰相現，其苦等於地獄故也。
等者，同也。色界天不得速入定等者，即無想，是長壽天也。
外道所居，心想不行，是故名之無色天。
有四心苦者，雖無一色，而有四心。
十種細惑，已如前示〔云云〕。
樊〔扶袁切〕，蕃屏也，藩籬也。
若出家下，三、約三藏教人明懺悔業障。
文為二：初、明聲聞。
又為二：初、明凡位。
五煩惱者，一、多貪；二、多嗔；三、多癡；四、多散；
五、多障。四顛倒者，橫計常、樂、我、淨也。
既是煩惱顛倒，何故名為業障？
良以煩惱能生不善之業故也。
念處治彼四倒者，以無常、苦、無我、不淨，治向四倒也。
準義應須先云五停治五煩惱，次明念處治倒也。
二惡不勤斷，二善不勤生，不得入如意足。
暖法不發者，意以四正勤對暖位。
既二惡不勤斷，二善不勤生，暖法尚不發，豈得入如意足？
故知勤斷二惡，勤生二善，方得對於暖位也。
今文語倒，先云不得入如意足，次云暖法不發耳。
又云五根不生，喜有退墮。
故知四念處對四念處位，四正勤對暖位，四如意足對頂位也。
五根、五力對忍位，世第一位準思可解，
八正是見道位，七覺是修道位，四種道品中即對位道品也。
今文存略，但總結云如是四善根中應須懺悔也。
次苦忍下，明聖位者，苦忍已，次第無間，必入初果。
今從後說，通云聖人。
真明既發，乃斷見惑，不墮三途及四惡趣。
欲惑九品，能潤七生，所謂上上潤於二生，
上中、上下及以中上各潤一生，中中、中下共潤一生，下之三品共潤一生。
故斷欲惑有三種人：一者任斷，二者次斷，三者超斷。
今文既云欲界七生次第應受，當知乃是任運斷人。
雖斷欲界五下分六品，餘三品在者，即斯陀含也。
故俱舍斷六一來果。
雖斷五下八品盡，餘一品在者，即止觀云：超斷至第八品名一種子也。
雖斷色盡，餘無色分在者，即第三阿那含也。
有餘等者，見思子縛已得解脫，更有其餘苦果身存，故名有餘。
故引大論身子風熱畢陵眼痛以證有餘。
故大論云：是諸聖人以智慧力故無嗔恚等心苦，
以受先世業因緣故，四大造身有病苦耳。
此身滅已方是無餘也。
見思兩惑非傍曰正，驅伇名便，餘習氣分故云習氣。
次明支佛言亦爾者，倒第四果亦須懺悔習氣也。
但四果全在，支佛少侵為異耳。
文中不言三藏菩薩者，伏惑義同七賢故也。
若乾慧下，四、約通教人明懺悔業障，未霑未見故名為性。
八人見地猶有愛者，三八人地斷惑在無問三昧中，
四見地方乃斷盡見惑猶有思惑也，餘如妙玄止觀〔云云〕。
薄地神通未能者，猶有下之三品惑也。
已辦地不能除習者，聲聞但斷正使故也。
支佛但作神通者，通具六通，別但在於現十八變，
此非緣覺乃是獨覺，以緣覺人願生。
若獨覺人出無佛世，又有二種：一者部行，
在無佛世師徒化訓說法利人；二者異此名非部行，
既不值佛則不聞法，雖內證禪定外不發四辨，
若欲報於信施之恩，但作神通變而已，故云不能達文字也。
十信下，五、約別教人明懺悔業障，入偏真理但出假事，
約於教道云修但中耳〔云云〕。
又十信下，六、約圓教人明懺悔業障，三智圓修伏道轉強，
破界內見思及內外塵沙，故旋陀羅尼住在七信，
百千萬億陀羅尼位在八信已上，法音方便陀羅尼正是伏道，
未得入中位在十信，故云但是方便陀羅尼也。
十四日月等者，仁王明十四忍，三十心為三般若，
十地為十般若，等覺為一般若，十四般若在菩薩心中皆名為忍，
轉至佛心乃名為智，此與十五日明智位同，
即大經云月愛三昧，從初一日至十五日光色漸增，譬十五智德滿。
勝天王明十四般若位，正用十四日月為譬，是故云耳。
秪〔音紙〕，語辭也。又夫音匡郭者，外圍也。
齊此下，次結斥。文為二：初正結斥，次是故下引證。
齊至等覺皆令懺悔，甞撿彼經未見此文，
五十校計如輔行引〔云云〕。 ^418a4

次若人下，結勸。華報在因，亦名習果，即是未出分段限域。
果報是果，即報果也。
注云云者，報恩禮佛方法，具如國清百錄。 ^419b26

懺悔品下。次、依字訓釋，文為二：初、正釋。
恧〔女六切〕，慚也。蹙，迫也，促也，急也。
次、約法門釋，文為二：初、總示。
如是等種種說者，大經云：諸佛世尊常作是言：
有二白法能救眾生：一、慚，二、愧。
慚者，自不作罪；愧者，不教他作。
慚者，內自差耻；愧者，發露向人。
慚者，羞人；愧者，羞天。
是名慚愧。無慚愧者，不名為人，名為畜生。
有慚愧故，則能恭敬父母、師長〔云云〕。 ^419b32

懺悔有三下，次別釋。
文為二：初標列。次小乘下，解釋。
文為二：初辨。小乘三種，如毗尼中發露與學者，即約事懺夷也。
孤山、四明，皆謂小乘犯夷亦有懺法，而文句不引者，
以懺已為學悔，仍障聖果，則非此中復本清淨之義也。
今謂不然。何者？犯夷懺法，即毗尼中發露與學，何得謂之文句不？
下文結云：但令作法成就，不障僧事，即清淨也。
故知發露與學，不障僧事，即是清淨，何得謂之非是復本清淨義邪？
四分云：比丘及尼犯夷罪已，無覆藏心，令如法懺。
僧祇云：若犯夷已，啼哭不欲離袈裟者，令與學悔羯磨。
佛所制戒，一切受行，在大僧下坐。
毗尼母云：與白四悔法已，名清淨持戒。
〔請觀此文，何得謂之非清淨乎？〕
但此一身，不得超生離死，然障不入地獄也。
治禪病經云：犯重懺者，脫僧伽梨，著安陀會，
心生慚愧，供僧苦役，掃廁擔糞。
律中應教乞言：大德僧聽！
我某甲比丘，犯婬波羅夷，無覆藏。
今從僧乞波羅夷戒，願僧與我波羅夷戒。
三乞已，僧索欲問和，與波羅夷戒羯磨〔云云〕。
與波羅夷戒已，當行隨順法，奪三十五事〔云云〕。
僧說戒及羯磨時，來與不來，隨意。
若重犯者，滅擯。。南山又立三種理懺：一者諸法性空無我，
此理照心名為小乘；二者諸法本相是空唯妄情見，
此理照用屬小菩薩；三者諸法外塵本來無實唯有識，
此理深妙唯意緣知，是大菩薩佛果證行。
輔行云：南山此文雖即有據，然第一重判屬小乘，
小乘具無懺重之理，況復此位已隔初心，
第二第三復屬菩薩及以佛果，凡夫欲依惜心無地，
是故南山判位太高，初心無分高位無罪，何須列之？
今之所立，直明凡下欲用大乘悔重罪者，當依方等普賢觀等。
又云：小乘教門尚不開懺，雖曰還生無任僧用，
沙彌犯已懺成進具，大乘所許事可通行，
儻聽大僧招姦來許，況寶梁誠制足數無文信，
大小區分聽制修別，小無懺重之理，仍成重罪未忘，安用大教懺夷以足小乘僧數？
依大懺已內進已道，何須混濫以惑時情〔云云〕？
今試詳之，南山所立三種懺者，是依經論立於理懺，非事懺也。
妙玄云：小乘戒藏不許懺重，修多羅藏使犯重人念佛身，
佛身者念空也〔此同下文觀空懺也〕。
若爾，小乘戒藏雖無理懺觀空懺重，而修多羅經藏乃有理懺觀空懺重也。
而輔行云：小無懺重者，且附戒藏，不立理懺以斥之耳。
若約經藏以斥南山，恐不便也。
若不爾者，如何消於妙玄之文邪？
問：小乘經藏若立理懺而懺重者，與大乘何異？
答：大乘經藏如普賢觀經等。
又大乘戒藏如梵網中夷愆許懺，許增益受。
故與小乘戒藏事懺發露與學，不可同年矣。
又大乘經藏如方等經等，明事懺則夷罪除滅，
復本清淨，還為大僧。
而小乘經藏雖明觀理懺重，與大乘不同，以於戒藏任僧用故也。
然下文引阿含中明取相而懺，使犯欲人作蛇口想，
此觀成時，婬罪即滅。
是則經中亦明事懺，若無生懺，乃名理耳。
又禪波羅蜜云：律中未明懺四重法，而初教經乃明懺於四重之法。
故彼經云：請三十清淨比丘於大眾中，
犯罪比丘當自發露，眾僧為作羯磨。
又於三寶前作諸行法，誦戒千徧，即得清淨。
當知小乘藏雖未明作法懺滅夷罪，而經藏中亦有也。
故知小乘戒藏並未明於事理二懺滅於夷罪，而經藏中咸有之也。
若南山律鈔乃揀初教經是偽，而天台引用則非偽也。
問：治禪病經及四分等既明懺夷，輔行那云小無懺重？
答：小無懺重者，小乘戒藏犯重之人既喻斷頭，
故無理懺滅於夷愆，還為大僧，非謂不許作法事懺、發露乞戒與學者也。
故發露乞戒名為學悔，亦名懺重，與輔行云小無懺重不可雷同矣。
問：發露與學，重罪滅邪？
為不滅乎？答：此生不得超凡大聖，仍成重罪未亡。
然而不入地獄，復似夷愆叵存，既非了義上乘，
故難詳其究竟〔云云〕。
二十僧行摩那埵，或半月作法者，此懺十三僧殘也。
南山戒疏云：所以列二十僧中出罪者，
以二篇罪次死，業障重深，故須多人強境方發，犯者勝心斷相續故。
又業疏云：方隅僧少，故用五人受戒；中國僧多，
故倍五為十二篇；鄰重犯悔清淨，故倍中受為二十僧也。
律云：犯僧殘已，乞別住六夜出罪，僧次第與之。
今從語便，故先言二十僧出罪，次言六夜行摩那埵，
後言波利婆沙別住，故云或半月作法也。
所言或者，謂犯僧殘，若有覆藏乃行別住，若無覆藏但行六夜。
以行別住之法，是治覆藏情過。
然覆藏日有長有短，或覆藏一夜乃至百夜等。
乞羯磨已，僧與法竟，奪三十五事，是折伏法。
承奉清淨比丘，是調伏法。
每事須行白等發露法。
言八事者，第八即是半月說戒時白，故云或半月作法也。
準南山四分律鈔云：懺僧殘法，對治有四：
一、治覆藏情過，謂波利婆沙，此翻覆藏，或云別住。
謂別住一房，不得與僧同處。
雖入僧中，不得談論，亦不得答。
二、治覆藏罪，謂突吉羅，如後正懺。
懺法在前，後與別住覆藏法。
三、治僧殘情過，謂摩那埵，此翻意喜〔善見律云：
此翻折伏貢高，亦名下意，即承事眾僧也。
僧祗亦云：折伏下意。
輔行云：僧中行白，名為下意〕。
前雖自意歡喜，亦生慚愧，亦使眾僧歡喜。
由前喜故，與其少日。
因少日故，始得喜名。
眾僧歡云：此人因此改悔，更不起煩惱，成清淨人。
是故喜耳四、治僧殘罪，謂阿淨訶那，此翻喚入眾羯磨。
或名拔除罪根，清淨戒生，得淨解脫，善特起去也。
或對首作法，或責心者，懺餘篇聚之罪也。
四分隨機刪補羯磨云：心念有三：一、但心念，
此自有三：一、如懺輕吉法，二、六念法，三、說戒坐中發露諸罪法。
二、對首心念法，此自有七：一、安居法，二、
受藥法，三、說淨法，四、受七日法，五、捨三衣法，
六、受持三衣法，七、受持鉢法。
三、眾法心念法，此自有四：一、說戒法，二、
自恣法，三、受僧得施法，四、受亡人五眾衣物法。
又對首法有二：一、但對首法，此自有二十八法：
一、受三衣法，乃至二十八作餘食法。
二、眾法對首，此自有五：一、捨墮法，乃至第五受亡五眾物法。
輔行云：餘心念法及懺輕垢，並加身口，
合掌宣吐；或有但心，如悔輕吉。
南山云：懺吉羅罪，若故作者，對人一說；
若誤作者，俱責心悔也。
但令作法成就，不障僧事，即清淨也者，懺餘四篇清淨可解。
懺夷清淨者，南山云：懺本清淨，理當足數。
如得作說戒、自恣、羯磨等，但由情過深厚，
不任僧用，故云來不來隨意斷頭之喻。
此望不階聖果為言耳。 ^419b46

次釋大乘三種，文為二：初約諸經釋，又為二：
初正釋三種，文為三：初釋作法懺。
或八百日虗空藏塗廁者，廁者，間雜也。
人之間上，其處雜穢故也。
虗空藏經云：未來世中善毗尼者，應教眾生說治罪法。
有三十五佛救世大悲，須立道場，具諸供養。
先禮十方佛，稱三十五佛名，別稱大悲虗空藏名。
何者？虗空藏頂上有天冠，冠中有如意珠，
冠中有三十五佛，現是菩薩結加趺坐，或時現作一切色像。
行者若於夢中，若坐禪中，見此相時，以摩尼珠印印行者臂上，
作滅罪字。若得此相，還入僧中，如法說戒。
南山行儀亦用此文。
若準此意，足數可矣。
〔以此驗知，小乘發露與學，雖不障僧事，不當足數矣。〕
故付法藏中，滅重罪已，時人名清淨律師。
若優婆塞得字，不障受戒。
故鈔主依之，對俗辨邊，非無憑據。
〔此如大部補注中示。〕
若不得字，空中唱言罪滅。
又無此相，知毗尼人夢見虗空藏，告言毗尼薩。
毗尼薩者，其比丘及優婆塞更令懺悔，
一日至七日，禮三十五佛。
菩薩力故，其罪輕微。
〔下文取相懺，準此可知。〕
知法者復教八百日塗廁，日日告言：汝作不淨事，
一心塗治一切廁，勿令人知。
塗已洗浴，禮三十五佛，稱虗空藏名，向十二部經五體投地，
自說罪咎。又經三七日□應集親友於佛像前，
稱三十五佛名，文殊菩薩等為作證明白四羯磨，如前更受。
此亦犯重失戒之文。
若不失者，如何悔已令其更受〔亦如大部輔注中示〕？
經云：佛告波離：汝為未來無慚多犯者，
應作如此懺悔〔云云〕。
或九十日般舟者，即常行三昧也。
此法出般舟經。般舟，此云佛立。
佛立三義：一、佛威力，二、三昧力，三、行者本功德力。
能於定中見十方現在佛在其前立，如明眼人清夜觀星，
見十方佛亦如是多，故名佛立三昧也。
身開常行無休息，九十日為一期，口唱阿彌陀佛〔云云〕。
或四十九日大悲懺者，即請觀音三昧也。
故百錄引經云：三七日、七七日，悉應六齊日建首〔云云〕。
若大悲神呪經但云三七日耳，故知是請觀音三昧也。
或二十一日法華者，法華普賢品云：於三七日中，
應一心精進〔云云〕。
或七日方等者，以七日為一期，決不可滅。
若能更進，隨意堪任〔云云〕。
旋誦各有徧數等者，如方等懺旋百二十帀，
一旋一呪〔云云〕。 ^421a24

次釋取相懺。如方等求十二夢王者，方等至尊，不可聊爾。
若欲修習神明為證，先求夢王。
若得見一，是許懺悔。
云何名為十二夢王？
昔雷音比丘為魔所蔽，稱十方三寶。
時十方佛中有寶王如來，問諸菩薩。
有華聚菩薩白佛，求法往救。
佛答：當以摩訶袒持章句伏之。
華聚往彼調伏魔已，諸魔來至佛所，白言：我等十二大王當受持此呪。
佛告文殊：若求此法，應求十二夢王：一者若於夢中得通飛行，
旛蓋從後，是名袒茶羅相。
乃至第十二若見王夫人乘車入水見蛇，
是名婆林羅相〔云云〕。
菩薩戒見華光摩頂者，梵網經？
菩薩戒品云：若有犯十戒者，應教懺悔。
在佛菩薩形像前，日夜六時誦十重四十八輕戒。
若到，禮三世千佛，得見好相。
若一七日，二三七日，乃至一年，要見好相。
好相者，佛來摩頂，見光見華，種種異相，便得滅罪。
若無好相，雖懺無益。
是人現身，亦不得戒，而得增益受戒。
若犯四十八輕戒，對首懺悔，罪便得滅〔云云〕。
兼得事用者，兼得作法事用也。
故取相懺，亦兼作法，且以取相為正耳。
故方等菩薩戒、虗空藏，皆有作法。
故菩薩戒，日夜禮佛誦戒，即作法也。
但約傍正分之，則炳然無濫矣。
禪波羅蜜云：但用心行道，功成相現。
取此判之，便知罪滅不滅。
非謂行道之時，心存相事，而生取著。
若如此用心，必定多來魔事。
邪正難別，不可定取。
若相現時，良師乃識。
事須面決，非可文載。
是故當須近善知識，分別邪正〔云云〕。 ^421b46

三、釋無生懺。禪門釋云：一切諸法本來空寂，
尚無有福，豈有罪邪？
但由眾生不善思惟，妄執有為，而起三毒，
廣作眾罪，皆由一念顛倒而生。
若欲除滅，反觀此心從何處起〔云云〕。
應知從理而觀，則唯達法性本自二空；
從事而觀，則專照起心，推撿入空。
如是乃名端坐念實相，以實相是無相故也。
故法華云：觀一切法空如實相，即此意也。
故自行唯在空中，化他三千赴物，故三觀一心，乃自他不二。
故了妄念無一異相，達此無相具一切心，
三千具足，方能照於一多相即，人不見之，深可悲也。
雖不正作事相等者，亦約傍正分之也。
事謂作法，相即取相，即正明無生傍兼作法取相也。
故晝夜六時禮十方佛，懺悔六根，讀誦大乘，即作法也。
願見普賢示我色身，及夢普賢為說法等，即取相也。 ^421c46

次作法下明懺成滅罪。
文為二：初正明。文為二：初明滅除眾罪。
又為二：明滅除違無作等罪。
止觀云：伐草害畜同對首懺，二罪俱滅。
大論解云：違無作罪滅而償命猶在。
輔行云：作軍提悔二遮俱滅，然於害畜仍有性愆，故引論解償命猶在。
問：性罪不滅何須懺邪？
答：免違制已持心相續，縱果位廣償為利物因，豈同於違且沈三趣？
償者還也復也，此且約於作法懺說，若取相懺即滅性愆。
又無生懺尚滅無明根本之惑，豈存性遮之枝末邪？
作法懺成違無作罪滅者，以無作戒由作法得，今既違犯故須作法懺成方滅。
取相懺能滅性罪者，以由性戒非佛所制，
若有犯者性自是罪，故須親自見方滅，
如伐樹枝葉萎〔於為切，蔫也〕。
根本未去者，喻取相懺雖滅性遮之罪，而無明未除也。
無明未除還墮諸有，故性罪等續生如故。
言如故者，猶仍舊也。
故此無明應須該於通別二惑、五住煩惱。
若不爾者，何得性罪等續生如故邪？
觀無生懺能滅無明者，以由迷理故有無明，不觀無生豈能除滅？
覆者，反也。觀心無生達實相理，如覆大地無明性遮俱不可得，
如根枝葉悉盡無餘。
又作法下，次明滅三學上罪。
作法懺滅違戒上罪，準向說之，故禪門云：
一、作法懺扶於戒律。
取相懺滅犯定上罪者，淨名記云：意明專注非禪定也。
以散心中既犯性罪，故取相懺性罪方除，
故禪門云：二、取相懺扶於定法。
就專注心觀相懺悔，故取相懺扶定而說。
無生懺滅犯慧上罪者，以無智故不了性空，
故觀無生犯慧罪滅，故禪門云：三、無生懺扶於慧法。 ^422a26

又作法下，次、明滅除三障。
文為二：初、明各滅。
文為三：初、明滅除三種報障。
以違無作報在三途，故作法懺滅此報障。
故大意云持戒清淨離惡道因，此其例也。
性罪但是人道報障，故取相懺乃能滅之。
以迷理故受於三界有漏之報，故觀無生滅此障也。
又作法下，次、明滅除三種業障。
前報障約果，今業障從因，三懺對滅準前可知。
又作法下，三、明滅除三種煩惱障。
以違無作怖畏愁憂，故戒序云死時懷恐怖，故作法懺茲煩惱。
取相既是扶於定法，而聲聞人定力偏多，故取相懺能滅四住之煩惱也。
無生懺滅無明煩惱，準前可解。
又三種下，次、明共滅。
報障難轉，故須三種共除滅之。
取相無生滅業煩惱，亦準前文，思之可解。 ^422b30

又作法懺如服下，次舉喻。
文為二：初正舉喻。
故禪門云：如冷病人服於薑桂，所患除差〔云云〕。
不能生善者，不能生於禪定之善也。
五石五芝者，白瑛、紫英、石膏、鍾乳、石脂。
神農經云：上藥養命，謂五石鍊形，六芝延年。
言六芝者，青、黃、赤、白、黑、紫也。
升仙得道者，得神變自在之道也。
次如是下，結例。 ^422c6

次今文下，約今經釋，其義可解。 ^422c18

從此品下，次釋品，文為二：初、敘意分文。
傍正互舉者，此品傍論生善正明滅惡，
下品傍論滅惡正明生善，故云傍正互舉也。 ^422c20

次從夢者下，隨文為二：初釋夢中見聞，
又為二：初釋夢見金鼓，又為二：初正釋，
文為三：初釋正見鼓。
如夢三昧者，觀一切法如夢無實也。
唯佛無夢，因位則有，故信相夜夢，即是生死巨夜入如夢三昧等也。
孤山云信相寓言表法非實夢者，恐不然矣。
鼓體團圓，圓中又空，由圓空故，其聲乃鳴，
故即以此對於三德，而此三德一一互具，故云委論應言圓姝大等也。
然雖互具，束而言之，但是法身，即一之三耳，以此乃是正見鼓體故也。
妹〔昌朱切〕者，美好也。
次釋見鼓光。溥〔音普〕，大也，廣也。
克者，能也。同體同意者，玄義引新本三身品云：
與諸佛同體，與諸佛同意，與諸佛同事。
體是法性金，同意是法性光，問事是法性明，
即法作譬，不其然乎？
既見鼓光，故此三義束而言之，但是報身，舉一即三耳。
孤山云應言光鳴亦姝大，言光亦者，文之倒也。
三釋見光中佛，既是從體起用，故是應佛之三也。
次覩此下，總結。種種三法門者，即玄義所明竪深橫廣統攝徧收十種三法等意也。
從此設教名金光明者，從三德之理設金光明之教，
即玄義中明教通別也，故云從別所以，
故有金光明三字，標今教異諸教。
從通文言，故有經之一字，眾經通稱也。 ^422c26

次釋夢擊鼓聲，文為二：初分文，次鼓是法身下解。
人見今文明能擊機智，又見前解夢見金鼓三身各三，
便謂前文是惟中九法，今文是修中九法，遂說三九二十七法等。
今謂不然，前文見鼓是法身之三即境三也，
鼓光之三即智三也，見仙之三即用三也，
今文但明能擊之人用智擊鼓耳，何曾論於修性二十七法邪？
他人又見涅槃玄義釋大滅度云不可作單三釋大，
不可作單三釋滅，不可作單三釋度，便謂須作九法釋大，
九法釋滅，九染度即是三九二十七法。
此亦不然，何者？章安意明三法即九法，
九法即三法，所以斥云不可作單三釋大等耳，何曾明於二十七法？
且修性離合豈過修性不二門，而但明於修二性一及修性各三共三耳，
何得強增二十七法妄生疣贅邪？ ^423a18

次釋覺已說見聞，經云寤〔五故切〕者，寤即覺也。
於中為二：初分文，次夢者下隨釋。
文為四：初釋往佛所，文為二：初約數釋，
文有兩意：初義從德名入法門，次義徒過名惑未遣，
別約三十心、圓約十信耳。
次約觀心，既以分真對於觀行，故此觀行須論二義：
若依法華則觀行在相似之前，若依普賢觀則觀行在相似之內，
具如大部補注中示〔云云〕。
次釋與緣，俱經文始從爾時終訖至於佛所，
然文句釋前往佛所，文但釋過夜至旦，
未釋出王舍城，至今釋於與緣，但文方約，表於出因向果相對而釋。
三釋伸敬，說夢是口敬者，說夢既是第四述夢，故知但是文勢相帶來耳。
信首為貴者，諸心以信為初，如六分以頭為首，故首在上為貴也。
慈悲為賤者，以慈悲是下化故，如兩足為賤矣。
故大論云人身第一貴者，頭五情所著最在上故，
足第一賤履不淨處最在下故，是故以所貴禮所賤，貴重供養故也。
四釋述夢，文為二：初分文，從以其下至見鼓又三，是分文也。
下去分文準此知之。
次隨釋，文為二：初經家敘，即以其夢中等四句是也。
若四字之偈則以四句為一行，若七字之偈則以兩句為一行，
若長行則以十七字為準，通世隨情多無楷式。
次釋正述夢，文為二：初釋總明夢，又為二：
初釋見金鼓，文為三：初釋見鼓形狀，經云晃
〔胡廣切〕明也暉也光也。
次釋見鼓光明，經云踰者過也。
三釋見光中，佛仍總結示三科之意，故云即長行中三身等也。
下去臨文準此應知。
次釋見擊鼓，言自覩者，信相自見似婆羅門擊是金鼓，豈他人乎？
次釋別明夢，文為二：初分文，從是大金鼓下至滅惡生善，
文為六，是分文也。
次從一有三行下釋義，文為二：初釋金鼓有滅惡生善之力，
文為六：初釋滅世間因果之苦者，能除眾生諸惱所逼，滅世間因苦也。
能除三世地獄等苦，滅世間果之樂者，
定及助道，生出世因樂也。
斷畏無懼，離死到岸，生出世果樂也。
斷眾畏者，離五怖畏也。
得無所畏者，獲四無所畏也。
三釋令眾生自他俱備者，證菩提果，自行滿也。
轉輪演法，化他備也。
四釋滅報障發宿命通者，在地獄火燒身，
聞鼓聲尋禮佛，滅報障也。
得知宿命，即發通也。
五釋令眾生得諸法門，先少後多，下注云云者，
一往且以修白淨業，名為少得。
諸所願求，皆令成就，名為多得。
究而言之，修白淨業，既云無量，何少之有？
又得人天白淨之業，名之為少。
諸所願求，該於出世，名之為多。
若不爾者，何名悉令成就具足？
六釋破眾生八難者，既云諸難，豈非八難？
言八難者，一地獄，二畜生，三餓鬼，四北洲，
五無想天，六佛前佛後，七世智辨聰，八生盲瘖瘂。
仍總結示六科之意，故云釋此六義。
皆從三塗，漸至人天二乘菩薩等，一一皆有破惡生善之力也。
應引妙玄十番利益，以明此中破惡生善。
尋彼可知，此不具記〔云云〕。 ^423a46

次釋正明教詔懺悔之法。
文為三：初分文。
次生起云：邪倒障理不識法性者，獨頭無明癡倒殊甚，不識法身也。
愚癡障解不識因果者，不知報佛也。
以報佛是修行所感，故云因果也。
惡業障行不識善法者，不識應佛也。
洩〔私列切〕，通也。故直伸供養則不通其識，故歌詠稱歎乃暢其志也。
聖人等者，即序中云我今當說懺悔等法也。 ^423c42

自懺下，三、解釋。文為五：初、釋教自說過罪懺悔。
文為二：初、分文。夫法身下，次、釋義。
文為三： ^424a8

初釋依憑之所自。
凡夫二乘雖不知亦不出法性者，自者從也。
如妙玄云：善惡凡聖等不出法性也。
故一切諸苦該三土九界，以寂光法身為所歸所依，故法身自在即是真我。
義序品中云：我今當說懺悔等法，良由於此。
一切菩薩者，圓菩薩也。
以偏教菩薩鈍同二乘，故但簡凡夫二乘，則兼偏教菩薩也。 ^424a12

內本雖立下，次釋諸佛覆護。
外無佛加不得成就者，淨名疏云：世有邪見學禪之人，
但信心有佛，不信諸佛威神所加。
又妙玄云：夫一向無生觀人，但信內心之益，
不信外佛威加，此障自性癡。
又一向信外佛，如不於內心求益，此墮他性癡。
共與無因準例可知。
自性癡人眼豈不見？
世有牽重不得前者，傍力助之即得進路，云何不信罪垢重者佛威建立？
汝不知恩其猶草木，不議日月風兩所益〔云云〕。
他共無因準例斥之〔云云〕。
言斯須者，猶在即也。
扶疏者，扶字應從木，疏字應從草。
故文選讀山海經詩云：孟夏草木長，繞屋樹枎蔬。
注云：枎蔬者，枝葉四布貌。
豐者，茂盛也。#CB15106;者，
葉生也，又長也，幽也。
內外因緣既備，正須懺悔者，文勢承便明於生後耳。
經云：世雄者，草木之精秀者為英，獸之羣特者為雄。
人亦如是，故聰明秀出謂之英，膽力過人謂之雄。
如來亦爾，力能降魔制外，超過諸菩薩等。
故法華云：大雄猛世尊。
大雄猛者，名丈夫也。
兩足尊者，有人云：佛於二足、四足、多足一切中尊。
而經中言兩足尊者，以諸類中兩足為貴，即人天也。
故佛又為人天中尊，名兩足尊。
故十號中云天人師也。
故大經釋天人師云：諸眾生中唯天與人能發阿耨菩提之心，
能修善業，能得四果支佛三菩提道，是故號佛為天人師。 ^424a24

三釋正懺，文為二：初分文，次釋義。
文為二：初釋總懺，次釋別懺。
文為二：初分文，次釋義。
文為三：初釋別懺煩惱障。
言獨頭者，簡異相應也。
與見思諸使合者名為相應，直爾障理名為獨頭。
若迷權理則有界內相應獨頭，若迷實理則有界外相應獨頭，
界外復通別圓兩教。
上文既云法身具三德是一體三寶，故今獨頭無明癡倒，乃是不識一體三身也。
經既但云不識，故屬獨頭無明。
若相應者，如大經云自此已前悉名邪見，即是見惑。
若華嚴云香煙雲等，即思惑也。
如此見思必有無明，即是相應。
今文無此，故屬獨頭也。
擎〔渠京切〕像者，孤山云：累土木為佛像也。
人知畏敬，鳥萑不然。
問：法身如何說於十力？
答：法身是體，應身是用。
若識應用十力，即知法體十力。
何者？法身圓鑑善惡業緣，受報好醜，無有能壞，故名是處非處力。
復能圓鑑三世諸業，因果洞然，無有能壞，故名業智力。
照諸禪定，無有能壞，故名定力。
照眾生根，無有能壞，故名根力。
其次欲力、性力、至處道力、宿命力、天眼力、
漏盡力，準此可知。
法身既乃徧一切處，所以謂之諸十力也。
故法應十力，一體無差。
例如輔行釋法應十號〔云云〕。
父母恩是方便智度，此用淨名經意。
方便父者，權智也。
智度母者，實智也。
法華文句云：權實二智，即是般若。
般若顯理，即是方便智度。
父母能生法身，故不識父母，即不知報佛也。
善法是助道之行者，驗知父母般若，即正道之行也。 ^424b20

次、釋別懺報障。文為二：初、約現事釋。
恃〔時止切〕，依也、賴也。
慠〔五告切〕，慢也。忽，輕也。
陵，侮也。梵網云：自恃聰明、有智、高貴、年宿、
大姓、高門、大解、大富、饒財、七寶，以此憍慢。
法華文句引文殊問經，明八憍用配八鳥：
盛壯憍如鴟，姓憍如梟，富憍如鵰，自在憍如鷲，
壽命憍如鳥，聰明憍如鵲，行善憍如鳩，色憍如鴿。
陵他為慢，自責為憍〔云云〕。
今更下，次、約法釋。
戒為年者，以受戒臘數為年尊也。
引法華我年衰邁者，即我年老大也。 ^424c20

三釋別懺業障，文為二：初分文，從初至文為十二，即分文也。
次隨釋，文為十二：初釋懺由心口造惡業，
言亦是教他作惡者，以心口作惡必教他故。
從身口意是自作惡者，從字應作縱字，
經中但言心口，今言身者，良以有身方有心口，故心口依身則三業具矣。
次釋懺內外因緣造惡業者，親近惡友外也，煩惱亂心內也。
經言愚行者，愚迷也，行字去聲。
三釋懺五欲因緣造業者，色聲香味觸，此五有味能生於人須欲之心也。
四釋懺信受邪師造業者，言邪師者，既近非聖則是邪師也。
五釋懺隨順惡主造業者，以擊屬於他則是屬於惡主故也。
六釋懺愛心所使造惡業，擾亂也。
七釋懺為衣食女色造業，可解。
八釋懺於佛世敬田造惡業者，既言佛法聖眾，故知約於佛在世為言也。
九釋懺於無佛世敬田造惡業者，既言緣覺菩薩，故知約佛滅後為言也。
皆言敬田者，以佛菩薩等其德超三界，
應須尊敬之，於中下善種出生無漏果，故名敬田也。
十釋懺於正法造惡業者，無智謗法即是於正法造業也。
咨爾後學慕法依師，當去人情遮免誹謗。
十一釋懺於恩田造惡業者，以父母尊長有生育之恩故也。
又尊長之言亦可兼諸，思之可解。
十二釋懺一切處造惡業，亦可知也。
仍總結示十二科意，所以謂之若欲細釋，從人道為始等也。
準例前文，人天等皆有破惡生善之力，亦應可了。 ^424c36

次釋供養諸佛自行化他修懺悔，文為二：
初敘意分文，從初訖至後三十四行明法供養，即分文也。 ^425a34

次隨文釋義，文為二：初明財供養者，經既但云我今供養，故知只是財供養耳。
經云三千大千者，四明云一大千界中自有千百億佛。
今謂不然，準梵網中，娑婆百億但是一華葉耳。
法供養為二下，次釋法供養，又為二：初敘意分文。
從初至其意有四，即敘意分文也。
事理等者，財供是事，法供是理。
又化他屬事，自行屬理。 ^425a38

次隨文釋義，文為二：初釋化他法供養，
又為二：初釋化他令其修行□□□□，
文為四：初釋化始以大悲拔苦，次釋勸真因十地之行，
三釋勸真果菩提大覺，四釋勸精進督使行成。
文為二：初約因緣釋，劬亦勞也。
次約觀心釋中言即此義也者，淨名經文作如是說，即今觀心調伏心王心數之義也。 ^425b4

次釋化他令修懺悔。
文為正為說懺千釋劫者，文倒，應云釋千劫也。
三、明說懺已。 ^425b16

次釋自行法供養，文為二：初敘意分文。
前自懺竟者，即第一科十九行一句，教自說過罪懺悔之也。
皓首者，白頭也。李陵與蘇武書云：丁年奉使，
皓首而歸〔云云〕。斷字，丁貫切。
前是自行門者，即向所謂前自懺竟也。
今是法供養門者，即今二十五行半是自修法供養也，
從初至於菩提是也，即敘意分文也。
次隨文釋義，文為二：初釋自修行，文為三：
初標章，次釋修因。
十度是十地脚足者，十度為因，十地是果，即分果也。
三釋成果。總明果滿者，即成佛無上等一行是也。
經文但言成佛無上功德光明，故知只是總明果滿之相耳。
別明果滿者，即諸佛所有下三行是也。
經文既云諸佛所有無量功德，乃至百千諸陀羅尼，故知乃是別明果滿也。
二種莊嚴者，功德是福，光明是智，如法華云：
慧光照無量等〔云云〕。 ^425b20

次釋自修懺，文為二：初標科，次隨釋。
文為二：初釋請佛，後十九行半下次釋懺悔。
文為二：初分文，次隨釋。
文為五：初釋懺報障，文為二：初釋報障相。
所作眾惡即想行陰苦也者，由想故行，
行即造作，故所作惡即想行也。
次明請除滅，經文可解。
次釋懺煩惱障，文為二：初分文，次隨釋。
文為二：初出障相。
經云煩惱業垢者，明此煩惱是業家之煩惱耳。
次乞清淨三釋懺業障，文為二：初分文，次釋義。
文為三：初釋竪論三世造業，文為二：初正釋過去之業。
今正受者既為報障，是故乃取今未受者為業障耳。
次料簡，文為二：初疑問，次答釋。
又為二：初正答釋。
數家即是薩婆多師，論家即是弘成實人。
大經既云遮未來故，數論復呼未來當有。
當未既有，何得不懺？
所言大經遮未來者，彼經佛告阿闍世王：
色有三種：過去、未來。
現在則不可害。何以故？
過去過去故，現在念念滅故，遮未來故名之為殺。
如是一色，或有可殺或不可殺，有殺不殺色則不定，
若色不定殺亦不定，殺不定故報亦不定，云何說言定入地獄？
次舉事例者，晝〔陟救切〕應作畫〔胡麥切〕，計策也。
度〔徒落切〕更〔古行切〕，歷也。
併〔必政切〕，皆也，並也。
時到必然者，例向次第必更也。
懺悔清淨者，例向併與緣差也。
索然者，猶解散也。
次釋橫明現世十惡，三釋求懺，四釋迴向。
文為二：初正釋迴向，正為懺於著有之罪也。
次他以下斥非顯是。
經既結云悉以迴向，何得違戾作隨喜釋？
今云隨喜在下文者，即第四科發願修懺。
文有兩段，第二段是隨喜文也。
故下經云：我今以此隨喜功德。 ^425b48

五、釋懺善惡兩難。
文為二：初、敘意分文。
善惡中論八難者，善四、惡四合成八也。
善四如經可解。惡四者，以六趣險難、心輕躁難、
三有險難，此之三難合之，但為一報障耳，即一難也。
更加近惡友難，是業障，為二難也。
又添及三毒難，是煩惱障，為三難也。
若生死險難既存兩解，乃是第四難也。
是故四難不出一兼及三單耳。 ^426a4

初四句是報障下，次隨文釋義。
或有本云初四行者，誤也。
於中為二：初、釋指惡為難。
種種婬欲即煩惱障者，牒經仍略愚煩惱難。
躁〔子到切〕，動也。初心在緣名覺，細心分別名觀。
羅漢出觀有散心者，大論云：二乘從定起，
若入無記心，若入善，或退入垢心。
佛則不然也。又聲聞有煩惱習氣，故有退法，故散亂。
佛則不然也。故佛常入定，無覺麤心，有不可思議智慧，故亦能法。
二乘則無此也。不成業障者，孤山、四明皆改障字為者字。
移廐〔居祐切，象馬之舍也。
廐者，聚也，象馬之所聚也〕於屠〔殺也〕邊者，
付法藏傳云：親近賢善，聽聞正法，遠益來世。
如昔華氏國有一白象，氣力勇健，能滅怨敵。
若有罪人，令象蹋殺。
後時象廐為火所燒，移在異處，近一精舍。
有一比丘誦法句偈云：為善生天，為惡入淵。
象便柔和起慈悲意，後付罪人覩而不害嗅#CB02549;而已。
王見此事心大惶怖，時有一臣即白王言：
此象繫處近於精舍，必聞妙法是故爾耳。
今可移繫近於屠坊，彼覩殺害惡心當盛。
王遂勅令繫象屠所，象見殺戮惡心猛盛。
是故當知，眾生之類其性不定，畜生尚乃聞法喜見惡為害，
豈況人乎？而不染習親近善友。
孟母鄰於哭貨者，孟母即孟軻母也。
軻少與母偏孤居近墓，軻乃常戲為墓，
母曰：此非所居。去居市傍，軻復戲為商賈，
母又曰：不可居。又居學館之傍，軻乃為揖讓進退有禮，
母曰：此真可以居。
軻遂為大儒。今云哭貨者，哭即近墓，貨即近市。
朱赤墨黑者，所謂近朱者赤，近墨者黑也。 ^426a18

次釋指善遮道為難，文為二：初正釋修功德難者，今時經本第二難是值好時難。
如一比丘等者，大論云：迦葉佛時，有兄弟二人出家求道，
一人持戒、誦經、坐禪，一人廣求檀越，修諸福業。
至迦葉佛出世，一人生長者家，一人作大白象，力能破財。
長者子出家學道，得六通羅漢，而以薄福，乞食難得。
他日持鉢入城乞食，徧求不得，到白象廐，見王養象種種豐足。
是時羅漢語白象言：我之與汝，俱有罪過。
象乃感結，三日不食。
時守象人驚怖，求覓向之比丘而問之曰：
汝作何術，令王白象病不能食？
比丘答云：是我先世之弟，於迦葉佛所出家學道，
我但持戒、誦經、坐禪，不行布施。
今雖得道，乞食不得，弟乃破戒，廣求檀越，
作諸布施，故墮畜生，飲食豐足。
南山靈感傳中神宣律師云：像末之時，
諸惡比丘但起伽藍，不修禪慧，亦不讀經，不識文字。
縱有識者，乎有一二？
請試思之，寧為六通羅漢乎？
寧為七寶白象乎？
又如妙莊嚴王本事等者，文句云：昔佛法末，
有四比丘，結契山林，志欣佛慧，幽居日積，
衣糧單罄，有待多煩，無時不乏。
其一人云：吾等四窮，身尚不濟，法當安寄？
君等三人，但以命奉道，莫慮朝中，我捨此身，誓給所須。
於是振錫門閭，以求供贍，三人得展其誠，功圓事辦。
其一人者，數涉人間，屢逢聲色，坏器未火，難可護持。
偶逢王出，愛彼光榮，隨念受報，遂得為王，而復邪見。
三人共議：我免籠樊，功由此王。
從茲死後，王位永失，方沈火坑，良難可救。
幸其未墜，正可開化。
然王著欲，而復邪見，若非愛鉤，何由可濟？
一人化為端正之婦，二人現作聰明之兒，
兒婦之言，必當從順，如宜設化，果令得道。
婦即妙音菩薩，二子即藥王、藥上菩薩，嚴王即華德菩薩。
如劫初時者，即八萬四千歲時，壽長樂極，
不感佛興，故不修道。
北洲乃是八難之一，豈能修道？
旃遮等者，菩薩處胎經云：佛昔在於毗舍離城，
有旃遮女，受邪師教，來往周旋，欲令人見。
遂以草作腹，日漸令大。
後以木盂繫腹，狀如臨產婦女。
于時邪師乃問女言：汝何故有此身？
女即答云：我日日往瞿曇沙門所，遂有此身耳。
邪師嗔恨，領諸弟子，將此女人，來至佛所。
爾時佛與無央數眾，廣宣妙法。
時邪師等，高聲唱言：瞿曇沙門，犯於婬欲，實不得道。
自言得道，愛我此女，乃至有身。
發是語已，時天帝釋，化作黃鼠，在女裙裏，
嚙盂繩索，盂即墮地。
眾皆見之，訶責邪黨，謗毀大聖。
涅槃經說：善星是佛菩薩時子，出家之後，
受持解說十二部經，壞欲界結，獲得四禪。
而親近惡友，退失四禪，生惡邪見，言無佛法，無有涅槃。
遙見佛來，生惡邪心，入阿鼻獄。
調達行惡，如常所說〔云云〕。
遠法師云：善星是佛堂弟庶兒，故說為子。
章安云：羅睺羅，庶兄也。
舊云：善星無發迹處，實是惡人。
今謂不然。佛有兩弟兩子，各行善惡。
阿難行善，調達行惡，悉皆是權。
羅云行善，善星行惡，例知是權。
次若讀下，辨難字。
乎側 ^426b20

三、釋稱歎修懺悔。
文為二：初、敘意分文。
念佛三昧者，若非念佛，焉能稱歎？
是故稱歎即是念佛三昧法門。
次、隨文釋義。文為三：初、釋標章歎。
十方相望，故名為橫；三世次第，名之為竪。
報應是用，故名為事；法身是體，名之為理。
故但標諸佛，則橫竪事理蘊乎其中。
何者？三世十方，橫竪事用，必依理體。
故全體起用，必即用明體。
標章之巧，無以尚之。
故下即云：依止法性，一體三佛。
良由於此。言佛海者，喻其深廣，無有底際。
即指法性理體，徧一切處，名之為海。
故荊谿云：我身及以十方諸佛，實相理體，
本無能所，名法界海。
即此意也。言十智者：一、法智；二、比智；三、
他心智；四、世智；五、苦；六、集；七、滅；八、道；九、
盡；十、無生；十一、如實解釋，如法界次第〔云云〕。
復次，須知法性法身，深廣名海。
即是今文報身相好，廣大無邊，名之為海。
故文句記云：華嚴如來相海品及隨好光明品中，
明毗盧遮那，具足十蓮華藏世界海微塵數相。
又文句解：釋迦現勝，故大人相，名大相海。
又應化分段色身相好，即理名海。
如輔行釋，深解相海云：但是色身相好無邊，
名之為海，非謂報身不思議。
言色身者，分段色相應化生身也。
言相海者，深解分段應化色身相好即理，
量同虗空，廣無邊際，名之為海。
非謂分段事用相相用徧，名為海也。
若不爾者，將何以明他受用報法性尊特相好無邊？
故不可將分段生身即理名海，濫於他報法性之身不思議海，
若體若用，皆周徧也。
即理雖同，從用須辨。
故云：體即實相，無所分別；用則立法，差降不同。
何得濫將分段生身，便作法性尊特相相周徧而說？
何得終聞相海之言，便謂皆是尊特之身？
法華文句約三義釋誡。
妙音云：初約如來座為誡，云：夫佛身與理相稱，不得見卑小而忘其尊嚴。
記云：依空亡相。身是有相，理為妙空。
一塵之身尚與理等，況丈六之質而生劣想邪？
今試明之。既以法空為座，是故丈六劣應生身，
依於畢竟妙空之理，亡於丈六有相之卑，
而達法身體量周徧，是故不得見丈六之卑小，而忘妙空之尊嚴也。
斯乃止指體量周徧名為尊嚴，非謂勝應他報尊特是尊嚴也。
良以勝應他報雖名尊嚴，奇特猶是有相之事，不是依於空理亡泯相好故也。
人不見之，便謂此是指劣為勝，不亦謬乎？
且止觀明法華經中三十二相，一一相好即是實相。
輔行由是類同華嚴，一一相好與虗空等。
既言相好與虗空等，豈非達事即理，依空亡相乎？
故知實相之理即是妙空也。
空中為理，斯之謂歟？
一塵之身尚與理等，量同虗空，豈況丈六之質而不依空亡泯無相，
猶生有相劣應之想邪？
深不可矣。又如止觀乃輔行中明前藏通三十二相無中道本，
譬如得銅不能照面，是故此相不名奇特。
既斥藏通不名奇特，則顯別圓三十二相、
八萬四千十蓮華藏勝劣二用皆有中道法身理本，是故得名奇特相海。
此指勝劣之本法身體量名為奇特相海耳，非謂分段丈六生身三十二相便是舍那法性尊特。
良以法身之量、妙空之理如海無邊，甚深奇特微妙尊嚴，與夫勝應相好事用不可雷同故也。
故知生身理本名為相海奇特，尚非他報事用奇特，何得妄據此文建立劣應便是勝應他報尊特邪？
嗚呼，迷名而不思義，認理為事，昧者不覺，
應知相海若乃不同，尊嚴奇特豈可一槩？
是故分段生身即理名為尊嚴奇特，與夫法性他報尊嚴不可參濫矣。
是則他報既名界外法性之身，故知舍那尊嚴奇特，
相好無邊，喻之若海，乃是稱於理體，所以事用徧一切耳。
此則理事皆周徧也。
若不爾者，何名界外法性之身，光明色像無量無邊邪？
以此明之，分段生身，但有即理奇特尊嚴，
與虗空等，而無事用相好無邊也。
若云丈六分段生身相相周徧，將何以明界外法性尊特周徧邪？
故不可以體同故相即而濫，用異故常分矣。
文句記云：若得實意，方知四佛體同用殊。
可不思之。文句第二釋約如來衣為誡云：
夫師既施權，弟子亦隱其實。
記云：佛及弟子身俱劣者，俱隱寂忍而耐其拙。
今詳文意，正明師弟俱隱報身寂滅忍細輭上服尊特之勝相，
而現丈六生法二忍麤弊之劣形。
須知此劣存於二義：一者望於同居淨土勝應生身形量高大，
二者望於界外法性舍那尊特色像無邊。
是故同居界內丈六，名之為劣。
雖有二義，莫不皆是約於身相大小優降而分勝劣。
故法華文句引像法決疑經云：或見小身大身，
以證通佛丈六尊特，帶比丘像現尊特身。
夫劣必對勝，大必對小，故知小即丈六卑劣，
大即尊特勝應，是故不可便將卑劣謂之尊勝矣。 ^427a18

問：法華開權顯實，那云隱實施權？
答：蓮華三喻俱喻妙法，是故妙法有施開廢。
然則隱實施權既是從勝現劣，而丈六宛然，
當知開權顯實乃是從劣現勝，而身光徧照。
前序品中既乃從劣現尊勝光，表於開權顯實相法，
故今收光但是丈六，須約隱實施權而明。
何者？以由今日丈六卑劣，光從昔日施權而來，故得舉今丈六卑劣本於昔日隱實施權。
昔日卑劣雖對小機，今開卑劣與勝同體，何妨法華丈六垢衣三十二相終自炳然？
況復垢衣乃是敘昔之說，而在昔尚無垢衣之言，豈有即是瓔珞之語？
今既謂之垢衣，彌顯開權自行，即體內之權秘妙方便也。
昔約施權名為化他，今明開顯乃是自行，
故施開被緣其理不二，是故今昔只是丈六劣應身耳。
若謂不然，如何說於應同始終，佛及弟子身俱卑劣耶？
文義如此，何得謂之使妙一乘反歸三藏？
若謂法華八十年佛卑劣無常，不得說於實相之法者，
涅槃亦云八十年佛皆痛有疾，雙樹入滅，那忽談常辨性邪？
〔此之難辭在妙玄中。〕
故知今昔雖則同是丈六卑劣，然而體外體內常分，
人不見之，誠堪愍矣。
文句第三釋約如來室為誡云：如來慈臨大千，宜須高須下。
記云：應住無緣，安其穢土。
仍總結云：一切儀示迹說法之處，皆具三誡，為弘經之軌。
故知法華能說教主，元是應化分段生身，不須疑也。
故十六觀經疏云：法身無像，實不假地所居，
為欲利益，故隨化身以明化主之住處耳。
觀經純圓，能說教主既是化身，今經具四，豈可不然？
況顯實是同，則法華亦爾。
故五時說法始終之相，並是分段應化生身。
文句記云：實位補處，輔應化佛，示歷五味。
即此意也。但小乘謂之業惑構造，定生定滅，
#CB01926;斷無餘；大乘謂之智與體冥，能起大用。
非生而生，王宮誕質；非滅而滅，鶴樹澄神。
此方示滅，十方現生，化復作化，斯之謂歟？
人不見之，但聞相海之言，一槩謂之尊特，
故辨之如上，不覺文煩也。
如物投石蜜者，大論云：如煑石蜜欲熟時，
以種種物內中皆成石蜜，妙味盛故。
菩薩亦如是，般若力盛故，種種諸法皆與般若合為一味。 ^428a24

次釋正歎，文為二：初分文。
寄謂寄寓，絕謂言所不及，況謂匹況比擬，歎稱美其德。 ^428b44

次釋義，文為二：初釋寄言歎，又為二：初釋略歎略況。
閻浮金者，閻浮檀金在此洲北岸海中，
金光浮出海上，其傍有閻浮樹，半臨陸地半臨海中，
若輪王出世，諸夜叉神乃取此金將來人間。
略歎略況既乃謂之金色晃耀猶如須彌，
廣歎復云功德巍巍明網顯曜，豈尊崇特勝之相？
經文又云三十二相八十種好莊嚴其身，
豈非法華中具相三十二，以八十種好用莊嚴法身？
此與下文正讚尊特，上兼法性下攝生身，不亦同乎？
是知龍尊信相二人過現雖異，所讚佛身妙義無別也。 ^428b48

次釋廣歎廣況，又為二：初分文釋義，文為二：
初釋廣歎，文為四：初釋廣歎金色無上，
次釋廣歎佛色無垢，三釋廣歎佛色安住。
頗梨，此云水玉也。
上文既云三十二相八十種好，今文復云功德巍巍妙色廣大，
豈非歎於分段生身四八相好，現於界外法性尊特？
況通佛是丈六尊特，帶比丘像現尊勝身，
玄義判教此經屬通，而尊特身既該別圓，
通教復得帶別明圓，又復別圓莫不皆是智與體冥能起大用，
是故歎於大用勝劣有何乖爽？
故云非常非無常，八術具足二用宛然〔云云〕。
四釋廣歎佛色除苦潦〔音老〕，玉篇云雨水盛也。
枯涸者，乾竭也。稽首者，說文下首也，謂首至地也。
次釋廣況，文為二：初分文，次釋義，文為二：
初釋廣況心行〔平聲〕，次釋合喻。
次釋絕言歎，又為二：初分文，次釋義，文為二：
初釋正絕言歎，次釋牒譬帖合。 ^428c20

三、釋結歎；四、釋發願修懺悔。
文為二：初、敘意分文。
從初至果滿願又四，是敘意分文也。
下去準知。如牛無御等者，大論云：譬如牛力雖能挽車，要須御者能有所至。
淨佛世界願亦如是，福德如牛，願如御者，
如畫無膠不能久固，如坏〔未燒瓦也〕未火不任受用，
如水中月而無真實發願，正為懺悔退轉之罪故也。 ^428c46

次隨文釋義，文為二：初釋發願，文為二：
初釋自發願，又為二：初釋願果滿，文為四：
初釋成佛願意輔滿，菩薩發心志求佛道，故以成佛是意輪滿。
次釋說法願口輪滿。
三釋摧魔願身輪滿，身輪現通故能摧魔。
四釋住壽願慈悲滿，若非慈悲安能住壽？
不思議劫利樂有情。
次釋願因圓，又為二：初標科，次隨釋，文為四：
初釋具六度願有為功德圓，止觀云六度皆是功德莊嚴，
法華文句及記並以六波羅蜜為福德莊嚴，
故知乃是有為功德圓也，以修六度有所作為故也。
次釋斷煩惱願無為功德圓，煩惱既斷則無所為，故是無為功德圓也。
三釋宿命念佛圓。
四釋值佛圓。 ^429a12

次釋為他發願。文為二：初分文。
妙玄中明身輪，示於藥樹王身、如意珠王身。
今云寶珠，即如意寶珠也。
釋籤云：藥樹王身，則示可畏破惡之形。
故大經云：譬如藥樹名為樹王，於諸藥中最為珠勝，能滅諸病。
樹不作念，若取枝葉及皮身等，雖不作念，能愈諸病。
涅槃亦爾〔云云〕。如意珠王身者，示為可愛生善之形。
故大品云：如摩尼珠〔此以摩尼即如意珠，
若依法華，二珠則別〕，所在住處，一切非人不得其便。
其珠著身，暗中得明，熱時得涼，寒時得溫。
若在水中，隨物現色。
輔行中引耆婆經云：耆婆童子於貨柴人所大柴束中，
見有一木，光明徹照，名為藥王。
倚病人身，照見身中一切諸病。 ^429a34

次隨釋，文為二：初釋大悲拔苦，文為四：
初釋總拔眾苦，次釋拔根不具苦，三釋拔病苦，四釋拔王難苦。
次釋大慈與樂，文為二：初分文，次釋義。
文為三：初釋與世間果樂。
經云：箜篌者，風俗通云：一名坎侯。
漢武帝祠太一后土，令樂人侯氏依琴作坎侯，言其坎坎然應節也。
侯者，以姓冠章也。
續漢書云：靈帝好胡服，作胡箜篌。
釋名云：箜篌，師延作靡靡之樂，蓋空國之侯所好也。
或云空侯，取其中空故也。
大論云：箜篌有槽、有頸、有皮、有弦，以手鼓之，
眾緣和合，所以有聲也。
箏〔側莖切〕，樂器，秦蒙恬所造也。
笛亦樂器，風俗通云：武帝時丘仲所造也。
琴者，禁也，君子守以自禁也。
神農削桐為琴，或云伏犧所作，大者十四弦，
或二十弦，今時無此也。
舜作五弦琴，周文王加一，武王加一，今人呼為文武二弦是也。
瑟亦樂器也，世本云庖犧作瑟也。
鼓吹〔尺偽切〕，古今注云短簫也，月令命樂正習吹也。
餘如大部補注中示〔云云〕。
池沼者，大者曰池，小者曰沼。
優鉢羅，此云青蓮華也。
璧者，瑞玉也。外圓象天，內方象地。
雜廁者，廁即雜也。
可惡〔烏路切〕相於者，相順依也。
三時者，且約日之三時也。
次釋與出世因樂，文為二：初分文，次釋義。
文為二：初釋令修行外緣具，又為二：初釋值三寶，次釋離八難。
今願其亦除亦值者，兼示初科之意也。
下去準此思之。次釋令修行內因具，文為二：
初標科，次釋義。又為二：初釋生貴家，次釋多財寶。
女有五礙者，即五障也。
法華云：一者不得作梵王，二者帝釋，三者魔王，
四者轉輪聖王，五者佛身。
願其無五礙苦者，無第五佛身礙苦也。
是故經云：具足智慧行菩薩道，常見十方無量諸佛。
以菩薩發願，終不願其作魔王等，故知但是願無第五佛身之礙苦耳。 ^429b8

三釋結成，文為二：初標科，次隨釋。
文為二：初釋結自，次釋結他。
願以智力者，經本或作智力者，力字誤也。
次釋約願隨喜，文為二：初敘意分文。
慶他等者，止觀云：隨喜者名慶。
彼佛既三轉法輪，眾生得三世利益，我助彼喜。
又我應勸化令其生善，其善自生，是故我喜即是喜。
三世眾生福德善，三世三乘無漏善，三世諸佛從初發心乃至入滅，
一切諸善我皆隨喜，亦教他喜。
如買賣香，傍觀三人同熏。
能化受化及隨喜者，三善均等，以嫉妬故不隨喜，乃是悔於嫉妬之罪也。 ^429c16

次隨釋，文為二：初釋隨喜於他，次釋隨喜於自。 ^429c34

第五、釋結成懺悔。
文為二：初、標科；次、釋義。
文為三：初、釋結成斷惡。
然前文中或言千劫，或言百劫，至今乃云六十劫者，
前後隨舉，顯經力用之廣大耳。
次、釋結成生善；三、釋結值佛多。
若值多佛，豈可不值諸善知識？
然經文中雖不別說值善知識，既值多佛，
則自兼之，以諸知識乃是未來諸佛故也。
pin:: 
# 釋讚歎品第四
釋讚歎品 ^429c36

初釋品題，文為三：初標列，次解釋。
文為四：初釋從能讚人得名。
言思疑者，思即思惟，疑謂疑惑，今昔既異故屬世界也。
次釋從生善得名。
孤者獨也，運者動也，善不孤然運動發生故也。
三釋從滅惡得名。
尤者甚也多也。問：法華那云毀佛罪輕？
答：彼對凡夫初心說耳。
四釋從所讚人得名，文為二：初正釋，次若欲下釋名結。
此下三總結，文為二：初正結，次此品下簡示傍正，
即傍論滅惡、正論生善也。 ^430a2

次從文為二下，釋品文。
自分為二：初分文，次釋義。
文為二：初釋長行瑞應等者，佛語魔云：
我三祇劫修習苦行，乃得菩提。
汝但設一無遮之會，報為天主，何得與我興斯戰諍？
魔云：此事誰為證之？
佛手指地云：是知我地神，出證虗空神。
傳：乃至梵世，天魔遂降。
注云云者，往事既實，豈非堅牢？
依法理故。言金者，如玄義云：即法作譬也。
故法性尊貴，名之為金；寂而常照，名之為光；
多所利益，名之為明。
即金光明之法門也。
菩薩入此法門，故從法為名，即是金光明菩薩等也。 ^430a18

釋偈頌，文為二：初分文，次釋義。
文為三：初釋讚三世佛。
文為五： ^430a38

初釋總讚橫竪等者，此即如前釋懺悔品標章之文。
然此總讚既具三身，下文別讚豈可不爾？
何者？下文既云圓光一尋，豈非分段劣應生身？
又云佛光巍巍，豈非從劣而現尊崇勝應他報？
此二既是全體之用，故讚報應之用，即讚法身之體。
故使尋相見於無相，良由此也。
所以法身不煩文矣。
注云云者，經但舉淨以為言端，非不具於常樂我也。
言徧意圓，斯之謂矣。
又復應引玄義之中，斥三藏文來此說之。
又止觀云：通論三德，一一皆具常樂我淨。
故大經諸佛所師，謂法也。
以法常故，諸佛亦常。
法即法身，佛即般若及解脫也。
又大經云：因滅是色，獲得常色。
受想行識，亦復如是。
則法身皆常樂我淨，般若解脫亦然也。
若依一種轉色，成法身常樂；轉識想成般若，
般若即淨；轉受行成解脫，解脫則我。
又依念處轉識成常，轉受成樂，轉相行成，轉色成淨。
是則通別各有二解，依圓是頓義，依別是漸義。
四明至此，雖則亦云分別，則三身三土勝劣不濫；
融即，則三身三土局徧相収。
而不知融即是約體同，分別是約用異，遂乃體用混沌參濫。
請尋文句記，約四句明三身說默，例準可知三身四土相無相等
〔云云〕。 ^430a42

次釋別讚，文為二：初標科，從初至分為六，意是分文也。
次釋義，又為二：初正釋，文為六：初釋讚七大相海亦讚髮紺之好者，
經云色中上色者，即三十二相中四金色光相微妙也，以諸色之中金色為上故也。
金光照耀者，即第十五相，身光面各一丈也，以身光即是紫磨金身之光故也。
於諸聲中佛聲最上猶如大梵深遠雷音者，
即第二十八相，梵音深遠如迦陵頻伽聲也。
其髮紺〔青黑色也〕黑下一行，即讚髮紺之好，
即八十種好中第七十九髮色青珠，亦兼七十六髮長好，
七十七髮不亂，七十八髮旋好也。
其齒鮮白下一行，即第二十三相，齒白淨齊密而根深也。
其目修〔長也〕廣下一行，即第二十九相，眼色如金精也。
若據八十種好中，第五十四好是廣長眼，
但今文云是大相海耳〔云云〕。
舌相廣長下一行，即第二十七相，舌大薄覆面至髮際也。
眉間毫相下一行，即第三十一相，眉間白毫相如兜羅綿也。
相為大相海，好為小相海，相好既乃通於報應，大小相海豈可不爾？
相海不同如前已說，法界次第具列三十二相八十種好，故今具引對消之耳。
次釋讚雨小相海者，眉細修揚〔舉也〕下一行，
即八十種好中第三好，眉如初月紺瑠璃色也。
鼻高圓直下一行，即八十種好中第二好，鼻高好孔不現也。
面門者，口也。三釋徧讚大相海者，既云勝相次第最上，故知乃是徧讚三十二相也。
何者？以始從足下平如奩底，終至三十二頂肉髻成，方名勝相次第最上故也。
四釋讚四大相海者，得味真正無與等者，
即第二十六相，咽中律液得味中上味也。
一一毛孔下，即第十三相，毛上向青色柔輭右旋也。
亦兼第十二，一一毛孔生青色柔輭也。
即於生時身放大光等，即是兼是兼示放身毛孔之大光耳。
身色微妙如融金聚者，此同前文色中上色也。
面貌清淨如月盛滿者，即八十種好中第四十好，面淨滿如月也。
佛身明耀如日初出，亦同前文金光照耀也。
進止威儀猶如師子，即八十種好中第四十四好，儀容如師子也。
又第四十五好，進止如象王也。
脩臂下垂立過于膝，即第九相，立手摩膝也。
圓光一尋等，亦同第十五相，身光面各一丈也。
今文句云又讚四大相者，除同前相不言，
又略好不說，故但云四大相耳。
五釋讚一小相海者，即八十種好中第十四好，
指長纖圓也，#CB00166;〔丑凶切〕
鈎也，直也。六釋讚手足柔輭復是讚一大相海者，
即八十種好中第六十四好，是手足輭淨滑澤。
又三十二相中第四相，是手足柔輭勝餘身分，故云復是一大相海也。
然今所讚大小相海名目，既乃全與法界次第是同，
又復但是分段生身四八相好，而下文中判云今經正讚尊特者，
以經中云身放大光普照十方一切佛剎，
佛光巍巍明焰熾盛，悉能隱蔽無量日月，
佛日燈炬照無量界，豈非從於界內分段生身，現於界外法性尊特相好光明色像無邊？
現放光相既是尊特應巍巍，其餘相好豈可不爾？
故輔行引應持菩薩欲量佛身，佛身倍高不見其頂，
目連窮聲，如來現之不知近遠，然後判云身聲既爾諸相例然，
坐蓮華臺居色究竟等，並此相也。
非謂丈六卑劣身聲不用現大便是尊勝，輔行明文可不信乎？
是故下文判於今經正讚尊特，良有以也。
四、明判於尊特相好，有上中下三品不同。
今問：三品為是約於相好多少而分？
為是約於中道感應而辨？
若約中道感應而辨，法華開顯微妙第一，何故不名上品尊特？
如何消於淨名疏云四處現尊勝，法華最為第一？
若約相好多少分之，尊特既約相好多少，丈六尊特何故不得約於相好多少分之？
如何消於法華文句通教之佛大身小身耶〔云云〕？
又復應知尊特相好既是報身，報身上冥復能下應，
今經所讚尊特身相既從分段生身而現，豈不與夫法身相冥？
所以得云上兼法性下攝生身，處中而明讚者之巧。
然放大光巍巍普照，是現尊勝。
準輔行云：身聲既爾，諸相咸然。
坐華臺等既是此相，豈可不是現藏塵相？
四明何得輒破？他云：望彼華嚴九十七種大人之相全不相類。
且九十七大人相中云放光明普照十方諸佛國土，與今經云大光普照不亦同邪？
故知今經從劣現勝名為尊特，不異華嚴九十七等藏塵之相。
又何獨今經？諸經皆爾。
是故法華現相序中放眉間光照無量國，
而淨名疏釋現相序中乃問：那知現尊特身表說實相？
答：法華云：我以相嚴身，光明照世間，無量眾所尊，為說實相印。
此宅內集王臣、定父子，為聲聞授記作佛，現尊勝身。
故文句釋此乃指前序中四眾圍繞說無量義，
先已收集，是故名為集王臣等。
然序品中放光現勝表彰雖爾，而正宗中收光攝相卑劣宛然，
以所表事辦須斂眾心，故收光攝相身仍卑劣耳。
文句記云：佛及弟子身俱卑劣。
不其然哉！龍女妙悟，是故讚云：深達罪福相，徧照於十方。
豈非今經正讚尊特？
微妙淨法身豈非上兼法性？
具相三十二豈非下攝生身？
若不爾者，妙玄那將三身對消？
龍女偈讚文句那云：初半行明持經得解
〔得解亦是報身異名〕，次二行明成就二身，況金龍尊？
前明總讚三身無缺，豈非龍尊與夫龍女所讚三身妙義無別？
故知分段劣應生身，即是丈六、三十二相、八十種好。
尊特乃是從劣現勝，法身即是勝劣之體。
若非勝劣同體，安能從劣現勝？
此約同居分段生身，丈六卑劣，現於界外尊特勝相，故作是說。
若唯約界外，則方便實報，身土依正，元是無量廣大之相，悉無邊際矣。
四明不曉，乃自建立。
只圓光一尋，三十二相，如來妙力故，為三藏機示有分齊，名為生身。
只三十二相，如來妙力故，為從通入別機示無分齊，名為尊特。
只三十二相，如來妙力故，為於圓機示一一相即是本性所具法門，
名為法身。仍破霅川以光為身，是生身上放起尊特，宛同戲劇。
此由四明自昔不曉。
淨名疏云：釋迦四度現尊特相，是從劣現勝。
故茲妄破妄立耳。
且盧舍那，此翻光明徧照。
又尊特身，光明色像無量無邊。
況法華云：今者世尊現神變相，大放光明，
以至如來神力囑累，放光現相，彈指謦欬，
吐舌申手，徧摩無量諸菩薩頂。
妙音品初放大人相，又放毫光。
及今經云：身放大光，普照十方，佛光巍巍等。
豈是放起戲劇之談邪？
法華放光現相，既是從劣現勝，今經圓光能照無量佛光巍巍，
豈非現於高明之相？
何得斥云：不須現於身大相多，便是尊特？
況淨名空室表常寂光，何得認為事室一丈邪？
又復丈室容諸高座，表實報土，何不思之〔云云〕？ ^430b34

所以然下，次明所以，文為二：初總明；夫相好下，
次別示，文為二：初標列。
相體等者，輔行云：別圓真因所證理體而為相體，
一一各有利他之用，名為相用。
別圓分果雖在地住，利他之用復勝藏通，能令眾生至極妙故。
大經云：如是佛性不可思議，三十二相亦不可思議。
豈非生身三十二相亦通別圓？
言相業者，即相因也。 ^432a4

次解釋，文為二：初釋三身相業，文為二：
初正釋，又為二：初釋三種身相，文為三： ^432a18

初、釋生身佛相。林微尼，或言嵐毗，翻解脫處。
阿夷，即阿私陀仙。
披者，開也。疊者，細毛布也。
仙人自恨年老，不見太子成佛，故悲不能聲也。
此是生身佛相者，然此但是生身生相，
今從三十成道後說，是故謂之生身佛耳。
故生身佛亦名法身，此生、法二身通大、小兩乘。
以正慧託胎，出生行七步，乃至六年苦行已還，
即小乘生身；三十四心斷正習盡，所得五分，即小乘法身。
如華嚴等說，與諸菩薩住摩耶胎，常說大乘出行十方，
各各七步，即大乘生身；於寂滅道場斷無明成佛，即大乘法身。
故梵網云：七歲出家，三十成道。
豈非大乘生、法二身？
故知生、法二身只是生身之佛耳。
人不見之，乃謂別、圓無生身佛，不亦誤哉！
妙玄云：具相三十二是應身。
豈是藏、通應身邪？ ^432a22

次釋尊特佛身相。
既指釋論明尊特相，釋籤復云此約界外得作此說，
何得謂之即劣是勝，不須現邪？
巍巍堂堂者，高明之貌也。
簡異界內分段生身，丈六卑小，故云不同常身、
常光、常相。言常身者，分段丈六，常所見身也。
常光者，圓光一尋，常所見光也。
常相者，三十二相，常所見相也。
尊特身光大小相好，既乃不同劣應丈六身光相好，
而四明云丈六劣應便是尊勝，不亦誤哉！
莫是智者荊谿不解中道感應三一相即秘密之藏即劣是勝，
輒據釋論明尊特相，指於界外巍巍堂堂，
不同常身、常相等邪？
尊特既是高明之相，而四明云高明身相有現，
如華嚴中華藏相海，即是現起，如法華中三十二相及今經中讚三十二名為尊特，
即不現起，但以妙力令於劣身見無分齊〔云云〕。
今問：若爾，法華那云現神變相，放大光明？
餘如向說〔云云〕。然今所引釋論中說尊特身佛，
乃至云不同常身、常光、常相等，學者率多臆說。
今為具準經論之文，使今文句炳然易見。
彼大品、般若經、序品、別序云：佛入王三昧，
從三昧起，以天眼觀視世界，舉體微笑，
從足下千輻輪至白毫肉髻，各放六百萬億光明，徧照三千及十方界。
又舉身毛孔亦皆微笑，放諸光明，照三千界及以十方。
又放常光，徧照三千及十方界。
又出廣長舌，徧覆大千，熈怡微笑，從其舌根放無量光，
化成千葉金色寶華，是諸華上皆有化佛宣說六度。
爾時佛在師子座上坐，於三千世界中其德特尊，
光明色像，威德巍巍，徧至十方恒沙世界。
譬如須彌山王，光色殊特，眾山無能及者。
爾時世尊以常身示此三千大千世界一切眾生。
是時天人大眾以華散佛。
爾時如來熈怡微笑，光從口出，徧照三千大千世界。
大論問曰：佛何故以常身示眾生？
答：佛欲說般若故，入王三昧，從足下相輪上至肉髻，
光明徧照，是初力。
次一切毛孔微笑。
次放常光明，面各一丈。
次舌相徧覆三千。
次佛坐師子座，現最勝身，光明色像，威德巍巍，以此神力感動眾生。
其有信者，皆至菩提，其中疑者，乃示常身，
便得信解，而各說言：今所見者，是真佛身。
佛初生時，初成佛時，初轉法輪時，皆以此身如是思惟，此真是佛身。
論又問：云何為常光？
答：佛身四邊各一丈光明，菩薩生時便有，
此是三十二相之一，名為丈光相。
問：何故常光一丈而不多？
答：一切諸佛常光無量，常照十方。
釋迦神通，身光無量，或一丈、百丈、千萬億等。
如諸佛常法，但於五濁世，為眾生少德少智，故受一丈光明。
若受多光，令眾生薄福鈍相，目不堪其明。
如人見天身，眼則失明，以光盛眼微故。
若眾生利根福重，佛則為現無量光〔云云〕。
今文句云：尊特身佛，巍巍堂堂，譬如須彌臨大海。
準論準經，其文可見。
而言所有大相、小相，亦巍巍堂堂者，準論指經，
即最初神力，及毛孔微笑，并舌相徧覆等也。
以從足下相輪，上至肉髻等，不出大相、小相故也。
此等既皆徧照三千及十方界，豈非大相、
小相，亦巍巍堂堂乎？
常身、常光、常相，準論指經，文亦可見。
大相、小相，既亦巍巍堂堂，周徧高大，故知亦是現於尊特勝應之相。
故知尊勝身光，不可濫同丈六卑小。
常身光相，良由於此。
不同之言，可不思乎？
淨名疏云：般若亦現門內尊特之身，及現種種佛身之相。
以眾生疑，故現常身，放常光明。
即今文句所引釋論之說也。
彼云：及現種種佛身之相。
即今文云：所有大相、小相，亦巍巍堂堂也。
故知尊特勝相，定須現於巍巍高大，必無卑小。
不現堂堂，而稱尊特，無以理體相即，而濫事用常分。
有眼諸賢，請垂觀察〔云云〕。 ^432a48

三、釋法性佛身相。
無身之身，無相之相，不可謂之形儀、來去、
長短、大小。八萬四千法，明十八空、四十不共法等，
如輔行及法界次第說，須者尋之。
四、明。謂觀經疏云：色相身，即今文生身及他受用，同是應身。
次、法門身，即今所列一切智為頭等，即自受用、報。
三、實相身，即是法門所嚴之理。
今文合彼理、智為法性身，開彼應身為生身尊特。
今謂不然，婆沙論中既指色身名為生身，
故知色身但是同居分段生身，何得濫同界外他、
報、法性尊特？須知今文三身佛相，即觀經疏三種之身，
不須更論開、合之異〔云云〕。 ^433a20

次釋三種相業，又為三：初釋生身佛種相義。
言百福者，法華云：百福相莊嚴，為眾生說法。
問：幾許為一福？答：有云：輪王於四天下自在為一福。
有云：如帝釋於二天自在為一福。
有云：無可為譬，唯佛能知。
故修十善各有五心：一下、二中、三上、四上上、五上中上。
初發五心乃至具足五心，如是百心名為百福，成於一相。
如是至三十二，名身清淨。
次釋尊特身佛種相義。
尊特是報，故以空慧導諸相業。
三釋法性身佛種相義。
法身是中，故以實相慧導成諸業。 ^433a40

三身三種相下，次明融攝。
文為二：初約同體融，即如前釋，於壽量品中已點斯旨〔云云〕。
今經下，次明正讚兼攝。
注云云者，令示經文兼攝之意，如向所辨〔云云〕。 ^433b10

一一相下次釋相用。
魔邪者，天魔外道也。
有無者，藏通三乘也。
一切邊者，別教地前也。
聖該兩教二乘及通教菩薩，分中即別圓地位，
已上別有所出，未撿經論〔云云〕。
意令引文證無能傾動等，故注云云耳。
三釋徧類讚。文殊問般若等者，孤山云：
問字誤也，當為說字。
故文殊說般若經云：念一佛功德無量無邊，
亦與無量諸佛功德無二，不可思議佛法等無分別。
注云云者，能讚所讚三業清淨，非獨此中亦應通前。
四釋絕言讚，文為二：初分文示意，從初至或應擬三身絕言是也。
次一人下釋義，文為二：初釋絕言讚，次大地下釋絕心讚。
仍前總結，故云絕言絕心歎耳。 ^433b16

五，釋迴向。 ^433b38

次釋發來世願，文為二：初標科，次隨釋。
文為二：初釋佛述，次釋龍尊發願。
文為二：初標科，次隨釋。
文為五：初釋夜夢晝說願，次釋為他取淨土願，
三釋同求記莂願，四釋下化願，五釋上求願。
剋者，獲也，遂也。注云云者，令示法伴未來，即十千天子未至也。
來在不久者，至下授記品初即來也。 ^433b40

三、釋結會二世事，如文可見。
金光明經文句新記卷第四
 ^433c4
