
other:: 歷代編年釋氏通鑑卷之五
editor:: 宋括山一庵釋　本覺　編集
other:: 明如如居士　畢熈載　較訂
南北朝 ^47a17

梁　蕭姓。都建康。
四主。共五十六年。
禪于陳。 ^47a19

魏　元氏。至孝武分東西。
壬午〔梁武帝〕〔衍〕〔天監元〕〔魏世宗景明三〕 ^47a23

四月梁武帝即位。
時年三十七。帝既登極。
思與蒼生。同契等覺。
共會遍知。垂拱臨朝。
盛敷經教。廣延博古旁採遺文。
扇以淳風。利于法俗〔三寶紀〕○帝召寶誌至闕。
甚尊寵之。因下詔曰。
誌公迹居塵俗。神遊冥寂。
水火不能焚浸。蛇虎不能侵。
懼語其佛理。則聲聞以上。
談其隱論。則遁仙高者。
豈得以俗士常情。
空相拘制。自今隨意行化。
勿得復禁。誌由是多出入禁內〔本傳〕○僕射沈約啟。
帝敕請惠約法師。
居省中供養。時講法焉○敕以釋慧超。
為大僧正。超形過八尺。
腰帶十圍戒德內脩。
威儀外潔。凡在緇侶。
皆遵成訓。天子給傳詔羊車局足徤步衣服等供。
自聲教所被。五部憲章。
咸稟風。則甞于講論之暇。
忽見大力善神。言當集同緣。
共來飡受。及就講之日倐然滿座。
容貌瓌異。莫有識者。
竟席方散。其威迹徵異若此〔本傳〕○冬天竹求那毗地卒。
地自至江淮。譯出要經。
王公宗事。建寺養徒。
德業甚著〔釋錄〕○天竹僧智藥。
自西土來。泛舶至漢土。
尋流上至韶州。曹溪水口。
聞其香掬。甞其味曰。
此水上流有勝地尋之。
遂開山創立寶林。
乃云。此去百七十年。
當有無上法寶。在此演法。
今六祖南華是也。
癸未〔二〕〔四〕 ^47a29

天竺國。獻梁帝珊瑚佛像〔統紀〕○法雲寺雲光師講經。
天為雨花。帝意其證。
聖夜於含光殿。焚疏請寶誌。
偕法雲雲光二師齋。
翌日誌獨赴。而雲光未知帝敬誌焉〔僧史〕○帝一日召誌公至闕賜坐便殿。
誌忽顰蹙。引頸興歎。
帝恠問之。誌曰仇敵生也。
帝罔測。蓋是年侯景生於鮮卑懷朔鎮。
即東昏侯後身也〔隱子論〕○沙門慢陀羅
〔此云弱聲〕出寶雲等經十一卷○初帝妃郗氏。
適帝有三女。帝為雍州刺史而妃薨。
其性酷妬。及是化為巨蟒。
入于後宮通夢于帝。
求功德拯拔離苦。
帝閱大藏。製慈悲道場懺法。
為其請僧禮佛懺罪。
尋化為天人。於空中謝帝功德。
已得生天。帝畢世亦不復議立皇后〔出南史〕○法雲法師。
帝欽禮之。敕出入諸殿。
時揚法要。甞講法華經。
感天華如雪。誌公敬之。
呼為大林法師〔本傳〕。
甲申〔三〕〔正始元〕 ^47b26

四月八日。帝率道俗二萬餘人。
升重雲殿。捨道奉佛親製願文。
略曰。弟子梁國皇帝蕭衍稽首和南。
十方佛法僧寶伏見。
經云發菩提心者。
即是佛心。其餘諸善不得為喻。
能出三界之苦門。
入無為之勝路。弟子在昔迷荒。
躭事老子。歷葉相承。
染此邪法。今捨舊習。
歸憑正覺。願使未來生世童男出家。
廣化眾生。共取成佛。
寧可在正法中。長淪惡道。
不樂依老子教。暫得生天。
陟大乘因。永離邪見。
十一日降敕云。敕門下。
大經中說道有九十六種。
惟佛一道是為正道。
餘皆外道。朕捨外道以事如來。
若公卿能入此誓者。
各可發菩提心。老子孔子等。
雖是如來弟子。而為化止是世間之善。
不能革凡成聖。公卿百官。
侯王宗族。宜反偽就真。
捨邪入正。經論云。
若事外道。心重佛法。
心輕即是邪見。若心一等是無記性。
事佛心強。老子心弱者。
乃是清信。清是表裏俱淨信。
是信正不邪。故言清信佛弟子。
其餘諸善皆是邪見。
不得稱正信也。門下速施行。
十四日公卿抗表。
遵承詔命。帝手敕答曰。
能反迷入正。可謂夙植善根。
宜加勇猛也〔辨正論〕○詔隱士何點。
點見帝特除侍中不受。
復詔以司空起虎丘何胤。
胤不至有旨給白衣。
尚書祿胤辭不受。
點胤竝建大義。伸明佛法〔南史〕○沙門僧盛。
出戒比丘經。又道懽出眾經要覽〔三寶經〕○帝于本第立光宅寺。
鑄金銅丈八像。匠臨就冶。
疑銅不足。始欲上請。
忽有使者。領銅十五車至云。
奉敕送寺。即就鎔寫。
一鑄便成。惟覺高大試量。
乃二丈二尺。以狀奏聞。
敕云。初不送銅。斯乃神寄應感也。
遂鑴花趺。以為靈誌〔感通錄〕。
乙酉〔四〕〔歲大穰米斛三十錢〕〔一〕〔二〕 ^47c8

初帝夢神僧告曰。
六道四生。受大苦惱。
何不為作水陸大齋。
而救拔之。帝問。沙門惟誌公勸帝尋經。
必有因緣。乃取藏經。
躬自據覧剏造。儀文三年乃成。
於夜捧文。停燭白佛。
若此文理恊聖。凡願拜起此燈自明。
或儀式未詳燈暗如初言訖投地。
一禮初起。燈燭盡明。
至是二月十五日。
於金山寺。依儀脩設。
帝親臨地席。詔祐律師宣文。
利洽幽明矣〔葦江集〕○舒州潛山最寄絕。
而山麓尤勝。誌公與白鶴道人。
皆欲之。因稟武帝。
帝以二人俱具靈通。
俾各以物識其地。
得者居之。道人云。
某以鶴止處為記。
誌公云。某以卓錫處為記。
已而鶴先飛去。至麓將止。
忽聞空中錫飛聲。
誌公之錫。遂卓於山麓。
而鶴驚止他所。道人不懌。
然以前言不可食。
遂各以所識。築室焉〔事文類聚〕○三月十七日。
侍中蕭綸啟。略曰。
臣聞。如來降慈悲雲。
垂甘露雨。屬值皇帝菩薩。
應天御物。以法化民。
講道傳經。德音盈耳。
臣今啟迷方。組知歸向。
受菩薩大戒。戒節身心。
捨老子之邪風。入法流之真教。
伏願天慈曲垂矜許。
自是百官皆捨邪歸正矣〔辨正論〕○太學博士江泌女。
小而出家。名僧法齊。
永元元年年八歲。
時靜坐閉目。誦出新經。
以至是年年十六歲。
所誦出經二十一部計三十五卷。
皆世所未傳者。蓋其宿習不忘乃爾也。
甞在華光殿。親對武帝。
誦出異經。楊都道俗。
咸稱神授○釋僧融。
住九江東林寺。於江陵勸一家。
受戒奉佛。先有神廟。
不復宗事。七日後主人母。
見一鬼欲縛之。母懼乃請僧讀經。
鬼恠遂息。融晚還廬山。
宿旅店有眾鬼。對融曰。
君何謂鬼神無靈耶。
速曳下地。諸鬼將欲加手。
融默念觀音。見一天將持金剛杵擬之。
鬼便驚散〔僧傳〕○魏曇摩流支〔此云法希〕。
出信力入印等經八卷。
丙戌〔五〕〔三〕 ^48a14

法師僧旻。至京。帝下筵禮接。
自此優位日隆○扶南國沙門僧伽婆羅〔此云僧養。
又云眾鎧〕。梁帝敕徵於楊都壽光殿等五處。
傳譯○冬旱雩祭備至。
而雨未降。誌啟講勝鬘請雨上。
即命法雲法師。於華光殿。
講勝鬘。講竟夜大雪。
誌又云。須一盆水加刀其上。
俄雨大降。高下皆足。
丁亥〔六〕〔四〕 ^48b26

帝假寶公神力。見地獄苦相。
問何以救之。寶公曰。
夙生定業。不可頓滅。
惟聞鐘聲。其苦暫息耳。
帝於是。詔天下寺院。
擊鐘當舒徐其聲。
欲以佇苦也○魏曇摩流支〔此云法希〕。
譯經共三十五部。
至是絕筆○帝注般若經。
命僧旻等五法師講之。
自是帝請旻為家僧。
四事供給。又敕於慧輪。
殿講勝鬘經○香闍梨止益州青城山寺。
時俗每至三月。三必往山遊賞。
多將酒肉酣樂。香屢勸之不斷。
後因三月。又如前集。
香令人穿坑方丈許。
忽曰檀越等。嘗自飲噉未曾與。
香今日須飡一頓。
諸人爭奉肴酒。隨得隨盡。
若填巨壑。至晚曰。
我大醉飽。扶我就坑。
不爾汙地。及至坑所。
張口大吐。雉肉自口出。
即能飛鳴。羊肉自口出即馳走。
酒食亂出。將欲滿坑。
魚鮓鵝鴨遊泳交錯。
眾咸驚嗟。誓斷宰殺。
自後酒肉永絕上山。
此香之風德也。後因誌公寄語。
遂化于寺。弟子等營墓將殯。
恠棺太輕。及開止見几杖而已〔見本傳〕○釋智順。
虗靖恭恪。形器若神。
止禹穴之雲門。士庶歸敬。
甞有盜者其徒追摛之。
順留盜宿于房。明旦遺以錢絹。
喻而遣之。其仁恕如此。
是年卒〔本傳〕。戊子〔七〕〔永平元〕 ^48b40

詔#CB15148;工張僧繇。
寫寶公像。誌#CB05338;面門。
出十二面觀音相。
或慈或威。僧繇竟不能寫。
他日與帝臨江。縱望有物。
沂流而上。誌以杖引之。
而至乃紫旃檀。即雕誌像。
神采如生○帝注大品。
臣僚命雲法師講之。
雲辭疾不赴。帝遣使強起之曰。
將冀流通。非高德無以憑也。
雲始從之。雲儒釋兩優。
最有聲譽。雅為昭明大子所敬。
尋詔為家僧。又敕為光宅寺主。
創立僧制○釋慧韶。
年十二出家具戒。
遊京聽講。以義淺。
乃聽開善藏法師講。
遂覺理勝。當夕夢採得李子數斛撮欲噉之。
先得枝葉。覺而悟曰。
吾從學必踐深極矣。
後梁武陵王鎮蜀。
請以龍淵寺。彼講見一青衣神。
拜曰。願法師常在此。
弘法當相擁衛。言訖而隱。
後法化盛行。是年七月。
告眾安坐而逝〔本傳〕○敕僧旻等。
撰眾經要抄八十八卷○敕法寵法師。
住齊隆宣武寺。請為家僧。
四事供給豐厚○魏勒那摩提〔此云寶意〕。
在洛陽太極殿譯論○菩提流支〔此云覺希〕。
在紫極殿譯論。支遍通三藏。
妙入總持。兼攻雜術呪井能涌。
己丑〔八〕〔二〕 ^48c32

上以寶亮法師德居時望。
每延談說。亮每對上。
惟稱貧道。五月因勅亮。
撰涅槃義疏十餘萬言。
九月疏成。上為之序。
有曰。舉要論經。不出兩途。
佛性開本有之源。
涅槃明歸極之宗。
空空不能測其真際。
玄玄不能窮其妙門。
自非德均平等心合無生。
則金墻玉室。豈易入哉。
亮福德招感。供施累積。
性不蓄金。皆散營福業。
身沒之後。房無留財。
十月四日遷寂。弟子法雲等。
為立#CB15156;云○五月釋法悅。
造丈八無量壽像。
敕於小莊嚴寺。營鑄匠初計四萬斤。
融瀉已竭。尚未至胷。
又馳啟聞。敕給功德銅三千斤。
未至而像處已有羊車載銅。
爐側一鑄。便滿人車。
倐爾俱失。比臺內銅出。
方知向所送者。乃靈感也。
及開模。而踊成丈九。
其年九月。移像光宅寺。
屢有光感〔本傳〕○魏主於式乾殿。
為諸僧及朝臣。講維摩經。
時魏朝專尚釋氏。
不事經籍。中書侍郎裴延雋。
上疏以為。陛下陞法座。
親講大覺。凡在瞻聽塵蔽俱開。
伏願經書互覽。孔釋兼存。
則內外俱周。真俗斯暢。
時洛陽中國沙門之外。
自西域來者。三千餘人。
魏主別立永明寺。
千餘間以處之。遠近承風。
無不事佛。比及延昌州郡。
凡一萬三千餘寺。
僧至二百萬〔北史〕。
庚寅〔九〕〔三〕 ^49a20

帝為太祖文皇。於鍾山竹#CB00589;。
建大愛敬寺。供給千有餘僧。
正殿造旃檀像。高二丈二尺。
又於寺中龍淵別殿。
造金銅像。舉高丈八。
又為獻太后。於青溪西岸。
起大智度寺正殿。
亦造丈八金像五百。
諸尼四時講誦○帝幸愛敬寺。
設無礙會以滿鉢水。
泛佛舍利。有最小者。
隱不出。帝拜之。舍利乃於鉢中放光。
屬天旋回久之。舉國咨嗟。
未曾有○敕沙門寶唱。
撰名僧傳八十一卷○魏齊州釋志湛。
住太山北谷中寺。
省事少言入鳥不亂。
人不測之。臨終時。
誌公謂梁武曰。北方須陀洹聖僧。
今日滅度。湛之亡也。
無惱而化〔感通傳〕。
辛卯〔十〕〔四〕 ^49b14

初天監元年。帝夢檀像入國。
乃令郝騫等八十人。
往天竺迎請。優填王所刻佛像。
其王乃模刻紫檀一相。
付騫等歸。是年四月五日。
騫等達于楊都。帝與百僚。
徒行四十里。迎還太極殿。
建齋度人。大赦斷殺。
帝自是菜蔬斷慾〔感通錄〕。
壬辰〔十一〕〔延昌元〕 ^49b36

釋法通。晦迹鍾阜。
三十餘載。坐禪誦念。
禮懺精苦。精講眾經。
學徒雲聚。齊文宣王丞相文獻王。
皆親承頂禮。一時名士竝稟戒法。
白黑弟子七千餘人。
是年九月。見佛來乃索。
湯沐浴而逝〔本傳〕○惠約法師。
帝請相見。禮敬甚優。
與師談法。動經晨夜。
自是去來。禁省賞遇。
崇信無與比者○傅大士年十六歲。
娶留氏。名曰妙光。
有子二人。曰普建普成。
癸巳〔十二〕〔二〕 ^49b48

魏西域勒那摩提。
譯寶積論等六部二十四卷。
宣武請講華嚴。忽於高座。
見天神云。天帝請講華嚴。
與都講維那等五人。
同時於座而逝。凡所聞見。
歎未曾有○菩提流支。
譯楞伽經十卷。甲午〔十三〕〔三〕 ^49c16

寶誌大士。顯寄知名四十餘載。
將欲示寂。因詣內殿永訣。
帝大驚問曰。朕壽幾何。
誌不答。以手指脰及頸而出〔指脰頸者。
喉頸也。神見言于未兆耳〕。
一云。誌然一燭付。
後閣舍人以聞帝。
帝曰師不復留矣。
將以後事。囑我乎回山。
以十二月六日入滅。
壽九十三。帝為建塔于鍾山。
乙未〔十四〕〔四〕〔正月世宗崩肅宗孝明帝翊立〕 ^49c26

盤盤國獻梁帝佛牙○敕僧紹撰經目四卷○十月廣州何規。
採藥於豫章胡翼山。
遇異人以慧印三昧經一卷授。
規令持與建安王。
言畢不見〔梁弘明集〕○釋慧集。
精於論學。帝每請開講。
是年卒〔本傳〕○智藏法師。
初遊京輦。帝深加禮敬。
至是帝為誌公。建塔寺曰開善。
敕藏居之。時帝之宮闕。
恣其遊踐而御座。
唯天子所昇。藏踞坐曰。
我金輪王子也。帝亦聽之。
初相者曰。師壽止三十一。
藏乃竭精脩道。專誦金剛經。
至厄年之暮。俄空中曰。
承般若力。得倍壽矣。
藏後出山。相者驚曰。
短壽之相今無矣。
藏問今得至幾。曰可六十餘。
於是江左道俗。競誦此經。
乃至于今。感通屢著。
丙申〔十五〕〔魏肅宗　熈平元〕 ^49c38

釋明達。初巴峽蠻夷。
抄掠州邑。達喻之未服。
雷雨震擊賊驚而求哀。
令歸三寶。昏霾立霽。
遂使江路肅清。又欲起木塔。
而水自流至材木。
患攣者授杖即行。
化行楚蜀。是冬卒○越州隱岳寺石佛像。
初釋僧護擬造十丈石佛。
齊建武中僅成。面樸而亡。
次有僧淑。襲其功而未成。
至天監六年。吳郡陸咸夢僧云。
建安王。感疾未瘳。
能治剡縣石像成者必愈。
咸經年稍忘。而僧復來促之。
咸乃啟建安王。王乃捨金委僧祐。
專任像事。以十二年就功。
是春方竟。座高五丈。
而佛身十丈。像成之後。
王疾即瘳〔僧傳〕○敕沙門寶唱。
撰經律異相五十五卷。
又比丘尼傳四卷〔今在藏〕○魏胡太后作永寧石窟二寺。
永寧有真金像。高丈八尺。
如中人者。又十軀。
為浮圖九級。其高九十丈。
上立剎復高十丈。
夜靜鈴鐸聲聞十里。
佛殿如太極殿。三門如端門。
僧房千楹。珠玉錦綉。
駭人心目。自佛法入中國。
塔廟之盛。未之有也。
太后既事佛。民多絕戶為沙門。
李瑒上言謂。缺當世養親之禮。
而求將來之益。安有棄堂堂之政。
而從鬼教乎。都統僧暹等。
忿瑒謂之鬼教。泣訴於太后。
后責瑒。瑒曰。天神。
地祇。人鬼。佛本出於人。
名之為鬼。臣謂非謗。
暹曰。若此則周孔之教。
亦鬼教也。后於是罰瑒金一兩〔北史〕。
丁酉〔十六〕〔二〕 ^50a14

敕沙門寶唱。撰眾經佛名三卷〔三寶紀〕○六月詔廢省天下道觀○帝雖億兆務殷而卷不釋手察姦。
聽訟明。若通神自非享。
宴許不音樂。後宮侍御。
皆無羅綺。內殿#CB05903;處。
衣衾率素。布被莞席。
草履葛巾。因敕織官。
文錦不得。為仙人鳥獸之形。
為其裁剪有乖仁恕。
乃至郊廟。皆以麵為牲。
牷其餘盡用蔬果。
戊戌〔十七〕〔神龜元〕 ^50b10

釋曇裴。善辭辨孝王元簡及何胤等。
竝延講說。是年卒〔本傳〕○僧祐律師。
自齊初大弘律法梁武。
深相禮遇凡僧事有疑。
皆就審決。年衰脚疾。
敕聽輿入內殿。為六宮受戒。
王公貴戚。白黑門徒。
一萬餘人。是年五月二十六日遷寂。
壽七十四。師有三藏記。
法苑記。世界記。釋迦譜。
弘明集等。皆行於世〔本傳〕○嵩頭陀法師。
居婺州雙林北四十里巖谷間樓偃常侍為創香山寺。
及建靈剎。道俗萬眾。
共引麻#CB05775;舉剎#CB05775;忽中斷引者皆顛躓。
師乃曰。有何魔事使之然乎。
因以鉢盛淨水。內外攬之。
呪而作禮。捧鉢遶剎。
一周剎。乃不假人功。
屹然自立。後又至萊山立寺。
師常曰萊山王而不久。
香山久而不王。後果如所言〔本傳〕○敕沙門寶唱。
撰眾經目四卷○閏八月釋慧彌卒。
彌止鍾山定林寺。
足不出山。三十餘年。
常習定及誦般若。
六時禮懺〔僧傳〕。己亥〔十八〕〔二〕 ^50b24

帝以道資人。弘理無虗。
授事藉躬親民信乃立。
慧約法師。德高人世道被幽冥。
以四月八日。帝躬請師。
授菩薩戒。延師於等覺殿。
上屈萬乘之尊。申在三之敬。
暫屏衮服恭受田衣。
宣度淨儀。曲躬誠肅。
復設無遮大會。朝野白黑十餘萬眾。
香花伎樂。法事之盛。
振古未有也。因大赦天下詔曰。
梵網經云。居帝王位者。
應先受菩薩戒。故知貴為天子。
富有四海。宜脩身戒心。
以弘治道。朕思若不受菩薩戒。
豈能起慈悲心。行平等行。
所以受持。正法在予。
不疑欲以億兆蒼生。
同茲福慶。凡天下罪無輕重。
咸赦除之。自是約法師入見別施漆榻上先作禮。
然後就坐。皇儲已下。
爰至王姬道俗士庶。
咸希度脫。舉國臣民。
一切盡敬。弟子著籙者。
凡四萬八千人。法師尊重極焉〔本傳〕○帝自受戒後。
口味備斷。日惟一食。
食止菜蔬。方四十已上。
便斷房室寢處。略同沙門。
自古帝王。莫能爾也。
由是一人履道。四方化之。
國內普持六齋。兆民皆受八戒○敕於莊嚴寺。
建八座法輪。講者五僧。
番次主之。以僧旻為冠。
當旻講日聽者傾都。
堂無容足○會稽釋惠晈。
著高僧傳十四卷。
始漢永平。終于是歲。
凡四百五十餘載。
二百五十七人。附見者二百餘人〔今在藏〕○富陽縣泉林寺。
釋道琳。持戒誦淨名等經。
寺有鬼恠。琳居之便歇弟子。
為屋壓頭陷入胸。
琳為祈請。夜見兩梵僧。
拔出其頭。旦遂平復。
琳又設聖僧齋。鋪新帛於牀上。
齋畢見帛上有人迹。
皆長三尺。眾皆服其精感。
琳是年卒○魏太后。
令諸州各建五級浮圖。
諸王貴宦各建寺於洛陽。
太后數設齋施僧物。
動以萬計〔北史〕。庚子〔普通元〕〔正光元〕 ^50c6

扶南國。獻旃檀瑞像○傅大士。
年二十四。泝水取魚。
於稽停塘下。遇嵩頭陀。
語曰。我昔與汝。於毗婆尸佛前。
發願度生。汝今何時。
還兜率宮。指令臨水觀影。
大士乃見圓光寶蓋。
便悟前因。乃曰。度生為急。
何暇思天宮之樂乎。
於是棄魚具。擕行歸舍。
因問脩道之地。嵩指松山雙檮樹曰。
此可矣。即今雙林寺也。
大士結庵。自號雙林樹下當來解脫善慧大士。
種植蔬果。為人傭作。
與妻妙光。晝作夜歸。
敷演佛法〔本傳〕○時慧達禪師。
得水觀三昧。每入定。
有窺者。見清水滿室。
沙門道仙。得火光三昧。
所居之室。玄夜大明〔通論〕○魏孝明帝。
加元服。命沙門道士。
講道於禁中。時沙門曇無最。
與道士姜斌對論。
帝曰。佛老同時否。
斌曰。按開天經。老子西入化胡。
佛充侍者。明是同時。
最曰。老子周何年生。
斌曰。定王三年生。
敬王元年。年八十六。
西入化胡。最曰。吾佛以周昭王二十六年生。
穆王五十三年入滅。
自佛滅後至定王三年。
凡三百四十五年。
老子方生。及敬王元年老子西遊。
則佛滅已四百三十一年矣。
相去懸遠。化胡無乃謬乎。
斌曰。佛生周昭有何文記。
最曰。周書異記。漢法本內傳。
竝有明文。時侍中劉騰。
宣敕曰。姜斌論無宗旨。
宜退席。又問開天經何從而得。
可取來。及取至。帝命群臣。
詳定真偽。蕭綜李寔等一百七十人。
讀訖劾奏曰。老子止著五千文。
今姜斌所據。文詞鄙俚。
宗旨乖謬。罪當惑眾。
制可。將抵以刑。流支奏解。
斌特流馬邑〔魏史〕○九月二十一日。
天竺二十八祖。菩提達磨大師。
至廣州。刺史表聞武帝。
帝遣使詔迎。十一月一日至金陵。
帝問。朕即位以來。
造寺捨經度僧。不可勝數。
有何功德。師曰。竝無功德。
帝曰。何以竝無功德。
師曰。此但人天小果有漏之因。
雖有非實。帝曰。如何是真功德。
師曰。淨智妙圓。體自空寂。
如是功德。不以世求。
帝問。如何是聖諦第一義。
師曰。廓然無聖。帝曰。
對朕者誰。師曰不識。
帝不省玄旨。師知機不契。
十九日遂去梁。折蘆渡江。
二十三日。北趨魏境。
尋至雒邑。初止嵩山少林寺。
終日面壁而坐○千歲寶掌和尚。
宋大明中。遊五臺。
徙居祝融華巖黃梅雙峰廬山東林等處。
至于建鄴。至是達磨入梁。
師就扣其旨。開悟智證。
帝高其道臘。延入內庭。
未機如吳。後遍遊二浙〔五燈〕。
辛丑〔二〕〔二〕 ^51a12

九月帝建同泰寺○時釋子多違律者。
僧正莫能制。帝欲自以律行僧正事。
詔下。獨智藏法師不奉詔。
帝訝之召問。藏以五方之眾。
不可以一己好惡繩之為對。
帝不能奪。遂從之○魏主於鄴下。
造大覺寺。壬寅〔三〕〔三〕 ^51b44

智藏法師。晚以禪自晦。
是年九月十五日示寂。
敕葬獨龍山○僧伽婆羅。
於楊都譯育王等經。
至是十七年。共出經十一部三十三卷。
帝躬臨法座。筆受其文○釋明徽。
於大律內。抄出尼戒一卷。
今見行于世○魏胡太后。
熈平初。遣宋雲與比丘惠生。
往西域。求未至經。
再朞至乾羅國。是冬還達洛陽。
得佛經一百七十部〔北史〕○法師明徹。
講學有聲。武帝時延於內。
帝以律章富博。欲以類撮要。
敕入華林園。於寶雲僧省。
抄撰將成。忽感疾。
乃移還本寺。是年十二月七日卒。
敕給葬具〔本傳〕○自魏有天下。
至於斯時。佛經流通大進中國。
凡四百十五部。合一千九百一十九卷。
正光已後。天下多虞。
僧多猥濫矣。癸卯〔四〕〔四〕 ^51c6

制中外毋斥法師惠約名。
別號智者。沙門別號。
自是而始○隱士阮孝緒。
著七錄。載內外圖書也。
前五曰內篇。六曰佛錄。
七曰仙道錄。謂之外篇○隱士何胤初侈於味。
至是周顒遺書。勸令食菜。
曰。變之大者。莫過生死。
生之重者。無逾性命。
性命之於彼甚切。
滋味之在我可賒。
若云三世理誣則可爾。
若使此理果然。而受形未息。
一往一來。生死常事。
則傷心之慘行。亦自及丈人。
於血味之類。雖不身踐。
至於辰鴈夜鯉。能不取備於屠門。
財貝之一經盜手。
猶為廉士之所棄。
生性之一啟金刀。
寧復慈心之所忍。
騶虞雖饑。非自死之草不食。
聞其風者。豈不使人多愧丈人。
得此有素。聊復片言啟發耳。
胤由此絕去血味。
嘗遇異僧。受以大莊嚴論。
世所未有者。晚入虎丘。
講維摩經。後臨終夢見天女六十餘人列于前。
寤猶見之。即具浴儼衣冠。
少頃而卒。甲辰〔五〕〔五〕 ^51c32

法寵法師。帝每義集。
必以禮致之。略其年臘。
敕常居坐首。不呼其名。
號為上座法師。是年三月遷寂。
皇上傷悼。敕葬定林。
師初年三十八。有僧相之。
四十當死。寵對鏡。
面有黑氣。乃閉房禮懺。
晝夜不息。迄年四十歲暮。
覺耳腫痛。戶外人曰。
君死業已盡。明日黑氣都除。
兩耳生骨。至是壽七十四終○釋僧副。
深於觀行。武帝考室於開善寺。
以待之。有胡翼山神現。
以慧印三昧。授何規曰。
可以此經。與南平王。
觀為病行齋三七日也。
不曉則問於副。及訪副。
果是其所行法。南平遂行齋祀。
疾便康復。是年師示寂〔本傳〕○僧神光。
聞達磨在少林。遂往彼。
晨夕參承。莫聞誨勵。
忽夜大雪。光立不動。
積雪過膝。師憫而問曰。
汝久立雪中。當求何事。
光曰。惟願大慈。開甘露門。
廣度群品。師曰。諸佛妙道。
曠劫難逢。豈可以小德小智。
輕心慢心。欲冀真乘。
徒勞勤苦。光潛取刀斷臂。
置師前。師曰。諸佛最初求道。
為法忘身。汝今斷臂吾前。
求亦可矣。即易名慧可。
可問曰。諸佛法印。
可得聞乎。師曰。諸佛法印。
匪從人得。曰我心未寧。
乞師與安。曰將心來與汝安。
曰覔心了不可得。
師曰。與汝安心竟○釋明琛。
經論雖富。而以徵難為心。
深忌時之講者。初為屋子法誘人。
次撰蛇勢法。以授學者。
因同伴二人。止一林下。
琛曰。我今內熱。便解衣赤臥。
翻復不定。須臾兩足合為蛇尾。
乃曰。我作蛇勢論。
今報至矣。卿可上樹。
蛇心若至。則有吞噬之緣。
伴便上樹。奄便全身作蛇。
惟頭未變。在地自打。
欻作蠎頭。忽長五丈。
舉首四視。目如火星。
時諸蛇總至。相隨趣谷而去。
其伴目驗斯報。至鄴說之〔僧傳〕。
乙巳〔六〕〔孝昌元〕 ^52a16

敕法雲法師。為大僧正。
於同泰寺。設千僧會。
集眾演儀文。皆見所未聞○西域使還。
獲佛爪髮。髮青紺色。
以物伸之。隨物長短。
放之則旋屈為螺○魏佛陀扇多〔此云覺定〕。
內外博通。尤工藝術。
至京譯經○達磨大師。
道德孤高。緇白之眾。
靡然趨向。其聲既振。
遂聞於明帝。帝三屈詔命。
師竟不下少林。帝高之。
遂就錫二摩納袈裟金銀器物若干。
師皆遜去。凡三返。
帝終授之〔正宗記〕。
丙午〔七〕〔二〕 ^52b26

昭明太子。於東宮。
剏惠義殿。招天下名僧居之。
謂之法集之所○僧正慧超。
自天監中。帝請為家僧。
禮問殊積。甞詔超受菩薩戒。
屢請講法未啟。莊嚴寺園。
接連南#CB00589;。
因搆起重房。晚年乃求解職。
閉房養素。是年五月遷寂〔本傳〕○法師慧超。
武帝敕為壽光學士。
又敕與僧伽婆羅傳譯為筆受。
講業盛化。是年卒〔本傳〕。
丁未〔大通元〕〔三〕 ^52b44

敕延僧旻法師。住開善寺。
在途以疾。留莊嚴寺。
二月一日。卒於寺房。
壽六十一。敕葬鍾山開善。
師稟性謙和。好放生布施。
無左道卜筮。不假託奇恠。
君子皆景慕之。營居負販者。
望風畏敬。聞其名者。
偽夫正鄙夫立〔本傳〕○是春造同泰寺成○三月帝幸同泰寺捨身三日。
始還宮〔通鑑〕○釋道穆。
初入荊州神山。忽風雷震吼。
蛇虎亂圍。穆心泰然。
入定七日。蛇虎方隱。
山神變形謝過云。
是田伯王也。來請受戒。
及施法式。諸毒潛亡。
祭祀絕於羶辛。祈澤應時雲雨。
如此靈異非一。居山三十餘年。
道俗欽德〔本傳〕。戊申〔二〕〔魏敬宗孝莊帝〕
〔收〕〔永安元〕 ^52c10

傅大士。苦行七年。
弟子日眾。大士欲導群品。
乃化妻子。鬻身助設大會。
有沙門惠集。來願為弟子。
助大士教化○二月魏明帝崩。
四月孝莊即位。造五所寺。
刻萬佛像。己酉〔中大通元〕〔二〕 ^52c32

三月二十七日。法雲法師遷寂。
壽六十三。二宮悲慟。
敕給東園秘器。凡百喪事。
皆從王府。下敕令葬定林寺側。
立銘誌云○九月癸巳。
上幸同泰寺。設四部無遮大會。
上釋御服。持法衣行清淨大捨。
以便省為房。升講堂法座。
為四部大眾。開涅槃經題。
癸卯群臣。以錢一億萬。
祈白三寶。奉贖皇帝。
菩薩僧眾默許。百辟詣寺東門奉表。
請還臨極。三請乃許〔通鑑〕○十月又設四部無遮大會。
道俗五萬人。會畢。
十一月上還宮。大赦改元○達磨大師。
默坐九年。學者益眾。
至是忽謂其徒曰。
吾西返之時至矣。
汝等盍言所得。道副曰。
如我所見。不執文字。
不離文字。而為道用。
師曰。汝得吾皮。尼總持曰。
我見如慶喜見阿閦佛國。
一見更不再見。師曰。
汝得吾肉。道育曰。
四大本空。五陰非有。
而我見處。無一法可得。
師曰。汝得吾骨。慧可禮三拜。
依位而立。師曰。汝得吾隨。
即顧謂可曰。世尊正法眼藏。
展轉授吾。吾今付汝。
吾滅後二百餘年。
衣止不傳。法周沙界。
潛符密契。千萬有餘。
汝當闡化。勿輕未悟。
一念回機。便同本有。
聽吾偈曰。吾本來茲土。
傳法救迷情。一花開五葉。
結果自然成。乃往禹門千聖寺。
十月初五日。端坐而逝。
壽一百五十歲。門人奉全身。
葬熊耳山定林寺。
明年。魏使宋雲。西域回。
遇師于葱嶺。手擕隻履。
翩翩獨逝。雲問師何往。
曰西天去。且云。汝主已厭世。
及雲歸朝。具奏其事。
莊帝有旨。令啟壙。
唯空棺隻履存焉。
舉朝驚歎。奉詔取履供養。
梁武聞師顯化。親製#CB15156;刻之鍾山。
其末云。嗟乎見之不見。
逢之不逢。今之古之。
悔之恨之。朕雖一介凡夫。
敢師之於後云。至唐代宗。
諡師曰圓覺大師。
庚戌〔二〕〔三〕 ^52c42

貞節處士庾詵卒。
遠近皆聞空中唱云。
處士已生彌陀淨域。
辛亥〔三〕〔魏〕〔二月節閔帝恭改元普泰十月安定王　改元中興〕 ^53b6

四月昭明太子〔統〕卒。
太子五歲。遍誦五經。
十二歲。於內省決獄平允。
帝既留心內典。躬自講說。
太子亦天性好佛。
凡釋部經論。披覧略遍。
撰次法事儀注。及立三諦等義。
自出宮二十年。不畜聲樂。
唯法為樂。至是感疾而終。
天下哭之。如喪其親焉〔梁史〕○十月。
武帝幸同泰寺。講涅槃經。
凡七日。始還宮○魏釋僧照。
喜觀靈迹。入滎山洞穴見神僧。
眉長丈餘。與共談論。
仍以梨棗令噉。次旦辭出。
重往莫測其處〔本傳〕。
壬子〔四〕〔孝武帝永熈元〕 ^53b12

約法師。夢舊宅華麗。
仍發願造寺。詔乃號為大生○魏四月孝武帝
〔脩〕即位。造陟#CB06735;寺。
供僧講法○僧稠禪師。
初受道房禪法。入山習定數年。
復詣少林寺。跋陀更授深要。
乃住嵩岳寺。僧有百人。
泉水才足。忽有婦人。
弊衣坐階。聽僧誦經。
眾呵遣之。婦有慍色。
以足踏泉。泉即竭。
身亦不現。眾以告稠。
稠三呼優婆夷。神乃出。
稠謂曰。眾僧行道。
宜加擁護。婦即以足撥於故泉。
水即上涌。後詣懷州西王屋山脩定。
聞兩虎交鬪。乃以錫杖中解。
各散而去。後又移止青羅山。
懷州馬頭山。魏明帝三召不出。
乃就山送供。至是魏孝武召之不出。
於尚書谷。為立禪室。
集徒供養〔本傳〕。癸丑〔五〕〔二〕 ^53b30

二月二十六日。帝幸同泰寺。
講金剛經。設道俗無遮大會。
自皇太子王侯已下百官。
六百九十八人。義學僧等一千人。
晝則同心聽受。夜則更述制義。
其餘僧尼道士女冠居士五眾。
及外國使人。三十一萬九千六百四十二人。
又武衛宿直。復數萬人。
先是誌公。於天監初。
自持一麈尾扇。及鐵錫杖奉上。
上亦未喻其意。至是三十餘年。
乃鳴錫升堂。執扇講說者。
抑有冥符。是講也。
東儲啟請。止許七日。
諸僧鑽仰。欲罷不能。
更延二七。而請益之。
眾喁喁不已。乃終于三七。
解講之辰。正殿大像。
忽放光明。左右菩薩。
續復放光。帝躬虔禮。
大眾咸矚。帝捨施錢銀絹物。
直一千九十六萬。
皇太子。奉寶經函。
又施僧錢絹。直三百四十三萬。
六宮所捨。二百七十萬。
時朝臣。至于民庶。
竝各隨喜。又錢一千一百一十四萬。
上躬自菲薄。器同土簋。
寒暑被襲。莫非大布。
所居便殿。不能方丈。
傍無侍衛。顧無玩物。
左右唯經書卷軸。
所對但香爐錫杖。
昧旦坐朝。日旴乃息。
夜尋法寶。明發不寐。
所利唯人。所約唯己。
誠起居之常事。禁中之實錄〔弘明集蕭子顯撰序〕。
甲寅〔六〕〔西魏孝武永熈三〕〔帝西奔長安依宇文泰是冬崩〕
〔東魏孝靜天平元〕 ^53c6

傅大士。遣弟子傅暀。
詣闕奉書。有詔赴闕。
以閏十二月到闕。
帝聞大士神異。預鎻諸門。
大士已知。預作大木槌一雙。
先扣一門。諸門悉啟。
直入善言殿。唱拜不從。
徑登西國所貢寶榻。
此榻唯昭明太子。
智者法師。洎大士得坐耳。
帝問大士師事從誰。
答曰。從無所從。師無所師。
事無所事。設食竟。
遂還鍾山定林寺。
詔令資給〔大士錄〕。
乙卯〔大同元〕〔文帝〕〔寶炬〕〔大統元〕〔二〕 ^53c46

三月上幸同泰寺。
遂停寺省。講三慧經。
詔特為傅大士。別設一榻○四月解講。
大赦改元。是夜同泰寺浮圖災。
上曰此魔也。遂再起十二層。
倍增往日○智者慧約國師。
壽八十四。夏六十三。
飯餌松木三十餘年。
布艾為衣。過七十載。
鳴謙立操。擅望當時。
是年九月六日示疾。
神識怡愉。了無痛惱。
至十六日。敕遣舍人徐儼參疾。
答云。今夜當去。五鼓異香滿室。
左右肅然。乃曰。夫生有死。
自然常數。勤脩念慧。
忽起亂想。言畢合掌。
便入涅槃。帝素服臨喪。
哭之悲慟。輟朝二十一日。
其月二十九日。詔葬於獨龍山誌公墓左。
又從約受戒者數萬人。
皆服緦麻。哭送至塔。
又臨終夜。所乘青牛。
忽然鳴吼。淚下交流。
至葬日。敕使牽之部。
從發寺至山。吼淚不息。
又建塔之始。白鶴一雙。
遶墳鳴唳。聲甚哀婉。
葬後三日。欻然永逝〔本傳〕○西魏文帝〔寶炬〕。
是年造般若寺。帝每運慈悲。
常行信捨。拯溺孤老。
供給病僧。口誦法華。
身持淨戒。起七覺殿。
為四禪室。供養無輟。
檀忍不窮〔卞正〕○東魏菩提流支。
至是譯經三十九部。
共一百二十七卷〔釋教錄〕。
丙辰〔二〕〔二〕〔四月甘露降秋谷不熟民饑死者半〕
〔三〕 ^54a14

劉勰博通經論。凡寺塔名僧#CB15156;碣。
皆出其手。累官通事舍人。
表求出家。先燔鬚自誓。
帝嘉之。賜法名惠地〔南史〕○敕改約法師所居竹山里。
為智者里○西魏丞相宇文泰。
興隆釋典。崇重大乘。
雖攝萬機。常闡三寶。
第內常供百法師。
尋討經論。講摩訶衍。
命釋曇顯。撰眾經要二十二卷。
及一百二十法門。
丁巳〔三〕〔三〕〔四〕 ^54b4

釋植相。習苦行。一食常坐。
正心佛理。時有法愛。
衒道術現神。來怖於相。
相不動。而愛求懺悔。
又寄宿道館。道徒不延。
而群虎奔吼。道士乃從受菩薩戒。
又見人垂釣。勸止不從。
即唾水中。大蛇忽出。
釣者即投相出家〔僧傳〕○定州孫敬德。
事觀音甚虔。後為賊橫引。
不堪拷楚。遂妄承罪。
明日將决。夜夢僧教誦救苦觀音經千遍免苦。
德方誦及半。有司執縛向市。
且行且誦。臨刑斫之。
刀折三段。皮肉不傷。
凡三換刀。刀折如初。
監司問之。具以狀聞丞相高歡。
歡為表請免死。德還家。
像項有三刀痕。今世謂高王經出此也〔齊書〕。
戊午〔四〕〔四〕〔元象元〕 ^54b18

慧集法師。凡人有疾求療。
師曰。但一心念我即愈。
所救不可勝紀。正月二十一日。
燒兩臂救人。其夜入滅〔本傳〕○七月梁詔曰。
上虞縣民李胤。掘地得一牙像方二寸。
一邊佛像十二軀。
一邊十五軀。巧刻妙絕。
中有真形舍利六焉。
昔經奏上。未以為意。
而胤衘愆。縲紲東冶。
真形舍利。降在中署。
光明顯發。大悲救苦。
良有以乎。宜承佛力。
弘茲寬大。凡天下罪無輕重。
皆赦除之〔弘明〕○八月月犯五車。
老人星見。改造長千寺。
育王塔出佛舍利髮爪。
乘輿幸長千寺。設無礙法喜食。
下詔。以真形舍利。
復現於世。今設無礙會。
幽顯歸心。因時布德。
允叶人靈。凡天下罪無輕重。
皆赦除之〔同上〕○隱士陶弘景。
飲飛丹辟糓。為兩朝師模。
時稱山中宰相。居華陽洞天。
景夢佛授記。名勝力菩薩。
乃詣鄮縣育王塔。
自誓受五大戒。是年無疾尸解〔一云二年〕。
遺令加冠巾法服。
以大袈裟覆體。明器有僧居左。
道士居右。弟子遵而行之〔隱子三武論〕
○天竺月婆首那〔此云高空〕。
於東魏譯經。己未〔五〕〔五〕〔興和元〕 ^54b40

傅大士重入都。三月帝於壽光殿。
共論真諦。大士曰。
息而不滅。帝又請講金剛經。
大士揮案一拍而起。
常不喻。再請講。大士乃索柏板升座。
唱四十九頌。頌終便去○東魏佛陁扇多。
至是譯經論一十部○釋道臻。
博通經義。魏文帝尊為師傅。
於京立大中興寺。
尊為魏國大統。臻乃大立科條。
佛法由是載興。後大乘陟岵相次而立。
又於昆池。置中興寺莊。
池之內外。稻田百頃。
竝以給之。及卒帝哀之廢朝。
喪事所資。竝歸天府。
庚申〔六〕〔六〕〔二〕 ^54c28

河南王。遣使貢方物。
求佛像并經論十四條。
敕盡與之。外賜御製涅槃等經講疏一百卷○傅大士。
辭帝東歸。後數月復至都。
歸而置寺。躬寫經律千餘卷。
大士三至京師。所度道俗。
不可勝計○釋僧林。
德能動物。潼州豆#CB16918;山。
神化大蠎來。林為授三歸。
因不興災。化迹非一〔本傳〕。
詔以鄴城舊宮。為天平寺。
辛酉〔七〕〔七〕〔三〕 ^54c48

于闐國。獻玉佛像一身○高麗等八國。
貢方物求涅槃等疏論○三月十二日。
帝於華林園之重雲殿。
講金字般若三慧經。
太子王侯。宗室外戚。
百辟卿士。外域雜使。
義學千僧。外國僧眾。
莫不肅容觀聽。凡講二十三日。
自開講迄於解座。
日設遍供。普施京師。
文武侍衛。竝加班賚。
上躬務儉約。體安非素。
外絕三驅之體。內屏千鍾之宴。
膳夫所掌。歲撤萬金。
掖庭之費。年減巨億。
故能無損國度。財法兼施。
是講也。宮中佛像。
悉放光明。夜必澍雨。
朝則晴霽。天地震動。
異香滿觸。十種靈異。
具如陸雲之序〔弘明集〕○魏連歲大稔。
穀一斛九錢○東魏毗目智仙。
本烏萇王種。於鄴城譯經。
壬戌〔八〕〔八〕〔四〕 ^55a14

魏釋曇鸞。志欲延壽。
而後脩佛法。聞江南陶隱居有仙術。
大通中達梁。到其山所。
陶欣然以仙方十卷授之。
及還魏境。欲往名山依方脩鍊。
至洛下。逢西竺菩提流支。
乃問。佛法中頗有長生不死法。
勝此土仙經者乎。
支唾地曰。是何言歟。
此土何曾有長生法。
縱得長生。少時不死。
終更輪迴三有耳。
即授以觀無量壽經曰。
此大仙方。依而脩之。
永出生死。鸞乃焚其仙經。
恐誤後來。精脩淨土。
流化弘廣。魏主重之。
號為神變。是年感香花幡樂來迎。
奄然而逝。鸞有論集流行。
仍自號為元簡大士云〔本傳〕○東魏天竺瞿曇般若流支。
〔此云智希〕自元象初至是。
譯經論十八部九十二卷〔釋教錄〕。
癸亥〔九〕〔九〕〔武定元〕 ^55a38

釋尚圓。以呪術救物。
梁武陵王〔紀〕。宮中鬼恠為魅。
王令射者射之。鬼接而返擲。
請圓入宮。諸鬼競前。
作諸恠變。圓安坐告曰。
汝等小鬼。敢入王宮。
能變我身。則可自變萬種。
且住聽我一言。諸鬼合掌住立。
圓始發云。南無佛陀。
鬼皆失所。自爾安靜。
武帝聞而召之。大蒙賞遇〔本傳〕。
甲子〔十〕〔十〕〔二〕 ^55b14

傅大士。以屋宇田地資生什物。
悉皆捐捨。營立精舍。
設大法會。普為眾生。
懺滅罪苦。速得解脫。
傾捨既盡。創立草庵。
妙光亦自立庵。草衣木食。
晝夜勤苦。乙丑〔十一〕〔十一〕〔三〕 ^55b28

西魏宇文泰。於長安。
立追遠陟屺大乘魏國安定中興等六寺。
度一千僧。又造天保寺。
供養瑋法師。及弟子七十餘人。
於安州。造壽山梵雲二寺。
又造大福田寺。供養實國師。
又於實師墓所。造福田寺。
又為大可汗大伊尼。
造突厥寺〔辨正〕。丙寅〔中大同元〕〔十二〕〔四〕 ^55b36

帝自天監中。事釋氏法。
長齋斷酒肉。不聽音樂。
雖居暗室。常理衣冠小坐。
暑月未嘗褰袒。造光宅同泰等五寺。
常供千僧。製諸疏論。
帝嘗作淨業賦。其序有云。
朕不噉魚肉。不與嬪侍同處。
四十餘年矣。既不食眾生。
無復殺害障。既不御內。
無復欲惡障。除此二障。
意識稍明。乃作淨業賦〔其賦略云〕觀人生之天性。
抱妙氣而清靜。感外物以動欲。
心攀緣而成眚。遇常發於外塵。
累必由於前境。懷貪心而不厭。
縱內意而自騁耳。
流連於#CB02133;竹。
眼轉移於五色。香氣馞起。
觸鼻發識。舌之受味。
甘口噉食。身之受觸。
以自安怡。細腰纖手。
弱骨豐肌。附身芳潔。
觸體如脂。狂心迷惑。
倒想自欺。如是六塵。
同障善道。方紫奪朱。
如風靡草。抱惑而生。
與之偕老。隨逐無明。
莫非煩惱。由是外清眼境。
內淨心塵。與德相隨。
與道為隣。見淨業之可愛。
以不殺而為因。離欲惡而自脩。
故無障於精神。患累已除。
障癡亦淨。如久澄水。
如新磨鏡。外照多像。
內見眾病。既除客塵。
反還自性。心清若氷。
志潔如雪。結縛既除。
憂畏亦滅。與恩愛而長違。
顧生死而永別〔弘明集〕○三月乙巳。
上幸同泰寺捨身。
四月丙子。群臣納帛。
奉贖還宮○月婆首那。
入梁見帝。帝留譯經。
丁卯〔太清元〕〔十三〕〔五〕 ^55b48

上幸同泰寺捨身〔通鑑〕○杜弼仕高歡。
甚見敬。使西魏。魏帝知。
弼深於佛理。問佛性法性寬狹之旨。
弼曰。非寬非狹。帝稱善〔本傳〕○釋僧妙。
戊辰〔二〕〔十四〕〔六〕 ^55c42

天竺僧。賷石影像來。
形高一尺。徑六寸。
八楞紫色。內外暎徹。
會侯景之亂。乃置江州廬山西林寺。
像頂上。○八月西域拘那羅陀。
亦云波羅末陀。至京。
帝面申頂禮。於寶雲殿。
竭誠供養。仍請譯經。
己巳〔三〕〔四月帝崩○太宗簡文帝即位〕
〔十五〕〔七〕 ^56a4

四月逆賊侯景。陷臺城。
徵來無已。帝憤之遂寢疾。
然齋戒不衰。念佛不輟。
五月大漸。不能進膳。
久而口苦。索蜜未至。
而曰荷荷。遂崩於淨居殿。
年八十六○太宗簡文帝〔綱〕即位。 ^56a16

。 ^56a24

湘東王以高祖崩。
捨宮造天宮寺。邀法聦禪師居之。
聦初至襄陽傘蓋山。
白馬泉谷。築室棲禪。
梁晉安王來部襄雍。
承風至山。騎從無故而退。
王慙而返。夜感惡夢。
及再往馬退如故。
王乃潔齋。方得進見。
初至寺側。但覩一谷猛火洞然。
良久竚望。忽變為水。
經停傾仰。水滅堂現。
以事相詢。乃知時入水火定也。
堂內繩床邊有二虎。
聦按伏其頭。閉其目。
召王令前。方得展禮。
因告境多虎災。聦即入定。
須臾有十七虎至。
便與受歸戒。敕令勿犯百姓。
遂乃無害。其日將王臨白馬泉。
見白龜。聦曰。此雄龍也。
又臨靈泉。有五色鯉。
聦云。此雌龍也。王因表奏。
下敕為造禪居寺。
又就所住。造靈泉寺〔其寺周改靜林。
隋改景空。唐仍隋號〕。
至是居天宮。尋還故里。
後以大定五年九月。
無疾而化。壽九十二。
師之靈瑞非一〔本傳〕。
庚午〔簡文帝〕〔大寶元〕〔十六年〕〔五月魏靜遜位〕 ^56a46

簡文帝。委心妙法。
遍覧玄章。撰法集記二百卷。
法寶聯璧四百餘篇。
造資敬報恩二寺。
刺血書般若十部。
然天姿高明。而德性柔懦。
為侯景所制。不能自立。
亦時數使然也〔辨正論等〕○五月齊顯祖文宣帝高洋。
受魏靜帝禪。即帝位。
帝佛慧早脩。聖智罕測。
既臨大寶。盛興佛教焉○罽賓沙門。
那連提耶舍〔此云尊稱〕。
自魏孝靜之世。至鄴都譯經。
辛未〔二〕〔十七年〕〔三月帝崩廢帝欽立〕〔二〕 ^56b30

從開闢至此年。凡二百八十三代。
七十六萬一千四百一十五年〔辨正論〕○世尊示滅。
至此一千五百年○齊顯祖詔曰。
仰惟慈明。緝寧四海。
欲報之德。正覺是憑。
諸鷙鳥傷生之類。
宜放之山林。為太皇太后。
建立寶塔。廢鷹師曹。
為報德寺〔辨正〕○梁三藏真諦。
值梁不寧。乃往富春傳譯。
沙門寶瓊等。二十餘人。
番十七地論。是年為侯景。
請還供養〔本傳〕○七月景逼簡文。
禪位于昭明太子孫棟。
十一月景篡位。改元大始。 ^56b46

。壬申〔世祖元帝〕〔繹〕〔承聖元〕〔廢帝〕〔欽〕〔元〕〔三〕 ^56c14

三相湘東王繹。大敗景軍。
景走尋為侯瑱殺之。
十一月繹即位於江陵。
是為世祖元帝。帝體聖多能。
入微靈悟。造天居天宮二寺。
每講法華經。解成實論〔辨正〕○是年三藏真諦。
於金陵正觀寺。譯光明等經○齊天保二年。
詔僧稠禪師至京。
帝躬舉大駕。出郊迎之。
稠年過七十。神宇清曠。
帝扶接入內。為說正理。
帝拜受禪道。自後彌承清誨。
篤敬殷重。因從受菩薩戒法。
於是斷酒禁肉。放捨鷹#CB15154;。
去官畋漁。#CB15106;成仁國。
又斷天下屠殺牛。
三月大勸民齋戒。
官園私菜。葷辛悉除。
稠留禁中。四十餘日。
因辭還山。是年敕於鄴城建雲門寺。
以居之。兼為石窟大寺主。
一日帝駕幸謁稠。
稠床坐不迎。有讒於帝。
帝將入寺。按其不敬。
稠知之。預出二十里外候帝。
及帝至。恠問其故。
稠曰。恐身血不淨。
穢污伽藍。在此候耳。
帝拜伏愧悔無已。
乃躬負稠身往寺。
稠不受。帝曰。弟子負師。
行遍天下。未足謝#CB07703;。
因問弟子前身曾作何等。
答曰。作羅剎王。是以今猶好殺。
即呪盆水。令帝自觀。
其形果然。帝大驚。
自是坐禪行道。倍銳於前。
仍敕諸州。別置禪肆。
令達定慧者。就而教授。
因以國儲。分為三分。
一以供國。一以自用。
一供三寶。自是徹情歸向。
通古無倫。大起寺塔。
僧尼滿於諸州。佛法東流。
此焉盛矣〔僧史〕○法師法上。
戒山崇峻。慧海幽深。
德可軌人。威能肅物。
故魏齊之世。歷為統都。
所部僧尼將二百萬。
而上綱紀。將四十年。
常文宣時。盛弘釋典。
上總擔荷。竝得緝諧。
內外闡揚。黑白咸允。
癸酉〔二〕〔二〕〔四〕 ^56c42

荊山居士陸法和。
初為元帝所重。爵以閑散。
每服勤沙門。執弟子禮。
至是帝以和為郢州刺史〔南史〕○齊沙門嵩公。
至白虎山。因失道。
聞鐘聲登一寺。於堂久坐。
忽見五六十僧。飛空而下。
自相借問。或言長安成都。
嶺南蒯北。動即千萬里。
嵩起欲參話。奄然失地。
獨坐磐石之上。因問上統法師。
師曰。此寺昔圖澄所造。
賢聖居之。或現或隱。
遷徙無定〔感通〕。甲戌〔三〕〔恭帝元〕〔五〕 ^57a46

南岳慧思大禪師。
初夢異僧。勉令出俗。
乃辭親入道。常習坐。
日唯一食。誦法華三十餘遍。
感瓶水不竭。天童侍奉。
時慧聞禪師。初閱中論觀悟旨。
遂遙禮龍樹為師。
師乃往授法。晝夜攝心。
脇不至席。坐夏三七日。
得宿命通。倍加勇猛。
尋有障起。四支緩弱。
不能行步。即自念曰。
病從業生。業由心起。
心源無起。外境何狀。
病業與心。都如雲影。
如是觀已。輕安如故。
夏滿猶無所得。放身倚壁。
背未至間。豁悟法華三昧。
研練逾久。前觀轉增。
名行既播。學侶日臻。
以時多艱。欲往一方安然行道。
忽空中告曰。若欲化物。
可詣武當。若脩禪定。
須往南嶽。至是領徒南邁。
值梁之亂。權止大蘇山○釋慧善。
善智度論。著散華論八卷〔以如眾華繽紛散也〕。
是年止長安崇華寺。
柱國家宰。奉供演法〔本傳〕○僧實禪師。
生有奇相。魏太統中。
詔曰。師目麗重瞳。
偏同虞舜。背隆傴僂。
分似周公。德宇純懿。
軌量難模。可昭玄三藏。
言為世寶〔云云〕。至後元年。
復以師才深德大。
請為國三藏。自是陶化京華。
久而逾盛○初粱武。
造金銀像二軀。於重雲殿禮事。
五十許年。至是江左未定。
利害相雄。王僧辨。
乃遣杜龕。典衛宮闕。
龕性凶頑。欲毀二像為鋌。
先令數人。上三休閣。
令鑱佛項。槌鑿始舉。
二像一時回顧。所遣諸人。
臂皆不舉。失瘖如醉。
杜龕亦然。仍見金剛競來擊之。
舉形洪爛。穿皮露骨而卒〔感通〕。
乙亥〔敬帝〕〔紹泰元〕〔後梁〕〔中宗蕭詧大定元〕
〔魏恭帝二〕〔齊顯祖六〕 ^57b14

陸法和。以元帝敗。
乃歸齊。齊帝封太尉。
賜甲第。法和乞為寺。
身居偏室。日行道燒香禮佛凝坐。
預期死日。時至坐去。
而多留異迹〔北史〕○嵩頭陀法師。
續至金華。置龍盤寺。
又龍丘界立龍丘寺。
又入萬善山。置離六塵寺。
又西至孟度山。置三藏寺。
始師發迹。置香山寺。
及此凡七所。得山川形勝。
黑白供養。久而猶盛〔本傳〕○道士陸脩靜等。
初為梁武所棄。遂奔入魏。
至是其徒頗盛。而齊帝事佛。
靜等嫉之。詣闕請與釋子角法。
九月下敕。召僧道十人較法。
至期大集公卿。脩靜等。
以術呪僧衣鉢。及殿梁柱皆飛動。
諸僧無以對之。靜等矜誇。
又言。沙門現一。我即現二。
今以小術誘之耳。
帝謂上統曰。佛門豈無人。
第求之未至耳。他日別對。
未幾求獲法師曇顯。
即抗表。請與道流定奪真偽。
十月乙卯。會于正殿。
百僚臨證。顯曰。承言沙門現一。
我即現二。果否。靜曰然。
顯翹一足曰。我正現一。
請卿現二。道士默然無對。
顯斥曰。爾曾間者未遇勍敵。
敢以小術自肆。即以稠禪師袈裟置地。
使呪之。道流併力作法。
不能動。帝敕左右取衣。
益十輩不能舉。顯即自取置梁間。
又使呪之。梁柱亦不能動。
其徒慚縮。脩靜更欲以頰舌勝之。
即曰。佛家自標為內教。
內則小也。以我道家為外教。
外則大也。顯曰。天子居九重之內。
亦應小於百官。靜無對。
帝及群臣。忻躍而罷。
丙辰。帝詔曰。法門不二。
真宗在一。求之正路。
寂泊為本。祭酒道者。
中世假托。俗人未悟。
仍有祇崇。麴#CB16940;是味。
喪昧虗宗。既乖仁祀之源。
復違祭典之式。宜從禁止。
無或遵風。應道士自謂得仙者。
可飛騰遠舉。不能爾者。
竝宜改迷歸正。詣昭玄上統。
剃度出家。詔旨既下。
道士皆剃髮為沙門。
有不從者。斬四人。
於是齊境無道士焉〔宣公論衡及北史〕○齊帝嘗在晉陽。
使人騎馲駝。向寺取經凾。
使問所在。帝曰。任駞出城。
及出奄如夢至一山。
山半有寺。眾僧遙曰。
高洋馲駞來。便引見。
一僧曰。高洋作天子何如。
曰聖明。曰爾來何為。
曰取經凾。僧曰。洋在寺懶讀經。
令北行東頭與之。
使者乃反命焉〔論衡〕。
丙子〔太平元〕〔陳#CB00649;先為相國封陳王〕
〔二〕〔三〕〔七〕 ^57c12

僧達禪師。虎頭長耳。
雙齒過寸。形器異倫。
見者驚奉。梁武嘗從受戒。
誓為弟子。後辭還魏國。
餌苓斷粒。齊文宣帝。
特加殊禮。前後六度。
歸崇十善。帝為達。
於林慮山。立洪谷寺。
又捨神武舊廟。造定宼寺。
兩以居之。山神禮奉。
每現靈迹。初誌公甞曰。
達禪師。大福德人也。
是年六月。端坐而逝。
壽八十二。宣帝奔赴。
舉聲大哭。六軍周號。
山林為動。乃葬于谷○真玉法師。
生而無目。母携聽講。
精究詞旨。至是文宣。
盛弘講席。海內髦彥咸聚天平。
玉獨標稱首。道俗崇仰〔本傳〕○十二月魏恭帝。
禪位于宇文覺。是為北周孝閔帝○魏十六主。
凡一百七十二年。
譯師十九人。所譯經律論。
四百十九部。一千九百餘卷。
僧至二百萬。國家大寺。
四十七所。三公等寺。
八百四十所。百姓所造寺院。
三萬餘所。自古佛事圖塔之盛。
無出於此。丁丑〔二〕 ^58a32

九月梁敬帝。禪位于陳高祖○梁四主五十六年中。
譯師四十二人。所出經論七百八十卷。
寺二千八百四十六所。
僧尼八萬三千人。 ^58b14

頴濵先生蘇轍子由論曰。
易曰。形而上者謂之道。
形而下者謂之器。
自五帝三王。以形器治天下。
導之以禮樂。齊之以政刑。
道行於其間。而民莫知也。
老子體道而不嬰於物。
孔子至以龍比之。
東漢以來。佛法始入中國。
其道與老子相出入。
皆易所謂形而上者。
而漢之士大夫不能明也。
魏晉以後。略知之矣。
好之篤者。則欲施之於世。
疾之深者。則欲絕之於世。
二者皆非也。佛老之道。
與吾道同。而欲絕之。
佛老之教。與吾教異。
而欲行之。皆失之矣。
姚秦興區區一隅。
招延緇素。譯經談妙。
至者數千人。而姚氏之亡。
曾不旋踵。梁武帝。
江南佛事。前世所未嘗見。
至捨身為奴#CB12528;。
父子皆陷於侯景。
議者觀秦梁之敗。
則以佛法。為不足賴矣。
後魏太武。深信崔浩。
浩不信佛。勸帝斥去僧徒。
毀經壞寺。既滅佛法。
而浩亦以非罪赤族。
唐武宗求長生。狥道士之私。
夷佛滅僧。不期年。
而以丹毒遽崩。議者觀魏唐之禍。
則以佛法。為不可忤矣。
二者皆見其一偏耳。
佛老之道。非一人私說也。
自有天地。而有是道矣。
古之君子。以之治氣養心。
其高不可嬰。其潔不可溷。
天地神人。皆將望而敬之。
聖人所以不疾而速。
不行而至者。用此道也。
道之於物。無所不在。
而尚可非乎。誠以形器治天下。
導之以禮樂。齊之以政刑。
道行於其間。而民不知。
萬物竝育而不相害。
道竝行而不相悖。
泯然不見其際。而天下化。
不亦周孔之遺意也哉〔見通鑑議〕。
歷代編年釋氏通鑑卷第五
 ^58b20
