
other:: 
# No. 674-5 圓覺連珠

xu:: 
## 圓覺連珠序
圓覺連珠序
自波翻船子。夢斷鴦湖。
松戴鳥窠。依然寶石遙遙千載。
俍亭和尚獨振宗風。
今日之澧陽藥嶠也。
余舊本通門。重來問道。
讀圓覺連珠一帙。
以雲間雒下之驚才。
寫白鷺竹林之遺意。
昔陳思子建傳梵響於魚山。
鳳閣彥和走雕龍於竺國。
樂旨潘詞瞠乎後矣。
若乃春風芻狗嘷徹桃源。
夜月木鷄啼殘玉漏。
長蘆進而比肩。中峯望之卷舌。
尤非風穴鏡清。所能及也。
是為序。 ^758a33

禹航弟子嚴曾榘智鼎敬題 No. 674-5 圓覺連珠
author:: 愚庵俍亭　淨挺　著
other:: 同門　朱昇淨儲　吳百朋淨琬　閱
xu:: 
## 略序
略序 ^758b4

相國裴休云。統眾德而大備。
爍羣昏而獨照。故曰圓覺。
圭峯密公。親承荷澤。
究一雨之所霑。窮五教之殊致。
因為之疏云爾。圭峯序曰。
專一氣而致柔。修一心而成道。
冲虗妙粹炳煥靈明。
德用無邊皆同一性。
性起為相。境智歷然。
蓋種種幻化生於覺心。
幻盡覺圓心通法遍。
所謂空不生華金無重鑛者矣。
一言之下心地開通。
一軸之中義天朗耀。
極思研精以傳來學。
真歇悟空中峯普應竝有偈頌。
各殊妙。挺慚固陋。
更為短言。用連珠體。
有宗有因有喻。末仍頌云。 ^758b19

神通大光明藏不二隨順現諸淨土。 ^758b37

蓋聞。圓極則智湛淵澄。
覺滿則光瑩朗徹。
何則以明覯物者明麗於空。
攝物入明者物合其照。
是以重暉耀夜無間阻深。
千珠納光必窮郛廓。 ^758b39

頌云。黃鶴樓。鸚鵡洲。
漢陽此去正優遊。
磨磚作鏡。千古使人愁。
祖師家慣饒舌說道。
吾心似秋月。白中黑。
黑中白。亡與未亡。
光境何物。
other:: 
## 文殊菩薩章
文殊菩薩章 ^758b45

蓋聞。六虗本淨非塵累之可攖。
一道澄清豈見網之得及。
何則返原契性性不能覆其纖微。
鑑盡彌空空無所遁其餘影。
是以天池皎皎必無假於投珠。
舜若濛濛抑奚嫌於墮葉。 ^758c8

蓋聞。情生境納舉不出乎內心。
體變事懸率相緣於塵慮。
何則死生形役者心非其心。
來往道殊者慮匪其慮。
是以張弧之見鬼載一車。
齊物之譚雞懸三足。 ^758c16

蓋聞。得全於覺者夢偽所不能誵。
得全於天者人損所不能入。
何則神還其漠故恬以頤和。
德儷於常故湛以表素。
是以鈞天之奏不聞舉國而謀。
華胥之遊豈復乘雲而拜。 ^758c22

頌云。三世諸佛不知有。
金毛獅子變作狗。
黧奴白牯却知有。
笑煞曹山好顛酒。
文殊文殊。出乖露醜。
第二月第二月。古人且要問□。
畢竟是第幾月。
other:: 
## 普賢菩薩章
普賢菩薩章 ^758c30

蓋聞。式周元始者觀在象先。
廓落塵埃者灼居域外。
何則行披披而從幻。
豈歷幻以求真。紛總總之非真。
固了真而是幻。是以乘風白絮無翼而飛。
入壑黃雲絕迹而走。 ^758c38

蓋聞。物之生也非物故雖生而不生。
道之化也非道故及化而逾化。
何則析體則離膚寸之庸。
觀空則無絫黎之積。
是以燧人秉御劫有沉#CB01926;。
火正耀靈林無堅木。 ^758c46

蓋聞。駕神龍以奠極不逐方隅。
整羲馭以規天應離躔次。
何則無為者無所不為。
一治者不復更治。
是以塗山之國石女生兒。
汾河之濵老人搏影。 ^759a6

頌云。空悠悠空悠悠。
誰說金星現到頭。
#CB01926;飛煙滅。
彼此一齊休。幻人撫掌呵呵笑。
幻法從來多巧妙。
南山虎咬大蟲。東海鯉魚#CB01387;跳。
有照有用。有玄有要。
other:: 
## 普眼菩薩章
普眼菩薩章 ^759a12

蓋聞。住無可住者心擬涉而路窮。
思無可思者口欲緣而辭喪。
何則望虗空以測影徒益觀摹。
叩寂寞以求音用勞瞻歎。
是以千年蓮葉必有元龜之毛。
萬里桂輪豈聞燋兔之角。 ^759a20

蓋聞。積物物而成我故物在我中。
析我我而歸物故我周物外。
何則知吾之非我者必對境而如遺。
觀道之即物者抑舉量而自足。
是以秦臺之鏡照照靡虧。
隋侯之珠光光比耀。 ^759a28

蓋聞。總經途之智則區域不殊。
超形有之觀則神字睟溢。
何則并慮故可任其分。
兩行故並忘其一。
是以鐙王攝影能生虗室之明。
瞳子舒光遂折若華之照。 ^759a36

頌云。牟尼珠今始識。
如來藏裏收不得。
象罔遇之而若存若亡。
二龍爭之而不出不入。
絳雪帶玄烏鷄非黑。
秋清一片白如練。
過影仙人掩團扇。
薦不薦。打破鏡來。
與汝相見。
other:: 
## 金剛藏菩薩章
金剛藏菩薩章 ^759a42

蓋聞。澄源本寂而濁智亂其渟泓。
古炬彌空而蓬心發其頑焰。
何則道殊動止者必非一致之揆。
情存去來者中有不全之數。
是以眶生赤眚垂髮參差。
目有浮翳水論洄澓。 ^759b4

蓋聞。盪精玄表者因新故以為居。
寓形眾流者任方圓於一器。
何則彼非我也故在廣不亂其羣。
我猶物也故入紛彌見其獨。
是以軒轅鑄鼎不雜鉛丹。
神禹範金未容砂石。 ^759b12

蓋聞。心與道會去離耳目之鄉。
神與融理超越意言之表。
何則見所見者不見所不見。
聞所聞者不聞所不聞。
是以鷽鳩之足墮於枌榆。
蚊虻之肩絀於華岱。 ^759b20

頌云。雲駛月運。舟行岸移。
歷落桃華信馬蹄。
死生路上把手萬山。
齊休擬議漫思維。
誰將螢火爇須彌。
從來金矢法。一印印成泥。
other:: 
## 彌勒菩薩章
彌勒菩薩章 ^759b26

蓋聞。物相生而有滋滋者以欲為性。
物相遇而後聚聚者以愛為命。
何則影從影者望影而迷其影。
幻逐幻者非幻亦入於幻。
是以四生總總比奔車之無定輪。
大造茫茫猶渴#CB08504;之匪實相。 ^759b34

蓋聞。任運而適者無動不與道咸。
稱物為施者嚮方必以矩合。
何則天人博設始終有以一其趨。
頓漸依分洪纖無所越其致。
是以培塿之細可增益於崑崙。
蹄涔之微亦全納於滄溟。 ^759b42

蓋聞。棄智就愚者用其智寧用其愚。
捨聖入凡者任其凡不任其聖。
何則廣已而造其大。
故逆順有所不拘。
納物而入於樊。故存亡與之為一。
是以文王醢子哀江漢之臣鄰。
伊尹烹牛報空桑之魚鱉。 ^759c2

頌云。樓閣門前可奈何。
相逢拍手笑呵呵。
一文錢討甚的。揭諦揭諦破布袋。
盛著些波羅波羅。
疥狗瘋猪。盡往南方成佛。
寒山拾得。打從地獄經過。
說甚麼宗趣頓漸。
婆婆和和。左青原右南嶽。
一齊是外道天魔。
好大哥好大哥。且與君家唱哩囉。
other:: 
## 清淨慧菩薩章
清淨慧菩薩章 ^759c10

蓋聞。參差應迹者非無小大之規。
玄同一齊者豈有偏全之量。
何則吹萬則萬莫能該。
返極則極不言數。
是以爍迦羅眼渺塵劫而觀空。
庵摩羅掌曠昭曠以盡類。 ^759c22

蓋聞。情含眾彚非却卑以明尊。
足蹈大方不守此以遺彼。
何則澄之不清故淆之不濁。
推之不去故輓之不來。
是以迷頭認境徒觀鏡裏之頭。
標指見月却疑月中之指。 ^759c30

蓋聞。冲冲漠漠者侗乎未孩。
冥冥蒙蒙者窅焉若喪。
何則心不隔於有無。
情奚間於取捨。是以春風芻狗嘷徹桃源。
夜月木鷄啼殘玉漏。 ^759c38

頌云。洗臉摸著鼻頭。
眉毛只在眼上。箜篌吹徹鳳凰城。
珍珠撒遍芙蓉帳。
說甚的。函蓋乾坤。
截斷眾流。隨波逐浪。
一隊野狐精。個個把亡僧禮葬。
懷州牛喫禾。益州馬腹脹。
石女高歌。銕人弄棒。
任死生忘得喪。六根不具。
七識不全。太煞是逍遙放曠。
啐啐啐。柳絮毛毱滾滾。
梨華蛺蝶飛飛。露柱遭殃。
燈籠造謗。
other:: 
## 威德自在菩薩章
威德自在菩薩章 ^759c44

蓋聞。理無趨向非建理而設其標也。
道絕形言非懸道而為之的也。
何則奚思奚慮者寧矜務於周容。
寬兮綽兮者亦游衍於明旦。
是以大鵬展翼不歷堦墀。
應龍搏雲豈由戶闥。 ^760a10

蓋聞。天宇湛一者返景而符。
光融廓徹者覽微而鑑。
何則觀心則官止於符。
開務則物入其鑑。
是以土爰稼穡含物化光。
鏡納重明因時逸豫。 ^760a18

蓋聞。求定者反亂不如無定而亂莫之從也。
趨明者必昏不如藏明而昏莫之入也。
何則至人住運與天為遊。
大覺不言自然成契。
是以歌管在廟者神降在庭。
鼓鐘於官者聲聞於外。 ^760a24

頌云。薄伽梵涅槃門。
門門迴互境分明。
東西南北。一路坦然平。
桃華沒#CB00170;。
斥鷃來庭。不了事弄精魂。
千年百歲。拖個死屍靈。
驀直去。太惺惺。玄關鳥道。
草鞋繩索絆君行。
荊棘林中運步。夜明簾外翻身。
出頭天外看。誰是恁般人。
須信道。從門入者不是家珍。
other:: 
## 辨音菩薩章
辨音菩薩章 ^760a32

蓋聞。多者一之反而不知即一可以觀多。
分者合之殊而不知因分逾以得合。
何則銖銖積之至鈞石。
則不任其數矣。寸寸掄之至微渺。
則遂隣於虗矣。是以容成辨律而慎審於環中。
伶倫考音而致齊於谷應。 ^760a44

蓋聞。行周浹於八表彌前後而悉入於房。
理溟滓於四虗歷險夷而不蹈其跡。
何則亦趨亦步者示我驅馳。
無軌無方者超諸援畔。
是以衡輓之用#CB15081;足而遇王良。
輪蹄之間舉首而失造父。 ^760b4

蓋聞。望道而赴者一往情移。
與化俱徂者怡然理順。
何則無主於中則無以發其志。
不達於岸則無以和其倪。
是以翻翻白氎正當任意而消。
綰綰華巾亦復迎虗而解。 ^760b12

頌云。六六三十六。
五五二十五。趙州無雲。
門普普。化搖鈴。金牛作舞。
禾山打破鼓。堪笑堪疑。
玄沙汝虎。蒼天蒼天。
無事饒冤苦。難難難。
十石芝#CB15444;樹上攤。
單三複三。前三後三。
鴛鴦枕畔珠淚#CB02958;#CB02958;。
other:: 
## 淨諸業障菩薩章
淨諸業障菩薩章 ^760b20

蓋聞。物大於己將見物而疑物。
己大於物亦見己而迷己。
何則躡形有之迹者必無返身之知。
沉內景之觀者未免拘墟之智。
是以孟賁雖勇不舉體膚。
離朱極明難睹目睫。 ^760b30

蓋聞。超然意表發夷曠於靈襟。
寂爾中恬任清虗於奧府。
何則背塵入覺者不知覺即迷塵。
捨有循空者竊恐空仍滯有。
是以風行水上何妄非真。
天在山中指正為倒。 ^760b38

蓋聞。化與化而靡極故體道必忘其玄。
息與息以相吹故歷物不留其準。
何則朕雖絕矣而離朕者勿雖。
慮盡捐矣而遣慮者未遣。
是以幽人入夜逝魄相尋。
臘月流澌春冰不泮。 ^760b46

頌云。暗不棲巢。明不越戶。
身雖扄而在途。語帶玄而無路。
但形文彩。即屬染污。
聾者使之聞。盲者使之睹。
堪笑時人邯鄲學唐步。
命根不斷增長我見。
輪却他克賓維那一場法戰。
岐途兮亡羊。心不息兮走正狂。
認賊為子兮喚奴作郎。
other:: 
## 普覺菩薩章
普覺菩薩章 ^760c6

蓋聞。不囿於物者頹然任運而運與道俱。
無係於心者嗒焉忘情而情與古會。
何則未嘗在也未嘗不在也。
無乎適也無乎不適也。
是以東山破斧感動風雷。
西狩獲麟象傳箕斗。 ^760c18

蓋聞。狃於近見必執偏而廢其全。
習於故聞將取小而遺其大。
何則作之固非任之亦執其咎。
止之多失滅之尤罹其殃。
是以情志之癖倉公憫其可憐。
膏肓之原醫緩望而却走。 ^760c26

蓋聞。潛神冥極憂樂不以入其懷。
息意淵微動靜不以干其慮。
何則泯怨亦因而忘其親。
絕愛即無所用其憎。
是以蒼龍臥月漫勞折角之鞭。
玉馬奔風不窘弄蹄之駕。 ^760c34

頌云。一圭一刀。一匕一勺。
作者好求無病藥。
漏笊籬。破木杓。久嚮趙州。
到來一條略彴。綿州附子益州薑。
大煞大煞。曹山病病山病。
偏不坐偏。正不居正。
不病者來看和尚麼。
老僧看他有分。
other:: 
## 圓覺菩薩章
圓覺菩薩章 ^760c42

蓋聞。神志耑則窮微集逸。
情慮并則考道鈎玄。
何則宇泰定而光通。
心塞淵而闓豫。是以耳目靜好三月坐忘。
商旅不行七日來復。 ^761a4

蓋聞。身居軌物故不戒而心孚。
性守宮庭故無欲而智正。
何則非內也非外也。
收神聽於和平。於彼乎於此乎。
儼帝降於左右。是以黃琮蒼璧屢薦郊坼。
藻火辰星時嚴路寢。 ^761a10

蓋聞。藏天下於天下故在宥者不勞。
運一心於一心故照臨者不匱。
何則寓形自物物在而我分之也。
考道由我我先而物合之也。
是以箕風畢雨庶徵者皇建之符。
石隕鷁飛辨類者體元之事。 ^761a18

頌云。九旬休夏為誰忙。
烹石虎打羚羊。迦葉眉毛丈二長。
剎竿放倒。漸漸好商量。
最上一竅絕玄絕妙。
泥金剛打拳。木羅漢#CB01387;跳。
石敢當呵呵大笑。
東壁葫蘆低聲報道。
獼猴闖入道場。大虫褁著紙帽。
other:: 
## 賢善首菩薩章
賢善首菩薩章 ^761a26

蓋聞。立言居要非瀚漫不收之言。
踞論入微豈畢近苟且之論。
何則言渺眾慮者七十子奉其指歸。
論攝羣機者五千文入其標準。
是以泱泱東海河伯望洋。
嶽嶽岱宗梁父屏息。 ^761a36

蓋聞。羲軒堯禹不嫌接席而謀。
崆峒廣成豈難望影而赴。
何則理無殊理故千聖廸於余心。
文多舊文故羣詞一乎己口。
是以玄龜入雒無取大撓。
白馬遊河不勞蒼頡。 ^761a44

蓋聞。非明非暗故在兩有所不居。
亦白亦玄故履中更失其任。
何則貴不入聖者賤不趨凡。
高不守真者卑不背俗。
是以現身護世嘗持一卷之經。
息影逃虗不挂半綸之網。 ^761b4

頌云。一函經一函經。
大地山河努眼睛。
鏤空出屑。#CB15148;鬼成文。
鉢盂枘子重三斤。
綠楊芳草。子規夜半喚聲聲。
髑髏驚起。枯木龍吟。
天津橋上日午打三更。
脫殻烏龜嶺外行。
只憂他雲門拄杖。
觸著帝天鼻孔。雨下盆傾。
圓覺連珠〔終〕
 ^761b12
