玅法蓮華經合論卷第五
other:: 經　姚秦三藏法師　鳩摩羅什　譯
author:: 論　宋寶覺圓明禪師　慧洪　造
author:: 〔附論〕　宋丞相無盡居士　張商英　撰
other:: 
# 安樂行品第十四

orig:: 
玅法蓮華經安樂行品第十四。 ^403c27

爾時文殊〔至〕說法華經。
commentary::  ^403c29

論曰：如前文稱當入如來室，著如來衣，
坐如來座，乃說此經者，葢其親近隨順之至者也。
自凡夫眾生之地，而能具大慈悲，柔和忍辱，
了諸法空，非其親近隨順之至，而佛攝受護念之深，何以臻此哉？
今此但言於後惡世，欲說是經，當安住四法：
一者、住忍辱地，觀諸法空如實相；二者、
安施床座，著新淨衣；三者、起大慈父想；
四者、生大悲心者，方將親近隨順而經營之際者也。
何以明之？曰：前言乃說此經，今言欲說此經故；
前言著如來衣，坐如來座，此言而施床座，
著新淨衣故；前言入如來室，此言起大慈父想，生大悲心而已故。
以是知其不同也。
首楞嚴經曰：猶如旅泊之人，忽蒙天王賜與華屋，
雖獲大宅，要因門入。
則最初息惑之要，無如止觀。
自止觀，乃證定慧也；自定慧，乃能同塵也；
自同塵，乃能會悲也。
何謂止觀？曰：經言住忍辱地，唯忍辱力為能消散違害之緣。
所言心不卒暴，亦不驚者，不動如山，止也。
於法無所行，而觀諸法如實相者，空也。
空則離分別相，乃曰亦不行不分別者，假也。
觀空而不礙假，中也。
空中假者，觀法也。
入法界品。善財童子登玅峯山，於其山上，
東西南北，四維上下，觀察求覔，渴仰欲見德雲比丘。
經于七日，見彼比丘在別山上，徐步經行。
釋之者曰：玅峯山，即止之象。
十方觀察，即觀之象。
偏住於止，防其沉。
偏在于觀，防其亂。
言七日者，以七覺支推求升進，除其沉掉故。
言徐步，則不拘亂體。
言經行，則不住淨心。
定亂兩融，方能契會。
當如德雲比丘，則是行處也。
何謂定慧？曰：經言國王、王子、大臣、宦長者，
驕氣矜色之會，希求諂曲之域也。
言外道梵志、尼犍子等者，梵志出家而邪見，尼犍子在家而邪見者也。
言世俗文筆讚詠外書者，綺靡不根之語，異端雜揉之學也。
言路伽耶陀者，師破弟子之論。
逆路伽耶陀者，弟子破師之論者也。
言兇戲相扠相撲，及那羅等種種變現之戲者，
散亂顛倒之習，塵勞耳目之觀也。
那羅，此言力。旃陀羅，此言嚴幟。
謂以業自嚴，行持標幟之者也。
言女人身，及小女、處女、寡女，乃至五種不男之人，
年少弟子，沙彌小兒者，趣惡道之捷徑，
焚草根之烈燄，是皆惡世障道之緣，雜染之相也。
弘經菩薩，一切不當親近。
所當親近者，定慧而已。
故經言：常好坐禪，在於閒處，修攝其心。
善財童子至摩利聚落，周遍求覔海幢比丘，
乃見其在經行地側，結加趺坐，入于三昧，
離出入息，無別思覺者。
釋之者曰：以明寂用自在也。
言經行地則用，言三昧則寂，依用有寂也。
而言側者，不住寂用之中，而任運自在故。
離出入息，則稱理而寂，稱理而用，性自徧周，非同二乘作寂滅之證也。
當如海幢比丘，則是初親近處也。
經言：觀一切法如實相者，明見自信，無有錯謬。
以有分別則顛倒，以有所疑則有動，以有所畏則有退，以有所惑則有轉。
而虗空無所有性之中，尚無有滅，豈有生？
尚無有沒，豈有出？
尚無有止，豈有起？
以是知因緣顛倒故，不能如實而知。
然入此觀法，要必勇猛精進，志力堅固者。
故經於偈內深致其意曰：於後惡世，無怖畏心。
又曰：菩薩則以無所畏心。
又曰：說斯經時，無有怯弱。
又曰：其心安隱，無有怯弱。
善財童子至海岸聚落，觀察十方，求覔善住比丘，見此比丘於虗空中來往經行者。
釋之者曰：以法空觀察三界，細習淨業現前故，證得十無障礙法門。
惟無障礙故，於虗空中來往經行也。
當如善住比丘，則是第二親近處也。
orig::  ^403c31

又文殊師利〔至〕說不能盡。
commentary::  ^404c8

論曰：何謂同塵？曰：經言：若口宣說，若讀經時，
不樂說人及經典過者，忘其言也。
又言：亦不輕慢諸餘法師者，忘其我也。
又言：不說他人好惡長短，乃至亦不稱名讚歎其美者，忘其緣也。
又言：又亦不生怨嫌之心者，忘其心也。
夫忘言至於忘我，忘我至於忘緣，忘緣至於忘心，則閱世頹然而已。
故言：善修如是安樂心。
然不逆其意者，隨緣而起也。
必答以大乘者，隨扣而應也。
唯忍辱力堅固，法空之觀深諦，乃能如是。
故偈曰：菩薩常樂，安隱說法，於清淨地，
而施床座，以油塗身，澡浴塵穢，著新淨衣，內外俱淨。
善財童子至三眼國，於城邑聚落、村鄰市肆、
川原山谷一切處，周遍求覔善見比丘，
見在林中經行往返，壯年美貌，端正可喜。
釋之者曰：一切處周遍求覔者，同塵也。
壯年美貌者，同塵之相也。
唯其心離世間，方堪處俗，和光利物耳。
言見在林中經行者，雖示同塵之行，亦不滯此淨行之中，
當如善見比丘，則是成就第三法行也。
orig::  ^404c10

又文殊師利〔至〕無有過失。
commentary::  ^404c44

論曰：何謂會悲？曰：經言當於一切眾生起大悲想者，則豈復暴其所未至也？
言於諸如來起慈父想者，豈敢失其所不忘念也？
言於諸菩薩起大師想乃至恭敬禮拜者，豈當負其法道之恩也？
言於諸眾生平等說法乃至深愛法者亦不為多說者，豈有背其隨順之行也？
未發菩提心者悲愍之、已登無上道者依歸之、
同行菩薩道者愛敬之，及其以法施諸眾生，亦不違隨順之旨。
惡世弘經菩薩如是用心，是謂第三安樂行。
於惡世不忘柔和忍辱猛利精勤者，以智故。
偈言是佛子說法，常柔和能忍，慈悲於一切，不生懈怠心也。
問曰：如前所示，皆菩薩於惡世以智故安樂行，未聞會悲之旨也。
曰：經言於在家、出家人中者，謂已發菩提心，
而未知此經，則生大慈心，為演說之，而與之樂。
於非菩薩人中者，謂未發菩提心，又亦未知此經，
則生大悲心，為演說之，而拔其苦。
至於其人不知、不信、不解，則以神通力、
智慧力引之，令住是法中。
此其以智與悲會，明矣。
善財童子至海潮處，入普莊嚴國，周遍觀察，
見休捨優婆夷坐於玅座，而告善財曰：
東方諸佛常來至此處，於寶座上為我說法；
南、西、北方，四維、上、下，一切諸佛悉來至此處，於寶座為我說法。
善男子！我常不離見佛、聞法，與諸菩薩而共同住。
釋之者曰：十方諸佛悉來至我所，坐寶座上為我說法者，悲與智會之象。
休捨優婆夷，悲也；十方諸佛，智也。
當如休捨優婆夷，則是成就此第四法行也。
orig::  ^404c46

常為比丘〔至〕如上諸功德。
commentary::  ^405b2

論曰：佛初自鹿野苑至耆闍崛山，次第演說隨其機宜，
眾生之機未熟則不宜說大乘，如其已熟則不宜說小法。
始說小乘，小乘者純有也。
以諸凡夫繫著世法以為實有，隨於色塵作諸不善，
以不善故墮於苦趣，還將有法轡勒其心，
於是以戒防護其諸不善之法，故次說般若。
般若者破有明空也，謂小乘實有令成軌範，制其身語意業令住善法。
既說生空等觀，方說法空之理，破彼繫著漸向法身，故次說解深密經。
解深密者和會空有，令邊見者不滯二門，則為不空不有。
以二乘則滅識證寂住寂無知，欲回此機故安立九識為純淨識，
五六七八等識常以九識為依。
凡愚不了妄執為我，如水瀑流不離水體，既回此機則令達識成智。
以二乘於生死業種六七八識有怖畏故，
恐其難信，以方便故於生死外別立純淨識名，
漸引令留惑不滅，則庶其悲智漸生。
解深密經曰：如是菩薩雖由法住，以智為依止，
漸令空見達識成智，故次說楞伽經。
楞伽經者，以直為大乘根堪之者，頓說第八業種之識，名為如來藏識也。
曰：得相者曰識，不得相曰智。
又曰：藏識海常住，境界風所動。
葢此經直於無明業種以明智門，明與無明其性不二。
然說無明業種成智，猶希出俗，未現同塵，故次說維摩詰經。
維摩詰經者，不以聲聞二乘及三乘菩薩為知法者也。
故以十大弟子彌勒光嚴菩薩皆不敢嬰其辯，
而以文殊師利為法身，以維摩詰為入廛之行。
葢法身為體，而行為用，體用自相問答，
為三乘樂學如如空理，厭假修真，積行多生，
方成佛者，令歸法界。
性相事理，因果同時，故次乃說此法華經。
故言如彼強力之王，久護明珠，今乃與之也。 ^405b4

無盡居士強商英論曰：文殊師利見諸菩薩敬順佛意發大誓願，
疑後惡世難說是經。
佛言：欲說是經，當安住四法。
四法者，安樂行也。
第一行者，勿行於不可行、勿近於不可近。
第二行者，勿談於長短、勿生於怨嫌。
第三行者，勿懷諂嫉亦勿戲慢。
第四行者，於在家出家人中生大慈心、於非菩薩人中生大悲心。
住此四行，人安之己亦樂之、己樂之人亦安之，
如此而後經可廣宣、法可久持也。
若不具此安樂四行，雖使聲聞如稻麻竹葦、
辟支佛如恒河沙，亦不能使其信受也。
故誓願者所以持經、安樂行者所以持願，二者相須不可偏廢。
other:: 
# 從地湧出品第十五

orig::  ^405c14

玅法蓮華經從地湧出品第十五。 ^405c36

爾時他方〔至〕廣說此經。
commentary::  ^405c38

論曰：佛於一切菩薩聲聞天龍之眾，有所問難不逆其意。
今他方國土諸來菩薩白言：聽我等於佛滅後，於此娑婆世界弘經。
而佛曰：不須汝等護持此經。
佛何獨逆其意耶？
曰：此品佛示依法力自然修行為貴，而鄙未覺幻力而修者也。
何以知之？圓覺經有三種觀法：一曰寂靜、
二曰如幻、三曰寂滅。
佛為辯音菩薩說，則曰：若諸菩薩唯取極靜，
以靜力故；乃至若諸菩薩唯觀如幻，以佛力故；
乃至若諸菩薩唯滅諸幻，不取作用。
如是三種，謂之依於未覺幻力修習而已。
至為威德自在菩薩說，則曰：若諸菩薩悟淨圓覺，
以淨覺心取靜為行；乃至若諸菩薩悟淨圓覺，
以淨覺心知覺心性；乃至若諸菩薩悟淨圓覺，以淨覺心不取幻化及諸靜相。
而此三種，先必言悟淨圓覺，而後乃起行進修，謂之親近隨順也。
三乘淨土菩薩，則依於信力而修，故不言悟淨圓覺。
地上法身菩薩，則依於法力而修，故圓覺經曰：皆是圓覺親近隨順。
非特圓覺經為然。
起信論亦曰：體用熏習分別復有二種。
云何為二？一者未相應，謂凡夫二乘初發意菩薩以意識熏習，
依信力故而能修行，未得無分別心與體相應故，未得自在業修行與用相應故。
二者已相應，謂法身菩薩得無分別心與諸佛智用相應，
唯依法力自然修行，熏習真如滅無明故。
經言佛告諸菩薩摩訶薩眾：止，善男子！
不須汝等護持此經者，以法華非依未覺幻力而修者也。
故稱他方國土諸來菩薩。
又言我娑婆世界自有六萬恒河沙等，
乃至廣說此經者，以法華唯依法力自然修行。
自然修行猶言隨順之也。
舊疏曰：如來止之者，有三義：汝等各各自有己任，
若許汝住此土，則廢彼土利益。
又他方此土結緣事淺，雖欲宣授必無大益。
又若許之，則不得名下方諸菩薩矣。
下方諸菩薩若不來，跡不得破。
是謂三義。陋哉之論也。
orig::  ^405c40

佛說是時〔至〕從下發來。
commentary::  ^406b8

論曰：如前文言分身諸佛在於十方者，
一切智智清淨無二，無二分無別無斷故之象也。
此言三千大千國土地皆振裂，而於其中有無量千萬億菩薩摩訶薩同時涌出者，
如來大智慧無量神通光明皆出於止觀地中之象也。
故言是諸菩薩身皆金色，三十二相無量光明。
既言在此娑婆世界之下，又言此界虗空中住，則究竟無所住矣。
言聞釋迦牟尼佛所說音聲從下發來，則究竟無所來矣。
住不見其處，來不知所從，但見從地涌出，則無量智慧神通光明不可知其所從來。
所可知者，出於止觀法而已。
華嚴論曰：當以止觀力，功熟乃證。
急亦不成，緩亦不得。
但知不休，必不虗棄。
如乳有酪，皆須待緣緣之中無作者故。
其酪成已，亦無來處，亦非本有。
如來智慧以戒定慧眾善方便以照之，
而緣緣之中無作者，無成就故。
然於一切智、一切種智於中而得朗然，於諸法中無能作所作故。
亦非本有，亦非本無。
以第一義中無本無末、無始無終、無成無壞、
無三世古今、不可作本有，及以修生成就世間斷常諸見及諸諍論，
應如是知。此經之設象，而華嚴論辭釋之皎如日星。
而舊疏曰：在下不屬彼，非此非彼即中道也。
錯謬甚矣。
orig::  ^406b10

一一菩薩〔至〕於二世尊。
commentary::  ^406c4

論曰：如經之文所敘，則六萬、五萬、四萬、
三萬、二萬、一萬恒河沙等眷屬為多也，
而敘五、四、三、二、一弟子至於單己為少也。
推經之辭，乃曰況將、況復，則是五、四、三、
二、一弟子至於單己為多也。
多少之數綿密，而言數之意無所系屬，可疑也。
及觀結其辭，則曰如是等比無量無邊，
筭數譬喻所不能知，然後知其所示非數也，
直以明如來大智慧、功德、光明非思議分別所能及也。
夫以如來大智慧、神通、光明出於止觀地中，則已知其旨矣。
其言是諸菩薩從地出已，各詣虗空七寶妙塔、
多寶如來、釋迦牟尼佛所，何意哉？
曰：多寶，過去滅度之佛，寂滅體之象也。
釋迦牟尼，現在緣生之佛，五蘊身之象。
於五蘊現行之中，證一切如來智慧、神通、
光明，則諸菩薩所以俱至其所也。
故言諸菩薩種種讚法，而以讚歎住在一面，欣樂瞻仰於二世尊也。
問曰：現行五蘊之身，乃能證如來智慧、
功德、光明乎？曰：一切神龍具有三毒，亦發神通，
況自心違理，不與妄合，其智自神者乎？
首楞嚴經論禁戒成就則曰：是清淨人修三摩地，
父母肉身不須天眼，自然觀見十方，睹佛聞法，
親奉聖旨，得大神通，游十方界。
維摩詰經曰：亦不滅受，而取證父母所生之眼。
不須天眼，則色蘊也；亦不滅受，則受蘊也。
自色、受以觀，想、行、識莫不皆然，何疑其不能證乎？
orig::  ^406c6

是諸菩薩〔至〕發隨喜心。
commentary::  ^407a4

論曰：華嚴論曰：如權教中，佛生之後，即以踰城出家，
菩提樹下成等正覺時，以之為時。
如毗盧遮那佛，即實不如是。
如來安立化相，為度三乘眾生，應見如是出家成佛。
葢毗盧遮那佛，依本法界成大菩提，還依本法界，
無始無終，不出不沒，無成無壞，無有時分。
以是觀之，則佛從兜率天下降神，入母胎，
轉法輪，入涅槃，不出一剎那際。
彼天猶未下，母胎猶未出，此已入涅槃，一切法事總畢矣。
經言：如是時間，經五十小劫。
是時釋迦牟尼佛，默然而坐，及諸四眾，亦皆默然。
五十小劫，佛神力故，令諸大眾，謂如半日。
非特佛降神入胎般涅槃，不出一剎那際，
觀於無量劫，亦不出一剎那際。
以是知五十小劫者，佛為眾生故，安立化相也。
問曰：何以證知耶？
曰：經言：是菩薩眾中，有四導師：一名上行者，
即前所謂依法力，隨順修行者也。
此行為萬行之最，故以象之。
二名無邊行者，即前所謂如來大智慧神通光明者也。
此行無量無邊，故以象之。
三名淨行者，即以無量無邊如來智慧神通光明，嚴淨法身者也。
如前諸菩薩，從地涌出，向二世尊，所以象之。
四名安立行者，即以方便，隨其機宜，安立五十小劫，謂如半日者也。
以一剎那際，無長短時分，故以象之耳。
orig::  ^407a6

爾時彌勒〔至〕教化是等眾。
commentary::  ^407b2

論曰：彌勒所問之偈，其略曰：如是諸菩薩，
神通大智力，四方地震裂，皆從中涌出。
世尊我昔來，未曾見是事，願說其所從，國土之名號。
我常游諸國，未曾見是眾，我於此眾中，
乃不識一人，忽然從地出，願說其因緣者，彌勒辭似疑而意則悟矣。
及佛答其問，則曰：汝等當共一心，被精進鎧，發堅固意。
如來今欲顯發宣示諸佛智慧、諸佛自在神通之力，則遂明告而直指之也。
而前論所敘，從地涌出無量千萬億菩薩摩訶薩，
為如來大智慧神通光明之象，斷以佛之明告直指，則可無疑矣。
問曰：經言諸佛師子奮迅之力、諸佛威猛大勢之力，何謂也？
曰：師子之奮迅，離疲懈相故；師子之威猛，示無畏相故。
而必言諸佛者，以其大慈為此之相，以激諸菩薩勤求佛道也。
諸佛何甞有疲懈怯弱哉？
示現之則然也。故其教菩薩則被精進鎧發堅固意，
而其自為則謂之奮迅、謂之威猛也。
問曰：從地涌出無量千萬億菩薩摩訶薩，
為如來大智慧神通光明之象，則證義甚明，然何以決知其必出於止觀二法乎？
曰：以佛答彌勒之問知之，但其辭微密故，學者莫能曉也。
如言是諸菩薩調伏其心令發道意者，
一切菩薩皆以止觀之法調伏自心，息滅惑障令趨無上菩提也。
故其偈曰：初令發道心，今皆住不退。
此但略示其綱目耳。
至於詳言之，則曰：是善男子不樂在眾多有所說，
常樂靜處勤行精進未曾休息者，止也。
又曰：亦不依止人天而住，常樂深智無有障礙，
亦常樂於諸佛之法，一心精進求無上慧者，觀也。
止法貴不懈，故稱勤行精進；觀法貴專主，故稱一心精進。
故論敢顯言出於止觀地中者，以明見佛意無有錯謬故。
orig::  ^407b4

爾時彌勒〔至〕而住不退地。
commentary::  ^407c14

論曰：此段經文致深妙之意，而古今文字之師莫能知之。
所能知者，知其粗耳。
如淮北諸師，雖粗亦不知。
以譬釋譬曰：父服還年之藥，故貌同二十五歲人。
而子不服此藥，故形如百歲也。
若知是藥之力，則不疑父少而子老。
今爭怪之者不知，故如來橫服垂迹之藥，示伽耶城之始生。
而諸菩薩則直論本起因地，久發道心，令住不退耳。
問曰：既排斥此義，則所謂深妙者，可得聞乎？
曰：佛以止觀方便，成就如來大智慧、神通、
光明，無量無邊，皆已現前矣。
而憂聲聞、辟支佛地前菩薩不解，故謂如來大智慧、
神通、光明，始假止觀二法而發現。
未見此大智慧、神通、光明，如來本來自具之意。
故經下文言：如是我成佛已來，甚大久遠，
壽命無量阿僧祗劫，常住不滅。
夫言無量阿僧祗劫常住不滅，則所謂大智慧、
神通、光明，非始假止觀二法而發現也。
如圓覺經佛為文殊師利菩薩說無明體性曰：善男子！
此無明者，非實有體。
如夢中人，夢時非無，及至於醒，了無所得者，示無明體性究竟滅也。
復憂其住心，於滅則隨。
又曰：如眾空華，滅於空時，不可說言有定滅處。
何以故？無生處故。
一切眾生於無生中妄見生滅，是故說名輪轉生死。
佛於圓覺談無明體性，尚不許存生滅之見，
豈於法華談大智慧、神通、光明，而容作修生本有之解乎？ ^407c16

無盡居士論曰：他方國土諸來菩薩，過八恒河沙數，
白佛言：願聽我等於娑婆世界護持此經。
佛言：我此世界自有六萬恒河沙數菩薩，
一一菩薩各有六萬恒河沙眷屬，是等能於我滅後廣說此經。
時娑婆世界三千大千國土地皆震裂，
而於其中菩薩涌出，各詣虗空寶塔，禮多寶、
釋迦二佛，各以種種讚偈而讚於佛。
如是時間經五十小劫，佛神力故謂如半日。
有四導師而為上首，曰上行、曰無邊行、
曰淨行、曰安立行，皆於如來發隨喜心。
彌勒菩薩及八千恒河沙諸菩薩眾，問此地涌出本末因緣。
佛言：我於此娑婆世界成佛已，教化示導是諸菩薩，皆於下方虗空中住。
彌勒等怪世尊成佛未久，云何於此少時大作佛事？
是事難信。夫住於下方空中，自空言之，孰為上下？
孰為四方？孰為四維？
具足四行，則受持讀誦廣說是經，豈有古今？
豈有老稚？彌勒起疑，以發語語爾
other:: 
# 如來壽量品第十六

orig::  ^408a14

玅法蓮華經如來壽量品第十六。 ^408a46

爾時佛告〔至〕導利眾生。
commentary::  ^408a48

論曰：昔所未說為祕，唯佛自證為密，離念了知為神，徹法明見為通。
而謂之力者，即如來知見也。
以此知見觀其自住三摩地中，前際不知其始，
後際不知其窮，現在不知其邊，智識所不能到，思想所不能及。
故經言：我實成佛已來無量無邊百千萬億那由他劫。
華嚴經曰：佛子！此菩薩摩訶薩住普賢行，
念念入百億不可說三昧，然不見普賢菩薩三昧及佛境界莊嚴前際。
何以故？知一切法究竟無盡故，知一切佛剎無邊故，
知一切眾生界不思議故，知前際無始故，
知未來無窮故，知現在盡虗空遍法界無邊故，
知一切諸佛境界不可思議故，知一切菩薩行無數故，
知一切諸佛辯才所說境界不可說無邊故，知一切幻心所緣法無量故。
圓覺經曰：善男子！
覺成就故，當知菩薩不與法縛、不求法脫、
不厭生死、不愛涅槃、不敬持戒、不憎毀禁、
不重久習、不輕初學。
何以故？一切覺故。
譬如眼光曉了前境，其光圓滿得無憎愛。
何以故？光體無二無憎愛故。
善男子！此菩薩及末世眾生，修習此心得成就者，
於此無修亦無成就，圓覺普照寂滅無二。
於中百千萬億阿僧祗不可說恒河沙諸佛世界，
猶如空華亂起亂滅，不即不離無縛無脫，
始知眾生本來成佛，生死涅槃猶如昨夢。
於普賢則名行智成就，於普眼則名覺智成就，於此經則名如來正智成就。
然行智之境，一切心所緣法以幻譬之；
覺智之境，諸佛世界以空華譬之。
而如來正智之境，如經言今釋迦牟尼佛出釋氏宮，
去伽耶城不遠，坐於道場得阿耨多羅三藐三菩提者，
一切世間天人及阿修羅，見幻事為真實、見空華有開落者也。
orig::  ^408b2

諸善男子〔至〕皆實不虗。
commentary::  ^408c12

論曰：涅槃經曰：譬如女人因嬰兒疾，良醫授藥而教之言：
若服藥已未可與乳，須其藥消乃可乳之。
女人即以苦味自塗其乳，兒觸苦味即便棄去。
其藥度消，即洗苦味呼兒與乳，兒癡掉頭莫肯就飲。
其母告曰：我以毒塗，須汝藥消。
藥今消已，毒則洗去。
於是嬰兒則復飲乳。
經言：我以佛眼觀其信等諸根利鈍，隨所應度處處自說，
名字不同、年紀大小，亦復現言當入涅槃。
又以種種方便說微玅法者，則苦塗水洗之譬也。
大莊嚴論曰：譬如工#CB15148;師，
平起凹凸相，如是虗分別，於無見能所。
譬如善巧 #CB15148;師，
能#CB15148;平壁起凹凸相，實無高下而見有高下。
不真分別亦復如是，於平等法界無二相處，而常見有能所二相。
如經言：如來所演經典皆為度脫眾生，
或說己身、或說他身，或示己身、或示他身，
或示己事、或示他事，諸所言說皆實不虗者，則凹凸高下之譬也。
苦塗水洗，則母愛其子之至而見有高下，非#CB15148;師之罪也。
orig::  ^408c14

所以者何〔至〕未曾蹔廢。
commentary::  ^408c48

論曰：陳那菩薩曰：三界者，唯以名言為體，
由強分別非實有之法，故不得真也。
將簡諸法自性，令生不顛倒智。
經言無有生死者，三界既是名言，由妄分別而有，則生死寧是真實之物哉？
中觀論曰：佛所言說，無不是實，說生死無始。
何以故？生死初後不可得，是故言無始。
汝謂若無初後應有中者，是亦不然。
何以故？若無有始終，中當云何有？
是故於此中，先後共亦無。
因中後故有初，因初中故有後。
若無初無後，云何有中？
生死中無初中後，是故說先後共不可得。
何以故？若使先有生，後有老死者，不老死有生，不生有老死。
若先有老死，而後有生者，是則為無因，不生有老死。
如是觀時，顛倒想滅，所謂若退而沒，若出而離，
有在生死之世，有入涅槃之滅，種種分別皆成戲論。
於是有涅槃之實，有生死之虗，有理性之如，有事相之異。
如來以如實智而見三界，如實之相無有分別，
故經言無有若退若出，亦無在世及滅度者，過一切戲論也。
言不如三界者，猶言非實有三界，見於三界而已。
問曰：不如三界則是正觀，見於三界則是隨染，其旨安在？
曰：以諸眾生有種種根性，欲樂行業憶想分別，其病不同故。
雖無生死退出，而說有生死退出，亦無在世滅度。
以若干因緣譬喻言辭種種法藥以治之，
諸所施為皆大慈悲之光，所以淨佛國土成就眾生之力者如此。
然於一切無有間斷，故言未曾蹔廢。
orig::  ^409a2

如是我成佛〔至〕速成就佛身。
commentary::  ^409b4

論曰：常住不滅，唱言取滅，二種相違，何也？
曰：涅槃經曰：甘露之性，令人不死，若合異物，亦能不死。
故知寂滅而甘露者，不死之滅，不死之滅，則常住不滅之謂也。
修多羅亦曰甘露滅，亦曰甘露寂滅，則與唱言當取滅者不侔，
固其所也。問曰：佛自喻良醫，何也？
曰：以其能瘳眾生生死之病也，而證不死之滅故。
涅槃經又曰：大慈愍眾生，故令我歸依，
善拔眾毒箭，故稱大醫王也。
世醫所療治，雖瘥還復生，如來所治者，畢竟不復發。
世尊甘露藥，以施諸眾生，眾生既服已，不死亦不生。
然醫之所治有種種：有治病而病增者，
空見外道是也，肆情行惡，而教令一切人起邪見，
斷善根故；有治病而病無增損者，苦行外道是也，
以投巖赴火為行，既不得禪定，又不能斷愛結故；
有治病而病損，然不能禁其損已復生，
則修定斷結外道是也；有治病而病已損，
更不復生，但其所治不徧，則二乘是也，
但治其有緣者，不能徧一切故；有能徧治諸病，
然無巧玅之工以止痛惱，釋論以拙度名之，
則六度菩薩是也；有治病而其術神驗，
雖能止痛惱，而未能起死，則地前菩薩是也，
但治凡夫，以其有反復心，不治二乘，以其種已焦壞故；
有能治難瘉之病，而能起死，則地上菩薩是也。
而佛則知醫之邪正，斥邪取正，隨病而授藥，
故稱大醫王，故佛自喻良醫也。 ^409b6

無盡居士論曰：彌勒既聞地涌菩薩因緣，與大眾懷疑請問。
佛三告之曰：汝當信解如來誠諦之語。
彌勒等三請不止，佛始告之：我實成佛已來，
甚大久遠，壽命無量。
但以方便教化眾生，令入佛道，實無生死若退若出，亦無在世及滅度者。
天三界唯心，萬法唯識。
真識靈明而常寂，真心虗寂而常周。
了知下界之虗空，何用他方之往反？
大慈大悲以度五濁之苦，則三十所以成道；
難值難遭以起眾生之想，則雙林所以入滅。
默而喻之，則方便皆誠諦之語；執而索之，則如如成幻戲之論。
李長者謂法華經引權就實，予竊以為不然。
何以故？過去之日月燈明，無量之大通智，勝十方之分身諸佛。
十方之？河沙菩薩，住世四十九年，而法會移頃，乃坐五十小劫。
耆闍崛山不遠王城，而三千大千世界山川震裂。
佛所言說，誠實不虗。
譬如良醫示死，本無虗妄之咎；狂子飲藥，遂愈失心之疾。
以此而思教意，則引權就實，豈一音誠諦之語哉？
other:: 
# 分別功德品第十七

orig::  ^409c4

玅法蓮華經分別功德品第十七。 ^409c38

爾時大會〔至〕三菩提心。
commentary::  ^409c40

論曰：三世如來付授一切菩薩修行法式，
詮量淺深力用分別地位等差，始自十信。
然以為信者尚屬生滅，故當住心乃成十住。
又以為住者缺資發方便之用，故有行心乃成十行。
又以為行者止以自利，未有以及眾生，故施迴向心乃成十迴向。
自十信至十住、自十住至十行、自十行至十迴向，名三賢位。
又自三賢登初地，以大慈大悲發生資養茂益成熟之，
故名十地，而初地方曰證無生忍。
乃至十地之終，鍊磨淘汰之功盡矣，則方與本覺真如等，故名等覺。
經言六百萬億那由他恒河沙眾生得無生法忍者，自凡夫身以聞經之力越登初地故。
又言復有千倍菩薩摩訶薩得聞持陀羅尼門者，以聞經之力倍進第二地故。
又言復有一世界微塵數菩薩摩訶薩得樂說無礙辯才者，
以聞經之力漸進第三地故。
又言復有一世界微塵數菩薩摩訶薩得百千萬億無量旋陀羅尼者，
以聞經之力復進第四地故。
又言復有三千大千世界微塵數菩薩摩訶薩得轉不退法輪者，
以聞經之力增進第五地故。
又言復有二千中國土微塵數菩薩摩訶薩能轉清淨法輪者，
以聞經之力升進第六地故。
又言復有小千國土微塵數菩薩摩訶薩八生當得阿耨多羅三藐三菩提者，
超進第七地。而必曰八生當得阿耨多羅三藐三菩提者八地，
以七地修進之功已極，無明之惑斷盡，任運而登覺道故也。
譬如夢欲渡河者，銳其功力，忽然夢覺，功力俱失。
華嚴論曰：初地中緣一切佛法願求滿故，
第二地離心垢故，第三地願轉增長得法光明故，
第四地入道故，第五地順世所作故，第六地入甚深法門故，
第七地超一切佛法故，皆已滿足菩提分法故。
又明初地乃至七地成就智功用故，八地乃至十地成就無功用行故，
以第七地已前皆有功用，第八地已去得無功用故，經自八地已去皆無功用之旨也。
而言復有四四天下，乃至三四天下，乃至二四天下，
乃至一四天下微塵數菩薩摩訶薩，以四生，
以三生，以二生，以一生，而皆得阿耨多羅三藐三菩提者，無功用旨之證也。
又言復有八世界微塵數眾生，皆發阿耨多羅三藐三菩提心者，
以前文自凡夫身已至等覺，而特言眾生發心，則示此經必欲令凡實證也。
修多羅中第八地作月喻曰：月自生魄以至十五夕圓，
則光漸增者，此地地增進之功也。
而自十六日以至晦，則光漸減者，以絕增進之功也。
以是觀其辭，敘七番之功德漸盛，乃於第八截然而止，
但曰菩提，菩提豈有功用可以加之耶？
orig::  ^409c42

佛說是諸〔至〕以助無上心。
commentary::  ^410b34

論曰：經言佛說是菩薩摩訶薩得大法利者，
以分三種力故：一者如來功德之力、二者信解之力、三者慈善根力。
何名如來功德之力？
曰：以深厚心好樂供養諸佛，禮拜一切塔廟諸玅因，
集諸善法，故言於虗空中雨曼陀羅華，
乃至大會一一佛上，以明不忘法道之恩，而離生死之畏。
故維摩詰經曰：菩薩於生死中有畏，當依何法？
而維摩詰曰：當依如來功德之力也。
宋僧曇諦，吳興康氏子也。
初母夢僧以麈尾鐵縷書鎮寄之，既覺而二物在前，已而生諦。
諦五歲，母以二物示之，笑曰：秦主餉我者耳。
十歲隨其父肜過關中，見僧呼僧， #CB00003;顧見童子曰：
汝乃敢召宿土耶？
諦曰：省擷蔬野猪傷足時乎？
#CB00003;大驚曰：宏覺甞遣我擷蔬野猪傷我足，
童子何從知之？肜以麈尾鐵縷書鎮示之，
#CB00003;泣曰：先師為姚莨講法華經，二物萇所供者也。
夫出生入死奇驗如此，是謂如來功德之力也。
orig::  ^410b36

爾時佛告〔至〕於此無有疑。
commentary::  ^410c20

論曰：何名信解之力？
曰：以得自心如實受用故。
經言其有眾生聞佛壽命長遠，如是乃至能生一念信解，
所得功德無有限量者，以得自心如實受用也。
夫自心如實受用，則是無功之功。
無功之功即智慧，智慧者般若也。
般若非可解非不可解。
何以故？以離一切法相故。
金剛般若經曰：須菩提！
發阿耨多羅三藐三菩提心者，於一切法應如是知、
如是見、如是信解，不生法相。
所謂不生法相，與所得功德無有限量，其旨同也。
故言於八十萬億那由他劫行五波羅蜜，
而除般若波羅蜜者，以五波羅蜜之功德皆有限量，
所以比類之曰，百分、千分、百千萬億分不及其一，乃至算數譬喻所不能及也。
晉建興二年，長沙縣西有千葉青蓮華兩本，生於陸地。
官史掘之丈許，根莖出於瓦棺。
發棺，有白骨一聚，而蓮之根蒂出髑髏齒。
骨間有銘，記棺上曰：有僧不知姓氏，誦法華經至千萬部。
將化，遺言令以紙為衣，以瓦為棺，葬于此。
事聞朝廷，有詔建寺其處，號曰蓮華。
今驛亭其故基，基近譙門，因號蓮華門。
門臨湘江洄澓處，又號蓮華潭。
其於生死之間，殊勝奇瑞如此，是謂信解之力也。
orig::  ^410c22

又阿逸多〔至〕經行及坐臥。
commentary::  ^411a14

論曰：何名慈善根力？
曰：以成熟心，不動本際，徧應十方一切眾生之前，對現色身三昧。
故經言：深心信解，則為見佛常在耆闍崛山，
共大菩薩、諸聲聞眾圍繞說法。
又見此娑婆世界，其地瑠璃，坦然平正，
閻浮檀金以界八道，乃至是名深信解相。
以明慈善根力，令眾生自然見如是事。
涅槃經曰：調達教阿闍世王放五百護財醉象，奔衝世尊來眾。
爾時佛垂十指，醉象見佛十指間皆有師子，
驚怖伏地，遺糞而去。
佛言：善男子！我時指中實無師子，皆我慈善根力，令諸醉象見有師子。
陳僧慧思坐夏衡岳，夏休，自念此夏空過，
又無所證，放身倚壁，未至之間，豁然大悟曰：
是真精進，是名真法供養如來。
於是諦見靈山一會，儼然如昨，於自悟親證之際，靈玅發現。
如此是謂慈善根力也。
舊疏曰：加修觀行，入禪用慧，想成相起，
能見有餘、實報兩土想，懇見佛共比丘僧常在耆闍崛山者，
方便有餘土相也。
此殆夢中之語也，其可憑哉？ ^411a16

無盡居士論曰：會中聞佛壽命長遠，若菩薩、
若眾生，或一念信解、或解其言趣，若自持、
或自書，若教人持、教人書，是人所得功德無有限量。
自一四天下菩薩，至于小千世界菩薩，
至于中千大千微塵數菩薩，得聞陀羅尼，以至于得阿耨多羅三藐三菩提。
自六百萬億那由他恒河沙眾生，至于八世界微塵數眾生，
得無生法忍，以至于發阿耨多羅三藐三菩提心。
其法利饒益廣大無邊如此。
而佛言曰：聞我說壽命長遠，深心信解，則為見佛常在耆闍崛山。
又曰：若能受持讀誦是經，則為以佛舍利起七寶塔，
高廣漸至梵天，懸諸旛葢及眾寶鈴，華香瓔珞鼓樂玅聲以作供養。
古德曰：凡觀經教，皆須宛轉歸就自心。
此分別功德之旨也。
玅法蓮華經合論卷第五
w:: 音釋
note:: 糅 ^411b2

〔忍九切。〕瀑
〔音暴。〕間斷
〔上去聲。〕差
〔楚懈切。〕寺差
〔下楚加切。〕施
〔去聲。〕分法 ^411b36

〔上去聲。〕麈
〔音主。〕餉
〔或亮切。〕肜
〔以中切。〕 #CB01199;
〔音略。〕#CB00003;
〔音辯。〕擷
〔胡結切。〕萇
〔徐良切。〕觀行 ^411b38

〔竝去聲。〕
 ^411b40
