
undefined:: 古尊宿語錄卷第十六
雲門匡真禪師廣錄中
collector:: 門人明識大師賜紫　守堅　集
other:: 
## 室中語要
室中語要 ^100b6

師示眾云。盡十方世界．乾坤大地。
以拄杖一畫。百雜碎。
三乘十二分教。達磨西來。
放過即不可。若不放過。
不消一喝。 ^100b12

師示眾云。西天二十八祖．唐土六祖．天下老和尚。
總在拄杖頭上。直饒會得倜儻分明。
祇在半途。若不放過。
盡是野狐精。　師一日云。
古來老宿皆為慈悲之故。
有落草之談。隨語識人。
若是出草之談。即不與麼。
若與麼。便有重話會語。
不見仰山和尚問僧。
近離甚處。僧云。廬山。
仰山云。曾遊五老峯麼。
僧云。不曾遊。仰山云。
闍棃不曾遊山。　師云。
此語皆為慈悲之故。
有落草之談。　師有時云。
若言即心即佛。權且認奴作郎。
生死涅槃。恰似斬頭覓活。
若說佛說祖。佛意祖意。
大似將木槵子換却你眼睛相似。
　舉。古云。聞聲悟道。
見色明心。　師云。
作麼生是聞聲悟道。
見色明心。乃云。觀世音菩薩將錢來買餬餅。
放下手云。元來祇是饅頭。
　師有時云。燈籠是你自己。
把鉢盂噇飯。飯不是你自己。
　有僧便問。飯是自己時如何。
　師云。者野狐精。
三家村裏漢。復云。
來。來。不是你道飯是自己。
　僧云。是。　師云。
驢年夢見三家村裏漢。
　師有時云。真空不壞有。
真空不異色。　僧便問。
作麼生是真空。　師云。
還聞鐘聲麼。　僧云。
此是鐘聲。　師云。
驢年夢見麼。　舉。
踈山和尚問僧。什麼處來。
僧云。嶺中來。山云。
曾到雪峯麼。僧云。
曾到。山云。我已前到時。
是事不足。如今作麼生。
僧云。如今足也。山云。
粥足。飯足。僧無語。
　師云。粥足飯足。
　舉。孚上座參雪峰。
峰聞。乃集眾。孚到法堂上。
顧視。雪峰便下看。
知事明日。却上禮拜云。
某甲昨日觸忤和尚。
峰云。知是般事便休。
　時有僧問師。作麼生是觸忤和尚處。
師便打。　舉。僧問資福。
古人拈槌豎拂。意旨如何。
福云。古人與麼那。
僧云。拈槌豎拂又作麼生。
福便喝出。　師云。
古人是什麼眼目。
　僧云。和尚作麼生。
　師云。驢年會麼。
僧無對。　師復召僧。
來。來。僧近前。師以拂子驀口打。
　舉。三平頌云。即此見聞非見聞。
　師云。喚什麼作見聞。
　無餘聲色可呈君。
　師云。有什麼口頭聲色。
　箇中若了全無事。
　師云。有什麼事。
　體用無妨分不分。
　師云。語是體。體是語。
復拈起拄杖云。拄杖是體。
燈籠是用。是分不分。
不見道。一切智智清淨。
　舉。一宿覺云。幻化空身即法身。
　師拈起拄杖云。
盡大地不是法身。
　舉。僧問趙州。某甲乍入叢林。
乞師指示。州云。喫粥了也未。
僧云。喫粥了也。州云。
洗鉢盂去。　師云。
且道有指示。無指示。
若道有指示。向他道什麼。
若道無指示。者僧何得悟去。
　舉。僧問雪峰。乞師指示。
峰云。是什麼。其僧於言下大悟。
　師云。雪峰向伊道什麼。
　師有時云。平地上死人無數。
過得荊棘林是好手。
　僧云。與麼則堂中第一座有長處也。
　師云。蘇嚕蘇嚕。
　舉無情說法。忽聞鐘聲。
云。釋迦老子說法也。
驀拈起拄杖問僧。
者箇是什麼。　僧云。
拄杖子。　師云。驢年夢見。
　師一日云。三家村裏賣卜。
東卜西卜。忽然卜著也不定。
　僧便問。忽然卜著時如何。
　師云。伏惟。　師有時云。
大用現前。不存軌則。
　僧便問。如何是大用現前。
　師乃拈拄杖。高聲唱云。
釋迦老子來也。　師有時以拄杖打火鑪一下。
大眾眼目定動。師乃云。
火鑪勃跳上三十三天。
見麼。見麼。眾無語。
　師云。無智人前莫說。
打你頭破百裂。　師有時云。
看看。法身變作燈籠。
超佛越祖之談從你脚跟下過也。
　僧云。脚跟下認得時如何。
　師云。鈍置殺我。
　僧云。與麼則逈然不在者裏也。
　師云。十萬八千。
　舉。槃山語云。光境俱忘。
復是何物。　師云。
直饒與麼道。猶在半途。
未是透脫一路。　僧便問。
如何是透脫一路。
　師云。天台華頂。
趙州石橋。　舉。仰山云。
如來禪即許師兄會。
　僧便問。如何是如來禪。
　師云。上大人。又拈起扇子云。
我喚作扇子。你喚作什麼。
僧無語。　師云。扇子上說法。
燈籠裏藏身作麼生。
　僧却問。如何是和尚禪。
　師叱云。元來祇在者裏。
　舉。雪峰喚僧。近前來。
僧近前。峰云。去。　師舉了。
問僧。你作麼生道得叉手句。
你若道得叉手句。
即見雪峰。　舉。三祖云。
一心不生。萬法無咎。
　師云。祇者裏悟了。
乃拈起拄杖云。乾坤大地有什麼過。
　舉。一宿覺云。一切數句非數句。
與吾靈覺何交涉。
　師云。行住座臥不是靈覺。
喚什麼作數句。　舉。
槃山云。光境俱忘。
復是何物。　師云。
東海裏藏身。須彌山上走馬。
復以拄杖打牀一下。
大眾眼目定動。乃拈拄杖趂散云。
將謂靈利。者漆桶。
　舉。僧問乾峰。十方薄伽梵。
一路涅槃門。未審路頭在什麼處。
峰以拄杖劃云。在者裏。
　師拈起扇子云。
扇子勃跳上三十三天。
築著帝釋鼻孔。東海鯉魚打一棒。
雨似盆傾相似。會麼。
　師有時云。諸方拈槌豎拂云。
會麼。但云。莫壓良為賤。
却云。是。是。待伊擬議。
便打。　舉。教云。心生種種法生。
心滅種種法滅。乃拈起拄杖云。
重多少。　僧云。半斤。
　師云。驢年夢見。
　舉。夾山語云。百草頭上薦取老僧。
　師合掌云。不審。
不審。又以拄杖指露柱云。
夾山變作露柱也。
看看。　舉。仰山問僧。
近離甚處。僧云。向南。
山拈起拄杖云。彼中還說者箇麼。
僧云。不說。山云。不說者箇。
還說那箇麼。僧云。
不說。山召。大德。參堂去。
其僧便去。山復召其僧。
僧應諾。山云。近前來。
僧近前。山便打。　師云。
仰山若無後語。爭識得人。
　舉。雪峰喚僧。近前來。
僧近前。峰云。甚處去。
僧云。普請去。峰云。
去。　師云。此是隨語識人。
　舉。參同契云。回互不回互。
　師云。作麼生是不回互。
乃以手指板頭云。
者箇是板頭。作麼生是回互。
師云。喚什麼作板頭。
　舉。見聞覺知無障礙。
聲香味觸常三昧。
　師云。一切處不是三昧。
行時不是三昧。有處云聲香味觸。
體在一邊。聲香味觸在一邊。
見解偏枯。　舉。夾山坐次。
洞山到來。云。作麼生。
夾山云。祇與麼。　師代洞山云。
不放過又作麼生。
代夾山便喝。　師又拈夾山云。
祇與麼。元來祇在蝦蟇窟裏。
又云。祇與麼。也難得。
　舉。祖師偈云。法法本來法。
　師云。行住坐臥不是本來法。
一切處不是本來法。
祇如山河大地與你日夕著衣喫飯。
有什麼過。又云。法本法無法。
師拈起拄杖云。不是本無法。
　舉。傅大士頌云。
空手把鋤頭。步行騎水牛。
　師云。是你從向北騎一頭水牯牛到這裏。
乃拈起拄杖云。不見道。
千頭萬頭。到這裏。
但識取一頭。　舉。
寶公云。如我身空諸法空。
千品萬類悉皆同。
　師云。你立不見立。
行不見行。四大五蘊不可得。
何處見有山河大地來。
是你每日把鉢盂噇飯。
喚什麼作飯。何處更有一粒米來。
　舉。一切聲是佛聲。
一切色是佛色。　師拈起拂子云。
是什麼。若道是拂子。
三家村裏老婆禪也不會。
　舉。南方禪客問國師。
此間佛法如何。國師云。
身心一如。身外無餘。
　師云。山河大地何處有也。
　師有時云。要識祖師麼。
以拄杖指云。祖師在你頭上勃跳。
要識祖師眼睛麼。
在你脚跟下。又云。
這箇是祭鬼神茶飯。
然雖如此。鬼神也無厭足。
　師有時云。若說菩提涅槃．真如解脫。
是燒楓香供養你。
若說佛說祖。是燒黃熟香供養你。
若說超佛越祖之談。
是燒缾香供養你。
歸依佛法僧。下去。
　師一日拈起拄杖。
舉。教云。凡夫實謂之有。
二乘析謂之無。緣覺謂之幻有。
菩薩當體即空。乃云。
衲僧見拄杖但喚作拄杖。
行但行。坐但坐。總不得動著。
　舉。夾山語云。百草頭上薦取老僧。
閙市裏識取天子。
又云。一塵纔起。大地全收。
　舉。雪峰云。三世諸佛向火#CB08504;上轉大法輪。
　師云。火#CB08504;為三世諸佛說法。
三世諸佛立地聽。
　師因喫茶了。拈起盞子云。
三世諸佛聽法了。
盡鑽從盞子底下去也。
見麼。見麼。若不會。
且向多年曆日裏會取。
　舉。槃山語云。光非照境。
境亦非存。光境俱忘。
復是何物。　師云。
盡大地是光。喚什麼作自己。
你若識得光去。境亦不可得。
有什麼屎光境。光境既不可得。
復是何物。又云。此是古人慈悲之故。
重話會語。者裏倜儻分明去。
放過即不可。若不放過。
復舉手云。蘇盧蘇盧。
　舉。傅大士云。禪河隨浪靜。
定水逐波清。　師拈拄杖指燈籠云。
還見麼。若言見。是破凡夫。
若言不見。有一雙眼在。
你作麼生會。良久。
復拈拄杖云。盡大地不是浪。
　師有時拈拄杖打牀一下。
云。一切聲是佛聲。
一切色是佛色。你把鉢盂噇飯時。
有箇鉢盂見。行時有箇行見。
坐時有箇坐見。者般底。
作與麼去就。把棒一時趂散。
　師有時拈起拂子云。
者裏得箇入處去。
揑怪也。日本國裏說禪。
三十三天有箇人出來喚云。
吽。吽。特厙兒。擔枷過狀。
　舉。古人道。一處不通。
兩處失功。兩處不通。
觸途成滯。　師拈起拄杖云。
山河大地三世諸佛盡在拄杖頭上。
有甚滯礙。如今明也。
暗向什麼處去。祇者明便是暗。
一切眾生祇被色空明暗隔礙。
便見有生滅之法。
　舉。一宿覺云。六般神用空不空。
一顆圓光色非色。
　師拈起拂子云。
者箇是圓光。是色非色。
喚什麼作色。與我拈將來看。
　舉。夾山云。百草頭上薦取老僧。
閙市裏識取天子。
　師云。蝦蟇入你耳朵裏。
毒蛇穿你眼睛中。
且向葛藤處會取。
　舉。十方薄伽梵。
一路涅槃門。　師云。
你若不識。大食國裏人在你眼睫裏賣香藥。
　舉。般若經云。無二無二分。
無別無斷故。　師乃指露柱云。
與般若經相去多少。
　舉。經云。經書呪術．一切文字語言皆與實相不相違背。
　師拈拄杖云。者箇是什麼。
若道是拄杖。入地獄。
不是拄杖。是什麼。
　師一日拈拂子摵一下。
云。日月星辰撲落地上。
見麼。良久。起身云。
近後突著你眼睛。
　舉。十方薄伽梵。
一路涅槃門。　師云。
者箇是屋。上頭是天。
手裏是拄杖。作麼生是涅槃門。
　師有時云。彈指謦欬。
揚眉瞬目。拈槌豎拂。
或即圓相。盡是撩鈎搭索。
佛法兩字未曾道著。
道著即撒屎撒尿。
　舉。瓦官參德山。
瓦官為侍者。同入山斫木。
德山將一椀水與瓦官。
官接得便喫却。山云。
會麼。官云。不會。山又將一椀水與瓦官。
官接得。又喫却。山云。
會麼。官云。不會。山云。
何不成褫取那不會底。
官云。不會。又成褫箇什麼。
山云。子大似箇鐵橛。
瓦官住院後。雪峰去訪。
茶話次。峰云。當時在德山會裏斫木因緣作麼生。
官云。先師當時肯我。
峰云。和尚離先師太早。
其時面前有一椀水。
峰云。將水來。官便過與雪峰。
峰接得便潑却。　師代云。
莫壓良為賤。　因齋次。
將餬餅一咬。云。咬著帝釋鼻孔。
帝釋害痛。復以拄杖指云。
在你諸人脚跟下變作釋迦老子。
見麼。見麼。閻羅王聞說。
呵呵大笑云。者箇師僧相當去。
不柰你何。若不相當。
總在我手裏。　師有時以拄杖打牀一下。
云。你若是箇漢。忽然者裏聞聲悟了。
一切山河大地．日月星辰。
有什麼過。　舉。洛浦云。
一塵纔起。大地全收。
　師云。鳥窠拈布毛。
便有人悟去。　因喫茶次。
舉。一宿覺云。三身四智體中圓。
八解六通心地印。
　師云。喫茶時不是心地印。
乃拈拄杖云。且向者裏會取。
　舉。僧問雪峰。如何是觸目菩提。
峰云。好箇露柱。有處云。
還見露柱麼。　師拈起拄杖云。
有底體上會事。見露柱祗喚作露柱。
有處道不見有露柱。
見解偏枯。見露柱但喚作露柱。
見拄杖但喚作拄杖。
有什麼過。　舉。僧問靈雲。
佛未出世時如何。
靈雲豎起拂子。僧云。
出世後如何。雲亦豎拂子。
　師云。前頭却實。
後底打不著。又云。
不說出不出。何處有一問時節。
祇如雪峰夏末於僧堂前坐。
眾纔集。峰拈起拄杖云。
者箇為中下根人。
便有僧問。忽遇上上人來時如何。
峰拈起拄杖。　師云。
我不似雪峰打破狼籍。
　僧便問。未審和尚如何。
師便打。　舉。僧問玄沙。
如何是學人自己。
沙云。是你自己。　師云。
沒量大人被語脉裏轉却。
　有僧問。如何是學人自己。
　師云。忽然路上有人喚衲僧齋。
你也隨例得飯喫。
　師因齋次。拈起餬餅云。
我祇供養江西兩浙人。
不供養向北人。　僧云。
為什麼祇供養江西兩浙人。
不供養向北人。　師云。
天寒日短。兩人共一椀。
　舉。國師云。南方佛法。
半生半滅。此間身心一如。
身外無餘。　師云。
喚什麼作身心一如。
又云。汝等要識國師底麼。
　自代云。不可辜負國師去也。
　舉。肅宗帝請國師看戲。
國師云。有什麼身心看戲。
帝再請。國師云。幸自好戲。
　師云。龍頭蛇尾。
　舉。國師三喚侍者。
侍者三應。國師云。
將謂吾辜負你。誰知你辜負吾。
　師云。作麼生是吾辜負你處。
你若會得。也是無端。
又云。作麼生是侍者辜負國師處。
師云。粉骨碎身未報得。
　舉。藥山問僧。什麼處來。
僧云。湖南來。山云。
洞庭湖水滿也未。
僧云。未滿。山云。許多時雨水。
為什麼未滿。雲巖代云。
湛湛地。洞山代云。
什麼劫中曾欠少。
　師云。祇在這裏。
　舉。雪峰云。飯籮邊坐餓死人。
臨河渴死漢。玄沙云。
飯籮裏坐餓死漢。
水裏沒頭浸渴死漢。
　師云。通身是飯。
通身是水。　舉。僧問資福。
古人拈槌豎拂。意旨如何。
福云。嗄。　師云。雪上加霜。
　舉。僧問資福云。
如何是一塵入正受。
福作入定勢。僧云。
如何是諸塵三昧起。
福云。你問阿誰。　師云。
這阿師話墮也不知。
又云。前頭早是葛藤。
又道你問阿誰。　舉。
茱萸上堂云。你諸人莫向虗空裏釘橛。
時有靈虗上座出眾云。
虗空是橛。茱萸便打。
虗云。和尚莫錯打某甲。
萸便歸方丈。　師云。
矢上加尖。　僧云。
和尚適來與麼道那。
　師云。槌鐘謝響。
得箇蝦蟇出來。　舉。
僧問投子。密巖意旨如何。
子云。須是與麼人始得。
趙州云。何不與他本分草料。
　師問僧。作麼生是本分草料。
僧擬議。師便打。　舉。
古云。寂寂空形影。
　師展兩手云。山河大地何處得也。
又云。一切智通無障礙。
　師云。拄杖走到西天。
却歸新羅國裏。乃敲牀云。
這箇是你鼻孔。　舉。
僧問夾山。如何是道。
山云。太陽溢目。萬里不挂片雲。
　師云。不喚作一句。
不喚作法身。是什麼。
　僧問。如何是學人自己。
　師云。老僧入泥入水。
　僧云。某甲粉骨碎身去也。
　師喝云。大海水在你頭上。
速道。速道。僧無語。
　師代云。也知和尚恐某甲不實。
　師有時云。直得乾坤大地無纖毫過患。
猶是轉句。不見一色。
始是半提。直得如此。
更須知有全提時節。
　師有時云。泡幻同無礙。
一切處不是幻。一切處不是無礙。
　師有時云。橫說豎說。
菩提涅槃．真如佛性。
總是向下商量。直得拈槌豎拂時節。
亦是橫說豎說。對前頭猶較些子。
　僧問。請師向上道。
　師云。大眾久立。
速禮三拜。　舉。崇壽問僧。
還見燈籠麼。僧無語。
　師代云。推倒燈籠。
　舉。趙州問僧。什麼處去。
僧云。摘茶去。　師云。
閉口。　舉。法身說法。
青青翠竹盡是法身。
未是提綱拈掇時節。
　舉。有為無三世。
無為有三世。有為是斷滅法。
何處得三世。無為有三世。
不是守寂處法。　舉。
實學是葛藤言句。
拈槌豎拂時節。於實學猶在半途。
　舉。三種人。一人因說得悟。
一人因喚得悟。第三人見舉便迴去。
你道便迴去。意作麼生。
復云。也好與三十棒。
　舉。法身喫飯。早是剜肉作瘡。
將謂合有與麼說話。
　舉。僧問雲居。湛然時如何。
居云。不流。　師云。
不流說什麼湛然。
又云。此是截鐵之言。
　舉。藥病相治。盡大地是藥。
那箇是你自己。　師云。
遇賤即貴。　僧云。
乞師指示。　師拍手一下。
拈起拄杖云。接取拄杖子。
僧接得。拗作兩截。
　師云。直饒與麼。
也好與三十棒。　舉。
翠巖夏末上堂云。
我一夏已來。與師僧說話。
看翠巖眉毛在麼。
保福云。作賊人心虗。
長慶云。生也。　師云。
關。　師有時云。不敢望你有逆水之波。
且不順水之意也難得。
　乃舉。良遂初參麻谷。
谷見來。便去鋤草。
良遂到鋤草處。谷都不顧。
便歸方丈閉却門。
良遂連三日去敲門。
至第三日。纔敲門。
麻谷問。阿誰。良遂云。
和尚莫瞞良遂。若不來禮拜和尚。
洎被經論賺過一生。
　師云。便有逆水之波。
如今得入。是順水之意。
亦喚作雙放時節。
又云。麻谷問。阿誰。
良遂道。莫瞞。良遂不是識破麻谷相見時節。
若不來禮拜和尚。
洎被經論賺過一生。
亦知有賺人處。自後良遂歸京。
辤皇帝及左右街大師大德再三相留。
茶筵次。良遂云。諸人知處。
良遂總知。良遂知處。
諸人不知。　師云。
作麼生是良遂知處。
　舉。心經云。無眼耳鼻舌身意。
　師云。為你有箇眼見。
所以言無不可。如今見時不可說無也。
然雖如此。見一切有什麼過。
一切不可得。有什麼聲香味觸法。
　舉光明寂照徧河沙問僧。
豈不是張拙秀才語。
　僧云。是。　師云。
話墮也。　舉。僧辭石霜。
霜問。船去。陸去。僧云。
遇船即船。遇陸即陸。
霜云。我道半途稍難。
僧無語。　師代云。
三十年後此話大行。
又云。臨行一句。永劫不忘。
　舉。生法師云。敲空作響。
擊木無聲。　師以拄杖空中敲云。
阿耶耶。又敲板頭云。
作聲麼。　僧云。作聲。
　師云。這俗漢。又敲板頭云。
喚什麼作聲。　舉。
僧問石霜。教中還有祖師意麼。
霜云。有。僧云。如何是教中祖師意。
霜云。莫向卷中求。
　師代云。不得辜負老僧。
却向屎坑裏坐地作什麼。
　舉。石霜云。須知有教外別傳一句。
僧問。如何是教外別傳一句。
霜云。非句。　師云。
非句始是句。　舉。
洞山云。須知有佛向上事。
僧問。如何是佛向上事。
山云。非佛。　師云。
名不得。狀不得。所以言非。
　舉。洞山云。塵中不染丈夫兒。
　師云。拄杖但喚作拄杖。
一切但喚作一切。
　舉。法身清淨。一切聲色盡是廉纖語話。
不涉廉纖。作麼生是清淨。
又云。作麼生是法身。
　師云。六不收。又云。
三十三天．二十八宿。
　舉。古云。如我身空諸法空。
千品萬類悉皆同。
　師云。身不可得。
一切諸法豈是有也。
所以古人道無情有佛性。
又云。無情不喚作法身說法。
　師有時云。光不透脫。
有兩般病。一切處不明。
面前有物是一。又透得一切法空。
隱隱地似有箇物相似。
亦是光不透脫。又法身亦有兩般病。
得到法身。為法執不忘。
己見猶存。坐在法身邊是一。
直饒透得法身去。
放過即不可。子細點檢來。
有什麼氣息。亦是病。
　舉。僧問國師。如何是本身盧舍那。
國師云。與老僧過淨瓶來。
僧取淨瓶至。國師云。
却安舊處著。僧送安舊處。
又來問。如何是本身盧舍那。
國師云。古佛過去久矣。
　師云。無眹跡。　舉。
僧問灌溪。久嚮灌溪。
到來祇見箇漚麻池。
溪云。你祇見漚麻池。
且不識灌溪。僧云。
如何是灌溪。溪云。
劈箭急。　師云。何不與第一機祇對。
　舉。韋監軍見帳子畵牛抵樹。
問僧。牛抵樹。樹抵牛。
無對。　師代云。歸依佛法僧。
　舉。老宿問僧。聞說雪峰有毬子話。
是不。僧云。不見說著。
宿云。聞說有。僧云。
祇是師僧亂舉。宿云。
不亂舉底事作麼生。
無對。　師代云。某甲新到。
未曾參堂。　舉。佛問外道。
汝義以何為宗。　師代外道云。
者老和尚。我識得你也。
　外道云。以一切不受為宗。
　代佛云。放過一著。
　佛云。汝以一切不受為宗耶。
　代外道云。者瞿曇莫教失却問。
　舉。雪峰云。盡大地是你。
將謂別更有。　師云。
不見楞嚴經云。眾生顛倒。
迷己逐物。若能轉物。
即同如來。　舉。教云。
諸法寂滅相。不可以言宣。
　師云。見定如今說話。
何處有說不說。不見道。
去不到去。來不到來。
　舉。一切真如含一切。
　師云。喚什麼作山河大地。
又云。是諸法空相。
不生不滅。不垢不淨。
　師或拈拄杖示眾云。
拄杖子化為龍。吞却乾坤了也。
山河大地甚處得來。
　師或畵圓相云。
還有人出得麼。　舉。
教云。是法住法位。
世間相常住。　師云。
釋迦老子甚處去也。
　舉。僧問投子。如何是此經。
子云。維摩．法華。又問。
塵中不染丈夫兒時如何。
子云。不著。　師云。
不喚作法身。不喚作第一義。
亦為說法。亦為說真空。
　師因齋次。拈起匙筯云。
我不供養南僧。祇供養北僧。
　時有僧問。為什麼不供養南僧。
　師云。我要鈍置伊。
　僧云。為什麼祇供養北僧。
　師云。一箭兩垛。
　有僧拈問。祇如前意作麼生。
　師云。好即同榮。
　師或時以拄杖打露柱一下。
云。三乘十二分教說得著麼。
自云。說不著。復云。
咄。者野狐精。　僧問。
祇如師意作麼生。
　師云。張公喫酒李公醉。
　舉。古云有驚人之句。
　僧問。如何是驚人之句。
　師云。響。　舉。國師云。
語漸也。返常合道。
論頓也。不留眹跡。
　師云。拈槌豎拂。
彈指時節。若檢點來。
也未是無眹跡。　師有時拈拄杖云。
乾坤大地。殺活總在這裏。
　僧便問。如何是殺。
　師云。七顛八倒。
　僧云。如何是活。
　師云。要作飯頭。
　僧云。不殺不活時如何。
　師便起云。摩訶般若波羅蜜。
　師有時云。遇人即途中受用。
乃拈起拄杖云。拄杖不是途。
說話不是途。　舉。
法身喫飯。幻化空身即法身。
　師云。乾坤大地。
何處有也。物物不可得。
以空噇空。若約點檢來。
將謂合有與麼說話。
　舉。應化非真佛。
亦非說法者。　師曰。
應化之身說。即是法身說。
亦喚作覿體全真。
以法身喫法身。又云。
飯不是法身。拄杖不是法身。
　師有時云。宗門七縱八橫。
殺活臨時。　僧便問。
如何是殺。　師云。
冬去春來。　僧云。
冬去春來時如何。
　師云。橫擔拄杖。
東西南北一任打野榸。 ^100b18

示眾云。任你橫說豎說。
未是宗門苗裔。若據宗門苗裔。
是甚熱椀鳴。三乘十二分教說夢。
達磨西來說夢。若有老宿開堂為人說法。
將利刀殺却百千萬箇有什麼過。
又云。將謂合有與麼說話底道理。
　師一日云。拈槌豎拂。
彈指揚眉。一問一答。
並不當向上宗乘。
　僧便問。如何是向上宗乘。
　師云。地下閻浮。
大家總道得。祇如閙市裏坐。
朝時。猪肉案頭茆坑裏蟲子。
還有超佛越祖之談麼。
　僧云。有底不肯。
　師云。有底不肯。
不可商量時便有。
不商量時便無也。
若約那箇語話體上會事。
直言未到。見解偏枯。
　師有時云。我尋常道一切聲是佛聲。
一切色是佛色。盡大地是法身。
枉作箇佛法中見。
如今見拄杖但喚作拄杖。
見屋但喚作屋。　師有時云。
作而無作。用而無用。
乃拈起拄杖云。不是用而無用。
喚什麼作拄杖。　舉。
丹霞云。百骸俱潰散。
一物鎮長靈。　師云。
拄杖不可不靈也。
喚什麼作百骸。甚處得來。
　舉。一切賢聖皆以無為法而有差別。
　師云。拄杖不是無為法。
一切不是無為法。
　舉。誌公云。鷄鳴丑。
一顆圓光明已久。
　師云。腦後即不問你。
三千里外道將一句來。
　舉。睦州喚僧．趙州喫茶。
入水之義。雪峰輥毬．歸宗拽石．經頭以字．
國師水椀．羅漢書字．諸佛出身處．東山水上行。
總是向上時節。 ^104c26

示眾云。直得觸目無滯。
達得名身句身一切法空。
山河大地是名。名亦不可得。
喚作三昧性海俱備。
猶是無風匝匝之波。
直得忘知於覺。覺即佛性矣。
喚作無事人。更須知有向上一竅在。
　師有時云。一切處無不是說法。
打鐘打鼓時不可不是。
若與麼。一切處亦不是有。
一切處亦不是無。
又云。不可說時即有。
不說時便無也。若約提唱即未在。
為人門中即得。　舉。
生死涅槃合成一塊。
乃拈起扇子云。是什麼不是合成一塊。
得與麼不靈利。直饒與麼。
也是鬼窟裏作活計。
　舉。僧問南泉。牛頭未見四祖時。
為什麼百鳥銜花獻。
泉云。步步蹋佛階梯。
僧云。見後為什麼不銜花獻。
泉云。直饒不來。猶較王老師一線道。
　師云。南泉祇解步步登高。
不解從空放下。　僧云。
如何是步步登高。
　師云。香積世界。
　僧云。如何是從空放下。
　師云。填溝塞壑。
　師有時云。若問佛法兩字。
東西南北。七縱八橫。
朝到西天。暮歸唐土。
雖然如此。向後不得錯舉。
　舉。祖師偈云。心隨萬境轉。
轉處實能幽。　僧問。
如何是轉處實能幽。
　師云。吃嘹舌頭。
老僧倒走三千里。
　又問。如何是隨流認得性。
　師云。饅頭#CB05283;子。
摩訶般若波羅蜜。
　舉。玄沙與韋監軍茶話次。
軍云。占波國人語話稍難辨。
何況五天梵語。還有人辨得麼。
玄沙提起托子云。
識得這箇即辨得。
　師云。玄沙何用繁辭。
又云。適來道什麼。
又云。有什麼難辨。
　舉。古人云。以空名召空色。
　師云。拄杖不是空名。
召得不是空色。喚什麼作拄杖不是空名。
　因南泉示眾云。
自小養一頭水牯牛。
擬向溪東放。不免食他國王水草。
擬向溪西放。不免食他國王水草。
不如隨處納些些。
他總不見。　復有僧舉似師。
師云。南泉水牯牛。
隨處納些些。你道在牛內納。
牛外納。直饒你向這裏說得納處分明。
我更問你索牛在。
　後長慶云。你道古人前頭為人。
後頭為人。　舉。王大王向雪峰道。
擬蓋一所佛殿去。
如何。峰云。大王何不蓋取一所空王殿。
大王云。請師樣子。
峰展兩手。　師云。
一舉四十九。　舉。
報慈讚龍牙偈云。
日出連山。月圓當戶。
不是無身。不欲全露。
有僧問。請師全露。
龍牙撥開帳子云。
還見麼。僧云。不見。
牙云。將眼來。後報慈聞舉。
云。龍牙祇道得一半。
　師令僧舉。我與你道。
　其僧便舉。師云。
我不妨與你道。　師有時云。
諸方盡向繩墨裏脫出。
我者裏即不然。　僧問。
未審和尚如何。　師云。
草鞋三十文買。　舉。
攬真成立。色相宛然。
一切法不遷。　僧便問。
作麼生是不遷。　師云。
還見燈籠麼。　僧云。
見。　師云。靜處薩婆訶。 ^105a20

示眾云。你等諸人每日上來下去。
問訊即不無。若過水時。
將什麼過。　有久住僧對云。
步。師深喜之。　舉。
僧辭大隨。隨問。什麼處去。
僧云。峨嵋禮拜普賢去。
隨拈起拂子云。文殊．普賢總在者裏。
其僧畫一圓相拋向背後。
却展兩手。隨云。侍者。
將一貼茶來與者僧。
　師舉了。云。我即不與麼。
　有僧云。和尚又如何。
　師云。西天斬頭截臂。
者裏自領出去。　舉。
黃檗一日舉手作揑勢云。
天下老和尚總在者裏。
我若放一線道。從汝七縱八橫。
若不放過。不消一揑。
僧問。放一線道時如何。
檗云。七縱八橫。又問。
不放過。不消一揑時如何。
檗云。普。　復有僧問師。
如何是七縱八橫。
　師云。念老僧年老。
　僧云。如何是普。
　師云。天光迴照。
　僧云。如何是天光迴照。
　師云。骼胔少人知。
　師有時云。一顆圓光明已久。
還有人問麼。　僧便問。
如何是一顆圓光明已久。
　師云。西天斬頭截臂。
又云。除却須彌山。
拈却佛殿脊。　師一日披袈裟云。
我抖擻法身也。總無對。
　師云。汝問我。　僧便問。
和尚抖擻法身。意旨如何。
　師云。我也知你親。
　舉。玄沙示眾云。
諸方老宿盡道接物利生。
忽遇三種病人來。
作麼生接。患盲者。
拈槌豎拂他又不見。
患聾者。語言三昧他又不聞。
患瘂者。教伊說又說不得。
且作麼生接。若接此人不得。
佛法無靈驗。　有僧請益師。
師云。你禮拜著。　僧禮拜起。
師以拄杖便挃。僧退後。
師云。你不是患盲。
　復喚近前。僧近前。
師云。你不是患聾。
乃豎起拄杖云。還會麼。
　僧云。不會。　師云。
你不是患瘂。其僧於此有省。
　舉。古云。一言纔舉。
大地全收。　師云。
且道是什麼言。自云。
春鳥啼時西嶺上。
遂令僧。你問我。　僧便問。
是什麼言。　師云。
噫。　舉。馬大師云。
一切語言是提婆宗。
以此箇為主。　師云。
好語。祇是無人問。
　僧便問。如何是提婆宗。
　師云。西天九十六種。
你是最下種。　舉。
肇法師云。諸法不異者。
不可續#CB03177;截鶴。
夷嶽盈壑。然後為無異者哉。
　師云。長者天然長。
短者天然短。又云。
是法住法位。世間相常住。
乃拈起拄杖云。拄杖不是常住法。
　舉。古云。一念劫收一切智。
　師拈起拄杖云。
乾坤大地總在上頭。
若透得去。拄杖也不見有。
直饒與麼。也是不著便。
　舉。須菩提說法。
帝釋雨華。尊者問曰。
此華從天得耶。帝曰。
弗也。從地得耶。帝曰。
弗也。從人得耶。帝曰。
弗也。從何得耶。帝釋舉手。
尊者云。如是。如是。
　師云。帝釋舉手處作麼生。
與你四大五蘊．釋迦老子同。
別。　舉。世尊初生下。
一手指天。一手指地。
周行七步。目顧四方云。
天上天下。唯我獨尊。
　師云。我當時若見。
一棒打殺與狗子喫却。
貴圖天下太平。　舉。
禾山示眾云。有作家戰將麼。
出來。時有僧出云。
未審彼中還有也無。
　師云。格。　舉。僧問雪峯。
佛未出世時如何。
峯橫按拄杖而坐。
　師云。常。　舉。德山問維那。
有幾人新到。那云。
八人。山云。喚典座來。
一時生按過。　師拈云。
更說什麼生按過。
　舉。雪峯勘僧。什麼處去。
僧云。識得即知去處。
峯云。你是了事人。
亂走作什麼。僧云。
莫塗汙人好。峯云。
我即塗汙你。古人吹布毛作麼生。
與我說來看。僧云。
殘羮餿飯已有人喫了也。
　師別前語云。築著便作屎臭氣。
代後語云。將謂是鑽天#CB15143;子。
元來是死水裏蝦蟇。
　舉。韶山勘僧云。
莫便是多口白頭因麼。
因云。不敢。山云。有多少口。
因云。徧身是。山云。
大小二事向甚處屙。
因云。向韶山口裏屙。
山云。有韶山口即向韶山口裏屙。
無韶山口向甚處屙。
因無語。山便打。　師代云。
這話墮阿師。放你三十棒。
又代云。將謂是師子兒。
又云。韶山今日瓦解冰消。
　舉。僧到曹谿。有守衣鉢上座提起衣云。
此是大庾嶺頭提不起底。
僧云。為什麼在上座手裏。
座無語。　師云。彼彼不了。
師代云。遠嚮不如親到。
又云。將謂是師子兒。
　舉。睦州問僧。莫便是清華嚴麼。
僧云。不敢。州云。夢見華嚴麼。
僧無語。　師云。門前大狼籍生。
　舉。湖南報慈垂語云。
我有一句子徧大地。
僧便問。如何是徧大地底句。
慈云。無空缺。　師云。
不合與麼道。別云。
何不庵外問。　舉。
南泉示眾云。昨夜三更文殊．普賢相打。
各與二十棒。貶向二鐵圍山。
趙州出眾云。和尚棒教誰喫。
泉云。王老師有什麼過。
州便禮拜。　師代云。
深領和尚慈悲。某甲歸衣鉢下得箇安樂。
　舉。崇壽見僧做餬餅次。
隔牕問云。你還見我麼。
僧云。不見。壽云。還我餬餅錢來。
僧無語。　師代云。
和尚禮拜餅鑪好。
　舉。僧問趙州。如何是妙峯頂。
州云。不答你者話。
僧云。為什麼不答。
州云。我若答。落在平地。
　師代云。俱胝和尚。
　舉。長慶見僧來。
云。何得無禮。　師代云。
某甲罪過。又云。甲辰乙巳。
　舉。長慶問秀才云。
佛教云眾生日用而不知。
儒書亦云日用而不知。
不知箇什麼。秀才云。
不知大道。　師云。
灼然不知。　舉。僧問睦州。
靈山還有蛇不。州云。
者蚯蚓。　師代云。
白骨連山。　舉。長慶拈拄杖云。
識得這箇。一生參學事畢。
　師云。識得這箇。
為什麼不住。　舉。
雲巖掃地次。道吾云。
何得太區區生。巖云。
須知有不區區者。
吾云。與麼則第二月也。
巖豎起掃帚云。這箇是第幾月。
吾拂袖出去。　師云。
奴見婢殷勤。　舉。
仰山問俗官云。官居何位。
官云。推官。山乃豎起拂子云。
還推得這箇麼。官無語。
　師代云。久嚮和尚。
　舉。僧到翠巖。值巖不在。
乃下看主事。主事云。
參見和尚也未。僧云。
未。主事却指狗子云。
要見和尚。但禮拜者狗子。
僧無語。後翠巖歸。
聞此語。云。作麼生道免得與麼無語。
　師代云。欲觀其師。
先觀弟子。　舉。座主就華嚴講。
請翠巖齋。巖云。山僧有箇問。
座主若道得即齋。
巖便拈起餬餅云。
還具法身麼。主云。
具法身。巖云。與麼則喫法身也。
主無語。本講座主代云。
有什麼過。巖不肯。
東使云。諾。諾。　師代云。
特謝和尚降重空筵。
　舉。雪峯示眾云。
世界闊一丈。古鏡闊一丈。
世界闊一尺。古鏡闊一尺。
玄沙指面前火鑪云。
火鑪闊多少。峯云。
似古鏡闊。沙云。這老漢脚跟未點地在。
後東使拈問僧。為復古鏡致火鑪與麼大。
火鑪致古鏡與麼大。
西院云。與麼問人也未可在。
　師云。餿飯泥茶鑪。
　舉。僧問雲居。山河大地從何而有。
居云。從妄想有。僧云。
與某甲想出一鋌金。
得麼。居便休去。僧不肯。
　師聞得。云。已是葛藤。
不能折合。得待伊道。
想出一鋌金。得麼。
拈拄杖便打。　舉。
閩中韋監軍尋常見僧云。
某甲待官滿。出江西．湖南置一問。
問殺江西．湖南老宿。
僧云。監軍作麼生問。
軍云。不勞手脚。僧無語。
　師代云。話墮也。
又云。伏惟尚饗。　舉。
王太傅問北院云。
古人道。普現色身。
徧行三昧。佛法為什麼不到北俱盧洲。
院云。祇為徧行。所以不到。
　師云。如法置一問來。
　舉。王太尉入佛殿。
指鉢盂問僧。這箇是什麼鉢。
僧云。藥師鉢。尉云。
祇聞有降龍鉢。僧云。
待有龍即降。尉云。
忽遇拏雲獲浪來又作麼生。
僧云。他亦不顧。尉云。
話墮也。玄沙云。盡你神力走向什麼處去。
保福云。歸依佛法僧。
百丈作覆鉢勢。　師云。
他日生天。莫辜負老僧。
　舉。地藏問崇壽。
你久後將什麼利濟於人。
壽云。無不利濟。藏云。
無一法得利濟。　師云。
直饒與麼。也好喫棒。
又云。當時但喚近前來。
已後教伊無#CB02886; #CB10437;處。
　舉。泉州王太傅問僧。
上座住甚處。僧云。
半月山。傅云。忽遇月頭月尾又作麼生。
僧無語。　師代云。
將謂與麼。更有與麼。
　舉。龍牙尋常道。
雲居師兄得第二句。
我得第一句。　西院云。
祇如龍牙與麼道。
還扶得也無。　師云。
須禮拜雲居始得。
　西院云。傍觀者哂。
　舉。崇壽問僧。還見燈籠麼。
僧云。見。壽云。兩箇。
　師代云。三頭兩面。
又云。七箇八箇。古尊宿語錄卷第十六
 ^105c4
