
other:: 
other:: 大方廣佛華嚴經綱要卷第七十六
other:: 于闐國三藏沙門實叉難陀　譯經
other:: 清涼山大華嚴寺沙門澄觀　疏義
other:: 明匡山法雲寺憨山沙門德清提挈
other:: 入法界品第三十九之十七
commentary:: 
自下大文第二、從摩耶下，有十一人明會緣入實相，
謂會前諸位差別之緣，令歸一實法界，
生於佛果，如摩耶生佛，故次明之。
然人雖十一，約法唯九，約會為十，初一為總，
餘九為別，故摩耶得智幻法門，末後亦得幻住，
始終相會，該於中間，總別圓融，歸實無二，
故意表諸佛出興及菩薩修行，一往所說種種法門，
始終唯一，如幻智解脫種種幻緣，不離一真法界，
故此等覺極位，會前幻緣入實法界，總不出摩耶一大願智幻解脫，
末後德生善友，亦證幻住解脫，意顯成佛始終一幻場耳。
以十地因圓，乃入等覺，位極理窮，故善財見摩耶等覺，
善友亦不易見，故有城神、羅剎等先導，
以表此位勝進，即摩耶一解脫門，以攝前五位因果，
乃成等覺之行，義最深玄，當以觀智融通，乃會其要。
orig::  ^255c29

爾時，善財童子一心欲詣摩耶夫人所，
即時獲得觀佛境界智，作如是念：是善知識，
遠離世間，住無所住，超過六處，離一切著，
知無礙道，具淨法身，以如幻業而現化身，
以如幻智而觀世間，以如幻願而持佛身、
隨意生身、無生滅身、無來去身、非虗實身、
不變壞身、無起盡身、所有諸相皆一相身、
離二邊身、無依處身、無窮盡身、離諸分別如影現身、
知如夢身、了如像身、如淨日身、普於十方而化現身、
住於三世無變異身、非身心身，猶如虗空，
所行無礙，超諸世眼，唯是普賢淨目所見。
如是之人，我今云何而得親近、承事、供養、
與其同住、觀其狀貌、聽其音聲、思其語言、受其教誨？
作是念已，有主城神，名曰：寶眼，眷屬圍繞，
於虗空中而現其身，種種妙物以為嚴飾，
手持無量眾色寶華以散善財，作如是言：善男子！
應守護心城，謂：不貪一切生死境界；應莊嚴心城，
謂：專意趣求如來十力；應淨治心城，謂：
畢竟斷除慳嫉諂誑；應清涼心城，謂：思惟一切諸法實性；
應增長心城，謂：成辦一切助道之法；應嚴飾心城，
謂：造立諸禪解脫宮殿；應照耀心城，謂：
普入一切諸佛道場聽受般若波羅蜜法；
應增益心城，謂：普攝一切佛方便道；應堅固心城，
謂：恒勤修習普賢行願；應防護心城，謂：
常專禦扞惡友、魔軍；應廓徹心城，謂：開引一切佛智光明；
應善補心城，謂：聽受一切佛所說法；應扶助心城，
謂：深信一切佛功德海；應廣大心城，謂：
大慈普及一切世間；應善覆心城，謂：集眾善法以覆其上；
應寬廣心城，謂：大悲哀愍一切眾生；應開心城門，
謂：悉捨所有，隨應給施；應密護心城，謂：
防諸惡欲，不令得入；應嚴肅心城，謂：逐諸惡法，
不令其住；應決定心城，謂：集一切智助道之法，
恒無退轉；應安立心城，謂：正念三世一切如來所有境界；
應瑩徹心城，謂：明達一切佛正法輪修多羅中所有法門種種緣起；
應部分心城，謂：普曉示一切眾生，皆令得見薩婆若道；
應住持心城，謂：發一切三世如來諸大願海；
應富貴心城，謂：集一切周徧法界大福德聚；
應令心城明了，謂：普知眾生根、欲等法；
應令心城自在，謂：普攝一切十方法界；
應令心城清淨，謂：正念一切諸佛如來；
應知心城自性，謂：知一切法皆無有性；
應知心城如幻，謂：以一切智了諸法性。
佛子！菩薩摩訶薩若能如是淨修心城，則能積集一切善法。
何以故？蠲除一切諸障難故。
所謂：見佛障、聞法障、供養如來障、攝諸眾生障、淨佛國土障。
善男子！菩薩摩訶薩以離如是諸障難故，
若發希求善知識心，不用功力則便得見，乃至究竟必當成佛。
爾時，有身眾神，名：蓮華法德及妙華光明，
無量諸神前後圍繞，從道場出，住虗空中，
於善財前，以妙音聲種種稱歎摩耶夫人，
從其耳璫放無量色相光明網，普照無邊諸佛世界，令善財見十方國土一切諸佛。
其光明網右繞世間，經一帀已，然後還來，
入善財頂，乃至徧入身諸毛孔。
善財即得淨光明眼，永離一切愚癡闇故；
得離翳眼，能了一切眾生性故；得離垢眼，
能觀一切法性門故；得淨慧眼，能觀一切佛國性故；
得毗盧遮那眼，見佛法身故；得普光明眼，
見佛平等不思議身故；得無礙光眼，觀察一切剎海成壞故；
得普照眼，見十方佛起大方便轉正法輪故；
得普境界眼，見無量佛以自在力調伏眾生故；
得普見眼，覩一切剎諸佛出興故。
時，有守護菩薩法堂羅剎鬼王，名曰：善眼，
與其眷屬萬羅剎俱，於虗空中，以眾妙華散善財上，
作如是言：善男子！
菩薩成就十法，則得親近諸善知識。
何等為十？所謂：其心清淨離諸諂誑，大悲平等普攝眾生，
知諸眾生無有真實，趣一切智心不退轉，
以信解力普入一切諸佛道場，得淨慧眼了諸法性，
大慈平等普覆眾生，以智光明廓諸妄境，
以甘露雨滌生死執，以廣大眼徹鑒諸法，心常隨順諸善知識。
是為十。復次，佛子！
菩薩成就十種三昧門，則常現見諸善知識。
何等為十？所謂：法空清淨輪三昧、觀察十方海三昧、
於一切境界不捨離不缺減三昧、普見一切佛出興三昧、
集一切功德藏三昧、心恒不捨善知識三昧、
常見一切善知識生諸佛功德三昧、常不離一切善知識三昧、
常供養一切善知識三昧、常於一切善知識所無過失三昧。
佛子！菩薩成就此十三昧門，常得親近諸善知識，
又得善知識轉一切佛法輪三昧；得此三昧已，
悉知諸佛體性平等，處處值遇諸善知識。
說是語時，善財童子仰視空中而答之言：善哉！
善哉！汝為哀愍攝受我故，方便教我見善知識。
願為我說：云何往詣善知識所？
於何方處城邑、聚落求善知識？
羅剎答言：善男子！
汝應普禮十方，求善知識；正念思惟一切境界，
求善知識；勇猛自在徧遊十方，求善知識；
觀身觀心如夢如影，求善知識。
commentary::  ^256a12

此下摩耶夫人，寄等覺善友。
梵語摩耶，此云天后。
然此一位，因行之極，將入果海。
故寄佛母，能生佛故。
故會前五位之因，通歸一實。
故善財亦能會前所參知識，所證法門，融為一味已行。
故至此未見摩耶，即得觀佛境界。
故作是念，是善知識，遠離世間，住無所住，
乃至以如幻智願，而持佛身。
是則已能暗合摩耶願智幻門，故見十七種身。
且云唯是普賢淨目所見，則已入佛境界，超前諸解脫矣。
此十七種身，乃後天后所現。
故善財云，如是之人，我今云何而得親近供養，受其教誨耶。
此蓋言其難得見也。
善財作是念已，時有主城神，名曰寶眼，
於虗空中，以種種寶華，散善財上。
因告之曰，善男子，應守護心城已下，有三十門，教善財見善知識之方便。
此即表入等覺之勝進。
故前十二門，明十度意，顯無一事一塵，非成佛法門。
言心城者，謂此心乃正覺法王所居，萬德所聚。
以成佛不出此心，故守護等為妙行也。
以十度乃十地所修故。
次應扶助心城下，有十一門，明十地十種勝行。
次應住持心城下，有七門，明福智圓滿。
次若能如是淨修心城，至乃至究竟必當成佛，
結讚成益，共有二十八行。
經意明會眾行而歸一心，乃成佛之要，故為等覺勝進行也。
次有身眾神，名蓮華法德，從道場出，住虗空中，
以妙音聲，讚天后德。
又放無量色相光，普照無邊諸佛世界，
令善財見十方佛，還入善財頂，乃至遍入身諸毛孔。
此身眾神，先以光加善財，密授法界。
此表極位智境甚深，誠不易入，故須假神力加持攝受，乃能入之。
故善財因光圓徧毛孔，則頓得智眼圓明，
故即得淨光明眼等十種眼，乃至得普見眼，覩一切佛剎諸佛出興。
故此仗加持之力，即能見佛境界也。
然此十眼，不但見法身，亦見不思議十身無礙之佛身矣。
善財既蒙二神指教加持，雖能見佛境界猶易，而見此善知識尤難。
何以故？以是生佛之母故。
故次下有守護法堂之羅剎，於虗空中，
教善財以見善友之方，應以十一種心為本。
十心之文，有七行半。
經既教十一種已，又示以十種三昧，為見知識之要。
然必須三昧乃能見者，以此知識以法界為身，
十方一切諸佛從之出生，殊非散心可見，故教以十種三昧。
深心得此三昧，則悉知諸佛體性平等，如此方能處處見善知識。
若入此三昧，圓證法界，則觸目對境，窮盡法源，則一切處皆善知識矣。
羅剎說是語時，善財仰空而答之曰：既蒙哀愍攝受，
方便教我，願為我說何方何處求善知識耶？
羅剎告言：善男子！
汝應普禮十方，求善知識。
此即掃其南求之心矣。
又云：正念思惟一切境界，求善知識。
此已掃其一往於諸知識所證之法矣。
又云：勇猛自在，遍遊十方，求善知識。
此則掃其區區一機一境求善知識之見矣。
上三，已泯所求之人與法也。
次云：觀身觀心，如夢如影，求善知識。
此則泯其能求之人，及存有所得法之見也。
如此人法雙亡，自他俱泯，平等如如，則自然入平等法界，
掃蹤絕跡之教，盡歸於羅剎一言之下矣。
然羅剎乃惡鬼，而能示入法界之妙行，
又何生死之法，非法界之妙用乎？
善財一往參求，萃極於此，又何必求天后乎？
然善財已證至此，而天后所現者，正是智幻法門耳。
orig::  ^257a22

爾時，善財受行其教，即時覩見大寶蓮華從地涌出，
金剛為莖，妙寶為藏，摩尼為葉，光明寶王以為其臺，
眾寶色香以為其鬚，無數寶網彌覆其上。
於其臺上，有一樓觀，名：普納十方法界藏，
奇妙嚴飾，金剛為地，千柱行列，一切皆以摩尼寶成，
閻浮檀金以為其壁，眾寶瓔珞四面垂下，階陛欄楯周帀莊嚴。
其樓觀中，有如意寶蓮華之座，種種眾寶以為嚴飾，
妙寶欄楯、寶衣間列，寶帳、寶網以覆其上，
眾寶繒旛周帀垂下，微風徐動，光流響發，
寶華幢中雨眾妙華，寶鈴鐸中出美音聲，
寶戶牖間垂諸瓔珞，摩尼身中流出香水，
寶象口中出蓮華網，寶師子口吐妙香雲，
梵形寶輪出隨樂音，金剛寶鈴出諸菩薩大願之音，
寶月幢中出佛化形，淨藏寶王現三世佛受生次第，
日藏摩尼放大光明徧照十方一切佛剎，
摩尼寶王放一切佛圓滿光明，毗盧遮那摩尼寶王興供養雲供養一切諸佛如來，
如意珠王念念示現普賢神變充滿法界，
須彌寶王出天宮殿，天諸婇女種種妙音歌讚如來不可思議微妙功德。
爾時，善財見如是座，復有無量眾座圍繞，
摩耶夫人在彼座上，於一切眾生前現淨色身。
所謂：超三界色身，已出一切諸有趣故；
隨心樂色身，於一切世間無所著故；普周徧色身，
等於一切眾生數故；無等比色身，令一切眾生滅倒見故；
無量種色身，隨眾生心種種現故；無邊相色身，
普現種種諸形相故；普對現色身，以大自在而示現故；
化一切色身，隨其所應而現前故；恒示現色身，
盡眾生界而無盡故；無去色身，於一切趣無所滅故；
無來色身，於諸世間無所出故；不出色身，
無生起故；不滅色身，離語言故；非實色身，
得如實故；非虗色身，隨世現故；無動色身，
生滅永離故；不壞色身，法性不壞故；無相色身，
言語道斷故；一相色身，無相為相故；如像色身，
隨心應現故；如幻色身，幻智所生故；如#CB08504;色身，
但想所持故；如影色身，隨願現生故；如夢色身，
隨心而現故；法界色身，性淨如空故；大悲色身，
常護眾生故；無礙色身，念念周徧法界故；
無邊色身，普淨一切眾生故；無量色身，
超出一切語言故；無住色身，願度一切世間故；
無處色身，恒化眾生不斷故；無生色身，
幻願所成故；無勝色身，超諸世間故；如實色身，
定心所現故；不生色身，隨眾生業而出現故；
如意珠色身，普滿一切眾生願故；無分別色身，
但隨眾生分別起故；離分別色身，一切眾生不能知故；
無盡色身，盡諸眾生生死際故；清淨色身，同於如來無分別故。
如是身者，非色，所有色相如影像故；非受，
世間苦受究竟滅故；非想，但隨眾生想所現故；
非行，依如幻業而成就故；離識，菩薩願智空無性故，
一切眾生語言斷故，已得成就寂滅身故。
爾時，善財童子又見摩耶夫人，隨諸眾生心之所樂，現超過一切世間色身。
所謂：或現超過他化自在天女身，乃至超過四大天王天女身；
或現超過龍女身，乃至超過人女身。
現如是等無量色身，饒益眾生；集一切智助道之法，
行於平等檀波羅蜜，大悲普覆一切世間；
出生如來無量功德，修習增長一切智心，
觀察思惟諸法實性；獲深忍海，具眾定門，
住於平等三昧境界；得如來定圓滿光明，
消竭眾生煩惱巨海；心常正定，未常動亂，
恒轉清淨不退法輪；善能了知一切佛法，
恒以智慧觀法實相，見諸如來心無厭足；
知三世佛出興次第，見佛三昧常現在前，
了達如來出現於世無量無數諸清淨道；
行於諸佛虗空境界，普攝眾生，各隨其心教化成就；
入佛無量清淨法身，成就大願，淨諸佛剎，
究竟調伏一切眾生；心恒徧入諸佛境界，
出生菩薩自在神力；已得法身清淨無染，
而恒示現無量色身；摧一切魔力，成大善根力，
出生正法力，具足諸佛力，得諸菩薩自在之力，
速疾增長一切智力；得佛智光，普照一切，
悉知無量眾生心海，根、性、欲、解種種差別；
其身普徧十方剎海，悉知諸剎成壞之相，
以廣大眼見十方海，以周徧智知三世海；
身普成事一切佛海，心恒納受一切法海，
修習一切如來功德，出生一切菩薩智慧，
常樂觀察一切菩薩從初發心乃至成就所行之道，
常勤守護一切眾生，常樂稱揚諸佛功德，願為一切菩薩之母。
爾時，善財童子見摩耶夫人現如是等閻浮提微塵數諸方便門；
既見是已，如摩耶夫人所現身數，善財亦現作爾許身，
於一切處摩耶之前恭敬禮拜，即時證得無量無數諸三昧門，
分別觀察，修行證入。
從三昧起，右繞摩耶并其眷屬，合掌而立，
白言：大聖！文殊師利菩薩教我發阿耨多羅三藐三菩提心，
求善知識，親近供養。
我於一一善知識所，皆往承事，無空過者。
漸來至此，願為我說：菩薩云何學菩薩行而得成就？
答言：佛子！我以成就菩薩大願智幻解脫門，是故常為諸菩薩母。
佛子！如我於此閻浮提中迦毗羅城淨飯王家，
右脇而生悉達太子，現不思議自在神變；
如是，乃至盡此世界海，所有一切毗盧遮那如來皆入我身，
示現誕生自在神變。
又，善男子！我於淨飯王宮，菩薩將欲下生之時，
見菩薩身一一毛孔咸放光明，名：一切如來受生功德輪，
一一毛孔皆現不可說不可說佛剎微塵數菩薩受生莊嚴，
彼諸光明皆悉普照一切世界；照世界已，
來入我頂，乃至一切諸毛孔中。
又，彼光中普現一切菩薩名號、受生神變、
宮殿、眷屬、五欲自娛；又見出家、往詣道場、
成等正覺、坐師子座、菩薩圍繞、諸王供養、
為諸大眾轉正法輪；又見如來往昔修行菩薩道時，
於諸佛所，恭敬供養，發菩提心，淨佛國土，
念念示現無量化身，充徧十方一切世界，乃至最後入般涅槃。
如是等事，靡不皆見。
又，善男子！彼妙光明入我身時，我身形量雖不踰本，然其實已超諸世間。
所以者何？我身爾時量同虗空，悉能容受十方菩薩受生莊嚴諸宮殿故。
爾時，菩薩從兜率天將降神時，有十佛剎微塵數諸菩薩，
皆與菩薩同願、同行、同善根、同莊嚴、同解脫、
同智慧，諸地、諸力、法身、色身，乃至普賢神通、
行、願，悉皆同等，如是菩薩前後圍繞。
又有八萬諸龍王等一切世主，乘其宮殿，俱來供養。
菩薩爾時，以神通力，與諸菩薩普現一切兜率天宮；
一一宮中，悉現十方一切世界閻浮提內受生影像，
方便教化無量眾生，令諸菩薩離諸懈怠，無所執著。
又以神力，放大光明，普照世間，破諸黑闇，
滅諸苦惱，令諸眾生皆識宿世所有業行，永出惡道。
又為救護一切眾生，普現其前，作諸神變。
現如是等諸奇特事，與眷屬俱，來入我身。
彼諸菩薩於我腹中遊行自在，或以三千大千世界而為一步，
或以不可說不可說佛剎微塵數世界而為一步。
又，念念中，十方不可說不可說一切世界諸如來所、
菩薩眾會，及四天王天、三十三天，乃至色界諸梵天王，
欲見菩薩處胎神變，恭敬供養，聽受正法，皆入我身。
雖我腹中悉能容受如是眾會，而身不廣大，
亦不迫窄，其諸菩薩各見自處眾會道場清淨嚴飾。
善男子！如此四天下閻浮提中菩薩受生，
我為其母；三千大千世界百億四天下閻浮提中，悉亦如是。
然我此身本來無二，非一處住，非多處住。
何以故？以修菩薩大願智幻莊嚴解脫門故。
善男子！如今世尊，我為其母；往昔所有無量諸佛，悉亦如是而為其母。
善男子！我昔曾作蓮華池神，時有菩薩於蓮華藏忽然化生，
我即捧持，瞻侍養育，一切世間皆共號我為菩薩母。
又，我昔為菩提場神，時有菩薩於我懷中忽然化生，世亦號我為菩薩母。
善男子！有無量最後身菩薩，於此世界種種方便示現受生，
我皆為母。善男子！
如此世界賢劫之中，過去世時，拘留孫佛、
拘那含牟尼佛、迦葉佛，及今世尊釋迦牟尼佛現受生時，我為其母。
未來世中，彌勒菩薩從兜率天將降神時，
放大光明，普照法界，示現一切諸菩薩眾受生神變，
乃於人間生大族家，調伏眾生，我於彼時亦為其母。
如是次第，有師子佛、法幢佛、善眼佛、淨華佛、
華德佛、提舍佛、弗沙佛、善意佛、金剛佛、
離垢佛、月光佛、持炬佛、名稱佛、金剛楯佛、
清淨義佛、紺身佛、到彼岸佛、寶#CB08504;山佛、
持明佛、蓮華德佛、名稱佛、無量功德佛、
最勝燈佛、莊嚴身佛、善威儀佛、慈德佛、
無住佛、大威光佛、無邊音佛、勝冤敵佛、
離疑惑佛、清淨佛、大光佛、淨心佛、雲德佛、
莊嚴頂髻佛、樹王佛、寶璫佛、海慧佛、妙寶佛、
華冠佛、滿願佛、大自在佛、妙德王佛、最尊勝佛、
栴檀雲佛、紺眼佛、勝慧佛、觀察慧佛、熾盛王佛、
堅固慧佛、自在名佛、師子王佛、自在佛、
最勝頂佛、金剛智山佛、妙德藏佛、寶網嚴身佛、
善慧佛、自在天佛、大天王佛、無依德佛、
善施佛、#CB08504;慧佛、水天佛、
得上味佛、出生無上功德佛、仙人侍衛佛、
隨世語言佛、功德自在幢佛、光幢佛、觀身佛、
妙身佛、香#CB08504;佛、金剛寶嚴佛、
喜眼佛、離欲佛、高大身佛、財天佛、無上天佛、
順寂滅佛、智覺佛、滅貪佛、大#CB08504;王佛、
寂諸有佛、毗舍佉天佛、金剛山佛、智#CB08504;德佛、
安隱佛、師子出現佛、圓滿清淨佛、清淨賢佛、
第一義佛、百光明佛、最增上佛、深自在佛、
大地王佛、莊嚴王佛、解脫佛、妙音佛、殊勝佛、
自在佛、無上醫王佛、功德月佛、無礙光佛、
功德聚佛、月現佛、日天佛、出諸有佛、勇猛名稱佛、
光明門佛、娑羅王佛、最勝佛、藥王佛、寶勝佛、
金剛慧佛、無能勝佛、無能暎蔽佛、眾會王佛、
大名稱佛、敏持佛、無量光佛、大願光佛、
法自在不虗佛、不退地佛、淨天佛、善天佛、
堅固苦行佛、一切善友佛、解脫音佛、遊戲王佛、
滅邪曲佛、薝蔔淨光佛、具眾德佛、最勝月佛、
執明炬佛、殊妙身佛、不可說佛、最清淨佛、
友安眾生佛、無量光佛、無畏音佛、水天德佛、
不動慧光佛、華勝佛、月#CB08504;佛、
不退慧佛、離愛佛、無著慧佛、集功德蘊佛、
滅惡趣佛、普散華佛、師子吼佛、第一義佛、
無礙見佛、破他軍佛、不著相佛、離分別海佛、
端嚴海佛、須彌山佛、無著智佛、無邊座佛、
清淨住佛、隨師行佛、最上施佛、常月佛、
饒益王佛、不動聚佛、普攝受佛、饒益慧佛、
持壽佛、無滅佛、具足名稱佛、大威力佛、
種種色相佛、無相慧佛、不動天佛、妙德難思佛、
滿月佛、解脫月佛、無上王佛、希有身佛、
梵供養佛、不瞬佛、順先古佛、最勝業佛、
順法智佛、無勝天佛、不思議功德光佛、
隨法行佛、無量賢佛、普隨順自在佛、最尊天佛，
如是乃至樓至如來，在賢劫中，於此三千大千世界當成佛者，
悉為其母。如於此三千大千世界，如是於此世界海，
十方無量諸世界一切劫中，諸有修行普賢行願，
為化一切諸眾生者，我自見身，悉為其母。
爾時，善財童子白摩耶夫人言：大聖！
得此解脫，經今幾時？
答言：善男子！乃往古世，過不可思議非最後身菩薩神通道眼所知劫數，
爾時有劫，名：淨光，世界名：須彌德，雖有諸山五趣雜居，
然其國土眾寶所成，清淨莊嚴，無諸穢惡。
有千億四天下，有一四天下，名：師子幢，於中有八十億王城。
有一王城，名：自在幢；有轉輪王，名：大威德。
彼王城北，有一道場，名：滿月光明；其道場神，
名曰：慈德。時，有菩薩，名：離垢幢，坐於道場，將成正覺。
有一惡魔，名：金色光，與其眷屬無量眾俱，至菩薩所。
彼大威德轉輪聖王，已得菩薩神通自在，
化作兵眾，其數倍多，圍繞道場；諸魔惶怖，
悉自奔散，故彼菩薩得成阿耨多羅三藐三菩提。
時，道場神見是事已，歡喜無量，便於彼王而生子想，
頂禮佛足，作是願言：此轉輪王，在在生處，
乃至成佛，願我常得與其為母。
作是願已，於此道場，復曾供養十那由他佛。
善男子！於汝意云何？
彼道場神豈異人乎？
我身是也。轉輪王者，今世尊毗盧遮那是。
我從於彼發願已來，此佛世尊，於十方剎一切諸趣，
處處受生，種諸善根，修菩薩行，教化成就一切眾生，
乃至示現住最後身，念念普於一切世界，
示現菩薩受生神變；常為我子，我常為母。
善男子！過去、現在十方世界，無量諸佛將成佛時，
皆於#CB01001;中放大光明，
來照我身及我所住宮殿、屋宅；彼最後生，我悉為母。
善男子！我唯知此菩薩大願智幻解脫門。
如諸菩薩摩訶薩，具大悲藏，教化眾生常無厭足，
以自在力，一一毛孔示現無量諸佛神變；
我今云何能知、能說彼功德行？
善男子！於此世界三十三天，有王，名：正念；
其王有女，名：天主光。
汝詣彼問：菩薩云何學菩薩行、修菩薩道？
時，善財童子敬受其教，頭面作禮，繞無數帀，
戀慕瞻仰，却行而退。
commentary::  ^257c36

爾時善財已受上三神之教，將見天后而未見其人，乃先見大寶蓮華從地湧出。
此華與前十定品中所現同。
蓋等覺菩薩將成正覺，必先有大寶蓮華湧出以為前相，
有十六行餘經，明蓮華妙寶莊嚴之相。
此表所證法界性淨無染。
從地湧者，以表性淨萬行之因，圓從法性地而出現故。
此乃依報。後見天后在蓮華座上而坐，
有無量眾圍繞在彼座上，於一切眾生前現淨色身。
如此，則摩耶非一身矣，當於何身見之耶？
羅剎之言有徵矣。
次所謂超三界色身已下，有四十種身，有二十七行餘經。
其實所現之身，萬類難思，此略舉耳。
次下云行於平等檀波羅蜜等，其明身業有十九行半經：
先明六度之行；次修習一切如來下，明二嚴之行，
結云為一切菩薩之母，示其本行；次下爾時善財見摩耶夫人所現種種身，
善財亦現爾許身，於一切處摩耶前恭敬禮拜。
此羅剎之言又徵矣。
善財不唯現爾許身，亦即證得無量三昧。
從三昧起，乃繞摩耶合掌而立，乃諮問所以。
白言：大聖！文殊師利菩薩教我發菩提心，
求善知識，漸來至此。
願為我說學菩薩行而得成就。
摩耶答言：佛子！我已成就菩薩大願智幻解脫門。
此正授法界。下顯用云：由此解脫，是故我常為菩薩母。
如我於此閻浮提中迦毗羅城淨飯王家而生悉達太子所現神變，
乃至盡此世界海毗盧遮那如來皆入我身，示現神變。
我於淨飯王宮菩薩將欲出生之時，身諸毛孔咸放光明，
光中普現一切菩薩受生神變，及見出家八相、
成道、轉正法輪，及往昔修行，乃至入般涅槃，靡不皆見。
彼菩薩光明入我身時，我身即同虗空，悉能容受十方菩薩受生宮殿。
此上有十六行半經，敘身能容剎海菩薩受生難思議境界，
謂身不大而容十方無盡法界。
次下正明釋迦入胎自在之相，云：爾時，
菩薩從兜率天將降神時，有十佛剎微塵數同願同行菩薩，
及八部世主宮殿等神變之事，俱來入我腹中，遊行自在。
或以三千大千世界而為一步，或以不可說佛剎微塵數世界而為一步。
又念念中，十方不可說世界諸如來、菩薩、
諸天、海會、道場，皆入我身，而我腹中悉能容受，亦不迫窄。
如此四天下閻浮提中菩薩受生，我為其母；
三千大千世界閻浮提，悉亦如是。
結云：皆以大願智幻莊嚴解脫門故。
此上有三十七行半經，敘菩薩受生摩耶腹中廣大之事，以明大願智幻解脫之業用。
次下取摩耶不獨今為佛母，即往昔無量諸佛，我皆為母。
如此賢劫之中，過去三佛及釋迦，我為其母；
即未來彌勒乃至千佛，我自見身，悉為其母。
如是有五十行餘經，敘為其母。
總之，十方三世一切諸佛，皆為其母。
故結云：世界海十方無量諸世界，凡有諸佛，皆為其母。
此皆乘大願智幻解脫之大用也。
爾時，善財童子聞上所說，乃白摩耶夫人言：大聖！
得此解脫，經今幾時？
此窮法界根源也。
摩耶答言：乃往古世，過唯佛眼所知劫數。
爾時，有劫名：淨光，有世界名：須彌德。
時，四天下有一王城，有轉輪王，名：大威德。
彼王城北，有一道場，其道場神，名曰：慈德。
時，有菩薩，名：離垢幢，坐於道場，將成正覺。
時，有一惡魔，與無量眾俱，至菩薩所，欲興破害。
時，大威德轉輪王，已得神通，化作兵眾，圍繞道場。
諸魔惶怖，悉自奔散，故彼菩薩得成菩提。
時，道場神見是事已，歡喜無量，便於彼王而生子想，
作是願言：此轉輪王，在在生處，乃至成佛，我願為母。
作是願已，於此道場，復曾供養十那由他佛。
善男子！彼道場神，我身是也；彼轉輪王，今毗盧遮那是。
我從發願已來，此佛世尊，於十方剎，處處受生，
常為我子，我常為母。
善男子！過去、現在十方世界，無量諸佛，
將成佛時，皆於#CB01001;中放光，
來照我身，最後生身，我悉為母。
此上敘法界根源，有二十二行經，謂前來為佛生時之母，
乃是願母；此明為佛成道時母，即是智母。
足見一念願力，窮劫不昧也。
下謙己推勝云：善男子！
我唯知此菩薩大願智幻解脫而已。
如諸佛子，具大悲藏，教化眾生，常無厭足，
乃至一一毛孔，示現無量諸佛神變，我何能知？
乃指後友云：此世界有三十三天，有王名：
正念，有女名：天主光。
汝可往問，當為汝說。
時，善財頂禮，却行而退。
orig::  ^260b46

遂往天宮，見彼天女，禮足圍繞，合掌前住，
白言：聖者！我已先發阿耨多羅三藐三菩提心，而未知菩薩云何學菩薩行？
云何修菩薩道？我聞聖者善能誘誨，願為我說！
天女答言：善男子！
我得菩薩解脫，名：無礙念清淨莊嚴。
善男子！我以此解脫力，憶念過去，有最勝劫，
名：青蓮華，我於彼劫中，供養恒河沙數諸佛如來。
彼諸如來從初出家，我皆瞻奉、守護、供養、
造僧伽藍、營辦什物。
又，彼諸佛從為菩薩住母胎時、誕生之時、
行七步時、大師子吼時、住童子位在宮中時、
向菩提樹成正覺時、轉正法輪現佛神變教化調伏眾生之時，
如是一切諸所作事，從初發心乃至法盡，
我皆明憶，無有遺餘，常現在前，念持不忘。
又，憶過去劫，名：善地，我於彼供養十恒河沙數諸佛如來。
又，過去劫，名為：妙德，我於彼供養一佛世界微塵數諸佛如來。
又，劫名：無所得，我於彼供養八十四億百千那由他諸佛如來。
又，劫名：善光，我於彼供養閻浮提微塵數諸佛如來。
又，劫名：無量光，我於彼供養二十恒河沙數諸佛如來；
又，劫名：最勝德，我於彼養一恒河沙數諸佛如來；
又，劫名：善悲，我於彼供養八十恒河沙數諸佛如來；
又，劫名：勝遊，我於彼供養六十恒河沙數諸佛如來；
又，劫名：妙月，我於彼供養七十恒河沙數諸佛如來。
善男子！如是憶念恒河沙劫，我常不捨諸佛如來、
應、正等覺，從彼一切諸如來所，聞此無礙念清淨莊嚴菩薩解脫，
受持修行，恒不忘失。
如是，先劫所有如來，從初菩薩，乃至法盡，
一切所作，我以淨嚴解脫之力，皆隨憶念，
明了現前，持而順行，曾無懈廢。
善男子！我唯知此無礙念清淨解脫。
如諸菩薩摩訶薩，出生死夜，朗然明徹，
永離癡冥，未嘗惛寐，心無諸蓋，身行輕安，
於諸法性，清淨覺了，成就十力，開悟羣生；
而我云何能知、能說彼功德行？
善男子！迦毗羅城，有童子師，名曰：徧友，
行詣彼問：菩薩云何學菩薩行、修菩薩道？
時，善財童子以聞法故，歡喜踊躍，不思議善根自然增廣，
頂禮其足，繞無數帀，辭退而去。
commentary::  ^261b46

第二、善財受摩耶教，直往天宮，參天主光。
言天主光者，謂悲智勝用，光淨自在，破暗義故，故法門名無礙清淨念。
初一句，即依教趣求。
見天主光下，即見敬諮問。
陳已，發心問修菩薩行。
天主答言：我得菩薩解脫，名無礙念清淨莊嚴。
此正示法界。言無礙等者，謂以一念無礙智，
普觀三世，無不明現，而無去來今，為無礙念；
不離異念，為清淨念。
念佛功德，有益悲智，故曰莊嚴。
然善財所參知識，最初德雲，即示以念佛法門。
是則所歷知識，所授法門，皆入佛境界之方便；
及十地因終，所入等覺，乃生佛之母。
雖則明證佛由己成，尚有出生，不無去來之相；
但存出沒去來之見，則念不清淨。
今天主明見過恒河沙劫微塵數佛，我皆供養承事，
所受法門，乃至盡法界一切所作，我皆隨順憶念，
明了現前，持而順行。
如是則佛身常住不滅，時無古今去來，
分明了了，現前不昧。
此為真實念佛法門，故為無礙念清淨莊嚴解脫，是總會念佛之成功。
故此善友法門，當等覺初心，為成佛之妙行也。
所述憶念多劫多佛，有二十二行經，則已示法門之業用，
乃謙己推勝云：我唯知此無礙念清淨解脫而已。
如諸菩薩，出生死夜，朗然明徹，永離痴冥，
未嘗惛寐，乃至於諸法性，清淨覺了。
此示離念清淨朗然大覺之地，我何能知。
乃指後友云：迦毗羅城，有童子之師，名曰徧友，
汝可往問，當為汝說。
時善財童子，以聞法故，不思議善根，自然增廣，
頂禮瞻仰，辭退而去。
orig::  ^262a16

從天宮下，漸向彼城，至徧友所，禮足圍繞，
合掌恭敬，於一面立，白言：聖者！
我已先發阿耨多羅三藐三菩提心，而未知菩薩云何學菩薩行？
云何修菩薩道？我聞聖者善能誘誨，願為我說！
徧友答言：善男子！
此有童子，名：善知眾藝，學菩薩字智。
汝可問之，當為汝說。
爾時，善財即至其所，頭頂禮敬，於一面立，
白言：聖者！我已先發阿耨多羅三藐三菩提心，而未知菩薩云何學菩薩行？
云何修菩薩道？我聞聖者善能誘誨，願為我說！
時，彼童子告善財言：善男子！
我得菩薩解脫，名：善知眾藝，我恒唱持此之字母。
commentary::  ^262b20

第三、善財聞天主教，增廣善根，漸向迦毗羅城，
至徧友所，見敬諮問。
陳已，發心請問修菩薩行。
徧友答言：此有童子，名善知眾藝，學菩薩字智。
汝可往問。徧友！為童子師者，楞伽云：宗通自修行，說通示童蒙。
故此善友為童子師，意表等覺已前一往法門，
未離言語、文字相故。
徧友！不說者，意表言語道斷，說本無說故。
然自不說，而又指眾藝說者，意表雖復不依言語道，亦復不著無言說故。
故下眾藝所說四十二字，皆入般若波羅蜜門，
正顯了悟言、說皆不可得。
意在離言，方入果海；意雖果海離言，要因言以入故也。
此義疏未發明，但云徧友！
不說，略有四義：一、與眾藝法門同故；二、
法有所付，顯流通故；三、表一切法門體無二故；
四、表無所得，方為得故；四、雖正義，以當文字師，義應含有故。
疏稱眾藝為幻智字母。
善知識！時彼童子告善財言：我得菩薩解脫，名善知眾藝。
言知眾藝者，不但字母，謂世間一切語言、
資生業等，皆順正法，而與實相不相違背。
此即正授法界。下顯業用，云：我恒唱持此之字母。
謂字母乃眾藝之勝，書說之本故。
然四十二字皆言入般若波羅蜜門者，
以從字入於無相之門，字義為門，以語能顯義故。
故毗盧經中皆言不可得智，無所得即般若故。
又文殊五字經云：受持此陀羅尼，即入一切法平等，速得成就摩訶般若。
纔誦一遍，如持八萬四千法藏。
向下具引疏文釋之，以備觀覽。
orig::  ^262b40

唱阿字時，入般若波羅蜜門，名：以菩薩威力入無差別境界。
commentary::  ^262c42

一阿字者，是無生義。
以無生之理，統該萬法，故云無差別。
而菩薩得此無生，則能達諸法空，斷一切障，故云威力。
orig::  ^262c46

唱多字時，入般若波羅蜜門，名無邊差別門。
commentary::  ^263a4

二、多字者，彼五字經當囉字，是清淨無染離垢義。
今云多者，毗盧經釋多云：如如解脫。
金剛頂云：如如不可得故。
謂如即無邊差別，故如不可得。
囉、多二字，字形相近，聲相濫故。
今順多釋。
orig::  ^263a6

唱波字時，入般若波羅蜜門，名：普照法界。
commentary::  ^263a14

三、波字者，五字經云：亦無第一義諦，諸法平等。
謂真俗雙亡，是真法界；諸法平等，即是普照。
orig::  ^263a16

唱者字時，入般若波羅蜜門，名：普輪斷差別。
commentary::  ^263a20

四者字者，謂諸法無有諸行，謂諸行既空故，徧摧差別。
orig::  ^263a22

唱那字時，入般若波羅蜜門，名得無依無上。
commentary::  ^263a26

五那字者，謂諸法無有性相，言說文字皆不可得。
謂性相雙亡，故無所依。
能所雙亡，是謂無上。
此上五字，即文殊五字心呪。
結歸觀心云：汝知是要，當觀是心本來清淨，
無染無著，離我我所分別之相。
orig::  ^263a28

唱邏字時，入般若波羅蜜門，名離依止無垢。
commentary::  ^263a36

六邏字者，悟一切法離世間故，愛支因緣永不現故。
離世故無依，愛不現故無垢。
orig::  ^263a38

唱柁〔音輕呼〕字時，入般若波羅蜜門，名不退轉方便。
commentary::  ^263a42

七、柁字者，悟一切法調伏寂靜，真如平等無分別故，方為不退轉方便。
orig::  ^263a44

唱婆字時，入般若波羅蜜門，名金剛場。
commentary::  ^263a48

八婆字者，悟一切法離縛解故，方入金剛。
orig::  ^263b2

唱荼字時，入般若波羅蜜門，名曰：普輪。
commentary::  ^263b4

九荼字者，悟一切法離熱矯穢得清涼故，是普摧義。
orig::  ^263b6

唱沙字時，入般若波羅蜜門，名為海藏。
commentary::  ^263b10

十沙字者，悟一切法無罣礙故，如海含像。
orig::  ^263b12

唱嚩字時，入般若波羅蜜門，名普生安住。
commentary::  ^263b14

十一嚩字者，悟一切法言語道斷故，能徧安住。
orig::  ^263b16

唱哆字時，入般若波羅蜜門，名：圓滿光。
commentary::  ^263b18

十二哆字者，悟一切法真不動故，不動則圓滿發光。
orig::  ^263b20

唱也字時，入般若波羅蜜門，名差別積聚。
commentary::  ^263b24

十三、也字者，悟一切法真實不生故，則諸乘差別積聚皆不可得。
orig::  ^263b26

唱瑟吒字時，入般若波羅蜜門，名：普光明息煩惱。
commentary::  ^263b30

十四瑟吒字者，悟一切法制伏任持相不可得，
普光明即能制伏，任持煩惱即所制伏，息即伏義。
orig::  ^263b32

唱迦字時，入般若波羅蜜門，名無差別雲。
commentary::  ^263b36

十五迦字者，悟一切法作者不可得，則作業如雲，皆無差別。
orig::  ^263b38

唱娑字時，入般若波羅蜜門，名：降霔大雨。
commentary::  ^263b42

十六娑字者，悟一切法，即得平等性不可得。
orig::  ^263b44

唱麼字時，入般若波羅蜜門，名大流湍激，眾峰齊峙。
commentary::  ^263b46

十七麼字者，悟一切法我所性不可得。
大流等者，謂我慢則生死長流，湍馳奔激，
我慢高舉，若眾峰齊峙，皆我所執故。
orig::  ^263b48

唱伽字時，入般若波羅蜜門，名：普安立。
commentary::  ^263c6

十八伽字者，即悟一切法行取性不可得。
言安立者，以行取故而能安立。
orig::  ^263c8

唱他字時，入般若波羅蜜門，名真如平等藏。
commentary::  ^263c12

十九、他字者，即是悟一切法處所性不可得，以真如平等是一切法所依處所故。
orig::  ^263c14

唱社字時，入般若波羅蜜門，名：入世間海清淨。
commentary::  ^263c18

二十社字者，即悟一切法能所生起不可得，以有能有所是世間海故。
orig::  ^263c20

唱鎻字時，入般若波羅蜜門，名念一切佛莊嚴。
commentary::  ^263c24

二十一鎻字者，即悟安隱性不可得，以念佛莊嚴最安隱故。
orig::  ^263c26

唱柁字時，入般若波羅蜜門，名：觀察簡擇一切法聚。
commentary::  ^263c30

二十二、柁字者，別譯為#CB00501;字，
即悟一切法能持界性不可得，以簡法聚即能持界性故。
orig::  ^263c32

唱奢字時，入般若波羅蜜門，名：隨順一切佛教輪光明。
commentary::  ^263c36

二十三奢字者，即悟一切法寂靜性不可得，以寂靜別順佛教故。
orig::  ^263c40

唱佉字時，入般若波羅蜜門，名修因地智慧藏。
commentary::  ^263c44

二十四、佉字者，即悟一切法如虗空，性不可得，
以智慧如空，故能含藏。
orig::  ^263c46

唱叉字時，入般若波羅蜜門，名：息諸業海藏。
commentary::  ^264a2

二十五叉字者，即悟一切法盡性不可得，
謂業海深廣無不包含，故名為藏。
orig::  ^264a4

唱娑哆字時，入般若波羅蜜門，名：蠲諸惑障開淨光明。
commentary::  ^264a8

二十六、娑哆字者，即悟一切法任持處非處，令不動性不可得。
以惑障為非處，開淨光明為其處，此以離障真空為如實處。
orig::  ^264a12

唱壤字時，入般若波羅蜜門，名作世間智慧門。
commentary::  ^264a18

二十七、壤字者，別譯為孃字，謂即悟一切法能知性不可得。
能知為智慧，所知為門。
orig::  ^264a20

唱曷攞哆字時，入般若波羅蜜門，名：生死境界智慧輪。
commentary::  ^264a24

二十八、曷攞哆字者，即悟一切法執著義。
性不可得，謂執著為生死境。
義即智慧輪，以執著生死，是智慧所觀境。
orig::  ^264a28

唱婆字時，入般若波羅蜜門，名：一切智宮殿圓滿莊嚴。
commentary::  ^264a34

二十九婆字者，即悟一切法可破壞性不可得圓滿之言。
不空譯為道場，謂宮殿道場，莊嚴從緣故可破壞，即非莊嚴故不可得。
orig::  ^264a38

唱車字時，入般若波羅蜜門，名：修行方便藏，各別圓滿。
commentary::  ^264a44

三十車字者，別譯為縒，即悟一切法欲樂覆性不可得。
既方便隨喜樂故，各別圓滿，則覆性不可得。
orig::  ^264a48

唱娑麼字時，入般若波羅蜜門，名：隨十方現見諸佛。
commentary::  ^264b4

三十一、娑麼字者，即悟一切法可憶念性不可得。
orig::  ^264b6

唱訶婆字時，入般若波羅蜜門，名：觀察一切無緣眾生方便攝受令出生無礙力。
commentary::  ^264b8

三十二、訶婆字者，別譯為訶嚩，即悟一切法可呼召性不可得，
謂無緣召令有緣故。
orig::  ^264b12

唱縒字時，入般若波羅蜜門，名：修行趣入一切功德海。
commentary::  ^264b16

三十三縒字者，即悟一切法勇徤性不可得，以勇徤方能修入功德。
orig::  ^264b20

唱伽字時，入般若波羅蜜門，名：一切法雲堅固海藏。
commentary::  ^264b24

三十四伽字者，即悟一切法厚平等性不可得。
謂如地之厚，平等能持，亦能含藏。
如海平等，能持能包。
雲雨說法，以不可得故，能持能含。
orig::  ^264b26

唱吒字時，入般若波羅蜜門，名：隨願普見十方諸佛。
commentary::  ^264b32

三十五吒字者，別譯為姹字，即悟一切法積集性不可得，謂積集念佛故能普見。
orig::  ^264b34

唱拏字時，入般若波羅蜜門，名：觀察字輪，有無盡諸億字。
commentary::  ^264b38

三十六拏字者，即悟一切法離諸喧諍，
無往無來，行住坐臥，性不可得。
謂以常觀字輪，謂眾生空法空故。
orig::  ^264b42

唱娑頗字時，入般若波羅門，名化眾生究竟處。
commentary::  ^264b48

三十七、娑頗字者，別譯但云頗，即悟一切法徧滿果報不可得。
謂化眾生究竟，方為徧滿果報。
因果俱空，方為圓滿。
orig::  ^264c2

唱娑迦字時，入般若波羅蜜門，名廣大藏無礙辯光明輪徧照。
commentary::  ^264c8

三十八、娑迦字者，別譯為塞迦。
悟一切法積聚蘊性不可得，謂蘊積為廣大藏無礙光輪所積蘊也。
orig::  ^264c12

唱也娑字時，入般若波羅蜜門，名宣說一切佛法境界。
commentary::  ^264c16

三十九也。娑字者，即悟一切法衰老性相不可得，謂衰老性即佛法境界。
orig::  ^264c20

唱室者字時，入般若波羅蜜門，名於一切眾生界法雷徧吼。
commentary::  ^264c24

四十室者，字者別譯為室，左即悟一切法聚積足跡不可得，
謂聚集即一切眾生，法雷即是足跡，足即能行，
因行有跡，跡為所行，法雷徧吼即行法也。
orig::  ^264c28

唱佗字時，入般若波羅蜜門，名以無我法開曉眾生。
commentary::  ^264c34

四十一、佗字者，即悟一切法相驅迫性不可得，
謂以無我曉之，即為驅迫令至彼岸。
若約表位，此當等覺法身欲滿，始本欲齊，故亡二岸。
orig::  ^264c36

唱陀字時，入般若波羅蜜門，名一切法輪差別藏。
commentary::  ^264c42

四十二陀字者，即悟一切法究竟處不可得。
言差別藏者，謂此究竟處含藏一切法輪，亦是一切法輪歸極之處。
約表位當妙覺，是一切法究竟邊際。
盡其處所，以無所得故，得菩提故也。
上皆疏義。 ^264c44

補義云：上之字母，皆言入般若波羅蜜門。
而等覺位善友說此字母法門者，意在離文字相，
離心緣相，乃至離一切相，乃能入妙證一法界心之源也。
何以明之？謂字母者，乃言語文字之本也。
以我娑婆以言語音聞而為教體，不但佛法，
即一切世間、出世間法，凡有詮表，皆是言語文字。
然此文字，蓋從一真法界所流故。
故十法界凡聖之法，種種語言，總不出此四十二字為母。
即今華嚴所演無盡法界四十二位行布圓融因果法門，總不出語音音聲所表。
故以四十二字，總攝四十二位法門。
然果海離言，要離言乃可證入。
故善財參至因位已極，必要忘言頓證。
故此四十二字，一一皆云入般若波羅蜜門。
然此般若究竟，為佛根本果智。
疏引二經釋入般若，皆以不可得釋之。
以不可得，乃得菩提，是為入法界之究竟歸極之處。
以唱此字母，乃是引入般若之門，非是字為般若也。
法界重玄之義，妙極於此。
有志大法門者，請深觀之。
orig::  ^265a4

善男子！我唱如是字母時，此四十二般若波羅蜜門為首，入無量無數般若波羅蜜門。
善男子！我唯知此善知眾藝菩薩解脫。
如諸菩薩摩訶薩，能於一切世、出世間善巧之法，
以智通達到於彼岸；殊方異藝，咸綜無遺；
文字、算數，蘊其深解；醫方、呪術，善療眾病；
有諸眾生，鬼魅所持，怨憎呪詛，惡星變怪，
死屍奔逐，顛癎羸瘦，種種諸疾，咸能救之，使得痊愈。
又善別知金玉、珠貝、珊瑚、瑠璃、摩尼、硨磲、
雞薩羅等一切寶藏，出生之處，品類不同，
價直多少；村營鄉邑，大小都城，宮殿園苑，
巖泉藪澤，凡是一切人眾所居，菩薩咸能隨方攝護。
又善觀察天文地理，人相吉凶，鳥獸音聲，
雲霞氣候，年糓豐儉，國土安危，如是世間所有技藝，
莫能該練，盡其源本。
又能分別出世之法，正名辯義，觀察體相，
隨順修行，智入其中，無疑無礙，無愚暗，
無頑鈍，無憂惱，無沉沒，無不現證。
而我云何能知、能說彼功德行？
善男子！此摩竭提國，有一聚落，彼中有城，
名婆呾那；有優婆夷，號曰賢勝。
汝詣彼問：菩薩云何學菩薩行、修菩薩道？
時，善財童子頭面敬禮知藝之足，繞無數帀，戀仰辭去。
commentary::  ^265a38

眾藝，為善財唱如是字母時，乃云：此四十二般若波羅蜜門為首，
入無量無數波羅蜜門，謂表四十二位諸位圓融，明初阿具後諸字一一法門。
以法門無量故，文字亦無量；一一不可得故，般若門亦無量無數法門。
結證於此，乃謙推云：我唯知此善知眾藝解脫而已。
如諸菩薩，於一切世間善巧之法，以智通達，
到於彼岸；乃至殊方異藝，世間所有技藝，
莫不該練，盡其本源；出世間法，正名辯義，
無不現證等，我何能知？
乃指後友云：此摩竭提國，有一聚落，有城名婆呾那，
彼有優婆夷，名曰賢勝，汝可往問，當為汝說。
時善財童子戀仰辭去。
orig::  ^265b28

向聚落城，至賢勝所，禮足圍繞，合掌恭敬，
於一面立，白言：聖者！
我已先發阿耨多羅三藐三菩提心，而未知菩薩云學菩薩行？
云何修菩薩道？我聞聖者善能誘誨，願為我說！
賢勝答言：善男子！
我得菩薩解脫，名：無依處道場；既自開解，復為人說。
又得無盡三昧，非彼三昧法有盡、無盡，
以能出生一切智性眼無盡故，又能出生一切智性耳無盡故，
又能出生一切智性鼻無盡故，又能出生一切智性舌無盡故，
又能出生一切智性身無盡故，又能出生一切智性意無盡故，
又能出生一切智性功德波濤無盡故，
又能出生一切智性智慧光明無盡故，又能出生一切智性速疾神通無盡故。
善男子！我唯知此無依處道場解脫；如諸菩薩摩訶薩一切無著功德行，
而我云何盡能知說？
善男子！南方有城，名為：沃田；彼有長者，
名：堅固解脫。汝可往問：菩薩云何學菩薩行、修菩薩道？
爾時，善財禮賢勝足，繞無數帀，戀慕瞻仰，辭退南行。
commentary::  ^265c2

第四、善財受眾藝教，往參賢勝優婆夷，為幻智無依善友。
至已見敬，陳已發心，諮問法要。
時賢勝答言：我得菩薩解脫，名無依處道場，
既自開解，復為他說。
此正授法界，明初得解脫，後得三昧，云名法有盡無盡。
言無依處道場者，言內外無依，即是道場。
賢首云：梵語那阿賴耶曼茶囉，那者此云無，
阿賴耶此云依處，曼茶囉此云道場，圓場也。
謂無阿賴耶染分依處，而有淨分圓場，
出生勝德無盡，即轉依究竟，顯德無盡故。
次云有盡無盡三昧者，謂一真法界，雙超染淨，
故云有盡，即空如來藏。
依此出生無盡功德，即不空如來藏。
要心無依，契於本空，方見不空，具性功德，故云出生智性故。
眼等六用，息妄顯出，發大智用，故云出生智慧光明神通無盡。
此轉依極證，故云得無盡三昧。
此已授法界，乃謙推云：我唯知此無依處道場解脫而已，
如諸菩薩一切無著行功德，我何能知？
指後友云：南方有城，名為沃田，彼有長者，
名堅固解脫，汝可往問，當為汝說。
時善財童子戀慕瞻仰，辭退南行。
orig::  ^265c34

到於彼城，詣長者所，禮足圍繞，合掌恭敬，
於一面立，白言：聖者！
我已先發阿耨多羅三藐三菩提心，而未知菩薩云何學菩薩行？
云何修菩薩道？我聞聖者善能誘誨，願為我說！
長者答言：善男子！
我得菩薩解脫，名：無著念清淨莊嚴。
我自得是解脫已來，於十方佛所，勤求正法，無有休息。
善男子！我唯知此無著念淨莊嚴解脫。
如諸菩薩摩訶薩，獲無所畏大師子吼，
安住廣大福智之聚；而我云何能知、能說彼功德行？
善男子！即此城中，有一長者，名為：妙月；
其長者宅，常有光明。
汝詣彼問：菩薩云何學菩薩行、修菩薩道？
時，善財童子禮堅固足，繞無數帀，辭退而行。
commentary::  ^266a22

第五、堅固長者，為幻智無著善友沃田。
南天竺近，水沃潤故；顯無念空，水能滋長故。
長者名堅固者，無著清淨，惑不能動，即解脫故。
善財見已致敬，陳已發心，諮問法要。
長者答言：我得菩薩解脫，名無著念清淨莊嚴。
無著約境，離所知故；無念約心，心體離念，
故無煩惱；二障永盡，故曰清淨；淨則能嚴法身。
我得是解脫已來，於十方佛所，勤求正法，
無有休息，我唯知此解脫而已。
如諸菩薩能師子吼，安住廣大福聚，我何能知？
即此城中有長者，名為妙月，汝可往問，當為汝說。
善財敬禮，辭退而行。
orig::  ^266a44

向妙月所，禮足圍繞，合掌恭敬，於一面立，
白言：聖者！我已先發阿耨多羅三藐三菩提心，而未知菩薩云何學菩薩行？
云何修菩薩道？我聞聖者善能誘誨，願為我說！
妙月答言：善男子！
我得菩薩解脫，名：淨智光明。
善男子！我唯知此智光解脫；如諸菩薩摩訶薩證得無量解脫法門，
而我云何能知、能說彼功德行？
善男子！於此南方，有城名：出生；彼有長者，
名：無勝軍。汝詣彼問：菩薩云何學菩薩行、修菩薩道？
是時，善財禮妙月足，繞無數帀，戀仰辭去。
commentary::  ^266b16

第六妙月長者，為幻智智光善友。
真智廓妄，名為淨智。
後智照法，名為智光。
能淨能光，若秋空片月，故名妙月。
善財見已，陳已發心，請問法要。
妙月答言：我得菩薩解脫，名淨智光。
我唯得此解脫而已。
如諸菩薩得無量解脫，我何能知。
於此南方有城，名出生。
彼有長者，名無勝軍。
汝可往問。善財禮妙月足，戀仰辭去。
orig::  ^266b34

漸向彼城，至長者所，禮足圍繞，合掌恭敬，
於一面立，白言：聖者！
我已先發阿耨多羅三藐三菩提心，而未知菩薩云何學菩薩行？
云何修菩薩道？我聞聖者善能誘誨，願為我說！
長者答言：善男子！
我得菩薩解脫，名：無盡相；我以證此菩薩解脫，
見無量佛，得無盡藏。
善男子！我唯知此無盡相解脫；如諸菩薩摩訶薩得無限智、
無礙辯才，而我云何能知、能說彼功德行？
善男子！於此城南，有一聚落，名之為：法；
彼聚落中，有婆羅門，名：最寂靜。
汝詣彼問：菩薩云何學菩薩行、修菩薩道？
時，善財童子禮無勝軍足，繞無數帀，戀仰辭去。
commentary::  ^266b48

第七、無勝軍長者，為幻智無盡相善友。
善財見已，陳已發心，敬問法要。
長者答言：我得菩薩解脫，名無盡。
此正示法門。法門之名，即所成德無窮盡故。
我以證此解脫，見無量佛，得無盡藏。
此以用釋，名得無盡藏。
謂聞諸妙法，若佛若法，皆無有盡。
既見佛得法無盡，故無能勝。
眾德所聚，從喻如軍，亦能普勝諸魔軍故。
皆從體出，故城名出生。
已示法門業用，乃謙推云：我唯知此解脫而已。
如諸菩薩無礙辯才，我何能說？
於此城南，有一聚落，彼有婆羅門，名最寂靜。
汝可往問，當為汝說。
善財敬禮，戀仰辭去。
orig::  ^266c20

漸次南行，詣彼聚落，見最寂靜，禮足圍繞，
合掌恭敬，於一面立，白言：聖者！
我已先發阿耨多羅三藐三菩提心，而未知菩薩云何學菩薩行？
云何修菩薩道？我聞聖者善能誘誨，願為我說！
婆羅門答言：善男子！
我得菩薩解脫，名：誠願語。
過去、現在、未來菩薩以是語故，乃至於阿耨多羅三藐三菩提無有退轉、
無已退、無現退、無當退。
善男子！我以住於誠願語故，隨意所作，莫不成滿。
善男子！我唯知此誠語解脫。
如諸菩薩摩訶薩與誠願語，行止無違，
言必以誠，未曾虗妄，無量功德因之出生；
而我云何能知、能說？
善男子！於此南方有城，名：妙意華門；彼有童子，
名曰：德生；復有童女，名為：有德。
汝詣彼問：菩薩云何學菩薩行、修菩薩道？
時，善財童子於法尊重，禮婆羅門足，繞無數帀，戀仰辭去。
commentary::  ^266c42

第八、最寂靜婆羅門，為幻智誠願語。
善友善財見最寂靜，陳已發心，諮問法要。
婆羅門答言：我得菩薩解脫，名誠願語。
此正示法門。然標願語者：一、謂始終無妄故，
是從初發心立弘誓言，必如言行，不乖先語故；
二、隨行不虗故，然此位善友，當等覺後心，而獨證誠願語解脫者。
誠者，無妄也。以最初發心，一念願至成佛，
決定到此不虗，此願無妄也。
以願成佛，一語既出，決定踐言而行，直至成佛不退，
亦不中道而止，亦不得少為足，此語無妄。
由願語無妄故，歷多劫直至究竟，故此位獨標得此解脫。
故四重戒，以不妄語與殺、盜、婬等，豈淺淺哉！
以虗妄言息，故云寂靜。
寂靜即為淨行，故以婆羅門寄之。
故示其用云：過去、現在、未來，以是語故，
乃至得無上菩提，無有退轉。
以住誠願語故，隨意所作，莫不成滿，是為大用。
乃謙推云：我唯得誠願語解脫而已。
如諸菩薩言：必以誠出生無量功德，我何能知？
於此南方有城，名妙意華門；彼有童子，
名曰德生；復有童女，名為有德。
汝可往問，當為汝說。
善財作禮，戀仰辭去。
大方廣佛華嚴經綱要卷第七十六
 ^267a22
