禪宗正脉卷第四
other:: 
# 青原
青原
other:: 
## 二世

other:: 
### 天皇道悟禪師
天皇道悟禪師
首謁徑山國一。受心法。
服勤五載。後參馬祖。
重印前解。法無異說。
依止二夏。乃謁石頭而致問曰。
離却定慧。以何法示人。
頭曰。我這裏無奴婢。
離箇甚麼。曰如何明得。
頭曰。汝還撮得虗空麼。
曰恁麼則不從今日去也。
頭曰。未審汝早晚從那邊來。
曰道悟不是那邊人。
頭曰。我早知汝來處也。
曰師何以贓誣於人。
頭曰汝身現在。曰雖然如是。
畢竟如何示於後人。
頭曰。汝道誰是後人。
師從此頓悟。罄殫前二哲匠言下有所得心。 ^429b11

○僧問。如何是玄妙之說。
師曰。莫道我解佛法好。
曰爭奈學人疑滯何。
師曰。何不問老僧。
曰即今問了也。師曰。
去。不是汝存泊處。
other:: 
## 三世

other:: 
### 龍潭崇信禪師
龍潭崇信禪師 ^429b27

【頌】其家賣餅。師少而英異。
初悟和尚。為靈鑒潛請居天皇寺。
人莫之測。師家于寺巷。
常日以十餅饋之。
天皇受之。每食畢。
常留一餅曰。吾惠汝以廕子孫。
師一日自念曰。餅是我持去。
何以返遺我邪。其別有旨乎。
遂造而問焉。皇曰。
是汝持來。復汝何咎。
師聞之頗曉玄旨。
因投出家。 ^429b33

【頌】皇曰。汝昔崇福善。
今信吾言。可名崇信。
由是服勤左右。一日問曰。
某自到來。不蒙指示心要。
皇曰。自汝到來。吾未甞不指汝心要。
師曰。何處指示。皇曰。
汝擎茶來吾為汝接。
汝行食來吾為汝受。
汝和南時吾便低首。
何處不指示心要。
師低頭良久。皇曰。
見則直下便見。擬思即差。
師當下開解。復問如何保任。
皇曰。任性逍遙隨緣放曠。
但盡凡心。別無聖解。
other:: 
## 四世

other:: 
### 德山宣鑒禪師
德山宣鑒禪師 ^429b43

【頌】簡州周氏子。在蜀常講金剛般若。
時謂之周金剛。因擔青龍#CB00562;鈔出蜀。
至澧陽路上。見一婆子賣餅。
遂息肩買餅點心。
婆乃指擔問云。金剛經三心。
未審上座點那箇心。
師無語。遂往龍潭。
至法堂曰。久嚮龍潭。
及乎到來。潭又不見。
龍又不現。潭引身曰。
子親到龍潭。師無語。
遂棲止焉。 ^429c14

【頌】師一夕侍立次。
潭曰。更深。何不下去。
師珍重便出。却回曰。
外面黑。潭點紙燭度與師。
師擬接。潭復吹滅。
師於此大悟。便禮拜。
潭曰。子見箇甚麼。
師曰。從今向去。更不疑天下老和尚舌頭也。
至來日。龍潭陞座謂眾曰。
可中有箇漢。牙如劒樹。
口似血盆。一棒打不回頭。
他時向孤峰頂上。
立吾道去在。師將#CB00562;鈔。
堆法堂前。舉火炬曰。
窮諸玄辯。若一毫置於太虗。
竭世樞機。似一滴投于巨壑。
遂焚之。 ^429c24

【評】【頌】禮謝龍潭。直抵溈山。
挾複子上法堂。從西過東。
從東過西。顧視方丈曰。
有麼有麼。山坐次殊不顧盻。
師曰無無。便出。至門首乃曰。
雖然如此。也不得草草。
遂具威儀。再入相見。
纔跨門。提起坐具曰。
和尚。山擬取拂子。
師便喝。拂袖而出。
溈山至晚問首座。
今日新到在否。座曰。
當時背却法堂。著草鞋出去也。
山曰。此子已後。向孤峰頂上。
盤結草庵。呵佛罵祖去在。 ^429c40

○上堂。若也於己無事。
則勿妄求。妄求而得。
亦非得也。汝但無事於心。
無心於事。則虗而靈。
空而妙。若毛端許言之本末者。
皆為自欺。何故。毫釐繫念。
三途業因。瞥爾情生。
萬劫覊鎻。聖名凡號。
盡是虗聲。殊相劣形。
皆為幻色。汝欲求之。
得無累乎。及其厭之。
又成大患。終而無益。 ^430a6

【頌】小參示眾曰。今夜不答話。
問話者三十棒。時有僧出禮拜。
師便打。僧曰。某甲話也未問。
和尚因甚麼打某甲。
師曰。汝是甚麼處人。
曰新羅人。師曰。未跨船舷。
好與三十棒。 ^430a16

○上堂。問即有過。
不問猶乖。有僧出禮拜。
師便打。僧曰。某甲始禮拜。
為甚麼便打。師曰。
待汝開口。堪作甚麼。 ^430a24

○雪峰問。南泉斬猫兒意旨如何。
師乃打趂。却喚曰會麼。
峰曰不會。師曰。我恁麼老婆心。
也不會。 ^430a28

【頌】示眾曰。道得也三十棒。
道不得也三十棒。
臨濟聞得。謂洛浦曰。
汝去問他。道得為甚麼也三十棒。
待伊打汝。接住棒送一送。
看伊作麼生。浦如教而問。
師便打。浦接住送一送。
師便歸方丈。浦回舉似臨濟。
濟曰。我從來疑著這漢。
雖然如是。你還識德山麼。
浦擬議。濟便打。
other:: 
### 泐潭寶峰和尚
泐潭寶峰和尚 ^430a32

問僧。古人有一路。
接後進初心。汝還知否。
曰請師指出古人一路。
師曰。甚麼則闍黎知了也。
曰頭上更安頭。師曰。
寶峰不合問仁者。
曰問又何妨。師曰。
這裏不曾有人亂說道理。
出去。
other:: 
## 五世

other:: 
### 巖頭全奯禪師
巖頭全奯禪師 ^430a44

【頌】一日參德山。方跨門。
便問是凡是聖。山便喝。
師禮拜。有人舉似洞山。
山曰。若不是奯公。
大難承當。師曰。洞山老人。
不識好惡。錯下名言。
我當時一手擡一手搦。 ^430b4

【頌】雪峰在德山作飯頭。
一日飯遲。德山擎鉢下法堂。
峰曬飯巾次。見德山。
乃曰。鐘未鳴皷未響。
拓鉢向甚麼處去。
德山便歸方丈。峰舉似師。
師曰。大小德山。未會末後句在。
山聞。令侍者喚師去問。
汝不肯老僧那。師密啟其意。
山乃休。明日陞堂。
果與尋常不同。師至僧堂前拊掌大笑曰。
且喜堂頭老漢。會末後句。
他後天下人不奈伊何。
雖然也祇得三年活〔山果三年後示滅〕。 ^430b10

【頌】師住鄂州巖頭。
值沙汰。於湖邊作渡子。
兩岸各挂一板。有人過渡。
打板一下。師曰阿誰。
或曰。要過那邊去。
師乃舞棹迎之一日因一婆抱一孩兒來。
乃曰。呈橈舞棹即不問。
且道婆子手中兒甚處得來。
師便打。婆曰。婆生七子。
六箇不遇知音。祇這一箇也不消得。
便拋向水中。 ^430b24

○上堂。吾甞究涅槃經七八年。
覩三兩段義。似衲僧說話。
又曰。休休。時有一僧出禮拜。
請師舉。師曰。吾教意如[fg_../figures/X/X85p0430_01.gif]字三點。
第一向東方下一點。
點開諸菩薩眼。第二向西方下一點。
點諸菩薩命根。第三向上方下一點。
點諸菩薩頂。此是第一段義。
又曰。吾教意如摩醯首羅。
擘開面門。竪亞一隻眼。
此是第二段義。 ^430b34

【頌】又曰。吾教意猶如塗毒皷。
擊一聲。遠近聞者皆喪。
此是第三段義。時小嚴上座問。
如何是塗毒皷。師以兩手按膝。
亞身曰。韓信臨朝底嚴無語。 ^430b46

【頌】問僧甚處來。曰西京來。
師曰。黃巢過後。還收得劒麼。
曰收得。師引頸近前曰。
#CB01403;。
曰師頭落也。師呵呵大笑。
僧後到雪峰。峰問甚處來。
曰巖頭來。峰曰。巖頭有何言句。
僧舉前話。峰便打三十棒。
趂出。 ^430c4

○僧問。雪峰。聲聞人見性。
如夜見月。菩薩人見性。
如晝見日。未審和尚見性如何。
峰打拄杖三下。僧後舉前話問師。
師與三摑。 ^430c10

【頌】問古帆未挂時如何。
師曰。小魚吞大魚。
又僧如前問。師曰。
後園驢喫草。邇後人或問。
佛。問法。問道。問禪者。
師皆作噓聲〔頌古稍異〕。
other:: 
### 雪峰義存禪師
雪峰義存禪師 ^430c16

【頌】初與巖頭至澧州鰲山鎮。
阻雪。頭每日祇是打睡。
師一向坐禪。一日喚曰。
師兄師兄。且起來。
頭曰。作甚麼。師曰。
今生不著便。共文邃箇漢行脚。
到處被他帶累。今日到此。
又祇管打睡。頭喝曰。
噇眠去。每日牀上坐。
恰似七村裏土地。
他時後日。魔魅人家男女去在。
師自點#CB05577;曰。
我這裏未穩在。不敢自謾。
頭曰。我將謂你。他日向孤峰頂上。
盤結草庵。播揚大教。
猶作這箇語話。師曰。
我實未穩在。頭曰。
你若實如此。據你見處一一通來。
是處與你證明。不是處與你剗却。
師曰。我初到鹽官。
見上堂舉色空義。
得箇入處。頭曰。此去三十年。
切忌舉著。又見洞山過水偈曰。
切忌從他覓。迢迢與我踈。
渠今正是我。我今不是渠。
頭曰。若與麼。自救也未徹在。
師又曰。後問德山。
從上宗乘中事。學人還有分也無。
德山打一棒曰。道甚麼。
我當時如桶底脫相似。
頭喝曰。你不聞道從門入者。
不是家珍。師曰。他後如何即是。
頭曰。他後若欲播揚大教。
一一從自己 #CB05577;襟流出將來。
與我蓋天蓋地去。
師於言下大悟。便作禮起。
連聲呌曰。師兄。今日始是鰲山成道。 ^430c22

【頌】師在洞山作飯頭。
淘米次。山問。淘沙去米。
淘米去沙。師曰。沙米一時去。
山曰。大眾喫箇甚麼。
師遂覆却米盆。山曰。
據子因緣。合在德山。 ^431a10

【頌】僧問。寂然無依時如何。
師曰。猶是病。曰轉後如何。
師曰。船子下揚州。 ^431a14

○栖典座問。古人有言。
知有佛向上事。方有語話分。
如何是語話。師把住曰。
道道。栖無對。師遂蹋倒。
栖當下汗流。 ^431a18

【頌】問僧甚處來。曰近離浙中。
師曰。船來。陸來曰二途俱不涉。
師曰。爭得到這裏。
曰有甚麼隔礙。師便打。 ^431a22

○問僧甚處去。曰禮拜徑山和尚去。
師曰。徑山若問汝。
此間佛法如何。汝作麼生祇對。
曰待問即道。師便打。
後舉問鏡清。這僧過在甚麼處。
清曰。問得徑山徹困。
師曰。徑山在浙中。
因甚麼問得徹困清曰。
不見道。遠問近對。
師曰。如是如是。 ^431a26

【頌】師行脚時。參烏石觀品尚。
纔敲門。石問誰。師曰鳳凰兒。
石曰。來作麼。師曰。
來#CB01493;老觀。
石便開門搊住曰。
道道。師擬議。石拓開。
閉却門。師住後示眾曰。
我當時若入得老觀門。
你這一隊噇酒糟漢。
向甚麼處摸索。 ^431a34

○問僧甚處來。曰溈山來。
師曰。溈山有何言句。
曰某甲曾問。如何是祖師西來意。
溈山據坐。師曰。汝肯他否。
曰某甲不肯他。師曰。
溈山古佛。汝速去懺悔。 ^431a42

○問僧甚麼處。去曰識得即知去處。
師曰。汝是了事人。
亂走作麼。曰和尚莫塗汙人好。
師曰。我即不塗污你古人吹布毛。
作麼生。與我說來看。
曰殘羹餿飯已有人喫了。
師休去。 ^431a48

【評】【頌】上堂。南山有一條鼈鼻蛇。
汝等諸人。切須好看。
長慶出曰。今日堂中。
大有人喪身失命。
雲門以拄杖攛向師前。
作怕勢。有僧舉似玄沙。
沙曰。須是稜兄始得。
然雖如是。我即不然。
曰和尚作麼生。沙曰。
用南山作麼。 ^431b8

【評】【頌】一日有兩僧來。
師以手拓菴門。放身出曰。
是甚麼。僧亦曰。是甚麼。
師低頭歸菴。僧辭去。
師問甚麼處去。曰湖南。
師曰。我有箇同行。
住巖頭。附汝一書去。
書曰。某。書上師兄某。
一自鰲山成道後迄至于今飽不飢。
同參某。書上。僧到巖頭。
問甚麼處來。曰雪峰來。
有書達和尚。頭接了。
乃問僧別有何言句。
僧遂舉前話。頭曰。
他道甚麼。曰他無語低頭歸菴。
頭曰。噫。我當初悔不向伊道末後句。
若向伊道。天下人不奈雪老何。
僧至夏末請益前話。
頭曰。何不早問。曰未敢容易。
頭曰。雪峰雖與我同條生。
不與我同條死。要識末後句。
祇這是。 ^431b16

【評】【頌】上堂。盡大地撮來如粟米粒大。
拋向面前。漆桶不會。
打皷普請看。 ^431b36

【評】【頌】三聖問透網金鱗。
以何為食。師曰。待汝出網來。
向汝道。聖曰。一千五百人善知識話頭也不識。
師曰。老僧住持事繁。 ^431b40

【頌】上堂。盡大地是箇解脫門。
把手拽伊不肯入。
時一僧出曰。和尚怪某甲不得。
又一僧曰。用入作甚麼。
師便打。 ^431b46

【頌】一日陞座。眾集定。
師輥出木毬。玄沙遂捉來安舊處。 ^431c2

【頌】一日在僧堂內燒火。
閉却前後門。乃呌曰。
救火救火。玄沙將一片柴從窓櫺中拋入。
師便開門。 ^431c4

【頌】僧問。古#CB00589;寒泉時如何。
師曰。瞪目不見底。
曰飲者如何。師曰。
不從口入。僧舉似趙州。
州曰。不從口入。不可從鼻孔裏入。
僧却問古#CB00589;寒泉時如何。
州曰苦。曰飲者如何。
州曰死。師聞得。乃曰趙州古佛。
遙望作禮。自此不答話。 ^431c8

【頌】師因閩王封柑橘各一顆。
遣使送至。柬問。既是一般顏色。
為甚名字不同。師遂依舊封回。
王復馳問玄沙。沙將一張紙蓋却。 ^431c16

○僧問。拈搥竪拂。
不當宗乘。未審和尚如何。
師竪起拂子。僧乃抱頭出去師不顧〔法眼代云。
大眾看此一員戰將〕。 ^431c20

【頌】上堂。舉拂子曰。
這箇為中下。僧問。
上上人來時如何。
師舉拂子。僧曰。這箇為中下。
師便打。 ^431c24

○問國師三喚侍者。
意如何。師乃起入方丈。 ^431c28

○上堂。我若東道西道。
汝則尋言逐句。我若羚羊挂角。
汝向甚麼處捫摸。 ^431c30

【頌】示眾云。此事不從脣吻得。
不從黃卷上得。不從諸方老宿得。
合從甚麼處得。也須子細【增收】。 ^431c32

師之法席。常不減千五百眾。
other:: 
### 瑞龍恭禪師
瑞龍恭禪師 ^431c36

謁德山。山問會麼曰。
作麼。山曰。請相見。
曰識麼。山大笑。遂許入室。
other:: 
### 高亭簡禪師
高亭簡禪師 ^431c38

【頌】參德山。隔江纔見。
便云不審。山乃搖扇招之。
師忽開悟。乃橫趨而去。
更不回顧。
other:: 
## 六世

other:: 
### 瑞巖師彥禪師
瑞巖師彥禪師 ^431c42

初禮巖頭。問曰。如何是本常理。
頭曰。動也。曰動時如何。
頭曰。不是本常理。
師良久。頭曰。肯即未脫根塵。
不肯永沉生死。師遂領悟。
便禮拜。頭每與語。
微醻無忒。 ^431c46

○後謁夾山。山問甚處來。
曰臥龍來。山曰。來時龍還起也未。
師乃顧視之。山曰。
炙瘡瘢上。更著艾燋。
曰和尚又苦如此作甚麼。
山休去。 ^432a4

【頌】師尋居丹丘瑞巖。
坐磐石。終日如愚。
每自喚主人公。復應諾。
乃曰。惺惺著。他後莫受人謾。
other:: 
### 羅山道閑禪師
羅山道閑禪師 ^432a8

【頌】閩帥飲其法味。
請居羅山。號法寶禪師。
開堂陞座。方斂衣。
便曰。珍重。時眾不散。
良久。師又曰。未識底近前來。
僧出禮拜。師抗聲曰。
也大苦哉。僧擬伸問。
師乃喝出。 ^432a18

【頌】師在禾山。送同行矩長老出門次。
把拄杖向面前一攛矩無對。
師曰。石牛攔古路。
一馬生雙駒。〔後僧舉似疎山山云。
石牛欄古路。一馬生三寅〕。 ^432a24

【頌】無軫上座問。祇如巖頭道洞山好佛。
祇是無光。未審洞山有何虧闕便道無光。
師召軫。軫應諾。師曰。
灼然好箇佛。祇是無光曰。
大師為甚廢撥無軫話。
師曰。甚麼處是陳老師撥你話處。
快道快道。軫無語。
師打三十棒。趂出。
軫舉似招慶。慶一夏罵詈。
至夏末。自來問師乃分明舉似。
慶便作禮懺悔曰。
洎錯怪大師。 ^432a28

○僧問。如何是百草頭上盡是祖師意。
師曰。刺破汝眼。 ^432a40

○臨遷化上堂。集眾良久。
展左手。主事罔測。
乃令東邊師僧退後。
又展右手。又令西邊師僧退後。
廼曰。欲報佛恩。無過流通大教。
歸去也。歸去也。珍重。
other:: 
### 玄沙師備宗一禪師
玄沙師備宗一禪師 ^432a42

布衲芒屨。食纔接氣。
常終日宴坐。眾皆異之。
與雪峰本法門昆季。
而親近若師資。峰以其苦行。
呼為頭陀。一日峰問。
阿那箇是。備頭陀。
師曰。終不敢誑於人。 ^432b2

【頌】異日峰召曰。備頭陀。
何不徧參去。師曰。
達磨不來東土。二祖不往西天。
峰然之。 ^432b8

○師入室咨決。罔替晨昏。
又閱楞嚴。發明心地。
由是應機敏捷。與修多羅冥契。
諸方玄學有所未決。
必從之請益。至與雪峰徵詰。
亦當仁不讓。峰曰。
備頭陀。再來人也。 ^432b10

○上堂。佛道閑曠。
無有程途。無門解脫之門。
無意道人之意。不在三際。
故不可昇沉。建立乖真。
非屬造化。動則起生死之本。
靜則醉昏沉之鄉。
動靜雙泯。即落空亡。
動靜雙收。顢頇佛性。
必須對塵對境。如枯木寒灰。
臨時應用。不失其宜。
鏡照諸像不亂光輝。
鳥飛空中。不雜空色。
所以十方無影像。
三界絕行蹤。不墮往來機。
不住中間意。鐘中無皷響。
皷中無鐘聲。鐘皷不相交。
句句無前後。如壯士屈臂。
不藉他力。師子遊行。
豈求伴侶。九霄絕翳。
何在穿通。一段光明。
未曾昏昧。若到這裏。
體寂寂。常的的。日赫#CB08504;。
無邊表。圓覺空中不動搖。
吞爍乾坤逈然照。
夫佛出世者。元無出入。
名相無體。道本如如。
法爾天真。不同修證。
祇要虗閒。不昧作用。
不涉塵泥。箇中纖毫道不盡。
即為魔王眷屬。句前句後。
是學人難處。所以一句當天。
八萬門永絕生死。
直饒得似秋潭月影。
靜夜鐘聲。隨扣擊以無虧。
觸波瀾而不散。猶是生死岸頭事。
道人行處。如火銷氷。
終不却成氷。箭既離弦。
無返回勢。所以牢籠不肯住。
呼喚不回頭。古聖不安排。
至今無處所。若到這裏。
步步登玄。不屬邪正。
識不能識。智不能知。
動便失宗。覺即迷旨。
二乘膽顫。十地魂驚。
語路處絕。心行處滅。
直得釋迦掩室於摩竭。
淨名杜口於毗耶。
須菩提唱無說而顯道。
釋梵絕聽而雨花。
若與麼現前。更疑何事。
沒棲泊處。離去來今。
限約不得。心思路絕。
不因莊嚴。本來真淨。
動用語咲。隨處明了。
更無欠少。今時人不悟箇中道理。
妄自涉事涉塵。處處染著。
頭頭繫絆。縱悟則塵境紛紜。
名相不實。便擬凝心斂念。
攝事歸空。閉目藏睛。
終有念起。旋旋破除。
細想纔生。即便遏捺。
如此見解。即是落空亡底外道。
魂不散底死人。冥冥漠漠。
無覺無知。塞耳偷鈴。
徒自欺誑。這裏分別。
則不然。也不是隈門傍戶。
句句現前。不得商量。
不涉文墨。本絕塵境。
本無位次。權名箇出家兒。
畢竟無蹤迹。真如凡聖。
地獄人天。祇是療狂子之方。
虗空尚無改變。大道豈有昇沉。
悟則縱橫不離本際。
若到這裏。凡聖也無立處。
若向句中作意。則沒溺殺人。
若向外馳求。又落空界。
如如向上。沒可安排。
恰似#CB08504;爐不藏蚊#CB11981;。
此理本來平坦。何用剗除。
動靜揚眉是真解脫。
道不彊為意度。建立。
乖真。若到這裏。纖毫不受。
指意則差。便是千聖出頭來。
也安一字不得久立珍重。 ^432b18

○上堂。我今問汝諸人。
且承當得箇甚麼事。
在何世界安身立命。
還辨得麼。若辨不得。
恰似揑目生花。見事便差。
知麼如今目前。見有山河大地。
色空明暗。種種諸物。
皆是狂勞花相。喚作顛倒知見。
夫出家人。識心達本源。
故號為沙門。汝今既已剃髮披衣。
為沙門相。即便有自利利他分。
如今看著。盡黑漫漫地。
墨汁相似。自救尚不得。
爭解為得人。仁者。
佛法因緣事大。莫作等閒相似。
聚頭亂說雜話。趂謴過時。
光陰難得。可惜許大丈夫兒。
何不自省察。看是甚麼事。
祇如從上宗乘。是諸佛頂族。
汝既承當不得。所以我方便勸汝。
但從迦葉門接續頓超去。
此一門超凡聖因果。
超毗盧妙莊嚴世界海。
超他釋迦方便門。
直下永劫。不教有一物與汝作眼見。
何不自急急究取。
未必道我且待三生兩生。
久積淨業仁者。宗乘是甚麼事。
不可由汝用工莊嚴便得去不可他心宿命便得去。
會麼。祇如釋迦出頭來作許多變弄。
說十二分教如缾灌水。
大作一場佛事。向此門中用一點不得。
用一毛頭伎倆不得。
知麼。如同夢事。亦如寐語。
沙門不應出頭來。
不同夢事。蓋為識得知麼。
識得。即是大出脫大徹頭人所以超凡越聖。
出生離死。離因離果。
超毗盧。越釋迦。不被凡聖因果所謾。
一切處無人識得汝。
知麼。莫祇長戀生死愛網。
被善惡業拘將去。
無自由分。饒汝鍊得身心同虗空去。
饒汝到精明湛不搖處。
不出識陰。古人喚作如急流水。
流急不覺。妄為恬靜。
恁麼修行。盡出他輪迴際不得。
依前被輪迴去。所以道。
諸行無常。直是三乘功果。
如是可畏。若無道眼。
亦不究竟。何似如今博地凡夫。
不用一毫工夫。便頓超去。
解省心力麼。還願樂麼。
勸汝。我如今立地待汝搆去。
更不教汝加工鍊行。
如今不恁麼。更待何時還肯麼。
便下座。 ^432c44

○上堂。汝諸人如在大海裏坐。
沒頭浸却了。更展手問人乞水喫。
夫學般若菩薩。須具大根器。
有大智慧始得。若有智慧。
即今便出脫得去。
若是根機遲鈍。直須勤苦耐志。
日夜忘疲。無眠失食。
如喪考妣相似。恁麼急切。
盡一生去。更得人荷挾。
尅骨究實。不妨易得。
搆去。且況如今。誰是堪任受學底人。
仁者。莫祇是記言記語。
恰似念陀羅尼相似。
蹋步向前來。口裏哆哆和和地。
被人把住詰問著。
沒去處便嗔道和。
尚不為我答話。恁麼學事大苦。
知麼。有一般坐繩牀和尚。
稱善知識。問著便搖身動手。
點眼吐舌瞪視。更有一般說昭昭靈靈。
靈臺智性。能見能聞。
向五蘊身田裏作主宰。
恁麼為善知識。大賺人。
知麼。我今問汝。汝若認昭昭靈靈。
是汝真實。為甚麼瞌睡時。
又不成昭昭靈靈。
若瞌睡時不是。為甚麼有昭昭時。
汝還會麼。這箇喚作認賊為子。
是生死根本。妄想緣起。
汝欲識根由麼。我向汝道。
昭昭靈靈。祇因前塵色聲香等法。
而有分別。便道此是昭昭靈靈。
若無前塵。汝此昭昭靈靈。
同於龜毛兔角。仁者。
真實在甚麼處。汝今欲得出他五蘊身田主宰。
但識取汝秘密金剛體。
古人向汝道。圓成正徧。
徧周沙界。我今少分為汝智者。
可以譬喻得解。汝還見南閻浮提日麼。
世間人所作興營。
養身活命。種種心行作業。
莫非皆承日光成立。
祇如日體還有許多般心行麼。
還有不周徧處麼。
欲識金剛體。亦須如是看。
祇如今山河大地。
十方國土。色空明暗。
及汝身心。莫非盡承汝圓成威光所現。
直是天人羣生類。
所作業次。受生果報。
有情無情莫非承汝威光。
乃至諸佛成道成果。
接物利生。莫非盡承汝威光。
祇如金剛體。還有凡夫諸佛麼。
有汝心行麼。不可道無。
便得當去也。知麼。
汝既有如是奇特。
當陽出身處。何不發明取。
因何却隨他。向五蘊身田中。
鬼趣裏作活計。直下自謾。
去忽然無常殺鬼到來。
眼目譸張。身見命見。
恁麼時大難支荷。
如生脫龜殻相似。
大苦。仁者莫把瞌睡見解。
便當却去。未解蓋覆得毛頭許。
汝還知麼。三界無安。
猶如火宅。且汝未是得安樂底人。
祇大作羣隊。干他人世。
這邊那邊。飛走野鹿相似。
但求衣食。若恁麼。
爭行他王道。知麼。
國王大臣。不拘執汝。
父母放汝出家。十方施主。
供汝衣食。土地龍神荷護汝。
也須具慚愧知恩始得。
莫孤負人好。長連牀上。
排行著地。銷將去道是安樂。
未在。皆是粥飯將養得汝。
爛冬瓜相似。變將去。
土裏埋將去。業識茫茫。
無本可據。沙門因甚麼到恁麼地。
祇如大地上。蠢蠢者。
我喚作地獄劫住。
如今若不了。明朝後日。
入驢胎馬肚裏。牽犂拽杷。
衘鐵負鞍。碓擣磨磨。
水火裏燒煑去。大不容易受。
大須恐懼好。是汝自累。
知麼。若是了去。直下永劫。
不曾教汝有這箇消息。
若不了此煩惱惡業因緣。
不是一劫兩劫得休。
直與汝金剛齊壽。
知麼。 ^433b8

【頌】師因參次。聞燕子聲。
乃曰。深談實相。善說法要。
便下座。時有僧請益。
曰某甲不會。師曰。
去。誰信汝。 ^434a2

【頌】皷山來。師作一圓相示之山曰。
人人出這箇不得。
師曰。情知汝向驢胎馬腹裏作活計。
山曰。和尚又作麼生。
師曰人人出這箇不得。
山曰。和尚與麼道却得。
某甲為甚麼道不得。
師曰。我得汝不得。 ^434a6

【頌】僧侍立次。師以杖指面前地上白點曰。
還見麼。曰見。如是三問僧亦如是答。
師曰。你也見。我也見。
為甚麼道不會。 ^434a14

【頌】因雪峰指火曰。
三世諸佛。在火燄裏轉大法輪。
師曰。近日王令稍嚴。
峰曰。作麼生師曰不許攙奪行市。
雲門曰。火 #CB08504;為三世諸佛說法。
三世諸佛立地聽。 ^434a18

○僧問。古人拈槌竪拂。
還當宗乘也無。師曰不當。
曰古人意作麼生。
師舉拂子。僧曰。宗乘中事如何。
師曰。待汝悟始得。 ^434a24

【頌】師垂語曰。諸方老宿。
盡道接物利生。祇如三種病人。
汝作麼生接。患盲者。
拈椎竪拂。他又不見。
患聾者。語言三昧。
他又不聞。患瘂者。
教伊說又說不得。
若接不得。佛法無靈驗。
時有僧出曰。三種病人。
還許學人商量否師曰。
許汝作麼生商量。
其僧珍重出。師曰。
不是不是。羅漢曰。
桂琛現有眼耳口。
和尚作麼生接。師曰。
慚愧。便歸方丈。中塔曰。
三種病人。即今在甚麼處。
又一僧曰。非唯謾他。
兼亦自謾。有僧請益雲門。
門曰。汝禮拜著。僧禮拜起。
門以拄杖挃之。僧退後。
門曰。汝不是患盲麼。
復喚近前來。僧近前。
門曰。汝不是患聾麼。
門曰。會麼。曰不會。
門曰。汝不是患瘂麼。
僧於是有省。 ^434a30

【頌】師因僧禮拜。師曰。
因我得禮汝。 ^434b6

【頌】師一日遣僧送書上雪峰。
峰開緘。見白紙三幅問僧會麼。
曰不會。峰曰。不見道。
君子千里同風僧回舉似。
師曰。山頭老漢。蹉過也不知。
曰和尚如何。師曰。
孟春猶寒。也不解道。 ^434b8

【頌】師問鏡清。教中道。
不見一法。為大過患。
且道不見甚麼法。
清指露柱。曰莫是不見這箇法麼。
〔同安顯別云。也知和尚不造次〕師曰。
浙中清水白米從汝喫。
佛法未會在。 ^434b14

【頌】僧問。如何是清淨法身。
師曰。膿滴滴地。 ^434b20

【頌】問如何是親切底事。
師曰。我是謝三郎。 ^434b22

【頌】師與韋監軍喫果子。
韋問。如何是日用而不知。
師拈起果子曰。喫。
韋喫果子了。再問。
師曰。祗這是日用而不知。 ^434b24

【頌】僧問。如何是學人自己。
師。曰用自己作麼。 ^434b28

○師問明真大師。
善財參彌勒。彌勒指歸文殊。
文殊指歸佛處。汝道佛指歸甚麼處。
曰不知。師曰。情知汝不知〔法眼別云。
喚甚麼作佛〕。 ^434b32

○大普玄通到禮覲。
師曰。你在彼住。莫誑惑人家男女。
曰玄通祗是開箇供養門。
晚來朝去。爭敢作恁麼事。
師曰。事難。曰真情是難。
師曰。甚麼處是難處。
曰為伊不肯承當。
師便入方丈拄却門。 ^434b36

【頌】僧問。學人乍入叢林。
乞師指箇入路。師曰。
還聞偃溪水聲麼。
曰聞。師曰。從這裏入。 ^434b44

○問。古人皆以瞬視接人。
未審和尚以何接人。
師曰。我不瞬視接人。
曰學人為甚麼道不得。
師曰。畐塞汝口爭解道得。
other:: 
### 長慶慧稜禪師
長慶慧稜禪師 ^434b48

歷參禪苑。後參靈雲。
問如何是佛法大意。
雲曰。驢事未去。馬事到來。
師如是往來雪峰玄沙二十年間。
坐破七箇蒲團。不明此事。
一日捲簾。忽然大悟。
乃有。 ^434c6

【頌】曰。也大差。也大差捲起簾來見天下。
有人問我解何宗。
拈起拂子劈口打。
峰舉謂玄沙曰。此子徹去也。
沙曰。未可此是意識著述。
更須勘過始得。至晚眾僧上來問訊。
峰謂師曰。備頭陀未肯汝在。
汝實有正悟。對眾舉來。
師又有。 ^434c12

【頌】曰。萬象之中獨露身。
唯人自肯乃方親。
昔時謬向途中覓。
今日看來火裏氷。
峰乃顧沙曰。不可更是意識著述。
師問峰曰。從上諸聖。
傳受一路。請師垂示。
峰良久。師設禮而退。
峰乃微咲。師入方丈參。
峰曰。是甚麼。師曰。
今日天晴。好普請。
自此酬問。未甞爽於玄旨。 ^434c20

【評】【頌】師與保福遊山。
福問古人道。妙峰山頂。
莫祇這箇便是也無。
師曰。是即是。可惜許。 ^434c30

【頌】僧問。如何是正法眼。
師曰。有願不撒沙。
○問。名言妙義。教有所詮。
不涉三科。請師直道。
師曰。珍重。師乃曰。
明明歌詠。汝尚不會。
忽被暗裏來底事。
汝作麼生。僧問如何是暗來底事。
師曰。喫茶去。 ^434c36

【頌】上堂。撞著道伴交肩過。
一生參學事畢。
【頌】上堂。總似今日。
老胡有望。保福曰。
總似今日。老胡絕望。 ^434c44

○上堂。我若純舉唱宗乘。
須閉却法堂門。所以道。
盡法無民。僧問。不怕無民。
請師盡法。師曰。還委落處麼。
other:: 
### 保福展禪師
保福展禪師 ^434c46

【評】【頌】甞以古今方便詢于長慶。
一日慶謂師曰。寧說阿羅漢有三毒。
不可說如來有二種語。
不道如來無語。祇是無二種語。
師曰。作麼生是如來語。
慶曰。聾人爭得聞。
師曰。情知和尚向第二頭道。
慶曰。汝又作麼生。
師曰。喫茶去〔雲居錫云。
甚麼處是長慶向第二頭道處〕。 ^435a4

【頌】雪峰上堂曰。諸上座。
望州亭與汝相見了也。
烏石嶺與汝相見了也。
僧堂前與汝相見了也。
師舉問鵝湖。僧堂前相見即且置。
祇如望州亭。烏石嶺。
甚麼處相見。鵝湖驟步歸方丈。
師低頭入僧堂。 ^435a12

○保福開堂日。刺史王公禮跪三請。
躬自扶掖陞座。師乃曰。
須起箇笑端作麼。
然雖如此。再三不容推免。
諸仁者。還識麼。若識得。
便與古佛齊肩。時有僧出。
方禮拜。師曰。晴乾不肯去。
直待雨淋頭。 ^435a20

【頌】師因僧侍立。問曰。
汝得恁麼麤心。僧曰。
甚麼處是某甲麤心處。
師拈一塊土度與僧。
曰拋向門前著。僧拋了。
却來曰。甚麼處是某甲麤心處。
師曰。我見築著磕著所以道汝麤心。 ^435a28

【頌】師問僧。殿裏底是甚麼。
曰和尚定當看。師曰。
釋迦佛。曰和尚莫謾人好。
師曰。却是汝謾我。
又問飯頭。鑊闊多少。
曰和尚試量看。師以手作量勢。
曰和尚莫謾某甲。
師曰。却是汝謾我。
又問僧。汝作甚麼業來。
得恁麼長大。曰和尚短多少。
師蹲身作短勢。曰和尚莫謾人好。
師曰。却是汝謾我。
又問僧。汝名甚麼。
曰咸澤。師曰。忽遇枯涸時如何。
曰誰是枯涸者。師曰。
我是。曰和尚莫謾人好。
師曰。却是汝謾我〔咸澤本章在後。
依頌古收於此〕。 ^435a34

○僧問。學人近入叢林。
乞師全示入路。師曰。
若教全示。我却禮拜汝。
other:: 
### 皷山神晏興聖國師
皷山神晏興聖國師 ^435b2

【頌】一日參雪峰。峰知其緣熟。
忽起搊住曰。是甚麼。
師釋然了悟。亦忘其了心。
唯舉手搖曳而已。
峰曰。子作道理邪。
師曰。何道理之有。
峰審其懸解。撫而印之。 ^435b6

○閩帥常詢法要。
創皷山禪苑。請舉揚宗旨。
上堂良久曰。南泉在日。
亦有人舉。要且不識南泉。
即今莫有識南泉者麼。
試出來對眾驗看。
時有僧出禮拜。纔起。
師曰。作麼生。僧近前。
曰咨和尚。師曰。不才。
請退。乃曰。經有經師。
論有論師。律有律師。
有函有號有部有帙。
各有人傳持。且佛法是建立教。
禪道乃止啼之說。
他諸聖出興。蓋為人心不等。
巧開方便。遂有多門。
受疾不同。處方還異。
在有破有。居空叱空。
二患既除。中道須遣。
皷山所以道句不當機。
言非展事。承言者喪。
滯句者迷。不唱言前。
寧談句後。直至釋迦掩室。
淨名杜口。大士梁時。
童子當日。一問二問三問。
盡有人了也。諸仁者。
合作麼生。時有僧出禮拜。
師曰。高聲問。曰學人咨和尚。
師喝曰。出去。曰己事未明。
以何為驗師抗聲曰。
似未聞那。其僧再問。
師曰。一點隨流食咸不重。 ^435b12

【頌】上堂。垂語曰。皷山門下。
不得咳嗽時有僧咳嗽一聲。
師曰。作甚麼。曰傷風。
師曰。傷風即得。 ^435b40

【頌】師有偈曰。直下猶難會。
尋言轉更賖若論佛與祖。
特地隔天涯。師舉問僧。
汝作麼生會僧無語。
乃謂侍者曰。某甲不會。
請代一轉語。者曰。
和尚與麼道。猶隔天涯在。
僧舉似師。師喚侍者問。
汝為這僧代語是否。
者曰。是。師便打趂出院。
other:: 
### 龍華靈照禪師
龍華靈照禪師 ^435b44

僧問。向上一路。千聖不傳。
未審甚麼人傳得。
師曰。千聖也疑我。
曰莫便是傳也無。
師曰。晉帝斬嵆康。 ^435c6

○問。古人道。見色便見心。
此即是色阿那箇是心。
師曰。恁麼問。莫欺山僧麼。
other:: 
### 翠巖令參禪師
翠巖令參禪師 ^435c10

【頌】上堂。一夏與兄弟東語西話。
看翠巖眉毛在麼〔長慶云。
生也。雲門云。關。保福云。
作賊人心虗。翠巖芝云。
為眾竭力禍出私門〕。 ^435c14

○僧問。凡有言句。
盡是點汙。如何是向上事。
師曰。凡有言句。盡是點汙。
other:: 
### 鏡清道怤禪師
鏡清道怤禪師 ^435c18

抵閩。謁雪峰。一日師問。
祇如古德。豈不是以心傳心。
峰曰。兼不立文字語句。
師曰。祇如不立文字語句。
師如何傳。峰良久。
師禮謝。峯曰。更問我一轉豈不好。
師曰。就和尚請一轉問頭。
峰曰。祇恁麼。為有別商量。
師曰。和尚恁麼即得。
峰曰。於汝作麼生。
師曰。孤負殺人。 ^435c22

○雪峰謂眾曰。堂堂密密地。
師出問。是甚麼堂堂密密。
師起立曰。道甚麼。
師退步而立。雪峰垂語曰。
此事得恁麼尊貴。
得恁麼綿密。師曰。
道怤自到來數年。
不聞和尚恁麼示誨。
峰曰。我向前雖無。
如今已有。莫有所妨麼。
曰不敢。此是和尚不已而已。
峰曰。致使我如此。
師從此信入。而且隨眾。
時謂之小怤布衲。 ^435c32

○普請次。雪峰舉溈山道。
見色便見心。汝道還有過也無。
師曰。古人為甚麼事。
峰曰。雖然如此。要共汝商量。
師曰。恁麼則不如道怤鉏地去。 ^435c44

○師再參雪峰峰問甚處來。
師曰。嶺外來。峰曰。
甚麼處逢見達磨。
師曰。更在甚麼處。
峰曰。未信汝在。師曰。
和尚莫恁麼粘泥好。
峰便休。 ^435c48

○師後徧歷諸方。
益資權智。因訪先曹山。
山問甚麼處來。師曰。
昨日離明水。山曰。
甚麼時到明水。師曰。
和尚到時到。山曰。
汝道我甚麼時到。
師曰。適來猶記得。
山曰。如是如是。 ^436a6

○師初住越州鏡清。
唱雪峰之旨。學者奔湊。
副使皮光業者。日休之子。
辭學宏贍。屢擊難之。
退謂人曰。怤師之高論。
人莫窺其極也。 ^436a12

○新到參。師拈起拂子。
僧曰。久向鏡清。猶有這箇在。
師曰。鏡清今日失利。 ^436a18

【評】【頌】問學人啐。請師#CB10437;。
師曰。還得活也無。
曰若不活。遭人怪笑。
師曰。也是草裏漢。 ^436a20

【頌】師一日於僧堂。
自擊鐘曰。玄沙道底。
玄沙道底。僧問。玄沙道甚麼。
師乃畫一圓相。僧曰。
若不久參。爭知與麼。
師曰。失錢遭罪。 ^436a24

○師住庵時。有行者至。
徐徐近繩牀。取拂子提起問。
某甲喚這箇作拂子。
庵主喚作甚麼。師曰。
不可更安名立字也。
行者乃擲却拂子。
曰著甚死急。 ^436a28

【頌】師問僧。外面是甚麼聲。
曰蛇齩蝦蟆聲。師曰。
將謂眾生苦。更有苦眾生。 ^436a34

○師問靈雲。行脚事大。
乞師指南。雲曰。浙中米作麼價。
師曰。若不是道怤。
洎作米價會却。 ^436a36

○僧問。如何是清淨法身。
師曰。紅日照青山。
如何是法身向上事。
師曰。風吹雪不寒。 ^436a40

【頌】問學人未達其源。
請師方便。師曰。是甚麼源。
曰其源。師曰。若是其源。
爭受方便。僧禮拜。
退後。侍者問。和尚適來莫是成褫伊麼。
師曰無。曰莫是不成褫伊麼。
師曰無。曰未審意旨如何。
師曰。一點水墨。兩處成龍。 ^436a44

○師看經次。僧問。
和尚看甚麼經。師曰。
我與古人鬬百草。
師却問汝會麼。曰少年也曾恁麼來。
師曰。如今作麼生。
僧舉拳。師曰。我輸汝也。 ^436b4

○上堂。如今事不得已。
向汝道。各自驗看實箇親切。
既恁麼親切。到汝分上。
因何特地生疎祇為拋家日久。
流浪年深。一向緣塵。
致見如此所以喚作背覺合塵。
亦名捨父逃逝。今勸兄弟。
未歇歇去好。未徹徹去好。
大丈夫兒。得恁麼無氣槩。
還惆悵麼。終日茫茫地。
且覓取箇管帶路好。
也無人問我管帶一路。
僧問。如何是管帶一路。
師噓噓曰。要棒喫即道。
曰恁麼則學人罪過也。
師曰。幾被汝打破蔡州。 ^436b8

○問僧近離甚處曰石橋。
師曰。本分事作麼生。
曰近離石橋。師曰。
我豈不知你近離石橋。
本分事作麼生。曰和尚何不領話。
師便打。僧曰。某甲話在。
師曰。你但喫棒。我要這話行。 ^436b24

○僧問。新年頭還有佛法也無。
師曰有。曰如何是新年頭佛法。
師曰。元正啟祚。萬物咸新。
曰謝師答話。師曰。
鏡清今日失利。 ^436b30

【評】【頌】問僧。門外甚麼聲。
曰雨滴聲。師曰。眾生顛倒。
迷己逐物。曰和尚作麼生。
師曰。洎不迷己。曰洎不迷己。
意旨如何。師曰。出身猶可易。
脫體道應難。 ^436b34

【頌】師因僧問。如何是大道之源。
師曰。從這裏流出【增收】。
other:: 
### 報恩懷嶽禪師
報恩懷嶽禪師 ^436b40

僧問。十二時中。如何行履。
師曰。動即死。曰不動時如何。
師曰。猶是守古塚鬼。
other:: 
### 安國瑫禪師
安國瑫禪師 ^436b44

僧問。常居正位底人。
還消得人天供養否。
師曰。消不得。曰為甚麼消不得。
師曰。是甚麼心行。
曰甚麼人消得。師曰。
著衣喫飯底消得。
other:: 
### 睡龍道溥禪師
睡龍道溥禪師 ^436b48

僧問。初心後學。近入叢林。
方便門中。乞師指示。
師敲門枋。僧曰。向上還有事也無。
師曰有。曰如何是向上事。
師再敲門枋。
other:: 
### 長生皎然禪師
長生皎然禪師 ^436c6

僧問。古人有言。無明即佛性。
煩惱不須除。如何是無明即佛性。
師忿然作色舉拳訶曰。
今日打這師僧去也。
曰如何是煩惱不須除。
師以手拏頭曰。這師僧得恁麼發人業。 ^436c12

○問路逢達道人。
不將語默對。未審將甚麼對。
師曰。上紙墨。堪作甚麼。
other:: 
### 鵝湖孚禪師
鵝湖孚禪師 ^436c18

【頌】一日不赴堂。侍者來請赴堂。
師曰。我今日在莊上喫油糍飽。
者曰。和尚不曾出入。
師曰。你但去問取莊主。
者方出門。忽見莊主歸。
謝和尚到莊喫油糍〔攷頌古見南泉。
古德兩章。今攷機緣。
在會元鵝湖處〕。 ^436c22

○僧問。雪峰拋下拄杖意作麼生。
師以香匙拋下地。
僧曰。未審此意如何。
師曰。不是好種出去。
other:: 
### 隆壽紹卿禪師
隆壽紹卿禪師 ^436c28

因侍雪峰山行。見芋葉動。
峰指動葉示之。師曰。
紹卿甚生怕怖。峰曰。
是汝屋裏底。怕怖甚麼。
師於此有省。
other:: 
### 永福從弇禪師
永福從弇禪師 ^436c34

僧問。儒門以五常為極則。
未審宗門以何為極則。
師良久。僧曰。恁麼則學人造次也。
師曰。好與拄杖。 ^436c40

○問。不向問處領。
猶是學人問處。和尚如何。
師曰。喫茶去。
other:: 
### 雲蓋歸本禪師
雲蓋歸本禪師 ^436c44

初謁雪峰。禮拜次。
峰下禪牀跨背而坐。
師於此有省。住後僧問。
如何是西來的的意。
師乃搊住。其僧變色。
師曰。我這裏無這箇。
other:: 
### 洛京南院和尚
洛京南院和尚 ^436c48

有儒者博覧古今。
時呼為張百會。謁師。
師問莫是張百會麼。
曰不敢。師以手於空畫一畫。
曰會麼。曰不會。師曰。
一尚不會。甚麼處得百會來。
other:: 
### 法海行周禪師
法海行周禪師 ^437a6

僧問。如何是道中寶。
師曰。不露光。曰莫便是否。
師曰。是即露也。
other:: 
### 杭州龍井通禪師
杭州龍井通禪師 ^437a12

僧問。如何是龍井龍。
師曰。意氣天然別。
神工畵不成。曰為甚麼畵不成。
師曰。出羣不帶角。
不與類中同。曰還解行雨也無。
師曰。普潤無邊際。
處處皆結粒。曰還有宗門中事也無。
師曰有。曰如何是宗門中事。
師曰。從來無形段。
應物不曾虧。
other:: 
### 杭州龍興宗靖禪師
杭州龍興宗靖禪師 ^437a16

初參雪峰。誓充飯頭。
勞逾十載。甞於眾堂中。
祖一膊釘簾。峰覩而記曰。
汝向後住持。有千僧。
其中無一人衲子也。
師悔過回浙。住六通院。
錢王命居龍興寺。
有眾千餘。唯三學講誦之徒。
果如雪峰所誌。
other:: 
### 南禪契璠禪師
南禪契璠禪師 ^437a26

上堂。若是名言妙句諸方總。
道了也。今日眾中。
還有超第一義者。
致將一問來。若有。
即不孤負於人。僧問。
如何是第一義。師曰。
何不問第一義。曰見問。
師曰。已落第二義也。
other:: 
### 越山師鼐禪師
越山師鼐禪師 ^437a36

初參雪峯而染指。
後因閩王請於清風樓齋。
坐久。舉目忽覩日光。
豁然頓曉而有偈曰。
清風樓上赴官齋。
此日平生眼豁開。
方信普通年遠事。
不從葱嶺帶將來。
歸呈雪峯。峯然之。
師臨終示偈曰。眼光隨色盡耳識逐聲消。
還源無別旨。今日與明朝。
other:: 
### 極樂元儼禪師
極樂元儼禪師 ^437a44

僧問。如何是極樂家風。
師曰。滿目看不盡。 ^437b6

○問萬法本無根。
未審教學人承當甚麼。
師曰。莫寐語。
other:: 
### 潮山延宗禪師
潮山延宗禪師 ^437b8

因資福來謁。師下禪牀相接。
福問和尚住此山得幾年也。
師曰。鈍鳥棲蘆。困魚止濼。
曰恁麼則真道人也。
師曰。且坐喫茶。
other:: 
### 普通普明禪師
普通普明禪師 ^437b12

僧問。如何是佛性。
師曰汝無佛性。曰蠢動含靈。
皆有佛性。學人為何却無。
師曰。為汝向外求。
other:: 
### 太原孚上座
太原孚上座 ^437b18

【頌】初在揚州光孝寺。
講涅槃經。有禪者阻雪。
因往聽講。至三因佛性。
三德法身。廣談法身妙理。
禪者失笑。師講罷。
請禪者喫茶。白曰。
某甲素志狹劣。依文解義。
適蒙見笑。且望見教。
禪者曰。實笑座主不識法身。
師曰。如此解說何處不是。
曰請座主更說一遍。
師曰。法身之理。猶若太虗。
竪窮三際。橫亘十方。
彌綸八極。包括二儀。
隨緣赴感。靡不周徧。
曰不道座主說不是。
祇是說得法身量邊事。
實未識法身在師曰。
既然如是。禪德當為我說。
曰座主還信否。師曰。
焉敢不信。曰若如是。
座主輟講旬日。於室內端然靜慮。
收心攝念。善惡諸緣。
一時放却。師一依所教。
從初夜至五更。聞皷角聲。
忽然契悟。便去扣門。
禪者曰。阿誰。師曰某甲。
禪者咄曰。教汝傳持大教。
代佛說法。夜來為甚麼醉酒臥街師曰。
禪德。自來講經。將生身父母鼻孔搊揑。
從今已去更不敢如是。
禪者曰。且去。來日相見。
師遂罷講徧歷諸方。 ^437b24

○甞遊浙中。登徑山法會一日於大佛殿前。
有僧問。上座曾到五臺否。
師曰。曾到。曰還見文殊麼。
師曰見。曰甚麼處見。
師曰。徑山佛殿前見。
其僧後適閩川。舉似雪峯。
峯曰。何不教伊入嶺來。
師聞乃趣裝而邁。
初至雪峯廨院憩錫。
因分柑子與僧。長慶問甚麼處將來。
師曰。嶺外將來。由遠涉不易。
擔負將來。師曰。柑子柑子。 ^437c6

【頌】次日上山。雪峯聞。
乃集眾。師到法堂上顧視雪峯。
便下看知事。明日却上禮拜。
曰某甲昨日觸忤和尚。
峯曰。知是般事便休。 ^437c18

○峯一日見師。乃指日示之。
師搖手而出。峯曰。
汝不肯我那。師曰。
和尚搖頭。某甲擺尾。
甚麼處是不肯。峰曰。
到處也須諱却。 ^437c24

○一日眾僧晚參。
峰在中庭臥。師曰。
五州管內。祇有這老和尚較些子。
峰便起去。 ^437c28

○峰甞問師。見說臨濟有三句是否師曰是曰作麼生是第一句。
師舉目視之。峰曰。
此猶是第二句。如何是第一句。
師叉手而退。自此雪峰深器之。
室中印解。師資道契。
更不它遊而掌浴焉。 ^437c30

【頌】一日玄沙上問訊雪峰。
峰曰。此間有個老鼠子。
今在浴室裏。沙曰。
待與和尚勘過。言訖。
到浴室遇師打水。
沙曰。相看上座。師曰。
已相見了。沙曰。甚麼劫中曾相見。
師曰。瞌睡作麼。沙却入方丈白雪峰曰。
已勘破了。峰曰。作麼生勘伊。
沙舉前話。峰曰。汝著賊也。 ^437c38

【頌】鼓山問師父母未生時鼻孔在甚麼處。
師曰。老兄先道。山曰。
如今生也。汝道在甚麼處。
師不肯。山却問作麼生。
師曰。將手中扇子來。
山與扇子。再徵前話師搖扇不對。
山罔測。乃敺師一拳。 ^437c48

【頌】皷山赴大王請。
雪峰門送。回至法堂。
乃曰。一隻聖箭。直射九重城裏去也。
師曰。是伊未在。峰曰。
渠是徹底人。師曰。
若不信。待某甲去勘過。
遂趂至中路。便問。
師兄向甚麼處去。
山曰。九重城裏去。
師曰。忽遇三軍圍繞時如何。
山曰。它家自有通霄路。
師曰。恁麼則離宮失殿去也。
山曰。何處不稱尊。
師拂袖便回。峰問如何。
師曰。好隻聖箭。中路折却了也遂舉前話。
峰乃曰。奴。渠語在。
師曰。這老凍膿。猶有鄉情在。 ^438a8

○僧問。如何是觸目菩提。
師踢狗子作聲走僧無對。
師曰。小狗子。不消一踢。
other:: 
### 南嶽惟勁禪師
南嶽惟勁禪師 ^438a22

師雪峰而友玄沙。
深入玄奧。一日問鑑上座。
聞汝註楞嚴是否。
鑑曰。不敢。師曰。二文殊作麼生註。
曰請師鑑。師乃揚袂而去〔甞續寶林傳四卷又著南嶽高僧傳〕。
other:: 
### 白兆志圓禪師
白兆志圓禪師 ^438a28

僧問。諸佛心印。甚麼人傳師曰。
達磨大師。曰達磨爭能傳得。
師曰。汝道甚麼人傳得。 ^438a34

○問如何是直截一路。
師曰。截。 ^438a36

○問如何是佛法大意。
師曰苦。 ^438a38

○問如何是道。師曰。
普。
○問如何是學人自己。
師曰。失。 ^438a40

○問如何是得無山河大地去。
師曰。不起見。 ^438a42

〔會元七卷終〕
other:: 
## 七世

other:: 
### 瑞峰神祿禪師
瑞峰神祿禪師 ^438a44

久為瑞巖侍者。後開山創院。
學侶依附。師有偈曰。
蕭然獨處意沉吟。
誰信無言發妙音。
終日法堂唯靜坐。
更無人問本來心有僧朋彥問曰。
如何是本來心。師召朋彥。
彥應諾師曰。與老僧點茶來。
彥於是信入。
other:: 
### 黃龍誨機禪師
黃龍誨機禪師 ^438a46

初參巖頭。問如何是祖師西來意。
頭曰。你還解救糍麼。
師曰。解。頭曰。且救糍去後到玄泉。
問如何是祖師西來意。
泉拈起一莖皂角曰。
會麼。師曰。不會。泉放下皂角。
作洗衣勢。師便禮拜。
曰信知佛法無別。
泉曰。你見甚麼道理。
師曰。某甲曾問巖頭。
頭曰。你還解救糍麼。
救糍也祇是解粘。
和尚提起皂角。亦是解粘。
所以道無別。泉呵呵大笑。
師遂有省。 ^438b8

【頌】僧問。風恬浪靜時如何。
師曰。百尺竿頭五兩垂。
other:: 
### 明招德謙禪師
明招德謙禪師 ^438b20

受羅山印記。靡滯於一隅。
激揚玄旨。諸老宿皆畏其敏捷。
後學鮮敢當其鋒者。 ^438b24

○師在婺州智者寺。
居第一座。尋常不受淨水主事嗔曰。
上座不識觸淨。為甚麼不受淨水。
師跳下牀。提起淨缾曰。
這箇是觸是淨。事無語。
師乃撲破。自爾道聲遐播。
眾請居明招山。 ^438b26

○上堂。全鋒敵勝。
罕遇知音。同死同生。
萬中無一。尋言逐句。
其數河沙。舉古舉今。
滅胡種族。向上一路。
啐#CB10437;猶乖。
儒士相逢。握鞭回首。
沙門所見誠實苦哉。
拋却真金。隨隊撮土。
報諸稚子。莫謾波波解得它玄。
猶兼瓦礫。不如一擲。
騰空太虗祇這靈鋒。
阿誰敢近。任君來箭。
方稱丈夫。擲欲吞聲不消一攫。 ^438b34

○師長到坦長老處。
坦曰。夫參學。一人所在亦須到。
半人所在亦須到。
師便問一人所在即不問。
作麼生是半人所在。
坦無對。後令小師問師。
師曰。汝欲識半人所在麼。
也祇是弄泥團漢。 ^438b46

【頌】一日天寒上堂。
眾纔集。師曰。風頭稍硬不是汝安身立命處。
且歸暖室商量。便歸方丈大眾隨至立定。
師又曰。纔到暖室。
便見瞌睡。以拄杖一時趂下。
other:: 
### 大寧微禪師
大寧微禪師 ^438c4

上堂。還有騰空底麼。
出來。眾無出者。師說偈曰。
騰空正是時。應須眨上眉。
從茲出倫去。莫待白頭兒。
other:: 
### 天竺義澄禪師
天竺義澄禪師 ^438c12

在羅山數載。後因山示疾。
師問百年後。忽有人問和尚。
以何指示。山乃放身便倒。
師從此契悟。
other:: 
### 羅山義因禪師
羅山義因禪師 ^438c18

僧問承古有言。自從認得曹谿路。
了知生死不相關。
曹谿路即不問。如何是羅山路。
師展兩手。僧曰。恁麼則一路得通。
諸路亦然。師曰。甚麼諸路。
僧近前叉手。師曰。
靈鶴烟霄外。鈍鳥不離窠。 ^438c24

○問教中道。順法身。
萬象俱寂。隨智用。
萬象齊生。如何是萬象俱寂。
師曰。有甚麼。曰如何是萬象齊生。
師曰。繩牀椅子。
other:: 
### 羅漢桂琛禪師
羅漢桂琛禪師 ^438c30

一日為眾宣戒本。
布薩已乃曰。持戒但律身而已。
非真解脫也。依文作解。
豈發聖智乎。於是訪南宗。
初謁雲居雪峰。參訊勤恪。
然猶未有所見。後造玄沙。
一言啟發廓爾無惑。
沙問三界唯心。汝作麼生會。
師指椅子曰。和尚喚這箇作甚麼。
曰椅子。師曰。和尚不會三界唯心。
曰我喚這箇作竹木。
汝喚作甚麼。師曰。
桂琛亦喚作竹木。
曰盡大地覓一個會佛法底人不可得。
師自爾愈加激勵。
沙每因誘廸學者流出諸三昧。
皆命師為助發。師雖處眾韜晦。
然聲譽甚遠。時漳牧王公。
建精舍曰地藏。請師開法。 ^438c38

【頌】因插田次。見僧。
乃問從甚處來。曰南州師曰。
彼中佛法如何。曰商量浩浩地。
師曰。爭如我這裏栽田博飯喫。
曰爭奈三界何。師曰。
喚甚麼作三界。 ^439a8

○問僧甚處來。曰南方來。
師曰。南方知識有何言句示徒。
曰彼中道。金屑雖貴。
眼裏著不得。師曰。
我道須彌在汝眼裏。 ^439a14

○後遷羅漢。大闡玄要。
上堂。宗門玄妙。為當祇恁麼也。
更別有奇特。若別有奇特。
汝且舉將來看。若無去。
不可將兩個字。便當却宗乘也。
何者兩個字。謂宗乘教乘也。
汝纔道著宗乘。便是宗乘。
道著教乘便是教乘。
禪德。佛法宗乘。元來由汝口裏安名立字。
作取說取。便是也。
斯須向這裏說平說實說圓說常。
禪德。汝喚甚麼作平實。
把甚麼作圓常。傍家行脚。
理須甄別。莫相埋沒。
得些子聲色名字。
貯在心頭。道我會解。
善能揀辨。汝且會個甚麼。
揀個甚麼。記持得底是名字。
揀辨得底是聲色。
若不是聲色名字。
汝又作麼生記持揀辨風吹松樹。
也是聲。蝦蟇老鵶呌。
也是聲。何不那裏聽取。
揀擇去。若那裏有個意度模樣。
祇如老師口裏。又有多少意度。
與上座。莫錯。即今聲色摐摐地。
為當相及不相及。
若相及。即汝靈性金剛祕密。
應有壞滅去也。何以如此。
為聲貫破汝耳。色穿破汝眼。
因緣即塞却汝。幻妄走殺汝。
聲色體爾不可容也。
若不相及。又甚麼處得聲色來。
會麼。相及不相及。
試裁辨看。少間又道。
是圓常平實。甚麼人恁麼道。
未是黃夷村裏漢。
解甚麼說。是它古聖乖些子相助顯發。
今時不識好惡。便安圓實。
道我別有宗風玄妙。
釋迦佛無舌頭不如汝些子。
便恁麼點#CB05577;。
若論殺盜婬罪。雖重猶輕尚有歇時。
此個謗般若。瞎却眾生眼。
入阿鼻地獄。吞鐵丸。
莫將為等閒。所以古人道。
過在化主不干汝事。
珍重。 ^439a18

○保福僧到。師問彼中佛法如何。
曰有時示眾道塞却你眼。
教你覰不見。塞却你耳。
教你聽不聞。坐却你意。
教你分別不得。師曰。
吾問你不塞你眼。
見個甚麼。不塞你耳。
聞個甚麼。不坐你意。
作麼生分別。 ^439b18

【頌】翫月次。乃曰。雲動有雨去。
有僧曰。不是雲動。
是風動。師曰。我道雲亦不動風亦不動。
曰和尚適來又道雲動。
師曰。阿誰罪過。 ^439b24

○師見僧。舉拂子曰。
還會麼曰。謝和尚慈悲示學人。
師曰。見我竪拂子。
便道示學人。汝每日見山見水。
可不示汝。又見僧來舉拂子。
其僧讚歎禮拜。師曰。
見我竪拂子便禮拜。
讚歎。那裏掃地竪起掃帚。
為甚麼不讚歎。 ^439b30

【頌】僧問。以字不成。
八字不是。未審是甚麼字。
師曰。汝實不會那。
曰學人實不會。師曰。
看取下頭註脚。
other:: 
### 天龍明真禪師
天龍明真禪師 ^439b38

得法玄沙。復回浙中。
錢武肅王請出世開法。
上堂。若直舉宗風。
獨唱本分事。便同於頑石。
若言絕凡聖。消息。
無大地山河盡十方世界都是一隻眼。
此乃事不獲已。恁麼道。
還會麼。若更不會。
聽取一頌。盲聾瘖瘂是仙陀。
滿眼時人不奈何。
祇向目前須體妙。
身心萬象與森羅。 ^439b44

○僧問蓮花未出水時如何。
師曰。誰人不知。曰出水後如何。
師曰。馨香目擊。
other:: 
### 僊宗契苻禪師
僊宗契苻禪師 ^439c6

僧問。飛岫巖邊華子秀。
仙境臺前事若何。
師曰。無價大寶光中現。
暗客惽惽爭奈何。
曰優曇華拆人皆覩。
向上宗乘意若何。
師曰。闍黎若問宗乘意。
不知靜處薩婆訶。
other:: 
### 白龍道#CB05471;禪師
白龍道#CB05471;禪師 ^439c10

僧問。請師答無賓主話。
師曰。昔年曾記得。
曰即今如何。師曰。
非但耳聾。亦兼眼暗。 ^439c18

○問請和尚生機答話。
師曰。把紙筆來錄將去。
other:: 
### 安國慧球禪師
安國慧球禪師〔亦曰中塔〕 ^439c20

僧問佛法大意。從何方便頓入。
師曰。入是方便。 ^439c24

○問雲自何山起。
風從何#CB00589;生。
師曰。盡力施為。不離中塔。 ^439c26

○上堂。我此間粥飯因緣。
為兄弟舉唱。終是不常。
欲得省要。却是山河大地。
與汝發明。其道既常。
亦能究竟。若從文殊門入者。
一切無為土木瓦礫。
助汝發機。若從觀音門入者。
一切音響蝦蟆蚯蚓。
助汝發機。若從普賢門入者。
不動步而到以此三門。
方便示汝。如將一隻折箸。
攪大海水。令彼魚龍。
知水為命。會麼。若無智眼而審諦之。
任汝百般巧妙。不為究竟。 ^439c28

○僧問學人近入叢林。
不明己事。乞師指示。
師以杖指之曰會麼。
曰不會。師曰。我恁麼為汝。
却成抑屈人。還知麼。
若約當人分上從來底事。
不論初入叢林。及過去諸佛。
不曾乏少。如大地水。
一切魚龍。初生及至老死。
所受用水。悉皆平等。 ^439c42

○問如何是大庾嶺頭事。
師曰。料汝承當不得。
曰重多少。師曰。這般底。
論劫不奈何。
other:: 
### 螺峰冲奧禪師
螺峰冲奧禪師 ^440a2

僧問牛頭未見四祖時如何。
師曰。德重鬼神欽。
曰見後如何。師曰。
通身聖莫測。 ^440a8

○問如何是本來人。
師曰。惆悵松蘿境界危。
other:: 
### 泉州睡龍山和尚
泉州睡龍山和尚 ^440a10

上堂。舉拄杖曰。三十年住山。
得它氣力。時有僧問和尚得它甚麼氣力。
師曰。過谿過嶺。東拄西拄〔招慶云。
我不恁麼道。僧問和尚作麼生道。
慶以杖下地拄行〕。
other:: 
### 大章契如庵主
大章契如庵主 ^440a14

素蘊孤操。志探祖道。
預玄沙之室。頴悟幽旨。
玄沙記曰。子禪已逸格則。
它後要一人侍立也無。
師自此不務聚徒。
不畜童侍。隱于小界山。
刳大杇杉。若小庵。
但容身而已。凡經遊僧至。
隨扣而應。無定開示。
other:: 
### 雲峰光緒禪師
雲峰光緒禪師 ^440a20

上堂。但以眾生日用而不知。
譬如三千大千世界。
日月星辰。江河淮濟。
一切含靈。從一毛孔。
入一毛孔。毛孔不小。
世界不大。其中眾生。
不覺不知。若要易會。
上座日用。亦復不知。
other:: 
### 國清師靜上座
國清師靜上座 ^440a30

始遇玄沙示眾曰。
汝諸人但能一生如喪考妣。
吾保汝究得徹去。
師躡前語問曰。祇如教中道。
不得以所知心。測度如來無上知見。
又作麼生。沙曰。汝道究得徹底。
所知心還測度得及否。
師從此信入。後居天台。
三十餘載不下山。
博綜三學。操行孤立。
禪寂之餘常閱龍藏。
遐邇欽重。時謂大靜上座。 ^440a38

○甞有人問。弟子每當夜坐。
心念紛飛。未明攝伏之方。
願垂示誨。師曰。如或夜間安坐。
心念紛飛。却將紛飛之心。
以究紛飛之處。究之無處。
則紛飛之念何存。
反究究心。則能究之心安在。
又能照之智本空。
所緣之境亦寂。寂而非寂者。
葢無能寂之人也。
照而非照者。葢無所照之境也。
境智俱寂。心慮安然。
外不尋枝。內不住定。
二途俱泯。一性怡然。
此乃還源之要道也。 ^440a48

○師因覩教中幻義。
乃述一偈。問諸學流曰。
若道法皆如幻有。
造諸過惡應無咎。
云何所作業不忘。
而藉佛慈興接誘。 ^440b14

○時有小靜上座答曰。
幻人興幻幻輪圍。
幻業能招幻所持。
不了幻生諸幻苦。
覺知如幻幻無為。
other:: 
### 招慶道匡禪師
招慶道匡禪師 ^440b20

上堂次。大眾擁法座而立。
師曰。這裏無物。諸人苦恁麼相促相拶作麼。
擬心早沒交涉。更上門上戶。
千里萬里。今既上來。
各著精彩。招慶一時拋與諸人。
好麼。乃曰。還接得也無。
眾無對。師曰。勞而無功。
便陞座。復曰。汝諸人得甚麼鈍。
看他古人一兩個。
得恁麼快。纔見便負將去。
也較些子。若有此箇人。
非但四事供養。便以琉璃為地。
白銀為壁。亦未為貴。
帝釋引前。梵王隨後。
攪長河為酥酪。變大地為黃金。
亦未為足。直得如是。
猶更有一級在。還委得麼。
珍重。
other:: 
### 報恩寶資禪師
報恩寶資禪師 ^440b26

僧問。學人初心。請師示箇入路。
師遂側掌示之。曰還會麼。
曰不會。師曰。獨掌不浪鳴。
other:: 
### 報慈光雲禪師
報慈光雲禪師 ^440b44

問僧。近離甚處。曰臥龍師。
曰在彼多少時。曰經冬過夏。
師曰。龍門無宿客。
為甚在彼許多時。
曰師子窟中無異獸。
師曰。汝試作師。子吼看。
曰若作師子吼。即無和尚。
師曰。念汝新到。放汝三十棒。 ^440b48

○閩王問。報慈與神泉。
相去近遠。師曰。若說近遠。
不如親到。師却問。
大王日應千差。是甚麼心。
王曰。甚麼處得心來。
師曰。豈有無心者。
王曰。那邊事作麼生。
師曰。請向那邊問。
王曰。大師謾別人即得。 ^440c6

○僧問。大眾臻湊。
請師舉揚。師曰。更有幾人未聞。
曰恁麼則不假上來也。
師曰。不上來且從。
汝向甚麼處會。曰若有處所。
即孤負和尚去也。
師曰。祇恐不辨精粗。
other:: 
### 開先紹宗禪師
開先紹宗禪師 ^440c14

江南李主。巡幸洪井。
入山瞻謁。請上堂。
令僧問。如何是開先境。
師曰。最好。是一條界破青山色。
曰如何是境中人。
師曰。拾枯柴。煑布水。
國主益加欽重。
other:: 
### 傾心法瑫禪師
傾心法瑫禪師 ^440c22

僧問。如何是不朝天子。
不羨王侯底人。師曰。
每日三條線。長年一衲衣。
曰未審此人還紹宗風也無。
師曰。鵲來頭上語。
雲向眼前飛。
other:: 
### 水陸洪儼禪師
水陸洪儼禪師 ^440c30

上堂。大眾集定。師下座捧香爐巡行大眾前。
曰供養十方諸佛。
便歸方丈。
other:: 
### 廣嚴咸澤禪師
廣嚴咸澤禪師 ^440c36

僧問。不與萬法為侶者。
是甚麼人。師曰。城中青史樓。
雲外高峰塔。 ^440c40

○問如何是佛法大意。
師曰。幽#CB00589;泉清。
高峰月白。
other:: 
### 報慈慧朗禪師
報慈慧朗禪師 ^440c42

上堂。從上諸聖。為一大事因緣故。
出現於世。#CB15325;相告報。
是汝諸人還會麼。
若不會。大不容易。
僧問。如何是一大事。
師曰。莫錯相告報麼。
曰恁麼則學人不疑也。
師曰。爭奈一翳在目。
other:: 
### 石佛靜禪師
石佛靜禪師 ^440c46

上堂。若道素面相呈。
猶添脂粉。縱離添過。
猶有負#CB00985;。
諸人且作麼生體悉。
other:: 
### 觀音清換禪師
觀音清換禪師 ^441a6

上堂。諸禪德。若要論禪說道。
舉唱宗風。祇如當人分上以一毛端上。
有無量諸佛。轉大法輪。
於一塵中。現寶王剎。
佛說眾生說山河大地一時說。
未甞間斷。如毗沙門王。
始終不求外寶。既各有如是家風。
阿誰欠少。不可更就別人處分也。
僧問。如何是法界性。
師曰。汝身中有萬象。
曰如何體得。師曰。
虗谷尋聲。更求本末。
other:: 
### 東禪可隆禪師
東禪可隆禪師 ^441a10

上堂。大好省要。自不仙陀。
若是聽響之流。不如歸堂向火。
珍重。
other:: 
### 僊宗守玭禪師
僊宗守玭禪師 ^441a24

僧問。十二時中常在底人。
還消得人天供養也無。
師曰。消不得。曰為甚麼消不得。
師曰。為汝常在。曰祇如常不在底人。
還消得也無。師曰。
驢年。
other:: 
### 永安懷烈禪師
永安懷烈禪師 ^441a28

上堂。顧視左右曰。
患謇作麼。便歸方丈。 ^441a34

○上堂。良久曰。幸自可憐生。
又被污却也。
other:: 
### 龜山和尚
龜山和尚 ^441a36

【頌】有人舉裴相國啟建法會。
問僧看甚麼經。曰無言童子經。
公曰。有幾卷。曰兩卷公曰。
既是無言。為甚麼却有兩卷。
僧無對。師代曰。若論無言。
非唯兩卷〔頌見斐休〕。
other:: 
### 報慈從環禪師
報慈從環禪師 ^441a38

僧問。承古有言。今人看古教。
未免心中閙。欲免心中閙。
應須看古教。如何是古教。
師曰。如是我聞。曰如何是心中閙。
師曰。那畔#CB15179;兒聲。
other:: 
### 太傅王延彬居士
太傅王延彬居士 ^441a46

【評】到招慶煎茶。朗上座與明招把銚。
忽飜茶銚。公問。茶鑪下是甚麼。
朗曰。捧鑪神。公曰。
既是捧鑪神。為甚麼飜却茶。
朗曰。事官千日。失在一朝。
公拂袖便出。明招曰。
朗上座喫却招慶飯了。
却向外邊打野榸。
朗曰。上座作麼生。
招曰。非人得其便。
other:: 
### 延壽慧輪禪師
延壽慧輪禪師 ^441b4

僧問。如何是一色。
師曰。青黃赤白。曰大好一色。
師曰。將謂無人。也有一箇半箇。
other:: 
### 報慈文欽禪師
報慈文欽禪師 ^441b14

僧問。如何是諸佛境。
師曰。雨來雲霧暗。
晴乾日月明。 ^441b18

○問如何是妙覺明心。
師曰。今冬好晚稻。
出自秋雨成。 ^441b20

○問如何是妙用河沙。
師曰。雲生碧岫。雨降青天。 ^441b22

○問如何是平常心合道。
師曰。喫茶喫飯隨時過。
看水看山實暢情。
other:: 
### 鳳凰山從琛禪師
鳳凰山從琛禪師 ^441b24

僧問。如何是和尚家風。
師曰。門風相似。即無阻矣。
汝不是其人。曰忽遇其人時。
又如何。師曰。不可預搖待痒。 ^441b28

○問學人根思遲回。
方便門中。乞師傍瞥。
師曰傍瞥。曰深領師旨。
安敢言乎。師曰。太多也。
other:: 
### 永隆慧瀛禪師
永隆慧瀛禪師 ^441b32

僧問。無為無事人。
為甚麼却是金鎻難。
師曰。為斷粗纖。貴重難留。
曰為甚麼道無為無事人。
逍遙實快樂。師曰。
為閙亂且要斷送。
other:: 
### 嶽麓山和尚
嶽麓山和尚 ^441b38

僧問。如何是聲色外句。
師曰。猿啼鳥呌。 ^441b44

○問截舌之句。請師舉揚。
師曰。日能熱。月能涼。
other:: 
### 後招慶和尚
後招慶和尚 ^441b46

僧問。如何是和尚家風。
師曰。一缾兼一鉢。
到處是生涯。 ^441b48

○問如何是佛法大意。
師曰。擾擾忩忩。晨鷄暮鐘。
other:: 
### 建山澄禪師
建山澄禪師 ^441c2

僧問。一代時教。接引今時。
未審祖宗。如何示人。
師曰。一代時教。已有人問了也。
曰和尚如何示人。
師曰。惆悵庭前紅莧樹。
年年生葉不生華。
other:: 
### 招慶省僜禪師
招慶省僜禪師 ^441c6

開堂陞座。僧問。同學人全身不會。
請師指示。師曰。還解笑得麼。
乃曰。叢林先達者。
不敢相觸忤。若是初心後學。
未信直須信取。未省直須省取。
不用掠虗。諸人本分去處。
未有一時不顯露。
未有一物解葢覆得。
如人若要知。不用移絲髮地。
不用少許工夫。但向博地凡夫位中。
承當取。豈不省心力。
既能省得。便與諸佛齊肩。
依而行之。緣此事是箇白淨去處。
今日須得白淨身心合他始得。
自然合古合今。脫生離死。
古人云。識心達本。
解無為法。方號沙門。
如今諸官大眾。各須體取好。
莫全推過。師僧分上佛法平等。
上至諸佛。下至一切。
共同此事。既然如此。
誰有誰無。王事之外。
亦須努力。適來說如許多般。
葢不得已而已。莫道從上宗門。
合恁麼語話。祇如從上宗門。
合作麼生。還相悉麼。
若有人相悉。山僧今日雪得去也。
久立大眾。珍重。 ^441c12

○示坐禪方便頌曰。
四威儀內坐為先。
澄濾身心漸坦然。
瞥爾有緣隨濁界。
當須莫續是天年。
修持祇學從功路。
至理寧論在那邊。
一切時中常管帶。
因緣相凑豁通玄。 ^442a4

○示執坐禪者曰。
大道分明絕點塵。
何須長坐始相親。
遇緣儻解無非是。
處憒那能有故新。
散誕肯齊支遁侶。
逍遙曷與慧休隣。
或遊泉石或闤闠。
可謂煙霞物外人。
other:: 
### 天竺子儀禪師
天竺子儀禪師 ^442a10

僧問。丹霞燒木佛。
意旨如何。師曰。寒即圍爐向猛火。
曰還有過也無。師曰。
熱即竹林溪畔坐。
問如何修行。即得與道相應。
師曰。高卷吟中箔。
濃煎睡後茶。
other:: 
### 白雲智作禪師
白雲智作禪師 ^442a18

一日鼓山上堂。召大眾。
眾皆回眸。山披襟示之。
眾罔措。唯師朗悟厥旨。
入室印證。又參次。
山召曰。近前來。師近前。
山曰。南泉喚院主。
意作麼生。師斂手端容。
退身而立。山莞然奇之。 ^442a26

○住後上堂。還有人向宗乘中致得一問來麼。
待山僧向宗乘中答。
時有僧出禮拜。師便歸方丈。 ^442a32

○僧問。如何是枯木裏龍吟。
師曰。火裏蓮生。曰如何是髑髏裏眼睛。
師曰。泥牛入海。
other:: 
### 龍山文義禪師
龍山文義禪師 ^442a36

上堂。若舉宗乘。即院寂境荒。
若留委問。更待箇甚麼。
還有人委悉麼。出來驗看。
若無人委悉。且莫掠虗好。
便下座。
other:: 
### 鼓山智嶽禪師
鼓山智嶽禪師 ^442a42

初遊方至鄂州黃龍。
問久嚮黃龍。及乎到來。
祇見赤斑蛇。龍曰。
汝祇見赤斑蛇。且不識黃龍。
師曰。如何是黃龍。
龍曰。滔滔地。師曰。
忽遇金翅鳥來。又作麼生。
龍曰。性命難存。師曰。
恁麼則被他吞却去也。
龍曰。謝闍黎供養。
師便禮拜。
other:: 
### 報恩清護禪師
報恩清護禪師 ^442a48

開堂日。僧問。諸佛出世。
天花亂墜。和尚出世。
有何祥瑞。師曰。昨日新雷發。
今朝細雨飛。
other:: 
### 瑞巖師進禪師
瑞巖師進禪師 ^442b10

僧問。如何是瑞巖境。
師曰。重重疊嶂南來遠。
北向皇都咫尺間。
曰如何是境中人。
師曰。萬里白雲朝瑞嶽。
微微細雨灑簷前。
曰未審如何親近此人。
師曰。將謂闍黎親入室。
元來猶隔萬重關。
other:: 
### 報國照禪師
報國照禪師 ^442b14

上堂。我若全機。汝向甚麼處摸索。
葢為根器不等。便成不具慚愧。
遠委得麼。如今與諸仁者。
作個入底門路。乃敲繩牀兩下曰。
還見麼。還聞麼。若見便見。
若聞便聞。莫向意識裏卜度。
却成妄想顛倒。無有出期。
珍重。
other:: 
### 龍冊子興禪師
龍冊子興禪師 ^442b22

僧問。正位中還有人成佛否。
師曰。誰是眾生。曰若恁麼則總成佛去也。
師曰。還我正位來。
曰如何是正位。師曰。
汝是眾生。
other:: 
### 佛隩知默禪師
佛隩知默禪師 ^442b32

僧問。如何是佛隩家風。
師曰。送客不離三步內。
邀賓祇在草堂前。 ^442b38

○上堂。山僧如今看見諸上座恁麼行脚。
喫辛喫苦。盤山涉#CB00589;。
終不為觀看州縣。
參尋名山勝跡。莫非為此一大事。
如今且要諸人於本分參問中。
通箇消息來。雲山敢與證明。
非但雲山證明。乃為禪林佛剎。
亦與證明。還有甚麼生。
眾皆散去。便下座。
other:: 
### 南禪遇緣禪師
南禪遇緣禪師 ^442b40

上堂。此箇事可作恁麼生。
時有僧出曰。請師道。
師曰。睦州谿苔。錦城石閣。
other:: 
### 資福智遠禪師
資福智遠禪師 ^442c4

僧問。師唱誰家曲。
宗風嗣阿誰。師曰。
雪嶺峰前月。鏡湖波裏明。 ^442c8

○問諸佛出世。天雨四花。
地搖六動。和尚今日。
有何祥瑞。師曰。一物不生全體露。
目前光彩阿誰知。
other:: 
### 烏巨儀晏禪師
烏巨儀晏禪師 ^442c10

甞入定于叢竹間。
蟻蠧其衣。敗葉沒陛。
子湖訥禪師。未知師所造淺深。
問曰。子所住定葢小乘定耳。
時方啜茶。師呈起橐曰。
是大是小。訥駭然。
other:: 
### 白鹿貴禪師
白鹿貴禪師 ^442c16

僧問。牛頭未見四祖時。
百鳥銜花供養。見後為甚麼不來。
師曰。曙色未分人盡望。
及乎天曉也如常。
other:: 
### 長慶藏用禪師
長慶藏用禪師 ^442c22

上堂。眾集。以扇子拋向地上曰。
愚人謂金是土。智者作麼生。
後生可畏。不可總守愚去也。
還有人道得麼。出來道看。
時有僧出禮拜。退後而立。
師曰。別更作麼生。
曰請和尚明鑑。師曰。
千年桃核。
other:: 
### 瑞峰智端禪師
瑞峰智端禪師 ^442c28

初參安國。見僧問。
如何是萬象之中獨露身。
國舉一指。其僧不薦。
師於是冥契玄旨。
乃入室白曰。適來見那僧問話。
智端有箇省處。國曰。
汝見甚麼道理。師亦舉一指。
曰這箇是甚麼。國然之。
師禮謝。 ^442c36

○住後上堂。舉拂子曰。
曹谿用不盡底。時人喚作頭角生。
山僧拈來拂蚊子。
薦得乾坤陷落。 ^442c44

○有僧夜參。師曰阿誰。
曰某甲。師曰。泉州砂糖。
舶上檳榔。僧良久。
師曰會麼。曰不會。
師曰。你若會。即廓清五蘊。
吞盡十方。 ^442c46

○問如何是西來意。
師曰。木馬走似煙。
石人趂不及。
other:: 
### 僊宗明禪師
僊宗明禪師 ^443a4

上堂。幸有如是門風。
何不烜赫地紹續取去。
若也紹得。不在三界。
若出三界。即壞三界。
若在三界。即礙三界。
不礙不壞。是出三界。
是不出三界。恁麼徹去。
堪為佛法種子。人天有賴。
時有僧問。拏雲不假風雷便。
迅浪如何透得身。
師曰。何得棄本逐末。
other:: 
### 安國祥禪師
安國祥禪師 ^443a8

僧問。應物現形。如水中月。
如何是月。師提起拂子。
僧曰。古人為甚麼道。
水月無形。師曰。見甚麼。
other:: 
### 保福清豁禪師
保福清豁禪師 ^443a18

參睡龍。龍問曰。豁闍黎。
見何尊宿來。還悟也未。
曰清豁甞訪大章。
得箇信處。龍於是上堂集眾。
召曰。豁闍黎出來。
對眾燒香說悟處。
老僧與汝證明。師出眾。
乃拈香曰。香已拈了。
悟即不悟。龍大悅而許之。 ^443a24

○僧問。家貧遭劫時如何。
師曰。不能盡底去。
曰為甚麼不能盡底去。
師曰。賊是家親。曰既是家親。
為甚麼翻成家賊。
師曰。內既無應。外不能為。
曰忽然捉敗時如何。
師曰。內外絕消息。
曰捉敗後功歸何所師曰。
賞亦未曾聞。曰恁麼則勞而無功也。
師曰。功即不無。成而不處。
曰既是成功。為甚麼不處。
師曰。不見道。太平本是將軍致。
不使將軍見太平。 ^443a32

○師忽捨眾欲入山待滅。
乃遺偈曰。世人休說路行難。
鳥道羊腸咫尺間。
珍重苧谿谿畔水。
汝歸滄海我歸山。
即往貴湖卓庵。未幾謂門人曰。
吾滅後。將遺骸施諸蟲蟻。
勿置墳塔。
other:: 
### 大龍山智洪禪師
大龍山智洪禪師 ^443a44

僧問。如何是佛。師曰。
即汝便是。曰如何領會。
師曰。更嫌鉢盂無柄那。 ^443b6

○問如何是微妙。
師曰。風送水聲來枕畔。
月移山影到牀前。 ^443b8

【評】【頌】問色身敗壞。
如何是堅固法身。
師曰。山花開似錦。
#CB00589;水湛如藍。
other:: 
### 白馬山行靄禪師
白馬山行靄禪師 ^443b10

【頌】僧問。如何是清淨法身。
師曰。井底蝦蟆吞却月。 ^443b16

○問如何是白馬正眼。
師曰。面南看北斗。
other:: 
### 興教師普禪師
興教師普禪師 ^443b18

僧問。盈龍宮。溢海藏。
真詮即不問。如何是教外別傳底法。
師曰。眼裏耳裏鼻裏。
曰祇此便是否。師曰。
是甚麼。僧便喝。師亦喝。
other:: 
## 八世

other:: 
### 棗樹和尚
棗樹和尚〔二世〕 ^443b22

問僧。發足甚處。曰閩中。
師曰俊哉。曰謝師指示。
師曰屈哉。僧作禮。
師曰。我與麼道。落在甚麼處。
僧無語。師曰。彼自無瘡。
勿傷之也。
other:: 
### 黃龍智顒禪師
黃龍智顒禪師 ^443b28

僧問。如何是諸佛之本源。
師曰。即此一問是何源。
曰恁麼則諸佛無異去也。
師曰。延平劒已成龍去。
猶有刻舟求底人。
other:: 
### 玄都澄禪師
玄都澄禪師 ^443b34

僧問。喜得趨方丈。
家風事若何。師曰。
西風開曉露。明月正當天。
曰如何拯濟。師曰。
金鷄樓上一下鼓。
other:: 
### 呂巖真人
呂巖真人 ^443b40

字洞賓。初參黃龍。
言下頓契。呂作偈曰。
棄却瓢囊摵碎琴。
如今不戀汞中金。
自從一見黃龍後。
始覺從前錯用心。
龍囑令加護。
other:: 
### 普照瑜禪師
普照瑜禪師 ^443b46

上堂。三十年後。大有人向這裏亡鋒結舌去在。
良久曰。還會麼。灼然。
若不是真師子兒。
爭識得上乘之機。
時有僧問。師子未出窟時如何。
師曰。眾獸徒然。曰出窟後如何。
師曰。孤絕萬里。曰欲出不出時如何。
師曰。當衙者喪。曰向去事如何。
師曰。決在臨鋒。僧禮拜。
師有頌曰。決在臨鋒處。
天然師子機。嚬呻出三界。
非祖莫能知。
other:: 
### 清谿洪進禪師
清谿洪進禪師 ^443c4

在地藏時。居第一座。
一日地藏上堂。二僧出禮拜。
藏曰俱錯。二僧無語。
下堂。請益修山主。
修曰。汝自巍巍堂堂。
却禮拜擬問他人。
豈不是錯。師聞之不肯。
修乃問。未審上座又作麼生。
師曰。汝自迷暗。焉可為人。
修憤然上方丈請益。
藏指廊下曰。典座入庫頭去也。
修乃省過。 ^443c18

【頌】一日師問修山主曰。
明知生是不生之理。
為甚麼為生死之所流。
修曰。筍畢竟成竹去。
如今作篾使還得麼。
師曰。汝向後自悟去在。
修曰。某所見祇如此。
上座意旨又如何。
師指曰。這箇是監院房。
那箇是典座房。修即禮謝。 ^443c28

○師經行次。眾僧隨從。
乃謂眾曰。古人有甚麼言句大家商量。
時有從#CB15138;上座。
出眾擬問次。師曰。
這沒毛驢。#CB15138;煥然省悟。
other:: 
### 清凉休復禪師
清凉休復禪師 ^443c36

甞自謂曰。苟尚能詮。
則為滯筏。將趨凝寂。
復患墮空。既進退莫決。
捨二何之。乃參尋宗匠。
依地藏。經年不契。
直得成病。入涅槃堂。
一夜藏去看。乃問。
復上座安樂麼。師曰。
某甲為和尚因緣背。
藏指燈籠曰。見麼。
師曰見。藏曰。祇這箇也不背。
師於言下有省。 ^443c42

○僧問。古人得箇甚麼。
即便休歇去。師曰。
汝得箇甚麼。印不休歇去。 ^444a4

○問忠座主。講甚麼經。
曰法華經。師曰。若有說法華經處。
我現寶塔。當為證明。
大德講甚麼人證明。
忠無對〔法燈云。謝和尚燈明〕。
other:: 
### 龍濟修禪師
龍濟修禪師 ^444a6

【頌】初與法眼同參地藏。
所得謂已臻極。暨同辭至建陽途中。
談次。眼忽問。古人道萬象之中獨露身。
是撥萬象不撥萬象。
師曰不撥。眼曰。說甚麼撥不撥。
師懵然不知。却回地藏。
藏問。子去未久。何以却來。
師曰。有事未決。豈憚#CB02494;涉山川。
藏曰。汝#CB02494;涉許多山川。
也還不惡。師未諭旨。
乃問。古人道萬象之中獨露身。
意旨如何。藏曰。汝道古人撥萬象不撥萬象。
師曰不撥。藏曰。兩箇也。
師駭然。沉思而却問。
未審古人撥萬象不撥萬象。
藏曰。汝喚甚麼作萬象。
師方省悟。再辭地藏。
覲于法眼。眼語意。
與地藏開示。前後如一。 ^444a12

【頌】上堂。具足凡夫法。
凡夫不知。具足聖人法。
聖人不會。聖人若會。
即是凡夫。凡夫若知。
即是聖人。此兩語。
一理二義。若人辨得。
不妨於佛法中。有箇入處。
若辨不得。莫道不疑好。
珍重。 ^444a32

○問僧甚處來。曰翠巖。
師曰。翠巖有何言句示徒。
曰尋常道。出門逢彌勒。
入門見釋迦。師曰。
與麼道。又爭得。曰和尚又如何。
師曰。出門逢阿誰。
入門見甚麼。僧於言下有省。 ^444a38

○上堂。聲色不到處。
病在見聞。言詮不及處。
過在唇吻。僧問。離却聲色。
請和尚道。師曰。聲色裏問將來。 ^444a44

【頌】問劫火洞然。大千俱壞。
未審這箇還壞也無。
師曰不壞。曰為甚麼不壞。
師曰。為同於大千。 ^444a48

○上堂。卷簾除却障。
閉戶生窒礙。祇這障與礙。
古今無人會。會得是障礙。
不會不自在。 ^444b4

○僧問。古鏡未磨時如何。
師曰。照破天地。曰磨後如何。
師曰。黑漆漆地。 ^444b8

○師有頌曰。風動心搖樹。
雲生性起塵。若明今日事。
昧却本來人。 ^444b10

○萬法是心光。諸緣唯性曉。
本無迷悟人。祇要今日了。
other:: 
### 延慶傳殷禪師
延慶傳殷禪師 ^444b12

僧問。見色便見心。
燈籠是色。那箇是心。
師曰。汝不會古人意。
曰如何是古人意。
師曰。燈籠是心。 ^444b16

【頌】問若能轉物。即同如來。
未審轉甚麼物。師曰。
道甚麼。僧擬進語。
師曰。這漆桶〔此一則。
按頌古。第一卷楞嚴經章內〕。
other:: 
### 南臺守安禪師
南臺守安禪師 ^444b20

僧問。寂寂無依時如何。
師曰。寂寂底聻。因示頌曰。
南臺靜坐一爐香。
終日凝然萬慮亡。
不是息心除妄想。
都緣無事可思量。
other:: 
### 廣平玄旨禪師
廣平玄旨禪師 ^444b24

上堂。還有人證明麼。
若有人證明。亦免孤負上祖。
埋沒後來。若是尋言數句。
大藏分明。若是祖宗門中。
怪及甚麼處恁麼道。
亦是傍瞥之辭。 ^444b30

○僧問。如何是廣平境。
師曰。地負名山秀。
谿連海水清。曰如何是境中人。
師曰。汝問我答。 ^444b34

○問如何是法身體。
師曰。廓落虗空絕點瑕。
曰如何是體中物。
師曰。一輪明月散秋江。
曰未審體與物分不分。
師曰。適來道甚麼。
曰恁麼則不分也。
師曰。穿耳胡僧笑點頭。
other:: 
### 靈峰志恩禪師
靈峰志恩禪師 ^444b38

僧問。如何是佛。師曰。
更是阿誰。曰既然如此。
為甚麼迷妄有差殊。
師曰。但自不亡羊。
何須泣岐路。 ^444b46

○問如何是靈峰境。
師曰。萬疊青山如釘出。
兩條綠水若圖成。
曰如何是境中人。
師曰。明明密密。密密明明。
other:: 
### 報劬玄應禪師
報劬玄應禪師 ^444c2

僧問。如何是第一義。
師曰。如何是第一義。
曰學人請益。師何以倒問學人。
師曰。汝適來請益甚麼。
曰第一義。師曰。汝謂之倒問邪。
other:: 
### 報恩宗顯禪師
報恩宗顯禪師 ^444c8

僧問。離四句絕百非。
請師道。師曰。青紅花滿庭。 ^444c14

○問不涉思量處。
從上宗乘。請師直道。
師良久。僧曰。恁麼則聽響之流。
徒勞側耳。師曰。早是粘泥。
other:: 
### 太平清海禪師
太平清海禪師 ^444c16

僧問。古人道。不從請益得。
祖師為甚麼道誰得作佛。
師曰。悟了方知。 ^444c22

○問從上宗乘。次第指授。
未審今日如何舉唱。
師曰。透出白雲深洞裏。
名花異草嶺頭生。
other:: 
### 興陽道欽禪師
興陽道欽禪師 ^444c24

僧問。如何是興陽境。
師曰。松竹乍栽山影綠。
水流穿過院庭中。 ^444c30

○問如何是佛。師曰。
更是甚麼。
other:: 
### 歸宗道詮禪師
歸宗道詮禪師 ^444c32

僧問深山巖谷中。
還有佛法也無。師曰無。
曰佛法徧在一切處。
為甚麼却無。師曰。
無人到。 ^444c36

○問如何是學人自己。
師曰。牀窄先臥。粥稀後坐。
other:: 
## 九世

other:: 
### 天平山從#CB15138;禪師
天平山從#CB15138;禪師 ^444c40

僧問。大眾雲合。集談何事。
師曰。香煙起處森羅見〔師有一則評頌機緣。
見六卷西院明章內〕。
other:: 
### 圓通德禪師
圓通德禪師 ^444c42

上堂。諸上座。明取道眼好。
是行脚本分事。道眼若未明。
有甚麼用處。祇是移盤喫飯漢。
道眼若明。有何障礙。
若未明得。強說多端。
也無用處。無事切須尋究。
other:: 
### 奉先慧同禪師
奉先慧同禪師 ^444c46

僧問。教中道。唯一堅密身。
一切塵中見。又道佛身充滿於法界。
普現一切羣生前。
於此二途。請師說。
師曰。唯一堅密身。
一切塵中見。
other:: 
### 九峰義詮禪師
九峰義詮禪師 ^445a6

僧問。如何是祖師西來意。
師曰。有力者負之而趨。
other:: 
### 隆壽法騫禪師
隆壽法騫禪師 ^445a12

上堂。今日隆壽出世。
三世諸佛。森羅萬象。
同時出世。同時轉法輪。
諸人還見麼。僧問。
如何是隆壽境。師曰。
無汝插足處。曰如何是境中人。
師曰。未識境在。 ^445a16

○有僧來參。次日請問心要。
師曰。昨日相逢序起居。
今朝相見事還如。
如何却覔呈心要。
心要如何特地疎。 ^445a22

〔會元八卷終〕禪宗正脉卷第四
 ^445a26
