宗門拈古彚集卷第四
collector:: 古杭白巖嗣祖沙門　淨符　彚集
other:: 
# 應化聖賢（東土）
△應化聖賢〔東土〕
忻州一老翁因佛陀波利尊者遊臺山。
老翁見乃問向什麼處去。
尊者曰臺山禮文殊去。
老翁曰大德見文殊還識否。
尊者無對。 ^23c11

汾陽昭代云。今日慶幸。 ^23c17

雲門澄云。當時便作禮三拜。
老翁若更如何若何。
轉身拽杖竟去。 ^23c19

臺山老翁問佛陀波利曰尊者何來。
者曰西國來。翁曰還將得佛頂尊勝經來否。
者曰不將得來。翁曰空來何益。
尊者遂回。 ^23c23

太陽玄云。當初下得甚麼語。
得與老翁相見。免回西天。
乃展兩手似伊。 ^23c29

雲門澄云。還將得佛頂尊勝經來否。
對曰將得來。他若道何不呈似老翁。
但近前叉手云適纔山下被人借去了也。
老翁更若如何若何。
便與一喝拂袖竟去。 ^23c33

臺山翁因永嘉無著法師謁五臺。
至金剛窟遇翁。翁引陞堂命坐。
翁問近自何來。曰南方。
翁曰南方佛法如何住持。
曰末法比丘少奉戒律。
翁曰多少眾。曰或三百或五百。
著却問此間佛法如何住持。
翁曰龍蛇混雜凡聖同居。
曰眾多少。翁曰前三三後三三。 ^23c41

汾陽昭代著云。識得你。 ^24a6

靈雲勤因雪峰問。
老翁道前三三後三三意旨如何。
勤云水中魚山上鳥。
峰云意作麼生。勤云高可射兮深可釣。 ^24a8

徑山杲云。我當時若見。
只向他道和尚如此住持直是不易。 ^24a14

天童傑云。或三百或五百且置勿論。
祇如老翁云前三三後三三如何話會。
良久云。竹影掃堦塵不動。
月穿潭底水無痕。 ^24a18

天寧琦云。畢竟前三三後三三是多少。
有者道前三三後三三。
我不如你。你自會得好。 ^24a24

佛日晳云。當時山僧若在。
各與三十痛棒。縛作一束拋向萬年冰下。
凍得伊嘴扁。免使後代人妄自分南分北較多較寡。
今日設更有個不唧#CB00070;的出來問隆安佛法如何住持。
向道將此深心奉塵剎。
曰眾多少。朝去八百暮到三千。
山僧恁麼答話。且道與古人孰優孰劣。
良久乃橫按拄杖云。
除却華山陳處士。
誰人不帶是非行。 ^24a28

臺山翁與無著茶次。
翁拈起玻璃盞問曰南方還有者個麼。
曰無。翁曰尋常將什麼喫茶。
著無對。 ^24a42

洞山价代展兩手。
又云。有無且置。借取者個看得麼。 ^24a46

曹山寂代云。久承大士按劍。
為什麼處在一塵。 ^24b2

長慶稜代云。若與麼。
癡客勸主人。 ^24b4

汾陽昭云。謝顧問。 ^24b6

雲門澄代無著。當時但拱手云謝茶。 ^24b8

寶壽方云。老翁言中有響句裏藏鋒。
爭奈無著者漢是個無孔鐵錘。 ^24b10

寶壽新代云。原來你不曾到我南方在。 ^24b14

白巖符云。尋常將什麼喫茶。
我若作無著當時但舉盞吸乾。
復索童子云斟茶來。
他若眼目定動。便與撲碎盞子便行。
直教疑殺者老翁去在。 ^24b16

臺山翁因與無著話久。
日色稍晚。著曰擬投一宿得否。
翁曰。汝有執心在。
不得宿。曰某甲無執心。
翁曰汝曾受戒否。
曰受戒久矣。翁曰。
汝若無執心。何用受戒。
著辭退。翁令均提童子相送。
著問童子曰前三三後三三是多少。
童召大德。著應諾。
童子曰是多少。 ^24b22

洞山价云。欲觀其父。
先觀其子。 ^24b32

汾陽昭於何用受戒處代著云。
悔出前言。於童子曰是多少處代著云。
識得你。 ^24b34

金陵寶誌禪師問一梵僧曰。
承聞尊者喚我作屠兒。
曾見我殺生否。曰見。
誌曰。有見見。無見見。
不有不無見見。若有見見是凡夫見。
無見見是聲聞見。
不有不無見見是外道見。
未審尊者如何見。
僧曰你有此等見耶。 ^24b38

汾陽昭代誌公云。
不枉西來。 ^24b48

寶誌十二時辰歌曰。
雞鳴丑。一顆圓光明已久。
內外推尋一總無。
境上施為渾太有。 ^24c2

天目禮云。大小誌公只向境上著倒。
山僧則不然。有時因好月。
啟戶望前峰。 ^24c6

寶誌垂語曰。終日拈香擇火。
不知身是道場。 ^24c10

玄沙備別云。終日拈香擇火。
不知真個道場。 ^24c12

雪竇顯云。一對無孔鐵錘。 ^24c14

昭覺勤云。終日拈香擇火。
不知拈香擇火。 ^24c16

天童覺舉誌公語畢云。
弄精魂漢有什麼限。
舉玄沙語畢云。奇怪。
八十翁翁入場屋。
不是小兒戲。復云。
且道利害在什麼處。
有智無智較三十里。 ^24c18

報恩秀云。身是道場。
髑髏前見鬼無數。
真個道場。何妨徹底承當。
雖然楚人失弓楚人得之。
未若人失弓人得之。
尤為得也。 ^24c24

敬畏空云。諸禪德。
既云身是道場。未審佛在那裏。
還要見麼。乃豎拂子云。
容顏甚奇妙。 ^24c30

龍池傳云。老僧晚年無事。
終日祇是拈香擇火。 ^24c34

古南門云。諸人每日拈香擇火。
還見寶公也無。若見。
正好喫棒。 ^24c36

佛川宗別云。終日拈香擇火。
不是拈香擇火。 ^24c40

婺州雙林善慧大士因梁武帝請講經。
士纔陞座。以尺揮案一下便下座。
武帝愕然。寶誌乃問陛下還會麼。
帝曰不會。誌曰大士講經竟。 ^24c42

白雲端云。大士與誌公被武帝一狀領過。 ^24c48

汾陽昭云。講得甚好。 ^25a2

本覺一云。大士已是葛藤。
誌公重下註脚。諸人如今要聞麼。
良久云。兩段不同。
收歸上科。 ^25a4

磬山修舉白雲端語畢云。
三大老。一人有定國之謀。
一人有安#CB15131;之智。
一人有過量之才。
可惜武帝未能搆得。
雖然。帝王自有擎天略。
不動干戈定太平。 ^25a8

白巖符云。大士誌公雖善分科演義。
要且未解講經。總不如衍老當時却較些子。 ^25a16

法海猊云。大士據虎頭。
誌公收虎尾。武帝聻。
良久云。四海浪平龍睡穩。
九天雲靜鶴飛高。 ^25a20

大士曰。法地若動。
一切不安。 ^25a24

天寧琦云。壽山從朝至暮不知走了幾遭。
若是法地。誰敢動著一莖草。
復云。我不爭恁麼道。
傅大士坐了起不得。 ^25a26

大士曰。有物先天地。
無形本寂寥。能為萬象主。
不逐四時凋。 ^25a32

寶壽方云。有物先天地。
將什麼作眼。無形本寂寥。
舉拂云者個聻。能為萬象主。
天際日上月下。作麼生。
不逐四時凋。瞞歷代老古錐即得。
山僧則不然。無物先天地。
有形本寂寥。不為萬象主。
常逐四時凋。且道與大士是同是別。 ^25a36

城山洽云。大士恁麼主張。
引人向鬼窟裏作活計。
者裏則不然。有物先天地。
無時不寂寥。能為萬象主。
亦逐四時凋。 ^25a46

大士一日披衲頂冠靸履朝見梁武帝。
帝問是僧耶。士以手指冠。
帝曰是道耶。士以手指靸履。
帝曰是儒耶。士以手指衲衣。 ^25b4

汾陽昭代云。大士多能。 ^25b10

五祖戒云。笑殺傍觀。 ^25b12

五峰甫云。武帝若是個作家君王。
好立刻趕者碧眼胡出國。
何故。譏察異言異服。
律有明條。 ^25b14

獅峰遜云。傅大士抖擻三百六十骨節做盡伎倆。
不消武帝一個耶字。
冰消瓦解了也。 ^25b18

大士有偈曰。夜夜抱佛眠。
朝朝還共起。起坐鎮相隨。
語默同居止。纖毫不相離。
如身影相似。欲識佛去處。
祇者語聲是。 ^25b22

玄沙備云。大小傅大士祇認得個昭昭靈靈。 ^25b28

報慈遂徵云。且道他認不認。
若認。他又是補處彌勒不可認也。
若不認。玄沙又與麼道。
不可徒然。 ^25b30

雪竇顯於欲識佛去處下別語云。
三生六十劫。乃云天下衲僧跳不出。
直饒口挂壁上漢別有一竅。
勘過了打。又云。玄沙也是打草驚蛇。 ^25b34

九峰勤云。大小傅大士向一法中而見有異。
九峰即不然。夜夜困即眠。
朝朝覺即起。 ^25b40

洞山聰云。九峰大力量人。
言不虗發。洞山又不然。
困來即便眠。覺來即便起。
只如你衲僧家白日還打睡麼。
雖然如是。三十年後且莫和泥合水。 ^25b44

法昌遇云。傅大士如張漫天網羅龍打鳳。
奈何鱗甲羽毛總在裏許。
逃生無路。若是靈禽異獸。
決定別有生涯。 ^25c2

保寧勇云。玄沙道大士只認得個昭昭靈靈。
洞山道你衲僧家白日還打睡麼。
者兩轉語。誰言世上無仙客。
須信壺中別有天。
保寧亦有一偈。要眠時即眠。
要起時即起。水洗面皮光。
啜茶溼却嘴。大海紅塵飛。
平地波濤起。阿呵阿呵呵。
囉哩哩囉哩。 ^25c8

崇先奇云。大小傅大士話作兩橛在。
衲僧門下自救不了。
何故。須知遠烟浪。
別有好商量。 ^25c18

南嶽慧思禪師因誌公令人傳語云。
何不下山教化眾生。
目視雲漢作麼。思曰。
三世諸佛被我一口吞盡。
何處更有眾生可教化。 ^25c22

五祖戒代誌公又傳語云。
更說道理看。 ^25c28

報慈遂徵云。且道是山上語山下語。 ^25c30

雪竇顯云。有什麼屎臭氣。 ^25c32

翠巖芝云。思大祇見錐頭利。
不見鑿頭方。 ^25c34

天聖泰云。思大祇知開口。
寶公平地喫交。 ^25c36

雲居舜云。思大和尚誌公未傳語前猶較些子。 ^25c38

保寧勇別思大語云。
傳語法師合取狗口。 ^25c40

雲居莊云。兩個漢總與一坑埋却不為分外。
雖然。也不得草草。
良久云。雲自帝鄉出。
水從江漢流。 ^25c42

獅林則云。一人拖泥帶水。
一人斂手縮脚。徐六擔板遭人點檢。
召眾云。寶公思大二大老即今在山僧拄杖頭上。
眉毛撕結。共展神通。
還見麼。拈起一枚無孔笛。
臨風丁倒兩頭吹。 ^25c46

天寧琦代誌公復傳語云。
勘破了也。 ^26a6

龍翔訢云。思大被誌公一拶。
直得倒退三千里。 ^26a8

天童忞云。誌公傳語不是好心。
思大雖是本色人。
未免落他圈繢。簡點將來。
猶少機關在。者裏還有為思大作主者麼。
拈拄杖云。儂家不管興亡事。
一任和雲占洞庭。 ^26a10

棲霞成云。思大高踞南嶽峰頂。
自謂羲皇上人。却被誌公輕輕一拶。
便見手忙脚亂。 ^26a18

黃檗琦云。蚌#CB15815;相持。
俱落漁人之手。 ^26a22

天目律云。將謂思大有甚長處。 ^26a24

龍唐柱云。誌公慣向第二門頭賣弄。
要扯別人上他門戶。
幸是思大深辨來風。
纔見本色住山人。
雖然。總不如龍唐者裏。
衲被蒙頭萬事休。
此時山僧都不會。 ^26a26

演教泐云。從苗辨地。
因語識人。寶公可謂運籌帷幄決勝千里。
思大雖則眼空四海。
要且不知性命落在別人手裏。
還有為思大作主者麼。
若無舉鼎拔山力。
千里烏騅不易騎。 ^26a34

白巖符云。者漢一釣便上。
三世諸佛一口被我吞盡。
噫。且緩緩。 ^26a42

天台豐干禪師一日欲去遊五臺。
向寒山拾得曰。你共我去遊便是我同流。
若不去不是我同流。
山曰你去遊作什麼。
干曰禮文殊。山曰你不是我同流。 ^26a46

翠巖芝云。大似辯才見蕭翼。 ^26b4

寶壽方云。明施縱奪還他寒山。
暗下鉤錐須是豐干。
者漢是則是。在我衲僧門下並須喫棒。 ^26b6

靈溪昱云。五更侵早起。
更有早行人。 ^26b10

天台寒山子因趙州遊天台路次相逢。
見牛跡。山問曰上座還識牛麼。
州曰不。識山指牛跡曰此是五百羅漢遊山。
州曰既是羅漢因什麼却喚作牛去。
山曰蒼天蒼天。州呵呵大笑。
山曰作什麼。州曰蒼天蒼天。
山曰者小廝兒却有大人作略。 ^26b12

靈巖儲云。寒山也是虗空裏剜窟竉。
趙州眼光爍破四天下。
盡力道祇道得個不識。
國清要問諸人。祇如寒山趙州一等道蒼天蒼天。
還有優劣也無。一僧出云。
蒼天蒼天。儲云識得你也。
僧擬議。儲却云蒼天蒼天。 ^26b22

寒山子因眾僧炙茄次。
山將茄丳向一僧背上打一下。
僧回首。山呈起茄丳曰是什麼。
僧曰者風顛漢。山却向傍僧曰。
你道者個師僧。費却我多少鹽醬。 ^26b32

寶峰文云。寒山打者僧。
實為費鹽醬多。莫別有道理。 ^26b38

黃龍清云。寒山子只知為者僧費多少鹽醬。
不知自己拋撒更多。
且道什麼處是拋撒處。
良久云。十方世界成狼藉。
一日收來五味全。 ^26b42

獅林則云。大樹大皮裹。
小樹小皮纏。者僧既受寒山點檢。
寒山也合受人檢點。
還知寒山合受檢點處麼。
試道看。 ^26b48

靈巖儲云。寒山將常住物肆意拋撒。
全不顧潔淨地上狼藉。
者僧合水和泥。鵞王擇乳素非鴨類。
諸人還識旁僧麼。
卓拄杖一下云。三生六十劫。 ^26c6

城山洽云。寒山弄白拈手段當面瞞人。
者僧當時何不便奪却茄丳打云。
茄子也不識。 ^26c12

寒山有偈曰。吾心似秋月。
碧潭光皎潔。無物堪比倫。
教我如何說。 ^26c16

保福權別云。老僧則不然。
吾心似燈籠。點火內外紅。
有物堪比倫。來朝日出東。 ^26c20

靈谿昱云。大小寒山出門不認貨。
好與三十拄杖。且道是賞是罰。
檢點得出。許你親見寒山。 ^26c24

天台拾得一日掃地次。
寺主問。汝名拾得。
因豐干拾得汝歸。
汝畢竟名甚麼姓甚麼。
拾得乃放下苕帚叉手而立。
主再問。拾得拈帚掃地竟去。
寺主罔測。寒山搥胸曰蒼天蒼天。
拾得曰作甚麼。寒山曰。
不見道東家人死西家人助哀。
二人作舞笑哭而去。 ^26c28

靈巖儲云。寺主祇問一個姓名。
拾得將無量劫來氏族名字一齊陳出。
寺主直是妙智圓明。
分疎不下。寒山雖將眾藝字母重為注疏。
幾多人作哭笑會。
不識自己姓名者不妨疑著。 ^26c38

明州憨布袋和尚甞以杖荷一布囊。
凡供身之具盡貯囊中。
入#CB04622;肆聚落見物即乞。
無論醯醢魚#CB01469;纔接入口。
遽分少許置囊中。
或於稠人處打開布袋撒下曰看看。
又一一拈示問人曰。
者個喚作什麼。 ^26c46

瑯瑘覺云。慈氏菩薩。 ^27a6

昭覺勤云。熟處難忘。 ^27a8

白巖符云。太狼藉生。
當時我若見。好與搥折脚骨拐。
為什麼。免見惑亂天下人無有了期。 ^27a10

布袋在街衢立。有僧問和尚在者裏作什麼。
袋曰等個人。僧曰來也。
袋遂於懷中取一橘子度與。
僧擬接。袋却縮手曰汝不是者個人。 ^27a14

歸宗柔別云。歸去來。 ^27a20

寶壽方云。者僧也許伊是個行家。
只是猶欠些子。待道等個人。
便好云與麼則請和尚先行。
他若更度橘子。便好撫掌呵呵大笑拂袖竟去。
管教者漢懡#CB01334;而休。
白落得一場狼藉。 ^27a22

棲霞成云。布袋逢人便賣弄。
若不得個橘子。幾被者僧賺却。
汝不是者個人。賊過後張弓。 ^27a30

布袋將示寂。於嶽林寺東廊下端坐磐石說偈曰。
彌勒真彌勒〔天童覺着語云。
拶破面門〕。分身千百億〔築着鼻孔〕。
時時示時人〔高着眼〕。
時人皆不識〔當面諱卻〕。
偈畢安然而化。 ^27a34

天童覺云。憨布袋攔街截巷。
直是無#CB06873;避處。
還辨得麼。腦後見腮莫與往來。 ^27a40

徑山及云。慈氏如來三百六十骨節八萬四千毛竅一時撒向諸人懷裏了也。
敢問諸人還識得也未。
若也識得。天下無彌勒。
地下無彌勒。卓拄杖云。
此時若不究根源。
直待當來問彌勒。 ^27a44

寶壽新云。盡大地是樓閣。
徧法界是彌勒。為什麼有識有不識。
雖然。且待來日。 ^27b4

金粟元云。者漢不打自招。
山僧此者路見不平要與他華劈一上。
彌勒真彌勒。少賣弄。
分身千百億。者野狐精。
時時示時人。費力作麼。
時人皆不識。切莫壓良為賤。
或有路見不平底。
我要問他。布袋和尚聻。
擬議不來。驀頭便棒。 ^27b8

雍州萬年縣杜法順大師法身頌曰。
懷州牛喫禾。益州馬腹脹。
天下覓醫人。灸猪左膊上。 ^27b18

象田現云。只者一頌。
如萬仞銀山。無你措脚處。
又如一團栗棘。無你下嘴處。
山僧不惜眉毛一一為諸人下個註脚。
懷州牛喫禾。上大人。
益州馬腹脹。丘乙己。
天下覓醫人。化三千。
灸猪左膊上。七十士。
諸禪德。如其忍俊不禁出來道和尚恁麼也是將土泥裏洗。
却向他道。爾小生。
八九子。佳作人。可知禮也。
other:: 
# 西天祖師
△西天祖師
other:: 
## 初祖迦葉尊者
初祖迦葉尊者〔釋迦嗣〕 ^27b22

踏泥次。有一沙彌見乃問。
尊者何得自為。祖曰。
我若不為。誰為我為。 ^27b38

法眼益云。我當時若見。
拽來踏泥。 ^27b42

五祖戒云。迦葉與沙彌說得道理好。 ^27b44

洞山价云。莫要茶喫麼。 ^27b46

保寧勇云。雖然如是。
旁觀者哂。 ^27b48

西山音云。大小尊者極善和泥合水。
other:: 
## 二祖阿難尊者
二祖阿難尊者〔迦葉嗣〕 ^27c2

問迦葉曰。師兄。世尊傳金縷袈裟外。
別傳個甚麼。迦葉召阿難。
難應諾。迦葉曰倒却門前剎竿著。 ^27c4

汾陽昭云。不問那知。 ^27c10

五祖戒云。露。 ^27c12

翠巖芝云。千年無影樹。
今時沒底靴。 ^27c14

泐潭清云。剎竿未倒。
穿却諸人髑髏。換却諸人眼睛。
剎竿倒後。向什麼處見釋迦老子。 ^27c16

雲居莊云。若向剎竿未倒時會得。
埋沒先宗。若向剎竿倒却後會得。
辜負自己。且道世尊傳金襴外必竟別傳何物。
三面狸奴脚踏月。
兩頭白牯手拏烟。 ^27c20

萬峰蔚云。迦葉喚阿難。
暗號私通。倒却門前剎竿。
依前不會。若問萬峰世尊傳金縷袈裟外別傳何物。
只對他道低聲低聲。
且道與古人是同是別。 ^27c28

萬峰藏云。世尊傳的。
且道在金縷袈裟外在金縷袈裟內。
咄。 ^27c34

靈巖儲云。盡道迦葉祇解推倒不解扶起。
殊不知尊者置毒藥於乳中。
亦能殺人亦能活人。
致使西天四七東土二三。
一個個析髓分皮。
曹溪路上迄今血滴滴地。 ^27c38

金粟元云。盡道阿難被迦葉熱瞞。
殊不知迦葉被阿難勘破。 ^27c46

安國聰云。阿難扶起。
迦葉推倒。兩個無孔鐵錘。
就中有個恰好。且道那個是恰好。
以手搖云。明破即不堪。
other:: 
## 九祖伏#CB00501;密多尊者
九祖伏#CB00501;密多尊者〔佛陀難提嗣〕 ^28a2

偈曰。父母非我親。
誰是最親者。諸佛非我道。
誰是最道者。 ^28a8

雲葢本云。父母非我親。
無有不親者。諸佛非我道。
無有不道者。祖師得第一句。
雲蓋得第二句。有人添得一句。
許伊鼎足三分。 ^28a12

伏龍長云。父母非我親。
我亦非親者。諸佛非我道。
道亦非我者。祖師也不得第一句。
雲葢也不得第二句。
千巖碎身如微塵。
何止頭破作七分。
other:: 
## 十祖脇尊者
十祖脇尊者〔伏陀密多嗣〕 ^28a18

因富那夜奢合掌前立。
尊者問汝從何來。
曰我心非往。尊者曰汝何處住。
曰我心非止。尊者曰汝不定耶。
曰諸佛亦然。尊者曰汝非諸佛。
曰諸佛亦非。 ^28a24

翠巖芝云。祖師與童子一問一答。
總欠會在。如今作麼生會。
other:: 
## 二十四祖師子尊者
二十四祖師子尊者〔鶴勒那嗣〕 ^28a32

因月氏國王聞其有道。
乃越國往見之。尊者曰。
大王來時好道。去時亦如來時。
王有省。 ^28a36

中峰本云。飯裏沙。
泥中刺。彷彿不同。
依俙相似。大王來時好道去時亦如來時。
尊者黃金鑄面皮。 ^28a42

尊者因罽賓國王秉劍問師得蘊空否。
尊者曰已得蘊空。
曰既得蘊空離生死否。
尊者曰已離生死。
曰既離生死就師乞頭得否。
尊者曰身非我有豈況於頭。
王便斬之。白乳涌高數尺。
王臂自落。 ^28a46

玄沙備云。大小師子尊者頭也不解作得主。 ^28b6

雪竇顯云。作家君王。
天然有在。 ^28b8

翠巖芝云。尊者引頸。
國王舉劒。正與麼時。
還有人諫得住麼。
至今無人斷得此公案。
如今衲僧作麼生斷。 ^28b10

瑯瑘覺云。罽賓好一口劒。
怎奈劒上無眼。尊者好個師子。
要且不解返躑。 ^28b16

黃龍新云。黃龍要問雪竇。
既是作家君王。因甚臂落。
徑山杲云。孟八郎漢又與麼去。 ^28b20

天寧琦云。似則也似。
是則未是。 ^28b24

天童華云。玄沙道大小尊者頭也不解作得主。
隨氀#CB01716;漢。
玄覺徵云。且道斬著斬不著。
將蝦釣鼈。汾陽道知師不吝。
將錯就錯。雪竇道作家君王天然有在。
提水救火。翠巖道當時祖引頸王舉劒正與麼時還有人諫得麼。
至今無人斷得此公案。
如今衲僧作麼生斷。
莫要說夢。芭蕉道賣寶撞著瞎波斯。
誣人之罪。瑯瑘道罽賓好一口劍怎奈劒上無眼。
尊者好個師子要且不解返躑。
賊過後張弓。者一隊漢被山僧勦絕了也。
還見師子尊者麼。
驀拈拄杖卓一卓云。
修身慎行。恐辱先宗。 ^28b26

龍池傳云。我若作尊者。
纔見問得蘊空否。
便云要頭便斫將去。
問什麼蘊空不蘊空。 ^28b46

古南門云。雪竇祇解歸德于君。
不善承休于祖。有人辨得罽賓國王師子尊者。
白頭如新。傾葢如故。 ^28c2

資國秀云。國王機似星馳。
尊者用如電掣。然雖各運神通。
未免均為落節。何以如斯。
不見道作家不啐#CB10437;。
啐#CB10437;同時失。 ^28c6

寶壽新云。尊者然則醻他宿命。
其中未必好心。國王雖則據令而行。
未免腦門著地。
other:: 
## 二十五祖婆舍斯多尊者
二十五祖婆舍斯多尊者〔師子嗣〕 ^28c12

因與外道無我尊論義。
外道曰。請師默論。
不假言說。尊者曰。
不假言說。孰知勝負。
曰但取其義。尊者曰汝以何為義。
曰無心為義。尊者曰汝既無心安得義乎。
曰我說無心當名非義。
尊者曰。汝說無心當名非義。
我說非心當義非名。
曰當義非名誰能辯義。
尊者曰汝名非義此名何名。
曰為辯非義是名無名。
尊者曰。名既非名義亦非義。
辯者是誰當辯何物。
如是往反五十九番。
外道杜口信伏。 ^28c16

太陽玄云。蚌鷸相持。
死在漁人之手。又云。
何用繁辭。 ^28c34

徑山杲云。婆舍斯多何用忉怛。
當時若見他道請師默論不假言說。
便云義墮也。即今莫有與妙喜默論者麼。
或有個衲僧出來道義墮也。
我也知你向鬼窟裏作活計。 ^28c38

天寧琦云。我若作二十五祖。
纔見外道入門便連棒打出。
豈不丈夫。更待他道請師默論。
遠之遠矣。
other:: 
## 二十七祖般若多羅尊者
二十七祖般若多羅尊者〔不如蜜多嗣〕 ^28c46

因赴東印土國王齋次。
王問。諸大德盡轉經。
師為甚麼不轉。尊者曰。
貧道入息不居陰界。
出息不涉眾緣。常轉如是經。
百千萬億卷。 ^29a2

汾陽昭代云。却勞尊者心力。 ^29a10

報恩秀云。者老漢無大人相。
把葫蘆馬杓翻騰一上。
當時好與掀倒。打斷葛藤。 ^29a12

博山來云。險處錐。
穩處劄。國主探端。
灑不溼。釘不入。尊者機辨如是。
經還轉也未。待你脚跟下線斷。
始知信受奉行。 ^29a16

尊者路行次。或有人問汝行何急。
尊者曰汝行何慢。
又問汝姓甚麼。尊者曰與汝同姓。
或凡或聖。人莫可知。 ^29a22

天童悟云。大小祖師被路人換却眼睛。 ^29a28

古林如云。可恠。尊者大路不行。
却向艸窠裏輥。宗門拈古彚集卷第四
 ^29a30
