宗鑑法林卷五十四
editor:: 集雲堂　編
other:: 
# 大鑒下九世
大鑒下九世
other:: 
## 金陵清凉院法眼文益禪師
金陵清凉院法眼文益禪師〔羅漢琛嗣〕
行脚次。值天雨阻地藏。
因參藏。藏曰何往。
師曰迤邐行脚去。
曰行脚事作麼生。
師曰不知。曰不知最親切。
師有省。 ^604c33

而今飽學似當時。
脫盡纖塵到不知。
任短任長休剪綴。
隨高隨下自平持。
家門豐儉臨時用。
田地優遊信步移。
三十年前行脚事。
分明孤負一雙眉。
〔天童覺〕 ^604c39

南來北往盡奔波。
終日烟塵不奈何。
信步蹋翻芳艸路。
隨機借看落花多。
兩行眉黛橫秋月。
一對天池浸玉梭。
最好不知頭角盡。
轉身何處覓誵譌。
〔伴我侶〕 ^604c45

頭角分明轉失真。
葉公老嬾不傳神。
一朝破壁飛雷電。
定有奇仙為點睛。
〔潭吉忍〕 ^605a6

氣宇軒昂出禁城。
眼中無物可當情。
誰知冷地一星火。
燒出眉毛八字橫。
〔無倚照〕 ^605a10

神仙一粒果無差。
點鐵成金事更賒。
不似今時藥汞者。
聚頭空自說丹砂。
〔均化度〕 ^605a14

法眼在地藏。一日呈所見。
藏曰佛法不恁麼。
師曰某甲辭窮理盡也。
藏曰。若論佛法。一切現成。
師於言下大悟。 ^605a18

滿盤捧出醇甘露。
到口令人命即亡。
絕後再甦欺不得。
翻嗟岐路漫尋羊。
〔壽昌經〕 ^605a24

法眼因子方上座自長慶來。
師舉先長慶偈問。
作麼生是萬象之中獨露身。
子方舉拂子。師曰恁麼會又爭得。
曰和尚如何。師曰喚什麼作萬象。
曰古人不撥萬象。
師曰。萬象之中獨露身。
說什麼撥不撥。子方言下悟去。 ^605a28

萬象之中獨露身。
一回相見一回親。
東西南北吾皇化。
莫向江南苦問津。
〔浮山遠〕 ^605a38

離念見佛。破塵出經。
現成家法。誰立門庭。
日逐舟行江練淨。
春隨艸上燒痕青。
撥不撥。聽丁寧。三徑就荒歸便得。
舊年松菊尚芳馨。
〔天童覺〕 ^605a42

雨洗淡紅桃萼嫩。
風搖淺碧柳絲輕。
一江秋水連天碧。
兩岸蓼花笑白蘋。
〔具足有二〕 ^605a48

萬象之中獨露身。
曉鷄啼散滿天星。
啞口牧童牛背穩。
鐵笛一聲宇宙清。 ^605b4

法眼因慧超問如何是佛。
師曰汝是慧超。 ^605b8

金粟元云。法眼恁麼抵對。
可謂瘥病不假驢#CB00501;藥。
能彈何必玉絲絃。
者僧悟去。亦覺可人。
撿點將來。猶有事在。
且道是什麼事。咄。
玄沙道底。 ^605b10

江國春風吹不起。
鷓鴣嗁在深花裏。
三級浪高魚化龍。
癡人猶戽夜塘水。
〔翠峯顯〕 ^605b16

 #CB06595;嶮行時問路難。
有人相問北村南。
長安無限人來往。
幾箇無鈴得過關。
〔投子青〕 ^605b20

木人行千里。駿馬不移蹄。
落日依南土。因風向北嘶。
〔正覺逸〕 ^605b24

妙用不須霜刃劍。
能彈何必玉絃絲。
嚴冬午後三更夜。
閒坐閒眠雲散時。
〔翠巖真〕 ^605b28

一文大光錢。買得箇油餈。
喫向肚裏了。當下便不饑。
〔白雲端〕 ^605b32

微酸梅子始生仁。
鶯老花殘迹已陳。
一夜南風移斗柄。
明朝烟柳不關春。
〔正堂辨〕 ^605b36

含元殿裏問長安。
直指當人徹骨寒。
地沒硃砂翻赤土。
廩無粒米倒礱糠。
〔松濤廣〕 ^605b40

法眼因僧問如何是曹源一滴水。
師曰是曹源一滴水。 ^605b44

天童傑云。法眼向百戰場中舞纛旗。
未免旁觀者哂。忽有問靈隱如何是曹源一滴水。
祇向它道和屎合尿。 ^605b48

曹源一滴水澄清。
流出千江絕浪聲。
大海幾多遊翫者。
茫茫空繞水邊行。
〔白雲端〕 ^605c6

曹源一滴水。是即波濤起。
桃花流出洞中來。
漁舟夜宿蘆花裏。
〔楊無為〕 ^605c10

曹源一滴異常流。
流入滄溟冠九州。
埀釣幾番波浪險。
未曾聞道失漁舟。
〔草堂清〕 ^605c14

得人一牛。還人一馬。
珍重曹源。可知禮也。
雷奔洶湧海濤生。
誰解截流那下行。
那下行。通玄日午打三更。
〔韶禪師〕 ^605c18

曹源一滴起波濤。
萬派聲歸海上消。
若謂清凉有別旨。
不妨今日與明朝。
〔跂應華〕 ^605c24

法眼答前語時。天台韶侍次。
豁然開悟。因以所悟白師。
師曰汝向後為王者所師。
致祖道光大。吾不如也。 ^605c28

曹源一滴水。相罵饒插#CB01040;。
鷃鵲空啾啾。驊騮已千里。
〔月窟清〕 ^605c34

白雲散盡碧天高。
月落波心映玉苗。
江上漁翁休泛泛。
寒風乍起利如刀。 ^605c38

法眼因僧問。承教有言。
從無住本立一切法。
如何是無住本。師曰。
形興未質。名起未名。 ^605c42

博山來云。形未興。
名未起。且道森羅萬象從何處得來。
者裏放過即不可。
喝一喝。 ^605c46

沒踪迹。斷消息。白雲無根。
清風何色。散乾葢而非心。
持坤與而有力。洞千古之淵源。
造萬象之模則。剎塵逆會也處處普賢。
樓閣門開也頭頭彌勒。
〔天童覺〕 ^606a2

漏泄了也。春不著花。
冬不藏雪。一對泥牛銜古月。
屑屑。形名何處論枯橛。
〔伴我侶〕 ^606a8

從來那畔信難通。
即使通來尚滯功。
肯信一爻通變處。
不萌枝上卷春風。
〔懷清海〕 ^606a12

法眼問覺上座船來陸來。
曰船來。師曰船在甚處。
曰船在河裏。覺退。
師却問旁僧曰。你道適來者僧具眼不具眼。 ^606a16

博山來云。虗空無彩色。
大海有波瀾。　報恩琇代旁僧云。
賊過點兵。　義山訥云。
絲來線去不露鋒鋩。
自非見處精明用處自在。
何以能此。雖然。你若作佛法會。
帶累他二老不值半文錢。 ^606a22

水不洗水。金不博金。
昧毛色而得馬。靡絲絃而樂琴。
結繩畫卦有許事。
喪盡真淳盤古心。
〔天童覺〕 ^606a30

盛世常聞大雅音。
元和協律鳳巢林。
無端曲罷停絃後。
撥動忽生殺伐心。
〔星朗雄〕 ^606a34

法眼問修山主。毫釐有差天地懸隔。
你作麼生會。曰毫釐有差天地懸隔。
師曰與麼會又爭得。
曰。某甲祇與麼。師兄作麼生。
師曰毫釐有差天地懸隔。
修遂禮拜。 ^606a38

東禪齊云。山主恁麼抵對。
為什麼不肯。及乎請益法眼。
乃仍祇恁麼道。且道誵譌在什麼處。
者裏看得透。許你具一隻眼。
　五祖戒別法眼。
劈脊便打。　保寧勇云。
修山主當時何不也好向法眼道。
與麼會又爭得。　徑山杲云。
二老絲來線去綿綿密密。
扶起地藏門風。可謂滿目光生。
若是德山臨濟門下。
更買艸鞵行脚始得。
何故。毫釐有差天地懸隔。
甚處得者消息來。
　天寧琦云。二老漢不會轉身句。
如今有問天寧。向它道昨日有人恁麼問。
三十棒趕出院去也。
　報恩秀云。萬松當時見法眼道恁麼又爭得。
向道久聞和尚有此機要。
不然擺手便行。管取一時坐斷。
　博山來云。法眼鉤人在不疑之地。
且道有多少法術。
王言如絲。其出如綸。
　河渚謙代修云。
和尚元來別有長處。 ^606a46

六國當時已太平。
太平纔久不知兵。
修公換得長蛇陣。
天下人人會死生。
〔佛印元〕 ^606b26

石城親切問同參。
不話東西便指南。
明暗兩條來往路。
依俙屈曲在烟嵐。
〔保寧勇〕 ^606b30

秤頭蠅坐便攲傾。
萬世權衡照不平。
斤兩錙銖見端的。
終歸輸我定盤星。
〔天童覺〕 ^606b34

一道如絃直。長安信已傳。
萬#CB15131;皆入貢。
四海息狼烟。〔掩室開〕 ^606b38

兩刃交鋒電影馳。
金剛截鐵爛如泥。
回頭蹋碎關山月。
未免重栽眼上眉。
〔雪逵照〕 ^606b42

法眼示眾。識得凳子。
周帀有餘。 ^606b46

雲門偃云。識得凳子。
天地懸殊。　翠峰顯云。
澤廣藏山。霾能伏豹。
　薦福懷云。識得凳子。
是楠木做。　圓通秀云。
識得凳子。四脚著地。
　泐潭清舉法眼雲門翠峰語畢云。
三個漢總是依它見解。
明昧兩岐。不脫是聞。
如水中月。黃龍即不然。
畗塞乾坤外。開張日月前。
　徑山杲云。識得凳子。
好鬀頭洗脚。雖然如是。
錯會者多。　龍池傳云。
識得凳子。更參三十年。
歸來休云依舊是凳子。
　雲門澄云。識得凳子。
正有事在。　靈谿昱云。
法眼解放不解收。
雲門解收不解放。
天衣平地上喫交。
總是依艸附木。何如拽杖看雲起。
閒聽黃鸝三兩聲。 ^606b48

不知將甚報君恩。
雲起江湖浪皺痕。
一片孤帆乘興去。
與誰相逐過天門。
〔保寧勇〕 ^606c22

一不是。二不成。落花流水裏嗁鶯。
閒庭雨散夜將半。
片月還從海底生。
〔象田卿〕 ^606c26

法眼因僧來參。師以手指簾。
尋有二僧齊去卷簾。
師曰一得一失。 ^606c30

黃龍清云。法眼鏌鎁在手殺活臨時。
二僧齊去卷簾。且道那箇得那箇失。
還會麼。世事但將公道斷。
人心難與月輪齊。
　理安問云。法眼探頭。
二僧逐塊。直饒收處迅捷。
未免平地喫交。　百丈泐云。
八字打開。眉橫鼻直。
眼裏無筋一世貧。
千古萬古空相憶。
法眼道一得一失。
還有分疎得者麼。
卓拄杖云。山僧口門窄。
　道峰珍舉理安語畢云。
法眼若非二僧出手。
幾乎勞而無功。雖然。
還知平地喫交處麼。
一箭兩垛。 ^606c34

松直棘曲。鶴長#CB03177;短。
羲黃世人俱忘治亂。
其安也潛龍在淵。
其逸也翔鳥脫絆。
夫何祖禰西來。得失是非相半。
篷隨風而轉空。船截流而到岸。
箇中靈俐衲僧。看取清凉手段。
〔天童覺〕 ^607a2

老將高提白玉鞭。
雙駒一#CB15081;去翩翩。
古今得失論量底。
空看西山暮雨前。
〔正堂辨〕 ^607a10

七夕星河渡鵲橋。
穿鍼姹女自徒勞。
支磯石畔乘槎客。
更向平坡颭白濤。
〔石磵泐〕 ^607a14

指點峰巒入望幽。
芙蓉削出水天秋。
最憐一抹烟嵐好。
翻使遊人翳兩眸。
〔位中符〕 ^607a18

青桐一葉墮明樓。
雙雁南飛海上游。
得失惟論千古事。
何人能識漢宮秋。
〔蔗菴範〕 ^607a22

法眼因僧問。古佛堂前何人先到。
師曰不動步者。 ^607a26

資福廣云。法眼恁麼答話。
引它業識茫茫者坐在無魂必死之地。
古佛堂前驢年夢見。
然則。畢竟什麼人先到。
牛頭獄卒。 ^607a28

古佛堂前到者稀。
相見難逢掣電機。
死水有龍終不聖。
驚起依前眼#CB05190;#CB15582;。
〔天衣懷〕 ^607a34

法眼示眾。盡十方世界皎皎地無一絲頭。
若有一絲頭。即是一絲頭。 ^607a38

清凉欽云。若有一絲頭。
不是一絲頭。　水菴一云。
夜來月色十分好。
今日秋山無限情。 ^607a42

法眼因僧問。如何是塵劫來事。
師曰盡於今時。 ^607a46

塵劫來事。盡在於今。
祖師不會。面壁沉吟。
〔楊無為〕 ^607a48

剛春即夏倐驚秋。
為問長安諸白頭。
何日腰纏十萬貫。
御風騎鶴上揚州。
〔懿山德〕 ^607b2

法眼拈香匙曰。者箇不得喚作香匙。
畢竟喚作什麼。僧曰香匙。
師不肯。僧二十日後方省。 ^607b6

煙水迢迢去轉賒。
霜風肅肅隔天涯。
直饒識得香匙也。
管保渠儂未到家。
〔拙菴朴〕 ^607b10

法眼問僧甚處來。
曰泗州禮拜大聖來。
師曰大聖今年出塔否。
曰出。師却問旁僧曰。
你道者僧曾到泗州也無。
僧亦無對。 ^607b14

浮山遠云。者僧到即到泗州。
祇是不見大聖。　道場全云。
者僧見即見大聖。
祇是不曾識法眼。
　東禪觀云。者僧到也到泗州。
見也見大聖。識也識法眼。
祇是自討頭不見。
　報恩琇云。者一隊漢病在膏肓。
祇顧道那僧不見。
誰知却是自不識那僧。
有人出來道和尚也是扶弱不扶強。
報恩隨聲便打。且道是肯他不肯它。 ^607b20

妙圓金地絕纖塵。
到者當觀無相真。
莫道玄門難近向。
舉頭便是塔中人。
〔承天宗〕 ^607b34

法眼因開井次問眾曰。
泉眼不通被沙礙。
祇如道眼不通被甚麼礙。
眾無對。自代曰被眼礙。 ^607b38

五祖蕉云。法眼大似不奈船何打破戽斗。
若是蕉上座即不然。
泉眼不通被沙礙。
祇如道眼不通被甚麼礙。
直向它道被道礙。
不但使其當下瞥地。
且與千古留眼。 ^607b42

法眼上堂。三通皷罷。
蔟蔟上來。佛法人事。
一時周畢。 ^607c2

慧溫尼云。三通鼓罷。
蔟蔟上來。拄杖不在。
笤帚柄聊與三十。
　平陽忞云。法眼用鉤。
慧溫用錐。山僧也不鉤你也不錐你。
且放教冷來看。乃云三通鼓罷。
蔟蔟上來。向下文長。
付在來日。　法林音云。
三通鼓罷。蔟蔟上來。
不快漆桶。覓甚麼盌。 ^607c6

法眼聞齋魚。問僧還聞麼。
適來若聞。如今不聞。
如今若聞。適來不聞。 ^607c16

法林音云。法眼大似因齋慶讚。 ^607c20

耳聽如聾。口說如啞。
法眼舌頭。孰真孰假。
〔無著總〕 ^607c22

法眼因僧問。聲色兩字如何透得。
師召眾曰。諸上座。
且道者箇僧還透得也未。
若會此僧問處。透聲色即不難。 ^607c24

天童覺云。從前不了。
祇為家賊難防。直下分明。
且向草菴止宿。　高峰妙云。
明修棧道暗度陳倉。
　愚菴盂云。平地上死人無數。
　嬾放大云。者僧聲色裏橫眠。
被法眼一賺。直得一步也去不得。
回視大眾云。還知法眼被者僧賺却麼。 ^607c30

親口問來求透路。
作家直為指昏#CB13413;。
眼耳忽然春夢覺。
鶯吟燕語盡圓通。
〔大洪遂〕 ^607c40

聲色都來兩箇字。
衲僧不透眼中沙。
黃鶴樓中吹玉笛。
江城五月落梅花。
〔慈受深〕 ^607c44

曾經洗耳碧溪流。
萬壑千巖路轉幽。
最是月明風靜夜。
一聲長嘯海門秋。
〔理安問〕
other:: 
## 襄州清溪山洪進禪師
襄州清溪山洪進禪師〔羅漢琛嗣〕 ^607c48

問修山主曰。明知生是不生之理。
為什麼被生死之所流轉。
修曰。筍畢竟成竹去。
如今作篾使。還得麼。
師曰你向後自悟去在。
曰紹修所見祇如此。
上座意旨如何。師曰者箇是監院房。
那箇是典座房。修便禮謝。 ^608a4

進老分明到五臺。
修師真箇人閩來。
維那院主門相對。
說著令人兩眼開。
〔正覺逸〕 ^608a14

豁落無依。高閒不羈。
家#CB15131;平怗到人稀。
些些力量分階級。
蕩蕩身心絕是非。
是非絕。介立大方無軌轍。 ^608a18

穆滿從王母。階前聽白雲。
侍臣渾不識。猶擬是并汾。
〔俍亭挺〕 ^608a24

露柱懷胎已有年。
臨盆幾度命絲懸。
忽鑽石女脇中出。
笑倒高堂客滿筵。
〔芝穎化〕
other:: 
## 撫州龍濟山主紹修禪師
撫州龍濟山主紹修禪師〔羅漢琛嗣〕 ^608a28

示眾。具足凡夫法凡夫不知。
具足聖人法聖人不會。
聖人若會即是凡夫。
凡夫若知即是聖人。
此語具一理二義。
若人辨得。不妨於佛法中有箇入處。
若辨不得。莫道不疑。 ^608a32

黃龍清云。修山主祇知布網張羅。
不覺自遭籠#CB00746;。
要得出身麼。此亦有一理二義。
若人辨得。永墮阿鼻。
　徑山杲云。點銕化為金玉易。
勸人除却是非難。
　淨慈一云。直饒有箇入路。
堪作什麼。凡夫則是凡夫。
聖人則是聖人。且道凡聖兩忘一句作麼生道。
閒持經卷倚松立。
笑問客從何處來。
　密菴傑卓拄杖云。
一不知。二不會。東西南北轉霶霈。
　天寧琦云。修山主熟處難忘。
也是胡地冬抽笋。
　龍池傳云。龍池則不然。
凡夫具足聖人法。
凡夫不知。聖人具足凡夫法。
聖人不會。聖人若會則不有聖人。
凡夫若知則凡夫何在。
即如老僧如此折倒。
還有甄別麼。喝一喝云。
路逢達道者。莫將語默對。 ^608a42

凡全是聖聖全凡。
究實遺名直下參。
廓徹迥超凡聖處。
無言童子口喃喃。
〔靈源清〕 ^608b18

剗除露布葛藤。不用之乎者也。
饒君句下精通。未免喚驢作馬。
〔卍菴顏〕 ^608b22

融峰強萬丈。未話足先酸。
若不緣雲去。那知星斗寒。
〔虗堂愚〕 ^608b26

龍濟頌曰。欲識解脫道。
諸法不相到。眼耳絕見聞。
聲色閙浩浩。 ^608b30

昭覺勤云。聲不到耳。
色不到眼。聲色交參。
萬法成現。且道還蹋著解脫道也無。
不省者箇意。修行徒苦辛。 ^608b34

龍濟頌曰。初心未入道。
不得閙浩浩。鐘聲裏薦取。
鼓聲裏顛倒。 ^608b38

天目禮云。修山主可謂五音六律無相奪倫。
美則美矣。要且活埋在聲塵堆裏。
至今出身不得。何故。
玄沙道底。 ^608b42

龍濟曰。是柱不見柱。
非柱不見柱。是非已去了。
是非裏薦取。 ^608b48

徑山杲云。咄。又是從頭起。
　天寧琦云。教裏少哩修山主。
有多少奇特。也祇是座主見解。
未夢見我衲僧巴鼻在。
見露柱但喚作露柱。
見燈籠但喚作燈籠。
不得動著。動著三十棒。 ^608c4

薦得是移花兼蜨至。
薦得非擔泉帶月歸。
是也好。鄭州棃勝青州棗。
非也好。象山路入蓬萊島。
是亦沒交涉。蹋著秤錘硬似鐵。
非亦沒交涉。金剛寶劍當頭截。
阿呵呵。會也麼。知事少時煩惱少。
識人多處是非多。 ^608c12

猛士腰間大羽箭。
拈來一鏃定天山。
乾坤一統清如鏡。
不用飛書更閉關。
〔晦石琦〕 ^608c22

龍濟曰。二破不成一。
一法鎮長存。若人一二解。
永劫受沉淪。 ^608c26

昭覺勤云。修山主直似倚天長劍凜凜神威。
向平坦坦處壁立千仞。
壁立千仞處平坦坦。
雖然。祇道得一半。
山僧即不然。二破不成一。
一法亦不存。不作一二解。
永劫受沉淪。 ^608c30

聽不出聲。見不超色。
指東話西。將南作北。
〔古林茂〕 ^608c38

龍濟曰。萬法是心光。
諸緣惟性曉。本無迷悟人。
祇要今日了。 ^608c40

天寧琦云。既無迷悟。
了箇什麼。從前汗馬無人識。
祇要重論葢代功。 ^608c44

龍濟問僧甚處來。
曰翠巖。師曰翠巖有何言句示徒。
曰。尋常道出門逢彌勒。
入門見釋迦。師曰與麼道又爭得。
僧便問和尚又如何。
師曰。出門逢阿誰。
入門見什麼。僧於言下有省。 ^608c48

薦福懷云。雖得一塲榮。
刖却一雙足。且道落在賓家分上主家分上。
若定當得出。憂則共戚樂則同歡。
山僧即不然。出門則吳山楚水。
入門則佛殿行廊。
或有箇衲僧出問師意如何。
許伊具一隻眼。　西禪需云。
者僧悟即不無。爭奈未遇諦當。
青天白日如被鬼迷。
龍濟頭白齒黃作恁麼語話。
懶菴即不然。出門竹徑無人掃。
入戶方塘照影寒。 ^609a8

龍濟因僧問。劫火洞然。
大千俱壞。未審者箇壞不壞。
師曰不壞。曰為什麼不壞。
師曰為同大千。 ^609a22

問若剜心。答如劈腹。
句裏翻身。何勞迅速。
劫火俱然同大千。
全機不動劍鋒旋。
龍濟山頭龍脫骨。
#CB08504;摩天上鼓驚湍。 ^609a26

有耳不聞牕外事。
眼前那有異同機。
偶來遇值三家叟。
渾語詼言總不羈。
〔天岸昇〕
other:: 
## 福州東禪玄亮禪師
福州東禪玄亮禪師〔玄沙備下白龍希嗣〕 ^609a32

僧問。本無迷悟。為什麼却有佛有眾生。
師曰話墮也。 ^609a36

瀛山誾云。且道是者僧話墮東禪話墮。
　承天怡云。者僧祇解月下趲程。
不覺和身墮水。東禪雖能順方指迷。
要且無宗師作略。
當時待它恁麼問。
連棒打出。直令它向佛生情盡迷悟頓空處別立生涯。
other:: 
# 大鑒下十世
大鑒下十世
other:: 
## 台州天台山德韶國師
台州天台山德韶國師〔法眼益嗣〕 ^609a40

因僧問。乍離凝峰丈室。
來坐般若道場。今日家風請師一句。
師曰虧汝甚麼處。
曰。恁麼則雷音震動乾坤界。
人人無不盡沾恩。
師曰幸然未會且莫探頭。
僧禮拜。師曰探頭即不中。 ^609b2

護國蘊云。國師恁麼答話。
揭露佛祖家風則不無。
要且此僧未肯點頭。
若有問山僧今日家風請師一句。
但向道天台一萬八千丈。
朝夕烟雲八面封。 ^609b12

天台初謁龍牙。問雄雄之尊為甚麼近不得。
牙曰如火與火。師曰忽遇水來又作麼生。
牙曰。去。汝不會我語。 ^609b18

懷寶迷#CB15131;何太錯。
投珠按劍更回還。
春風不管花開落。
流水依然過萬山。
〔平陽忞〕 ^609b24

天台因僧問。櫓棹俱停。
如何得到彼岸。師曰慶汝平生。 ^609b28

當下自能休歇去。
大千那有一毫頭。
項王早肯咸陽立。
一片皇風八百州。
〔遠菴僼〕 ^609b32

天台示眾。青蘿夤緣直上寒松之頂。
白雲淡竚出沒太虗之中。
萬法本閒。唯人自閙。 ^609b36

等是垂慈為你來。
舌頭拕地語如雷。
葛藤滿地無人翦。
狼藉春風又一回。
〔竹屋簡〕 ^609b40

天台示眾。通玄峰頂不是人間。
心外無法滿目青山。
法眼聞曰。祇此一頌堪起吾宗。 ^609b44

徑山杲云。滅却法眼宗。
祇緣者一頌。　昭慶庭云。
天不葢。地不載。無處隱身。
水自綠。山自青。纖毫礙眼。
祇如通玄峰頂不是人間。
且道是什麼所在。
一片落花飛。萬國春歸去。
　天童悟云。新通玄則不然。
今日別開一路。通玄峰頂別是人間。
祇緣不薦錯認青山。
喝一喝云。還薦麼。
便下座。 ^609b48

篷底歌眠醉復醒。
君山祇在兩眉青。
渾家不管興亡事。
一味和雲占洞庭。
〔無文燦〕 ^609c12

心外本來無一法。
國師見處未為親。
若言滿目青山是。
認著還生眼裏塵。
〔無隱鑒〕
other:: 
## 金陵清凉泰欽法燈禪師
金陵清凉泰欽法燈禪師〔法眼益嗣〕 ^609c16

問僧曰如何是祖師西來意。
曰不東不西。師不肯。
僧却問如何是祖師西來意。
師曰不東不西。僧有省。 ^609c20

西來祖意不東西。
猿鳥春深抱樹嗁。
多少行人空悵望。
青山孤聳白雲低。
〔保寧勇〕 ^609c26

不東不西。一句全提。
輭似生鐵。硬如爛泥。
投鍼未諳 #CB00647;水。
刮膜再用金鎞。雲鎖家山歸路絕。
回頭翻笑杜#CB15102;嗁。
〔肯堂充〕 ^609c30

清凉開堂。山僧本欲居山藏拙。
養病過時。奈緣先師有未了底公案。
出來與它了却。時有僧問如何是先師未了底公案。
師便打曰。祖禰不了殃及兒孫。
曰過在什麼處。師曰過在我殃及你。 ^609c36

翠巖芝云。為眾竭力。
禍出私門。　雲峰悅云。
者老漢一期與奪也似光前絕後。
及乎拶著又却龍頭蛇尾。
如今莫有為清凉作主底麼。
　昭覺勤云。法燈縱域中。
殺活握閫外。威權直得氣概。
驚羣風標獨立。山僧卑志本意如斯。
今日出來祇緣五祖先師有箇現成公案對眾舉揚。
有不惜性命底出來挨拶看。
如無。不免自拈自弄去也。
喝一喝。擊拂子下座。
　天童覺云。者僧若是箇漢。
出來便掀倒禪牀。
不惟自己有出身之路。
亦免祖禰不了殃及兒孫。
　東禪觀云。千鈞上弦必思鏖戰。
寸鐵入手惟恐無敵。
者僧既不惜出來。
好大家。割捨理會却祇恁麼。
把伊塗糊一上。所以清凉公案至今未了。
　仰山欽云。跨竈起家。
法燈是則。好手其奈自身不了殃及祖翁。
新護聖欲了先師公案。
別有人在。且道是阿誰。
乃打噴嚏一聲。　古南門云。
法燈可謂謙光導物枉尺直尋。
山僧則不然。徧界不曾藏。
雖踞孤峰絕頂。未嘗不在水雲深處。
又何曾隱遯來。本師現在喫得屙得。
有甚公案不了。既然如是。
今日又向諸人面前叫喚作麼。
祖燈續#CB08504;明無盡。
祇要鉤頭得錦鱗。 ^609c44

秋老園林紅葉飛。
漁翁月下整竿絲。
扁舟不向蘆灣宿。
舉棹金波任往回。
〔瑞白雪〕 ^610a34

年老生心欲嫁人。
巧塗脂粉賣青春。
笑它落魄癡公子。
空把精神減十分。
〔子青昊〕 ^610a38

清凉因僧問如何是西來密密意。
師曰苦。 ^610a42

幽情無那遠荒村。
謾卷湘簾獨倚門。
江上風寒秋欲暮。
淡烟疎雨斷人魂。
〔喝輪用〕 ^610a44

枯木糝花劫外春。
沒踪跡處肯藏身。
倒騎鐵馬吹橫笛。
一曲無腔調自新。
〔妙叶啟〕 ^610a48

苔封禁殿漏聲殘。
颯颯金風透體寒。
夜靜一輪霜月皎。
玉人愁絕倚闌干。
〔一之化〕 ^610b4

旅邸殘燈影寂寥。
孤猿何處夜深號。
思量底事真堪惜。
縱理瑤琴意未銷。
〔惟中經〕 ^610b8

萬籟聲回萬壑風。
雨餘艸色入簾櫳。
樓頭多少關心事。
却在梧桐一葉中。
〔宗朗月〕
other:: 
## 金陵報恩院玄則禪師
金陵報恩院玄則禪師〔法眼益嗣〕 ^610b12

初問青峰如何是學人自己。
峰曰丙丁童子來求火。
後謁法眼。眼問甚處來。
師曰青峰。曰青峰有何言句。
師舉前話。眼曰上座作麼生會。
師曰。丙丁屬火而更求火。
如將自己求自己。
眼曰與麼會又爭得。
師曰。某甲祇與麼。
未審和尚如何。眼曰。
你問我。我與你道。
師問如何是學人自己。
曰丙丁童子來求火。
師於言下頓悟。高峰妙云。
者則公案自古至今。
覓箇不錯會底人如星中揀月相似。
只如前監寺於法眼言下悟去。
要且不是順朱。具眼底試辨看。
　奯舟元云。法眼固是就窠打劫。
確有假道伐虢之能。
則監寺贏得一回頓悟。
怎奈刺腦入膠盆。
雖然。要見法眼則易。
要見青峰則難。 ^610b16

末上一回稱八兩。
再稱恰重半斤來。
定盤星在誰人手。
爭著絲毫可怪哉。
〔白雲端〕 ^610b42

一回醉倒玉樓前。
#CB15150;亂釵橫語笑顛。
最是惱人腸斷處。
借婆衫子拜婆年。
〔皖山凝〕 ^610b46

去年今日此門中。
人面桃花相映紅。
人面不知何處去。
桃花依舊笑春風。
〔豁堂嵓〕 ^610c2

玄則開堂日。李王法眼俱在會。
僧問。龍吟霧起。虎嘯風生。
學人知是出世邊事。
到此為甚麼不會。
師曰會取好。僧舉頭看。
師又看法眼。乃抽身入眾。
眼與王當時失色。
眼歸方丈。令侍僧喚問話僧至。
眼曰。上座適來問底話。
不妨許你具一隻眼。
人天眾前何不禮拜葢覆。
却便摵一坐具。其僧三日後吐光而終。 ^610c6

神鼎揆云。者則公案盡道玄則順水推舟當陽落節。
法眼憐兒不醜。暗處拔本。
如斯話會。未識古人。
神鼎不惜眉毛為伊點破。
以拄杖卓一卓云。
要識者僧麼。背負乾薪遭野火。
要識法眼麼。復卓一卓云。
雲雷相送化遊龍。
玄則#CB03129;。
放下拄杖云。水歸大海波濤靜。
雲到蒼梧氣象閒。
復頌。 ^610c20

符靈肘後舞龍泉。
掃盡狼烟奏凱旋。
贏得威光輝宇宙。
英名廊廟古今傳。
other:: 
## 杭州報恩寺慧明禪師
杭州報恩寺慧明禪師〔法眼益嗣〕 ^610c32

一日有新到參。師問近離甚處。
曰城都。師曰上座離城都到此山。
則城都少上座。此間賸上座。
賸則心外有法。少則心法不周。
說得道理即住。不會請出。
僧無對。 ^610c36

洞山瑩代云。某甲縱說得道理。
終不似和尚好。　承天怡云。
報恩雖說盡道理。
自己也分疎不下。
other:: 
## 杭州永明寺開山道潛禪師
杭州永明寺開山道潛禪師〔法眼益嗣〕 ^610c44

初參法眼。眼曰。子參請外。
看什麼經。師曰華嚴。
曰總別同異成壞六相是何門攝。
師曰世出世間一切法皆具六相。
曰空具六相否。師無對。
曰何不問去。師却問空具六相否。
曰空。師於是開悟。
眼曰子作麼生會。
師曰空。眼然之。 ^610c48

空兮空兮無背面。
拈起豁然成兩片。
擔向南屏山脚頭。
千古萬古少人見。
要見麼。以拂子打圓相云。
金烏飛上琉璃殿。
〔斷橋倫〕 ^611a12

永明因法眼問。律中道隔壁聞釵釧聲即名破戒。
現覩金銀合雜朱紫駢闐。
是破戒是不破戒。
師曰好箇入路。眼曰汝向後有五百毳徒。
為王侯所重在。 ^611a18

天寧琦云。真箇入得。
錦上鋪花。若入不得。
眼中著屑。　光相得云。
法眼欲從火裏拈出一莖眉毛。
既不可得。而永明乃善於就窠打劫。
固足稱善。雖然。祇解瞻前不能顧後。
　祖鐙紹云。永明如香象渡河。
截流而過是則好手。
未免被法眼活埋。 ^611a26

春光別貯一金壺。
擬學江南唱鷓鴣。
謾把花枝招石女。
橫推不倒直須扶。
幾多#CB15525;蠢幾多妍。
覽遍名山又市廛。
無奈家貧遭劫久。
借婆衫子拜婆年。
〔石雨方〕 ^611a36

多為無心即便休。
是金何用博真鍮。
百花叢裏佳人面。
一笑旁觀盡點頭。
〔天嶽晝〕 ^611a42

文君澹抹偶當罏。
玉椀光浮琥珀波。
公子風流雙眼雋。
不嘗佳釀覰佳娥。
〔西遯超〕 ^611a46

洛陽才子慣春遊。
柳陌花街總自由。
更憶西湖橋上過。
有錢何處不風流。
〔仁趾#CB08525;〕
other:: 
## 杭州靈隱清聳禪師
杭州靈隱清聳禪師〔法眼益嗣〕 ^611b2

問僧汝會佛法麼。
曰不會。師曰汝端的不會。
曰是。師曰且去待別時來。
僧珍重。師曰不是者箇道理。 ^611b6

玉人清貯一壺冰。
雙手呈來瑩且凝。
如意倒拈都擊碎。
遲遲日影繞觚稜。
〔六雪誾〕
other:: 
## 相州天平山從#CB15138;禪師
相州天平山從#CB15138;禪師〔清溪進嗣〕 ^611b12

到西院常自曰。莫道會佛法。
覓箇舉話底人也無。
院聞而默之。師一日上法堂次。
院召從#CB15138;。
師舉首。院曰錯。師行三兩步。
院又曰錯。師近前。
院曰適來兩錯。是上座錯是思明老漢錯。
師曰從#CB15138;錯。
院曰錯錯。乃曰上座且在者裏過夏。
共汝商量者兩錯。
師不肯便去。住後每舉前話曰。
我行脚時被惡風吹到汝州。
有西院長老勘我。
連下兩錯。更留我過夏。
待共我商量。我不道恁時錯。
發足向南方去時早知錯了也。 ^611b16

首山念云。據天平作恁麼解會。
未夢見西院在。何故。
話在。　昭覺勤云。
如今人聞它道未發足向南方時早知道錯了也。
便去卜度道未行脚時自無許多佛法禪道。
及至行脚被諸方熱瞞。
不可未行脚時喚地作天喚山作水。
幸無一星子事。若總恁麼作流俗見解。
何不買一片帽大家戴。
有甚麼用處。佛法不是者箇道理。
　徑山杲云。天平似則似。
是則未是。何故。貪程太速。
當時纔見道且在此中過夏共汝商量者兩錯。
便好擒住云。過夏即不辭。
者兩錯作麼生商量。
待伊擬議。掀倒禪牀便行。
非惟慶快平生。亦乃坐斷天下人舌頭。
　龍翔訢舉雪竇頌畢云。
者則公案。叢林中商量者多決斷者少。
中峰今日為諸人斷看。
一人監主自盜。一人賣賊放賊。
一人知而不首。各與三十拄杖。
何也。速則易改。久則難追。
　五祖岡云。假使九州之鐵。
也難鑄此兩錯。　法林音云。
當時西院待伊道是從#CB15138;錯。
便與痛棒打出。免令者漢向葛藤裏絆倒一生。 ^611b34

禪家流。愛輕薄。滿肚參來用不著。
堪悲堪笑天平老。
却謂當初悔行脚。
錯錯。西院清風頓銷爍。
復云。忽有箇衲僧出來道。
錯。雪竇錯何似天平錯。
〔翠峰顯〕 ^611c20

把#CB15274;放船。
膠柱調絃。遠水不救近火。
短綆那汲深泉。天平老。
太悤艸。為兩錯。悔行脚。
大地茫茫愁殺人。
眼裏無筋一世貧。
〔圓悟勤〕 ^611c26

兩錯將來竟不成。
從而南北路頭分。
後來費盡分疎語。
半是思君半恨君。
〔雲衲慶〕 ^611c32

昨夜西風忽發惡。
一園桃李俱吹落。
探花遊子競來索。
無處摸。滿地尋來用不著。
轉憶紅白枝上萼。
時時舉起爭忘却。
說向人前成大錯。
悔行脚。千年故紙中合藥。
〔啟明鑒〕 ^611c36

呼蛇易。遣蛇難。覿面機鋒仔細看。
絲毫透不盡。咫尺隔千山。
錯錯。難難。無限漁翁失釣竿。
〔寒松操〕
other:: 
# 大鑒下十一世
大鑒下十一世
other:: 
## 杭州慧日永明寺延壽智覺禪師
杭州慧日永明寺延壽智覺禪師〔天台韶嗣〕 ^611c44

因二僧參。乃問參頭曾到此間否。
曰曾到。又問第二上座曾到此間否。
曰不曾到。師曰一得一失。
少選侍者問適來二僧未審那箇得那箇失。
師曰你曾識者二僧也無。
曰不曾。師曰同坑無異土。 ^612a2

清化嶾云。平展處不犯鋒鋩。
驗人處豈用多辭。
尀耐二僧無端累它侍者受屈。
　天斗偉云。黃河九曲非無其源。
梗楠千尺非無其本。
永明一期施設。自非本深源遠豈可得哉。
然侍者且置無論。
當時被二僧道箇情知和尚曾見天台。
又作麼生。 ^612a12

到與不到。一得一失。
不是#CB15851;霜。
便是石蜜。舌端無眼如何喫。
侍者剛要詢端的。
莫怪同坑無異土。
閃電未收轟霹#CB15439;。
〔癡絕沖〕 ^612a22

慧日因僧問如何是永明旨。
師曰更添香著。曰謝師指示。
師曰且喜沒交涉。
僧禮拜。師示偈曰。
欲識永明旨。門前一湖水。
日照光明生。風來波浪起。 ^612a28

愚菴及云。諸人還見祖師麼。
卓拄杖云。要識是非。
面目現在。 ^612a34

門前湖水鏡容開。
對面和盤托出來。
可是永明無賸語。
酒濃初不在多杯。
〔象潭泳〕 ^612a38

似日臨波千頃碧。
如風吹水自成紋。
擬心早已崖州隔。
觸處全彰妙絕勳。
妙絕勳。更何云。門外湖光說向君。
萬象森羅宗鏡裏。
一天風月六橋分。
〔平陽忞〕 ^612a42

慧日因僧問。學人久在永明。
為甚麼不會永明家風。
師曰不會處會取。 ^612a48

永明無別底家風。
杖子挑來兩片空。
昨夜特牛生象子。
朝來海底火通紅。
〔頻吉祥〕
other:: 
## 杭州五雲山華嚴院志逢禪師
杭州五雲山華嚴院志逢禪師〔天台韶嗣〕 ^612b4

問僧。無為無事人。
為甚麼却有金鎖難。
僧無對。師代曰祇為無為無事。 ^612b8

魯庵遠云。五雲老漢費盡氣力下得一釣。
可惜勞而無功。末後重展絲綸。
依然在不疑之地。
何不待僧無對時痛與三十棒。
當時驀地回頭亦未可知。
雖然。莫道者僧孤負五雲。
古今天下人孤負五雲者亦不少。
other:: 
## 溫州瑞鹿寺上方遇安禪師
溫州瑞鹿寺上方遇安禪師〔天台韶嗣〕 ^612b14

首閱楞嚴經。到知見立知。
即無明本。知見無見。
斯即涅槃。乃破句讀曰。
知見立。知即無明本。
知見無。見斯即涅槃。
於此有省。畢生不易。
時謂之安楞嚴。乃說偈曰。
不是嶺頭#CB06078;得事。
豈從鷄足付將來。
自古聖賢皆若此。
非吾今日為君裁。 ^612b22

瀛山誾云。且道伊悟底。
有知見無知見。 ^612b34

春艸碧色。春水淥波。
送君南浦。傷如之何。
〔偃溪聞〕
other:: 
## 杭州龍華慧居禪師
杭州龍華慧居禪師〔天台韶嗣〕 ^612b36

僧出禮拜。師曰。好箇問頭。
如法問著。僧擬進前。
師曰又沒交涉也。 ^612b38

愛人趨侍忌人親。
又要獰兮又要馴。
若是金毛獅子子。
不來者裏弄嚬呻。
〔六雪誾〕 ^612b42

秦人蠶食圖吞併。
空使韓侯擊浪沙。
六國至今歸有道。
漢宮定例拜中華。
〔子青昊〕
other:: 
## 福州嚴峰師术禪師
福州嚴峰師术禪師〔天台韶嗣〕 ^612b46

僧問。靈山一會迦葉親聞。
嚴峰一會誰是聞者。
師曰問者不弱。 ^612c2

瀛山誾云。者僧問處。
大似把炬逆風先灼手。
嚴峰答處。正如當盧賣酒便傾巵。
良久復云。笑殺旁觀。
other:: 
## 杭州九曲觀音院慶祥禪師
杭州九曲觀音院慶祥禪師〔天台韶嗣〕 ^612c6

因僧問。險惡道中以何為津梁。
師曰以此為津梁。
曰如何是此。師曰築著汝鼻孔。 ^612c10

春風在處百花開。
險惡道中恁麼來。
欲識津梁為以此。
石人木馬夜懷胎。
〔嵩源#CB15313;〕
other:: 
## 洪州雲居道齊禪師
洪州雲居道齊禪師〔法燈欽嗣〕 ^612c16

一日清凉謂師曰。
有人問我西來意。
答它曰不東不西。
藏主作麼生會。師曰不東不西。
曰與麼會又爭得。
師曰。道齊祇恁麼。
未審和尚尊意如何。
曰它家自有兒孫在。
師頓明厥旨。有頌曰。
接物利生絕妙。外甥終是不肖。
它家自有兒孫。將來用得恰好。 ^612c20

它家自有兒孫在。
祖父田園都不愛。
平生活計剎那中。
東頭買得西頭賣。
〔大洪恩〕 ^612c32

倐然#CB01403;地指東西。
月滿蒼梧水滿溪。
午夜玉人殘夢斷。
倚樓獨聽一聲鷄。
〔無倚炤〕 ^612c36

秋牕穼雨冷沉沉。
月殿風泉聽莫禁。
夢破一回清徹耳。
曉來無處不生霖。
〔賡匯先〕 ^612c40

雲居因大梅煦參。
乃曰。我要問汝從什麼處來。
若從僧堂來即是謾語。
不從僧堂來又是自瞞。
汝畢竟從甚處來。
梅於言下頓悟。 ^612c44

翠巖芝云。若不如是。
爭知如是。　友可元云。
者僧親從堂中來。
為甚却道謾語。雲居也是心斜不覺口歪。
other:: 
# 大鑒下十二世
大鑒下十二世
other:: 
## 明州瑞巖義海禪師
明州瑞巖義海禪師〔雲居齊嗣〕 ^613a2

參雲居。居問甚麼物恁麼來。
師於言下大悟。因僧問如何是祖師西來意。
師曰。若到諸方。但道報本不解答話。 ^613a8

淵默雷聲。晴飛黑雪。
眼聽不真。耳觀却別。
半亭烟雨似遊塵。
謾把烏龜喚作鱉。
〔翁元鎧〕 ^613a14

昂霄架壑怒呼松。
洞口曾干出壑龍。
擁出當初舊鱗甲。
夜吟風雨落殘鐘。
〔振夫潛〕
other:: 
# 大鑒下十三世
大鑒下十三世
other:: 
## 明州翠巖嗣元禪師
明州翠巖嗣元禪師〔瑞巖海嗣〕 ^613a18

因僧問如何是祖師西來意。
師曰見錢買賣不曾賒。
曰向上更有事也無。
師曰好不信人直。 ^613a24

道路雖殊貴養家。
市憑酬價客憑牙。
威音那畔無遺韻。
祇者真金不混沙。
〔妙叶啟〕 ^613a30

物見相酬眼上親。
一腔風月最關情。
韻含千古和烟裊。
翠竹喬松不犯春。
〔瑩章玠〕 ^613a34

祖意由來徹底貧。
和聲酬價絕疎親。
吹毛倒握連根截。
始識靈苗不借春。
〔杲堂赤〕宗鑑法林卷五十四
 ^613a38
