修西聞見錄卷五
collector:: 東土　雞園偶　集
other:: 
# 童女

other:: 
## 序葉涵虗往生
序葉涵虗往生
author:: 〔儀徵〕徐　子
聞之玉尺曰。有一童女。
修行淨土而去之獨早者。
為葉涵虗。未嘗見其人。
於高居士處得其消息。
噫。玉尺未見。豈獨涵虗乎。
玉虗子環真子正覺子等皆若見若不見也。
童女中。若其孝若素貞若蓮生等。
欲見未得見也。信芳在中蓮約等。
死生能得力。而目前渺不相知也。
吾知玉尺之為人。
言近而旨遠。殆非為一人而發也。
然涵虗去。而童女之繼起而去者。
有數十人。則涵虗之蹤。
幾幾乎第一矣。
other:: 
## 團扇題詩記為韻之作
團扇題詩記為韻之作
author:: 童葆澂 ^413c19

韻之。漢軍于氏女。
父翰卿。以知府候補江南。
為兩淮運使書局提調。
玉尺於同治八年。
訪方君俊薛君壽於書局。
翰卿約會食焉。及期往。
出紈扇示之曰。此圓光中。
乃予女韻之十三歲往生背面像也。
為畫僧某手筆。今請刻經僧題之。
玉尺遂作序偈遺之而去。
有摹其扇以示諸道場老幼。
聞風而起者。實不乏人。
而能德初王神遇。
乃皆以童女十三歲念佛而逝。
若繼迹焉。則其機甚靈妙矣。
韻之始生。父夢滿天霞光。
故小字霞官。三五歲即不食葷血。
且慈仁戒殺。其性然也。
七八歲。即與諸兄弟別異器用。
翰卿故取其帕以拭面。
韻之不敢言。亦遂不用此帕也。
幼字梁。卒之年。春日。
梁有信云。俟韻之十五歲來親迎。
韻之聞之。慘然不樂。
遂無人敢言者。或有人誤舉梁字。
亦終日不食。遂長悒悒。
病於泰州。以六月某日坐而向西。
喃喃念佛。預言時日。
及逝。期不爽云。
other:: 
## 題詩說
題詩說
author:: 何琴軒 ^413c37

十三歲女往生圖。
羅衣雙髻。背像現於圓光中。
有人題一絕。末二句云。
傳得往生真面目。
箇中消息幾人知。
圖不現面目。而詩云傳得面目。
亦庶幾不死於句下者。 ^414a22

童女中殉難者。以年近各省忠義錄而論。
釆不勝釆。但未必一一生平修淨土。
故此書未能登入。
有志者釆為一書另行。
亦有功於世之作也。
other:: 
## 陶十三齡入水陸道場說
陶十三齡入水陸道場說
author:: 〔江都〕吳小泉 ^414a30

有淨土之因而不免於遇之惡。
亦世運所拘。而人生之每有。
激清風而起壯志。
小兒女事耶。而何以小兒女之往生能自決也。
讀天下忠義節烈各書。
童女之自奮以全其節。
而清奇濃澹之各極其致者。
有數百千名而未盡。
陶女。鎮江人。殉於揚。
不由官書。而先達於玉尺之水陸壇場。
得染香光。首趨淨土。
亦遇之不可及哉。
other:: 
## 圓淨子記
圓淨子記
author:: 程宇光 ^414a38

圓淨。浙江武林人。
父某。呂四場官。生八子。
多信佛者。其第五子名原。
當玉尺在家時。為弟子。
玉尺往來裏河。高原引至其家。
有兩人出拜稱弟子。
一妙淨。一即圓淨也。
玉尺子初與語。有順而無難也。
三年不見。圓淨已嶄然見頭角矣。
精神向往。頗在海天。
舛錯之機。現而不果。
留滯海陵者一二年而卒。
卒之時。圓淨灑然清。
毅然精進。有英氣焉。
或曰。以病瀉死。或曰。
曾受戒於光孝寺。
名望日起。往往有人過訪之。
娑婆幻影。不足記也。
other:: 
## 高大願事述
高大願事述
author:: 程宇光 ^414b6

玉尺之詣高氏也。
妙益子引之。圓妙二淨出而拜之。
大願知之。未久而妙益子傳語。
請代誦行願品十卷。
既誦之矣。未久而大願死。
噫。其前知邪。相託之深。
如張氏子。而無眾人之隔也。
行願之詞曰。能於十方大苦海中。
拔濟眾生。令其出離。
皆得往生阿彌陀佛極樂世界。
大願以身世為苦。
託玉尺循誦十卷。
其銳志往生也必矣。
other:: 
## 在中銘
在中銘
author:: 冒同慶 ^414b26

許五女。不知其名。
高廉道許道身之女也。
女已字人。不樂有家。
長穆然深思。有出世之志。
忽病。病則不起。此超然於淨業故歟。
其從父姊悟源。童真入佛。
至今猶在也。同治七年冬。
玉尺為其說冥戒。
名之曰在中。銘曰。
　　其中何所有　而曰在其中　蓮花第一枝
　　青青耐秋風
other:: 
## 記聖全事蹟
記聖全事蹟
author:: 蔣元亮 ^414b42

長白覺羅聖全。童女也。
得玉尺之書於其姊善女人善一之手。
好之。其卒也。數千里之遙。
將百日。信適至衢道署。
玉尺為之督佛事。
且說十#CB16199;以暢寫花嚴之神明。
葢同治七年秋也。
聖全靈靈之神。清清之境。
皎皎之志。落落之踪。
真不可及哉。玉尺之書。
論修西之事者也。
other:: 
## 孫懷子讚
孫懷子讚
author:: 〔如皋〕蔣元亮 ^414c10

噫。德休死。貞專墮。
山河大地千萬里。
一顆明珠照不破。
獨有龍川旋氏使女孫懷子。
打碎牢關。快得一死。
有心人聞之心歡喜。
百年駒隙。何處是安然。
昔年手種花千朵。
今日誰開第一蓮。
不是蓮花心太苦。
只因攀折太無主。
赤白青黃妙妙音。
橫風吹斷西方路。
西方路。爾獨歸。非兩翼。
心能飛〔臨死。特以數珠挂頸。
手持之〕。
other:: 
## 上海烈女論
上海烈女論
author:: 蔣元亮 ^414c24

以童女之身。而為強暴之所侵逼。
固天壤之極哀。而神明之所共憤。
吾人欲合虗空法界。
作金剛秘密之一隻手。
而全護之矣。乃又出於為惡婦之所逼。
以驅而納諸橫流黑水之中。
弱女心光。圓月也。
一落影則全相都散。
驚風闢水。半空雷雲。
而月輪不動。真佛子哉。
受刃之奇。往生之助。
嗚呼。真淨土哉。
other:: 
## 琳誄
琳誄
author:: 〔泰州〕孫靈波 ^414c38

寶新。丹徒嚴氏女。
本名琳。卒於丹陽冰清橋之宅。
年未及二十也。平日心怯而志專。
神靈而體薄。既字於何。
不樂有家。精心以入佛。
父母徘徊之。寶新恐不免於人間事。
日夜憂愁。年餘。病不能起。
自言工力懈。無以對三寶。
玉尺傳語慰之。然以父母未能轉計。
於口無所言。而心則決於一死。
遂不起矣。噫。人之入於世者多矣。
而逃世相者亦復不易。
寶新誓以童真修。
死於童真。復何憾焉。
猶記某年佛七之音。
至今琅琅在耳。誄曰。
蒼蒼者天。渺渺者佛。
膽怯心爭。終年兀兀。
依依孺子。何嘗不靈。
來趨樓閣。水月天星〔鏡影鐘聲內另有傳〕。
other:: 
## 如願論
如願論
author:: 〔常熟〕程松嚴 ^415a6

可惜哉英靈之坐困也。
日覩芳華零落而不可收拾者滿於自前。
故菩薩低眉。有不忍坐視之象。
然而無可如何也。
逮事機舛錯。猶能收拾於臨終。
則歸馬殘旗。珍逾拱璧。
世豈無破格憐才者。
何以抱大悲之心。
無大悲之用。非如願負。
負如願邪。如願陳氏第六女。
字李。夫死而奔喪。
偃蹇數年以至於死。
十年前之如願。英氣卓然也。
十年後之如願。暮氣頹然也。
至於天性不忘。終如本願。
雖未能出而大利於人。
猶得先赴虗空樓閣。
為水陸之賓。亦可謂實不負名名不負實哉。
臨去洒然。無多付囑。
故知其漸入真宗矣。
other:: 
## 翡翠骨頭記
翡翠骨頭記
author:: 〔常熟〕童葆澂 ^415a30

陳靈開。蓮語之第二女也。
語欲送入海天為法侶。
以路遠未來。亦能作詩。
與姊靈復。同留遺墨在焉。
乙亥年六月十一日。
夢入冥。見三法司與之言修行事甚悉。
法司忽以劍畫地為深坑。
命之跳。跳去即見花嚴境界。
彌勒云。我半月來。
已換汝一副翡翠骨頭也。
明日疾。遂但飲水。
至期午刻。見韋#CB00501;來。
遂落髮坐堂中。自誦彌陀經。
持珠念佛而去。或疑化為靈禽也。
玉尺曰。此樓閣中人也。
翡翠二字。見樓閣懺中。
同治辛未寄玉尺書。
中有一截句云。一念彌陀萬境真。
含靈全顯鏡心輪。
泠泠寶脈華開好。
樓閣虗空萬劫春。
故知其兆。已見乎詞。
other:: 
## 周靈開小記
周靈開小記
author:: 〔如皋〕蔣元亮 ^415b6

靈開。邗江周女。有病。
坐臥於室中。神明之地。
若與善知識遇。然不能拜。
但稱之曰師。自述以告人。
既而悔之。曰。生死大事也。
顯密權機也。有益身心。
何必告人。故人不知其詳。
年餘遂逝。
other:: 
## 徐靈初
徐靈初
author:: 〔常熟〕童寶靜 ^415b30

徐靈初。泰州姜堰人也。
年十三四。見玉尺。
求依三寶。心純而氣靜。
每欲赴海天精舍。
與諸童女慶元初蓮蓮澄慈本等結往生淨土願。
為境所牽。不得往。
猝然病死。葢厄於魔境而不能自伸者。
童女最多也夫。
other:: 
## 靈復傳略
靈復傳略
author:: 〔常熟〕童葆澂 ^415b40

靈復。同邑陳氏長女。
父早卒。母蓮語。妹靈開。
皆信佛門。復獨秀出如天人。
年十五。聯姻未就。
遇善知識某公至。
力救之。保其慧命。
性絕慧。雞園水陸主法案所用通論本一二三四卷。
其手錄也。能詩。工於念佛。
曾與玉尺子商量念佛音聲有契。
名之曰真。俄而不得見者三年而死。
其詳具見靈復哀詞中。
以久病。於光緒元年十一月逝。
自云聞天樂鳴空。
年方二十。
other:: 
## 神遇願
神遇願
author:: 〔無錫〕余　治 ^415c4

神遇。江都王氏女。
居謝家橋。年十三。
曾與同人發淨土蓮花虗空樓閣之願。
玉尺證明焉。忽一日病。
不一日而死。見於母之夢。
母問汝何往。能得人身乎。
答曰。我有願在師前。
終不受世間輪迴身也。
噫。其生平操作如成人。
能代母勞。賢而且孝。
姪女靈生。亦志向不俗云。
other:: 
## 德初哀詞
德初哀詞
author:: 石　麟 ^415c24

德初。江都熊秉悳之女。
字於方。刻經處之分設於如皋東門外也。
曾即其寓宅之前賃屋焉。
一日有小兒女捧蘋婆果一盤。
囑玉尺代為供佛。
玉尺心異之。越明年。
其家人遂請入宅中。
為二人說歸依。其小兒秉德子某。
其小女即德初也。
是時年才十二。告之以誦持。
謹記之。聞其家人言。
德初慈且孝云。明年。
刻經處將移南門內。
既遷其物。七日而德初病。
宛轉數月。遂不起。
玉尺將由如皋赴揚。
猶未發。前一夕而德初逝。
又自言精神相依。
望度甚切。三呼玉尺而致意焉。
可感也。詞曰。
　　第一安心　死為上#CB15081;　有不死者　更是何物
other:: 
## 徐妙淨哀詞(并序)
徐妙淨哀詞〔并序〕
author:: 〔常熟〕童寶靜 ^415c38

一行旅雁渡江時。
十二闌干玉滿枝。
淨極不知春意煖。
清涼猶唱卷中詞。
玉尺何為而作也。
非為聞妙淨之亡乎。
妙淨身小而志清。
境仄而神安。遇奇而迹快。
隨母在安節局。年二十矣。
不放成人衣。衣如小兒裝。
自言年方十數。噫。
彼之自護童身而以長大為患也久矣。
玉尺屢叩其祈向。
妙淨首肎。而旁觀以為未然。
猶昨日事也。而妙淨已離其夫之家。
已去其身之命。已完其空之神。
天亦成之。人亦順之。
若空中神明之護助者。
益以嘆人心之靈為不可測也。
作哀詞曰。吾不哀死者之去也。
哀生者之弗如。吾不哀逝者之短也。
哀存者之永涉此長途。
音之哀兮如烏。淚之哀兮欲枯。
心之哀兮如茶。哀我生之轤轤。
愧妙淨之天珠。噫
other:: 
## 亢寶安頌
亢寶安頌
author:: 石　麟 ^416a14

寶安。泰州亢氏女也。
母心源。姊寶真寶銘。
皆信佛。偕其姪女遇泠。
及王本泠。為童女修行之約。
本泠之為人洒然天事。
而清迥#CB15072;俗。
遇泠從容入佛。精進稍次焉。
寶安度不及兩人。
而銳志獨勝。初聞法歸依。
即殷殷求入。玉尺於泰州城東樓土。
見之者再。每有著作寄示之。
率能披閱記憶。或舉大義以示同人。
自紫雲德霖而下。
能精心讀書者。安其一矣。
心源死。寶安病。見童女四人來坐談。
並招之遊。後又見其來。
遂不起。念佛之心。
猶平日也。初。寶安有重病。
聞念佛聲。則快然無痛苦。
惜未能深深入理。
寫花嚴法界之精神。
故臨終之際。揀別於仙佛之路者甚嚴。
於上上三心。或未能融化。
然可謂純心倚佛者矣。
頌曰。
　　神何其通　迹何其隔　有新著書　君以為食
other:: 
## 覺鴻傳
覺鴻傳
author:: 〔常熟〕童寶靜 ^416a42

生如德懷。死如慧本。
年之長少不必同。
而同於修修之遲速不必同。
而同於淨。慧本拙乎哉。
巧也巧則不必能上上。
其自處於中之上下乎。
有才同於德懷。年髣髴乎德懷。
而一旦長往者。飛鴻度影。
哀咽江流。令人發不忍人之心。
於梁氏之女亢切矣。
女名覺鴻。才十歲。
能倍誦齋天所用一佛二十諸天頌。
音節甚清婉。習五教說等書。
未及終事。而卒於丁丑之十二月五日。
年才十二。
other:: 
## 昌其孝讚(代玉尺作)
昌其孝讚〔代玉尺作〕
author:: 童寶靜 ^416b22

何以落落然而契也。
何以斷斷然而係也。
何以格格然而憶也。
死為習死。生為習生。
習氣能人之之生死。
豈不能隔別人之平生。
道在目前。人人不會。
衣中有珠。孰知其貴。
以為遲一念而無妨。
而不知戈不屬於魯陽。
以為通一語而未便。
而不知機已過乎閃電。
香消爐冷鳥聲闌。
一卷空存天地間。
未殉知己之葬。猶題私淑之銜。
染香光。寄蓮位。音聲中。
有三昧。
other:: 
## 馬靈義讚
馬靈義讚
author:: 童寶靜 ^416b40

孺子兀於病。見善更相依。
相依在何處。中心一念微。
宛然靈氣滿一掬。
可憐擊碎玲瓏玉。
宛然靈骨委一丘。
可憐隔斷廣陵舟。
飛過長江二百里。
不見斯人見流水。
月明千古長如此。
本願寄彌陀。天涯水不波。
other:: 
## 周艶芳傳
周艶芳傳
author:: 童寶靜 ^416c10

艷芳。周某某公孫女也。
僑寓江寧。光緒三年。
年二十二矣。久慕淨修。
持齋素。忽一日。家人定議。
將以女許字某門。
女聞之。若無事者然。
而密作送終布衣悉備。
四月三日。寓書於王女善靈之母。
求寶塔圖等。書中字句。
若將遠行。王猶未介意也。
家人將於二十五日為女受聘。
初九日先為女開齋。
初八日。預命庖人購鰣魚。
女知之。微笑而已。
中飯畢。自言微疾。
閉戶寢。久之不出。
家人視之。已著新布朱履臥逝矣。
面目青色。或曰吞毒而死也。
妙嚴精舍。有人在三聖菴。
聞此事。欲迎其魂歸為護法神。
拈籤得許可告。又使善靈之母。
詳述講往之由。於三寶前申祝。
六月九日。迎神而祀之。
以附於善妙龍李崆胴崔法珍分宜女之次。
other:: 
## 叢信芳讚
叢信芳讚
author:: 〔如皋〕石　麟 ^416c22

所遇者生身之父母兮。
非此人之性耶。所寶者法身之光明兮。
有同空之鏡耶。三百里內。
一紙書中。何名何姓。
言吉言凶。代白者邑中之繆。
抱節者李堡之叢噫。
吾知之矣。仙骨不凡塵。
佛心無俗韵。顛倒大狂瀾。
寫出無心定。無心定裏萬事休。
蓮花香海。一任神遊。
有時點破虗空界。
飛上花嚴第一樓。
other:: 
## 鼠灘張女議
鼠灘張女議
author:: 蔣元亮 ^416c48

有彌陀之妙心矣。
而力未呈也。有彌陀之全體矣而用未充也。
世人比比皆然。而張氏之女尤可惜。
志在修則竟修耳。
弗遂矣。而有待焉。
猶可也。更迫之以死。
天亦何心哉。人之故耶。
己之故耶。照也未破。
強自逃於境界之外。
清流之潔。寄此童女身。
尚足以風無盡重重之俗子。
豈徒勵巾幗之志而已。
other:: 
## 李素貞讚
李素貞讚
author:: 童寶靜 ^417a14

玲玲瓏瓏。不滯宗風。
人境自隔。性量全通。
有李素貞。生於常熟。
不受風煙。宛如珠玉。
所結契者。大般若經。
其功未展。其心先靈。
我思全藏。多兀於財。
有力有願。尚不克諧。
君雖已死。長護佛書。
煙水百城。神明與俱。
點化機宜。引緣來助。
江北江南。一空一素〔空謂天空〕。
other:: 
## 劉寶仁傳
劉寶仁傳
author:: 〔江都〕熊潤生 ^417a28

寶仁。儀徵劉氏女。
幼頴悟。喜讀父書。
父覺成。好黃老家言。
晚年有悔心。復究心佛法。
寶仁亦隨父兩轉。
先受菩薩戒於某寺。
後其母立貞孝菴。
復依母出家。光緒丁丑春。
感疾久之。自知不治。
遂罄捨所藏。刻法輪懺以莊嚴淨土因。
九月十九日。受沙彌尼戒。
即於病榻前供佛像。
起七念佛。眾既精勤。
寶仁益感奮。至第三日亥時。
於念佛聲中。加趺而去。
年四十一。
other:: 
## 秋雲墓碣
秋雲墓碣
author:: 童寶靜 ^417a42

噫。此紫雲飛之友金陵陳氏女秋雲墓也。
貧病中年。欲同修而未逮。
或時勉出與玉尺一見。
見時示以虗空樓閣之詣。
謂念佛之家。宜通淨士花嚴為一致。
秋雲疑之。異日作書來問虗空樓閣之意。
玉尺馳書答之。盈一卷。
因濕重體虗。遂至不復起。
噫。其講求之一念。
猶新新也。
other:: 
## 錄修一軼事
錄修一軼事
author:: 石　麟 ^417b10

修一。通州李氏女。
字朱。十三歲而朱卒。
修一誓守志。夫家不信之。
曰。是幼稚何足徵。
修一曰。若不信。我在母家守過十年乃來。
果二十三而往。三十三而卒。 ^417b26

修一作前生七於生死之際。
戊寅夏日事也。遂卒於五月九日晡時。
其生也。七月一日子時。 ^417b32

其嫂修來。其隣修起。
皆與修一母女先後入佛。 ^417b36

時好好形色。人不料其死。
忽使人請其父母至作別。
先是數日不食。忽食粥。
數日不語。忽言。初有汗。
謂人曰。此時不能念佛名。
俟稍定。果以汗解後。
琅琅念佛而去。 ^417b38

自言見蓮花二朵。
人問何以二。答曰。
我一我母一。
other:: 
## 童女哀詞(女幼失母為周氏養媳卒於戊寅夏)
童女哀詞〔女幼失母。為周氏養媳。卒於戊寅夏〕
author:: 楚　客 ^417b46

何其步清虗而直往兮。
保一脈之天真。長離世之喧卑兮。
問佛國之長春。羌母與女相依而不遠兮。
〔母卒數年耳〕風聲流入乎玉尺之音輪。
請從此修一行以成三密兮。
與千靈萬秀示樓閣之童身。
other:: 
## 曹蓮生像讚記
曹蓮生像讚記
author:: 長　慶 ^417c4

常熟曹氏女名蓮生。
字於人。不樂也。好佛。
二十餘。病卒。命工畫一童女形。
道裝端坐。長指爪。
握念珠。泠然如生。
刻經處既設。有以此像乞玉尺題讚者。
玉尺每向人言。此人似天道中人。
吾為引魂魄入水陸道場。
歸於大淨土。何以故。
靈氣具足。必能應也。
玉尺讚中。即以此意鼓舞其神明。
且為其魂。先授菩薩戒。
名曰寶詣。
other:: 
## 月善小記
月善小記
author:: 〔寧波〕周蓮慧 ^417c14

。 ^417c30

。
other:: 
## 曇影道人傳
曇影道人傳
author:: 常熟吳寶叢 ^417c36

嗚呼。死生之際大矣哉。
自非了當大事去來自在者。
必以信願持名。往生極樂為休息地。
外此未有能解脫苦輪者也。
曇影道人者。同邑張氏女。
張氏世奉佛。有長洲彭氏風。
道人年十三。即歸心淨土。
禮玉尺師受三歸。
名寶芳。玉尺器之。
勸閱大藏未果。十六斷葷血。
日課佛萬聲。十八得咯血疾。
次年六月扶病受五戒。
越二月。吉祥念佛而逝。
時光緒九年八月十三日也。
道人性溫靜。寡語言。
不事女工。禪課之餘。
手不釋卷。從兩兄討論內典。
輒至夜分。讀華嚴法華圓覺諸經能解其義。
又精研淨土十要。
於台賢圓旨頗有會心。
染疾時。誦大般若經至二百八十卷。
恐不能卒業。力疾持誦。
會常州李上善至虞。
以一行三昧#CB15081;勵同志。
道人師事之。淨念益堅。
日課佛三萬聲。疾革迷悶甚。
設像牀前然臂香。
猛誦佛名。聲盡氣漸微。
即之逝矣。是辰告其兄寂曰。
頃得夢。知今日決生安養。
不勝歡喜。常州李上善。
亦於是夜定中見道人來別云。
蒙觀音接引。已得中品下生矣。
噫。苟非生時信願之堅。
行持之切。臨終正念。
烏能彰彰若是。遺言祝髮。
以道裝殮。捨所受用。
刻華嚴大鈔五卷。
從之有遺詩一卷。
錄其懷淨土四絕云。
諦觀安養境澄清。
佛日常開不夜城。
鳥語花香齊說法。
洗心寂聽悟無生。
琉璃地上禮金仙。
妙法親聞聖口宣。
宴坐澄觀纔頃刻。
娑婆已歷百千年。
彌陀願海廣無邊。
憶想慈容即現前。
何處關山能阻隔。
盡虗空界現金蓮。
八萬四千大總持。
一門一行妙難思。
他年得與蓮池會。
曠劫修行也未遲。
修西聞見錄卷五
 ^417c42
