
other:: 冥報記輯書卷第七
other:: 
## 唐居士李信
唐居士李信者
并州文水縣之太平里人也。
身為隆政府衛士。
至顯慶年冬。隨例往。
朔州赴番。乘赤艸馬一疋并將艸駒。
是時歲晚凝陰風雪嚴厚。
行十數里馬遂不進。
信以番期逼促撾之數十下。
馬遂作人語。謂信曰。
我是汝母。為生平避汝父將石餘米乞女故獲此報。
此駒即是汝妹也。
以力償債向了。汝復何苦敦逼如是。
信聞之驚愕流洟。
不能自勝。乃拜謝之。
躬駄鞍轡謂曰。若是信孃當自行歸家。
馬遂前行。信負鞍轡隨之至家。
信兄弟等見之悲哀相對。
別為厰櫪養飼有同事母。
屈僧營齋合門莫不精進。
鄉閭道俗咸歎異之。
時工部侍郎溫無隱。
歧州司法張金停俱為丁艱。
在家聞而奇之。故就信家顧訪見。
馬猶在問其由。委並如所傳。
other:: 
## 唐孫壽
 ^320b27

顯慶中。平州有人。
姓孫名壽。於海濵游獵。
見野火焰熾草木蕩盡。
唯有一叢茂草獨不焚燎。
疑此草中有獸。遂以火燒之。
竟不能著。壽甚怪之。
遂入草間尋覔。乃見一函金剛般若經。
其傍又見一死僧。
顏色不變。火不延燎。
蓋由此也。信知經像非凡所測。
孫壽親自說之。
other:: 
## 唐童子寺佛像
 ^320c8

唐并州城西有山寺。
寺名童子。有大像。
坐高一百七十餘尺。
皇帝崇敬釋教。顯慶末年巡幸并州。
共皇后親到此寺。
及幸北谷開化等。
大像高二百尺。禮敬瞻覩嗟歎希奇。
大捨珍寶財物衣服。
并諸妃嬪內宮之人。
並各損捨。并勑州官長吏竇軌等。
令速莊嚴備飾聖容。
并託龕前地務令寬廣。
還京之日至龍朔二年秋七月。
內官出袈裟兩領遣中使馳送二寺大像。
其童子寺像披袈裟日。
從旦至暮放五色光。
流照崖巖洞燭山川。
又入南龕小佛赫奕堂殿。
道俗瞻覩數千萬眾。
城中貴賤覩此而遷善者。
十室而七八焉。眾人共知不言可悉。
other:: 
## 唐尼修行
 ^320c20

唐龍朔元年雒州景福寺比丘尼。
修行房中。有侍童任五娘。
死後修行為五娘立靈。
經月餘日。其姊及弟於夜中忽聞靈座上呻吟。
其弟初甚恐懼。後乃問之。
答曰。我生時於寺上食肉。
坐此大苦痛。我體上有瘡。
恐污牀席。汝可多將#CB01926;置牀上也。
弟依其言置#CB01926;。
後看牀上大有膿血。
又語弟曰。姊患不能縫衣。
汝大 #CB02134;縷。
宜將布來。我為汝作衫及韈。
弟置布於靈牀上。
經宿即成。又語其妹曰。
兒小時患漆。遂救一螃蟹取汁塗瘡得差。
今入刀林地獄。肉中現有折刀七枚。
願姊慈念為作功德救助。
知姊煎迫交不濟辨。
但隨身衣服無益死者。
今並未壞。請以用之。
姊未報間。乃曰。兒自取去。
良久又曰。衣服已來。
見在牀上。其姊試往觀之。
乃所斂之服也。遂送淨土寺寶獻師處。
憑寫金剛般若經。
每寫一卷了。即報云。
已出一刀。凡寫七卷了。
乃云。七刀並得出訖。
今蒙福助即往託生。
與姊及弟哭別而去。
吳興沈玄法說。淨土寺僧智整所說亦同。
other:: 
## 唐姚明解
唐姚明解者 ^320c42

本是普光寺沙門也。
性聰敏有文藻。工書翰善丹青。
至於鼓琴亦當時獨絕。
每欣俗網不樂道門。
至龍朔元年舉應詔人。
躬赴雒陽。及升第歸俗。
頗有餘言。未幾而卒。
後託夢於相知淨土寺僧智整曰。
明解宿無福業不遵內教。
今大受罪非常飢乏。
儻有故人之情。頗能惠一飡不。
智整夢中許諾。及其寤後乃為設食。
至夜纔眠。即見明解來愧謝之。
至二年秋中又託夢於畫工曰。
我以不信佛法今大受苦痛。
努力為我寫二三卷經。
執手殷勤賦詩言別。
教畫工讀十八徧令記。
寤乃憶之。其詩曰。
握手不能別。撫膺還自傷。
痛矣時陰短。悲哉泉路長。
松林驚野吹。荒#CB01092;落寒霜。
言離何以贈。留心內典章。
other:: 
## 唐謝氏
 ^321a26

唐癰州萬年縣閻村。
即灞渭之間也。有婦女謝氏。
適同縣。元氏有女。
適迴龍村人來阿照。
謝氏永徽末亡。龍朔元年八月。
託夢於來氏女曰。
我為生時酤酒。小作升方取價太多。
量酒復少。今坐此罪。
於北山下人家為牛。
近被賣與法界寺夏侯師家。
今將我向城南耕稻田。
非常辛苦。及寤其女洟泣為阿照言之。
至二年正月。有法界寺尼至阿照村。
女問尼。尼報云。有夏侯師。
是實女。即就寺訪之。
云近於北山下買得一牛。
見在城南耕地。其女洟泣求請寺尼。
乃遣人送其女就之。
此牛平常唯一人禁制。
若遇餘人必陸梁觝觸。
見其女至乃#CB02549;其遍體。
又流淚焉。女即憑夏侯師贖之。
乃隨其女去。今現在阿照家養飼。
女常呼為阿孃。承奉不闕。
京師王侯妃媵多令召視。
競施錢帛。
other:: 
## 唐濟陰縣經驗
 ^321b2

唐曹州濟陰縣西二十里村中有精舍。
至龍朔二年冬十月。
野火暴起非常熾盛。
及至精舍踰越而過焉。
比僧房草舍焚燎總盡。
唯金剛般若經一卷儼然如舊。
曹州參軍事席文禮說之。
other:: 
## 唐漁陽縣佛像
 ^321b28

唐幽州漁陽縣無終戍城內有百許家。
龍朔二年夏四月戍城火災。
門樓及人家屋宇並為煨燼。
唯二精舍及浮圖并佛龕上紙簾蘧蒢等。
但有佛像獨不延燎。
火既不燒巋然獨存。
時人見者莫不嗟異。
以為佛力支持。中山郎餘令既任彼官。
又家兄餘慶交友人。
郎將齊郡因如使營州。
並親見其事。具為餘令說之。
other:: 
## 唐倪氏妻皇甫氏
 ^321b36

唐兖州曲阜人倪買得妻皇甫氏。
為有疾病祈禱泰山。
稍得瘳愈。因被冥道使。
為伺命每被使。即死經一二日。
事了以後還復如故。
前後取人亦眾矣。
自云。曾被遣取鄉人龐領軍小女。
為其庭前有齋壇讀誦。
久不得入。少間屬讀誦稍閑。
又因執燭者詣病女處。
乃隨而入。方取得去。
問其取由。乃府君四郎所命。
府君不知也。論說地獄具有條貫。
又云。地下訴說生人非止一二。
但人微有福報。追不可得。
如其有罪攝之則易。
皇甫見被使役。至今猶存。
今男子作生伺命者。
兖州見有三四人。
但不知其姓名耳。
other:: 
## 唐前大理司直河內司馬喬卿
唐前大理司直河內司馬喬卿 ^321b48

天性純謹有志行。
到永徽中為楊州戶曹。
丁母憂居喪毀瘠。
刺心上血寫金剛般若經一卷。
未幾於廬上生芝草二莖。
經九日長尺有八寸。
綠莖朱蓋日瀝汁一升。
傍人食之味甘如蜜。
去而復生。如此數四。
喬卿同僚數人。並向餘令陳說。
天下士人多共知之。
冥報記輯書卷第七〔終〕
 ^321c20
