
other:: 毗尼關要卷第三
collector:: 清金陵寶華山律學沙門　德基　輯
commentary:: 
○第三殺戒 ^505a25

初總釋。 ^505a27

殺為世間最傷慈之事。
此是共戒。尼結罪同。
大乘同制。 ^505a29

梵網經云。若自殺。
教人殺。方便殺。讚歎殺。
見作隨喜。乃至呪殺等。
此是性罪。釋迦成佛。
商怨終舒於鐵杙。
陀夷證聖。羊瞋卒洩於兇鋒。
故經云。假使經百劫。
所作業不亡。因緣會遇時。
果報還自受。非空非海中。
非入山石間。無有地方所。
脫之不受報。 ^505a31

律攝云。凡為殺者。
並由癡故。於事不忍。
內懷瞋恨。斷他命根。
制斯學處。 ^505a41

二緣起處。 ^505a45

佛遊毗舍離獼猴江邊講堂中。 ^505b2

說不淨觀。歎不淨觀。
歎思惟不淨觀。 ^505b8

比丘聞已。習不淨觀。
厭患身命。求刀自殺。 ^505b30

三起緣人。 ^505b32

時有比丘。字勿力伽難提。
是沙門種出家。手執利刀。
入婆裘園。有一比丘。
語言。大德斷我命來。
我以衣#CB00647;與汝。
即受僱斷其命。於彼江邊洗刀。
心生悔恨。我今無利非善得。
彼比丘無過。而我受僱斷他命根。
有一天魔。知彼心念。
立水勸讚。善哉。 ^505b34

善男子。汝今獲大功德。
度未度者。時勿力伽難提悔心即滅。
復入園中。殺諸比丘。
至六十人。園中死屍狼藉。
臭處不淨。狀如塚間。
居士譏嫌。諸比丘猶自相殺。
況於餘人。我等自今勿復承事供養。
勿復容止往來。毗舍離比丘以小因緣。
集在一處。時佛觀眾減少。
知而故問。阿難具白上事。
佛告諸比丘。有阿那般那三昧。
寂然快樂。諸不善法即能滅之。
永使不生。 ^505b48

即十六特勝法門也。
阿那般那此云遣來遣去。
遣來入息也。遣去出息也。 ^505c32

十六特勝者。一知息入。
二知息出。三知息長短。
四知息徧身。五除諸身行。
六受喜。七受樂。八受諸心行。
九心作喜。十心作攝。
十一心作解脫。十二觀無常。
十三觀出散。十四觀離欲。
十五觀滅。十六觀棄捨。 ^505c34

言特勝者。從因緣得名。
如外道等。並能修得四禪四空。
四無對治觀行。故不出生死。
此十六法有定有觀。
具足諸禪。能發無漏。
故名特勝也。若以十六法。
橫對四念處。每念處有四法。
共成十六。此易可知。
今約豎對三界。以明修證之相。 ^505c42

一知息入。二知息出者。
對代數息也。行者調息。
綿綿一心。依隨於息。
息入時。知從鼻端入至臍。
息出時。知從臍出至鼻。
如是一心照息。依隨不亂。
爾時知息粗細之相。
知風喘氣為粗。息相為細。
粗即調之令細。如守門人。
知人出入。亦知好人惡人。
知好則進。知惡則遮。
復知輕重滑澁冷煖久近。
復知因入出息。則有一切眾苦煩惱。
生死往來。輪轉不息。
心知驚畏。若闇心數息。
無有觀行。正修證時。
多生愛見慢等諸煩惱病〔愛者愛著此數息。
見者謂見我能數。
慢者謂我能數以此慢他〕。
今隨息時。即知此息無常。
命依於息。以息為命。
一息不還。即便無命。
知息無常。即不生愛。
知息非我。即不生見。
悟無常即不生慢。
此則從初方便。已能破諸結使。
不同數息。以一心依息。
令心不散。得入禪定。
故名亦愛。覺悟無常。
故名亦筞。與定相應。
名亦有漏。觀行不著。
名亦無漏也〔知入知出。
正依隨息為門〕。 ^506a4

三知息長短者。對欲界定也。
外凡證欲界定時。
都不覺知息中相貌。
今此中初得定時。
即覺息中長短之相。
覺悟無常。轉更分明。
證欲界定。故名亦愛。
觀行覺無常。故名亦筞也。 ^506a36

四知息徧身者。對未到地定也。
凡外證未到地。直覺身相泯然如虗空。
爾時實有身息。但以眼不開故。
不覺不見。今特勝中發未到地時。
亦泯然入定。即覺漸漸有身如雲影。
覺出入息徧身毛孔。
亦知息長短相等。
見息入無積聚。出無分散。
無常生滅。覺身空假不實。
亦知生滅剎那不住。
三事和合。故有定生。
三事既空。則定無依。
知空亦空。於空不著。
亦愛亦筞如前說也。 ^506a44

五除諸身行者。對初禪覺觀支也。
言身行者。欲界身中發得初禪。
則色界四大造色。
觸欲界身。欲界身根生識。
覺此色觸。二界色相依共住。
故名為身。身即覺支。
從此身分生觀。知身中之法。
有所造作。故名身行。
身行即是觀支。言除者。
因覺息徧身。發得初禪。
心眼開明。見身三十六物。
臭穢可惡。爾時即知三十六物由四大有。
頭等六分。一一非身。
四大之中各各非身。
此即是除欲界身也。
又於欲界身中。求色界四大不可得。
名除初禪身。所以者何。
若言有色界造色者。
為從外來。為從內出。
為在中間住。如是觀時。
畢竟不可得。但以顛倒憶想故。
言受色界觸。諦觀不得。
即是除初禪身。身除故身行即滅也。 ^506b12

六受喜者。對破初禪喜支也。
根本禪中喜支。從隱沒有垢覺觀後生。
既無觀慧照了。多生煩惱。
故不應受。今於淨禪覺觀支中生喜。
以有觀行破析。達覺觀性空。
則所生喜亦空。於喜不著。
無諸過罪。故說受喜。
如阿羅漢不著一切供養。
故名應供也。 ^506b36

七受樂者。對破初禪樂支也。
根本禪無觀慧。樂中多染。
故不應受。今知樂性空不著。
故無過罪。說受樂也。 ^506b46

八受諸心行者。對破初禪一心支。
若根本禪入一心時。
心生染著。故不應受。
今知此一心虗誑不實。
一心非心。即不取著。
既無過罪即是三昧正受。
故說受諸心行也。 ^506c2

九心作喜者。對二禪內淨喜也。
根本二禪喜。從內淨發。
以無智慧照了。多生受著。
今觀此喜。即知虗誑。
不生受著。名喜覺分。
從正觀心。生真法喜。
故名心作喜也。 ^506c8

十心作攝者。對二禪一心支也。
二禪喜動。今返觀喜性。
既知空寂。畢竟定心不亂。
不隨喜動也。 ^506c16

十一心作解脫者。
對破三禪樂也。三禪有徧身之樂。
凡夫得之。多生愛縛。
不得解脫。今以觀慧破析。
知此樂從因緣生。
空無自性。虗誑不實。
觀樂不著。心得自在也。 ^506c18

十二觀無常者。對破四禪不動也。
三禪為樂所動故。
四禪名不動定。凡夫得此。
多生常想。心生愛取。
今觀此定。生滅代謝。
三相所遷。知是破壞不安之相也。 ^506c26

十三觀出散者。對破空處也。
出者出離色界。散者散三種色。
又出離色界。心依虗空。
消散自在。不為色法所縛。
故名出散。凡夫得此。
謂是真空。安隱心生取著。
今觀虗空處定。知是四陰和合而有。
無自性不可取。所以者何。
若言有出散者。為虗空是出散。
為心是出散。若心是出散者。
過去心已謝。未來心未生。
現在心不住。何能出耶。
若空是出散者。無知之法有何出散。
既不得空定。則心無受著也。 ^506c32

十四觀離欲者。對識處也。
一切愛著外境皆名為欲。
從欲界乃至空處。
皆是心外之境。若虗空為外境。
識來領受此空。即以空為所欲。
今識處定。緣於內識。
離外空欲。故名離欲。
凡夫得此。無慧眼照了。
謂言心與識法相應。
真實安隱。即生染著。
今以觀慧破析。知三世識皆不與現在心相應。
故此識定但有名字。
虗誑不實也。 ^506c48

十五觀滅者。對無所有處也。
此定緣無為法塵。
心與無為相應。對無為法塵。
發少分識。凡夫謂為心滅。
深生愛著。為其所縛。
今觀此少識。亦有四陰和合。
無常無我。虗誑不實。
譬如糞穢多少俱臭。
不染著也。 ^507a14

十六觀棄捨者。對非想非非想也。
非非想是兩捨之對治。
從初禪來。但有偏捨。
無有兩捨。今此定雙捨有。 ^507a22

又是捨中之極。故名棄捨。
凡夫得此謂為涅槃。
無有觀慧覺了。不能捨離。
今知此定。亦是四陰二入〔意入法入〕三界
〔意界法界意識界〕及十種細心所等〔觸作意受想思欲解念定慧〕
和合所成。無常苦空無我。
虗誑不實。不應計為涅槃。
既知空寂。即不受著也。
行者爾時深觀棄捨。
即便得悟三乘涅槃。
然未必須皆具十六。
或得三二特勝即便發悟。
亦有利根。初隨息時。
覺悟無常。即發無漏。
由其從初俱發根本定。
故名亦有漏。於中觀慧破析不著。
名亦無漏。一往勝六妙門也。 ^507a26

以無數方便訶責婆裘園中比丘已。
與諸比丘結戒。 ^507a46

四所立戒相。
orig::  ^507b2

若比丘。故自手斷人命。
持刀與人。歎譽死。
快勸死。咄男子。用此惡活為。
寧死不生。作如是心。
思惟種種方便。歎譽死。
快勸死。是比丘波羅夷不共住。
commentary::  ^507b4

釋義　人者。從初識至後識。
而斷其命。持刀與人者。
歎譽死。快勸死。咄男子〔咄者乃是警覺之辭。
男子乃是招呼之語〕。
作如是心。思惟種種方便。
歎譽死。快勸死〔作如是心者。
即歎死勸死之心。
非為餘事〕。 ^507b10

犯緣　此戒具足四緣。
方成本罪。若緣有缺。
罪便結輕。一有殺心。
二是人趣。三作人想。
四命根斷。 ^507b38

定罪　此中犯者。
若自殺。若教殺。若遣使殺。
若往來使殺。若重使殺。
若展轉使殺。若求男子殺。
若殺人求男子殺。
若求持刀人殺。若殺求持刀人殺。
若身現相。若口說。
若身口俱現相。若遣書。
若教遣使書。若坑陷。
若倚發。若與藥。若安殺具。 ^507b42

若自殺者。若以手。
若瓦石刀杖。乃至餘物而自殺。 ^507c2

教殺者。殺時自看前人擲水火中。
若山上推著谷底。
若使象蹋殺。若使惡獸噉。
或使蛇螫。及餘種種教殺。 ^507c4

遣使殺者。比丘遣使斷某甲命。
隨語往斷命。
往來使者。比丘遣使。
往斷某甲命。隨語往欲殺。
未得殺便還。即承前教復往殺。 ^507c10

重使殺者。比丘遣使。
汝去斷某甲命。續復遣使。
如是乃至四五。彼使即往殺。 ^507c14

展轉使者。比丘遣使。
汝斷某甲命。彼使復轉遣使。
乃至百千往斷其命。 ^507c18

求男子者。是中誰知有如是人。
能用刀。有方便。久習學。
不恐怖不退。能斷某甲命。
彼使即往斷其命。 ^507c20

教求男子者。教人求。
是中誰知有如是人。
能用刀。有方便。久習學。
不恐怖不退。能斷某甲人命。
彼使即往斷其命。 ^507c24

求持刀者。自求誰勇健。
能持刀斷某甲命。
彼即往殺。教求持刀亦如是。 ^507c30

身現相者。身作相殺。
令墮水火中。從山上墮谷底。
令象蹋殺。令惡獸食毒蛇螫。
彼因此現身相。故自殺。 ^507c32

或作是說。汝所作惡。
無仁慈。懷毒意。不作眾善行。
汝不作救護。汝生便受罪多。
不如死。若復作是語。
汝不作惡暴。有仁慈。
不懷毒意。汝已作眾善行。
汝已作功德。汝已作救護。
汝生便受眾苦。若死當生天上。
若彼因此言故。便自殺。 ^507c36

身口現相亦如是。
遣使者。若使往彼。
汝所作善惡。廣說如上。
承此使口歎死者。 ^507c46

遣書殺者。執書言。
汝所作善惡。廣說如上。 ^507c48

遣使書者。亦如是。 ^508a2

坑陷者。審知彼所行道。
必從是來往。當於道中鑿深坑。
著火若刀。若毒蛇。
若尖杙。若毒塗刺。
若墮坑中死。 ^508a4

倚發者〔謂做定機關。
安諸殺具。倚著即發也〕。
知彼人必當倚發彼處。
若樹。若墻。若柵。於彼外。
若著火。若刀。若杙。
若毒蛇。若毒塗刺。
機發。使墮中死。 ^508a10

藥者。知彼人病。與非藥。
若雜毒。或過限。與種種藥使死。 ^508a14

安殺具者。先知彼人本來患厭身命。
惡賤此身。即持刀毒。
若繩及餘死具。置之於前。
如上一一死者波羅夷。
不死者偷蘭遮。 ^508a16

若天子。若龍子。阿修羅子。
犍闥婆子。夜叉。餓鬼。
若畜生中有智解人語。
若復有能變形者。
方便求殺。殺者偷蘭遮。 ^508a22

不死者。突吉羅。 ^508a26

畜生不能變形。若殺者。
波逸提。
不死。突吉羅。 ^508a28

實人人想殺。波羅夷。
人疑。偷蘭遮。
人非人想。偷蘭遮。 ^508a30

非人人想。偷蘭遮。
非人疑。偷蘭遮。 ^508a32

第四分云。方便墮他胎。
波羅夷。
母死兒活。母死無犯。
但得偷蘭遮〔謂殺心在兒。
不在母。母死無犯。
既未遂本心。罪結方便〕。
眾多比丘遣一人斷他命。
一切波羅夷。 ^508a34

五分律云。自殺身。
偷蘭遮。 ^508a38

入母胎後。至四十九日。
名為似人。過此盡名為人。
若人若似人殺者。
波羅夷。若作書令彼殺。
字字偷蘭遮。 ^508a40

書至彼。因是死。波羅夷。 ^508a46

若作相似語。教人殺。
彼因此死。波羅夷。 ^508a48

凡發殺心時。突吉羅。
作方便時。偷蘭遮。 ^508b2

死者。波羅夷。
有二比丘相瞋。後共道行。
於路相打。一人遂死。
佛言。無殺心不犯重。
瞋打比丘。波逸提。 ^508b4

從今不聽相瞋未悔者共道行。
犯者突吉羅。 ^508b8

欲殺彼。悞殺此。偷蘭遮〔謂於此人。
全無殺心。但得方便。
偷蘭遮〕。 ^508b10

十誦云。若為人作坑桁弶羅等。
人因是死。波羅夷。 ^508b12

若不即死。後因是死。
亦波羅夷。
後不因死。偷蘭遮。 ^508b14

若為非人作非人死者。
偷蘭遮。
人畜死。皆突吉羅〔謂於人畜無有殺心故〕。 ^508b16

若不定一事作。諸有來者。
皆令死。 ^508b18

人死。波羅夷。
非人死。偷蘭遮。 ^508b20

畜生死。波逸提。
都無死者。一偷蘭遮。
二突吉羅。 ^508b22

自斷指。突吉羅。
看病久生厭心。置令死。
偷蘭遮。 ^508b24

令趣得藥食。便服死者。
偷蘭遮。
摩得勒伽云。欲殺凡人。
誤殺羅漢。 ^508b26

欲殺羅漢。誤殺凡人。 ^508b28

欲殺父。誤殺母。
欲殺母。誤殺父。皆偷蘭遮。
不得重逆。 ^508b30

薩婆多云。若以比丘語故。
征統異國。兼得財寶。
皆得殺盜二波羅夷。 ^508b34

若執刀欲殺。發足。
步步輕偷蘭。乃至未傷人已還。
盡輕偷蘭。 ^508b38

若刀着人。不問深淺。
命未斷已還。重偷蘭。 ^508b40

若死。波羅夷。
若為殺人故作坑。
未成時。突吉羅。 ^508b42

作竟。輕偷蘭。
若人墮中。勇健即能出坑。
得重偷蘭。 ^508b44

若墮坑中不死。亦重偷蘭。 ^508b46

作#CB00252;作撥亦爾。
若遣使殺人。當教時。
得輕偷蘭。 ^508b48

若殺時。得波羅夷。
若遣使殺人。教彼人。
若來者殺。而受使者。
彼人去時殺者。比丘得輕偷蘭。 ^508c2

若教刀殺。而用杖殺。
若教殺此而殺彼。
凡不本教。更異方便。
盡輕偷蘭。 ^508c6

若以刀杖。欲打殺人故。
或杖打刺刀。不尋手死。
十日應死。後更異人打。
即尋杖死。打死比丘。
得波羅夷。 ^508c8

先打比丘得偷蘭。
比丘尼波羅夷。三小眾突吉羅滅擯。
是謂為犯。 ^508c12

開緣　不犯者。若擲刀杖瓦石。
誤著彼人身死者。 ^508c20

若營事作房舍。誤墮墼石材木椽柱殺人。
重病人扶起。若扶臥浴時。
服藥時。從涼處至熱處。
從熱處至涼處。入房出房。
向廁往返。一切無害心。
而死者不犯。不犯者。
最初未制戒等。 ^508c22

會詳　楞嚴經云。
又諸世界六道眾生。
其心不殺。則不隨其生死相續。
汝修三昧。本出塵勞。
殺心不除。塵不可出。
縱有多智。禪定現前。
如不斷殺。必落神道。
上品之人為大力鬼。
中品則為飛行夜叉諸鬼帥等。
下品當為地行羅剎。 ^508c30

○第四大妄語戒 ^508c40

初總釋。 ^508c42

妄為欺心貪利。行不真實。
此是共戒。尼制亦同。
大乘同制。 ^508c44

梵網經云。而菩薩常生正語。
亦生一切眾生正語正見。
而反更起一切眾生邪語邪見邪業等。
此是性罪。 ^508c46

律攝云。此由癡故。
因求利事。及求利養煩惱。
制斯學處。二緣合結。 ^509a2

二緣起處。 ^509a6

爾時佛在毗舍離獼猴江邊高閣講堂。
時世穀貴。人民饑餓。
乞食難得。佛告阿難。
諸有在毗舍離。比丘盡集。
集已世尊告言。汝等當知。
今時世穀貴。乞食難得。
汝等諸有同和尚同師。
隨親厚知識。各共於毗舍離左石。
隨所宜安居。我亦當於此處安居。
何以故。飲食難得。
念眾疲苦。時諸比丘聞佛教已。
各隨所安居。 ^509a8

三起緣人。 ^509a22

時婆裘河邊僧伽藍中。
安居比丘。向居士自說得上人法等。
諸居士信樂供養。
不為飲食所苦。顏色光澤和悅。
氣力充足。諸餘比丘在毗舍離安居者。
顏色憔悴。形體枯燥。
衣服弊壞。安居竟。
往見世尊。慰問及此。
具白上事。佛言。汝等愚癡人。
有實尚不應向人說。
況復無實而向人說。
時世尊告諸比丘。
世有二賊。一實非淨行。
自稱淨行。二者為口腹故。
不真實。非己有。在大眾中故作妄語。
自稱言得上人法。
是中為口腹故。自稱得上人法。
最上大賊。何以故。
盜受人飲食故。時世尊以無數方便訶責已。
與諸比丘結戒。若比丘實無所知。
乃至虗誑妄語等。
爾時有一增上慢比丘。
語人言。我得道。彼於異時。
精進不懈。勤求方便。
證最上勝法。彼作是念。
將不犯波羅夷耶。
我今云何。尋語諸同意比丘。
為我白佛。時諸比丘往白世尊。
佛言。除增上慢者不犯。
當如是說戒。 ^509a24

四所立制相。
orig::  ^509b10

若比丘實無所知。
自稱言。我得上人法。
我已入聖智勝法。
我知是。我見是。彼於異時。
若問若不問。欲自清淨。
故作是說。我實不知不見。
言知言見。虗誑妄語。
除增上慢。是比丘波羅夷不共住。
commentary::  ^509b12

釋義　實無所知者。
實無知見。自稱者。
自稱說有信戒施聞智慧辯才。
人法者。人陰〔五陰〕人入〔六入〕人界〔十八界〕。
上人法者〔律攝云。
即勝流法也。謂一切凡愚五葢等法。
鄙劣惡事。是非上法也〕。
諸法能出要成就。
自言念在身。自言正憶念。
自言持戒。自言有欲。
自言不放逸。自言精進。
自言得定。自言得正受。
自言有道。自言修。
自言有慧。自言見。
自言得。自言果。 ^509b20

自言念在身者。有念能令人出離。
狎習親附此法。修習增廣。
如調伏乘。守護觀察。
善得平等。已得決定。
無復艱難。而得自在。
是為自言得身念處。 ^509b34

自言正憶念者。有念能令人出離。
狎習親附此法。修習增廣。
如調伏乘。守護觀察。
善得平等。已得決定。
無復艱難。而得自在。
是為正憶念〔憶念一切法。
見法得法。其心得定。
此徧通一切法也〕自言持戒〔謂堅持戒律。
慎守威儀。斷一切惡〕。 ^509b44

自言有欲。自言不放逸。
自言精進亦爾。 ^509c4

自言得定。有覺有觀三昧。
無覺有觀三昧。無覺無觀三昧。
空無相無願三昧。 ^509c12

自言得正受者。想正受。
無想正受。隨法正受。
心想正受。除色想正受。
不除色想正受。除入正受。
一切入正受。自言有道者。
從一支道。乃至十一支道。
狎習親附。思惟此道。
修習增廣。如調伏乘。
守護觀察。善得平等。
已得決定。無復艱難。
而得自在。 ^510a8

自言修者。修戒。修定。
修智。修解脫慧。修見解脫。
自言有智。法智。比智。
等智。他心智。狎習親附。
思惟此智〔餘如上說〕。 ^510b20

自言見者。見苦。見集。
見盡。見道。若復作如是言。
天眼清淨。觀諸眾生生者死者。
善色惡色。善趣惡趣。
知有好醜貴賤。隨眾生業報。
如實知之。狎習親附此見〔餘如上說〕。 ^510b46

自言得者。得須陀洹果斯陀含果阿那含果阿羅漢果〔餘如上說〕。 ^510c8

我已入聖智勝法。
我知是我見是〔聖智者。
即法智等。勝法者。
即如上諸法也〕。彼於異時。
若問若不問。虗誑妄語者。
除增上慢者。 ^510c10

僧祇律云。有二比丘。
在阿蘭若住。其一比丘暫成就根力覺道。
貪恚不起。語第二比丘言。
長老。我得阿羅漢。
後時遊諸聚落。放縱諸根。
廢習止觀。 ^510c32

便起煩惱。覺癡愛生。
還語其伴比丘言。
長老。妄稱得過人法。
犯波羅夷。是比丘言。
我非知而妄語。謂為實耳。
以是白佛。佛言。此是增上慢。
云何於正法中。信家非家。
捨家出家。起增上慢。
汝當方便除增上慢。
可得阿羅漢果。後時比丘大自慚愧。
即於佛前。進精方便。
修習止觀。除增上慢。
得阿羅漢果。 ^510c42

犯緣　此戒具足七緣。
方成本罪。若緣有缺。
罪結方便。一有虗妄心。
而實無所知。三說過人法。
四所對是人。五實作人想。
六說而了了。七前人領解。 ^511a8

定罪　此中犯者。
如是虗而不實。不知不見。
向人說言。我得上人法。
前人知者。波羅夷。 ^511a14

說而不知者。偷蘭遮。 ^511a16

若遣手印。若遣使。
若書。若作知相。若知者。
波羅夷。 ^511a18

不知者。偷蘭遮。
自在靜處。作不靜想。
口說言。我得上人法。
偷蘭遮。 ^511a26

不靜處作靜想。口說言。
我得上人法。偷蘭遮。 ^511a28

諸天阿修羅乾達婆夜叉餓鬼畜生能變形有智。
向說上人法。知者。
偷蘭遮。 ^511a30

說而不知者。突吉羅。
若手印。若遣使。若書。
若作知相。使彼知。
偷蘭遮。 ^511a34

不知。突吉羅。
畜生不能變形者。
向說得上人法。突吉羅。 ^511a36

若人實得道。向不同意大比丘。
說得上人法。突吉羅。 ^511a38

若為人說根力覺意解脫三昧正受我得。
是波羅夷。 ^511a40

人作人想。波羅夷。
人疑。偷蘭遮。
人非人想。偷蘭遮。 ^511a44

非人人想。偷蘭遮。
非人疑。偷蘭遮。 ^511a46

十誦律云。說我是阿羅漢。
乃至得阿那般那念不實。
犯波羅夷。 ^511a48

若言我善持戒。婬欲不起。
不實。偷蘭遮。 ^511b2

若說天來。乃至羅剎鬼來。
互相問答。不實者。
波羅夷。 ^511b4

若說旋風土鬼來至我所。
不實者。偷蘭遮。 ^511b6

有人問比丘言。汝是阿羅漢否。
若默然者。偷蘭遮。 ^511b8

應言我非阿羅漢。
薩婆多論云。無所誦習。
而言我有所誦習。
悉偷蘭遮。 ^511b10

如自稱過人法。前人不聞不受。
重偷蘭遮。 ^511b12

摩得勒迦云。若言我不墮三塗。
偷蘭遮。 ^511b14

若言我已離結使煩惱。
波羅夷。 ^511b16

向聾人瘂人瘂聾人入定人說。
偷蘭遮。 ^511b18

若問得果不。答言得。
而示以手中果。偷蘭遮。
善見律云。若有白衣作寺。
入我寺者是阿羅漢。
有惡比丘入此寺者。
犯波羅夷。 ^511b20

五分律云。寧噉燒石。
吞飲烊銅。不以虗妄食人信施。
世間有五大賊。一者作百千人主。
破城邑聚落。害人取物。
二者有惡比丘。將諸比丘。
遊行人間。邪命說法。
三者有惡比丘。於佛所說法。
自稱是我所造。四者有惡比丘。
不修梵行。自言我修梵行。
五者有惡比丘。為利養故。
空無過人法。自稱我得。
此第五賊。名為一切世間天人魔梵沙門婆羅門中之最大賊。 ^511b24

又云。為利養故。種種讚歎他戒定慧解脫解脫知見成就。
而密以自美。偷蘭遮。 ^511b38

為利養故。坐起行立。
言語安庠以此現得道相。
欲令人知。偷蘭遮。 ^511b42

僧祇律云。若作羅漢相。
或合眼以手自指。
語優婆夷言。汝愚癡人。
不知其尊。譬如優曇#CB00647;華。
時一出而不知貴。
作如是相者。得越毗尼罪。 ^511b44

比丘尼波羅夷。三小眾突吉羅滅擯。
是謂為犯。 ^511c2

開緣　不犯者。增上慢人自言。
是業報因緣非修得。
若向同意大比丘說上人法。
若向人說根力覺道解脫三昧正受。
不自稱言我得。若戲。
笑說。或疾疾說。屏處獨說。
夢中說。欲說此錯說彼。
不犯。不犯者。最初未制戒等。 ^511c6

會詳　首楞嚴經云。
如是世界六道眾生。
雖則身心無殺盜婬。
三行已圓。若大妄語。
即三摩提不得清淨。
成愛見魔。失如來種。
所謂未得謂得。未證言證。
或求世間尊勝第一。
謂前人言。我今已得須陀洹果。
乃至阿羅漢道。辟支佛乘。
十地。地前諸位菩薩。
求彼禮懺。貪其供養。
是一顛迦銷滅佛種。
如人以刀斷多羅木。
佛記是人。永殞善根。
無復知見。沉三苦海。
不成三昧。又云。若不斷其大妄語者。
如刻人糞為旃檀形。
欲求香氣。無有是處。
我教比丘。直心道場。
於四威儀一切行中。
尚無虗假。云何自稱得上人法。
譬如窮人妄號帝王。
自取誅滅。況復法王。
如何妄竊。因地不真。
果招紆曲。 ^511c16

第四分云。死人有五不好。
一不淨。二臭。三有恐畏。
四令人恐畏惡鬼得便。
五惡獸非人所住處。
犯戒人亦如是。一身口意業不淨。
二惡聲流布。三諸善比丘畏避。
四諸善比丘見之生惡心言。
我云何乃見如是惡人。
五不與善人共住。
破戒人有五過失。
一自害。二為智者所訶。
三有惡名流布。四臨終時生悔恨。
五死墮惡道。復有五事。
一先所未得物不能得。
二既得不護。三隨所在眾中有愧恥。
四無數由旬內人稱說其惡。
五死墮惡道。 ^511c38

善見律云。一切作諸惡法。
無人不知。初作護身神見。
次知他心天人知。
如此之人。天神俱見。
是故大呌喚。展轉相承。
傳至梵天。置無色界。
餘者悉聞。 ^512a8

優婆塞五戒相經云。
佛告比丘。吾有二身。
生身戒身。若善男子。
為吾生身。起七寶塔。
至於梵天。若人虧之。
其罪尚有可悔。虧吾戒身。
其罪無量。 ^512a14

梵網經云。寧以此口吞熱鐵丸。
及大流猛火。經百千劫。
終不以此破戒之口。
食信心檀越百味飲食。 ^512a20

三結問。
orig::  ^512a26

諸大德。我已說四波羅夷法。
commentary::  ^512a28

釋　律攝云。已說四波羅夷法者。
謂彰其四事。了了說竟。
欲令比丘重審其罪。
暫舒息故。故曰我已說四波羅夷法也。
orig::  ^512a30

若比丘犯一一法。
不得與諸比丘共住。
如前。後亦如是。
commentary::  ^512a36

釋　律攝問曰。前是俗人。
無比丘分。後時犯戒。
與前俗人。體有別不。
答如前在俗。不是比丘。
後犯戒時。與前俗人。
體無有異。故曰如前後亦如是。
薩婆多論云。初犯一戒已。
毀破受道器。名波羅夷。
後更殺人。得突吉羅。
實罪雖重。無波羅夷名。
以更無道器可破故。
orig::  ^512a40

是比丘得波羅夷罪。
不應共住。
commentary::  ^512b4

釋　薩婆多論云。
不共住者。不共作一切羯磨。
同於僧事。所以不共住者。
有四義。一為生四部天龍鬼神信敬心故。
若行惡之人與共同事。
則無由信敬。二以顯佛法無私無愛憎。
若清淨者共住。不清淨者不共住。
三者為止誹謗故。
若與惡人同事。外道邪見及以世人咸生誹謗。
當言佛法有何可貴。
不問善惡一切共事。
四者以持戒者得安樂住。
增上善根故。破戒者生慚愧心。
折伏惡心故。有此四義。
所以不共住也。
orig::  ^512b6

今問諸大德。是中清淨不〔三問〕。
commentary::  ^512b24

四勸持。
orig::  ^512b26

諸大德。是中清淨默然故。
是事如是持。毗尼關要卷第三
 ^512b28
