首楞嚴經集解熏聞記卷第一
author:: 吳興沙門　仁岳　述
jing:: 
　　歸命如來藏，顯祕修多羅，教主釋迦文。
　　塵剎遍知者，文殊阿難等，菩薩賢聖僧，
　　惟以無緣慈，證明及加護。
　誰昔諸法師，
　　疏茲首楞義，而我甞撰集，授彼持經人。
　　注釋或未詳，流通猶寡益，是故今覆述。
　　助發于來蒙。　願同觀世音，熏聞成正覺。
other:: 
# 起第一卷

解說首題已如別卷。
今釋經文，文句分三：一序分，二正宗分，三流通分。
初東晉安法師立此三分判釋眾經，至有唐奘法師譯佛地論，
而西域親光菩薩判佛地經果有三分：
一教起因緣分，二聖教所說分，三依教奉行分。
乃與序、正、流通辭異義同，則知安師所立冥符親光之說也。
今經從如是我聞至提獎阿難及摩登伽歸來佛所為序分，
阿難見佛至第九卷若他說者即魔王說為正宗分，即時如來將罷法座下為流通分。 ^705a21

就序分中復分為二：一、從如是至文殊師利而為上首，
為證信序；二、從時波斯匿王下，為發起序。
此二亦名通序、別序。
通序通諸教，別序別一經。
且初證信序者，言如是等，令聞者不疑。
故涅槃後分云：佛垂涅槃，阿難問佛：如來滅後結集法藏，一切經初安何等語？
佛言：當安如是我聞一時，佛住某方某處，與諸四眾而說是經。
智度論云：三世諸佛經初皆稱如是語。
準興福釋經，序文為六：一、指所聞法，二、
敘能聞人，三、陳說教時，四、標垂化主，五、
彰演法處，六、述同聞眾。
資中以此六事合為二門：一、說經時處，
二、引眾同聞，至于長水亦復承用。
今謂合前五事以為一門，於義太略。
處中而判當分三句：一、傳法時，二、感佛處，
三、同聞眾。初傳法時者，謂如是我聞一時也。
智論亦將此六字作一章釋之，今故例彼。
原夫晉魏以前譯經多云聞如是，或曰我聞如是，
至後秦羅什翻法華經云如是我聞，自此相#CB00403;以為定式。 ^705a39

▲注：孤山者，圓師所居也。
向下真際、長水等，皆以處目人。
具如說題，出其疏鈔。 ^705b24

▲所傳之法者。謂結集家傳佛能詮所詮之法也。
能詮之文與佛不異，故曰如。
所詮之理無非真實，故曰是。
又文如其理，故云如。
理如其文，故云是。
然理通四教，則如是之法偏圓不同，具如天台諸經疏分別其相。
今簡偏取圓，唯一如來藏心是經法體，
部屬開顯，講者悉之。 ^705b28

▲能傳之人者，阿難自謂也。
智論：問曰：佛法中言一切法空，無有吾我，云何佛經初言如是我聞？
答曰：佛弟子輩雖知無我，隨俗法說我，非實我也。
聞者，耳根不破聲，至可聞處，作意欲聞，
根、塵、意和合得聞也。
孤山約四教義，明四種我聞：一、我我聞聞，
二、我無我聞不聞，三、無我我不聞聞，四、非我非無我不聞不聞。
前三種我聞，是昔所聞方便之義。
後一我聞，是今正意。
末學膚受，以廣為煩，故集解銷文，從略而示也。 ^705b38

▲會機會理之時者，孤山谷響鈔云：會，合也。
謂今楞嚴之教，下合現未之機，故曰會機。
上合常住真心，故曰會理。
機理會合，一義在茲。 ^705c6

▲如是之經，我從佛聞者，依事相釋也。
通慧生信鈔云：如是等者，乃是阿難領諾，
迦葉舉問之辭，能舉發人。
以曾聞之法言之，即經題也。
豈無句逗數字耶？
反至所答之義，且總而領會，不牒其繁辭，故云如是。
若今人之談說，領前人意，則云如此同也。
故佛地論曰：如是我聞者，謂總顯已聞傳佛教者，
言如是事，我昔曾聞也。
說教時者，通指經竟為一時也。
如涅槃中，佛言：我往一時，在恒河岸。
又云：我於一時，在迦尸國等。
其事同焉。 ^705c10

二、佛在下。感佛處注梵語等，亦真際疏也。
經文雖隔，解者未異，則不標目。
他皆效此。 ^705c28

▲佛地論下，彼文具云：具一切智、一切種智，
離煩惱障及所知障，於一切法、一切種相能自開覺，
亦能開覺一切有情如睡夢覺，如蓮華開，故名為佛。
應知一切智、一切法者，真諦智境也；一切種智、
一切種相者，俗諦智境也。
以照真故，離煩惱障，能自開覺；以照俗故，
離所知障，能覺一切有情如睡夢覺，如蓮華開者，總譬二智覺了之義也。
又夢覺喻真智，一物叵得故；華開喻俗智，具見諸相故。
在者，住也者，或曰：暫居名在，久停為住。
今依天台諸疏，在即是住。
智論云：四種身儀，皆名為住。
又為恐怖魔軍，令弟子歡喜，入種種禪定，故於中住。 ^705c30

▲以佛內住首楞嚴者，論明四種住義：
一、天住，謂布施、持戒、善心也。
二、梵住，謂慈、悲、喜、捨四無量心，乃至悲想天因也。
三、聖住，謂空、無相、無作三三昧也。
四、佛住，謂首楞嚴等百八三昧，力、無畏等八萬四千度人法門也。
佛雖住定，示同人法，行、住、坐、臥，四儀宛然。
斯由自受用身，內冥法性，外應羣品，故曰能建大義。 ^706a14

▲迹住者，迹以對本為名，約土言之，則本住寂光，迹居堪忍也。 ^706a26

▲中印度如說題憍薩羅國都城之號者，
擕李證真鈔云：為簡南憍薩羅國，故廢國名而標城號。 ^706a30

▲貨財者。蔡氏化清經曰：貨者，化也，變化反易之物，故字有化也。 ^706a32

▲欲境者，謂五塵境，生人須欲之心故。
▲多聞者，義淨三藏譯。
舍衛為名稱，但得其一耳。 ^706a36

▲能脫者，謂出家斷結之士也。 ^706a38

▲祇桓者，長水云：具云祇陀，此云戰勝，即太子名。
桓即林也。今謂以桓為林，非也。
案西域記並應法師音義並云：祇洹，訛也。
正言逝多，此云勝氏。
若言林者，梵云婆那。
故知桓字與洹不殊。 ^706a40

▲須達市園者，具云須達多，此云給孤獨，亦曰善施。
市猶買也。西域記云：給孤獨長者聞佛功德，
深生尊敬，願建精舍，請佛降臨。
佛命舍利子膽揆，唯太子逝多園地爽塏。
尋詣太子，具以情告。
太子戲言：金徧乃賣。
善施聞之，心豁如也，即出藏金，隨言布地。
有少未滿，太子請留，白佛：此誠良田，宜植善種。
即於空地建立精舍。
世尊即之，告阿難曰：園地善施所買，林樹逝多所施，
二人同心，式崇功業。
自今已去，應謂此地為逝多樹、給孤獨園。 ^706a48

三同聞眾有二：一聲聞眾，二辟支眾。
法華論明先列聲聞者，為顯親聞後不謗故。
又攝不定性迴心入大故，乃至云令菩薩敬故。
地論大同。應知兩論皆五性宗，並言不定性迴心耳。
今經顯示定性皆獲一乘，反驗彼宗權說明矣。 ^706b18

初、聲聞眾，又三：一、標類。
▲經：與大比丘眾。
與，猶共也。智論約七義釋共，謂一處、一時、
一心、一戒、一見、一道、一解脫，是名為共。
阿難與眾同茲七義故也。 ^706b28

▲梵語摩訶，此云大，或曰多，或言勝。
天王等大人所敬故大也，數至千二百五十人故多也，能破九十六種論議故勝也。 ^706b32

▲注：比丘含三義，謂清淨活命，故名乞士；
能斷煩惱，故名破惡；當剃髮至受戒時，
魔王言是人必得涅槃，故名怖魔。
由此因中，三名能成果。
上三號即下文阿羅漢三義也。
由乞士因，成應供果；由破惡因，成殺賊果；
由怖魔因，成無生果。
四人以上為眾者，梵云僧伽，此言和合眾，以說戒事四人能辦故。
多人可知。 ^706b38

▲三迦葉者，一、優樓頻蠡迦葉，二、伽耶迦葉，
三、那提迦葉，具如第五卷注。
兄有五百弟子，二弟各二百五十，共一千人。 ^706c2

▲先並事火者。如此經云諸迦葉波並婆羅門，
勤心役身，事火崇水，求出生死者是也。 ^706c6

▲翻邪入正者，法華疏記具明如來作十種神變化，
優樓頻蠡師徒皆伏，得沙門果，並以術具投之於水，
隨流而下，二弟并五百弟子見之，亦皆歸佛云云。 ^706c8

▲內冥中道者，約開權後說，下歎德文備矣。 ^706c14

▲準涅槃下，彼經迦葉菩薩問佛云何得廣大為眾作依止等，
佛以四依一品答之。
文云：有四種人能護正法，為世所依，即四果人也。
又曰：第四果人名阿羅漢，斷諸煩惱，住第十地，
得自在智，隨人所樂，種種色像悉能示現。
今孤山意謂諸大眾皆是從十地之本，
示四果之迹，蓋從多分而說也。
其間必有適蒙開權，如入初住者。
如法華中三周得記，豈無其人乎？ ^706c16

二、佛子下，歎德。
▲注開權發迹者，如云：開方便門，示真實相，
決了聲聞法，是諸經之王。
即開權之文也。又云：知眾樂小法，而畏於大智，
是故諸菩薩，作聲聞緣覺。
此發迹之文也。 ^706c32

▲從佛口生者，聞能詮聲教也。
▲從法化生者，悟所詮實理也。
由茲教理，故法身慧命於是而生。
初住分真能百界作佛，八相利物，故曰得佛法分。 ^707a2

▲堪紹佛種安住下。
釋住義。三德祕藏，謂法身、般若、解脫，名祕密之藏。 ^707a8

▲住持下。釋持義。
如八萬四千陀羅尼門，即總持善法也。 ^707a10

▲二十五有者，謂四洲、四惡趣、六欲並梵天、
四禪、四空處、無想、五那含云云。
涅槃明二十五王三昧破二十五有，初用無垢三昧破地獄有，
乃至用我三昧破非想有。
所言王三昧者，智者云：空假未得為王，中道調真故得稱王。 ^707a12

▲經：能於國土成就威儀者，前超諸有，即上合十方諸佛本妙覺心也。
今成威儀，即下合十方一切六道眾生也。 ^707a20

▲注有威下。左傳曰：有威而可畏謂之威，有儀而可象謂之儀。
又曰：君有君之威儀，其臣畏而愛之，則而蒙之，
故能有其國家，令聞長世。
臣有臣之威儀，其下畏而愛之，故能守其官職，保族宜家。
令聲聞有聲聞威儀，令出家者畏而象之，
故能從佛轉輪，妙堪遺囑等。 ^707a26

▲所謂下。引淨名文，顯不思議用也。
智者云：聲聞入定不能現四威儀，如迦葉入定至彌勒出世方乃現變。
不思議定有體有用，故能不起現諸威儀，如修羅琴隨人吐韻。 ^707a36

▲法有摧碾煩惱義者，以佛教法轉入他心，復由行法乃能摧惑。
故法華疏以教為能轉，行為所轉，能所和合，方得輪名。 ^707a42

▲見佛始卒者。始鹿苑，終鶴林，亦約多分為言。
如身子、目連先佛入滅，則不至涅槃。
然今經云最後垂範，已有遺囑之意，如下文所引。 ^707a46

▲乃至迦葉、阿難等來者，谷響云：于時迦葉在靈鷲山入滅受想定，
至佛滅後始來。阿難在娑羅林外為魔所罥，至佛垂滅方來。 ^707b4

▲毗尼云律者，谷響云：律，銓也。
詮量輕重、犯不犯等。
稟之則出生死者，遺教云：依因此戒，得生諸禪定及滅苦智慧。 ^707b8

▲普現色身等，如觀音說圓通中。 ^707b12

▲今從部意正為末者，即前遺囑下法意是也。
又如阿難云：我雖未度，願度末劫一切眾生。
阿難既然，諸皆可識。 ^707b14

三、其名下：列名。
▲注或尚年臘者，如下文憍陳那云：我在鹿苑及於雞園，
觀見如來最初成道，於佛音聲悟明四諦。
臘者，歲終祭祀之名也。
風俗通云：夏曰嘉平，殷曰清祀，周曰大#CB07895;，
漢曰臘。臘，獵也，獵取禽獸祭先祖也。
或云：臘者，接也，新故交接也。
故經律中謂七月十五日為佛臘日，蓋取其義。 ^707b20

▲或尚聲德者，如下文引增一是也。
身子八歲為國論師，聲震五竺。 ^707b30

▲鶖或作#CB17536;，玉篇云：水鳥也。 ^707b32

▲鷺。爾雅云：舂鉏。
郭璞云：白鷺也。 ^707b34

▲菽者，楊泉物理論云：豆之總名。
▲苗裔者，說文云：裔，衣裾也。
應法師云：以子孫為苗裔者，取下垂義。 ^707b36

▲舍利弗舅氏者，法華疏云：初論勝於娣，
娣孕，論則不勝。知所懷者，智人也。
寄辯尚爾，何況出胎？
即棄家往南天竺讀十八經。
時人笑云：累世難通，一生非冀。
喟然歎曰：在家為娣所勝，出路為他所輕。
誓讀不休，無暇翦爪。
時人呼為長爪梵志。
學訖還家，問甥所在。
遂往佛所，思惟良久，不得一法入心。
語佛言：一切法不忍，忍即安義。
此言一切法我皆能破，使不得安。
佛問：汝見是忍不？
此墮兩負處。若我見忍，前已云一切不忍；
若我見不忍，無以勝佛。
即時低頭，得法眼淨。 ^707b40

▲滿慈子者，從父母兩緣得名，或云滿願子。
支謙譯度無極經名滿祝子，謂父於滿江禱梵天而得其子。
又祝與呪同。故楊子曰：螟蠕之子殪，而逢蜾蠃祝之是也。
此單從父緣立稱也。
既善且吉者，谷響云：既，已也。
且，兼也。亦名善現等。
應知善相不唯空物，亦能感物。
故譬喻經云：舍衛國長者名鳩留，產生一子，字須菩提。
有然福報，食器皆空，所欲皆滿。
然則空非斷無，表妙有之不亡也。 ^707c10

▲以觀塵性空得道者，下文說圓通云：
我亦觀佛最初成道，觀不淨相，生大厭離，
悟諸色性，以從不淨白骨微塵歸於虗空。
空、色二無，成無學道，如來印我名尼沙陀。 ^707c24

二、復有下，辟支眾。
▲經：並其初心。興福云：初發大乘心也。
準下文云：及諸新發心菩薩，其數凡有十恒河沙。
證此初心，誠然是大。
又云：或緣覺初心。
上標無學，下列初心。
證未俱來，表盡迴心入大。
今秪取後解。何則？
既云並其初心，即指緣覺而為其也。
指第六卷發心為證，殊不相應。 ^707c32

▲注此是部行遇佛迴向者，意謂部行緣覺出有佛世，唯是獨覺出無佛世耳。
麟喻者，名出俱舍。
說文云：麒麟，仁獸也。
爾雅云：#CB17540;，#CB06039;身，
牛尾，一角。〔#CB17540;與麟同。〕
又春秋感精符曰：麟一角，明海內共一主也。
獨覺亦爾，大千唯一，故以為喻。 ^708a6

▲觀十二因緣者，如法界次第。
此十二法展轉能感於果，故名因。
互相由藉而有，故名緣。 ^708a14

▲無師自悟者，觀華飛葉落等，悟無常空也。 ^708a18

▲大權引實者，以法身大士應為辟支，引接實行之人同來佛所也。 ^708a20

▲私謂者，蒼頡篇單作厶，取自營之義。
若從禾者不公曰私，乃興自營左右之異。
故章安、荊谿凡撰集一家教文有自說者，
並云私謂，今亦傚之。 ^708a22

▲經家者，即結集人也。
▲況部行亦出無佛世者，法華疏云部行緣覺在無佛世，師徒化訓是也。
然則沇師之說誤矣。 ^708a28

▲已上止集聲聞、辟支二眾者。
谷響云：菩薩眾別序備矣。
即經云恒沙菩薩來聚道場是也。
所以不列雜眾者，且事起自恣，非俗眾所參，是故但有三乘僧也。
至齋畢旋歸，王及大臣、長者、居士俱來隨佛，願聞法要。
事在明日，故有俗眾。 ^708a32

二、屬諸下，發起序，為二：一、通緣，二、別緣。
初又二：一、休夏敷經。 ^708a42

▲注自恣，律開三日。
四分云：安居竟自恣，則七月十六日為定。
又云：僧十四日自恣，尼十五日自恣。
南山云：此謂相依問罪，故制異日。
及論作法，三日通用，克定一期，十六日定。
若有難者，如五百問中一月日自恣。
鮮能自訟者，谷響云：鮮，少也。
訟，責也。恣僧舉過者，南山云：縱宣己罪，
恣僧舉過，內彰無私隱，外顯有瑕疵，身口託於他人，故曰自恣。 ^708a44

▲經：十方菩薩尋。
謂自恣後，十方菩薩亦來佛所也。
慤沇節三疏從此至文殊師利而為上首，判在通序。
列眾之中，孤山、長水皆判屬別序。
今取後義。 ^708b8

▲注大論下，文出第五。
又四十九云：菩提，秦言無上智慧。
薩埵名大心，為無上智慧，故求大心也。 ^708b14

▲欲請楞嚴之祕說者，資中、長水亦同此解。
是則菩薩知機知應，專為此經而來。
今更釋之。 ^708b18

▲言密義者，且通指大乘法要耳，謂恣決心疑之外，方將更求大乘微密之義也。
下文為諸會中宣示深奧，即詶其請，深奧非密義乎？ ^708b22

▲經：敷座宴安者。
前自恣文，雖曰比丘，必兼於佛。
自恣屬戒，宴安是定，宣示為慧。
聖人應物垂範，則三學存焉。
問：處何經律，知佛自恣？
答：增一云：如來同僧坐於草座，告諸比丘：我欲受歲。
又新歲經云：佛自叉手，向諸比丘悔過等云云。 ^708b26

▲注亦猶下，谷響云：無量義則開為合序，
以經先談從一清淨道開出二道、三法、
四果，是故法華合為一道。
若普集經則正為依序，以彼先說佛身之正報，是故淨名示佛國之依報。 ^708b36

▲迦陵頻伽者，應法師云：此鳥本出雪山，
在#CB00592;中即能鳴，其聲和雅，聽者無厭。 ^708b42

▲經恒沙者，大論云：恒河中沙，一切算數所不能知，唯佛及法身菩薩能知其數。 ^708b46

▲注妙德者，涅槃云：了了見佛性，猶如妙德等。
佛性非三德不顯，故須以法身等釋之。 ^708b48

▲分證者，圓教初住已上皆名分證，今指等覺也。
然此菩薩本是龍種，上尊王佛迹輔釋迦。
豈唯文殊，諸聲聞等咸有本迹。
廣如法華疏記。 ^708c4

二、時下，因齊應供，又二：一、佛應王宮。
▲經宮掖者班固西都賦云：後宮則有掖庭、椒房。
呂向注曰：掖，宮名，在天子左右，如肘掖也。 ^708c10

▲注齊者，齊也者，祭統云：齊之為言齊也，齊以致齊。 ^708c14

△二、城中下。僧應臣舍。
▲經飯僧者，謂以食請僧飯之。
飯，扶晚切，餐也。曲禮云：飯黍毋以著。 ^708c16

▲注天竺下文出西域記。
谷響引韓子曰：重厚自居，謂之長者。
玉藻云：居士錦帶。
鄭康成注曰：居士，道藝處士也。 ^708c20

二、唯有下，別緣，有三：一、阿難遭術，二、如來垂救，
三、文殊攝還。初又三：一、失僧次。 ^708c26

▲經：不遑僧次。遑，暇也。
四分律明請僧有二種，謂僧次請、別請也。
雖律開別請，而諸文中多斥別請，偏讚僧次。
十誦律云：別請佛及五百羅漢，不如僧次請一似像極惡比丘。
成論云：僧次請僧，如飲海水，即飲眾流。 ^708c28

▲注涅槃下，陳如品說。
阿難初為侍者，先求世尊與我三願：一者、
如來設以故衣賜我，聽我不受；二者、如來設受檀越別請，
聽我不從；三者、聽我出入無有時節。
佛讚阿難具足智慧，預見譏嫌：何以故？
當有人言：汝為衣食故，奉給如來。
是故先求，不受故衣，不隨別請，出入有時，則不能得廣作利益四部之眾。
是故欲求，出入無時。
今經云先受別請者，即不從佛行也。
既無上座及阿闍梨者，以因僧次，應諸齊主也。 ^708c36

▲途中獨歸，顯無伴侶，此為下文遭術張本。 ^709a16

▲其日無供，謂祇園間更無檀越致供，是故入城乞食也。 ^709a18

△二、即時下求齊主。
▲經於所遊城，即室羅筏城。
準摩登伽經云：阿難持鉢入舍衛城乞食，於其路次見旃陀羅女。
故知非別城也。以城在祇園北僅五六里，故食時持鉢可往復也。
心中初求最後檀越，望前僧次，是為最後。 ^709a20

▲注體、色、量者。律明鉢體，大要有二：泥及鐵也。
色者，熏作黑色、赤色，或孔 #CB15179;咽色、鴿色等。
量者，大鉢受三斗，小者受斗半，中品可知。
南山云：此姬周之斗也。
準唐斗，上鉢一斗，下者五升。 ^709a28

▲剎利王族者，具云剎帝利，此翻田主。
西域記明此姓云：奕世君臨，仁恕為志。 ^709a36

▲旃陀魁膾者，谷響云：梵語旃陀羅，此翻屠者；
正言旃茶羅，此云嚴幟。
謂惡業自嚴，行持標幟，搖鈴持竹，為自標故。
魁，師也。膾，切割也。 ^709a38

▲欲令下。釋發意圓成等。
孤山意以皆趣菩提，菩提即具無量功德也。
今解無量功德，亦應約眾生得益差別論之。
謂施我食者，隨其淨穢，所求功德，悉令滿足。 ^709a44

▲經：欽仰如來，開闡無遮。
謂遵佛訶誡，平等行乞也。 ^709b2

▲注善現捨貧從富者，維摩疏云貧人用乏，
常憂不足，慈心無諍，將讙彼意，故不從乞。
富家幸豐，乞不為損等。 ^709b4

▲飲光捨富從貧者，飲光即迦葉也。
疏云：其有慈悲之心，見貧窮者持鉢往，
福使現轉，報來生免。
若又貧者遭苦，必易化度。
富者著樂，會不從化等。
皆為淨名所訶者，彼訶善現云：若能於食等者，諸法亦等。
諸法等者，於食亦等。
如是行乞，乃可取食。
訶飲光云：有慈悲心，而不能普捨豪富從貧乞。
迦葉住平等法，應次第乞食。
就佛所印者，佛命二人行詣問疾，故述昔日被彈之事。
佛既印可，即同佛訶。 ^709b8

▲經城隍者，說文云：城池無水曰隍。
蒼頡篇云：城下坑也。 ^709b22

△三經室。
▲經：爾時，阿難因乞食次。
據摩登伽經云：阿難乞食訖，還祇洹林，於其路次見旃陀羅女。
則與今經敘事稍別，不須會通也。
然摩登伽經凡有三譯：一名摩鄧女經，
一卷，後漢安世高譯；二名摩登伽經，三卷，
吳竺律炎共支謙譯；三名摩鄧女解形中六事經，
一卷，東晉失譯。唯吳本最詳，今略錄之。
初，阿難見女持瓶取水，往彼語言：今我渴乏，甚欲須飲。
女以淨水授與。阿難飲訖，還其所止。
此女染著阿難容貌，欲心猛盛，遂還母所，
而作是言：阿難比丘！
我甚愛樂，欲得為夫。
如母力者，能辦斯事。
母言：有二種人，雖加呪術，無如之何：一者斷欲，二者死人。
自餘之者，吾能調伏。
沙門瞿曇煩惱已盡，及其眷屬咸離欲穢，如何於彼反起惡業？
女復泣言：若母不得，我必捨命。
母聞斯言，慘然不悅。
乃於舍內牛糞塗地，以布白茅，於此場中然大猛火，
用妙遏迦華百有八枚，誦呪一周，輙以一莖投之火內，
即誦其呪〔呪有十句，具在經文〕。
誦已曰：若天、若魔、若乾闥婆、火神，聞我此呪及吾祠祀，宜應急令阿難至此。
作是語已，阿難心即迷亂，不自覺知。
行詣其舍，悲噎哽塞，泣淚而言：我何薄祐，遇斯苦難？
大悲世尊，寧不垂愍云云。 ^709b26

▲注食米臍，外道應法師云：舊言食米屑，
此外道修苦行，合手大指及第二指，以物縛之，
往至人家舂糓簸米處，以彼縛指，拾取米屑，
聚置掌中，隨得少多，去以為食。
若全粒者，即不取之。
亦名 #CB02137;鳩行，外道拾米如#CB02137;鳩行也。
昔五百世下，此出摩鄧女經，今言登伽者，誤。 ^709c16

▲危窘之意者，窘，急迫也。
▲得道俱戒者，亦名道共戒，與真道共俱，自然不犯也。 ^709c26

▲唯存正使。謂初果以上，雖有三毒，不邪起故，即思惑也。
非婦不婬，約在家得果者言之，於他境不犯。
又於己妻，亦離非時非處等。 ^709c30

▲懇地不夭者，初果掘地，蟲離一寸，乃至四，
果離四寸，故元夭，命之愆也。 ^709c34

▲不計性實者，雖有事中相應、獨頭二種無明了法，從緣不起性執也。 ^709c36

▲欲飽還來之事。
谷響引阿含云：三果退家，毀失律儀，不失道共，
俗人生謗，言無聖法。
佛言：欲飽起厭，不久當還，更求出家。
諸比丘不度，佛即度之，便得四果。
阿難問言：大德！是學退？
無學退？答言：學退。
此即慧解脫人退為初果，於初果身中作初果人為事也。 ^710a4

▲初果生殺羊家者，大論云：初果生屠羊家，
年向成人，不肯殺生。
父母與刀並羊，閉著屋中，語言：若不殺羊，不令汝出。
其兒以刀自殺，即生天上。 ^710a14

▲世人準律下。興福云：將毀戒體者，犯摩觸戒也。
資中云：準律，無心不犯，但得不應。
以不應獨入婬舍，故犯吉羅。
真際云：據經，婬躬撫摩，將毀戒體。
此謂非戒家近方便耳，合犯重偷蘭罪。
以阿難無心，遭彼所逼，雖有罪名，而無罪體。
若云犯摩觸及吉羅者，皆未盡理。
今謂慤沇結罪，固並不然。
沇云不應，如何銷釋將毀之文耶？
節謂偷蘭有名無體，予試問之：經云將毀，為欲毀耶？
不欲毀耶？若欲毀者，何無罪體？
若不欲毀者，何有罪名？
進退俱非，徒增後學之惑耳。 ^710a18

▲女之母名摩鄧者，摩鄧，摩登，梵音奢切也。
準吳本云：摩登伽是旃陀羅種，又名此女為旃陀羅女。
又云：時復有人於路遊行，其車破壞，因便修治，名摩登伽。
孤山云：據彼所說，乃是工巧之姓。
今準中阿含明四姓，謂剎利、梵志、居士、工師。
驗摩登伽，實工師之姓也。
又應法師云：摩登伽，具云阿徒多、摩登祇、旃荼羅。
摩登祇，女之總名；阿徙多，女之別名。
此女卑賤，常掃市為業，用給衣食。 ^710a36

▲長水所翻，未見其義者，蓋璿師見登伽經說，
此女過去為婆羅門女，名為本性，便將昔名以翻今日。
又往人翻為敗風，謂男女不以禮婚，敗五常之風。
斯亦不爾。 ^710b4

▲欲破阿難所持之體者，以欲釋將也。
體即婬戒無作之體。
疵，說文云：病也。 ^710b10

二，如來垂救。
▲經：如來知彼者，知，照也。
以一切種智寂而常照故。 ^710b14

▲無畏光明者，為令阿難得無所畏；光明者，為令阿難得無所畏故。 ^710b16

▲結跏趺坐者，聲論云：以兩足趺跏致兩#CB00170;，
如龍盤結。 ^710b18

▲注頂表法身者，以頂是無見頂相，故表至理之無上，非下地之所見也。 ^710b20

▲光表報身者，報有二種：一、自受用，二、他受用。
今所放之光即他受用相，而所表之身即自受用體。
以下文云光從頂出，即智由理發也。 ^710b24

▲化佛表應身者。
然釋迦即應身，復云表者，顯應用之非一也。
化復作化，斯之謂歟？
問：光中出生千葉寶蓮，此表於何？
答：蓮以表實，華以表權。
應身起用，不離權實二智，是故化佛趺坐其中。 ^710b28

▲徧照百界者，六凡、四聖、十界互具也。
▲折惡攝善者。折登伽之惡，攝阿難之善。 ^710b36

三，文殊攝還。
▲經：將呪往護。興福云：文殊密說，妙解邪方。
是則阿難亦不顯聞，但蒙冥護。
故第七卷云：雖蒙如來佛頂神呪，冥獲其力，尚未親聞。
若據登伽經，但是世尊自說一呪，解彼婬術。
經云：爾時如來以淨天眼觀見阿難為彼女人之所惑亂，
為擁故，即說呪曰：悉梯帝〔一〕，阿朱帝〔二〕，
阿尼帝〔三〕。說此呪已，而作是言：吾以斯呪安隱一切怖畏眾生，
亦欲利安諸苦惱者。
若有眾生無歸依處，我當為作真實歸依。
爾時世尊復說偈言：戒池清涼淨無垢，能浴眾生煩惱熱。
若有智者人此池，無明暗障永滅盡。
是故三世諸賢聖，成皆頂戴共稱歎。
若我真實浴此流，當令侍者速返。
爾時阿難以佛神力及善根力，旃陀羅呪無所能為，
即出其舍，還祇洹林。
當知聖人三密赴機，見聞有異，不可以常情致詰也。
孤山問曰：既不毀戒，何須往護？
答：為呪所攝故，盤桓婬室，不能自出。
故下文阿難自敘云：遭彼梵天邪術所禁，
心雖明了，力不自由，故須往護。
亦如阿難於涅槃會為魔所冐，亦假文殊持呪往救。
但解其胃，非慮同邪。 ^710b40

▲注下文顯故，即第四卷云摩登伽婬火頓歇，得阿那含也。
此是呪後得第三果至攝還佛所聞經至文殊簡圓通竟，成阿羅漢。
若據登伽經說，聞呪時未言得益，尋求阿難自到佛所，
且非文殊提獎而歸，及聞說法亦得阿羅漢道。
然則兩經並由聞經方證四果，但是大小機見不同耳。
今更引吳本，略明登伽歸佛之相，庶了此經與彼碩異。
經云：時彼女人見阿難去，於夜過已，沐浴其身，
著新淨衣，首戴華鬘，塗香嚴飾，徐步安詳，向舍衛國。
到城門已，住待阿難。
阿難晨朝入城乞食，女見其來，深生歡喜，
隨逐而行，終不捨離。
尊者見是，極懷慚愧，還祗洹林，頂禮白佛：
旃陀羅女極嬈逼我，惟願世尊慈加擁護。
佛告阿難：汝莫愁惱，吾當令汝得免斯難。
爾時世尊告女人曰：汝用阿難以為夫耶？
女言：如是。乃至佛言：若汝欲得阿難為夫，
宜應出家，學其容飾。
答曰：唯然，敬承尊教。
佛言：善來。便成沙門，須髮自落，法衣在身。
即為說法，示教利喜，所謂施論、戒論、生天之論。
欲為不淨，眾苦積聚，其味至少，過患甚多。
譬如飛蛾，為愚癡故，投身猛焰等。
時比丘尼聞說是已，心意調伏。
佛知其心，即為廣說四真諦法。
時比丘尼豁然意解，即於座上得阿羅漢道云云。
問：彼經聞小，乃得四果。
此經聞大，何故亦證阿羅漢耶？
答：彼小隔大，此圓通小。
如第六卷。 ^710c26

▲注然約下，明登伽得益，事通權、實。
由阿難牽以欲鈎者，谷響云：愛牽於人，如鈎牽物。
故淨名曰：先以欲鈎牽後令入佛智。
今約登伽得聞斯典，了悟常心，名入佛智。
此就實行言之。若是大權者，即法身大士權示應迹，引接實機也。 ^711a34

▲諸家者，始自魏北館陶法師，分經八段，
乃至孤山作解行二門，皆至佛告阿難，
汝我同氣下，方為正說。
今觀下，依長水分經。
且首楞嚴者，即奢摩他等總名。
奢摩他等，即首楞嚴之別號。
最初方便，復是圓通要門。
如法華中身子請佛顯實，涅槃中純陀請佛談常，
皆是正說，不在序品。
斯例昭然矣。 ^711a42

二、阿難見佛下，正宗。
分為三：一、阿難啟請。
▲經悲泣者，無聲出涕曰泣。 ^711b8

▲注同時發心即阿耨菩提也。
▲汝常好多聞者，於發大心後，亦慧多而定少也。
彼約顯本，故作是說。
若據今經，且就迹論。
何以明之？如下阿難自敘，當初發心，緣於如來三十二相等，
但是小乘生滅之見。
洎乎世尊，推其心見，不知所在，驗無大乘圓解明矣。
良由此中云恨無始來，有似密含本意，所以孤山引法華文通釋其義耳。 ^711b10

▲我由下。正就迹中以明今意也。
又孤山解：一向多聞者，偏著小慧也。
未全道力者，不修大定也。
然小乘豈但無楞嚴理定，亦無圓融佛慧。
故涅槃云：以諸聲聞無有慧力，是故如來為說半字。
以今如來現通演呪，悉從理定而發，故使阿難知小慧之非，
而偏請大定也。 ^711b22

▲經殷勤下。請果人因地所修行法，故曰十方如來得成菩提等。
應知得成菩提即究竟覺智也。
妙奢摩他、三摩、禪那即圓教真似乃至外凡所修定行也。
法首楞嚴通因通果，今正在因。
因果相#CB00403;，始終一貫，
分別行相，委如前說。
題。 ^711b32

▲注：此大意與一心三觀想應者，宗密禪師圓覺經疏別立三名：
一、泯相澄神觀，二、起幻銷塵觀，三、絕待靈心觀。
總結云：此與涅槃三相大同小異，與天台三觀則義理同而意趣異。
同者，泯相即空觀，起幻即假觀，絕待即中觀。
異者，此明人用心方便，彼則推窮諸法性相。
此多約心行成，故不立所觀之境；彼多約義生解，故對所觀三諦。
今輙難之：既言用心方便，何得復云心行成耶？
縱是行成，那忽經文令一切菩薩及末世眾生依於未覺幻力修習耶？
所云推窮諸法性相者，斯是天台用唯識觀歷事觀理，
而不知有真如觀，唯達法性，更不餘塗，何甞一向推窮性相耶？
又則凡明觀道，必對諦境辨之。
如圓覺奢摩他中云：以淨覺心取靜為行，
由澄諸念，覺識煩動等。
三摩提中云：以淨覺心知覺心性及與根塵皆因幻化等。
禪那中云：以淨覺心不取幻化及諸靜相，
了知身心皆為罣礙，無知覺明不依諸礙等。
當知靜即真諦，幻即俗諦，無知覺明即第一義諦。
而言不立所觀之境，其可得乎？
豈以經文簡略，便為偏說乎？
密師有禪源詮，甞云：南岳、天台令依三諦修三止觀，
教義雖圓，終成次第。
唯達磨所傳最上乘禪亦名如來禪等，
頓同佛體，逈異諸門。
惜夫斯言有抑吾祖。 ^711b42

▲涅槃明三者，彼經此三各有多種名義。
從正而言，奢摩他名定，毗婆舍那名慧，優畢叉名捨。
今云止、觀，即定、慧異名，由止、觀等二邊俱捨。 ^711c34

▲體真止者，知因緣假合，幻化性虗，故名為體。
舉緣妄想，得空即息，空即是真，故言體真止。 ^712a4

▲方便隨緣止者，知空非空，故言方便。
分別藥病，故言隨緣。
心安俗諦，故名為止。 ^712a8

▲息二邊分別止者。
知俗非俗俗邊寂然，亦不得非俗空邊寂然，故名息二邊止。
廣如摩訶止觀。 ^712a10

▲雖二名有異者，謂毗婆優畢與三摩禪那也。 ^712a14

▲其體亦同者，謂第二皆緣俗諦，第三皆緣中道也。 ^712a16

▲但禪那下。融會第三。
應知雙遮是中道之體，雙照是中道之用。
體用互顯，彼此無殊。
不言第二者，以易解故。
大定非三止而何者，反質之辭也。
正顯此定必具三止。
何者？定即是止，止須依諦。
諦若非三，攝法不徧。
故經題云具足萬行者，良在茲焉。 ^712a18

▲所主從別者，止觀云：諸經赴緣，偏舉一法以示義端。
如首楞嚴偏舉止邊具一切法，智度、法華偏舉觀邊具一切法，
涅槃舉三法名祕密藏。
然天台所指雖是首楞嚴三昧經，與今名義不可永異。 ^712a28

▲冥符聖言者。智者說止觀時，未聞斯典。
甞云：此三止名，雖未見經論，映望三觀，隨義立名。
若能尋經得名，即懸合此義也。
今觀誠證，則智者之說，與阿難所請，冥若符契矣。
問：奢摩他等，與體真止等，名字既別，豈曰冥符耶？
答：昔安師三分，與親光三分，名字亦殊。
而先德歎云：妙理潛通，慧心懸合。
彌天之稱，豈虗也哉！
由是觀之，三止冥符，于何見責？ ^712a34

▲有通有別者，通請正開解，別請正明行。
又通請被三根，別請被中下。
又通該十八界，別就一根塵。
又通約十方，別從此界。
說題已具，此不煩文。 ^712a48

二、於時下，大眾願聞經及諸十方者，前同聞眾但列此方聲聞，
今為簡異，故云十方大阿羅漢。
問：前辟支佛已云無量，今何再列？
答：既言於時，復有應以此句冠下讀之，
是則前所集者已聞序經，今所來者方聞正說。 ^712b8

三、佛告下，如來演說。
為三：一、開楞嚴解心；二、顯楞嚴行法；三、示楞嚴地位。 ^712b18

▲皆以楞嚴為目者，蓋不忘其本也。
如章安科涅槃經五段，悉用涅槃為名，今亦傚之。
初又二：一、對慶喜破人、法二執，顯空如來藏；
二、對滿慈破性、相兩疑，顯不空如來藏。
初又二：一、詶請開示，二、聞法領悟。
初又二：一、廣破心見明人空，二、會破陰入明法空。
初又四：一、審發心，二、斥妄想，三、勸直詶，
四、破執計。初又二：一、問： ^712b20

▲經：汝我同氣，情均天倫。
孤山云：南齊褚淵居嫡母喪去官，王儉歎之曰：
雖事緣義感，而情抱天屬。
義感，謂非所生也。
天屬，猶天性也。蓋譯人取此潤色佛言耳。 ^712b32

▲注：斛飯王之子者，初、師子頰王有四子：
一曰、淨飯〔二子：一、悉達，二、難陀〕；二曰、斛飯；
三曰、白飯〔二子：一、摩訶男，二、阿那律〕；四曰、
甘露飯〔二子：一、跋提，二、提沙〕。 ^712b38

▲如來成道夜生者，諸經明佛出家成道，皆云二月八日夜鬼宿合時。 ^712b44

▲汝雖堂從者，從，疾用切。
爾雅云兄之子弟之子相謂為從父晜弟是也。 ^712b46

△二、阿難下，答。 ^712b48

▲經：三十二相者，始足下安平，終頂有肉髻，如法界次第。
荊谿云：三十二相是藏通極果。
故知阿難發心，示同凡小之見也。 ^712c2

▲瑠瑙，具云吠流離耶，此云不遠。
謂西域有山，去波羅奈城不遠，山出此寶，因以名焉。
後人從玉，別為瑠璃。 ^712c6

▲腥臊者，腥或作胜。
通俗文云：魚臭曰胜，猳臭曰臊。
今言欲氣似之。注易曰：下繫辭云：天地網縕，萬物化醇。
男女搆精，萬物化生。
搆，合也。經作#CB17554;，遇也。
義同於易，故引釋之。 ^712c10

二、佛言下，斥妄想。
▲經一切眾生等，即下文十種異生也。
正言六道，亦兼三乘。
以六道受分段生死，三乘受變易生死，皆有輪轉之義故。 ^712c18

▲注圓融三諦，如第四卷明。
如來藏中，六趣見其俗，即賴緣之假也。
二乘見其真，即偏空之理也。
菩薩見其中，謂別教地前，唯觀但中，屬菩薩界。
若至地上，證道同圓，方屬佛界。
二種生死，出勝鬘經。
由五住之因，招二死之果云云。 ^712c22

三、汝今下，勸直詶。
▲經終始地位者，終妙覺，始乾慧也。
中間永無諸委曲相，如第八云：是種種地皆以金剛觀察如幻十種深喻，
奢摩他中用諸如來毗婆舍那清淨修證。
應知瓔珞五十二位即委曲之相，以先空、
次假、後中故。乃至大品十地？
沙四階，委曲可知也。
昔人謂此經同方等部，或云兼一別教者，甚違佛旨。 ^712c32

▲注言者，心之聲，語出揚子。
彼又云：書者，心之畫聲畫形，君子小人見矣。
今借用之，在文可解。 ^713a8

四、阿難下，破執計，為三：一、推見愛，二、責所在，
三、辨真妄。初又二：一、問。
經：當汝發心下，夫如來身相，乃因緣所生法也。
隨機所見，四種不同，謂生、滅、無生、無量、無作。
四見雖異，一境是同。
今欲破生滅之心，顯無作之理，故舉所緣之境，以問能緣之見。
如醫設藥，先審病源。 ^713a12

△二、阿難下，答。
▲經：用我心目者，斯由不知心目本如來藏妙真如性，
妄取勝相，謂之實有也。
用我答：誰為愛樂？
心目答：將何所見？ ^713a22

△二、佛告下，責所在，又二：一、總責，有法、
譬、合三節。 ^713a26

▲經：塵勞者，塵謂六塵，勞即煩惱，通含三惑，別在見思。 ^713a28

▲發兵討除者，西域四兵，謂象、馬、車、步也。
周禮：司兵掌五兵，謂戈柲六尺六寸，〔柲，
丘媚切，柄也。〕殳長尋有四尺，車戟常酉，
矛常有四尺，夷矛三尋。
〔八尺曰尋，倍尋曰酋，近夷長。〕
又步卒之五兵，則無夷矛而有弓矢。
討，治也，誅也。 ^713a30

△二、吾今下，別破。
分七：一破在內，乃至七破。
無著興福立八徵。
八破之義：一、神湯內瀉，二、靈膏反熁，三、
針治內障，四、火角反搜，五、神呪鞭治，六、
金刀坼腦，七、針骸補助。
更取下文如來舉奉問，汝目可見，以何為心等，
名為膏肓出鬼，共成八段。
異哉！椎輪之疏，其例多爾。
至陵疎疏，亦用前七段以為科語。
若沇、節二疏，凡此義目，並已芟之。
初破在內，為三：一、問；二、阿難下，答。 ^713a38

▲經一切世間。智論明二種世間，謂世界世間、眾生世間。
今指眾生也。亦可舉依攝正，以下句即云十種異生故。 ^713b4

▲青蓮華眼者，肇師淨名經注云：天竺有青蓮華，
其葉脩而復廣，青白分明，有大人目相，故以為喻。 ^713b8

▲注外五根名浮塵根者，浮謂塵浮，塵以染汙為名，染汙真性故。
根以能生為義，能生五識故。
內五根即勝義根也。 ^713b12

▲屬不可見有對色者。
準毗曇明三種色：一、可見色，如青、黃等；
二、有對色，謂五根、五塵。
若云不可見有對，但云五根、四塵；三、不可見無對，謂法入少分。
今內五根亦言色者，以是清淨四大所造，
非麤顯之質，故不可見。
然法相有宗，當詢善者。 ^713b16

三、佛告下，破。為四：一、立例；二、誡聽；三、正破；
四、結非。初又三：一、立境內外；二、審觀先後；
三、定見因由。各有問答，如文。 ^713b28

△二、爾時下，誡聽。
▲經：妙莊嚴路。長水云：清淨果海，眾德具足，故曰莊嚴。
真三摩提，因行所履，故名為路。
今不取果海，唯指因中所履之法，名莊嚴路。
法華云：定慧力莊嚴是也。
此三摩提乃即慧之定，況復具足萬行，不亦莊嚴義乎？
由因通果，故謂之路。 ^713b32

△三、佛告下，正破，又二：一、躡前復例。 ^713b40

▲經戶牖者，說文云：半門為戶，穿壁以木為交窻曰牖。 ^713b42

△二、阿難下，循例反破，又二：一、牒執。 ^713b44

▲經：汝之心靈，一切明了，且約妄覺言之。 ^713b46

△二、爾時下，設難。
▲經頗有者，頗，偏也。
▲縱不下，天台禪波羅蜜明身有三十六物，
心、肝、脾、胃等是內物，爪、髮、筋、脉等是外物。
今縱不見內物，合見外物也。
必不內知，總指前物皆名為內。
云何知外？即指林泉等謂之為外。 ^713b48

△四、是故下，結非。
餘六皆九言科，更不別列。 ^713c8

二破在外。經：阿難稽首。
周禮：太祝辨九拜，一曰稽首。
鄭氏云：稽首，拜頭至地也。
疏曰：稽，稽留之字。
頭至地多時為稽首，拜中最重，臣拜君之拜也。 ^713c12

▲二、所以下，取譬。
此兼兩意：一、領前破義，謂心若在內，必如室中之燈，先照其內也。
二、為計外張本，欲取燈居室外，以況心在身外耳。 ^713c16

▲三、一切下，顯法。 ^713c22

二、佛告下，隨破，為二：一、立例；經：一切下，顯法。
二、佛告下，隨破，為二：一、立例。 ^713c24

▲經：循乞摶食。應法師云：循與巡同。
摶食，即第八云段食是也。
今存古翻。 ^713c26

▲軀命不同，謂子縛雖斷，果縛未亡故。 ^713c28

▲注齊乃經宿，方食谷響云，謂待明相，
故加宿之一字，足顯齊義，蓋譯人潤色之巧也。
漢書武紀云，元狩三年，遣謁者勸有水災郡種宿麥。
顏師古注云，秋冬種之，經歲乃熟，故云宿麥。
與今宿齊義稍符合。
永嘉珙鈔云，宿訓預。
論語云，子路無宿諾。
今觀何平叔注云，宿猶預也。
此非的訓，亦取不隔宿而諾謂之預耳。
然則彼說預先，此論即日，不為義例。
若禮記內則作夙齊，夙，早也，與今亦別。 ^713c30

△二、佛告下，正破，又二：一、牒執。
二、身心下，設難，又二：一、難身心相離；二、
我今下，驗內外相知。 ^714a10

▲經：兜羅綿手，謂佛手柔輭，加以合縵，似此綿也。
注：此云細香者。若準慧苑華嚴音義曰：
梵語兜羅，此云冰。
或言兜沙，此云霜。
斯皆從色為名也。 ^714a12

三、阿難下，破潛根，分三：一、轉計，二、隨破，
三、結非。初又四：一、呈心；二、佛言下，審處。 ^714a20

▲經：潛伏根裏，即浮塵根也。
三、猶如下，舉喻。四、然我下，顯法。 ^714a22

△二、佛告下，隨破，又二：一、牒執。
二、彼人下，設難，又二：一、躡喻，詳見。
二、佛告下，依見難心。 ^714a24

▲經：眼即同境，不得成隨。
以眼是能隨，境是所見。
若見眼者，能翻為所，隨義不成。 ^714a28

四、阿難下，破內外，分三：一、轉計。
▲經腑藏者，腑或作府，白虎通云，人含六律五行之氣而生，
故內有五藏六府，五藏者，謂肝心肺腎脾也，
六府者，謂大腸小腸胃膀胱三焦膽也。
府為藏之宮府也，胃者脾之府，膀胱者肺之府，
三焦者腎之府，膽者肝之府，大腸小腸心之府。
竅穴居外者，莊子內篇曰，人皆有七竅，
以視聽食息，七竅者，謂眼耳鼻口，今正言眼也。 ^714a32

▲注今立內外者。
資中科為破在腑藏，孤山、長水名破，見內。
今據阿難所計，顯有內外之文。
如來所破，亦具兩義，故文句以此為破內外也。 ^714a44

▲然則下，從容定之。
須知見有內外，體實在內，此與初執不可雷同。 ^714b2

△二、佛告下，隨破，分三：一、定執。
二、若與下，正破，為二：一、約有對破內義，
二、約無對破見義。
初又二：一、設難。二、若成下，立妨。 ^714b4

▲經焦腑者，焦謂三焦，或作膲。
黃帝難經云：三膲者，水糓之道路，氣之所終始也。
上膲在心下，下膈在胃上口。
中膲在胃中口，不上不下。
下膲在臍下，當膀胱上口。
楊玄橾云：膲，元也。
天有三元之氣，所以生成萬物。
注：人法天地，所以亦有三元之氣，以養身形。 ^714b10

△二、若不下，約無對破見義。
△三、若離下，縱難又四：一、就見內縱。
此由上文云：居暗室中，無日月燈，此室暗中，皆汝焦腑。
似約開眼外見破之。
恐彼救云：我所說義，且非開眼睹暗名為見內，乃是合眼見暗名為身中。
故今縱曰：若離外見，內對所成。 ^714b20

△二、合眼下，以見外難。
初二句牒前轉計，次二句以見外難之，後二句處外破內。 ^714b28

△三、見面下縱成見外。
▲注復以前難者，即開眼見明，何不見面也。 ^714b32

▲縱其所計者，謂亦有見面之義也。 ^714b34

△四、此了下，難非在內，又二：一、難心眼在空。
孤山云：此有二過：一、在空非自過，二、我見同汝過。
其文可解。而言亦是汝身者，身合云眼，
以眼屬身分，故通言之。 ^714b36

△二、必汝下，難覺知，有二：
▲經：身眼兩覺，即自身及空眼也。
應成兩佛者，以必無之義，破必非之執。 ^714b42

▲注：所執與難，豈其然乎？
非但此中，前兩番縱難，皆假施設也。 ^714b46

△三、是故下，結非。
▲注：不言見明為外者，略也。
斯例有之。如辨魔中，於行陰起計度者，墜入四顛倒論。
經文初標一分無常、一分常論，至後總結，
略云一分常論，與今大同。
又見外為成見內者，以謂心體在內故。
舊疏科語，蓋由此耳。 ^714b48

五、阿難下，破隨合。
分三：一、轉計，二、隨破，三、結非。
初又二：一、據昔所聞。 ^714c10

▲經：我常聞佛，孤山云：常合作甞，字之誤也。
今觀下文云：如來常說諸法所生，唯心所現。
又云：世尊云何常與比丘宣說見性，具四種緣。
又云：汝常不聞如來宣說性覺妙明等。
並作尋常之常，未必皆誤。
縱是曾甞之甞，但依其義，不須改文。
開示四眾者，出家、在家各二眾也。
天台於一眾更開為四，謂影響、發起、當機、結緣云云。
由心下，長水云：第八本識變生三境，故云心生、法生。
境界風動，能起識浪，故云法生、心生。
今雖通舉，要取後句法生、心生以為所據。
今謂由指本識者，非也。
夫第八棃耶屬大乘分齊，縱佛開示，實通此識。
且阿難迹居初果，豈思議之所及乎？
應知秪就現前分別事識而論轉計。
荊谿云：小乘由心，亦此識耳。 ^714c12

▲注境從心起者，如人照鏡，形對像生也。 ^714c36

▲心逐境遷者，像有好醜，心生欣慼也。
又下句例由塵發知，上句如因根有相，
反覆相顯，意在兩兼。 ^714c38

△二、我今下，呈今所解。
▲注：根與塵合者，應云心與塵合。
何則？此中根、識皆屬能合，能合之體即是心性。
經不云乎：我今思惟。
即思惟體實我心性。
若言根與塵合，故心隨生，則濫下文中間之執。
請細觀之。 ^714c42

△二、佛告下，隨破，又二：一、牒執。
略舉下句，影取上句。
二、是心下，正破，又二：一、破無體。 ^714c48

▲經：是心無體，則無所合。
體猶性也。夫心性遍在諸法，假緣而生。
譬如火性寄諸陽燧，因與日合，故能出火。
若無有體而能合者，此猶火本無性，隨所合物，
火則隨有，豈應爾耶？ ^715a4

▲則十九界因七塵合者。
意云：心若有體，方有合義。
然其相合，不出識與塵也。
心若無體而論合者，必須離十八界外，別有一界與第七塵合也。
此無其理，是故斥云：是義不然。
問：阿難所執，但似內心無體，非謂外塵無體。
以云隨所合處，心則隨有。
若爾，秪可云十九界因六塵合，何故云七耶？
答：凡言界者，以種族為義。
如心有體，則與有合；心既無體，應與無合。
由是論之，須云七塵。 ^715a10

△二、若有下，破有體，又二：一、約內出外入破，
二、約一多徧局破。
初又四：一、定。 ^715a26

▲經：自挃其體。長水云：挃，猶觸也。 ^715a28

△二、若復下，破。
△三、阿難下，救注心依根見，合云根依心見，其語似倒。 ^715a30

△四、佛言下，難。
▲經則諸已死下，眼不自死，由心死耳。 ^715a32

△二、阿難下，約一多徧局破，又二：一、定；
二、若一下，破。 ^715a34

▲經挃應無在，資中云：挃頭即是挃足，無所在故。
注文意同。 ^715a36

▲若徧體下。問：此徧不徧與一多何別？
答：此單從一體，復難二義。
恐多體被破，於一再訂也。 ^715a38

六、阿難下，破。中間分三：一、轉計，二、隨破，
三、結非。初又二：一、據昔所聞。 ^715a44

▲經談實相者，實相之名雖徧四教，既約內外推破其心，則似衍門三教之義。
此應是法華前被機通說，今阿難泛引其言而為所據。 ^715a46

△二、如我下，呈今所解。 ^715b2

△二、佛言下，隨破，又二：一、牒執。
二、今汝下，正破，又三：一、約身處破，二、據眼識救，
三、就根塵破。初又二：一、定。 ^715b4

▲經為復在處。孤山云：處謂依報處也。
今恐不爾。何者？若以依報為處，即同十二處之處也。
斯則顯是六塵之相，下文何須定云有表無表耶？
又則在身既以邊義破之，依報亦應以邊義為難。
而佛以表無表難之者，當知此中未對依報而論，且定中間之心在何處所耳。
至阿難據眼識救，如來就根塵破，方對依報言之。 ^715b8

△二、若在下，破。
▲經如人以表者，荀子曰：水行者表深，表不明則陷。
楊倞注云：表，標準也。 ^715b20

△二、阿難下，據眼識救。
▲經：眼色為緣。證真云：眼能發識，是增上緣。
色能牽生，是所緣緣。 ^715b24

△三、佛言下，就根塵破，又二：一、定；二、若兼下，破。 ^715b26

▲經物非體知。謂色塵之物，非如眼體之有知也。
若翻覆對論，亦應云體非物，不知影略可見。 ^715b28

七、阿難下，破無著。
分三：一、轉計；二、隨破；三、結非。
初又二：一、據昔所聞。 ^715b34

▲經既不在內下，破四性也。
內即自性，外即他性，中間即共性，俱無所在即無因性。
一切無著名之為心，約離四性以顯假名也。
此通大乘三教之義。
一往觀文，且說破性，猶未破相。
今但泛指，用為轉計之由耳。 ^715b36

△二則我下，呈今所解。
△二、佛告下，隨破，又二：一、牒執。
二、世間下，破，又二：一、定。 ^715b44

▲經世間等指器世界，飛行指有情世界。
於中略據畜趣言之，諸所物象通攝情器。 ^715b46

▲注在即有也。長水云：在即著也。
若云著者，則屬心邊。
若言有者，則屬境邊。
今指情器，豈非境耶？
況以在訓著，於義甚疎，又銷下文難意皆失。 ^715c2

△二、無則下難。
▲經：龜毛、兔角。成論云：龜毛、兔角、鹽香、
蛇足及風色等，是名為無。 ^715c8

▲注夫相不自有下。
且心之與境，存則俱存，亡則俱亡，不可偏也。
永嘉大師所謂念非忘塵而不息，塵非息念而不忘。
若云境在而心若無者，猶言空華雖存，
目翳已亡，誰曰然乎？
支慜度作心無論，肇師所破出不真空論。 ^715c10

△三、是故下，結非。 ^715c18

▲注似破四性者，以經無自、他等文，故且云似，亦解者之謙也。 ^715c20

▲介爾妄心者，介，謂纖介也。
易曰：憂悔吝者存乎介。 ^715c22

▲中下之輩者。此於開解門自分優劣，
若望行法，皆屬上根。 ^715c24

▲世諦破性，謂破性執已，方顯世諦也。
真諦破假，假即世諦，復破此世諦，乃顯真諦也。 ^715c26

▲假破即相空，性破即性空者，止觀云：
若四句推性不見性，是世諦破性，亦名性空。
若四句推名不見名，是真諦破假，亦名相空。
輔行云：空非前後二諦同時，為辨性相前後說耳。 ^715c30

▲經文七番，義含二空者，佛世對機，言約義備。
今據本宗觀道諦而論之，非好煩也，理必然也。 ^716a2

▲人法皆有性相者，止觀云：此性相中求陰、
入、界不可得，即是法空。
性相中求人、我、知、見不可得，名眾生空。
荊谿曰：今家依智論、中論等立此二空，非用法相者所逮。
沇師未知，諒不誣矣。 ^716a6

三、爾時下，辨真妄，為二：一、正約心見，破妄顯真；
二、徧歷緣塵，簡非顯是。
初又二：一、破妄心顯真心；二、破妄見顯真見。
初又二：一、阿難悔過申請；二、如來現瑞發明。
初又二：一、悔過。 ^716a14

▲經即從座起孤山，引曲禮云：請業起，
請益起，更端起。今阿難請益起也。
此則二土之禮冥符矣。 ^716a20

▲偏袒右肩者，卑之於尊，表將執役，然右約便易也。
臣之見君，子之見父，資之見師，故皆袒右。
此唯天竺之禮耳。 ^716a24

▲右膝着地者，右表吉祥也。
▲注預流者，須陀洹，此翻預流，初預聖人之流也。 ^716a28

▲三漏者，一、欲漏，謂欲界一切煩惱，除無明。
二、有漏，謂上兩界一切煩惱，除無明。
三、無明漏，謂三界無明、中道無漏。
不漏落二邊，即界外無明住地。
前約權示，此約實論。 ^716a30

△二、惟願下，申請。
▲經闡提者。涅槃純陀問佛：一闡提者，其義云何？
佛言：若有四眾發麤惡言，誹謗正法，造是重業，
永不改悔，心無慚愧，如是等人名為趣向一闡提道。
若犯四重，作五逆罪，自知定犯如是重事，
而心初無怖畏慚愧，不肯發露，於佛正法無護惜建立之心，
毀訾輕賤，言多過咎，如是等人亦名趣向一闡提道。 ^716a38

▲注此翻無欲等者，名有多翻，今略出其二。
又涅槃云：一闡名信，提名不具。
信不具故，名一闡提。
經文自有七番解說，具如高貴德王品。 ^716b2

▲彌戾車，惡見也者，此依與福所解。
資中云：應是邊邪不正之見，以不正見死墮邊地，下賤也。
孤山云：惡見據因，下賤據果，欲使闡提墮現在惡因，毀未來惡果。 ^716b6

▲經五體者，餘經或名五輪，以五處圓故，
即二肘、二膝、頭頂也。 ^716b12

二、爾時下，如來現瑞發明，又二：一、現瑞。
▲經：面門者，涅槃疏云：口也。
六種震動。孤山云：形聲各三：震、吼、覺、聲，三也。
〔隱隱有聲曰震，砰#CB12765;發響曰吼，令物覺悟曰覺。〕
起、動、涌、形，三也。而言震動者，形聲略舉其一耳。 ^716b18

▲注：教、行、人、理，法華疏中謂之四一。
以此解釋顯實之文：開示悟入，名理一；
但教化菩薩，為人一；諸有所作，常為一事，
即行一；但以一佛乘故，為眾生說法，是教一。
此經顯實，與彼不殊。
故今現瑞，用表四意。 ^716b24

△二、佛告下，發明，為二：一、明真妄二本，
二、辨真妄二心。初又二：一、總示。 ^716b32

▲注綖，貫珠者。綖與線同。
公羊傳曰：中國不絕若綖。 ^716b36

▲惡叉，樹名。此與資中所釋不同，各有其致，故無去取。
向下凡具兩說，例此知之。 ^716b38

▲經：諸修行人，謂藏、通、別人也。 ^716b40

▲不能得成無上菩提。
謂圓教佛果也。 ^716b42

▲乃至別成聲聞、緣覺，即兩教二乘。
▲及成外道等，即三乘失意之徒，或人天邪行之者。 ^716b44

△二、云何下，別示。 ^716b46

▲經：生死根本雖通五住，今正從見、愛而示。
菩提、涅槃雖屬果性，亦約因心而辨。
是故二種並云則汝今者等也。
應知第四卷發覺、初心二決定義，與此大同。
但此中根本則未勸審詳，因果則未論同異。
非初義無以知病，非次義無以識藥。
發解立行，目足在茲。
說者聽者，請研其意。 ^716b48

▲注菩提了因等者，了以顯發為義，慧行正道，
明見佛性，即實智菩提也。
緣以資助為義，行行助道，斷縛得脫，即方便淨涅槃也。
正謂中道，無二邊染礙，即清淨法身也。
然此三因，正因屬性，緣、了屬修。
今約正、具、緣、了，三皆在性，是故俱彰佛性之名。
輔行云：三千即性空了因，三千即假性緣因，三千即中性正因。
此之謂也。 ^716c10

▲識精猶心性者，心即第六王數之心，性即三因佛性。
應知此文秪就現前妄心示性，故曰則汝今者，識精元明也。
至第二卷，亦就現前妄見顯性，則曰且汝見、
我見，精明元等。若以下文例此，識精元明亦第二月也。
秪由性在妄中，是故能生諸緣。
法華疏釋佛種從緣起，以中道之理為佛種。
迷此理者，由無明為緣，則有眾生起；解此理者，
由教、行為緣，則有正覺起。
今識精元明，即佛種也，能生諸緣，與彼不異。
故孤山約隨染、淨二緣解此經文，全用彼意也。 ^716c22

▲得失兩異者，得謂了性為行，失謂背性成迷。
然得有淺深，分別不濫，存乎六即云云。 ^717a4

二、阿難下，辨真妄二心，為二：一、引發見心；
二、開示真妄。初又三：一、舉奉引見；二、佛告下，因見推心。 ^717a8

▲注且止其眼者，置而未論，以下文自有破妄見故。 ^717a10

▲經即能推者，所推之心既不可得，故舉能推而為呈露。 ^717a12

△三、佛言下，叱心為妄。 ^717a14

▲經咄丁括、丁兀二切。
宜從上音。字書云：咄，叱也。 ^717a16

▲虗妄相想者，相即前塵，想即分別影事，
二俱不實，故曰虗妄。 ^717a18

二、阿難下，開示真妄，為四：一、疑請；二、開示；
三、默領；四、總訶。初又二：一、疑；二、請。
初又二：一、執前心。
先明造善；次縱令下，明造惡。 ^717a22

▲經皆用此心者，阿難但認有作之心，不了無為之性。
圓覺云：有作思惟，從有心起，皆是六塵妄想緣氣，
非實心體，已如空華。
用此思惟，辨於佛境，猶如空華，復結空果。
展轉妄想，無有是處。 ^717a26

△二、若此下，疑所斥。 ^717a32

▲注：封為我心。封，執也。
智論明我有三種：一、邪，二、慢，三、名字。
凡夫具三，學人有二〔無邪〕，無學唯一〔名字〕。
凡云初果破人執者，蓋無邪我，如十六知見之類也。
此就小乘當分為言。
今阿難既迷大乘常住真心，雖有慢我，
乃與無明同體為障，亦名邪我。
故涅槃中迦葉白佛：我從今日始得正見。
自是之前，我等悉名邪見之人。 ^717a34

▲故以無情為難者，荊谿云：木石無心之語，生乎小宗。
是知阿難據小為難也。 ^717a46

△二惟垂下請。 ^717a48

二、爾時下，開示，為二：一、經家敘意。
▲經：師子座者，荊谿云：座無師子之形，但有所表。
故大論云：佛人中師子，故佛所坐名師子座，佛之所說名師子吼。 ^717b4

▲摩頂者，長水云安慰也。 ^717b8

▲注：證此法時，即圓教初住。
△二、如來示心為二：一、真心有體，二、妄心無體。
初又二：一、約諸法正示。 ^717b10

▲經唯心所現。心有二種：一真，二妄。
如下文云：汝身汝心，皆是妙明、真精、妙心中所現物。
汝心，妄也；妙心，真也。
今明生法，義必兩兼。
地論云：唯真不生，單妄不成。
真妄和合，方有所為。
但由真弱妄強，則生九界依正之法；真強妄弱，則生佛界依正之法。
然而真心既實，妄性無虗。
佛意欲令了妄全真，達事即理。
故唯心之言，雖通真妄，正為顯示真心有體耳。 ^717b14

▲注因心本具者，如鏡具現像之明也。
▲隨緣能造者，如明隨形對而像也，故所現像全能現明。
妍醜既同一明，一明妍醜豈分差別？ ^717b28

△二、阿難下，約妄事況成。 ^717b32

▲注如涅槃說，出四相品。
▲空一顯色者，谷響云：雜集論說二十五色，
謂青、黃、赤、白、長、短、方、圓、麤、細、高、下、若正
〔形平等〕、不正〔不平等〕、光、影、明、闇、煙、雲、塵、
霧、迥、表，空一顯色。 ^717b34

▲經何況下，長水，云清淨，簡異妄染，妙淨明心，即三德具足。 ^717b40

二、若汝下，妄心無體，分五：一、牒執。
▲注覺、觀即尋、伺。
百法疏云：尋謂尋求，令心怱遽，於意言境，麤轉為性。
伺謂伺察，令心忽遽，於意言境，細轉為性。 ^717b44

△二、此心下，案定。 ^717b48

▲經別有全性。謂分別性全在也。
▲注：為緣業用者，即六塵牽起內心，為染淨緣而成業用。 ^717c2

△三、如汝下，推破。 ^717c4

▲經縱滅下。似釋伏疑。
恐阿難疑云：如我聽法，此則因聲而有分別。
若離此聲，乃至一切見聞覺知內守幽閑，豈非別有全性耶？
是故釋云猶為法塵等。 ^717c6

▲見聞覺知者。釋論云：眼曰見，耳曰聞，
鼻、舌、身同云覺，意曰知。 ^717c12

▲注意有四種，謂第六意識中有四：一、
定；三、散定，即根本事禪等。 ^717c14

▲所取法塵者，即內守幽閑也。
既非入定，又不緣境，故曰散位獨頭。 ^717c16

△四、我非下。縱奪又二：一、縱。 ^717c18

▲經：我非敕汝，執為非心，指前咄阿難言：此非汝心等。 ^717c20

▲注非顯真者，慤疏云：離前六塵及思量執，
更別有真覺，不由境發，圓鑒寂然。
此則本性，節疏亦爾。
孤山、長水，皆不取之。
若得縱意，文旨自顯。
何者？以由前文云：若汝執吝分別覺觀所了知性必為心者，
此心即應離諸一切色、香、味、觸諸塵事業，別有全性。
今所縱者，正言若離諸塵事業，別有全性，容是汝心也。 ^717c22

△三、若分下奪。
▲經：分別影事。此同圓覺云六塵緣影也。
分別即緣，緣謂緣慮。
圭峯云：緣慮如影，舉體全無。
彼疏不約前塵為形，相對而釋。
今孤山對釋者，蓋帖經伸旨，用顯心隨境有耳。 ^717c34

二、塵非下，斥失。
△三、即時下，默領。
△四、佛告下，總訶。 ^718a6

▲注四禪等如法界次第。
▲能成無漏者，如迦葉說圓通中，則從第九滅受想定成阿羅漢。
大乘羅漢，即圓教初住以上分證無生也。 ^718a8

▲欲界未至者，亦名未來禪。
此是初禪方便定相，猶屬欲界，故云欲界未至。
備如次第禪門。然諸疏文釋九次第定，皆用前釋。
唯資中又解云：未至中間，四本靜慮及三無也。
今長水次解復與沇疏不同，未詳所據。 ^718a12

二、阿難下，破妄見顯真見。
分三：一、悔過申請；二、現瑞許說；三、破執明常。
初又二：一、悔過。 ^718a22

▲經不知身心本不相代。
資中所解，蓋言身不代心，此約阿難自說。
若對佛說，亦可云佛之身心不能代我之身心。
出家是身，三昧是心，二事各行，無相替理。 ^718a24

▲譬如窮子下，此與法華喻意稍別。
彼喻於人以背佛為捨父，謂二乘宿世皆於佛邊曾結大緣，
猶如父子退大流浪，名之為捨。
今譬於法以迷真為捨父，真妄相關亦猶父子，
而真隨妄轉謂失本心，義之如捨。 ^718a30

▲注煩惱障謂根本及隨者，案百法論，
根本煩惱有六，謂貪、瞋、慢、無明、疑、不正見也。
隨煩惱有二十，謂忿、恨、惱、覆、誑、諂、憍、害、
嫉、慳、無慚、無愧、不信、懈怠、放逸、昏沉、掉舉、
失念、不正知、散亂也。
證真於根本中廣明分別〔見惑〕、俱生〔思惑〕
二類，各有種子、習氣之異〔云云〕。 ^718a38

▲所知障亦名智障者，資中云：煩惱名數與前不別，
但應名法貪、法瞋等。
此正約界外見思言之，即無明住地也。 ^718a48

△二、惟願下，申請。 ^718b4

▲注心屬王數，通乎三性者，即第六識心王、
心數、善性、惡性、無記性也。
見唯眼識，但屬無記者，準止觀輔行，以五識、五意識皆名無記。
若論起妄次第，則眼識在先，王數在後。
今約破妄次第，故先心而後見也。 ^718b6

二、即時下，現瑞許說。
又二：一、現瑞。
▲經從胷。萬字者，志誠纂要云：梵書作卍，古經皆爾。
梵云室利#CB01998;瑳，此云吉祥。
海雲：有此相者，萬德具也。
華嚴音義云：卍本非是字。
大周長壽二年，主上權制此文，著於天樞，
音之為萬，謂吉祥萬德之所集也。
若西域萬字，元作此 #CB07734;。 ^718b14

▲寶剎者，剎土也。
梵音正云差多羅，此翻土田。
經中或作擦者，蓋近字耳。 ^718b24

△二、告下許說。 ^718b26

三、阿難下，破執明常，為二：一、略說；二、廣說。
初又二：一、定其常情；二、奪其妄執。
初又二：一、舉前見相；二、設今譬類。
初又二：一、問。長水云：問意有三，正在誰見？
餘則兼之。向下，答。
文不依問，次從便故也。 ^718b28

△二、阿難下，答。 ^718b34

▲注赩，盛貌。谷響引文選云：瑤草正翕赩，玉樹信葱青。
注曰：翕赩，葱青，盛#CB15106;貌。 ^718b36

△二、佛告下，設今譬類，又二：一、問；二、阿難下，答。 ^718b38

▲經：唯然者，敬應曰：唯，如是。
曰：然。禮云：父召無諾，先生召無諾，唯而起。
注曰：應辭唯恭於諾。 ^718b40

△二、佛言下，奪其妄執，又二：一、牒前斥非。
二、所以下，引盲說見，又二：一、矚暗成見。 ^718b44

▲經：盲人者，釋名云：盲，茫也，茫無所見也。 ^718b46

▲前塵自暗。此有二意：一、指種種色為前塵，以無明緣故暗也。
二、暗即前塵，以眼之所對故。 ^718b48

△二、阿難下，顯見唯心，又二：一、疑。
二、佛告下，釋，又二：一、約二人見暗定，二、約二人明破。
初又二：一、問。二、如是下，答。
二、阿難下，約二人見明破，又三：一、並。 ^718c4

▲經名眼見者，合先問云：名眼見否？
彼必答言：如是。今文隱略，即以答意牒而並之。 ^718c10

△二若燈下難。 ^718c12

△二、是故下，結。
▲注心為其主，餘是助緣者，如下文云：
世尊常說見性具四種緣，所謂空、明、心、眼。
合舉三緣，但心為主，燈眼是助。
既知見性屬心。 ^718c14

▲漸明真見者，證真云：此中且約第六意識以明，
為欲奪其眼見，故權用之。
今謂不然，第六意識已為前文所破，如云此是前塵虗妄相想等。
今正指眼根能見之性，名之為心。
是心無記，去真稍近，故曰漸明。
若深說者，即第二卷云見精明元也。
但此中未彰灼而示，且通漫云心耳。 ^718c18

二、阿難下，廣說，為二：一、默請。
▲注前來已奪者，如云塵非常住，若變滅時，
此心則同龜毛、兔角等。
豈假根塵者，如引盲人見暗，亦是根塵故。 ^718c32

△二、爾時下，顯示。
分二：一、明見非搖動，二、明性無生滅。
初又二：一、正明，二、結斥。
初又二：一、據陳那昔解示，二、對阿難現相示。
初又三：一、問解。 ^718c36

▲注阿若多，如圓通中解。
摩訶男，即白飯王子也。
頞#CB16014;，或云阿濕婆，
亦曰阿說，即馬勝也。
婆提，或言#CB02494;提，即甘露飯王子。
婆敷，或作十力迦也。
蓋未詳。初五是外族，中三是內族。 ^719a6

▲三、轉十二行法輪者，一、示轉，謂此是苦等。
二、勸轉，謂苦應知，集應斷，滅應證，道應修。
三、證轉，謂苦我已知，不復更知，乃至道已修，不復更修。
三轉皆生眼、智、明、覺，成十二行，能摧煩惱，故名法輪。 ^719a12

▲四諦之境者，準天台四教，立四種四諦，
謂生、滅、無生、無量、無作。
今且指生滅四諦也。
止觀云：苦則三相遷移〔生異滅〕，集則四心流動
〔四分煩惱〕，道則對治易奪，滅則滅有還無。 ^719a20

▲或曰：下孤山義也。
法華玄文顯以客塵為見思惑，故知圓師所解非也。 ^719a26

△二、時下，答釋，又二：一、總答。 ^719a28

▲經：長老者。長阿含明三種長老：一、年；
二、法；三、詐。今具前二也。 ^719a30

△二、世尊下，別釋。 ^719a32

▲經俶裝者，俶，尺叔切。
張平子思玄賦云：簡元辰而俶裝。
注曰：俶，始也。谷響引漢書曹參趣裝例。
今俶與趣同，今讀曰促，此恐不爾。 ^719a34

▲注迷事惑者，事謂六塵之境，惑即修道所斷三界十使。
此名俱生煩惱，一切凡夫皆有，故其義是麤。 ^719a38

▲迷理惑者，理謂邊邪等道，惑即見道所斷八十八使，
此名分別煩惱，外道學人方有，故其義則細。 ^719a42

▲鈍使難破者，若破俱生，修道位長故。 ^719a46

▲利使易斷者，若斷分別，見道心疾故。
△三、佛言下，印成。 ^719a48

△二、即時下，對阿難現相示，又二：一、舉手開合，
二、飛光左右。初又三：一、現相；二、謂阿難下，
審見；三、佛言下，印成。
如文。 ^719b2

△二、如來下飛光左右又三：一、現相。 ^719b6

▲經右盻或作辨，同匹莧切，或作#CB02510;#CB04865;，
同莫甸切，皆視也。
谷響云於義並通，不須改也。 ^719b8

△二、佛告下審見。 ^719b10

△三、佛言下，印成，如文。
△二、於是下，結斥，又二：一、結前經；若復下，
結陳那所解；汝觀下，結阿難所答。 ^719b12

▲作此雙結者，欲假其義斥大眾之失故。
△二、云何下，斥失。 ^719b16

▲經以動為身等，責其妄認現前流動之相為身為境，而不知真見之性本無動相也。
首楞嚴經集解熏聞記卷第一
 ^719b18
