法華天台文句輔正記卷第五〔輔妙樂記〕
author:: 吳興永定寺　釋沙門　道暹　述
other:: 
# 釋譬喻品第三
釋譬喻品
將釋此文先敘題目，今品雙用權實為名。
何者？以法說周既雙明權實，是故譬文雙譬於法，
在昔須云鹿苑三車，在今須云等與大車，所以權實俱名譬喻也。 ^712c14

大九無譬者，圓鏡云：大經云：為利根人說大乘九部，略於譬喻。
即其事也。 ^712c22

應有譬成小者，便破他也。 ^712c26

有云至多門者。圓鏡云：來意門者，此經又雖七軸宗歸一乘，
但入此乘有種種門，或從法說門入，或從譬喻說門入，
或從因緣門入，即其相也。 ^712c28

若今若昔者，今即大車，昔即三車也。 ^712c34

以因緣等者，等取約教本迹觀心三也。
謂今昔譬喻皆具四釋，昔則權實相對，今則唯圓乘。 ^712c36

玉篇云：等者，以類比況，是能況之事。 ^712c40

曉訓者，從所曉訓也。
今與玉篇義同也。 ^712c42

佛事迷悟者，火宅為迷，三車出宅為悟。
又三車為迷，大車為悟。
後釋為正。 ^712c44

唯小對圓者者，此則尅體，明今文正意，
唯小為迷，唯圓是悟。 ^713a2

疏云：抱迷者，抱於別惑，迷理未遣也。
樹扇喻圓教，風月喻圓理也。 ^713a6

還待不已悲智者，此中結前即絕待意，故云上根圓聞獲悟也。
生後即相待意，故云大悲不已等。 ^713a10

風月意彰者，只是今圓教圓理意顯也。 ^713a14

何隱等者，意云實相之理不當隱之與顯，
亦不與上根即顯，於中下則隱，且由機緣謂有隱顯耳。 ^713a16

如長風靡息者，大虗空中，風未甞有息，而眾生謂有謂無。
月體亦爾，雖蹔隱須彌，而常處於空界。
次合譬云：謂真常性月，隱煩惱山；圓音教風，息化歸寂。
故動樹舉扇，使實理易彰。 ^713a20

尚無庸作之心者，應知密遣之時，雖未即受，
亦由昔結大緣，致令今日受於庸作。
由庸作故，得委業付財，皆由於昔展轉相因，領財即般若時也。 ^713a28

天性相關者，一理性同故為相關，二大通佛時結緣為天性相關也。 ^713a34

爾前憂悔者，憂悔之言通至法華，故云爾前。 ^713a38

大小兩乘者，三車，大車今昔俱喜也。 ^713a40

資具也者，謂珍玩之具，是世間資生之物也。
又昔珍玩及以三車，皆為今經莊嚴具度，此取意耳。 ^713a42

出世生法者，即三乘所證法也。 ^713a46

妙珍玩攝者，從開顯說也。
宅內生滅之法，由於三車得免難也。 ^713a48

通論於今至除惡者。
此從開顯意說也。 ^713b4

父之本有者，非新造作也。 ^713b6

至處不壞者，現賜諸子遊於四方等。 ^713b8

三、悉似寄施權者，謂詑於世間及以三車等，
且寄昔說，故云似也。
開權即妙，所何似之？ ^713b10

有遮那始終者，此指在法身地常思子機為遮那一音之始，
今日開顯以為其終也。 ^713b14

巧喻兼權者，兼三權也。 ^713b18

小車大車，火宅父舍者，小車火宅在昔，大車父舍唯今。 ^713b20

舊純用一音者，古人專用一音判教，如玄文破。 ^713b24

疏云二乘以下中者，緣覺中，聲聞下。 ^713b26

疏云：涅槃#CB00145;馬者，
永嘉集云：夫三獸度河，河寧從獸合？
復何獨河非獸合？
亦乃獸不河分。河尚不成三河，豈得以河而合獸？
獸尚不成一獸，豈得以獸而成河？
河非獸而河三，獸非河而獸一。
一河獨包三獸，而河未曾三；三獸共履一河，而獸未甞一。
獸之非一，明其足有短長；河之不三，知其水無深淺。
水無深淺，譬真法無差；足有短長，類智之明昧。
如是則法本無三，而人自三耳。 ^713b28

疏云：涅槃云：#CB00145;馬者，
二乘之人雖觀因緣，又未能度十二緣河，猶如#CB00145;馬。
何以故？不見佛性故。
故可喻通乘也。 ^713b44

只應於牛車以簡菩薩者，只應將菩薩喻牛，
以對二乘而簡出於三菩薩，淺深不等耳。 ^713c2

三乘俱異譬之者，藏三乘自以羊鹿牛為譬，
通三乘自有#CB00145;馬象為譬，故云俱異也。 ^713c6

不異復於不二者，生公解：色即是空，空即是色，
色不異空，空不異色。
彼將下句複於上句，他云：是則複疎兩端，顯空色不異。 ^713c10

上根一處者，聞略開權時執動也。 ^713c16

中根二處者，聞法說略廣， ^713c18

五處者，加五佛長行偈頌及身子領解。
長行偈頌及述成身子文，並法說廣略文為五也。 ^713c20

下根三處者，法、說、略、廣、加、聞、譬、喻三也。 ^713c24

或云十一處者，譬喻、長行、偈頌二、信解二、
述成二，並前五為十一也。 ^713c26

已懷進退者，只是進則無後，退則無據，
故云為是極果，為何方便，即其相也。 ^713c30

為何方便者，此述其疑意。
何者？我為是小方便？
為是大方便？若是於大不應被斥，若小方便應不證得。 ^713c34

 #CB00941;：苦蔔之流芳者。
此即讚而挫之。何者？
只知二經但是廣略而已，未窮兼獨之旨歸故也。 ^713c38

蓮華三譬者，為蓮故，華等三各譬本迹也。 ^713c42

若欲進寄至設教者，只是若欲探寄久本，
初成時亦有三一施化，良由本證三一垂於中間，
今日三一之迹復由今日三一之迹顯於久遠，三一之本開廢會等亦復如是。 ^713c44

五百三千者，五百本門譬，三千迹門譬。 ^714a4

過意所謀者，以聲聞人本謀羅漢，今蒙開顯為佛真子，故云過意也。 ^714a6

疏云：心懷踊躍者，踊躍兼身喜。 ^714a10

疏云：籠焚煩音，繫馬使不行也。 ^714a12

為別惑所薰者，二乘人昔證真諦全是別惑，
由此所薰，今聞大法外被內解開發，故使踊躍歡喜也。 ^714a14

廣簡如釋方便品者，今正明權實一雙也。 ^714a18

表覩他實境者，只尊顏為他，此即圓滿報身，
體稱法界，故名為實也。 ^714a20

具述所從所聞者，經云今從世尊即所從聞，此法音即所聞也。 ^714a24

疏云若日照高山者，云若，以二蘇中顯有聞義，故云若也。 ^714a28

疏云顯如聾如瘂者，問：二乘之人至方等、
般若時，亦未能入，何故不名如聾如瘂耶？
答：二乘於彼顯雖未入，而於方等已聞，
般若能說，故無聾、啞之稱。 ^714a32

疏云思益淨名中者，思益經云：薩婆若者，
非諸聲聞、緣覺所及。
淨名云：迦葉聞說不思議解脫，歎未曾有。
謂舍利弗！一切聲聞聞是法門，皆應號泣，聲振三千大千世界等。 ^714a38

佛印迦葉者，如迦葉緣中，佛分半座命迦葉坐，
乃云：吾有四禪、三昧、四定等，汝亦如是。
即其事也。 ^714a46

始入圓常者，此即辯異也，非初即聞圓常入法性也。 ^714b2

心則不死者，若於方等般若中，但發當教菩提者心，
二乘心則不死，由不發起心則死矣。 ^714b4

佛性論　釋所因有三：一、應得因，謂菩提心；
二、加行因，謂諸波羅蜜；三、圓滿因，謂三德佛果。
圓滿因於加行因，加行因於發心，不因發心無由加行，不因加行無由圓滿。
小乘都無此三，雖入佛法，因不成就，故不得大乘度脫。 ^714b8

方等勝境非一者，覩諸菩薩種種不思議事，如不思議品說。 ^714b18

般若法相該通者，始自色心，終乎種智，
乃至十力、四無所畏等，皆經二乘心，只法門通三教，故云通。 ^714b22

不須至三慧者。圓鏡云：從佛口生，因聞得解，
即聞慧也；從法化生，由理生解，即思慧也；
得佛法分，開佛知見，即修慧也。
准玄文大師釋云：從佛口生者，從聞慧開佛知見；
從法化生者，從思慧開佛知見；得佛法分者，從修慧開佛知見也。
以三慧在因，佛知見在於分果，故不可用三慧消經也。 ^714b26

故且一往者，且從生事善為為人，破理惡為對治也。
三十二乃至如止觀者，下提婆品中具釋。 ^714b38

八十神者，大經云：世有眾生事八十種神，
謂十二日、十二大天、五星、北斗、馬天、行道天等，
為此眾生修八十好，以自莊嚴。
何以故？是八十天，一切眾生之所信伏，
是故修此八十種好，令彼眾生隨其所信，
各各而見，發菩提心。
觀佛三昧海經云：勝諸天故，說八十好，為諸菩薩說八萬四千諸妙相好。
意云：一神只有一好，如來一身自具八十，
以破外人，令知神好非真實故。 ^714b42

中道實理為日者，即是非生死、非涅槃為中理。
疏文語略，應加雙非。 ^714c10

或被者，般若中加被轉教也。 ^714c14

或喜者，亦在般若中，信小果故，喜、呵、憂並在方等。 ^714c16

自行利物者，自斷惑、自證理為自行，為諸菩薩說為利物。 ^714c18

自他少別者，菩薩化他，二乘自行。 ^714c22

諸味草創者，味味皆有草來入者，與二乘不同。 ^714c24

疏云：從阿毗曇等者，謂依有門，備歷七方便，
修於事觀，勝依成實，一向觀空。 ^714c26

昔聞異本者，在方等般若座席，被彈呵及淘汰時，聞不思議事。
異本鹿苑所證，所以謂佛為魔，此即機中冥有此事，今方述昔失耳。 ^714c30

覺所悞是佛者，述昔錯解謂佛為魔，今方知昔是悞。
除疑者，經云疑悔永已盡也。 ^714c36

所證者，經云：安住實知中。 ^714c40

所成者，經云我定當作佛也。 ^714c42

感報者，經云：為天人所敬。 ^714c44

作用者，經云轉無上法輪等二句，命即利也，見即正見也。 ^714c46

即身口意者，就律中，身和者，謂應來、人來等；
口和者，應訶、人訶等；意和者，應與來、與欲來、不應與欲來等。
謂正命離二邊之邪行，正見無諸偏小之邪解，
中道之戒為諸善本，定慧由生。
故菩薩戒云：戒如明日月，亦如瓔珞珠，
微塵菩薩眾，由是成正覺。
況命見俱正，十戒無缺，則遍收大小行解，故稱具足無上。
四辯為智慧無上者，欲知智在說。
又智慧具故，辯說無窮，六波羅蜜一一皆到彼岸。
故經云：生我法中者，名字觀行，初詑聖胎，名生我法中也。 ^715a2

修二謂聖梵，證一謂天行，二能謂病兒也。
聖行者，聖者正也，戒定慧三，是聖人所行之法，為聖行。
梵者淨也，以依三淨，修七善法，及四無量心，
六念等法，從因至果，妙覺方極，備宜始終，
無過勝者，故云無上。
三淨者，淨入空也，淨不淨者入假也，非淨非不淨入中也。 ^715a20

疏云阿羅訶者，大論云：名應受供養佛，
諸結使除盡，得一切智慧，應受一切天地眾生供養。
以是佛名阿羅訶。 ^715a32

三藐三佛陀者，三藐名正，三名遍，佛名知，是言正遍知一切法也。 ^715a38

疏云：若偏前二教，若次別教也。 ^715a42

初四對昔者，謂昔不記、昔教願、今記及願滿也。 ^715a44

第三通當現者，現在與物結緣，當來成佛處而熟脫之。 ^715a46

第二、唯未來者，專為勉勵中下故。 ^715b2

第四、唯過現者，昔日發願，今方願滿也。 ^715b4

三、如重會者，昔結於大，今方與記，故云重會。
令云此屬述成者，經云我今還故，令汝等則是重會也。 ^715b6

疏云：無虗妄名如來者，此約實因實果滿，名為如來也。 ^715b10

疏云：知三聚者，善、惡、無記。
又邪定、不定、正定三聚也。 ^715b14

疏云：婆伽婆者，大論第二云：婆伽言德，
婆言有，是名有德。
又婆伽名分別，婆名巧，巧分別諸法總相、別相故。
又婆伽名聲，婆名有，是名有名聲，無有得名聲如佛者。
又婆伽名破，婆名能，是人能破婬、怒、癡，故稱為婆伽婆。
瓔珞經云：秦言妙覺。 ^715b16

行因中有供佛修行者，經中奉持正法四字兩屬總得，
若屬供佛須至奉持正法，若屬修行則云奉持正法等。 ^715b26

眾數中有人有行者，從彼諸菩薩下至無能知者，是人數。
從若欲行時下，明菩薩依報。
從此諸菩薩下，是行。 ^715b32

酬願說三者，但遂本願非被權機，故云即施即廢。 ^715b38

虗空藏經者，經云：身子昔於禪陀羅佛所，
六十小劫行菩薩道，為婆羅門。
乞眼得已，置地蹈之。
因生悔心，謂菩薩道長，難忍諸苦，願成佛日等。
如記。 ^715b40

願成佛日開三乘法者，以一乘難行故願說三也。
就經中從如來亦以三乘下是三乘，從舍利弗下舉悲惡世顯出一乘。 ^715b46

得無生等者，等取乃至八界發心也。 ^715c4

龍女至方便者。先於龍宮已曾習前三教，別在地前名方便耳。
此從實說，權則易明。 ^715c6

或疑有過至廣者，如一吉罪，則五百千歲墮泥梨。 ^715c10

小善招功自多者，念一稱阿彌陀佛，滅八十億劫生死重罪等。
又如經中云：有一貧女，以竹蔽帛，與比丘覆瘡。
後於天上人中，常感寶帳，諸寶具足。
又於此中，應四句分別：或心境俱勝，或心勝境劣，
境勝心劣，心境俱劣等故爾。 ^715c12

菩薩示迹參差者，或逆或順等。 ^715c22

但信教仰理者，應更云不篤自勤，此是生公之言。 ^715c24

與法身記殊者，今文八相與下分別品中法身記不同耳。 ^715c26

疏云又直是時節者，意云劫須經若干增減。
今明劫者，以於神力，經於時節。
小劫之時，三灾減外物，非以時劫釋之。
經云成佛普智尊者，此非別號，又非通號，
但是歎極果之智，名智中尊耳。 ^715c30

具足十力因者，如華嚴住前十梵行空，為入住菩薩十力因。 ^715c38

疏云初住能百佛世界作佛者，舊華嚴云：
初地菩薩若出家，勤行精進，須臾之間須百三昧，
得見百佛，能動百佛世界，飛過百佛世界，
照百佛世界，能度百佛世界眾生，能知過、
未百劫事，能善入百法門，能變身為百，
於一一身能示百菩薩以為眷屬，後後十倍增之或百倍。
別地證同，是故引之以為況例。
經云菩薩為大寶者，例此土楚、夏之朝以名賢為寶。 ^715c42

忘相為法者，依於大乘忘相為法，若於小乘由是執相，又忘小乘相為大法也。 ^716a10

自他悉轉者，自行入住已，亦令他因果依正俱轉。 ^716a14

人等四者，只是四一皆妙。 ^716a16

境等十者，十妙也。 ^716a18

或佛等三者，大法只是佛法、眾生法、心法，妙即三法妙也。 ^716a20

圓音不當大小者，破他應知昔權今實方成稱讚，
法華皆是如來圓音曲巧，逗會物機引令入極，
但云不當大小，致令今昔不分，故不可也。 ^716a24

經云：分別說諸法，何者是諸法？
釋云：五眾之生滅。
是五眾即五陰法，故俱舍云：蘊是積聚義，陰是蓋義。
經云：少有能信者。
舉昔少信，顯今多信。 ^716a30

已獲分記至請者。
自能百界教化眾生，為他所請，故無勸請。 ^716a36

已有所至者，已入初住名分所至。 ^716a40

五悔者，始自初心，終至等覺，一一度品，無不須之。
請佛住世，轉法於人，自沾其益，隨順中理，故得其名。
一切凡夫，並順中理，迴因向果，如流趣海，
願求佛道，初住分證。 ^716a42

全住實行者，意非但實行獲益，權行亦乃化功歸己。
又若無權人，但任實人，何能自至於實。 ^716b2

諸土示疾等者，始從同居乃至實報三，
或對土或盡長短不同，示疾示痊不等〔云云〕。 ^716b6

淮此釋前者，前授記中第三意云：令聞者結緣，即修淨土行也。 ^716b10

二者、入位者，由昔已入羅漢之位，是故難悟。 ^716b14

前三後一始末根由者，始謂火宅輪迴，
及具列三車出宅，是始由也。
兼示索三與一之意，即末由也。 ^716b16

疏云：無住涅槃者，即大涅槃也。
對小涅槃，故云無住。 ^716b20

可云遍喻者，依涅槃經喻有八種：一者順喻，
如天際雨溝瀆皆滿，溝瀆皆滿故小坑滿，
小坑滿故大坑滿，大坑滿故大河滿，大河滿故大海滿。
如來法雨亦爾，令諸眾生戒滿，戒滿故不悔心滿，不悔心滿故乃至涅槃滿。
二者逆喻，大海有本所謂大河，大河有本乃至大雨，
涅槃有本所謂解脫，解脫有本乃至具持戒，持戒有本所謂法雨。
三者現喻，如經中諸眾生心性猶若獼猴捨一取一，若色聲等無暫住時。
四者非喻，如我昔告波斯匿王：有四大山從四方來欲害於人。
我說四山即是生老病死。
五者先喻，譬如有人貪著妙華，採取之時為水所漂。
眾生亦爾，貪愛五欲為生老病死之所漂故。
六者後喻，莫輕小罪以為無殃，水渧雖微漸盈大器。
七者先後喻，譬如芭蕉生果則死，愚人得□亦復如是，螺懷妊命不久全。
八者遍喻，如說波利質多羅樹，葉色黃者喻念出家，
其葉落者喻剃除鬚髮，乃至香喻無量眾生持戒，光喻如來名號等。
今言遍喻者，界內火宅遍、三車遍、界外大車遍，
謂等賜子等是機遍，心等是父心遍，故當遍喻也。 ^716b22

火宅始終者，長行中從唯有一門乃至焚燒舍宅等，偈中始從其宅久故乃至蜈蚣等。 ^716c12

及救火者，長行中從長者見是大火已下文是。
偈中從是時宅主在門外立已下文是。 ^716c16

先與後奪者，先與三，後斥為方便已，方與真實，即當奪也。 ^716c20

今出所顯者，今此一門是彼所顯佛道，故云唯有一門。 ^716c24

各出其能者，彼種種法門為能通，今一門為能通，故云也。 ^716c28

以能對所者，上種種法門為能對於所顯佛道，佛道即實也。
今以一實教門通於實理，二能雖異所通一也。 ^716c32

更互相顯者，以權名行，顯實名行也。 ^716c38

疏云：舊以十方虗空等者，意云寂光是體，
可是所入，不應云是所被，故不用也。 ^716c40

橫竪相帶者，同居具四、方便三、實報二、
寂光具一，皆是竪帶橫，故云寂光如器、
諸土如飯、眾機如共食等。 ^716c44

二而不二者，只是橫竪不出寂光一理。 ^717a2

今從土用者，寂光為體，三土為用，故云遍三土也。 ^717a4

終無行劣者，諸三教行也。 ^717a6

疏云：隣閭者，即里門也。
合如記。 ^717a8

疏云：口無擇言者，謂身行禮樂，口言詩書，
心則德義之經，有何擇耶？
此附俗釋也。 ^717a10

疏云：洋溢者，洋，美也，盛也。
溢，餘也。言名行眾粲，煥然盛美有餘，合法如記。 ^717a14

說文云：以鼠者，色黃而大，生於胡零丁國，
外柔而內剛，是以趙武靈王改効胡服，用其皮以飾。 ^717a18

侍中冠左貂右蟬者，從右橫蟬，徹冠之左，以冠於首。 ^717a22

如蟬之清高者。古者#CB17867;以蟬翅粧冠，表三品清正也。
弼亦輔也，承相左輔右弼於帝者也。 ^717a24

鹽梅者，尚書云：殷高宗聘傅說〔悅音〕於傅巖之下，
云：若濟大川，以汝為舟檝；若歲大旱，以汝為霖雨；
若作酒醴，以汝為麴糵若作和羮，以汝為鹽梅。
梅，醋也。 ^717a28

阿衡者，謂帝者衡而任之，令均百姓。 ^717a34

金谷者，晉書云：石崇家有金谷，在洛陽東豐#CB17861;。
〔敷容反。〕此園貴，以布金買之。
又云：金華苑，亦石崇家所有也。 ^717a36

侈者，奢#CB15845;也，細好也，
言其資蓄豐盛，奢侈精好也。 ^717a42

疏云：不肅者，爾雅云：肅，進也。
謂不待誘進而物畏威。 ^717a44

疏云：智則胷如武庫者，晉時人名杜預，
善住春秋，明於軍法，若出言摩略，皆說軍法，時人號為杜武庫。
智略起自胷襟而作，此即智略多也。 ^717a46

疏云：蒼蒼者，說文云：草白色蒼蒼也。 ^717b4

稜稜者，高峻之貌，又威嚴也。
謂年尊德高，能伏物也。
疏云：十號無極者，圓異前三，故云無極。 ^717b6

疏云：早成正覺者，迹門指大通佛時為早成，本門指久遠為早成。 ^717b10

疏云隨智運動無石者，隨智運動為行無失，故對行淨也。 ^717b14

疏云具佛威儀者，如止觀助道中道品攝佛威儀，
一一皆具四釋，故云等也。 ^717b18

果分權實者，三教果、佛十德，俱名為權。 ^717b22

所歸多小亦別者，前三教約於七方便傳，
咸入當教理不等圓，則七種方便十界眾生皆悉權謂實，故云所歸。 ^717b24

疏云：生在佛家者，境生於智，智還照境，名在佛家。 ^717b30

三觀對於四教者，空攝藏、通、別、假、圓、中。 ^717b32

具佛威儀者，觀心謂攝諸因果威儀、十力、
無畏等法，故知一心定慧攝法無外。 ^717b34

稱理含藏者，境觀皆具一切法。 ^717b38

不生法愛者，由無法愛得入初住，是以七方便人無不入實。 ^717b40

令成今經觀心十法者，前三十法本為實施，
況今開顯無非大車，唯妙十法。 ^717b44

因緣約教觀心三者，世二釋義，當因緣權三實一，即約教也。
觀心如文。 ^717b48

廣略多少者，或十四空，或七空，或二空，
或一空，或二十空，乃至無量境皆空等。 ^717c4

出宅之路者，若離為譬，出宅之路只是於慧；
若合為譬，田及能詑只是定慧。
為田譬於出，宅門譬於慧，故云出宅之路。 ^717c8

入宅路門者，更作能入釋已，慧為能趣之行，
故云十八空等，亦可兼定俱為能入。 ^717c14

若依四觀者，即絕待跨節觀也。 ^717c18

僮僕名者，說文云：男有罪為奴曰僮，給使曰僕。
定慧之餘助者，三藏為一，實定慧之僮僕。 ^717c20

用與權變者，用謂能用，與謂稱機，故云和光。 ^717c24

冗冗者〔而龍反〕，亦是不依正道。 ^717c26

若欲出宅，唯有一門者，佛道為一門。 ^717c28

有邪有正者，唯佛道是正，餘九十五並邪，止觀中意亦爾。 ^717c30

得能者眾者，意云有教須行，行方契理，
若只單教，故不可也。 ^717c34

義已兼於能所者，智取於理猶不云教，故為今所破。
住在何處者，應云未被會時住在二味也。 ^717c38

具有二義者，宅、車二義，相待、絕待。 ^717c42

三界尚如何別之有者，意云：所治尚如，何況能出三車之法而非真實？ ^717c44

不安穩處亦復如是者，不安穩處，謂三界對於涅槃法，即安穩處也。
以不安穩對安穩處。 ^717c48

定果心所者，以於定中四陰心起於化事之身，
即是定家之果，故云也〔更檢〕。 ^718a4

疏云頹落譬減損者，皆論念念減損也。
下諸文皆爾。 ^718a8

無色非全無色者，如大經云：無色界色，
非諸聲聞、緣覺所知。
既云有色，皆是無常，故云與此合也。 ^718a10

以依正合喻者，圓鏡云：一、約器世間釋。
堂喻欲界，閣喻上二界，劫成來久，名為朽故。
如此賢劫，八十中劫為一大劫，四十九中劫已過，
餘十一中劫即入壞分，故言朽故也。
大千如外墻，中千如內壁，皆有鐵圍山圍之，
崩墜不停，故言頹落。
舍以柱為根，世界以五輪為根。
地依水，水依火，火依風，風依空。
俱舍但言三輪，不說火及空。
劫住已久，將入於壞，地諂水溢，腐敗義也。
樑棟者，維持堂閣，空地二居，高舉重疊。
三禪已下，災變所及曰傾；四禪已上，無常亦至曰危。
七日並現，大千洞然，無處非大，故云周匝。
人焚燒業火之爾，故云欻然火起也。 ^718a14

正報因果者，因謂煩惱，果即五陰，故以因果譬於五濁也。 ^718a36

若約小乘者，煩惱無始相續，名為本有；
今念念生滅無常，名為今無。
若消今文，只應用小教以消其義，即是今疏附大乘以釋。 ^718a40

涅槃四柱者，以四處出如涅槃四柱，若釋不當則令涅槃室傾。 ^718a46

大理雖同者，四釋皆不出無明法性故也。 ^718b2

差別無差別義者，差別是煩惱，無差別是涅槃。
差即無差，謂本有煩惱今無煩惱，則是今有涅槃也。
無差即差別，是本有涅槃今無涅槃，則是今有煩惱也。 ^718b4

三世有法無有是處者，謂煩惱即涅槃，
涅槃之法不屬三世，故云無有是處。
亦是無明、涅槃俱不屬三世。
得、不得，言定、不定，亦爾。 ^718b12

成論師云：金剛心等者，如涅槃經疏第六釋四出偈中。
此中釋差別、無差別義。
成論師云：金剛心未是常，後心是常，常則等。
如記章安破云：此釋正是純陀之所疑，非關偈意。
又云：本有煩惱，此昔日之本；今無般若，即昔日之今也。
皆是金剛心前本有今無耳。 ^718b18

三世有法無有是處者，今據金剛心後常住佛果，不屬三世故。 ^718b30

地論師云者，常法非是始得，本來體用俱具足，
但為妄惑所覆，後時方顯。
若爾先隱，顯已還隱，既顯已不隱，亦應隱而不顯，章安難也？ ^718b34

三藏云：眾生至終者。
謂眾生煩惱有可斷，故有終也。 ^718b40

涅槃無終而有始者，有發心之始一得不失，故無終也。
今難之下，先難眾生句，無始之法方乃無終，云何而言眾生有終也？
無終之法下，難涅槃句，謂無終之法必須無始，云何涅槃而有始耶？
若煩惱下，更難眾生成有始，何謂無始而有終也？
有始有終下，雙牒眾生涅槃俱屬緣生也。
何得涅槃下，更雙牒眾生涅槃既有始終全屬煩惱也。
其實本有下，明本有涅槃由煩惱故今無涅槃也。
理淨本無下，明本無煩惱今有煩惱，故云本無今有也。 ^718b42

小宗若立本無者，應云：本無煩惱，今有煩惱，
從緣生故；本有涅槃，今無涅槃，從緣滅故。
涅槃煩惱不屬三世，故云無有是處。 ^718c12

章安初約三諦者，涅槃疏云：今則不爾，
只一句論差無差，無差別非無差別。
即一諦而三諦，故言本有；即三諦而一諦，
故云今無；即三一而非三一，故言三世有法無有是處。
如是展轉不相離，乃是差別無差別，無差別差別，
非差別非不差別，遣迦葉之難也。
亦是即無常而常，即常而無常，即非常非無常，釋純陀之難耳。
就智語亦如是，悟一智即三智，名本有；
悟三智即一智，名今無；悟三智一智非三非一，名無有是處。
此乃遣難釋疑耳。
本有者，一有一切有，即世界悉檀；今無者，
一無一切無，即對治悉檀也。
合此有無，名一切亦有亦無，即為人悉檀。
三世有法無有是處，即第一義悉檀。
此一悉檀却即四悉檀，乃遣難釋疑。
本有即有句有門，今無即無句無門。
聲聞緣覺亦有差別亦無差別，即亦有亦無句，即亦有亦無門。
三世有法無有是處，即非有非無句，即非有非無門。
一句即四句，乃遣難釋疑耳。 ^718c18

且用無常一邊者，亦得用本有今無，唯無明故。 ^719a4

疏云：天性相關者，一、昔結大緣，二、昔會結小，
二理性同，故俱名天性相關也。 ^719a6

却指前列者，指前若十等。 ^719a10

三十、別在緣了者，昔聞大乘為了因子，中間以天人等化為緣因子也。 ^719a12

十智者，一法智，謂苦法智等四諦智也。
二比智，謂苦比智等四諦智。
三他心智，謂他心心數法，若緣他無漏心，
則用法類道他心智，若緣他有滿心，則用世俗他心智。
四世智，謂世間有漏智，亦名等智，謂凡聖俱有。
五苦智，謂修苦諦四行觀時得無漏智。
六集智，謂修集諦四行觀時得無漏智。
七滅智，謂修滅諦四行觀時得無漏智。
八道智，謂修道諦四行觀時得無漏智。
九盡智，謂我見苦已斷集已證滅已修道，如是念時證無漏智。
十無生智，謂我見苦已不復更見，餘三諦准此，如是念無漏智也。 ^719a16

一、有漏無漏者，世智、他心屬有漏，餘六屬無漏也。 ^719a36

疏云還是釋成驚怖者，謂廣上第二釋成第三也。 ^719a38

倒所依者，於身起淨倒，於受起樂倒，於心起常倒，於法起我倒。
止觀文中廣約空假，破於凡小四倒，次以中道結成秘藏。 ^719a40

入修要二門者，修謂修行，修五停心觀行也。
要謂修行，要門有二門：若貪多用不淨，尋伺多用數息。 ^719a46

如次第者，謂先不淨，次數息。 ^719b2

為通治四貪者：一、供奉；二、妙觸並顯形；
二、為四只用不淨觀能治此四。 ^719b4

且辯觀骨鏁廣至海者，謂先觀己身為骨，漸漸令至海際。 ^719b8

復略者，至海際已，復令次第漸減，還至最初自身一具骨人。 ^719b12

名初習業位。除足至頭半者。
又更令自身骨人。
還從足下漸漸生宍。
唯留半頭是骨。何故留之。
恐更起貪。故留半頭。
至此位時。名已熟修。 ^719b16

繫心在眉間者，又更令前半頭盡生宍，全成好人。
唯繫心在眉間，任運不起於貪，則能超於骨人之位。
顯色，謂青黃赤白。
形色，謂方圓長短。
供奉，謂一喚百諾，以見他高貴，心中欲如彼故。
妙觸，即上價臥具、細軟服飾等。 ^719b22

大論六者，今形色顯色，即論中第一色欲。
今妙觸，即論中第二形貌纖細欲。
今供奉，即論中第三言語音聲欲，謂辯捷應意承旨能動人心。
論中第四細滑欲，謂寒時體溫、熱時體涼，即今妙觸攝。
論中第五姿態欲，謂美容貌、善進止，即今供奉攝。
論中第六人相欲，謂男女形色，謂高眉臎頸、
丹脣皓齒、明眸善膝等，或動人心，即今形色攝。 ^719b32

大經云於下苦中等者，迦葉云：若下苦中生樂想者，
未見有人當受千罰，初一下時已生樂想。
若不生者，云何說言於下苦中而生樂想？
佛告迦葉：如是如是，如汝所說。
以是義故，無有樂想。
何以故？猶如彼人當受千罸，受一下已得脫者，是人爾時便生樂想。
是故當知，於無樂中妄生樂想。
善男子！生死之中實有樂受，菩薩摩訶薩以苦樂性不相捨離，
是故說言一切皆受苦。
又生死中實無有樂，諸佛菩薩隨順世間說言有樂。 ^719b46

二、至終者，胎中成就，名為至終也。 ^719c16

五種類者，初生出時，觸冷、觸熱等，俱是苦種類。 ^719c18

心病者，為世苦逼，心中憂惱等是也。 ^719c20

三時節代謝者，一代之壽終，名為代謝。 ^719c22

外緣〔云云〕者，只是為外水火等所觸耳。 ^719c24

修五停已者，五停屬定，與四念對辯也。 ^719c26

一切有為至相者，問：有為與有漏何別？
答：有為攝法寬，能攝得道諦，是有為無漏等。
有漏唯在苦集，不攝於餘，故四念皆屬有為等。 ^719c28

苦相者，即總相也。
一切有為下，觀心無常。
次一切有漏下，觀受是苦。
次及一切下，觀身不淨，不淨故空。
自餘下，觀想行，即法念處。 ^719c34

謂自他俱者，謂先觀自次觀他，觀成就時俱觀自他身也。 ^719c40

唯法念總者，前觀身念時，縱具於四，以由皆約一觀常名，故名為別。
至法念時，其觀成就，方名無總耳。 ^719c44

疏四邊者。此即傍釋也。
文中正在計五陰為四倒，即四念處為正。
又由生、老等起於四倒，二義同也。 ^719c48

義兼大小者，義兼大善，如昔聞下，即其相也。
義兼小善，中間曾聞於小，小善未濃，退大流轉，亡其觀解。
記中但釋無大有苦，不釋無小有苦，故今釋。 ^720a4

大小應法須釋出之者，只前大悲小應等文而其意也。
又初發大心以大應之，中間取小以小起之，今還說於大小遂其本願。 ^720a10

佛智之言，雖通本實者，謂本時實教，即迹中權法，
以本對迹，以實對權。 ^720a16

疏云：如來至憂火者。
由眾生為憂火所燒，故動如來慈悲憂火也。 ^720a20

何殊九十者，若人被燒，則同外道斷見，無因果也。 ^720a24

小理不滅者，只是真諦之理亦不可滅，
大教抑之，名為滅耳。 ^720a26

疏云：所燒之門者，只名無常為所燒耳。 ^720a30

疏云：大經因無常者，彼經陳如品中有婆羅門名闍提首那，
作如是言：瞿曇！汝說涅槃是常法耶？
佛言：如是。婆羅門言：瞿曇！
常說修無常想獲得涅槃。
因是無常，果云何常？
佛言：汝性常不？答：常。
佛言：是性生於地、水、火、風及五根等常、無常耶？
答：我法性常，地等無常。
佛言：汝法因常而果無常。
然我法中因雖無常而果是常，有何等過？
借彼合此，如記： ^720a32

大小色教並皆是常者，從開已說。
但有即不即者，在昔不即，在今方即。 ^720a46

順理故無燒者，亦是約開已說，故不被燒。 ^720b2

餘二少別者，同在衍門故且名不燒，同藏#CB01926;斷亦名為燒。
別人地前以未證中，由同通教故故云少別。 ^720b4

隨處非遍者，謂三界九地不同故。 ^720b8

疏云：不解火是熱法者，只是不解火是燒法，
雖稟於權而不知權，如不識火是熱也。 ^720b10

迷途方盡者，若得滅諦，煩惱將盡也。 ^720b14

非初剎那者，卒爾取境，但名眼識等，未名意識。
今言俱受苦境，取成就邊同時緣境，故簡非初。 ^720b16

大理者，理即文中法身。 ^720b20

智乘者，謂智慧迷於身智而起苦集，故云逼也。 ^720b22

四門各二者，謂勸誡，亦名智斷。 ^720b24

各四者，門門皆具四，悉有二必具四也。 ^720b26

四無畏者，記但列名，相由不顯，今具錄之。 ^720b28

一切知無畏者，即是備知四種苦諦，為他分別明示過患，
決定師子吼無微畏相，無能難言是法非法。 ^720b30

障道無畏者，四種集諦障四道滅，決定師子吼無微畏相，無能難言此非障道。 ^720b34

盡苦道無畏者，四種道諦能行是道，得盡苦出世門，決定師子吼無微畏相。 ^720b38

無漏無畏者，四種滅諦，各有所證，各有所滅，
決定師子吼，無微畏相也。 ^720b42

離二為四者，二即知見，離於知見各具四諦。
何者？種智具三智故，佛眼具足五眼故，
各有四諦，故云二俱依諦也。 ^720b46

次十力者，一是處非處力，道品即是四種四諦智，
決定因果，知生滅之集，決定受三界之苦，斯有是處。
生滅之集，若至無餘涅槃，斯無是處。
若生滅之道，能盡苦入涅槃，斯有是處。
生滅之道，若至三界，斯無是處。
二業報智力，知四種集等。
三禪定力，知四種道諦。
八定分別深淺，照了不誤。
四根力，知過去苦集不同名根。
五欲力，知現在苦集樂欲不同。
六性力，知未來苦集得失不同。
七至處道力，知四種道諦所至之處。
八宿命力，照過去一世多世種性好惡壽命長短。
九天眼力，照未來好醜。
十漏盡力，四種滅諦所證無漏心專等解脫。
圓說一一皆著法界之言。 ^720c4

經云復更思惟者，此從佛本意說，本意只與一實物機不堪，
故更思惟。 ^720c28

別約三義者，理、教、行三也。 ^720c32

但守方便者，但自守七方便行耳，亦應云但守七方便教也。
由子不入者，圓中理教行三七方便，子皆不能入。 ^720c34

唯約圓理對教者，亦是圓教對圓理耳。 ^720c40

疏云：二乘因聞，少知出要者，亦是抑挫之言耳。 ^720c42

疏云將談無機者，從佛意說爾。
前但是機中論無，至略開時方得彰言而說，故云將也。 ^720c44

入地必證者，此即始終一教，俱名教道。 ^720c48

疏云：憶本戲處者，謂雖曾發大心，今還退轉，故云憶本云。 ^721a2

疏云墮落三途者，應云六道，且從重說，故云三途。 ^721a6

復令離濁者，意云：此即施於大化治濁，不同小乘治濁。 ^721a8

疏云：不知喪失法身者，由不能忘於五濁，故失五分法身也。 ^721a12

疏云：背明向闇者。
夫立譬皆有其意：日在東，若向西者，名為背明；
日在西，即向東，亦爾。 ^721a16

從文從理者，從文應身，若不時出文也。
從理謂前法身，能於所燒之門得出也。 ^721a20

今謂但得俱出之理者，若言感應，但得俱出之道理，
而失若不時出，必為所焚之義。 ^721a24

一者、厭苦者，由厭苦故，聞苦能破。 ^721a28

二者是治者，即以小法逗彼所宜，故云是治。 ^721a30

六、心中退者，瓔珞經云：從初一住至第六住，
若不值諸佛菩薩善知識所護，若一劫乃至十劫，退菩提心。
如舍利弗等欲入七住，值因緣退入凡夫不善惡中，乃至外道邪見無惡不造。 ^721a32

他答有餘者，答中車是獨載之物故言三車，
城是眾居之所故言一城，二乘齊教領解故言二使，即圓鏡文。 ^721a40

但是離合者，三車合為一，但是一能出之法。 ^721a46

從實義故俱無者，至法華開顯已，故無車城之名。 ^721a48

俱通權實者，從權示邊則法華前有，今從開顯故云無。 ^721b2

經云：汝若不取至悔者。
意云：若不速取三車出宅，而為火宅所燒，後當憂悔無益。 ^721b6

疏云：思慧方便者，只此思心動慮，是思慧方便。 ^721b10

三十二諦者，忍有三品，若下忍位具修三十二行，緣於八諦。
八諦者，欲界四諦及上二界共四諦也。
三十二行者，初用四行觀欲苦諦，謂苦、
空、無常、無我，如次觀之。
次觀上界苦諦，准欲界說。
次以四行觀欲界集，謂集因緣生，如次觀之。
次觀上界集，准說。
次以四行觀欲界滅，謂滅諍妙離，如次觀之。
次觀上界滅，准說。
次以四行觀欲界道，謂道如行出，如次觀之。
次觀上界道，准說。
斯則上下四諦各十六行，故成三十二。 ^721b12

疏：趣真道者，謂見道已去也。 ^721b30

疏後縮觀者，明中、上二忍位凡七周減緣，
二十四周減行，故云縮觀。
上、下八諦是所緣境，名之為緣；三十二行是能緣行，名之為行。
減者，從後漸減。於中忍初，謂先觀欲界苦，
次觀上界苦，乃至上界道諦，即減最後出行，
名為第一周；次還從欲界苦諦為頭，如是乃至上界道諦，
減行行，為第二周；次還從欲界苦諦起，
乃至上界道諦，即減如行，為第三周；次還從欲界苦諦起，
乃至上界道諦，即減道行，與道諦緣同時俱減，
名為三周減行，一周減緣；次還以四遍減欲界道諦下，
四行及道緣亦爾，減上界滅諦，亦爾，次減欲界滅諦，
亦爾，次減上界集諦，亦爾，次減欲界集諦，
亦爾，次減上界苦諦，亦爾；次減欲界苦諦下，
先除無我行，次除空行，次除無常行，留苦諦及苦行，
謂一行二剎那心，名中忍滿，名為七周減緣，
二十四周減行；次上忍唯觀一行一剎那心，名上忍滿。
然世第一位亦觀一行一剎那心，即入苦法忍，
證無漏十五心，名為見道。 ^721b32

隨觀一行者，然世第一位唯苦諦下一行，
一剎那心即入苦法忍，真道文中具舉四行，故云與四觀不別。
應知從世第一入見道，有二種根性不同：
利是見行，見行有二：若著我多者留無我行，著我所多者即留空行。
二鈍是愛行，愛行有二：我慢多者留無常行，懈怠多者即留苦行。
故云隨觀一行也。 ^721c18

境多觀少者，一塵多塵，如香味少，不能觸境成就，故云境多觀少。 ^721c30

疏云心王至速疾者，心王照境，心所即隨，故云速疾。 ^721c34

欲令成互者，意云：若據今經，但是經文迴互，非謂其義亦隨迴互。
何者？若諸聲聞來至今經，必先除濁大機始發，故不成互。
欲作互義，故以華嚴共法華為先動後除，
又三藏與大品末共為先除後動，以明互義。
互名雖同，而互義與今永異。
理通初後者，此約今經迹本二門，初謂法說周天龍八部歡喜是，
後如分別功德品八世界發心是。
又通二蘇中凡夫眾也。 ^721c36

唯第四句非法華中人者，五千句也。
餘三句並在法華中得益，即是無量義中一句。
今疏文中二句為三句也。 ^722a4

佛果無二者，三十四心成佛已，與諸佛道同也，故不可更從諸佛索車。 ^722a10

皆未善行者，如經云：若不能得見聞書持是法華經者，當知是人未善行菩薩道。 ^722a14

心淨踊躍者，應更引下文云：我今從佛聞，
授記莊嚴事，及轉次受決，身心遍歡喜。 ^722a18

准今經須作四句者，經文無四句之相，但是從義應四句索車耳。 ^722a22

然機不動者，於法華前通途有此句矣。 ^722a26

時節既促者，至三十三心時更不出觀，
即斷後品，故云促也。 ^722a28

進退有妨者，且置於權#CB17880;難，但從實行以責。
何者？縱有稟教實行之人，從因至果還同羅漢，何以不索？
進有妨也。若言三十心不須索者，則退有妨。
何者？至果上尚須有索，何況因耶？ ^722a32

待二不局者，藏菩薩待當教二乘即菩薩唯一，
通菩薩亦自待當教二乘菩薩為唯一，別教雙待兩教二乘別菩薩為唯一。 ^722a40

疏云：闇執瓦礫者，大經云：譬如春時，有諸人等乘船入水，
共失琉璃寶，沒深水中。
是時諸人悉共入水，求覓是寶，競投瓦石、
草木、砂礫，各各自謂得琉璃珠，歡喜持出，乃知非真。
是時寶珠猶在水中，以珠力故，水皆澄清。
於是大眾乃是見寶珠故在水中，猶如仰觀虗空月形。
彼喻尚三假，謂真諦為實，故今引之以為況斥。 ^722a46

夜光者，此即隨候珠也。
在夜能照前後十二乘，故史記云：侯救靈蛇之難，獲夜光。
漢武帝昆明池為漁魚脫鈎，乃感神珠之報，即其事也。 ^722b12

疏云天龍四眾至菩薩者，此亦約多分說，云是菩薩耳。 ^722b18

博附通者，但云斷、正、習，不列通教地始終，故云博附。 ^722b22

離為四句者，亦由古人一不索句，故今離彼以為四句，示索義遍故云離也。 ^722b24

全令墮非者，若云法華前三藏菩薩不斷不索，
古人仍得一句，來至法華，必須索車，是則古人全無一句，故云無句可得。 ^722b28

故初句中望後三句者，今立四句一往，
且以初句同古，後之三句永異古人，故云名同意殊。 ^722b34

縱彼斥時，亦無可索者。
三藏菩薩，自法華前，由未斷惑，未有果證。
縱被斥時，亦未索車。
此亦且約顯露而說，密入非無。 ^722b38

顯密不同者，前即法華前二乘密入，後即法華顯入故也。 ^722b44

疏云：宏綱等者，四句五味，為佛教之大都，
法門之鏂鍵，學者之津要，方欲細開，且略結耳。 ^722b48

未發非宗者，今經正明機動索車是其本意，應知未發非宗。 ^722c4

似是從根本者，文中但是通途引於四句，
非專從前第二通教句中離出，其相似彼故云似也。 ^722c8

皆以文中四句例諸教上者，只是將根本四句遍對四教，則令一教皆具四句。 ^722c12

皆以除等對動為言者，如三藏菩薩障未除機動，
緣覺及羅漢位障已除機動，二三果人為兩亦句，當教所證理為非除非不除機動。
然當教理雖不當除與不除亦須動，至圓教實理通別第四句例爾。
通教七地為已除機動，乾慧性地為未除機動，
五六地為兩亦句，無生理為非除非不除動。
別教七住已上為已除動，四五六住為兩亦句，
外凡伏惑為未除動，真理為非除非不除動。
約十行亦爾，向後修中亦成四句索車。 ^722c16

故有當教者，以當教各自作四句也。
且如藏教二乘，已發心求當教佛菩提果，亦得名發。
餘句准例可見。通別當教為四句亦爾。 ^722c34

後教者，三藏菩薩未除發，即發通教心也。
二乘已除發，二三果為兩，亦發真理，即雙非句也。
是則三教展轉，皆以前教入後，即以通入別，別入圓。
復論顯密雖傳，傳入望於法華，未名為入。
唯至法華，一切皆入，入即極矣。
記中云當教除不除等，可見。
又文中不單約藏菩薩作四句者，以菩薩未斷惑故，
無理可證，則闕第二、第三、第四三句，所以亦得與二乘共為四句耳。 ^722c40

菩薩通前者，三教菩薩爾，前有彰#CB17101;索故。 ^723a8

二乘不定者，爾前密入顯露唯今，故云不定。 ^723a10

一切凡夫不斷者，謂名字隨喜位已上凡夫。 ^723a12

五品名斷者，此依普賢觀經判。
彼經以五信對五品，初信已斷見惑，二信已上斷思，
六信已上名六根清淨，斷思方盡，及斷塵沙伏無明，故對第三句也。
然五品法雖圓融，且約作意名為斷耳。 ^723a14

機情可知者，口索必具機情故也。 ^723a22

次師似當者，但云會三，亦不知何教之三，
不能全破，且云似也。 ^723a24

佛菩薩乘離合者，離即四佛同來，至法華唯一佛乘。
又自法華前離為四教菩薩不同來，至今經合即唯一，故名合也。 ^723a28

初後同異者，只是初離後合，故云會不會也。
又瓔珞離為九乘不同，合亦只是三乘而已，如第三記引。 ^723a34

皆引證四至具例者，佛乘為能出，三乘為所出。
又約開顯，三乘為能入，佛乘為所入，故云能所具列。 ^723a38

問車城俱方便者，他人問，記家為答問。
若爾，下物是記家問答也。 ^723a42

三車容可有上下者，古人意云：宅內上車，宅外下二。
乘車即索菩薩車，會二歸一，即其事也。 ^723a46

一城何得有出入者，他意云：若有三城，
可出二乘城、入菩薩城；更無三城，何故復言出入？
此最無意。 ^723b2

城亦不曾說有出者，既說是化，即化當開權，何得言出？ ^723b6

據果計因者，光宅據果，莊嚴計因。 ^723b10

因乘無體者，只是無因乘耳。 ^723b12

果尚須索者，以盡無生，名在小乘極果，
既屬小果，理須會之。 ^723b14

以用為體者，只是盡無生智是體，但名為用。
何名為體？ ^723b18

以隔凡下者，凡謂凡夫，下即等覺已下因位。 ^723b22

不解始終不二者，應知始終之不二是宗家之體，
不二之始終是體家之宗，方是其車高廣也。 ^723b24

從所盡所無者，只是從所盡煩惱邊，名為盡智；
從煩惱斷無邊，為無生智也。 ^723b28

疏云：盲觸象者，大經本譬眾生不解佛語，
隨聞所說，各執色等六法而為佛性。
今諸師互執，與彼略同，故引而斥之，非麤言也。 ^723b32

通別俱迷者，各通而言之，具度及體俱名為車。
別而言之，除具度莊狹外獨車為體。
故知古人各互指一邊，則車義不成，所以俱廢，故云俱迷也。 ^723b38

若他心智緣佗無漏心者，即用己法類道智緣他無漏心，故得他心名也。 ^723b44

緣他有漏心者，還用己世俗智知他有漏心故，得他心名。
以他心一智通漏、無漏，餘六智一向屬無漏故。
若盡無生，覽因成果，是則十智全在於果。 ^723b48

又云果地他心世俗智者，即羅漢等用智緣他無漏心，
若用世智知他瓶衣等，名為世俗智也。 ^723c6

從後為名者，意云雖從因運至於果，要以果地盡無生智運入無餘，
方名好運。頒，布還反，又附文反，布也。 ^723c10

釋却成妨者，只由云用天眼試觀等言，
即成於妨，如何天眼能見界外？
故不可也。 ^723c16

般若淘汰至同者。
如般若中，佛語五百比丘：汝能發菩提心，我皆隨喜。
聲聞既爾，八千菩薩亦然，故云同也。 ^723c20

廣釋間出者，只是先列廣車，次釋廣車，
次列廣子，次釋廣子，故云也。 ^723c26

色、心者，只是陰、界、入等。 ^723c30

逆順者，除調達外，餘皆名順。 ^723c32

行理者，行謂七方便行及人天行，理謂真俗二理。 ^723c34

因果者，因即前三教因位，及人天小善因位也。
果則三教分果等。 ^723c36

自他者，三教皆有自行化他之位，即止善為自，行善為他。 ^723c40

解惑者，解即諸教內外凡位已上觀，解惑即諸教伏惑及惑未盡位，
並於人天皆具惑也。
小即兩教二乘，大即三教菩薩，慧即諸教斷惑之智，福即三祇及二乘人。
涅槃經云：有為有漏名聲聞僧，即屬福也。 ^723c44

遍攝者，攝外也。只舉一如，遍攝一切如。 ^724a6

遍具者，一一法當體皆具三德故。 ^724a8

遍入者，一一法無不悉入於如，故更互相融重重自在。
又此融彼名此入彼，開彼即是名彼入此。 ^724a10

待時者，法華時也。 ^724a14

待緣者，待緣了成也，亦是待法華為入如之緣耳。 ^724a16

疏云：如來知、見深遠者，見周法界為遠，
竪徹如理為深；又照窮法界為遠，竪達如理為深；
又一智即三智名為遠，三智即一智名為深；
又一眼具五眼為遠，五眼即佛眼為深。 ^724a18

不二互顯者，以法界言之，三諦無非是橫；
以三諦言之，法界無非是竪。
即互顯之相，橫竪體一，故云不二。 ^724a26

疏云：四面懸鈴者，鈴有聲故喻四辯，垂向下故喻下化。 ^724a32

七辯者：一、捷辯，以無蹇故；二、迅辯，如懸河故；
三、應辯，不差機故；四、不謬辯，契當理故；
五、無斷辯，如連珠故；六、義辯，多義理故；
七、最上辯，如雷震故。
今唯開顯，故不同權也。 ^724a36

三乘不壞法性者，分別三乘宛然，而三乘不出法性，
故云口雖說權而心不違實，相其義也。 ^724a44

多小廣狹者，多少約機，廣狹約土也。
從能於一字下三句，次第對前三句。 ^724a48

二苦等者，悲故拔二苦，謂苦、集也；慈故與二樂，
謂道、滅也。喜、捨為成上慈、悲耳。
又大經云：為諸眾生除滅利益，是名大慈；
欲與眾生無量利樂，是名大悲；於諸眾生心生歡喜，
是名大喜；自捨己樂與他人，是名大捨。
唯四無量能令具足六波羅蜜，其餘諸行不必能爾。
是則四等無不最高，悉皆普覆。 ^724b4

疏云：珍奇等者。珍奇，真實雜寶，故莊嚴。 ^724b16

四攝者，一、布施，如法求財常思行施。
二、愛語，施已安處令住安樂。
三、利行，自利利他平等攝取。
四、同事，為利益故同其事業。
又如行而說為布施，無染心說名愛語，
授他無廢名利行，離過安他名同事。
前約財，後約法。 ^724b18

神通者，天眼、天耳、如意、他心、宿命、漏盡，皆以圓心遍知四教等法。 ^724b28

七覺者，謂以圓心除身口之麤，名除覺分。
圓捨十界依正，名捨覺分。
法界體寂，名定覺分。
念念趣實，名精進覺分、擇喜覺分。
正觀不二，全無念失，名念覺分。 ^724b32

疏：言妙鬘者，大論云：無學實，此七能到。
淨名云：覺意淨妙華。
即其義也。 ^724b40

用時常靜者枕，用車則靜，枕閑而車動。 ^724b44

自因之果等者，謂即動而靜。
何者？稱理而修，故云自因之果等。 ^724b46

所以如風下。譬即靜而動。
萬行下。釋前因果即解脫般若二德也。
行即理故故云無作，般若契理故云莫觀。
上法譬既其體用相即，合文亦爾，謂即一而三合即靜而動，
即三而一合即動而靜，故云三德俱不二也。 ^724c2

去住自在者，如仁王經云：一生有超登十地之義。
今亦如是，得車之者，案位勝進，故云去住自在。 ^724c12

舉事示理者，舉修得佛果之事，示眾生理等。 ^724c16

是故理賜者，約六即位論賜車也。 ^724c18

疏云：又四念處者，道品有四：一、當分，二、
相攝，三、約位，四、相生。
三、四，二、五，單七，雙八，是為當分。 ^724c20

相攝者，如念處一法皆攝諸品。 ^724c24

三、約位者，如念處當其位，正勤是燸位，
如意足是頂位，五根是忍位，五力是世第一位，
八正道是見諦位，七覺是修道位。 ^724c26

相生者，如修念處能生正勤，正勤發如意足，
如意足生五根，五根生五力，五力生七覺，
七覺入八正，是為善巧調適勤觀。
念處名正勤，見思本起名已生惡，觀於即空令已生不生故勤精進。
塵沙無明名未生惡，勤觀即假即中令未生不生故勤精進。
竭力盡誠行四三昧，遮此二惡。
一切智名已生善，此善易生，故云泥洹道易得道種智。
一切種智名未生善，空智已生勤加增長，俗智中智未生令得開發。
四如意足者，欲、精進、心、思惟。
欲者，專向彼法亦發彼法等。
五根者，信、進、念、定、慧。
五力者，信力、精進力、念力、定力、慧力。
七覺者，調停心浮動時，以除覺分、捨定覺分安之。
若心沉時，以精進、擇覺、喜覺分起之。
念通兩處。八正者，正語、正業、正命、正精進、
正思惟、正定、正念、正見。
殖種於地芽#CB00047;初開，
生根下向枝葉上，布葉敷榮結菓成實。
法性法界為大地，念處觀為種子，正勤如抽芽，
五根如生根，五力如莖葉增長，七覺如開華，八正如結菓。 ^724c32

修二性：一者合性，二為正因法身德也。 ^725a18

高廣不二者，高即白牛，廣即具度，不二即車體也。 ^725a20

四眾酬恩者，如四眾領解中，各各脫身所著上衣以供養佛是也。 ^725a22

若廣帳行相者，明今經文略，廣顯菩薩行願，如華嚴說。
廣明觀法，具如大品。
是故今經粗論十觀，仍不解釋經具十乘觀法，如止觀第七卷末。
其車高廣即妙境，幰蓋等即發心，內枕即安心，
如風即破遍，外枕即通塞，白牛即道品，
償從即助開，取後偈文遊於四方即次位等〔云云〕。 ^725a26

不別解釋至無生者，意云佛但舉大車為喻，
亦不廣解釋大車十觀之相，四大弟子讒聞此說即悟無生。 ^725a38

豈學大觀者，只是學大乘觀者，全棄具度而已。 ^725a44

行理窮也者，先標福慧二法圓滿也。
福成行下，却釋二法也。 ^725a46

皆具二德者，只於一切法上皆具智斷二德。 ^725b2

一切法趣等者，大品云一切法趣一法，大論兩文共釋此句。
初云何菩薩為世間趣故發菩提心？
菩薩為眾生說色趣空乃至種智，為眾生故說色非趣非不趣乃至種智。
次文云為眾生故說一切法趣空、無相、
無願，是趣不過。何以故？
是空、無相中趣不趣不可得故。
初文以能趣為假，具歷色心乃至種智，故知具一切法即是假也。
所趣為空，非趣非不趣為中。
次文以能從所為空，是趣不過為假，趣不趣不可得為中。
前能、所為開，次總能、所為合。 ^725b4

果極利物者，果極故內充，利物故外溢。 ^725b22

雖有二釋至不殊者，一約自行理，二約實智是。 ^725b24

但以心釋子者，應云由父心等故，子心等，父心等。
又父之所有即子之所有，子之所有即父之所有，故云財富及心等也。 ^725b26

疏云：富而非子者，如華嚴、方等、般若中說：
於圓常之法，方諸行願，悉皆具足，名之為富；
不攝二乘及偏菩薩，名非子。 ^725b32

疏云：是子而貧者，說別教時，初談中理，
稟教之人，名之為子。
發心修行，隔歷不融，財富無量，理藏、行藏，
悉皆未具，故云而貧。
所以記云：兩義尚無。 ^725b38

由財子互闕者，只由機生未受於財寶，
致令父亦隱實而賜權，權同乏財，非子故也。
並闕可知，藏通闕財，闕子故也。 ^725b44

各賜等一者，各賜謂開權，等一謂顯實。 ^725c2

寂光土者，今經尚益中下寂光，況復同居結緣子耶？ ^725c4

疏云譬上受行悟入者，法說經云菩薩聞是法疑網皆已除等。 ^725c6

疏云：盡於變易者，現且分盡，當永盡也。 ^725c10

疏云：亦名以重奪輕者，意云先但許小，
今乃與大，故成以重奪輕也。 ^725c12

疏云命重身輕者，命謂常住慧命，身謂五分法身。
疏家即以五分法身況於大乘慧命，故云命重身輕。
經中但是舉於小乘身、命而已。 ^725c16

借義互說者，借小乘五分法身況於大乘慧命，
又更借於小乘無漏慧命對於常住法身相況，
亦應無失，故云以為對況。 ^725c22

疏云：繁而不會者，只是光宅十義中，合總譬及火捨机用車不虗等五句為正，
第五兼第六，第八兼第九，光十不應三周耳。 ^725c28

自體者，無明與法性體同，故名自體。
無明障中理邊得緣集名。
又應知自受用報從智契境，緣因究竟滿莊嚴於智為實報，
復與寂光能所有別。
今上下諸文皆約他受用報說。 ^725c34

法界緣集者，此是#CB01956;之盛也，與自體同而名#CB01956;。 ^725c42

前二仍舊者，謂同居有餘，仍今家立名。 ^725c44

如像如飯者，譬諸機不同。 ^725c46

如鏡如器者，譬諸土不同，故淨名云譬如諸天共寶器食，隨其福德飯色有異等。 ^725c48

 #CB01956;彼大虗者，一通漫#CB01956;，
二即狹#CB01956;。
何者？一一陰質一一毛孔皆遍法界，由生情謂#CB01956;在我身，
名通漫#CB01956;。
二者不信諸佛及以眾生依土等與己無二，
但#CB01956;我身，名即狹#CB01956;。 ^726a4

所離同麤者，示同諸子斷於通惑，名無明永盡。
能離本是圓教誡門，實報寂光所對，故云理極。 ^726a12

下過於離界者，意云：如此者，上則不及諸佛，
下只過於二乘，故今不用。 ^726a16

疏云見字乃至之眼者，佛眼見實四眼權，
中智照實二智權，故云也。 ^726a20

疏云即是行為門意者，以無漏智故，則不當理，即是行狹少也。 ^726a24

疏云此文無故捨語者，放捨即息化也。
以經中息化之言不彰，且云無也。 ^726a28

初後二智者，我生已盡是初智，不受後有是後智，此二盡智攝。
梵行已立，所作已辦，是中間二智，即無生智攝。 ^726a32

言亦非餘人作者，意云：性自具及自業作，非關他人。 ^726a38

此即決定答者，謂指揀答也，指十二因緣本自有之。
又如問云：作善業為得善果，為得不善果耶？
佛則決定答也。 ^726a40

二、分別答者，如云何由無明故有，乃至老死生等，
亦如為說四諦等，此即求問，故須分別答也。 ^726a46

三、不定答者，如云常無常等，亦名隨問隨答也。 ^726b2

四、置答者，如嘿然，是為破執著問，故須置答也。 ^726b4

經云求一切智等者，謂三十四心斷惑及照真理，名一切智。 ^726b6

佛智者，覺悟世間苦、集、出世間道、滅法，名佛智。 ^726b10

自然智者，智任運起而常照境，名自然智。 ^726b12

無師智者，佛名自覺，無師悟故。
又智體不由造成，名無師智。 ^726b14

經求此乘故名為摩訶薩者，三藏菩薩至百劫時方受此名，
口雖求昔所許，意在今日大車〔云云〕。 ^726b18

疏云下。牒免難者。
經云：見諸子等安穩得出，到無畏處，即得小涅槃。
故免難也。 ^726b22

三德具如玄文者，玄文第五圓教三法者，
以真性軌為乘體，不偽名真，不改名性，
即正因常住理，諸佛所師，謂此法也。
觀照軌者，只點真性，寂而常照，更是觀照，
即是第一義空，了因佛性明。
資成軌者，只點真性，法界含藏諸行無量眾具，
即如來藏，緣因佛性顯，故譬云如點如意珠，珠中論光論寶等。
若真性顯名法身，觀照顯名般若，資成顯名解脫，此兩即是定慧莊嚴法身。
法身是乘體，定慧是眾具，故云其車高廣具足莊嚴。
高即般若，廣即解脫，高廣不二即法身。
又然經現文，高廣即當車體，屬法身具三；
眾寶等總屬解脫具三；白牛等即般若具三〔云云〕。 ^726b26

止觀第三通德中總二釋：一、約真伊字義釋，
明能詮教云：即一而三故不橫，即三而一故不縱，
不三而三故不一，不一而一故不異。
故涅槃經云：譬如伊字三點，不縱不橫等。
二、約行因釋，謂智能導行，故譬天日。
謂身常、智圓、斷具，一切皆是佛法，無有優劣，故不縱。
三德相冥，同一法身，故不橫。
能種種建立，故不一。
同歸第一，義不異。
故大經云：如首羅一面三目等。
三、約理藏釋，謂摩訶般若、解脫、法身，一德即三德，名秘密藏。
故大經云：摩訶般若亦非涅槃，解脫、法身亦爾。
三法具足，乃名涅槃。
我今安住如是三德秘藏，名入涅槃〔云云〕。
彼與今經高廣一體無二，故指同彼也。 ^726c2

疏云初、牒三車誘引者，經云舍利弗！
如彼長者已下文是。 ^726c26

疏云後與大車譬者，經云然後但與大車是。 ^726c30

疏云頌家宅兼得一門者，宅必有門，緣了之子不出五道之內，
故並云兼。 ^726c32

疏云國邑所崇者，文略，應云三土所崇也。
智斷內德，慈悲外德。 ^726c36

因果相成者，由今因成彼果。
又彼壽盡時，任運隨此，即是相成之相。
又如四禪比丘報盡時，見中陰相，即起謗云：
佛向我說羅漢不受生，今那有生？
即墮地獄，即是彼因成此果。 ^726c40

但慢與憍能、所別者，慢從所慢得名，以慢於他；憍從自貴得名。 ^726c48

於他等者，只是二人德業等而不相尊耳。 ^727a4

餘名不同者，其義雖同，憍、慢二名由別。 ^727a6

疏云：譬非理生嗔者，非世道理及非順佛法道理也。
虺，許鬼反。 ^727a8

○蝮，苦伏反。
○蛇，黃赤色。說文云：食鼠。 ^727a10

疏云：戲論嗔者，只是因世間調戲之事而嗔耳。 ^727a14

疏云：譬相應者，如#CB03072;等緣一樹至一樹，
與處相應。 ^727a16

疏云或緣三界如交橫者，地地皆具諸見為橫也。 ^727a18

是鈍中道理者，專以邪計為道理，應知此文似於利使。
由未有宗計，但是於六塵上起於推度，
似於見使，所以判屬鈍中之利。 ^727a20

疏云遍緣五陰四諦下者，只由迷五陰故，
而起於苦；既有於苦，而生苦因；既有苦集，
而失道滅，故云五陰四諦。
亦是執世間因果，撥出世道滅，故云也。 ^727a26

水神者，魍魎是水神總名。 ^727a32

自部地前生者，謂迷解四諦為因，而招善惡之果。
地前生者，只因前果後也。
五部者，四諦為四，思惟為一。 ^727a34

疏云起見蓋者，見謂見惑，蓋即思惑，而蓋正理，亦利中之鈍。
經云撲令失聲者，以橫計故，望得涅槃，
永無於生，即是撥無果也。 ^727a40

謗無兩因者，只是世出世之二因也。 ^727a46

疏云：兩足為覺觀者，此即欲界中重覺觀，不同初禪覺觀也。 ^727a48

外人修多在計常者，始從初禪，節節皆計為常，故云乃至悲想。 ^727b4

須順內故者，夫觀心義皆約佛弟子修行以釋，故云也。 ^727b8

疏云：呌呼求食者，呌呼合上宣說，求食合上望得道果，即邪涅槃也。 ^727b12

僮僕瓔珞窟宅者，窟宅是我所居，瓔珞是我莊嚴，僮僕是我走使。 ^727b16

本劫本見者，長阿含十三云：佛告善念梵志：
此本末見不出六十二，本劫本見一十八，
末劫末見四十四，合六十二。
言一十八者，有四四句及根本二句。
初四句者：一、見二十劫成敗；二、見四十劫；
三、見八十劫；四、以捷疾智說。
一一句皆云神及世間常。
第二四句者：一、我及世間半常半無常；
二、計由戲笑；三、計失意生；四、以捷疾智說。
廣如初句。第三四句者：一、神及世間有邊；
二、無邊；三、上下方有邊；四、方無邊；四、以捷疾智說。
廣如初句。此三四句，初皆云或有沙門、婆羅門以種種方便定意觀見二十劫等。
第四四句者：一、我不知見善惡有報無報耶；
二、我不知見有他世無他世耶；三、我不知見何者善何者惡耶；
四、愚癡闇鈍隨他問答。
此四句頭皆云異問異答。
根本二句者：一者、定意知眾生未來無因緣而有；
二者、捷疾智說。次未劫未見四十四句者，
初四四句中，第一、有相四句：一、我此終後生有色有想；
二、生無色有想；三、生有色無色有想；四、非有色非無有想。
廣如初句。第二四句者，以有邊無邊對有想作四句。
第三四句者，以有樂無樂對有想作四句。
第四四句者，一有想、二若干想、三小想、四無量想。
第二有二四句，初四句者，以有色無色對無想作四句，
如初四句，唯以無想替有想。
次四句者，以有邊無邊對無想作四句，
如初文中次四句說，但改無想以替有想。
第三有二四句，初四句者，以有色無色對非有想非無想為四句。
次四句者，以有邊無邊對非有想非無想為四句。
此兩二四並前四四合三十二。
復有斷見七句：一者若沙門婆羅門作是論：
我身從父母乳哺衣食長養而生，終歸磨滅。
二者欲界諸天生具足斷滅。
三者色界諸天生具足斷滅。
四者空處。五者識處。
六者不用處。七者非想非非想處。
廣如欲界句說。次常見有五句，計一切眾生現在涅槃：
一計現在五欲自恣得涅槃，二初禪、三二禪、
四三禪、五四禪並計得涅槃，合十二句。
前三十二句合四十四句，經釋甚廣，數雖六十二，不出單四句見也。 ^727b20

以所計為頭者，非想最高最極，所以借為譬。 ^727c42

和竊也者，只是邪推，不依佛教，名為和竊。 ^727c44

或優或劣者，國城家傳，傳為優劣。
又在同居為有漏，在方便土為無漏，在實報為中道。 ^727c46

一色一香一切皆然者，一色一香皆由佛有，
及以菩薩眾生而有，咸歸於佛。
又復應知一色一香等，無非虗空之影及以影並自身影，
以合佛及眾生己身，互入二故也。 ^728a2

疏云令伏五濁者，彼時非不全斷，令從初說，故云令伏。 ^728a10

疏云於後便起五濁者，初發大心時，義當已離二死因果，
於後流轉，名為後起。
此約化義以說。 ^728a14

後文准此中意者，只是宿世因緣中起濁捨，
應及屬于一人等，意亦同此。 ^728a18

疏云身、受、心、法等者，等取四大為四面也。 ^728a22

今當界二勢者，且約欲界為當界也。 ^728a24

若且指欲界至知者，且以欲界為宅，五陰為舍。 ^728a26

疏云：諸部解義者，小乘二十部中，分通大乘義者，說嗔通三界也。 ^728a28

疏云雖復不及門外者，謂得出於色，入無色，故云門外。
以離色故，名蔽豁耳。 ^728a32

雙譬二四者，四念四大也。 ^728a36

疏云：心生異念者，只念此定，即名為苦。
又欲從空處求於識處等者，為異念。 ^728a38

疏云：行心擾擾者，以非想地中具有十種心所煩惱，妨亂於定故爾。 ^728a42

疏云：悶走者，具煩惱故如悶，轉迴不已故如走。 ^728a46

前四第八，在果者四，謂生、老、病、死及五。
盛陰屬果，餘三屬因。 ^728a48

疏云門外立者，正頌上我雖等者，上文所燒等語乃是第三驚怖之文，
今將門外之義同得出，故頌上也，亦非頓異。 ^728b4

照體是法者，道種智依中境而照也。 ^728b10

如佛眼觀等者，等取餘四眼也。
若取觀機專在法眼，今體用合說故云佛眼等。 ^728b12

疏云：或曾發心至三界者，發大小心，俱得名出。 ^728b16

雖發大心者，理已名為出，未破無明為入。 ^728b18

亦具二釋者，意云：應須二釋，約理釋中亦由聞法而知性淨，
故二釋相成。 ^728b20

小火之所焚燒者，上界但以烟#CB08504;為火，
故名小也。 ^728b24

經云將為火害者，眾生以愛於苦，若不設於方便，
於苦果上更起苦因，故云將為。 ^728b26

經云今在門外者，得有餘、無餘涅槃，俱名門外。
雖未即是門外，已是門外之因，故云今也。 ^728b30

經云隨意所樂者，一、隨方便化，二、隨三乘根性，故云隨意。 ^728b34

立者冥利者，父雖在門外，若於諸子已，得大乘冥利。 ^728b38

驗知上文是父坐者，此明上露地而坐，
文雖有二，釋通於子坐，此文驗之，父坐義強。 ^728b40

諸根具一切行者，六度行、十二因緣行、
四諦行、空行、假行、中行等。 ^728b44

以行歷根者，如眼中行六波羅蜜具足大車，餘根亦爾。 ^728b48

行遠根淺者，以行導根，諸法方顯，故行遠也。 ^728c4

權宜名造者，三德本有在理名性，稱理修成權宜名造。
行多子多者，三乘人天等習性不同，故云多也。 ^728c6

以性泯修者，以性了修，即全修成性。
又於修照性，全性成修，故云泯也。 ^728c10

造還本有者，修合於性，故云本有。 ^728c14

以妙尅麤者，只於事禪皆見實相，故云也。 ^728c16

有異凡小者，小乘禪定望於大乘，由名垢染，
達禪實相，方名鮮白。 ^728c18

經云寂然閑居者，喻佛久住王三昧，生死不能喧動，故云寂然閑居。
安處林野者，寂而常照，恬惔明朗，故云安處。
智德明監，喻之如材，放瞻蕭然，同夫曰野。 ^728c22

兼三藏者，至第三僧祇，方名不退。 ^728c30

免難索車為謗者，免難索車其言屬權，非佛本意故云傍也。 ^728c32

經云以此譬喻者，應云三車大車譬喻皆賜一大車。 ^728c36

經云汝等若信受者，明有機也。
一切皆當得成佛道者，明其應也。
即是感應道交，故云得成佛道。 ^728c38

經云佛所悅可等者，此之妙乘，是佛可計可尊之法，故須稱歎供養。 ^728c42

經云無量億千者，三句經是實法及佛，餘法同體權法也。 ^728c46

疏云除佛方便至言者，謂此座定無三乘，
除佛於餘方施三教化，則不在言耳。 ^729a2

疏云：佛頌其譬者，上長行不虗譬文，先佛問，次身子答。
合頌合不虗，但合身子答文。
由長行合文，但舉佛不虗以合身子答文，
故今亦只合其標、釋二文。 ^729a6

經云佛說苦諦真實無異者，遺教經云佛說苦諦實不可令樂，
但有世智者，以二乘智望於大乘實智，但名世智而已。 ^729a12

次半行顯集諦能治者，有集故唯道能治，此未是道諦。 ^729a18

經云：無所依止者，著滅苦因苦果，則無依止也。 ^729a22

疏云：破無作苦集者，觀煩惱即菩提，生死即涅槃，是其相也。 ^729a24

疏云勸信流通者，上長行中佛答為三：
一、發起，二、譬喻，三、勸信。
此云勸信流通者，二義同故，故雙舉也。 ^729a28

經云阿惟越致者：一、身子正入初住；二、
通論觀行，六根皆分，得不退也。 ^729a32

經云汝舍利弗等者，謂汝上根利智尚須深信方始得入，
況餘中下之流彌深信佛說方能隨此經，故云況餘等。
非己智分者，意云但任諸聲聞自智何能得入？
必佛威力再聞開顯方能得入，故云非己智分。 ^729a36

疏云：必起惡謗者，謗即因也。
因必招界，故獲惡果。 ^729a46

疏云：此取境界性者，謂六塵惡境，能生煩惱，故名境界。
此即理性、了因，皆具三因性，故云境界性。
應知一因具三因也。 ^729a48

疏云獲惡果報者，生公云：將欲依經後代，
使道宣通天下，故設得失言軌，以誡人也。
注家云：失理卒宗，則方福自至矣。 ^729b6

經云其人命終，入阿鼻獄者，大品云：謗大乘者，墮阿鼻獄。
若此劫盡，生於他方大地獄中；他方劫盡，
後生佗方，如是展轉遍十方界；他方劫盡，
還生此間大地獄中；地獄罪畢，生畜生中，
亦遍十方；畜生罪畢，來生人中無佛法處，
貧窮下賤，諸根不具，常癡狂駭，無所別知。 ^729b12

經云常生難處者，永不見佛，即佛前佛後難。
難處，謂三塗、北州、長壽天。
狂聾，即根不具難，准闕辨聰難。
謗經之報，要居愚鈍，即八難足。
其猶四大，損益斯成者，謂四大是一，有增色力，
有減色力，雖增損不同，不得嗔於四大。
經亦如是，猶信猶謗，獲報不同，不得嗔經令爾。
經生輙聾啞者，不生而已，生即聾瘂等。
疏云諧和兩門者，以知起惡獲罪，而不為說，正是通經。
善須為說，則是諧和之相。
又如勝意等，亦是諧和相也。
經云乃至不受餘經者，專指三藏為餘經。
如梵網制云而捨七寶，不學邪見二乘、
外道經典等，驗知經餘指三藏也。
法華天台文句輔正記卷第五
 ^729b24
