
other:: 
# 妙法蓮華經擊節
妙法蓮華經擊節
author:: 明海印沙門釋　德清　述
原夫世尊唯以此一大事因緣故出現於世。
所謂開示一切眾生各各本有佛之知見。
令其悟入。即得現前實證。
唯此一事。更無餘事。
悟此知見即登佛地。
故名一乘。既如來出世唯為此一大事。
故所說之法唯有一乘。
更無餘乘。而一代時教其所顯者。
唯一乘理行因果而已。
由前四十年中根機未熟。
故所開示者特三乘理行。
由顯理未圓。故行匪真行。
而果非真果。皆非究竟佛慧。
但為資發前導。皆為方便權設。
以為入佛智慧之門耳。
然言雖方便。而意實指歸一乘寂滅場地。
如標月指。故云我今知諸眾生有種種欲深心所著。
隨其本性。以種種因緣譬喻言詞方便力而為說法。
如此皆為得一佛乘一切種智故。
是則凡所言說皆為一乘。
奈彼劣解之機。如言取執。
不得離言之旨。故佛於般若會上。
多方淘汰。根機漸熟。
故前此於楞伽會上。
說離心意識自覺聖智境界。
以破外道妄想之見。
以袪小乘名言之執。
直示究竟一乘實相離言之道。
直欲眾生現前頓證諸佛自覺聖智之地。
今則已蒙直指人人本有佛之知見。
即是諸佛自覺聖智。
則諸聞者易信易入。
根機已熟。故於此法華會上。
依前智境。直示妙行以為真因。
將欲依此真因。頓契真果。
故最初建言即云說無量義經。
入無量義處三昧。
於無量義者。殊非多多之謂也。
葢顯示此一乘自覺聖智境界。
離心意識限量故。
此則頓以離言之智。
直示眾生。令其默識而悟入之。
可謂先以定動者矣。
然此智境。非中道妙智不能入。
故放眉間白毫相光。
要顯示眾生日用根塵識界。
即諸佛自覺聖智境界。
故光照萬八千土。
然生死涅槃。本來平等。
故光中圓現法界事相。
生佛始終。昭然在目。
意在顯此實相心境。
乃諸佛所證。眾生所迷。
即今欲令眾生現證。
故直指現前。纖毫不昧。
至若天雨四華。地搖六震。
可謂通身吐露。徹底掀翻。
意要人人不言而悟。
當下薦取。由吾人未離心識。
依然眼鈍頭迷。難免分別。
不能諦信。以依識分別。
故彌勒騰疑。所以必問文殊者。
意顯此實相妙境。
非智莫證故也。及啟問文殊。
廼引燈明之本始。
證今日之瑞相。此則曲唱傍通。
已為指點分明說破。
可謂後以智拔者矣。
奈何吾人知見未忘。
故於不言之道。終難領會。
仍須復以言說而開導之。
是則凡涉語言。皆方便也。
故世尊出定。不得已而又假言說以#CB15673;啟之。
爾廼明告之曰。諸佛智慧甚深無量。
其智慧門難解難入。
不獨一往四十年中所說皆為智慧之門。
即今日入定放光現瑞之事皆入智慧之門也。
惟此離言之道。唯佛與佛乃能究盡。
殊非心識思量分別可到。
既曰無量。豈心量可知耶。
昔時曲說。容可不悟。
今特直示。尚爾瞢然。
信乎。此智慧門真難解入也。
何者。以前無量無邊方便。
譬喻因緣。種種言詞。
皆為顯示一乘。欲令究竟皆得佛智慧故。
奈何聞者隨語生解。
畢竟不能悟入今日之事。
以化緣將畢。涅槃時至。
勢不容己。故如來極盡神力。
而大發揚之。直欲眾生明見自心。
了悟實相。見本法身。
各各現證。盡捨如言之執。
究竟自覺聖智離言之處。
故始於一光東照。
顯法界之真機。終於四法成就。
證普賢之常德。由是觀之。
則全經二十八品。
通為發揮開示悟入佛之知見四字而所敷演者。
皆光中境界而已。
此外何有剩法耶。
所以然者。由眾生本是佛之知見。
奈何本有而不知。
觸目而不見。今欲返妄歸真。
必須先悟本妙明心。
故先示理境。然後依理起行。
淨治塵沙無明之惑。
方能證入。然此真理。
非智莫照。故先依文殊大智以創始。
非行莫證。故後以普賢妙行以成終。
故前二十二品。皆顯示一乘圓理。
意將依此圓理而為真因。
後六品。皆顯示一乘妙行。
意將依圓理而起妙行。
依妙行而成妙德。
智行冥合。理智一如。
方證妙果。故以普賢四行以收功。
所謂無不從此法界流。
無不還歸此法界。
故華嚴以信解行證為成佛之基。
此經以開示悟入為成佛之本。
由方便言說開示而發信。
從信而發解。依解而起行。
行成解絕。方能證入。
二經始終一貫。意實相符。
由是觀之。其顯理之文。
皆信解之旨也。 ^516a9

然顯理有二十二品。
其序品者。乃總示法界之真機。
令其開悟而證入者也。
其從方便至法師。
九品經文。雖曰三周說法。
授三根記。其實別為大開一切眾生平等佛慧也。
以此佛慧各各具足。
無欠無餘。但能知此。
無不頓證。故曰凡有聞法者。
無一不成佛。若有以此法而教人者。
即為大法師。意顯此事雖則人人具足。
故如高原。凡有鑿者無不得水。
此但正因佛性耳。
是須必藉緣因方能顯了。
而法師者即緣因也。
但能心契佛心。行契佛行。
所謂入如來室。著如來衣。
坐如來座。意顯能信解受持此等法者。
即是法師也。故曰。
隨順是師學。得見恒沙佛。
是則緣緣之中。慧命不斷。
則可終期實證。至若譬喻因緣種種之說者。
皆欲顯此常住佛性。
第一義諦。一心之妙。
皆光中之境。吾人日用之事耳。
故但有能信此法者。
即入法位。所以乃至持一偈一句一念隨喜者。
我亦與授菩提之記。
故皆一一授記成佛。
唯是但因方便開曉令生信耳。
非由解行而證入也。
故唯授記而已。然雖授記。
而又經多劫者。葢顯理則頓悟乘悟併消。
事非頓除因次第盡。
所謂頓悟漸修者也。
以一念頓悟自心與佛無二。
即名見性成佛。尚有無始以來歷劫塵沙煩惱無明。
未能頓淨。故須經歷多劫。
方能究竟。苟能當下一念。
頓斷無始無明。即名歷多劫矣。
所謂觀彼久遠猶若今日。
以此法中一念不生。
三際頓斷。古今一際。
凡聖齊平。故法師已前十品經文。
總為大開眾生佛之知見也。 ^517a2

然但以言開曉。聞者唯信其言而已。
未能明見自心之妙。
即有所悟。乃應化之跡耳。
非見法身境界也。
所謂猶處門外。止宿草菴。
終滯權跡。故須宣示法身實報真境。
使令頓見自心之妙。
方為實證。是則現寶塔品。
乃頓示自心。以顯法身之象也。
所謂開方便門。示真實相。
欲令眾生知此見此實相真境耳。
吾人苟破無明。頓開心地。
即此五蘊身心。便見法身真佛。
故見七寶妙塔。湧現其前。
高五百由旬。此真實相妙法。
乃法身所演。以說無所說。
故於塔中出大音聲。
以妙契法身。故多寶印證。
宗本無住故塔處虗空。
聞無所聞。故怪未曾有。
以此佛性常住不滅。
故塔中有如來全身。
以體即無生。故凡有說此經處即皆現證。
以淨智妙圓。故白毫光照十方。
以此智性人人本具。
各各不無。故分身諸佛一一蒙光照燭。
以心心寂滅。故徹照十方世界。
盡是寂滅道場。以法法皆真。
故三變八百萬億多國。
通為一佛淨土。到此則根境雙亡。
善惡齊泯。故三途頓空。
天人不見。恒沙性德。
本自圓成。依正互融。
自他無礙。故十方分身諸佛。
齊集其中。然雖如是。
猶在半途。以生滅之見未忘。
取捨之心未泯。此所以願見多寶而未及見也。
此正古德所謂直饒做到如寒潭皎月。
靜夜鍾聲。隨扣擊以無虧。
逐波瀾而不散。猶是生死岸頭事。
何以故。由生死幽關未能迸裂。
是須以無依智。隨順覺性而開發之。
此所以釋迦住虗空中以右手指開七寶塔戶也。
直使無始無明一念頓破。
#CB01403;地一聲。
虗空粉粹。故如却關鑰開大城門。
如此。則本有法身。
一念頓現。故多寶如來。
全身不散。如入禪定。
以感應道交。故為聽是經而來至此。
以生滅情亡。真應不二。
故釋迦多寶。共同一座。
惟此因緣。人人本具。
各各不無。故大眾願見多寶。
第以生本無生。非情識可到。
故佛座高遠。以住本無住。
故接大眾皆在虗空。
此乃眾生之性德。
故直示如此。令其共知共見。
現證不疑。斯則諸佛之本懷已露。
利生之能事已畢。
然雖如是。廼空華佛事。
水月道場。豈實法耶。
故即便唱言如來不久當入涅槃。
欲令此法常住。終古同遵。
意在得人。期慧命無窮。
永永無盡。故曰。佛欲以此妙法。
付囑有在。由是觀之。
則現寶塔一品。正乃直示一切眾生日用現前佛之知見也。 ^517b4

然此甚深妙法。乃諸佛自證境界無上第一秘密之藏。
所謂諸佛智慧甚深無量。
其智慧門難解難入者此也。
故偈文廣讚此經。
最為第一。若有持者。
即得佛道。方是真佛弟子。
且曰能解其義者。
則為人天眼目。況實證乎。
斯則由信發解。因開示而了悟此心。
故此已下。從提婆達多。
至如來壽量。五品經文。
皆發悟自心之象也。
然其此法已蒙開示。
人人本具。各各不無。
奈何迷之已久。煩惱根深。
我法纏眠。頓難悟入。
是必借因緣而悟。
苦求而得。是則提婆達多品。
乃顯悟無易難。亦無愚智。
至若如來大智。尚從多劫勤苦中來。
此悟之難也。若龍女八歲。
當下頓證。又何易易。
意顯有求者徒勞多劫。
亡心者悟在剎那。
只於生死海中一念轉變之力耳。
唯在法愛情忘。分別念息。
自然了悟。便登不退。
故龍女獻珠之頃。
即往南方無垢世界。
坐寶蓮華。成等正覺也。
若夫憎愛之念未忘。
取捨之心未泯。斯皆法執未盡。
我見未消。是故不能悟淨圓覺。
此其鶖子智慧。難免懷疑。
故說持品。以顯上乘不堪受持此法。
難於涉俗利生。意須上根利智。
廣大悲心。難行能行。
難忍能忍。妙契無生。
不言而喻者。方堪涉俗。
故如來默視八十萬億那由佗菩薩。
此正激發小機。昭廓大見耳。
而此菩薩頓契佛心。
便師子吼。而願往返十方世界。
如法修行。種種苦行。
皆當能忍。且曰。佛自知我心。
所謂師資雅合。水乳相投。
是則已得其人矣。
雖有堪荷之人。若求而不得其方。
亦不能悟。以煩惱根深。
最難調伏。故說四安樂行。
以示悟之之方。意令悟此法者。
先以三業清淨性戒為尊。
必須心契佛心。以大悲為首。
故要入如來室。行合佛行。
以忍辱為先。故要著如來衣。
然佛智如空無所依。
是必住依佛住。安住法空。
故欲坐如來座。方能頓悟此法。
故涉俗無難。煩惱方能易破。
故如戰勝有功。而得髻珠之賞也。
是須自信自心。自參自悟。
方堪紹佛家風。故從地湧出品。
乃顯自心開發之象也。
所謂從門入者。不是家珍。
向自己胸中流出。
方始葢天葢地。所以他方來者。
雖是菩薩。猶尚不堪。
故云。不須汝等護持此經。
我自有六萬恒河沙眾。
是時大千國土。應聲震裂。
而無數菩薩。同時湧出。
惟此恒沙性德。本自圓成。
只在人人六根門頭。
放光動地。應用不缺。
故有六萬恒河沙眾。
身有無量光明。以根塵同源。
縛脫無二。故先盡在此世界之下。
以中間無實。故若交蘆。
故云虗空中住。以現前煩惱皆從法性所流。
故云先所教化。以事事皆真。
頭頭盡妙。故云。大眾皆是唱導之首。
以一行徧融一切行。
一法徧含一切法。
故一一皆有多多眷屬。
凡有所作。皆回向法身。
故各詣虗空。奉覲多寶釋迦二佛。
頭面禮足。以此妙契佛心。
故問訊世尊。種種安慰。
而世尊印許。如此方能得聞是經。
入於佛慧也。斯乃法身邊事。
非心識可到。故彌勒與八千恒沙大士皆起疑心。
而如來至此。方大開秘密。
直示本元常住心地。
故云。如來今欲顯發宣說諸佛智慧。
諸佛自在神通之力。
諸佛師子奮迅之力。
故說壽量一品。以示法身壽量竭盡本懷。
以顯妙明常住真心不動周圓徧十方界。
隨緣普應。妙化無方。
修短隨緣。隱顯無礙。
以明如來智慧甚深無量。
以種種方便示現利生。
以明其智慧門難解難入之意也。
且云我處靈山常在不滅。
大火所燒此土安隱。
以顯實相真境。此非佛之知見。
又何能知此見此哉。
此佛之真知見力自覺聖智境界。
所以大地三乘以思量心不能測度也宜矣。
是則提婆達多。持品。
安樂行。從地湧出。
如來壽量。五品經文。
皆令眾生悟佛知見也明矣。
若夫分別功德。以極顯妙悟自心無為功德之勝益也。
然持經功德勝剎寶施福者。
此激勵小乘起慕大之心也。
多劫修行五波羅蜜。
不如聞如來壽量之功德者。
此#CB15081;進權教菩薩。
令其捨權證實也。
其有一念隨喜功德福報難思者。
正顯此法以信得入也。
其有一念毀謗之罪窮劫不盡者。
所謂不信之罪眾罪之上。
此勸發闡提外道。
令發大乘正信也。
若有修行之功。其福又不可量者。
意在專令凡夫一生取辦。
不生佛道長遠之怖也若。
能精持流通此經之法師。
則得六根清淨之功德者。
此廼揭示現證之一班。
以明精持利益。又過於一念隨喜者也。
若常不輕。可謂了悟平等真如深造而自得者。
故以佛性種子。普觀四眾。
而授記也。到此揀擇情忘。
是非執謝。可謂妙悟之極。
如此方能堪荷大事。
故說神力品。以顯悟心功德難思之象也。
故地湧之眾。至此方誓持經。
如來極盡神力。而大發揚之。
以顯悟心功德廣大不可思議也。
吾人苟能到此徹悟。
唯心境界。則無一事而非佛法。
故如來於大眾前。
現大神力。出廣長舌。
上至梵天也。無一色而非佛身。
故遍身毛孔放無數色光。
遍照十方諸佛之身也。
至此境界。則依正互融。
自他不二矣。所謂無邊剎海自他不隔於毫端。
故十方諸佛亦復如是放無量光也。
十世古今始終不離於當念。
故諸佛亦現神力滿百千歲也。
如我按指海印發光。
咳唾掉臂皆冥真際。
故謦欬彈指之聲。
徧至十方世界也。
到此則一切眾生皆證圓覺。
有情無情齊成佛道。
故彼十方八部天人皆遙見佛說此妙法華經也。
苟能了悟自心。則轉煩惱之具皆作成佛之真因。
故所脫嚴身之具皆成寶帳。
徧覆此間諸佛之上也。
心境廓徹。限量消忘。
故十方國土通達無礙。
如一佛土也。然吾佛極廣大之神力。
盡眾生之界門。若欲以此顯示妙悟之功德。
經無量劫。猶不能盡者。
以顯自覺聖智殊非心識之境界也。
以如來一切所有之法。
一切自在神力。一切秘要之藏。
一切甚深之事。皆於此經宣示顯說。
此所以極言一切有為莊嚴功德。
總不若受持此經之勝也。
然所心廣讚持經功德之勝如此者。
言雖顯法勝妙。其實發起二乘樂大之心也。
直欲人人極證心源。
方堪荷負大法耳。
故云是人於佛道決定無有疑。
故此以後即說囑累品。
以終如來出世說法之本意焉。
然世尊從法座起。
即以右手摩從地湧出無量諸菩薩頂。
安慰而囑之曰。我於無量百千萬億阿僧祇劫。
修習是難得阿耨多羅三藐三菩提法。
今以付囑汝等。汝等應當一心流布此法廣令增益。
如是三摩諸菩薩頂囑當受持廣宣此法。
令一切眾生普得聞知者。
以一切眾生各各本具佛之智慧。
如來智慧。自然智慧。
一向迷而不知。今如來於此經中盡與開示無所秘吝。
所謂如來是一切眾生之大施主也。
且云未來世中若有一人能信如來智慧者。
即當演說此經使得聞知者。
為令其人即得佛慧故也。
苟能如此方便度生。
可謂報佛深恩矣。
由如來叮嚀之意也殷。
菩薩奉持之心也切。
故菩薩各各歡喜益加恭敬。
乃至三反俱發聲言。
如世尊勑當具奉行。
願不有慮也。是則如來出世。
本為開示眾生佛之知見令其悟入而已。
今重重開示已至忘言。
而聞者解悟之心亦已洞徹。
此則眾生悟解之心已極。
在如來之能事已周。
若夫起行造修。是在各人自肎耳。
故令十方諸佛各還本土各隨所安也。
尚有行證未圓。故留多寶佛塔還可如故也。
此其二十二品通擬開示悟門。
以成信解之資。故後六品通是以行成德。
是所謂先依圓理以發圓行。
後依圓行以證圓理。
解行相資。方克究竟之果。
以顯入佛知見之極致也。 ^517c30

藥王菩薩本事已下。
至普賢勸發六品經文。
皆明以行成德。以顯入佛知見之象也。
然發行之初必以藥王發揮者。
以觀智之藥治煩惱之病。
智起惑亡。應念化成無上知覺。
得大自在。故稱藥王。
眾生所以不自在者。
以有我法二執為礙故也。
二執有二。一分別。
二俱生。今既悟妙心。
以即心止觀之力。
淨破分別我法二障。
即登初地。故藥王然身。
破我執之象也。喜見然臂。
破法執之象也。欲破二障。
非淨智不能。故所師之佛。
名日月淨明德。了悟本有法身。
證平等真如。故得現一切色身三昧。
此從初地以至七地之象也。
以此真如內熏。故服諸香油。
以頓捨藏識。故光照八十萬億恒河沙世界。
其中諸佛同時讚歎。
如此方名是真精進。
是名真法供養也。
然前七轉識既消。
則根塵俱泯。故其身火然千百二歲。
此則入正法位不離佛家。
故復生於日月淨明德佛國中。
以常光照明。故云彼佛今故現在。
此入八地之象也。
然而至此雖破俱生我執。
尚有俱生法執未忘。
而法身之見未泯。
故白言世尊猶故在世。
以法身不許彼此迭相見故。
雲門云。直饒透過得到法身邊。
若法執未忘己見猶存。
亦是光不透脫。此亦須泯。
故本佛於夜後分入於涅槃。
而喜見菩薩即捨兩臂。
此分破俱生法執之象也。
所謂分別二障極喜無。
法執俱生地地除。
以但破其執。不破其法。
故兩臂還復如故。
此皆資法華實相三昧之力。
故廣讚此經功德真實妙利。
凡有修者無不獲益。
故如寒得火。如裸得衣。
如病得醫也。 ^519b26

若此法華三昧止觀之力。
深進不已。從八地出。
當九地十地居法師位。
說法利生。妙應無方。
所謂清淨妙法身湛然應一切。
故說妙音菩薩品。
以示現一切色身三昧之實證。
此示妙行出真入俗之象也。
問曰。說此品時。釋迦牟尼佛放大人相肉髻光明。
及放眉間白毫相光。
徧照東方百八萬億那由陀恒河沙等諸佛世界。
過是數已有世界。
名淨光莊嚴。其國有佛。
號淨華宿王智者何耶。 ^519c28

答曰。此舉果以驗一乘真因之象也。
按楞伽說如來最上一乘禪已。
乃云。若聲聞緣覺能除一切過習。
覺法無我。是時乃離三昧所醉。
於無漏界而得覺悟。
既覺悟已復入出世間上上無漏界。
滿足眾具。當得如來不思議自在法身。
此法身即意生身也。
又云有三種意生身。
一三昧樂正受意生身。
謂初地乃至八地盡真如際。
已捨藏識。斷俱生我執。
安住心海。起識浪不生。
自心寂靜。住三昧樂。
知自心現境界無性。
是則前喜見者。乃住三昧樂意生身之象也。
而彼現一切色身三昧者。
乃了唯心境界之象。
證三昧樂之意生身也。
此但能受三昧中樂。
故不能現一切身。
二覺法自性性意生身。
謂從八地觀察覺了如幻等法悉無所有。
身心得如幻三昧。
及餘三昧門無量相力自在明。
如妙華莊嚴。迅疾如意。
猶如幻夢水月鏡像。
非造所造。如造所造一切色種種支分具足莊嚴。
隨入一切佛剎大眾。
通達自性法故。是名覺法自性性意生身。
三謂種類俱生無行作意生身。
所謂覺一切佛法。
緣自得樂相。是名種類俱生無行作意生身。
由是觀之。而妙音菩薩品。
乃示第二覺法自性性意生身之象也。
然眉間白毫者。表中道妙智。
乃因心之象也。頂上肉髻。
乃無見頂相。無上果覺之象也。
以八地菩薩證一心真如。
進至九地發真如用。
得如幻三昧。現身說法。
居法師位。故名妙音。
以真因心契會果覺。
故肉髻白毫二光齊放。
以入出世間上上無漏界。
故光徧照東方百八萬億那由陀恒河沙等諸佛世界。
以法報齊證。故名淨光莊嚴。
以清淨真因妙契果體。
故其國有佛號淨華宿王智。
因果冥會。則能以一音演無量法。
得十無盡句。故此國菩薩名妙音也。
此位得如幻三昧及餘三昧門。
故得妙幢相三昧等百千萬億恒河沙等諸大三昧也。
以果地覺為本因心。
故釋迦牟尼佛光照其身也。
以此位菩薩。能憶念本願。
隨入一切佛剎大眾化。
通自性德。故願往娑婆見釋迦佛及諸菩薩也。
以此地菩薩能現無量自在神通。
如妙華莊嚴迅疾如意。
故不起于座身不動搖。
以三昧力。先於座前。
化作八萬四千眾寶蓮華也。
此菩薩非身現身。
猶如幻夢水月鏡像。
非造所造。如造所造一切色種種支分足具足莊嚴。
故目如廣大青蓮華葉。
正使和合百千萬月。
其面貌端正復過於此。
身真金色。無量功德莊嚴。
威德熾盛。光明照耀。
諸相具足。如那羅延堅固之身也。
以此地菩薩十方諸佛所有法雲法雨悉能含受。
故所師之佛。名雲雷音王。
以根根塵塵周遍法界。
具足法樂。普於塵勞隨根示現。
故萬二千歲以十萬技樂并奉八萬四千七寶鉢。
而能承事十方諸佛。
淨佛國土。故親近供養多佛也。
不動本際而作度生事業。
故現種種身處處為諸眾生說此經典。
此正當九地十地以極等覺之象也。
以此示眾生日用現證之象。
故與俱來者八萬四千人。
皆得現一切色身三昧。
而此娑婆世界無量菩薩亦得是三昧及陀羅尼也。
以用不離體。故還歸本土圍繞白佛也。
然此神通妙用。只在四大根塵之間身心轉變之力。
故四萬二千天子皆得無生法忍。
此正覺法自性性意生身之象也。
以出入三昧。故有往來之相。
若夫觀音普門示現。
齊觀並照。則無彼此去來之跡。
是則觀音妙應。乃示種類俱生無作行意生身之象也。
然此意生身。乃從等覺入於妙覺果海。
已得諸佛自覺聖智善樂。
深入妙莊嚴海。逆流而出。
現十界身。無思而應。
所謂妙相莊嚴聖種類身一時俱現。
猶如意生。身土自他無障無礙。
故云種類俱生無作行意生身。
此乃入妙覺後。大圓鏡智平等顯現。
故名普門示現神通之力也。
由觀音大士以如幻聞熏聞修金剛三昧力。
故生滅既滅寂滅現前。
忽然超越世出世間。
即得上與十方諸佛同一慈力。
下與六道眾生共一悲仰。
故能以一身普應一切。
故能三十二應四不思議十四無畏十九說法。
八難二求無不感應。
此妙行圓滿。法華三昧之成功。
妙極於此矣。冥心聖旨。
可謂理極忘情謂。
如何有喻齊。到頭霜夜月。
任運落前溪。信乎是法甚深奧少有能信者。
惟深造自得者諦信不疑耳。
由是觀之。至此妙行既圓。
因契佛心。故感三種加持。
防非離過。使行人外魔無擾。
內習無餘。方能得二轉依克全妙果。
故說後三品以終其會也。
三種加持者。謂神力加持。
法力加持。現身面言說加持。
如次三品當三種加持。
則陀羅尼品。廼神力加持之象也。
楞伽唯二種加持。
謂現身面言說及手灌頂神力。
以此經由開示悟入故須法力耳梵語陀羅尼。
此云總持。謂總一切法持無量義。
乃一心之異稱。而云神呪者。
乃一切諸佛秘密實相心印。
即如世之大將兵符耳。
然大將而能風行八表坐靜妖氛。
掃除蕩淨而能致太平氣象者。
兵符之力也。且知淮陰之智勇。
非握高帝之符。又何以破秦楚而成定漢大業之功哉。
是故上根利智修行之士。
能一超直入。奈何無始習氣微細幽潛。
雖以止觀之力而消磨之。
葢有深固幽遠殊非智力可到者。
苟非仰仗諸佛如來秘密。
心印呪輪而攻擊之。
倘內習一發則外魔易侵。
如此又何能出生死證真常。
而入寂光淨土哉。
是故修行者無有一人不仗秘密神呪收功故也。
葢行有顯密。前正觀之力。
所謂顯行。此陀羅尼。
乃密行耳。首楞嚴云。
若修行人習氣未除。
應當一心誦我悉怛哆鉢怛囉秘密神呪。
此所以法華三昧妙行功圓。
世尊憂愍末法。復說此陀羅尼品以深防邪誤。
是所謂以神力加持也。
首楞嚴云。十方如來因此呪心。
得成無上正徧知覺。
十方如來執此呪心。
降伏諸魔制諸外道。
十方如來乘此呪心。
坐寶蓮華應微塵國。
十方如來含此呪心。
於微塵國轉大法輪。
十方如來持此呪心。
能於十方摩頂授記。
十方如來依此呪心。
能於十方拔濟群苦。
十方如來隨此呪心。
能於十方事善知識。
四威儀中供養如意。
恒沙如來會中為法王子。
十方如來行此呪心。
能於十方攝受親因。
令諸小乘於秘密藏。
不生驚怖。十方如來誦此呪心。
成無上覺。坐菩提樹。
入大涅槃。十方如來傳此呪心。
於佛滅後付佛法事。
究竟住持。嚴淨戒律悉得清淨。
又云。汝等眾生未盡輪迴。
發心至誠取阿羅漢。
不持此呪。而坐道場令其身心遠諸魔事。
無有是處。噫。諸佛尚然。
況此未法業垢眾生乎。
以此神呪。廼佛佛心印。
故皆云六十二億恒河沙等諸佛所說。
而說呪藥王為初者。
以此密印為妙行之首故。
次即毗沙門說者。
以天王。為護世四王。
乃生死界之主。毗沙門乃北方之天王也。
北方之卦為坎。坎者陷也。
以一陽陷於二陰之中。
以示生死險難之象。
故行人於生死險難之中。
而欲頓證菩提。非神力加持。
又何以濟眾難。出險道乎。
次即持國天王者。
持國乃東方之天王。
東方之卦曰震。震者動也。
東為群動之首。易曰。
吉凶悔吝。生乎動也。
論云。動必有苦。是則行人於生死動亂之中。
而作至靜之行。苟非神力加持。
又何以臻寂滅之境哉。
至若南方之卦為離。
離者麗也。虗明之象。
西方之卦為兌。兌者說也。
若夫虗明悅豫之境則無庸加持。
故彼二天王。不須說耳。
而此繼之以羅剎女者。
羅剎乃幽昧之鬼。
且飛行而食人肉者。
女則陰邪之至。此示無明羅剎業習戕害法身。
今以止觀研窮。化無明而作妙明心光。
故羅剎女。亦以身自擁護受持讀誦修行是經者。
頓令無明三毒淨盡無餘。
所謂令得消眾毒藥也。
以妙契法身。潛通法界。
故香供為尊。一切煩惱應念化成無上知覺。
故種種諸燈供養而為第一。
此則六根清淨。八識圓明。
故六萬八千人皆得無生法忍。
此皆神力加持之益也。
神力加持外魔既消。
苟非法力內熏。又何能淨除內障。
證二轉依哉。故說妙莊嚴王本事品。
以示法力加持之象也。
楞伽經云。若不以神力建立者。
則墮外道惡見妄想。
及諸聲聞眾魔希望。
不得無上菩提。是故初地至七地。
有相觀多。若不加者則墮外道惡見。
其八地已上。無相觀多。
若不加者。則墮聲聞二乘之地。
九地十地等覺不加。
不能入妙。由是觀之。
則前神呪加持。廼從初地至七地之象也。
故但言遠諸魔事。
今此品者。廼九地已上入妙之象。
故言二子轉父邪心而同出家。
乃本覺出纏之象也。
何以明之。妙莊嚴王者。
乃如來藏在纏之象也。
今顯發本真。故曰本事。
以如來藏本是妙嚴果體故。
今迷之而為阿賴耶識。
名八識心王。由此而有前六七轉識。
造種種業。受種種苦。
若轉六識而為妙觀察智。
則藏識無染污可受。
故名淨藏。若轉七識而為平等性智。
則分別之見即消。
見分亦泯。即得法眼清明。
故名淨眼。此轉染令淨之象也。
轉此二識。全仗止觀之力。
故淨德夫人者。止觀之象也。
以夫人坤德也。柔順之至。
多內助之力。又始覺之象也。
以止觀內資。隨順覺性。
淨治無明。名曰淨德。
故所生二子。能轉父王之邪心耳。
葢以此止觀之力。
乃法身菩薩。得無分別心。
與諸佛智用相應。
唯依法力自然修行熏習真如。
滅無明故。故所師之佛名雲雷音宿王華智。
其國名淨光莊嚴也。
以無依智淨自心體。
故二子涌身虗空。
現諸神變轉父邪心也。
以六七因中轉。故二子先請出家。
而藏識中種子習氣。
蒙止觀熏習之力。
皆轉染令淨。故王後宮八萬四千眷屬。
皆堪任持妙法華經也。
然如來藏所以不出生死苦趣者。
皆由六識所造業力牽纏故也。
今六識既轉則八識之生死因絕。
以本來無染。故淨藏菩薩已於無量百千萬億劫通達離諸惡三昧也。
所謂無作無造無受者。
以本無性故。以始覺有功本覺乃顯。
故其王得諸佛集三昧。
能知諸佛祕密之藏。
以六七既轉。而五八一時俱轉。
則四大根塵無不轉者。
故與王及群臣。并四萬二千人。
一時共詣佛所也。
由轉染令淨。解脫纏縛。
故解頸瓔珞以散佛上也。
以妙契法身常樂我淨涅槃妙德。
故於虗空中化成四種寶臺。
臺中有大寶牀。敷百千萬天衣。
其上有佛結跏趺坐也。
葢虗空恒一。真常德也。
天衣適體。真樂德也。
有佛趺坐。真我德也。
放大光明。真淨德也。
四德之象。居然可見。
至此止觀功圓。同時出纏。
故王與夫人二子眷屬。
一齊出家。此葢借法力熏習真如。
乃緣因佛性耳。故云二子以神通變化轉我邪心。
令得安住於佛法中。
得見如來。此二子是我善知識。
為欲發起宿世善根。
饒益我故來生我家。
此其善知識是大因緣。
所以化導令得見佛。
此皆顯示資緣因熏習之力也。
圓覺經云。譬如銷金礦。
金非銷故有。雖復本來金。
終以銷成就。一成真金體。
不復重為礦。故云我從今日不復自隨心行不生邪見憍慢瞋恚諸惡之心也。
一切塵勞應念清淨。
故爾時八萬四千人。
遠塵離垢。於諸法中得法眼淨。
然非法力內熏。又何以臻此哉。
故此品為法力加持之象也明矣。
今行人既仗神力加持。
令外魔無撓。資法力加持。
令內障不生。內外清淨身心解脫。
妙行功圓。則所證真如與法界等。
是皆借果德以為因心之力也。
因心既圓。果德亦滿。
故說普賢勸發品以終其會焉。 ^519c42

普賢勸發品。乃現身面言說加持。
以顯入佛知見之象也。
以稱法界心。修普賢行。
初發心時即仗此為真因。
故終得妙契常果。
然普賢有二。一謂道前普賢。
乃等覺位。謂行彌法界曰普。
隣極亞聖曰賢。此因位也。
二道後普賢。謂稱真法界曰普。
彌綸萬化曰賢。此入妙覺果海。
不住涅槃。逆流而出。
雖居果位。不捨因門。
廼今之普賢也。以初發心時即悟此體。
依此起行。行起解絕。
故曰勸發。然此普賢。
以法界為身。遍在一切眾生動亂妄想塵勞之中。
與一切人天神鬼諸魔眷屬而為勞侶。
故從東方而來。與無量大眾各現神通之力。
到此娑婆世界釋迦牟尼佛所也。
以法身真際。乃離心識處。
故云在寶威德上王佛國。
此離言之道。今以法力熏習而由言說通達。
故曰遙聞此娑婆世界說法華經。
與諸大眾而來聽受。
所謂雖復不依言語道。
亦復不著無言說。
故云唯願世尊當為說之也。
然而普賢如此請問。
世尊更無一言加答者。
正顯離言之道。不容聲矣。
此正忘言絕證之象也。
故普賢即問於如來滅後云何能得是經。
向來一往諸大菩薩但問讀誦受持而已。
然未聞有言得之者。
今普賢即云得是經者。
足知由前解行。於此證入。
所謂此品顯入佛之知見明矣。
然世尊所答得處不多。
亦不在多劫修行。
唯在成就四法。於如來滅後當得是經。
如此而已。四法者。
一諸佛護念。二植眾德本。
三入正定聚。四發救一切眾生之心。
如是成就四法。於如來滅後必得是經。
且既曰當得。而又曰必得。
是真實決定不易之辭也。
然此四法者。果何意哉。
而成就之速如此耶。
起信論云。分別發趣道相者。
謂一切諸佛所證之道。
一切菩薩發心趣向義故。
略云。發心有三種。
一者信心成就發心。
二者解行發心。三者證發心。
由前云汝等若能信受是語。
一切皆當得成佛道。
又云。汝舍利弗尚於此經以信得入。
然而此經諸佛知見甚深秘藏。
非心所測。唯許以信得入。
由是觀之。此四法者乃信心成就發心者也。
華嚴云。知一切法即心自性。
成就慧身不由他悟。
即得菩提。此信心成就之謂也。
論曰。信成就發心者。
發何等心。略說有三種。
一者直心。正念真如法故。
此所謂為諸佛護念也。
二者深心。樂集一切諸善行故。
此所謂植眾德本也。
三者大悲心。欲拔一切眾生苦故。
此所謂發救一切眾生之心也。
又云。如是信心成就得發心者。
入正定聚。畢竟不退。
名住如來種中。正因相應。
此所謂入正定聚也。
既許以信得入。是則以文殊大智止觀之力。
照自心源。諦信唯心。
無外境界。以此研窮是謂妙行。
以此妙行契乎妙智。
智行妙圓。所謂正因相應。
其必得是經也宜矣。
是則前開解行不出信心。
信極道圓。入乎妙覺。
正所謂啟明東廟。
智滿不異於初心。
此妙符華嚴。始終無二。
故此普賢所勸發者。
唯此信心。故言得經之道。
而如來示之以此四法而已。
又云。是菩薩功德成滿。
於色究竟處。示現一切世間最高大身。
謂以一念相應慧。
無明頓盡。名一切種智。
自然而有不思議業。
能現十方利益眾生。
故如來滅後有能持是經者。
我當守護。與大菩薩眾而自現身供養。
安慰其心。其人若有忘失一句一偈。
我當教之還令通利也。
論云。如菩薩地盡。
滿足方便。一念相應。
覺心初起。心無初相。
以遠離微細念故。
得見心性。故云得見我身。
又云。菩薩從初發意。
乃至菩薩究竟地心所見者。
名為報身。此所謂以一切眾生所喜見身現其人前。
而為說法。斯正現身面言說加持也。
又云。若有眾生能觀無念者。
則為向佛智矣。故云以見我故。
即得三昧。及陀羅尼。
名為旋陀羅尼。百千萬億旋陀羅尼。
法音方便陀羅尼。
此究竟之實證也。
梵語陀羅尼。此云總持。
謂總一切法持無量義。
乃一心真如之異稱也。
論云。心真如者。即是一法界大總相法門體。
所謂心性不生不滅。
一切諸法唯依妄念而有差別。
若離心念。則無一切境界之相。
是故一切法從本已來。
離言說相。離名字相。
離心緣相。畢竟平等。
無有變異。不可破壞。
唯是一心。故名真如。
此所謂旋陀羅尼也。
又云。一切言說假名無實。
但隨妄念。不可得故。
此所謂百千萬億旋陀羅尼也。
又云。言真如者亦無有相。
謂言說之極。因言遣言。
此真如體無有可遣。
以一切法皆同真故。
以一切法皆同如故。
當知一切法不可說不可念。
故名真如。此所謂法音方便陀羅尼也。
旋者。楞嚴觀音耳根圓通云。
旋倒聞機返聞自性。
旋。漩也。水之急流最深而有洄旋。
謂之漩澓。以當急流而力能迴流漩澓。
淵。源也。謂念念生滅急流中。
而能念念隨順真如。
不隨妄念流轉。故如水之漩澓也。
論云。若知一切法雖說。
無有能說可說。雖念。
亦無能念可念。是名隨順。
若離於念名為得入。
然無念者。正念也。
故終誡以應當一心受持讀誦正憶念。
如說修行。正憶念者萬行之本。
信心之至也。故若有受持讀誦正憶念。
解其義趣。如說修行。
當知是人行普賢行也。
以一乘實相佛之知見備殫乎此。
法身慧命不外乎是。
故普賢願以神通力守護是經。
於如來滅後閻浮提內廣令流布使不斷絕。
而如來即許之曰。
若有持受讀誦正憶念修習書寫是法華經者。
當知是人則見釋迦牟尼佛。
如從佛口聞此經典。
以極種種讚歎。廼至不久當得菩提。
其効之速既如此。
若有不信輕毀之者。
其所得惡報之重又如彼。
是終許其以信得入也。
所謂信為道元功德母。
長養一切諸善法。
惟此甚深秘藏無上法門。
唯許以信得入。正謂發心畢竟二無別。
如是二心先心難。
故此經以文殊為唱導之首。
普賢為勸發之終。
此如來說法始終一貫之極致也。
法華經擊節〔終〕
xu:: 
#  No. 610-A
No. 610-A ^522b14

萬曆乙未春。予以弘法罹難被逮。
圜中達觀禪師在匡盧。
聞報驚歎。乃願誦妙法蓮華經百部。
以求諸佛神力攝受之也。
頃予蒙恩宥遣之雷陽。
是歲冬。道經白下達師。
遲予於江上。相晤于旅泊菴。
中夜談及此。且曰。
願以我之心。用公之舌。
可乎。予笑而唯唯。
及丙申春。抵戍所。
正值饉劫。居不遑處。
且即從事楞伽。而又奔走行間。
未暇了此公案。然在白毫光中。
不離無量義處三昧也。
戊戌夏日。菩提樹下弟子。
來從遊者十餘輩。
相與結夏於穹廬。
同誦此經幾二百部。
予時為舉揚此事。
以開示之。休夏自恣曰。
弟子性澄。請益其綱宗。
予因提絜吾佛言外之旨。
以示之。且將以報達師知予所轉妙法華經如是而已。
老盧云。心迷法華轉。
心悟轉法華。然不涉唇脗一句。
正不在紙墨文字間也。
時會聽者。各各歡喜受奉行。
梓之以廣法施。普願見聞隨喜者。
同得現一切色身三昧云。 ^523c8

萬曆戊戌除日憨山道人德清書於楞伽室
 ^523c44
