
xu:: 
#  No. 506-A 金剛般若波羅蜜經注序
No. 506-A 金剛般若波羅蜜經注序
自五祖始勸僧俗誦金剛經，謂但誦此經，
可以見性成佛，而金剛經遂為世之所重。
余嘗三復是經，竊謂經之大旨，在佛告須菩提：
應如是住，如是降伏其心。
住者，住此心。降伏者，降伏此心。
皆即所謂阿耨多羅三藐三菩提心，非有二心也。
住則實矣，降伏則虗矣。
即住即降伏，是以無實無虗。
此金剛經之大旨也。
以儒理譬之，子貢問：有一言而可以終身行之者乎？
子曰：其恕乎？己所不欲，勿施於人。
所謂應如是住也。
子貢曰：我不欲人之加諸我也，我亦欲無加諸人。
子曰：賜也，非爾所及也。
所謂應如是降伏也。
子曰：衣敝縕袍，與衣狐貉者立，而不恥者，其由也與？
不忮不求，何用不臧？
所謂應如是住也。
子路終身誦之。子曰：是道也，何足以臧？
所謂應如是降伏也。
不住固無所謂降伏，而不降伏又焉能住？
經中即非是，名句凡數見。
即非者，降伏之謂。
是名者，住之謂。而世俗解是經者，則謂安住其真心，降伏其妄心。
分而二之，於全經之義俱失。
乃明洪武間，僧宗泐奉詔注經，亦如此說。
然則經義之晦久矣。
是經推論即住即降伏之旨，至於無法可得，
無法可說，真無上甚深之妙義也。
而佛弟子懼其流傳中土，使人輕蔑佛法，
遂於其中妄有增益，輒謂受持讀誦此經，有無量無邊福德。
雖亦護法之苦心，然使經文隔絕，意義不明，則亦不得為無罪。
如云一切賢聖皆以無為法而有差別，此為下文須陀洹諸文發端。
自須陀洹以至如來，即所謂一切賢聖也。
而中間忽入七寶布施之文，則文義隔絕矣。
此後人附益之證一也。
又如佛說非身，是名大身，此是譬喻之詞。
下文佛說般若波羅蜜，即非般若波羅蜜，乃正意也。
而中間又入七寶布施之文，則文義隔絕矣。
此後人附益之證二也。
至如佛說經已，申以贊歎之言。
如楞嚴經末云：若有眾生能誦此經，能持此呪，
直成菩提，無復魔業。
固亦體例所有，乃此經則處處及之。
經文未半，佛旨未宣，須菩提輒問眾生信不，
世尊輒侈陳是經福德，抑何急遽乃爾？
此後人附益之證三也。
經文既訖，自表經名。
如巨力長者經末云：阿難白佛言：此經當以何名？
我等云何受持？佛告阿難：此經名曰巨力長者所問大乘經。
是亦體例所有，乃此經則於所謂第十三分中而即出之。
未說經文，先說經名，須菩提之問，世尊之答，
皆失敘矣，此後人附益之證四也。
又屢屢言及四句偈，不知何指，或以為若以色見我四句，
或以為一切有為法四句，然其文皆在後，
是佛說四句偈時，未有此四句偈也，須菩提能不問此四句云何乎？
嘗讀楞伽經，知所謂四句偈者，離一異，
俱不俱，有無非有非無，常無常，與金剛經之旨頗合，
而實非金剛經所有之文，疑佛平時常以此四句與金剛經並授諸弟子，
後人遂牽連而及之，此後人附益之證五也。
有是五證，知金剛經實有後人附益之語，
以莠亂苗，厥旨愈晦。
又是經本不分章，今釐為三十二分，云是梁昭明太子所定，
未知，然不以意分，并妄設名目，實非善本，未足信從。
余以章句陋儒，桑榆暮景，窮而學佛，於西來大義，
固無所聞，而於此經，竊有獨得之見，不揣固陋，
為之注釋，分為上下二篇，上篇七節，下篇十一節，
共十有八節，其附益之語，相沿既久，且亦自西土傳來，
未敢芟薙，輒下一格書之，學者欲誦習全文，
全文具在，若欲推尋旨趣，則刊落繁蕪，
真經自見，雖似前後複沓，實則脈絡分明，
五祖所謂但誦此經，可以見性成佛者，亦可得其大概矣。 ^858b18

光緒九年十月曲園居士俞樾書於吳江舟中
other:: 
# 金剛般若波羅蜜經注
金剛般若波羅蜜經上篇
author:: 曲園居士　俞樾　注
orig::  ^859a48

如是我聞：一時，佛在舍衛國祇樹給孤獨園，與大比邱眾千二百五十人俱。
爾時，世尊食時，著衣持鉢，入舍衛大城乞食。
於其城中，次第乞已，還至本處。
飯食訖，收衣鉢，洗足已，敷座而坐。
時，長老須菩提，在大眾中，即從座起，偏袒右肩，
右膝著地，合掌恭敬，而白佛言：希有，世尊！
如來善護念諸菩薩，善付屬諸菩薩。
世尊！善男子、善女人，發阿耨多羅三藐三菩提心，
應云何住〔如何能定〕？
云何降伏其心〔如何能空〕？
佛言：善哉，善哉！須菩提！
如汝所說，如來善護念諸菩薩，善付屬諸菩薩。
汝今諦聽，當為汝說。
善男子、善女人，發阿耨多羅三藐三菩提心，
應如是住，如是降伏其心。
唯然，世尊！願樂欲聞〔右第一節〕。
commentary::  ^859b12

須菩提問：應云何住？
云何降伏其心？此心，即上文所謂阿耨多羅三藐三菩提心也。
住者，住此心。降伏者，降伏此心。
非有二心也。能住，則能有矣。
能降伏，則能無矣。
此一經之大旨也。
俗解謂安住真心，降伏妄心，分而二之，全失其旨。
orig::  ^859b36

佛告須菩提：諸菩薩摩訶薩應如是降伏其心。
所有一切眾生之類，若卵生、若胎生、若濕生、
若化生，若有色、若無色，若有想、若無想、
若非有想非無想，我皆令入無餘涅槃而滅度之。
如是滅度無量無數無邊眾生〔此即所謂應如是住〕，實無眾生得滅度者。
何以故？須菩提！若菩薩有我相、人相、眾生相、
壽者相，則非菩薩〔右第二節〕。
commentary::  ^859c4

舊解謂此節佛先告須菩提以應如是降伏，非也。
下篇云：爾時須菩提白佛言：世尊，善男子、
善女人發阿耨多羅三藐三菩提心，云何應住？
云何降伏其心？佛告須菩提：善男子、善女人發阿耨多羅三藐三菩提心者，
當生如是心：我應滅度一切眾生，滅度一切眾生已，而無有一眾生實滅度者云云。
正複舉此文，而住與降伏，並不分別言之。
然則此文亦必不分別言之矣。
經言應如是降伏其心，不言應如是住，蓋文不具耳。
此所據者，鳩摩羅什本。
其餘各本，文字不同。
上文問語，魏留支本、陳真諦、大唐元奘本、
唐義淨本，並有云何修行四字。
故說者以住、修、降伏為三義。
而願樂欲聞之下，佛不再複舉上文。
可知佛言發明大義，初不一一分別。
羅什本乃有應如是降伏其心一語，轉使佛言有所偏著矣。
今姑以為省文，實則此七字乃衍文耳。
以下篇證之，可知其無。
以各本證之，亦可知其無也。
所以然者，即住即降伏，本無二侯，又何從分別言之乎。
其即住即降伏之法，不外無我而已。
故曰通達無我法者，真是菩薩也。
有我則有人，有我有人則有好醜。
故以我人眾壽該之。
眾生相，壽者相，猶言醜相好相耳。
滅度眾生，非義所重，借以為言。
如孔子言志曰，老者安之，朋友信之，少者懷之，亦是借以為言也。
蓋心本空虗，因事而見。
故此言滅度，下言布施，其義一也。
若卵生若胎生以下，止是廣陳眾生，見其無量無數無邊，初無深義。
而解者乃謂胎卵濕化，皆以喻心也。
支辭曲說，求深而反淺矣。
orig::  ^859c18

復次，須菩提！菩薩於法應無所住行於布施，
所謂不住色布施，不住聲、香、味、觸、法布施。
須菩提！菩薩應如是布施，不住於相。 ^860a26

何以故？若菩薩不住相布施，其福德不可思量。
須菩提！於意云何？
東方虗空可思量不？
不也，世尊！須菩提！
南西北方四維上下虗空可思量不？
不也，世尊！須菩提！
菩薩無住相布施，福德亦復如是不可思量。 ^860a32

須菩提！菩薩但應如所教住。
〔右第三節〕
commentary::  ^860a42

須菩提問應云何住，而佛告以應無所住者，
若心有住，則為非住，故以不住為住，即住即降伏也。
上文以滅度言，既明菩薩之無我人眾壽諸相矣，
此又以布施言，而緒之曰不住於相，不住於相，
是以無相也，皆佛告須菩提以即住即降伏之旨也。
故曰菩薩但應如所教住，苟不如所教住，則為凡夫之貪著矣。
舊解以上節為佛告須菩提以應如是降伏，
此節為佛告須菩提以應如是住，佛果分別言之，
則應順其問之次序，何以先降伏而後住乎？
orig::  ^860a44

須菩提！於意云何？
可以身相見如來不？
不也，世尊！不可以身相得見如來。
何以故？如來所說身相，即非身相〔色即空也〕。
佛告須菩提：凡所有相，皆是虗妄。
若見諸相非相，即見如來。 ^860b16

須菩提白佛言：世尊！
頗有眾生得聞如是言說章句生實信不？
佛告須菩提：莫作是說：如來滅後後五百歲，
有持戒修福者，於此章句能生信心，以此為實。
當知是人不於一佛二佛三四五佛而種善根，
已於無量千萬佛所種諸善根，聞是章句乃至一念生淨信者。
須菩提！如來悉知悉見是諸眾生得如是無量福德。 ^860b24

何以故？是諸眾生〔四字衍〕無復我相、人相、
眾生相、壽者相，無法相亦無非法相〔即上所云諸相非相也〕。
何以故？是諸眾生〔四字衍〕若心取相，則為著我、
人、眾生、壽者〔凡所有相皆從心生〕；若取法相，
即著我、人、眾生、壽者〔執有固有也〕。
何以故？〔三字衍〕若取非法相，即著我、人、
眾生、壽者〔執無亦有也〕。
是故不應取法、不應取非法。
以是義故，如來常說：汝等比邱！
知我說法如筏喻者，法尚應捨，何況非法？
〔右第四節〕
commentary::  ^860b38

此因不住於相而極言之，至於法相非法相皆不可有，
乃至法亦不可有，故以法尚應捨終焉。
法者應如是住也，捨者應如是降伏也。
orig::  ^860c4

須菩提！於意云何？
如來得阿耨多羅三藐三菩提耶？
如來有所說法耶？
須菩提言：如我解佛所說義，無有定法名阿耨多羅三藐三菩提，
亦無有定如來可說〔住則定矣，即住即降伏，故無定〕。
何以故？如來所說法，皆不可取、不可說
〔以無所得故〕、非法〔無實〕、非非法〔無虗〕。
所以者何？一切賢聖皆以無為法而有差別。 ^860c10

須菩提！於意云何？
若人滿三千大千世界七寶以用布施，是人所得福德寧為多不？
須菩提言：甚多，世尊！
何以故？是福德即非福德性，是故如來說福德多。
若復有人於此經中，受持乃至四句偈等，
為他人說，其德勝彼。
何以故？須菩提！一切諸佛及諸佛阿耨多羅三藐三菩提法，
皆從此經出。 ^860c24

須菩提！所謂佛法者，即非佛法。
須菩提！於意云何？
須陀洹能作是念：我得須陀洹果。
不？須菩提言：不也。
世尊！何以故？須陀洹名為入流，〔須陀洹應如是住。〕
而無所入，不入色、聲、香、味、觸、法，〔須陀洹應如是降伏。〕
是名須陀洹。須菩提！
於意云何？斯陀含能作是念：我得斯陀含果。
不？須菩提言：不也。
世尊！何以故？斯陀含名一往來，而實無往來，是名斯陀含。
須菩提！於意云何？
那阿含能作是念：我得阿那含果。
不？須菩提言：不也。
世尊！何以故？阿那含名為不來，而實無不來，是名阿那含。
須菩提！於意云何？
阿羅漢能作是念：我得阿羅漢道。
不？須菩提言：不也。
世尊！何以故？實無有法名阿羅漢。
世尊！若阿羅漢作是念：我得阿羅漢道。
即為著我、人、眾生、壽者〔阿那含以下亦然〕。
世尊！佛說我得無諍三昧，人中最為第一，是第一離欲阿羅漢。
我不作是念：我是離欲阿羅漢。
世尊！我若作是念：我得阿羅漢道。
世尊則不說須菩提是樂阿蘭那行者，
以須菩提實無所行，而名須菩提是樂阿蘭那行〔此須菩提自明以無為法之義也〕。
佛告須菩提：於意云何？
如來昔在然燈佛所，於法有所得不？
不也。世尊！如來在然燈佛所，於法實無所得。
須菩提！於意云何？
菩薩莊嚴佛土不？
不也。世尊！何以故？
莊嚴佛土者，即非莊嚴，是名莊嚴。
是故，須菩提！諸菩薩摩訶薩，應如是生清淨心
〔清淨者，無之盡也〕。
不應住色生心，不應住聲、香、味、觸、法生心，
應無所住而生其心〔無則有矣〕。
〔右第五節〕。
commentary::  ^860c36

此承上文法尚應捨而進言之，見非獨應捨，且亦無法。
自須陀洹以至成佛，皆是佛法，皆非佛法，葢同一以無為法也。
無之至則清淨矣，清淨之至則湛然無物，
而天下之理皆從此出，是謂無所住而生其心。
苟有所住，即不能生其心矣，故即住而即降伏之。
要在於無所住而生其心，然後可以成佛，然後可以滅度一切眾生。
佛告須菩提之大旨，略盡於此矣。
orig::  ^861a42

須菩提！譬如有人，身如須彌山王。
於意云何？是身為大不？
須菩提言：甚大，世尊！
何以故？佛說非身，是名大身。 ^861b10

須菩提！如恒河中所有沙數，如是沙等恒河，於意云何？
是諸恒河沙，寧為多不？
須菩提言：甚多，世尊！
但諸恒河，尚多無數，何況其沙。
須菩提！我今實言告汝，若有善男子、善女人，
以七寶滿爾所恒河沙數三千大千世界，
以用布施，得福多不？
須菩提言：甚多，世尊！
佛告須菩提：若善男子、善女人，於此經中，
乃至受持四句偈等，為他人說，而此福德，勝前福德。
復次，須菩提！隨說是經，乃至四句偈等，
當知此處，一切世間天、人、阿修羅，皆應供養，
如佛塔廟，何況有人，盡能受持讀誦。
須菩提！當知是人，成就最上第一希有之法。
若是經典所在之處，則為有佛，若尊重弟子。
爾時，須菩提白佛言：世尊！
當何名此經？我等云何奉持？
佛告須菩提：是經名為金剛般若波羅蜜，
以是名字，汝當奉持。 ^861b18

所以者何？佛說般若波羅蜜，即非般若波羅蜜。
須菩提！於意云何？
如來有所說法不？
須菩提白佛言：世尊！
如來無所說。須菩提！
於意云何？三千大千世界所有微塵，是為多不？
須菩提言：甚多，世尊！
須菩提！諸微塵，如來說非微塵，是名微塵。
如來說世界非世界，是名世界。
須菩提！於意云何？
可以三十二相見如來不？
不也，世尊！不可以三十二相得見如來。
何以故？如來說三十二相，即是非相〔色即是空〕，
是名三十二相〔空即是色〕。 ^861b46

須菩提！若有善男子、善女人，以恒河沙等身命布施；
若復有人，於此經中，乃至受持四句偈等，
為他人說，其福甚多。
爾時，須菩提聞說是經，深解義趣，涕淚悲泣，
而白佛言：希有，世尊！
佛說如是甚深經典，我從昔來所得慧眼，未曾得聞如是之經。
世尊！若復有人，得聞是經， ^861c20

信心清淨，則生實相〔信心清淨，空也。
則生實相者，空即是色也〕。 ^861c32

當知是人成就第一希有功德。 ^861c34

世尊！是實相者，即是非相，是故如來說名實相。 ^861c36

世尊！我今得聞如是經典，信解、受持，不足為難。
若當來世後五百歲，其有眾生得聞是經，
信解、受持，是人則為第一希有。 ^861c40

何以故？此人〔二字衍〕無我相、人相、眾生相、壽者相。
所以者何？我相即是非相，人相、眾生相、壽者相即是非相。
何以故？離一切諸相，則名諸佛。
佛告須菩提：如是，如是。 ^861c46

若復有人得聞是經，不驚、不怖、不畏，當知是人甚為希有。 ^862a8

何以故？如來說第一波羅蜜，即非第一波羅蜜
〔非法〕，是名第一波羅蜜〔非非法〕。
須菩提！忍辱波羅蜜，如來說非忍辱波羅蜜
〔因第一波羅蜜無可說故，以忍辱波羅蜜言之，以淺見深〕。
何以故？須菩提！如我昔為歌利王割截身體，
我於爾時無我相、無人相、無眾生相、無壽者相。
何以故？我於往昔節節支解時，若有我相、
人相、眾生相、壽者相，應生嗔恨。
須菩提！又念過去於五百世作忍辱仙人，
於爾所世無我相、無人相、無眾生相、無壽者相。
是故，須菩提！菩薩應離一切相，發阿耨多羅三藐三菩提心。
不應住色生心，不應住聲、香、味、觸、法生心，
應生無所住心〔上言應無所住而生，其心由住而生也。
此言應生無所住心，住即是生矣〕。
〔右第六節〕
commentary::  ^862a12

前因不住於相而極言之，至於以無為法，
所謂佛法，皆非佛法。
此又因佛法非法而極言之，至於離一切相，仍歸之於不住於相。
迴環相生，總見法相皆空，乃降伏之極功也。
orig::  ^862a36

若心有住，則為非住。
是故佛說菩薩心，不應住色生心。
須菩提！菩薩為利益一切眾生，應如是布施。
如來說一切諸相，即是非相。
〔色非色。〕又說一切眾生，即非眾生。
〔形非形。〕須菩提！如來是真語者，實語者，
如語者，不誑語者，不異語者。
須菩提！如來所得法，此法無實無虗。
須菩提！若菩薩心住於法而行布施，如人入闇，則無所見。
若菩薩心不住法而行布施，如人有目，
日光明照，見種種色。
〔反覆申明之，上篇止此。〕
〔右第七節〕 ^862a44

須菩提！當來之世，若有善男子、善女人，
能於此經受持讀誦，則為如來以佛智慧，
悉知是人，悉見是人，皆得成就無量無邊功德。
須菩提！若有善男子、善女人，初日分以恒河沙等身布施，
中日分復以恒河沙等身布施，後日分亦以恒河沙等身布施，
如是無量百千萬億劫以身布施。
若復有人，聞此經典，信心不逆，其福勝彼，
何況書寫、受持、讀誦、為人解說。
須菩提！以要言之，是經有不可思議、不可稱量、
無邊功德，如來為發大乘者說，為發最上乘者說。
若有人能受持、讀誦、廣為人說，如來悉知是人，
悉見是人，皆得成就不可量、不可稱、無有邊、
不可思議功德，如是人等，則為荷擔如來阿耨多羅三藐三菩提。
何以故？須菩提！若樂小法者，著我見、人見、
眾生見、壽者見，則於此經不能聽受讀誦、為人解說。
須菩提！在在處處若有此經，一切世間天、
人、阿修羅所應供養，當知此處則為是塔，
皆應恭敬作禮圍繞，以諸華香而散其處。
復次，須菩提！善男子、善女人受持讀誦此經，
若為人輕賤，是人先世罪業應墮惡道，
以今世人輕賤故，先世罪業則為消滅，當得阿耨多羅三藐三菩提。
須菩提！我念過去無量阿僧祇劫，於然燈佛前得值八百四千萬億那由他諸佛，
悉皆供養承事無空過者。
若復有人於後末世能受持讀誦此經，
所得功德於我所供養諸佛功德，百分不及一，千萬億分乃至算數譬喻所不能及。
須菩提！若善男子、善女人於後末世有受持讀誦此經，
所得功德我若具說者，或有人聞心則狂亂狐疑不信。
須菩提！當知是經義不可思議，果報亦不可思議。
 ^862b24
