
other:: 續華嚴略疏刊定記卷第四〔本末合〕〔盡賢首品〕
author:: 靜法寺沙門慧苑述
pin:: 
## 光明覺品第九
光明覺品第九
將釋此品，四門同前。 ^636c25

初釋名中二：先顯得名，後辨釋名。
先得名者，梵本中名如來光明網能覺悟品，
謂佛足下輪網相中放光，還名光網，照十方佛會覺悟菩薩，
令發意來此故。 ^636c27

釋名者，如來是能放光主，光明網是所放光體，能覺悟是光業用。
此斷如來之光明網依主，或有財簡菩薩等故，是佛所有故。
光明網之能覺悟亦通兩釋，曾音聲等覺悟故，光明有此覺業故。
若總言如來光明網，覺悟之品唯依主也。 ^636c33

二來由者，略由二義：一由答前八問故來，
謂一佛放光照遍法界，此答威德，如日威光一舉能現一切事物。
二光所現剎，答開示之意遍歷諸句。
三光現剎中有佛菩薩，答剎莊嚴。
四文殊說法顯佛功德及真實理，答佛性。
五光所覺悟諸來菩薩各於本剎淨修梵行，答佛剎清淨。
六諸來菩薩本剎金色乃至平等色等，
其中有依體立名者，答剎體性也。
如以金為體名金色，金剛為體名金剛色等。
七諸來菩薩本剎各各別別成名體亦異，此答剎成就。
八光所照剎中皆有百億如來成正覺，此答佛大菩提。
亦可眾見世尊遍空世界中皆坐蓮華藏師子座，是答佛住。
佛知大眾心念請已，各隨其類為現神通令眾皆見，是答佛威德。
餘如前說。 ^636c43

二、顯前二品名諦別遍，即是此品融遍故來也。
謂前所明名諦一切，方遍一切；今此品明佛及眾會，
一即一切，前後共顯，是故來也。 ^637a22

三、宗趣者，以佛光照一切剎中菩薩為宗，覺悟彼諸菩薩令來此為趣。
宗趣門中但說宗趣，不煩強說餘法。 ^637a28

四釋文者，此中光處照所大數有二十六節，
於中前九別顯、後十七同辨，則為十段。
此非二十六度放光，亦非一放而次第巡照，但一放光同時頓照盡空世界。
然以言不並彰說有前後，又為引機入法令漸覩見，故說有二十六節也。 ^637a34

就初段中二：先明佛以身光照現事境令眾目覩，後爾時一切處文殊下智光讚述令眾悟法。
或此智光之言但是分文非顯經稱，經名如來光故，今正文殊菩薩門故。
前中二：初顯能照之光，後照此下明所照之境。
前中文云足輪下者，謂足下輪相中也。
足下放光表三義故：一涉達所因起自足下，
時行萬行信為至初，為表說信故此放光也。
二信望後住最為至劣，足下於身獨為至卑，表說劣門故此放也。
三表為本所依之義，謂身能步涉依足下為本，
將詣菩提信為根本，故此放也。
下文云信為道元功德母，智度第九云足下放光者，
身得住處皆由於足，與此得也。
言百億光明者，顯光數也。
以所照世界雖無邊限，然彼悉與娑婆世界及密訓等是得類剎，
皆有百億四天下等為所照境，是故光明亦放百億。 ^637a44

二所照境中二：先照現本剎染淨等事，二如此處下現自法會普遍之相。
前中三：初總標，次百億閻浮下別顯，後其中下通結。
初中照是能照光，此三千等是所照境。
然此界量諸說不同。
若依真諦部異執記云：以一四天下為一數，
從此一數至十、十至百、百至千，是小千世界。
三倍小千為三千，謂一倍至十小千、二倍至百千、
三倍至千千，此為三千世界也。
又作三倍增以為大千，謂一倍至三千、
二倍至百三千、三倍至千三千，此為大千世界也。
若依長阿含第十八云：千日月、千須彌山、
千四天下、六欲天、千梵天，是名小千世界。
千小千名中千世界，千中千界名三千大千世界。
雜阿含第十六亦得此說。
若依俱舍十一釋有二義：初明依處分量，後正明三千大千。
言處量者，彼云：夜摩等天宮依處量有幾？
有餘師說：此上四天依處量同妙高山頂。
有餘師說：上倍倍增。
有餘師言：初靜慮地宮殿依處等一四州，
第二靜慮等小千界，第三靜慮等中千界，第四靜慮等大千界。
有餘師言：下三靜慮如次量等小中大千，第四靜慮量無邊際。
言三千者，彼云：齊何量小中大千？
頌曰：四大州日月，蘇迷慮欲天，梵世各一千，名一小千界。
此小千千倍，說名一中千，此千倍大千，皆同一成壞。
順正理三十，一大同俱舍。
然說三千大千唯至梵天，故彼云：聖教唯說至梵世故。
依大乘中亦諸異雜集，第六佛地、第六瑜伽、
第二智度，皆同前引長阿含等。
若依顯揚第一，大意同前。
然說三千世界三灾所壞，故知初禪小千、
二禪中千、三禪大千。
若依金光明，三千世界遍無色界，彼云：
是諸仁王手擎香爐，供養經時其香遍布，於一念頃遍至三千大千世界百億日月乃至百億非想非非想天。
若依此經，唯至第四靜慮，故次下云：照百億色究竟天。
問：此上諸說何者為定？ ^637b22

答：若約至教定量，則此經為定。
若依各隨機說，則一切皆定。 ^637c34

二、別顯中三：初辨照現人中；次百億菩薩下，
明照現八想；後有百億須彌下，照現欲色天。
初中三：一、四州；二、大海；三、輪圍。
四州者，按俱舍等說，中印度當閻浮提中，
從中向北三處各有三重黑山，黑山北有雪山，
雪山北有香醉山，香雪兩間有阿耨達池，
池側有林，名為瞻部，樹形大高，生果甘美，
洲因林稱，亦依果名，號瞻部提。
提，此云洲，綴文習古，猶曰閻浮。
弗婆者，此云勝身，勝餘州故。
提，如前說。瞿耶尼者，或曰瞿陀尼。
瞿，牛也；陀尼，貨也。
交關貨易，用牛如錢故。
#CB15106;怛羅句盧，此云勝生，
亦曰勝處，以彼洲人定壽千歲，衣食自然故。
佛本行集經第十三云：此閻浮提縱廣正等七千由旬，
西瞿尼八千由旬，東弗婆提九千由旬，北#CB15106;單越十千由旬。
俱舍十一云：南瞻部如東，三邊各二千，
南邊有三半，東洲如半月，三邊如瞻部，
如東邊三百半，西洲圓無缺，徑二千五百，
北俱盧畟方，面各二千等。
釋曰：此中二千三半等數，皆由旬量也。
四洲人面各象當洲地形。
二、大海者，謂外醎海。
三、輪圍者，帀此四洲。
鐵圍山謂須彌山，在四洲處中，四寶所成：
北、金；東、銀；南、吠瑠璃；西、頗胝迦。
從此外有重金山周帀圍繞：一、由乾陀羅乃至第七尼民陀羅。
此七山外有四大洲，四大洲側各有二中洲，
八中洲外有八十億小洲，此外方有鐵輪圍山周帀如輪。
此上九山皆下入海八萬四千由旬，住金輪上。
若依俱舍，九山入水皆八萬由旬。
若論高量，唯須彌與入水等，餘八望須彌半半漸卑，
謂由乾陀山四萬二千，乃至鐵圍三百一十五由旬半，
餘一百八十步，此依三十里由旬計也。
九山縱廣皆等高量，若依俱舍，高廣數准折可知。 ^637c38

出。其九山間有八大海，前七名內廣，同內面山量；
第八名外廣，三億二萬二千由旬。
此依十十變數量也。
問：一三千界內，計有萬億四天下，何故此中但云百億？ ^638a44

答：此之數量諸說不同，然有二種：一、經論翻異，
二、數法差別。初翻異者，如俱舍翻洛叉為億，
此經譯俱胝為億，故此中云：光照一億、
十億、百億、千億等，梵本皆曰俱低為億。
故此中云：光照一億、十億、百千億等，梵本皆曰俱低。
測法師深密經記第六中云：俱低相傳釋有三種：
一者、十萬，二者、百萬，三者、千萬。
謂此一俱胝三千大千世界，或至百數，
或至千數，或百千數。 ^638b2

二、數法差別者，按此方黃帝笇法數有三等，
謂上、中、下。下等數法十十變之，中等數法百百變之，上等數法倍倍變之。
諸經論中數乃四等，謂下、中、上、上上、上下。
等數者，如俱舍第十二云：解脫經說六十數中阿僧祇耶是其一數，
有一無餘數始為一，十一為十，十十為百，
十百為千，十千為洛叉，十洛叉為度洛叉，
十度洛叉為俱低，乃至十大#CB02494;羅攙為阿僧企耶。
印度俗中亦同此說。
又諸經論億萬已前亦同此變。
中等數者，百百變位。
故大婆沙一百七十七云：積一至百千名洛叉，
洛叉至百千名俱低，百千俱低名阿庾多。
佛本行集經第十二云：一百百千是名俱低，乃至廣說皆百百變位。
 " resp=一百百千者，一百千是萬也，一百箇百千是億也。
梵文巧略，千字兩用。
又此經阿僧祇品，晉朝本云：百千百千，名一俱梨。
今此本云：一百洛叉，名一俱低。
斯並依中等數也。
上等數者，千千變之，故大智度第四云：
一一名二，二二名四，三三名九，十十名百，
十百名千，十千名萬，千萬名億，千萬億名那由佗。
上上等數者，位位變之，謂將總位為後別不數，
積此別數等前總位，故此經阿僧祇品云：
俱低俱低為一阿庾多，阿庾多為一那由佗，
乃至廣說，皆倍倍變。
若依十十變數，則一三千界有百億四天下；
若依百百變數，則有百億四天下。
今計一小千界有一千四天下，數此至百萬名為萬，
是則中千總有十萬，計十中千乃有一億，
百中千有十億，千中千有百億也。 ^638b16

二、照現八相中，但顯五種，餘隱略故不說。
問：佛此放光，是成道後第二七日，如何現前生、
受、出家，現後涅槃？ ^638c18

答：下文云：佛於一念顯現三世一切佛事，八相微細也。
一一相內具餘七故。 ^638c22

三、照現欲色天中及後總結，並易可知。 ^638c26

二、現自法會中二：先、現本會；二、佛神力下，現新集會。
前中云百億如成，亦如是坐者，此明一會遍一切處，非是多處各別有會。
餘遍法界、世界中亦如是遍，此乃圓融自在法會，非餘境界。 ^638c28

二、集新眾中佛神力者，是前各隨其類現神通也。
問：前品已說文殊新集，何故今此更說新成？ ^638c34

答：今言新集，只是前品新來說法所由，事須還牒彼故。
問：此中現同前品文殊金色界來，復言文殊遍一切處，定不相違。 ^638c38

答：法界之身常來遍，不相障#CB01002;。
何以故？即體即用故。
此即佛以法界身放法界光，令眾以法界眼覩文殊法界身如，
方為行所似跡境。 ^638c42

二、頌中十偈，總意顯一切相即平等無差。
於中分二：初一頌反顯其義，後九頌順釋。
初頌意云：答謂離染，外得解脫，不染著世者，
此非證理之智眼，梵本云彼聖道眼。
下九順釋中，一、出佛體即無體，無體即體。
二、見剎及佛不#CB01002;，
依正歷然，而一性平等，曾無動搖，是不壞二相也。
三、即佛及所說平等也。
四、見佛及自身位平等，第三句釋無能證智，無住法性。
五、知五蘊即無為，故不墮數，數即差別之異名。
六、遠離世出世三見，名超越。
若知法者，知彼二性平等之法。
七、於迴向菩提能所心平等，大品云：須菩提言：
迴向心不在菩提心中，菩提心不在迴向心中。
帝釋難云：何故爾耶？
須菩提言：不以世諦如幻夢說，但以第一義諦說，是二心虗空非心相。
乃至云：若有二法，可有迴向。
譬如我東西行，南有止宿，故迴東趣向。
東與迴向處有異，故可有迴向，不得但有東而言迴向，無有異故。
八、出眾生生與我平等。
九、解了一多平等，謂解多由一起，解一由多生，
無一不成，無一不成，來多無多，亦無一多。
彼一多相，由生盡故，一多之念息，一多相平等。
此會差別，歸平等性，是理事無#CB01002;，非事事無#CB01002;。
應審其文，勿謬解也。 ^639a2

第二節，光照十方各十佛土長行得義。
十偈分二：初六歎佛德，後四歎菩薩。
前中初一歎佛苦因為物求菩提，上半所為謂無明故造業、
貪愛故潤業，生死境轉此二為彼，除此求菩提也。
准梵本中第二句，應云愛刺但隨遂，下半明能為可出。
二、欲佛為物轉不退正見法輪，謂今生求一切法離斷常二邊之見，
故云普也。此頌亦即釋前頌中第三句，
謂與眾生說此法，即是為物自求菩提。
三、歎佛精勤弘掉挃生。
四、歎佛慈力降魔。
五、歎佛大智斷惑唯在一念。
六、歎佛法皷警機。 ^639a42

後四歎菩薩德者：一、遊剎不取捨難；二、
念佛深廣生喜難；三、為佗苦己難；四、護正法捨命難。
初中意云：遊諸億剎化眾生時，不壞無邊，
有壞亦不著者不取，不壞者不捨，以此遊剎是自在也。
二、念佛中，上半所念佛，謂德廣如空，障盡常淨；
下半能念心，若憶念生喜，所願皆滿。
三、為佗苦己中，上半為物受苦之時處，
下半為物受苦之心，謂若自業自受，雖多時多處之苦，
未足為難，此皆為佗，故為難豐。
四、護法捨命中，上半正無我所時，不#CB01002;捨命護法；
下半正捨命護法時，了了見無我。 ^639b12

第三節，光照十方各百世界。
長行同前。十頌分二：初一內德盈滿，後九外化普周。
前中，初三句能調之人，末句所調之器。
前中，初二句了俗如幻，達真無#CB01002;；
次句於真心淨，於俗無著，亦可俱淨俱無著；下句所調可知。 ^639b32

後九是佛悲願自在。
其云或見者，有多義：一、或多機異處各感見一，
二、或同處各見，三、或異時別見，四、或同時異見，
五、或同時異處見，六、或同處異時見，七、
或時異處異見，八、或同時同處見，九、或一人於同異處互處見多人所見，
十、或一人於同異俱見時處見一切人所見。
以是普眼機故，然佛不分身，無思普現也。
九中，一、頌生時如闇夜月現，二、行七步時現具德丈夫，
三、顧盻時觀方現笑，四、師子吼時說我獨尊等。
五、出家時示行三事：一、脫俗繫縛，二、脩古佛行，
三、捨喧觀寂，六、坐道場時障盡德圓，七、
轉法輪時因悲度生，八、現神通時調伏難化，
九、入涅槃時示滅常在。
第四節，照千世界。
頌中十偈：初一歎佛悲智德，上半智深，下半悲濟。
二、歎佛身從無義義所觀智百生，故如來身非有而有，有即不有。
三、歎佛解脫等德，准梵本中亦通勝解。
此中有五：一、解脫者，此復二種：一、離縛解脫德，
謂離三界貪故，心得解脫；離於無明故，慧得解脫。
親光意云：由離貪心及無明故，證得無為解脫涅槃。
涅槃二十五云：貪、嗔、痴心永斷滅故，心善解脫；
於一切法知無障#CB01002;故，慧善解脫。
二、無#CB01002;解脫德，謂於一塵中現不可說不可說諸佛興世等。
十種解脫，如佛不思議法品說。
二、明行者，禪慧德。
瑜伽三十八云：明謂三明，行謂止、觀二品。
涅槃十七云：明者名得無量善果，行名脚足。
善果者名阿耨菩提，足者名戒慧，乘戒慧足得阿耨菩提。
又明者名呪，呪謂解脫。
者名行吉，吉謂阿耨菩提。
足名果，果謂大涅槃。
又明者名光，謂不放逸。
行者名業，業謂六波羅蜜。
足者名果，果謂阿耨菩提。
又明者名三明：一菩薩明，二佛明，三無明明。
菩薩明者即是般若波羅蜜，佛明者即是佛眼，無明明者即畢竟空。
行者無量劫為眾生脩行，足者明見佛性。
三無數者，相得無為德，謂佛所有六根三業及一切德，
不墮諸數，非待對法，事即理故。
四無等倫者，超下位德，謂唯佛與佛互望說等，餘無齊匹。
五世間等者，離過失德，謂因明比量，但依世俗分別名言，
定有定無，取相得失，故曰世間。
今此顯佛一切功德，超世名言，離有無相，故非彼法能出其過。
如說佛聲，非定有無，非常無常，三科皆爾。
假名三科，實離名相，法性生故。
諸因量者，謂自他共等三種比量，比量雖有三支五分，
因是量主，故曰因量。
因明之稱，亦從此立也。
四歎佛六根三業一切境界，非是有為三科所攝。
五歎佛離心境妄念德，以心境本寂，本寂即是解脫。
六歎佛寂而常用。
七歎佛寂用無#CB01002;。
八歎佛無染了染。
九歎佛平等度生。
十歎佛非有遍有。 ^639b40

第五節，光照十方十千世界。
頌中十偈教諸菩薩盡十種行：一大悲行中四：
一盡大心，二正救物，三令出離，四結勤令修。
二信佛行，謂信堅親近。
三者樂佛德行，謂於佛功德希望不息，由此明非相應之慧。
四學念佛行，謂於四威儀晝夜常念，此無間修也。
五觀三世佛行，謂三世諸佛得修行海，
常觀脩學心無厭倦，此無厭足脩也。
六學如實相觀行，謂觀我無我二俱不著。
所以者何？觀彼二性平等寂滅故。
七學觀眾生平等行，謂於一切種種眾生等心觀察皆歸一性，
所謂無性。八學佛神通行，謂擎持一切剎、飲盡一切海。
九學知諸佛國土行，謂觀諸佛土所有色形體性覆際等相即得法性，
故云思惟色與非色一切悉知。
或佛土中十八圓滿，內有色非色者故；
或佛國土有根化法性等殊，故云色非色相也。
十學知數多行文易。
第六節，光照百千世界。
頌中十偈分三：初六頌歎佛即應而寂，
次三頌半歎佛即寂而應，後半頌結知此法者益。
就初六頌中，前五明身，後一明身心。
前中一歎佛難取，若以相等取佛，則乖真見倒也。
於中三：一離威德取，二離色相取，三離雜種勝取。
二歎應無限，謂色相雖應物莫測其量，
如前所引普曜經說應持量身，目連尋聲色相類知。
三釋疑，前之二頌乍似相違，謂前頌不許取相，後頌歎相無邊故。
此上半會前不違後，以即應而寂故，不可威德色強取也。
下半會後不違前，以即寂而應故，乃身相具足隨皆見。
四明佛所有法超相，故云微妙，是則心不能量、口莫能說。
下半重釋，即應而寂故非和合，即寂而應故非不合，體性寂滅重釋應寂。
五明六根三業得無為性，不可蘊界攝。
戲論有二種：一四句中戲論謗，謂非非有非非無句。
二言念戲論，謂於離言念法而以言念稱量，皆墮戲論。
今此是後，餘可准知。
後一明身心即應而寂中，皆可互標釋，
謂得身平等故外解脫，得心平等故內解脫，
得身心平等故永住正念，或由正念得平等也。
內解脫故無著，外解脫故無繫，或通無失。 ^640a28

二、次三頌半即寂而應中，初一顯心寂而應，
謂他心智無照而照，說法利物。
次二明身寂而應。
於中，前頌隨應現形，一多互為；後頌無依之身，
隨染業行，見色種種。
後半明心用而寂。
第二句，梵本云亦未曾分別，謂無分別智本無分別而分別故。 ^640b44

後半頌總結。知上聖者即為見佛，准梵本應云如是見佛身，
此知如來法正應云知如來自性。 ^640c6

第七節，光照十方百萬世界者，梵本中云照十百千，
此是萬後億前中間之數，謂百千為萬，
百萬為億，此死但是十百千，未至百百千，
當知猶在俱胝數前，即明此依百百變位得無惑矣。
偈中十頌分二：初五明離分別，後五勸眾順法觀佛。
前中初二明佛體甚深德具用廣，後三明佛三業離妄。
前中初內初句總標，後三句如次體深德具用廣。
後內初三句體深，末句用廣。
後三業中初頌明意業，智是意所故。
此有五：一光治所知，二淨治煩惱，三洗蕩餘習，
四分別不盡方能斷證，五此斷證之智離斷常見亦離能所斷證二見，
下句結智樂人。二明佛身業離妄中，顯身與前智俱非分別所得，
餘句明見益。三明佛語中轉稱性之法輪，
此中有四：一轉法輪處，二稱性體，三稱性用，四巧應機宜故云方便說。 ^640c12

後五勸眾順法。觀佛中，初三觀正法，後二觀身土。
前中，初一深信諸法，離戲論分別，如此方是念佛菩提。
二、了差別相，即無差別，謂一多差別，唯在心言，
法本離言，故不可以一多而說，此會相歸性也。
三、辨無差別之所由，即是釋前頌意。
云無一無多者，約體與名。
體者，謂多望於一，多不自多，由一故多；
一望於多，一不自一，由多故一。
一不自一故，無一可能有多；多不自多故，
無多可能有一，是故一多不能相有。
體性既爾，名字亦然，故一與多，此二俱捨。
二俱捨者，會相歸性，由此普入佛功德也。
問：上下皆云一中有多，多中有一，此乃非耶？
答：彼約事事無#CB01002;，
此依理事鎔融，各據一義，不相違也。
後二頌觀眾生國土。
初頌顯依正歸空。
以國土寂滅，故曰無依；以眾生寂滅，故無妄分別。
後頌明此二俱空，一異不可得也。 ^640c38

第八節，光照十方各一億世界者，前第七節，
梵本既云過百千照十百千，明知百千是中等萬數，
十百千是中等萬後億前之數，百百千是中等億，故此中梵本云過十百千照一俱胝。
胝，中等俱胝，翻為億後，與下文百千、百千及一百洛叉名一俱胝同也，
即彼洛叉是中等萬也。
後第九、第十節等所有億名者，皆應准釋。
頌中十偈，皆讚佛權實雙行、善巧方便。
初中，歎無相、示相方便，謂佛功德海平等一相，
不#CB01002;應機，有多勝劣。
此中有六：一、能知智無等；二、所知法無邊；
三、超有；四、到岸；五、壽無比；六、光無比。
下句結善巧。二中，雖常明三世境界，而不分別。
三中，雖勸生趣住無生定，而亦不為定心所繫。
四、雖善通達一切諸法，而常脩習涅業平等解脫，即涅槃異名。
五中，雖勸眾生向大菩提，趣一切智，而化生證真，無智無得。
如，稱順也；諦，實性也。
六中，隨說證語嘿無#CB01002;，
隨語所及，即隨證會，以證智至所言及處，
故云一切行處悉已臻，此說法證雙行也。
若准梵本，言行雙盡無#CB01002;，故梵云一切處行決定發定發趣。
七中，雖住涅槃，而化周遍，此寂用雙行也。
八中，以佛真實智，了知假時數，時數雖不實不#CB01002;，
於佛真智現，此真假雙行也。
九中，同前真假，亦有名、無名雙行也。
十中，雖分明照了三世言說差別之相，
而知彼相平等一味，此言無言雙行也。 ^641a20

第九節，光照十方各十億世界。
頌中十偈歎佛因果度生行。
於中二：初一明果成度生行，後九明發因誓願度生行。
前中初二句因行圓，上句梵云極難苦行，
次一句果滿度到也，末句通結利佗能行。 ^641b16

後九中，一、誓斷物或行，初三句舉古佛此行，末句立誓同古結行。
梵本云：至仁勇猛直入中，我亦當然是其行。
悉斷除言，與直入中語異意同，謂佛直入生死海中，
除斷眾生無明、愛欲。
二、誓度放逸眾生行，初二句行境，次句行所，末句立誓盡行及結。
三、誓為眾坐說法行，初二句行境，次緣，末句起行及結。
四、誓度惡趣行，初三句行境，末句行心及結。
五、誓燃法燈照迷行，初二句行境，後二句盡行及結。
六、誓造法船救溺行，初二句行境，後二句盡行及結。
七、誓建法橋度迷行，初二句行境，不見本者，
本取我本，所謂無我，後二句盡行及結。
問：此中既云佛哀愍彼，何故前判後九是佛發因行耶？ ^641b22

答：今言佛者，說佛因故，故云佛也。
八、誓度險道眾生行：初二句行境，次句行緣，末句盡行及結。
九、信解法性度生行：初二句行緣，後二句盡行及結。
第十節，光照十方，總結無盡世界。
於中二：先明世界數量，有十七節，漸廣至法界虗空；
後彼一一下，明諸世界所有物現，同前中知。
頌中十偈，分三：初四欲佛因果等流，次四勸物順法見佛，後二歎佛體用廣多。
初中，前二明等流果，後二明同類因，因果相配。
後二因中，前因感前果，後因感後果。
謂由前因意業，順觀諸法性相，神力利物，
獲十力智，見劫平等而不#CB01002;，
三世之事歷然，故云獲相似果也；後因意業，
柔忍禪觀法性，證業教物，故獲常歡喜，普遍宣揚等流果也。
次四勸物順法見佛中，前二求法宣說，
後二聞法見佛，悟真離著。
前中，先求後說。求中，謂求法為具眾福，
除二見更無別意，故云情無異句，標無異求。
次二句顯正所求，末句明順求見佛。
後說中，初二句說法益物，次句顯正宣說時心不離實際，末句順事理故得見佛也。
義利者，令眾生得離惡攝善故，此世佗世益故，福德智慧益故。
上四對中，皆先義後利應知。
後二中，先聞菩提分而悟真，後見十力空而悟真。
前中，初二句聞菩提分，次句悟真，末句悟故見佛。
後中，會上求、說、聞等三見佛義。
若見佛如幻，此即離著真見；若取相分別見，如盲見非見。
初三句取相不亡故不見，末句離執故見。
後重讚佛身普遍無盡中，前頌明用應無盡，
上半喻顯舉眾生隨業受身無盡，下半法合明佛身隨器應現無窮。
後頌明體真普遍，上三句喻顯，末句法合佛體湛然遍而無易。
上來三品明答初十果問竟。 ^641b46

無餘涅槃。何以故？
此少善根究竟故。 ^642a6

第六正教甚深中，先問、後答。
問中二：初直難，後然其下遮難。
前中二：初總告勤首，後佛教下正顯相違。
前中以勤修速脫，故問此菩薩也。
後相違中二：先按定，後云何下相違。
前中二義：一佛教唯一斷惑之法，二感者同見。
此理共許，故成按定。
准涅槃經，見有眼見、聞見，今此聞見後相違中亦二義：
一違教力邪機見斷惑之教而惑不斷，
二違同見謂見教同而斷惑不同，故云不即悉斷。
後遮難者，是文殊假說之言，而謂勤首設汝救云雖多同見一斷惑教，
然由見教者勤情有殊故斷惑不等者，
理亦不然，救在文外，故此遮云然其色等。
於中文二：初明見教者不別，謂皆稟五蘊界繫惑傳，
故云無有差別，故不可偏以勤惰救難。
後是則下明教法唯二，故反顯云：若言唯由勤惰有遲速者，
是則不由教一，與不一何殊？
應不藉此一味教般。
下答意，由教力勤力因所成斷無斷，斷無斷無方斷，
故頌云：當於佛法中，勇猛常精進。 ^642a8

答中，十頌分二：初一許說開章，謂上半除偽稱實而說，
下半開二章門；後九依章別釋。
於中，初一頌釋前速解脫章，文顯可知；後八頌釋前難出難章。
於中，一、樵濕火滅喻，喻惑障厚。
淳者蹔得聞教，即望惑滅；由障厚故，不能復進，所聞速失。
二、鑽火頻息喻，喻聞教數間斷，生意良難。
三、闕緣求火喻，喻於教不能正聞受持。
四、閇目求見喻，喻對明師我慢懈怠，不能諮啟。
五、無手足欲遍射地喻，喻無信手以持定弓，
無戒足以遍步惑地，以劣聞慧箭射破厚煩惱地，不可得法望滅一切。
八、端坐望遍騰空喻，喻離聞望自悟。 ^642a40

第七正行甚深中，先問、後答。
問中二：初總法首者，謂欲明行法故，而此菩薩後如佛下正顯相違。
於中二：初直難，後難，後能受持下遮難。
前中二：初按定，後何故下相違相。
前中心領義理名受，受已恒觀不失曰持，
由此受持悉能斷惑，此理共許故成按定。
後相違中三：初總顯，次隨貪下別明，後勢力下結成。
初中云既常觀察正理現前則應悉斷，
煩惱無由間起，何得亦有不斷者般？
次別明中十一句總相言者，持法本望滅惑，
今乃舊惑不除更增新起惑，法能滅惑其理安立？
文中一於諸有情及資具名等愛樂染著故。
二於諸有情被譏毀等起植害心，不安隱故。
三於真俗境不如實知，隨毀譽等故。
四恃財法等貢高陵物，計己勝故起解法等慢。
五於自遏惡不欲他起，恐失利譽藏其短故。
六因他語難或為餘緣故憤發現前，乃至執杖故。
七、由先忿發，結怨不捨故。
八、於財法等已之者，生不忍耐，慼行轉故。
九、於財法等，祕恡不能捨故。
十、為求名利，憍現有德，詭詐惑亂故。
十一、為罔冒他，曲順其情，憍設方便故。
結成中云勢等者，謂雖聞義理，以諸惑勢力強故，
心隨被起，是故諸惑常不離心。
此顯唯聞教，其力少，不能令惑滅也。
後遮難者，是文殊假縱之言，救在文外。
而謂法首云縱汝救，云受持正理是善心，
貪等是不善心，善惡既殊，故不妨持法而復起惑者，此亦不然。
此中文未迴，應云：何故復於能受持法心行之內，起諸煩惱？
謂解法是善心，起惑是不善心，此二心僧，理則可爾。
何故正於自法涅槃我我所心中，起惑我我所貪等？
上來難者，偏以自法應斷惑而不斷為難。
下答意，不可偏取解法即斷惑，要賴依法起行所曾故，惑方能斷。
如燈破闇，緣曾方破，由從緣故，破即無破，
無破方破，此亦然矣。 ^642b12

答中十頌分二：初一勸聽略說，後九就喻廣明。
前中初句勸聽，次句歎問，攝順一正理故云如實。
下半略說，謂非唯多解義理，即斷煩惱要及脩行方成斷證。
入，證也。法，喻也。 ^642c22

後九喻中，皆上半喻說，下半法合。
初中水漂渴死喻，喻畏行難而不行，失於常命。
謂三時捨命，得於常命，以不堅身易堅固身等。
善戒第一云：應生畏處，不生畏故。
二飯他自餓喻，喻說脩行他依自不依。
三善毉自病喻，喻自解治法而不治。
四貧數他財喻，喻廣說菩薩行自涅槃，無片修行。
五王子飢寒喻，喻雖解義理，然以諸障所障，
不能修行，故無道火之焰，燈如之味，不能資顯法身為飢寒爾。
梵本云：如有生王宮，應獲曾之樂，乃受飢寒苦，多聞亦如是。
六韻樂脫他喻，喻說法益他不自益。
七盲書示他喻，喻與他悅，他證自不證。
八船師溺海喻，喻與他說法，他濟自不濟。
九巧說德行自闕喻，喻為他說德行，自身無德行。 ^642c28

問：准上所說毀責多聞，有人乘此說多聞有過，其理如何？ ^643a6

答：愚者不了將為毀責，智人了達正讚多聞，
所以此多聞是成種覺正因，故責不依行。
向若多聞為非，豈應責不依行？
其猶閻羅責罪人偈云：汝得人身不脩福，
如至寂所空手歸等，斯豈責彼得人身乎？
此亦如是。又下文第三地中盛讚多聞，豈一望教前後相違？
故文云：菩薩見諸眾生隨煩惱大苦失涅槃樂，
思惟救法，不離無礙解脫，不離一切法如實覺，
覺不離無行無生慧光，光不離禪觀察智，
智不離善巧多聞，是故菩薩陪於正法勤求修習，
日夜唯願聞法喜法乃至行法，為求法故無所恡惜，
不見有物難得可重，但於說法者生難遭想，
為法悉捨內外所有，無有恭敬而不能行，
無有憍慢而不能捨，無有承事而不能行，
無有憍慢而不能捨，無有承事而不能佐，
無有勤苦而不能受，廣說如彼。
又如善財廣求諸善知識意在多聞，若得多聞則識流無流法可棄可脩，
般法正法可捨可依，知佛方便說、正直說、
密意說、顯了說、有餘說、無餘說、隨自說、
隨他說、世俗說、勝義說、權說、實說，如是遍智方能普應眾生種種根欲，
與菩提心相應。若不爾者，心便劣故，與大菩提不相應也。
如婆沙三十二云：多聞能知法，多聞能離羅，
多聞捨無義，多聞得涅槃。 ^643a8

第八正道甚深中二：先問、後答。
問中二：初總告知首者，謂所顯正道智為其體，故問此菩薩也。
後於佛下正顯相違，於中二：初直相違，後而終下遮救辨違。
前中二：初按定，謂智是眾助道主，故云為上首，此理共然故成按。
後如來下顯其違相，知既上首則唯應讚智，餘度非首何亦同讚？
為無正助勝劣耶？
為有正助謬讚助耶？
文中十句，六度四無量名釋如章。
後遮難者，是文殊假縱之言，而謂智首縱汝。
救云知雖上首，然以根性宜果故略隨佛讚者，
理亦不然，救在文外，故此遮云。
而終無有唯以一法得出離成菩提者，
謂若由諸度各獨出離容各別讚，既不如是何各讚耶？
此則難者，以正則讚。
難下答者，以隨根性分異各隨讚勝。
答 ^643b2

答中十偈分二：初一歎問許說，謂上半歎問應機，下半牒問許說。
後九正答前問，於中二：初二頌標隨、非隨二章，後七頌依章別釋。
前中初一據非隨按接引，接實而說正助論要，謂三世佛無有以一法而得出世者。
今經本第三句中准梵文脫以字，故翻直本云：
不有以一法，已出說中尊，亦不現出有，亦不當出。
復迴文應云：過去未來世，現在說中尊，
無有以一法，出現於世者。
後一依隨根接引各別，讚中言隨其所應度者，
顯引攝方便故且隨讚，非即究竟唯此一也。
餘文可知。 ^643b28

後七別釋中二：初三頌釋前依權隨根各讚，後四釋後依實正助皆要。
前中初二頌半明眾生各有煩惱偏重處及欲樂不同，
佛即就彼先治引攝，故此治引於此相應即於此讚，
於餘則非，餘亦如是。
文中六度四無量准釋可知。
後半頌總結別讚，乃順曾脩之義。
後四頌據實釋中，各上半喻顯，下半法合。
初中萬行之本不越防惡進善，施為進善之首，
或為防惡之初，此二若堅萬行有據，故喻室基也。
二中由忍外順，違則外壞不能破壞善法，
策進自勵則內行增順，故以城郭防外養內為喻。
三中菩薩眾或唯賴定慧降伏，故喻王力能靜中外。
四中四無量行利他即菩薩自利，故喻輪王也。 ^643b46

第九一道甚深中，亦先問後答。
問中二：先明告賢首者，能會此違唯柔順勝惠，
故問此菩薩；後諸佛下顯相違相。
於中二：先舉法直難，後無有下遮救逆難。
前中二：先舉共許以為按定，謂諸如來因皆齊一，
故云一道；感果不殊，故云而得出離；後云何下正示違，於果違因故。
於中三：初總標，次所謂下別顯，後各有下總結。
初中可知。 ^643c22

次別顯中十事。此十多分同上世界成就品中諸門所顯。 ^643c36

又第一世界異者，此有十種：一染淨、二大小、
三形狀、四體性、五所依、六莊嚴、七佛出、
八劫住、九轉變、十無差別。
今略顯二門，餘如成就品說。
初染淨異者，如下文壽量品說，始從娑婆釋迦佛土，
終至勝蓮華界首佛剎，總有百萬阿僧祇重麤妙差別，
謂純染純淨、半染半淨、多分染淨、少分染淨等。
二大小異者，如釋迦佛土唯一三千界。
法華第四說，法明佛土如一恒沙三千界量。
智度云：以三千界為一數，數至恒沙為一世界性，
數性至恒沙為一世界海，數至無量恒沙為一世界種，數種至無量十萬恒沙為一佛土。
釋曰：准智度釋法華，法明佛土是世界性土。
若准上文華藏界品說，藏剎海中有世界海。
徵實數世界是毗盧遮那佛化境者，按智度以恒沙為量，數至無量十方。
此以剎海塵數為量，塵是一剎，殊非比也。
更有多重稱普賢等境，如理應思。 ^643c38

第二、眾生異者，即前染淨諸剎種種差別人隨異，
或唯地上、或地前、或通前二、或兼二乘、或曾凡夫惡趣等故等。 ^644a18

第三、說法異者，如十卷楞伽云：佛告大慧：非一切佛土言語說法。
何以故？有佛國土，直視不瞬，口無言說，名為說法。
有佛國土，直爾示相，名為說法。
乃至云：有佛國土動身，名為說法。
廣說如彼。又如維摩香積品說：說法多種，曾如第一教體門辨。 ^644a22

第四、調伏異者，即如前說，隨土淨染眾有勝劣，各隨起病設對治門故。 ^644a32

第五壽量異者，如佛名經第七卷說：梵聲佛壽十億歲，
月面佛壽一日一夜，餘廣如彼。
阿彌陀經云：彼佛壽命無量無邊。
法華第二云：華光佛壽十二小劫。
第三云：多摩羅#CB02494;旃檀香佛壽二十四小劫，
大通智勝佛壽五百四十萬億那由多劫。
第四云：法明佛壽無量阿僧祇劫，普明佛壽六萬劫，山海慧自在通王佛壽無量千萬阿僧祇劫。 ^644a34

第六、光明異者，或光色不同、或遠近照異、或常放差別。
如釋迦佛有常光、放光，普明佛唯有放光，以常放故無別常光。
如法華第四說：阿彌陀佛唯有常光，以彼常遠照十方國不得放故。 ^644a48

第七、神通異者，謂諸如來隨染淨剎眾生異故，現通亦異。 ^644b8

第八、眾會異者，此有三種：一、根類；二、多小；
三、會數。初、根類，不如前眾生界異說。
二、多少忘，或菩薩多、聲聞少，或反上。
佛名經云：彌留勝王佛初會聲聞眾八十億百千那由他，
師子佛初會聲聞眾有九十九億等，廣說如彼。
或三乘眾多、人天眾少，或反上。
或僧多少，隨剎淨染故，佛壽脩從故。
三、會數者，如佛名經第七云：彌留勝王佛四會說法，
華勝佛一會說法，聲德佛三會說法，放焰佛十會說法。
或一經多會說，或一會說多經，廣顯應知。 ^644b10

第九、教儀異者，此有三種：一、立乘教別，
二、位名同異，三、互說不說。
初謂有佛唯說一我乘，或有說三，或有說五，
或曾說三五會歸於一，或說無量。
故下文云：十方佛土中，聞說一乘音，或二三四五，乃至無量乘。
或有佛說漸教，或有說頓教，或有僧說權實亦爾。
二、位名異者，謂諸世界眾生名宜聞不同，
佛名、諦名乃至一切法門名字，藏經立稱皆各差別。
三、互說不說者，如根淨土中不說地前諸對治教會涅槃等。
或於藏教有說不說，謂有佛土無殺盜婬，彼佛不說得犯方制因緣經故。
無有文字言說佛土，攝機示相令會經故。
有脩多羅亦示相本生本事，曾成佛身示未曾有，方廣大用心諸用不請自現。
無餘五種，廣說應知。 ^644b26

第十、法住任異者，如華光佛正像法各三十二小劫，
光明佛正像各住二十小劫，山海慧佛正法二無量千萬億阿僧祇劫，
像法無量千萬阿僧祇劫，廣如法華第二、
三、四中說，更有應說。
上來別顯竟。 ^644c2

三、總結可起遮救者。
諸文殊恐賢首救云：諸佛因行雖皆曾具，
然由願樂各異故，感剎等殊。
為遮此救，故云無有不具等。
謂若以願樂各異故，界亦異者，則應諸佛因行互有，勝劣互背。
若爾，不應得界果齊等，謂海不渴，不應成佛，不得名為應正等覺。
理既不然，故云無有不曾一切佛法而成菩提。
蓋知諸佛因果曾同異義。
言因同者，一切行海皆同脩故；因異者，
用彼同因皆同迴向種種應機果故；因果者，
行海同行，感果同故；異果者，由將同因迴向成體種種應機果故。
謂斷於彼同果之體，能與種種見異之機為增上緣，
令得隨見故，此如錦窠線。
又如十樂佛，常同常異，融無障#CB01002;。
今文殊於二種因果中，以因同果異作相違難，
賢首以因同果異作相順答，非但不相違，亦乃極相順。
所以者何？若無同因，異果不成，無可以迴向故；
若無異果，同因無用。
又此遮救文，亦是結成前難，會釋應知。 ^644c12

答中十偈分三：初文殊二字標告問者；
次法常爾下，牒問中共許；後如本下，八頌正答。
初中謂今問者領答，故先呼其名。
二、牒問。共許中二：先想牒；後一切無礙下，別牒。
前中二：初三字明諸佛共同之事，不待因成，故云法常爾。
此不待因成之事，諸佛無異，故云唯一法。
別牒中二：先兩句牒前唯一道而得出離，後一頌出離果不異之相。
此中言一者，同類之一，非一、二之一，餘文易了。 ^644c44

三正答中二：先七頌別明，後一頌總結。
前中三：初二頌明異因果之應感，次二頌明同因之果應感，
後三頌通辨同異業果。
初中，前頌明異因感異界，上半因、下半果；
後頌明異果應異見，上半能應果、下半所應機。
次二中，前頌明同因之果非劣所見，後頌明彼因果唯德齊及分階佛境者方覩。
後三中二：先一頌半明三因所見剎等異，
頌文巧略，舉剎攝餘，故但說剎。
三因，所謂一感者，因行心樂異；二佛共同異業力；
三佛地同異果力，神威、神力即二果力也。
後一頌半明由因見剎等異，舉隨機心攝餘因緣，頌文略故。
初後各兩句苦明見異所因，中間兩句明所見果異。
前中，上二句順釋，下二句反顯，謂由心異故異見異，非佛使然。
後一頌總結，云一切剎中見佛種種異者，
皆如上說，法如是故。 ^645a10

第十、佛境界甚深者，上來九段問答，明文殊一人別問九菩薩，
各別文殊一人，此則以總顯於別，別設顯總，總別共成信中觀解也。
今此一段問答，明九菩薩共問文殊一人，
文殊一人文殊通答九菩薩，此則以別顯總，
總復顯別，總別共成信中觀解也。
文中三：初、明諸菩薩同問文殊者，非上首無以明佛境，
故問之也；二、我等下，明問答次第，謂九菩薩是總之別，
前已各說，文殊是別之總，今次當演；三、
唯願下，正顯問詞。
於中二：初總標；後何等下，別列。
前中云妙辨才者，剖析分明曰辨，稱根合理曰才，
說契佛境，入玄為妙。
如來者，如上說。境界者，略有二種：一、所緣；
二、分齊。此中通二，准文可知。
後別中十一句：一、總，謂佛境深廣，徹理遍事故。
別中，一、因是佛因，非餘分故；二、佛所度生，
佛所緣故；三、諸器世間，佛所緣故；四、緣三世平等境之智故；
五、理事鎔融，無#CB01002;法界法故；
六、佛知一切眾生言音性相，以一切眾生言音為說法，
言音不壞，相而無相，唯佛境故；七、佛能證智，
唯佛能知故；八、佛能證智、證所證，如此唯佛所證故；
九、佛現世、照世，唯佛事業故；十、三世總心，
佛一念知盡，非餘境故。 ^645a38

答中十偈，次第答前十一句。
初一答前總句，上半標理事二境，下半明二境所證。
謂佛境界唯有二種：一理，二事。
理是事理，則至近難測，故初句云深也。
事是理事，則小分亦無限，次句云量等空也。
理事非即，故次句云眾生證入也。
理事非離，故末句云入無所入，眾生即如，不待更入故。
二答因境界中有三義：一稱法性，二熾盛脩，三無間順。
故無終極，如文可知。
三答度境界中，物心樂皆令獲益，此非餘境。
四答入境界中，佛於眾生及器二種世間，
智身潛入，密作利益，或現色身，顯益於物。
五答三世平等知境界中，上半明知用，下半顯知體。
六答法境界中，上半明所緣無#CB01002;理事之境，
下半彰從能了以得名。
七、答說境界中，佛了世言音，即相而無相。
八、答智智境界，謂所智性淨法界，非染識智，
非妄心境，唯佛能知，為眾生說。
九、上半答之證境界，證謂能證。
於中上句明障無不離，故云非業非煩惱也。
下句明理無不契，能證智寂，故云無物也。
所證相盡，故云無住處也。
此能所俱泯，方為佛證也。
下半答現境界中，雖能照智寂，及所行境泯，
即以此能所平等，而現世間，是故常行世間，
而無所行，是名現世照世也。
十、答廣境界中，上半明可知廣，上句能依心廣，
下句所依時廣，下半明能知智廣，上句舉#CB15432;知，
下句委細智。上來初文殊問九菩薩，九菩薩答為別相，
後九菩薩問文殊，文殊答為總相。
正辨十甚深竟。 ^645b28

第二明明現諸事者，謂前品云：如來之下光照此三千界內四洲大海圍山八相欲色界天等，
其中所有悉曾明現是也。
此中略顯九種：初一總句法，即是下八種法多類不同，故皆云差別。
二業者，一流無流業，二就流中善不善業，或是營為種種生業。
三世間者，謂五趣器世間。
四身者，謂五趣總根。
五根者，謂二十二根及利鈍等。
六受生者，謂四姓家或賢不賢聖非聖等。
七持戒果者，人天身及端嚴無缺陋等。
八犯戒果者，三途身及缺醜陋等。
九國土果者，謂器世間別處種種國界洲郡縣屋宅等。
如是種種差別，佛光照故悉明現會眾觀也。
上來明現諸事竟，亦是前品所明光二十六節之初節也。 ^645c28

自下第二明結通中二：初結東方，後南西下結餘九方。
此結亦是前品從第二節已志光所照處，
此中略舉十數，其量分齊如阿祇品說，餘文可知。
上來滿段總明第一信中解竟。
pin:: 
## 淨行品第十一
淨行品第十一 ^646a4

將釋此品，四門同前。 ^646a12

初釋名中二：先明名者，梵本云具折羅波唎戍提。
言具折囉者，所行也。
波唎者，皆也，遍也。
戍提者，清淨也。謂由善用心，令三業六根，
於所行三性境，皆隨所應，成信願行，故云所行皆清淨也。 ^646a14

後釋名者，既由於境用心巧願，令眼等所行皆得清淨，
此則所行之清淨，依主釋也。 ^646a20

二、來意者，前品明信中之慧解，今明信中三願行，故次來也。 ^646a26

三、宗趣者，以隨何巧願離遏為宗，成諸勝妙功德為趣，亦可成後德用為趣。 ^646a30

四釋文者，中文二：先智首菩薩問，舉法微其因；
後爾時文殊下，文殊菩薩答，標德顯其因。
前中文有十一段：一無遏三業，二得堪傳法器，
三成就眾慧，四曾道因緣，五善知三科有及三界三世，
六善順七覺三脫七圓滿六度四無量心，
八得十智力，九世主敬護，十能為饒益，十一於眾尊貴。
問：此十一段所成功德在何住中？ ^646a34

答：或有唯在佛果，謂第一、第三、第八；或唯因位，
謂第二、第四、第六；或通因果，謂五、七、九、十一也。
就初段中十句，初總，餘別。
總云無過失者，謂後不害等九種是也。
二別中，一、常心已非可害，況與諸法平等之性而相害耶？
二、三業印機而現，則應無不宜，故無可機毀；
三、不為諸魔外道破壞；四、自力不退，他力不能轉；
五、任運成就故；六、念念昇進；七、自體離染；
八、於他不染；九、常隨知轉。 ^646a46

第二段、堪傳法器德十句中：一、生中國有佛法處；
二、種族尊貴；三、崇心三寂之家；四、色貌端正；
五、曾丈夫相諸根無缺；六、記憶不忘；七、
決釋分明；八、性行仁和；九、處眾無畏。
智度云：菩薩別有四種無畏：一、總持畏，
於法記持不懼忘失；二、智根無畏，知根授法不懼差失；
三、決疑無畏，隨問能答不懼不堪；四、答難無畏，
有難皆通不懼屈滯；十、性自覺悟，厭生死求涅槃，亦常自劣察不造眾惡。 ^646b14

第三段，十慧者：一、尊故；二、首故；三、上極故；
四、尊極故；五、無分限故；六、非籌算得故；
七、非心言到故；八、無正偶故，非以校智故；
十、非口能宣故。十中後六，非十大數中量無等數。
所以者何？彼十大數有分限故。
今此皆是稱法性慧，深難表詮，約遮顯也。 ^646b30

第四段，十種曾道因緣者，一、已有習種無倒聞重。
梁攝論云：多聞熏習與阿梨識中解性和合，一切聖人以此為因。
無性攝論云：此聞習熏即是有流，而是出廿心種子性故。
二、有勝欲樂。七、求大菩提故。
三、諸所順行皆善巧故。
四、諸波羅蜜順違境界皆現前故。
此所即是有境，能生心也。
五、於前順違境皆成順道相，心中現故。
六、具信等根故。七、曾決釋明故。
八、會相即性，不止而止故。
九、了性即相，不觀而觀故。
勝天王云：奢摩他者，一心不亂；毗婆舍那者，如實見法。
又如涅槃、深密等說，廣如別章。
十、審細籌量故。此十皆能資道令增長故，俱名力也。 ^646b40

第五段十善巧者，唯義應云於蘊善巧，餘九皆爾。
此中有十者，一蘊、二界、三處、四緣起、餘六三界、三世也。
善巧者，謂於十法善知其相，然不動實性，
謂一一釋名出體諸門分別，即此體等如幻不實，
若自觀察、若為他說皆如應是。
初由色等皆有重擔義、積聚義同名為蘊，
世間苦說蘊名為藏，物所聚故。
二由生長門義名之為處，謂依諸根境生心心法故。
三由種族義、別義、持義故名為界。
種族者，如一山中有多銅鐵等族說為多界，
此亦如是，於一身中有十八類諸法種族名十八界。
別者，六三互望各差別故，持自種類不相雜故，曾釋三科如別行章。
四由無明緣故行起行，乃至有緣故生老死起，如是十二皆從緣起。
五由有男女形，因欲愛受身故名為欲，望上地別故名界。
六由無男女形別，因色愛受身名為色，望上下地別故名界。
七由無根生色形，然以無色界愛受四蘊身，望下二地別故名界也。
八由謝往色心無有體用名過去。
九由當起色心未有體用名等來。
十由色心體用已起未滅名現在。
於此十句皆明了性相，後鎔融自在名善巧也。 ^646c14

第六段順七覺三脫者，先七覺，後三脫。
前中一於可觀諸法自相無相而明記故名念，
二觀察二諦了不了法門名釋法，三順善退惡名進，
四原法心悅名喜，五身心調暢名猗，六專注所緣名定，七遠離沈掉而平等寂靜名捨。
然不同權小順故，名為善順，皆是佛果。
盡無生智、四智、十智因故，俱名覺分。
諸門分別，具如別章。
後三脫中，一知一切法實相，所謂畢竟空；
二知一切法無相故，不受不著；三知一切法空已，
不觀諸法若空不空、若有若無。
三中後二依初立故，總名為空。
若從方便，名空等三昧；若從方便及根本，名空等解脫門。
門即三昧，是趣入解脫之方便故。
解脫即是出離，般涅槃即方便。
淨法界，廣顯如章。 ^647a4

第七段，六度四無量，如別章說。 ^647a28

第八段。十力者，一善惡因果各相稱，順名是處，
翻此名非處，乃至知一切事理稱與不稱皆爾，如智度二十四說。
二三世自業各有三世根，或三性心中受三性業根。
釋曰：理實業唯二性，論約名種言感三性根，故作是說。
或若原不苦原根各等，隨自因緣受等。
三信等諸根有上中下，或依乘不同、或得果遲速、
或宜說廣略、或宜以挫誘等。
四積習成性，性即界種種不同，或入道遲速、
或受化殊異、或宜讚毀、或起見各殊、或貪等厚薄。
五於種種境勝解各異，彼彼境中深忍樂欲，
故智度云：知眾生種種解智力者，欲名信喜好樂好五欲。
成唯識云：信謂於實德能深忍樂欲。
乃至云：忍謂勝解。
六於一切善道、一切惡道、一切聖道各知處。
七四禪八解脫，雜愛見慢名染，不雜名淨。
智度云：禪攝一切色界，解脫攝一切定。
乃至云：禪定解脫即是三昧。
此力唯降魔次第三根力，以已去七力同一降故。
八一切眾生謝往色心名宿住，此智悉能記憶現前故。
九一切眾生未來隨業因緣，所有生死悉明了知故。
十煩惱流住佛斷無餘，聲聞但能知自流盡；
佛則不爾，知自流盡亦知他盡。
如是十力各緣境時無能勝，故名為力。
曾顯如別章。 ^647a30

第九段，十王敬護，文易可知。 ^647b22

第十段十種饒益中，一、為依，或名舍，長養善根故，令免一切苦事故。
二、救，亦名護，念脫煩惱故，令得大安穩故。
三、歸者，令離怖畏故，與作大依處故。
四、趣者，令至一切智。
五、炬者，令得曉悟實法故，破一切眾生無明暗故。
六、明者，令得智光滅癡闇故，示現如來自在故。
七、照者，令入光明地中故。
八、導，亦名導師，引彼令入真實法故，令得無上出離故。
九、勝導，亦名大導師，此其無破大智慧故。
十、普導者，今見圓滿法界故。 ^647b24

第十一段於眾尊貴福知超絕德中十種：
一第一者亦名為首，首有二種：一勝首，
即後為勝是也，謂光明功德故。
二大首，即後為大是也，謂猶出無二故。
第二大者有二種：一上大，即後第七為上也。
二無上大，即後第八為無上也。
第三勝者，即後第五妙也，謂智自在勝故。
第四最勝者，即後第六極妙也，謂離一切煩惱自在最勝故。
第七為上者，即後第九為無等也，謂為一切之上無與等故。
第八為無上者，即後第十為無等等也，謂無與等者互齊等故。
曾釋如十地論第三卷首，於前開後、以後釋前，此約在家菩薩以悲願力於人天中受攝根果自體功德勝也。
若依佛果治說，如來功德海滿更無所少，故稱第一。
此亦總句。大者，體包法界故。
勝者，自利圓滿故。
最勝者，利他究竟故。
妙者，煩惱障盡故。
極妙者，所知障盡故。
上者，望下無及故。
無上者，望上更無故。
無等者，望下無倚故。
無等等者，望倚皆是無等者故。
上來總明舉果徵因竟。
第二文殊答中二：初歎問成益，後佛子！
若諸下正答。前中二：初明歎問，謂所問益廣故曰善哉，後汝今下明成益。
於中二：初明能成益心，後哀愍下明所成益境及結問。
前中云饒益者，利益也。
安隱者，安樂也。多所者，顯廣也。
故佛論第七有五釋：一令順善因名利益，令得樂果名安樂。
二令離惡為利益，令攝善為安樂。
三伏眾生苦名利益，與眾生樂名安樂。
四令得此世益名利益，今得他世樂名安樂。
五令得世間益名利益，今得出世樂名安樂。
後明所益境中利樂滿字，唯配可知。 ^647b40

後正益中二：初總答，後於諸下別顯。
前中亦二：初答問云何得，故云若諸菩薩善用其心，此顯能順因也。
後答無過，失三等業十一段德是所成果，故云則獲一切勝妙功德。
此所成果皆從大智，已相不求三有願成，故名勝也。
皆從大悲為眾生願所成，故名妙也。
亦可前妙後勝。 ^647c44

後別顯中二：先標所成果德；後佛子！
云何下，顯能成因行。
前問中盡舉果後因，令此答亦標果顯因爾。
前中十句：一、於諸佛法心無#CB01002;者，是前問中十慧德。
二、住三世佛道者，是前順七覺三脫德。
三、隨眾生住等者，應云眾生隨住，恒不捨離，是前十王教養德。
四、如諸法相等者，是前於蘊等十善巧德。
五、斷一切惡者，是前無過失等十種三業德。
六、具足眾善者，此有二種：一、是前六度四無量；
二、是為一切眾生中第一等，於眾尊重，福智超絕德。
七、當如普賢等者，是前生處具足等十種堪傳法器德。
八、一切行願具足等者，是前因力等十種具道因緣德。
九、於一切法自在等者，是前十力德，決釋無礙故。
十、為眾生第二導師者，是前於一切眾生中為依等十種饒益德。
下賢首品中說勝功德，只是廣說此爾。 ^648a6

後顯能成因行中三：初、總徵成德之用心；
二、佛子！菩薩下，別顯用心之行相；三、佛子！
若諸下，總結用心及所成德。
初總徵者，將欲別顯故。 ^648a34

二別顯用心行相中二：先通斷簡諸願四句，後總科別釋。
前中三：初通顯三事六法，二別明三事，三以初後二事相對辨例。
初中諸願每有四句、三事、六法。
三事者，謂初句是願所依事，次句是願可為境，後二句是願所為境得成益。
此中願是希望善欲為性，若發語言則兼善色等為性，若通心語加行則根及尋伺共為其性。
六法者，謂初事中有二種：一者內，謂菩薩自身根識等；
二者外，謂他身或依果或資具等，經云菩薩等故、在家等故。
次事亦二種：一能發願者，二所願眾生，
經云當願故、眾生故。
後事亦二種：一者自益，由此諸願成前諸德故；
二者他益，由此發願願眾生故。
此中願即是行，成迴向故，一一曾成所行清淨善業行故，經云知家性空等故。
此後二句，或有前句是因、後句是果，如云所行無逆成一切智等。
或有二具是因，如云巧何師長習行善法等。
或有二俱佛果，如云永離煩惱究竟寂滅等。
成俱通因果，如云以法自娛了技非實等。
或有三四共成一句，如云演說種種無乖諍法等。 ^648a38

第二別明三事中，初願所依何？
二標願所為境、三願所為境得利樂。
初願所依事中，略據十二門料簡：一三性、
二三業、三十八界、四依正、五情非情、六內外身、
七內外受、八內外心、九內外法、十六度非六度、
十一三學非三學、十二三寂非三寂。
初三性智，如孝事父母等善性，背恩無慚等是不善性，
菩薩在家等是無記性，其中或有通二三性者，如理思之。
二三業者，謂上昇樓閣等是身業，論義說法等是語業，
敬心觀佛等是意業，其中或有通身語身心心語身語心等，
並准思釋。三十八界者，謂見昇高路等是初三界，
技樂集會等是二三界，洗滌形穢等是三三界，
得義食等是四三界，洗浴身體等是五三界，
敬心觀佛等是六三界，餘類應知。
四依正者，謂山林河池等是依也，端坐結加等是正也，
入堂宇昇樓閣等亦依亦正，修定修觀俱非依正，
或是正攝，意業順故，餘准可知。
自下情非情等諸門分別，隨所應釋。
二標願所為境者，此中二願該盡法界一切有情，
不同獲小，小教不顯，普使有情成佛願故。
大乘權教願他成佛，五種性中一性半故。
三願所為境得利樂者，由此菩薩依種種事願他成種種德故，
自獲如前所說功德。
今略舉十種願他成德，自成勝德用相屬當，
謂願他不行一切不善之法，及得堅固身心無屈等，
自得無過失等十種三業，及斷一切惡等德。
二願他皆如普賢端正第一等，自得生處具足等十種德，及尚如普賢色像第一德。
三願他深入經藏智慧如海等，自得十慧德，及於諸佛法心無所礙德。
四願他具足成滿一切善法等，自得因力等十種德，及一劫行願皆具足德。
五願他具諸方便得最勝法等，自得於蘊處界等十種善巧德，
及如諸法相悉善通達德。
六願他能行佛道向無餘法等，自得七覺三脫德，及於一切自法在德。
七願他勤脩諸行趣佛菩提等，自得六度四無量德，及具足眾善德。
八願他所作皆辨具諸佛法等，自得十力德，及於一切法自在德。
九願他善事於佛一切護養等，自得十王護養德，及隨眾生住恒不捨德。
十願他同佛出家救護一切等，自得為眾生依等十饒益德，
及為眾生第二導師德。
喜相如是，若細分別，一一願成一切德，一一德一切願所成。
以此菩薩心口起願時，不住事不住願，
不住自不住他，不住自行果不住他行果，是名菩薩善用其心。
一切諸願同此一性，是故一願即一切願，一切諸願即是一願。
以如是因成如是果，因既一多無#CB01002;，果亦多一鎔融。 ^648b26

第三、以初後二事相對辨例。
且依三性相對，有二十四例：一、以修善順對修善，
如自詣大小師，願他巧事師長，習行善法等。
二、以順善對得果，如自歸法，願他深入經藏，智慧如海等。
三、以修善對修善得果，如自受和上教，
願他入無生智，到無依處等。
四、以修善對惡行，如乞食不得恭敬，願他不行一切不善法等。
五、以修善對離惡果，如乞食見鉢空，願他心清淨，空無煩惱等。
六、以修善對離惡行果，如乞食得麤澁，
願他心無染著，絕世貪愛等。
七、以修善對修善離惡果，如入里乞食，
願他入深法界，心無障礙等。
八、以修善對離惡行得善果，如右繞塔，
願他所行無逆，成一切智等。
九、以離惡行對離惡行。
十、以離惡行對離惡果。
十一、以離惡行對離惡行惡果；十二、以離惡行對修善行；
十三、以離惡行對善果；十四、以離惡行對修善得果；
十五、以離惡行對離惡行得善果；十六、
以離惡行對修善離惡果；十七、以無記行對修善；
十八、以無記對善果；十九、以無記對修善得果；
二十、以無記對離惡行；二十一、以無記對離惡果；
二十二、以無記對離惡行惡果；二十三、
以無記對修善離惡果；二十四、以無記對離惡行得善果。
上來且約自修善行等，略此屬當，未顯見聞他修善等發願。
若廣分別，如迴向品等說。
其約離不善行及行無記法，亦未辨見他，
略舉其例，未配經文，或有或無，要者思惟，恐繁不載。
經標一百四十一願者，非菩薩弘願，只有若干，務示體或令准為之爾。
上來總明先通料簡諸願四句竟。 ^649a12

第二、總科別釋者。
就此一百四十一願，長科為十段：一、從初至在厄難，明在家時願。
二、捨居家下，明出家受戒時願。
三、若入堂宇下，明坐起裴束時願。
四、手執揚枝下，明揩洗身口等時願。
五、手執錫杖下，明為乞食路行時願。
六、若見眾會下，明在路見何物時願。
七、見嚴餝人下，明路見人物時願。
八、若見城郭下，明入城乞食時願。
九、若入水下，明洗浴修行時願。
十、若洗足下，明眠覺時願。 ^649b14

就初段中有十一願。
初中家是拘繫迫迮之義，類身如家，故以自居家迫迮，願他觀身性空離於逼迫。
二以己事親，願他修事佛因，得一切世主等守護供養果。
三以己愛見悲，願他得無緣慈。
四以己得欲適悅，願他除欲得安。
五聲色所成非實，即是以法自誤。
六初地永害，分別欲貪及十六心已，各隨地害俱生現起。
七達偽即真。八正法如樓令見普徹。
九於我若愛於所則著，不能行施亦不稱理。
准梵本應釋云：捨己物離於我所，謂己及物是我我所俱不可得，
故云悉捨。其愛字有作受者，謬也。
十智眾聚緣成，則捨聚見成佛智也。
十一以自在厄，願他得解脫身意 ^649b30

第二段中有十五願：一願他捨三界惑家，故云心解脫。
二以已入和合地，願他說無諍一味法。
三以己近善友，願他同己。
四以己求所求願達故，願他心不退得達。
五以己出俗入道，願他修善離苦。
六鬚髮姿飾是貪愛，今剃落如斷惑證寂。
七自著不正色衣，意為不生染著故，願他行無染行得無果。
八以己凡身自為出家，願他同佛為眾生故出家。
九以己歸佛為弟子，願他為佛真子發大心繼佛種。
梵本云：勃陀防捨寫，阿弩彼猘駄耶〔防音浮望反，
捨音作啇反，寫音作相我反，猘音昌曳反，耶音作余何反〕。
勃陀云覺，謂能覺者，舊云佛略也。
防捨寫云種也，阿弩不也，彼猘駄耶者斷也，譯家翻不斷為紹隆爾。
十以己歸教理法，願他得深廣智證教所詮。
十一以己歸和合眾，願他以法御眾便無乖礙。
十二准優婆塞戒經云：受菩薩戒，先應遍受五戒十戒二百五十戒，
若尼則五戒六事五百戒。
此云受學戒者是其三戒，以己心作願他亦然，
善學作持也，不作止持也。
十三由前受三戒時有闍梨和上故，次明此以己受二軌範師教，
願他亦具二相似益。
十四以己依於和上生智故，翻此願他得無依無生智。
和上此云近讀，亦曰親教，具釋如音義中。
十五以己具前諸戒為方便，今後受菩薩最勝戒是教，願他亦得二相似益。 ^649c4

第三段，有十三願：一、以己入堂止住，願他安住大寂室三昧，
心無教動。二、以己將修止觀，先敷座故，
願他善行華開，真實果相現前。
三、以己正身坐，願他得無著正體智，坐佛座。
四、以己降魔，願他慈善根圓，不為魔動。
五、以己修止，願他永心息煩惱。
六、以己修觀，願他得稱實見法。
七、願他於有為法，捨堅固見。
八、願他離住縛，不為住動。
九、以己移步，願他移出生死。
十、下衣蓋形醜，有慚愧故，願他以慚等善根為衣，遮諸不善。
十一、以己結束衣，願他修忍進，防護諸善，不令散。
十二、以己著上衣，願他波羅蜜善根圓滿。
十三、以己著三衣中第一衣，願他預覺位。 ^649c46

第四段，有七願：一、楊枝為治口齒之物，願他得治惑永淨之法。
二、嚼楊枝則口淨齒堅，以嚼食願他調惑令心淨。
三、便利為穢，不可不棄，煩惱為穢，願他除滅。
四、水為洗穢之用事，說須就法，為除妄之要，故速趣求。
五、以己除穢，願他惑永柔淨。
六、以己洗手，願他得信手受持佛。
七、以淨面門，願他淨戒之法門。 ^650a20

第五段有十二願：一、執錫入摶食會得充虗實腹，願他為諸施大會示眾實道。
二、持品受供，願他得佛果諸器為應供尊。
三、發步趣向人所行路前有所依，願他履佛因行證無依法界。
四、以己在道，願他履信等五位是佛因路無餘法者，梵本云煩惱無餘。
五、行道路，願他心遊出離真如，六七八九並可知。
十、願他離六塵坌。
十一、悲如水柔而濟，故朽潤心。
十二、險道有二種：一、路險賊處，二、地狹山阻。
此二行險惡行住不正法，以己見險依果，
願他住平等理不作罪難險因，梵本云遠離眾惡安住諸法界。 ^650a32

第六段有十九願：一見眾人，多人名眾，
苦和合義，是故見眾即是見甚深法。
眾是緣成，成即無成，故願他說如此法也。
二見大柱有荷重之能，翻此願他離我能之，使忿恨永息。
梵云薩擔婆〔去聲輕呼〕，此云樹也；薩擔婆
〔入聲重呼〕，此云柱也。
由茲二物呼召聲濫，古今譯異。
三叢林有二義：一由兩物呼聲相近，故從近為願。
偈呼叢林，梵云摩曩；呼敬禮，梵云磨擦娜。
二由叢林人見皆瞻仰，願他具眾，梵云摩曩；
呼數禮，梵云縻捺娜。
二由叢林人見皆瞻仰，願他具眾德，如林見者悉瞻禮也。
四五可知。六樹葉密，盛暑月蔭人得清涼，以己所見願他禪定樂解脫樂。
七以己見華開，願他得現通說法等方便開曉眾生。
八、九可知。然九中道字，梵本云菩提，可翻為果。
十、見大河預法流者，證具分法性水預聖行流，
真至果智所證性海，或境智一如冥同果智，豈不權小所證法流展轉方入果海？
若非大河便同小水，不能直入大海，展轉諸流皆亦入海故。
十一、波澤但是當處福水，不同河海等諸流和雜故。
十二、池沼者，得近穿鑿引水充盈，此可同於巧思穿鑿淺深尋伺使辨說圓滿。
十三、見波更相尋取水究竟，此可同於得無斷辨具演諸法。
十四、涌泉不待方便翻顯方便。
十五、十六、十七、十八、十九普可解。
然清流可以洗身垢，愛欲法如水，願他以善欲法水遣心惑垢。
林名無憂，西域號為河叔迦，此方雖無類困可園苑，內有華果可知。 ^650b4

第七段有二十四願，一二三四五可知。
六願獲根本智滅眾苦。
根本智有二種：一正體無分別智，望加行後得名為根本。
二本覺智，與始覺為本故名根本。
獲者得也。得正體根本智斷惑滅苦，雖通見脩諸地皆有，
然二處最顯，謂見道及無間道。
雖有流善法行苦，所隨解脫道同一剎那不足為別。
約見道說獲根本智滅眾苦者，眾苦不過三八，
由得此智斷惡道業無明故，三塗苦滅，生老病苦亦隨喪滅。
由斷此惑不造十不善業故，無怨憎來會。
由斷分別欲貪故，無求不得及愛別離。
從此唯有怨及取蘊至無間道，得金剛心根本智斷彼二苦。
雖有流善法此時猶在，己被勝智照同法性，於解脫道不得釋滅。
三苦八苦相配准知。
得本覺根本智斷滅苦者，此唯解脫道證理之時始本冥合，
乃名獲得本覺根本，從此永無死及蘊。
雖斷惑理證立二道名，然同一剎那獲智亦爾。
是故無間頓斷見脩二障種時，即是解脫道時斷也。
七願他入真實慧永無病惱者，此有二種：
一約入真見道之慧斷病之苦惱及煩惱病，
謂一切惡趣諸煩惱品所有麤重是分別起，
亦為身病遠因，於歡喜地真見道中一剎那斷，
頓證三界四諦真如，身病及惑永不後有。
二、約金剛心慧，頓斷一切諸煩惱病及習氣隨眠，
證極圓滿真實勝義，諸惑永亡故。
八、大乖違故身病，願他知乖違，體空寂故得離。
九、願他信佛菩薩端正從忍，或信是深忍欲樂，
此忍是法，名為真實端正之因也。
十、願他不樂不忍。
十一、准梵本，願他常念諸佛菩薩恩德。
十二、准梵本，願於有怨處不加其報。
十三、沙門，此云止息，今願他於止息不調不靜中得第一，謂大般涅槃。
十四、十五、十六並可知。
十七、見他善甲，願他行被甲精進，准梵本中亦有加行、不怯弱二種故。
下句趣字，梵本是勇求之言。
無師者，梵本云自然，即是佛之異稱，謂願眾生勇猛求佛果，
如著甲入陣而求功賞。
十八、鎧杖不祥之器，以己不見佛他不為。
十九可解。二十、正命為正業，以活命故。
邪業活命有五種：一、誰現奇特；二、自說功德；
三、占相吉凶；四、高聲現威令他畏敬；五、為他說法。
行此五事皆為利養墮於邪命。
今此第三句通願他，離第四句但攝初四，
二十一、二十二、二十三、二十四並可知。
然長者以年耆諸事長於人，故能明斷也。
第八段有二十三願：一、城郭防難牢固身命，
是故願他得非四相所遷之身，非勝智令屈之心。
二、王之所都多有勝福慧人聚集喜樂，
故願他與具勝功德者共會恒得法樂，或能巧集諸善根身心適悅。
三、見處林宴坐幽捿可讚，願他成佛居閑寂法林人天歎仰。
四、五可知。六、未入其家則諸家差別，入一家已則唯一無多，
故願他入一佛乘會三無別，與三世佛所說無異。
七、八、九、十、十一、十二並可知。
十三、見有依自法力崇賢人、重善法、耻不造惡者，
即願眾生還爾藏隱，守護眼等諸根不令放逸，
如藏護猫不令殺鼠，亦如以衣藏護男女形醜。
十四、以己見無慚不仁者，願他行無緣慈以救物。
十五、自於義食希望得遂願，願他於佛果希望滿遂更無所欲。
十六、以己在間愛味故翻此，願他得無生等禪悅之味。
十七、十八、十九、二十、二十二、二十三並可知。
然諸願他句，初三通因果，後四唯佛果。
入佛者，於大菩提智證究竟，故梵本云遍了佛智。 ^650c4

第九段有十四願：一以水性平等而能潛入故，
願他通達佛智所知之境，謂知過未事，同現在梵本入一切智智。
二以己洗身，願他身光心光、身淨心淨。
三准梵本，初句云殟瑟南，此云凡所受熱。
今云盛暑炎毒者，乃唯互熱時。
下滿句應云離煩惱熱永盡無餘。
四中第三句菩提，第四句涅槃。
五順文，誦及持在心故，願他順佛說得總持。
六七八九十並可知。
十一以己右繞願他所行無逆者，梵云鐸乞尼，此翻為右。
右是順義，故離世間品云：攝右足，不違一切佛所說故。
普曜第二云：菩薩便從兜術降靈趣於右脇，
菩薩所以處於右者，所行無逆故。
十二再三鄭重故願他勤求。
十三十四可知。 ^651b16

第十段有三願，一二可知。
三云周顧十方者，謂願他成一切智，示八相生時周顧十方，
攝我獨尊顯無與等。
上來初通料簡諸願四句，後總科別釋總明。
第二別顯用心行相竟。 ^651b40

第三總結用心能成勝德中二：初結前用心可知，後則獲下彰其勝能。
於中二：初彰感果勝，則前問中一百一十句及答中十句是也。 ^651b48

後一切世間下，彰歎勝。
於中有二：初世間眾不能動，略舉七類；
後及以下，出世眾不能動，略標二類。
言不動者，有其二義：一、正修願時，彼世、出世眾歎成壞而不能。
所以者何？心專注故，不住相故，以心轉事、非事轉心故。
二、此願善根感果決定如不動業，不動果非餘善、不善等諸猛利業能引故。
上來有三：一、總徵成德之用心；二、別顯用心之行相；
三、總結用心之勝能。
總明第二、能成因行竟。
上來有二：一、先標所成果德；後、顯能成因行。
總明、別顯了。上來有二：初、總答；後、別顯。
總明、正答了。上來二：初、難問；後、正答。
總明、文殊答了。上來二：先、智首問；後、文殊答。
總明第四、釋文了。
上來四：一、釋名；二、來意；三、宗趣；四、釋文。
總明、淨行品了。
pin:: 
## 賢首品第十二
賢首品第十二 ^651c4

將釋此品，四門同前。 ^651c30

初釋名者，賢，善也；首，勝也。
謂性善德勝，故曰賢首。
此則賢之首，故有財釋也。
賢首菩薩說此品，故名賢首品。
此則賢首之品，亦依主釋也。 ^651c32

二、來意者，前品明信中願行，今明信中德業，故次來也。 ^651c38

三、宗趣者，以信德用為宗，為後成位為趣。 ^651c42

四、釋文者，夫科此品總為四分：一、經家敘述文殊前說分；
二、我今已為下，文殊勸說分；三、爾時，賢首菩薩下，
依勸演暢分；四、時賢下，顯實證成分。 ^651c44

就初結前已說，謂別品中明由善用心，使六根三業於所行境悉得清淨無濁無亂。
後欲顯下起後宣陳，謂欲令賢首說信滿菩提心功德大用，
故說偈也。 ^651c48

第二勸說分中，一頌分二，謂前半結前品已說所行清淨，
准亦應云說行及德，但偈最略故；後半正勸說前品修行所成勝德之用。 ^652a8

第三依勸演暢中二：初經家述其說人可知，後善哉下正顯偈詞。
於中總即三百五十七頌半曲，科為七分：
一歎廣說略，二菩薩發意下略辨行相，
三信為道元下略示勝能，四若常信奉下所具行位，
五或有剎土下無方大用，六一切如來下喻況玄旨，七第一智慧下校量勸持。 ^652a14

就初分中，四頌分二：初一頌總標德廣難量，於中少說。
初句歎問歎聽，次一句明德廣，次一句少說，
末句喻顯，後三煩別辨難量難說。
於中，初兩頌重顯前德廣，次半頌重顯前小說，後半頌別顯前喻。
就初兩頌中二：初一頌半明所量德廣故，
顯量德難量；後半頌明能量人大故，顯德難量。
就前所量德廣中，初一頌明初心少時少行，
德已難量；後半頌明多時具多行位，比況前少以顯難量。
後舉能量人大中，謂一切凡夫、二乘及諸菩薩，
於此難量不足為廣，一佛、二佛乃至多佛不能稱量，亦或非廣。
今舉十方一切如來共說不盡，此則因當難量之極也。
二、次半頌明說少分中，上句明初發心之廣德，
五句顯彼難量，故說少分。
三、末後半頌明廣前喻況，文顯可知。
問：此中發心與初住及發心品說何別？ ^652a26

答：總是其一，但所望異。
謂此中望前是住終發心，即起信論三種發心中名信成就發心也。
初住發心，即全是此後名為初發心住，亦是約位顯其心故。
發心品說：約心行相寬，廣舉喻況德。
問：十信之初豈無發心耶？ ^652b4

答：雖有發心，非正發也。
所以者何？如輕毛故，仁王經等名信根故。
問：既是初，何德具後一切行位？ ^652b12

答：法性行故。廣如懸談第七門說。
問：據法性相収，卷舒可爾。
約人修行，豈十千劫即得然耶？ ^652b16

答：人無別體，攬法以成。
法既鎔融，故人亦無礙。
十千之與一念，一念之與多劫，於此亦無定限可得。
時無別體，依色心立。
色心既從性而無礙，故念聲亦隨理而融通。
如下善財及兜率天子等，所行所得，並斯人異。 ^652b20

第二略辨行相分中五頌，分二：初半頌總標，餘文別顯。
標中三：一發菩提心，二發心因，三發心緣。
菩提者，佛果大智所證法界也。
發意求者，於彼法界創起必定當得心故。
因緣有多種，或云自性住為因，習所成為緣；
或云二性為因，善友及見聞等種種境界為緣。
今此不爾，如後當知。
若廣顯因緣，如菩提心章。 ^652b30

後別顯者，此中因緣各有多種：初半頌淨信為因，三寶為緣。
次五句四字，大悲、大智共為因緣。
於中悲因、智緣總八法，五反顯，三順釋。
亦可前五智緣，後三悲因。
五謂不求五欲王位，則利自安。
安名稱三，謂滅苦、利樂、嚴土。
嚴土為安生，故悲門攝。
次三字半頌智為因，佛、法、法界為緣。
敬養、持法、求證皆智故。
次一頌信知為因，三寶為緣。
前據唯信，次約唯知，後據信知。
次一頌信為因，佛、法、菩薩行、法界為緣。
上來因緣深重尅實。
因有三種，謂信、悲、智也。
緣有十三，謂三寶、八法、法界、菩薩行。
於中異凡小等，如理應思。 ^652b40

第三略示勝能分中七頌，分三：初兩句總標，
次五頌半別釋，後一頌總結。
初中有兩門四義。
道謂菩薩萬行。元者，首也。
由信為首，萬行隨起。
梵本云布曾凡〔蒲含〕伽摩，此云導首，俗云行顯是也。
功德母長養一切諸善法者，准梵本，母有三義：
一能生，二守護，三長養。
故梵經云：母所生者，守護長養一切功德。
此信於功德為母亦然。 ^652c14

次別釋中有二十一種勝能，謂初半頌有三義。
上句兩義：一能斷疑，二度愛流。
梵本愛字亦是病義，謂喻貪惑智。
下句一義，謂能示涅槃，對二乘涅槃故云無上道，道即果也。
故梵本云憩忙布囉寫，此云安隱城，謂大涅槃城即果也。
從此異已下二十句，每一句為一勝能。
初明信體無偈，今心王淨。
二信於諦寶故，滅慢於眾生及三寶。
三七聖財中信為其首，由信修善生德故後名藏，即十藏中信藏是也。
四修諸正行由信受行。
五由信於施福而能放。
六由信佛法不思議故方能趣入智度，
云佛法大海信為能入，智慧能度故。
七由信知波羅蜜，增長彼所修德。
八萬行成就，由信為根故到佛地。
九於五根中信為其首，解因順習得明利故。
十五力之中信亦為首，餘如根說。
十一、於所對治信妄倒無體，於能治道信與所證體非即離，
如是斷惑、如是證理，此即皆由信為本也。
十二、佛為究竟歸故專向由信。
十三、信唯識理故不著境界由信。
十四、信生死為險難無安隱故離難由信。
十五、信佛十力不受四誑故超天魔路，
於見修道各隨對治故超煩惱魔，於等覺位捨有流善法及變易根故無死蘊，
魔路者是彼行處故。
十六、解脫即是出離涅槃，道是其因，由信生慧，
慧是了由之體，故云示現。
十七、信佛無礙境界之德成金剛種。
十八、由信佛菩提修菩提行，外增上果由內行成，
內行既由信能生長，故依果亦同內行生長。
十九、由信藏喜常能觀察理事理事二無礙相，故得佛智漸漸增益。
二十、有二義：一者、一切諸佛皆由信為根本成佛出現。
二者、由所應機信根熟故佛方出現。 ^652c26

三總結中二：初半頌法說。
謂資粮等五位行中，此信行終即住初心，
資粮位攝，故於行位次第之中，信在最初為後之本，本故勝也。
若無此初，後皆不有，故云最也。
十信已上，於無礙境界信不為難，在具縛地即能信向，故難得也。
後半頌喻況。世間中者，言總意別也。
雖言世間，意在人間摩尼難得，唯輪王現方有此寶，故喻行難得。
准梵本中，此頌更有一句云：如鷄菩梨師子王，亦如摩尼世難得。
釋曰：鷄菩梨者，謂但有師子頂上毛卷如旋華華形者則已難得，
況後是王者倍更希有也。
第四所具行位分中五十頌半分三：初明所具行，
二若為諸佛下明所具位，三菩薩勤修下結歎功德。
初中八頌半分二：先四頌半明德三寶以成諸行，後四頌明依信展轉以成諸行。
前中初二頌信佛故成學戒行。
於中前一通辨學戒能具一切德，後一別顯戒與學處成德各各異。
然學處之名有二種：一通，二別。
通謂戒定慧三俱得攝學，別即唯局持戒方便，
謂先習學解持犯相名為修學，依解起行名為持戒，
故此以地喻學處，以本顯持戒解行同異，猶墨路鑛道爾。
次一頌明信佛故成供養行，次一頌信法故成求法無厭行，
次半頌明信僧故成不退行。
後依信展轉成行中四頌：一成根力堅明行，
二遠惡近善行，三廣大善因行，四勝解依護行。
皆具二種故成八行，可知。 ^653a30

第二明所具位中三十九頌分四：初三頌明十住位，
謂發心是初住名也，對修等是治地修行二住，
生如來家是生貴住，善巧方便是方便具足住，
信樂心淨是正心住，增上是不退住，最勝心是後三住。
准釋可知。二若得增上下二頌半明十行位，
波羅蜜是十行總名，摩訶衍是異二乘行，
則初二行収法供養是順理行，則次二行攝念佛心不動及常見佛准一是定慧行，
則屬後六行位攝。
釋相可知。三若常觀見下三頌明十迴向位，
謂佛體常住及法永不滅是如相及法界無量等，
辨才演法等是救護眾生離眾生相等前五迴向，
慈愍等是等心隨順眾生迴向，堅固大悲是第六隨順堅固善根迴向，
以普悲廣施故也。
四若得堅固下三十頌半明十地位，初半頌是初地，
謂深法是所證真如，愛樂是極喜異名。
二次半頌是離垢地，以離犯戒有為過故。
三次一頌離慢等是三四兩地，以三地中於禪不著故無慢，
又以求法不懈故亦名離慢。
第四地得出世間道品故云無放逸，然不捨攝生故云兼利。
四次一頌明五地位，謂雙觀真俗故雖得出世處生死而無疲厭，
既於真俗互違之境難令能令餘地不過，
故云勇徤無能勝，便釋地名。
又莊嚴論第十三云：菩薩化眾生有二難：
一勤化心無惱，二生不從化心無惱。
此菩薩能退二難，於難得勝，故名也。
五、次二頌明第六地無住悲智現前，謂神通攝物，故知十二緣生眾生行故。
六、次一頌半明第七地，謂初一明有中殊勝行，後半明空中方便智。
准釋，可知。七、若具最勝下，三頌明第八地，
略辨五義：一、道勝，謂無功用道，故云勇猛無上；
二、力勝，謂智力摧魔；三、蘊勝，謂超四魔境。
佛地論第一云：煩惱魔者，一百二十八煩惱并隨煩惱。
蘊魔者，謂五取蘊。
死魔者，謂有流內法諸無常相。
天魔者，謂欲界第六自在天子。
如是四種皆能損害諸善法故，名說為魔。
既超天魔，既不為此四魔所動，故云不退也。
四、行勝，謂得無生忍。
五、因勝，謂此位正當大授記處故。
次以有兩頌明第九地，謂此地菩薩為大法師，
略有四義：一、諸佛加持，名佛現前；二、解了諸佛深密法；
三、為佛憶念，增長慧力；四、以德嚴身，為眾說法。
九、若以佛德下，十九頌明第十地位，分五：初八頌明三業殊勝德。
於中，初三頌明身相殊勝；次二頌半明身業大用；
次一頌半明語業益生；次一頌意業殊勝，謂智導三業故。
二、若以智慧下，四頌明三業廣大，即三輪攝化：
初一頌身業，次一頌語業，次二頌意利，可知。
三、若智煩惱下，二頌明得結法位。
四、若得十地下，三頌明三昧分、文盡分、
受位分，並可知。五、若蒙下，二頌明大用難剛也。 ^653b28

第三結歎其德中，三頌分三：初二頌法說，
次三句喻顯，後一句法合。
初中三：初一頌結前具諸行，次二句出因，後二句結前具諸位。
初具行中，初二句明利他悲願悉已成就，故云無不果。
菩薩行海悲願為首，故偏舉爾。
後二句顯利他成就之行相，謂此菩薩但成就不空三業，
即是度生悲願果遂，故云見身、聞名、聞說法、
供養等，無不獲益。
次二句出因者，釋此菩薩具一切行位所由也。
上句標人，謂具諸行位故名大士等，於此行位相即在等，無礙自在名威神力。
下句釋義，謂彼大士所以具諸行位無礙自在者，
以得法性緣起之智根名法眼照，即理之行位故常也。
無有一行一位不具一切，故全無缺減也。
此兩句准義，令迴文於後。
後二句結前具諸位。
上句標位。十善妙行者，謂舉十地行行位等前諸行之位。
諸道者，謂資粮加行等。
下句難勝，謂此諸位出諸行寶故。
次喻顯中，初句喻大士，次句喻威神，後句喻常全二義。
後一句法合，可知。 ^654a18

第五無方大用分中，二百三頌分十，並顯三昧業用：
一海印三昧門，二嚴淨下華嚴三昧門，
三一微塵下帝網三昧門，四若歎下現供三昧門，
五菩薩位在下現法三昧門，六有妙三昧下攝生三昧門，
七菩薩種種下同世三昧門，八有勝三昧下毛光三昧門，
九有勝三昧能出下主伴三昧門，十有勝三昧名方網下寂用三昧門。
此之十門，初門依體起用，末後明用不異體，中門並顯妙用自在。 ^654b4

初中有六頌，分二：前五正明業用，後一結用所依。
前中，初一頌明現佛說法；二、次一明體用自在。
於中四義：一、無思念分別；二、無動佛功用；
三、一念遍十方；四、方便多門故，攝無量不益，名化群生。
日喻四義，准法應知。
三、次一應現八相，謂前云無量方便者，略示八相也。
四、次一現三乘攝化；五、次一現雜相應機；後一結用歸本。
於中，初二句總結所現，諸類廣多，不可具說；後二句結歸其定。
海印者，從喻名也。
如修羅四兵列在空中，於大海內印現其像。
大集經第十四云：如閻浮提一切眾生身及餘外色，
如是等色海中皆有印像，以是故名大海為印。
菩薩亦爾，得大海印三昧故，分明見一切眾生心行，
於一切法門曾得慧明，是為菩薩得海印三昧見一切眾生心行所趣。
釋曰：彼經但說定中心現，眾生心行宜化不用。
今此略舉十種，謂：一、現佛；二、說法；三、現通；
四、現舍利；五、成小果；六、現多劫；七、眾生形貌；
八、現心樂；九、行業；十、音聲。 ^654b20

第二華嚴三昧中二頌半分二：初二明業用，後半結歸所依。
前中略辨行用有七種：一嚴土行，二供佛行，
三光明行，四度生行，五智慧行，六說法行，七十度行。
後半中上句一切自在者，總結多門所成之行無礙成就。
下句結歸本者，萬行如華以嚴十身，故結行歸之。 ^654c4

第三帝網三昧中四頌分二：初三頌半明定業用，後半頌明定用所因。
前中二：初三句明定心境一多無礙，後兩頌三句明定境一現一切。
前中二：初二句明一即一切，謂以三昧等力入一塵定，即成一切塵定。
後一句明一切即一，謂前一即一切時，
不壞不一，故云亦不增。
後明定境一塵現多剎中二：初明於一塵現多剎，後半頌類通一切塵中現剎。
前中二：初七句法說，後二句喻顯。
前中二：初一句總標現剎，後六句明所現剎差別之狀。
略顯十種五對：一佛有無，二染淨，三大小，
四成壞，五正傍。後喻顯中，緣成似有，實則非有，故如焰也。
諸塵互現，各各一切，復不雜亂，布列成位，
曾無障礙，故如帝網也。
後類通中，如定一塵現剎既爾，餘一切亦爾。
後所因中三：初三昧力者，此得標中。
二解脫力者，謂不思解脫力現此業用，
如下文不思議法品說，於一塵中現三世佛剎等。
三神通力者，謂約通自在，並如下說。 ^654c16

第四、現供三昧中一十八頌，分三：初一頌通標；
次十六頌供一切，標意入別顯；後一頌通結。
初中二：前半頌通定，後半頌明遍供。
一切皆供依，可解。
次別顯者，欲彰定力殊勝，但就一手供一佛，即明爾所多供。
於中，初五明手內出供：前三色，後二聲；後十一頌明手光現供。
後通結中四：一、結略顯廣，上來是略，廣有難思；
二、結廣供，方供一佛；三、供一切佛亦爾；
四、結用所用，可知。 ^654c48

第五、現法三昧中，八頌分四：初一頌總標多門；
二、次五頌別顯多門，略有二十種法門攝化眾生；
三、次一頌顯多所用；四、後一頌結用難測。
第六、攝生三昧者，四攝攝生也。
於中十六頌分二：初一頌總標名用，後十五頌別顯業用。
就別顯中分四：初四頌明布施攝。
於中，初二是令身安樂攝，後二是令悅自心喜攝。
二、次二頌明愛結攝。
大品云：為眾生說六波羅蜜，是愛語攝故。
種種梵音者，謂八種梵音，或六十種，義如別章。
三、次四頌明同事攝。
於中，初二頌正顯得事作親識八法共同；
後二頌明攝義，謂既與有緣故，以出家攝彼，令明解說。
四、次五頌明利行攝。
於中，初一頌總辨，謂十行是佛十度也。
大人法，佛所行。諸佛等，謂菩薩、二乘，或世五通等。
次二頌示過患攝。
於中，前頌顯為長壽眾生煩惱輕而著樂者，
示四相令厭；後頌顯為煩惱重者，現四相令厭。
後二頌示佛功德令樂求。
於中，前頌略舉三攝生，後頌總以三輪通結攝生。 ^655a16

第七得世三昧中十八頌，分二：初一頌總標示，後十七頌別顯大用。
於中分三：初六明身得世間利眾生：一備眾藝，
次一為主為救，次一外器資具，次一亦巧利物，次二得仙苦行。
二、次六頌明身得外道轉彼邪徒：初五別辨，後一總結。
三、後五頌明語業大用。
於中，初一總辨，次三別顯。
於中，初云或邊呪語者，梵本云達邏鼻荼曼達羅鉢底#CB16014;。
言達羅鼻荼者，是南印度中邊國名也，此云銷融。
曼達邏者，呪也。鉢底#CB16014;者，句也。
謂其國人稟性純質，凡所出言皆成神呪。
若隣國侵害不用兵杖，但以言破之彼即喪滅，故曰銷融呪句國也。
或云唯童男童女方得言成呪句，餘不得也。
次頌中云善破於他者，謂以因修比量真能破破彼無因論等。
今信因果非外所動者，謂以真能立立因果，此量不為他動故。
末頌結意，謂一心說法名為三昧，亦是依定起用爾。 ^655a48

第八、毛光三昧中九十頌，分三：初八十一頌顯光業用；
二、如其本行下，七頌釋外疑；三、若有下，一頌明聞光益。
初辨光業中有八十一頌，分二：初八十頌別明一毛光用，後一頌類通一切毛孔光用。
前中二：初七十九頌明四十五門光用，後一頌結略影廣及光所依。
就前四十五門中，一一各有四義：一、標光；
二、名辨光用；三、出光因；四、結光果。
類例相從，科為十三段：一、初一光救度；
二、有一光明現佛、法、僧、行、塔、形像等，有三：
一、光照用；二、三中出因。
並可知。四、濟度光下，二光明救生用。
兩光因中各有二義：一、事法因；二、法因。
可知。五、歡喜光下，二光是愛戀三寶以益生。
初中因內，一、造像令見者喜；二、歎佛令聞者喜。
後光明用中，一、令樂三寶為因，當在佛無#CB01002;忍為果行。
六、福聚光下，四明福智成就：一、施無福；
二、具四無多解智。
說法，正解；喜法，善說法。
義無虧減者，梵本云：種種宣揚法句義。
無#CB01002;慧令照，見理自在，即是無#CB01002;也。
四、得總持，即由於法持者敬護故。
七、能捨光下，七光辨六度。
或光中，用及因各有二義：一、持淨戒；二、發道心。
慧光中二：初、法慧令悟法；二、佛慧令用見佛。
餘可知。八、無畏光下，二光慰眾生用：一怖者施安，二疾者令愈。
九見佛光下，五光顯見佛樂法妙音說法，
聞三學勝法用：一令見佛，西域道俗有親識或餘眾生臨修之者，
即延尊像安置其前，隨取一物或繒或線懸佛手指，
令病者手執一頭，一心專注作隨佛真起，
如起如是為之，豈直利益亡者，亦自當得此見佛光矣。
二令樂正法，三令聞佛音，四施甘露法令捨施逸脩功德，五令聞三學最勝法。
十寶嚴光下，八光辨令得寶藏供佛等用：
一無盡寶藏，二香嚴益物，三寶幢等多種名雜，
四令地平嚴塔等，五興香雲雨香水灑塔等，
六施嚴身具，七施珍饌，八無盡財施三寶及貧乏。
十一眼淨光下，六光顯六根清淨用，各一頌可知。
十二色淨光下，六光辨六塵用。
於法淨光中，初一頌標名及用，後一頌因結成，餘並可知。
上來別明四十五行光用竟。
自下一頌明結略顯廣及光所依，謂前所說廣中少許，
具說則有無量恒沙，其中一一業用各別，並是菩薩一毛孔出。
上來明一毛孔光用訖。
自下一頌類通一切毛光用，謂一毛孔光用既有無量恒沙數等，
餘一切毛孔光用一一皆爾。
上來總明第二光業用竟。 ^655b30

第三、釋外疑者，謂恐外人聞上所說光用中云此光覺悟一切眾生，
而生疑云：此菩薩悲一放光無時處之限，何故現今眾生不得見耶？
為斷此疑，故有斯文。
文中七頌分二：初、總釋，謂初句牒前隨光因得光果。
次二句正釋疑，謂隨彼彼眾生宿緣同行等，
今放光彼，彼如是見。
後一句結放光智在用。
後六頌別顯，於中二頌法說，後四頌喻、況并合。
前中有七種眾生得遇此光：一、發得業；
二、愛彼行；三、隨喜彼，此上二、三或通遙聞，
或令為一；四、見所作；五、自修多種施行；
六、修供佛行；七、迴向大菩提行。
後喻、況并合二：初、二頌明生盲不見日喻，
於中初頌喻顯，後頌法合喻。
後二句釋不見疑，凡夫是未修者。
次二雖修，其道邪劣，謂外道邪信，二乘解劣。
後二頌明香塗寶宮寶乘喻，亦初頌法，
後令配釋，可知。 ^656a10

第四聞光益中有三：一生淨信，二起勝解，三不疑慮。
以此因速成佛果，故云功德幢也。 ^656a36

第九主伴三昧中六頌，分二：初一頌標門顯意，後五明業用。
用中二：初四頌舉一方業用，後一頌類通餘方。
就前一方中，初一頌明主定，次二頌明伴相。
於中一標一釋，後一頌主伴合舉，故以星月為喻也。 ^656a42

第十寂用三昧中三十四頌半，分三：初一頌標名總辨，
次或東方下正顯業用，後是名下一頌總結。 ^656b2

初中，謂於一切方出入交絡，猶如羅網，故名方網也。 ^656b4

二、業用中三十三頌半分六：初、二頌明於十方處交絡入出，
以於器世網得自在故；二、有五頌明於十方佛所入出三昧無礙自在。
於中，前四別辨東西二方，後一總結十方，此辨智正覺世間自在。
然菩薩於三世間自在有二義：一、以自身作三世間；
二、菩薩於三世間處示現自在。
上下文中通有此義，不可局配，隨文當說。
如眼根下，不必唯是眾生世間，亦不唯是菩薩身作毛孔微塵、
毛端顯等入出定也。
今此文中，前二頌明東入西出寂用得時，後二頌明西入東出寂用同。
准義翻前，非直正東入時即西出，正西入時即東出，
亦乃正東入時即東出，西出時即西入，復西入東出亦爾。
何以故？結文云：三昧自在故。
何故三昧得此自在？
從如是因感故。謂觀察理事不即不離，
不即故，理隨事而不壞，事各各差別；不離故，
事隨理而融通，一即一切，一切即一。
是故入出定心雖異，而即一一即異也；
一切世間、一切佛菩薩、一切身雖殊，而即一一即殊也。
後無礙行得無礙果，法爾如是。
准後結頌，十方世界互望同時各具入出，
菩薩一身遍一切佛所，此亦隱顯義也。 ^656b8

三、於眼根等下十二頌，約根境相對以明定用。
一一對中各有八義四對：一、根境無#CB01002;，
謂觀根入定，令從根出，乃從境出故；二、
入出無礙，准前文，正入出此，此時入故；
三、境根無礙，謂於塵入定，令從塵出，乃從根出故；
四、理事無#CB01002;，謂眼是事，
正照境時，體無生，用無起，以性本寂滅，無有能作者故。
問：境豈不然，何故不說？ ^656b44

答：理實亦然，略故不說。
又境從根起，根既如是，塵豈有異？
故不得說。 ^656c8

四、於童子下，有六頌半，明於他身得自在。
此有二義：一、自身相廣化速疾轉變，一一化身相應化，
或以自作他，或以他作自，如下八地中說十身根作等，故此云於彼身入此身出等。
而彼眾生不覺不不知，唯應度者乃得見也。 ^656c10

五、有二頌半明微細自在，謂毛孔約正根體事中極細也，
毛端約虗空界體事極細也，微塵約色體事可見有對中極細也。
此通二義：一、於彼微細境入出一多無礙，
二、身在彼境入出一多無礙。 ^656c20

六、有四頌半，明於金剛地等中周遍入出，謂菩薩以定業用其身普遍。
略顯五位：一、普遍一切十方剎海；二、遍彼剎內地樹等物；
三、遍彼一切塵毛等中；四、頓遍，非前後；
五、圓遍，非分限也。 ^656c28

三總結中一頌二意：一近結，此第十定用無盡；
二通結，前十門定用且是略說，若廣分別，十方佛多劫說亦不盡。
上來第五無方大用竟。 ^656c34

第六、喻況玄旨分，名舉勝顯劣分。
於中七十九頌，分三：初、二頌總標顯意；
二、聲聞心下，別辨；三、彼菩提下，一頌結說顯德。 ^656c42

初中意者，為上來所說自在業用，乃似因圓論二頌，
前頌通舉一切諸難思力，後頌彰喻不全似法。
前中四種：一眾生異業感果互望難思，
謂有於他見小處而見大，他見大處而見小，
時節延促，色淨穢奴醜，聲諠靜麤耎知，
或香臰味甘苦觸澁滑等，皆互不同，乃至一切。
又由業力六趣循環，大身小身長命短命，
乃至一切改易迅速，實難思也。
二龍變化力難思，如下說海龍王不出自宮，
於六欲天等興雲雷電降雨，各各差別等。
三佛自在力難思，如下不思議品等說。
四菩薩神力難思，如下離世間品等說。
然梵經別本中無此菩提力用，而有神定力用。
何故不同者，以禪定即是菩提所入故也。
後頌顯非喻能，喻中以三昧業用從法性所起鎔融因感，
法性既無世間法喻，所感定用當知亦然。
喻既不合似法，聞者仍解所喻，自非智慧聽達，焉能致之？
故斯稱美。 ^656c46

二、別辨中有二十大喻：初有三頌半，明聲聞現通喻，喻菩薩自在益生德。
先舉劣，後顯勝。下並准此。
東方入正定准之。
二、譬如日月下，二頌明日月遊空現影喻，喻菩薩普應群機德。
三、如淨水中下，二頌明水現四兵喻，喻菩薩海印現像德。
四、海中有神下，二頌明善音巧辨喻，喻菩薩辨才陀羅尼稱根令喜德。
五、有一婦人下，二頌明蜜授辨才喻，喻菩薩授法益生德。
六、譬如幻師下，二頌明幻師巧術喻，喻菩薩不思解脫德。
七、天、阿修羅共戰下，二頌明修羅隱顯喻，喻菩薩勝通自在德。
八、釋提桓因下，五頌明象王隨變喻，喻菩薩三三昧自在德。
九、如阿修羅下，二頌明修羅大身喻，喻菩薩現法界身。
其德如上文主伴三昧用中說。
准梵本，晉朝謂為其首，廣大如須彌者，悞。
今課為首，與須彌齊等者，正也。
十、天、阿修羅下，四頌明帝釋降怨喻，喻菩薩降伏魔怨德。
十一、忉利天下，六、頌明天皷說法喻，喻菩薩無思現身說法德。
初頌中第二句，梵本云從天業根而出生。
十二、天、阿修羅共鬪下，三、頌明天皷安慰喻，喻菩薩慈音除惱德。
十三、帝釋並應下，三、頌明天王普應喻，喻菩薩圓身悅眾德。
十四、他化自在下，二、頌明魔王繫縛遇夫喻，喻菩薩十力攝生同行德。
十五、三千世界下，二、頌梵王殊顯喻，喻菩薩解脫自在德。
十六、摩醯首羅下，二、頌明摩醯數滴喻，喻菩薩一念普知眾心德。
十七、眾生業根下，三、頌明風輪持散喻，喻菩薩大願宿成德。
十八、男子下，二、頌明眾聲悅意喻，喻菩薩妙辨悅機德。
十九、海有希奇下，二、頌明大海包含喻，喻菩薩禪慧普修德。
二十、大海龍王下，二十四、頌半明龍王自在喻，喻菩薩普雨法界德。
於中分三：初半總標龍遊自在，次二十二頌別明自在之相，
後二頌舉劣顯勝。
初標，可知。 ^657a28

就別相中分四：初四頌半辨現其色異，
經本云閻浮提中青寶色者，再勘梵本云南閻浮提其如青山色。
次四頌明現電光殊，經本云閻浮提中豪青色者，今勘梵本云天帝釋火焰摩尼色。
釋曰：此是珠名也。
第三頌第二句中云寶藏色，梵本云室利揭波，
此云勝藏，勝藏即是異色寶義，此句應云勝寶色龍宮現。
次三頌半明現雷聲別，後十頌明所雨不同。
初頌第四句云曼陀羅華及澤香者，澤香即是香油也，
故梵本云阿奴里婆，此云塗香，此句中亦云雨鬘，故總應云曼陀及鬘升塗香。
釋多羅名，如下第三十三中音義釋文。
第六頌第二句，有本云一一雨滴如車輪者，
謬也，梵本云裒訖叉，此云車軸也。
此上所現雲電雷雨，於一十五處各各差別，
皆是娑竭羅龍身不移動、心無分別，而能如是種種應現，此喻菩薩以無功用三業隨應而現。 ^657b38

後結說顯德中三頌分二，謂前二頌總結龍現自在，後一頌結喻非喻。
就中前半結非喻，後半結所說略說，其末句梵本云略說彼之自在力。 ^657c20

第七校量勸持分中九頌，分二：初一頌約六慧結前所說。
初第一慧者，慧中之首故；二廣大者，照無礙法界故；
三真實者，無虗妄故；四無邊者，照無限量故；
五勝者，慧中尊故；六殊勝者，尊慧中極。
此亦可配纓絡經六慧，即三賢、十地、等覺、妙覺也。
如是法門今已說者，總結前說故。 ^657c26

後八頌明信受難得中分二：初一總歎法，
前信器少難得可知，後七別顯難信難得。
於中二：初約乘校量，器少故信者難得；
後有以下約事校量，法深故難信。
前中四：一初頌前半正明人天乘器，信此者不可得，故言甚也。
後半釋疑，謂有疑云：我亦信受此法，豈非世四凡夫？
故此釋云：今所信者，以現修淨福及由發曾聞熏力故。
二次一頌明求三乘，從聲聞至大乘展轉漸少。
三次半煩明信一乘，信更微少不可有也。
四後半頌舉劣說勝，謂但信者尚陪難，況有能如法持誦宣說實解修行者耶？
後舉事校量中二：初二頌約身力校量顯法深難信，
後二約福力校量顯法深難信，並易可知。
上來七分不同，明第三大段依勸演暢分了。 ^657c36

第四顯實證成分中三：初明現瑞現實證成，
謂動地故；二魔宮下明利益顯實證成，
謂降魔救苦故；三十方下明佛印許顯實證成，謂十方佛三業印故。
上來四分不同。賢首品竟。
續華嚴略疏刊定記卷第四
 ^658a14
