
other:: 正源略集卷第五
collector:: 維揚嗣祖沙門〔寶輪際源高旻了貞〕輯
editor:: 天台國清　達珍　編
南嶽下三十五世
other:: 
## 五峯學禪師法嗣
五峯學禪師法嗣
other:: 
### 潭州大溈養拙正明禪師
潭州大溈養拙正明禪師 ^29c37

蒲州常氏祿山之仲子也。
自幼慕出世法。二十辭親。
薙髮於普陀。首參金粟。
棒下不能領旨。一日見僧閱萬峯錄。
有一歸何處話。猛力參究。
時五峯學。居金粟西堂寮。
師往請益。峯以竹篦打曰。
眼觀一物即不是。
但見絲毫便是塵。
師當下心境兩忘。
祇有箇事。如擔百觔擔子放不下。
一日入室。粟問。你來作麼。
師曰。挑水。粟曰。水桶在甚麼處。
師擬對。粟劈頭便棒曰。
打破了也。師從此發明心要。
執役六年。有同參欲偕師住靜。
師曰。我有三住靜。
一本分事畢。二有兵戈難行。
三無善知識開堂。
我即住矣。後隨峰住大溈。
師為監院　示眾。
大丈夫休擬議。翻身提起吹毛利。
大鵬展翅絕遮攔。
直透千重萬重去。
師順治己丑春示寂。
塔於本山之前阜。
other:: 
## 漢月藏禪師法嗣
漢月藏禪師法嗣〔十四人〕
other:: 
### 蘇州三峰梵伊致禪師
蘇州三峰梵伊致禪師 ^29c41

海虞陶氏子。幼從寶巖朗公薙度。
參三峰。令看竹篦子話。
一夕聞松聲有省。
峰問。子今在甚麼處行履。
師曰。坐斷石牀鐘夜半。
一聲寒鴈破雲來。
峯頷之。天啟七年。
繼住三峯　上堂。
打破無明窟。何處為家。
踏翻人我山。阿誰是主。
入魔入佛。任運施為。
喚馬喚牛。誰人指擬。
水自流雲無去。水茫茫天無際。
喝一喝曰。那箇是本來常住佛心地。
師寂於崇禎戊辰。
塔造本山。
other:: 
### 杭州兜率一默成禪師
杭州兜率一默成禪師 ^30a24

錢塘黃氏子。年二十三。
投真如寺薙染。入雲棲受息慈戒。
次謁雲門圓具。尋參三峯。
經七年不得契悟。
時同參澹予垣。#CB15081;之曰。
此事。因循多年。若不明白。
如何折合。師直得愧汗浹背。
而不能答。是夕坐至四鼓。
垣舉竹篦話詰之。
師擬對。垣以手驀掩師口。
遂有省。乃曰。我會也。
垣曰。會則且置。祇如生死到來時如何。
師便喝。垣曰。一喝意旨如何。
師曰。截斷老兄舌頭去在。
遂趨方丈呈所得。
峯頷之。一日侍峯。
見僧請益三玄語。
峯以手拈紅紙。翻覆示之。
師忽然會得兩隻水牯牛。
雙角無欄棬之旨。
峯為之助喜。命居第一座。
後出住橫山　僧問。
如何是佛法的灼大意。
師以拄杖拄其口曰。
急急如勅令。僧擬議。
師連打三棒　問。
如何是向上機。師曰。
虎頭生雙角。師寂於崇禎辛巳。
壽六十七。臘四十四。
塔於鄧尉。
other:: 
### 潤州焦山問石乘禪師
潤州焦山問石乘禪師 ^30a40

竟陵熊氏子。參三峯藏。
一日侍立次。有僧問藏。
十方無壁落。四面亦無門時如何。
藏震聲一喝。師從旁有省。
出世海門焦山。次遷九峰　上堂。
蓋天蓋地。通古通今。
太虗不可喻其大。
微塵不可喻其小。
邪魔聞之膽裂。鬼怪觸之魂銷。
且道。是箇甚麼。三頭木馬嘶風去。
獨足泥牛吼月來。
師歷主九峰正覺。
太平興國。潤之金焦兩山。
崇禎丁丑。何相國芝岳。
請主白門天隆。數致書問道。
己卯。楚王請師至武昌。
於洪山小塔寺說法。
晚居神山白雲。為逸老計。
一日示微疾。集眾訣別曰。
汝等當發精進勇猛。
則悟理當機。無礙不破矣。
乃書偈。趺坐而逝。
時順治乙酉八月二十日也。
壽六十一。弟子建塔於白雲寺後山之巔。
諡慧照。
other:: 
### 無錫華藏大樹證禪師
無錫華藏大樹證禪師 ^30b20

本邑朱氏子　上堂。
揮拂子曰。指揮白拂。
摟空五陰魔宮。拈拄杖曰。
拈弄烏籐。打破十方佛國。
竪一手曰。伸手而醉象驚回。
彈指一下曰。鳴指而毒龍屈伏。
此四句中。一句有賓無主。
一句有主無賓。一句賓主全無。
一句賓主全具。汝等有簡點得出也無。
順治三年九月十六日示寂。
壽五十九。塔於三峰。
other:: 
### 蘇州瑞光頂目徹禪師
蘇州瑞光頂目徹禪師 ^30b46

金陵栢氏子。參三峰藏和尚。
因竹椅倒地作聲大悟。
峰即助喜。繼主三峰。
次遷瑞光　上堂。
壁立萬仞處。陷虎機深。
箭鋒相拄時。千鈞弩重。
即今還有成禠瑞光者麼。
一僧纔出。師便打　示眾。
劈面一喝。壁立千仞。
猛撞著打破髑髏。
直使石人。攣拳雙足。
縮向牯牛隊裏。驚起木魚。
翻身#CB01387;跳。
躍入毒龍湫裏。滿天風雨夜來歇。
明月還從海上生。
順治戊子九月八日。
泊然而逝。建塔穹窿拈花寺右。
other:: 
### 杭州顯寧澹予垣禪師
杭州顯寧澹予垣禪師 ^30c12

姑蘊朱氏子。狀貌豐碩。
有玉彌勒之稱。十歲出家於太倉聖像寺。
十九參雲棲。問。如何是佛知見。
棲笑而不答。師疑之。
次見雪浪於西山。
及聽講於巢雨二法師。
自念無得力處。日夕憂惶。
最後參三峰藏和尚。
稍有省悟。未得灑然。
因與靈隱禮。阻雪長安鎮。
屢承#CB15081;勵。
忽得契證。親炙三峰二十年。
深入法奧。乃獲心印　僧問。
三峰室中。嘗論臨濟三玄要。
是否。師曰。三峰無此語。
莫謗三峯好。曰和尚何得諱却。
師曰。不特謗三峯。
又來謗老僧　師住持八載。
說法不容記錄。將示寂。
僧問。和尚尊候如何。
師曰。苦苦。曰善知識。
焉得如此。師曰。未離三界外。
還在五行中。僧無對。
師曰。你道。者兩轉語。
那一轉敵得生死。
僧擬議。師喝出。書偈坐化。
闍維。塔建本山。
other:: 
### 杭州徑山具德禮禪師
杭州徑山具德禮禪師 ^30c28

會稽張氏子。幼躭玄術。
長慕空宗。投普陀薙髮。
旋遊講肆。聞三峰開法安隱。
趨見之。力參本來面目話。
一日窺鏡猛省。峰未之許。
後充圊頭。運糞下山。
因轉肩次。匾擔連#CB15409;。
豁然了徹。機用橫出。
叢林有鐵#CB15081;之稱。
峰舉師為維那。綱紀一眾。
未幾辭去。及聞峰掩關鄧尉。
師亟歸省覲。受最後之囑。
崇禎戊寅。出世雲門光孝寺。
次遷安隱顯寧及靈隱諸處　陞座。
野老門外不留佛祖。
正勅既行。佛祖門外不留野老。
諸侯避道。所以此事在野老。
野老不知。在佛祖。
佛祖不會。會麼。文殊出女子定不得。
德山不會末後句。
驗敵勝於全輸。黃檗耳邊吐舌。
臨濟肋下還拳。捋虎鬚於既敗。
佛日者裏。總不與麼。
動輒馬前相撲。撲倒便休。
還有向馬前相撲者麼。
時有僧出。掀倒禪牀。
師便下座。歸方丈　示眾。
識得自己。用得山河大地萬象森羅。
識得山河大地萬象森羅。
用得自己。且作麼生說箇識得用得底道理　晚參。
山門八字開。日用事成堆。
露柱牙如劒。燈籠眼似眉。
惡發時。狼心虎面。
歡喜時。蜜棗甜梅。
更有石敢當橫行直闖。
惹得鐵獅子暴跳如雷。
且道。為甚麼事。折梅花折梅花　上堂。
禪。葉落山空久寂然。
道。十字街頭閙浩浩。
佛。雕刻精工勝泥塑。
法。看透牛皮無濟拔。
良久云。大眾。禪道佛法。
一時註破了也。汝等諸人。
還在者裏覔甚麼盌。
拈拄杖下座。旋風打散。
歸方丈　師住持十剎。
行化三十年。而於靈隱獨久。
晚居徑山。未幾。揚之天寧再請開法。
師欣然往之。既至。
衲子雲擁。師應機說法。
倍於常時。甫經七日。
命設闔山供。是夕。
劇談過夜半。方寢。
至五鼓。興起易衣。
疾呼侍者。頓足一下曰。
快。隨我上方去。侍僧亟至。
而師已逝矣。時康熙丁未十月十九日也。
壽六十八。臘四十七。
師化後。挺身端坐。
頂門火熱。三日後。
門弟子以陶龕封函。
迎歸靈隱。建塔於慧日軒。
other:: 
### 蘇州鄧尉山剖石璧禪師
蘇州鄧尉山剖石璧禪師 ^31a6

無錫鄭氏子。參三峯。
得印心宗。上堂。有一句子。
如青萍出匣逢物便揮。
有一句子。如白雲歸洞捲無蹤跡。
有一句子。如露地白牛藏頭卷尾。
有一句子。如奔雷掣電暴雨疾風。
顧左右云。會麼。三醉岳陽人不識。
等閒飛過洞庭湖　上堂。
臨時眼目千古絕同。
或縱或奪。有始有終。
電光莫及。石火罔通。
若也擬議。白雲萬里。
遂歸臥室。行數步而逝。
塔建本山華嚴壇後。
other:: 
### 蘇州靈巖繼起儲禪師
蘇州靈巖繼起儲禪師 ^31b20

號退翁　上堂。一向與麼去。
佛眼覰不見。驀地與麼來。
晴空起雲雷。二途俱不涉。
玉女正懷胎。拈拄杖曰。
是男是女。卓一卓曰。
石牛攔古路。一馬生三寅　上堂。
黑月不見星。但依白路行。
忽然踏著水。冷汗徧身淋。
拈起拄杖曰。寶雲若不出隻手。
未免道我暗地欺人　師歷主台州能仁國清。
興化靈石天寧瑞巖。
蘇州靈巖等剎。康熙十一年示寂。
塔于堯封之頂。
other:: 
### 蘇州華嚴于槃鴻禪師
蘇州華嚴于槃鴻禪師 ^31b36

常州蔣氏子　僧問。
如何是大法。師曰。
雙獅同輥繡花毬。
問。如何是向上事。
師曰。猛虎驀頭騎。
other:: 
### 常州祥符慧刃銛禪師
常州祥符慧刃銛禪師 ^31c4

上堂。藤樹交加仔細參。
竝頭拄杖語喃喃。
夜深雙影抱明月。
輥作連環玉一團　示眾。
石女穿梭織錦章。
回文寫出舌蓮香。
遙遙寄向多情者。
花木春深意轉長。
順治己丑七月二十二日示寂。
塔于祥符寺之陽。
other:: 
### 杭州安隱潭吉忍禪師
杭州安隱潭吉忍禪師 ^31c10

示眾。拈拄杖卓一卓云。
千佛頂#CB00576;。
與諸人一擊洞開了也。
有撩起便行的。脚下好與三十拄杖。
崇禎十一年五月十五日示寂。
塔于祥符寺東。
other:: 
### 湖州高峯碩機聖禪師
湖州高峯碩機聖禪師 ^31c20

上堂。拳倒須彌山。
趯翻大海水。帝釋與龍王。
背負日月走。於一毫端。
現寶王剎。坐微塵裏。
轉大法輪。喝一喝云。
被山僧一喝。直得藏身無地。
還有相救者麼。又喝一喝。
下座　上堂。拈拄杖云。
趙州和尚來也。東門西門。
南門北門。土曠人稀。
相逢者少。僧問。如何是和尚為人句。
師曰。阿誰欠少。
other:: 
### 孝廉劉道貞居士
孝廉劉道貞居士 ^31c28

字長倩。號墨仙。蜀之卬州人。
因閱壇經。遂信嚮宗門。
已而疊遭憂患。怖死念切。
發意參叩。以大慧中峯二錄為指南。
恒自鞭逼。每到言語道斷。
心行處滅。眼前如銀山鐵壁。
愈不放捨。如是者十八年。
崇禎辛未。下第南遊。
一日因大樹證公。
自虞山來。往扣之。
忽於言下。心地豁然。
述偈曰。妙喜老人。
無風起浪。咄哉三峯。
添鹽合醬。跳出雲門觸背關。
夜懸明月青天上。
峯命之入室。乃問。
不得有語。不得無語。
士撫掌一下。峯曰。
速道。士大聲曰。黃鶴樓前鸚鵡洲。
峯曰。未在。士以手掣扇於地。
便禮拜而出。厥後。
峯書法語。并拄杖授之。
後歸卬州。當張憲忠陷蜀。
屠戮無遺。羣議自免。
公曰。如何提筆寫得箇降字。
被執席地。罵不絕口。
頃坐而逝。有問道錄續錄。
行世。
other:: 
## 破山明禪師法嗣
破山明禪師法嗣〔十二人〕
other:: 
### 楚南武岡雲山勝力燕居德申禪師
楚南武岡雲山勝力燕居德申禪師 ^31c40

西蜀忠南李氏子　上堂。
捲起簾見天地。鳥語溪聲明歷歷。
將東籬補西壁。今日猶然是昨日。
有時拈起吹毛劒。
萬壑千巖血滴滴。
諸仁者且道。利害在什麼處。
參　太守楊公請上堂。
公問。如何是祖師西來意。
師曰。老僧今日上堂。
公擬議。師便打。乃曰。
識風鼓動#CB15609;峨走。
一根拄杖不離手。
昨日曾打慶陽王。
今朝又打楊太守。
諸上人會也麼。直教赤尾化成龍。
不許金毛變作狗。
卓拄杖。下座。
other:: 
### 成都昭覺丈雪醉禪師
成都昭覺丈雪醉禪師 ^32a20

內江李氏子。襁褓時。
禮古字山清然師為徒。
性冲澹。于世邈然。
因讀法華經。乃至一舉手或復小低頭皆以成佛道。
默計曰。成佛與麼易耶。
遂質本師。師罔措。
圓具後。遍參諸方。
至破山問。僧問雲門。
如何是佛。門云乾屎橛。
意旨如何。山作臥勢云。
老僧不參禪。祇愛伸脚眠。
師疑駭動靜。如一箇有氣死人相似。
一夜。因倒穿了鞵。
脚套不上。擬伸手拔。
忽然有省。參天童。
一日上太白頂拖柴。
因竹簽傷足。血迸污地。
忽聽梆鳴聲震山谷。
忽然大悟。進方丈作禮云。
某甲有些暢快。密作聽勢。
師便打噴嚏。密打云。
那裏失利。來者裏拔本。
師又兩喝。密連打云。
翻不暢快了。師拂袖便出。
復至蜀謁山。山問。
你從南方走一回。
帶得什麼寶物來。
師竪一拳。山曰。別我七八年。
一點氣息也沒有。
師曰。若有氣息。則不歸了。
山肯之。後住成都府雪居禪院　上堂。
白牛山裏上堂。東勝神洲打鼓。
石頭瓦礫揚眉。草木禽魚起舞。
從上先聖頂門。盡是時人窠窟。
若也觸途成滯。問取燈籠露柱　晚參。
山僧一夏已來。妄談般若。
生身墮拔舌犁耕地獄。
正與麼時。阿誰隨侍溪聲。
首座云。自作自受。
師云。我識得你。復云。
既是無人替得。冥應眾緣。
毫髮不爽。因甚三門廚庫。
被蠛蠓蟲吞却。老僧於須臾頃。
遊徧一十八重地獄。
末後為眾兄弟。撥轉今昔關頭去也。
拽杖打散。歸方丈　上堂。
斷谷蘆邊繫艇。氣逼華亭。
奔濤浪裏揚絲。聲驚奯老。
且不犯清波。如何通信。
烏雞半夜#CB03340;珠去。
玄兔天明抱玉回　上堂。
物物有密語。直捷直到底。
七佛祖師來。兩眸擡不起。
林下人十中有九。
覰捕不及。時大憨維那一喝。
師云。好人不肯做。
又去屎裏臥。示眾云。
靜明無隔夜禪與人參。
復拈拂子云。而今有也。
拂一拂云。到與麼也未。
other:: 
### 大竹百城著禪師
大竹百城著禪師 ^32a38

奉節縣沈氏子。出住順慶興國　上堂。
運水搬柴只自知。
神通妙用總由伊。
算來不費些兒力。
何必三三兩兩疑。
僧云。不疑底人來也。
師云。須彌山王。在那一劫中。
與你說破。僧沉吟。
師便打　上堂。劈不成兩。
捏不成團。是箇甚麼。
指足云。一隻草履。
爛却半邊。不得周全　上堂。
秋蟬聒耳。黃葉點牀。
閙中取靜。喪我兒郎。
畢竟如何。鐘樓對石塔。
山門向池塘　師因雪背師兄問。
道得一句。是吾真弟。
師打一掌。背休去。
師云。不可向鬼窟裏作活計。
背呵呵大笑。師云。
也未見得　師入堂。
埜湘驀抱云。正恁麼時如何。
師打一掌。湘沉吟。
師又打一掌。師圍爐。
湘隨至。問云。畢竟如何。
師拈火示之。湘後契悟。
師云。你何不謝我。
湘拈一粒豆。置師碗中。
師云。今日收得一主冷賬。
other:: 
### 寂光豁禪師
寂光豁禪師 ^32b48

果城南充楊氏子。
幼負出塵之志。父母鞿鞚不許。
遂持金剛經為業。
年三十。父母繼逝。
遂投法雨禪師落髮。
南詢至漢上。因兵戈阻隔。
至一菴。見壁間偈云。
求佛在己。須彌在心。
要行三岐路。便問去來人。
疑曰。作麼生是心。
阿那箇是去來人。
致疑不已。偶聞瀑布聲有省。
後于破山老人座下。
了明大事。出世住佛子寺　上堂。
拈拄杖云。心若無事。
萬象俱空。靈機運轉。
森羅齊舞。所以本師和尚云。
把住也真金失色。
放行也瓦礫生輝。
把住放行且置。且道。
作麼生是心。良久云。
還委悉麼。紅菡萏花三四枝。
紫旃檀塔六七級。
卓拄杖下座　上堂云。
金峯#CB05466;屼秀。
疊嶂破雲烟。鷲嶺排空外。
直泉瀉碧淵。觀花開夢眼。
擊竹悟心源。珍重參玄士。
我無道理傳　上堂。
舉拄杖云。識得拄杖子。
却被拄杖子礙。不識拄杖子。
亦被拄杖子礙。識與不識。
都來打壞。是法平等。
如天普蓋。含靈疏親。
頓超三界。
other:: 
### 豐都二仙覺城明柱禪師
豐都二仙覺城明柱禪師 ^32c28

上堂。昨日今朝。元無有定。
劈面拈起。如泡如影。
坐斷淨名佛頭。倒行摩竭正令。
擊拂子曰。野狐窟裏產麒麟。
獼猴各佩軒轅鏡。
other:: 
### 射洪清果不會法禪師
射洪清果不會法禪師 ^33a12

南充楊氏子　上堂。
至玄至要。至難指踪。
石火弗及。電光罔通。
回頭轉腦。喪却家風。
一念知非。耳熱面紅。
是箇甚麼。為萬物宗。
遂舉拄杖曰。天上有星皆拱北。
人間無水不朝東。
other:: 
### 鳳山興隆深省純禪師
鳳山興隆深省純禪師 ^33a18

佛誕上堂。竪拂子曰。
會麼。當日瞿曇降誕。
指天指地。即是者箇消息。
今日諸人還會麼。
擲下云。四十九年說不盡。
兒孫不踏葛藤窠。
other:: 
### 四川寶光笑宗行密禪師
四川寶光笑宗行密禪師 ^33a26

上堂。不離當處。本地風光。
力破重圍。頓超十地。
氣吞佛祖。眼葢乾坤。
縱奪隨宜。卷舒自在。
所謂以大圓覺為我伽藍。
身心安居。平等性智。
正眼看來。何異今日。
以拄杖一卓云。風流不在搽紅粉。
肌骨生成格外奇　上堂。
僧問。混沌未分時如何。
師良久。進云。分後如何。
師便打。進云。分與未分時如何。
師連打。乃云。大方無外。
大圓無內。今古混融。
凡聖同類。瓦礫生光。
須彌粉碎。無量法門。
百千三昧。卓拄杖云。
總在這裏。切忌他覓。
摩訶般若。蘇嚕#CB02739;哩。
other:: 
### 重慶崇因慧覺行衣禪師
重慶崇因慧覺行衣禪師 ^33a32

上堂。路本平夷。行來即險。
眼分明暗。看自成盲。
見不及時。眼毫萬丈。
行不到處。壁立千尋。
脚跟下踏破。地竅天關。
隨處通衢直捷。眼睛底刺瞎。
傍觀正視。管取見諦精明。
到此時節。掀翻漆桶。
直步大方。擺手出長安。
逍遙諸國土。所以道。
不移寸步。遊歷三千。
弗越片時。融通今昔　上堂。
無扊扅門闥。盡力扣難開。
沒關鍵堂奧。放身挨不入。
脚下紅絲未斷。手頭瓦子欠靈。
一向信二疑三。致令進五退七。
是以。只在籬壇外打之遶。
不得穩密處坐一坐。
諸禪德。可中若有箇通方上士。
勇猛丈夫。不顧危亡。
 #CB05270;著性命。
自肯單刀直入。管教坐享成功。
倘或三搭不回。一任東西南北。
何故。十方薄伽梵。
一路涅槃門。把手牽伊行不得。
惟人自肯乃方親。
喝一喝　佛成道上堂。
六年忍餓苦辛勤。
一點明星刺眼睛。
剛道瞿曇成正覺。
依前日午打三更。
other:: 
### 雙桂福國雲橋水禪師
雙桂福國雲橋水禪師 ^33b2

上堂。隴頭梅雪鬬芳開。
密把陽春細剪裁。
寒盡天清星斗現。
無端瞿氏歎奇哉。
other:: 
### 衡州開峯密行寂忍禪師
衡州開峯密行寂忍禪師 ^33b32

上堂。一念未生。全體獨露。
止妄求真。迷封覺路。
青山綠水。顯揚古佛家風。
鵲噪鴉鳴。祖意全彰露布。
明明不覆藏。歷歷無回互。
other:: 
### 重慶華巖聖可玉禪師
重慶華巖聖可玉禪師 ^33b36

上堂。念佛一聲。火急潄口纔起二見。
貶鐵圍山。金屑落眼成翳。
好事不如無。到者裏。
忽有人道。和尚說得盛水不漏。
無一針鋒許縫罅。
即不無。要契他達磨魯祖藥山維摩。
不啻鄭州出曹門。
老僧正要問你。藥山維摩。
置之不論。達磨魯祖。
向你道甚麼。莫向鬼窟中作活計。
other:: 
## 費隱容禪師法嗣
費隱容禪師法嗣〔八人〕
other:: 
### 福州黃檗隱元琦禪師
福州黃檗隱元琦禪師 ^33b42

福清林氏子。甫十歲。
仰觀天星有觸。遂銘志出家。
薙染黃檗。徧歷講肆。
後參徑山容。有省。
一日呈百丈再參公案頌曰。
一聲塗毒聞皆喪。
徧野髑髏沒處藏。
三寸舌伸安國劒。
千秋凜凜白如霜。
容深肯之　上堂。
舉熏風南來話。師曰。
熏風南來。寒毛卓竪。
擬涉思量。無本可據。
順治初年。日本國主。
嚮師道化。遣使三請。
始為日本開宗　佛殿。
巍巍堂堂。坐斷十方。
正當與麼時。好與三十拄杖。
何故。不見道。斫却月中桂。
清光應更多　上堂云。
今朝十月初一。箇箇鼻孔條直。
百千無量法門。卓拄杖云。
總在者裏頓入。會則信手拈來。
填溝塞壑。不會。且搭在九郎田畔。
一任風吹日炙　上堂。
金風體露。萬木凋殘。
行脚高人。急著眼看。
明月灘頭休著脚。
蘆花影裏出頭難。
驀拈拄杖。卓一卓云。
且把一聲歸去笛。
夜深吹過汨羅灣。
下座。
other:: 
### 嘉興金粟百癡元禪師
嘉興金粟百癡元禪師 ^33c8

閩之漳浦蔡氏子。
參費隱於黃檗。便問。
人境雙忘。安身立命在什麼處。
容連棒打出。師從此疑情頓發。
一日入室。容問。動絃別曲。
葉落知秋。汝作麼生會。
師呈坐具。容曰。是甚麼時節。
作此去就。師擬開口。
容便打。師于棒下豁然　佛涅槃日上堂。
生不惜莖眉。死猶露雙足。
一等賣風流。令人常憶著。
休憶著。年年二月十五日。
遍地花開紅閃爍。
下座。
other:: 
### 湖州武康資福靈機觀禪師
湖州武康資福靈機觀禪師 ^33c38

解制陞座。一冬與諸人眉毛廝結。
今日擬欲開交。且道箇甚麼即得。
若道去有鉤鉤汝。
未免按牛頭喫草。
若道住。有錐錐汝。
也是平地起堆。爭如鉤也不施。
錐也不用。一條古路。
八字打開。一任諸人南天台北五臺。
逗到羅紋結角之際。
忽然踏斷石梁橋。
擊碎玻璃盞。寒拾豐干。
非從外見金毛師利。
覿面相逢方知。資福一片婆心。
為汝諸人徹困。下座　封鍋示眾。
山僧今晚封鍋。不為別事。
只為諸兄弟。檐囊挈#CB00647;。
不憚身力。到資福者裏。
箇箇盡為參禪學道。
了脫生死。然既為此大事急切而來。
豈可孤負。故特就此急切處置一問。
只如禪作麼生參。
道作麼生學。生死作麼生了。
若向者裏。著著有出身之路。
答得一語相契。不妨依舊開鍋。
大家同住。若答不得。
便請撿點行囊。各各散去。
資福無閒飯與汝喫。
虗度光陰。打閧過日。
蓋緣邇來祖道衰微。
禪風澹薄。正因衲子把參學禪道。
了脫生死。一段大事因緣。
却成虗設。良可悲哉。
故山僧今晚捋下面皮。
不避嫌謗。逆行此令。
弗圖門庭繁盛。只貴正眼流通。
乃顧左右曰。出來道道看。
一僧曰。文不加點。
師曰。你者一語在禪上著。
道上著。生死上著。
僧云。和尚撿點看。
師曰。情知你未諳落處。
慣弄虗頭。僧無語。
師以拄杖旋風打散。
歸方丈　示眾。驀竪拂子云。
者便是當年鷲嶺拈花微笑一著子。
箇裏見得。瞿曇頭陀。
一肩擔荷。正法眼今古洞然。
涅槃心永劫不磨。
掃却從前露布。那涉迷悟誵譌。
既無迷悟誵譌。汝等眾兄弟。
在者裏覓甚麼盌。
以拄杖旋風打散。
歸方丈。
other:: 
### 杭州慧雲本充盛禪師
杭州慧雲本充盛禪師 ^34a6

泉州吳氏子　上堂。
參禪須是鐵漢。上大人。
著手心頭便判。丘乙己。
直趨無上菩提。佳作仁。
一切是非莫管。可知禮也。
審如是。一切障礙。
即究竟覺。得念失念。
無非解脫。成法破法。
皆名涅槃。智慧愚癡。
通為般若。雖然如是。
更須知有佛祖爪牙。
衲僧巴鼻始得。拈拄杖卓一卓曰。
還知麼。意氣不從天地得。
靈苗豈藉四時催。
other:: 
### 杭州長安覺王千峯立禪師
杭州長安覺王千峯立禪師 ^34b10

開爐上堂。敲冰打凍。
須資手眼玲瓏。琢聖陶賢。
貴在鉗錘緊密。擲明珠於爛草堆邊。
置靈符於死柴頭上。
頑金鈍鐵。一鎚打正。
利劒剛錐。從頭按過。
不用揚塵簸土。更勿帶水拖泥。
照用同時也。燈籠起舞。
露柱伸腰。人境俱奪也。
萬籟吞聲。乾坤失色。
猛烈漢當爐不避。
央庠主鑿壁偷光。
指尖畫出飛禽迹。
未是作家。脚頭踏斷流水聲。
亦非俊傑。縱饒猛虎口中找舌。
驪類頷下奪珠。千尺井底運機籌。
百尺竿頭施伎倆。
猶未堪入覺皇爐鞲在。
卓拄杖下座。
other:: 
### 郢州興陽獨冠敬禪師
郢州興陽獨冠敬禪師 ^34b24

王司李至。上堂。腦後圓光。
萬別千差俱照徹。
驀頭風雨。從教徧界骨毛寒。
拋却家珍。掀翻舊案。
懸巖撒手。自肯承當。
絕後再甦。欺君不得。
拍禪牀曰。隔江招手橫趨去。
爭似今朝見面親　頌高峯枕子話曰。
擕魚沽酒江邊樂。
醉臥蘆花不及歸。
開得眼來天大曉。
一聲欵乃過前溪。
other:: 
### 嘉興金粟石菴行琈禪師
嘉興金粟石菴行琈禪師 ^34b44

崑山楊氏子　解制上堂拈拄杖卓一卓曰。
明明無結。何處有解。
諸人向者裏明得透得。
不起一念心。照察十世古今。
不動一步脚。歷徧百億神洲。
碎須彌為芥子。散空界作微塵。
機不停位。用不停玄。
驅牯牛於欄外。曳占波於西瞿。
直得五湖四海。同歸皇化。
百千日月。不離者裏。
大眾且道。正恁麼時。
解制一句。作麼生道。
春山青。春水碧。芒鞵踏斷萬重山。
觸破指頭心便息。
喝一喝。卓拄杖。下座　問。
如何是諸佛出身處。
師曰。吳王臺畔石嶙峋。
曰學人不會。師曰。
橫看成嶺側成峯。
other:: 
### 福州羅山法海白嵩俊禪師
福州羅山法海白嵩俊禪師 ^34c8

宜興周氏子。上堂。
逆拔拳頭提正令。
三世如來齊乞命。
一張狗口利如刀。
尋常專罵諸方病。
要人火急立地搆。
拔楔抽釘曾不吝。
禿驢若不打殺人。
撞著怨家打殺定。
何故。誣人之罪。以罪加之　僧問。
如何是羅山主中主。
師曰。禿掃#CB00416; #CB03340;金勒馬。
曰如何是賓中賓。
師曰。爛麻繩走簸箕方。
other:: 
## 朝宗忍禪師法嗣
朝宗忍禪師法嗣
other:: 
### 贛州寶華諾諾行導禪師
贛州寶華諾諾行導禪師 ^34c28

金陵劉氏子　上堂。
竪拂曰。大眾會麼。
覿面相呈。不須擬議。
直下承當。了無忌諱。
掉轉鎗旗仔細看。
大機大用似兒戲。
孤兔盡潛蹤龍象皆恐懼。
掀翻彌勒釋迦。說甚德山臨濟。
且道。正當恁麼時。
一句作麼生。放下拂子曰。
子房終不貴封侯。
other:: 
## 石車乘禪師法嗣
石車乘禪師法嗣〔二人〕
other:: 
### 嘉興金粟息乾元禪師
嘉興金粟息乾元禪師 ^34c42

武原俞氏子。從普淨菴受業。
參天童悟。看本來面目話。
偶觸飯器有省　上堂。
玄機獨唱。截斷眾流。
祖印高提。千差頓絕。
突出衲僧巴鼻。闡揚諸佛宗猷。
萬魔窺#CB15111;無門。
十地魂驚膽喪。若也放一線道。
便乃有賓有主。有事有理。
高低普應。左右逢源。
大方獨步。自由自在。
祇如祝聖開堂一句作麼生。
雕弓已挂狼烟息。
萬姓謳歌樂太平。
other:: 
### 吉州龍須資國眉菴秀禪師
吉州龍須資國眉菴秀禪師 ^35a8

號文素。金陵夏氏子　上堂。
威音那畔。擕手同歸。
十字街頭。相逢不識。
十字街頭。擕手同歸。
威音那畔。相逢不識。
若也倜儻分明。一生參學事畢　康熙癸卯。
燈節。有弄獅子到山。
是晚師陞座。問眾曰。
既是假獅子。為什麼亦能跳躍。
若是真獅子。為甚不解齩人。
眾佇思。師曰。老僧收煞去也。
以手左右指曰。真獅子假獅子。
都過兩邊著。祇如哮吼驚羣。
坐斷真假一句。作麼生道。
和聲打觔斗而出。
眾皆罔測。越數日。
忽示微疾。始知別眾語也。
至二十四午刻。沐浴更衣。
泊然而化。世壽六十。
僧臘三十七。全身塔於本山之後。
other:: 
## 萬如微禪師法嗣
萬如微禪師法嗣〔二人〕
other:: 
### 荊谿龍池素巖淵禪師
荊谿龍池素巖淵禪師 ^35a22

頌雲門乾矢橛洞山麻三觔曰。
雲門矢橛洞山麻。
絞索澆蔬用著他。
識得其中奇特處。
長來茄子大如瓜。
other:: 
### 無錫南禪古鏡符禪師
無錫南禪古鏡符禪師 ^35a46

上堂。禪禪。仰之彌高。
鑽之彌堅。達磨不來東土。
二祖不往西天。是處池中有月。
誰家竈裏無煙。雖然如是。
不是一番寒徹骨。
怎得梅花撲鼻香　小參。
若有一法。不成法身。
若無一法。不成法身。
天際日上月下。簷前山高水深。
知有的。十箇手指八箇叉。
不知有的。有飯喫飯。
有茶喫茶。一任行住坐臥。
何妨柳巷花街。若有道伴交肩過。
此事分明說向他。
阿呵呵。會也麼。直饒會得。
也不是我同流。何故。
南禪不肯撒泥砂。
 ^35b4
