佛說却溫黃神呪經
undefined:: 
聞如是：
一時，佛遊王舍城竹林精舍，與四部弟子大眾俱會，為說經法。 ^860c11

爾時，維耶離國屬疫氣猛盛，赫赫猶如熾火，
死亡無數，無所歸趣，無方救療。
於是，阿難長跪合掌白佛言：「彼阿耶離國遭溫氣疫毒，
唯願世尊說諸聖術，却彼毒氣，令得安穩，離眾苦患。」 ^860c13

佛告賢者阿難：「汝當聽受之！
有七鬼神常吐毒氣以害萬姓，若人得毒，
頭痛寒熱，百節欲解，苦痛難言。
人有知其名字者，毒不害人，是故吾今為汝說之。」 ^860c19

阿難言：「願欲聞之。」 ^860c25

佛言：「若四輩弟子，欲稱鬼神名安之時，
當言：『南無佛陀耶，南無達磨耶，南無僧伽耶，
南無十方諸佛，南無諸菩薩摩訶薩，南無諸聖僧，
南無呪師〔某甲〕！今我弟子所說神呪，即從其願。』
如是神名，我今當說沙羅佉。
三說沙羅佉已，便說呪曰：『夢多難鬼，阿佉尼鬼，
尼佉尸鬼，阿佉那鬼，波羅尼鬼，阿毗羅鬼，波提棃鬼。』」 ^860c27

佛言：「是七鬼神呪名字如是，若人熱病時，
當呼七鬼神名字，言：『疾去疾去，莫得久住，
我弟子身，令毒消滅，病速除愈！
我弟子今歸依三寶，燒香禮敬，行是諸佛所說神呪，
若有呪神不隨諸佛教者，頭破作七分，如阿棃樹枝。』
若人得病一日、二日、三日乃至七日，熱病煩悶，
先呪神水以與病者飲之，當三七遍誦此呪經，病毒五溫之病並皆消滅。
若亦立門書，著氣病者，當額書七鬼神名字，
復取五色縷線，各各結其名字，繫著門上，大吉祥也。
若能勤誦此經，專心受持齋戒，不喫熏辛，
誦此七鬼神名字，溫鬼永斷，不過門戶。
自進至患家，鬼見皆走，一身永不染。
天行，若能專心勸人書寫、受持、讀誦此經，消殃却害。
若人不能誦，得竹筒盛，安門戶上，溫鬼不敢過門，
亦得延年養壽，大吉祥也。」 ^861a2

阿難叉手白佛言：「當何名此經，云何奉持？」
佛言：「此經名為《却溫神呪》。」 ^861a28

佛說如是，天龍、鬼神、一切大眾聞呪歡喜，作禮奉行。
却溫神呪經
 ^861a30
