
other:: 毗盧遮那成佛神變加持經義釋卷第五
author:: 沙門　一行　述記
入漫荼羅具緣真言品第二之三。 ^339a45

經云：爾時執金剛祕密主於一切眾會中諦觀大日如來，
目不蹔瞬者，時佛如所示現普門漫荼羅演說諸尊圖位竟，
祕密主以普眼觀此一一諸尊，皆不見根本，
亦無住處，悉是蓮華臺藏實相之身出生，種種方便不可窮盡。
爾時深自慶幸，發希有心，倍於此法生難遭想。
將欲更問深義，故先說偈也。
初偈意言一切智者出興世間，如彼靈瑞華，時時乃一現耳。
佛優曇華雖則難遇，然此真言法要倍復過之。
何以故？此是如來祕密藏，長夜守護，不妄授人。
苟無頓悟之機，則不入其手也。
世尊在世，猶多怨嫉，況末代乎？ ^339b2

復次，經自釋難現因緣。
若眾生一見此漫荼羅者，無始以來惡業重障摧滅無餘，
必定得於大菩提記，故非鈍根薄福之人所能遭遇也。
一見尚難，何況次第修行？
當知是人轉復希有，常為普門海會之所稱歎，名聞十方。
又同大日如來有種種名號，故曰無量稱也。 ^339b20

經云行此無上句者，即是修行無上菩提句。
此阿字門為一切真言之王，猶如世尊為諸法之王，故曰真言。
救世者，次二句明救世之業所為，能令行人成金剛性，
止斷諸惡趣，一切苦不生也。
經云若修如是行，妙慧深不動者，若具存真本，應言慧極深不動。
如大海之心，以極深廣故，又極遠離二邊故，乃至大風起時不能搖動。
若行者入此真言大海心時亦復如是，
以妙慧甚深無量，又極遠離二邊故，一切諸法不能動搖。
如娑竭羅龍王降雨六天時，於自宮中三業都無動作。
若解如是義者，則知漫荼羅種種方便皆悉住於實際也。 ^339b32

經云：時普集會一切大眾及諸持金剛者，
以一音聲讚歎金剛手言者，彼諸大眾聞佛廣演漫荼羅圖位竟，
欲問此中法界幖幟及金剛事業，敬重世尊故未敢發言。
以金剛手能觀察眾心乘機說偈，必知欲決疑網普利無量眾生，
是故稱讚證明勸令發問。
又十佛剎微塵眾等，以一心一味令一人讚誦此法音，非謂人人俱時別說也。 ^339c6

偈云：善哉善哉大勤勇，汝已修行真言行，
能問一切真言義，我等咸有意思惟者。
真言行即是三平等法門，汝於持三密人中最為上首，故能問世尊普門深義。
如仁者所欲問佛，我等亦皆有是思惟，
今悉同心思欲，當速陳說也。 ^339c18

次云一切現為汝證驗，依住真言之行力者，
亦言我等初發心時，由住此無上句故，
乃至能於金剛慧海甚深不動，是故必定師子吼於汝前所說偈，
現作證明。我等諸有所作，皆由住真言行，依真言勢力而得成就。
若汝諮問如來祕密方便者，諸有求大乘人，當於真言行法皆得通達。
以通達故，不久勤修，亦與我等無異。
以見如是利義故，以一音聲同心勸助也。 ^339c26

爾時祕密主蒙大眾勸發已，即說伽他廣問：
世尊初一偈問彩色義有四句：第一句問云何是彩色義？
第二句問當以何色？
第三句問云何安置此色先於何處內耶外耶？
第四句問布色時以何色為先？
此是造漫荼羅時一種支分也。 ^340a6

次偈問諸門標相，有三句：第一句問門旗形量，
第二句問門廂形量，第三句問建立諸門法度形量。
如是種種祕密幖幟，阿闍棃皆應善通達之，又是一種支分也。 ^340a14

次有二偈，大約凡八問。
第一句問云何奉食及華香等。
第二句問寶缾法，則當知一切諸供養具皆在其中，
阿闍棃當隨事相應辨其性類，又是一種支分也。
第三句問云何引召弟子入漫荼羅。
第四句問云何作灌頂法。
第五句問云何儭奉所尊。
然此中復有二種，若初心行人依世諦漫荼羅，云何召入灌頂奉獻阿闍棃？
若已修習瑜伽作祕密灌頂，云何召入灌頂奉獻阿闍棃？
正作法時，所有加持教授方便皆此中攝，又是一種支分也。
第六句問護摩處所，亦有淺密二釋，及息災增益降伏等諸異方便。
第七句問真言部類字義句義等。
第八句問三昧門淺深差別之相。
凡阿闍棃未善通達如是法者，不應建立漫荼羅，又成三種支分也。
如是問竟，大寂法王告執金剛言：汝當一心諦聽。 ^340a20

次說偈言最勝真言道出生大乘果者，
大乘果即是佛無上慧，要由如是方便然後得生。
由汝善言能請問我，故今普為諸摩訶薩開示演說也。
初一偈答色義云染彼眾生界以法界之味古佛所宣說是名為色義者，
猶如世間染色，能染淨疊使同一味，故以味解色。
如云袈裟味者，即是染作袈裟色也。
今此漫荼羅色義亦然，以法界不思議色染眾生心，同一淨菩提味。
復次如世間染色衣，先以#CB01926;水淨洗則易受染色，
今以囉字門焚燒弟子心垢使成#CB01926;燼，
然後以^mc-A656嚩字門大慈大悲水洗淨之，
使純一清白離諸戲論，然後染作法界漫荼羅，令種種普門身皆同實相色也。 ^340a48

次有兩偈，通答三問。
問中云當以何色，今此答中具用青、黃、
赤、白、黑五色也。偈云先安布內色，非安布外色者，
是答云何布色，何處先起，何處後起也。
潔白以為初，赤色為第二，如是黃及青，
漸次而彰著，一切內深玄，是謂色先後者，是答是色誰為最初也。
白是毗盧遮那淨法界色，則一切眾生本源，故最為初。
赤是寶幢如來色，既發菩提心，於心明道中降伏魔怨，滅除葢障故。
第二黃是娑羅樹王色，以成正覺時萬德開敷，皆到金剛實際故。
第三青是無量壽色，既到金剛實際故，
即以加持方便，普現大悲漫荼羅，如淨虗空中具含萬像故。
第四黑是鼓音如來色，所以垂普門之迹，皆為顯本。
本者，即如來自證之地，住大涅槃。
若捨加持神力，則一切心量眾生非其境界，是故其色幽玄而最居後也。 ^340b22

復次如世間淨帛先受染色，故最初。
黑是染色之極，以最深故不可復加，是以居後。
漫荼羅色義亦然。
白是越百六十心垢義，此名信色，故最初。
赤者大勤勇義，是精進色，故第二。
黃謂一念相應時定慧均等七覺開敷，
是名念色，故第三。
青者大空三昧義，是名定色，故第四。
黑者謂大涅槃義，即是如來究竟之慧，
是名慧色，故第五。
或有說言白色最初、黃為第二、赤為第三、
青為第四、黑為第五者，此約受染淺深有容有上之義。
又白是信義，最初。
黃者猶如金剛不可爼壞，即是進義，故第二。
赤謂心障淨除光明顯照，即是念義，故第三。
餘如上釋，法門所表各殊也。 ^340b48

復次，白是寂災色，如來部義，故最初；黃是增益色，
蓮華部義，故第二；赤是降伏色，金剛部義，
故第三；青是成辦諸事，亦出生隨類之形，
故第四；黑是攝召義，即諸奉教忿怒等所為眾務，故第五也。
復次，如世間彩畫，不過五色，然更相涉入，
有種種淺深不同，巧慧者善分布之，出生萬像，無有窮盡。
法界不思議色，亦復如是，統而言之，不過五字門，
然亦更相發揮，成種種差別智印耶。
如來以普門善巧，圖作悲生漫荼羅，乃至出生世界微塵數隨類之形，
猶不窮盡。若瑜伽行人，善得此中意者，
當觸類而長，自在施為。
寂滅真如中，當在何次？
如偈中所說，且舉一途法門，提其綱領耳。 ^340c22

經云：先安布內色非安布外色者，凡圖畫法當先建立內心祕密蓮華藏竟，
次造第一重伊字三點諸內眷屬，次造第二重四菩薩等諸大眷屬，
及以第三重一切世天眷屬。
又諸界道中央及第一重當具五色，先以白色為周界竟，
次於其外布赤色界，次外又布黃色，次外又布青色，最外布黑色。
其第二重亦依如上次第布白赤黃三色，
第三重周界但布純白一色，皆極令均調正直，漸次右旋布之。
其行道及供養處外緣等，隨作一純色界。
瞿醯云：但用白色也。
所以先自白色從中向外者，明此菩提心五種根力漸次增廣，
乃至住於大般涅槃，則遍一切處無所不在，故黑色最居外也。
若從淺至深自迹歸本，則世尊俯同六趣為初門眷屬，開發淨菩提心。
若眾生入此明門超百六十心時，則已出過世間上菩薩位，
故第三漫荼羅唯以白色為界也。
第二漫荼羅於白心之上更加赤色黃色者，
赤是勤勇菩提心中進修萬行，黃是如來念處萬德開敷，
爾時即入重玄門居寂光土，乃至迹居補處猶固不識一人，
故第二重但以三色為界也。
第一重漫荼羅於三色之上更加青色黑色者，
青是大空三昧，所謂如來身口意密無盡加持，
故作大虗空色；黑謂如來壽量常住之身，
如是妙身畢竟無像，故作深玄色。
此二句是如來祕密藏，非普為一切眾生，故名內眷屬也。
又入此深玄色時，即是如來自證中胎華藏，
爾時見五智色皆同一法界色，何有淺深之殊？
而諸眾生有漸入者、有超昇者、有頓入者，
然其所趣畢竟同歸，故云一切內深玄也。 ^341a10

經云：建立門幖幟，量同中胎藏，廂衛亦如是。
華臺十六節者，漫荼羅夾門皆竪幢旗，
以為標誌，謂之門標。
二標相距尺量，令與中胎正等，上置橫棔，其廣亦然。
幢竿上皆置偃月，月下置旗幟，像取繒帛，
裁令正方，可隅角破之，以為兩幟，各附幢竿之外，上銳下垂也。
四維際亦置幢竿偃月，其幖幟兩向置之，
於大勤勇門偃月上各置如意寶，金剛手門偃月上各置拔折羅，
蓮華手門偃月上各置商佉，其四維上亦皆置寶也。
夾門廂衛處如亞字形，而於中間通道，
每於曲際皆置金剛橛，橛首如一股拔折羅形，
其下銛銳，一廂六橛，兩邊總十二橛，四門并四角總五十八枚，
三重例爾，并備五色線，皆以不動真言，
或降三世真言，加持一百八遍，或一千八十遍。
阿闍棃正作法夜，既畵漫荼羅竟，先觀中胎及第一院，
知無闕少，即下金剛橛。
金剛橛以金剛線周帀圍之，至通門處則止，不須橫斷。
三重皆如是置之。
若不能爾者，其第三院必應具依此法，勿得闕少。
至通門處，當舉線隨門標屈曲而上，使不閡頭。
既結界竟，當依門出入，不得輙越餘處。
每出入時，仍須誦不動真言。
若是瑜伽阿闍棃，亦可周帀以線圍斷。
若須出入時，想舉此線而於下過，過已則還如故。
或去門遠，急須出入者，當觀自身作毗盧遮那，
以無罣礙身，勿生越線之想，隨意出入，無咎也。
六橛間迴屈處，皆令尺量均停，仍須通行道往來。
界院最外門，廂衛兩邊，亦與中胎正等，故云廂衛亦如是也。
華臺是灌頂處。蓮華壇規製大同中胎，
八葉之藏，極小者劑十六指，餘義下當更說之。
但開一門，其門令向大壇也。 ^341b14

偈云：應知彼初門，與內壇齊等。
謂第一重門相當，準約九分令廣狹正齊，
使門之中道正當華藏之心，所餘第二第三門亦以此為率分之，
自然漸次增廣各得其所。
於第二重門廂曲中置二龍王兄弟，難陀在南，
拔難陀在北，其餘眾寶莊嚴大同。
入祕密漫荼羅位品。
阿闍棃言：若作深密釋者，四面方相正直均等是四念處義，
四門是四靜慮，亦是四攝法門，標是四梵住，
廂曲是四正勤，四維是四真諦，金剛線即是修多羅，以此連持三十七品作法門分齊也。
所以外門標相長短廣狹之量皆與中胎正等者，
明如來一一法門皆與法界相稱，乃至無有毫氂增減，
又令所行中道正當蓮華臺實相之心，
其普門之迹遠而逾廣，故云智者於外院漸次而增加也。 ^341c18

偈云：略說三摩地，一心住於緣。
從此以下答漫荼羅中三昧支分，若未修瑜伽者不得作阿闍棃，
以闕支分故法事不成也。
經中初略釋三昧名義，次深廣說之。
初略釋者，謂心係緣一境而不馳散，是等持義，
故偈云略說三摩地，一心住於緣也。
且就有相瑜伽，自有上中下三種，上謂觀毗盧遮那等諸如來身，
中謂觀文殊師利等諸菩薩身，下謂觀因陀羅等隨類之身，
一一如漫荼羅所示色像威儀祕密幖幟或印或字，
但一心住緣不復馳散，即是彼尊三昧門。
以要言之，如漫荼羅海會佛剎微塵數一一善知識，皆是一種入法界三昧門。
若總觀如是普門大眾，一心住緣而不馳散，
即是普眼三昧門，亦名普門世界三昧門。
如一門及一切門者，或但入正遍知部三昧門，
或但入蓮華部三昧門，或但入金剛部三昧門，
或以文殊眷屬普皆集會為一三昧門，
餘三菩薩亦爾，隨行人心量大小種種不同也。
行者修習瑜伽，或觀本尊，或觀祕密印，
或觀真言時，有種種境界現前，不與本觀相同，皆是邪觀也。
如於定中，或見日月眾星光明粲麗，或見大蓮華王遍滿空中，
或見寶樹樓閣殊勝莊嚴，猶如天宮及諸淨剎，
或復豁然不復有身心相，或見諸佛菩薩無量大眾，
或聞種種異聲，或見懸崖巉絕至無間獄，
以不依本所緣故，皆不應取。
但如常一心作意，雖得與定境相應，應須深修觀察十緣生句，
不應味著也。若見異境以為殊妙而取著之，
名為我慢定，亦名慳執定。
但與正觀相應時，自然得見俱胝佛剎，
此中佛謂百千，眾剎謂淨處也。
如是相應時，即知承前以來種種事相，
非無因緣，以如是如是因緣故，有如是如是事相，不由他悟而無所罣礙也。 ^342a10

復次深祕釋者，謂於一一善知識法門身真實相中，
心住於緣不生妄想戲論，是等持義。
如入阿字門一念法界，是毗盧遮那三昧。
於法蓮華印一心不亂，是觀自在三昧。
於金剛慧印一心不亂，是祕密主三昧。
乃至梵釋諸尊各於一法界門而得自在。
若於彼解脫身一緣不亂，名彼淨天眼三昧。
若於大悲藏雲海中一心不亂，名普眼三昧，亦名普現色身三昧。
若使如來於無量阿僧祇劫演說，是中廣義猶不窮盡。
今欲以兩偈攝之使究盡無餘，故云廣義復殊異，大眾生諦聽也。
此中復有二：初明如來三昧印，次明三昧道中差別印。 ^342b16

偈云佛說一切空者，即是入阿字門，乃至無有少法而可得者，
亦無定相可名三昧，住如是一心法界，名為正覺之等持也。
所以然者，若出此心性外，有境界可緣，
即非常住之境，境為四相所遷時，住緣之心亦復隨境界流，
云何名為定耶？是故正覺三昧，覺諸法本不生故，
唯是心自證心，心自知心，從久遠已來，
常如實際，無有變易，即以如是心，自住如是緣，故得名為等持也。
此正是毗盧遮那本尊所現無盡莊嚴藏，
亦不離如是本尊，若他觀者，皆名邪觀，
故次說必定，印言三昧唯證心，非從異緣得。
若據梵本質言之，當言彼更無異得，意言更不從餘處得之也。
次云彼如是境界，一切如來定者，如大般涅槃經明，
一切有心者，悉有佛性，此佛性即名首楞嚴定，
亦名金剛三昧，亦名般若波羅蜜，佛佛道同，更無異路。
若行人初發心時，能如是正觀心性者，亦即名為入如來定。
豈煩漸超四處，方至究竟乎？
復次，瑜伽行人，若蒙諸佛威神加被故，
乃至於三昧中，具見十佛剎土微塵眾等無量聖尊，
三種密印，互不相雜。
或復一心不亂，轉成自身。
雖則奇特難思，尚以有相有緣，故名為世間三昧。
若此三昧現前時，行者觀察十緣生句，
淨除一切妄想戲論，與空寂相應。
即悟如是漫荼羅海會，皆悉從眾緣生。
如鏡像、水月、乾闥婆城等，都無性相，是名出世間三昧。
然尚以空病未空，故未得名為大空。
及坐道場，自證心性時，即知如是等加持境界，皆是心之實際。
爾時心不住相，亦不依空，而照見空與不空，
畢竟無相，而具一切相，故名大空三昧。
住此三昧者，即是住於佛無礙慧。
佛說是人，一切智智，究竟圓滿。
所以經云：故說為大空，圓滿薩婆若也。 ^342b40

經第二卷初云：爾時毗盧遮那世尊與一切諸佛同共集會，
各各宣說一切聲聞、緣覺、菩薩三昧道者，
如來已說究竟三空三昧印，為令普門進趣者無留難故，復說三昧道中差別印。
三重漫荼羅所示種種類形，皆是如來一種法門身，是故悉名為佛。
此等一切諸佛，各於本所流通法門，自說彼三昧道。
若現世天身者，則說彼天三昧道；若現聲聞身者，
則說聲聞三昧道；若現辟支佛身者，則說辟支佛三昧道；
若現菩薩身者，則說菩薩三昧道；若現持金剛身者，則說金剛三昧道。
當知此中偈頌，如是無量剎塵，非世間結集經卷所能具載。
然諸行人若深入瑜伽境界時，自當了了聽聞，
如正說時無異，以此故名為佛加持日也。 ^342c48

經云時佛入於一切如來一體速疾力三昧者，
謂入此三昧時，則證知一切如來皆同一法界智體，
於一念中能次第觀察無量世界海微塵數等諸三昧門，
知如是如是若干眾生於彼彼三昧門中應得入道，
知彼善知識已為若干眾生作種種因緣，
未為若干眾生作種子因緣，或有眾生入如是法門可得超昇成佛，
入餘法門久遠稽留不得成佛，如是等種種根性不同，
進趣方便皆亦隨異，乃至遊戲其中，次第修習出入超世間，
於一一門各得能成就無量眾生，故名一體速疾力三昧也。
爾時世尊遍觀察已，了知種種三昧道同歸一體皆是佛乘，
復為執金剛說一切三昧道中成菩提印。
初有二偈明成佛之外迹，謂我初坐道場，
以此一體速疾力三昧降伏天魔軍眾，
然是中更有難降伏處，所謂煩惱等魔無有形相方所，
亦無足迹難可覺知，於一念中亦皆殄滅，故云降伏於四魔也。
以大勤勇聲者，謂佛以誠實言告彼魔波旬：
我於無量無數劫為調伏眾生故，棄捨身命不可稱數，
而今悉已成就有入道之機，故我將證菩提，
為彼等眾生開發淨眼，汝之勢力何能留礙耶？
適發此聲時，一切眾生怖畏悉除，天魔迷悶躃地尋皆退散。
若有眾生受持如是三角印者，乃至能除無間獄中無量怖畏，
何況天魔鬼神等怖耶？
故云：以大勤勇聲，除眾生怖畏。
爾時地神歡喜，展轉稱說，乃至聲及淨居。
爾時大梵天王等八部眾生，徒見此伏魔之外迹，
是故有名稱生，號為大勤勇者。
然我實成佛處，則非彼等所能測量也。
故次有二偈，明菩提實義。
我覺本不生者，謂覺了自心從本以來本不生，
即是成佛，而實無覺無成也。
一切眾生不解如是常寂滅相，憶想分別，
妄念有生死，輪迴六趣，不能自出。
今雖聞正法音，還於種種有為事迹中，
推求挍計，冀望成佛，何有得理耶？
出過語言道者，從此以下，皆是轉釋^mc-CFC5阿字門。
覺本不生，即是佛佛自證之法，非思量分別之所能及，
亦不可傳授與人智度，謂之言語盡竟不行處也。
諸過得解脫者，一切妄想分別，名之為過，
即是生滅、斷常、去來、一異等種種戲論。
以不知諸法實相故，悉皆可破可轉。
若了諸法本無生際，即於如是一切過失，皆得解脫。
是故金剛之身，遠離百非也。
遠離於因緣者，若法界體有生滅之相，
則有因有緣，可得宣說。
而今法從緣生，則無自性。
若無自性，則是本來不生。
因緣和合時，亦無所起。
因緣離散時，亦無有盡。
是故如淨虗空，常不變易。
大經亦云：唯有如來，離諸因緣也。
知空等虗空者，本來不生，即是畢竟空義。
以自性淨，無際無分別故，同於大虗。
是故以世間易解空，譬不思議空也。
如實相智生者，心之實相，即是毗盧遮那，遍一切處。
佛坐道場，如法相解時，種種不如實見，悉滅無餘。
是故薩婆若慧，與虗空等也。
已離一切闇者，於一切法相，不如實知，即是無明。
是故覺本不生時，即生遍法界明。
以一切種，觀一切法，無不見聞觸知也。
第一實無垢者，此最實事，更無過上，名為第一實際。
所謂自性清淨心，以離一切暗故，佛之知見，無復垢汙。
皆轉釋本不生義也。
次有二句結云：諸趣唯想名，佛相亦復然者，
言六趣眾生，與毗盧遮那，本無二體。
但隨眾生種種妄想，立種種名耳。
佛亦如是，一切世間，徒見我降魔成道，
方便度人之迹，隨彼心相，而稱說之。
或云大沙門，或云大勤勇。
乃至華嚴所說，於一切世界中，有無量異名。
非謂自證法中，如其所說，而可表示也。
次一偈，復釋通世諦，明起教所由。
故云：此第一實際，以加持力故，為度諸世間，而以文字說。
謂以佛眼觀之，如是種種名言，亦復不出第一實際。
而諸眾生，入道因緣，種種不同。
若應以文字語言得度者，則如來不動實際，
以自在神力，加持彼彼聲字，而演說之。
若眾生如法修行者，得與三密相應時，
則知世諦，不異第一義諦也。 ^343a26

經云：爾時執金剛具德者，得未曾有開敷眼，
頂禮一切智而說偈言者，具德謂具足一切如來祕密莊嚴之德，
如蓮華增長具足時，蒙日光所照，自然開敷，端嚴可愛。
執金剛亦爾，心蓮華眼遇菩提印光，朗然開敷，
萬德皆備，美暢於內，彰於外容，亦有青蓮目開敷之相。
而說伽陀，領解前旨也。
初云諸佛甚希有，權智不思議者，具存梵本，
應云一切諸佛希有智，方便不思議。
智謂領解前偈中覺本不生，方便謂領解前偈中加持神力。
復次智謂心蓮華臺具足，方便謂葉蕊開敷，
二種具不可思議，故云希有也。
次云離一切戲論，法佛自然智，是廣歎不思議智。
而為世間說，滿足眾希願，是廣歎不思議方便。
若法依師而得，從於眾因緣生，即是戲論生滅相，非法性佛自然之慧。
若是自然之慧，則非修學可階，亦不可授人。
如內證天甘露味，假令種種方便為未甞者說之，終不能解。
然佛大方便力，以無相法身作種種名相加持，
令諸眾生以因果法證得非因非果法，是故權實二慧俱不可思議也。
次云真言相如是，常依於二諦者，是結成不思議二智，領解上文施設二諦之意。
以知名相即實際，故能以實際加持而作名相。
以知淺略即是深祕，故能以深祕為淺略。
隨眾生所成義利，皆實不虗。
若能解此世諦時，自當通達第一義諦。
故云諸佛說法常依二諦也。
次有一偈，明信解佛菩提印，得無量福聚。
故云若有諸眾生，知此法教者，世人應供養，猶如敬制底。
制底是生身舍利所依，是故諸天世人祈福祐者，皆悉供養。
若行人信受如是義者，即法身舍利所依，堪受一切世間供養恭敬也。 ^344a20

復次梵音制底與質多體同，此中祕密謂心為佛塔也。
如第三漫荼羅，以自心為基次第增加，
乃至中胎涅槃色最居其上，故此制底甚高也。
又從中胎八葉次第增加，乃至第三隨類普門身無處不遍，
故此制底極廣。蓮華臺達磨駄都，所謂法身舍利也。
若眾生解此心菩提印者，即同毗盧遮那，
故云世間應供養，猶如敬制底也。 ^344b24

經云時執金剛說此偈已，諦觀毗盧遮那，
目不暫瞬，默然而住者，時執金剛已聞畢竟三昧印，欲問三昧道中差別印。
若以語言白佛，恐乖至理，是以默然。
觀佛一心而住，即是甚深發問也。 ^344b38

復次，執金剛默然而住者，欲表如來照機義故。
如常教所傳云：佛於晝夜三時，觀可化眾生而度脫之。
此隨聲聞心量，自作如是說耳。
若佛眼觀而後見，不觀則無所見；觀時則智慧生，不觀則智慧不生。
是則生滅明暗之境，不得名為平等大慧也。
以如來無相無分別慧，法爾無礙，常照法界根緣，
如大海潮，終不過限。
是故，金剛手！適有可傳之機，如來即為演說，不待問而後答也。 ^344b44

復次，金剛手！了知世諦即是第一義諦，
所行處不異畢竟處也，是故默然無言。
如來了知第一義即是世諦，畢竟處不異所行處，是故廣分別說。
為令眾生通達二諦相故，更相發明，而實同歸一致也。 ^344c10

就如來答中略有四句，第一句云：復次祕密主！
一生補處菩薩住佛地三昧道，離於造作知世間相，
住於業地堅住佛地者，此是最上灌頂位，故先明之。
如餘經所明，此是一生所繫，菩薩從此上生兜率天宮，
次紹佛位，故名一生補處也。
今此經宗言一生者，謂從一而生也。
初得淨菩提心時，從一實之地發生無量無邊三昧總持門，
如是一一地中次第增長當知亦爾，迄至第十地滿足，
未至第十一地，爾時從一實境界具足發生一切莊嚴，
唯少如來一位未得證智，更有一轉法性生即補佛處，故名一生補處。
此是究竟發菩提心，於一切三昧道中最為牢強，
精進進入佛道，故云住佛地三昧道也。
離諸造作者，作謂修治地業，乃至莊嚴佛土成就眾生，
以有智分別心猶是世間之相，今此菩薩正行大空三昧，
遠離從緣生法微細戲論，故云離作也。
知世間相，謂如實知世間實際畢竟不異，
涅槃際而能不動，實際悉見世間本起因緣，
是故住此三昧道中，念念進趣如來地。
住於業地，梵音質言之當云作地，即是學如來金剛事業皆得善巧，
瓔珞亦云入重玄門學佛威儀也。
堅住佛地，即是於如來地堅固不動名之為住，
與前住字義殊，如人渴乏求水已經歷多時，
忽得覩見清涼池中門更無障礙，但一心進趣無復異緣，
是名補處三昧道，已到清涼池希願盡息亦為佛地，
故雖同名大空定，而義有差別也。 ^344c18

經云：祕密主！八地自在菩薩三昧道，不得一切諸法離於有生，
知一切如幻，是故世稱觀自在者。
如上已說十地道，若次第而進當說佛地，若漸下者當說第九地。
何故說第八地耶？
以一切菩薩初度第七地時，上不見諸佛可求、
下不見眾生可度，謂是住大涅槃於萬行休息。
爾時十方諸佛以此三昧道發起其心，
得度菩提心難地，是故別說。
從此進入九地中無別患難，故不須別說行處印也。
從初發意以來深觀十緣生句，入此地時得度性空彼岸，故云不得一切諸法離於有生。
復以善巧方便於如如不動中起十緣生無邊大用，
以如幻三昧遍至十方佛剎，親近種種善知識，
普學無量度人門，隨諸眾生應以何等像類言音而得度者，
即皆現之而為說法。
是故世間見如是事迹故，號為觀自在者，是初入蓮華三昧之異名也。
此中自在，梵本正翻是富貴義。
如人得大勢位具足財寶，隨心所欲自然成就。
此菩薩亦爾，假令十方世界一切有情，
希求世出世間種種資具，隨其性欲種種不同，
能以如幻三昧一時給與，各得滿其所願。
然未能絕起用之迹，使諸有所作皆如金剛，故分為二印耳。
復次此中應說初法明門三昧道，於上品中已說，故不重言。
又如上所說一生補處及八地三昧，是約教道法門作如此說耳。
然祕密乘人於世諦中即能通達第一義諦者，從初發心時即具行大空三昧。
其謂不然，則於一生之中不能頓滿諸地也。 ^345a20

經云：復次祕密主！
聲聞眾住有緣地，識生滅除二邊，極觀察智，
得不隨順修行因，是名聲聞三昧。
道者，如阿毗曇明九想、八念、背捨、勝處、
一切入三三昧等，皆名住有緣地。
依此等三昧為方便故，令其心恬然而靜，得正觀察。
覺世間出世間法，皆悉有因有緣。
世間以集為因，以苦為果。
出世間以道為因，以滅為果。
如阿含中廣明。毗尼中舉要言之，所謂諸法從緣起，如來說是因。
彼法因緣盡，是大沙門說也。
以知因緣生滅故，滅有無見，遠離斷常二邊，
得真諦智生，故名極觀察智。
以能極觀察故，不倒不謬，故名為諦也。
從無明至老死，此有故彼有，此生故彼生，乃至輪迴無際。
若隨此無明而轉，名之為順。
既見四真諦已，背生死流，隨行聖道，乃至能自說記：
我生已盡，梵行已立，所作已辦，不受後有。
是名不隨順。如是種種不隨順行，要以三昧為因，故曰得不隨順修行因。
聲聞三昧，雖復諸部異說，種種不同，但令有如是法印者，即名正行。
若無如是印者，是名邪行也。 ^345b20

經云：祕密主！緣覺觀察因果，住無言說法，
不轉無言說，於一切法證極滅語言三昧，是名緣覺三昧。
道者，因果即是十二因緣法。
如聲聞極觀察智，解了唯蘊無我，以厭怖心重故，
疾斷煩惱，自證涅槃，不能分折推求十二因緣實相。
辟支佛智慧深利故，能以總別之相，深觀察之，
見一切集法，皆是滅法，此與聲聞異也。
阿含云：十二因緣法，有佛無佛，法位常住。
龍樹亦云：此中法位，即是如之別名，此是一切世間最難解處。
故世尊始成道時，不樂說法，意在於此。
辟支佛所入漸深，故云住無言說法。
言不轉者，謂住此第一義時，無有聲字，故不可轉以授人也。
世尊得無礙知見，於法自在，能於無言說法中，
為作名字，轉入眾生。
辟支佛智慧有礙，是故不能演說也。 ^345c6

復次，辟支佛觀一切集法皆悉如涅槃相，
於種種有為境界中皆亦戲論風息，不知所云，故名證極滅語言三昧。
修瑜伽者與此相應，是名緣覺三昧也。
此二種三昧皆是菩提心難處，然但是所行道中一種心相，
非謂不思議心性可有如是三乘之定相。
是故行人以此法印自印知已，便當直過無礙；
若不善識知，則為所留礙也。 ^345c30

經云：祕密主！世間因果及業，若生若滅，
繫屬佗主，空三昧生，是名世間三昧道者，謂一切世間三昧。
以要言之，至於究竟之處，皆滅壞因果，
及從因辦果時所有作業，謂此三事若生若滅，
皆繫屬於佗，佗謂神我也。
所以然者，若行人不解正因緣義而修證諸禪，
必當計著自心以為內我，彼見世間萬法因心而有，則謂由神我生。
設令不依內我，必依外我，即是自在梵天等也。
若深求此中至賾，自然撥除因業，唯我性獨存，
乃至無一法入心而證空定，最為世間究竟之理。
是故垂盡三有，還墮三途，雖於禪定之中發種種世間勝智，
具五神通，研其宗趣，終歸是處。
故以斯一印，統收一切世間三昧道，若行者入此心時，當自覺知也。
經中佛說攝偈，就五種三昧道中，大分為二，
謂佛、菩薩、緣覺、聲聞四種，皆名出世間三昧。
若諸天等所說真言法教，皆屬世間三昧。
出世間三昧皆有實益，故云摧害於諸過。
世間三昧但有權益，故云為利眾生故也。
如餘經所說，求小乘人當於世間法教深生厭離，
求大乘人又於聲聞法教深生怖畏，此皆為未知祕密藏者作此方便說耳。
就此經宗，則五種三昧皆是開心實相門。
如行者初住有相瑜伽，則是世間三昧。
但於此中了知唯蘊無我，即是聲聞三昧。
若以十緣生句觀諸蘊無性無生，即是菩薩三昧。
餘如住心品中廣明，不同餘教。
以心性之旨未明，故五乘殊轍，不相融會也。
若更作深祕釋者，如三重漫荼羅中，五位三昧皆是毗盧遮那祕密加持，
其與相應者，皆可一生成佛，何有深淺之殊？
今偈中所說，就彼等自所流傳法教而言耳。 ^345c44

經云：復次世尊告執金剛祕密主言：祕密主！
汝當諦聽。諸真言相者，是明漫荼羅具緣中真言支分也。
大判真言略有五種，謂如來說、或菩薩金剛說、
或二乘說、或諸天說、或地居天說，謂龍、
鳥、修羅之類。又前三種通名聖者真言，
第四名諸天眾真言，第五名地居者真言，亦可通名諸神真言也。
如聖者真言亦說阿字或囉字等，彼諸世天乃至地居鬼神等亦復說之。
彼相有何殊異者，阿闍棃言：若佛菩薩所說，則於一字之中具無量義。
且略言之，阿字自有三義，謂不生義、空義、有義。
如梵本阿字有本初聲，若有本初則是因緣之法，故名為有。
又阿者是無生義，若法擥因緣成則自無有性，是故為空。
又不生者即是一實境界，一實境界即是中道。
故龍樹云：因緣生法亦空亦假亦中。
又大論明薩婆若有三種名：一切智與二乘共，
道種智與菩薩共，一切種智是佛不共法。
此三智其實一心中得為分別，令人易解，
故作三種名，即此^mc-CFC5阿字義也。
又如囉字亦有三義：一者、塵義；二者、以入阿字門故，即是無塵義。
又有波羅蜜義，以究竟到彼岸故，即是本初不生，
當知亦具三點，三點即攝一切法。
如阿字、囉字等者，餘諸字義皆然。
又一切語言中帶阿聲者，皆阿字門所攝；
若帶囉聲者，皆囉字門所攝。
餘字亦爾。與大論語等字等中釋義亦同，下文不復廣釋也。
若諸菩薩真言有阿字者，當知各於自所通達法界門中具一切義，
非於普門法界中具一切義。
若二乘真言有阿字者，當知只約盡、無生智、
寂滅、涅槃明不生義。
若梵天所說真言有阿字者，是約出離五欲覺觀不生明義。
若帝釋護世真言有阿字者，是約十不善道及災橫不生明義。
餘皆以類可知也。
如上所說，皆是隨佗意語明淺略義耳。
若就隨自意語明深密義，隨入一門皆具一切法界門，
乃至諸世天等悉是毗盧遮那，何有淺深之別？
若行者能於無差別中解差別義，差別中解無差別義，
當知是人通達二諦義，亦識真言相也。 ^346b2

復次，經中自說諸真言相，初偈云正等覺真言，
言名成立相，如因陀羅宗，諸義利成就者，此明如來真言通相也。
今且約最初三昧耶真言說之。
言謂一一字皆是一種入法界門，如言阿三迷者，
阿字是無生門，娑是無諦門，迷是大空門也。
名謂以此字門共成一名，阿名為無，三迷名為等，若更合之即是無等也。
成立謂藉此眾名始終共成一義，如初句云無等，
次句云三等，次句云三昧耶，共相成立即是無等三平等三昧耶。 ^346c20

復次如以多名共成一句，所謂諸行無常等，
乃至綜此多句共為一偈，然後義圓，即是諸行無常是生滅法，
生滅滅已寂滅為樂等，皆是真言所成立相。
餘皆倣此。如因陀羅宗者，因陀羅是天帝釋異名，
帝釋自造聲論，能於一言具含眾義，故引以為證也。
世間智慧猶尚如此，何況如來於法自在耶？
諸義利成就者，謂如來真言於一一言皆具能成就一切義利，
一一名中亦具能成就一切義利，一一成立相中亦能具能成就一切義利。
且舉三昧耶真言最初阿字，以本不生義故，即有息災用。
以本不生故，一切功德具足無缺，即有增益用。
以本不生故，無量過失殄滅無餘，即有降伏用。
更無一法出此本不生者，即有攝召用。
如是本不生中無所不有功，即能成辦一切諸事。
如阿字者，餘一一字亦如是。
如一一字者，一一名句及成立相皆亦如是。
是故當知，即此真言中具足一切功用也。
已說真言通相竟。 ^346c36

次明真言別相，故云：有增加法句，本名行相應。
謂凡作真言事業，當觀此真言中本所立名及所為意趣，
辨其部類差別，隨性相所應而行用之。
若真言中名義與所用或不相應，則當依法增加語句。
如真言中法界、法性、大空、不思議界種種差別名言，
與如來自證真體相應者，當知是佛部真言。
設令是餘部者，亦可作佛部用。
若有大悲、普眼、無染著等相應名義，當知是蓮華部用。
若有金剛、不壞、無戲論等相應名義，當知是金剛部用。
如是等義，無量無邊瑜伽者，當以意推之，不可詳載也。 ^347a20

復次，經中自說名行相應之用，謂若諸真言中，
有此唵^mc-DA42 #CB00292;^mc-CFC1癹^mc-A5C1磔^mc-E046迦^mc-A440頡唎^mc-E0C8 #CB00104;^mc-A5B7等字，
當知是佛頂名號也。
若有揭#CB00069;佷拏〔是執取義〕、
佉陀耶〔是食義〕、畔闍〔是破壞義〕、訶那〔是頂義〕、
摩羅也〔是殺義〕、鉢吒也〔是撲義〕，如是等類，當知是忿怒等。
諸奉教者，真言可作降伏攝召用。
如說啖食義者，啖食謂令諸忿怒等，吞滅一切毗那也迦之類。
果如所言，諸佛則有殺眾生罪。
今此宗明義，所謂毗那也迦，即是一切能為障者，此障皆從妄想心生。
若能啖食如是重障，使心目開明，當知是名真忿怒者。
以此佉字門，啖食一切眾生障，則是如來所使，行如來事。
餘以類推之，可解也。 ^347a40

復次，若真言中有^mc-A5A9^mc-A5E5納麼
〔是歸命義〕^mc-B065^mc-A6A9娑嚩訶
〔是攝取義〕等字，當知是修三摩地寂靜相應真言也。
或有^mc-A662^mc-CA56扇多〔是寂義〕
^mc-A658^mc-A666^mc-D9FA微戍陀
〔是清淨義〕等字，當知是成滿一切諸願真言。
又此扇多是息災義，佛部相應。
餘如蘇悉地等詳說也。
如上所說，皆是諸佛菩薩真言相。 ^347b12

次云若聲聞所說一一句安布者，以聲聞因他得解入法性未深，
不能於一言中具含眾德，如說諸行無常一四句偈，
要令次第安布文義無缺乃成真言，不得以字門明義及增加名句。
辟支佛雖無言說，亦能以神通力現出真言，諸有受持之者皆獲義利。
是中稍少有差別者，謂辟支佛與聲聞漏盡則同，
而三昧有淺深之異，能以神通利物令其所願皆得成就，除四大弟子之外餘聲聞力所不能。
又其真言唯說十二因緣寂滅之理，故云謂三昧分異淨除於業生也。
經中自次說真言如實相，故云復次祕密主！
此真言相非一切諸佛所作，不令他作亦不隨喜。
何以故？以是諸法法如是故。
若諸如來出現、若諸如來不出現，諸法法爾如是住。
謂諸真言法爾故者，以如來身語意畢竟等故。
此真言相聲字皆常，常故不流無有變易，
法爾如是非造作所成，若可造成即是生法，
法若有生則可破壞，四相遷流無常無我，何得名為真實語耶？
是故佛不自作不令他作，設令有能作之亦不隨喜。
是故此真言相，若佛出興于世若不出世、
若已說若未說若現說，法住法位性相常住，
是故名必定印，眾聖道同。
即此大悲漫荼羅一切真言，一一真言之相皆法爾如是，故重言之也。
若如是者，則是諸真言相畢竟寂滅不可授與人。
何故？有時出興有時隱沒故。 ^347b24

經復釋所由云：祕密主！
成等正覺，一切知者、一切見者出興于世，
而自此法說種種道，隨種種樂欲乃至種種諸趣音聲，而以加持說真言道。
此真言如來自證法體，非佛自作，非餘天人所作，
法爾常住，而以加持神力出興于世，利益眾生。
今此真言門祕密身口意，即是法佛平等身口意，
然亦以加持力故，出現于世，利益眾生也。
如來無礙知見，在一切眾生相續中法爾成就，
無有缺減，以於此真言體相不如實覺故，名為生死中人。
若能自知自見時，即名一切知者、一切見者。
是故如是知見，非佛自所造作，亦非他所傳授也。
佛坐道場證如是法已，了知一切世界從本以來常是法界，
即時生大悲心：云何眾生去佛道甚近，不能自覺？
故以此因緣，如來出興于世，還用如是不思議法界分作種種道，
開示種種乘，隨種種樂欲心機，以種種文句方言自在加持，
說真言道。雖從機感因緣而生，不動實際；
雖善巧方便，無所不為，然非佛所作；雖普門異說，而但以佛之知見示悟眾生。
若行者於此真言十喻中妄見有為生滅，
更增心垢，則非如來之本意也。 ^347c22

復次世尊！以未來世眾生鈍根故迷於二諦，
不知即俗而真，是故殷勤指事言。
祕密主！云何如來真言道？
謂加持此書寫文字。
以世間文字語言不異真言實義，是故如來即以真言實義而加持之。
若出法性外別有世間文字者，即是妄心謬見，
都無實體可求，而佛以神力加持之，是則墮於顛倒非真言也。
已知所加持處，如來以何法加持耶？
故佛次言：祕密主！
如來無量百千俱胝那庾多劫，積集修行真實諦語，
四聖諦、四念處、四神足、十如來力、六波羅蜜、
七菩提寶、四梵住、十八佛不共法。
祕密主！以要言之，諸如來一切智智、一切如來自福智力、
自願智力、一切法界加持力，隨順眾生如其種類開示真言。
教法者，謂以如來無量阿僧祇劫所集功德，
而作遍一切處普門加持，是故隨一一言名成立中，
皆如因陀羅宗，一切義利無不成就。
又此一一功德即同真言之相，法性自爾非造作所成。
今且約阿字一言以辨其義，如行者自證心時，
了知世出世間因果本不生故，無苦集滅道而有一實真諦，
見此諦已必定師子吼廣為眾生說之，是名積集修行真實諦語。
又知八倒本不生故成如來念處，知四如意足本不生故成法性神通，
知是處非處智等本不生故成佛自然智力，
知六蔽本不生故到於六度彼岸，知七菩提分本不生故成七種無師覺寶，
知四梵住本不生故成無緣慈悲喜捨，
知十八種法本不生故是故出過心量不與一切眾生共，乃至種種法門當自在說之。 ^348a12

復次，如此經初品中義，若了知唯蘊無我，
乃至證寂然界時，當約我、人、眾生、壽者本不生故，
明種種法門，以立五喻。
觀察性空時，當約諸蘊本不生故，明種種法門。
觀察蘊阿賴耶，乃至覺心前後際不可得時，
當約心之影像本不生故，明種種法門。
極無自性心生時，當約淨菩提心本不生故，明種種法門。
乃至入如來地，當約大悲、胎藏、漫荼羅究竟不生義，明種種法門。
如阿字不生門者，及迦字無作門等，皆應廣說。
如一一字者，乃至一一名、一一成立，皆應廣說。 ^348b14

復次世尊於法自在，或以一字攝菩提心等種種一法門，
或以二字攝止觀等種種二法門，或以三字攝三空等種種三法門，
或以四字攝念處等種種四法門，或以五字攝根力等種種五法門，
或以六字攝六度等種種六法門，或以七字攝七菩提寶等種種七法門，
或以八字攝八真道等種種八法門，或以九字攝九定等種種九法門，
或以十字攝十力等種種十法門，乃至以無量字攝無量法門，
諸名句等亦復如是。
若就真言通相，如行者持一阿字門時，
隨彼性欲機緣，或悟四念處，或悟四神通等，各各不同。
然隨解了一法門時，即具諸餘法門種種法寶，不求自至。
若就別相，如以四字攝四念處門，若如法修行時，
雖自昔來未曾正觀身受心法，自然悟念處門而入法界。
諸法門常途名義，如智度等廣說也。 ^348b32

復次，如來以種種法門不可遍舉，故復舉要言之。
初云一切智智者，即是總舉十方三世如來一切金剛智印，
以此同共加持，則無所不周。
又一切如來本行菩薩道時，所集無邊福聚，
發生無盡大願，至薩婆若中究竟圓滿，是故皆得智名言。
以如是福願智力，及一切法界本性加持力，
隨順世間，如其種類而作加持，是故於一切眾生種種身語意，
皆可開示真言教法。 ^348c12

經云祕密主！云何真言法教者，即謂^mc-CFC5阿字門等是真言教相。
雖相不異體、體不異相，相非造作修成不可示人，
而能不離解脫相現作聲字，一一聲字即是入法界門，故得名為真言法教也。
至論真言法教，應遍一切隨方諸趣名言，
但以如來出世之迹始于天竺傳法者，且約梵文作一途明義耳。 ^348c28

經云：謂^mc-CFC5阿字門，一切諸法本不生故者^mc-CFC5阿字是一切法教之本。
凡最初開口之音皆有阿聲，若離阿聲則無一切言音說，故為一切眾聲之母。
凡三界語言皆依於名，而名依於字，故悉曇^mc-CFC5阿字亦為眾字之母。
當知阿字門真實義亦復如是，遍於一切法義之中也。
所以者何？以一切法無不從眾緣生，從緣生者悉皆有始有本。
今觀此能生之緣，亦復從眾因緣生，展轉從緣，誰為其本？
如是觀察時，則知本不生際是萬法之本。
猶如聞一切語言時，即是聞阿聲。
如是見一切法生時，即是見本不生際。
若見本不生際者，即是如實知自心。
如實知自心，即是一切智智。
故毗盧遮那唯以此一字為真言也。
而世間凡夫不觀諸法本源故，妄謂有生，所以隨生死流不能自出。
如彼無智畫師，自運眾綵作可畏夜叉之形，
成已還自觀之，心生怖畏頓躃于地。
眾生亦復如是，自運諸法本源畫作三界，
而還自沒其中，自心熾然備受諸苦。
如來有智畫師，既了知已，即能自在成立大悲漫荼羅。
由是而言，所謂甚深祕藏者，眾生自祕之耳，非佛有隱也。 ^348c40

^mc-A440迦字門云一切諸法離作業故者，
梵音迦哩耶，是作業義。
如諸外道計有作者、使作者等，諸部論師亦說有作、
有作者、有所用作法，三事和合故有果報。
若因般若方便謂有決定，即墮無因；若墮無因，一切法則無因果。
能生法名因，所生法名果，是二法無故，
作及作者、無所用作法，罪福果報及涅槃道一切皆無。 ^349a30

復次，作、作者，相因待生。
若定有作法，則當定有作者，是皆不異外道論議，
如中論觀作、作者品中廣說。
今正觀察作、作者等，皆悉從眾緣生，即入本不生際。
本不生際者，有佛、無佛，法爾如是，誰造作之乎？
是故若見迦字，則知一切諸法皆是造作所成，名為字相。
若是作法者，當知畢竟無作，名為真實義也。 ^349a42

^mc-A44C佉字門一切諸法等虗空不可得故者，
梵音佉字是虗空等義，世間悉共許虗空是無生無作法。
若一切法本不生離諸作，是畢竟如虗空相，今此空相亦復不可得也。
何以故？如世間無色處名虗空相，色是作法無常。
若色未生，未生則無滅，爾時無虗空相。
因色故有無色處，無色處名空，中論觀六種品中廣說。
此中義亦如是，若色本來不生，何者名為無色處？
無色處不可說，則無虗空定相。 ^349b6

復次，諸法如虗空相，是為不誑相。
如涅槃經說：五陰滅，更不生餘五陰。
是涅槃義。若五陰本來不生，今何所滅而名涅槃耶？
是故如虗空相亦不可得，是佉字門真實義。 ^349b20

^mc-A458哦字門一切諸法一切行不可得故者，
梵云哦哆也〔二合〕，是名為行。
行者，謂去來進退不住之義。
今從阿字門展轉釋之，以諸法本不生故無作，
無作故則無所待對，可說為空。
空者即是不行處，不行處尚不可得，況行處耶？
中論觀去來品明行止義，以相續故名行，
如從穀子生牙莖葉，及無明緣諸行等。
以斷故名止，如穀子滅故牙莖滅，無明滅故諸行等滅。
若法已行則無行，已行故未行亦無行，
未有行法故行時亦無行，不離已行未行故。
以如是等種種門觀察畢竟無行，無行故則無所止，
以無行無所止故，則是無有往來諸趣者，亦無住涅槃者。 ^349b28

復次，若人不動本處，即是所詣處者，當知是人無行無到，故云一切行不可得也。 ^349b48

^mc-A464伽字門一切諸法一合相不可得故者，
梵云伽那，是密合義。
如眾微相合成一細塵，諸蘊相合成一身等。
中論？觀合品諸論師言：以見、可見、見者三事故而有所見，當知有合。
聞、可聞、聞者乃至染、可染、染者等諸煩惱亦然。
答者云：凡物皆以異故有合，而今一切法異相不可得，是故無合。
如彼廣說，以字門展轉相釋故。
且以行義明之，凡有所行，當知必有行、
可行、行者三事相合。
今一切法本不生故，則無所行。
若無所行，云何行、可行、行者得合耶？ ^349c6

復次，若諸法各各異相，終無合時；若至本不生際，
則無異相，亦不可合。
是故一切法畢竟無合也。 ^349c22

^mc-A47C遮字門，一切諸法離一切遷變故。
梵云遮庾〔二合〕底，即是遷變義。
又梵音遮唎耶，是諸行義。
如見遮字時，即知諸行遷變不住。
中論觀行品云：諸行名五陰，以從諸行生故。
是五陰皆虗妄，無有定相。
如嬰兒時色，乃至老年時色，中間念念不住，分別決定性不可得。
性名決定有，不可變異，如真金不變。
今諸法雖生，不住自性。
是故當知無性，如彼廣說。
若無性者，即是本初不生。
本不生者，即是如來之身。
常恒安住，無有變易。
故云離遷變也。 ^349c28

復次，若一切法是和合所成，則有遷變；
今諸法無生、無作乃至無所行故，則無和合；
無和合故，則離一切遷變。
凡諸字門，皆當逆順旋轉相釋，使無罣礙；今且約次第相承耳。 ^349c44

^mc-A4AA車字門。
一切諸法影像不可得者，梵音車〔上〕野是影義。
如人影像皆依自身，如是三界萬法唯是識心因緣變似眾境。
是事如密嚴經廣說，乃至修瑜伽者有種種不思議事，
或能面見十方諸佛普現色身，亦皆是心之影像。
以心本不生故，當知影像亦無所生。
無所生故，乃至心無遷變。
無遷變故，影像亦無遷變。
所以然者，如影自無定性，行止隨身。
心影亦爾，以心動作戲論無一念住時故，世間萬法亦復為之流轉。
若了心如實相時，影亦如實相，故不可得也。 ^350a4

^mc-A4B6惹字門一切諸法生不可得故者，
梵云惹哆也，是生義。
如泥、團、輪、繩、陶師等和合故，有缾生；縷、
繩、機、杼、織師等和合故，有疊生；持地、築基、
梁、椽、泥、草、人功等和合故，有舍生；酪、酪器、
鑽、人功等和合故，有酥生；種子、地、水、火、
風、虗空、時節等和合故，有芽生。
內法因緣亦如是，無明、行等各各生，因而復生。
是故若見惹字門，即知一切諸法無不從緣生。
如說偈言：眾因緣生法，是即無自性，若無自性者，云何有是法？
是故生不可得也。
外道論師說：種種邪因緣，或無因緣生一切法。
佛法中人亦有失般若方便故，取著因緣生滅相，如中論廣破。 ^350a22

復次^mc-CFC5阿字門，是諸法本性不生惹字門。
以十喻觀，生雖從緣有而不可得，若生畢竟不可得，則不異無生際。
又十喻是心之影像，影像不出法界，故生亦不出無生際也。 ^350a42

^mc-A4C2社字門，一切諸法戰敵不可得故者，
梵云社麼攞，是戰敵義。
若見社字，則知一切法皆有戰敵。
如世間善不善法，逆生死流、順生死流法，
布施、慳貪、持戒、破戒，乃至智慧、無明等，
更相待對，勝負無常。
乃至如來出世，以一切智力破四魔軍眾，亦名為戰。
然一切法中我義不成，故智慧、煩惱竟為屬誰？
而言毗婆舍那能破煩惱耶？
若言明生時暗滅故名為破者，為已生故破？
未生故破耶？已生則無暗，更何所破？
未生則自無有體，又何能破？
若生時名為半已生，半生生故，明暗畢竟不相及。
又一切法本不生，乃至無影像故，便同一相，不出於如。
云何佛界如與魔界如戰？
故佛坐道場時，但了知諸法如無對，而世間談議自立戰勝之名耳。 ^350b2

^mc-A4DA吒字門。
一切諸法慢不可得故者，梵音吒迦囉，是慢義。
謂見彼法卑下、此法高勝，如三界六趣種種優劣不同，所起慢心無量差別。
略說有七種相，如毗曇中廣明。
乃至求三乘人猶有上地下地不平等見，
今觀諸法無生乃至無待對故，則知阿耨多羅三藐三菩提於法平等無有高下。
是故如來亦名一切金剛菩薩，亦名四果聖人，
亦名凡夫外道，亦名種種惡趣眾生，亦名五逆邪見人。
大悲漫荼羅正表此義也。 ^350b28

^mc-A4E6吒字門一切諸法長養不可得故者，
梵音毗吒鉢那，是長養義。
如世間種子為因，五大時節為緣，漸次滋長得成果實。
內法亦爾，於業田中下識種子，無明所覆、
愛水所潤而得滋長，如稻芉經中廣明。
故今此經違世順世八心相續增長，亦各有因緣，
乃至淨菩提心以五字門為緣生大悲根，佛娑羅樹增長彌布滿於法界。
然一切法即由此五字門本不生、離言說、
自性淨、無因緣、如虗空相，故長養不可得。 ^350b44

復次，從^mc-CFC5阿^mc-A440迦字以來，
展轉相釋，乃至諸法畢竟平等，無有高下。
以無高下故，當知無有增長也。 ^350c10

^mc-A4F2拏字門，一切諸法怨對不可得故者，
梵音云拏麼囉，是怨對義。
如世間仇讐，更相報復，故名為對。
又前云戰敵，是彼此相加。
此中怨對，是避仇之義。
梵音各自不同。毗尼中佛說：以怨報怨，怨終不絕。
唯有無怨，怨乃息耳。
又女人是梵行者怨。
無量義經亦說：生死怨敵，自然散壞，證無生忍，半佛國寶。
是故行者見^mc-A4F2拏字門，則知一切法悉有怨對，名為了知字相。
又以諸法本不生，乃至長養不可得故。
當知怨對亦復本來不生，乃至無有長養。
是故如來畢竟無有怨對，名為字門真實義也。 ^350c16

^mc-A4FE荼字門，一切諸法執持不可得故。
梵音湯迦，是執持義。
以荼字上安點，是故轉聲云湯，其體則同。
又云蘖哩訶者，亦是此別名。
經云鬼魅所著，或云非人所持。
智度云著衰，皆是蘖哩訶鬼所作。
以著人不相捨離，故以為名。
其日月五星等，亦以終始相隨，故梵語名蘖哩訶，翻為九執正相會一處。
天竺曆名正著時，此執持義與陀羅不同也。
見此^mc-A4FE荼字門，即知一切眾生從無始以來為四魔所著不能捨離，
是名字相。今以阿字等種種門，展轉觀一切諸法皆不可得故。
當知一切法無有怨對，以怨對本不生故，
終不以平等法界執著平等法界，故云一切法執持不可得也^mc-A557多字門，
一切諸法如如不可得故者，梵云哆佗多，是如如義。
語勢中兼有得聲，證得如如，即是解脫義。
如謂諸法實相，種種不如實見，戲論皆滅，
常如本性，不可破壞。
若見^mc-A557多字門，即知一切諸法皆是如如相，名為字相。
然有一類外道，計有如如之性，若知見此者，名為解脫。
雖作此說，只是於我見上轉作異名。
龍樹以為聲聞經中言法住者，亦是諸法如義，
以所入未深故，而生滅度之想，謂證涅槃。
然生死涅槃是相待法，若知生死從本際以來，
常自如涅槃相，復待誰故說為涅槃？
是故一切法畢竟非實非虗，非如非異。
中論亦云：涅槃之實際，及與世間際，如是二際者，無毫釐無別。
以無差別故，一切法差怨對；無怨對故，
無執持；無執持故，亦無如如解脫也。 ^350c36

^mc-A563佗字門一切諸法住處不可得故者，
梵云薩佗娜，是住處義，亦是位義。
如人從此住處昇上某處，其所依處所說名為位。
諸賢聖地位亦如是，約諸行道人心迹所依所止息處故，說種種名。
若見^mc-A563佗字時，即知一切諸法無不待緣成故，
當知悉有所依住處，是為字相。
然諸法本來不生，乃至如如解脫亦不可得，
則無去無來、無行無住。
如是寂滅相中，當有何次位耶？ ^351a36

復次，入^mc-A557多字門時，了知諸法皆如故，
不住生死中；即此如如亦不可得故，不住涅槃中。
爾時，行處盡息，諸位皆盡，遍一切處，的無所依，是名以不住法住於如來大住也。 ^351b2

^mc-A56F娜字門，一切諸法施不可得故者，
梵云檀那，是捨施義。
若見^mc-A56F娜字，即知一切諸法皆是可捨相。
所以者何？以一切法離合在緣，無有堅住。
若於中執著生愛，必為所焚。
乃至十地諸菩薩，於自地所生淨妙功德，
未到捨彼岸故，猶有不思議退失，不名第一安樂處。
今觀諸法不生故，施者、施處及所施物，
皆悉本來不生，乃至一切法無住處。
無住處故，即此三事亦無住處。
是故佛坐道場，都無所得亦無所捨，於虗空藏中無所蘊積，
而普門流出遍施群生，是名見檀實相，亦名具足檀波羅蜜。
又如來祕密之藏，皆是法然所得，所謂不可授人。
若施佗時，還就眾生心室中開出之耳。
是故經云：一切諸法施不可得，名為字門真實義。 ^351b10

^mc-A57B #CB00501;字門一切諸法法界不可得故者，
梵云達磨#CB00501;，都名為法界。
界是體義、分義，佛之舍利亦名如來#CB00501;，
都言是如來身分也。
若見^mc-A57B #CB00501;字門，
即知一切諸法悉皆有體，謂以法界為體。
所以者何？若離諸法實相，則一切法體義不成故。
夫法界者即是心界，以心界本不生故，
當知法界亦本不生；乃至心界無得無捨故，當知法界亦復無得無捨。
尚無法可捨，況可得乎？
若法界是可得相者，即是從眾因緣生。
若從眾因緣生，當知自無本體，何況為諸法體？
故法界者，唯是自證常心，無別法也。 ^351b36

復次，如來大施者，所謂大悲漫荼羅；法界者，即是普門實相。
如是實相，不可以加持神力示人，是故無法可得。 ^351c6

^mc-A5B5跛字門，一切諸法第一義諦不可得故者，
梵云跛羅麼佗，翻為第一義，或云勝義薩底也，此翻為諦。
諦義相於娑字門說之，今此跛字門正明第一義相。
龍樹云：第一義名諸法實相，不破不壞故。 ^351c12

復次，諸法中第一名為涅槃。
如阿毗曇云：云何無上法？
謂智緣盡。智緣盡即是涅槃。
若見^mc-A5B5跛字，即知一切法不離第一義，
第一義不離諸法實相，是為字相。
若知字門真實義者，第一義亦不可得。
何以故？無愛無著故。
智度論又云：以眾生著涅槃音聲而作戲論，
若有若無，以破著故，說涅槃空，是名第一義空。
不破聖人心中所得，以聖人於一切法中不取相故。 ^351c18

復次，一切法皆入平等法界，則無高下，豈欲令無生法中有勝劣相耶？
是故第一義不可得也。 ^351c32

^mc-A5C1頗字門。
一切諸法不堅如聚沫故者，梵云沫奴，譯云聚沫。
如大水中波濤鼓怒相激而成聚沫，有種種相生乃至固結相持，
遂有堅固用。然從麤至細一一觀察只是緣，
復從緣不可撮摩都無性實，至其本際則舉體是水都無所生。
今世間種種五陰亦復如是，今攝末歸本、
去丈就尺觀之，乃至如絲忽之際介然微動，皆是展轉從緣。
若是從眾緣生則無自性，若無自性當知是生即不生，
至於本不生際但是心性海耳，而隨六趣妄情遂有世界之目。
夫心性海者即是法界，法界者即是勝義涅槃。
若能如是見時，雖復洪波震蕩作種種普現色身，亦不壞澄清之性也。 ^351c38

^mc-A5CD麼字門。
一切諸法縛不可得故者，梵云滿#CB00501;，此翻為縛。
如人為縲紲所抅，不可得動轉，是縛義。
若以方便解是結時，則名解脫。
若離身、若離繩，無別縛解法。
如天帝釋以微細縛縛阿脩羅王，置忉利天上，
起念欲還時，五縛已在其身。
若息念時，縛自除解。
若波旬羂網，復過於此百千倍數，何況業煩惱縛、
無為縛、意生縛等耶？
以要言之，若離諸因緣，不墮諸法數者，
乃謂無縛，是為字義。
中論云：若離五陰別有眾生者，則應以五陰縛眾生，而實離五陰無眾生。
若離五陰別有煩惱者，則應以煩惱縛五陰，而實離五陰無別煩惱。
以如是等種種因緣，當知無縛。
無縛則無解，無縛解故，涅槃即生死，生死即涅槃。
如觀縛解品中廣說。 ^352a12

復次，若諸法本來不生，乃至如聚沫者，是中誰為能解？
誰為所縛？是故諸縛不可得也。 ^352a36

^mc-A5D9婆字門一切諸法一切有不可得故者，
梵云婆囉嚩，此翻為有，有謂三有乃至二十五有等。
若見^mc-A5D9婆字，即知一切諸法皆悉有因有緣，眾緣和合故說名為有無決定性。
所以者何？若云定有有相，則終無無相，是則為常。
如說三世者，未來中有法相，是法來至現在轉入過去，不捨本相則墮常見。
若說定有無，是無必先有今無，是則為斷滅見。
因是二見故遠離佛法，如中論破有無中廣明。
今觀諸有從緣即是本不生義，以本不生故無作無行乃至無縛無脫，
是故^mc-A5D9婆字門以從緣有故具足一切字門，
若具足一切字門即是三昧王，三昧能破二十五有。
釋迦牟尼！由此義故名為破有法王也。 ^352a40

^mc-A5F1野字門一切諸法乘不可得故者，
梵云衍那，此翻為乘，亦名為道。
如人乘馭舟車，則能任重致遠有所至到。
若見^mc-A5F1野字門，則知一切眾生以種種因緣趣向生死果報及趣涅槃者各有所乘，
亦知無量諸乘悉是佛乘，名為字相。
今觀諸法本不生故，即是無行無住不動不退，是中誰為乘者？
當乘何法耶？ ^352b16

復次，是乘從三有中出，至薩婆若中住；
若見三有實相，即是薩婆若。
五百由旬無非寶所者，欲行何道？
往詣何處乎？是故一切乘不可得，乃名摩訶衍道。 ^352b26

^mc-A5FD囉字門，一切諸法離一切塵染故者，
梵云囉逝，是塵染義。
塵是妄情所行處，故說眼等六情行色等六塵。
若見^mc-A5FD囉字門，則知一切可見聞觸知法皆是塵相，
猶如淨衣為塵垢所染，亦如遊塵紛動使太虗昏濁日月不明，
是為字相。中論以種種門諦求，若見法無有見者，
若無見者誰能用見法分別外色見、可見、見法？
法法無故，識、觸、受、愛四法皆無；以無愛故，十二因緣等分亦無。
是故眼見色時即是涅槃相，餘塵例爾。 ^352b34

復次以^mc-CFC5阿字門展轉觀察諸塵，
以其本不生故、無造作故，乃至無所乘法及乘者故，
當知所可見聞觸知法悉是淨法界，豈以淨法界染汙如來六根耶？
鴦掘摩羅經以佛常眼具足無減明見常色，
乃至意法亦如是，是囉字門真實義也。 ^352c2

^mc-A64A邏字門，一切諸法一切相不可得故者，
梵云邏吃灑，此翻為相。
有人言：性相無有差別，如說火性即是熱相。
或言：少有差別，性言其體，相言可識。
如釋子受持禁戒是其性，鬀髮割截染衣是其相。
若見^mc-A64A邏字門，即知一切法皆悉有相。
相復二種：一者總相，謂無常、苦、空、無我相；
別謂諸法雖無常無我，而有各各相別，
如地堅、水溼、火熱、風動等。
捨為施相，不悔不惱為持戒相，心不變異為忍相，
發勤為精進相，攝心為禪相，無所住著為慧相，
能成事為方便相，識作生死為世間相，無識為涅槃相等。
今觀有為無為法體性皆空，此相與誰為相耶？
如中論三相品及十二門中廣說。 ^352c12

復次，淨法界中百六十心等種種諸相本不生，
則無造作；無造作故，乃至畢竟無塵；無塵故，
離一切相；以離一切相故，名為諸佛自證三菩提也。 ^352c34

^mc-A656嚩字門一切諸法語言道斷故者，
梵云嚩劫跛，名為語言。
若見^mc-A656嚩字時，即知一切諸法不離語言地，以是諸法無不有因有緣故。
若法本來不生，則是離諸因緣，是故語言道斷。 ^352c40

復次，若法是造作相則可宣說，無造作則語言道斷。
若虗空相是有相則可宣說，以諸法如虗空相亦復無相，是故語言道斷。
若法有行、有遷變、有影像則可宣說，若無行、
無遷變、無影像則語言道斷。
乃至諸法若是有相者則可宣說，今一切法離一切相故，
不可表示、不可授人，是故語言道斷。 ^352c46

復次，無相亦無定相，當知一切法即相、
即無相、即非相非無相，如彼三目不可思議，是故語言道斷。
餘法門例此可知也。 ^353a10

^mc-A662奢字門一切諸法本性寂故者，
梵云扇底，此翻為寂。
如世間凡夫獲少分恬怕之心止息諠動，亦名為寂。
乃至二乘人等永斷諸行輪回得涅槃證，亦名為寂。
然非本性常寂。所以然者，諸法從本來常自寂滅相，三界六道何者非是涅槃？
無漏智生時復與凡夫何異？
而今獨於其中作滅度想，豈非顛倒耶？
又若諸法本性寂者，於四十二地中何者非是如來地？
何者非是凡夫地？
若彌勒菩薩以本性寂故得一生記者，一切眾生皆亦應得記。
若一切眾生於本性寂中不妨修學凡夫事者，彌勒菩薩亦應修學凡夫事。
而今作差別想，豈非戲論耶？
若入^mc-A662奢字門時，則知是法平等無有高下，
常無所動而無所不為，故云解脫之中多所容受。
大般涅槃能建大義，皆以此也。 ^353a16

^mc-A66E沙字門一切諸法性鈍故者，
若梵本存質，當云性同於頑。
頑謂猶如木石，無所識知，無觸受之義。
所云同者，是興喻之言，非一向即同於彼也。
又大品云：般若無知，自性鈍故。
即與此字門義合。
故飾文者，存古譯之辭耳。
夫自性鈍者，即是極無分別心，不愚不慧，
無識無智，無妄無覺，乃至一切諸法不能動搖，但是一純固金剛地耳。
所以然者，如世間人以取捨不忘故，尚智慧而棄愚癡，尊涅槃而賤生死。
而今一槩本不生，乃至一槩本性寂，則誰利誰鈍耶？
如彼金剛利刃，以對不堅物故，以偏用一邊故，則名為利。
若令所向之處悉是金剛，舉體皆圓，不可偏用，則利相同歸於鈍矣。 ^353a42

^mc-A67A沙字門。
一切諸法一切諦不可得故者，梵云薩跢也，此翻為諦。
諦謂如諸法真相而知，不倒不謬。
如說日可令冷、月可令熱，佛說苦諦不可令異，
集真是因更無異因，因滅則果滅，滅苦之道即是真道更無餘道。 ^353b18

復次涅槃云：解苦無苦，是故無苦而有真諦，餘三亦爾。
乃至分別四諦有無量相及一實諦，如聖行品中說之，是為字門之相。
然一切法本不生，乃至畢竟無相故，語言斷故，
本性寂故，自性鈍故，當知無見無斷無證無修。
如是見斷證修，悉是不思議法界，亦空亦假亦中，
不實不妄，無定相可示，故云諦不可得。
中論四諦品中亦廣辨其義也。 ^353b26

^mc-A6A8訶字門一切諸法因不可得故者，
梵云係怛嚩，即是因義。
因有六種，及因緣義中因有二十五種，如阿毗曇廣說。
若見訶字門，即知一切諸法無不從因緣生，是名為字相。
以諸法展轉待因成故，當知最後無依，故說無住為諸法本。
所以然者，如中論以種種門觀諸法因緣悉不生故，
當知萬法唯心，心之實相即是一切種智，
一切種智即是諸佛法界，法界即是諸法之體，不得為因也。
以是言之，因亦是法界，緣亦是法界，因緣所生法亦是法界。
前說阿字門從本歸末畢竟到如是處，
今亦訶字門亦從本歸末畢竟到如是處^mc-CFC5阿字從本不生生一切法，
今亦以無因待為諸法因，終始同歸，則中間旨趣皆可知矣。 ^353b40

復次此中旋陀羅尼字輪相者，謂以一字釋一切字義、
以一切字釋一字義、以一字義成立一切字義、
以一切字義成立一字義、以一字義破一切字義、以一切字義破一字義。
如是一字一切字逆順旋轉，例此可知。
云何以一字釋一切字？
如釋迦字時，但以種種因緣觀本不生，即見無所作義。
乃至釋^mc-A6A8訶字時，亦以種種因緣觀本不生，即見無因義。
云何以一切字釋一字？
如釋^mc-CFC5阿字門時，以種種因緣觀無造作，即見本不生義。
乃至以種種因緣觀諸法無因，即見本不生義。
餘字例爾，當廣說之。
云何一切字成立一字？
謂一切法本不生，以無作故。
如虗空無相故、無行故、無合故，乃至無因故。
云何一字成立一切字？
謂一切法無作，以其本不生故。
乃至一切法無因，以其本不生故。
云何以一切字破一字？
如人執諸法有本有生，應破彼言：若諸法離於造作，
而云有生者，是義不然。
乃至若諸法因不可得，而云有生者，是義不然。
云何一字破一切字？
如人執有造作，應破彼言：若諸法本不生，
義已成立，而云有作，是義不然。
乃至執有因者，亦破彼言：若諸法本不生，
義已成立，而云有因，是義不然。
云何逆順旋轉？所謂若法本來不生，則無造作；
若無造作，則如虗空無相；若如虗空無相，
即無有行；若無所行，則無有合；若無有合，則無遷變。
乃至若無因者，當知法本不生，是名為順。
若法無因，則諦不可得；若諦不可得，則自性鈍；
若自性鈍者，當知本性寂；若本性寂者，當知無相。
乃至若本不生者，當知無因。
如是以種種門，自在旋轉說之。 ^353c16

復次，今言一切法者，是總相耳。
若依摩訶般若，從色乃至一切種智，一一別異說之，義則無量。
又一一門當約真言住心品中淺深之相次第分別，
以字門轉故，義亦有不同。
以是義故，能出生百千萬億旋陀羅尼也。 ^354a18

復次如來一切言說無非真言，故當以如是字義普入一切修多羅。
是故智度論云：菩薩若一切語中聞阿字，
即時隨義知，所謂一切法從初來不生相。
若聞囉字，即隨義知一切法離垢相。
若聞跛字，即時知一切法入第一義中〔波羅末陀秦言第一義〕。
若聞遮字，即時知一切行皆非行〔遮利夜秦言行〕。
若聞那字，即知一切法不得不失、不來不去〔那字秦言不〕。
如彼論四念處品中廣說。 ^354a26

復次一切名言中，有^mc-CFC5阿聲者悉入阿字門，
有^mc-A440迦聲者悉入迦字門，乃至有^mc-A6A8訶聲者悉入訶字門。
是故一字門中具無量義，非從^mc-A6A8訶字門中但有無因義也。
餘字門當知例爾。
且如娑哆也是諦義，是故經云：娑字門一切諸法諦不可得。
又娑哆是著義，是故供養法中云：娑字門一切諸法無染著。
又如婆縛是有義，是故經云：婆字門一切諸法有不可得。
又婆嚩娜是觀義，是故供養法中云：婆字門一切法離諸法觀。
餘皆效此。所以大品經及華嚴經入法界品皆說四十二字門，
涅槃文字品、文殊所問經、大集陀羅尼自在王品各釋悉曇字母，
與此經所說其義或異或同。
若得此意，則諸經冷然懸會無所違妨也。 ^354a42

復次，一一字門皆言不可得者，為明中道義故。
今且寄車字以說之。
如觀鏡中面像，以本質為因，淨鏡為緣，
有影像現，是為所生之法。
妍#CB07416;之相現前不謬，故名為有。
以種種方便推求都不可得，是名為空。
此有此空皆不出鏡體，體即一，為名中。
三相不同而同，不異而異，是故世間論者不能思議。
今真言門亦爾，以觀心為因，三密為緣，
普門海會現前不謬，故名為有。
以種種門推求都不可得，是名為空。
此有此空皆不出法界，故說為中。
三諦不同而同，不異而異，一切方便乘人不能思議。
餘法門例皆如此，不可遍舉也。 ^354b18

經云：祕密主！仰孃拏曩莽，於一切三昧自在，
速能成辦諸事，所為義利皆悉成就者，
於^mc-A440迦^mc-A47C遮^mc-A4DA吒^mc-A557多^mc-A5B5跛五類聲中，
復各有五字。其第一至第四字皆是慧門，已如前說。
其第五字皆是證門，今合說之。
梵書以此五字皆同圓點，且如^mc-A440迦^mc-A44C佉^mc-A458伽^mc-A464哦四字增加至第十一聲，
皆於首上安點。若欲除去此點，而於次後字上累加^mc-A470仰字，
其前字即與有點不殊。
又凡諸梵字，十二聲中第一是本體，故名為空；
第二字是行；第三以去以諸畫增加者，
皆名三昧；第十一其上安點是證；第十二傍置二點是般涅槃。
若此^mc-A470仰字能遍智慧三昧聲故，當知即是大空義。
是故別說，不與前字合論也。
如涅槃經此五字亦具明字義，今毗盧遮那宗寄此五字以明大空。
大空是證處，無法可說，故但以圓點表之。
又此圓點雖自體無門，而遍一切法門，如虗空遠離眾相而含萬像。
是故一切字門若加空點者，具自在之用，悉能成辦諸事也。
且如^mc-CFC5阿字門，無生妙慧一切眾生等共有之，但以不自證知故。
如貧女家寶藏不能得其勢力，發行時如方便開發，
入證時如寶藏現前，爾時隨意受用，所求必獲。
故云加此大空點者，諸有義利皆得成就也。 ^354b40

次世尊說偈中真言三昧門，圓滿一切願者，
具存梵本，應於真言之下更加道字。
如行人一緣住於阿字，即名阿字三昧，此三昧即是開心明道門。
餘一切字亦如是。
一切願者，梵云薩嚩奢，是心所祈願之願。
謂諸眾生修此三昧門者，一切志求皆得圓滿。
此願圓滿時，即是如來不思議果也。
常住之果，無師之慧，猶能給與眾生，何況世間悉地之願耶？ ^354c32

復次如來一一三昧門聲字實相，有佛無佛法如是故，
即是常故不流，即是如來本地法身。
為欲以此法身遍施眾生故，以自在神力加持如是法爾聲字，
故此聲字即是諸佛加持身。
加持身普作隨類之身無所不在，當知加持聲字亦復如是。
是故行者但一心諦緣觀此聲字，自當見佛加持身。
若見加持身，即見本地法身。
若見本地法身時，即是行者自身。
故此一一字門即是如來不思議果，不從別處來也。
具足眾勝願真言決定義者，具存梵本，當云具一切所有勝願真言決定真實義。
此中勝願梵云嚩嚧，是具足種種功德，
所謂三昧、總持、力、無畏等，所願已滿所求悉備之義。
義與前願字梵音各殊。
所云決定者，且如^mc-CFC5阿字門，若聲若字舉體不生，聲字之義全舉體不生。
若證時還只證此不生，中間更無間雜亦無異路。
若見此真實義時，假使十方諸佛同時現前，
說種種相似波羅蜜，欲令改易其心，然亦不生疑惑，故云決定也。
復次具足眾勝願者，是如來十世界微塵數內證功德，以決定故一一皆成金剛印。
從此自證身復起加持身，故云超越於三世。
無垢同虗空者，即是淨治無垢不思議心地也。
以大悲方便，於此地上畫作普門漫荼羅，
故經次云：住不思議心，起作諸事業。
梵本具云心地，以偈中五字成句，不可累書。
然地即是心體，故但云住不思議心也。
真言三昧門中，雖有如是不思議果德，
堪能周給一國，等賜眾生。
若諸眾生不能生難遭想，供養修行，譬如王膳盈前，
無心飲噉，則諸佛其若之何？
故經次云：若到修行地，授不思議果。
此修行地即是淨菩提心初法明門，例如聲聞見諦以後，復入修道位也。
此菩薩於百字明門中，各見蓮華胎藏漫荼羅世界海，其莊嚴相皆悉不同。
先從^mc-A44C佉字門大空輪中，以^mc-A6A8訶字門起大風輪；
次於其上，以嚩字門起香水海；次於其上，以^mc-CFC5阿字門起金剛地金剛輪山。
餘如華嚴經說。於此百蓮華藏，一一世界菩提漫荼羅，各有十世界諸菩薩金剛等以為眷屬。
此瑜伽者，能不起于座，悉至如是諸佛會中，
亦能次第詢求諸善知識，故云初地菩薩化歸百佛國也。
非徒見之而已，亦能以此百蓮華藏轉作自身，
至初地芽莖華疱等十心滿時，一明門中開出十解脫門，
成千世界，皆是隨分蒙授不思議果。
至十一地時，於虗空雲海明門中，一一皆見蓮華藏世界，
性相形類展轉不同，用作自身佗身自在無礙，是名不思議果滿也。
次有二句偈勸信印成，故云：是第一真實，諸佛所開示。
此中開示即是佛之知見，與法華義同。
次半偈云：若知此法教，當得諸悉地。
是引諸佛道，同勸信世諦。
若真言行者明解此法教中次第方便，
以必定信如說修行，當得成就一切悉地。
若謂此說不然，是十方三世佛有違負本誓欺誑眾生辠也。
次一偈勸信真諦，然此悉曇字母幼童牧童皆亦誦持，
至於護摩供養等韋陀世仙亦皆共作，
而今此真言門所以獨成祕密者，以真實義所加持耳。
若但口誦真言而不思惟其義，只可成世間義利，豈得成金剛體性法乎？
故偈云：最勝真實聲，真言真言相。
行者諦思惟，得成不壞句。
此聲即是真言門語密之體，如^mc-CFC5阿聲中第一真實義，
所謂本不生也。初云真言，梵本以多聲呼之，即是總指百字門世諦字輪之相也。
次云真言相者，是此真言實相由諦思惟故，
一一皆入蓮華臺句，是迹息之處也。 ^354c44

經云：爾時執金剛祕密主白佛言：希有世尊！
佛說不思議真言相道法者，如聲聞法，
解脫之中無有文字，而維摩詰不離文字說解脫相，故名不思議解脫相。
今此字輪亦爾，即以無相法身作種種聲字，
以種種聲字作無相法身，故名不思議真言相也。
不共一切聲聞緣覺，亦非世尊普為一切眾生者，
此經是法王祕寶，不妄示卑賤之人。
如釋迦出世四十餘年，因舍利弗等慇懃三請，方為略說妙法蓮華義。
今此本地之身，又是妙法蓮華最深祕密處。
故壽量品云：常在靈鷲山，及餘諸住處，
乃至我淨土不毀，而眾見燒盡。
即此宗瑜伽之意耳。
又因補處菩薩慇懃三請，方為說之。
苟無頓悟之機，則不入其手，故不普為一切眾生。
亦是領前偈中到修行地方授不思議果。
次又云：領解勸信、印成二偈。
故云：若信此真言道者，諸功德法皆當說滿足。
若滿足時，即是具足眾勝願也。
已上廣說真言支分竟。 ^355c14

執金剛復承躡上文請佛，次說入漫荼羅所須次第。
世尊說偈中，先答奉食香華等，及與眾寶缾二句，總名供養支分也。
就諸供養具中，先明獻華。
凡所奉獻，各隨諸尊性類，及漫荼羅方位等，一一善分別之。
當令色香味觸，適悅人心。
其水陸不祥諸華，但可作折伏用耳。
白黃赤三色中，如來部類當用白色，蓮華眷屬以黃色，金剛眷屬以赤色。 ^355c46

復次，當如漫荼羅方位，圓壇者以白，方壇者以黃，三角壇者以赤。 ^356a10

復次諸佛白用，諸菩薩以黃，諸世天以赤，
其餘香等亦當準傍此意，兼採蘇悉地瞿醯等文用之，不可備載也。
鉢頭摩是紅蓮華，凡青黃赤白蓮等水生諸華，皆可通獻諸尊也。
龍華奔那伽者，此奔那伽是龍樹華，彌勒世尊於此樹下成佛，
其直云龍華者，是龍中所尚之華，西方頗有其種，
其計薩囉華、末棃華、得蘖囉華、瞻蔔華、
無憂華、底羅劒華、鉢吒羅華、娑羅樹華，
皆是天竺所有，此方不可具識。
經云是等鮮妙華者，梵本兼有或聲，謂此等諸華皆可通用，
故舉以為例。然或餘方所有彼方所無，
但使人心所好世間以為吉祥者，皆可供養，當一一存意善分別之。
採集以為鬘者，謂錯雜莊嚴或綴或結，
以行人殷淨淳厚心故，則令諸尊歡喜護念也。 ^356a12

次明塗香。其旃檀、青木、#CB15106;金，皆此方所有。
苜蓿香者，梵名薩跛#CB00069;，今迦頗類。
今時妒路婆艸，是迦頗類。
今西方苜蓿香，與此間苜蓿香稍異也。
及餘妙塗香者，如沈水、甘松、丁香、桂心、
西方豆蔻、香附子等，如蘇悉地瞿醯中說。
又云：其塗香中，勿用眾生身分及與紫鑛并蟲食等，當取淨好者以水研之。
若獻佛，當用新好#CB15106;金或黑沈香和以龍腦，
蓮華眷屬當以白檀，金剛眷屬亦當以白檀，
自餘諸尊隨意而合用之，隨所合香皆置龍腦也。 ^356a40

次明焚香當用沈水香、甘松香、嚩藍香、
龍腦香、白檀香。西方名為麼囉庾，是山名，即智度論所云除摩棃山更無出旃檀處是也。
白膠香是娑羅樹汁。
室利嚩塞迦香者，似此方熏陸香。
室利是具德吉祥義，言此香乃至天神皆悉愛樂，故以為稱也。
及餘焚香類芬馥世稱美者，亦如上說。
瞿醯云：燒香用白檀沈水相和供養佛部，
其樹汁香供養蓮華部，黑沈及安悉供養金剛部，或依彼法作普通和香以獻諸尊。
應當隨法教者，謂以真言密印去垢加持等，如供養次第中說。
自餘塗香及華等，例此可知。 ^356b10

次云依教法獻諸食者，如經大本中諸食供等，
各有修治方便，至於深密之意，一一與法門相應。
此方既不具傳，但依蘇悉地等如法造作，
結護加持，即名依教也。
乳糜者，西方粥有多種，或以烏麻汁，或以諸豆并諸藥味，
如十誦藥法等文廣明，然最以乳糜為上。
凡獻食時，當更加以酥沙糖等，令色味兼具而先奉之也。
又西方飯有多種，亦以酪飯為上。
獻此食時，應配以沙糖鹽薑諸味。
又當奉羮，依彼方造食之法，或隨國俗所用也。
歡喜丸，應以酥煑諸餅，糅以眾味及三種辛藥等，令種種莊嚴。
漫荼迦，是此方薄餅。
其百葉餅，是西天竺食法，以糖蜜諸味和#CB15097;酢油煑之，
至為甘美。沙糖餅者，此沙糖名為蹇荼，
狀如益州所出者，而色甚白，觸之便碎。
用此和水，先以#CB15097;作餅，
數漬其中，然後食之。
淨妙，謂務令精潔，使色香兼備也。
布利迦，譯云著#CB17791;餅，以種種上味和合為#CB17791;作之。
間穴餅，有二種，或刺為孔穴，或狀如亂絲，
重重間穴，加以眾味也。
末塗失囉餅，亦著#CB04682;，兼糖蜜塗之。
#CB00104;諾迦餅，用起#CB15097;作之，
著以#CB17791;，酥油煑，狀如水上浮泡，甚可愛也。
無憂，是卷緣沙糖餅。
播鉢吒食，是不起#CB15097;#CB03465;#CB01367;。
如是諸肴餅者，亦謂隨諸方國所有上味及珍妙果，隨意獻之也。
其白糖、白石蜜、沙糖、酥蜜，又各別置之。
種種漿飲者，西方漿法甚多，皆雜以香藥，美而愈疾。
及蒲桃等諸非時漿，如毗尼所說。
其食乳酪，亦用畢撥或龍腦等，如醫明食法為之。
大氐西方造食及飲啖，先後次第，多依藥術，
有養性防疾之功，故多盡其天年，尟夭折之患也。
凡置食處，當以塗香周遍塗之。
置食埦內，遍布蓮荷葉或芭蕉葉等，令使周帀。
若無，應用新淨白疊或淨布，極以淨水浣濯，以香遍塗布。
食時，上首諸尊當增加之，謂中胎、胎藏、
毗盧遮那，第二院觀音、金剛手，次院文殊等四菩薩，外院釋迦牟尼及所奉本尊等。
假令餘位置一分者，上首諸尊當置二分。
或餘位置二分者，上首諸尊置三分。
瞿醯云：漫荼羅主當數倍加之。
雖有此階降不同，然上自諸佛，下至世間鬼神，
應等心供養，務令豐厚均等也。
乃至不辦者，但當供養部主，或置食內院，運心供養一切諸尊。
所奉香華等，例此可知也。 ^356b30

次說奉獻燈明者，香油之類甚多，謂薝蔔香油、蘇摩那華油等。
凡作香油等法，當取新華如作鬘法穿之，
懸置日中承以油器，以物取油於華上灌之，
令還墮油已，又復取油灌之，如是周而復始，從日出至日入乃停。
明日又取新華作之如前，令此油香氣與此華香氣均等，然後止也。
其獻食及燈明等諸器，以眾寶為上。
若不能辦，用銀銅等乃至新淨瓦器亦得充事也。
四方繒幡葢者，若有財力，當於一一尊所各別置之，亦以雜寶為上。
若不能辦，當用雜綵乃至繪畫，畫時當用淨物，不得用膠等也。
若不能廣造者，下至四方各置一葢，門標鈴鐸等皆隨力分作種種莊嚴，
兼準約入祕密漫荼羅位品中所示之相。 ^357a6

經云：或以心供養，一切皆作之者，如世尊說：
諸供養中，心最為上。
如前一一供物，皆當運心遍及法界，以真言祕印持之。
如供養次第中廣說。
或觀大寶樹王，遍覆一切世界，如華嚴菩提樹王之相，具足莊嚴。
隨一一所須受用之具，悉於中出，無有窮盡。
遍至一切賢聖前，廣大供養，并普濟一切眾生。
如是運心已，當用虗空藏轉明妃加持，自然隨意成就也。 ^357a30

次說吉祥缾法。當用金銀等寶，乃至無者，
應以瓷或淨瓦為之，極令圓滿端正，又不洩漏。
如毗尼中方便灌漉淨水，盛滿其中，內五寶、
五穀、五藥，於瞿醯中說之。
然此五藥皆出五天，此方不能遍有也。
又取如前所說諸塗香、抹香和水，兼置龍腦、
牛黃於缾中，插以寶華，或隨方土所有名華，
取其華果條葉茂好圓具者，使間錯垂布，
令極端嚴，以綵繒纏頸，并繫華鬘，塗以眾香，
結護作淨方便，亦如供養次第中說。
於中胎藏當安五瓶，最中大日缾安在華臺，餘置外華蕊中。
凡獻中胎食時，四佛、四菩薩各隨本座在華臺內，奉毗盧遮那者置華臺前也。
若有力者，於一一尊所皆置一缾；如不能爾，隨內外方於上首諸尊處置之。
其四門處各置二缾，四角各置一缾，通門外別有一缾，
用降三世真言印加持之，擬出入時灑身自護，
及召弟子入時亦用灑之，護摩處又別置一缾，大略可百餘缾也。 ^357a44

經云六缾者，最少之限當於中胎四方各置其一，門外一缾必定不得闕之。
若用十八缾者，中胎置一缾，第二院大勤勇處蓮華金剛部主及門凡四缾，
第二院四大菩薩謂文殊等各置一缾，外院四門四角及門外者用之適足。
所欲受灌頂者若多，各隨人數令造一缾，不得闕少也。
如香水缾者，諸閼伽器亦然，當用金銀白瑠璃等為椀，
乃至商佉熟銅石木，或以樹葉新瓦盛眾香水置諸名華，如前所置缾處亦一一置之。
又當於諸尊處各奉淨衣如前所說，上首諸尊亦準獻食法倍增，
故云各奉兼服。若不能辦者，但於上首諸尊處置之，
或以箱篋隨其所有置在中胎院內，運心供養一切諸尊。
凡獻中胎供養具，當置胎中外一重空界中。
若獻無名諸尊，當置三重界緣之內。
又供養時先當奉閼伽水，次獻塗香，次獻華燒香飲食，
後獻燈明，經文先後不次也。 ^357b26

復次，若深祕釋者，塗香是淨義。
如世間塗香，能淨垢穢，息除熱惱。
今行者以等虗空閼伽，洗滌菩提心中百六十種戲論之垢，
以住無為戒塗之，生死熱惱除滅，得清涼性，故曰塗香。
所謂華者，是從慈悲生義。
即此淨心種子，於大悲胎藏中，萬行開敷，
莊嚴佛菩提樹，故說為華。
燒香是遍至法界義。
如天樹王開敷時，香氣逆風順風，自然遍布。
菩提香亦爾，隨一一功德，即為慧火所焚，
解脫風所吹，隨悲願力，自在而轉，普熏一切，故曰燒香。
飲食是無上甘露，不生不死之味。
若服此味，果德成就，更無過上味時，即名入證，故說為食。
所謂燈者，是如來光明破暗之義。
言至果地時，心障都盡，傳無盡慧，遍照眾生，故說為燈。
若豎說者，一一地中，皆具如是五義。
若橫說者，一一門中，皆具如是五義。
例如上文所明，諸食雖異，適口則一。
然隨調膳人，身手有種種滋味不同。
餘香華等，當知例爾。
若行者善能以五字門，作金剛舞戲，普應眾生。
譬如和五味，布五綵，韻五音，調五藥。
雖性分不過五種，而千變萬化，巧轉不窮。
當知是人，則解塗香三昧義也。
亦解華三昧，燒香三昧，飲食三昧，燈明三昧義。
亦解此五種陀羅尼義。
以如是種種法門，供具供養心王如來，
能令諸尊歡喜，所求必獲。
若以此中意趣，及觀世諦香華等，自然知彼色香性分所應用處，
無量方便，觸物而生也。
毗盧遮那成佛神變加持經義釋卷第五
 ^357c6
