
xu:: 
#  No. 282-A 楞嚴玄義敘
No. 282-A 楞嚴玄義敘
夫契經文心，不易標指也。
唯智者大師發旋陀羅尼，起遵法華，具演十妙，
絓是教網，無不炳著詳悉，稱玄義云。
然而止觀大部全體法華十妙，是知教觀殊袠，理無二轍也。
乃大覺世尊於佛頂又揭總持所示境觀，有懸契焉。
但是典後入真丹，未經判釋，時味偏圓，莫知適從。
我百松和尚甞撰百問，啟重玄之漸，終慨洞庭鈞天環而聽之之無幾也。
參兄灯公不慮世忤，作楞嚴玄義四卷，豈助總持夙夜願見之意耶？
抑竟先師窮詰沉疑之意耶？
灯兄偕不慧行三昧懺法，於卷荷根得入流地，
故于玄義三觀十乘教理行證，無不究竟而委示之。
即靈山、大蘇相與首肯，不慧篇端附言，亦茅屋不間庠序之謂乎？
然當是時，多聞流亞既昧一真，撥無萬行，
排藏心為世智，值登伽為樂境，觸目教觀，多懷顰蹙。
如來說為可憐愍者，即諄諄聖誥無奈之何，予言獨奈之何。 ^1a8

萬歷丁酉春季沙門傳如書於西溪之九沙懺室大佛頂首楞嚴經玄義卷第一并序
author:: 天台山幽溪沙門　傳燈　述
xu:: 
# 序
 ^1a40

夫大佛頂首楞嚴之為法也，去來惟一，生滅恒如。
性七大而互周，妙三科而等入。
真空真色，因緣自然之四計圓；離性色性空，俗有真無之二偏絕。
寄方乎寶鑑，類彼摩尼。
三諦之濟濟像歸，十界之穰穰珍雨。
為眾妙之靈府，為萬善之玄基。
寥#CB08861;廓#CB08861;，
不可名而強名如來藏；希#CB08861;夷#CB08861;，
無得稱而寓稱常住心。
嘅眾生之性倒也，昧斯一理融通，局彼知見殊異。
或塗空而割有，錯亂乎修習之門；或賤邊而貴中，肯綮於僧祇之劫。
在凡夫則計內計外，在外道則執斷執常。
類皆以真知為妄知，如迷頭而逐影；以妄見為真見，似棄海而認漚。
如來說為可憐愍者，此大佛頂首楞嚴經之所以說也。
此經唯宣勝義，獨被圓機。
剖常心於生滅之中，指駛流為謐水；會藏性於色空之內，鏡額瘡為髻珠。
酬諸佛菩提達道，陰入處界，本如來藏，
而體之即神；詰娑婆圓通本根，理智根塵，
諸生滅法，而亡之俱寂。
舉要言之，聞思修而皆妙，戒定慧以俱圓。
正與助而並駈，顯與密而雙運。
歷因果始終之階級，泰風送逝川之舟。
摧生死見愛之波旬，烈#CB08504;銷鄰虗之雪。
信所謂方等實相之真詮，大事因緣之先容也。
聲聞在昔，教衍於今。
後五百年，均一佛日。
爾時祇桓精舍，既有妙悟阿難。
此國摩訶支那，寧無宿根上士。
第為經文語活，佛旨意玄。
解者唯緝網而祕於綱，學者舉棄綱而投諸網矣。
故有窮年教苑，研幾而莫得融通。
矧彼畢世禪關，索隱而能之解脫者乎。
〔燈〕獲瞻祕誥，聽學有年。
譬入海而算砂，徒顛眩而自困。
既而掩卷思義，置解尋經。
兼讀台宗，乃有餘地。
非唯悟楞嚴為法華之要綱，抑以見智者愜如來之本心。
談藏性則冥符性具之宗，說止觀則暗合大定之旨。
乃至懸判地位，預防陰魔。
一切名言，靡不殫契。
噫，玉泉慈霔，幾千萬言，人無證者。
佛隴西望，數十餘載，蓋有以焉。
今輙秉斯義海，仰疏經王。
以佛心印佛心，不亦培膏助明。
即楞嚴釋楞嚴，孰謂以水醨乳。
徵文立義，略擬懸談。
學慙疎野，而詞愧不文。
言肆支離，而義求或當。
勒為四卷，質諸同志。
匪圖取捷於龍門，聊託逸塵於驥尾云耳。
other:: 
# 初釋名
 ^1b9

將釋此經玄義五重：初釋名，二辨體，三明宗，
四論用，五教相。就此五章大分為二：初總釋，二別釋。
總釋又二：初生起，二簡別。
生起者，光明玄義云：此娑婆國土以音聲為佛事，
或從善知識所聞名，或從經卷中聞名，故名在初。
以聞名故，次識法體。
體顯次行，行即是宗。
宗成則有力，力即是用。
用能益物，益物故教他。
聞名是自行之始，施教是化他之終。
有始有卒者，其唯聖人乎。
五章生起次第如此。
次簡別者，簡是料簡。
問：若略則唯一，若廣則無量。
今此五章進不是廣、退不是略，何故五耶？
答：非略非廣。非略故不一，非廣故不多。
廣則令智退，略則義不周。
我今處中說，令義易明了。
五章中當其義如此。
別者，分別也。前一章總三法共為名，次三章派三法以為別，
後一章兼總別而明教相也。
又顯體一章明理，餘四章明事。
又前三章是因，後二章是果。
又前四章是行，後一章是教。
又前四章是自利行，後一章是利他行。
又前四章是聖默然，後一章是聖說法。
如此等種種分別料簡〔云云〕。
二別釋者，別釋五章也。
先解釋名章為二：初詳定經題，二解釋經題。
初詳定者，若依經中如來答文殊問名，
其稱有五：一曰大佛頂悉怛多般怛囉無上寶印十方如來清淨海眼，
一曰救護親因度脫阿難及此會中性比丘尼得菩提心入徧知海，
一曰如來密因脩證了義，一曰大方廣妙蓮華王十方佛母陀羅尼呪，
一曰灌頂章句諸菩薩萬行首楞嚴。
今譯人標題，則存三隱二，所謂以約該博也。
蓋如來立名之意，必隨所詮而設。
一經大旨，不出體宗力用。
今五名中，初云大佛頂悉怛多般怛囉無上寶印十方如來清淨海眼，
此兩從體德功用而立稱也。
亦名救護親因度脫阿難及此會中性比丘尼得菩提心入徧知海，
此單從功德而立稱也。
亦名如來密因脩證了義，此單從宗要而立稱也。
亦名大方廣妙蓮華王十方佛母陀羅尼呪，此兩從體德宗要而立稱也。
亦名灌頂章句諸菩薩萬行首楞嚴，此單從宗要而立稱也。
夫宗要者，一經之主也。
體德者，宗要之所歸也。
功德者，宗要歸體之所自至者也。
功德自至，雖緩而弗舉，亦未為過。
惟體德宗要，不可偏廢。
故今於體德，舉其要而標之曰大佛頂。
雖三字之少，已能囊括眾德矣。
何則？蓋大佛頂者，三德祕藏之異稱也。
如大以法身當體得名，佛以般若普覆為義，
頂以解脫無染立稱，即悉怛多般怛囉之大白傘蓋也。
此大佛頂，楷定諸法，無諸魔事，即一實相之無上寶印也。
此大佛頂，廣大圓滿，軌持萬法，居染不汙，
自在稱尊，即大方廣妙蓮華王也。
此大佛頂，遮一切惡，持一切善，出生十方諸佛，即十方佛母陀羅尼也。
若灌頂章句，則出此經流出之所。
自以密語言之，亦不出乎密因二字。
蓋密有微密之密，祕密之密故也。
此蓋譯人善巧，撮略有方。
只此一十九字，略舉體德，備取宗要。
擅五名之稱謂，召一經之旨歸。
故云大佛頂如來密因。
脩證了義諸菩薩萬行首楞嚴第二解釋經題，
又為二：初通別合釋，次通別各釋。
初義者，光明玄義云：夫教有通別，依教明行。
行有通別，從行顯理。
理有通別，且置行理。
但明教通別者，夫理無名字，名字顯理。
如虗空無丈尺，丈尺約虗空。
天王般若云：總持無文字，文字顯總持。
若從能顯之文字，是名則通。
若從能顯之所以，此名則別。
云何為通？如聖所說，一經、一時、一處、一部、
一偈、一句、一言，皆是文字。
從此文字，通稱為經。
云何為別？別則有四：一、令世諦不亂，歡心悅耳；
二、逗化所宜，間發宿善；三、對其業障，令惡滅罪除；
四、點示道理，霍然妙悟。
悅宜對悟，各各所以，其致不同，稱之為別。
譬如鹽梅和合，成種種滋味，組織縱橫，成種種文繡。
從別所以，故有大佛頂等一十九字，標今教異於諸教。
從通文言，故有經之一字，眾經通稱也。
今經通別合標，故云大佛頂〔云云〕。
次通別各釋，為二：先釋別，次釋通。
釋別又二：先定名，次解釋。
定名者，今家釋諸經別名，別相最多，取要立名，
不出三種，謂人、法、譬。
於此三中，復有單三複三，并具足一，以成七別。
今於七名之中，而定此經，當複三中，人法為名也。
於人法中，各有因果。
大佛頂，果法也；如來，果人也。
密因，萬行因法也；諸菩薩，因人也。
脩證了義，首楞嚴則該因該果。
此經因果，人法合標，故云大佛頂〔云云〕。
次解釋，為二：初解大佛頂等十六字，次解首楞巖。
初中大佛頂如來密因脩證者，夫密有微密之密，祕密之密。
今此密因，義該二種：一是當機所請妙奢摩他、
三摩、禪那，舉一即三，言三即一，故稱為妙，妙即密也。
以此為因，故稱密因。
一是如來所宣神呪，諸佛密言，人莫能測，故稱為密。
令行人持此以登聖果，故稱密因。
然顯密之行雖殊，而所依之理同。
如來藏又必顯密雙脩，方能證入果位，故以一名而召兩行矣。
謂之如來密因者，在顯言之，所謂此奢摩他等，是十方如來得成菩提者也。
在密言之，所謂此悉怛多般怛囉，十方如來因此持此得成正覺者也。
謂之大佛頂如來者，此指宣說神呪之化佛也。
是世尊頂放百寶無畏光明之所化者，故曰大佛頂如來。
佛稱為大者，梵云摩訶也。
古人或云不可翻，以含大、多、勝三義故。
故釋論云：梵云摩訶，謂大、多、勝。
為此方文字，義無兼含，故不可翻。
今題中單翻大者，由此方大字，字雖不含，義實該博。
如老子云：域中有四大，而王處一焉。
所謂道大、天大、地大、王亦大。
然王者人耳，而所以與天地北大者，誠由道致中和，
得其勝位，天地位而萬物育也。
致中和而天地位，此同天地為大也。
萬物均育，此以多為大也。
又得其勝位，此以勝為大也。
又如世人稱父母長上為大人，此亦勝為大也。
沙門稱多眾為大眾，此亦多為大也。
是則此方大字，義亦多含。
雖以單翻，理無所失。
今先約梵音兼含以釋大佛，次約明言當體以釋大佛。
初兼含釋者，釋論云：摩訶含大、多、勝者，
大取包廣，多取含攝，勝取秀出。
章安云：法身法界遍一切處，是廣大義。
報身智境，照發相應，不可窮盡，是含攝義。
應身自在，無能遏絕，是勝出義。
是則法報應三，俱稱大佛。
今若唯約應佛之勝，而釋此藏通之大佛也。
唯約報身之多，而釋此別教之大佛也。
唯約法身之大，而釋此圓教之大佛也。
此所說經，既是圓經，能說教主，合是圓佛。
雖是圓佛，據現跡觀，乃屬應身。
但此應身，其來有本。
其本者何？所謂法報。
是全此法報所垂之應，只應身即是法報。
故華嚴云：清淨妙法身，湛然應一切。
天台云：水銀和真金，能塗諸色像。
功德和法身，處處應現往。
故知未甞有法報，而不垂應身。
亦未甞有應身，而不即法報。
但隨機見不同，或勝劣之差降耳。
今經當機，乃用業識而見，則佛依中理，
而應依中而現，豈不即法即報者耶？
故經述偈讚云：妙湛總持不動尊。
妙湛讚真諦，即報身也。
總持讚俗諦，即應身也。
不動讚中道，即法身也。
蓋由當機妙悟，洞見法源，故形言於口，稱性而讚。
今題目是總，豈不以總而貫於別？
是故此之大佛，須約三義而釋，即法大、
報多、應勝也。言法大者，所謂大取包廣。
法身法界，遍一切處，是廣大義。
普賢觀經云：毗盧遮那，遍一切處。
此經云：空生大覺中，如海一漚發。
即法身廣大義也。
報多者，所謂多取含攝。
報身智境，照發相應，不可窮盡，是含攝義。
經云：我以不滅不生，合如來藏。
而如來藏，唯妙覺明，圓照法界。
是故於中，一為無量，無量為一，小中現大，
大中現小，乃至非心非空等，即報身不可窮盡義也。
應勝者，所謂勝取秀出，應身自在，無能遏絕，是勝出義。
經云：不動道場遍十方界，身含十方無盡虗空，
於一毛端現寶王剎，坐微塵裏轉大法輪，
即應身自在，無能遏絕義也。
此以三字對釋三身如此。
若以三字共釋一身者，則法身不唯大，
亦多亦勝；報身不唯多，亦勝亦大；應身不唯勝，亦多亦大。
法身三者，大義如前。
法多者，法身具足諸法，非如大虗逈無一物。
故觀經云：毗盧遮那徧一切處，一切諸法無非佛法。
此經云：陰入處界本如來藏，性色真空等，
清淨本然，周徧法界。
即法身含攝多義也。
法勝者，此之法身如彼圓伊，當上一點最尊無上，為報應二脩所歸。
故天台云：如眾星之環北辰，萬流之宗東海。
即法身秀出勝義也。
報身三者，報智既與法性相應相冥，法身遍一切處，報身亦遍一切處。
故般若云：佛說非身，是名大身。
即報身廣博義也。
報多準前。又報智以法門為身，所謂第一義為髻，
八萬陀羅尼為髮，無漏為鼻等〔云云〕，亦報身含攝多義也。
報勝者，前之法身雖名為勝，乃素法身，未有莊嚴。
今之報智莊嚴法身，功德巍巍，斯名為勝。
如家有寶藏，不探似人，人孰知勝？
要須耘除糞穢，掘出金藏，五慾自恣，人乃稱歎此大富人、大勝人矣。
又報智即法，法身勝故，報身亦勝，即報身秀出勝義也。
應身三者，如無量壽佛應極樂國，高六十萬億那由他由旬；
淨華宿王智佛應淨光莊嚴國，高六百八十萬由旬；
釋迦世尊應東方莊嚴國，別號照明莊嚴自在王佛，
佛身高大，壽命長遠等，即應身廣大義也。
應多者，此經云：一中無量，無量中一，稱性而應，
隨機而見，何可數量？
即應身含攝多義也。
應勝準前。又如云：天上天下，唯吾獨尊等，即應身秀出勝義也。
又應即法報，法報大，應亦大，乃至法報勝，應亦勝。
此則舉一即三，言三即一，不縱不橫，微妙寂絕，故稱大佛。
約梵音兼含釋竟。
更約明言當體釋者，夫佛乃萬德之都名，
大是眾實之美稱，豈得以區區一義，局彼太虗？
今尋天台成義，復用十種果德釋之。
雖秪十法，而佛之萬德，亦包括殆盡。
言十法者，所謂：一、理大，二、誓願大，三、莊嚴大，
四、智斷大，五、遍智大，六、道大，七、用大，八、
權實大，九、利益大，十、無住大。
一、理大者，所謂究竟三德祕藏一切佛法故。
一切佛法，即性具十法界，陰、入、處、界等也。
三德祕藏，即如來藏，性色真空，性空真色等，
清淨本然，周徧法界也。
此三德一切佛法，唯佛與佛，乃能究盡。
故經云：我以不滅不生，合如來藏。
而如來藏，俱非俱即等，故理大也。
二、誓願大者，所謂究竟圓滿三種菩提，
無緣慈悲，無作弘誓，普覆法界。
故經云：入於如來妙莊嚴海，圓滿菩提，歸無所得。
妙莊嚴海是福究竟，即方便菩提，亦是生緣慈悲；
圓滿菩提是智究竟，即實智菩提，亦是法緣慈悲；
歸無所得是理究竟，即真性菩提，亦是無緣慈悲。
又當機讚佛云：大雄、大力、大慈悲。
故誓願大也。三、莊嚴大者，所謂究竟不可思議解脫首楞嚴寂照大定，
成就一切萬行諸波羅蜜。
故經云：塵銷覺圓淨，寂照含虗空。
又云：等覺圓明，入於如來妙莊嚴海。
經初云：有三摩提，具足萬行。
故莊嚴大也。四、智斷大者，所謂菩提、涅槃，究竟圓斷法界無明生死。
故經云：覺迷迷滅，覺不生迷。
喻云：譬如金鑛雜於精金，其金一純，更不成雜；
如木成#CB01926;，不重為木。
諸佛如來菩提、涅槃亦復如是。
故智斷大也。五、徧知大者，所謂究竟五眼，
圓見法界三諦，如風於空中，一切無障礙。
故經云：我以不滅不生合如來藏，而如來藏唯妙覺明圓照法界。
又云：如我按指，海印發光。
故徧知大也。六、道大者，所謂究竟圓入一切法門，以二十五王三昧冥益眾生。
故經云：摩登婬女無心修行，神力冥資，速證無學。
故道大也。七、用大者，所謂究竟身、口、意業，
能顯一切神通，謂三輪不思議化，彌滿法界，顯益眾生。
故經云：一中無量，無量中一，小中現大，
大中現小，不動道場，遍十方界，身含十方無盡虗空，
於一毛端現寶王剎，坐微塵裏轉大法輪。
故用大也。八、權實大者，所謂究竟一切權實之法，
能為實施權，開權顯實，令諸眾生入一乘道。
故經云：我以妙明合如來藏，十界三諦俱非。
此以實智究盡諸法之實也。
十界三諦俱即，此以權智究盡諸法之權也。
離即離非，是即非即，此權實泯合也。
又云：令汝會中定性聲聞，及一切未得二空回向上乘阿羅漢等，
皆獲一乘寂滅場地。
故權實大也。九、利益大者，所謂究竟嚴淨一切佛土，能以一切世出世法利益眾生故。
故此經能令登伽證於四果，當機頓獲法身，
及令普會獲本妙心，常住不滅。
又選圓通竟，普會大眾凡有十恒河沙，
皆得本心，遠離塵垢，獲法眼淨，無量眾生皆發無等等三菩提心。
秖此一會，利益尚爾，況餘經餘處耶？
故利益大也。十、無住大者，一切究竟不住究竟，一切圓滿無圓滿。
故經云：入於如來妙莊嚴海，圓滿菩提，歸無所得。
故無住大也。第一還是法身大多勝，二三四五并第十還是報身大多勝，
七八九還是應身大多勝。
三身不縱不橫，復見于此，是則兼含及以當體，皆不出三身之義。
三身乃十種三法之一，三法體通，舉一綱目，而九種三法隨來矣。
蓋由三德具足，諸法聚集，名為三身。
若此三德尊重，即是三寶。
三德不生不滅，即是三涅槃。
三德運載負荷，即是三大乘。
三德不可異趣，名三菩提。
三德覺了清淨，名三般若。
三德是如來種，名三佛性。
三德分別不謬，是名三識。
三德即事通理，名為三道。
大則十種三法俱大，多則十種三法俱多，
勝則十種三法俱勝，不並不別，故稱大佛。
經云：我以不滅不生，合如來藏十界三諦。
若以意會，十種三法，文義俱成。
言大佛頂者，世尊肉髻無見頂相也。
頂門為無上果，亦表第一義諦。
如來者，大佛頂放百寶無畏光明，出生千葉寶蓮，
有佛化身，結跏趺坐，宣說神呪之化佛，故曰大佛頂如來。
夫頂居大佛之首，佛從頂光而化，顯此如來，彌為玄極。
故如來自云：斯是知來無見頂相，無為心佛。
惟三身玄極，故有此頂。
有此頂相，故能於中放光現佛。
有此心佛，故能宣說心呪。
有此心呪，故能使惡呪銷滅，婬心頓除，
神力冥資，速證無學。
乃至能令十方如來，因此執此等，得成正覺，
降魔轉法輪，授記付法等事。
蓋此神呪，乃融即三身大佛所證祕藏之理。
全呪是佛，全佛是呪，一如無二如者也。
如來證此，故能懾魔。
阿難迷此，是以遭難。
至此方挹流尋源，聞香討根，乃以首楞大定為請。
蓋大佛三身，實由妙奢摩他等所剋。
故經請云：十方如來，得成菩提，妙奢摩他，三摩禪那。
而經題亦因之而召，為大佛頂如來密因矣。
釋此密因為二：初顯，次密。
顯復為三：初定名，次定體，三正釋。
定名者，此奢摩他等三名，昔資中沇師唯以天台三觀而解，
彼云：準圓覺經，奢摩他以寂靜為相，三摩提以幻化為相，禪那俱離寂靜為相。
此大意與一心三觀相應，寂靜相即空觀也，
幻化相即假觀也，俱離相即中觀也。
孤山圓師唯以天台三止而釋，蓋準涅槃經中，
奢摩他此云止，毗婆舍那此云觀，優畢叉此云止觀等。
今經三名既與涅槃一同二異，乃於彼奢摩他中開出三義，
為奢摩他、三摩、禪那也。
而雲間師乃評之云：今觀二師之釋，孤山所得多矣。
且如圓覺三法經中亦名為定，如彼經云：
爾時便有二十五種清淨定輪〔云云〕。
又偈云：辨音汝當知，一切諸菩薩，無礙清淨慧，皆從禪定生。
所謂奢摩他、三摩提、禪那，是知彼圓覺尚可直作三止而釋，
況今經乎？矧涅槃顯以奢摩他當定，又圓覺三摩名等持，
禪那名靜慮，並是定法名義，三止消文復何疑乎？
今詳雲間所評，引圓覺證成今名，可作定釋，則孤山以三止消文所得果多。
蓋雖定體融通，止即是觀，而所主之者須從於別，
如吳興所謂阿難既以多聞小慧自咎，正以楞嚴大定為請也。
二定體者，前之定名欲從所主，故偏以定稱。
若三止之體，體無所局，故孤山亦會通云：
此之三止即是三觀，以即照而寂、即寂而照，
故奢摩他即空觀，三摩即假觀，禪那即中觀。
所以天如會解引孤山三止已，乃云：今復釋而明之。
奢摩他，寂靜之義也；三摩，觀照之義也；
禪那，寂照不二之義也。
此蓋復出孤山會通之義耳。
況經云：是種種地皆以奢摩他中毗婆舍那清淨修證。
又云：此是過去先佛世尊奢摩他中毗婆舍那〔云云〕。
據此二文，則不唯此定止觀融通，彌顯孤山三止消文，當於經旨以云奢摩他中毗婆舍那故。
第三、正釋者，約前會通之義，雙明止觀也。
涅槃經中三名：奢摩他，此云止；毗婆舍那，
此云觀；優畢叉，此云止觀等。
今經三名雖與一同二異，後文既云奢摩他中毗婆舍那，故須雙約止觀而釋。
於止觀中各開三義，謂體真止、方便隨緣止、
息二邊分別止、從假入空觀、從空入假觀、從空假入中道觀。
今抄止觀成文，以明斯義。
初釋止觀名，次釋止觀體。
初、釋名者，大師云：止觀各有三義。
止三者：息義、停義、對不止止義。
息義者，諸惡覺觀、妄念思想寂然休息。
淨名曰：何謂攀緣？
謂緣三界。何謂息攀緣？
謂心無所得。此就所破得名，是止息義。
停義者，緣心諦理，繫念現前，停止不動。
仁王云：入理般若名為住。
大品云：以不住法住般若波羅蜜中。
此就能止得名，是停止義。
對不止以明止者，語雖通上，意則永殊。
何者？上兩止對生死之流動，約涅槃論止息；
心行理外，約般若論停止。
此約智斷通論相待，今別約諦理論相待。
無明即法性，法性即無明。
無明亦非止非不止，而喚無明為不止；
法性亦非止非不止，而喚法性為止。
此待無明之不止，而喚法性為止。
如經云：法性非生非滅，而言法性寂滅；
法性非垢非淨，而言法性清淨。
是為對不止而明止也。
觀三義者，貫穿義，觀達義，對不觀觀義。
貫穿義者，智慧利用，穿滅煩惱。
大經云：利钁斵地，磐石沙礫，直至金剛。
法華云：穿鑿高原，猶見乾土；施功不已，遂漸至泥。
此就所破得名，立貫穿觀也。
觀達義者，觀智通達，契會真如。
瑞應經云：息心達本源，故號為沙門。
大論云：清淨心常一，則能見般若。
此就能觀得名，故立觀達觀也。
對不觀觀者，語雖通上，意則永殊。
上兩觀亦通對生死彌密而論貫穿，迷惑昏盲而論觀達。
此通約智斷相待明觀，今別約諦理。
無明即法性，法性即無明。
無明非觀非不觀，而喚無明為不觀；法性亦非觀非不觀，而喚法性為觀。
如經云：法性非明非暗，而喚法性為明；
第一義空非智非愚，而喚第一義空為智。
是為對不觀而明觀。
是故止觀各從三義得名。
〔更有絕、待、會、異、通三德之文，茲不具引。〕
次釋止觀體分三：初次第三止，二次第三觀，三一心中三止觀。
次第三止者：一體真止，止於真諦；二方便隨緣止，
止於俗諦；三息二邊分別止，止於中道第一義諦。
體真止者，諸法從緣生，因緣空無主，息心達本源，故號為沙門。
知因緣假合，幻化性虗，故名為體。
攀緣妄想，得空即息，空即是真，故言體真止。
方便隨緣止者，若二乘同以無言說道，
斷煩惱入真，真則不異，但言煩惱與習有盡不盡。
若二乘體真，不須方便；菩薩入假，正應行用。
知空非空，故言方便；分別藥病，故言隨緣。
心安俗諦，故名為止。
經言動止心常一，亦得證此意也。
息二邊分別止者，生死流動，涅槃保證，
皆是偏行，不會中道。
今知俗非俗，俗邊寂然，亦不得非俗。
空邊寂然，名息二邊。
此三止名，雖未見經論，映望三觀，隨義立名。
釋論云：菩薩依隨經教，為作名字，名為法施，立名無咎。
若能尋經得名，即懸合此意也。
詳此三止，與前釋名，名髣髴同，其相則異。
同者，止息止似體真，停止止似方便隨緣，
非止止似息二邊，其相則別，所謂三諦相也。
前三成次三，後一具前三。
何以故？如體真止時，達因緣假，名空無主，
流動惡息，是名止息義。
停心在理，正是達於因緣，是停止義。
此理即真，真即本源，本源不當止與不止，是非止止義。
此三義共成體真止。
若方便止時，照假自在，散亂無知息，是止息義。
停心假理，如淨名入三昧，觀比丘根性，
分別藥病，是停止義。
假理不動，是非止止義。
如是三義，共成方便隨緣止相也。
息二邊分別時，生死涅槃二相俱息，是止息義。
入理般若，名為住緣心中道，是停止義。
此實相理，非止不止，是不止止義。
如此三義，共成息二邊止相，故與前永異也，亦非今所用也。
二、次第三觀者：一、從假入空觀，亦名二諦觀；
二、從空入假觀，亦名平等觀；三、二空觀為方便，得入中道第一義諦觀。
心心寂滅，自然流入薩婆若海。
此名出纓絡經。今釋其意，假是虗妄，俗諦也；
空是審實，真諦也。
今欲去俗歸真，故言從假入空觀。
假是入空之詮，先須觀假，知假虗妄而得會真，故言二諦觀。
此觀若成，則證一切智也。
從空入假觀者，若住於空，與二乘何異？
不成佛法，不益眾生，是故觀空。
不住於空而入於假，知病識藥，應病授藥，
令得服行，故名從空入假觀。
而言平等者，望前稱平等。
前破假用空，今破空用假，破用既均，故言平等觀。
此觀成時，證道種智。
二空為方便者，初觀空生死，次觀空涅槃，此之二空為雙遮之方便。
初觀用空，次覩用假，此之二用為雙照之方便。
心心歸趣，入薩婆若海，雙照二諦也。
此觀成時，證一切種智。
是為次第三觀也。
此三觀與前三觀名，一往似同，義相則異。
前貫穿觀，觀諸虗妄，似從假入空；觀達觀，
達理理和，達事事和，似從空入假；不觀觀，似中道觀。
其相異者，前是一諦相，今是三諦相。
又前三通成後三，後三具足前三。
所以者何？如從假入空，破四住磐石，是貫穿觀；
所入之空，空即是理，智能顯理，即觀達觀；
此之空理，即是非觀觀義。
如此三義，共成入空觀相也。
從空入假，亦具三義：如識假名法，破無知障，
即貫穿義；照假名理，分別無謬，即觀達義；
假理常然，即不觀觀義也。
此之三義，共成假觀相也。
中道之觀，亦具三義：空於二邊，即貫穿義；
正入中道，即觀達義；中道法性，即不觀觀義。
如此三義，共成中道觀相也。
三、明一心中三止觀者，依前摩訶衍，明三止三觀之相，
以義隨相，條然各別。
若論三觀，則有權實淺深；若論三智，則有優劣前後；
若論三人，則有諸位大小。
此則次第分張，非今所用也。
圓頓止觀相者，以止緣於諦，則一諦而三諦；
以諦繫於止，則一止而三止。
譬如三相在一念心，雖一念心，而有三相。
止諦亦如是，所止之法，雖一而三；能止之心，雖三而一也。
以觀緣於境，則一境而三境；以境發於觀，則一觀而三觀。
如摩醯首羅面上三目，雖是三目，而在一面。
境觀亦如是，觀三即一，發一即三，不可思議，
不權不實，不優不劣，不前不後，不並不別，不大不小。
故中論云：因緣生法，即空即假即中。
金剛般若云：如人有目，日光明照，見種種色。
若眼獨見，不應須日。
若無色者，雖有日眼，亦無所見。
如是三法，不異時，不相離。
眼喻於止，日喻於觀，色喻於境。
如是三法，不前不後，一時論三，三中論一，亦復如是。
若見此義，即解圓頓止觀相也。
何但三一一三？總前諸義，皆在一心。
其相云何？體無明顛倒，即是實相之真，名體真止。
如此實相，遍一切處，隨緣歷境，安心不動，名隨緣方便止。
生死涅槃，靜散休息，名息二邊止。
體一切諸假，悉皆是空，空即實相，名入空觀。
達此空時，觀冥中道，能知世間生滅法相，
如實而見，名入假觀。
如此空慧，即是中道，無二無別，名中道觀。
體真之時，五住磐石砂礫，一切休息，名止息義。
心緣中道，入實相慧，名停止義。
實相之性，即非止非不止義。
又此一念，能穿五住，達於實相，實相非觀亦非不觀。
如此等義，但在一念中，不動真際，而有種種差別。
經言：善能分別諸法相，於第一義而不動。
雖多名字，蓋是般若之一法。
佛說種種名，眾名皆圓，諸義亦圓。
相待絕待，當體不可思議。
不可思議故，無有障礙。
無有障礙故，具足無減。
是圓頓顯止觀體也。
孤山云：阿難始以三法為請，既蒙開示，
至乎領解，還以三法而歎於佛。
故經云：妙湛總持不動尊。
妙湛即空智也，總持即假智也，不動即中智也。
及佛為富樓那說如來藏本妙圓心，非心非空，
即心即空，離即離非，三諦炳然，如指諸掌。
及為阿難說六解一亡，而結歎云：是名妙蓮華，
金剛王寶覺，如幻三摩提。
華開華現，喻即中也。
金剛堅利，喻即空也。
如幻有形，喻即假也。
洎文殊簡圓通，亦以此為歎。
故曰：阿難汝諦聽，我承佛威力，宣說金剛王，
如幻不思議，佛母真三昧。
但以佛母喻中道為異耳。
其於諸文，重重演說，一一破迷。
或用乎空，或談乎假，或顯乎中。
言偏意圓，悉具三法。
蓋酬阿難三止之請也。
今謂妙湛總持等三法，亦可作止觀各三名而釋。
如妙湛及金剛王等，即止息貫穿也。
總持及如幻等，即停止觀達也。
不動及妙蓮等，即對不止止，不觀觀也。
是則奢摩他等三，隨舉其一，皆具妙湛等三義。
經云：此阿毗達磨，彈指超無學。
此之謂矣。惟此圓融，故稱為妙。
妙即密也。言密因脩證者，經云：是種種地，
皆以奢摩他中，用諸如來毗婆舍那，清淨修證，漸次深入。
故云密因修證。釋顯竟。
次密者，入道場誦持神呪也。
經明四種律儀已，乃云：若有宿習不能滅除，汝教是人一心誦我佛頂光明摩訶悉怛多般怛囉無上神呪。
乃至示以結壇之法，定以克證之期，其為行者進脩最為詳盡。
但依經設壇，其費大富，末世緣薄，鮮能辦之。
於中所立期限共四等，合一百二十一日，後坐禪百日。
既云端坐安居，則入道之方，依奢摩他以脩大定，不俟告而可知矣。
向前初七中云：至誠頂禮十方如來、諸大菩薩、
阿羅漢號，恒於六時誦呪圍壇，至心行道，一時常行一百八遍。
第二七中，一向專心發菩薩願，心無間斷，我毗奈耶先有願教。
第三七中，於十二時一向持佛般怛囉呪〔云云〕。
昔吳興岳師甞按此述脩證儀一卷，今雖蔑聞，
若依天台諸懺通軌，亦略可知。
惟其行道誦呪之頃，既涉繁動之緣，苟不以理觀而導事行，
滅罪或難。矧夫結壇軌則，種種取象，言不唐施。
故溫陵師等皆取意以明表法，所謂法王、
法言，即事即理也。
又且神呪祕密，唯佛證知，乃密詮三諦之境，
而稱之為摩訶悉怛多般怛囉呪心，蓋有以焉。
是故行者登壇之時，必宜事理兼行，顯密雙運。
如四明師之言三種懺法云：法雖三種，
行在一時，寧可闕於前前，不得虧於後後。
無生最要，取相尚寬。
蓋妙觀之宗，是大乘之主。
滅障如翻大地，草木皆枯。
顯德如照澄江，森羅盡現。
以此理觀，導乎事行。
則一禮一旋，罪消塵劫。
一燈一水，福等虗空。
此蓋法華三昧之功勳也。
彼既如是，此亦宜然。
蓋一心定慧，說於呪。
先四十四心，明於此。
後理須秉定慧而持神呪，藉顯密以歷聖階矣。
次了義者，褒美此經所說，義無不了也。
淨名寶積及涅槃等經，皆云依了義，不依不了義。
寶積經舍利弗問：何等經中，名為了義？
何等經中，名不了義？
佛告舍利弗云：若諸經中，宣說世俗，名不了義。
宣說勝義，名為了義。
宣說作業煩惱，名不了義。
宣說煩惱業盡，名為了義。
宣說厭離生死，趣求涅槃，名不了義。
宣說生死涅槃，無二無別，名為了義。
宣說種種文句差別，名不了義。
宣說甚深難見難覺，名為了義。
今經云：如來今日，普為此會，宣勝義中，真勝義性。
即寶積宣說勝義，名為了義也。
經云：入妙莊嚴海，圓滿菩提，歸無所得。
即宣煩惱業盡，名為了義也。
經云：陰入處界，本如來藏。
即生死涅槃，無二無別，名為了義也。
經云：我以不生不滅，合如來藏〔云云〕。
即宣說甚深難見難解難覺，名為了義也。
次諸菩薩萬行者，藏通別教皆有菩薩，
雖可稱諸，非今經意。
今則始從乾慧終至等覺，五十六位階級不等，故名為諸。
萬行者，即大品般若所說一切佛法諸三昧門，
所謂百八三昧、五百陀羅尼及諸解脫、
大慈大悲、一切種智、五眼、六神通、三明、
八解脫、十力、四無所畏、十八不共法、三十二相、
八十種好、六波羅蜜、三十七品、四弘誓願、
四無量心、如意神通、四攝法等諸法。
故大品萬行中偈云：從初發心至成佛，
一身一心一智慧，欲為教化眾生故，萬行名字差別異。
然此經題雖云萬行，而十軸內都不見列一兩種行名，但云有三摩提名大佛頂首楞嚴王具足萬行。
是知題中雖稱萬行，實不俟乎別修。
蓋此密因是首楞嚴定，能獲此定則種種萬行法爾現前。
故南嶽思大禪師釋萬行云：如是無量佛法功德，一切皆從禪生。
蓋眾生心性本來具足如是佛法，故經云：陰入處界本如來藏。
惟行人修此定時，直下照了具足諸法，則無量功德功至自至。
故昔天台一時代南嶽講般若，至一心具萬行處，忽有所疑。
思師因誡之曰：如汝疑者，乃大品次第意耳，未是法華圓頓旨也。
吾昔於夏中一念頓證諸法現前，吾既身證不必疑矣。
以此而知，則今經萬行之稱特是表顯密因之妙，
故云有三摩提名大佛頂，首楞嚴王具足萬行也。
次釋首楞嚴者，涅槃經云：首楞者名一切事竟，
嚴者名堅，一切畢竟而得堅固名首楞嚴。
今人釋此名義多分單約定解，若然豈大佛頂等非首楞嚴耶？
矧涅槃經云：一切眾生盡有首楞嚴定，
首楞嚴定亦名般若、亦名金剛三昧、亦名師子吼、亦名佛性。
且佛性非大佛頂耶？
三昧般若非密因萬行等耶？
師子吼非了義耶？
昔孤山師以教行理三悉號楞嚴而釋，蓋有旨焉。
但孤山三法於經攝義雖足，在題主對猶疎，
今當別約天台八法一一主對釋之，謂教、
理、智、斷、行、位、因、果。
蓋大佛頂者理也，如來者果也，密因者智也，
修證者斷與位也，了義者教也，諸菩薩者因也，萬行者行也。
故此八法非唯詮義具足，亦乃深合經題。
釋此為二：初約八法行布釋，次約諸字圓融釋。
初八法行布釋為三：初生起，二料簡，三正釋。
生起者，八種中教為能詮故居其首，七為所詮故居其後。
於七種中理為所照屬性，智為能照屬修，
非所照之理不能起能照之智，故先理次智也。
智既起已必能斷惑，故第四明斷也。
惑斷理顯種種萬行由之而生，故次斷說行也。
智斷行發淺深不同，故有位次也。
望果德以修因行，由因行以克果德，智斷行位，
莫非其事，故有第七、第八，總說四果也。
二、料簡者。問：智之與行，有何差別？
答：智分因果，行唯在因。
問：因智與行，復何差別？
答：若略作教行理說，則因智亦名為行。
茲廣明八法，則因智三止，行名萬行矣。
問：位次、因果，有何差別？
答：因果為能歷，位次為所歷。
又位次開說因果，因果總說位次也。
問：此八種中，為各各異，為互互通？
答：亦異亦通。異如向說，通者如一經，總是八法，
離能詮無所詮，離所詮無能詮，故教具七也。
全理起智，無別有智，此智能斷，離智無斷。
理顯行彰，行是理行，六種即理，名為位次。
大乘因果，不離實相，故理通也。
智是理智，斷是智斷，智是首楞，具足萬行。
全理之智，雖無淺深，淺深宛然，雖無因果，
不離因果，故智通也。
全理之智，能斷此惑，斷故發行，而有淺深不同，
因果各異，故斷通也。
即理之智，能具萬行，智斷彼惑，萬行斯顯，
行顯淺深，則有位次因果，故行通也。
六種妙位，皆即於理，雖皆即理，六位有殊，
智為能歷，位為所歷。
智斷惑故，自淺之深，前五為因，後一為果，故位通也。
實相因果，無差而差，智斷行位，條然有異。
因果實相，差而無差，智斷行位，無不即理，故因果通也。
三、正釋者，釋此依數為八：先理，次智，三斷，
四行，五位，六因，七果。
至於第八，方明教相。
何故爾耶？以教無別體，秪是七種能詮之聲色耳。
若七種理顯，即是教顯。
後略分別，彌為容易故也。
於中，初明理，即經中所詮三諦理也。
此三諦理，徧在十界依正之上。
若離此，則無所寄。
經明陰、入、處、界，本如來藏，此之謂也。
釋此為二：初竪約十界明三諦，次橫約十界明三諦。
初竪者，此之名義，出仁王、纓絡二經。
彼云：一者有諦，二者無諦，三者中道第一義諦。
初有諦者，謂二十五有。
眾生妄情所見，名之為有。
如彼情見，審實不虗，名之為諦，亦名俗諦。
虗假凡俗，故亦名世諦。
涅槃所謂如世人之所見者，名為世諦。
此以六凡法界為俗諦也。
二、無諦者，三乘聖人所見真空之理，無名無相，故名為無。
審實不虗，目之為諦，亦名真諦。
真實不虗，故亦名第一義諦。
涅槃所謂如出世人之所見者，名第一義諦。
此以聲聞、緣覺兩法界為真諦也。
三、中道第一義諦者，遮二邊，說名為中。
此理虗通，無壅無塞，稱之為道。
最上無過，故名第一。
深有所以，目之為義。
諸佛菩薩之所證見，審實不虗，命之為諦。
故言中道第一義諦。
此以佛、菩薩兩法界為中諦也。
次橫約十界明三諦者，此三諦義，出中觀論。
論云：因緣所生法，我說即是空，亦名為假名，亦名中道義。
十法界皆是因緣生法，以佛種從緣故。
我說即是空，十界緣起皆真也；亦名為假名，
十界緣起皆俗也；亦名中道義，十界緣起皆中也。
此是橫約十界以詮三諦。
今釋此二種三諦為三：初、名義整足不整足，
二、理體圓融不圓融，三、理體可壞不可壞。
初義者，四教中藏是界內拙度，但詮森羅萬象之俗，
偏空涅槃之真，故稟教人至於果成#CB01926;斷而已。
界內通教雖名為巧，其所詮者亦只二諦，
是故稟茲教者同於三藏，#CB01926;身滅智以為圓極。
若界外別教，教雖不融，而初心亦聞但中之名，
是故稟茲教者以三十心成二觀方便已，登於初地得證中道。
但彼教行歷別，而猶未知十界橫具三諦義也。
若今經三諦則備茲二義，如云：而如來藏非心非空，
非地水火風，非眼耳鼻舌身意，非色聲香味觸法，非眼識界乃至非意識界。
此所非者，即纓絡、仁王所謂二十五有妄情所見之俗諦也。
又云：非無明乃至非老死，非無明盡乃至非老死盡，
非苦集滅道，非智非得。
此所非者，即仁王、纓絡所謂出世聖人所見之真諦也。
又云：非擅那乃至非般剌若，非阿羅訶三藐三菩，
非大涅槃，非常樂我淨。
此所非者，即仁王、纓絡所謂諸佛菩薩所見之中道第一義諦也。
此是十界竪義橫義者，如十界併非，此則通以十界為真諦也。
云何併非？以如來藏本妙圓心，體絕情偽故。
次十界併即，此通以十界為俗諦也。
云何俱即？以如來藏元明心妙，性具十界故。
次離即離非，是即非即，此通以十界為中道第一義諦也。
云何俱即俱非？以如來藏妙明心元，雖即二邊，而無二邊如異故。
初俱非中云本妙圓心，乃以心字為主。
次俱即云元明心妙，乃以妙字為主。
次雙非即云妙明心元，乃以元字為主。
心者，真空也。妙者，妙有也。
元者，本元中道佛性也。
蓋自一心而觀，何有萬法之差？
故一切併非，而云本妙圓心者，猶言即中俗之真也。
自萬法俱妙而觀，則十界宛然，故一切併即，
而云元明心妙者，猶言即中真之俗也。
自本元心性而觀，則雙遮二邊，真俗俱遣，
雙照二諦，真俗炳然，而云妙明心元者，猶言即俗真之中道也。
又經爾前性色真空、性空真色等，清淨本然，周徧法界。
性，中也。空，真也。色，俗也。
並是橫論三諦之義。
次理體圓融不圓融者，若明二諦之理，
分界內界外，則界內藏教為不融，以彼徧真，
理在事外，滅色方空故。
界內通教，理名圓融，以言即色是空，非色滅空故。
茲明三諦，彼通教竪義尚未具足，況圓融乎？
故非所辨。今所辨者，但對別教為融不融耳。
蓋別教竪明中道之理，如雲外月逈出二邊，
現在真俗不即中道，故須先空次假破有破無，
此之中理方得分見，是故雖有三諦不稱圓融。
今經三諦既具二義，以橫融竪則無竪不橫，
以竪列橫則無橫不竪，無橫不竪則三三宛然，無竪不橫則皆名一實妙諦。
三諦俱實只一十界，十界絕待獨一妙心，斯則復名無諦之諦。
故說真諦時則十界併非，此名一空一切空，
無有無中而不空，以六凡俱非有亦空也，
二乘俱非空亦空也，佛與菩薩俱非中亦空也。
說俗諦時則十界併即，此名一有一切有，
無空無中而不有，以六凡俱即有亦有也，
二乘俱即空亦有也，佛與菩薩俱即中亦有也。
說中道時則十界俱非，破立此名一中一切中，
無空無有而不中，以六凡俱非破立有亦中也，
二乘俱非破立空亦中也，佛與菩薩俱非破立中亦中也。
又前性空真色即中真而俗也，性色真空即中俗而真也，色空並不離性即真俗而中也。
是故若言真諦者，泯諸法名無相，而六凡被泯之，且言無相矣。
二乘既亦泯，豈非真非真而真即俗乎？
佛菩薩既亦泯，豈非中非中而中道即真即俗乎？
真諦者泯情不泯法斯謂矣，孰謂真諦無相乎？
若言俗諦者，立諸法是有相，而六凡被立之，且言有相矣。
所立二乘真諦者，有相乎？
佛菩薩中道者，有相乎？
俗諦者，立法不立情，斯謂矣。
孰謂俗諦有相乎？
若言中諦者，雙遮二邊法是但中，而六凡二乘之真俗被遮之，
且言不即矣。佛菩薩既亦遮，豈非中非中而即二邊乎？
中諦者，統諸法，斯謂矣。
孰謂中道不即乎？
良由常住真心，具足諸法。
即此諸法，充塞天虗。
彼彼互具，名如來藏。
彼彼互遍，名無盡燈。
雖一塵而十界三諦不少，雖剎海而十界三諦不多。
所謂如搗萬種香為丸，若燒一塵，具足眾氣。
亦如剖栴檀柝碧玉，若多若小，片片皆真，故曰九界。
徒欲言之，言則傷其實。
徒欲思之，思則喪其真。
所以如來掩室於摩竭，淨名杜口於毗耶。
法華三請而不說，今經委曲而後談。
胎經云：佛法如大海，不說有是非。
凡夫賢聖人，平等無高下。
法華云：諸法寂滅相，不可以言宣。
又云：是法非思量分別之所能解。
今經云：一切眾生，皆由不知常住真心，
性淨明體，用諸妄想。
此想不真，故有輪轉。
皆此謂也。此之妙法，乃諸佛如來所諦。
故經云：我以不滅不生，合如來藏〔云云〕。
法華云：唯佛與佛，乃能究盡諸法實相。
佛今說之，欲令行者，全以此諦，為脩首楞大定之本。
得此為本，則心心法界，事事圓融。
常住妙果，即法圓成。
觀音智門，當念具足。
此所謂以不生不滅為本，脩因而求不生不滅之果者也。
三、可壞不可壞者：三藏所詮，理在事外，
要須滅色，然後入空，此則六凡之俗須壞。
夫真諦者，真必即俗，滅色之空，非真空也，此則二乘之真可壞。
通教之色，雖云即空，而未甞云空即是色，
以空不即色，故必#CB01926;身滅智，此亦六凡之俗須壞。
壞俗後真，真非畢竟，此則二乘之真可壞。
別教中道，既不即邊，離中之邊，故須雙遣，此則八界真俗皆壞。
夫中必真俗，彼云逈出二邊，離邊之中，豈是究竟？
故佛菩薩中道之理可壞。
問：別教真俗，不即中道，或云可壞，中道佛性，豈可壞乎？
答：若論中理，實不可壞，今言壞者，據彼教道所詮耳。
豈唯別教中道，即前三教所有九界真俗，
若論理體，又孰能壞？
但彼稟教偏小，自於夷途作趺，好身剜瘡耳。
故天台云：此理灼然，世間常住，有佛不能益，
無佛不能損，得之不為高，失之不為下，名之為佛理佛也。
今經三諦，乃是稱此本理而說，故真則十界三諦俱非，
俗則十界三諦俱即，中則十界三諦俱非，破立真則俱非。
且言十界三諦可壞，俗則俱立，中則俱非，破立何所可言壞乎？
須知真乃即中俗之真，俗乃即中真之俗，
非之則法界炳然，即之則情謂閴爾。
經文若此，孰能誣哉？
是為理究竟 ^1c34

理究竟堅固之圖。 ^11a2

 [fg_../figures/X/X13p0011_01.gif]大佛頂首楞嚴經玄義卷第一
 ^11a4
