
other:: 大佛頂如來密因修證了義諸菩薩萬行首楞嚴經合轍卷第九
author:: 明　二楞庵釋　通潤　述
orig:: 
阿難！世間一切所修心人，不假禪那無有智慧，
但能執身不行婬欲，若行若坐想念俱無，
愛染不生無留欲界，是人應念身為梵侶，如是一類名梵眾天。
commentary::  ^414c11

此明色界四禪十八天也。
溫陵曰：前明六天雖出塵擾，而未能絕欲，故通名欲界。
自此已下，明十八天雖離欲染，尚有色質，故通名色界。
又通名梵世，為已離欲染也；通號四禪，為已離散動也。
欲天但十善感生，此天兼禪定感生。
然持有漏禪，觀六事行耳。
六行者，厭欲界，是苦、是麤、是障；欣色界，
是淨、是玅、是離。此則凡夫伏惑，超欲界道也。
問：若凖天台說，六欲天業，皆以十善為本。
若兼護法心，是四天王業；若兼慈善人，
是忉利天業；若兼不惱眾生，善巧純熟，
是#CB08504;摩天業；若兼修禪定，
是兜率陀天業；欲界定，是變化天業；未到定，是他化天業。
是則前天亦間有禪定，而此界方名禪者何故？
答：以前結云形雖出動心跡尚交故，自此以上絕無女人，
心跡俱離無所交接，兼無食眠三欲俱忘，
稍覺饑倦即入禪定，出定則飽滿精明，是但以禪悅為食為息也。
阿難下，先明初禪第一天也。
言世間一切所修心者，謂三界天人雖非實得真修心法，
而亦各各自謂已得修心，故曰世間修心，顯非出世間之修心也。
不假禪那者，無首楞嚴定也。
無有智慧者，無金剛慧也。
身不行婬者，謂以有漏靜慮為因心制彼婬習，
於一切時想念俱無，由彼身心俱潔下無卜居，故臨終時應念而生梵世為梵民。
是知形雖出動心跡尚交者，不可謂梵，至於想念俱無方是梵天伴侶。
言梵者，較之欲界穢濁，此則清淨無染耳，然非具足清白梵行之相也。
orig::  ^414c17

欲習既除，離欲心現，於諸律儀愛樂隨順，
是人應時能行梵德，如是一類名梵輔天。
commentary::  ^415a22

此初禪第二天也。
初二句結前。於諸下，正明本天。
謂欲習既除，定心明露，而此天於定共戒，
無不愛樂，無不隨順，故臨終時，宿習不忘，
應念而行梵德，匡弼梵主，名梵輔天。
orig::  ^415a26

身心玅圓，威儀不缺，清淨禁戒，加以明悟，
是人應時能統梵眾，為大梵天。
如是一類，名大梵天。
commentary::  ^415a34

此初禪第三天也。
初二句結，前清淨下正明。
此天由前定心顯露故身心圓玅，復具梵德故威儀不缺。
此天從定戒中發生智慧，然非慧性圓明瑩十方界之比，
由其慧勝前天堪為梵主，故臨終時應念而生大梵統攝梵眾。
俱舍說威德光明獨一而住，無尋有伺定力所感，下二天具有尋伺。
又劫末後去劫成先來，外道不測便執為常。
又因起念見有天生，便執能生世間為一因生。
orig::  ^415a38

阿難！此三勝流，一切苦惱所不能逼，雖非正修真三摩地，
清淨心中諸漏不動，名為初禪。
commentary::  ^415b6

此結示三天名初禪也。
言勝流者，謂非初果之入流為勝，但背下界之欲流，故曰勝也。
此天以尋伺覺觀不淨慈悲，治欲界欲恚害障，
故能離五欲，斷十惡，除五葢，盡苦受，欲界苦惱所不能逼，名離生喜樂地。
以離欲惡故生喜，身心輕安故生樂也。
雖非正修真三摩地者，簡非首楞嚴大定也。
但彼戒心清淨，漏心已伏，不為欲習所動，
離諸欲惡不善法，有覺有觀，離生喜樂，
初得禪定，無有剎那雜念間入，故名初禪。
此天雖離欲火，內有覺觀擾亂，初心在緣，
名為覺行，細心分別，名為觀行。
謂依未到地，發初禪色界清淨色法，觸欲界身根，
心大驚悟，爾時即生身觸，覺此色觸未曾有功德利益，故名覺支。
既證初禪功德，即以細心分別此禪定中色法諸妙功德，
境界分明，無諸盖覆，如是功德，欲界之所未有，
故名觀支，即尋伺也。
初之二天，尋伺皆有，至第三天，無尋有伺，
由內有尋伺故，外感火災，而火災壞初禪也。
此三天，若據阿毗曇、婆沙論竪分，當有三層，相去倍遠。
若天民、天臣、天王各居一層，何成一統？
且臣民可許眾多，而天王滿天獨居一層，
彼此皆王，何所使令？
或是以德之優劣相較，堪為民、為輔、為王耳。
故列為三，非一天盡臣民而無王，一天盡王而無臣民也。
據俱舍云：梵天無別處所，但於梵輔中有高樓閣是。
又云：威德光明獨一而住。
此似梵天獨尊，而梵民、梵輔共居一天，而供使令。
此則三天同在初禪，秪一地耳。
仁王經說十八梵，亦應有民主之異。
又云：四禪中有大靜王。
瓔珞經云：禪禪皆有梵王。
本經亦云：四禪四位天王。
今詳初禪既以大梵為王，而三經皆說四禪有王，
則知光音、遍淨、廣果皆王，自餘皆一臣一民之義。
有處說色界諸天，惟此天有君臣庶民，已上都無。
或是梵王統王娑婆，故獨稱尊耳。
故志槃師橫分四禪為四地，初禪、二禪、
三禪各三天為一地，四禪九天為一地，當依此為準。
orig::  ^415b10

阿難！其次，梵天統攝梵人，圓滿梵行，澄心不動，
寂湛生光，如是一類名少光天。
commentary::  ^415c28

此二禪，初天也。前三句躡梵天而昇進，特加圓滿耳。
澄心不動，寂湛生光者，前有覺觀麤動，發生三識。
今內淨一心，已無覺觀，惟緣內塵，不同初禪有三識，
故心水澄清不動，而生光耀。
然光明尚劣，未極其量，故曰少光，所謂泰宇定而天光發。
然非周遍湛寂之比，以我法二執纖毫未破故。
orig::  ^415c32

光光相然，照耀無盡，映十方界，徧成瑠璃。
如是一類，名無量光天。
commentary::  ^415c44

此二禪，第二天也。
從前少光，更發多光，故光光互明，照耀無盡，
映十方界，成瑠璃色。
此雖已極其量，猶未成音，故名無量光。
然非如淨瑠璃內含寶月之比。
orig::  ^415c48

吸持圓光，成就教體，發化清淨，應用無盡，
如是一類，名光音天。
commentary::  ^416a8

此二禪第三天也。
吸圓光成教體者，由此天已無尋伺，故無語言，
惟以光明發清淨化，以表言詮，而隨機開示，
應用無盡，故曰光音。
orig::  ^416a12

阿難！此三勝流，一切憂懸所不能逼，雖非正修真三摩地，
清淨心中麤漏已伏，名為二禪。
commentary::  ^416a18

此結示三天，名二禪也。
此三天，總名定生喜樂地。
由覺觀心息，故名定生。
若淨鑑止水，故身心適悅，亦名喜俱禪。
以定生時，與喜俱發故。
以有定喜，滅世間貪憂，故憂懸不能逼也。
麤漏已伏者，謂以定力，伏前五識。
由二禪伏前五，故無尋伺。
未伏第六，故有喜樂。
內有喜水擾動，故外感水災，而水災壞二禪。
前三天以戒勝，此三天以定勝。
orig::  ^416a22

阿難！如是天人圓光成音，披音露玅，發成精行，
通寂滅樂，如是一類名少淨天。
commentary::  ^416a36

此三禪第一天也。
圓光二句，躡前天而昇進也。
言前天雖有圓光為教體，披光則玅理自露，
然有喜心分別亂動，能障定樂，此天轉寂，
故依理發成精行，而通寂滅樂。
由定樂纔通，淨空初顯，故曰少淨。
此中用捨、念、正知三心，所以伏六識，現行離喜支，是精行也。
瑜伽云：由捨、念、正知數修習故，令心踊躍，
俱行喜受，便得除滅。
離喜寂靜，與喜相違，樂受生起。
彼於爾時，色身、意身領納受樂及輕安樂，故說有身受樂。
此寂滅樂，由伏第六識故，相似二乘之寂滅，
非生滅既滅，寂滅現前之比。
orig::  ^416a40

淨空現前引發無際，身心輕安成寂滅樂，如是一類名無量淨天。
commentary::  ^416b12

此三禪第二天也。
以伏六識，而似得人空，故曰淨空現前。
此躡前升進也。引發無際者，謂擴而充之，
則喜心愈寂，淨空愈廣，故身受心受，皆得輕安。
至此則滅樂已成，淨空無量，名無量淨。
orig::  ^416b16

世界身心，一切圓淨，淨德成就，勝托現前，
歸寂滅樂，如是一類，名徧淨天。
commentary::  ^416b24

此三禪，第三天也。
言前天徹意地樂，止在身心，未名為徧。
今則根身、器界、觸處，無非妙樂。
天中玅樂，至此已極，更無有加。
便認此為清淨極樂之鄉，終身歸托之地。
故曰托，曰歸。由彼淨樂，觸處皆得，故曰徧淨。
顯揚論云：謂離喜之樂之所滋潤、徧滋潤、
徧適悅、徧流布者，是謂第三靜慮近分。
即此身中，於一切處，無有少分離喜之樂所不徧滿者，是謂第三靜慮根本。
言近分者，靜慮未滿故。
言根本者，靜慮已滿故。
orig::  ^416b28

阿難！此三勝流具大隨順，身心安隱得無量樂，
雖非正得真三摩地，安隱心中歡喜畢具，名為三禪。
commentary::  ^416b46

此結示三天名三禪也。
具大隨順者，言此玅樂無不隨心順意，故曰大也。
身心安隱者，言前初二禪心有喜受，故多散動，不得身親受樂。
今則喜受既除，身心皆親受無量玅樂，故得安隱。
言歡喜畢具者，是顯身心俱受樂也。
謂下地無如是樂及無間捨，上地有捨而無樂，
故諸佛弟子說第三禪具有能捨及念正知而復受樂，故諸樂中三禪獨勝。
地持目此為樂俱禪，此定功德與徧身樂俱發，
故此天已伏意識，無喜受，有出入，息擾亂，
故外感風災，而風災壞三禪也。
orig::  ^416c2

阿難！復次，天人不逼身心，苦因已盡，樂非常住，
久必壞生，苦樂二心俱時頓捨，麤重相滅，
淨福性生，如是一類名福生天。
commentary::  ^416c22

此四禪第一天也。
復次下，結三禪之德。
樂非下，顯三禪之過。
苦樂下，正示福生。
葢初禪離苦受有憂受，二禪離憂受有喜受，三禪離喜受有樂受。
此天則知樂受亦不常，以樂久必壞，壞即成苦，故將苦樂二心一時頓捨。
樂既謝滅，則不動之定與捨俱發，故內心湛然，
不苦不樂，名捨念清淨地。
瑜伽云：一切下地災患已斷，謂尋、伺、苦、
憂、喜、樂及出入息，是故此中捨念清淨鮮白。
由是此禪心住無動，由苦樂雙捨故，得麤重相滅。
麤重者，即六識分別種子也。
由不受妙樂故，淨福發生，名福生天。
地持亦目此地為捨俱禪。
orig::  ^416c28

捨心圓融，勝解清淨，福無遮中，得玅隨順，
窮未來際，如是一類，名福愛天。
commentary::  ^417a2

此四禪第二天也。
前捨心初生，尚未至圓融，至此則無一毫樂念不捨，故曰捨心圓融。
於捨心中，仍生勝解，於此決定忍可印持，
不為異緣所轉，故曰勝解清淨。
由捨心圓融故，淨福亦無遮礙。
今在淨福無遮礙處，有所願求，無不如意，
故能得大自在，窮於未來也。
言窮未來者，即福資二路，受報無窮之義，非真得常住也。
言福愛者，謂諸天之福，惟此天為最可愛，以三災不及故。
或此天積福，別有愛求，即希上二路也。
orig::  ^417a6

阿難！從是天中有二岐路，若於先心無量淨光福德圓明修證而住，
如是一類名廣果天。
commentary::  ^417a24

此四禪第三天也。
是天指福愛，有二岐路者：一、直往道，趣廣果；
二、迂僻道，趣無想。
先心即指福愛圓融捨心也。
無量淨光即捨俱禪所發定光也。
福德圓明修證而住者，以初禪戒勝，二禪三禪定慧皆勝，是淨德圓明。
至於四禪則全是福報，是淨福圓明故。
從福愛天無量光中修四無量心，滋長福德證廣大果，名廣果天。
色界諸天所感福報至此為極，以四禪報境惟此三天故。
第四無想是福愛之差支，五不還天是三果聖人之別寓故。
問：四禪既無三災擾亂，何故不常？
答：是剎那無常所壞故。
orig::  ^417a28

若於捨心雙厭苦樂，精研捨心相續不斷，
圓窮捨道身心俱滅，心慮#CB01926;凝經五百劫，
是人既以生滅為因，不能發生不生滅性，
初半劫滅後半劫生，如是一類名無想天。
commentary::  ^417a48

此四禪之別支也。
先心亦指福愛，但廣果厭苦樂而增修福慧，
此天則厭苦樂而精研捨心，此兩天所以分岐也。
首二句躡前精研，下三句顯此天用功處。
精研捨心者，謂以定力深搜細索其捨心也。
相續不斷者，功無間歇也。
圓窮捨道者，必欲究竟盡其捨心也。
身心三句，捨定成而尅獲無想異熟也。
言以捨定滅除捨心，故令心慮#CB01926;凝暫爾不行，
如夾氷魚如壓石草，不知微細生滅流注，妄謂涅槃非真涅槃也。
經五百劫者，大劫也。
言從初生以至壽終，凡經五百大劫也。
是人下，斷其錯修。
不得真果者，以彼生滅為因，不能感不生滅之果也。
初半劫滅者，言初生此天，習定半劫始得滅想。
後半劫生者，此天報盡在四百九十九劫半，後想心復生也。
問：此無想定與滅盡定有何差別？
答：滅盡定既滅第六識，兼滅第七染分。
無想但滅六識分別見，而諸邪見尚未能盡，何況其他。
問：身界俱空，此與四空何異？
答：出定則有，故不同也。
此三界總有三十二天，二惟凡位，五惟聖位，其餘皆是凡聖同居。
二惟凡位者，謂大梵天不達業因，惟說我能造一切天地人物，
恃此憍慢輕蔑一切聖人，故聖賢不居。
此無想天亦惟凡住，惟是外道。
修無想定者，生受五百劫無心之報，外道不達妄為涅槃，
受報已畢必起邪見謗阿羅漢，身遭後有復入地獄，以是聖人亦不居也。
五惟聖位者，即下五那含也。
orig::  ^417b8

阿難！此四勝流，一切世間諸苦樂境所不能動，
雖非無為真不動地，有所得心功用純熟，名為四禪。
commentary::  ^417c8

此結示三天，名四禪也。
由苦樂雙亡，故心念不動。
聖位第八，證真無為，名不動地，以滅六盡七故。
此之不動，有所得故，非真無為，以彼但能伏六識故。
此聖凡之疆域，判然不濫矣。
已上禪天，初禪伏鼻舌二識，無段食故。
二禪伏前五識。三禪伏意識分別現行，故得玅樂。
四禪伏意識分別種子，故得捨心。
總是伏第六分別見惑耳。
然則孟子之四十不動，莊生之死生不動，
較之禪天不動，尚如天淵，況如來真三摩地不動之體，便欲竊而擬之哉。
orig::  ^417c12

阿難！此中復有五不還天，於下界中九品習氣俱時滅盡，
苦樂雙亡，下無卜居，故於捨心眾同分中安立居處。
commentary::  ^417c30

此明五不還天是此天之別報也。
言不還者，即第三果，以斷盡欲界九品思惑，不復欲界受生故。
言習氣者，即思惑種子，謂貪瞋癡慢任運而起微細之惑，
由彼難除，故分八十一品斷之。
葢於三界分九地，地各分九品，今斷欲界一地九品，
故苦亡而欲界無卜居，復斷上三地各九品，
故樂亡而色界三地無卜居，惟四禪是其同分，故獨於此卜居也。
orig::  ^417c36

阿難！苦樂兩亡，闘心不交，如是一類名無煩天。
commentary::  ^418a2

此名五不還天，第一天也。
苦樂未亡時，則欣厭二心交戰胸中，故煩燥。
今既兩亡，則心不交闘，漸入冷淡，故無煩。
煩，燥動也。此天似斷離生喜樂地九品思惑。
orig::  ^418a4

機括獨行，研交無地，如是一類，名無熱天。
commentary::  ^418a12

此不還第二天也。
機，發動也。括，收斂也。
言心之或發或止，毫無苦樂繫著，常行於獨，故曰機括獨行。
前雖闘心不交，尚有交地，今併其交地亦復研盡，
則心如氷壺，清涼透徹，何熱之有。
熱，微煩也。此天似斷定生喜樂地九品思惑。
orig::  ^418a14

十方世界，玅見圓澄，更無塵象，一切沉垢，
如是一類，名善見天。
commentary::  ^418a24

此不還第三天也。
煩熱既除，內心澄瑩，發天眼通，故見量徧十方界，
而所見之境，觸處皆玅，故曰玅見圓澄。
塵象是境，沉垢是惑，正顯心境兩忘，故所見皆善也。
此天似斷離喜玅樂地九品思惑。
orig::  ^418a28

精見現前陶鑄無礙，如是一類名善現天。
commentary::  ^418a36

此不還第四天也。
範土曰陶，鎔金曰鑄。
由天眼既淨，一見則通，故能鎔鍊自在。
若陶冶之鑄物，隨心成就，更無隔礙，故名善現。
前由心闘而所見所現猶未盡善，此由心不闘而所見所現皆盡善，
故曰善見。善現，此似斷捨念清淨地九品思惑也。
orig::  ^418a38

究竟羣幾窮色性？
性入無邊際，如是一類名色究竟天。
commentary::  ^418a48

此不還第五天也。
究竟，研窮也。幾，微也。
言窮色而至於極微也。
抑且不但窮色至極微而已，復能窮色性之性從何處起，
則知性色真空，性空真色，清淨本然，周遍法界，故曰入無邊際。
如是而究，方知色之究竟，名色究竟。
此天似斷四空四地三十六品思惑也。
以色究竟是盡色，四空皆究竟離色故也。
orig::  ^418b4

阿難！此不還天，彼諸四禪四位天王，獨有欽聞不能知見，
如今世間曠野深山聖道場地，皆阿羅漢所住持故，世間麤人所不能見。
commentary::  ^418b18

此結示五天惟是聖居也。
凡生彼天，要是進向那含身得四禪，發無漏慧，
起熏禪業，或起一品乃至九品，方始得生。
凡夫無此熏禪業，故不得生彼。
諸下顯此五天不獨天人不見，即四位天王但欽其名，
不知其心，亦不見其形。
以四天修有漏凡定，五天修無漏聖定，
凡聖不相及故，即四位天王亦如盲瞽，況天人乎？
昔雲居膺結庵三峰，經旬不赴堂。
洞山問曰：子近曰何不赴堂？
曰：每日有天人送供。
山曰：我將謂汝是個人，猶作這箇見解，汝晚來。
膺晚至，山召曰：不思善，不思惡，是甚麼？
膺回庵，寂然宴坐，天人尋覔三日不見，乃絕。
四王之不見五天，亦猶天人之不見膺師也。
如今下以人間例明聖道場地，若天台、
峨眉、五臺等。
orig::  ^418b24

阿難！是十八天獨行無交，未盡形累，自此已還名為色界。
commentary::  ^418c2

此結屬色界也。孤山曰：獨行無交，以無情欲故。
未盡形累者，尚有色質故。
故自色究竟，以至梵眾，皆色界攝。
仲尼曰：我未見好德如好色者也。
若以欲色分兩界，則欲界人好欲心多，
而好色者絕無，當云吾未見好德如好欲者也。
orig::  ^418c6

復次，阿難！從是有頂色邊際中，其間復有二種岐路，
若於捨心發明智慧，慧光圓通便出塵界，
成阿羅漢入菩薩乘，如是一類名為回心大阿羅漢。
commentary::  ^418c16

此標聖獨出也。究竟居色頂，故曰有頂。
與無色隣，故曰色邊際。
由三果根有利鈍，故於捨心復分二路。
其利根者，研窮色性，徹見真空，發無漏慧，
慧光圓通，橫出無色，入菩薩乘，名大羅漢。
若鈍根者，亦由捨心，窮盡色陰，生無色界，
漸斷漸證，竪出三界也。
orig::  ^418c22

若在捨心，捨厭成就，覺身為礙，銷礙入空，如是一類名為空處。
commentary::  ^418c34

此無色界第一天也。
謂滅三種色，緣空而入定者，名空處定。
行者厭患色如牢獄，心欲出離，即修觀智，
破色入空，名空處定。
首二句，躡前天。覺身下，明本天。
覺身為礙者，覺有身為質礙，而不自在也。
銷礙入空者，修空觀而滅身歸無也。
大經云：謂超一切色想，滅有對想，不念種種想，
入無邊虗空，住空無邊處。
釋曰：超一切色想者，超可見有對色也。
滅有對想者，耳、鼻、舌、身識和合想滅故，此滅不可見有對色也。
不念種種想者，不念意識和合想故，意識分別一切法故，
說名種種，此滅不可見無對，即意識也。
入無邊虗空者，謂三色想絕，即入空理，
廓爾無邊，由厭色依空，名為空處。
此下四天，皆是不悟性色真空，而勤劬於銷礙，
豈知捨有而之無，是逃峰而赴壑也。
長水曰：捨心有二：一者、若於有頂，用無漏道，
斷惑入空，即樂定那含也；二者、若於廣果，
用有漏道，伏惑入空，即凡夫外道也。
orig::  ^418c38

諸礙既銷，無礙無滅，其中惟留阿賴耶識，
全於末那半分徵細，如是一類名為識處。
commentary::  ^419a22

此無色界第二天也。
謂捨空緣識而入定者，名識處定。
行者厭患虗空無邊，緣多則散，能破於定，
即捨虗空，轉心緣識，心與識法相應，名識處定。
溫陵曰：諸礙既銷而無，則不依於色；無礙之無亦滅，則不依於空。
惟留阿賴末那，即厭空依識也。
賴耶即第八識，末那即第七識也。
何以末那惟留半分微細？
以轉末那功在第六，以第六分別已伏，
末那一分亦伏；第六俱生現行，末那一分亦現行。
故大經云：超一切虗空無邊處，入無邊識，住識無邊處。
釋曰：心緣內識，作無邊行相，故以為名。
初超空無邊處，是離障。
彼何所障？外念為麤故。
云何對治？見彼外念麤，分別過患故。
入無邊識，是修行利益也。
問：末那賴耶羅漢未了，凡外那含何以知之？
答：此自佛眼了見，與之作名，非許彼知也。
在彼固自以為離色離空，即是性真而迷，實同無想。
法華云：眾生住於種種諸地，惟有如來如實知之是也。
orig::  ^419a26

空色既亡，識心都滅，十方寂然，逈無攸往。
如是一類，名無所有處。
commentary::  ^419b10

此無色第三天也。
若捨識處，心依無所有法而入定者，名無所有處定。
行者厭患於識，三世之識無邊，緣多則散，
故捨緣識轉，心依無所有法，名無所有處定。
首句躡前天識心，即前半分末那。
而言都滅者，憑深定力，伏其現行不行，
例如無想之伏六現行，非如羅漢種現俱斷之謂也。
逈無所有者，滅識定中所證境界，即厭識歸無也。
所謂杳杳冥冥之處，昏昏默默之鄉，外道執為冥諦，
老莊呼為混成，皆在於此。
大經云：起一切識無邊處，入無所有處。
釋曰：無所有處者，內外皆無也。
超無邊識者，是明離障。
何故須超？事念麤故。
云何對治？見麤念事，分別過患，故入無所有，是明修行利益也。
前以捨外緣內，故為麤念。
既無所取，能取亦無，故內外俱無，斯為利益，名無所有也。
orig::  ^419b14

識性不動以滅窮研，於無盡中發宣盡性，
如存不存、若盡非盡，如是一類名為非想非非想處。
commentary::  ^419b42

此無色第四天也。
謂捨二邊之想而入定，名非有想非無想定。
行者厭患無所有處想如癡，有想處如癰如瘡，
更有定名非有想非無想，即捨無所有處，
緣念非有非無想之法，是謂非有想非無想處定。
前以末那為識心，此以第八為識性也。
以滅窮研者，前天既以定力伏末那，此天更加功用研窮識性而欲滅之，
殊不知無金剛慧斷不可滅，此在不可滅盡處而自謂滅盡，
其實若存而非存，似盡而非盡。
若以為存而未盡，則識性不動；以為不存而盡，猶有滅窮研者在。
故大經云：超一切無所有處，住非有想非無想處。
釋曰：超一切無所有處，是所離障，云何對治無彼無所有？
以見麤分過患故。
問：能治既寂無所有，云何名麤？
猶有無所有想。故瑜伽云：先入無所有處定，
超過一切有所有想，今復超過無所有想。
故有云：既曰非想，又曰非非想者，非如無想及滅盡定，
以一切諸想皆悉滅盡，惟有微細想緣無想境轉故。
此中所以不出三界者，由緣無想境即是細想，
外道不了，謂為涅槃，未能無緣，豈離心境？
況計此為我，復生愛味。
若知此患，更求上進，求上所緣，竟無所得，
無所得故，滅而不轉，則得滅受想定也。
若未得此定，厭想為先，後想不行，即入無想定矣。
此又聖凡一大關鍵處也。
orig::  ^419b46

此等窮空不盡空理，從不還天聖道窮者，如是一類名不迴心鈍阿羅漢。
若從無想諸外道天窮空不歸，迷漏無聞便入輪轉。
commentary::  ^419c42

此總明聖凡出墜之地也。
此等者，總指前四天人也。
初天窮色而歸空，次天窮空而歸識，三天窮識心以歸無，四天窮識性以歸盡。
如此窮空，豈惟不達圓頓性色真空之旨，
即人法二空之理，皆所不了，而妄欲起心，
銷之空之，滅之盡之，豈知終不能銷空滅盡也。
故自五不還天窮空而入此天者，其根本尚正，
俟其八萬劫滿，斷盡思惑，而出三界者，
名鈍根羅漢，以對前有頂之迴心者，故曰鈍也。
若從無想窮空而入此天者，其根本原邪，
以彼迷有漏天，作無為解，故八萬劫受報已滿，
無所歸托，便入淪墜矣。
問：經謂無想臨終，謗佛墮獄，安能得入非想？
答：偶或有之，豈無想天人，盡皆爾耶？
世尊舉一以警眾耳。
如佛在世時，有一比丘，得四禪，生增上慢，
謂得阿羅漢，不復求進，命欲盡時，見四禪中陰相，
便生邪見，謂無涅槃，佛為欺我，惡邪生故，
失四禪中陰，便見阿鼻中陰相，命終即墮阿鼻獄中。
此等猶是坐禪持戒之人，一念妄證，遂沉苦海，
較今禪人，得少為足，蕩心狂想者，其報又當何如？
聖有明謨，寧不惕然自省哉！
orig::  ^419c48

阿難！是諸天上各各天人則是凡夫，業果酬答答盡入輪。
彼之天王即是菩薩，遊三摩地漸次增進，迴向聖倫所修行路。
commentary::  ^420a38

此通結三界天人天主凡聖各別也。
天人即天之臣民，是凡夫攝。
業果詶答等者，謂因中修十善八定，而以六欲四禪詶之，故報盡入輪。
天王即是菩薩等者，如華嚴說，初地為閻浮王，
二地為輪王，三地為忉利天王，四地為夜摩天王，
乃至十地為摩醯首羅天王等，此皆菩薩寄位進修不落輪迴者也。
此段當在下文無色界下。
orig::  ^420a44

阿難！是四空天身心滅盡定性現前，無業果色從此逮終，名無色界。
commentary::  ^420b10

此結屬無色也。前二天色空俱無，是身滅盡。
後二天伏識現行，是心滅盡。
由身心俱滅故，定性現前也。
無業果色者，非若欲色二界業報所感根身器界，
以有勝定故，隨化依正，自在受用，所謂定果色也。
此從非想以至空處，統名無色。
orig::  ^420b14

此皆不了玅覺明心，積妄發生，妄有三界中間，
妄隨七趣沉溺，補特迦羅各從其類。
commentary::  ^420b24

此總結三界，此字通該六欲以至非想，
皆由不能了達本有妙覺明心，從迷積迷妄生三界，
故諸天人隨業報盡中間不免，又隨七趣淪溺不得休息也。
補持伽羅，此云數取趣，即中有身也，以能數數受生取諸趣故。
世尊曾以甲頭土問比丘曰：甲頭土多？
地上土多？諸比丘言：地上土多，不可為喻。
佛言：天上命終還生人間者如甲頭土，墮地獄者如地上土。
何以故？以本發阿耨菩提心，或於禪中集諸福德，方得還生人中聞佛法故。
故知淨業純熟目覩天宮，惡業將成心現地獄，
如福德之士執礫成金，業貧之人變金成礫，
礫非金而金現，金非礫而礫生，金生但是心生，
礫現亦從心現，轉變在我金礫何從？
抱疑之徒可曉此旨。
orig::  ^420b28

復次，阿難！是三界中復有四種阿修羅類。
若於鬼道以護法力乘通入空，此阿修羅從卵而生，鬼趣所攝。
若於天中降德貶墜，其所卜居隣於日月，
此阿修羅從胎而出，人趣所攝。
有修羅王執持世界力洞無畏，能與梵王及天帝釋四天爭權，
此阿修羅因變化有，天趣所攝。
阿難！別有一分下劣修羅，生大海心沉水穴口，
旦遊虗空暮歸水宿，此阿修羅因濕氣有，畜生趣攝。
commentary::  ^420c6

此明四種修羅也。
梵語阿修羅，此云非天，謂其多瞋，有天福而無天行故。
亦云無端正，以夫醜而婦美故。
亦云無酒，以瞋無和氣，釀酒不成故。
言鬼道者，顯其前因，從鬼道發心也。
如護戒、護定、護經、護呪等，皆名護法，謂從鬼道藉護法力而生此趣，
能乘神通而入。居空界者，約其現果是卵生，以卵從想生故。
約其因，或是三夜叉親住如來座下轉生者，當是鬼趣攝也。
言天中者，指其前因。
降德者，謂在天中有損德而下謫也。
卜居隣日月者，以不離人間，固是胎生，人趣所攝也。
執持世界者，謂能驅役鬼神，興災興福。
力洞無畏者，言其力量廣大，通貫人天，故心無怖畏。
經稱化身十六萬八千由旬，手撼須彌，
諸天震恐，帝釋四天常與鬬戰。
今言梵王亦爭者，或帝釋不勝，則梵王以下俱助力也。
若力不能勝，則藏身入藕絲孔中，約可大可小，
知是化生，力與天等，是天趣攝也。
四種之中，此為最勝，故稱王以別，即羅睺阿修羅王也。
生海心水口者，經稱毗摩質多阿修羅王，
此云響高，亦名穴居，謂在大海水底出大音聲，
唱言我是毗摩質多，住在海穴，能波海水出聲，疑即是類。
以居水底是濕生，以下劣故是畜生攝。
正法念經云：修羅衣食自然，冠纓衣服純以七寶，
鮮潔同天，所#CB04432;飲食隨念而生，
悉皆百味，惟彼凡所食時，末後一口變為青泥。
是故經說不如人也。
orig::  ^420c22

阿難，如是地獄、餓鬼、畜生、人及神仙、天洎脩羅，
精研七趣，皆是昏沉諸有為相，妄想受生，
妄想隨業，於玅圓明無作本心，皆如空華，
元無所著，但一虗妄，更無由緒。
commentary::  ^421a22

此總結虗妄也。言精細研究七趣之由，
皆是發潤二種妄想為惑業因，故隨妄想而受生，亦因妄想而受報也。
若於圓明無作本心，照此昏沉諸有為相，
直如空中之華，無著落處，惟是一槩虗妄而已，更無根本由緒為生起也。
故宗鏡問云：平等空門，一心玅旨，既善惡無際，
凡聖皆圓，何乃潤受有差，苦樂不等？
答：萬事由人自造，唯心一理無虧。
善惡但自念生，果報豈從他得？
是以西施愛江，嫫母嫌鏡，實為癡也。
故知此心是凡聖之宅，根境之源。
只為凡夫執作賴耶，成生死苦惱之因；
聖者達為藏心，受涅槃常樂之果。
若云賴耶，則有名無體，以情執為有，不究竟故，
故當證時，其名即捨。
若云藏心，則有名有體，以是本有，非情執故，
盡未來際，其名不斷。
若念念昧如來法界之性，步步造眾生業果之因，
惡業日增，苦緣無盡，於安隱處生衰惱心，
向解脫中成繫縛果，受#CB08504;口針咽之體，
經劫而飢火焚燒，作披毛戴角之身，觸目而網羅縈絆，
或墮無間獄，抱劇苦而長處火輪，或生修羅宮，
起鬬爭而恒雨刀劍，或暫居人界，剎那而八苦交煎，
或偶處天宮，倐忽而五衰相現，皆為不知如來藏心遺失，
惟識玅性，背真慈父，傭賃外方，捨大智王，
依投他國，是以諸佛驚入火宅，祖師特地西來，
指真歸而不歸，示正見而弗見，都為藏識熏處，
無始堅牢，執情厚而如萬疊氷崖，疑根深而似千重闇室。
今者廣明深奧，直示一心，可謂會性天於此時，
更無異種，定父子於今日，惟一家風，凡有知者，自宜深究。
orig::  ^421a30

阿難！此等眾生不識本心受此輪迴，經無量劫不得真淨，
皆由隨順殺、盜、婬故。
反此三種，則又出生無殺、盜、婬，有名鬼倫，
無名天趣，有無相傾起輪迴性。
若得妙發三摩提者，則妙常寂，有無二無，
無二亦滅，尚無不殺、不偷、不婬，云何更隨殺、
盜、婬事？
commentary::  ^421b34

此言迷時妄有，悟後元無也。
本心者，即玅圓明無作本心也。
言此等七趣眾生，皆由不識本心，受此輪轉，
雖經多劫，不得真淨，而常居妄染。
此由隨順殺、盜、婬故，而成三惡；既又反此殺、
盜、婬故，而成三善。
有三惡，則下墜三塗；無三惡，則上昇天界。
由彼善惡有無，互相傾奪，故上昇下墜，亦輪轉無窮。
既善惡皆屬輪迴，必得發此無善無惡妙三摩心，則即妙即常即寂矣。
若得入此三摩地中，則善惡二塗，昇沉二果，
當時滅盡，得證人空，超出三界。
故曰：有無二無。不但善惡二性，當時銷滅，
即無二之性，亦不可得。
故曰：無二亦滅。此則不但超生死，更超小乘涅槃矣。
如是則尚無無二，云何隨二？
故曰：如是尚不見有不殺、不盜、不婬之事，
云何更隨殺、盜、淫事哉？
orig::  ^421b44

阿難，不斷三業，各各有私，因各各私，眾私同分，
非無定處，自妄發生，生妄無因，無可尋究。
汝勗修行，欲得菩提，要除三惑。
不盡三惑，縱得神通，皆是世間有為功用，
習氣不除，落於魔道。
雖欲除妄，倍加虗偽，如來說為可憐憫者。
汝妄自造，非菩提咎。
作是說者，名為正說；若他說者，即魔王說。
commentary::  ^421c24

此結答問辭，而戒勗真修也。
前問云：為有定處，為復自然彼彼發業，各各私受？
故牒答云：因不斷此三種善惡業故，各各私造。
因各各私造故，在眾私同分之中，非無定處。
正言造業私而受報，則有定處也。
然此定處，從何所來？
元是自妄之所招感。
既所生是妄，實無有因，故不可究其起處也。
勗，勉力也。三惑，即三惡三善之根本也。
三業根於惑起，故直指其本而令斷也。
若不斷惑本，縱得五通，皆是有為，非無漏道。
以但伏現行，習氣不除，不得漏盡，必落魔道。
雖欲除妄，是以火救火，名之益多。
此如來之所大哀而深愍者，由阿難初問：
佛體真實，云何復有諸趣？
故答云：汝妄自造，非佛體有咎也。
菩提，即佛體也。故復警云：若使末世勸人離此三種者，此人即為佛說。
若末世讚此三種以為無礙者，此人即是魔說也。
是則必斷三惑，方能得入真三摩地也。
已上詳明七趣竟。
下詳辯魔境。
orig::  ^421c36

即時，如來將罷法座，於師子座攬七寶几，
迴紫金山，再來凭倚，普告大眾及阿難言：
汝等有學緣覺、聲聞，今日迴心趣大菩提無上妙覺。
吾今已說真修行法，汝猶未識；修奢摩他、
毗婆舍那微細魔事，魔境現前，汝不能識。
洗心非正，落於邪見，或汝陰魔，或復天魔，
或著鬼神，或遭魑魅，心中不明，認賊為子。
又復於中得少為足，如第四禪無聞比丘，
妄言證聖，天報已畢，衰相現前，謗阿羅漢，
身遭後有，墮阿鼻獄。
汝應諦聽，吾今為汝子細分別。
阿難起立，并其會中同有學者，歡喜頂禮，伏聽慈誨。
commentary::  ^422a20

先明世尊無問自說，良以世尊一往直示真修行路，
而阿難等尚未親歷，不知途中艱阻。
世尊是過來人，險阻艱虞，歷歷自試，故將罷座而迴身復留，
一一指明途中所遇，令其自識，預備不虞。
此如愛子遠行，慈母於臨行時，付囑途中善為之語。
如來不盡之慈，意亦如此。
汝等下，叮嚀魔之當識也。
真修行法，即指反聞一門也。
言我雖為汝等指出奢摩他中妙修行路，
汝猶未明路中所發魔事最為微細，不知不覺忽爾現前，
皆能契合人心，又不識其為邪為正。
若汝胸中有一毫邪心未曾洗淨，彼則乘此一毫之隙，便能勾汝入邪見矣。
言陰魔者，即色陰中初心自現，不自外來者也。
天魔、鬼神、魑魅，皆受、想二陰所現者也。
言正當魔現之時，要曾辨得一副辯龍蛇眼，不為彼惑。
若道眼不明，為彼所轉，遂認賊為子，立使家寶劫盡矣。
心、見二魔，皆無外境，以行陰、識陰所現者，
皆是自心邪見，得少為足之過也。
如第下，舉一例諸。
言無聞者，但修無想為極則事，不樂聞法，
不知正修，自謂成無上道。
及報將盡，想心復生，衰相亦現，不知自己本非證聖，
反謗聖人身遭後有，坐謗法故，遂墮地獄。
其毒如此，可不畏哉！
汝等回心趨大菩提，豈可不知其利害耶？
故我為汝仔細分別，非草草也。
若據下文，無學破除四陰，惟識陰未破耳。
orig::  ^422a40

佛告阿難及諸大眾：汝等當知，有漏世界十二類生，
本覺妙明，覺圓心體，與十方佛無二無別。
由汝妄想，迷理為咎，癡愛發生。
生發徧迷，故有空性；化迷不息，有世界生。
則此十方微塵國土非無漏者，皆是迷頑妄想安立。
當知虗空生汝心內，猶如片雲點太清裏，況諸世界在虗空耶？
汝等一人發真歸元，十方世界悉皆銷殞，云何空中所有國土而不振裂？
commentary::  ^422b38

此言動魔之由。葢謂本覺圓明，生佛無二。
良由妄想一動，遂迷此覺圓心體，而成過咎。
於是發業潤生二種無明，瞥爾發生。
既一生已，則覺體徧迷，遂成空性，所謂晦昧為空也。
既一迷此，於是化迷不息，遂生世界，所謂依空立世界也。
是則十方有漏微塵國土，皆依妄想建立，豈知空生大覺。
若雲點太清，已是微眇，況復依空所立世界，其微眇益可知已。
且舉世之人，盡皆發妄不息，循聲逐色，
無發真者，所以世界安立如故。
若使一人發真歸元，則虗空粉粹，大地平沉，
況依虗空所有國土，而不振裂者耶？
問：自古至今，發真不少，何故世界宛然如故？
答：世界元是眾生共業所感，一人發真，一人之世界銷殞。
若舉世界人發真，則舉世界悉銷殞矣。
葢世界既從妄想生而建立，必由妄想盡而後銷殞也。
是以妄想盡者見銷殞，妄想不盡者世界猶然建立也。
orig::  ^422c4

汝輩修禪飾三摩地，十方菩薩及諸有漏大阿羅漢，心精通脗當處湛然。
一切魔王及與鬼神諸凡夫天，見其宮殿無故崩裂，
大地振坼水陸飛騰無不驚慴，凡夫昏暗不覺遷訛。
彼等咸得五種神通，惟除漏盡戀此塵勞，如何令汝摧裂其處？
是故鬼神及諸天魔魍魎妖精，於三昧時僉來惱汝。
commentary::  ^422c36

此言動魔致亂也。
飾，嚴防也。言汝等修禪，正當發真時，與諸聖賢氣味相投，
心精通脗，混合為一，故當處湛然，清淨不動，不相惱亂。
魔王，即天魔也。鬼神，即一切精靈也。
凡夫天，即無想天也。
水居，即河精、海精之類。
陸居，即山林土地、川岳鬼神之類。
飛騰，即空居，如大力鬼王、飛行夜叉之類。
言行人正當發真之時，大地震驚，宮殿崩裂，
而魔王之在水居、陸居及空居飛騰者，無不驚怖。
惟下界凡夫，未得五通，瞢然不覺，訛言地震，故無驚恐。
彼等魔王神鬼，咸得五通，未除習漏，既戀塵勞，
決定不容崩裂宮殿，各各恃其所能，惟欲破壞禪定，故僉來惱亂也。
orig::  ^422c48

然彼諸魔雖有大怒，彼塵勞內汝妙覺中，
如風吹光、如刀斷水，了不相觸。
汝如沸湯、彼如堅氷，煖氣漸隣不日銷殞，徒恃神力但為其客成就破亂。
由汝心中五陰主人，主人若迷客得其便，
當處禪那覺悟無惑，則彼魔事無奈汝何。
陰銷入明，則彼羣邪咸受幽氣，明能破暗近自銷殞，如何敢留擾亂禪定？
若不明悟被陰所迷，則汝阿難必為魔子成就魔人，如摩登伽殊為眇劣。
彼惟呪汝破佛律儀，八萬行中秪毀一戒，
心清淨故尚未淪溺，此乃隳汝寶覺全身，
如宰臣家忽逢籍沒，宛轉零落無可哀救。
commentary::  ^423a24

此明悟則無咎，迷則受邪也。
以彼是塵勞中物，汝為妙覺中人，故雖大怒，不能加害。
正如風刀之吹光斷水，終不能令光水之有動損也。
不但不能加害，而汝反能化彼。
喻如沸湯之近堅氷，暖氣逼而堅氷自銷矣。
彼雖恃其五種神通，猶是外客。
客從外來，尚易看待。
成就破亂，不在於客，悉由主人。
若使主人心中不明，認賊為子，客則乘間而入，為亂為虐。
若使主人當處禪那，惺惺了了，不受顢頇，
縱彼魔力雖強，無由動汝。
所以不能奈何汝者，由汝陰氣已銷，已得大光明藏，
彼則咸受幽氣，住於昏沉冥漠之鄉。
彼若隣近光明，幽氣自然銷殞。
正如梟之入晝，羅剎之向陽，尚不可見，安敢久留擾亂汝之禪定耶？
若使五陰主人，心不明悟，見虗幻境，或生恐怖，
或生愛著，被陰所迷，反墮彼類矣。
是則化家為國亦由汝，喪身亡家亦由汝也。
即如摩登，其人眇劣，縱能呪汝，秪破一戒，其害尚小。
況汝心猶清淨，未至淪溺。
若此等魔王，又非眇劣之比，寶覺全身，
又非一戒之比，為害甚大。
喻如宰臣之家，忽遭天王籍沒，則不但失官罷職，而身且不免於刑戮。
是則展轉日就零落，縱有神力，其可救乎？
orig::  ^423a44

阿難當知，汝坐道場銷落諸念，其念若盡，
則諸離念一切精明，動靜不移憶忘如一，當住此處入三摩提。
如明目人處大幽暗，精性妙淨心未發光，此則名為色陰區宇。
若目明朗，十方洞開無復幽黯，名色陰盡，是人則能超越劫濁。
觀其所由，堅固妄想以為其本。
commentary::  ^423b36

此敘色陰始終之相也。
由未破已破，境相不同，故先明其始終。
坐道場有二：坐八角壇等，是事道場；於一切反聞專注，
心不流逸，是理道場。
銷落諸念等者，謂專注反聞已久，萬念自離，
圓覺所謂居一切時，不起妄念也。
此離念相，猶如虗空，於一切時，惺惺不昧，
了了常知，故曰離念精明。
於是與動靜之境無干，憶忘之識無預，此正打成一片時也。
當住此離念精明之處，便可入耳根圓照三昧矣。
然為色陰所覆，心未發光，故目前所見，惟是黑暗。
此黑暗相，即是色陰，區局性真，如屋宇然，
故名色陰區宇，此即色陰未破之相也。
若使心光發洩，障礙皆通，即肉眼所見，
十方洞明，而前之黑暗，皆化成光明，內徹五藏，
外徹山河，天上人間，悉如指掌，即前十方國土，
皎然清淨時，此即色陰已破之相也。
由此色陰，元從空晦暗中結暗所成，故一有此色，
便成劫濁，此濁離彼，色陰無體，故色陰盡而劫濁超也。
至此始知色陰之由，元從堅固妄想之所凝結，
由妄想故，堅執外四大為我所，又堅執內四大為我，而成此色陰黑暗之體也。
orig::  ^423b46

阿難！當在此中精研玅明，四大不織，少選之間，
身能出礙，此名精明流逸前境。
斯但功用暫得如是，非為聖證。
不作聖心，名善境界；若作勝解，即受羣邪。
commentary::  ^423c36

此下十種，明色陰中間將破未破之相也。
先明外徹，良以藏心統含四土，不離當處，不隔毫端。
秪因色陰所覆，豈惟不見上三，即同居一土，
現前朗然者，不能也。
今入定者，既捨一區之明，全處無邊之暗，
當色陰未開之際，在此離念精明之地，
正好著力精究，研窮此玅明性。
由斯研究，故得四大虗融，如雲如影，世界不相交織。
故少頃之間，此身透牆過壁，了無隔礙。
斯由定中加功用行，逼拶之極，偶令心光洩露，
暫得前境虗融，隨得隨失，不同證果聖人一得永得也。
若使行人得遇此境現前，平平坦坦，毫不介意，
動止尋常，不生歡喜，依然只是顧話頭，
亦足驗其功夫得力處，誠為善境。
若行人自無識見，又無涵養，若暫遇此境，
妄言證聖，則魔得其便，可乘間而入，向後漸成大害矣。
故先德云：纔有所重，即非沙門。
又云：但盡凡情，別無聖解。
orig::  ^423c42

阿難！復以此心精研玅明，其身內徹，是人忽然於其身內拾出蟯蛔，
身相宛然，亦無傷毀，此名精明流溢形體。
斯但精行暫得如是，非為聖證。
不作聖心，名善境界；若作聖解，即受羣邪。
commentary::  ^424a24

此明內徹也。內徹者，心光忽然透徹身內，
反觀五藏，親見蟯蛔，以手拈出，而身無傷毀。
此是精光流溢形體，暫得如是，不可為常。
所謂路途之樂，終未到家者也。
orig::  ^424a32

又以此心內外精研，其時魂魄、意志、精神，
除執受身，餘皆涉入，互為賓主。
忽於空中聞說法聲，或聞十方同敷密義，
此名精魄遞相離合，成就善種。
暫得如是，非為聖證。
不作聖心，名善境界；若作聖解，即受羣邪。
commentary::  ^424a40

此明內外俱徹也。
醫經云：魂藏於肝，魄藏於肺，意藏於脾，
志藏於膽，精藏於腎，神藏於心。
除執受身，餘皆涉入者，謂除此第八執受之身，
安然不改，其餘魂魄等，皆失其故位，而遞相涉入也。
互為賓主者，一為主，而餘五為賓也。
聞空中說法者，聞一處說法也。
十方同敷者，聞十方說法也。
遞相離合者，岳師謂或精離本位而合於魂，或魂離本位而合於精等。
葢離即失本位，而合則就他位也。
此由初聞六根互用，熏成善種，故於定中偶一發露，
非若聖人證入圓通，一得永得也。
環師云：夙昔聞熏，自能發揮而有所聞也。
今夫刻意凝神，討論之極，則奇文麗藻，
未甞經意，往往煥然得於夢寐，則精神激發，
神者偶現，類可知也。
orig::  ^424a48

又以此心澄露皎徹，內光發明，十方徧作閻浮檀色，一切種類化為如來。
于時忽見毗盧遮那踞天光臺，千佛圍繞，
百億國土及與蓮華俱時出現，此名心魂靈悟所染。
心光研明，照諸世界，暫得如是，非為聖證。
不作聖心，名善境界；若作聖解，即受羣邪。
commentary::  ^424b26

此明現佛境也。此由反聞功勝，心體益明，
故澄露皎徹，始覺之智融透，而本覺之心發明，
故所見一切色是佛色，一切形是佛形也。
梵語毗盧遮那，此云光明，徧照百億國土及蓮華等，
所謂一華百億國，一國一釋迦是也。
此亦宿昔耳根曾聞梵網等經，而心靈所染習氣，
今由研究，故心光發明，照諸世界，偶一發露耳，非一證永證也。
orig::  ^424b36

又以此心，精研玅明，觀察不停，抑按降伏，制止超越。
於時忽然十方虗空，成七寶色，或百寶色，
同時遍滿，不相留礙，青黃赤白，各各純現，此名抑按功力逾分。
暫得如是，非為聖證。
不作聖心，名善境界。
若作聖解，即受羣邪。
commentary::  ^424c2

此明空成寶色也。
始由晦昧為空，結暗為色。
今反聞功切，用心緜密，毫無間斷，於過去之念更加抑按，
現在之念更加降伏，未來之念更加制止。
如是用功，鞭逼太過，忽見虗空成七寶色，
或百寶色，或青黃赤白等色。
此由玅明逼極，煥散而現，故見如此種種異境，非實證也。
orig::  ^424c12

又以此心，研究澄徹，精光不亂，忽於夜半，
在暗室內，見種種物，不殊白晝，而暗室物，
亦不除滅，此名心細。
密澄其見，所視洞幽，暫得如是，非為聖證。
不作聖心，名善境界；若作聖解，即受羣邪。
commentary::  ^424c24

此明暗中見物也。
精光不亂者，心光凝定，明暗不移也。
見種種物等者，非室中元有之物，是暗中所現，
如鬼神精魅，及奇形怪狀之物。
而此暗室所有之物，猶然如故。
葢鬼神精魅，恒雜人居，互不相見。
今由用心細密，而見亦密澄，故尋常所不見者，今皆洞見也。
此亦研究澄徹之功，暫時發露，非真得常光，古今如一也。
orig::  ^424c32

又以此心圓入虗融，四體忽然同於草木，
火燒刀割，曾無所覺。
又則火光不能燒爇，縱割其肉，猶如削木，此名塵併。
排四大性，一向入純，暫得如是，非為聖證。
不作聖心，名善境界；若作聖解，即受羣邪。
commentary::  ^424c46

此明身同草木也。
圓入虗融者，謂反聞功切，純覺遺身，故四體同於草木，
燒亦不覺，研亦不知。
由不覺不知，故火不能燒，刀不能傷也。
此名下，出其不覺不傷之由。
環師所謂五塵併銷，四大排遣，純覺遺身，故無傷觸也。
此亦暫時發露，非真得性色真空也。
orig::  ^425a6

又以此心，成就清淨。
淨心功極，忽見大地，十方山河，皆成國土，
具足七寶，光明徧滿。
又見恒沙諸佛如來，徧滿空界，樓殿華麗。
下見地獄，上觀天宮，得無障礙。
此名欣厭。凝想日深，想久化成，非為聖證。
不作聖心，名善境界。
若作聖解，即受羣邪。
commentary::  ^425a18

此明覩界覩佛也。
淨心功極者，言心淨之功，至此已極也。
忽見佛國者，同居淨土也。
又見諸佛者，見淨土現在如來也。
又見地獄天宮者，同居穢土也。
由淨心功極故，徹上徹下，若淨若穢，無不洞矚。
此由聞教中淨穢二土，隨起欣淨厭染之念，
熏習成穢，凝想久而化成，偶一發露，非真得寂光土也。
orig::  ^425a28

又以此心研究深遠，忽於中夜遙見遠方市井、
街巷、親族、眷屬，或聞其語，此名迫心，逼極飛出，
故多隔見，非為聖證。
不作聖心，名善境界；若作聖解，即受羣邪。
commentary::  ^425a40

此明遙見遙聞也。
研究深遠者，謂用心研究到極深最遠處，
遂令心光逼極飛出，故障隔處皆能見聞也。
此亦暫時光景，然非實證無邊剎海不隔毫端也。
orig::  ^425a46

又以此心，研究精極，見善知識，形體變移。
少選無端，種種遷改，此名邪心，含受魑魅。
或遭天魔，入其心腹，無端說法，通達玅義，非為聖證。
不作聖心，魔事銷歇；若作聖解，即受羣邪。
commentary::  ^425b6

此明見知識也。研究精極者，謂研究之功，
已到至精至極之地，實與諸佛心精脗合，
而色陰將破之時，故魔心震驚，而魔擾亦於此兆端也。
見善知識種種變遷者，是行人自見此所見知識，
元是行人曾有邪心，含受邪種，至此忽然發露，非真見聖。
或是魔入行人身中，持其心神，故令行人無端說法，
又能通達玅義，以漸發其狂慧，非實證聖也。
行人至此，雖不為色陰拘攣，復為魔罥繫縛，
故用心者，不可不密也。
orig::  ^425b14

阿難！如是十種禪那現境皆是色陰，用心交互故現斯事。
眾生頑迷不自忖量，逢此現前迷不自識謂言登聖，大妄語成墮無間獄。
汝等當依如來滅後，於末法中宣示斯義，
無令天魔得其方便，保持覆護成無上道。
commentary::  ^425b32

此勉令覆護也。言此禪那所現十境，皆是行人自己禪觀，
與堅固妄想交攻互戰，或勝或負，現此十事。
如一善境現，即是觀力勝妄想。
若暫現復隱，是妄想勝觀力。
由互出互入，不得互融，此魔之所以乘間而入也。
眾生頑迷，不自忖量己之見地與佛何似，
功用與佛何如，逢此境現，便為聖證。
是未得謂得，未證謂證，大妄語成，墮無間獄。
所謂初證於天，後入於地也。
汝當以此義傳示將來修禪觀者，令彼曉了，無令天魔得其方便。
言保持覆護者，保謂保任，持謂維持，覆謂遮覆，護謂衛護。
謂當以神力冥加，不令至惑也。
色陰魔相已竟。
orig::  ^425b42

阿難，彼善男子修三摩地，奢摩他中色陰盡者，
見諸佛心如明鏡中顯現其像，若有所得而未能用，
猶如魘人手足宛然見聞不惑，心觸客邪而不能動，此則名為受陰區宇。
若魘咎歇，其心離身返觀己面，去住自由無復留礙，名受陰盡。
是人則能超越見濁，觀其所由，虗明妄想以為其本。
commentary::  ^425c16

此明受陰未破已破之相也。
修三下六句，躡前色陰已盡，見諸佛心如鏡現像，此正奢摩他已成之相也。
故圓覺云：寂靜奢摩他，如鏡照諸像。
此當初信位也。若有所得而未能用者，
言雖親見本來，已得其體，未能稱體發自在用，以有受陰未破故也。
手足二句，喻若有所得。
心觸二句，喻不得其用。
此則二句，言有體而不能用，便是受陰區局葢覆處。
心本不局，身中無始迷執，非局而局。
生局現陰，死局中陰，安有離身自由之分？
要皆受陰為結縛之本。
若受陰一破，便能發用，得意生身，隨往無礙。
如先德生死去留，視此身如賈胡傳舍者，皆受陰已盡相也。
以此受陰為身見之本，故受盡離身，身見解脫，得超見濁也。
至此方能親證本心，不在身中，但是受陰妄為領納，虗以發明而已。
以虗故受，以明故能受之而不謬。
受即苦樂憂喜捨也。
orig::  ^425c28

阿難，彼善男子當在此中得大光耀，其心發明內抑過分，
忽於其處發無窮悲，如是乃至觀見蚊蝱猶如赤子，
心生憐愍不覺流淚，此名功用抑摧過越，
悟即無咎非為聖證，覺了不迷久自銷歇。
若作聖解，則有悲魔入其心腑，見人則悲啼泣無限，失於正受當從淪墜。
commentary::  ^426a10

此明受陰將破未破之相也。
先內抑生悲，此中即色陰破，而受陰未破之中，
得大光耀者，即十方洞開，無復幽黯也。
其心發明者，見得一切眾生，同具佛光，枉受輪轉也。
內抑過分者，是自責自咎，不蚤悟而度生也。
定中發無窮悲，故觀見蚊蝱，猶如己子，
不覺流淚，斯亦因是同體之悲，但由抑摧太過而發，
於正受中，不宜有此。
若當下，謂行人若知非，還顧本參，不作聖證，久自銷滅。
若謂已得諸佛菩薩同體大悲，則有悲魔乘間而入，
見人則悲，悲之不已，遂失正受而下墜矣。
所謂如宰臣家，忽逢籍沒也。
orig::  ^426a22

阿難！又彼定中諸善男子，見色陰銷受陰明白，
勝相現前感激過分，忽於其中生無限勇，
其心猛利志齊諸佛，謂三僧祇一念能越，此名功用陵率過越。
悟則無咎非為聖證，覺了不迷久自銷歇。
若作聖解，則有狂魔入其心腑，見人則誇我慢無比，
其心乃至上不見佛、下不見人，失於正受當從淪墜。
commentary::  ^426a44

此明視己如佛也。
勝相現前者，色陰盡而見諸佛心也。
感激過分者，謂一向但聞即心是佛，未曾親見，
今始得見本來佛性，故激烈而奮發大勇，
自謂不歷僧祇，立地成佛。
不知理雖頓悟，事要漸除。
此由陵篾輕率，越分自僭，故作斯語。
若自反知非，復歸無咎。
若迷而不反，則有狂魔入心，生大我慢，
上無諸佛，下無眾生，自謂天上天下，唯我獨尊。
其失正受，淪墜無疑。
問：如南岳云：不從諸聖求解脫。
青原云：聖諦亦不為。
豈非陵率過越乎？
答：斯由高推聖境，畏難不進，故以此語激之耳。
豈知溈山有信位人位之別，長沙有因果涅槃之語哉？
吁！破色陰之聖人，謂三祇劫一念能超，
尚名陵率過越，狂魔入心。
今之自謂得向上一著效顰，呵佛罵祖者，
不知破幾陰，得何位，亦敢大言自誇，我慢恣肆，恬不知畏。
聖有明文，當自警省。
orig::  ^426b8

又彼定中諸善男子，見色陰銷受陰明白，
前無新證退失故居，智力衰微入中隳地逈無所見，
心中忽然生大枯渴，於一切時沉憶不散，
將此以為勤精進相，此名修心無慧自失，悟則無咎非為聖證。
若作聖解，則有憶魔入其心腑，旦夕撮心懸在一處，失於正受當從淪墜。
commentary::  ^426b38

此無慧沉憶也。前無新證者，受陰未破也。
退失故居者，色陰已破也。
爾時當以慧力照破受陰本空，自可證入。
若智力衰微，則墮在兩楹，無所依倚。
入中隳地，則前後皆迷，逈無所見矣。
由無慧水灌溉，故忽生枯渴。
由前後雙脫，進退無地，故時時刻刻深思沉憶，不敢走作。
復將沉憶不散，以為勤精進相，而欲破受陰，不亦過乎？
此名無慧而自失也。
若知非速改，即得無咎。
若以沉憶不散為聖證，則憶魔乘間而入，
日夜撮心懸掛一處，則失正受而從淪墜矣。
問：先德云：置心一處，無事不辨。
何故此中撮心一處者，反失正受？
答：此為散亂多者作對治藥耳，非若以懸心一處為精進也。
orig::  ^426c2

又彼定中諸善男子，見色陰銷受陰明白，
慧力過定失於猛利，以諸勝性懷於心中，
自心已疑是盧舍那，得少為足？
此名用心亡失恒審。
溺於知見，悟則無咎，非為聖證。
若作聖解，則有下劣易知足魔入其心腑，
見人自言：我得無上第一義諦。
失於正受，當從淪墜。
commentary::  ^426c26

此慧偏發狂也。失於猛利者，過在慧之猛利也。
以諸勝性懷心中者，謂佛性本來具足不假修成，
故自疑己身即是舍那，更不求進得少為足，
此名用心之處亡失恒審，由不恒常審察自己功用與佛何似，
唯是溺於己之知見，以為即是佛知佛見，故執性廢修也。
若速悔知非則無過咎，若自任舍那廢修不進，
則有同類天魔乘間而入，大發狂言必從淪墜矣。
問：先德云心本是佛不假修成，何也？
答：此為執修成而孤負己靈者作對治藥耳。
然亦有令人大死一番，竿頭進步極盡今時等語，何甞廢修證哉？
orig::  ^426c36

又彼定中諸善男子，見色陰銷受陰明白，
新證未獲故心已亡，歷覽二際自生艱險，
於心忽然生無盡憂，如坐鐵牀如飲毒藥，
心不欲活常求於人，令害其命蚤取解脫，
此名修行失於方便，悟則無咎非為聖證。
若作聖解，則有一分常憂愁魔入其心腑，
手執刀劒自割其肉欣其捨壽，或常憂愁走入山林不耐見人，
失於正受當從淪墜。
commentary::  ^427a10

此覺險生憂也。歷覽二際者，即中隳地也。
自生艱險等者，如立懸崖，恐遭墮落，故生憂也。
此憂元從戒慎恐懼中來，但彼太甚，無方便以自解，遂至如此。
若使解得大道甚夷放下，便是差足解憂。
若執憂心而不解，則魔乘間而入矣。
orig::  ^427a24

又彼定中諸善男子，見色陰銷受陰明白，
處清淨中心安隱後，忽然自有無限喜生，
心中歡喜不能自止，此名輕安無慧自禁，悟則無咎非為聖證。
若作聖解，則有一分好喜樂魔入其心腑，
見人則笑，於衢路傍自歌自舞，自謂已得無礙解脫，失於正受當從淪墜。
commentary::  ^427a34

此因定生喜也。行人心得安隱，而忽生大喜，
不知是路途之樂，終未到家也。
此名無慧自禁而生。
若以慧眼觀察，方得淺證，何足深喜？
則喜風自息，仍歸無咎。
若喜而不止，則魔乘間而入，自謂刀山火聚，
總是道場；酒肆婬房，無非解脫矣。
故知清淨心中，纖毫不立。
若一念憂心生，則有憂魔乘間而入；一念喜心生，則有喜魔乘間而入。
所謂有所愛患，則不得其正；有所好樂，則不得其正也。
orig::  ^427a44

又彼定中諸善男子，見色陰銷受陰明白自謂已足，
忽有無端大我慢起，如是乃至慢與過慢及慢過慢，
或增上慢或卑劣慢一時俱發，心中尚輕十方如來，何況下位聲聞緣覺？
此名見勝無慧自救，悟則無咎非為聖證。
若作聖解，則有一分大我慢魔入其心腑，
不禮塔廟摧毀經像，謂檀越言：此是金銅或是土木，經是樹葉或是疊華。
肉身真常不自恭敬，却崇土木實為顛倒。
其深信者，從其毀碎埋棄地中，疑誤眾生入無間獄，失於正受當從淪墜。
commentary::  ^427b12

此見勝生慢也。自謂已足者，謂見色銷受現，
便生滿足，自高自大，故慢心起而眇視諸聖也。
言我慢者，只是恃己而凌人傲物也。
此我慢雖為七慢之一，亦諸慢之總也。
於劣計己勝，於等計己等，為單慢。
於勝計己勝，於等計己勝，為過慢。
於勝計己勝，為慢過慢。
未得謂得，計劣為多，為增上慢。
自全無德，謂己有德，為邪慢。
對多勝者，自甘劣下，不敬不求，為卑劣慢。
慢之所起，皆由見得自己尊勝，無慧以救其獘，故忽生也。
若使見得是法平等，無有高下，尚不見有一眾生可慢，況諸聖乎。
若執迷不改，則有大我慢魔乘間而入矣。
近代此魔遍地皆是，毀佛像為金銅土木，
指佛經為貝葉氎華，計肉身為真常活佛，
守鄙語為無字真經，信口自肆，大言不慚，
欺己欺人，昧天昧地，質之於經，當入阿鼻，可不畏哉。
問：臨濟之不禮祖塔，丹霞之燒木佛，德山說一大藏如拭涕唾帛，
巖頭說祖師言句是破草鞋，非大我慢乎？
答：此為執外求而不達自心，執言教而不肯進修，故作此峻厲語以激之。
此一片真慈也，誰曰慢心。
若使祖師真有慢心，則亦不免泥犁，況其他乎。
orig::  ^427b30

又彼定中諸善男子，見色陰銷受險明白，
於精明中圓悟精理得大隨順，其心忽生無量輕安，
己言成聖得大自在，此名因慧獲諸輕清，悟則無咎非為聖證。
若作聖解，則有一分好輕清魔入其心腑，
自謂滿足更不求進，此等多作無聞比丘，
疑誤後生墮阿鼻獄，失於正受當從淪墜。
commentary::  ^427c22

此輕安自足也。色陰已破，故得精明；受陰將盡，
故能圓悟精理；獲意生身，故能得大隨順，所向如意。
而忽生輕安，自謂登聖，得大解脫，不求前進，此因發慧而暫得輕清。
殊不知縱有玅悟，也須吐却。
若使坐定輕清窟中，不肯拕泥帶水，努力向前，
魔則乘間而入，#CB05629;為無聞比丘，
而生疑生謗，成大墮落矣。
orig::  ^427c34

又彼定中諸善男子，見色陰銷，受陰明白，
於明悟中得虗明性，其中忽然歸向永滅，
撥無因果，一向入空，空心現前，乃至心生，
長斷滅解，悟則無咎，非為聖證。
若作聖解，則有空魔入其心腑，乃謗持戒，名為小乘。
菩薩悟空，有何持犯？
其人常於信心檀越，飲酒啖肉，廣行婬穢，
因魔力故，攝其前人，不生疑謗。
鬼心久入，或食屎尿，與酒食等一種俱空，
破佛律儀，誤入人罪，失於正受，當從淪墜。
commentary::  ^427c48

此著空毀戒也。得虗明性者，謂受陰已破，
見得虗明之體，本無一物，故忽起斷滅，
撥無因果，而入增上慢空。
豈知但空二陰，尚有三陰未空也。
若悟此空，是惡取空，非究竟空，則無過咎。
若守定不改，空魔乘間而入，自謂飲酒食肉，
一切皆空，行盜行婬，無非是道，見持戒者為小乘，
為執著，見破戒者為大乘，為徹悟，自誤誤人，不可勝紀。
豈知皆是魔體所著，魔口所說哉。
問，如誌公羅什三車蜆子酒仙布袋等，則又何如。
答，此皆大菩薩應身，借此以作佛事，而為人解拈去縛者，豈撥無因果之謂哉。
orig::  ^428a16

又彼定中諸善男子，見色陰銷，受陰明白，
味其虗明，深入心骨，其心忽有無限愛生，
愛極發狂，便為貪欲，此名定境安順入心。
無慧自持，誤入諸欲，悟則無咎，非為聖證。
若作聖解，則有欲魔入其心腑，一向說欲為菩提道，化諸白衣平等行欲。
其行婬者，名持法子，神鬼力故，於末世中攝其凡愚，
其數至百，如是乃至一百、二百，或五、六百，多滿千萬。
魔心生厭，離其身體，威德既無，陷於王難，
疑誤眾生，入無間獄，失於正受，當從淪墜。
commentary::  ^428a36

此著有行婬也。味其虗明等者，由於虗明味著不捨，遂起愛心。
葢禪定中自有玅觸輕安之境，隨順人心。
若一躭味，則轉成貪欲。
此名定境安順入心，由無慧操持而誤入諸欲也。
若悟得不受諸受，方名正受。
便不躭著，復歸無咎。
若迷而不捨，遂有欲魔乘間而入，化為魔眷，
宛轉零落，無可救矣。
orig::  ^428b6

阿難！如是十種禪那現境，皆是受陰用心交互，故現斯事。
眾生頑迷，不自忖量，逢此因緣，迷不自識，
謂言登聖，大妄語成，墮無間獄。
汝等亦當將如來語，於我滅後，傳示末法，
徧令眾生開悟斯義，無令天魔得其方便，
保持覆護，成無上道。
commentary::  ^428b18

此勉令覆護也。迷不自識，謂言登聖者，
言不識是何因緣而生悲生喜等，便誤為登聖也。
orig::  ^428b28

阿難！彼善男子修三摩提受陰盡者，雖未漏盡心離其形，
如鳥出籠已能成就，從是凡身上歷菩薩六十聖位，得意生身隨往無礙。
譬如有人熟寐寱言，是人雖則無別所知，
其言已成音韻倫次，令不寐者咸悟其語，此則名為想陰區宇。
若動念盡、浮想銷除，於覺明心如去塵垢，
一倫生死首尾圓照，名想陰盡，是人則能超煩惱濁。
觀其所由，融通妄想以為其本。
commentary::  ^428b32

此明想陰未盡已盡之相也。
受陰盡，則見惑已盡，而分別我執亦盡。
然思惑未除，俱生我執猶在，故曰雖未漏盡。
直至七信位，不受後有，習漏方盡。
此當二三信中，故未盡也。
然雖不得漏盡，無四果之六通十八變，
而受陰已盡，不執身相，故能心離其形，
如鳥出籠，所向自在也。
言六十聖位者，孤山謂始於三漸，終至妙覺。
問：何故凡身便能歷位？
答：此約圓頓最利之根，不實取證。
即以凡身上歷諸位，以顯圓融，不礙行布，
如善財、龍女之類。
非若別教皆實取證，故歷三祇而後得果也。
問：既受盡者得歷聖位，何故下文說墮無間獄？
答：別教經劫歷位，尅定取證，一證即無墮落。
圓頓不歷僧祇，一超直入中間，更不取證，
直以初住為第一峰頭，方名不退。
今言從是凡夫，足見不取聖果。
上歷聖位，但是歷過而已，豈一一取證哉？
故知識陰未破，未入圓通已來，不妨有墮也。
意生身者，楞伽云：譬如意生，速疾無礙，故曰意生。
而有三種：一謂三昧樂意生身，起浪識相不生，
安住心海故，得三昧樂正受也，即相似初信至七信入空位也。
二謂覺法自性意生身，以通達自性法故，
能普入佛剎，即相似八信出假位也。
三謂種類俱生無行作意生身，以覺一切佛法故，
即九信、十信修中位也。
然雖受盡得意生身，而想陰未破，正如魔咎雖歇，
而熟寐未醒，猶作寱語。
此寱語人，自己雖不知作何等語，然所出寱言，
已成音韻，有倫次而不紊亂，令醒悟人咸悟其語。
喻如想陰未破之人，自己雖不能圓照生死，
然於上歷六十聖位，有次第而不亂，諸佛皆知其必得親證，
此想陰未破之相也。
覺明如鏡，浮想如塵，塵淨而鏡體自明，
想除而覺明自淨，則三界一類，分段生死，
皆能知其生從何來，死從何去，故曰一倫生死，
首尾圓照，此則想陰已盡之相也。
由此想陰，實為煩惱根本，故想陰盡而超煩惱濁。
想為融通者，如心想酢梅，口中水出是也。
orig::  ^428b46

阿難，彼善男子受陰虗妙，不遭邪慮圓定發明，
三摩地中心愛圓明，銳其精思貪求善巧。
爾時，天魔候得其便，飛精附人口說經法。
其人不覺是其魔著，自言謂得無上涅槃，來彼求巧善男子處敷座說法。
其形斯須，或作比丘令彼人見，或為帝釋，
或為婦女，或比丘尼，或寢暗室身有光明。
是人愚迷惑為菩薩，信其教化搖蕩其心，
破佛律儀潛行貪欲，口中好言災祥變異，
或言如來某處出世，或言劫火，或說刀兵，
恐怖於人，令其家資無故耗散。
此名怪鬼，年老成魔惱亂是人，厭足心生去彼人體，弟子與師俱陷王難。
汝當先覺不入輪迴，迷惑不知墮無間獄。
commentary::  ^429a16

此貪求善巧也。見惑是受陰根本，故前十種，皆言見色陰銷。
思惑是想陰根本，故下十種，皆由貪愛而起也。
受陰虗妙者，謂能離身反觀，作用自在也。
不遭邪慮者，不為十境惑動也。
圓定發明，由受陰一破，見惑已銷，於諸前塵，
不起分別，成一精明，故曰圓定也。
心愛圓明者，以想陰未盡，於覺明心，猶有塵垢，未得圓明。
今愛圓明者，是心生愛樂，欲令妄想盡，
而覺心圓明，無不了知，而善巧方便，無不成就。
將欲度生，以行教化，故發憤銳思，而貪求善巧。
只此一貪，便是動魔之本矣。
梵語魔羅，此云殺者，以能破禪定，殺慧命故。
魔之害定，猶小人之害君子，必伺其間隙而後入。
所謂高明者，鬼瞰其門，故君子之待小人，不惡而嚴預防之也。
世間若有一人，真得禪定，則魔黨紛列左右，以伺其間。
若使心如牆壁，無纖毫滲漏，縱魔眼雖多，不能窺覰。
若有一毫滲漏，則乘罅而入矣。
今此行人，有一念貪善巧心，則天魔乘此一念之隙，即飛精附人說法以惑之。
言飛精者，精如下文河精土精，一切精魅之精。
飛者，如飛票之飛，猶言急遣之也。
附人者，附素所邪惑之人也。
以受盡之人，邪魔不能入其心腑，故遣精靈附旁人以扇惑，
令其自壞定心耳。
此即魔之善巧也。
其人，即魔所附之人也。
不覺者，言即此人亦不知為魔著其身，
故口說經法，亦自謂得證涅槃，於是向求巧人前，
投其所好說法，變形作諸善巧，蠱惑其心。
是求巧人既已惑為菩薩，復肯傾心受教，
於是將昔日之定心，今已搖蕩，昔日之律儀，
今已破壞，而一一皆墮魔術中，不能出矣。
此由一念貪巧所致也。
向使無求巧心，即盡大地皆是天魔，不能惑動，況一小小妖魔哉。
搖蕩三句，是魔之設計也。
若行人智眼明徹，戒根堅固，開口便見其膽，
反以此三語作照魔之鏡，安能惑亂。
故前四根本戒中，皆結云不如此說，即魔王說也。
口中好言災祥等者，是指魔附之人，發言詭異，總是惑亂人心之語耳。
佛出世，祥也。劫火刀兵，皆災也。
此名下，指名示害。
怪鬼者，即是貪習遇物成形，至老方為魔使，
此即天魔飛遣之精靈以惑人者，故指其名，令人辨識也。
厭足心生，去彼人體者，謂久之魔鬼生厭，去彼所附人之體也。
弟子，即求巧之人。
師，即說法之師也。
先覺者，謂凡有毀戒誘婬者，便知是魔，
決不隨彼脚跟轉，故不墮不識，則隨彼轉，必墮無疑矣。
orig::  ^429a38

阿難！又善男子受陰虗玅，不遭邪慮圓定發明，
三摩提中心愛遊蕩，飛其精思貪求經歷。
爾時天魔候得其便，飛精附人口說經法，
其人亦不覺知魔著，亦言自得無上菩提，
來彼求遊善男子處，敷座說法自形無變。
其聽法者忽自見身坐寶蓮華，全體化成紫金光聚，一眾聽人各各如是得未曾有。
是人愚迷惑為菩薩，婬逸其心破佛律儀潛行貪欲，
口中好言諸佛應世，某處某人當是某佛化身來此，某人即是某菩薩等來化人間。
其人見故心生傾渴，邪見密興種智銷滅，
此名魃鬼，年老成魔惱亂是人，厭足心生去彼人體，弟子與師俱陷王難。
汝當先覺不入輪迴，迷惑不知墮無間獄。
commentary::  ^429c24

此貪求經歷也。愛遊蕩，貪經歷，如南天台，
北五臺，化人之國，崑崙之墟，乃至十方諸佛國土，無不徧往。
豈知無邊剎海，不隔毫端，果熟因圓，自然發現，不必貪求也。
由此一念貪求，故天魔即速遣精靈附人，向前惑亂也。
不自變形而變他形，現生成佛者，由彼貪求經歷佛土，故即現佛國以投其好也。
是人，指行人也。婬逸其心，化定心而縱蕩不拘也。
魔口所出，皆指目前。
是佛土者，以彼好淫蕩，故以此誘之也。
其人，亦指行人也。
既見諸佛，復聞其說，故傾心渴仰，捨己從他也。
魅鬼，即是婬習遇風成形之鬼物，今為魔使也。
orig::  ^429c48

又，善男子！受陰虗玅，不遭邪慮，圓定發明。
三摩地中，心愛緜#CB04474;，
澄其精思，貪求契合。
爾時，天魔候得其便，飛精附人，口說經法。
其人實不覺知魔著，亦言自得無上涅槃，
來彼求合善男子處，敷座說法。
其形及彼聽法之人，外無遷變，令其聽者未聞法前，
心自開悟，念念移易，或得宿命，或有他心，
或見地獄，或知人間好惡諸事，或口說偈，
或自誦經，各各歡娛，得未曾有。
是人愚迷，惑為菩薩，綿愛其心，破佛律儀，
潛行貪欲，口中好言：佛有大小，某佛先佛，
某佛後佛，其中亦有真佛假佛，男佛女佛，菩薩亦然。
其人見故，洗滌本心，易入邪悟，此名魅鬼，
年老成魔，惱亂是人。
厭足心生，去彼人體，弟子與師，俱陷王難。
汝當先覺，不入輪迴，迷惑不知，墮無間獄。
commentary::  ^430a22

此貪求契合也。愛綿脗而貪求契合者，
緜，密也；脗，合也。謂以此心上契諸佛，下合眾生也。
殊不知工夫若到寂滅現前時，自然上同下合，不必貪求也。
由行人有貪契之心，故魔亦現默契之事。
念念移易者，謂心開之人，念念不同，如下所云也。
或得宿命者，是己尋常不知者，今忽知也。
或得他心者，是彼尋常所念者，今亦知其所念也。
乃至說偈誦經，皆是現密契之事，以惑其心也。
緜愛其心者，謂行人被惑，亦密愛之，亦欲遂其心之所求也。
而魔口復以妖言竦動行人，既見目前有密契之人，
又聞魔口出妖異之語，由是將昔日正定之心，
洗滌無餘，而轉入邪知邪解矣。
魅鬼是誑習遇畜成形之物，由行人好契合，故此鬼現五通以魅之也。
orig::  ^430a48

又善男子受陰虗玅，不遭邪慮，圓定發明，
三摩地中心愛根本，窮覽物化性之終始，
精爽其心，貪求辨析。
爾時天魔候得其便，飛精附人，口說經法。
其人先不覺知是其魔著，亦言自得無上涅槃。
來彼求元善男子處，敷座說法，身有威神，
摧伏求者，令其座下雖未聞法，自然心伏。
是諸人等將佛涅槃菩提法身即是現前，
我肉身上父父子子遞代相生，即是法身常住不絕，
都指現前即為佛國，無別淨居及金色相。
其人信受，忘失先心，身命歸依，得未曾有。
是等愚迷，惑為菩薩。
推究其心，破佛律儀，潛行貪欲，口中好言：
眼耳鼻舌皆為淨土，男女二根即是菩提涅槃真處。
彼無知者信是穢言，此名蠱毒，魘勝惡鬼，
年老成魔，惱亂是人。
厭足心生，去彼人體，弟子與師俱陷王難。
汝當先覺，不入輪迴；迷惑不知，墮無間獄。
commentary::  ^430b26

此貪求辨析也。愛根本者，求萬物之本也。
窮覽物化性之終始，如烏何因而黑，鵠何因而白之類。
精爽其心，欲使物化一一洞徹根柢，毫無疑滯，
使精豁神爽，故貪求辯析。
然此皆是如來盡性之事，而初心妄冀，是見卵而求時夜也。
由此一念，即是招魔之端，故魔乘間而惑也。
身有威神摧伏求者，謂以魔力攝伏人心也。
諸人即是領魔法以遞相開化，蠱惑人心者也。
由彼行人貪求化元，故指目前斷滅者為常住本，
穢汙者為清淨根，以投其欲。
行人既信受其言，遂將辨析之心一併棄去，
即信目前父父子子遞代相生者為物化本，
於是日將魔心魔語推究以為至理，遂入其黨，永為魔眷。
彼魔精者，既令魔黨宣穢言以扇惑己，
復出穢言以印證魔之惑人，計亦甚巧，安有不被惑者哉。
蠱鬼，即恨習遇蟲成形者也。
由彼貪求辨析，故蠱鬼現形以蠱惑之耳。
orig::  ^430c6

又善男子受陰虗妙，不遭邪慮圓定發明，
三摩地中心愛懸應，周流精研貪求冥感。
爾時天魔候得其便，飛精附人口說經法，
其人元不覺知魔著，亦言自得無上涅槃。
來彼求應善男子處敷座說法，能令聽眾暫見其身如百千歲，
心生愛染不能捨離，身為奴僕四事供養不覺疲勞，
各各令其座下人心知是先師本善知識，別生法愛黏如膠漆得未曾有。
是人愚迷惑為菩薩，親近其心破佛律儀潛行貪欲，
口中好言：我於前世於某生中先度某人，
當時是我妻妾兄弟，今來相度與汝相隨，歸某世界供養某佛。
或言：別有大光明天佛於中住，一切如來所休居地。
彼無知者信是虗誑遺失本心，此名厲鬼，
年老成魔惱亂是人，厭足心生去彼人體，弟子與師俱陷王難。
汝當先覺不入輪迴，迷惑不知墮無間獄。
commentary::  ^430c38

此貪求感應也。愛懸應求冥感者，謂欲以定心求諸佛之感應也。
且感應之道，如水清月現，山鳴谷響，豈可以意求？
一有此心，遂有邪魔乘間而應之矣。
暫見其身如百千歲者，魔現老人之相也。
因見其年老，令座中人知是先世之師，
前生知識，故別生法愛，如膠漆之固結而不能解。
此皆詐現冥感之事，故行人為彼迷惑，
日日親近，不知不覺，遂將佛子轉為魔眷。
其魔既詐現冥感之事，口中復詐陳冥感之語，人安得不信哉？
厲鬼者，即瞋習遇衰成形者也。
orig::  ^431a18

又善男子受陰虗玅，不遭邪慮，圓定發明。
三摩地中，心愛深入，剋己辛勤，樂處陰寂，貪求靜謐。
爾時天魔候得其便，飛精附人，口說經法。
其人本不覺知魔著，亦言自得無上涅槃。
來彼求陰善男子處，敷座說法，令其聽人各知本業。
或於其處語一人言：汝今未死，已作畜生。
勑使一人於後蹋尾，頓令其人起不能得，於是一眾傾心欽服。
有人起心，已知其肇，佛律儀外，重加精苦，
誹謗比丘，罵詈徒眾，訐露人事，不避譏嫌，
口中好言未然禍福，及至其處，毫髮無失。
此大力鬼年老成魔，惱亂是人，厭足心生，
去彼人體，弟子與師多陷王難。
汝當先覺，不入輪迴，迷惑不知，墮無間獄。
commentary::  ^431a38

此貪求宿命也。心愛四句，當與下章心愛三句換過，則前後相應矣。
愛知見貪宿命者，謂行人欲盡知三世之境，
欲盡見他人之心，故心愛宿命。
不知知見立，而邪魔入矣。
汝今未死，已作畜生者，由愛宿命通故，詐現宿命通也。
有人起心，已知其肇者，由愛他心通故，現他心通也。
佛律儀外，重加精苦者，是詐現精進，以惑人心也。
如拔髮熏鼻，臥杵臥棘之類。
誹謗二句，是指正人為邪人也。
訐露二句，攻發人之陰私，而欲人信伏也。
口中四句，詐現天眼天耳通也。
此上五通，是空行大力鬼之所詐現者也。
orig::  ^431b12

又善男子，受陰虗玅，不遭邪慮，圓定發明。
三摩地中，心愛知見，勤苦研尋，貪求宿命。
爾時天魔，候得其便，飛精附人，口說經法。
其人殊不覺知魔著，亦言自得無上涅槃。
來彼求知善男子處，敷座說法。
是人無端，於說法處，得大寶珠。
其魔或時，化為畜生，口銜其珠，及雜珍寶，
簡策符牘，諸奇異物，先授彼人，後著其體。
或誘聽人，藏於地下，有明月珠，照曜其處。
是諸聽者，得未曾有，多食藥草，不飡嘉饌。
或時日#CB04432;，一麻一麥，其形肥充。
魔力持故，誹謗比丘，罵詈徒眾，不避譏嫌。
口中好言，他方寶藏，十方聖賢，潛匿之處。
隨其後者，往往見有奇異之人。
此名山林，土地城隍，川嶽鬼神，年老成魔。
或有宣婬，破佛律儀，與承事者，潛行五欲。
或有精進，純食草木，無定行事，惱亂是人。
厭足心生，去彼人體，弟子與師，俱陷王難。
汝當先覺，不入輪迴，迷惑不知，墮無間獄。
commentary::  ^431b34

此貪求靜謐也。靜謐是禪定極境，餘人不知，
惟佛能知；餘人不入，惟佛能入。
殊不知工夫不到不方圓，即深入靜謐，亦不可愛也。
一有愛心，魔則乘愛現陰寂之事以惑之矣。
是人無端得大寶珠者，即行人從說法處得珠也。
或先#CB00081;珠投人以附體，
或先藏珠地下以誘人，或食藥草麻麥而充肥，
此皆詐現陰寂不可知之事，以投其好也。
魔既現陰事以動人，復說陰事以惑眾，
此皆居陸地之鬼神，久之而成魔使者也。
或有下此，又魔黨成羣結隊，以攪亂行人也。
orig::  ^431c16

又善男子，受陰虗玅，不遭邪慮，圓定發明。
三摩地中，心愛神通，種種變化，研究化元，貪取神力。
爾時天魔，候得其便，飛精附人，口說經法。
其人誠不覺知魔著，亦言自得無上涅槃，
來彼求通善男子處，敷座說法。
是人或復手執火光，手撮其光，分於所聽四眾頭上。
是諸聽人，頂上火光，皆長數尺，亦無熱性，曾不焚燒。
或水上行，如履平地；或於空中，安坐不動；
或入瓶內，或處囊中，越牖透垣，曾無障礙，
惟於刀兵，不得自在。
自言是佛，身著白衣，受比丘禮，誹謗禪律，
罵詈徒眾，訐露人事，不避譏嫌，口中常說神通自在。
或復令人傍見佛土，鬼力惑人，非有真實。
讚歎行婬，不毀麤行，將諸猥媟，以為傳法。
此名天地大力山精、海精、風精、河精、土精、
一切草木積劫精魅，或復龍魅，或壽終仙再活為魅，或仙期終計年應死。
其形不化，他怪所附，年老成魔，惱亂是人。
厭足心生，去彼人體，弟子與師，俱陷王難。
汝當先覺，不入輪迴，迷惑不知，墮無間獄。
commentary::  ^431c36

此貪求神力也。神通神力，但得六根互用，
自然具足，豈可貪求？
一著貪求，便招魔事。
所以古人只貴眼明，不貴神通。
故仰山點羅漢云：神通即不無，若是佛法，須是某甲始得。
是人下，詐現十八神變以惑人也。
惟畏刀兵，足知邪魅。
口中下，說神通以亂人也。
讚婬而不毀麤行，足徵魔說。
此皆水居陸居諸精靈類，詐現神通也。
orig::  ^432a20

又善男子受陰虗玅，不遭邪慮，圓定發明。
三摩地中，心愛入滅，研究化性，貪求深空。
爾時天魔候得其便，飛精附人，口說經法。
其人終不覺知魔著，亦言自得無上涅槃。
來彼求空善男子處，敷座說法。
於大眾內，其形忽空，眾無所見，還從虗空突然而出，存沒自在。
或現其身洞如瑠璃，或垂手足作栴檀氣，或大小便如厚石蜜。
誹謗戒律，輕賤出家。
口中常說無因無果，一死永滅，無復後身及諸凡聖。
雖得空寂，潛行貪欲。
受其欲者，亦得空心，撥無因果。
此名日月薄蝕精氣，金玉芝草，麟鳳龜鶴。
經千萬年，不死為靈，出生國土。
年老成魔，惱亂是人。
厭足心生，去彼人體。
弟子與師，俱陷王難。
汝當先覺，不入輪迴。
迷惑不知，墮無間獄。
commentary::  ^432a34

此貪求深空也。妄想盡而真空顯，生滅除而寂滅現，
深空寂滅非可貪之境也，若一起貪心便有魔擾矣。
於大眾下，因貪空而現空以投其欲也。
毀謗二句，因空而謗法輕僧也。
口中下，說斷滅空以撥無因果也。
雖得空寂潛行貪欲者，謂能空其空而不能空其所不空，故口談空而心著有也。
受其欲而得空心者，魔力攝持與之俱化也。
此名下，令人識名而嚴防也。
薄蝕者，韋昭云：氣往迫之為薄，虧毀為蝕。
orig::  ^432b10

又善男子受陰虗玅，不遭邪慮，圓定發明。
三摩地中，心愛長壽，辛苦研幾，貪求永歲，
棄分段生，頓希變易，細相常住。
爾時，天魔候得其便，飛精附人，口說經法。
其人竟不覺知魔著，亦言自得無上涅槃。
來彼求生善男子處，敷座說法，好言他方，往還無滯。
或經萬里，瞬息再來，皆於彼方取得其物。
或於一處，在一宅中，數步之間，令其從東詣至西壁。
是人急行，累年不到，因此心信，疑佛現前。
口中常說：十方眾生皆是吾子，我生諸佛，
我出世界，我是元佛，出世自然。
不因修得，此名住世自在天魔。
使其眷屬如遮文茶及四天王、毗舍童子未發心者，
利其虗明，食彼精氣。
或不因師，其修行人親自觀見，稱執金剛與汝長命，
現美女身，盛行貪欲。
未逾年歲，肝腦枯竭，口兼獨言，聽若妖魅。
前人未詳，多陷王難，未及遇刑，先已乾死，
惱亂彼人，以至殂殞。
汝當先覺，不入輪迴，迷惑不知，墮無間獄。
commentary::  ^432b26

此貪求永歲也。此中所希，是羅漢果，在行破後，自然得之。
今躁求速得，故遭魔擾也。
分段生死，三界惑盡，方始得離。
二乘無學，登地菩薩，皆得變易。
今未離染，頓欲於分段身上，變麤作細，
易短為長，故曰棄分段，生頓希變易也。
瞬息而萬里再來，急行而累月不到，皆詐現時之可延可促，
以投其欲也。疑佛現前者，是認優孟為叔敖也。
口中下，說長壽以竦聽也。
自在天，即欲界魔王天，在第六天。
攝使其眷屬者，正顯魔王自不現身，是飛精附人也。
遮文茶，舊云嫉妬女，又云奴神，即役使鬼也。
毗舍遮，此云啖精氣，皆屬四天。
若已發心者，則護人；若未發心者，則啖人。
由彼行人定力虗明，故食其精氣以害之也。
或不因師者，言魔身不必附人說法，而親現身，今行人自見也。
口稱金剛，現美女身者，此魔害人之巧計也。
口兼獨言者，素問云：譫語者，氣虗獨言。
此美女口中獨言，徐而聽之，若妖若魅。
行人若不詳其意，受其說，而行猥媟者，
多陷王難，雖未及行刑，精神先枯竭而死矣。
此由魔力所惱，故至喪身失命。
orig::  ^432c8

阿難當知，是十種魔，於末世時，在我法中，
出家修道，或附人體，或自現形，皆言已成正徧知覺，
讚歎婬欲，破佛律儀。
先惡魔師與魔弟子，婬婬相傳，如是邪精，
魅其心腑，近則九生，多踰百世，令真修行，
總為魔眷，命終之後，必為魔民，失正徧知，墮無間獄。
汝今未須先取寂滅，縱得無學，留願入彼末法之中，
起大慈悲，救度正心，深信眾生，令不著魔，得正知見。
我今度汝，已出生死，汝遵佛語，名報佛恩。
commentary::  ^432c46

此囑當機留願度生也。
前十種魔，惟第十自現形，餘皆附人。
昔佛住世，諸魔壞法，佛神力故，皆不能壞。
魔作誓言：如來滅後，依教出家，破壞佛法。
佛即墮淚曰：無柰汝何，譬如師子身中蟲，自食師子肉。
是知末世壞法比丘，皆魔侶也。
汝今下。正勸當機。
阿難前發願云：願今得果成寶王，還度如是恒河眾。
此復叮嚀留願人間，流通教法也。
前云：將此深心奉塵剎，是則名為報佛恩。
故又囑其遵佛語而傳法度生，即是報恩也。
是知阿難入風奮迅三昧，四派入滅，亦是依佛語而留願在世冥救者歟。
orig::  ^433a14

阿難！如是十種禪那現境，皆是想陰用心交互，故現斯事。
眾生頑迷，不自忖量，逢此因緣，迷不自識，
謂言登聖，大妄語成，墮無間獄。
汝等必須將如來語，於我滅度，傳示末法，
徧令眾生開悟斯義，無令天魔得其方便，
保綏覆護，成無上道。
commentary::  ^433a34

此勉令覆護也。尊者所以結集諸經者，受佛囑也。
即今教法流通，孰非尊者愍世之心，悲救之力耶？
想陰魔相已竟。大佛頂如來密因修證了義諸菩薩萬行首楞嚴經合轍卷第九
 ^433a44
