
undefined:: 
undefined:: 
undefined:: 天聖廣燈錄卷第十三　　　〔宋勒〕
other:: 
#### 雲山禪師
雲山禪師
開堂。升座。有僧問。
師唱誰家曲。宗風嗣阿誰　師云。
乾山來不絕。坎水出坤流　進云。
恁麼即赤脚披衣去也　師云。
三峯鎻夜月。獨照一輪燈。 ^478b41

師見僧來。便作起勢　僧便出去　師云。
得恁麼伶利　僧便喝云。
作者箇眼目。承嗣臨濟也大屈哉　師云。
且望闍梨善傳　僧迴首　師喝云。
作者箇眼目。錯判諸方名言。
隨後便打　問。不在內。
不在外。不在中間。
未審在什麼處　師云。
北邙山下　進云。
未審如何辨白　師云。
千丘萬丘　學云。
恁麼即辨得也　師云。
辨得底事作麼生　僧便喝　師云。
瞎。
other:: 
#### 襄州歷村禪師
襄州歷村禪師 ^478b47

因一日煎茶次。有僧問。
如何是祖師西來意　師舉起茶匙　僧云。
莫秖者箇便是否。
　師擲向火中。 ^478c14

問。如何是觀其音聲而得解脫　師將火筯敲柴。
云。汝還聞麼　僧云。
聞　師云。誰不解脫。 ^478c18

問。如何是襄陽境　師云。
漢高廟在主山頭　進云。
如何是境中人　師云。
口飲漢江水。脚踏鳳林關　問。
句絕百非時如何　師云。
開口合不得　進云。
者箇還當得也無　師云。
合口開不得。
other:: 
#### 金沙禪師
金沙禪師 ^478c22

開堂日。州主并在城。
官僚集。時有僧問。
昔日梵王親請佛。
迦葉白槌事若何　師云。
從古至今　進云。
恁麼即徧天徧地也　師云。
收。 ^478c30

問。斬釘截鐵時如何　師云。
猶是鈍漢　學人禮拜　師便打。 ^478c34

問。如何是祖師西來意　師云聽　進云。
恁麼即大眾側聆　師云。
十萬八千。 ^478c38

問。如何是無縫塔　師云。
來者皆瞻敬　進云。
瞻敬後如何　師云。
峯山不露頂。 ^478c40

問。久思示誨。明暗難分。
得妙稱揚。乞師一接　師云。
得妙稱揚事作麼生　僧便喝　師云。
却有些氣息　僧云。
再犯不容。 ^478c44

問。蓮華未出水時如何　師云。
探頭覻不見　進云。
出水後如何　師云。
長三尺餘。 ^478c48

問。久負不逢時如何　師云。
舁到北林東　進云。
逢後如何　師云。
胡僧笑點頭。 ^479a4

師俗壽八十二。夏臘七十五。
於七月十六日解夏。
至脕上堂。眾集。拈起柱杖云。
大眾看看。眾皆競視。
師擲下拄杖。於法座上端然而化矣。
other:: 
#### 鄂州灌谿志閑禪師
鄂州灌谿志閑禪師 ^479a6

魏府舘陶人。俗姓史氏。
弱冠依臨濟出家。
受具畢。一日。臨濟見來。
遂掫住　師云。領也　濟便拓開云。
且放汝一頓。 ^479a14

師離臨濟至末山　末山見來。
便問。近離什麼處　師云。
近離路口　山云。
何不蓋却了來　師無語。 ^479a18

師却問云。如何是末山　山云。
不露頂　師云。如何是山中人　山云。
非男女等相　師云。
何不變去　山云。
不是野狐精。變箇什麼　師禮拜。 ^479a22

師住後。上堂。示眾云。
我在臨濟爺爺處得半杓。
末山孃孃處得半杓。
共成一杓喫了。直至如今飽餉餉。 ^479a30

僧問。請師不借借　師云。
滿口道不得。
問。如何是祖師西來旨　師云。
鉢裡盛飯。鐼裡盛羹　進云。
學人不會　師云。
飢即喫。飽即休。 ^479a34

師上堂。示眾云。十方無壁落。
四畔亦無門。露裸裸。
赤躧躧。無可把。便下座。 ^479a40

師會下有僧去參石霜。
石霜問。從什麼處來　僧云。
灌谿來　霜云。我南山不如佗北山　僧無語。 ^479a42

僧迴。舉似師。師云。
何不道。灌谿修涅槃堂了也。 ^479a46

僧問。久響灌谿。到來秖見一箇漚麻池　師云。
汝秖見漚麻池。且不見灌谿　進云。
如何是灌谿　師云。
激箭急。 ^479a48

師上堂云。不生想念。
本來無體。大用現前。
不說時節。無事。珍重。 ^479b6

師於唐乾寧二年乙卯歲五月二十九日問侍者云。
坐去是誰。 ^479b8

侍者云。僧伽　師云。
立去是誰。 ^479b10

侍者云。僧會。師乃行七步。
垂手而逝。
other:: 
#### 滄州米倉禪師
滄州米倉禪師 ^479b12

因州牧請師與寶壽二人長老入衙供養。
牧主令人傳語。請長老談論佛法　寶壽乃云。
請長老師兄答話　師便喝　壽云。
某甲話也未曾問。
喝作麼　師云。猶嫌少在　壽却喝。 ^479b14

問。如何是米倉境　師云。
千秋倉在北門西　進云。
如何是境中人　師云。
州主近來令稍難　進云。
恁麼即權握在手　師云。
七棒對十三。 ^479b20

問。如何是道　師云。
夏天多雨水。秋後滿田黃　學云。
不問者箇道　師云。
汝問什麼道　學云。
問大道　師云。大道縱橫笑點頭。 ^479b26

僧問。承古有言。閉門造車。
出門合轍。如何是末後一楔　師云。
寸釘纔入木。萬代秖傳名。 ^479b32

問。如何是祖師西來意　師云。
兩手扶牀脚　進云。
未審此理云何　師云。
寒天懶舉頭。
other:: 
#### 新羅國智異山禪師
新羅國智異山禪師 ^479b34

僧問。師唱誰家曲。
宗風嗣阿誰　師云。
小年曾歷他門戶。
員至如今飽不飢　進云。
恁麼即鎮陽格調。
今日全施也　師云。
盲龜值木且藏身。 ^479b40

問。欲掏真性去。未免業纏牽。
未審如何免得　師云。
放下著　進云。放後如何　師云。
臨崖看虎眼。特地一場愁。 ^479b46

問。如何是和尚家風　師云。
瑠璃盌內水。符刀喝起行　進云。
忽遇客來。將何祇待　師云。
三巡茶後室中煙。 ^479c2

問。如何是鎮國寶　師云。
華表柱頭。思天念地　進云。
既是鎮國寶。為什麼却如此　師云。
非公境界。 ^479c6

問。如何是菩提路　師云。
三門前　進云。便恁麼去時如何　師云。
看。 ^479c10

師上堂云。冬不寒。
臘後看。便下座。
other:: 
#### 允誠禪師
允誠禪師 ^479c12

僧問。承教有言。大通智勝佛。
十劫坐道場。佛法不現前。
不得成佛道。既是十劫坐道場。
為什麼不得成佛道　師云。
門前鍾擊響。側耳誦經聲　進云。
未審向上還更有事也無　師云。
有　進云。如何是向上事　師云。
地踊峯巒轉更多　學人禮拜　師云。
噓。噓。 ^479c16

問。達磨未來時如何　師云。
風停浪息　進云。
來後如何　師云。
撞頭搕額。 ^479c26

問。如何是佛　師云。
人人盡瞻禮　進云。
瞻禮後如何　師云。
天下獨稱尊。 ^479c28

問。一無所有時如何　師云。
三冬瑞雪滿乾坤　進云。
正當恁麼時。還可迴避也無　師云。
錯　進云。不迴避時又如何　師云。
錯。 ^479c32

師問新到。近離什麼處　僧云。
允誠　師云。允誠事作麼生。
　僧便喝　師云。
好好借問。亂喝作什麼　僧又喝。
　師拈棒　僧近前約住云。
作什麼　師云。明眼人難瞞。
便托開　僧云。者賊。
other:: 
####  #CB04569;州剋符道者
#CB04569;州剋符道者 ^479c36

僧問。如何是賓中賓　師云。
倚門傍戶猶如醉。
出言吐氣不慚惶　學云。
如何是賓中主　師云。
口念彌陀雙柱杖。
目瞽瞳人不出頭　學云。
如何是主中賓　師云。
高提祖印當機用。
利物須知語帶悲　學云。
如何是主中主　師云。
橫按鏌鎁全正令。
太平寰宇斬癡頑　學云。
既是太平寰宇。為什麼却斬癡頑　師云。
不許夜行剛把火。
却須當道與人看。 ^479c46

臨濟上堂。垂示四種料揀語。
云。有時奪人不奪境。
有時奪境不奪人。
有時人境俱奪。有時人境俱不奪。 ^480a14

師便出　問。如何是奪人不奪境　濟云。
煦日發生鋪地錦。
嬰兒垂髮白如#CB02133;　進云。
如何是奪境不奪人　濟云。
王令已行天下徧。
將軍塞外絕煙塵　進云。
如何是人境俱奪　濟云。
并汾絕信。獨處一方　進云。
如何是人境俱不奪　濟云。
王登寶殿。野老謳謌　師乃有頌。
　　奪人不奪境　緣自帶譊訛　擬欲求玄旨
　　思量返責麼　驪珠光璨爛　蟾桂葉婆婆
　　覿體無差互　還應滯網羅
　　奪境不奪人　尋言何處真　問禪禪是妄
　　究理理非親　日照寒光澹　山搖翠色新
　　直饒玄會得　恬似眼中塵
　　人境兩俱奪　從來正令行　不論佛與祖
　　那說聖凡情　擬犯吹毛劒　退傷值木盲
　　進前求妙會　特地打精靈
　　人境俱不奪　思量意不偏　主賓言不異
　　問答理俱全　踏破澄潭月　穿開碧落天
　　不能明妙用　淪溺在無緣
other:: 
##### 師頌三十八首
師頌三十八首
other:: 
###### 初祖熊耳峰
初祖熊耳峰
　　閑佩毗盧印　人天末位尊　寶航橫鳳浦
　　金錫挂龍門　去後梁王感　來光魏主恩
　　葱山擕隻履　半偈動乾坤
other:: 
###### 二祖漳川鳳
二祖漳川鳳
　　別嗣神州祖　聯燈又一迴　密傳三祖印
　　還夢五侯街　玄字乾坤太　慈天日月開
　　逆流漳浦上　天感泣雲雷
other:: 
###### 三祖山谷麟
三祖山谷麟
　　北齊傳得印　獨步出人間　祖地江河闊
　　隨天日月閑　妙音流四海　瑞氣溢三山
　　一句南來信　清風撼雪關
other:: 
###### 四祖雙峯松
四祖雙峯松
　　翠合雞山樹　峩峩祖岫松　凝霜分五葉
　　含雪振雙峯　月逈金河內　珠添玉鏡中
　　颼飅傳細離　天下播真宗
other:: 
###### 五祖東山月
五祖東山月
　　東山分祖印　空際月成輪　碧眼風光翠
　　黃梅樹色春　九枝添瑞鶴　一葉拂祥麟
　　別得金僊記　曹谿第五人
other:: 
###### 六祖曹谿寶
六祖曹谿寶
　　南得黃梅意　曹谿記法泉　三衣兼祖印
　　一鉢盡師傳　慈月光千海　玄河注百川
　　神洲十二代　法眼繼相傳
other:: 
###### 毗盧印
毗盧印
　　天中慈月三峯逈　指外懸河萬派深
　　仙舸獨遊華藏海　無邊川澤喜歸心
other:: 
###### 熊耳巖
熊耳巖
　　熊耳宗師葬洛陽　龍城天子位千行
　　迴擔隻履葱山上　驚殺梁王與魏王
other:: 
###### 馬祖麟
馬祖麟
　　麟眠法苑分千葉　馬踏曹谿迸萬泉
　　古佛傳中親授記　月轉碾破海中天
other:: 
###### 百丈松
百丈松
　　百丈和霜嶺上松　蛇盤鶴性瘦如龍
　　下堂索著稱名字　不會師心一萬重
other:: 
###### 臨濟龍
臨濟龍
　　龍控懸河海月秋　煙霞風雨一時収
　　波濤急急人難會　截斷千江水不流
other:: 
###### 龍潭月
龍潭月
　　祖派波瀾半偈玄　曹谿舟棹接風煙
　　一轉海底龍潭月　碾破雞山雪嶺前
other:: 
###### 雙林桂
雙林桂
　　身受龍華三會主　搥開鳳閣九重城
　　梁王築倒金剛佛　更門如何不講經
other:: 
###### 藥山刀
藥山刀
　　藥岫龍泉照瞻清　乾坤宗匠盡流行
　　格高一句難分出　驀就雲巖谷口明
other:: 
###### 丹霞日
丹霞日
　　一片丹霞見石頭　麒麟雙鳳況難傳
　　鋒#CB15221;欲說宗門印　哽得師心掩耳休
other:: 
###### 鳥窠柏樹居
鳥窠柏樹居
　　白鳳烟霞控鳥窠　驪龍珠耀祖山河
　　當初捻起布毛意　體用毗盧些子多
other:: 
###### 石鞏弓
石鞏弓
　　龍劒雕弓祖佛威　霜鋒雷電急難追
　　當初金鏃胷前過　由未重玄多許為
other:: 
###### 歸宗石
歸宗石
　　雪彩霜威馬祖風　虎降高格氣如龍
　　誰人會得歸宗路　一鏃三關海內通
other:: 
###### 大梅霜
大梅霜
　　虎見烟蘿透洞門　心中古佛震乾坤
　　龍泉截斷麒麟角　撼得毗盧海月昏
other:: 
###### 灌谿水
灌谿水
　　一派曹源與灌谿　龍行風雨動雲霓
　　後機箭筈波瀾急　撼得毗盧海岳低
other:: 
###### 天皇竹
天皇竹
　　龍吟鳳彩震乾坤　熊耳雞山海內聞
　　一片雪霜三島外　虎心半偈灑風雲
other:: 
###### 牛頭雪
牛頭雪
　　六葉牛頭枡別栽　五天熊耳縱雲雷
　　須知四祖垂機接　百鳥銜華更不來
other:: 
###### 五泄泉
五泄泉
　　發意當初問石頭　江河心濆渺分流
　　喚迴指出毗盧印　便得如山萬事休
other:: 
###### 魯祖巖
魯祖巖
　　虎徑龍泉遶行巖　鳳棲霜倚鶴和杉
　　誰人會得宗師意　紐轉乾坤好不參
other:: 
###### 汾州玉
汾州玉
　　龍宮鹿苑百川通　八藏三乘在掌中
　　却是江西逢馬祖　迴頭踏轉大虗空
other:: 
###### 踈山松
踈山松
　　踈嶺松蘿五葉雲　毗盧天外別為秦
　　驪龍踏落虗空月　木馬重嘶雨露新
other:: 
###### 關南皷
關南皷
　　錫撼風霜虎豹愁　楚王城裡倒騎牛
　　騰騰盡喝關南皷　聲壓雲雷動九疇
other:: 
###### 韻山壁
韻山壁
　　熊耳雞山五印玄　蛇盤鳳口九瓟泉
　　紫霄峯上一輪月　照破曹谿半夜圓
other:: 
###### 南嶽讓禪師鳳
南嶽讓禪師鳳
　　別沐曹谿水　棲衡嶽萬重　有心傳五葉
　　無意據千峯　洞鶴爭藏翼　巖雞息瘦容
　　一聲乾象外　海內繼真風
other:: 
###### 吉州鯉
吉州鯉
　　五天慈雨細　師得潤禪林　碧眼千燈印
　　清源一派心　有涯來敻遠　無底更深沉
　　別嗣曹谿後　眾人仰德音
other:: 
###### 南泉竹
南泉竹
　　根蔕欲何尋　孤奇逈眾林　鳳來敲節目
　　龍去曉知音　撼雪精神別　吟風體物深
　　平常烟靄裡　動轉振虗心
other:: 
###### 石頭松
石頭松
　　出石雄委逈　樛林況莫同　翠含烟靄外
　　閏布雪霜中　影撼千谿月　聲聯五葉風
　　妙音傳藥嶠　天下定真宗
other:: 
###### 夾山雷
夾山雷
　　澧水風濤急　參差海嶽摧　浪中澄得月
　　天外振驚雷　龍領珠難取　谿巖寶易栽
　　接人機路險　寰海更誰偕
other:: 
###### 洞山泉
洞山泉
　　深沉分派異　方外一輪孤　海底清天鏡
　　潭中碧眼珠　千重排雪岸　半偈徹氷壺
　　遞印宗門後　人天作楷模
other:: 
###### 趙州關
趙州關
　　孤峻南泉派　師機已得閑　三衣傳祖域
　　一句動人眾　幽谷珠光異　藍田玉彩班
　　未明根下蔕　難過趙州關
other:: 
###### 雲居月
雲居月
　　素容空界外　廓落逈無邊　玉鏡同千域
　　金輪帀五天　霜凝熊耳印　冰浩鷲峯玄
　　不是龍居月　難光洞上泉
other:: 
###### 都頌
都頌
　　儂家住處實堪隈　吞炭藏身幾萬迴
　　不觸波瀾招慶月　動人雲雨皷山雷
other:: 
#### 桐峯庵主
桐峯庵主 ^480a16

師在庵中坐。僧到庵前便去　師云。
闍梨　僧迴首便喝　師良久　僧云。
死却者漢也　師便打　僧無語　師呵呵大笑。 ^482a18

僧見師。問。桐峯庵主在什麼處　師便打　僧云。
者箇師僧得恁麼造次　師云。
適問箇什麼　僧垂手立　師云。
者箇却是闍梨造次　僧喝。
便出去　師云。汝恁麼。
迷却一切人在。 ^482a22

僧問庵主。在者裡忽遇大蟲來時作麼生　師便作大蟲吼　僧作怕勢　師呵呵大笑　僧云。
者賊　師云。爭奈我何。 ^482a30

僧上山參師　師見云。
作箇什麼　僧云。
特來相訪　師便打　僧把住云。
且莫行麤　師拓開。
便歸庵　僧云。者山鬼　師云。
什麼處得者師僧　僧云。
爭奈公案何　師便打。
　僧大笑而去。 ^482a34

僧上來。被庵主捉住云。
殺人。殺人　僧拓開云。
呌作什麼　師云。
誰　僧便喝　師便打　僧云。
且待。且待　師大笑。 ^482a42

師作草鞋次。僧後面來。
作大蟲吼　師便喝　僧云。
且不妨作草鞋　師云。
闍梨#CB15076;　僧喝　師云。
山僧招得。 ^482a48

有一老人入山參師　師云。
住在什麼處　老人不語　師云。
善能對機　老人地上拈一枝草示師。
　師便喝　老人禮拜　師便歸庵　老人云。
與麼疑殺一切人在。 ^482b6

僧看庵主。〔元是同參〕問師。
還記得昔時行脚事麼　師云。
不記得　僧云。自從分襟後。
住來多少時也　師云。
也是昔時事　僧云。
何不道。住持事煩　師云。
昔時猶在　僧云。
比來相訪。珍重便去　師云。
從來疑著。 ^482b14

僧見庵主便喝　師云。
驚殺人　僧云。大蟲耶　師便喝　僧便走　師將棒趁　僧作亞槍勢　師拄棒而立　僧云。
敗也　師云。放儞二十。 ^482b22

僧見庵主。云。特來相訪　師不顧　僧近前相看。
　師便打　僧云。
大陣當前。乞師善巧　師又打　僧云。
罕逢作者　師云。
汝從什麼處來　僧云。
特來相訪　師云。
罕遇知音。
other:: 
#### 杉洋庵主
杉洋庵主 ^482b28

師在庵內坐。有僧到庵前。
叉手而立　師云。
阿誰　僧云。杉洋庵主　師云。
我是　僧便喝　師云。
噓。噓　僧云。猶要棒喫在　師便打。 ^482b36

有僧問云。久響杉洋。
到來為什麼不見　師云。
黑似漆　僧以手指　師云。
親到杉洋。 ^482b40

有僧來庵前共師#CB15196;坐　僧云。
庵主得箇什麼道理。
便住此山　師云。
也欲通消息。恐遭人撿點　僧大笑而出　師云。
今日大賺。 ^482b44

師在庵前坐禪。有僧近前。
便打師一掌　師便歸庵　其僧却坐　師却出來　僧云。
猛虎當前。誰人敢敵　師便打　僧云。
苦。苦。 ^482c4

僧問庵主。境界當前。
如何支遣　師喝云。
者妖怪　僧云。今日被迷一上。
不同小小　師云。
賴是深山無人見　僧云。
知即得。　師呵呵大笑。
other:: 
#### 虎谿庵主
虎谿庵主 ^482c8

師見僧入門。師便喝　僧默然　師便打　僧又喝　師云。
好箇草賊。 ^482c16

僧問。庵主在者裏多少年也　師云。
秖見冬凋夏長。年代總不記得　僧云。
大妙記不得　師云。
汝道我在者裏得多少年也　僧云。
冬凋夏長　師云。
閙市裏虎。 ^482c18

僧問。莫是虎谿庵主麼　師云。
不是　僧云。為什麼不是　師云。
對面不相識　僧云。
聯殺人　師云。適來問箇什麼　僧喝。 ^482c24

有僧來相看　師見總不顧　僧云。
知道庵主有此機鋒　師彈指一下　僧云。
是何宗旨。　師便打　僧云。
知道今日落他便宜　師云。
猶要棒喫在。 ^482c30

僧問。庵主是什麼處人　師云。
隴西人　僧云。承聞隴西出鸚鵡。
是否　師作鸚聲　僧云。
好箇鸚鵡　師便打。 ^482c36

僧來訪師　師見云。
何處來　僧便喝　師云。
作家　僧良久　師云。
死却者漢也。　僧便出去　師云。
猶動在。 ^482c40

僧見師坐　僧近前云。
不審庵主　師云。
是誰　僧便喝　師云。
得恁麼無賓主　僧云。
猶要第二喝在　師便喝。
other:: 
#### 覆盆庵主
覆盆庵主 ^482c44

師在庵內坐。有僧從山下哭上來。
師閑却門　僧於壁上畫一圓相了。
門外而立　師從後門出。
却從山下哭上來　僧喝云。
猶作者箇去就在　師搥#CB05577;云。
可惜先師一場埋沒　僧云。
苦。苦　師云。庵主被謾。 ^483a2

師問僧。什麼處來　僧云。
覆盆山下來　師云。
還見庵主麼　僧喝　師便打　僧云。
作什麼　師住棒　僧擬議　師又打。 ^483a10

僧問。久響覆盆。山阿那箇是　師便指　僧隨手看　師打一掌　僧云。
作家　師良久　僧打師一掌　師近前捉。
　僧便走　師拍手大笑。
other:: 
#### 定上座
定上座 ^483a14

師到臨濟。問。如何是祖師西來意　濟下禪牀掫住　師擬議　濟便掌。
師因此大悟。 ^483a22

師離臨濟。向南行脚。
路上逢著巖頭．雪峯．欽山三人。
巖頭便問。上座什麼處來　師云。
臨濟來　巖云。和尚萬福　師云。
和尚順世也　巖云。
某甲三人特去禮拜。
自恨福薄不見得他。
望上座慈悲。和尚因緣舉一兩則　師舉。
臨濟上堂垂示。赤肉團上有無位真人。
常從汝等諸人面門出入。
未證據者看　時有僧問。
如何是無位真人　濟下禪牀把住　僧擬議　濟云。
無位真人是什麼乾屎橛。
拓開。便歸方丈。 ^483a24

欽山云。何不道。赤肉團上非無位真人　師便摛住云。
無位真人與非無住真人。
相去多少。速道。速道　欽山被摛。
面青面黃。語之不得　巖頭．雪峯云。
者箇新戒不識好惡。
觸悞上座。且望慈悲　師云。
不是者兩箇老凍齈。
#CB05218;殺者尿牀子。 ^483a40

師在鎮府齋。迴到橋上。
逢三人座主。一人問。
如何是禪河深處須窮底　師摛住。
擬拋向橋下　二座主近前云。
莫怪觸悞上座。且望慈悲　師云。
不是看者兩箇座主。
從教窮底。
other:: 
#### 奯上座
奯上座 ^483b2

師離臨濟。南行參見德山　德山纔見。
作抽坐具勢　師云。
者箇即且置。心境一如底人來。
共他說箇什麼即得免被諸方撿責　德云。
猶教昔日三步。別作箇主人翁來　師便喝　德山不語　師云。
塞却者老野狐咽喉。 ^483b10

鴻山聞舉。云。奯上座雖得便宜。
爭奈掩耳偷鈴。 ^483b18

師到百丈。百丈云。
有事相借問。得麼　師云。
幸自非言。何須#CB15207;#CB15208;　百丈云。
收得安南。又憂塞北　師擘開#CB05577;云。
與麼不與麼　丈云。
要且難構。要且難構　師云。
知即得。知即得。 ^483b20

仰山聞舉。云。若有人知得此二人落處。
不好奇特。若辨不得。
大似日中迷路。天聖廣燈錄卷第十三
 ^483b26
