
other:: 
other:: 大方廣佛華嚴經綱要卷第五十六
other:: 于闐國三藏沙門實叉難陀　譯經
other:: 清涼山大華嚴寺沙門澄觀　疏義
other:: 明匡山法雲寺憨山沙門德清提挈
other:: 
commentary:: 
上答前二十九句問，十迴向位中行竟。
下五十門答前五十句問，明十地位中行相。
other:: 離世間品第三十八之四
orig::  ^101c11

佛子！菩薩摩訶薩有十種身業。
何等為十？所謂：一身充滿一切世界身業；
於一切眾生前悉能示現身業；於一切趣悉能受生身業；
遊行一切世界身業；往詣一切諸佛眾會身業；
能以一手普覆一切世界身業；能以一手磨一切世界金剛圍山碎如微塵身業；
於自身中現一切佛剎成壞示於眾生身業；
以一身容受一切眾生界身業；於自身中普現一切清淨佛剎，
一切眾生於中成道身業。
是為十。若諸菩薩安住此法，則得如來無上佛業，悉能覺悟一切眾生。
佛子！菩薩摩訶薩復有十種身。
何等為十？所謂：諸波羅蜜身，悉正修行故；
四攝身，不捨一切眾生故；大悲身，代一切眾生受無量苦無疲厭故；
大慈身，救護一切眾生故；福德身，饒益一切眾生故；
智慧身，與一切佛身同一性故；法身，永離諸趣受生故；
方便身，於一切處現前故；神力身，示現一切神變故；
菩提身，隨樂、隨時成正覺故。
是為十。若諸菩薩安住此法，則得如來無上大智慧身。
佛子！菩薩摩訶薩有十種語。
何等為十？所謂：柔輭語，使一切眾生皆安隱故；
甘露語，令一切眾生悉清涼故；不誑語，
所有言說皆如實故；真實語，乃至夢中無妄語故；
廣大語，一切釋、梵、四天王等皆尊敬故；
甚深語，顯示法性故；堅固語，說法無盡故；
正直語，發言易了故；種種語，隨時示現故；
開悟一切眾生語，隨其欲樂令解了故。
是為十。若諸菩薩安住此法，則得如來無上微妙語。
佛子！菩薩摩訶薩有十種淨修語業。
何等為十？所謂：樂聽聞如來音聲淨修語業；
樂聞說菩薩功德淨修語業；不說一切眾生不樂聞語淨修語業；
真實遠離語四過失淨修語業；歡喜踊躍讚歎如來淨修語業；
如來塔所高聲讚佛如實功德淨修語業；
以深淨心施眾生法淨修語業；音樂歌頌讚歎如來淨修語業；
於諸佛所聽聞正法不惜身命淨修語業；捨身承事一切菩薩及諸法師而受妙法淨修語業。
是為十。若菩薩摩訶薩以此十事淨修語業，則得十種守護。
何等為十？所謂：天王為首，一切天眾而為守護；
龍王為首，一切龍眾而為守護；夜叉王為首，
乾闥婆王為首，阿修羅王為首，迦樓羅王為首，
緊那羅王為首，摩睺羅伽王為首，梵王為首，
一一皆與自己徒眾而為守護；如來法王為首，一切法師皆悉守護。
是為十。佛子！菩薩摩訶薩得此守護已，則能成辦十種大事。
何等為十？所謂：一切眾生皆令歡喜，一切世界悉能往詣，
一切諸根皆能了知，一切勝解悉令清淨，
一切煩惱皆令除斷，一切習氣皆令捨離，
一切欲樂皆令明潔，一切深心悉使增長，
一切法界悉令周徧，一切涅槃普令明見。
是為十。佛子！菩薩摩訶薩有十種心。
何等為十？所謂：如大地心，能持、能長一切眾生諸善根故；
如大海心，一切諸佛無量無邊大智法水悉流入故；
如須彌山王心，置一切眾生於出世間最上善根處故；
如摩尼寶王心，樂欲清淨無雜染故；如金剛心，
決定深入一切法故；如金剛圍山心，諸魔、
外道不能動故；如蓮華心，一切世法不能染故；
如優曇鉢華心，一切劫中難值遇故；如淨日心，
破暗障故；如虗空心，不可量故。
是為十。若諸菩薩安住其中，則得如來無上大清淨心。
佛子！菩薩摩訶薩有十種發心。
何等為十？所謂：發我當度脫一切眾生心；
發我當令一切眾生除斷煩惱心；發我當令一切眾生消滅習氣心；
發我當斷除一切疑惑心；發我當除滅一切眾生苦惱心；
發我當除滅一切惡道諸難心；發我當敬順一切如來心；
發我當善學一切菩薩所學心；發我當於一切世間一一毛端處，
現一切佛成正覺心；發我當於一切世界擊無上法鼓，令諸眾生隨其根欲悉得悟解心。
是為十。若諸菩薩安住其中，則得如來無上大發起能事心。
佛子！菩薩摩訶薩有十種周徧心。
何等為十？所謂：周徧一切虗空心，發意廣大故；
周徧一切法界心，深入無邊故；周徧一切三世心，
一念悉知故；周徧一切佛出現心，於入胎、
誕生、出家、成道、轉法輪、般涅槃悉明了故；
周徧一切眾生心，悉知根欲習氣故；周徧一切智慧心，
隨順了知法界故；周徧一切無邊心，知諸幻網差別故；
周徧一切無生心，不得諸法自性故；周徧一切無礙心，
不住自心、他心故；周徧一切自在心，一念普現成佛故。
是為十。若諸菩薩安住其中，則得無量無上佛法周徧莊嚴。
佛子！菩薩摩訶薩有十種根。
何等為十？所謂：歡喜根，見一切佛信不壞故；
希望根，所聞佛法皆悟解故；不退根，一切作事皆究竟故；
安住根，不斷一切菩薩行故；微細根，入般若波羅蜜微妙理故；
不休息根，究竟一切眾生事故；如金剛根，
證知一切諸法性故；金剛光#CB08504;根，
普照一切佛境界故；無差別根，一切如來同一身故；
無礙際根，深入如來十種力故。
是為十。若諸菩薩安住其中，則得如來無上大智圓滿根。
佛子！菩薩摩訶薩有十種深心。
何等為十？所謂：不染一切世間法深心；
不雜一切二乘道深心；了達一切佛菩提深心；
隨順一切智智道深心；不為一切眾魔、
外道所動深心；淨修一切如來圓滿智深心；
受持一切所聞法深心；不著一切受生處深心；
具足一切微細智深心；修一切諸佛法深心。
是為十。若諸菩薩安住其中，則得一切智無上清淨深心。
佛子！菩薩摩訶薩有十種增上深心。
何等為十？所謂：不退轉增上深心，積集一切善根故；
離疑惑增上深心，解一切如來密語故；
正持增上深心，大願、大行所流故；最勝增上深心，
深入一切佛法故；為主增上深心，一切佛法自在故；
廣大增上深心，普入種種法門故；上首增上深心，
一切所作成辦故；自在增上深心，一切三昧神通變化莊嚴故；
安住增上深心，攝受本願故；無休息增上深心，成熟一切眾生故。
是為十。若諸菩薩安住此法，則得一切諸佛無上清淨增上深心。
佛子！菩薩摩訶薩有十種勤修。
何等為十？所謂：布施勤修，悉捨一切，不求報故；
持戒勤修，頭陀苦行，少欲知足，無所欺故；
忍辱勤修，離自、他想，忍一切惡，畢竟不生恚害心故；
精進勤修，身、語、意業未曾散亂，一切所作皆不退轉至究竟故；
禪定勤修，解脫三昧出現神通，離一切欲、
煩惱、鬪諍、諸眷屬故；智慧勤修，修習積聚一切功德無厭倦故；
大慈勤修，知諸眾生無自性故；大悲勤修，
知諸法空，普代一切眾生受苦無疲厭故；
覺悟如來十力勤修，了達無礙，示眾生故；
不退法輪勤修，轉至一切眾生心故。
是為十。若諸菩薩安住此法，則得如來無上大智慧勤修。
佛子！菩薩摩訶薩有十種決定解。
何等為十？所謂：最上決定解，種植尊重善根故；
莊嚴決定解，出生種種莊嚴故；廣大決定解，
其心未曾狹劣故；寂滅決定解，能入甚深法性故；
普徧決定解，發心無所不及故；堪任決定解，
能受佛力加持故；堅固決定解，摧破一切魔業故；
明斷決定解，了知一切業報故；現前決定解，
隨意能現神通故；紹隆決定解，一切佛所得記故；
自在決定解，隨意、隨時成佛故。
是為十。若諸菩薩安住此法，則得如來無上決定解。
佛子！菩薩摩訶薩有十種決定解，知諸世界。
何等為十？所謂：知一切世界入一世界；
知一世界入一切世界；知一切世界，一如來身、
一蓮華座皆悉周徧；知一切世界皆如虗空；
知一切世界具佛莊嚴；知一切世界菩薩充滿；
知一切世界入一毛孔；知一切世界入一眾生身；
知一切世界，一佛菩提樹、一佛道場皆悉周徧；
知一切世界一音普徧，令諸眾生各別了知，心生歡喜。
是為十。若諸菩薩安住此法，則得如來無上佛剎廣大決定解。
佛子！菩薩摩訶薩有十種決定解，知眾生界。
何等為十？所謂：知一切眾生界本性無實；
知一切眾生界悉入一眾生身；知一切眾生界悉入菩薩身；
知一切眾生界悉入如來藏；知一眾生身普入一切眾生界；
知一切眾生界悉堪為諸佛法器；知一切眾生界隨其所欲為現釋、
梵、護世身；知一切眾生界隨其所欲為現聲聞、
獨覺寂靜威儀；知一切眾生界為現菩薩功德莊嚴身；知一切眾生界為現如來相好寂靜威儀開悟眾生。
是為十。若諸菩薩安住此法，則得如來無上大威力決定解。
佛子！菩薩摩訶薩有十種習氣。
何等為十？所謂：菩提心習氣；善根習氣；
教化眾生習氣；見佛習氣；於清淨世界受生習氣；
行習氣；願習氣；波羅蜜習氣；思惟平等法習氣；種種境界差別習氣。
是為十。若諸菩薩安住此法，則永離一切煩惱習氣，得如來大智習氣非習氣智。
佛子！菩薩摩訶薩有十種取，以此不斷諸菩薩行。
何等為十？所謂：取一切眾生界，究竟教化故；
取一切世界，究竟嚴淨故；取如來，修菩薩行為供養故；
取善根，積集諸佛相好功德故；取大悲，
滅一切眾生苦故；取大慈，與一切眾生一切智樂故；
取波羅蜜，積集菩薩諸莊嚴故；取善巧方便，
於一切處皆示現故；取菩提，得無礙智故；
略說菩薩取一切法，於一切處悉以明智而現了故。
是為十。若諸菩薩安住此取，則能不斷諸菩薩行，得一切如來無上無所取法。
佛子！菩薩摩訶薩有十種修。
何等為十？所謂：修諸波羅蜜；修學；修慧；
修義；修法；修出離；修示現；修勤行匪懈；
修成等正覺；修轉正法輪。
是為十。若諸菩薩安住其中，則得無上修修一切法。
佛子！菩薩摩訶薩有十種成就佛法。
何等為十？所謂：不離善知識成就佛法；
深信佛語成就佛法；不謗正法成就佛法；
以無量無盡善根迴向成就佛法；信解如來境界無邊際成就佛法；
知一切世界境界成就佛法；不捨法界境界成就佛法；
遠離諸魔境界成就佛法；正念一切諸佛境界成就佛法；樂求如來十力境界成就佛法。
是為十。若諸菩薩安住此法，則得成就如來無上大智慧。
佛子！菩薩摩訶薩有十種退失佛法，應當遠離。
何等為十？所謂：輕慢善知識退失佛法；
畏生死苦退失佛法；厭修菩薩行退失佛法；
不樂住世間退失佛法；耽著三昧退失佛法；
執取善根退失佛法；誹謗正法退失佛法；
斷菩薩行退失佛法；樂二乘道退失佛法；嫌恨諸菩薩退失佛法。
是為十。若諸菩薩安住此法，則入菩薩離生道。
佛子！菩薩摩訶薩有十種離生道。
何等為十？所謂：出生般若波羅蜜而恒觀察一切眾生，
是為一；遠離諸見而度脫一切見縛眾生，
是為二；不念一切相而不捨一切著相眾生，
是為三；超過三界而常在一切世界，是為四；
永離煩惱而與一切眾生共居，是為五；
得離欲法而常以大悲哀愍一切著欲眾生，
是為六；常樂寂靜而恒示現一切眷屬，
是為七；離世間生而死此生彼起菩薩行，
是為八；不染一切世間法而不斷一切世間所作，
是為九；諸佛菩提已現其前而不捨菩薩一切願行，是為十。
佛子！是為菩薩摩訶薩十種離生道，出離世間，
不與世共，而亦不雜二乘之行。
若諸菩薩安住此法，則得菩薩決定法。
佛子！菩薩摩訶薩有十種決定法。
何等為十？所謂：決定於如來種族中生；
決定於諸佛境界中住；決定了知菩薩所作事；
決定安住諸波羅蜜；決定得預如來眾會；
決定能顯如來種性；決定安住如來力；
決定深入佛菩提；決定與一切如來同一身；決定與一切如來所住無有二。
是為十。佛子！菩薩摩訶薩有十種出生佛法道。
何等為十？所謂：隨順善友是出生佛法道，
同種善根故；深心信解是出生佛法道，
知佛自在故；發大誓願是出生佛法道，
其心寬廣故；忍自善根是出生佛法道，
知業不失故；一切劫修行無厭足是出生佛法道，
盡未來際故；阿僧祇世界皆示現是出生佛法道，
成熟眾生故；不斷菩薩行是出生佛法道，
增長大悲故；無量心是出生佛法道，一念徧一切虗空界故；
殊勝行是出生佛法道，本所修行無失壞故；
如來種是出生佛法道，令一切眾生樂發菩提心，以一切善法資持故。
是為十。若諸菩薩安住此法，則得大丈夫名號。
佛子！菩薩摩訶薩有十種大丈夫名號。
何等為十？所謂：名為：菩提薩埵，菩提智所生故；
名為：摩訶薩埵，安住大乘故；名為：第一薩埵，
證第一法故；名為：勝薩埵，覺悟勝法故；
名：名為：最勝薩埵，智慧最勝故；名為：上薩埵，
起上精進故；名為：無上薩埵，開示無上法故；
名為：力薩埵，廣知十力故；名為：無等薩埵，
世間無比故；名為：不思議薩埵，一念成佛故。
是為十。若諸菩薩得此名號，則成就菩薩道。
佛子！菩薩摩訶薩有十種道。
何等為十？所謂：一道是菩薩道，不捨獨一菩提心故；
二道是菩薩道，出生智慧及方便故；三道是菩薩道，
行空、無相、無願，不著三界故；四行是菩薩道，
懺除罪障，隨喜福德，恭敬尊重，勸請如來，
善巧迴向無休息故；五根是菩薩道，安住淨信，
堅固不動，起大精進，所作究竟，一向正念，
無異攀緣，巧知三昧入、出方便，善能分別智慧境界故。
六通是菩薩道。所謂：天眼，悉見一切世界所有眾色，
知諸眾生死此生彼故；天耳，悉聞諸佛說法，
受持憶念，廣為眾生隨根演暢故；他心智，
能知他心，自在無礙故；宿命念，憶知過去一切劫數，
增長善根故；神足通，隨所應化一切眾生，
種種為現，令樂法故；漏盡智，現證實際，起菩薩行不斷絕故。
七念是菩薩道。所謂：念佛，於一毛孔見無量佛，
開悟一切眾生心故；念法，不離一如來眾會，
於一切如來眾會中親承妙法，隨諸眾生根性欲樂而為演說，
令悟入故；念僧，恒相續見，無有休息，於一切世間見菩薩故；
念捨，了知一切菩薩捨行，增長廣大布施心故；
念戒，不捨菩提心，以一切善根迴向眾生故；
念天，常憶念兜率陀天宮一生補處菩薩故；
念眾生，智慧方便教化調伏，普及一切無間斷故。
隨順菩提八聖道是菩薩道。
所謂：行正見道，遠離一切諸邪見故；起正思惟，
捨妄分別，心常隨順一切智故；常行正語，
離語四過，順聖言故；恒修正業，教化眾生令調伏故；
安住正命，頭陀知足，威儀審正，隨順菩提行四聖種，
一切過失皆永離故；起正精進，勤修一切菩薩苦行，
入佛十力無罣礙故；心常正念，悉能憶持一切言音，
除滅世間散動心故；心常正定，善入菩薩不思議解脫門，於一三昧中出生一切諸三昧故。
入九次第定是菩薩道，所謂：離欲恚害，
而以一切語業說法無礙；滅除覺觀，而以一切智覺觀教化眾生；
捨離喜愛，而見一切佛心大歡喜；離世間樂，
而隨順出世菩薩道樂，從此不動；入無色定，
而亦不捨欲、色受生，雖住滅一切想受定，而亦不息菩薩行故。
學佛十力是菩薩道，所謂：善知是處、非處智；
善知一切眾生去、來、現在業報因果智；
善知一切眾生上、中、下根不同，隨宜說法智；
善知一切眾生種種無量性智；善知一切眾生輭、
中、上解差別，令入法方便智；徧一切世間、
一切剎、一切三世、一切劫，普現如來形相威儀，
而亦不捨菩薩所行智；善知一切諸禪解脫，
及諸三昧若垢若淨、時與非時，方便出生諸菩薩解脫門智；
知一切眾生於諸趣中死此生彼差別智；
於一念中悉知三世一切劫數智；善知一切眾生樂欲、
諸使、惑習滅盡智；而不捨離諸菩薩行。
是為十。若諸菩薩安住此法，則得一切如來無上巧方便道。
佛子！菩薩摩訶薩有無量道、無量助道、
無量修道、無量莊嚴道。
佛子！菩薩摩訶薩有十種無量道。
何等為十？所謂：虗空無量故，菩薩道亦無量；
法界無邊故，菩薩道亦無量；眾生界無盡故，
菩薩道亦無量；世界無際故，菩薩道亦無量；
劫數不可盡故，菩薩道亦無量；一切眾生語言法無量故，
菩薩道亦無量；如來身無量故，菩薩道亦無量；
佛音聲無量故，菩薩道亦無量；如來力無量故，
菩薩道亦無量；一切智智無量故，菩薩道亦無量。
是為十。佛子！菩薩摩訶薩有十種無量助道。
所謂：如虗空界無量，菩薩集助道亦無量；
如法界無邊，菩薩集助道亦無邊；如眾生界無盡，
菩薩集助道亦無盡；如世界無際，菩薩集助道亦無際；
如劫數說不可盡，菩薩集助道亦一切世間說不能盡；
如眾生語言法無量，菩薩集助道出生智慧知語言法亦無量；
如如來身無量，菩薩集助道徧一切眾生、
一切剎、一切世、一切劫亦無量；如佛音聲無量，
菩薩出一言音周徧法界，一切眾生無不聞知故，
所集助道亦無量；如佛力無量，菩薩承如來力積集助道亦無量；
如一切智智無量，菩薩積集助道亦如是無有量。
是為十。若諸菩薩安住此法，則得如來無量智慧。
佛子！菩薩摩訶薩有十種無量修道。
何等為十？所謂：不來不去修，身、語、意業無動作故；
不增不減修，如本性故；非有非無修，無自性故；
如幻、如夢、如影、如響、如鏡中像、如熱時#CB08504;、
如水中月修，離一切執著故；空、無相、無願、
無作修，明見三界而集福德不休息故；
不可說、無言說、離言說修，遠離施設安立法故；
不壞法界修，智慧現知一切法故；不壞真如實際修，
普入真如實際、虗空際故；廣大智慧修，
諸有所作力無盡故；住如來十力、四無所畏、
一切智智平等修，現見一切法無疑惑故。
是為十。若諸菩薩安住此法，則得如來一切智無上善巧修。
佛子！菩薩摩訶薩有十種莊嚴道。
何等為十？佛子！菩薩摩訶薩不離欲界，
入色界、無色界禪定、解脫及諸三昧，亦不因此而受彼生，是為第一莊嚴道。
智慧現前，入聲聞道，不以此道而取出離，是為第二莊嚴道。
智慧現前，入辟支佛道，而起大悲無有休息，是為第三莊嚴道。
雖有人、天眷屬圍繞，百千綵女歌舞侍從，
未曾暫捨禪定、解脫及諸三昧，是為第四莊嚴道。
與一切眾生受諸欲樂共相娛樂，乃至未曾於一念間捨離菩薩平等三昧，
是為第五莊嚴道。
已到一切世間彼岸，於諸世法悉無所著，
而亦不捨度眾生行，是為第六莊嚴道。
安住正道、正智、正見，而能示入一切邪道，
不取為實，不執為淨，令彼眾生遠離邪法，是為第七莊嚴道。
常善護持如來淨戒，身、語、意業無諸過失，
為欲教化犯戒眾生，示行一切凡愚之行，
雖已具足清淨福德住菩薩趣，而示生於一切地獄、
畜生、餓鬼及諸險難、貧窮等處，令彼眾生皆得解脫，
而實菩薩不生彼趣，是為第八莊嚴道。
不由他教，得無礙辯智慧光明，普能照了一切佛法，
為一切如來神力所持，與一切諸佛同一法身，
成就一切堅固大人明淨密法，安住一切平等諸乘，
諸佛境界皆現其前，具足一切世智光明，
照見一切諸眾生界，能為眾生作知法師，
而示求正法未曾休息，雖實與眾生作無上師，
而示行尊敬闍黎、和尚。
何以故？菩薩摩訶薩善巧方便住菩薩道，
隨其所應皆為示現，是為第九莊嚴道。
善根具足，諸行究竟，一切如來所共灌頂，
到一切法自在彼岸，無礙法繒以冠其首，
其身徧至一切世界，普現如來無礙之身，
於法自在最上究竟，轉於無礙清淨法輪，
一切菩薩自在之法皆已成就，而為眾生故，
於一切國土示現受生，與三世諸佛同一境界，
而不廢菩薩行，不捨菩薩法，不懈菩薩業，
不離菩薩道，不弛菩薩儀，不斷菩薩取，
不息菩薩巧方便，不絕菩薩所作事，不厭菩薩生成用，不止菩薩住持力。
何以故？菩薩欲疾證阿耨多羅三藐三菩提，
觀一切智門修菩薩行無休息故，是為第十莊嚴道。
若諸菩薩安住此法，則得如來無上大莊嚴道，亦不捨菩薩道。
佛子！菩薩摩訶薩有十種足。
何等為十？所謂：持戒足，殊勝大願悉成滿故；
精進足，集一切菩提分法不退轉故；神通足，
隨眾生欲令歡喜故；神力足，不離一佛剎往一切佛剎故；
深心足，願求一切殊勝法故；堅誓足，一切所作咸究竟故；
隨順足，不違一切尊者教故；樂法足，聞持一切佛所說法不疲懈故；
法雨足，為眾演說無怯弱故；修行足，一切諸惡悉遠離故。
是為十。若諸菩薩安住此法，則得如來無上最勝足，
若一舉步，悉能徧至一切世界。
佛子！菩薩摩訶薩有十種手。
何等為十？所謂：深信手，於佛所說一向忍可，
究竟受持故；布施手，有來求者，隨其所欲皆令充滿故；
先意問訊手，舒展右掌相迎引故；供養諸佛手，
集眾福德無疲厭故；多聞善巧手，悉斷一切眾生疑故；
令超三界手，授與眾生拔出欲泥故；置於彼岸手，
四暴流中救溺眾生故；不悋正法手，所有妙法悉以開示故；
善用眾論手，以智慧藥滅身心病故；恒持智寶手，開法光明破煩惱闇故。
是為十。若諸菩薩安住此法，則得如來無上手，普覆十方一切世界。
佛子！菩薩摩訶薩有十種腹。
何等為十？所謂：離諂曲腹，心清淨故；離幻偽腹，
性質直故；不虗假腹，無險詖故；無欺奪腹，
於一切物無所貪故；斷煩惱腹，具智慧故；
清淨心腹，離諸惡故；觀察飲食腹，念如實法故；
觀察無作腹，覺悟緣起故；覺悟一切出離道腹，
善成熟深心故；遠離一切邊見垢腹，令一切眾生得入佛腹故。
是為十。若諸菩薩安住此法，則得如來無上廣大腹，悉能容受一切眾生。
佛子！菩薩摩訶薩有十種藏。
何等為十？所謂：不斷佛種是菩薩藏，開示佛法無量威德故；
增長法種是菩薩藏，出生智慧廣大光明故；
住持僧種是菩薩藏，令其得入不退法輪故；
覺悟正定眾生是菩薩藏，善隨其時不踰一念故；
究竟成熟不定眾生是菩薩藏，令因相續無有間斷故；
為邪定眾生發起大悲是菩薩藏，令未來因悉得成就故；
滿佛十力不可壞因是菩薩藏，具降伏魔軍無對善根故；
最勝無畏大師子吼是菩薩藏，令一切眾生皆歡喜故；
得佛十八不共法是菩薩藏，智慧普入一切處故；
普了知一切眾生、一切剎、一切法、一切佛是菩薩藏，於一念中悉明見故。
是為十。若諸菩薩安住此法，則得如來無上善根不可壞大智慧藏。
佛子！菩薩摩訶薩有十種心。
何等為十？所為精勤心，一切所作悉究竟故；
不懈心，積集相好福德行故；大勇健心，
摧破一切諸魔軍故；如理行心，除滅一切諸煩惱故；
不退轉心，乃至菩提終不息故；生清淨心，
知心不動，無所著故；知眾生心，隨其解欲令出離故；
令入佛法大梵住心，知諸眾生種種解欲，
不以別乘而救護故；空、無相、無願、無作心，
見三界相不取著故；卍字相金剛堅固勝藏莊嚴心，一切眾生數等魔來乃至不能動一毛故。
是為十。若諸菩薩安住此法，則得如來無上大智光明藏心。
佛子！菩薩摩訶薩有十種被甲。
何等為十？所謂：被大慈甲，救護一切眾生故；
被大悲甲，堪忍一切諸苦故；被大願甲，
一切所作究竟故；被迴向甲，建立一切佛莊嚴故；
被福德甲，饒益一切諸眾生故；被波羅蜜甲，
度脫一切諸含識故；被智慧甲，滅一切眾生煩惱闇故；
被善巧方便甲，生普門善根故；被一切智心堅固不散亂甲，
不樂餘乘故；被一心決定甲，於一切法離疑惑故。
是為十。若諸菩薩安住此法，則被如來無上甲冑，悉能摧伏一切魔軍。
佛子！菩薩摩訶薩有十種器仗。
何等為十？所謂：布施是菩薩器仗，摧破一切慳悋故；
持戒是菩薩器仗，棄捨一切毀犯故；平等是菩薩器仗，
斷除一切分別故；智慧是菩薩器仗，消滅一切煩惱故；
正命是菩薩器仗，遠離一切邪命故；善巧方便是菩薩器仗，
於一切處示現故；略說貪、瞋、癡等一切煩惱是菩薩器仗，
以煩惱門度眾生故；生死是菩薩器仗，
不斷菩薩行教化眾生故；說如實法是菩薩器仗，
能破一切執著故；一切智是菩薩器仗，不捨菩薩行門故。
是為十。若諸菩薩安住此法，則能除滅一切眾生長夜所集煩惱結使。
佛子！菩薩摩訶薩有十種首。
何等為十？所謂：涅槃首，無能見頂故；尊敬首，
一切人、天所敬禮故；廣大勝解首，三千界中最為勝故；
第一善根首，三界眾生咸供養故；荷戴眾生首，
成就頂上肉髻相故；不輕賤他首，於一切處常尊勝故；
般若波羅蜜首，長養一切功德法故；方便智相應首，
普現一切同類身故；教化一切眾生首，
以一切眾生為弟子故；守護諸佛法眼首，能令三寶種不斷絕故。
是為十。若諸菩薩安住此法，則得如來無上大智慧首。
佛子！菩薩摩訶薩有十種眼。
所謂：肉眼，見一切色故；天眼，見一切眾生心故；
慧眼，見一切眾生諸根境界故；法眼，見一切法如實相故；
佛眼，見如來十力故；智眼，知見諸法故；
光明眼，見佛光明故；出生死眼，見涅槃故；
無礙眼，所見無障故；一切智眼，見普門法界故。
是為十。若諸菩薩安住此法，則得如來無上大智慧眼。
佛子！菩薩摩訶薩有十種耳。
何等為十？所謂：聞讚歎聲，斷除貪愛；聞毀呰聲，
斷除瞋恚；聞說二乘，不著不求；聞菩薩道，
歡喜踊躍；聞地獄等諸苦難處，起大悲心，
發弘誓願；聞說人、天勝妙之事，知彼皆是無常之法；
聞有讚歎諸佛功德，勤加精進，令速圓滿；
聞說六度、四攝等法，發心修行，願到彼岸；
聞十方世界一切音聲，悉知如響，入不可說甚深妙義；
菩薩摩訶薩從初發心乃至道場，常聞正法未曾暫息，而恒不捨化眾生事。
是為十。若諸菩薩成就此法，則得如來無上大智慧耳。
佛子！菩薩摩訶薩有十種鼻。
何等為十？所謂：聞諸臭物，不以為臭；聞諸香氣，
不以為香；香、臭俱聞，其心平等；非香、非臭，
安住於捨；若聞眾生衣服、臥具及其支體所有香、
臭，則能知彼貪、恚、愚癡等分之行；若聞諸伏藏草木等香，
皆如對目前，分明辨了；若聞下至阿鼻地獄、
上至有頂眾生之香，皆知彼過去所行之行；
若聞諸聲聞布施、持戒、多聞慧香，住一切智心，
不令散動；若聞一切菩薩行香，以平等慧入如來地；
聞一切佛智境界香，亦不廢捨諸菩薩行。
是為十。若諸菩薩成就此法，則得如來無量無邊清淨鼻。
佛子！菩薩摩訶薩有十種舌。
何等為十？所謂：開示演說無盡眾生行舌；
開示演說無盡法門舌；讚歎諸佛無盡功德舌；
演暢詞辯無盡舌；開闡大乘助道舌；徧覆十方虗空舌；
普照一切佛剎舌；普使眾生悟解舌；悉令諸佛歡喜舌；
降伏一切諸魔外道，除滅一切生死煩惱，令至涅槃舌。
是為十。若諸菩薩成就此法，則得如來徧覆一切諸佛國土無上舌。
佛子！菩薩摩訶薩有十種身。
何等為十？所謂：人身，為教化一切諸人故；
非人身，為教化地獄、畜生、餓鬼故；天身，
為教化欲界、色界、無色界眾生故；學身，
示現學地故；無學身，示現阿羅漢地故；
獨覺身，教化令入辟支佛地故；菩薩身，
令成就大乘故；如來身，智水灌頂故；意生身，
善巧出生故；無漏法身，以無功用示現一切眾生身故。
是為十。若諸菩薩成就此法，則得如來無上之身。
佛子！菩薩摩訶薩有十種意。
何等為十？所謂：上首意，發起一切善根故；
安住意，深信堅固不動故；深入意，隨順佛法而解故；
內了意，知諸眾生心樂故；無亂意，一切煩惱不雜故；
明淨意，客塵不能染著故；善觀眾生意，
無有一念失時故；善擇所作意，未曾一處生過故；
密護諸根意，調伏不令馳散故；善入三昧意，
深入佛三昧無我、我所故。
是為十。若諸菩薩安住此法，則得一切佛無上意。
佛子！菩薩摩訶薩有十種行。
何等為十？所謂：聞法行，愛樂於法故；說法行，
利益眾生故；離貪、恚、癡怖畏行，調伏自心故；
欲界行，教化欲界眾生故；色、無色界三昧行，
令速轉還故；趣向法義行，速得智慧故；
一切生處行，自在教化眾生故；一切佛剎行，
禮拜供養諸佛故；涅槃行，不斷生死相續故；
成滿一切佛法行，不捨菩薩法行故。
是為十。若諸菩薩安住此法，則得如來無來無去行。
佛子！菩薩摩訶薩有十種住。
何等為十？所謂：菩提心住，曾不忘失故；
波羅蜜住，不厭助道故；說法住，增長智慧故；
阿蘭若住，證大禪定故；隨順一切智頭陀知足四聖種住，
少欲少事故；深信住，荷負正法故；親近如來住，
學佛威儀故；出生神通住，圓滿大智故；
得忍住，滿足授記故；道場住，具足力、無畏一切佛法故。
是為十。若諸菩薩安住此法，則得一切智無上住。
佛子！菩薩摩訶薩有十種坐。
何等為十？所謂：轉輪王坐，興十善道故；
四天王坐，於一切世間自在安立佛法故；
帝釋坐，與一切眾生為勝主故；梵天坐，
於自他心得自在故；師子坐，能說法故；
正法坐，以總持辯才力而開示故；堅固坐，
誓願究竟故；大慈坐，令惡眾生悉歡喜故；
大悲坐，忍一切苦不疲厭故；金剛坐，降伏眾魔及外道故。
是為十。若諸菩薩安住此法，則得如來無上正覺坐。
佛子！菩薩摩訶薩有十種臥。
何等為十？所謂：寂靜臥，身心憺怕故；禪定臥，
如理修行故；三昧臥，身心柔輭故；梵天臥，
不惱自他故；善業臥，於後不悔故；正信臥，
不可傾動故；正道臥，善友開覺故；妙願臥，
善巧迴向故；一切事畢臥，所作成辦故；
捨諸功用臥，一切慣習故。
是為十。若諸菩薩安住此法，則得如來無上大法臥，悉能開悟一切眾生。
佛子！菩薩摩訶薩有十種所住處。
何等為十？所謂：以大慈為所住處，於一切眾生心平等故；
以大悲為所住處，不輕未學故；以大喜為所住處，
離一切憂惱故；以大捨為所住處，於有為、
無為平等故；以一切波羅蜜為所住處，
菩提心為首故；以一切空為所住處，善巧觀察故；
以無相為所住處，不出正位故；以無願為所住處，
觀察受生故；以念慧為所住處，忍法成滿故；
以一切法平等為所住處，得授記莂故。
是為十。若諸菩薩安住此法，則得如來無上無礙所住處。
佛子！菩薩摩訶薩有十種所行處。
何等為十？所謂：以正念為所行處，滿足念處故；
以諸趣為所行處，正覺法趣故；以智慧為所行處，
得佛歡喜故；以波羅蜜為所行處，滿足一切智智故；
以四攝為所行處，教化眾生故；以生死為所行處，
積集善根故；以與一切眾生雜談戲為所行處，
隨應教化令永離故；以神通為所行處，
知一切眾生諸根境界故；以善巧方便為所行處，
般若波羅蜜相應故；以道場為所行處，成一切智而不斷菩薩行故。
是為十。若諸菩薩安住此法，則得如來無上大智慧所行處。
commentary::  ^101c17

大文第五、十種身業下，有五十門答五十問，明十地位中行相。
今依漸次分配十地：初地十門，二地六門，
三、四各五門，五、二門，六、一門，七、八各三門，
九、二門，十地十三門。
今初、十門明歡喜地中行。
所言地者，謂一真如地，乃佛所證究竟法身實際，
今為菩薩所履之地，故以地能厚載。
又能出生，謂前三賢所修因種一向散漫，
今收入地中，一一出生莊嚴法身功德，
以嚴報身之體，故以地名。
故上迴向末後結歸成十種身，是乃攝前眾行歸法身故。
今初地即以身、語、意三業為首者，正顯福、
智二行莊嚴而成報體，所以初地統前深種善根、
集助道等，以成十種大智慧身。
若非一往稱法界性圓融妙行以為莊嚴，則何能致果上十身相海隨好功德哉？
是以初地接前迴向之末，即得最勝身、
口、意清淨三業，以眾生迷本法身、妄受根身，
無量劫來三業所造無量無邊染污之業，
直至此地乃得清淨，都成功德以嚴法身故。
初、二、三地寄人、天乘者，正顯位彌高、行彌下，
苟有一塵不淨則障敝性天，安能稱為圓滿報身乎？
然十門隨文固有多解，大義不出乎此。
第二、十種深心下，六門明二地中行。
別教以初地名真見道，從二地為修道之首。
別前教單修戒，今此圓修，先已契證圓融妙理，
故名深心稱理之行，一一遍周法界故。
初二門明發起淨，正顯契理；後四門名自體淨，以顯稱性修。
然所修者，十度則總攝三聚，淨戒中攝善法戒、
攝律儀戒，其決定解明饒益有情戒，以決定明解眾生法界平等無二自性清淨，
故稱體而修。此一一稱真如性圓融無礙，故為修道之首也。
第三、十種習氣下五門，明三地中行。
言習氣者，由眾生迷一真性，無明所熏成一切煩惱習氣，以全體真如通成染習。
今菩薩以前三賢觀智修法界行時，不管煩惱何如，
但直一味依法界智廣修種種無量妙行，
以觀智圓明更不見有煩惱可斷，故此乃不斷而斷。
今既入一真地融攝前行，將前染習一一熏成菩提淨習，
然非此十種習氣為成佛種子，則無以取菩提果故。
從此已去凡所修行，皆此十習所熏發起現行，故為真修。
然別教於二地已後正斷俱生習氣，在此圓宗不必更斷，
但只稱此十習而修，則彼習不斷而自斷矣，故修以習氣為首也。
次下十種取者，以眾生染習取生死受五蘊，
今菩薩以此十習而取法身，一一行門嚴成報身，然非此取則法界性中無以現報身相好莊嚴也。
此乃不取之取，故所取者大，故為增勝取耳。
以前二門為能厭之行，後三門為所起厭行。
初門正顯修相，次門明修成勝緣，後門明離退失。
總此一地通明修相，故上三地寄人天乘，後四地寄出世間。
第四、離生道下五門，明四地中行。
此地寄出世間，故言離生地；經此位修三十七品，故為離生道。
所言生者，謂前三地以十種習氣取菩提果，
見其有厭有取，猶如生食在腹，未得消故。
又為生澁之生，未純熟故，故外託勝緣，內防退失。
及至五地，則對治清淨，修行增長，故為出能離彼生。
以離有為行，得無生故，顯行純熟。
離生澁故，名離生道。
由修行增長，內德增勝，故外立勝名，名大丈夫。
後門正顯對治。地經寄位廣明三十七品，
今約實位，即此一門通明對治之法，並是正道，故總收之。
五、無量道下二門，明五地中行。
然正道、助道皆無量者，以五地聖人涉俗利生，
隨順世間，廣行眾行，以正道契如故。
心等法界既已無量，則以真如為所遊履，
觸境皆如，道無不在，故所行萬行資緣皆為助道，
故境愈大而道亦大，所以治世語言、資生業等無不稱真。
法界一一無量無邊，所以為不住道行也。
第六、無量修道下一門，明六地行，以般若現前為真修故。
由前五地雖能隨世修無礙行，然未能忘染淨之見。
今此六地以般若現前，觀察無染淨法界生死涅槃平等，故名無量修。
以一一行稱法界量故，前地以修此方現前故。
第七、莊嚴道下三門，明七地中行。
以此地已得染淨平等，故權實雙行。
以二行交飾，故曰莊嚴。
由權實無礙，故自行無染，而能示染隨化，
處正入邪，持犯權實故，因體已圓故，生成大用故，
得十足故，無行不至。
得十種手，取授自在故。
此念念進修一切佛法，向佛智故，即能以四攝廣化眾生。
以極法界量中無行不至，故為遠行。
八、十種腹下，三門明八地中行。
言腹者，世人之腹多含穢惡，今言八地菩薩已證平等真如，
從上所修一切諸淨功德畢集於此，以此真如體與法界虗空等無不包容，
意明無善不集故。
藏者，乃腹中之五藏，謂如上功德蘊聚法身為功德藏，
亦能出生利益眾生，正定邪定皆以大悲而攝受故。
十種心者，心為一身之主，謂此所證真如乃法身主，
一切任運無功用行，利樂有情皆大用故。
前初地身具體而微，此則全體大用無不具足，
略舉此三已見全體故，九地現身說法皆此大用故。
九、十種被甲下，明九地中行。
此地出真如界現身說法而入魔界，故以此十種被甲以為防身，
以此十種器仗以為破敵，所謂與煩惱魔、
生死魔共戰，苟無防患之具，未有不被傷損者，
況轉魔界為佛界，豈細事乎？
第十、十種首下，明第十地位中行。
初言十首者，以此地菩薩十地德圓，居受職位首出眾聖，故標其首。
此地有十三門：先寄六根以彰德相圓滿，
後寄四儀以顯業用微細，行住二門以表法界為所安住。
總而言之，以顯三賢所修稱法界行，莊嚴法身以成報體。
今第十地報體已圓德相具足，成就報身安住法界，
以俟妙覺之果，如轉輪王灌頂太子以為儲君故。
此地菩薩於佛法雲法雨皆能承受能行佛事，故如儲君兼理國事也。 ^108b4

上十地行竟。
下因圓果滿。大方廣佛華嚴經綱要卷第五十六
 ^109c2
