
other:: 禪宗頌古聯珠通集卷第九
collector:: 宋池州報恩光孝禪寺沙門法應　集元紹興天衣萬壽禪寺沙門普會續集
祖師機緣
other:: 
## 六祖下第一世
六祖下第一世 ^521c12

南嶽懷讓禪師〔嗣六祖〕初往曹溪參六祖。
祖問什處來。師曰。
蒿山來。曰什麼物恁麼來。
師曰。說似一物即不中。
曰還可修證否。師曰。
修證即不無污染即不得。
曰只此不污染。諸佛之所護念。
汝既如是。吾亦如是。
　頌曰。 ^521c16

因師顧問自何來。
報道嵩山意不回。
修證不無不染污。
撥雲見日便心開。
〔汾陽昭〕。 ^521c26

玉在池中蓮出水。
污染不能絕方比。
大家如是若承當。
洞庭一夜秋風起。
〔佛印元〕。 ^521c30

戴角擎頭與麼來。
鐵圍山嶽盡衝開。
閻浮踏殺人無數。
驀鼻深雲拽不回。
〔保寧勇〕。 ^521c34

嵩頂來來恁麼來。
不中一物早塵埃。
便歸南嶽磨甎片。
照得追風馬子回。
〔佛國白〕。 ^521c38

【續收】是什麼物恁麼來。
此中何假拂塵埃。
瞪目看時還不見。
謾將明鏡掛高臺。
〔大洪恩　二〕。 ^521c42

說似一物即不中。
風從虎兮雲從龍。
此事由來非草草。
休言無法是真宗。 ^522a2

什麼堂堂與麼來。
當機覿面不迂回。
經行坐臥非他物。
自是時人眼不開。
〔本覺一〕。 ^522a6

當堂古路白雲漫。
碧眼黃頭尚未諳。
無孔笛兒氈拍板。
輕輕吹破御街寒。
〔正堂辯〕。 ^522a10

說似一物即不中。
八年方契賣柴翁。
大都模樣無多子。
歷劫如何用得窮。
〔朴翁銛〕。 ^522a14

直言發足自嵩山。
蕩蕩乾坤任往還。
一物尚無寧有似。
倚天長劒逼人寒。
〔無際派〕。 ^522a18

讓和尚居南嶽。時馬祖住傳法院。
常日坐禪。師知是法器。
往問曰。大德坐禪圖什麼。
曰圖作佛。師一日乃取一甎。
於彼菴前磨曰。磨此何為。
師曰磨作鏡。曰磨甎豈得成鏡。
師曰。坐禪豈得成佛。
曰如何即是。師曰。
如人駕車。車若不行。
打車即是。打牛即是。
於是悟旨於言下。
遂印心傳法。符西祖讖馬駒踏殺天下人之語。
南宗闡於江西。　頌曰。 ^522a22

磨甎作鏡慕同音。
來問分明示本心。
纔喚木人回面指。
犁牛耕出古黃金。
〔汾陽昭〕。 ^522a38

磨甎作鏡不為難。
忽地生光照大千。
堪笑坐禪求佛者。
至今牛上更加鞭。
〔佛印元〕。 ^522a42

死馬醫來無用處。
車牛腦後更加鞭。
皮穿骨綻還知否。
任重應知角力全。
〔保寧勇〕。 ^522a46

磨甎作鏡。相席打令。
一切魚龍。知水為命。
〔旻古佛〕。 ^522b2

坐禪成佛心中病。
作鏡磨甎眼裏華。
一掣牢關金鎻斷。
等閒信步便歸家。
馬駒子實堪誇。自從胡亂後。
著處是生涯。〔佛燈珣〕。 ^522b4

【續收】打車即是打牛是。
鼻孔遼天也被穿。
已向人前輸肺府。
可憐今古妄加鞭。
〔#CB01900;菴需〕。 ^522b10

車牛腦後痛加鞭。
棄却黃金抱碌甎。
逐惡隨邪至今日。
即非心佛錯流傳。
〔笑翁堪〕。 ^522b14

平生心膽向人傾。
過犯彌天已不輕。
帶累馬師胡亂後。
至今錯認定盤星。
〔松源岳〕。 ^522b18

坐禪成佛生妄見。
磨甎成鏡妄尤多。
打車打牛俱是妄。
攪得心腸沒奈何。
〔橫川珙〕。 ^522b22

萬法俱忘百念#CB01926;。
等閑驀鼻拽將回。
鏡光一點明如日。
直得木人心眼開。
〔雪巖欽〕。 ^522b26

【增收】讓和尚因僧問。
如鏡鑄像。像成後鏡明向什麼。 ^522b30

處去。師曰。如大德為童子時。
相貌何在。曰只如像成後為什麼不鑒照。
師曰。雖然不鑒照。
謾他一點不得。　頌曰。 ^522b32

髑髏裏眼見猶在。
枯木中龍聲更狂。
打破虗空光境盡。
箇中別有好商量。
〔慈受深〕。 ^522b38

問處鉤深答更幽。
就身打劫最風流。
要知一點難謾處。
江上數峯青欲浮。
〔掩室開〕。 ^522b42

【增收】讓和尚因馬大師闡化江西。
師問眾曰。道一為眾說法否。
眾曰。已為眾說法。
師曰。總未見人持箇消息來。
眾無對。因遣一僧去云。
待伊上堂時但問作麼生。
伊道底言語。記將來。
僧去一如師旨。回謂師曰。
馬師云。自從胡亂後三十年。
不曾缺鹽醬喫。師然之。
　頌曰。 ^522b46

胡亂三十年。不曾少鹽醬。
江西馬大師。南嶽讓和尚。
〔鼓山珪〕。 ^522c10

見得分明識得親。
舉來猶自涉途程。
直饒不犯毫芒者。
也是拈#CB05283;#CB02549;指人。
〔徑山杲〕。 ^522c14

家貧連子屈。事急不由人。
開口露拴索。郎當累近鄰。
〔或菴體〕。 ^522c18

做得些兒活計成。
人前賣弄逞才能。
直饒踏殺人無數。
也是西川老鬼精。
〔中菴空〕。 ^522c22

自從胡亂後。更不少鹽醬。
開口便見膽。豈在語言上。
〔月林觀〕。 ^522c26

石火光中驗正邪。
等閒拈却眼中沙。
自從不曾少鹽醬。
敢保渠儂未到家。
〔木菴永〕。 ^522c30

昔年高甲已登科。
讀盡人間萬卷書。
今日一身天地窄。
思量好事不如無。
〔雪菴瑾〕。 ^522c34

老婆心切日忡忡。
恐墮他家虀甕中。
消息得來胡亂後。
江西宗派好流通。
〔虗堂愚〕。 ^522c38

吉州清源行思禪師〔嗣六祖〕初參六祖。
問當何所務即不落階級。
祖曰。汝曾作什麼來。
師曰。聖諦亦不為。
祖曰。落何階級。師曰。
聖諦尚不為。何階級之有。
祖深器之。　頌曰。 ^522c42

無見頂露雲攢急。
劫外靈枝不帶春。
那邊不坐空王殿。
爭肯耘田向日輪。
〔投子青〕。 ^523a2

卓爾難將正眼窺。
迥超今古類難齊。
苔封古殿無人侍。
月鎻蒼梧鳳不棲。
〔丹霞淳〕。 ^523a6

無階無級見何求。
奪得曹溪第一籌。
却向廬陵言米價。
百行千市競相酬。
〔佛國白〕。 ^523a10

【續收】劫外相逢那畔行。
靈苗叢裏鐵牛耕。
東風吹散千巖雪。
空界無雲孤月明。
〔成枯木〕。 ^523a14

一掬澄潭鏡樣磨。
無風何必自生波。
轉身縱不離初際。
子細看來較幾何。
〔雪巖欽〕。 ^523a18

【增收】清源既得法。
往吉州清源山靜居寺。
六祖將示滅。有沙彌希遷〔即南嶽石頭和尚〕問曰。
和尚百年後。希遷未審當依附何人。
祖曰。尋思去。及祖順世。
遷每於靜處端坐。
寂若忘生。第一座問曰。
汝師已逝。空坐奚為。
遷曰。我稟遺誡。故尋思爾。
座曰。汝有師兄行思和尚。
今住吉州。汝因緣在彼。
師言甚直。汝自迷耳。
遷聞語便辭祖龕。
直詣靜居。　頌曰。 ^523a22

尋思去此地。清涼離煩暑。
暮雨朝雲樂太平。
青山綠水人難覩。
不難覩深林有箇白額蟲。
元來却是玄沙虎。
〔高菴悟〕。 ^523a38

【增收】清源因石頭問。
和尚出嶺多少時。
師曰。我却不知。汝早晚離曹溪。
曰希遷不從曹溪來。
師曰。我亦知汝去處也。
曰和尚幸是大人莫造次。
　頌曰。 ^523a44

木人來問青霄路。
石女年尊似不聞。
#CB06078;手相將歸故國。
暮山岌岌鎻重雲。
〔丹霞淳〕。 ^523b4

【增收】清源問石頭。
汝什麼處來。曰曹溪。
師乃舉拂子曰。曹溪還有這箇麼。
曰非但曹溪。西天亦無。
師曰。子莫曾到西天否。
曰若到即有也。師曰。
未在更道。曰和尚也須道取一半。
莫全靠學人。師曰。
不辭向汝道。恐已後無人承當。
　頌曰。 ^523b8

白雲藏玉鳳。紅日照無遼。
隱隱星攢。處無私鎮九霄。
〔投子青〕。 ^523b18

相見錦江頭。相携上酒樓。
月闌歌咲罷。回首上扁舟。
〔遯菴演〕。 ^523b22

清源令石頭持書。
與南嶽讓和尚曰。
汝達書了速回。吾有鈯斧子與汝住山。
頭至彼未呈書。便問。
不慕諸聖不重己靈時如何。
嶽曰。子問太高生。
何不向下問。曰寧可永劫沉淪。
不慕諸聖解脫。嶽便休。
頭回至靜居。師問曰。
子去未久。送書達否。
曰信亦不通。書亦不達。
師曰。作麼生。頭舉前話了却曰。
發時蒙和尚許斧子。
便請取。師垂一足。
頭禮拜尋辭往南嶽。
　頌曰。 ^523b26

諸聖不求己靈不重。
一問太高天驚地動。
拂袖而回。音書肯開。
從茲盤石上。更不過山來。
〔佛印元〕。 ^523b42

從來祖上作君王。
子子孫孫代代昌。
文武百僚都不識。
只應金殿有尊堂。
〔保寧勇〕。 ^523b46

千里迢迢信不通。
歸來何事太匇匇。
白雲鎻斷巖前石。
掛角#CB15036;羊不見蹤。
〔成枯木〕。 ^523c2

鈯斧持來便住山。
斫開南嶽好峯巒。
兒孫失利將何用。
又被#CB16259;嚧笑魯般。
〔佛國白〕。 ^523c6

【續收】順水使船猶自可。
逆風把舵世間稀。
雖然好箇擔板漢。
到頭未免落便宜。
〔海印信〕。 ^523c10

千里親傳事不同。
須憑鈯斧賞優功。
相如奪璧來還趙。
可擬當時一信通。
〔投子舒〕。 ^523c14

清源因僧問。如何是佛法大意。
師曰。廬陵米作麼價。
　頌曰。 ^523c18

出家學道未心開。
請問宗師大意來。
却問廬陵米幾價。
當時心境一時#CB01926;。
〔汾陽昭〕。 ^523c22

烏龜三眼赤。祥麟一角尖。
騰雲生暮雨。溪月夜明簾。
〔法昌遇〕。 ^523c26

巨宋山河四百州。
交關物物有來由。
盧陵米價依然在。
天下衲僧語路綢。
〔正覺逸〕。 ^523c30

廬陵米價逐年新。
道聽虗傳未必真。
大意不須岐路問。
高低宜見本來人。
〔黃龍南〕。 ^523c34

廬陵米價越尖新。
那箇商量不掛唇。
無限清風生閫外。
休將升斗計踈親。
〔白雲端〕。 ^523c38

廬陵米價知不知。
合下相酬兩莫虧。
君信入鄽空返者。
到頭只是愛便宜。
〔三祖宗〕。 ^523c42

太平治業無象。野老家風至淳。
只管村歌社飲。那知舜德堯仁。
〔天童覺〕。 ^523c46

豐儉時年各不同。
豈教浮俗妄爭功。
廬陵米價誰增減。
貴賤宜當見祖翁。
〔草堂清〕。 ^524a2

廬陵米價播諸方。
高唱輕酬力未當。
覿面不干升斗事。
悠悠南北謾猜量。
〔長靈卓〕。 ^524a6

廬陵米價若為酬。
入市知行趣自由。
借問年來何所直。
大宋山河四百州。
〔佛燈珣〕。 ^524a10

老清源沒縫罅。問佛法酬米價。
衲僧一粒若沾唇。
拄杖橫擔繞天下。
〔高菴悟〕。 ^524a14

廬陵米價少知音。
佛法商量古到今。
繡出鴛央任人看。
無端却要覔金鍼。
〔鼓山珪〕。 ^524a18

老清源沒縫罅。問佛法酬米價。
差毫#CB12530;成話霸。
無面目得人怕。〔徑山杲〕。 ^524a22

【續收】廬陵米價走禪徒。
五老嵯峨矗太虗。
堪笑華山圖籍上。
又添潘閬到騎驢。
〔海印信〕。 ^524a26

自古廬陵是吉州。
至今米價沒人酬。
青山綠水依前在。
黃葉西風又一秋。
〔佛陀遜〕。 ^524a30

清源佛法意如何。
米價酬來太老婆。
眨上眉毛行大道。
莫於平地起風波。
〔照堂一〕。 ^524a34

廬陵米價報君知。
浩浩塵中識者稀。
回首不知何處去。
白雲流水共依依。
〔妙峯善〕。 ^524a38

衝開碧落松千尺。
截斷紅塵水一溪。
飽食高眠人不到。
日從東出又沉西。
〔無準範〕。 ^524a42

一派清源出少林。
信衣到此只傳心。
尋常示眾無人會。
盡向廬陵米價尋。
〔張無盡〕。
other:: 
## 六祖下第二世(南嶽下第一世)
六祖下第二世〔南嶽下第一世〕 ^524a46

江西道一禪師。時號馬祖〔嗣南嶽讓〕示眾曰。
汝等諸人。各信自心是佛。
此心即是佛心。達磨南天竺國來至中華。
傳上乘一心之法。
令法等開悟。有僧問云。
和尚為什麼說即心即佛。
祖曰。為止小兒啼。
僧曰。啼止後如何。
祖曰。非心非佛僧曰。
除此一種人來如何指示祖曰。
向伊道。不是物。曰忽遇其中人來時如何。
祖曰。且教伊體會大道。
　頌曰。 ^524b4

百萬雄兵出。將軍獵渭城。
不閑弓矢力。斜漢月初生。
〔翠嵓真〕。 ^524b20

心心即佛佛心心。
佛佛心心即佛心。
心佛悟來無一物。
將軍止渴望梅林。
〔佛國白〕。 ^524b24

兔角不用有。牛角不用無。
有無不是處。馨香滿道途。
〔草堂清〕。 ^524b28

風勁葉頻落。山高日易沉。
坐中人不見。#CB00551;外白雲深。
〔長靈卓〕。 ^524b32

素琴張午月。流水落花深。
寂聽希聲徹。泠泠太古音。
〔佛心才〕。 ^524b36

韶光三月景和融。
錦綉山川處處同。
碧瓦曉煙寒食雨。
朱簾晴卷杏花風。
〔慈受深〕。 ^524b40

敲之即響聽則無。
聲嚴冬汗濕酷熱。
冰清試問道途來。
往客長安去此幾多程。
〔黃龍震〕。 ^524b44

江西馬祖據通津。
隻漿孤帆度世人。
不是大梅看得破。
也應虗度嶺頭春。
〔張無盡〕。 ^524b48

無鬚鎻子八面玲瓏。
不撥自轉南北西東。
海神知貴不知價。
留與人間光照夜。
〔圓悟勤〕。 ^524c4

美如西子離金閤。
嬌似楊妃倚玉樓。
猶把琵琶半遮面。
不令人見轉風流。
〔佛鑑懃〕。 ^524c8

即心是佛一家風。
馬祖聲傳四海中。
靈利衲僧纔一顧。
娘生賦性出天聰。
〔佛燈珣〕。 ^524c12

即心即佛莫妄求。
非心非佛休別討。
紅爐#CB08504;上雪花飛。
一點清涼除熱惱。
〔徑山杲〕。 ^524c16

【續收】鐵牛耕破洞中天。
桃花片片出深源。
秦人一去無消息。
千古峯巒色轉鮮。
〔雪竇宗〕。 ^524c20

即心即佛眉拖地。
非心非佛雙眼橫。
蝴蝶夢中家萬里。
子規枝上月三更。
〔瞎堂遠〕。 ^524c24

即心是佛外忘求。
心佛圓明不假修。
雲淨遠山千點翠。
水和明月一天秋。
〔足菴鑒〕。 ^524c28

馬祖非心非佛。直下更無窠窟。
今年樹上胡桃。勝似去年柑橘。
〔正堂辯〕。 ^524c32

一簇人烟島外村。
落花流水月黃昏。
百川到海應須住。
畢竟何曾別有源。
〔鐵山仁〕。 ^524c36

金毛師子。生鐵稱槌。
渾侖無縫。切忌針錐。
〔無準範〕。 ^524c40

馬祖一日陞堂。百丈收却面前席。
祖便下座。　頌曰。 ^524c42

百丈當時侍馬師。
對師卷席更無私。
人天不測為奇特。
恰是攢鴉捉鳳兒。
上士瞥然全體現。
太陽出照岳峯低。
〔汾陽昭〕。 ^524c46

陞堂馬祖卷席百丈。
得人半斤還他八兩。
直饒縫罅全無。未免傍觀拊掌。
〔泉大道〕。 ^525a4

百萬雄師陣相覩。
何人却會回戈鼓。
將頭不猛悞三軍。
可憐正令無行處。
〔佛印元〕。 ^525a8

陞堂卷席迥難儔。
杲日騰輝處處周。
堪笑忽雷驚宇宙。
井中之物不擡頭。
〔海印信〕。 ^525a12

高登猊座已圓成。
大智仙陀卷便行。
師子嚬呻猶似可。
象王回首更堪驚。
〔淨照臻〕。 ^525a16

野鴨飛鼻頭裂。卷席更來呈醜拙。
直饒獨坐大雄峯。
也是天邊第二月。
〔楊無為〕。 ^525a20

昨日東風偶然惡。
桃花亂落如紅雨。
昨夜東風又發狂。
滿地不知何處去。
〔白雲端〕。 ^525a24

誰將秦鏡掛高臺。
妍醜分明皆顯露。
石女溪邊努目嗔。
相逢對面難回互。
〔成枯木〕。 ^525a28

夜深認得歸時路。
不待天明便出關。
三尺鏌鋣橫在手。
至今坐斷大雄山。
〔上方益〕。 ^525a32

潮來潮子上潮頭。
手把紅旗逆水流。
忽被猛風吹退浪。
此時伎倆一時休。
〔佛鑑懃〕。 ^525a36

掛得帆來遇便風。
須臾千里到家鄉。
臨門上岸逢妻子。
懽喜情懷不可當。
〔龍門遠〕。 ^525a40

卷起堂堂露眼睛。
拈來覿面更相呈。
鼻頭脫盡誰能 #CB15111;。
把手歸來相並行。
〔楚安方〕。 ^525a44

【續收】馬祖陞堂。百丈卷席。
正令不從。拗曲作直。
〔雪竇顯〕。 ^525a48

馬駒千里行。卷席相隨逐。
秋風一夜生。處處開黃菊。
〔石□□〕。 ^525b2

鬼子掛起那吒面。
赤脚跨定須彌盧。
鐵牛鞭起黃河岸。
大洋海底食珊瑚。
〔雪竇宗〕。 ^525b6

馬祖陞堂。百丈卷席。
現成公案。不用尋覓。
〔草堂清〕。 ^525b10

馬祖纔始陞堂。百丈卷席歸去。
不是拾得寒山。有理也無雪處。
〔石窻恭〕。 ^525b12

風定五湖寬。收帆恣意觀。
波光隨水靜。練色逼人寒。
舉棹逗雲塢。移舟上碧灣。
聲華光祖域。千載與人看。
〔龍門遠〕。 ^525b16

馬祖纔陞堂。百丈便卷席。
春風一陣來。滿地花狼藉。
〔高菴悟〕。 ^525b22

浩浩長江碧際空。
片帆高掛便乘風。
快哉不費纖毫力。
萬里家山只尺通。
〔開善謙〕。 ^525b26

捲席因緣也大奇。
諸方聞舉盡攢眉。
臺盤趯倒人星散。
直漢從來不受欺。
〔張無垢〕。 ^525b30

百丈卷席。馬祖陞堂。
作麼作麼。驗盡當行。
〔月林觀〕。 ^525b34

一柄無情雪刃刀。
當鋒誰敢犯秋毫。
馬師父子親提掇。
血噴千山風怒號。
〔無準範〕。 ^525b36

【增收】馬祖因僧問。
如何是佛。祖云。即心即佛。
　頌曰。 ^525b40

即心是佛鐵牛無骨。
戲海獰龍摩天俊鶻。
西江吸盡未為奇。
火裏生蓮香拂拂。
〔南堂興〕。 ^525b42

即心即佛。龍入蛇窟。
出將入相。安#CB15131;定國。
〔石頭回〕。 ^525b46

誰家飯掛空梁。指與小兒令看。
解開即是#CB01926;囊。
當下命根便斷。〔開善謙〕。 ^525b48

美如西子離金闕。
嬌似楊妃下玉樓。
終日與君花下醉。
更嫌何處不風流。
〔肯堂充〕。 ^525c4

即心是佛顢頇淈#CB05272;。
菽麥不分光陰飄忽。
三杯兩盌背爺娘。
百怪千妖同一窟〔咄　或菴體〕。 ^525c8

大海波濤闊。千峯氣象雄。
古今無間斷。南北路頭通。
〔密菴傑〕。 ^525c12

即心便是佛。姮娥不畫眉。
纔將脂粉污。妍好却成#CB15525;。
〔天目禮〕。 ^525c16

即心是佛。砒霜狼毒。
起死回生。不消一服。
〔環溪一〕。 ^525c20

【增收】馬祖因僧問。
如何是佛。祖云。非心非佛。
　頌曰。 ^525c22

碧海珠荊山璧。耀乾坤誰別識。
利刀剪却無根樹。
萬疊峯巒斂烟霧。
〔圓悟勤〕。 ^525c24

賣盡田園徹骨貧。
不知何處可容身。
樓頭浪蕩無拘檢。
鐵笛橫吹過洞庭。
〔開善謙〕。 ^525c28

二月風光景氣浮。
少年公子御街遊。
銀牀鋸坐傾杯樂。
三個孩童打馬毬。
〔牧菴忠〕。 ^525c32

非佛非心絕謂情。
玄途鳥道急回程。
爍迦羅眼存機變。
莫守寒巖異草青。
〔南巖勝〕。 ^525c36

分明與麼無無無。
釋迦彌勒是他奴。
茫茫宇宙人無數。
幾個男兒是丈夫。
〔月林觀〕。 ^525c40

路逢劒客須呈。不遇詩人莫獻。
逢人且說三分。未可全拋一片。
〔無門開〕。 ^525c44

馬祖與百丈西堂南泉玩月次。
祖曰。正與麼時如何。
丈曰。正好修行。堂曰。
正好供養。泉拂袖便行。
祖曰。經入藏禪歸海。
唯有普願獨超物外。
　頌曰。 ^525c48

三獸渡河深淺別。
不勞精辨迥然分。
爭如巨浸張帆者。
不顧波濤過海門。
〔海印信〕。 ^526a8

經入藏禪歸海。唯有普願獨超物外。
〔咄〕只有照璧月。且無吹葉風。
〔照覺總〕。 ^526a12

經入藏禪歸海。稽首皈依合掌頂戴。
王老師超物外。二十年前恁麼來。
而今去盡閒光彩。
〔天童覺〕。 ^526a16

馬師曾玩月。三子左右侍。
吹箇無孔笛。清音聒天地。。 ^526a20

皎皎凝虗碧。沉沉發皓彩。
秋色共澄清。永夜臨寰海。
修行供養逗圓機。
聊聞便行超方外。
馬駒兒端的別。萬古定乾坤。
一言全殺活。〔圓悟勤〕。 ^526a24

經入藏禪歸海。未是衲僧親道底。
拂袖前行歸去來。
擊碎重關門大啟。
〔開福寧〕。 ^526a30

國清才子貴。家富小兒嬌。
大家出隻手。彼此不相饒。
〔徑山杲〕。 ^526a34

張公養得三箇兒。
長大不知誰立志。
呼來月下問蹤由。
眼睛箇箇皆相似。
〔佛性泰〕。 ^526a38

【續收】大機大用。銀山鐵壁。
供養修行。眼橫鼻直。
拂袖便行。萬象絕跡。
敢問諸人。誰是端的。
〔楮衲秀〕。 ^526a42

一箇翁翁三箇兒。
威音路上偶相擕。
風前唱起玄中曲。
千古同聲和莫齊。
彼一時此一時。指鹿為馬證鱉成龜。
雖然弄巧翻成拙。
免教閑却兩片皮。
〔雪竇宗〕。 ^526a46

古渡無風下直鉤。
絲綸意在得鯨鰲。
馬師言下揚家醜。
千古兒孫草裏遊。
〔湛堂深〕。 ^526b4

諸子營家各自肥。
就中一箇最堪悲。
滿籃盛墨無人買。
半夜持歸染皁衣。
〔大歇謙〕。 ^526b8

諸子生涯各有成。
從來孝順兩邊生。
貪懽一夜渾家樂。
失曉連忙打五更。
〔無準範〕。 ^526b12

馬祖不安。院主問。
和尚近日尊位如何。
祖曰。日面佛月面佛。
　頌曰。 ^526b16

日面佛月面佛。五帝三皇是何物。
二十年來曾苦辛。
為君直下蒼龍窟。
屈。堪述。明眼衲僧莫輕忽。
〔雪竇顯〕。 ^526b20

日面月面。左旋右轉。
大唐擊鼓。新羅發箭。
流水前溪後溪。落花三片五片。
聾人不聽忽靁聲。
空向雲中看閃電。
〔佛慧泉〕。 ^526b24

少年公子忽猖狂。
半夜穿雲入洞房。
二八仙娥百般巧。
眼睛之上繡鴛鴦。
〔野軒遵〕。 ^526b30

日面佛月面佛。夜夜朝朝好風物。
馬駒踏殺天下人。
軒轅照破精靈窟。
〔揚無為〕。 ^526b34

大地山河俱是寶。
不識之人入荒艸。
日面月面佛現前。
閃爍珊瑚光杲杲。
〔白雲端〕。 ^526b38

蒲團上端坐。鍼眼裏穿線。
西風一陣來。落葉兩三片。
〔保寧勇〕。 ^526b42

日面月面佛無私。
誰薦驪龍頷下珠。
滿握光明耀牛斗。
何須按劒立階除。
〔照覺總〕。 ^526b46

日面月面。胡來漢現。
一點靈光。萬化千變。
〔真淨文〕。 ^526c2

日面月面。星流電卷。
鏡對像而無私。珠在盤而自轉。
君不見。鉗槌前百鍊之金。
刀尺下一絲之絹。
〔天童覺〕。 ^526c4

日面東兮月面西。
誰言任運落前溪。
山桃落盡春歸去。
猶有子規枝上啼。
〔上方益〕。 ^526c8

什邡駒子氣生獰。
蹴踏毗盧頂上行。
正患脾疼却頭痛。
病來猶有巧心情。
〔張無盡〕。 ^526c12

日面佛。月面佛。大海波翻。
須彌突兀。磕破腦門。
額頭汗出。明眼衲僧未辨明。
擡頭好看冲天鶻。
〔長靈卓〕。 ^526c16

丫鬟女子畫娥眉。
鸞鏡臺前語似癡。
自說玉顏難比竝。
却來架上著羅衣。
〔五祖演〕。 ^526c20

東街柳色拖煙翠。
西巷桃華相暎紅。
左顧右盻看不足。
一時分付與春風。
〔佛鑑懃〕。 ^526c24

近日尊位復如何。
日面月面哩來囉。
自從舞得三臺後。
拍拍元來總是歌。
〔佛燈珣〕。 ^526c28

日面月面。空中閃電。
顧杼停機。垛成招箭。
〔南華昺〕。 ^526c32

日面月面靈光洞現。
大地山河南州北縣。
雖是老婆心切。那知疑殺監院。
〔踈山如〕。 ^526c34

日面月面。頭頭出現。
揑聚放開。成團成片。
〔楚安方〕。 ^526c38

【續收】金烏纔唱日方中。
王道平平觸處通。
爭奈馬駒生太早。
依前踏殺太虗空。
〔正覺逸〕。 ^526c40

日面月面。星移斗轉。
失曉波斯。討頭不見。
〔翠巖真〕。 ^526c44

日面月面。突出難辨。
繡出巧鴛鴦。雙雙誰不羨。
戴月宿蘆華。隨波戲水面。
瞥然飛起碧霄空。
舉首銀河橫素練。
〔雪竇宗〕。 ^526c46

日面月面。虗空閃電。
雖然截斷天下衲僧舌頭。
分明也只道得一半。
〔金陵俞道婆〕。 ^527a4

打殺黃鶯兒。莫教枝上啼。
幾回驚妾夢。不得到遼西。
〔典牛游〕。 ^527a8

尊位如何。澄潭影裏探秋波。
日面月面。鐵眼銅睛安可辨。
君不見。一聲霹#CB15439;兮霧#CB00746;長空。
千眼頓開兮雲收嶽面。
〔瞎堂遠〕。 ^527a12

朱沙鏡裏開顏笑。
白玉盤中展脚眠。
大抵人生難得共。
得團圓處且團圓。
〔佛性泰〕。 ^527a18

兩輪舉處煙塵起。
電急星馳擬何止。
目前不礙往來機。
正令全施無表裏。
丈夫意氣自衝天。
我是我兮你是你。
〔信相修〕。 ^527a22

古殿無人到者稀。
蒲團端坐有誰知。
不因院主通消息。
爭得寒光萬里輝。
〔中際能〕。 ^527a28

尊位如何問最親。
攢簇不得病源深。
等閒提起軒轅鏡。
扁鵲盧醫無處尋。
〔退菴奇〕。 ^527a32

漢州生得馬駒兒。
病在膏肓不可醫。
院主無端問安好。
引他賣弄口脣皮。
〔鐵山仁〕。 ^527a36

日面佛月面佛。西巖樹色含煙。
東谷華光暎日。仰視莫窮。
俯看已老。一時分付主林神。
明眼衲僧無處討。
〔天目禮〕。 ^527a40

日面月面。突出難辨。
擬欲擡眸。空中兩片。
〔無準範〕。 ^527a46

馬祖因僧問。離四句絕百非。
請師直指西來意。
祖曰。我今日勞倦。
不能為汝說得。問取智藏去僧去問藏。
藏云。何不問和尚。
僧云。和尚教來問。
藏云。我今日頭疼。
不能為汝說得。問取海兄。
僧去問海。海云。我到這裏却不會。
僧回舉似馬祖。祖曰。
藏頭白海頭黑。　頌曰。 ^527a48

藏頭白海頭黑。明眼衲僧會不得。
馬駒踏殺天下人。
臨濟未是白拈賊。
離四句絕百非。天上人間唯我知。
〔雪竇顯〕。 ^527b12

不知何所問人覔。
將寶示渠渠不識。
持來持去問商人。
不別東西徒費力。
依舊回自惆悵。踏破草鞋多少輛。
〔海印信〕。 ^527b18

百非四句絕何言。
黑白分明定正偏。
師子窟中無異獸。
驪龍行處浪滔天。
〔照覺總〕。 ^527b24

湘靈二女神仙格。
笑倚朱門香陌陌。
一抹臙脂透臉紅。
更加十分天真色。
〔佛鑑懃〕。 ^527b28

四句百非皆杜絕。
陽春白雪唱彌高。
風清月皎無雲夜。
誰把吹毛換寶刀。
〔南華昺〕。 ^527b32

百非四句絕疎親。
馬駒踏殺天下人。
藏頭白兮海頭黑。
門外金剛笑又嗔。
〔圓覺演〕。 ^527b36

【續收】却似暗地箭。
半夜飛來人不見。
又似藏鋒筆。白日堂堂明不出。
藏頭白海頭黑。瑠璃殿上加金碧。
反思達磨見梁王。
對面者誰還不識。
〔佛鑑懃〕。 ^527b40

短帽輕衫宮樣窄。
舞徧胡笳十八拍。
曲罷酒闌猶未歸。
歸來月色和雲白。
〔瞎堂遠〕。 ^527b46

百非路絕透離微。
四句情忘發上機。
竹密不妨流水過。
山高豈礙白雲飛。
〔足菴鑒〕。 ^527c2

離四句絕百非。西來祖意太離披。
藏頭白海頭黑。尀耐馬師這老賊。
千古萬古黑漫漫。
填溝塞壑無人識。
〔無禪才〕。 ^527c6

父為子隱。子為父隱。
一火白拈。誰敢親近。
藏頭白海頭黑。不動刀鎗斷人性命。
〔退菴奇〕。 ^527c12

離四句兮絕百非。
#CB06171;相推過幾曾知。
這僧擔一檐懵懂。
換得兩頭#CB05272;淈歸。
〔月坡明〕。 ^527c16

【增收】馬祖示眾云。
凡有言句是提婆宗。
以此箇為主。　頌曰。 ^527c20

玉轉珠回著眼看。
有相干處沒相干。
只將此箇以為主。
〔喝一喝云〕一劒倚天星斗寒。
〔石溪月〕。 ^527c24

【增收】馬祖一日。封三甕醬。
令僧馳書寄與百丈。
百丈集眾上堂。開書了。
拈拄杖指甕曰。道得即不打破。
道不得即打破。眾無語。
丈打破。歸方丈。　頌曰。 ^527c28

送醬三瓶通遠信。
當時打破眾還驚。
父慈子孝誰相委。
莫道禪家太不情。
〔本覺一〕。
other:: 
## 六祖下第二世(清源下第一世)
六祖下第二世〔清源下第一世〕 ^527c36

【增收】石頭希遷大師。
〔嗣清源思〕因清源曰。
有人道嶺南有消息。
師曰。有人不云云。
曰若恁麼。大藏小藏從何而來。
師曰。盡從這裏去。
終不少他事。源甚然之。
　頌曰。 ^527c42

有消息太沉屈。無消息轉埋沒。
大藏小藏從茲出。
撒沙撒土無終極。
甜如蜜苦如蘗。明如日黑如漆。
擊碎千年野狐窟。
填溝塞壑無人識。
〔圓悟勤〕。 ^528a2

【增收】石頭因。僧問。
如何是解脫。師曰誰縛汝。
　頌曰。 ^528a8

未息狐疑問上流。
如何解脫得心休。
承君解脫從誰起。
直得無生是石頭。
〔汾陽昭〕。 ^528a10

曾把疑情問解脫。
擬意投師示一訣。
興慈旨意應機酬。
是汝當觀第二月。
〔般若柔〕。 ^528a14

【增收】石頭因僧問。
如何是祖師西來意。
師曰。問取露柱。曰某甲不會。
師曰。我更不會。　頌曰。 ^528a18

覿面相呈便相罵。
兩箇中有一人嗔。
要識是非須看取。
鐵牛耕出玉麒麟。
〔靈源清〕。
other:: 
# 北宗
北宗 ^528a22

【增收】終南山惟政禪師。
〔嗣北宗秀下嵩山寂〕因唐文宗大和中嗜蛤蜊。
一日御饌中有擘不張者。
帝以為異。焚香禱之。
俄變為菩薩形。梵相具足。
即貯以金粟檀香合。
覆以美錦。賜興善寺。
令眾僧瞻禮。因問羣臣。
斯何祥也。或言。太一山有惟政禪師。
深明佛法。博聞強識。
帝即令召至問其事。
師曰。臣聞物無虗應。
此乃啟陛下信心耳。
契經曰。應以此身得度者。
即現此身而為說法。
帝曰。菩薩身已現。
且未聞說法。師曰。
陛下覩此。為常耶。
非常耶。為信耶。非信耶。
帝曰。希奇之事。朕深信焉。
師曰。陛下已聞說法竟。
皇情大悅。詔天下寺院各立觀音像。
以答殊休。　頌曰。 ^528a28

螺螄蚌蛤類。大唐天子心。
嗜好即深信。南無觀世音。
〔西巖惠〕。 ^528b4

合水和泥底事忙。
被渠點破太乖張。
雖然嘿契君王意。
已是全身陷鑊湯。
〔北海心〕。 ^528b8

一點悲心擘不開。
鑊湯袞處笑盈腮。
希奇之事朕深信。
見與君王說法來。
〔石溪月〕。 ^528b12

蚌蛤之中有應身。
更言說法亦非真。
補陀大士唐天子。
橫眼人無隔宿恩。
〔閒極雲〕。禪宗頌古聯珠通集卷第九
 ^528b16
