法華經玄贊要集卷第三十四
collector:: 鏡水寺沙門　栖復要集
other:: 
# 分別功德品第十七
○分別功德品
言一者二品傍釋等者。
七品學行流通。其涌出一品。
是能行安樂行。弘經之人。
乃是正釋如來教化。
行安樂行。持經之者因此涌出品。
方有壽量品。乃有分別功德品。
故兩品乃是傍釋。
傍釋涌出品疑也。
前品言因釋。後言傍釋。
前品名因釋前疑。
此品正是展轉生起。
故有分別功德來也。 ^881a37

言總萬德等者。法身也。
無為萬德依法身故。
鴻由大也。毛詩大曰鴻。
小曰鴈也。基由始也。
廟諱應言階也。綰三明之極體。
即自受用報身也。
綰者攝也。窮神盡妙者。
化者身也。此上壽量品也。
聞之者悟心。分別品契智符真。
壽量品融之者道證分別品。
融由明也。 ^881b4

言二者一乘果等者。
科十九品為正宗中。
五品一乘果中分二。
初二品明已滿果。
後三品明未滿果。
初中復二。前壽量品正明已滿果。
後分別品因間已滿之功德。
十一位得證一位發心已滿之家果。
亦名已滿果。故壽量品後分別來。 ^881b14

言三者論解十無上等者。
問何名勝妙力。答由持經故。
獲得六根清淨等。
名勝妙力無上。 ^881b24

言論復自言等者。
論先列無上。指經文了。
便解塔品九事說。
方言自此已下。故此云論復言也。
已下之言。即指分別品下法力及修行力也。 ^881b28

言法力有五門等者。
一證者。經言。我說是如來壽命長遠時。
六百八十萬億那由他恒河沙眾生得無生法忍等。
十一位證也。二信者。
即是一位發心。經言。
復有世界微塵數眾生。
皆發阿耨菩提等。
三供養者。經言。佛說是諸菩薩摩訶薩。
得大法利時。於虗空中。
雨曼陀羅華等。簡要云。
此之三門在此品初也。
四聞法一門在此品。
後二長行及頌并隨喜品也。
後二長行者。且初長行云。
爾時佛告彌勒菩薩摩訶薩。
阿逸多。其有眾生。
聞佛壽命長遠。如是乃至一念信解。
所得功德無有限量。
頌經言。有善男女等。
聞我說壽命乃至一念信。
其福過於彼。第二長行云。
又阿逸多。若有聞佛壽命長遠。
解其言趣。是人所得功德無有限量。
牟云。又指隨喜品。
頌云。世尊滅度後。
其有聞是經。若能隨喜者。
為得幾所福。 ^881b34

言讀誦持說等者。
此一門在法師功德品也。 ^881c14

言論自解云初門等者。
即是分別及隨喜兩品。
攝初四段文。佛唯告彌勒。 ^881c16

言後一常精進等者。
法師功德品。唯告常精進〔云云〕。 ^881c20

言由此法力攝三品者。
謂分別品。隨喜品。
法師功德品。 ^881c22

言分音者〔府文反〕。
別音〔方列反〕。或作莂〔古人於竹上書記事也〕
或#CB04534;〔言語辨釋也〕
或分音〔扶問反〕一分分道理差別也。
別音。 ^881c26

言解妨者等。問菩薩聲聞一種聞法。
何聲聞授記菩薩不霑益。
疏云。菩薩之記等。
十一位證也。不說證果不授果記也。
即別既因中記證也。 ^881c32

言菩薩無取捨等者。
聲聞有捨權取實。
菩薩無故。問任持取餘。
說於一乘。准此亦兼為菩薩說於權實。
云何無道證耶。答為二乘說。
令捨昔權取今實故。
故有證菩薩之人。
有取無捨。已取大乘也。
為說權實。故無記證。
不同小乘。故不相例也。 ^881c38

言問初科品等者。
此問答兼破喜祥。
以真化為宗也。問利今門中別為現證益。
尋此經勢。乃由聞壽量。
何開聽經。刾為現證。
此問意依八品為宗。
今聞壽量。即非聞經也。
答二說。一云。前開出見聞。
二云。流通亦經也。 ^881c48

言此初也者。一標時益也。
牟云。經文無時節之益。
但是因聞壽量長遠之時而得益。
即是聞時益。亦是當時益也。 ^882a10

言依義殊勝者。佛告益也。
論主依義殊勝。科分別品為三段。
一證。二信。三供養。
前科初文有四。今此唯三。
不科出第四彌勒領受文。
但是疏主以義科也。
牟云。但是彌勒說頌領受。
非是重頌也。以長行是佛說。
故言殊勝。雖非重頌。
還是領前義意。亦名殊勝也。 ^882a16

言無生法忍等者。
安國依古引般若三百七十六。
二解。一云。智所斷惑畢竟不起。
名無生智。了諸行猶如陽焰。
名為忍。無生即法。
無生之忍。依主釋。
二云。能斷煩惱之智。
觀遍計所執。畢竟不生。
此能觀名無生忍。
無生即法。無生法之忍。
亦依主釋。二說何別。
答前解約依他。後解依遍計。 ^882a26

言無生是境等者。
疏意又別。無生是境無所執生。
遍計性相無生。依他起性自然無生。
圓成實性惑苦無生也。
法是能詮。無生教法名忍者。
是智印證之義。名無生法忍。
地前唯聞無生教法。
未能起智證達。故不立無生法忍名也。
又入初地。故得此名。 ^882a38

言聞持在三地等者。
經言。復有千倍等者。
問何名為門。此之菩薩非化土有。
但是報土。方容受得。
或從一恒河沙。如是千倍。
或倍前六百八十萬億那由他恒河沙一處見異也。 ^882a48

言三地離定障者。
此會上論文也。論云。
三地發光地成就勝定。
大法總持。能發無邊妙慧光故。
又斷二愚。一欲貪愚。
二圓滿陀羅尼愚。 ^882b8

言樂說辨才等者。
具者不是具足。但是說法器具。
即五明論是辨才之作具也。
紀國云。隨分得在五六地。
殊勝在第九佛位圓滿。 ^882b14

言唯識等說者。論云。
由斯九地。說斷二愚。
及彼麤重。一於無量所說無量名句字。
後後慧辨陀羅尼愚。
二辨才自在愚。又利地門中不欲行障。
障彼九地四無礙解。
入九地時。便能永斷。 ^882b20

言旋陀羅尼者。若水迴作旋。
水流貌也。通二音。
今取還旋也。此在第七已前。
猶有相故。第七地純無相一剎那間空有雙緣。
緣空之智便能達有。
達有之智便能緣空。
故名旋也。問只有一旋。
何名無量旋陀羅尼。
答空有無量差別。
一時總緣。名無量旋陀羅尼也。 ^882b28

言不退法輪等者。
紀國云。不被有功用退轉。 ^882b38

言清淨法轉者。經言。
復有二千國土者。
或是二千箇國土。
或是小千世界。名二千國土也。
紀國云。因位究竟名清淨。
為他說。此名清淨法輪。
攝論云。初地清淨。
第十地名究竟清淨。 ^882b40

言但隨義說等者。
不須說無生法忍等。
事須在初地八地也。 ^882b48

言論云此得初地者。
初依論略解也。未聞法華經去。
初地菩薩。不知生數。
今聞經已後。望初地決定。
空生數多少也。牟云。
此即加行位中已定生菩薩。
若爾任運依生亦入初地。
何假聞法。答由聞經故得入已定生。
非先已得也。謨云。
初智菩薩離分段死者。
正據智增菩薩說。
若悲增及悲智平等離分段死。
即不定也。 ^882c4

言隨分得見等者。
乍看論文。似取真理名菩提。
意取證真理之菩提也。 ^882c16

言非得果滿菩提者。
問下頌有復有四三二。
如此四天下微塵數菩薩隨數生成佛。
此云何通。答譯者巧也。
佛者覺義。即是初地菩提也。 ^882c20

言亦有釋言者。敘古人說也。
章敬云。真諦三藏義說入生。
是四恒人。地前十信十住位解十六分中一分義。
四生是五恒人。十行十迴向位解十六分中八分義。
三生是六恒人。即是初地至六地。
解十六分中十二分義。
二生是七恒人。即是七八九地。
解十六分中十四分義。
一生是八恒人。便是十地滿心。
全解十六分義。 ^882c26

言十六分義者。經文不釋。
諸師異說。今略敘三說。
一云。常樂我淨無常無我無樂無淨。
迷者名到。悟者名正。
地前而能信悟。此之八種登地已去證悟此之八種信證各八。
故成十六分義。二云。
有為無為各有八倒。
成十六倒。翻此十六。
成十六分義。三云。
涅槃總意明諸眾生。
悉有佛性。如來常住能解此者。
淺深不同。品類有十六分。
如秤十六兩成一斤。
不可難言數有增減。 ^882c40

言雖有釋言等者。
三者成前正義。即是成前法華論中正義。
疏主破古師云。雖有釋言八是恒第一地得無生菩提。
今依法華論解此經生數。
八生乃至一生。是地前菩薩得初地菩提。
不依涅槃經中義。
名不作是釋也。 ^883a8

言此明信發者。一位發心也。
即發十信菩提心。
菩提為所發。信為能發。
能發如麴。所發如來。 ^883a18

言末尼珠等者。勝劣不同。
放開兩種。或末尼是梵語。
如意是唐言。唐梵雙存。
分成二殊也。亦有譯。
摩尼此云增長。謂寶珠增長威德。 ^883a22

經言。遍於九方至大會者。
此是釋迦佛神力。
令分身佛。一一佛前。
皆有香爐。燒無價香。 ^883a28

言菩薩上天者。每分身佛後一箇侍者。
是實菩薩。每分身佛復有多菩薩執持幡蓋。
又云。是釋迦化作現觀喜相。
攝身虗空。持諸幡蓋。
又說偈讚。上至梵世。
乍觀似說幡蓋大小次第。
上至梵天。此菩薩身亂行。
從四天王天忉利天。
名次第而上也。言梵天。
即初禪也。問何故不更遇。
答初禪也。已來有尋伺他。
有語表故。紀國云。
諸天祥瑞下羅。菩薩乃神幡上烈諸天在上故。
向下呈祥。菩薩地居故。
上浮空表。 ^883a32

言香來飛下故說九方者。
問何名九方。答第九是上方也。
牟云。香如鳥飛從上空而來。
故不說下方說餘九方。
靈山會形對上。方便是下方所收。
香煙從東西南北四維并上方來。
供養靈山。靈山是下方所受香處故。
不說下方。說餘九方也。 ^883a48

言第四領受益等。
長行無。偈文有。即是彌勒菩薩領受也。
言此初也者。初二頌聞法歡喜。
經言。佛說希有法。
昔所未曾有者。捐前壽量品也。
經言。世尊有大力者。
指前諸佛智慧之力。
諸佛自在神通之力。
諸佛師子奮迅之力。
諸佛威猛大勢之力。
此上四力名大力。
經言。壽命不可量者。
指前三身壽量也。
只此便是領受益也。 ^883b10

言十五頌益瑞者。
證信名益。供養名瑞。 ^883b24

言此初有三者。初三頌位證。
經言。或住不退地者。
謨云。即前長行無生法忍。
四不退中證不退也。
或得陀羅尼者。即前聞持陀羅尼。
或無礙樂說。或萬億旋總持。
能於多法。周旋觀察。
從境立名也。 ^883b26

言繽紛者。廣雅言。
繽眾也。紛亂也。謂眾多亂下也。
字林繽紛盛也。 ^883b34

言半頌雨衣者。長行兼瓔珞。
此但雨衣。 ^883b38

言結成歡喜者。經言。
如是種種事者。指前壽量品三身功德。
法喻雙說也。 ^883b40

經言一切具善根以助無上心者。
章敬云。二說。一者。
眾生助佛心。如來慈悲。
怜愍眾生說法。既聞法已獲益。
具善根。便是眾生順佛。
助無上心。二者。佛助眾生心。
佛名聞十方。廣饒益眾生。
眾生依佛。得具善根。
便是佛助眾生無上心。
經文顛倒。應言具一切善根也。 ^883b44

言何量之有者。解經中所得功德無有限量。 ^883c6

言校量勝劣等者。
經言。為阿耨菩提者。
為字去音。訓以也。
糅云。檀那者云布施也。
尸羅云清淨亦云淨。
羼提云安忍。切云。
初莧初限二反。毗梨耶云精進。
禪那云靜慮。般若智慧。 ^883c8

言其一乘者。一彼此對明。
初此經。後勝髣。且此經意說。
有為無為俱是一乘。
有為即菩薩智。無為即是涅槃理。
此經一乘通理通智。
就有為中。前五度是福。
第六度是智。前五度是福。
福劣於智慧。第六度是智。
智慧勝於福。所以八十萬億那由他劫行前五波羅蜜。
不如有人一念信心聞如來壽量品。
所生智慧無有限量。
所以此經六度之中。
除智慧般若波羅蜜。
智慧般若波羅蜜是所挍量。
前五度是能挍量也。
所以經言。除般若波羅蜜也。
是所以除般若者。
問何不通那。唯除般若。
答疏云。以最勝故也。 ^883c16

言此經雖說等者。
問法華勝髣俱是一乘。
何故彼經總對六度。
此經除般若。答疏言此經雖說等。
雖者不定義。意通此經多分。
是攝入有為智也。
少分通出生無為理也。
正名攝入有為乘。
傍名出生無為乘。
又此經理智俱包。
體性寬被。彼勝髣經多分說出生。
少分說攝入。正明出生。
傍通攝入。唯無為理以為一乘。
有為不及無為。所以恒河沙劫行六波羅蜜。
不如有人手執經卷。
緣經詮無為功德殊勝。
所以全將六度有為功德。
校量無為功德。況座主。
雖者不定義。意言二經皆通攝入生。
或顯言之。意言此經一分。
攝入是正。彼經攝入是傍。
勝髣云。摩訶衍者流出四河。
此經云。唯有一乘法。
且約彼一分攝入中。
此經通理智。彼經唯理。
故以六度挍量。 ^883c36

言故知此經等者。
二結歸正體。便顯古非也。 ^884a14

言若唯取真理者。
略非古說。 ^884a16

言天親金剛般若論等者。
一切世間法不可得為喻。
此上四句論偈文。
天親釋云。云何為勝。
一數勝。二力勝。三不相似勝。
四因勝。 ^884a18

言數勝者。經言。若有善男子善女人。
於八十萬億劫。行五波羅蜜。
將爾許時。行五波羅蜜福。
元來有數可數得。
一念信心。聞壽量品。
功德無有齊限。不可知數。
又云。此等有兩般。
一將一念聞經功德。
總作一分者。向秤稱。
又將八十萬億那由他劫行五波羅蜜福。
還總為一分。在秤一頭。
全輕他一念聞經福。
又將百分五波羅蜜福來一處。
稱亦輕他一念聞經福。
又更將千分來亦輕。
又更將萬分來亦輕。
乃至百千萬億分來。
亦不及一分聞經。
二云。折算將八十萬億那由他劫。
行五波羅蜜福。在秤一頭。
秤將一分福聞經來。
安住一頭。全重於五度福。
又將此一分聞經福。
碎作一百分。一百分中取一分來。
稱亦重。又將此一分來。
碎作千分。千分中取一分來。
稱亦重。又將此一分來。
碎作萬分。萬分中取一分來。
稱亦重。又將此一分來。
碎作百千萬億分。
百千萬億分中取一分來。
稱八十萬億那由他劫。
行五波羅蜜福。亦不及此一分聞經福數不可得。
故名數勝。 ^884a24

言二力勝者。法勝故。
如經言。不及一歌羅時。
略云在胎內五位時。
初一念結生時。是歌羅時。
時極少也。舉此歌時。
聞法華經。經力勝於八十萬億那由他劫。
行五波羅蜜。故名力勝。 ^884b10

言三者無似勝者。
似者喻也。不可喻故。
故名無似也。論家名無似。
經中言喻也。經言。
東方虗空。可思量不。
不也世尊。須菩提南西北方。
四維上下虗空。可思量不。
不也世尊。又將恒沙微塵。
喻一念聞經福不可得。
世間無物可喻。名無似勝。 ^884b18

言四因勝等者。一念聞法華經。
經為因。感佛果菩提。
名因勝。勝布施福。
感有漏果。 ^884b28

言此又有二者。即是經中一算數。
二譬喻。餘兩個亦不及之。 ^884b32

言十九頌半者。此頌之中不述。
長行無有限量。初段經文也。
從若有善男子善女人以下述。
然於金剛經疏。不言頌初一者。
路府云。不頌後一。
為正意。說長時布施。
不似剎那時供養持經之人。 ^884b36

言校量一信者。一念信也。 ^884b44

言分五者。施戒忍勤定。 ^884b46

言三頌施等者。以四事供養也。
經文之中。初供養佛。
次供弟子。供弟子之中。
只說緣覺。不說聲聞。
所以疏中唯說聲聞。
不說緣覺也。 ^884b48

言田有三種等者。
一尊勝田。供養佛。
二貧苦田。布施貧人。
三中容田。非尊非卑非怨非親。
故曰中容。即朝定也。
問供養父母名恩田。
三田中何田所收。
答尊勝田故。 ^884c6

言今供初田等者。
安國云。供養佛。一則田勝。
二則恩勝。供養父母亦田勝。
亦恩勝。故言田恩兩勝也。
路云。應合名敬恩兩勝。
供養佛是敬田。供養父母恩田故。
疏家既將供養父母恩田。
向尊勝田中攝。此供養佛。
便攝得兩箇田。尊勝田恩田。
今疏言田恩兩勝者。
供養佛時。對下二田。
貧苦中容名田勝。
供養時對父母恩田。
佛恩田更勝。故名田恩兩勝也。 ^884c14

言二頌忍者。初頌安受苦忍。
後耐怨害忍。經言為此者。
平正呼。訓由也。被也。 ^884c28

言三頌定者。經言。
除睡常攝心者。除定障也。
謨云。除本睡眠。而常攝心。
除由棄也。不是除却眠之時。
餘時即攝心也。 ^884c32

經言我得一切智盡諸禪定際者。
習禪之時。所發願言。
願得成佛。盡諸禪定際。
四禪八定根本定。
名際也。 ^884c38

言二頌校量一信者。
前頌正校量。後頌結。 ^884c42

經言有善男女等〔至〕其福過於彼者。
過前五度也。 ^884c44

經言若人悉無有等者。
即是無疑悔也。 ^884c46

經言其福為如此者。
一念信心。聞佛壽量所得功德。
過前五度。名如此也。
為字平音。訓定也。 ^884c48

言此初二也者。經言。
頂受此經典者。持經菩薩心如頂。
持經之時如頂上戴。
經。願我於未來。壽命長遠。
教化眾生。願我成佛。
一如今日世尊坐菩提樹。
成佛了。說壽命品。
亦如是。即心持法華。
如繫珠也。 ^885a4

言方信無疑者。經言。
於此事無疑者。章敬云。
長行望當果說菩薩無退。
頌文依現德行願向上無疑。
即無退也。長行及頌隨喜信解了。 ^885a12

言第二段解持等者。
大科七段盡。作荎音呼。 ^885a18

言初聞佛壽量等者。
唯聞壽量品。早感法身。
所以經言。能起如來無上之慧。
是。 ^885a20

言後於一部等者。
經言何況廣聞此經者。
即是於一部向上受持也。
經言。能生一切種智。
感報身果。現在未得。
當必得故。 ^885a24

言一見報佛等者。
經言。深心信解。則為見佛。
為字平聲。為由是也。
問現持經如何得見。
答二解。一云。當必見佛故。
今生持經。當來淨土中見佛菩薩。
淨土眼見也。 ^885a30

言見解佛智等者。
第二解也。現在聞持經典。
悟所詮理。如見報佛一種。
結言此以智見。非眼見也。 ^885a38

言第三行者即為等者。
經文分二。初經言。
又復如來滅後至解相者。
并前唱。為字並訓作也。
名經言。何況已上等者。
則為頂戴如來者。
為字平音呼。為是也。
首如心頂。受持經時。
如來全身在此經內。
心緣教時。必帶理故。
名頂戴如來也。 ^885a42

言即為已起佛塔僧坊者。
初標也。經言。是善男子善女人等者。
更不要起塔造立僧坊。
但持經時。即名起塔造僧坊。
不須為我。為字去音。
訓與也。金云。寺者。
梵云毗訶羅。唐言遊處。
即是僧眾遊行之處。
今以寺代之。廣雅云。
治釋名嗣也。說文#CB00527;也。
相續承嗣於其中也。
牟云。摩騰初至。舘在鴻驢寺中。
後白馬寺。故此方有寺名也。 ^885b4

言下釋有二初略後廣者。
此略也。 ^885b18

經言所以者何等者。
何以持經名起塔造僧坊耶。
答本來造塔為安舍利。
今全身舍利。在此經內。
持經之時。便是起塔。
本來造僧坊。眾僧歸投。
此經既是眾學所歸。
持經之時。便是造僧坊也。
塔品云。此經難持。
若暫持者。我則歡喜。
諸佛亦然。如是之人。
諸佛所歎。是則勇猛。
是則精進。是名持戒行頭陀者。
則為疾得無上佛道。
即同此中法華經。
便是眾所歸也。 ^885b20

言真行供養。行字〔莖同〕。 ^885b34

言有等者一量者。
經言。高廣漸小至于梵天。
二具者。懸諸幡蓋。
及眾寶鈴。三時者。
則為於無量百千萬億劫。
作是供養已。 ^885b36

言是人定超於等者。
解經言。高廣漸小至于梵天。
得上界定地。超過欲界人天福德。
有所表故。此表持經之行。
非以外財。實能造得爾許大塔。
故言塔至梵天。 ^885b42

言且舉極小者。問若爾功德有限。
何故前言筭數不及耶。
答疏言且舉等。意言舉極小一箇供養行。
善根功力。至于梵天。
若具行十行。福不可量也。 ^885b48

經言則為於等者。
為字亦平音。為由是也〔初釋則為起塔塔了〕。 ^885c6

言安四方僧等者。
解第一數。經言。作諸殿堂。
三十有二。安四方僧。
生八聖道。故即八支聖道。
意言但有持經處。
則有四方賢聖僧。
僧具八支聖道。謂正語等。
四方僧各生八支聖道。
四八合成三十二殿堂也。
又云。以擬忉利天宮之嚴麗也。
除善法堂。餘三十二天各有一堂故。
問何要用赤栴檀耶。
答阿含經云。諸樹香中。
赤梅檀為第一。 ^885c8

言八多羅樹者。解第二量。
經言。高八多羅樹等。
梵云多羅。此云高疎。
#CB18033;云。
此方云無支。其樹形如椶櫚。
體堅如鐵。葉長周密。
華如黃米子少。人多食之。
安國云。高一箭道。
今言八者。世人皆以多羅樹為極高。
今言八者。意明過常也。 ^885c22

言高七仞者。一仞七尺。
八樹計三百九十二尺。
論語云。夫子之墻數仞。 ^885c32

言餘各有表者。經言。
百千比丘。於其中止。
第三僧住。眾賢聖僧窟宅故。
經言。園林浴地。第四資具也。
園即總持。林即大法。
浴池等謂定心解脫也。
經行即身業所遊履也。
禪窟為意業所栖止也。
衣服謂慚愧也。飲食即甘露法之食也。
床褥者靜慮為床。
淨命為褥也。湯藥即無漏聖智。
療治煩惱。猶如湯藥也〔上少指〕。 ^885c36

言如是僧坊等者。
是多指也。經言。如是僧坊堂閣若干等。
是。 ^885c48

言五行者。兼行六度者經言。
一心智慧者。一心與智慧別。
定能令心專注一境。
名一也。舉同時心王。
名一心。是心王也。 ^886a4

言道場謂正等覺性者。
辨云。相名為道。性名為場。 ^886a10

言贊三乘等者。問讚三乘者。
如何是無畏施耶。
答牟云。若向他二乘人道。
汝等去道甚遠。此名惱他。
令他怖畏。今既讚嘆。
故名無畏施。問前來經云。
亦不稱名讚嘆其美。
此何令讚三乘人。
答前約初修之人。
此約久修之人也。 ^886a12

言利他忍中等者。
同上耐怨忍也。路府問既是柔和。
無怨害可對。如何疏言耐怨害忍。
答辨云。雖逢怨害親。
若柔和故。名耐怨忍也。
經言。常好坐禪得諸深定者。
疏主解云。得深定。
經言。精進勇猛者。
疏解勤也。經言。攝諸善法利根智慧等者。
疏解攝善法。皆為利他也。 ^886a22

言結已趣道場等者。
道場有二。一者是有為。
二是無為真法身名道場。
二化身名道場也。 ^886a34

言覺樹自榮者。身中四智菩提種子生起。
名覺樹自榮。金云。
持經之人覺心生起。
如樹敷榮。如身坐樹下也。 ^886a38

言七行者在處等者。
持經之人若行若坐之處。
便起塔。如佛之塔。
慇重供養。 ^886a42

言初一頌標指前三者。
牟云。即是標指長行解持讀念益七段中初三段。
一行者功德無過能生種智。
二行者為見報身淨土。
三行者即為頂戴於佛。
長行後四段文。下偈中廣述。
唯此一頌標指初前三段。
略述其意。故云標指也。 ^886a46

言則為起僧坊等者。
經言。若能持此經等者。
香似牛頭。因以為名。
比州有山。山有此香。
因名牛頭山。脩羅與天闘時。
天所傷。取香塗瘡。
即愈也。 ^886b8

言頌前第五等者。
經言。須曼香者。安國云。
此翻善攝意華。其色黃白甚香。
不作大樹。纔高三四尺。
垂似蓋。經言薝蔔香者。
正言瞻愽迦。此云黃華樹。
樹形高大。華小而香。
亦言金色華。西域多此樹。
經言。阿提因多伽者。
舊經云思夷華。熏麻押油燃燈。
此華香故。其油亦香。 ^886b14

言第六兼行六度者。
經言。況復持此經。
兼布施持戒等。並是#CB15081;懃三乘。
正是精進也。 ^886b26

言第七在處者。五頌分四段也。 ^886b30

言一頌佛遊處者。
持經之人住處。諸佛必從。
子若行時母必隨後。
前經言。空處讀誦經。
皆得見我身也。
other:: 
# 隨喜功德品第十八
○隨喜功德品 ^886b32

言一者七品學行等者。
安樂一品所行行。
後六品明能行人。
能行人中分四。初涌出品正是能行行人。
二壽量品分別品因釋前疑。
展轉生起。三隨喜品法師功德品。
當第三段。傍正修行功德多少。
今明傍修行。故此品來。 ^886b40

言三者論云法力等者。
一證。二信。三供養。
四聞法。五讀誦持說。
前已明三。此為第四聞法。
問何名聞法。答由從他聞。
能生隨喜。故名聞法。 ^886c2

言釋名者。晉本名勸助品也。 ^886c8

言隨所聞思等者。
紀國云。隨喜有二。
一自聞生隨喜生聞慧。
因聞慧生思慧。因思慧生修慧。
因修慧生證智。此四即以隨喜為本。
故隨喜品也。 ^886c10

言又二俱是等者。
能隨喜乃能勸。二俱是隨喜。
合為一名也。言又二俱是。
經言。為得幾所福。
為字為本音。為由當也。 ^886c16

言一明初者。問四眾外誰是智者。
答但能隨喜。即是智者。
聞是經隨喜已。此為第一隨喜人也。 ^886c22

言次明往處等者。
經言。從法會出等者。
此上說第一親從法會。
聞經之人。從法會出向餘處。
為餘人說。 ^886c26

言後明展轉益者。
經言。是諸人等聞已等者。
餘人聞已。生隨喜心。
如是展轉說。如是展轉至第五十。
古人配五十人。取地前四十心。
并十地菩薩為五十人。
第十地菩薩他受用佛邊。
為第一聞法人。十信初心為第五十人。
今疏中意。只是從第一聞法人至第五十人。
最初第一人聞法人功德多。
不得挍量餘四十九人。
就四十九人。前四十八人能說能聽。
亦校量不得。唯挍量最後第五十人。 ^886c30

言下校量境者。有二。
一器世間多。若四百四百箇萬四百億箇阿僧祇世界。
二有情世間多。六趣四生〔云云〕。 ^886c46

言一別示有五等者。
一六趣。謂地獄〔云云〕。
二四生。胎卵濕化。
三形類。若有形無形等者欲色二界。
若無形是無色界。
四想殊者。有想是欲色二界并下三無色也。
無想無想天也。非有想非無想者是非想天想也。
五足異者。無足是虵。
二足鴉鵲及等者。
四足牛馬等也。多足百足類也。 ^887a2

言此等義門者。指第二疏有五趣章門也。 ^887a14

經言如是等在眾生數者。
此上二句結也。前來不科出。
經文此重指。 ^887a16

經言一一眾生與滿閻浮金者。
此意有二。一者。閻浮提者者金世界。
世界名閻浮。金從世界得名。
名閻浮金。金不必是閻浮金。
第二解漏世界。盡是閻浮金也。
章敬云。雖有此閻浮金。
然非經意。經意但說滿閻浮提金及種七寶樂具。
誰言金名閻浮耶。
與滿之言。應成無用也。
經言。閻浮提者。此北岸水下有金。
向上有樹。名閻樹浮。
舊云閻浮。新云瞻部金提。
樹以立名。名閻浮金世界。
從樹得名。名閻浮世界。
但是樹名閻浮金與世界從樹為名也。 ^887a20

經言是大施主等者。
解布施年歲。 ^887a38

言初起念等者。經言。
然此眾生。皆已衰老。
年過八十等等者。
問如無色界無形。
又#CB18035;吐不知春秋。
蜉蝣朝生暮死者。
如何言皆已衰老年過八十。
豈得言一一眾生滿八十年也。
答今餘人已外餘類雖無本年八十髮白面皺。
然臨死之時。皆有衰老相現。
現同人類。年過八十。
髮白面皺老人也。
且舉人勝者也說者。 ^887a40

言正以為問者。經言。
於汝意云何。是大施主者。
施主二。一財施主。
二法施主。下經言。
我今分明語汝。不是方便說隨宜說。
不是言雖在即意在別時。
故云分明語汝也。 ^887b4

言如校量梵音等者。
金云。如經說。三千大千世界所有眾生福德果報不如如來一毛孔功德。
又八萬四千諸毛孔中功德。
不如八十種好中一好功德。
又八十種好中功德。
不如三十二相中一相功德。
三十二相功德中百分千分萬分功德。
不如一梵音聲相功德。
如來音聲眾生聞之。
依教脩行。皆得作佛。
廣利眾生。意言以披一頌。
隨喜之人。決定作佛。
勝前財施法施功德。
猶如佛身上梵音聲相勝餘功德。
攝云。三千界菓子。
不如一如意樹。亦十方瑩光不如一箇日。
大千野馬不及一師子也。 ^887b12

言此初也者。初總明初人隨喜功德勝前無比。
經言。阿逸多如是第五十人展轉至不可得比者。
校量最初第一人。
是所校量。向後四十九人。
是能校量。前唱唯取能校量最初一人功德也。 ^887b32

言聽聞隨喜果及第三勸聽果者。
經言。又阿逸多。若人為是經故。
至之處者。問前來第五十人隨喜功德無量無邊。
何故此唱親聞經。
唯感象馬車乘功德。
却少耶。答此唱唯說住僧房勸坐功德。
未說聞經隨喜功德也。 ^887b40

言亦得六通等者。
意言住僧房及分坐功德。
不唯得象馬車乘等物。
亦得六通金剛寶座也。 ^887c2

言此據世等者。問疏言六通金剛座。
經中何故不說。答疏言此據世等。
所以不說金剛寶座也。
問何故一種聞經得象馬車乘及天宮勝劣不同。
答此輩人自性來聽有三品心。
下品心得象車乘。
為人中大富。中品心得珍寶輦轝。
為國王大臣。上品心得乘天宮。
謂淨土生天。法華經是運戴義。
運戴一切眾生經也。
聽者常滅。足不履地。
象馬車乘果。運載此身也。
此是住僧房相似果也。
問何故得釋梵輪王座處。
答此有三品心。下品心得輪王座處。
中品心得帝釋座處。
上品心得梵王座處。
此三人並得為王。
若不為王。無由得其座處。
並是分座果也。緣此經是尊貴之經。
分座聽者。常感釋梵輪王果報也。
問經文何故不說臥聽。
答病許臥聽。此臥病也。 ^887c6

言此初也者。初明得好知友也。
經言。得與陀羅尼共一處者。
此上輩人。兼勤勸他聽法有三品心。
下品心得前菩薩共生一處。
中品心得利根智慧。
上品心得百千萬世終不瘖瘂等。
前行經言。語餘人言。
有經名法華。可共往聽者。
有說是所受勸人功德。
非也。但是能勸人所得功德。
若是受勸人功德。
不可說盡也。若見有持經之人。
傍生輕毀。得妄失句逗果。
若勸人聽經。得與陀羅尼菩薩為善友也。
第三地菩薩證勝流真如。
斷闇鈍障。紀國云。
攝論說。三地菩薩得大法光明。
聞持陀羅尼。以為依止能勸人功德。 ^887c32

言利根智慧者。此一句是慧也。
餘皆是福也。 ^888a4

言一聲相者。終不瘖瘂。
瘖總絕聲。瘂作聲也。 ^888a6

言百千萬世者。通下諸句也。 ^888a8

言二舌者。常無病即#CB18028;也。 ^888a10

言口無病者。謂齦腭等無病。 ^888a12

言不差者。不重生也。
褰者上脣舉也。縮者不脣短也。 ^888a14

言或莤者。春秋云。
苞茅不入。王祭闕供。
無以莤酒。祭庿之時。
以茅褰器口。以酒瀝之。
酒入草中銷盡。似鬼神喫却。
更不到地。故此草名莤也。 ^888a16

言麤者厚也。瀝摻〔#CB04974;合反〕
胗〔居忍反唇瘡也〕緊〔居忍反急也〕三蒼云。
風腫也。 ^888a22

言從初有緊者。慢也。
非瘡軫名軫。亦云。
皮外小起作胗。名軫也。 ^888a26

言口不唱者。口不戾也。
喎者偏也。 ^888a30

言苦蛙反蛙音。章敬云。
蛙苽苽音。戶華反亦通。
亦不喎邪作快字。
平聲。黑黯色。凹於甲反。
邪下也。與押同。有本作窑字。
正合#CB18030;字。 ^888a32

言眾相有六者。唇舌牙齒。
悉皆嚴好。二鼻修高直。
三面貌圓滿。四眉高而長。
五額廣平正。六人相具足。 ^888a38

言五舉劣成勝者。
已上盡是能勸人功德也。
汝且觀是勸於一人。
令住聽法功德如是。
此舉劣也。何況一心說讀誦下成勝也。
能勸聽底人功德劣。
所受教修行功德因人勸。
方有能聽。舉劣人功德。
成勝功德也。謨云。
頌文合向世尊答中分出。
今至成第一人處科偈文。
此是科文。隱顯難了也。 ^888a42

言初八頌傍人隨喜者。
長行有傍正科也。
長行明第五十人傍隨喜。
不分段數。以經文略故。 ^888b6

言此初有三者。今頌文不述長行彌勒答文。
且初二頌標者。總初隨喜人。
次五頌校量隨喜功德。
後一結成第五十人功德。 ^888b10

言有二者。初一行總明初人隨喜。 ^888b16

言五頌受教等者。
初二頌標說。後三頌正陳。
正陳中分三。初五句述前口相。
次四句述眾相。眾相中最後二句述前面相也。
指面相經文。後三句品述口相也。
不述長行福中不瘖瘂不#CB00164;#CB00162;不曲戾聲鼻二相也。
長行口相有五。一氣。
經言。口氣不臰。頌中後三句是口氣無臰穢。
優鉢華之香。常從其口出。
二舌常無病。頌云。
舌不乾黑短。長行三齦腭等無病。
經云。口亦無病。頌云。
世世無口患。長行齒無六惡者。
不垢黑不黃不疎。
亦不缺落。不差不曲。
頌中唯有初三齒不疎黃黑。
長行中脣無十惡者。
脣不下垂。亦不褰縮。
不麤澁。不瘡緊。亦不缺壞。
亦不喎邪。不厚不大。
亦不梨黑。無諸可惡。
頌中唯有脣不厚褰缺一句。
一句中有四。不厚不褰縮不缺落。
乃至無有可惡相一句結也。
長行鼻脩高直。面皃圓滿。
額廣平正。三相也。
頌四中句述鼻。高修且直。
額廣而平正。面目悉端嚴。
為人所喜見。頌中為人所喜見一句。
述長行無有一切不可喜相。
other:: 
# 法師功德品第十九
○法師功德品 ^888b18

言明傍人等者。前隨喜品傍行了。
今此法師功德品即是正行。
故此品來意。 ^888c4

言下二等者。即是法師功德品常不輕品也。
第二來意。望後不輕品為來意。 ^888c8

言初品總明者。法師功德品總明福果多小不分別功德之人。
故名總明也。 ^888c12

言後品引己證成者。
即是釋迦過去為常不輕菩薩持經。
親得如是功德。此品唯能行行人法師功德。
非所行法法師功德。
今即是初。故此品來。 ^888c16

言三者論解法力有五等者。
一證。二信。三供養。
四聞法。五讀誦持說。 ^888c22

言釋名者。晉經云。
嘆法師品可謂嘆其功德也。
此品明能法師之功德故。
以為名也。 ^888c26

言何故前法師等者。
問何故法師品佛告藥王。
不告觀音。經言。爾時世尊。
因藥王菩薩告八萬大士。
藥王汝見是大眾中無量諸天等。
何故寶塔天授品。
告諸菩薩及天人四眾。
不告八部耶。據寶塔品。
初無告四眾經文。
至下慕眾說經中。
以大音聲普告四眾等是。
天授品初云。爾時佛告諸菩薩及天人四眾等。
何故安樂行品獨告文殊彌勒等耶。
佛告文殊師利。若菩薩摩訶薩於後惡世。
欲說是經。當安住四法。
何故如來壽量等三品。
獨告彌勒。不告餘菩薩耶。
若論壽量品。初亦無獨告經文。
爾時佛告諸菩薩及一切大眾諸善男子。
故知無文也。何故此品。
告常精進。不告文殊普賢等。 ^888c30

言寶塔法證等者。
路云。塔是色法也。
名法證。此亦非也。
但是塔踊證教。塔開證理。
證教法理。故名法證也。
天授勸示眾人。即是教化海會菩薩。
非口所宣等。顯己重法千歲為床。
故名人證。故總告之也。
壽量品獨告彌勒者。
以彼慈氏。只於此界。
次補如來。餘人無此利益。
所以不告餘人。唯告彌勒。 ^889a6

言自非位等者。只更斷一个所知障。
便成佛。名位齊也。
智階者。隣次義也。 ^889a18

言何由識真化者。
已上諸句。便目壽量品。
察道德之圓證。雙結分別隨喜品也。 ^889a22

言此之一品亦合告之等者。
名亦與持經相應。
行亦與持經相應。
偏告常精進也。 ^889a26

言行五法師者。即五法師也。
一持。二讀。三誦。四說。
五書寫也。 ^889a30

言初三易者。一即供養。
施他聽聞。 ^889a34

言後二等者。謂思惟。
脩習也。舉中間五種。
例餘難易。總名法師。 ^889a36

言此顯所得功德多少者。
化度科為二番。第一番明功德多少。
第二番明得人位次。
且初番中總有六釋。
釋中分二。初之二釋敘古師不正義。
後之四釋疏主敘今正義。
初敘古師不正義二釋之中。
各有二相。初皆敘古。
後便略非。二釋皆爾。 ^889a40

言古有二釋者。章敬云。
初解出自注經。後解嘉祥紀國也。 ^889b2

言一云十善為本者。
謂不煞。不盜。不邪婬。
不妄語。不惡口。不兩舌。
不綺語。不貪。不嗔。
不邪見。一善為頭。
餘九善助。餘丸為頭。
善助亦爾。每一善為頭所資。
餘九為能資。十善一一為頭。
能資所資合說。故有一百。
即此百善自作之時一百。
教他人作時有一百。
讚嘆所受持法有一百。
所以疏云。讚嘆法勝。
亦云讚勵也。又於能行十行人向上慶慰。
亦助喜。亦名隨喜也。
所以疏云。讚行十善者。
此助喜心興所行行人功德力齊盛。
一百功德更無勝劣。
如是合成四百。此四各有上品中品下品。
成千二百。據六根總合有千二百。
其中耳根聽聞勝。
舌根談說勝。意根思惟法義勝。
此三根脩行作用勝成千二百。
餘眼鼻身三根劣。
故無上品。有中下二品。
但有八百也〔云云〕。 ^889b6

言若依十善等者。
意云。諸經亦說。十善行對六根說。
亦應如是。何獨此耶。 ^889b32

言六根各具百福者。
即是嘉祥紀國。經云。
百福相莊嚴。藥王品云。
百福莊嚴臂。則知六根皆具百福。
一一福中皆有十善莊嚴等。
問何名百福。答百福即是百果也。
能感因即是十善。
一善為頭。餘九善助。
十善更互為頭。計成一百箇善。
問百福與百善何別。
答能感所感因果別故。
因嚴於果。理不相違。
問如何成於千。答古師云。
又將一百箇果為頭。
一一果中有十善行。
助能資所資。合成一千。
六根各一千。合成六千。
三根勝故。各增二百。
三根劣故。各減二百也。 ^889b36

言舌解引正法華等者。
第二義中分二。初破增減。
後破莊嚴。且破增減者。
古師依正法華莊嚴論。
六根各一千。眼鼻身三併與二百也。 ^889c6

言其數何也者。意言耳舌意三。
三根勝故。減他眼鼻身三。
三今劣根。向上各減二百。
當減之時。併與何者二百。
為取眼根上二百。
為取鼻根上二百。
為取身根上二百。
為與舌根。為復與耳根。
為與意根二百。其數何也。
又眼等六根各一千。
不殺等十中。併與何者二百。
為併不殺中二百。
為併不盜中二百。
為併餘善中二百。
其數何也〔上破增減了〕。 ^889c12

言又百福等者。約十善業道說。
如造不殺業時。將心離殺為一。
次起勸道思為二。
次起讚美思為三。
次起隨喜思為四。
次起迴向思為五。
一个善業道有五十思。
十善業道。計成五十思。
每脩一相時。先起五十思。
淨其身器。次起一思。
牽引後五十思。圓滿合成百福。
古人意說。以此百福。
一一福中各有十善莊嚴。
合成一千。六根計六千。
三根勝故。各增三百。
三根劣故。各減二百。
疏主破百福是果。
早是過去十善因所招。
又說十善因。却莊嚴百福果。
意言百福身體。是百行因之所感。
從因名百也。今以因助果。
未見所由。未見却將因却助於果所由也。
未見因由也〔破古第解二了〕。 ^889c26

言今正解等者。疏主自為四解也。 ^889c48

言不得將莊嚴等者。
意言莊嚴論六根各一千功德。
今此經三根勝故成千二百。
三根劣故有八百。
六根功德多少勝劣不同。
故云不得將莊嚴論。
例同此經也。今依隨經魏論。
數圓也。今為四解也。 ^890a2

言一者於此經中脩十法行者。
一行為頭。餘九个法行助。
假如受持時。為受持故書寫。
為受持故聽聞。為受持故思惟脩習。
一行為頭。餘九皆准此說。
各互為頭。相資成百行。
自作一百。教他一百。
讚勵一百。慶慰一百。
合成四百。各有上中下品。
成一千二百。耳舌意三根勝故。
具足三品。成一千二百。
眼鼻身三根劣。故無上品。
只有八百也。 ^890a10

言二者因於此經等者。
第二解也。當經十法行。
一一法行之中。將十業道資助。
只如受持之時。便能不殺。
受持時便能不盜。
乃至受持時便能不邪見。
如是十法行中。一一為頭。
皆十善助十法行。
總為頭。便有百善業助。
此解所資十法行。
能資便有百善業道。
能所相兼。據實合是百十十。
今但總說一百也。
自作一百。教他一百。
讚慶慰一百。有上中下三品。
三根勝故。各增二百。
三根劣故。各減二百也。 ^890a24

言此經勝。問依餘經亦有十法行十善資助。
亦成六千。何唯此經耶。
答疏言。此經勝故等。 ^890a40

言此文略故者。問此經若具十法行。
又將十善助。則成百行。
既經文只有五法師。
如何成百行後。成一千法行耶。
答疏言此等。意言經據總數說。
十法行資成千二百。
但是譯家文略也。 ^890a44

言又依此等者。次下二解依五法師解也。 ^890b4

言一一此法師者。
此依五法行。一一法行為頭。
皆有十善資助。五个法行為頭。
各十善助。計成五十。
又自作教他各五十。
讚勵五十。慶慰五十。
合成二百。六根之中。
每各二百。眼鼻身三劣故。
只有二百。耳舌意三。
三根勝故。各將二百功德。
助眼等三根。且如耳舌意。
各將二百助眼根。
有六百。并本二百。
計成眼根上八百功德。
又三根各將二百助鼻根。
計成六百。并鼻根本二百。
成鼻根八百功德。
又三根各將二百助彼身根。
計成六百。并身根二百。
成身根八百功德。 ^890b6

言自類不相助者。
鈍根之流類。眼鼻身三互不相助。
各守本分二百也。
問如眼鼻二。要假依身根。
方能有用。何非相助。
答雖身相望有力。
望修十法行。即不相助也。
不相助也不同彼三。
問此為約根助。為約行助。
為約如無身根。眼等亦無。
即名眼助。如因披讀方能書寫。
方能披讀。即眼身二望於修行。
並有相助。約何名劣。
答自利行中聞法為先。
故說耳勝。既聞法已。
利他行中說法為先。
故先舌勝。通自他利。
通十行中。意即為勝。
故說六中此三為勝。
若互相助。隨無隨有。
此義可齊。如聽聞時。
不假眼等。今望總修十行。
不如耳等三根。故分勝劣。
劣根自不相助也。 ^890b24

言耳舌意勝故等者。
解三箇勝根也。耳舌意三。
是勝根故。故互為能引。
互為所引。自勝根類。
得相助故。且如耳根為頭。
有力能招引三箇劣根。
各將二百助耳。計成六百也。
耳根自二百。計八百。
舌根意根各將二百助耳根。
計一千二百。乃至舌根意根為頭。
餘根資助亦爾。問如何是劣根助勝相狀。
答如耳聽時。眼見經文。
鼻根通利。身能往聽。
舌能演說。意為分別。
如是名助也。問何故前劣根不相助。
今寧助耶。答只為是劣。
但能助他。更不自助。
猶如僕使。但是事他。
非自相事也。 ^890b46

言不可虗分者。諸抄指此兩句疏。
作第四解。非指前文。
意言千二百及八百。
先無誠文。但類相當。
道理如此作。如此作如是配。
故言不可虗分也。 ^890c18

言經云以是等者。
化度云。經論雙標也。
以經言六根功德可以引。
經先標後廣解也。 ^890c24

言論云諸凡夫等者。
引論標也。即是論主第一解。
肉眼見三千界。在加行位。
凡夫未入初地。但是經力。
根有勝用。不是無用也。
言論云。即法華論也。 ^890c28

言諸凡夫者。簡聖人。
以經力故。簡諸根互用也。
由持經法威德力。
故言得勝根用。緣三千大千世界境。
即是經云。父母所生清淨肉眼。
見於三千大千世界也。
問疏主爭知是凡夫。
不是聖人耶。答若是初地菩薩。
見一百三千大千世界。
今唯見一三千界。
又准經是凡夫。父母所生肉眼。
故知是凡夫也。 ^890c34

言有解在於等者。
古解也。紀國云。據此經文道理。
上不是初地。下不是十信。
即是十住十行十迴向。
非於十信者。持經力弱故。
不取之也。言以其肉眼見大千。
故出所以也。 ^890c46

言解脫分位未能如是者。
破古師。簡前古人四十心也。 ^891a6

言解脫分位見一等。
准知解脫分位。只見四洲之化佛。
不合見大千世界化佛。
聖教只說。四加行位見大千界大化佛。
誰說見邪。問若至四善根位任運見大千境。
何用開經力。答謨云。
有三解。一者。本來在資糧位。
由持經力。至加行位。
見大千界。意言未有不持經者。
未至故。二者。本來雖見而不明利。
由持經力。見得明利。
三者。昔未持經時。
雖見三千界。不得清淨六根。
未獲六千功德由持經力。
得見大千及獲清淨六根。
六千功德也。今詳疏意。
內眼見大千。本見位。
若未持經。即不見也。
問四加行位為復定中見散心見耶。
答但是法威德力散心便見。
問真是天眼見耶。
答見大千界時。雖不是天眼。
與天眼力齊也。 ^891a8

言不爾一化佛等者。
意言大千化佛若非加行位見。
更是誰見也。 ^891a32

言論云又六等者。
標也。論云。即法華論也。
又六根清淨等者。
於一一根中。使能見色聞聲#CB00941;香甞味。
且如色境。是眼見之境。
鼻根能知。乃至說法是意家境。
鼻根能知故。正是根互用也。 ^891a36

言如釋提等者。疏主依法華論。
引諸根互用經文。
未證成互用義也。
色應眼見。鼻能知故。 ^891a44

言乃至說法故等者。
下偈云。菩薩志堅固。
坐禪若讀經。或為人說法。
聞香悉能知。在在方世尊。
一切所恭敬。愍眾而說法。
聞香悉能知。 ^891a48

言此是智境等者。
辨云。謂第六識相應之智。
說法應智知。鼻根能知故〔上經論標也〕。 ^891b6

言此有二義者。二因論生論。
此初中疏帶兩勢。
初解不許地前有互用義。
以論言得自在故。
後解即約根本互用。
地前即無加行。論地前亦得也。 ^891b10

言一云諸根等者。
意言諸根互用。唯在地上。
不在地前。 ^891b16

言唯識等云等者。
問准何聖教。答疏言唯識等。
謨云。自在有三位。
一如來果位。二八地已上。
三初地已去。於淨土中。
作神通等事。亦名自在。
亦得互用也。 ^891b20

言一根發識緣一切境者。
安國云。二說。一者。
自眼根發自眼識。
通緣五境。二者。依自眼根。
通發五識。通緣五種境。
餘根相例亦爾。自解云。
前義雖通。理稍局也。
後義為正。問何名一根發識緣一切境。
答只如眼根取色境之時。
第六意識向眼門中取境。
眼發意識。緣一切境。
眼隨意取香味觸等境。
若爾。但是意識緣自家境。
何名一根發識緣一切境。
答雖是意識緣由。
隨五根發識。方緣一切境。
問尋常意識五根門中取境。
何不名互用。答尋常只是向眼根門中取色境。
耳根門中取聲境。
不名互用也。所以疏第一解云。
諸根互用唯在地上也。
若約所見大千境量。
通在地前。凡夫所見。
即是經力加被。不是互用也。 ^891b26

言其前所說等者。
指前經云。父母所生眼耳見聞三千界等。
是地前加行位也。
若是初地已上見百世界。
非一三千界也。 ^891c2

言又初地已上等者。
第二解也。互用及見大千界。
俱在地上。據實地一實見一百三千世界。
今向百世界中。且說見一大千界也。 ^891c8

言二者諸根互用等者。
第二解。諸根互用。
及見大千界在地前。
亦名互用。唯識等說。
唯在十地者。約任運得。
若加行力分得。分得地前亦得。 ^891c14

言故此論本等者。
即法華論雙結也。
結前第二解。許地前凡夫小分得諸根互用。 ^891c20

言前凡夫位等者。
結前第二解。地前凡夫得根勝用。
見大千界。 ^891c24

言今初地上等者。
結前第一解。初地已上得諸根互用。
不許地前凡夫亦得互用也。 ^891c28

言一肉眼非通者。
經既言見三千界者。
問何故爾耶。答智論云。
三千界外有風輪故。
違於凡夫。肉眼不得見也。
又云。有漏力用至此。
經言彌樓者。此云光明山。
即十寶山之通號。
常有光明。故以為名也。 ^891c32

言小教說等者。羅漢人取境任運見小千界。
作意見中千界。辟支佛任運見中千界。
作意見大千界。安國云。
阿那律一人與辟支迦緣境齊。
任運見中千。作意見大千。
初地菩薩任運見百千界。
若作意時能見無邊。
若二乘緣過未各知八萬。
初地菩薩過未唯知百劫。 ^891c40

言今說持經力等者。
今顯凡夫持經見大千界與二乘等。 ^892a4

言六根功德等者。
問何故六根功經多少不同。
所緣境界大千無別耶。
牒來。答疏言。脩因勝劣等。
意言脩因之時。耳舌意三。
受持力勝。得果之時。
三千功德也。其眼鼻身受持力劣。
得果之時。只有八百。
由因有勝劣。果德不同也。
識用不差。所取境界。
大千咸等。緣大千之識用不差也。 ^892a8

言又德是內成者。
謂六根功德也。 ^892a20

言因由增減者。因劣故功德只有八百。
因勝故功德有千二百也。
因勝果勝。因劣果劣也。
外境俱是一化佛境。
外取境同故。大千減等。
外境不可減也。由三綱庫子等也。 ^892a22

言只如二乘等者。
若傍緣現在境。聲聞見二千世界。
緣覺見三千。多少不同。
約處世界也。若將宿命智。
緣過去天眼。通緣未來。
過未皆知。八萬約時也。 ^892a30

言又如初地等者。
意言菩薩宿命劣二乘。
二乘天眼劣菩薩。
不可一例。今者三根功德劣。
取境即多也。相國云。
引瑜伽三十五云。
聲聞但以二千世界及有情界為神通境。
獨覺但以三千世界為神通境。
何以故。由彼唯為調伏一身。
而脩正行。非諸有情。
是故最極以一界為神通境。
然約聲聞根性劣者。
故知二千於此別修功德勝者。
亦知三千。如阿那律等。 ^892a36

言七類者。經言。其中內外種種語言音聲者。
標下經言。以要言之。
三千大千世界中等。
結勝。 ^892b2

言雜類聲者。問何名雜類聲聞。
答不是相對辨。故名雜類也。 ^892b6

言十二六對聲者。
男對女。水對火。是。 ^892b10

言無驗呪術者。安國云。
先修呪術。雖無驗。
今至勝解行位。悉皆有驗。
謨云。疏引此文。意在加行位菩薩勝。
非資粮位。故知勝根唯在加行。
即證互用。全在此勝解位。 ^892b12

言凡夫上位者。以十信攝入十住。
四加行位攝入十迴向。
今言上位攝十迴向。
正取四加行。四加行在十迴向中。
故言上位。十住十行名中下。
中下不取也。 ^892b20

經言常耳者。非是不生不滅常。
但是尋常之常也。 ^892b26

經言不壞耳根。注經云。
凡夫諸根不能並用。
眼根緣色之時。耳不聞聲。
耳聞聲時。眼不緣色。
約一時起用。不得名壞。
今持經法師一時起用。
名不壞也。又緣境雜亂名壞。
今是合中知境。雜中緣時名壞。
今持經法師。設雜亂緣境。
亦不壞也。 ^892b28

經言迦陵頻伽者。
膺法師云。迦陵者云好。
頻伽云聲。即好聲鳥。
亦云妙音鳥。 ^892b38

經言命命者。梵云耆婆身。
此云命命。即共命鳥也。
本行五十九說。佛與天授。
往昔作共命鳥。各為一頭。 ^892b42

經云其諸梵天上者。
即初禪也。光音及遍淨。
二禪三禪也。乃至有頂天。
第四禪色究竟天。
不是非想天名有頂也。
問尋伺語加行。二禪已無。
如何經說有語言聲耶。
答安國云。二禪已離尋伺染。
名無尋伺。非無種子現行。
名無尋伺。尋伺既有。
發語何好也。 ^892b46

經言撰集解其義者。
解音胡買反。 ^892c8

言十方世界中禽獸鳴相呼者。
只取四天下中十方。
十方中只取四天下。
不取大千為十方。
又縱得三千。是凡夫耳聞。
若約佛及菩薩。則得十方。
亦不相違也。 ^892c10

言一德量等者。經言。
復次常精進等者。
問何故前眼耳二根。
則言父母所生眼父母所生耳。
後鼻舌身意四根。
不說父母所生耶。
答緣天眼通。天耳通。
於眼耳二根上立。
若不言父母所生。
恐濫持經功德。將謂是天眼天耳通也。
餘四根不立通。故不說也。
二云。顯是欲界根從父母生。
簡上二界也。又初二根是雜中取境。
後四根合中取境。
舉離中。攝合中。問諸天不從父母生。
如何經言父母所生。
答六欲天從天男天女膝上化生。
依所化所。亦名父母生也。
次解鼻根功德者。
問論中說見聞覺知者。
見聞配離中眼耳二根也。
覺知配餘四根也。
鼻根只合名覺知。
今言聞三千世界香何意。
答若約業力說。鼻根唯合中取境。
不通離也。今約持經法威德力說。
六根總通離合也。
二者。若約凡夫自位說。
鼻根緣香。不緣聲。
不合名聞。今依諸根互用說。
亦得名聞。問經言上下內外如何。
答色界名上。欲界名下也。
又有情名內。器世界名外。
又就有情中。身內功德名內。
身外無衣服名外也。 ^892c16

言上下既遠等者。
疏主設難詞也。 ^893a2

言若根遙知等者。
若香在彼處。根不就彼處。
云若能遙知得者。
此壞根。不壞境也。
壞是雜亂失壞之義。
非損壞義也。謨云。
法相所談。鼻根乃是合中取境。
令若遠取如是離中知境。
即是壞亂鼻根合中知義。
所以壞根。不壞境性也。
二云。若事須香境到來。
方始取得者。豈一切香皆肯就根耶。
未必一一香就鼻根來也。
疏主設此雙難了。 ^893a4

言論云此是知等者。
引諸論通也。 ^893a18

言定智遙知者。疏釋論文也。
此是第六意識相應心所。
別境中智。智與第六心王。
向鼻根門中。依鼻根緣上界香。
問既是意識與智知故即是智。
何故經言鼻根取香境耶。
答智依鼻根。方取香境。
就所依說。名鼻根聞也。
其實鼻根只緣得合中知境。
不能取上界香。上界香亦不就鼻根來。
但是意識相應之智遙聞也。
所以疏云。非鼻實能離中取境。
又諸根互用。鼻根取境難。
尚自取得。況依眼耳離根之智。
不取大千香耶。問何要將諸根互用義解。
答疏主以下地根緣上地香。
顯諸根互用義也。 ^893a20

言又諸根互用鼻等者。
金云。諸根互用。一根發識。
緣一切境。五根發五識。
尚自緣一切境。況是五識同時之意相應之智。
不能取大千香境耶。
非鼻根自體而取也。
問既明鼻根取境分齊。
而即合疏言。況依此鼻同時意智。
不取大千耶。何故乃言眼耳智耶。
答此互影彰也。或何欲成眼耳之意。
故結況鼻俱意識智。
不取大千香耶。問若由經力。
鼻能取諸境者。為發自識見色。
為發眼識見色。答發自識。
若爾。但是識互用。
何者名根互用耶。
又復根識何名同境。
答根同於識。而互用故。
根為主故。獨得根名。
若爾。於根得自在。
一根取六根。亦可於識得自在。
一識依六根。若境界生識易。
一根同六境發識。
是主義。所以生自識。
此不依一根發多識義者。
依一根發一識也。
又云。然根五義勝餘色等。 ^893a40

言得假等。問香是合中知境。
如何離中取得耶。
答疏言。得假似香等。
問何不取實香。而取假香耶。
答若許離中而取香實體者。
壞境性義故。所以但得假似香。
即不壞境性義。攝問云。
諸聖教不見說香有假。
云何言得假似香是假耶。
答五十四云。風行空中。
無俱生香。唯有假似香。
如風過拂樹華等香。
逐風而過。由因華等風有香故。
名假似香。不得根本香之自體。
名假似香。安國云。
離質香也。亦云孤遊香。
三十云。據實。香氣合中方知。
離中取者。得假似香。
非實香體。若得離中實香者。
即壞境性。意說若取實香。
香性即壞。由如僧人著衫即壞僧儀。
假香即不壞。如俗作戲者僧衣也。 ^893b20

經言須曼那。亦云末那。
此云意。即好意華。
亦云妙意。 ^893b44

經言闍提。新云金錢華。 ^893b46

經言末利者。此云鬘華。
堪作鬘故。 ^893b48

經言瞻蔔華者。正云瞻愽迦。
此云黃華。小而香。
南海郡有藂生。 ^893c2

經云波羅羅者。此云重生華。 ^893c6

經言旃檀香者。摩羅耶山出旃檀香。
名曰牛頭。若以塗身。
火不能燒。阿那婆達多池邊。
有沈水香。丸如麻子。
燒一丸。普薰閻浮提。
眾生聞者。離一切苦。 ^893c8

經言多摩羅等香者。
此云無垢賢。亦云藿萊香。 ^893c14

經言多伽羅香者。
亦云多伽樓。智論翻云木香樹。 ^893c16

經言波利質多罹。
此云圓成樹華也。
亦云護種種香。 ^893c18

經言狗#CB16014;陀羅樹香者。
此云大遊戲樹。亦云圓生樹香也。
樹高五百由旬。香氣逆風。
五十由旬。順風百踰繕那。
即忉利天大集樹也。 ^893c20

經言在勝上者。問何名勝殿。
答帝釋與脩羅戰時。
勝者昇此殿。此殿威德如盛夏日。
一切天人無能久視。 ^893c26

經言諸天所燒之香等者。
問何名諸天所燒之香。
答善法堂中有香。
名淨莊嚴。若燒一丸香。
使諸天心皆念佛。
夜摩天中有香。若燒一丸。
天眾雲集。兜率天中有香。
若燒一丸。於一生所繫菩薩前。
興大香雲。覆法界。
普雨一切諸供養具。 ^893c30

經言諸佛身香者。
上經文言。身出妙香。
遍十方國。眾生蒙薰。
喜不自勝。 ^893c40

言色界云何等者。
問欲界有段食。可言有香。
色界無段食。如何說有香。
答疏言此通果香。
非業果香也。 ^893c44

言華嚴經等者。問此經只說欲色二界有香者。
何故華嚴經說無色界宮殿香耶。
答此據依形法華經也。
彼據似形華嚴經也。
且法華經依形者。
依託舊身形。形者形質。
即是色界實身。名為依形。
依此舊身形上。變起香境等。
持經之者方可聞故。
名依形香也。 ^893c48

言彼據似者。依華嚴經似形者。
無色界無本質實身形也。
依定力新新變起扶塵五根。
五根依處雖有五根形作從。
無用故言似也。所變身形及宮殿等。
雖皆有香故。名假似香也。
所以法華經約依形香。
則勝也。華嚴約似形香。
則劣也。 ^894a10

言然瑜伽等者。問何聖教說無色界有似形香。
答疏言然瑜伽等。
只有顯色等相。無實本質也。 ^894a20

言以彼香等因闕者。
下有兩重。因會無色界無實色用。
無實香有假以香。
生因有二。一者。無香味種子。
名生因闕也。二者。
無加行心。作香味觸。
此心既無。名生因闕。 ^894a24

言又無用故者。問何名無用。
答無色界人不喫段食。
若喫段食。事須得香味觸三資益。
既不喫段食。不要香味觸。
故名無用。設使聖人加行心變得。
亦無用處。故無用也。
金云。無力用故名無用。
由境上無香味。令能緣心。
亦不能變。名無用也。
此約能緣心說也。
二云。由所緣境上無香味力用。
不能牽生能緣心。
變起香味。此約所緣境上。
說無用也。 ^894a32

言依託色界等者。
雙釋生因無用也。
且別釋。若依託色界中色種子為本質。
變起定果色。即無香味。
以地法無故。若依欲界中色種子為本質。
變起定果色。即有香味。
地法有故。上別解無用了。 ^894a46

言又加行心劣等者。
別解生因有二。一者種子名生因。
二加行心。加行心名生因也。
加行心劣。便名生因闕也。
因強即有也。因劣則無。
無色界變得香味。
因劣則變不得〔上依地科簡了〕。 ^894b6

言菩薩有二乘無等者。
依人料簡也。問若二乘無。
應非聖人。答二乘中廣慧聲聞有。
餘人無也。言二乘無。
非廣慧者無也。 ^894b14

言佛弟子者。聖有凡夫無也。
聖中菩薩廣慧聲聞有。
餘者無也。佛菩薩有者。
菩薩依無色界。亦變得香味也。 ^894b20

言然瑜伽云等者。
即通五塵等。並能變也。
意成前說似彼香等。
於色味皆能變也。 ^894b26

經言地中眾伏藏者。
案成實論云。金銀無香。
金剛無味。如何伏藏珍寶有香。
答小乘根鈍。不知此經是大乘。
豈同小乘耶。又宗計不同。
不爾云何八塵共成也。 ^894b30

經言雖未得菩薩無漏法生鼻者。
問設入初地。豈鼻根是無漏耶。
答元來是有漏故。
簡要云。從無漏法引生。
亦名無漏法生也。
不言所生鼻根名無漏也。
長行經云。得清淨鼻根者。
非是鼻根體亦無漏。
約聖位菩薩。依無漏法引起鼻根作用。
名無漏法生。生由起也。
不是親生也。攝云。
許因五識得無漏者。
正同此文。 ^894b36

經言。得千二百舌功德。
此量也。 ^894b48

經言若好若醜若美若不美者。
此正是清淨舌根向上用。
故名根用也。清淨舌根正取甞味為用也。
眼所見舌者。扶塵舌根。
此與清淨舌根。作依處也。 ^894c2

言此無境量何故等者。
此後二根。不同餘根。
闕於舌根。甞三千大千世界上下諸味也。
問何故舌根不能甞知三千界味。
既不能知三界味。
應不具千二百功德。
答疏言舌根應亦得等。
疏中有三意。一云。
亦何許甞三界味也。
由此舌根。正以說法為功德。
不以甞味為功用。
長行及頌。貪說說法功能。
恐文煩多。略却甞味功德不說也。 ^894c8

言香離質而等者。
第二意。色香離質而有。
味離質則無。既無離質味。
故不說甞三千界味也。 ^894c22

言經中亦說等者。
第三意。佛則有。餘人則無也。
經中亦說者。則是十住斷結經六云。
如來眼通不可思議。
如來耳通無能限量。
如來鼻通倍不可計。
如來舌通廣無邊際。
故言佛有鼻舌通。
過於眼耳。安國云。
且約一乘說。眼耳法立。
通餘四根不立。若依大乘及佛果位。
五根皆立。通並能離中取境也。 ^894c26

言舌具用者。即器具。
扶塵舌根是說法器具。
將舌具用簡。不是舌根用也。 ^894c38

經言諸佛皆向其處說法者。
問諸佛何舌說法。
答諸佛有常向不背相。
此人見佛。所以常向人。
與此人說法也。 ^894c42

言二頌頌多眾等者。
經言。是說法之人。
若欲以妙音。遍滿三千界。
隨意即能至者。正是聲遍三千。
舌具用也。 ^894c48

言一頌賢聖者。經言。
梵天王魔王等者。
章敬云。梵天王魔王何名賢聖。
答梵天王等亦不妨賢聖化作。
作魔王者。多是不可思議解脫菩薩作也。
亦名賢聖。 ^895a6

經言上下好醜等者。
上界名上生。下欲界名下生。
人天名好生。三塗名醜。
或生身形端正。名好也。
醜陋名醜。 ^895a12

經言悉於中現者。
問何故持經者身淨境現其中。
答大論云。如密藏經中說。
如來法身住於一切眾生身中。
光影外現。猶如淨綵褁摩尼珠。
無相障蔽。色不礙空也。
又華嚴經云。善財童子身現十方。
空不礙色也。若一珠明徹。
眾像皆臨。萬水澄波。
俱時自現。問何故舌根不言別味。
又身根不言覺觸。
答舌有變味。說法之身能有樂觀納境之用。
顯其別德。不說常用也。
眼耳鼻意更無別能依本用也。 ^895a18

經言唯獨自明了等者。
身中色像。持經者。
自家見。餘人不見。
此亦總相說。若上位人。
何妨見下位。問自脩十法行。
唯獨自明了。教他修十法行。
餘人亦應知。答自作自修行。
自身知是事。餘人設隨教。
還成獨自知。今解餘人之言。
簡於下位。若加被亦能合是也。 ^895a34

經言雖未得無漏一行等者。
結也。意言未得二空理。
法性身以清淨常體者。
不是無為法名常。
但是相續一期之常體也。 ^895a44

言無窮者。問何名無窮。
答將一句一偈法。
一月四月為人說。
故名無窮。若不是持經力。
爭得如此。 ^895b2

言且舉月時之分齊者。
舉四箇月。影取更多時。
舉一日彰取更少時。
至多時至多時皆是說一句一偈也。
謨云。西國法一年有三際時。
謂熱雨寒也。從正月十六日。
至五月十五日四月。
為熱際時。五月十六日至九月十五日。
雨際時。從九月十六日至正月十五日。
寒際時也。四箇月為一時。
名月分齊。三時為一年。
名時分齊。向月分齊中。
取一箇月。時分齊中取一箇時。
故名舉月時之年也。
意言或多或少。總能演說一句一偈等。
此方分為八時。即月盈至滿。
是白分。月虧至晦。
謂黑分。白前黑後。
合為一月。六月合為一行。
日遊在內。北行也。
日遊在外。南行也。
總此二行合為歲也。
西方黑前白後。隨方不同也。 ^895b6

經言心之所行等者。
心是能緣心也。所行是所緣境也。
能緣心取所緣境。
名心所行也。所以云心所取境界也。
心所動作用者。三性行相。
善性。不善性。無記性也。 ^895b30

言或身語意者。心之所行配身業。
心是能行。身業是所行也。
心動作配語業。心是能動作。
語業是所動作也。
心所戲論意業也。
戲論即言說分別也。
法為所分別。心為能分別。
故言心所分別也。
此句即諸引意也。
或意引諸識。語是心所戲。
心為能戲故。 ^895b38

經言雖未得無漏智慧者。
初地初得無漏智慧。
能引意根也。意言雖未得初地無漏意識相應之智。
能引意根。第七亦成無漏。
然經所說。皆據第六識。
若約六根。合第七識。
顯故。 ^895b48

經言皆是先佛經中所說者。
持經之人思惟言說道理。
此是諸佛經教中。
即是先佛經中說也。 ^895c8

言恐文繁廣者。只此意根中長行七段文。
頌中述五段。故名別也。
若更勘諸根偈與長行。
差別不少。恐文繁長。
不能一一分折也。
other:: 
# 常不輕菩薩品第二十
○常不輕菩薩品 ^895c12

言一者能學行人總有六品分為四段者。
涌出一品。明現在行安樂行流通之人。
壽量品及分別品。
因釋前疑。展轉生起。
隨喜及法師品。助正依安樂行流通之人。
所得功德。此常不輕品。
明佛自身。往居因位。
行安樂行。流通此經。
勸勉時會。故此品來也。 ^895c20

言二者三品明未等者。
謂隨喜品。并法師功德品。
常不輕品。 ^895c30

言為我常不輕者。
為字平聲呼也。 ^895c34

言初雖受苦等者。
經言。得大勢。彼時四眾。
比丘比丘尼。優婆塞優婆夷。
以瞋恚意。輕賤我故。
二百億劫。常不值佛。
不聞法。不見僧。千劫於阿鼻地獄。
受大苦惱。畢是罪已。
復遇常不輕菩薩教化阿耨菩提。
損惱持經之人。尚得佛道。
況親自持經。豈不作佛耶。 ^895c36

言此明具因記者。
具理行二因也。金云。
唯云具理性因也。 ^895c46

言釋名者。正法華云。
常被輕慢品。 ^896a2

言觀他四眾具佛性因者。
理佛性行佛性也。 ^896a4

言勸他修行者。意言。
恐言有佛性皆同自成。
故此勸也。經言。汝等但行菩薩道當得作佛。
有性者作佛。無性不作佛也。 ^896a6

言三業恒時等者。
經言。若比丘比丘尼。
至皆悉禮拜讚歌。
而作是言。我深敬汝等。
不敢輕慢。即是身業禮拜。
口業讚嘆。意業不輕慢也。 ^896a12

言欲明經之威神等者。
顯此經有威力故。
又顯菩薩。 ^896a18

爾時得大神通力。
樂說辨力。大善寂力。
故告大勢也。 ^896a20

言能令順行修者。
即不輕菩薩今得成佛。
經言。若我於宿世不受持讀誦此經。
不能疾得阿耨菩提也。 ^896a22

言違經惡人亦能等者。
據論。打罵持經之人。
令墮地獄。具足一劫。
劫盡更生。如是展轉。
至無數劫。由經力不思議。
苦有盡期。只千劫入地獄。
畢是罪已。復遇常不輕菩薩也。 ^896a26

言答佛因彼說者。
正說菩薩。勸勉眾人。
傍說佛故。以彼常不輕菩薩是威音王佛時人。
所以兼說佛名字。
非正要也。故以不輕為品名。
不以威音作品號也。 ^896a34

言此初也等者。初牒前違順所生罪福。
以示眾人也。經言。
若有惡口罵詈誹謗獲大罪報如前所說。
指譬喻品中其人命終入阿鼻獄具足一劫劫盡更生。
經言其所得功德如向所說者。
指法師功德品得六根功德也。
又謨云。獲大罪報。
生下二百億劫常不值佛。
不聞法。不見僧。千劫於阿鼻地獄。
受大苦惱也。其所得功德。
即生下是比丘臨欲終時。
於虗空中。具聞威音王佛先所說法華經二十千萬億偈。
悉能受持。即得如上眼根清淨等。 ^896a40

言即此初也者。惡人益勢也。
過去有佛。名威音王如來。
入滅已後。如是次第有二萬億佛。
皆同一號。今取最初一箇佛。
入滅已後。像法之中有增上慢比丘。
有大勢力。所以疏云。
惡人益勢力也。若佛正法中。
佛力增惡人無力。
今是像法佛法衰。
惡人力增也。 ^896b10

言善士增勤者。菩薩名善士也。
增勤即是增道。 ^896b20

言菩薩比丘者顯是菩薩等者。
經言。爾時有一菩薩比丘。
名常不輕。顯是菩薩而兼比丘。
簡是比丘而非菩薩者。
或定姓聲聞二乘未發大心者。
是比丘不名菩薩。
不為持經求佛事。
皆非此行也。應以四句分別。
一是菩薩不是比丘。
在家菩薩也。二是比丘不是菩薩。
定姓聲聞。三亦是比丘亦菩薩。
即常不輕也。四非比丘非菩薩。
即外道。經言。得大勢以何因緣名常不輕等者。
釋名也。 ^896b22

言初不可恠是菩薩等者。
問菩薩比丘禮拜俗人。
如何不犯戒。答疏言。
初不可恠等。章敬云。
菩薩非比丘。為初也。
比丘非菩薩。為後。
若是菩薩非比丘禮拜俗人。
名初不可恠。不犯戒故。
若是比丘非菩薩禮俗人。
名可恠。後犯戒故。
初則不可恠。後名可恠。
恠即驚恠。以比丘禮俗人犯戒也。 ^896b38

言無畏德女等者。
問准何聖教。菩薩比丘禮俗人。
不犯戒耶。答疏言。
無畏德女等。若令彼眾生起迴向。
又令生長眾生善根。
禮則不犯。若空是比丘非菩薩。
不為迴向生長善根。
禮則是犯。不禮却是不犯也。 ^896c2

言今作是禮者。謂生長善根。
及令迴向。故不犯。 ^896c10

言又禮四眾等者。
獨禮一人。或禮尼。
或女人。便犯。敬法身性。
不禮凡身。 ^896c12

言然有解言其此者。
意說不讀誦空行禮拜。
此解非也。 ^896c16

言故知不尊等者。
而是比丘不專讀誦經典。
不專行禮拜。不專字向下轉。 ^896c20

言語加能忍者。經言。
四眾之中等者。語加。
加謂諸語業。口業罵名語加。
身業打名身加也。 ^896c24

言第四身害能受者。
經言。說是語時。眾人或以杖等者。
問被打既走。何名忍辱。
答俗書尚說。父母打子。
少杖打來則受。大杖打即須走。
恐一時間惡發打死。
陷父母不義之過。
菩薩亦爾。男子女人即同父母。
所以走也。問為復打了走未打時。
答打了何用走。只是未打時走。
問菩薩被打打不着。
何名忍耶。答只教打不着。
便是忍辱。打不着尚自千劫入地獄。
況打着耶。恐獲罪重。
所以避走。恐不聞記。
所以高聲也。 ^896c28

言第五善名等者。
此正是四十心位。
不輕之號。自此生焉。
所以經言。以其常作是語故。
至輕也。 ^896c44

言勝果遂生此者。
勝果未生已前。猶住資糧位。
由此向威音王佛。
像法之中說經為因。
臨命終時。空聲教示為果。
若不修因。果若不從何起。
一空聲教示億偈能持。
二六根清淨。三增壽說法。
此三得名勝果遂生。
此在四加行位也。 ^896c48

言一聞法能持者。
經言。是比丘臨欲終時。
至悉能受持者。自家所受持經。
未必有二十千萬億偈。
臨終佛加被。二十千萬億偈。
皆記憶。問法華經七卷。
今二十千萬億偈。
何太多耶。答小化答土中只有七卷。
不妨大化土中經文多也。
又下云。如殑伽沙偈。
又六百萬億姟。不妨多也。
經言。具聞威音王佛等者。
問不輕菩薩既於最初威音王像法中出。
今言具聞者。聞於何佛。
若言初佛。初佛已滅。
若言後諸佛。云何言先所說法華經。
答臨終但聞初威音王佛。
若爾。初佛已滅。前難寧通。
答佛實不滅。何得言無。
故前經云。空處讀誦經。
皆得見我身。又尋經意。
於虗空中。即不是不對佛聞也。
何妨聞彼最初佛之經名為先所說。
空聲教示。即相應語業化也。
問准經所說壽量等。
云何加行見報佛〔一處見異〕。 ^897a10

言增壽說法者。經言。
更增壽命二百等者。
問當時人壽多少。
今壽二百萬億那由他何太多耶。
答一是法威德力加被。
二者。或是禪定力不折壽。
如一人合更經七日。
身死忽然入定。三十二十年。
出定來更經七日。
便死也。 ^897a38

言已前禮拜等者。
問若是定力。何關持經力。
答疏言。已前四十心等。
意言資糧位命促。
延至加行位大化。
云命自長也。或是劫初時。
大例命長。亦不妨也。 ^897a48

言一惡人從化等者。
增壽也。經言。神通力者。
增益壽命也。 ^897b6

經言樂說辨力者。
受持億偈也。將此億偈。
樂為他說。故名辨力。
經言。大善寂。謂寂靜也。 ^897b10

言漸為諦觀等者。
所見安立非安立諦。
正是所觀。非如二乘唯觀安立。
問何名四善根。答一是聖道智火之前相。
故立以#CB00193;名。
二是尋伺位極。復名為頂。
三是即境識空。故名為忍。
四是異生。經中此最勝故。
名世第一法。牟云。
由前聞法漸觀理故。
作真如觀也。 ^897b14

言第八善土增道者。
善事轉多。故名增道也。 ^897b24

言此二在凡四十心位者。
問前四眾罵打時。
早在四十心。何故此間猶說四十心。
答前說四十心。正在四十心位。
今言四十心者。在加行位也。
問若是加行位。如何見有四眾。
答見四眾。是資粮位末。
第三十心法界迴向也。
增壽即是欲入加行也。
又設使實是四眾加行位菩薩。
亦不妨有四眾見也。
只天親菩薩#CB00193;頂忍之高士。
何妨四眾見。 ^897b26

言由如此者。由如此故。
遇佛說法。由如此故。
遇佛受持。 ^897b40

言得六根常淨者。
問前來早得六根清淨。
此間有又六根清淨何別。
答今此間經言常眼清淨。
顯是變易身上六根。
得初地名常也。前是加行位分段身上六根。
有間斷故。入初地之名為常。
問前品云。以此常耳聞三千世界聲。
又云。以清淨常體。
一切於中現。疏主宣判在加行位。
答彼言常者。尋常之常。
今言常者。不斷常。
常恒之常也。 ^897b44

言問菩薩理應住等者。
問菩薩理合出生入死。
教化眾生。如何偏說遇佛。
答疏言菩薩理應住生死以化物。
所以疏言。不遇諸佛者。
如破漏舡等。 ^897c10

言不活畏者。凡夫執身有我。
恐我斷絕。故有不活畏。
菩薩不執身為我。
故無不活畏。 ^897c16

言惡名畏者。菩薩不希求財利供養。
不畏惡名。惡名是失利之本。
菩薩尚欲將錢物布施他人故。
顯不貪於利□故。
由是不畏惡名。所以菩薩示有妻子男女種種等事。 ^897c20

言死畏者。凡夫執身有我。
恐我斷絕。怕怖於死。
菩薩不爾。故無死畏。 ^897c28

言惡道畏者。菩薩作念言。
合眼便生十方淨土見佛聞法。
故無惡道畏。 ^897c32

言大眾威德畏者。
凡夫即自身於一切人有畏。
菩薩不爾。尚不願與一切眾生齊等。
何況有勝。故無大眾威德畏。 ^897c36

言佛無所畏等者。
一正等覺無畏。二出苦道。
三鄣法。四漏盡。 ^897c42

言菩薩無所畏者。
一總持無畏。二知根無畏。
三答難無畏。四斷疑無畏。
四中初一總持無畏。
即是經中為眾生說心無所畏。
餘三即是後無大眾威德畏中分出。
即是知根答難斷疑也。
問菩薩如何為大眾說無所畏耶。
答菩薩不見有眾多問難之人。
少許相故。 ^897c46

言離前五怖畏等者。
因即煩惱。八地無漏現。
相續煩惱不行。故說永離也。
謨云。八地已去無漏恒行。
二乘不無。故名不離也。
惡道畏死畏不善業及無慚愧為因。
惡名畏以貪為因。
不活畏威德畏我見為因。
問何不離四德也。
答六度六弊相治數齊。
八難四輪藥病非等。
但依道理。何責數耶。 ^898a8

言初會初行惡行果者。
經言。得大勢彼時四眾。
至受大苦惱等者。
問杖木瓦石為因。
千劫入地獄為果。
又受罪已。復遇常不輕教化得菩提。
以何為因。答最初見菩薩行不輕行。
一念心緣着菩薩所行之行。
及念心聞受記聲。
由未行輕毀。只此一念淨心為因。
薰得種子。落在第八識中。
經千劫。在地獄中。
本來信心種子熟故。
方從地獄出。後時復遇常不輕菩薩。
得成菩提。今經中隱却昔時受記因。
但說後時遇常不輕。
得成菩提。顯持經人功力。
毀罵尚得菩提。況供養持經者也。 ^898a20

言會古今等者。經言。
師子月等五百比丘為一句。
此舉比丘。攝尼眾。
舉勝攝劣。經言。尼思佛等五百優婆塞。
攝優婆夷。舉男攝女人。
此四眾具足也。 ^898a40

言問善現聲聞〔至〕利益者。
須菩提欲出乞食。
事須先依里巷。觀後方出。
若人宜見行。行則喜。
坐則嗔。遂現行相。
乃至諸相亦爾。方便令喜不教嗔也。
二乘雖證無諍理。
不能令他滅諍。菩薩自證無諍理。
兼能令他無諍也。
婆沙云。諍有三種。
一煩惱諍。九十八使并十纏。
二薀諍。所謂五薀。
三闘諍。謂諸有情互相凌辱。
言語相違。無是三諍。
名為無諍。今約第三義難。 ^898a46

言十九頌半頌後等者。
唯述長行後三段文。
不述第一。牒前違順所生罪福。
以示眾人也。 ^898b12

言初一頌半頌所遇佛者。
長行第二段。遇佛有三。
初標時節。經言。乃往古昔。
過無量無邊不可思議阿僧祇劫。
二所遇佛。經言。有佛名威音王如來應供等。
今偈云。過去有佛。
號威音王等。將即護也。
道由引也。 ^898b16

言違順者中分五等者。
三顯能行違順人相。
長行有八。頌文述五。
初三頌述惡人益勢善士增勤。
長行惡人益勢。經言。
最初威音王如來既已滅度。
正法滅後。於像法中。
增上慢比丘有大勢力。
二善士增勤。長行經言。
爾時有一菩薩比丘。
名常不輕。得大勢。
以何因緣。名常不輕。
是比丘凡有所見等。
今此三頌合述兩段經。
云是佛滅度〔云云〕。 ^898b24

言次一頌語加能忍身害能受者。
且語加能忍者。長行語加能忍。
經言。四眾之中。有生嗔恚心不淨者。
惡口罵詈等。今半頌述。
經云。諸人聞已。輕毀罵詈。
二身害能受者。長行經言。
說是語時。眾人或以杖木瓦石而打擲之等。
今半頌述云。不輕菩薩能忍受之。 ^898b38

言次二頌勝果遂生者。
長行經言。是比丘臨欲終時。
於虗空中。具聞威音王佛先所說法華經。
二十千萬億偈。悉能受持。
今偈述經云。其罪畢已二行是。
長行經言。入地獄受罪畢已說四眾。
今頌中言。其罪畢已者。
說常不輕自身也。
與他人受記。見者合喜。
以有罪故。感得他人杖木瓦石打來。
是前前世罪合墮獄。
持經力故。轉重令輕。 ^898b48

言次一頌惡人從化者。
長行經言。於時增上慢四眾。
比丘比丘尼。優婆塞優婆夷。
輕賤是人。為作不輕名者。
見其得大神通力。
樂說辨力等。今偈述云。
諸著法眾。皆蒙菩薩下。 ^898c14

言後一頌半善士增道者。
長行經言。命終之後。
得值二千億佛。皆號日月燈明。
於其法中。說是法華經。
今頌云。不輕命終。
值無數佛〔云云〕。 ^898c22

言初半頌會身者。
長行經言。得大勢於汝意云何。
爾時常不輕菩薩。
豈異人乎。則我身是。
後會四眾者。長行經言。
得大勢彼時四眾。
比丘比丘尼等。於汝意云何。
爾時四眾。常輕是菩薩者。
豈異人乎。今頌中三頌半述云。
彼時不輕。則我身是〔云云〕。 ^898c28

言結勸眾人除違等者。
長行經言。得大勢當知。
是法華經。大饒益諸菩薩摩訶薩。
能令至於阿耨菩提。
今頌述云。我於前世勸是諸人六行等是〔禮眾勸勉〕。
other:: 
# 如來神力品第二十一
○如來神力品 ^898c38

言三流通者。即第三如來付授流通也。 ^898c46

言示相付囑等者。
神力品示相囑累付屬。
藥王品等。稟命行故。 ^898c48

言神力囑累等者。
即是令諸大菩薩信如來所說。
令流行法華經。名命行也。 ^899a4

言餘之六品等者。
神力囑累示相付囑。
稟命行故。承世尊命。
出生入死。教化眾生。
名流通也。 ^899a8

言今此即初等者。
付屬法華經。與前來涌出菩薩。
并八萬大士。名付囑於他也。 ^899a12

言恐不生信等者。
問諸大菩薩時會等。
前來豈不早已生信。
要假更現神通耶。
答事須令驚異希奇之想。
信如來所說不虗。
方肯流通。 ^899a16

言方以言付者。囑累品身付。
此品言付也。 ^899a22

言勢與前同者。與前來疏科。
三流通同也。 ^899a24

言有三種法門者。
一出廣長舌。令憶念故。
二謦咳者。說偈令聞故。
三彈指者。令覺悟故。
問此中與樂品說無上何別。
答金云。彼約所說法勝能詮無上。
此神力能說之人不虗。
即能所別也。 ^899a26

言釋名者。晉言如來神足行品。
行即力之別名也。
如來二字。通釋迦多寶。
向下亦同現神力。
化現不測。謂之神。
能摧不信。故名為力也。 ^899a34

言初標等者。經言。
爾時千世界微塵等者。
即前涌出品云。是諸菩薩聞釋迦牟尼佛所說音聲。
從下發來。一一菩薩皆是大眾唱道之首。
各將六萬恒沙眷屬。
況將五萬。乃至單己樂遠離行。
至所不能知。問如何知有千世界微塵。
答云。筭數譬喻所不能知。
如來實知數。若不爾者。
不成種智也。 ^899a40

經言一心合掌者。
身業請。而白佛言下語業請。
所以者何下述心。
即是意業請也。所以疏解不但欲以濟他。
兼希自行等。 ^899b4

言真謂真實者。即顯非是假權之教。
淨者有三。本新及無漏名淨。
影取善性名淨。 ^899b10

言一標現神力者。
經言。一切眾前現大神力也。 ^899b14

言一為顯經勝德等者。
經言。爾時佛告上行等菩薩大眾。
諸佛神力。如是無量無邊不可思議等。 ^899b16

言二為說眾生等者。
經言。諸佛救世者。
住於大神通。為悅眾生故。
現無量神力一行。 ^899b20

言三見諸菩薩等者。
路云。釋迦分身見佛滅後信心菩薩。
發願流通。順諸佛心。
故現神力。經言。佛滅度後。
能持是經故。諸佛皆歡喜。
現無量神力。即是釋迦與分身佛。
見前來信心菩薩。
發願請持經。能順佛心。
世尊歡喜。所以現通也〔上標神力〕。 ^899b24

言今加為八者。古德相傳有七神力。
科經不盡。今加示現。
帖成八神力。即疏生加一力也。
因釋迦放光。他方眾生遙見靈山。
假釋迦神力。他方遙見歸依。
故名示現也。 ^899b34

言六通之中者。此是六通之中。
神境通也。 ^899b42

言謂化身化語等者。
第二能化之中有三。
一釋迦分身名化身。
二化語。經言。善男子。
汝往詣耆闍崛山釋迦牟尼佛所。
如我辭曰。及空聲教示等。
三化境。現寶樹及師子座水鳥樹等。
此皆無而忽有也。 ^899b44

言此謂十八變等者。
因疏中說變化所以。
此間解十八變也。 ^899c4

言熾燃者。如妙莊嚴王。
淨藏淨眼身上出水。
身下出火。 ^899c8

言流布者。序品放光過至遠照萬八千界也。 ^899c12

言示現者。謂前來序品寶塔品妙音品中三處放光。
光中見六趣眾生及淨土事。 ^899c14

言轉變者。即寶塔品中轉穢令淨也。 ^899c18

言往來者。如目連往野馬世界。
如妙音菩薩從東方聽來。
往歸本國等。是。 ^899c20

言七卷者。如神力品合蓋帳成。
是卷須彌入芥子。 ^899c24

言八舒者。又此品中出舌。
上至梵世。展一毛充法界。 ^899c26

言九眾像入身者。
法師功德品中。受持得八百身功如。
淨瑠璃內外明徹。
一世界皆身中現。 ^899c28

言十同類往者。如妙音觀音處處現同類身也。 ^899c32

言十一顯等者。多寶如來從地涌出。
龍宮海會從海出來。
妙音菩薩涌現虗空等。 ^899c34

言十二隱者。妙音於彼國沒。
如文殊問答了隱身東海。 ^899c38

言十三所作自在者。
謂寶塔品中移諸天人。
置於他土。又序品天雨四華。
此品之中。謦咳彈指。
此即如來所作自在也。
此寬也。以變化勝故。
偏得自在。 ^899c42

言十四制他者。如降魔是。 ^899c48

言十五能施辨才者。
如信解品偈云。佛勅我等。
說最上道。修習此者。
當得成佛。又加被須菩提。
說大般若。即經云。
我承佛教。為大菩薩。
以諸因緣。種種譬喻。
若干言詞。 ^900a2

言十六能施憶念者。
如佛令阿難即憶念過去無量千萬億諸佛法藏。
通達無碍。法師品云。
若讀此經。忘失句逗。
我還為說。令得具足。 ^900a10

言十七能施安樂等者。
如提婆品云。若有善男子善女人。
聞妙法華經提婆達多品。
淨心信敬。不生疑惑者。
不墮地獄餓鬼畜生。
若生人天中。受勝妙樂。 ^900a16

言十八放大光明者。
如序品化城品。大通放光。
寶塔妙音。及此品中放光等。
問第三流布。第四示現。
第十八放光。此之三變。
俱說放光明。有何差別。
答但放光即無別。
放光徹照。即第十八放光。
若至於他土。從近至遠。
即是第三流布。若於光中。
現所見之事。即是第四示現也。 ^900a22

言或此及第四者。
或此即第三謦咳。
第四彈指。是第十三所作自在也。 ^900a34

言第八通為一佛土者。
問前塔品中早說世界通為一佛國土。
如何此間又說世界通一。
答前塔品中言。世界通為一佛國土者。
只說四百萬億那由他國土中無大海江河等。
名通為一佛國土也。
此神力品通一佛國土者。
說四百萬億那由他世界外也。
問爭得知耶。答准下經言。
過此無量百千萬億阿僧祇世界有國。
名娑婆。是中有佛。
號釋迦牟尼。故知遠也。 ^900a38

言今佛出舌者論云者。
解當唱經文。令持經菩薩憶念前來付囑一乘法。
信佛所說不虗也。
名為憶念也。所以先現舌相憶念。
流行一乘故。 ^900b4

言如佛入婆羅門等者。
即智度論中。證佛不妄語也。
佛在舍衛國。坐夏訖。
於行次入一婆羅門城乞食。
國王不信。便作制約。
若有與佛食者。約輸五百金錢。
後佛到其國。將阿難持鉢入城乞食。
城中眾人皆閇門。
不敢施食。佛空鉢而出。
是時長者家有一老入。
便持瓦器盛臰#CB04531;汁。
出門異之。見佛三十二相八十種好。
如此神人。應食天厨。
今日遊行乞食。必是慈悲怜愍一切。
思設供養。更無能得。
今此弊食。佛須者可取。
佛知其信心信敬清淨。
申手以鉢受其食。
佛時微笑。出五五色光。
照徹天地。告阿難言。
汝見此老女人信心施佛食否。
阿難答言見。佛言。
此老女人。施佛食故。
十五劫中天上人間受福快樂。
最後一身。身為男子。
出家學道。得碎支佛。
入無餘涅槃。時有婆羅門。
在傍邊立。而說偈言。
汝是日炙種。剎利姓。
淨飯國王之太子。
而以食故。大作妄語。
如此臰食報何重耶。
是時如來出舌。上至髮際。
語婆羅門言。汝教中頗有出舌。
至髮際。是妄語人否。
婆羅門答言。若人出舌能覆鼻者。
言無虗妄。何況至髮際。
佛言。汝見世所希有難見事否。
答言已見。我曾共諸婆羅門道中行。
見一尼#CB00211;律陀樹。
其際遍布賈客五百量車。
蔭猶不盡。佛言。此樹種子大如芥子三分之一。
種子至小。樹身極大。
此老女人信心施佛。
得大果報。因小報大。
汝何不信。是時舉城之人。
皆送五百金錢與王。
詣佛供養也。 ^900b10

言至梵世者。問何故放光直至色究竟天。
乃至出舌何故只到梵世。
答出舌上至梵。初禪有語表。
故向上無也。放光照色究竟天者。
放光驚覺有緣。破癡暗故。 ^900c8

言一一毛孔者。表慈悲平等。
又表一乘寬備。二義別談也。 ^900c14

言由多寶佛等者。
初塔為證。後以身證。
證教證理。二種別故。
經文唯有釋迦分身示現。
不說多寶示現。由已證經了。
更不說也。 ^900c18

言愚者心迷者。明時節。
經言。滿百千歲。然後還攝舌相者。
嘉祥問云何收舌。
不収光耶。答表說法事訖。
故收舌相。欲令十方通徹彼此相見。
故不收光也。愚者心迷。
實經百千歲。望眾生自心。
迷悟不同。長時短時有別。
由佛神力改換其心。
總令不覺。總交作短時解也。 ^900c24

言又報化之利者。
約一處見異。只如靈山釋迦佛。
文殊普賢見報身。
實舒舌經百千歲。
二乘凡夫見化身出舌。
亦只是暫時。 ^900c36

言又佛現神力者。
佛神力實延百千歲。
以佛神力。令眾生覺。
只謂將暫時也。 ^900c42

言然促不延者。問既延亦是佛力。
令眾生不覺。亦是神力。
說佛壽百千歲何也。
答疏言。然促不延為論等。
問既見報佛化佛。
所聞法一種是法華經。
更無差別。能聞之人則有經時長短不同淺深不同也。
意表淨土穢土之中。
說經是一般也。 ^900c46

言論云謦咳等者。
說偈此二字上句。
令聞故屬下句。問何要聞聲。
答疏言。既聞聲已。
如實修行也。疏云。
謦欬者。即不是正說偈時。
但是欲說偈時。事須謦咳。
如人欲語先自謦咳也。
意言先謦咳驚覺令聞。
後說偈也。問前來說偈何不謦咳。
答此之付囑不同於餘。
故不為例。問後品令行。
何不謦咳。答後品無偈故。
又以手摩彼自審聽故。 ^901a8

言一覩生忻者。經言。
以佛神力故。皆是此娑婆世界者。
十方雖遠。以釋迦神力。
皆是娑婆世界也。 ^901a22

言空中高聲等者。
經言即時諸天。亦是彼國之中。
十方諸天。虗空中聲。
非此界聲也。 ^901a26

言第六合蓋成帳者。
即是和合如蓋。即是寶帳遍覆如蓋。
蓋者覆蓋義。 ^901a30

言散華者。散華中亦有香及瓔珞等也。 ^901a34

言合成蓋等者。蓋覆一切此界眾生故。
辨云。即是寶帳遍覆名蓋。
十方世界眾生。各將金銀寶物。
從十方來。到娑婆世界。
佛神力故。集在一處。
變成寶帳。蓋覆十方分身及釋迦佛上。
問何要變成寶蓋。
答表會二歸一也。
唯覆此界者。表佛意偏為此界眾生。
塔品云。誰能於此娑婆國土。
廣演此經也。 ^901a36

言世界通一者。經言。
于時第七世界通一也。
表十方世界唯有一乘也。 ^901a48

言智心無礙淨土不殊者。
智心無礙即是悟解一乘之智。
而無疑礙。所以世界通一。 ^901b4

言唯有一乘更無餘者。
唯有一乘。無餘二乘。
故通為一。 ^901b8

言論唯解三者。八種神變中。
餘經通有五種。非勝故不釋也。
又此三種。餘經皆無。
論家偏解。又此三種正是付囑。
所以偏釋也。後義為勝。 ^901b12

言餘通非正者。餘五通。
餘經有光如上生涅槃。
動地如般若。合蓋如維摩。
變土亦如維摩。非此經中付囑處正要。
故不說之。問此之變土。
與塔品何殊。答彼三變共四百萬億那由他。
今此十方世界如一佛土。
唯四百等。 ^901b18

言一結前神力者。
經言。爾時佛告上行等者。
等餘涌出。上行即是四中上首也。 ^901b28

言二為囑累說等者。
經言。若我以是神力至盡者。
問若實盡者。此言即虗。
若不盡者。何成種智。
答約佛種智。說無不盡。
但眾生不能盡受。
故不說也。如手中葉也。 ^901b32

言一權實之道者。
且遂要言之。如來一切所有之法。
不過權實法。二神通之力者。
經言。如來一切自在神力。
即化身化境。三佛所藏理者。
經言。如來一切秘要之藏。
法身也。四智慧深事。
經言。如來一切甚深之事。
報身也。因果理事。
三身功德。皆於此經中說也。 ^901b40

言四結成勸授者。
經言。是故汝等於如來等。
如說修行者。修行者修行二利也。 ^901c2

言應供養等者。經言。
若經卷所住之處。
若人受持妙法蓮華經。
便是供養道場。本來補設道場。
只為著經。此人既諷念法華經。
名真道場真供養。
著#CB01919;之處名穀場。
著麥之處名麥場。
此經是如來成道之處。
名曰道場。 ^901c6

言法身妙理此中具者。
即清淨法界。四智心品。
總名為法。各有依止義名身。
故名法身。對能詮教。
名妙理。此中具故。
此中言指教也。此上一句總言薀道處名道場。
此上總解道場。 ^901c16

言成道處得菩提處者。
名道場。經言。諸佛於此。
得阿耨三菩提。 ^901c24

言說法處者。名道場。
即經云。諸佛於此。
轉於法輪。 ^901c28

言涅槃現意者。問現神力有何意。
答經云。為悅眾生故。
現無量神力。令信所說法。 ^901c30

言次二頌五神力者。
問何名五神力。答一舌相至梵天。
二身放光。三諸佛聲。
四彈指之聲。五地皆六種動。
長行有八。頌中唯五段。
略無後三也。 ^901c34

言此初也者。二頌標無窮也。
長行經言。若我以是神力。
於無量無邊百千萬億阿僧祇劫。
為屬累故。說此經功德。
猶不能盡。今頌云。
屬累是經故二行是。 ^901c40

言一頌半見佛者。
經言。能持是經者。
則為已見我。一行半是。
長行無。偈文有也。 ^901c46

言二頌歡喜者。經言。
能持是經者。令我及分身等。
二行是。 ^902a2

言一頌得法者。經言。
諸佛坐道場。所得秘要法一行是。 ^902a6

言一頌半能說者。
經云。能持是經者。
則諸法之義。義無礙解。
名字二字。法無礙解也。
及言詞三字。詞無礙解。
樂說無窮盡一句。
辨才無礙解。下二句。
經言。如風於空中。
一切無障礙。結也。 ^902a10

言二頌半利益者。
經言。於如來滅後二行半。
是。
other:: 
# 囑累品第二十二
○囑累品 ^902a18

言一依今時經品者。
即羅什所譯者。前明神力品。
令信付屬了。今明屬累品。
摩頂令行付屬。故此品來。
行音〔莖同〕。 ^902a22

言釋名者。有說累字〔淚音呼去音〕非也。
但是累者重疊之義。
三摩菩薩頂名累也〔上聲呼〕。
付託作囑。付應作屬。 ^902a28

言為以一手摩等者。
問涌出菩薩數如河沙。
為以一手一時摩。
為以各一手摩。答一手。
一時摩。不前不後。
表佛神力故。二云。
然諸菩薩各一手摩。
表佛妙用周遍故。
然諸菩薩各見獨摩者。
各見世尊摩當身。
不見摩諸菩薩也。
又一手者。手如教。
令知唯一乘教故。 ^902a34

經言爾時釋迦牟尼佛從法座等者。
據此品合向普賢品後安之。
彼處說經了。所以從法座起也。
若安在神力品後。
更無起居文。 ^902a44

經言我於無量百千萬等者。
問佛之因行不越三祇。
何故今言無量百千萬億耶。
答瑜伽三十八云。
有二無數大劫。一者。
日月時年。以此算不及故無數。
二者至數極故。故名無數。
今說於前。 ^902b2

言此初以右手等者。
嘉祥云。一手一時遍摩千世界微塵數菩薩頂。
名現大神力也。若不持經者。
即不摩也。二乘作佛。
名吉祥。此是如來身業加持。
經言。作是言我於無量。
至菩薩法。口業加持。
猶如父母。收拾得活計。
臨老之時。付囑與男女。
我一生已來。共汝苦作美喫。
致得活計。我則不免無常。
汝等在後。大須省事。
把捉錢物與我。養活小大。
追逐親情。不絕祭祀。
如來今日亦復如是。
告諸菩薩。而作是言。
我於三大阿僧祇劫。
一句投火。半偈捨身。
或為常不輕菩薩。
被杖木瓦石而打擲。
或身為國主。為床求法華經。
於千歲修習是難得阿耨菩提〔云云〕。
今以付囑諸大菩薩。
還須與我。不惜身命。
教化眾生。 ^902b10

言唯大菩薩者。簡彼二乘初迴心者。
不名大故。表此一乘三世中最勝故。
故三摩菩薩頂也。 ^902b34

言傳燈之法等者。
解經中三摩義也。
手摩三遍。身業加持也。
而作是言。口業加持。 ^902b38

言此初也者。意業加持中第一明己三不善根已盡。
能施智慧也。問何以意業加持付屬。
所以者何。徵也。 ^902b42

言慈悲故等者。答徵詞所以者何也。
一如來有大慈悲故無嗔。
能拔苦與樂故。 ^902b46

言無慳恡故者。解經無諸慳恡。
無貪不慳法恡不惜法也。
凡夫有貪瞋癡。慳惜也。 ^902c2

言亦無所畏者。無癡所作決定故。 ^902c6

言能與佛者。解經中能與眾生佛之智慧。
智慧者即後得智也。 ^902c8

言如來智等者。根本智也。 ^902c12

言此二任運等者。
此二無師而得。名自然慧也。
未得時要修。及至得時。
任運而得。名自然慧。
非是端坐不修。名為任運也。 ^902c14

言或前二等者。第二解也。
前二是有為佛之智慧。
如來智慧也。後一是無為。
名曰自然也。此三即是開示語三也。 ^902c20

言顯佛能為大施主等者。
經言。如來是一切眾生之大施主等者。
勸示眾生。應學如來。
勿生慳恡。顯佛是大施主。
聲聞緣覺名等施主。
能施眾生五戒八戒。
人天果法。四諦法輪。
如來三不善根永盡。
能以法施感佛果菩提。
名大施主。 ^902c26

言成實論說等者。
行教證也。 ^902c36

言住處慳等者。欲得獨宅院。
自在而住。 ^902c38

言藏僧施物者。施主將物來者。
便云是我物。我所施。
計為恩德故。二者。
設是施主物。是我化得。
是我恩也。 ^902c40

言是人於共有等者。
施主錢物。大家有分。
名共有也。共有法中。
尚自生慳。何況自己錢物。 ^902c44

言四斷受者令等者。
此一句。疏有二義。
一者。斷受施人。令不得物。
二令不得施處。能施人求施不得。
而不來施。施主合得福田。
勸他不施。又師僧不得利。
名斷受者。不交他布。
名不得施也。 ^902c48

言後生其家者。糞土尿坑中及諸惡處。
即地獄中畜生中也。 ^903a8

言不得為福者。為由作也。 ^903a12

言不得財利者。師僧合領受得如是錢物。
勸他令不得也。 ^903a14

言毀訾善人者。怕俗家布施物。
便毀呰善人。而不令施。 ^903a18

言心常憂惱者。又怕俗家私裏布施。
心懷憂惱。 ^903a22

言自高卑他者。自高心著他卑也。 ^903a24

言多怨生者。因中慳法不說。
誰人更肯相親。果中隨受何身共處。
總成怨對。 ^903a26

言令行餘經者。若不肯信受法華經。
與說餘大乘經。即華嚴般若等是也。
問譬喻品云。若有比丘。
為一切智。四方求法。
合掌頂受。但樂受持大乘經典。
不受餘經一偈。此復云何。
答彼約受持此經說。
今約有不信此經者。
且說諸經漸化迴心故。
諸經即大乘經也。
問因何與他說餘大乘經耶。
答經餘深法中。即是大乘經也。
二乘是麤淺法。 ^903a30

言謂遇二乘者。定姓二乘。
或不定姓凡夫。 ^903a44

言結成勸意者。經言。
汝等若能如是等者。
如是流行法華經。
則是報我恩也。設種種門者。
即於如來餘深法中等也。 ^903a46

言初三業等。經言。
聞佛作是說已。皆大歡喜。
意業也。經言曲躬低頭。
身業也。經言俱發聲言。
語業也。菩薩三業敬領。
佛滅度授持法華經。
唯願世尊。更莫憂慮。
如是三遍言。勿復憂慮也。 ^903b4

言第四大段眾皆歡喜者。
喜歡有五般別。一者。
世尊向法師品中。
與八部授記。令遣持經。
雖讚嘆人法二師。
皆聞尊重。信心猶輕。
遂得多寶如來涌塔證經。
又十方分身。世尊本召他開塔。
開塔既了。證教證理。
所以歡喜。二者。下方涌出上行等菩薩。
本來請持經。世尊許持。
摩頂付屬。所以歡喜。
三者。此品之中。世尊教示弘經軌儀若有信者。
為說法華經。若不信受。
與說餘經深教法。
慚愧世尊教示。我等弘經軌儀。
所以歡喜。四者。舍利弗等。
見世尊付屬法華。
與諸菩薩。令我等輩。
有所諮問。為真善知識。
所以歡喜。五者。天龍八部等。
既聞一部經了。無灾無障。
法筵終畢。所以歡喜。 ^903b12

言聞讚法勝者。即是此品中讚。
或前神力中讚也。 ^903b34

言一說者清淨者。
所知障盡。名清淨也。 ^903b36

言所說法清淨者。
如來一一智證。所以清淨也。 ^903b38

言所依說法者。能聽人得果清淨。
或離染清淨也。
other:: 
# 藥王菩薩本事品第二十三
○藥王菩薩本事品 ^903b40

言上之二品等者。
神力屬累付授已了。
即合到受命流通。
受命有六品。今當最初自行苦行力以流通。
故此品來。准論普賢囑累。
明護法力。護法力中。
囑累既在前陳。護法但唯有一。
藥王時雖在會。舉過去燒身燃臂自行苦行。
持法華經。利益時會。
故此品來。 ^903b44

言釋名者。晉本但言藥王菩薩品。
闕本字也。 ^903c6

言療八塵等者。攝云。
色香味觸地水火風。
此之八種。坌汙之義。
總名塵也。痼者。切云久病也。
此能道四大所造四塵。
增長煩惱。無始時來有。
故名久病〔痾字亦同〕。 ^903c8

言七漏之深痾者。
漏謂心病。安國引成實論及涅槃經師子品說。
一者見漏。謂見道煩惱。
二脩漏。謂修道煩惱。
三者根漏。謂眼等六根能生漏故。
四者惡漏者。謂惡罵等能生煩惱漏。
故名惡漏。能生漏故。
而得漏名。化度云。
或名境漏。謂色等五境以能生漏。
名境漏也。五親近漏者。
謂衣食物等為生貪由。
緣著則生漏。名親近漏也。
六者受漏。受謂三惡覺。
三惡覺者。一欲二嗔三惱也。
七者念漏。即邪念起漏。
故名念漏。七漏中前二正明漏體。
後五生漏因緣。相從而言。
總說為漏。問八塵七漏欲表何病。
答欲表藥王為大藥樹。
能治眾生身心二病。
意重一乘之法。自行苦行。
勸示流通。令諸眾生受持經者。
二病俱盡。下經云。
此法華經則為閻浮提人病之良藥也。 ^903c14

言初問等者。經言。
爾時宿王華至世界者。
問也。遊謂行也。於娑婆世界也。
次請者。經言。世尊是藥王菩薩有若干。
至少解說。後辨請意者。
經言諸天龍等。問請有何意。
答令諸天龍八部諸來菩薩。
問皆歡喜。問八部等因何歡喜耶。
答前來不輕品。說佛身往昔自行不輕行。
持法華經。此品說藥王菩薩所行之行。
所以歡喜也。 ^903c40

言宿王華者。問何名宿王華。
答疏言。宿世已來名宿。
持法華如王自在。
名王也。 ^904a6

言寶雲經說菩薩等者。
解藥王菩薩名字也。
何名藥王。答疏云。
寶雲經等。謂根莖枝葉華果。
此上六種。亦有見色聞香甞味得觸。
遇此十法。病皆除愈。
彼寶雲經中說。菩薩實化身為藥樹。
眾生病苦。有喫根得差者。
有喫莖得差者。有喫枝得差者。
有喫葉得差者。有喫華得差者。
有喫果而後差者。
亦有見樹顏色便差。
亦有聞樹香使差。
亦有甞樹味便差。
亦有覺觸而便差者。
此十法雖是菩薩實化現有。
疏主引來為會也。 ^904a10

言菩薩亦爾者。合也。
為眾生有煩惱病。
將大波羅蜜教法為藥樹。
有依布施而活慧命者。
如喫根得差。有依持戒而活慧命者。
如喫樹莖而得病差。
有依忍辱而活慧命者。
如喫樹枝而得病差。
有依精進而活慧命者。
如喫樹葉而得病差。
有依禪定而活慧命者。
如喫樹華而得病差。
有依智慧而活命者。
如喫樹菓而得病差。
又有四法。有見菩薩授持六波羅蜜教。
生隨喜心。如見樹顏色病差。
有聞菩薩說六波羅蜜聲。
生隨喜心。如聞樹聲病差。
有因菩薩六波羅蜜法。
而得悟理。生隨喜心。
如#CB00941;樹香病差。
有因悟六波羅蜜而起行者。
如甞樹味病差。 ^904a26

言有同事而等者。
有與菩薩。同行六波羅蜜行。
如觸藥樹身病差。
若是近處見色聞聲 #CB00941;甞味。
若是遠處病人困重來不得。
但將根莖枝葉觸身便差也。
藥樹總喻菩薩之身。
六度即同根莖枝葉華果也。 ^904a48

言有是若干等者。
經言。世尊是藥王菩薩有若干。
至願解說者。問藥王苦行在昔因中。
佛未說之。眾人不識。
宿王華菩薩何以苦行而為問詞。
言百千萬億難行苦行耶。
答菩薩宿命智知。
若爾。菩薩但知百劫。
何無量劫等。答上位菩薩非初地故。
或佛加故。問何名若干百千萬億那由他難行苦行。
答疏言。燒身燃臂等是。 ^904b8

言無惡者。問云何下經言。
爾時天人阿修羅等。
見其無臂。憂惱悲哀。
而作是言。此一切眾生喜見菩薩。
是我等師。而今燒臂。
身不具足。何言無惡。
答今約實無。下文約眷屬莊嚴化現言有。
若非化現者。云何報土得有七十二河沙聲聞眾。
問寧知報土。答若非報土者。
云何佛壽四萬二千劫。
又非成壞之劫。何以知之。
准下喜見菩薩燒臂燃身供養七萬二千歲。
而已供養淨明德佛。
若約歲數劫。即壽命時短。
供養時長。故知報土。
若是報土。何有父母。
若八地已前悲增有故。
問若是悲增菩薩父母豈在淨土中耶。
答應云一處見異也。 ^904b22

言莊嚴臺樹者。一一樹下。
皆有菩薩聲聞而坐其下。
又一箇寶樹下有一寶臺。
臺上有百億諸天。
作天伎樂。其臺去樹。
盡一箭道。糅云。及金云。
相去一箭道。如射垛遠近。
一百二十步。計六百尺來〔此為正〕。
嘉祥云二里。應非。 ^904b44

言所說經法者。經言喜見菩薩者。
若單作〔上音〕若著心。
喜去音呼也。 ^904c6

言得此定已能等者。
解一切色身三昧。
三昧是定。能現一切色身。
初地初得。八地自在。
十地平等。初地現百類色身。
二地現千類。三地現萬類等。
問此與俱生種類無作行意生身何別。
答彼是變易身。此但是定果色身。
以定為因。起身是果。
故與變易身別也。
安國云。得此定已。
隨能示現。即定果身也。
或得定已。而能發通現諸色身身即通果所攝。
神通為因。起身為果。
色身之三昧。依主釋也。 ^904c10

言十平等者。即第六隨順眾生示現。
初地已得。故論云。
菩薩得此二見道時。
生如來家。住極喜地。
善達法界。證真平等。
於多百門。已得自在。
多百門者即十百明門。
三十七云。一剎那能證百三摩地。
二以淨天眼。見百佛國土。
三以神通力。動百佛世界。
四能放光照百佛世界。
五百化類身。六成熟百類有情。
七能留身住百劫。
八於過未知百劫事。
九於薀處界善建立百法明門。
十於自類化百菩薩。
已為眷屬。十平等者。
一增上喜受平等。
二領受緣起平等。
三異相非相平等。
四弘濟大悲平等。
五無待大悲平等。
六隨順眾生所樂示現平等。
七眾生敬受所說平等。
八世界寂靜皆同一味平等。
九苦樂一味平等。
十修植無量功德究竟平等〔唯識#CB00562;第六〕。 ^904c26

言此初也者。一喜念供養也。 ^905a4

經言得此三昧〔至〕法華經者。
皆因法華經力也。 ^905a6

言二雨旃檀者。將堅實黑旃檀。
碎如細粖而雨也。 ^905a8

言三雨海此岸者。
正法念經說。海此岸有香。
唯諸聖得。今菩薩依定變起此香也。 ^905a10

經言六銖者。簡要云。
二十銖為一兩。今顯貴故。
所以六銖。而直此界一分也。
問海岸栴檀即屬此故。
云何復說直娑婆界。
答准理應除此香。
取餘諸物價數。方值此香六銖。
如奴持金。金直於彼也。 ^905a14

言一服香油等者。
雖前以神力供養。
心猶不足。更以身供養。
緣身是不淨敗壞故。
服諸香也。經言。薰陸香。
有說只是乳頭香。
作顆明淨者。是兜樓婆者。
羅什云。出龍神國。
此國無。不翻也。或云。
化木香。出廣府。曾問彼人。
彼人喚兜樓婆。云化木香。
畢力迦者。此云省宿。
息逐反者。安國諸抄云。
金光明經云。一香有翻為觸也。
膠香白膠香。問但以香華。
則成供養。何要捨身。
答世間所重。不過己身。
若不捨身。何表殷重耶。 ^905a22

言第五光明遠照第六諸佛同讚等者。
經言。光明遍照八十億等者。
問神通力燒身即得。
更何要願力相兼耶。
答火起燒身。光明遍照八十萬億那由他世界。
是神力。若留身久住。
供養經千二百歲。
須是願心也。問神通願力自合如此。
何表經力不思議。
答此是法威德向上力義說神力也。
問如律中燒身犯偷蘭遮。
燒臂得突吉羅。喜見菩薩豈不犯戒乎。
答大小乘異不犯也。
安國云。若作小乘。
作即成犯。不作成持。
若大乘。作即成持。
不作成犯。故菩薩戒云。
若不燒身臂指者。
犯輕垢罪。又為化利故不犯。
如佛制比丘不得。
與未受戒人同床座。
有時舍利弗與須達長者。
同乘一象而不犯。
光明遠照者。願力致六尺之軀。
何能遠照也。 ^905a38

言二比挍讚者。經言。
若以華香瓔珞至不及者。
意言不及內財也。 ^905b16

言初默者。經言。作是語已。
而各默然者下。觀佛菩薩不語。
名默。據實。是諸方佛讚嘆了默也。
法華經玄贊要集卷第三十四
 ^905b20
