
other:: 
pin:: 大方廣佛華嚴經綱要卷第二十九
other:: 于闐國三藏沙門實叉難陀　譯經
other:: 清涼山大華嚴寺沙門澄觀　疏義
other:: 明匡山法雲寺憨山沙門德清提挈
pin:: 十迴向品第二十五之七
orig:: 
佛子！云何為菩薩摩訶薩等隨順一切眾生迴向？
commentary::  ^698c41

第七、等隨一切眾生迴向。
長行亦二：先位行，後位果。
初中牒起釋名者，謂以善根等心順益故。
等即平等，通於能所。
所順眾生，無相平等；能隨順心，智照平等。
此從迴向受名，等即隨順。
故本業云：以觀察善惡、父母無二相、一合相，故名隨順觀察一切眾生迴向。
有云：善惡即冤親，此二平等俱生法身，皆名父母。
善父母者，方便般若也；惡父母者，無明貪愛也。
不滅痴愛，起於明脫，故無二相。
智契無二，名一合相。
orig::  ^698c43

佛子！此菩薩摩訶薩隨所積集一切善根，
所謂：小善根、大善根、廣善根、多善根、無量善根、
種種善根、微塵數善根、阿僧祇善根、無邊際善根、
不可思善根、不可量善根、佛境界善根、
法境界善根、僧境界善根、善知識境界善根、
一切眾生境界善根、方便善巧境界善根、
修諸善心境界善根、內境界善根、外境界善根、
無邊助道法境界善根、勤修一切捨善根、
立勝志究竟持淨戒善根、一切捨無不受堪忍善根、
常精進心無退善根、以大方便入無量三昧善根、
以智慧善觀察善根、知一切眾生心行差別善根、
集無邊功德善根、勤修習菩薩業行善根、普覆育一切世間善根。
佛子！菩薩摩訶薩於此善根，修行安住，
趣入攝受，積集辦具，悟解心淨。
開示發起時，得堪忍心，閉惡趣門；善攝諸根，
威儀具足；遠離顛倒，正行圓滿；堪為一切諸佛法器，
能作眾生福德良田；為佛所念，長佛善根，
住諸佛願，行諸佛業；心得自在，等三世佛；
趣佛道場，入如來力，具佛色相，超諸世間；
不樂生天，不貪富樂，不著諸行；一切善根悉以迴向，
為諸眾生功德之藏；住究竟道，普覆一切；
於虗妄道中拔出眾生，令其安住一切善法，
徧諸境界無斷無盡；開一切智菩提之門，
建立智幢，嚴淨大道；普能示現一切世間，
令除垢染，心善調伏；生如來家，淨佛種性，
功德具足；作大福田，為世所依；安立眾生，
咸令清淨，常勤修習一切善根。
commentary::  ^699a16

第二、廣釋中，大文分二：先明迴向；後佛子！
菩薩摩訶薩修行如是迴向之時下，辨所成益。
初中亦二：先辨所迴善根；後佛子！
菩薩摩訶薩以淨志下，攝將迴向。
前所迴中復二：先正修善根；後佛子！
菩薩摩訶薩於此善下，因修成德。
亦可前是體，後明行、用。
前中有三十一句，分為三段：初隨所積集下十一句，
明善根分齊；次佛境界善根下十句，明善所依緣；
後勤修一切捨善根下十句，明善根體性。
前十一一該後二十，思之自顯。
次明因修成德。初佛子！
菩薩摩訶薩於此善根下，先牒已修，文有十句；
次得堪忍下五行經，正顯成德中，先明自利德，
文有十對；次為諸眾生功德之藏下五行餘經，明利他德。
orig::  ^699b14

佛子！菩薩摩訶薩心淨志願菩提心力修諸善根時，
作是念言：此諸善根是菩提心之所積集，
是菩提心之所思惟，是菩提心之所發起，
是菩提心之所志樂，是菩提心之所增益；
皆為憐愍一切眾生，皆為趣求一切種智，皆為成就如來十力。
作是念時，善根增進，永不退轉。
佛子！菩薩摩訶薩復作是念：願我以此善根果報，
盡未來劫，修菩薩行，悉以專施一切眾生，
悉以迴向一切眾生，普徧無餘。
願令阿僧祇世界珍寶充滿，阿僧祇世界衣服充滿，
阿僧祗世界妙香充滿，阿僧祇世界莊嚴具充滿，
阿僧祇世界無量摩尼寶充滿，阿僧祇世界妙華充滿，
阿僧祇世界上味充滿，阿僧祇世界財貨充滿，
阿僧祇世界牀座充滿、蓋以寶帳、敷以妙衣，阿僧祇世界種種莊嚴寶冠充滿。
假使一人，盡未來劫，常來求索，以此等物而惠施之，
未曾厭倦而有休息；如於一人，於一切眾生悉亦如是。
佛子！菩薩摩訶薩如是施時，無虗偽心，
無希望心，無名譽心，無中悔心，無熱惱心，
但發專求一切智道心、一切悉捨心、哀愍眾生心、
教化成熟心、皆令安住一切智智心。
佛子！菩薩摩訶薩以諸善根如是迴向，
盡未來劫，常行惠施，住一切智智心。
佛子！菩薩摩訶薩復作是念：我為一眾生故，
欲令阿僧祇世界寶象充滿，七支具足，
性極調順，上立金幢，金網彌覆，種種妙寶而為莊嚴，
以用布施；願令阿僧祇世界寶馬充滿，
如龍馬王，種種眾寶莊嚴之具而嚴飾之，
持用布施；願令阿僧祇世界妓女充滿，
悉能敷奏種種妙音，持用布施；願令阿僧祇世界男女充滿，
持用布施；願令阿僧祇世界己身充滿，
發菩提心而用布施；願令阿僧祇世界己頭充滿，
起不放逸心而用布施；願令阿僧祇世界己眼充滿，
而用布施；願令阿僧祇世界己身血肉及以骨髓充滿其中，
心無顧戀，持用布施；願令阿僧祇世界自在王位充滿其中，
持用布施；願令阿僧祇世界奴僕作使充滿其中，持用布施。
菩薩摩訶薩以如是等種種諸物，盡未來劫，
安住廣大一切施心，施一眾生；如一眾生，盡眾生界一切眾生皆如是施。
佛子！菩薩摩訶薩於一世界，盡未來劫，
修菩薩行，以是等物施一眾生，如是給施一切眾生，
皆令滿足；如於一世界，於盡虗空徧法界一切世界中悉亦如是，
大悲普覆，終無間息，普加哀愍，隨其所須，
供給供養，不令施行遇緣而息，乃至不於一彈指頃生疲倦心。
佛子！菩薩摩訶薩如是施時，生於此心，
所謂：無著心、無縛心、解脫心、大力心、甚深心、
善攝心、無執心、無壽者心、善調伏心、不散亂心、
不妄計心、具種種寶性心、不求果報心、
了達一切法心、住大迴向心、善決諸義心、
令一切眾生住無上智心、生大法光明心、入一切智智心。
commentary::  ^699b40

第二、攝將迴向中，初五行經明念修善根本因，法應迴向。
次將迴向中，大文分三：初向眾生及向菩提；後佛子！
菩薩摩訶薩如是迴向時，不著業下，明向實際；
三、佛子！菩薩摩訶薩以此善根普施世間下，總結三種迴向。
初中，迴己善願，成資具以施眾生。
經云：佛子！菩薩摩訶薩復作是念：願我以此善根下，兩行餘經。
先總顯要期，次彰施行。
先願成外施，文有四段：初云：願令阿僧祇世界珍寶下，五行餘經。
顯廣大施各僧祇故。
次云：假使一人盡未來劫下，兩行經。
辯施無限，長時多田，隨求無厭故。
三、佛子！如是施時下，三行經。
明施殊勝，離過順理故。
四云：佛子！菩薩摩訶薩以諸善根下，一行餘經。
結成二行，謂由迴向行以成施行。 ^700a34

上成外施，下文願成內施。
文有四段：初、佛子！
菩薩摩訶薩復作是念下，有十二行經明對一田顯施廣大，
謂一切眾生即施多事，各僧祇故。
二、菩薩以如是等下，以一例餘，彰施無限。
三、佛子！菩薩於一世界下，舉處例處，總收其義，
有六無限：一、物，二、時，三、心，四、田，五、施，六、處。
大悲下，結成所作，該六無限。
四、佛子！菩薩如是施時下，五行經顯施殊勝，
離過成德，有二十心：初一牒前起後；次所為下，
正顯一十九心具七殊勝，檀度行成，謂：
初六心，即巧便殊勝；次五心，即清淨殊勝；
次有三心，即安住殊勝；次有二心，即迴向殊勝；
次有一心，即意樂殊勝，謂悲愍一切故；
後之二心，即依止殊勝，依菩提心故。 ^700b10

上迴己善願，成資具已竟。 ^700b34

下文第二，迴此令眾具足財法。
orig::  ^700b36

佛子！菩薩摩訶薩以所集善根，於念念中如是迴向，
所謂：願一切眾生財寶豐足，無所延少；
願一切眾生成就無盡大功德藏；願一切眾生具足一切安隱快樂；
願一切眾生增長菩薩摩訶薩業；願一切眾生成滿無量第一勝法；
願一切眾生得不退轉一切智乘；願一切眾生普見十方一切諸佛；
願一切眾生永離世間諸惑塵垢；願一切眾生皆得清淨平等之心；
願一切眾生離諸難處，得一切智。
佛子！菩薩摩訶薩如是迴向時，發歡喜心；
為令一切眾生得利益安樂故；為令一切眾生得平等心故；
為令一切眾生住能捨心故；為令一切眾生住一切施心故；
為令一切眾生住歡喜施心故；為令一切眾生住永離貧窮施心故；
為令一切眾生住一切財寶施心故；為令一切眾生住無數財寶施心故；
為令一切眾生住普施、無量施、一切施心故；
為令一切眾生住盡未來劫無斷施心故；
為令一切眾生住一切悉捨、無悔、無惱施心故；
為令一切眾生住悉捨一切資生之物施心故；
為令一切眾生住隨順施心故；為令一切眾生住攝取施心故；
為令一切眾生住廣大施心故；為令一切眾生住捨無量莊嚴具供養施心故；
為令一切眾生住無著施心故；為令一切眾生住平等施心故；
為令一切眾生住如金剛極大力施心故；
為令一切眾生住如日光明施心故；為令一切眾生住攝如來智施心故；
為令一切眾生善根、眷屬具足故；為令一切眾生善根、
智慧常現在前故；為令一切眾生得不可壞淨心圓滿故；
為令一切眾生成就最勝清淨善根故；
為令一切眾生於煩惱睡眠中得覺悟故；
為令一切眾生滅除一切諸疑惑故；為令一切眾生得平等智慧淨功德故；
為令一切眾生功德圓滿無能壞者故；
為令一切眾生具足清淨不動三昧故；
為令一切眾生住不可壞一切智智故；
為令一切眾生成滿菩薩無量清淨神通行故；
為令一切眾生修集無著善根故；為令一切眾生念去、
來、今一切諸佛心清淨故；為令一切眾生出生清淨勝善根故；
為令一切眾生滅除一切處所作業障道法故；
為令一切眾生具足無礙清淨平等功德法故；
為令一切眾生以廣大心常念諸佛無懈廢故；
為令一切眾生常近諸佛勤供養故；為令一切眾生廣開一切諸善根門，
普能圓滿白淨法故；為令一切眾生無量心、
廣大心、最勝心悉清淨故；為令一切眾生成就清淨等施心故；
為令一切眾生奉持諸佛尸波羅蜜等清淨故；
為令一切眾生得大堪忍波羅蜜故；為令一切眾生住精進波羅蜜常無懈故；
為令一切眾生住無量定，能起種種神通智故；
為令一切眾生得知一切法無體性般若波羅蜜故；
為令一切眾生圓滿無邊淨法界故；為令一切眾生成滿一切神通清淨善根故；
為令一切眾生住平等行，積集善法悉圓滿故；
為令一切眾生善入一切諸佛境界悉周徧故；
為令一切眾生身、口、意業普清淨故；為令一切眾生善業果報普清淨故；
為令一切眾生了達諸法普清淨故；為令一切眾生了達實義普清淨故；
為令一切眾生修諸勝行普清淨故；為令一切眾生成就一切菩薩大願普清淨故；
為令一切眾生證得一切功德智慧普清淨故；
為令一切眾生成就一切同體善根，迴向出生一切智乘普圓滿故；
為令一切眾生嚴淨一切諸佛國土普圓滿故；
為令一切眾生見一切佛而無所著普圓滿故；
為令一切眾生具諸相好，功德莊嚴普圓滿故；
為令一切眾生得六十種音聲，發言誠諦皆可信受，
百千種法而以莊嚴，如來無礙功德妙音悉圓滿故；
為令一切眾生成就十力莊嚴無礙平等心故；
為令一切眾生得一切佛無盡法明，一切辯才普圓滿故；
為令一切眾生得無上無畏人中之雄師子吼故；
為令一切眾生得一切智，轉不退轉無盡法輪故；
為令一切眾生了一切法，開示演說普圓滿故；
為令一切眾生以時修習清淨善法普圓滿故；
為令一切眾生成就導師無上法寶等清淨故；
為令一切眾生於一莊嚴、無量莊嚴、大莊嚴、
諸佛莊嚴普圓滿故；為令一切眾生等入三世所有境界悉周徧故；
為令一切眾生悉能往詣一切佛剎，聽受正法無不徧故；
為令一切眾生智慧利益為世所宗，與佛等故；
為令一切眾生以一切智知一切法普圓滿故；
為令一切眾生行不動業，得無礙果普圓滿故；
為令一切眾生所有諸根咸得神通，能知一切眾生根故；
為令一切眾生得無差別平等智慧，於一相法普清淨故；
為令一切眾生與理無違，一切善根悉具足故；
為令一切眾生於一切菩薩自在神通悉明達故；
為令一切眾生得一切佛無盡功德，若福若智悉平等故；
為令一切眾生發菩提心，解一切法平等一相無遺缺故；
為令一切眾生了達正法，為世最上德福田故；
為令一切眾生成就平等清淨大悲，為諸施者大力田故；
為令一切眾生堅固第一，無能沮壞故；
為令一切眾生見必蒙益，無能摧伏故；
為令一切眾生成滿最勝平等心故；為令一切眾生善能了達一切諸法，
得大無畏故；為令一切眾生放一光明，
普照十方一切世界故；為令一切眾生普修一切菩薩精進行無懈退故；
為令一切眾生以一行願普滿一切諸行願故；
為令一切眾生以一妙音普使聞者皆得解故；
為令一切眾生悉能具足一切菩薩清淨心故；
為令一切眾生普得值遇諸善知識，咸承事故；
為令一切眾生修菩薩行，調伏眾生不休息故；
為令一切眾生以妙辯才具一切音，隨機廣演無斷盡故；
為令一切眾生能以一心知一切心，以一切善根等迴向故；
為令一切眾生常樂積集一切善根，安立眾生於淨智故；
為令一切眾生得一切智福德智慧清淨身故；
為令一切眾生善知一切眾生善根，觀察迴向普成就故；
為令一切眾生得一切智，成等正覺普圓滿故；
為令一切眾生得具足神通智，於一處出興，
一切諸處皆出興故；為令一切眾生得普莊嚴智，
嚴淨一眾會，一切眾會皆嚴淨故；為令一切眾生於一佛國土普見一切佛國土故；
為令一切眾生以一切莊嚴具、不可說莊嚴具、
無量莊嚴具、無盡莊嚴具，莊嚴一切諸佛國土普周徧故；
為令一切眾生於一切法悉能決了甚深義故；
為令一切眾生得諸如來最上第一自在神通故；
為令一切眾生得非一、非異一切功德自在神通故；
為令一切眾生具足一切平等善根，普為諸佛灌其頂故；
為令一切眾生悉得成滿清淨智身，於諸有中最尊勝故。
佛子！菩薩摩訶薩如是悲愍、利益、安樂一切眾生，
咸令清淨，遠離慳嫉，受勝妙樂，具大威德，
生大信解，永離瞋恚及諸翳濁；其心清淨，
質直柔輭，無有諂曲、迷惑、愚癡，行出離行，
堅固不壞，平等之心永無退轉；白淨法力具足成就，
無惱無失，善巧迴向；常修正行，調伏眾生，
滅除一切諸不善業，修行苦行一切善根；
又勸眾生令其修習，普為含識，具受眾苦；
以大智眼觀諸善根，知其悉以智慧為性，方便迴向一切眾生。
為令一切眾生悉得安住一切清淨功德處故；
為令一切眾生悉能攝受一切善根，知諸功德性及義故；
為令一切眾生普淨一切諸善根故；為令一切眾生於福田境界中種諸善法，
心無悔故；為令一切眾生普能攝受一切眾生，
一一皆令趣一切智故；為令一切眾生普攝一切所有善根，
一一皆與平等迴向而相應故。
又以諸善根如是迴向，所謂：願一切眾生究竟安隱，
願一切眾生究竟清淨，願一切眾生究竟安樂，
願一切眾生究竟解脫，願一切眾生究竟平等，
願一切眾生究竟了達，願一切眾生究竟安住諸白淨法，
願一切眾生得無礙眼，願一切眾生善調其心，願一切眾生具足十力調伏眾生。
佛子！菩薩摩訶薩如是迴向時，不著業，
不著報，不著身，不著物，不著剎，不著方，
不著眾生，不著無眾生，不著一切法，不著無一切法。
佛子！菩薩摩訶薩如是迴向時，以此善根普施世間：
願一切眾生成滿佛智，得清淨心，智慧明了，
內心寂靜，外緣不動，增長成就三世佛種。
佛子！菩薩摩訶薩修行如是迴向之時，
超出一切，無能過者，一切世間所有言詞悉共稱讚亦不可盡；
普修一切菩薩諸行，悉能往詣一切佛土，
普見諸佛無所障礙；又能普見一切世界菩薩所行，
以善方便，為諸眾生分別諸法甚深句義，
得陀羅尼演說妙法，盡未來劫無有斷絕。
為眾生故，念念於不可說不可說世界，
猶如影像，普現其身，供養諸佛；念念嚴淨不可說不可說諸佛國土，
悉令周徧，修行嚴淨佛剎智慧而無厭足；
念念令不可說不可說百千億那由他眾生，
清淨成就，平等滿足；於彼一切諸國土中，
勤修一切諸波羅蜜，攝取眾生，成就淨業，
得無礙耳；於不可說不可說諸佛世界，
一一如來所轉法輪，聽聞受持，精勤修習，
不生一念捨離之心；住無所得、無依止、
無作、無著菩薩神通，於一剎那一彈指頃，
分身普詣不可說諸佛世界，與諸菩薩等同一見。
佛子！菩薩摩訶薩如是修習菩薩行時，
尚能成滿無量不可說不可說清淨功德，
憶念稱讚所不能盡，況復得成無上菩提，
一切佛剎平等清淨，一切眾生平等清淨，
一切身平等清淨，一切根平等清淨，一切業果平等清淨，
一切眾會道場平等清淨，一切圓滿行平等清淨，
一切法方便智平等清淨，一切如來諸願迴向平等清淨，一切諸佛神通境界平等清淨。
佛子！菩薩摩訶薩如是迴向時，得一切功德清淨歡喜法門，
無量功德圓滿莊嚴。
如是迴向時，眾生不違一切剎，剎不違一切眾生；
剎眾生不違業，業不違剎眾生；思不違心，
心不違思；思、心不違境界，境界不違思、
心；業不違報，報不違業；業不違業道，業道不違業；
法性不違相，法相不違性；法生不違性，
法性不違生；剎平等不違眾生平等，眾生平等不違剎平等；
一切眾生平等不違一切法平等，一切法平等不違一切眾生平等；
離欲際平等不違一切眾生安住平等，
一切眾生安住平等不違離欲際平等；
過去不違未來，未來不違過去；過去、未來不違現在，
現在不違過去、未來；世平等不違佛平等，
佛平等不違世平等；菩薩行不違一切智，一切智不違菩薩行。
佛子！菩薩摩訶薩如是迴向時，得業平等，
得報平等，得身平等，得方便平等，得願平等，
得一切眾生平等，得一切剎平等，得一切行平等，
得一切智平等，得三世諸佛平等；得承事一切諸佛，
得供養一切菩薩，得種一切善根，得滿一切大願，
得教化一切眾生，得了知一切業，得承事供養一切善知識，
得入一切清淨眾會道場，得通達一切正教，得成滿一切白法。
commentary::  ^700b38

第二、迴上施行，願令眾生具足財、法。
大文分三段：初、慈悲迴向；二、又勸眾生下，
勸物迴向；三、又以諸善根如是迴向下，究竟迴向。
今初，云：佛子！菩薩以積集善根下，正明迴向。
先總標；所謂下，別顯十願。
初一豐財，以財施故；餘皆具法，積善本故。
次佛子！菩薩如是迴向時下，明迴向所為。
先標牒，次隨義。別顯中，總有一百一十句，
文分為二：前七十二句，令成行布，修因至果；
後三十八句，令成圓融，因圓果滿。
此二無礙，為迴向意。
亦前是自分，後為勝進。
前行布中，文分六段：初、為令一切眾生下十四行，
經有二十一句，為令修善趣賢首位中行，然純明施行。
末云攝如來智施行者，照三輪空，離諸分別，同菩提故。
二、為令一切善根下十句，成種性位中修行，種性即十住位。
三、為令一切眾生下有十句，令成解行位中修行。
第十云無量者，四等也。
解行發心在於十行，發迴向心故。
四、為令一切眾生成就清淨下十句，令成十地位中修十度行。
五、為令一切眾生身、口、意業下，十句令成等覺位中修行，
故皆有普言；六、為令一切眾生具諸相好下，十一句令成佛果位中行。
六十種音者，疏說六十四音，以聲有八轉，
謂：體、業、具、為、從、屬、於、呼，是為八轉。
聲各具德，所謂：調和、柔軟、諦了、易解、無錯謬、
無雌小、廣大、深遠。
八八，則有六十四種。
第二、為令一切眾生悉能往詣下，三十八句明圓融行，因圓果滿。
文分為四：初、十句令眾生於種性位中因行圓滿；
二、為令一切眾生了達正法下，十句令解行位中因圓果滿；
二、云大方田者，謂於其中種少善根，能壞大惑故；
三、從悉能具足一切菩薩清淨心下，八句令十地位中因行圓滿；
四、從令得一切智，成等正覺下，十句令成佛果圓滿。
下文第三、結其成益。
初佛子！菩薩摩訶薩如是悲愍下，結前生後。
次云咸令清淨下，別顯益相。
文有十三句，顯二種生攝一切德：初之三句顯勝妙生，
二句為因，一句為果。
清淨者，戒受人、天身；離悋者，施有大財位。
人、天財位即勝妙生，有大威德。
後之十句顯功德生。
功德生者，即決定勝道。
有人、天中具大財位，無信解等非功德生。 ^702c46

上慈悲迴向竟。下文又勸眾生令其修習下，
二、勸物迴向中，先令悲智雙行而成迴向；
次為令下，明迴向意，文有六句；三、又以諸善根如是迴向下，
究竟迴向。已上大文初迴向眾生菩提竟。 ^703b22

下。大文第二、佛子！
如是迴向時下，迴向實際。
先牒前隨相；次不著下，正顯離相。
文有十句、五對：不著一切法者，了法空故；
不著無一切法者，空亦空故。
大文第三、佛子！菩薩如是迴向時下，總結三種迴向。
近仍前起，謂上離相不礙，隨相遠結。
上文普施世間，即迴向眾生；願生成佛，
即迴向菩提；得清淨下，即迴向實際；成就三世佛種，即總結三種迴向之能。 ^703b30

上總前文通明廣釋中，初明迴向竟。 ^703b44

下，大文第二、辨成益，即此迴向行所成廣大之德。
文分四段：初、佛子！
菩薩修行如是迴向之時下，十四行經明成因位廣大之德；
二、佛子！菩薩如是修習下，果位清淨德；
三、佛子！菩薩如是迴向下，明會違自在德；
四、佛子！菩薩如是迴向時，得業平等下，明相盡平等德。
前二段即隨相益，後二段即離相益。
今初，文中，先牒成益之時，顯正修行時即成此益。
次超出下，正顯。文有十二句：初二句總，次十句別顯。
次佛子！菩薩如是修習下，明果位清淨德。
先牒現況當，謂前因德尚爾無盡，況當成果德豈可量耶？
次一切佛剎平等下，十句懸解當相，謂成果之狀。
略舉此十：前六果相圓備；後四舉因顯果，
謂此果滿，由因圓故。
第三、佛子！菩薩如是迴向時下，會違自在德。
初、結前生後。此結有二意：一、結果德。
果德無邊，上言不盡，故云一切功德清淨。
二、通結因果，以隨相益竟。
欲明得隨相益即有離相，故總結云得一切功德乃至圓滿莊嚴，
由此故有不違等也。
次、正顯會違，有四：初、法法無違中，文有三節：
初、如是迴向時，眾生不違一切剎等，有十一對：
初、六對顯事事無違；次、法性不違下，二、
對顯事理無違；三、剎平等不違下，三、對理理無違。
上三、法法相望無違。
次、云過去不違未來下，一行半經明世世無違；
三、世平等下，約世法無違；四、菩薩行不違下，約因果無違。
四、相盡平等德，文有二節：初、佛子！
菩薩如是迴向時，得業平等。
初、得離相平等益；次、承事一切諸佛下，明得不壞諸相益。
上廣釋已竟。 ^703b46

下依釋結名。
orig::  ^704a2

佛子！是為菩薩摩訶薩第七等隨順一切眾生迴向。
commentary::  ^704a4

前來通明位行已竟。
下明位果。
orig::  ^704a6

菩薩摩訶薩成就此迴向，則能摧滅一切魔怨，
拔諸欲刺；得出離樂，住無二性；具大威德，
救護眾生；為功德王，神足無礙；往一切剎，
入寂滅處；具一切身，成菩薩行；於諸行願，
心得自在；分別了知一切諸法，悉能徧生一切佛剎；
得無礙耳，聞一切剎所有音聲；得淨慧眼，
見一切佛未甞暫捨；於一切境界，成就善根，
心無高下；於一切法，得無所得。
菩薩摩訶薩以一切善根等隨順一切眾生，如是迴向。
commentary::  ^704a8

大文第二、辨位果與益異者，成益約於位中，
得果就其位滿，有二十一句：初一牒前，後一總結。
中間十九句攝為九果：一、斷染果，降魔冤，
謂止惡緣，拔欲刺，斷惡因也；二、證入果，
得出離樂，正證住無二性證因；三、益生果，
具大威德，即護生之因；四、內外超勝果，
謂內德外用；五、往一切下，寂用無礙果；
六、具一切下，行願廣大果；七、分別下，智通殊勝果；
八、得無礙下，見聞自在果；九、於一切境下，修行具足果。
初成就，後無得。
orig::  ^704a24

爾時，金剛幢菩薩承佛神力，普觀十方而說頌言：
　　菩薩所作諸功德，微妙廣大甚深遠，
　　乃至一念而修行，悉能迴向無邊際。
　　菩薩所有資生具，種種豐盈無限億，
　　香象寶馬以駕車，衣服珍財悉殊妙，
　　或以頭目并手足，或持身肉及骨髓，
　　悉徧十方無量剎，普施一切令充徧。
　　無量劫中所修習，一切功德盡迴向，
　　為欲救度諸羣生，其心必竟不退轉。
　　菩薩為度眾生故，常修最勝迴向業，
　　普令三界得安樂，悉使當成無上果。
　　菩薩普興平等願，隨其所集清淨業，
　　悉以迴施諸羣生，如是大誓終無捨。
　　菩薩願力無限礙，一切世間咸攝受，
　　如是迴向諸羣生，未曾暫捨分別心。
　　普願眾生智明了，布施持戒悉清淨，
　　精進修行不懈廢，如是大誓無休息。
　　菩薩迴向到彼岸，普開清淨妙法門，
　　智慧同於兩足尊，分別實義得究竟。
　　菩薩言詞已通達，種種智慧亦如是，
　　說法如理無障礙，而於其中心不著。
　　常於諸法不作二，亦復不作於不二，
　　於二不二並皆離，知其悉是語言道。
　　知諸世間悉平等，莫非心語一切業，
　　眾生幻化無有實，所有果報從茲起，
　　一切世間之所有，種種果報各不同，
　　莫不皆由業力成，若滅於業彼皆盡。
　　菩薩觀察諸世間，身口意業悉平等，
　　亦令眾生住平等，猶如無等大聖尊。
　　菩薩善業悉迴向，普令眾生色清淨，
　　福德方便皆具足，同於無上調御士。
　　菩薩利益諸羣生，功德大海盡迴向，
　　願使威光特超世，得成勇猛大力身。
　　凡所修習諸功德，願使世間普清淨。
　　諸佛清淨無倫匹，眾生清淨亦如是，
　　菩薩於義得善巧，能知諸佛最勝法，
　　以眾善巧等迴向，願令庶品同如來。
　　菩薩了知諸法空，一切世間無所有，
　　無有造作及作者，眾生業報亦不失。
　　諸法寂滅非寂滅，遠離此二分別心，
　　知諸分別是世見，入於正位分別盡。
　　如是真實諸佛子，從於如來法化身，
　　彼能如是善迴向，世間疑惑悉除滅。
commentary::  ^704a42

第二、重頌，有二十一偈，分三：初十一偈頌迴向，
次九偈頌成益，後一偈結讚。
初中分二：初半偈頌所迴善根，餘頌攝將迴向。
於中分三：初三偈半頌迴己修善，願成資具以施眾生；
次菩薩為度下五偈，頌復迴此施，願令眾生具足法財；
三、菩薩言詞下二偈，頌迴向實際。
二、知諸世間下，頌成益，中三：初二偈頌因德廣大；
次菩薩觀察下五，頌果德清淨；後菩薩了知下二偈，
頌相盡平等；後如是下三偈，頌結歎。
大方廣佛華嚴經綱要卷第二十九
 ^704c32
