
other:: 圓覺經略疏之鈔卷第六
第二、正宗分，　疏二：一、自下下，總科。
束之為二者，頓悟、漸修也。
夫欲運心修行，先須言解真正以為其本。
解若不正，所修一切皆邪。
縱使精勤，徒為勞苦。
權宗多云：先且漸修功成，後自頓悟。
若華嚴此經教相儀式，先須頓同佛解，方能修證。
故彼經十信位滿，便成正覺。
然說三賢、十聖歷位修行〔通妨云云〕。
故此文殊段中頓彰信、解之境，後普賢等十菩薩節級顯示總、
別觀行〔普賢最初問云：聞此圓覺境界，云何修行等〕。 ^876b27

▲疏初者下，二、別釋經信解真正中，疏四：
初、釋科文，方名真正信解者，華嚴三聖觀云：
有信無解，增長無明；有解無信，增長邪見。
信解圓通，方為行本。
真者揀妄，則不同迷倒凡夫但將妄念修行；
正者揀邪，則不同執見異宗及諸外道。
三聖觀又云：信若不信法界，信則是邪。
疏不認妄念者，離愛〔鈍使〕；不執異見者，
離見〔利使〕。一切煩惱不出愛、見，故涅槃說：
愛、見令人破戒，如羅剎乞浮囊。
疏最初下，如下銷文處廣釋。 ^876b41

△疏然頓下，二、釋義類。
然此經說因地，其意甚深，其文甚略。
若不會通諸教，顯其義類，以為例證，則管窺之者，
信、解難生。〔異於權、漸之教，故難信也。〕
今於文前懸為開示，根尋本、末，總有三重。
〔如疏所列。〕初謂四大非我，五蘊皆空，空病亦空，了然自覺。
聖、凡相異，異則不真；生、佛體同，同豈增減？
依此悟、解，終、始無殊。
然堪發心學菩薩行，見、聞影響，何實何虗？
雖應形聲，誰主誰宰？
不依此悟，作所非真。
自謂修行，元是結業。
疏若不下，引二文證。
謂華嚴云：不能了自心云何知正道彼由顛倒慧增長一切惡。
故須先了悟也。又云：設有菩薩無量百千億那由他劫具行六波羅蜜，
修習種種菩提分法。
若未聞此不思議大德法門，或時聞已，
不信，不順，不悟，不入，不得名為真實菩薩。
若聞此法，信、解、悟、入，當知此人生如來家，
具菩薩法，離世間法，深入如來境界。
疏次不發下，第二、重也。
既了圓覺，則堪發大心，為萬行本。
故華嚴二千行法，最初以菩提心為所依。
〔普賢說二千行法，第一句云：以菩提心為依，恒不忘失故。〕
然有心體、心相、心德。
言心體者，大悲、大智、大願三種心是。
大願是總，悲、智是別。
願者，樂欲。樂欲何事？
唯發心願。樂通達諸法，救度眾生，故成悲、智。
是故論云：信成就發心者，略說三種：一者、
直心，正念真如法故；〔即是大智，無所執著。〕
一者、深心，樂修一切諸善行故；〔即是大願，謂四弘等。〕
三者、大悲心，救護一切苦眾生故。
心相者，所發之心，要無分齊。
謂約悲、願，則盡度眾生，盡修諸行；約念真如，
則上無菩提可求，下無眾生可度，中無萬行可修。
故無分齊。心德者，若依上發心，一念之德過於虗空。
故華嚴以一百大喻校量菩提心功德，不及少分。
是以彌勒二百二十二喻廣顯功能，懇勸善財再親妙德。
此上二門正是本起因也。
至文當配。疏故善財下，兩句當第三、重修菩薩行也。
然其文勢是證二、三兩重別也。
謂既已發心，應修諸行，故善財所見諸善知識，
一一云：我已先發阿耨菩提心，而未知云何學菩薩行，修菩薩道。
既云先已發菩提心，而未知菩薩行等，是明發心與修行別也。
菩薩行者，廣有萬行，〔六度、十度等也。〕
統之三學，要唯定、慧。
車輪、鳥翼，互闕無能，以是菩薩所依賴故。
天台宗於止、觀，意在斯焉。
此第三門即普眼章，已下皆是。
疏論中亦下，引起信論，證有三重之因也。
二、覺者，始覺、本覺也。
論先總標示云：所言覺義者，謂心體離念等。
次下寄對反流、生、住、異、滅四位，廣說始覺。
後約智相及不思議業相并四鏡喻，廣說本覺。
其次後兼說根本不覺、枝末不覺者，翻妄顯真，
以成覺義，故疏但云二覺。
疏三、心者，如上所引：一者、直心等。
疏五、行者，於六度中合定、慧二度，通為止、
觀一門，故但五 ^876c12

△疏今本下。三、出其體。
謂了覺發心，即是本起因。
地至文者，銷經文、疏文也。
然諸權教，多只說六度等，便為其因，少說初、二。
故今時傳習人及學修道者，全迷初、二。
設知有發心為先，亦不先務參問，求了自心。
但謂言將凡心於法座下胡跪隨師，口唱四弘願，便是發菩提心。
不知欲發心人，必須先頓悟自己心性，
了了分明，的不錯認。
然始誓發心，止息一切。
唯修本性，唯欲度生，方名發心。
故此經頓窮修斷本源，徹至初、二，名本起因也。 ^877b4

△疏文中下。四、開章，釋文二：一、開章，二、釋文。 ^877b20

經進問中，疏次下者，次從在大眾中已下，直至而白佛言也。
疏皆諮等者，通釋此一科已竟也。
文下又別有疏釋者，別以表法之義重釋也。
疏一、體三寶者，謂性本知覺為佛，性本寂滅為法，性上本有？
河沙功德妙用與性一一相應、和合無異為僧。
疏三、身等者下，三觀門後，疏中具釋，可撿而用之。 ^877b24

經問本起中，疏三、一咨求下，且隨文銷釋。
云偏舉大悲者，疏中已釋，正是本意。
然更有一意，謂增一阿含經說六種力，
謂：小兒以啼為力，女人以瞋為力，沙門、
婆羅門以忍辱為力，國王以憍慠為力，
阿羅漢以精進為力，諸佛以大悲為力。
疏六波羅蜜等者，上來但釋偏舉大悲之所以，
猶未釋何名大悲，故此引經正釋。
言重擔者，二、障也。
此是毀責之辭，謂有四義，故如重擔：一者、
如金剛，難可斷故；二者、擔此難，越生死海故；
三、壓溺有情，處四生故；四、墜墮有情，沒三界故。
住法性者，超生死、涅槃等諸對待法，於一切都無所住，
方住法住，正當此經中所說。
此二義，皆明悲之大也。 ^877b36

疏：第十號者，謂一切佛皆有十號，即是如來、
應供、正徧等，乃至佛、世尊也。
疏大集經者，取意略引。
今依本經具之。經云：爾時世尊觀四眾已，
告憍陳如比丘言：一切大眾甚樂聞法。
無量世界無量眾生，悉為法故，來集於此，
咸皆欲知法行方便，成大智慧，遠離貪欲一切煩惱。
時憍陳如白佛言：善哉，世尊！
誠如聖教。世尊！四方世界無量菩薩，悉持四佛所與欲來，并欲啟受虗空目法行。
今正是時。唯垂憐愍，為眾生故，而宣說之！
世尊！所言法行，法行比丘云何名為法行比丘？
惟願世尊分別演說！
佛言：憍陳如！至心諦聽，當為汝說！
若有比丘讀誦如來十二部經，是名樂讀，
不名法行；復有比丘讀誦如來十二部經，
樂為四眾敷揚廣說，是名樂說，不名法行。
復有比丘，讀誦如來十二部經，能廣宣說，
思惟其義，是名思惟，不名法行。
復有比丘，受持讀誦如來十二部經，演說思惟，
觀察義理，是名樂觀，不名法行。
憍陳如！若有比丘，能觀身心，心不貪著外一切相，
謙虗下意，不生憍慢，不以愛水溉灌業田，
亦不於中植諸種子，滅覺觀心，境界都息，
永離煩惱，其心寂靜。
如是比丘，我則說之，名為法行。
如是比丘，若願獲聲聞菩提、緣覺菩提、
如來菩提，即能得之。
憍陳如！如工陶師，埏埴調泥，置之輪上，隨意成器。
法行比丘，亦復如是。
評曰：彼經之意，令修練身心，即名法行。
揀於筌蹄及事相造作之行，非頓指圓通覺性。
今所引者，但用揀事之文，不取所行之行。 ^877c10

▲疏然菩薩下，二、明請說之意。
文顯，可解。 ^878a8

▲疏下文下，三、指佛答處。
疏前下，結指前文。
前云至文當示，即是此也。
經問離病中，疏直心正念者，三心菩提中，即大智也。
此經宗於會相歸性，迴顯真覺，故偏舉大智為本，
以攝大悲、大願。疏既為所攝者，為，猶被也。
疏中間者，先曾發也。
彼者，魔也。疏不發一切心者，潛引大品經也。
彼云：不發一切心，名真發心。 ^878a10

經遠被中，疏金剛三昧者，具云：解脫菩薩白佛言：尊者！
若佛滅後，正法去世，於末劫中，五濁眾生多諸惡業，
輪迴三界，無有出時。
願佛慈悲，為後眾生宣說一味決定真實，令彼眾生等同一味。
引此經者，以證頓為末世凡夫便說究竟深法，不同漸教。
事須先小，次權，後方說實。
故諸宗多云：凡夫不合便悟佛地之法。
良由執漸迷頓，不知頓宗皆令凡夫便悟佛境。
故彼經前段又云：可化眾生〔頓機〕，皆說一味〔本覺真性〕。
海東釋云：說一味者，令入一覺味故，即是一乘。
欲明一切眾生本來一覺，但由無明隨夢流轉，
皆從如來一味之說，無不終歸一心之源。
疏恣心五欲等者，先揀不求大乘之人，不足論也。
故云置之言外。疏縱有下，於此類中尚須聞此法門，信解隨順。
若不聞，亦墮邪見。
疏離本下，彰邪見行相。
故三聖觀云：不信自心是如來藏，非菩薩故。
即為邪見也。不必六師，故華嚴說：一切凡夫，皆墮邪見。
經展虔誠中，疏正語而禮非儀者，明待語已方禮也。
疏不唯拜手者，孔安國注尚書云：拜手，
謂首自手；稽首，謂首至地。
今明至地也。 ^878a24

疏禮煩即亂者。禮記文也。
疏佛雖下。通妨難也。
難云：心真、不真，佛自照知，何必彰此三請之相？
故此通云為後學之軌範也。 ^878b14

經讚許中，疏久默斯要者，語是法華，而文同義異。
謂法華以四十年前未說為久默。
此經既是淨土所說之經，不必拘於一代化儀年月。
但以未說之時為久，不以要須經四十年也。
疏嘉會者，平等法會也。
疏起予者，予，我也。
起謂發起。此敘佛意云：我意欲說，假人請問發起。
汝今所請，實是發起我教門也。
此又用論語中事。
彼中子夏問曰：巧笑倩兮，〔笑貌。〕
美目盻兮，〔動目之貌。〕
素以為絢兮。〔文美貌。
此上皆是毛詩文。〕
何謂也？〔子夏不曉，故問孔子。〕
子曰：繪事後素。曰：〔子夏對也。〕
禮後乎？子曰：起予者，商也。
〔子夏，姓卜，名商，字子夏。〕
始可與言詩已矣。
〔包氏云：予，我也。孔子言子夏能發明我意，可與共言詩也。〕
今以子夏喻文殊，孔子喻世尊，故云實謂起予。 ^878b20

經佇聽中，疏願樂欲聞者，金剛文也。
既虔心三請，必是樂聞。
十地經說：樂聞之喻，如渴思冷水，如飢思美食〔求思慧也。
嚼所聞法，助成智力，如得食咀嚼，以資身力也〕，
如病思良藥〔求修慧也。
修慧去惑，如藥去病〕，如眾蜂依蜜。
我等亦如是。願聞甘露法。
疏皆同此釋者，意明下十一段更不重釋也。 ^878b46

經正說中，疏二：一、四正下，開章；二、正釋。 ^878c12

經示本體中，疏四、一佛也下，釋初四字二：
一、正釋；疏然雖下，二、通妨。
云塵經者，塵中經卷之喻也，序中已釋。
寶藏者，涅槃經、如來藏經及諸經等皆說，亦如序釋。
宛受貧苦者，大富長者之窮子也，如法華經說。 ^878c14

▲疏當體下，二、釋陀羅尼四：一、直釋。
疏然總下，二、辨類出體。
謂揀去前二，但指無字是此之體。
無字即無邊際，故云大也。
〔釋經大字。〕言多字者，謂一切真言隨求大佛頂之類，
是祕密藏，含無邊威德神用。
又諸修多羅能持無盡之義，亦名總持。
一字者，如唵字等，即一字真言也。
#CB03514;啉是助聲，故但是一字，或如字母之類也。
疏故大下，三、引經證。
言攝諸善巧，即總持義；言無有少法所得皆歸於空，即無字義。
疏若據下，四、引例釋成。 ^878c20

▲疏出入下，三、釋門字四：一、正釋，三、一、通相釋。
次文云者，證出淨法，即次後段經文也。
下說等者，證出染法，即普賢章云：種種幻化，皆生如來圓覺妙心。
偈云：無始幻無明皆從諸如來圓覺心建立
〔生及建立，皆是出義〕。
疏又從下，二、約本、末釋。
疏又迷下，三、約迷、悟釋。
疏此中下，二、揀濫顯體。
謂揀門庭、門戶之門，顯是根本之門矣。
文二：一、直顯而揀。
疏故寶下，二、引證本門。
證有根本之門，異門戶之門也。
連前次者，前引寶積之文也。
連之，應云：此是諸菩薩等入陀羅尼門
〔前文末也，次今文初云〕。
由是門故，出生廣大等。
云無門者，揀也；之門者，顯也。
又云形相門者，揀也。
所言門者下，皆顯。
既言一切依於虗空，豈非根本？
疏又荷下，三、引例。
今勸學禪之流欲見祖師心印，但依上所釋而解了之，即悟此兩句是總持之門。
若不爾者，豈可知之一字却是淺近門戶，從此方入眾妙深奧堂室乎？
請修止觀者，細而詳之！
疏皆說下，四、總結。 ^878c38

▲疏上但下。四、釋圓覺，如文。 ^879a20

經彰德用中，疏：六、一非別下，釋流出清淨。
言諸門功德者，雖染、淨諸法皆從圓覺流出，
然此云流出，但說出諸淨法，故云功德也。
故論云：若心有動者，論中次前文云：以一切法本來唯心，
實無於念，〔舉所迷理。〕
而有妄心，不覺起念，見諸境界，故說無明。
心性不起，即是大智慧光明義故。
〔既起念，即是不覺無明；故不起，即是本覺智明。〕
若心起見，則有不見之相。
〔妄見不周。〕心性離見，即是徧照法界義故。
〔真照圓明。〕若心有動，非真識知，〔反之，即顯真如無動。〕
無有自性，非常，非樂，非我，非淨，〔明妄四倒；
反之，即顯真如四德。〕
熱惱，衰變，〔妄染遷改，反顯真如不衰變也。〕
則不自在，乃至具有過恒沙等妄染之義。
對此義故，心性無動，則有過恒沙等諸淨功德相義示現。
〔一一對翻，故染、淨皆過恒沙。〕
若心有起，更見前法可念者，則有所少。
〔妄心外念，求之不足。〕
如是淨法無量功德即是一心，更無所念，
是故滿足，〔淨德性滿，無假外求。〕
名為法身如來之藏。
釋曰：既心動，則？河沙妄染；不動，則恒沙功德。
又云：如是功德即是一心。
故知非別有法流出於外。
疏有漏者，諸論皆云：煩惱現行，令心連注，
流散不絕，名之為漏。
如漏器、漏舍，深可厭惡；損汙處廣，毀責過失，立以漏名。
然有三種，謂：欲漏、〔欲界煩惱。〕
有漏、〔上二界煩惱更無所緣，故取本名也。〕
無明漏。〔不以餘法彰自行體，名無明漏。〕
若法性宗，則根本不覺及三細、六麤是有漏法，
不分三界之異及種、現之殊。
以迷則全染，悟之全淨，無體性故。
然經云一切清淨者，淨法之數過於恒沙。
今且略舉真如等四，例於餘也。
謂真如是總相根本，餘三是別。
於中，菩提、涅槃是果，波羅蜜是因，攝於淨法，無所遺也。
故唯舉此。大疏：於此四法別開章門，每法皆四，
謂：一、釋名，二、出體，三、種類，四、業用。
今略不開，然亦含之，但數或減耳。 ^879a22

疏圓覺下，二、釋真如三：一、釋名二：一、略釋。
言圓覺等者，即以經意直指。
言真謂等者，復以唯識文釋。
文在彼論第九卷中。
本頌云：此諸法勝義亦即是真如常如其性故即唯識實性。
長行具釋，今但略引。
長行七句：初二句揀有漏〔亦云徧計〕，虗妄是有漏法故；
次二句揀有為〔亦云依他〕，變易〔生、住、異、
滅〕是有為法故；後三句釋彼頌中第四句也。
言於一切位者，有漏、有為、四相、三世等也。
常如，性不變也。故者，結也。
彼論具云：常如其性，故曰真如。
〔今從簡略，但有一故字耳。〕 ^879b32

△疏又真下，二、細釋。
言偽是下，且釋不真不如。
〔下云今皆離此等，反之即是真如也。〕
鍮如等者，鍮有其體，不是虗妄，但以非金，故名偽也。
影應質相，不是詐偽，緣無實體，故名妄也。
橫說各殊者，謂色塵殊、聲香等、色蘊殊、
受想等、貪等殊、信等、地獄鬼畜殊、人天等、
娑婆殊、於極樂等、聲聞心境殊、菩薩心境等，
乃至如大般若八十餘科，皆約同時而異也。
豎云變易者，如云鏡裏今年老，如去年等，
如九相觀〔云云〕，夏異於春等，得新忘舊等，因若果樂等。
疏今皆下，無如上四過，釋成真如義也。
謂此實體者，真實心體。
於未來等者，今日虗空如昨日虗空也。
於色中等者，厨裏虗空如廳裏虗空也。
真實相如，非為妄似者，正結真如之名也。
謂如者，是相似義、相同義。
意云：此彼相如者，唯有此心性也。
謂善人佛性的似惡人佛性，如今佛性的不殊無始來佛性，
乃至凡夫佛性的同二乘佛性，人天菩薩皆類此說。
唯此可得真實相如，分毫不殊，故此真實得名為如也。
此外更無可相似相如法也。
設有人親兄弟相似，然子細論之，還不得的似，會有分毫之長短大小殊也。
若不然者，豈可自己妻子而錯認乎？
乃至世間物色，一一類之，皆不免有微塵分毫之輕重大小好惡，
終無有全似。故知皆是妄似妄如，不得真如也。
古來相承解如字，但言是湛寂不動之義，不曾指的釋名如字是此國之字。
未審說文、爾雅、玉篇、切韻之屬，何處訓如字為湛寂不動等邪？
故知只緣靈覺心性，於凡中全如聖中，
於因中全如果中，橫豎皆然，即是湛然不動之義，非的訓也。
問：荷澤大師云：諸人皆以兩物相似為如，我則以無物相似為如。
今以的似以釋真如，豈不違此說邪？
答：正與此同。故上云：此外更無相似相如之法。
既云無物相似，即知唯鬼獄等佛性與人畜等佛性真實相如也。
大師揀諸人云：兩物相似曰如者，亦同上說。
親兄弟相似者，終不得分毫全似也。
智者細詳之。上來釋名竟。 ^879b48

▲疏論云下，二、出體。
若約法數，即是百法中六無為。
今依起信，以一心為體。
此一段，論懸談第四門已釋。
於中乃至已下，略中間，謂次文云：一切諸法唯依妄念而有差別。
若離心念，則無一切境界之相。
是故一切法從本已來，離言說相，離名字相，
離心緣相，畢竟平等，無有變異，不可破壞。
〔疏云竟無變壞，撮得此上三句也。〕
唯是一心，故名真如。 ^880a20

▲疏又云下，三、辨業用。
然大疏此前復有辨種類一門，今恐繁多，
又不益觀智，故略之也。
然於諸類中，今但是一心，其餘種類但約別法說此一故。
若以法別，便列多種真如者，法有？
河沙之數，真如亦應有？
河沙數邪？何必更立七種、十種？
故知諸餘法門皆以義別，故隨義收束，
立多、少名。今真如義亦無二，不應別說。
今言又云者，亦是起信，文文相次，故不更標之。
然文相稍易，今但總而釋曰：依真如故，
發智斷惑，證體起用。
若不依之，則取我、我所相，無由修證。
故知萬德、萬行皆是真如用也。 ^880a32

疏此翻下，三、釋菩提三：一、釋名，可見。
▲疏二、三下，二、出體便當種類。
以覺、智之義多種不同，故知諸種類皆是體。
若尅實而言，據此經及起信，即始、本不二，究竟覺也。
如上釋名中，即是其體。
今言二、三等者，二謂法相中多約根本、
後得，空宗中多約二斷，謂了煩惱、所知二障本空，即名二斷。
斷即菩提，無別菩提。
故經云：煩惱即菩提，不變異故。
攝論二智、二斷為菩提體者，雙取相宗、空宗也。
智論云菩提、菩提斷俱名為菩提者，合取上二宗也。
法性宗，如理、如量智。
疏三者、約三乘人，各有其智。
又起信本覺、始覺及究竟覺。
疏四者、涅槃經說下、中、上及上上四品智慧，
觀十二因緣，如次得聲聞、緣覺、菩薩、佛等菩提及大、圓等四智菩提。
疏及發心等者，智度論第五十八云：一、
發心菩提，於無量生死中發阿耨多羅三藐三菩提心，
故名為菩提，因中說果。
二、伏心菩提，斷諸煩惱，降伏其心，行諸波羅蜜。
三、明心菩提，觀三世諸佛法本、末、總、別相，
分別諸法實相，謂般若波羅蜜。
四、出到菩提，般若中得方便力，故不著般若，
見一切十方佛，得無生法忍，出三界，到薩婆若。
五、無上菩提，坐道場，斷習氣，得阿耨多羅三藐三菩提。
若準華嚴，即具十種，如第五十一及五十九卷中說。
恐繁，不敘。疏皆此攝者，總結種類以為體也。 ^880b6

▲疏因圓下，三、明業用。
言無邊者，能斷二障，證二空，印羣機，現萬像，
〔能現能生身、土、智、影等。〕
該動、寂，通因、果等。 ^880b48

疏此方下，四、釋涅槃四。
一、釋名。云寂滅者，彼論云：秦言無為，亦名滅度。
無為者，取乎虗無寂寞，妙絕於有為；滅度者，
言其大患永滅，超度四流。
斯蓋是鏡像之所歸，絕稱謂之幽宅也。
今云寂滅者，寂即唐三藏，滅即羅什三藏。
故肇公云：泥洹盡諦者，豈直結盡而已？
則生死永寂滅，故謂之盡矣。
法華、金剛中皆云滅度，生、肇、遠公皆正翻為滅。
又四諦中目為滅諦，故今略取滅也。
疏多名者，亦生、遠等釋。
或云不生，或云不作，或不起，或無相，或不殘，或寂靜。
疏總翻圓寂者，唐三藏翻也。
在義周圓，故云總矣。 ^880c8

▲疏謂覺下，釋上周、圓之義，便當第二、出體也。
謂剋實乃覺性，即寂是體；總收即三德為體，
三德為圓，覺性為寂，故云圓寂。
三德者，摩訶般若、解脫、法身。
謂即寂之照為般若，即照之寂為解脫，
寂、照之體為法身。
此三不縱不橫，不並不別，如梵伊字為大涅槃。
廣如彼經說〔涅槃經也〕。
所以三者，由翻三雜染得名也：翻煩惱為般若，
翻結業為解脫，翻苦依身即是法身〔心體離念，本法身故〕。
故三雜染即性淨三德。
但迷、悟似異，故說相翻。
若約法相，六無為中真如〔即下性淨〕、擇滅。 ^880c26

▲疏：二、三下，三、辨種類。
二者、性淨，〔性本淨故。〕
方便淨，〔從方便修之所顯故。〕
三者：一、自性涅槃，〔通染、淨也，即上性淨。〕
二、真涅槃，〔即上方便淨也。
方便修成，證本性淨，是為真也。〕
三、應涅槃。四者：一、自性清淨，二、有餘依，〔即真如出煩惱障。〕
三、無餘依，〔即真如出生死。
若上二，通三乘。〕四、無住處。
疏：亦皆此攝結也。 ^880c46

▲疏故彼下，四、明業用二：初、指涅槃通明。
言故者，證成前皆攝之。
言躡勢，便明用也，巧令文勢血脉連故。 ^881a10

△疏又華下，二、引華嚴別辨。
疏：今取意略引，文有二用，分二：一、顯真涅槃實益之用。
其文具云：佛子！如來不為菩薩說諸如來究竟涅槃，〔不為說永滅為二乘也。〕
亦不為彼示現其事。
何以故？為欲令見一切如來常住其前，
〔令稱實見自受用身，同法身常住其前也。〕
於一念中見過去、未來一切諸佛色身圓滿，皆如現在。
〔令見三際應用，亦即是常，故如現在。〕
評曰：以見常住涅槃，故見如來常住圓滿。
此即是涅槃之實用也。
疏但為下，二、顯應涅槃權益之用。
然華嚴說涅槃有十門，上所引者，即第二、
德用圓備門，今即第三、出入常湛門。
具云：佛子！諸佛如來為令眾生生欣樂故，
出現於世；欲令眾生生戀慕故，示現涅槃。
而實如來無有出世，亦無涅槃。
何以故？如來常住清淨法界，隨眾生心，示現涅槃。
釋曰：明涅槃無為，無不為也。
無不為故，能建大事，不礙出現，顯迹為生，息迹為滅。
以無為故，體常湛然，顯迹即有息，餘迹即無餘。
故餘、無餘乃應物之假號，豈以見、聞滯殊、應之迹？
疏佛日下，即義引彼第四虧盈不遷門也。
彼經具云：佛子！譬如日出，普照世間，於一切淨水器中，
影無不現；普徧眾處，而無來往。
或一器破，便不現影。
佛子！於汝意云何：彼影不現，為日咎不？
答言：不也。但由器壞，非日有咎。
佛子！如來智日亦復如是，普現法界，無前，
無後，一切眾生淨心器中，佛無不現。
心器常淨，常見佛身；若心濁器破，則不得見。
釋曰：像非我有，自彼器之虧盈；心非我生，
豈普現之前、後？持戒器破，定水何依？
菩提器破，智水寧止？
無戒、定、智，何由見佛？ ^881a14

疏此云下，五、釋波羅蜜。
疏：但有通、別釋名，別釋名中便含餘體、
用、種類等三門也。
文二：一、通釋名；二、一、正釋，其文易了。
疏然一下，二、通伏難。
難云：準了義，大乘教據實理說：眾生即寂滅，
元是涅槃，不復更滅。
今何得言離此到彼？
豈不同小乘有欣、厭之過邪？
故今會之。約迷、悟故，說到彼岸。 ^881b18

▲疏且約下，二、別釋名。
別有六度、五度、十度、八萬四千度。
此之多數不同，皆為種類也。
餘體、用即各隨文釋，分四：初、六度二：一、以慧為末。
言六蔽、六種者，文皆在疏，即是起信之文，但取意略引耳。
具云：於真如法中深解現前〔解也〕，所修離相
〔行也〕，以知法性體無慳貪故〔解也〕，隨順修行檀波羅蜜；
以知法性無染，離五欲過故，隨順修行尸羅波羅蜜；
以知法性無苦，離瞋惱故，隨順修行羼提波羅蜜；
以知法性無身、心相，離懈怠故，隨順修行毗梨耶波羅蜜；
以知法性常定，體無亂故，隨順修行禪波羅蜜；
以知法性體明，離無明故，隨順修行般若波羅蜜。
然此六種，疏但列名。
今一一釋，謂輟己惠人名施，防非止惡為戒，
堪受諸法、未能忘懷為忍，鍊心於法為精，
精心務達為進，心慮寂靜為禪，推來揀擇為慧。
餘體、用二門者，謂既言性無慳貪等為施等，
即性為體；由順性故，修六皆成到彼岸，即順性為用。
疏菩提下，二、以慧為初。
菩薩諸佛母者，偏讚慧也。
是覺初資糧者，覺是菩提，六度是菩提資糧，般若為初也。
此五者，施等也。之餘者，十度中後四也。
方便、願、力、智，皆由智度等者，由智慧故，十皆波羅蜜攝。
故彼論長行釋云：何以故般若為初？
以最勝故。如諸身根中，眼根最勝；諸身分中，
頭為最勝；諸波羅蜜中，般若波羅蜜為最勝故。
亦復如是，以般若波羅蜜最勝，故為初資糧〔云云〕。
又是諸波羅蜜三輪淨因體故，乃至不與二乘共故，
於上更無所應知故，此智到一切彼岸故〔云云〕。
其文甚廣，不可具引。
含餘門者，由慧成五，即慧是用；五皆助慧，即慧是體。 ^881b28

△疏起信下。二、五度但合定、慧為一止觀門。
餘如上辨，可知。 ^881c34

△疏唯識下，三十度但於六後加四，謂：
第七、方便〔方法便宜〕，八、願〔希求樂欲〕，九、
力〔不可屈伏〕，十、智〔如實決斷〕。
疏十障、十如者，如常所釋。
後亦有之。此十波羅蜜，通者，以大菩提心而為其體；
助治障，助證如，即為其用。
別者，如法相宗釋，各有體、用，文繁不敘。 ^881c36

△疏若總下。四、八萬四千度。
迷為八萬四千塵勞，悟為八萬四千波羅蜜矣。
相翻之義，如上引起信釋流出一切清淨等中說。
體、用者，總以覺、悟為體，各以能翻染法為用。
疏義如下者。普眼章中也。 ^881c44

疏顯上下，六、釋總顯業用。
言諸佛師法者，涅槃經云：諸佛所師，所謂法也。
以法常故，諸佛亦常。
上來總釋圓覺所流四門淨法竟。
餘諸無漏等法，皆例此知。
謂圓覺本無繫縛，即名解脫；本無三毒，
即三善根；本無疑濁，即淨信等；乃至本無八萬塵勞，即八萬波羅蜜也。
故下文云：乃至八萬四千陀羅尼門，一切清淨。 ^882a6

經悟則成佛中，疏二：一、後明下，顯意；二、
正釋；二、一、釋圓照淨覺；三、一、牒其下，約能、所釋。 ^882a18

△疏亦可下，二、直就法體釋。
言圓照、清淨者，圓照即清淨也。
不同上以圓照照於清淨，故云非關能、所。 ^882a20

△疏此正下，三、引例釋相字。
初見文殊，即福城東古佛塔廟，在第六十一卷中。
後不見文殊，即第七十九卷中。
經說：善財依彌勒教，求見文殊。
文殊遙伸右手，過一百一十城，摩善財頂，示教利喜。
〔不見其身，但聞法也。〕
古德判云：智照無二相。 ^882a24

▲疏本覺下。二、釋斷障成道。
以此為因者，謂如是依圓照本淨，了無明本空，是為成佛正因也。
必若心存妄念，帶此妄念修行，多劫虗事劬勞，畢竟不成佛果。
如前所引積行菩薩。 ^882a34

經推妄宰中疏二：一、第二下，科分述意；
二、依科隨釋。經徵中疏二：一、徵釋下，釋文。 ^882a42

▲疏二、謂下，二、顯意二：初、明其過。
其八萬塵勞、十二因緣，至下當釋。
疏非想等者，佛名經說：佛語舍利弗言：
汝師鬱頭藍弗得非想定，八萬四千劫滿，
命終之後，不免還作飛狸之身。
疏無為坑中者，即華嚴出現品云：如雪山頂有藥王樹，
名無盡根〔云云〕。若生根時，令閻浮提一切樹根生
〔莖、枝、葉、華、果皆爾也〕，唯於二處不能為作生長、
利益，所謂：地獄深坑及水輪中。
然亦於彼初無厭捨。
如來智慧大藥王樹亦復如是〔云云〕。
其根生時，令一切菩薩生不捨眾生大慈悲根
〔深心莖、波羅蜜枝、淨戒頭陀葉、相好莊嚴華、
佛灌頂忍果〕，唯於二處不能為作生長、
利益，所謂：二乘墮於無為廣大深坑及壞善根，
非器眾生溺大邪見、貪愛之水。
然亦於彼曾無厭捨。
釋曰：疏家用此無為坑之文也。
顯二乘雖諸漏已盡，而未斷此根本無明。
疏病行者，即涅槃經 ^882a44

▲疏今欲下。二、正顯意。
文易，可知。 ^882b26

經釋中，疏二：一、二釋下，釋義，三：一、釋得名，
二：一、釋本名。此依法性宗釋也。
若法相宗，即云：明是擇法〔慧也〕，無彼明故，名為無明。
彼宗以無明眾生為無始根本，故須修習得擇法之慧，
方始為明，故指為彼。
今云無他智明者，他亦彼也。
然所對不同，由此宗必須先頓悟覺性為本，是即真我。
迷此性故，即曰無明；悟此性故，方名智明。
智明是始，始非於本，故亦云他。
所言雖者，兼通伏難，應云：一切眾生皆有本覺，
本覺即明，云何言無明？
故此答云：無始覺照了也。
意云：如鏡體雖本明，且塵埃染時，名為不明；
磨塵顯出，方名明鏡。
又禪家返照者，即是以他始覺照我本覺，故云返也。
此義極顯，智者詳之。
始、本二覺，前後頻釋，故此不解。 ^882b28

△疏論名下。二、釋別名。
〔如前喻塵埃之鏡，名曰不明也。〕
不者是無，覺即是明，故云但文異耳。
疏亦名迷及顛倒者。
散在諸大乘經釋，禪家即多云迷。 ^882c6

▲疏論云下，二、顯體相。
引論亦略，故有等字，等於下文也。
具云：不如實知真如法一，故不覺心起，而有其念。
念無自相，不離本覺。
猶如迷人，依方，故迷；〔迷東為西。〕
若離於方，則無有迷。
〔離真實之正東，則無虗妄之邪西。〕
眾生亦爾，依覺，〔真東。〕
故迷；若離覺性，則無不覺。
〔合喻，可知。〕疏妄認等者，至文當釋互舉。
〔云迷自認他，即迷真執妄。〕
自、他者，如前引論。
舉迷自者，據迷方之喻，已具認他之義。
謂迷東，〔「東即是真。」〕
為西，也。上來但依本宗，顯無明體相了。
若約大、小乘法相宗說，與此稍殊。
俱舍頌曰：明所治無明如非親實等。
長行意云：如諸怨敵，名非親友；非異親友外，皆名非親友。
諦語名實，謂虗妄之語，名為非實；非異於實語，
亦非實語無，便名非實也。
等者，等於非法非義〔云云〕。
云何知然？說行緣故。
然無明體是不了知三寶四諦、善惡業果，即是了知所治別法。
法救師云：此無明體是諸有情恃我類性。
唯識中說：覆蔽真實，迷於理事。
覆真實者，意取第七識中恒行無明也。
彼論第七心所中云：我癡者，謂無明愚於我相，
迷無我理，故名我癡。
迷理事者，意取第六識中根本六煩惱中癡也。
彼文云：云何為癡？
於諸理事迷闇為性。
彼疏釋云：謂獨頭無明迷理相應等，亦迷事也。
若取發業，即行蘊中迷理起者，有支本故。
故慈恩釋無明支云：以行蘊中無明為體，不取餘法。
又引諸論云：正發業者，唯是無明，餘者是助，故不取也。
此等出體，比起信論未徹其源。
何者？起信依無明為因，方生阿賴耶識。
此等所說，乃是六七心所。
況迷自認他之行相，似有本空之根元，
既無的示之文，豈盡無明體性？ ^882c10

▲疏其業下，三、明業用二：一、引二文。
言能生三細者，懸談第四門及前後頻釋。
言由此等者，至文當釋。
疏然一下，二、通一切。
言無不是此者，此無明也。 ^883a22

疏文中下，二、釋文三：一、分科。
疏今初下，二、顯意。
按定其非者，謂此但標眾生，云皆顛倒，未顯顛倒之相。
如泛指某甲，云是罪人，未出罪名，所作何事？
故言按定其非。三、正釋經。
按定中，疏除了圓覺下，謂除上機遇圓頓教者、
漸機登地者，方免此倒矣。
言餘悉該者，凡夫、外道〔可知〕、二乘聖人
〔有、無我等四種倒也〕、執權菩薩，悉不免也。
如華嚴說：上德聲聞、積行菩薩，悉不能入；
八難凡夫有宿種者，即入 ^883a30

經釋相中，疏二：初、二正下，敘意。
言正釋其相者，顛倒相也。
如述某甲云：有如是過，作如是事，今則迷自。 ^883a46

▲二、正釋經法中疏二：初、認為下，釋本文二：
一、釋迷身。疏此有下，二、釋迷心二：初、貼文釋二：
初、釋文。 ^883b2

疏故唯下，二、引證。
佛頂經云者，彼經說：阿難！
先被佛推徵心性在內、在外，皆成過失。
最後乃云：世尊！今徵我心，我能推求者，是為心不？
咄哉！阿難！此非汝心，此是前塵分別相想，惑汝真性。
乃至若分別心離塵無體，斯則前塵分別影事，
塵非常住；若變滅時，此心則同龜毛、兔角。
其誰修證無生法忍？
釋曰：既離塵無體，即知是前塵分別影事也。
既是前塵之影，塵變滅時，心即變滅。
滅時既無心，如龜毛等，誰修法忍？
據此眾多過失，是明阿難所認未是真心矣。
故今引之，以證妄認緣慮心也。 ^883b6

△疏二者下，二、迴文釋。
餘同前解者，如引佛頂唯識，證分別心想空無之義，皆同用也。 ^883b24

▲疏前標下，二、釋。
前文二：一、約諸教。
我、法各有種種相轉者，我謂主、宰，如國之主，
有自在故；及如宰輔，能割斷故。
主是我體，宰是我用。
主是俱生，無分別故；宰是分別，有割斷故。
於中復有世間、聖教二我。
世我，謂有情者，意生，乃至作受知見者；
聖教，謂預流等。法者，軌持，亦有二法：世間法者，
謂所執根、身、塵、境、定性之法；聖教法，謂蘊、
處、界、緣、諦、乘等。如是多類不同，放云各有種種相也。
轉者，生起義。〔並如下二空觀初引唯識論具釋。〕
疏及凡夫下，已如疏序之。
初引涅槃經釋常、樂、我、淨。
文中廣釋訖。 ^883b26

△疏若剋下。二、約本經，文理甚顯。
然須是智眼開者，方見之昭然。
若眼盲者，更釋亦無益矣。
疏：一、三我執者，迷身、心也。
二、四法執者，迷有、無也。 ^883b46

經直喻中，疏二：一、翳眼下，且顯喻相。
疏空華下，二、以之合法二：一、通二：一、順合迷。
順喻文勢，故應云：法身實無四大真心，
實心實無緣慮，迷者妄執。
疏若悟下，二、返合悟二：一、正返合返者，與喻文勢相翻故。
疏故首下，二、引經證聞。
復者，返聞，聞自性也。 ^883c4

▲疏亦可下，二、別二：一、合身、心二：一、正合。
疏然月下，二、補闕。
疏又為下，二、合見、相二：一、正合。
疏世親下，二、通妨。
難云：魏朝譯金剛經，末偈云：一切有為法如星翳燈幻露泡夢電雲應作如是觀。
論標釋云：星喻見分，翳喻相分，燈喻識體。
今以翳喻見分，豈不違彼論文？
故此通云據釋處等也。
謂論牒釋云：如目有翳則見毛輪等色觀有為法亦爾以顛倒見故。
大雲釋云：此喻執若在意見實我法此翳配在第七識以恒得故。
評曰：既在第七，即知是見分。
毛輪喻我法，我法即第七家，相分是第八也。
毛輪即此空華，故知取所見之華也。
又義淨三藏頌此喻云：但由翳眼力遂便見空華。
即知華喻相分，翳喻見分。 ^883c12

經倒見中，疏三：一、牒前下，釋喻。
言非謂真實之華者，闇斥謬釋。
謂有人釋云：實華者，謂樹上之華。
此釋實。可悲哉！疏若具下，二、法合。
疏此乃下，三、顯意。
經出過中，疏既由此者，此妄執身、心也。
塵劫等者，此妄執所起之過患也。
疏地獄、鬼、畜者，三途也。
八苦，人中也，謂生、老、病、死、愛別、怨憎、求不得及五盛陰。
五衰者，欲天也，謂華萎、汗出、身光滅、眷屬離及不樂本座。 ^883c38

經標定中，疏三：一、言無下，正釋。
疏故論下，二、引證。
既離本覺，無自相，即是空無也。
疏了斯下，三、例釋餘義二：一、略顯大乘涅槃，涅槃經夜叉為雪山童子所說之偈也。
疏是知下，二、備顯諸乘涅槃，謂逆、順觀十二支滅處，即緣覺涅槃也。
故肇公云：緣覺覺緣，離以即真。
聲聞涅槃是滅諦，滅諦亦同十二支滅盡之義。
故此科云：諸乘 ^884a4

經喻釋中，疏二：一、前說下，正釋二：一、釋正喻；
疏意云下，二、釋轉喻；疏故首下，二、引證。 ^884a18

經斷疑中，疏二：一、後斷下，先敘疑；疏無明下，
二、正釋經。 ^884a22

經釋成因地中，疏二：一、第三下，敘意標文，
二、正釋。 ^884a26

經依真中，疏教金剛下，引經證一切眾生本無所有，亦是通妨。
難云：既無輪轉之法，又無受輪轉之人，
諸佛、菩薩何故出世？
出世教化誰人？為誰說生？
故此引經，通云化無所化。
曉公論釋云：初句牒能化，最後一句歎化大，中間二句明正觀相。
無生於化者，初修觀時，破諸有相，於幻化相滅其生心故。
不生無化者，復遣於空，於無化空亦不生心故。
如金剛四生、九類，皆令涅槃。
實無眾生得滅度者，亦如淨名觀眾生如第六陰等，
為一切眾生說如斯法，名為真實慈也。 ^884a28

經拂迹中，疏拂有四重者，一中經云彼者，指前文也。
謂彼前段所知無輪轉之智，亦如空無有。
四中既不言有、無，即無念矣。
疏羅什云者，即什公所製悟玄序也。
首云天嘉運，難可再逢〔云云，乃至〕夫玄道不可以設功得，
聖智不可以有心知，真諦不可以存我會，至功不可以營事為。
唯忘功者可以道合，虗懷者可以理通，
冥心者可以真一，遺智者可以聖同。
雖云道合，無心於合，合者合焉；雖云聖同，
不求於同，同者同焉。
疏聚？沙等者，即法華經會權歸實，明一切行無非佛道。
謂過去無數佛。皆說一乘法〔云云〕。
更以異方便。助顯第一義。
若有眾生法。類值諸過去佛。
若聞法布施。或持戒忍辱。
精進禪智等。如是諸人等。
皆已成佛道若於曠野中。
積土成佛廟。乃至童子戲。
聚？沙為佛塔〔云云〕。
或以指爪甲。畫地作佛像〔云云〕。
或有人禮拜。或復但合掌。
乃至舉一手。或復小低頭皆已成佛道
〔云云，乃至〕未來諸世尊。
其數無有量。是諸如來等。
亦方便說法〔云云〕。
度脫諸眾生。入佛無漏智〔云云，乃至〕無數諸法門。
其實為一乘。釋曰：詳之，是三世佛雖種種說法，
皆為一乘，畢竟皆合成佛之意也。 ^884a46

經徵拂中，疏二：初、身心下，釋其徵；疏次、
釋下，二、釋其釋二：初、標意。
疏一切下，二、釋文二：初、釋前二句，明諸法以空義、
不生滅義釋上句，以寂義、無去來義釋下句。
隨其義類，各相應故。
疏云相因諸相者，謂前展轉拂迹能、所之相也，
非謂青、黃等色相。
疏非己等下，引中論三時門中所釋也。
淨名梵行亦有斯文。
疏法句云者，取意略引也。
具云：諸法從本來無是亦無非是非性寂滅本來無所動一切諸眾生實無有生滅生滅即涅槃本來無所動一切諸法性從緣無起作起作性相如本來無所動一切諸文字無實無所依俱同一寂滅本來無所動。
此四偈中，初及第四皆末云寂滅本來無所動。
今疏所引，但除本來二字。
緣上句已云本來，意圖文字簡略也。
但用兩句之文，攝取八偈之義。
此前更有四偈，亦皆說諸法本來無所動故。 ^884b36

疏法華亦云者，具云：是故舍利弗我為設方便說諸盡苦道示之以涅槃我雖說涅槃是亦非真滅諸法從本來常自寂滅相。
然上約不生滅、不去來釋二句者，亦同華嚴說：
大自在天王得知一切法不生不滅〔同此上句〕、
不來不去〔同此下句〕、無功用〔同上非作，
故無等也〕、解脫門。 ^884c16

疏上二下，二、釋後六句顯一心二：一、釋如來藏二：
一、結前。由前但隨經文注釋，不用科段故。
此須對後結示。疏此下下，二、正釋六：一、出體。
初句總指六句經也。
顯一心者，六句皆如來藏心故。
論指下，約教而示一心。
顯真如、生滅二門，前已具釋。
楞伽文顯圓覺者，至本文釋佛性者，義亦甚彰。
此等皆約有情門中說也。 ^884c28

▲疏今此下，二、科經。
▲疏通云下，三、釋名三：一、總標。
疏一、隱下，二、別釋三：初、釋隱覆二：一、直釋。
疏故理下，二、教證三：一、引理趣般若。
言理趣等者，次云普賢菩薩自體徧故。
謂華嚴說普賢是毗盧遮那藏身，藏身既徧一切眾生中，
而隱覆不現，故眾生即是如來藏也。
藏有如來，故名如來藏〔有財釋也〕，非謂藏即如來。
如櫃中有金，名曰金櫃；非櫃即金櫃，乃是本如。
藏是眾生。 ^884c40

△疏勝鬘下，二、引勝鬘。
義全同上，其文即殊。
此是兩段文。初云生死等者，經文具云：世尊！
生死者，依如來藏，故說本際不可知。
世尊！有如來藏，故說生死，是名善說。
世尊！生死者，諸受根沒，次第諸受根起，是名生死。
世尊！生死者，此二法是如來藏。
世間言說，故有死，有生。
死者，諸根壞；生者，新諸根起。
非如來藏有生，有死。
如來藏離有為相，常住不變，是故名如來藏是依，是持。
疏如來法身下，此却是向前之文，讚無作四聖諦之次也。
具云：世尊！非壞法故，名為苦滅。
所言苦滅者，名無始、無作、無起、無盡、離盡、
常住、自性清淨、離一切煩惱藏。
世尊！過於恒沙不離、不脫、不異、不思議佛法，成就如來法身。
世尊！是如來法身不離煩惱藏，名如來藏。
又佛性論云：一切眾生為如來藏，能藏如來，不得顯現。 ^885a6

△疏如來下，三、引如來藏。
此經唯一卷，佛成道十年時便說。
此是表詮真實宗中之根本，不同五時教中十年猶說小乘有教，
十二年方說大乘空教。
文二：一、通顯。言一切眾生至如我無異者，
經初發起序云：爾時世尊於旃檀重閣正坐三昧，而現神變。
〔云云，下取意引。〕有無量蓮華未開，華內皆有化佛升空，彌覆世界。
一一蓮華放光，同時舒榮，須臾萎變。
華內化佛趺坐放光。
眾怪而疑。佛言：恣問。
金剛慧菩薩問：何故諸佛變現如是？
次正宗。初佛答云：如佛所化無數蓮華。
〔云云，如上也。此下全引。〕
我以佛眼觀一切眾生貪欲、恚、癡諸煩惱中有如來身。
如來身結加趺坐，儼然不動。
善男子！一切眾生雖在諸趣，煩惱身中有如來藏，
常無染汙，德相備足，如我無異。
〔今疏所引，是在後文。
文又闕略，故此備之。
勘則見也。〕 ^885a34

疏便以下，二、別顯。
寶性論釋云：〔佛性亦釋此經，今參而用之。〕
自此已下，依無始世來煩惱藏所纏，說無始世來自性清淨心具足法身。
以九種譬喻：華、蜂等諸喻，明眾生身中無始世界來有諸煩惱垢；
佛、蜜等諸喻，明眾生身中無始來具足自性無垢體。
又復略說此如來藏修多羅中，明眾生界從無始世界來，
客塵煩惱染心從無始世界淨，妙法身如來藏不相捨離。
是故經言：依自虗始染心，眾生染；依自性清淨心，眾生淨。
云何自心染？依自心染有九種喻，謂萎華等。
〔如疏所配。〕後生起云：於真如、佛性、客塵，何等以為九種煩惱？
經中萎華等九種喻，皆喻煩惱，而不別標名。
論欲各以煩惱各合之，故徵起也。
下例九名，如次合上九喻，但一一對而詳之，即見如第一貪使合第一萎華。
餘八倣此。佛性論以九煩惱一一合喻，
義則全同，名則小異。
兩論皆不能一一別敘，恐文繁難見。
今通二論，取意詳之。
謂初三如次是三毒種子，四是三毒現行
〔上皆凡夫〕，五無學所攝〔羅漢〕，六見道所斷
〔初地〕，七修道所斷〔二至地滿〕，八不淨地所攝
〔就修道前七地〕，九淨地所攝。
次論中合佛身等九喻者：一、佛身，喻法身體；
二、蜜，喻說一味法；三、粳米，喻說種種法
〔上三通名真法界身〕；四、真金，喻真如不變；
五、寶藏，喻法身佛性；六、內實，喻報、化身佛性；
七、金像，喻法身；八、輪王，喻報身；九、鑄像，喻化身。
今且配列，義隨文釋。
論總標指云：其佛身淳蜜，乃至鑄像，總喻三種體。
偈云：法身〔初三〕及真如〔次一〕如來性〔後五〕實體。
上來且配屬能藏、所藏法喻大意了。
次下正釋其文。經及論文皆廣，今並撮略引用。 ^885b14

疏一、萎華〔貪使〕佛身〔法身體〕者，經云：如天眼人觀未敷華內有佛身趺坐，
除華即現。佛見眾生有如來藏，為說經法，
滅除煩惱，顯現佛性。
諸佛出世、若不出世，一切眾生如來藏常住不變，
但煩惱覆故，佛為說法。
如華初榮〔初時〕悴〔後萎變也〕有愛〔愛初榮也〕有不愛。
貪煩惱亦爾，初樂〔如華榮也〕後不樂法身有二種清淨真法界
〔一也〕及依彼習氣以深淺義說〔二種也，
配在二、三兩喻〕。長行釋初一云：一者、寂靜法界身，以無分別智境故。
如是諸佛法身，唯自內身能證，故言清淨真法界。
經云：佛出、不出。此常住不變，正當體大義也。
餘二在下。 ^885c22

疏：二、巖蜂〔瞋使〕淳蜜〔說一味法〕者，經云：
譬如淳蜜在巖樹中，無數羣蜂圍遶守護。
時有一人巧智方便，先除彼蜂，乃取其蜜，
隨意食用，惠及遠、近。
如是，善男子！一切眾生有如來藏，如彼淳蜜在於巖樹，
為諸煩惱之所覆蔽；亦如彼蜜，羣蜂守護。
我以佛眼如實觀之，以善方便隨宜說法，
滅除煩惱，開佛知見，普為世間施作佛事。
蜂喻瞋者，評曰：蜂護蜜故瞋，蠆一切人、畜等也。
如諸眾生迷如來藏，為我護我，故瞋矣。
即第七識中恒行我癡是也。
論偈云瞋恚心起時生種種苦惱者，如執我故，
起惑造業，受六道生死苦惱。
然此偈前半云羣蜂為成蜜瞋心齧諸華者，譯人誤也。
以蜂齧華，但為成蜜，豈是為瞋？
瞋者，但為護蜜，故蠆人耳。
如迷護我，故瞋矣。
蜜喻說一味法者，論前偈云：及依彼〔彼法身即第一中身〕
習氣，以深〔一味也，是此門〕淺〔種種也，即後門〕義說。
長行云：依真如法身，有彼說法，名為習氣。
彼說法者復二：一、細〔一味〕，二、麤〔種種〕。
細者，所謂諸菩薩摩訶薩演說甚深祕密法藏，以依第一義諦說故。 ^885c46

疏：三、穅、#CB00712;〔癡使〕、粳米
〔說種種法〕者，經云：譬如粳米，未離皮、#CB00712;，
貧愚輕賤，謂為可棄。
除蕩既精，常為御用。
如是，善男子！我以佛眼觀諸眾生煩惱穅、
#CB00712;覆蔽如來無量知見，
故以方便如應說法，令除煩惱，淨一切智。
穅喻癡者，偈云：稻等內堅實外為皮穅覆如是癡心纏不見內堅實。
〔此以穅、#CB00712;不同華之榮萎，可貪可厭。
癡於心境無變改之相，唯能障覆爾。〕
論前段總釋上三，云：世間貪等眾生身中所攝煩惱，
能作不動地業行緣，成就色、無色界果報，
出世間智能斷，名為貪、瞋、癡使煩惱。
米喻說種種法者，論次前云：麤者，所謂種種修多羅
〔例祗夜等，此下須再詳略之〕、名字、章句種種差別，以依世諦說故。
故偈又云：如美蜜一味微細法亦爾〔却指前門〕修多羅等說如種種異味。 ^886a34

疏四、糞穢〔增上貪等〕、真金〔真如不變〕者，
經云：譬如真金墮不淨處，〔論云糞穢，義亦同矣。〕
隱沒不現，經歷年載，真金不壞，而莫能知。
有天眼者語眾生言：此不淨中有真金寶，
汝等出之，隨意受用。
如是，善男子！不淨處者，無量煩惱是；真金寶者，
如來藏是；有天眼者，諸如來是。
是故如來廣為說法，令諸眾生除滅煩惱，悉成正覺。
論云糞穢喻增上貪等者，論釋云：又增上貪、
瞋、癡眾生身中所攝煩惱，能作福業、罪業行緣，
但能成就欲界果報，唯有不淨觀智能斷，名為增上。
故偈云：猶如臭穢糞，智觀貪亦爾，起欲心諸相，結使如穢糞。
真金喻真如者，偈云：以性不改變，體本來清淨，
如真金不變，故說真金喻。
長行云：明彼真如如來藏之性，乃至邪聚眾生身中，
自性清淨心無異無別，光明照了，以離客塵諸煩惱故。
後時說言：如來法身如是。
以真金喻故，經云：如來以依自身根本清淨智故，知諸眾生有。
清淨身與如來，無二無差別。
〔故經偈云：善逝眼如是也。〕 ^886b16

疏：五、貧家〔根本無明〕、寶藏〔法身佛性〕者，
經云：譬如貧家有珍寶藏，寶不能言：我在於此。
既不自知，又無語者，不能開發此珍寶藏。
一切眾生亦復如是，如來知、見、力、無所畏大法寶藏在其身中，
不聞不知，耽惑五欲，輪轉生死，受苦無量。
是故諸佛出興于世，為開身內如來法藏。
彼即信受，淨一切智，普為眾生開如來藏無礙辨才，為大施主。
如是，善男子！我以佛眼觀諸眾生有如來藏，故為諸菩薩而說此法。
貧家喻根本無明者，論釋云：又阿羅漢身中所攝煩惱，
能作無漏諸業行緣，能生無垢意生身果報。
此下五喻喻法身佛性等者，論於次同一科預釋，
以義勢聯綿，故今留待。
第九喻都釋，已具見經、論之文。
說則易解，故 ^886c6

疏：六、菴羅〔見惑〕、內實〔二身佛性〕者，經云：譬如菴羅果內實不毀壞種之於地成大樹王。
如是，善男子！我以佛眼觀諸眾生：如來寶藏在無明#CB00592;，
猶如果種在於核內。
善男子！彼如來藏清涼無熱，大智慧聚，
妙寂常恒，名為如來、應供、覺。
善男子！如來如是觀眾生已，為菩薩摩訶薩淨佛智。
故顯此義。菴羅喻見惑者，論云：凡夫身中所攝煩惱，
初出世間法智能斷，名為見道所斷煩惱。
故偈云：如子離皮#CB00712;次第生芽等見道斷煩惱次第生諸地。
內實喻二身佛性者，已如上說。
餘亦皆爾。 ^886c38

疏：七、弊物〔修惑〕、金像〔法身〕者，經云：譬如有人持真金像行詣他國，
經遊險路，懼遭劫奪，裹以弊物，令無識者。
此人於道忽便命終，於是金像棄捐曠野。
行人踐踏，咸謂不淨。
得天眼者見弊物中有真金像，即為出之，一切禮敬。
如是，善男子！我見眾生種種煩惱長夜流轉，
生死無量，如來妙藏在其身內，儼然清淨，如我無異。
是故佛為眾生說法，斷除煩惱，淨如來智，轉復化導一切眾生。
弊物，喻修惑者。復云：聖人身中所攝煩惱如出世間法，修道智能斷故。
故偈云：以害身見等攝取妙聖道修道斷煩惱故說弊壞衣。 ^887a10

疏：八、貧女〔不淨地垢〕、輪王〔報身〕者，經云：
譬如女人，貧賤醜陋，眾人所惡，而懷貴子，
當為聖王，王四天下。
此人不知經歷時節，常作下賤子想。
如是，善男子！如來觀察一切眾生輪轉生死，
受諸苦毒，其身皆有如來寶藏，如彼女人而不覺知。
是故如來普為說法言：善男子！
莫自輕鄙，汝等自身皆有佛性。
若勤精進，滅眾過惡，則受菩薩及佛尊號，化導濟度無量眾生。
貧女喻不淨地垢者，論云：從初地至七地所攝煩惱也，八地已上住地中修道智能斷。
偈云：七地中諸垢猶如胎所纏遠離胎藏智無分別淳熟。 ^887a30

疏：九、焦模〔淨地諸垢〕、鑄像〔化身〕者，經云：
譬如鑄師鑄真金像，既鑄成已，列置于地，
外現焦黑，內像不變，開模出像，金色晃耀。
如是，善男子！如來觀察一切眾生佛藏在身，眾相具足。
如是觀已，廣為顯說。
彼諸眾生得息清涼，以金剛慧摧破煩惱，開淨佛身。
焦模喻淨地垢者，復云：八地已上菩薩身中所攝煩惱，金剛三昧智能斷故。
偈云：三地中諸垢如泥模所埿大智諸菩薩金剛定智斷。
此後五喻，上來但以法合貧家等，未合寶藏等。
今當合之。論偈云：佛性有二種一者如地藏二者如樹果
〔第六〕無始世界〔在前〕來自性清淨心修行無上道
〔通明萬行本具，即論中本覺內熏之義〕。
依二種佛性〔五、六之所喻也〕，得出三種身
〔七、八、九之所喻〕。依初譬喻故〔寶藏〕，知有初法身。
依第二譬喻〔菴羅〕，知有二佛身〔果生熟漸次等也，如下說〕。
真佛法身淨，猶如真金像。
以性不改變，攝功德實體〔釋上〕。
證大法王位，如轉輪聖王。
依止鑄像體，有化佛像現〔即第九法喻也〕。
長行云：餘五喻示現生彼三佛法身，以依自體性、
如來之性、諸眾生藏，是故說一切眾生有如來藏，以諸佛如來有三種身得名義故。
此五種喻能作三種佛法身因，以是義故說如來性因。
此中明性義以為因義，以是義故經中偈言無始世來性
〔云云，下略引此一段文以具釋〕。 ^887b2

疏二、含下，二、釋含攝二：一、體含用，謂體、
性含於相、用。然此含者，謂即體之用依於即用之體，
即用之體持於即體之用，非如櫃等盛貯餘物。
此乃如金含器之喻，謂純一之金含於萬器，緣會即顯。
亦如華嚴金師子章中之意，亦如明鏡含於萬像。
故唯識說大圓鏡智相應心品能現能生身、
土、智、影等。 ^887b46

△疏又亦下，二、聖含凡。
此是佛性論如來藏品中文也。
具云：所言藏者，一切眾生悉在如來智內，
故名為藏，以如如智稱如如境故。
一切眾生決定無有出如如境者，普為如來之所攝持，故名所藏眾生為如來藏。
復有一義，謂因含果，謂因地已攝果地一切功德。
故佛性論云：藏者，一切過恒沙數功德住如來應得性時，攝之已盡故。
若至果時方言得性者，此性便是無常。
何以故？非所得故。
故知本有，是故言常。 ^887c8

疏三出下，三、釋出生。
了達、證入即能出生者，諸教皆約登地證契法身，
方能修成種種報、化功德妙用。
疏十地論者，彼論釋地義云：能生，能持。
又釋十地會主金剛藏云：藏即名堅，其猶樹藏，
謂如樹心堅密，能生長枝、葉、華、實也。
地智亦爾，能生無漏〔云云〕。 ^887c26

疏此三下，三、配屬。
於中云剋體者，謂法身本無煩惱，無能隱覆；
本具德用，不待出生，故云剋體。 ^887c36

疏然約下，四、明行相二：一、總。
疏然真下，二、別三：一、真、妄開、合，謂真與妄各有開、
合，具如起信論疏。
疏初真下，二、唯性。
經、論各有其二，釋義亦在起信疏中。
疏後生下，三、唯相。
於中，初開一為二，次開二為四也。
無為在生滅開者，準論，生滅門中亦有真如，
猶如濕中不必波動，波動中則必有濕。
故知不動亦在動中。
然無為法唯是無漏，不善之法唯是有漏，
善及有為通漏、無漏。
又無為、不善一向相非，善及有為互通是、非。 ^887c40

疏此等下，五、明業用二：一、標。
疏初真下，二、釋二：一、不變。
疏後生下，二、隨緣二：一、別二：一、染起。
疏二、能下，二、淨緣起。
疏由後下，二、總二：一、以論引經，即阿毗達摩經也。
疏長行下，二、以經〔勝鬘〕釋。
經〔阿毗達摩〕云性者，如來藏者，具云：所言性者，
如勝鬘經言：世尊！
如來說：如來藏者，是法界出世間法身藏、
出世間上上藏、自性清淨法身藏、自性清淨如來藏故。
疏是依下，彼論具引云：世尊！
是故如來藏是依，是持，是建立。
世尊！不離，不離智，不斷，不脫，不異無為、不思議佛法。
世尊！亦有斷、脫，異外離、離智、有為法，亦依，
亦持，亦建立，依如來藏故。 ^888a8

疏諸道者，生死六道也；證涅槃者，三乘道也。
各依疏中引經配也。
經文具云：依如來藏，故有生死；依如來藏，故證涅槃。
世尊！若無如來藏者，不得厭苦，樂求涅槃，
不欲涅槃，不願涅槃故。
此明何義？明如來藏究竟。
如來法身不差別真如體相畢竟空佛性體於一切時一切眾生身處中皆無餘盡應知。
此云何知？依法相知。
是故經言：善男子！
此法性、法體性，自性常住；如來出世、若不出，
自性清淨，本來常住。
一切眾生有如來藏。
此明何義？依法性、依法體、依法相應、依法方便，
為如是，為不如是？
不可思議一切處，依法，依法量，依法信，得心定。
彼不可分別，為實，為不實？
唯依如來信。故偈言：唯依如來信信於第一義如無眼目者不得見日輪。 ^888a28

疏既諸下，六、勸信六：一、明應信。
言先須信解者，寶性論中問曰：真如佛性如來藏義，
住無障礙究竟地菩薩、第一聖人亦非境界，以是一切智者境界故。
何故乃為愚癡顛倒凡夫人說？
答曰：以是義故，略說四偈云：處處經中說內外一切空有為法如雲及如夢幻等此中何故說一切諸眾生皆有如來性而不說空寂。
〔釋曰：此上猶是假立，助成問意也。
下方正答云：〕以有怯弱心。
輕慢諸眾生。執著虗妄法。
謗真如佛性。計身有我人。
為令如是等。遠離五種過。
故說有佛性。此四偈以十一偈略釋。
以眾生不聞。不發菩提心。
或有怯弱者。欺自身諸過。
未發菩提心。生起欺慢意。
見發菩提心。我勝彼菩薩。
如是憍慢人。不起正智心。
是虗妄分別。不知如實法。
妄取眾生過。不知客染心。
實無彼諸過。自性淨功德。
以取虗妄過。不知實功德。
是故不得生。自他平等慈。
聞彼真如性。起大勇猛力。
及恭敬世尊。智慧及大悲。
生增長五法。不退轉平等。
無一切諸過。唯有諸功德。
取一切眾生。如我身無異。
速疾得成就。無上佛菩提疏離此者，三聖觀中說也。 ^888b6

▲疏故密下。二、證不信之損。 ^888b40

▲疏故勝下。三、證信順之益。
此同淨名觀身實相，觀佛亦然也。
據此文意，反明若於在纏疑惑，則於出纏諸佛法身功德亦疑惑也。 ^888b42

▲疏華嚴下，四、證諸行之本。
然華嚴九會：初會是總，是本；餘會是別，是末。
故此三昧是法根本，以三昧體是如來藏。
故彼經云：爾時普賢菩薩摩訶薩於如來前
〔常對佛故〕坐蓮華藏師子之座，〔表所入定自性無染，含果法故。〕
承佛神力，入于三昧，〔心、境冥故。〕
名一切諸佛毗盧遮那如來藏身，普入一切佛平等性。 ^888b46

▲疏然雖下，五、明難信之所以。
如聞皇后懷帝王之胎，即無所疑；聞說貧醜女子懷轉輪王之孕
〔即前九喻中第八喻〕，則不肯信。
又如愚癡孩稚見不對雜穢色相之摩尼，
即信淨明；見現此等影像之時，即不肯信。 ^888c18

▲疏願諸下，六、正勸令信。
謂勸諸初心，應捨難捨之妄心，求見難見之妙理。
上來釋如來藏義已竟。
然此經中標舉意者，約藏自性離有為相，
常住不變，以釋拂迹之由，即二種行相中真如門也。
言如來藏，總標：次二句空藏，後三句不空藏也。
此下隨難消釋。 ^888c26

疏釋上下，二、釋餘句二：一、釋空藏。
釋上彼知覺者，對上所知生死，此名能知之智。
能執者，計有生死也；能知者，達無生死也。
疏不可智知，兼上無起滅等，正同華嚴偈云：
能見〔此云無知見也，及上云彼知覺者，
猶如虗空也〕及所見見者〔上云知虗空者〕
悉除遣〔總結上文〕。
不壞於真法是名真見者〔同下如法界性等三句也〕。
疏識、智俱如下，情盡理現也。
俱如即無念。無念自體本來自知，不同分別，故云真實也。
識者，白淨真識，非賴耶等。
光明者，知體顯現，離於癡暗也。
照者，即此知見無邊際、無處所，故徧也。
從自體下，皆是起信正文。
疏家躡上兩句釋空義，次便指不空之體，
生起下三句之義勢，故云為下不空等也。 ^888c42

▲疏法界下，二、釋不空藏佛性。
法性者，彼論云：在有情數中，名為佛性；
在非情數中，名為法性。
佛性即如來藏，故引此證。
疏如云能造等者，楞伽、起信、寶性等說如來藏義，
皆有此文，大同小異。
疏二、義者，如來藏，法界性也。
別如疏釋也。一、體之同者，經云：如，法界性也。
如即同義。疏豈須等者，滅舊滅惑，結拂所知生死空也；
添新生智，結上拂能知等也。 ^889a16

經標舉中，疏三：一、然偈下，翻梵文；疏或為下，
二、釋重餘意。此通諸經。
今經雖無鈍根，而流傳末世，不妨有也。
意令總覽長行偈頌，方解義理，然後隨力而唯誦偈諷之文，
自記得長行之義。
疏增明前說者，文相自顯。
若通論諸經，更有六義，兼上成八，復有四義、
十義，皆如大疏所說。
疏然凡下，三、長偈相對。 ^889a30

經正陳中，疏文敘意節經，如文可解。
圓覺經略疏之鈔卷第六
 ^889a42
